
ĮVADAS 


Istoriją, tikrai sakant, galima pavadinti šlovinga kova su Laiku, 
nes, traukdama jam iš rankų metus, jo paimtus į nelaisvę ir netgi spė- 
jusius pavirsti lavonais, ji vėl grąžina juos gyvenimui, surengia jų 
paradą ir vėl išrikiuoja mūšiui. Bet šaunieji Kovotojai, skindami šio- 
je Arenoje Palmes ir Laurus, pasiima tiktai patį puikiausią, patį pra- 
bangiausią laimikį, įamžindami savo rašalu Karalių ir Valdovų, taip 
pat įžymiųjų Asmenų Žygdarbius ir plonyte savo proto adata, į kurią 
įverti aukso ir margaspalvio šilko siūlai, siuvinėdami begalinę šlo- 
vingųjų Darbų juostą. Tačiau menkai mano plunksnai nedera pakilti 
iki tokių dalykų ir iki tokių pavojingų aukštumų, lygiai kaip leistis 
į Politinių intrigų Labirintus ir klausytis Vario karingo žvangesio; 
atvirkščiai, susipažinęs su atmintinais įvykiais, nors jie ir atsitiko 
žemos kilmės ir nežymiems žmonėms, aš ketinu palikti apie juos at- 
minimą Ateities Kartams, surašydammas atvirą ir tikrą Pasakojimą, 
arba tiksliau — Pranešimą. Jame, tame ankštame Teatre, bus paro- 
dytos sielvartingos baisybių Tragedijos ir negirdėtų piktadarybių 
Scenos pramaišui su drąsiais Žygdarbiais ir angelišku gerumu, besi- 
grumiančiais su šėtono pinklėmis. Ir iš tikrųjų, turint galvoje, kad 
šiuose mūsų kraštuose viešpatauja mūsų Sinjoras, Katalikiškasis Ka- 
ralius, kuris yra Saulė, niekad nenusileidžianti, o viršum jo tartum 
Mėnulis, niekad nedylantis, švyti atsispindinčia šviesa prakilniosios 
Genties Herojus!, laikinai valdantis jo vietoje, lygiai kaip ir Šviesiau- 
sieji Senatoriai — negęstantieji Šviesuliai, ir kiti Gerbiamieji Ponai 
Valdininkai — klajūnės planetos, skleidžia savo šviesą visur ir taip su- 
kuria prakilniausiąjį Dangų, negalima,— matant jį, virtusį pragaru 
iš juodų darbų, klastų ir žiaurumų, kuriuos dažniausiai daro akiplė- 
šos, — įžiūrėti čia kokią nors kitą priežastį, o ne tik šėtono vylių ir 
žabangus, nes vienos žmogiškos klastos nepakaktų, idant būtų įma- 


Sužadėtiniai 6 


noma pasipriešinti tokiai daugybei herojų, kurie Argo akimis ir Bria- 
rėjo? rankomis budi visuotinės gerovės sargyboje. O todėl, pasako- 
damas apie įvykius, kurių buta mano gražiausiais metais, nors daugu- 
ma asmenų, veikiančių juose, jau pradingo iš Pasaulio Arenos ir ta- 
po klusniais Parkų duoklininkais, aš vis dėlto, didžiai juos gerbdamas, 
neminėsiu jų vardų, atseit jų giminės vardų; lygiai taip pat padarysiu 
ir su veiksmo vieta — tik apytikriai nurodysiu provinciją. Ir niekas 
nepasakys, kad šis Pasakojimas dėl to nustoja tobulumo ir kad mano 
kukliam Kūriniui truksta sklandumo, nebent tiktai Kritikas, visai 
neišmanantis filosofijos, tuo tarpu žmonės, apie ją nutuokiantys, 
puikiausiai supras, jog šios Apysakos esmė dėl to nė kiek nenuken- 
tėjo. Juk visai aišku, ir niekas negali to paneigti, kad vardai yra tik 
paprasčiausios akcidencijos'... 

— Bet kada aš baigsiu herojišką darbą ir perrašysiu šią istoriją“ 
iš nublukusio ir baisiai išbraukyto rankraščio, ir kada aš, kaip papras- 
tai sakoma, išleisiu ją į pasaulį, ar atsiras tokių, kurie ryšis ją perskai- 
tyti? 

Tokia abejonė man kilo, besistengiant įskaityti visą keverzonę, 
einančią po žodžio akcidencijos, ir aš ryžausi nutraukti perrašinėjimą 
ir rimčiau pagalvoti apie tai, ką daryti. 

— Visai aišku, — sakiau pats sau, sklaidydamas rankraštį, — vi- 
sai aišku, kad toks įmantrių žodžių ir retorinių figūrų srautas plūsta 
ne per visus šio kūrinio puslapius. Kaip tikras septynioliktojo amžiaus 
žmogus, autorius iš pradžių norėjo pasididžiuoti savo mokytumu; o 
toliau pasakojimas, netgi per ilgus savo tarpus, darosi žymiai natūra- 
lesnis ir paprastesnis. Taip, bet koks jis prastas! Koks gremėzdiškas! 
Koks nesklandus!.. Lombardiškų idiomų — begalybė, literatūrinės fra- 
zės — ne ten, kur reikia, gramatika — be jokių taisyklių, perio- 
dai — be jokios tvarkos. Be to, įmantrūs ispanų kalbos žodžiai, 
šen bei ten išbarstyti; o kas dar blogiau,— tose vietose, kuriose 
skaitytojas turėtų labiausiai baisėtis ar graudintis, stebėtis ar su- 
simąstyti, žodžiu, visose tose vietose, kur reikia bent trupučio re- 
torikos, bet retorikos kuklios, subtilios, skoningos, autorius nieka- 
da nepraleidžia progos prigrūsti į savo pasakojimą tos pačios sa- 
vo retorikos, kurią mes jau žinome iš pratarmės. Su nuostabiu 
miklumu painiodamas prieštaringiausias ypatybes, jis sugeba tame 
pačiame puslapyje, tame pačiame periode, tame pačiame posakyje 
būti kartu ir storžievis, ir rafinuotas. Ištisai pompastiška deklamacija, 
mirgėte mirganti didelėm gramatinėm klaidom, visur pretenzingas, 

sunkus stilius, kuris to amžiaus ir tos šalies raštams teikia ypatingą 
pobūdį. Iš tikrųjų čia ne toks daiktas, kad vertėtų jį siūlyti mūsų laikų 
skaitytojams: per daug jie priekabūs, per daug atpratę nuo tokių keis- 
tenybių. Dar gerai, kad teisinga mintis atėjo man į galvą pačioje šio 
nelemto darbo pradžioje, tad galiu ramiausiai nusiplauti rankas. 

Tačiau kai jau ketinau užversti tą suglamžytą sąsiuvinį ir padėti 
į šalį, man staiga pagailo, kad tokia graži istorija liks visam laikui ne- 
žinoma, nes kaip apysaka (skaitytojas turbūt nepritars mano nuomo- 
nei) ji man, kartoju, pasirodė graži, net labai graži. „Kodėl gi man, — 
pagalvojau aš, — nepaėmus iš to rankraščio visos įvykių grandinės, 
tiktai pakeitus jo stilių?“ Kadangi joks protingesnis prieštaravimas 
neatėjo man į galvą, tai ir nusprendžiau imtis šio darbo tuoj pat. Tai 
taip atsirado ši knyga, — išdėsčiau tai su nuoširdumu, vertu paties 
pasakojimo. 

Tačiau kai kurie iš tų įvykių, vienas kitas paprotys, aprašytas mūsų 
autoriaus, pasirodė mums tokie negirdėti, tokie keisti, — jei nesakysime 
griežčiau, — jog mes, bijodami jais patikėti, ryžomės iškvosti daugiau 
liudininkų ir ėmėm šiam tikslui raustis anų laikų memuaruose, —ban- 
dėme sužinoti, ar teisybė, kad tuo metu taip gyventa margajame pa- 
saulyje. Tie ieškojimai išsklaidė visas mūsų abejones: kas žingsnis mes 
aptikdavome tokių pat ir netgi nepaprastesnių dalykų, net (ir tai la- 
biausiai mus stebino) atradome asmenų, apie kuriuos niekur kitur 
nebuvo jokių žinių kaip tik mūsų rankraštyje, todėl suabejojome, ar 
tikrai jų gyventa. Kai reikės, mes, pasirėmę vienu kitu iš tų liudijimų, 
patvirtinsime, kad aplinkybės, kuriomis dėl jų ypatingumo skaityto- 
jas nebus linkęs patikėti, yra tikros. 

Tačiau, atsisakę mūsų autoriaus stiliaus kaip netinkamo, kokiu 
gi stiliumi rašysime? Štai koks klausimas. 

Kiekvienas, kas neprašytas imasi perdirbinėti kito žmogaus kūri- 
nį, jaučiasi atsakingas už savo darbą, kurį tam tikru būdu įsiparei- 
goja padaryti. Tokie yra gyvenimiški ir teisiniai principai, ir mes visiš- 
kai neketiname jų kratytis. Atvirkščiai, norom sutikdami su jais, mes 
buvome pasiryžę itin smulkiai išaiškinti savo pasakojimo būdą ir to- 
dėl visame šiame mūsų veikale stengėmės numatyti visus įmanomus 
ir atsitiktinius priekaištus, idant galėtume iš anksto ir tvirtai juos at- 
remti. Ir ne tai būtų sunkiausia, nes (mes turime tai pasakyti teisy- 
bės dėlei) mūsų protas dar niekad nesusidūrė su tokiu priekaištu, 
kuris tuoj pat nebūtų atremiamas priešingu argumentu, tokiu argu- 
mentu, kuris gal ir neišsprendžia klausimo, užtat keičia jo esmę. Daž- 

nai mėgindavome priekaištus konfrontuoti ir leisdavome jiems ko- 
voti vienam su kitu; arba, nagrinėdami juos iš pagrindų ir rūpes- 
tingai gretindami, turėdavome laimę pastebėti ir parodyti, kad jie, 
nors ir kokie iš pažiūros skirtingi, vis dėlto yra beveik vieno ga- 
lo ir abu kilę iš to, kad nepakankamai atidžiai įvertinti faktai bei 
principai, kuriais remiantis buvo padarytas sprendimas; taip juos 
sugretinę, didžiuliam jųdviejų nusistebėjimui, mes paleisdavome 
abu draugiškai klajoti po margąjį pasaulį. Vargu ar atsirastų kitas au- 
torius, kuris taip akivaizdžiai būtų įrodęs savo darbo gerumą. Ir ką 
gi? Kai mes jau galėjome aprėpti visus minėtus priekaištus ir atsaky- 
mus ir juos išdėstyti tam tikra tvarka, deja, jų buvo susikaupę tiek, 
kad pakaktų visai knygai. Tai pamatę, atsisakėme nuo pradinio suma- 
nymo dėl dviejų priežasčių, kurios skaitytojui tikriausiai atrodys svar- 
bios: viena jų — toji, kad knyga, skirta teisinti kitai, ir netgi, teisybę 
sakant, tos kitos knygos stiliui, galėtų pasirodyti juokinga; kita — to- 
ji, kad šiam kartui pakaks ir vienos knygos, jeigu tik apskritai ir ji pa- 
ti yra reikalinga. 


I SKYRIUS 


Komo ežero atšaka“, sukanti į pietus tarp dviejų vientisų kalnų 
grandinių, kurios, čia išsikišdamos, čia atsitraukdamos, sudaro daugybę 
įlankų ir užutekių, staiga susiaurėja, atrodo lyg upė ir neša savo van- 
denis tarp kyšulio iš dešinės pusės ir plataus kranto iš kairės, ir tiltas, 
jungiantis šioje vietoje abu krantus, regis, dar labiau traukia akį į šią 
permainą ir tarytum pažymi vietą, kur baigiasi ežeras ir kur prasideda 
Ada, dar kartą virstanti ežeru ten, kur krantai, atsitraukę vienas nuo 
kito, vėl leidžia vandenims laisvai tvinti, sudarydami naujų įlankų ir 
naujų užutekių. Pakrantė, sunešta trijų sraunių kalnų upelių, pama- 
žu kyla ir atsiremia į du gretimus kalnus: vienas vadinamas švento 
Martyno vardu, o antras — lombardiškai Rezegone*, kadangi turi 
daugybę viršūnėlių, išsirikiavusių viena eile, ir iš tikrųjų panašus į 
pjūklą, tad kiekvienas, vos pažvelgęs į jį (tik būtinai iš priekio — 
pavyzdžiui, nuo Milano šiaurinių sienų), greit jį atpažins pagal tai 
ilgoje ir plačioje grandinėje, kur kalnų vardai ne tokie žymūs ir patys 
kalnai paprastesni. 

Krantas geroką galą pamažu kyla vis aukštyn ir aukštyn; paskui 
jį kerta kalvos ir slėniai, skardžiai ir lygumos, destis kokia abiejų 
kalnų struktūra ir vandens darbas. Žemutinis jo ruožas, išraižytas 
upelių žiočių, — beveik tik vienas žvyras ir akmenukai; toliau eina 
laukai ir vynuogynai, tarp kurių išsimėtę miesteliai, kaimai, sodybos; 
šen ir ten kopia į kalnus šilai. 

Lekas, svarbiausias iš šių kaimų,— jo vardu vadinama visa apy- 
linkė, — stūkso netoli tilto, ant ežero kranto, ir jo dalis atsiduria pa- 
čiame ežere, kai šis patvinsta. Dabar jau šis didelis kaimas virsta mies- 
tu. Tais laikais, kai dėjosi tie įvykiai, apie kuriuos čia norime papasa- 


* Resegone — it. tarm. „didysis pjūklas“. 

koti, šitas miestelis, jau gana žymus, ėjo ir tvirtovės pareigas, ir todėl 
jam teko garbė būti komendanto buveine ir privilegija nuolatos 
laikyti ispanų įgulą, kurios kareiviai mokė apylinkės merginas ir 
moteris kuklumo, retkarčiais kuriam nors vyrui ar tėvui išdirbdavo 
kailį, o vasaros gale apnikdavo vynuogynus, skainiodavo vynuoges 
ir taip palengvindavo kaimiečiams sunkius derliaus ėmimo darbus. 

Iš kaimo į kaimą, nuo aukštumų iki kranto, nuo kalvos į kalvą 
vingiuodavo ir dabar tebevingiuoja keliai ir takai, čia statūs ar nuo- 
laidūs, čia lygūs; vienur jie paskęsta, išnyksta tarp dviejų akmeninių 
sienų, iš kur, pakėlęs akis, pamatysi tik ruoželį dangaus ir kokią kalno 
viršūnę, kitur nutįsta per aukštas atviras lygumas, ir nuo čia akis aprė- 
pia tolimesnes ar artimesnes platybes, visada gražias ir visada kuo 
nors naujas, pareinamai nuo to, ar mes iš skirtingų vietų žiūrėsime 
į plačius, ar į siaurus vaizdus, ir nuo to, kaip vienas ar kitas vaizdas 
čia paplatėja, čia susiaurėja, čia iškyla, čia visiškai dingsta. Vienur 
pasirodo vienas, kitur — kitas sklypelis, o kartais ir platus šio didžiu- 
lio, vis kitoniško vandens paviršius: čia — ežeras, horizonte užtvenk- 
tas arba, tikriau sakant, užgožtas kalnų virtinės ir pamažu ištvinęs 
tarp kitų kalnų, kurie vienas po kito atsiskleidžia prieš mūsų akis, 
atsispindėdami vandenyje aukštyn kojomis su visais pakrantės kaime- 
liais; ten — upės šaka, paskui ežeras, paskui vėl upė tviskėdama nu- 
vingiuoja ir dingsta tarp kalnų, kurie ją nulydi, po truputį mažėdami, 
ir taip pat tarytum išnyksta horizonte. Ir toji vieta, iš kurios jūs ma- 
tote tuos įvairius reginius, ar iš vienos, ar iš kitos pusės į ją pažvelgsi, 
taip pat yra reginys: kalnas, kurio šlaitais vaikščiojate, sklaisto viršum 
jūsų ir aplink jus savo viršūnes ir skardžius, raiškius, reljefiškus, be- 
veik kas žingsnis vis kitokius, išsiskyrusius ir išsikišusius keliomis 
kalnų grandinėmis, kurios pirma atrodė tik kaip viena virtinė, ir tai, 
ką iš pradžių jūs matėte šlaite, staiga išnyra viršūnėje. Malonus, mie- 
las šių šlaitų reginys gerokai švelnina kalno atšiaurumą ir dar labiau 
ryškina kitų vaizdų grožį. 

Vienu iš tų takų 1628 metų lapkričio 7 dieną, pavakare, iš lėto 
grįžo pasivaikščiojęs donas Abondijas“, vieno tų kaimų klebonas. Nei 
šio kaimo pavadinimo, nei šio asmens pavardės niekur rankraštyje 
nėra. Jis ramiai sau skaitė brevijorių; retkarčiais, tarp dviejų psalmių, 
jį užversdavo, tarp lapų įbrukdamas dešiniosios rankos smilių, paskui, 
susidėjęs rankas ant nugaros, žingsniuodavo toliau, žiūrėdamas į 
žemę ir spardydamas į patvorį akmeniukus, pasipainiojusius po ko- 
jom; paskui pakeldavo galvą ir, abejingai apsidairęs aplinkui, įsmeig- 

davo akis į tą kalnų kraštą, kur jau nusėdusios saulės šviesa, skverbda- 
masi pro stūksančio priešais kalno tarpeklius, plačiomis ir nelygiomis 
purpuro skiautėmis spalvino kyšančias uolas. Vėl atsivertęs brevijorių 
ir perskaitęs dar vieną skyrelį, jis priėjo kelio posūkį, kur paprastai 
pakeldavo akis nuo knygos ir pasižiūrėdavo į priekį, — taip padarė 
ir Šį kartą. Už posūkio apie šešiasdešimt žingsnių kelias eina tiesiai, 
o paskui Y raidės forma išsiskiria į du siaurus takelius: vienas, kilda- 
mas iš dešinės pusės į kalną, veda į kleboniją, kitas leidžiasi į slėnį 
ligi upelio, ir iš šios pusės mūrinė tvora keleiviui buvo vos aukščiau 
kelių. O vidinės tvoros palei abu takus, nesusijungusios kampu, bai- 
giasi koplytėle, ant kurios buvo nupieštos kažkokios ilgos išsiraičiu- 
sios figūros, nusmailusios į viršų. Pagal tapytojo sumanymą ir apy- 
linkės gyventojų įsitikinimus jos reiškė liepsnos liežuvius; tarp liepsnų 
maišėsi kitos figūros, kurių nebegalima nė aprašyti ir kurios reiškė 
sielas skaistykloje. Sielos ir liepsnos liežuviai buvo rudos spalvos 
pilkšvame fone ant šen ir ten nubyrėjusio tinko. 

Klebonas, pasukęs į taką ir, kaip paprastai, pakėlęs akis į koplytė- 
lę, pamatė takų sankryžoje tai, ko nelaukė ir ko nebūtų norėjęs ma- 
tyti, — vieną priešais kitą du vyrus. Vienas iš jų sėdėjo apžargom 
ant žemos mūrinės tvoros, vieną koją nuleidęs į lauko pusę, o kita 
atsispyręs į taką; jo draugas stovėjo atsirėmęs į tvorą, susinėręs ant 
krūtinės rankas. Drabužiai, laikysena ir veidai, kiek galėjai įžiūrėti 
iš tos vietos, kur buvo klebonas, neleido abejoti, kas per vieni tie vyrai. 
Ant galvos abu dėvėjo žalius tinklelius, kurių dideli kutai karojo ant 
kairiojo peties, o iš po jų juodavo ant kaktos didelis kuokštas plaukų, 
ūsai ilgi, smailūs, užriesti. Prie odinio blizgančio diržo kabėjo pora 
pistoletų, ant krūtinės kaip karoliai kybojo nedidelis parako ragas, 
iš plačių kelnių kišenių kyšojo durklo kotas. Kardai su išraižytomis 
žalvarinėmis rankenomis, papuoštomis įmantriom monogramom, buvo 
blizginte išblizginti. Iš karto galėjai pažinti, kad tai žmonės, vadinami 
bravais'. 

Tie žmonės, dabar visai išnykę, tais laikais klestėte klestėjo Lom- 
bardijoje, ir jau nuo seno. Tiems, kurie neturi apie juos supratimo, 
štai kelios ištraukos iš autentiškų dokumentų — jos pakankamai at- 
skleis šių žmonių pagrindinius bruožus, pastangas juos išnaikinti ir 
jų atkaklų gajumą. 

Dar 1583 metų balandžio 8 dieną šlovingasis ir prakilnusis sinjo- 
ras donas Karolis Aragonietis, Kastelvetrano princas, Teranuovos 
kunigaikštis, Avolos markizas, Burdžeto grafas, didysis Sicilijos admi- 

rolas ir didysis konetablis“, Milano gubernatorius ir jo katalikiškosios 
didenybės? vyriausiasis vietininkas Italijoje, visokeriopai susipažinęs 
su tuo, kokį neapsakomą vargą kentė ir po šiai dienai tebekenčia dėl 
bravų ir valkatų Milano miestas, išleidžia prieš juos įsaką. Skelbia 
ir nustato, kad pagal šį įsaką bravais ir valkatomis laikomi... visi 
atėjūnai, taip pat ir vietiniai žmonės, neturintys aiškaus verslo arba 
jį turintys, bet juo nesiverčiantys... tačiau be algos ar už ją pritapę 
prie kokio riterio ar bajoro, valdininko ar pirklio... idant jam pagel- 
bėtų, padėtų arba, tikriau sakant, kaip galima spėti, spęstų žabangas 
kitiems... Visiems tokiems asmenims įsakoma per šešias dienas palikti 
šalį. Nepaklausiusieji bus baudžiami katorga, o visiems teismo parei- 
gūnams suteikiami plačiausi ir neriboti įgaliojimai įsakymą vykdyti. 

Bet kitais metais, balandžio 12 dieną, pastebėjęs, kad šitame mieste 
vis tiek pilna minėtųjų bravų..., kurie gyvena kaip gyvenę, nė kiek 
nepakeitę savo įpročių, ir kurių skaičius nesumažėjęs, kalbamasis 
sinjoras išleidžia kitą įsakymą, dar griežtesnį ir išraiškingesnį, kuriame, 
greta kitų paliepimų, skelbia: kad kiekvienas asmuo, tiek šio miesto 
gyventojas, tiek ir atėjunas, kuris dviejų liudininkų parodymais ir 
apskritai bus pripažintas bravu, bus taip vadinamas, nors ir nebuvo 
įrodyta, kad jis padarė kokį nusikaltimą... vien dėl bravo vardo, be 
jokių kitų įrodymų, gali būti minėtųjų teisėjų ar bet kurio iš jų kan- 
kinamas parengtinės apklausos tvarka... ir nors toks asmuo neprisi- 
pažins padaręs kokį nusikaltimą, vis vien tik dėl savo reputacijos 
ir bravo vardo, kaip anksčiau nurodyta, bus išsiųstas trejiems me- 
tams į katorgą. Visa tai, o kartu ir kita, ką mes praleidžiame, daroma 
todėl, kad jo ekscelencija tvirtai pasiryžęs priversti kiekvieną paklusti 
šiam įsakui. 

Skaitydamas tokio sinjoro tokius smarkius ir griežtus žodžius su 
panašiais įsakymais, nejučiom pagalvoji, kad vien nuo jų griausmo 
amžinai turėjo išnykti visi bravai. Bet kito ne mažiau autoritetingo 
ir ne mažiau tituluoto sinjoro liudijimas mus verčia manyti visai 
kitaip. Tas didikas, šlovingasis ir prakilnusis sinjoras Chuanas Fernan- 
desas de Velaskesas, Kastilijos konetablis, vyresnysis jo didenybės 
kamerheras, Frijos miesto kunigaikštis, Haro ir Kastelnuovo grafas, 
Velaskesų šeimos ir Septynių Laros infantų šeimos sinjoras, Milano 
valstybės gubernatorius ir t.t., 1593 metų birželio 5 dieną, visokeriopai 
susipažinęs su tuo, kiek žalos ir eibių pridaro bravai ir valkatos ir 
kaip pragaištingai tie žmonės veikia visuomenės gerovę teisingumo 
nenaudai, vėl reikalauja, kad jie per šešias dienas paliktų šalį, pakar- 

todamas beveik tuos pačius savo pirmtako įsakymus ir grasinimus. 
Paskui, 1598 metų gegužės 23 dieną, su dideliu nepasitenkinimu su- 
žinojęs, kad... šiame mieste, šioje valstybėje vis daugėja minėtų asme- 
nų (bravų ir valkatų), ir dieną naktį girdėti tiktai, kad jie iš pasalų 
ką nors sužeidė, nužudė, apiplėšė ar įvykdė visokių kitokių nusikal- 
timų, kuriuos labai lengvai daro, nes tikrai gali tikėtis savo vadeivų 
ir bendrų paramos, vėl įsako imtis tų pačių priemonių, tik padidinda- 
mas dozę, kaip paprastai elgiamasi, kai žmogus sunkiai serga. Įsakas 
baigiamas taip: Tegul kiekvienas vengia nusižengti bet kuriam šio 
įsako punktui, nes vietoj jo ekscelencijos malonės patirs jo rūstybę 
ir pyktį... nes jo ekscelencija tvirtai ir galutinai nusprendė, kad šitas 
įspėjimas yra paskutinis ir nepakeičiamas. 

Tačiau kitokios nuomonės laikėsi šlovingasis ir prakilnusis sinjo- 
ras donas Pjetras Enrikesas de Asevedas, grafas Fuentesas, Milano 
valstybės kapitonas ir gubernatorius — ir dėl svarbių priežasčių. 
Visokeriopai susi pažinęs, kokią priespaudą kenčia šis miestas ir valsty- 
bė dėl daugybės bravų... ir nusprendęs su šaknimis išrauti tą tokią 
pragaištingą padermę, jis išleidžia 1600 metų gruodžio 5 dieną naują 
įsaką, taip pat pilną griežčiausių grasinimų, tvirtai tikėdamas, kad 
jie bus kuo griežčiausiai ir negailestingiausiai įvykdyti. 

Tačiau reikia manyti, kad jis ėmėsi šito darbo toli gražu ne taip 
uoliai, kaip rezgė pinkles ir kurstė kitus užpulti jo didįjį priešą Henri- 
ką IV!“: istorija liudija, kaip jam pavyko prieš šį karalių apginkluoti 
Savojos kunigaikštį '', kuris dėl to neteko ne vieno miesto; kaip gudriai 
jis įtraukė į sąmokslą kunigaikštį Bironą'?, kuris palydėjo per tai 
savo galvą; na, o pragaištingoji bravų padermė tebeklestėjo iki 1612 
metų rugsėjo 22 dienos. Tą dieną šlovingasis ir prakilnusis sinjoras 
donas Džovanis de Mendosa, Inochosos markizas, bajoras ir t. t., 
gubernatorius ir t. t., iš tikro susirūpino ją išnaikinti. Šiuo tikslu jis 
nusiuntė karaliaus rūmų spaustuvininkams Pandolfui ir Markui 
Tulijui Malatesčiui išspausdinti įprastą įsaką, tik pataisytą ir papildy- 
tą, idant galutinai būtų išnaikinti bravai. Bet šie vis dar gyvavo, kol 
1618 metų gruodžio 24 dieną susilaukė tų pačių ir dar skaudesnių 
smūgių iš šlovingojo ir prakilniojo sinjoro dono Gomeso Suareso de 
Figueroa, Ferijos kunigaikščio ir t.t., gubernatoriaus ir t.t. Tačiau 
kai jie netgi ir nuo tų smūgių nežuvo, šlovingasis ir prakilnusis sinjo- 
ras Gonsalas Fernandesas di Kordova, kurio valdymo metais donas 
Abondijas buvo išėjęs pasivaikščioti, turėjo dar kartą pataisyti ir pas- 
kelbti įprastąjį įsaką prieš bravus. Tai buvo 1627 metų spalio 5 dieną, 

tai yra vieneri metai, vienas mėnuo ir dvi dienos prieš tą atmintiną 
įvykį. 

Tačiau ir tai nebuvo paskutinis įsakas, bet mes nejaučiame parei- 
gos kalbėti apie tolesniuosius, nes jie nesusiję su mūsų istorijos metais. 
Pažymėsime tiktai vieną — 1632 metų vasario 13 dienos, kuriame 
šlovingasis ir prakilnusis sinjoras, Ferijos kunigaikštis, antrą kartą 
paskirtas gubernatorium, mums praneša, kad baisiausios piktadary- 
bės yra daromos tų, kurie vadinami bravais. To pakanka mums 
įtikinti, kad mūsų pasakojamais laikais vis dėlto dar būta bravų. 

Kad du minėtieji vyrai ten stovėjo ir kažko laukė, buvo visai aišku; 
bet donui Abondijui visiškai nepatiko, kad jie, kaip jis suprato iš kai 
kurių jų judesių, laukė kaip tik jo. Mat, jam pasirodžius, jie, pakėlę 
galvas, taip pasižiūrėjo vienas į kitą, kad galėjai pamanyti, jog abu 
staiga pasakė: „Štai jis“. Vyras, sėdėjęs apžargom ant tvoros, per- 
kėlė per ją koją ir atsistojo ant kelio; kitas atsiknojo nuo tvoros, ir 
abudu žengė prie klebono. Donas Abondijas, tebelaikydamas priešais 
save atverstą brevijorių ir tarytum jį skaitydamas, pakėlė akis ir žiūrė- 
jo, ką juodu darys; ir kai pamatė, kad jie eina stačiai prie jo, galvoje 
jam kilo galybės minčių. Jis tuoj pat paklausė pats save, ar nėra tarp 
jo ir bravų dar kokio tako dešinėn ar kairėn, ir išsyk atsiminė, kad 
nėra. Donas Abondijas tučtuojau pagalvojo, ar nenusikalto kokiam 
didžiūnui, kokiam kerštingam žmogui; kad ir kaip jis jaudinosi, guo- 
džiantis sąžinės balsas jį apramino. O bravai tuo metu, įsmeigę į jį 
akis, artėjo. Tada donas Abondijas užsikišo kairiosios rankos smilių 
ir didįjį pirštą už apykaklės, tarytum norėdamas ją pasitaisyti, ir, pa- 
braukęs pirštu per kaklą, pasuko galvą atgal, kartu perkreipęs lūpas 
ir šnairomis stengdamasis pažiūrėti, ar neina kas užpakaly; bet nieko 
nepamatė. Pažvelgė per tvorą į laukus — nieko; baikščiomis akimis 
dirstelėjo į kelią priešais — nieko, tik bravai. Ką daryti? Grįžti — 
vėlu; bėgti — tas pat kaip ir pasakyti: ,,Vykitės mane“, ar dar blogiau. 
Negalėdamas išvengti pavojaus, jis ėjo stačiai į jį, nes nežinios akimir- 
kos buvo tokios sunkios, kad nieko daugiau nesinorėjo kaip tik jas 
sutrumpinti. Pagreitino žingsnius, garsiau perskaitė vieną skyrelį, nu- 
taisė kuo ramesnį ir linksmesnį veidą ir kaip įmanydamas stengėsi 
šypsotis; atsidūręs akis į akį su vyrukais, tarė pats sau: „Na, tiesiog į 
nagus“, — ir iš karto sustojo. 

— Kunige klebone,— tarė vienas iš jų, įsmeigęs akis jam į veidą. 

— Ko jums reikia? — greitai atsakė donas Abondijas, pakėlęs 
akis nuo knygos, kurią tebelaikė atskleistą tartum ant piupitro. 

— Jus ketinate, — prakalbo antrasis grėsmingai ir piktai, kaip 
žmogus, sučiupęs savo valdinį, bedarantį kokią piktadarybę,— jūs ke- 
tinate rytoj sutuokti Rencą Tramaljiną su Liučija Mondela? 

— Tiesą sakant...— virpančiu balsu atsakė donas Abondijas,— 
tiesą sakant, jūs, ponai, esate pasauliečiai ir puikiausiai žinote, kaip 
tai daroma. Vargšas klebonas čia niekuo dėtas; jie patys tvarko savo 
reikalus, na, o paskui... o paskui ateina pas mus, tarytum eitų į banką 
pinigų; na, 0 mes... mes esame savo artimo tarnai. 

— Tai va kas, — pasakė jam bravas į ausį, tačiau iškilmingų, 
įsakmiu balsu, — tos jungtuvės neįvyks nei rytoj, nei kitą dieną. 

— Bet, ponai, — romiu ir mandagiu balsu atsakė donas Abondi- 
jas, lyg norėdamas perkalbėti nekantraujantį žmogų, — bet malo- 
nėkite suprasti mano padėtį, ponai. Jeigu tas pareitų nuo manęs... 
bet jūs labai gerai žinote, kad man iš to jokios naudos... 

— Na, gana, — nutraukė jį bravas, — jeigu mums reikėtų rungtis 
kalbomis, jūs mus lengvai įkištumėt į maišą. Mes nieko daugiau neži- 
nom ir žinoti nenorim. Jūs įspėtas... Jūs mus suprantate... 

— Bet jūs, ponai, pakankamai teisingi ir protingi... 

— Ir vis dėlto, — dabar pertraukė kitas, iki šiol tylėjęs,— ir vis 
dėlto jungtuvės neįvyks, arba...— čia jis bjauriai nusikeikė,— arba 
tas, kas sutuoks, nespės nė pasigailėti...— ir jis vėl nusikeikė. 

— Tylėk, tylėk, — vėl prabilo pirmasis, — klebonas pažįsta pasau- 
lį; mes taip pat geri vyrai ir nenorime jam daryti nieko pikta, jeigu 
tik jis bus protingas. Kunige klebone! Šlovingasis sinjoras donas 
Rodrigas, mūsų šeimininkas, nuoširdžiai jus gerbia. 

Šis vardas blykstelėjo dono Abondijo galvoje tarytum žaibas au- 
dringą naktį, žaibas, kuris akimirką neaiškiai nušviečia viską aplinkui 
i1r dar labiau padidina siaubą. Jis nejučiomis žemai nusilenkė vyrams 
ir tarė: 

— Jeigu jūs man nors duotute suprasti... 

— O, duok suprasti tam, kuris moka lotyniškai! — vėl pertraukė 
bravas, bjauriai ir piktai nusijuokęs.— Jūsų reikalas! Bet svarbiausia, 
neišplepėkite niekam apie šitą įspėjimą, kurį jums padarėme tik jūsų 
labui, kitaip... hm... bus tas pat kaip sutuokus tą porą... Ką pasakyti 
jūsų vardu šlovingajam sinjorui donui Rodrigui? 

— Reiškiu pagarbą... 

— O daugiau! 

— Visada... visada mielai jam patarnausiu! 

Tardamas šiuos žodžius, jis nė pats nežinojo, ar duoda pažadą, 

ar tik taria mandagų posakį. Bravai suprato ar bent dėjosi supratę 
jo žodžius visiškai rimtai. 

— Labai gerai! Labanaktis, gerbiamasis, — pasakė vienas iš jų 
ir nuėjo su draugu. 

Donas Abondijas, kuris prieš valandėlę būtų atidavęs akį, kad 
tik išvengtų bet kurių šnekų su jais, dabar norėjo kalbėtis toliau 1r 
derėtis. 

— Ponai...— buvo bepradedąs jis, užvertęs abiem rankom knygą, 
bet tuodu, nesiklausydami jo, pasuko atgal tuo keliu, iš kur atėjo, ir 
nužingsniavo traukdami dainušką, kurios nenoriu persakyti. Vargšas 
donas Abondijas kaip užburtas stovėjo valandėlę išsižiojęs, 0 po to 
pasuko tuo iš dviejų takučių, kuris vedė į jo namus, sunkiai vilkdamas 
sustingusias kojas. Jo nuotaiką geriau suprasime, jeigu papasakosi- 
me šį tą apie jo būdą ir apie tuos laikus, kuriais jam teko gyventi. 

Skaitytojas jau matė, kad donas Abondijas nebuvo gimęs su liūto 
širdimi. Be to, nuo pat vaikystės jis turėjo suprasti, kad sunkiausia 
tais laikais buvo gyvuliui, kuris neturi nei nagų, nei dantų, tačiau 
visai nenori, kad jį kas suėstų. Įstatymai nė kiek negynė ramaus, niekuo 
nedėto žmogaus, kuris negalėjo gąsdinti kitų. Ir ne dėl to, kad nebūtų 
buvę įstatymų ir bausmių už atskirų asmenų nusikaltimus. Atvirkščiai, 
įstatymai srautais plaukė: nusikaltimai juose buvo vardijami ir labai 
smulkiai nagrinėjami; bausmės, ir taip jau beprotiškai didelės, prirei- 
kus beveik kiekvienu atveju galėjo būti padidintos paties įstatymų 
leidėjo ir šimto jų vykdytojų nuožiūra; teismo procesas buvo taip sut- 
varkytas, kad teisėjo nevaržė niekas, kas būtų galėję jam sutrukdyti 
paskelbti kaltinamąjį nuosprendį, — mūsų pateiktos ištraukos iš įsakų 
prieš bravus yra nedidelis, bet gyvas to pavyzdys. Be to, — o tikriau 
sakant, kaip tik dėl to,— visi šie įsakai, kiekvienos naujos valdžios 
pakartotinai skelbiami, buvo tik pompastiškas visiško jų autorių be- 
jėgiškumo liudijimas, o jeigu ir darė kokį poveikį, tai tik tokį, kad 
stiprėjo priespauda, nuo kurios ir šiaip kentėjo taikingi ir silpni žmo- 
nės, kamuojami vaidininkų, ir vis didėjo pastarųjų smurtas ir intrigos. 
Nebaudžiamumas buvo toks sistemingas ir taip giliai įleidęs šaknis, 
kad jokie įsakai jo neveikė ir nieko negalėjo pakeisti. Tokia nepakei-- 
čiama buvo prieglobsčio teisė ir kai kurių klasių privilegijos, iš dalies 
pripažįstamos įstatymų, iš dalies tylomis, su apmaudu širdyje paken- 
čiamos arba tuščiai ginčijamos, o iš tikrųjų tų klasių remiamos ir 
ginamos su visa suinteresuotų žmonių energija ir uoliu priekabumu. 
Bet šitas nebaudžiamumas, kuriam grasino ir kurį puolė, tačiau kurio 

negalėjo įveikti įsakai, žinoma, gindamasis ir norėdamas išlikti, turė- 
jo prieš kiekvieną grasinimą, prieš kiekvieną puolimą kauptis naujų 
Jėgų ir prasimanyti ko nors naujo. Taip iš tikrųjų ir buvo: pasirodžius 
įsakams prieš piktadarius, pastarieji, remdamiesi realia savo jėga, 
ieškodavo naujų, tinkamesnių būdų toliau daryti tai, ką draudė įsa- 
kai. Šie įsakai stačiai galėjo trukdyti kiekvieną žingsnį, galėjo prida- 
ryti visokiausių nemalonumų geraširdiškam, bet silpnam, niekieno 
neglobojamam žmogui, nes, norėdami turėti savo rankose kiekvieną 
asmenį, kad galėtų sukliudyti visokį nusikaltimą ar nubausti už jį, 
jie pavesdavo visokio plauko savavališkiems ir aikštingiems vykdyto- 
jams kontroliuoti kiekvieną žmogaus krustelėjimą. Tačiau tas, kas, 
prieš darydamas nusikaltimą, pasirūpindavo laiku užsitikrinti prieg- 
lobstį kur nors vienuolyne ar rūmuose, kur sbirai'' niekad nedrįstų 
įkelti kojos; kas, nesiimdamas kitų atsargumo priemonių, tiesiog tik 
vilkėjo livrėją'“, kuri įpareigodavo kokią nors galingą, bet tuščios 
garbės siekiančią šeimą ar ištisą luomą jį ginti, — tas galėjo laisvai 
veikti ir šaipytis iš visų tų griausmingų įsakų. O ir iš tų pačių, kuriems 
buvo pavesta juos vykdyti, kai kurie savo kilme buvo privilegijuoto 
luomo, kiti priklausė nuo jo kaip klientai, — vieniems ir kitiems auklė- 
jimas, Savi interesai, įpročiai ar polinkis mėgdžioti galingesniuosius 
įskiepijo šio luomo principus, ir jie nieku gyvu nebūtų jų peržengę 
dėl popiergalio, priklijuoto gatvės kampe. Be to, žmonės, kuriems 
tiesiogiai buvo pavesta vykdyti įsakus, jei jie netgi būtų buvę drąsūs 
kaip didvyriai, klusnūs kaip vienuoliai ir pasirengę aukotis kaip kan- 
kiniai, nebūtų galėję pasiekti šio tikslo, nes jų buvo mažiau negu tų, 
kuriuos reikėjo išmokyti klusnumo; visai galėjo atsitikti ir taip, kad 
tų Žmonių negins nė tie, kurie abstrakčiai, taip sakant, teoriškai, duo- 
davo įsakymą veikti. Be to, tie vykdytojai tada paprastai būdavo 
bjauriausi ir didžiausi niekšai; jiems pavestą darbą niekino netgi tie, 
kurie, rodos, turėjo jų bijoti, o pats jų vardas buvo keiksmažodis. Todėl 
visai natūralu, kad jie, užuot rizikavę, o juo labiau statę į pavojų gy- 
vybę tokiame beviltiškame žygyje, pardavinėjo galingiesiems savo 
nesikišimą ir netgi nuolaidžiavimą, pasilikdami teisę parodyti šią savo 
niekšišką valią ir galią, kurią vis dėlto turėjo, tada, kai negrėsė pa- 
vojus, tai yra, kai reikėjo engti ir persekioti ramius ir beginklius 
žmones. 

Žmogus, kuris nori kitus skriausti arba kuris visada bijo, kad jį 
patį kas nuskriaus, paprastai ieško sąjungininkų ir draugų. Todėl 
tais laikais buvo pasiekęs aukščiausią laipsnį atskirų Žmonių polinkis 

laikytis kurios nors grupės, steigti naujas ir kuo labiau stiprinti tą gru- 
pę, kuriai pats priklausė. Dvasininkai stengėsi išlaikyti ir išplėsti savo 
lengvatas, didikai — savo privilegijas, kariškiai — savo ypatingas 
teises. Pirkliai, amatininkai buvo susibūrę į cechus ir brolijas, teisi- 
ninkai sudarė lygą, net gydytojai — savo korporaciją. Kiekviena iš 
šių mažų oligarchijų buvo savaip galinga; kiekvienoje iš jų atskiras 
asmuo, turintis autoritetą ir apsukrus, galėjo savo labui pasinaudoti 
suburtomis daugelio jėgomis. Doresnieji griebdavosi tokios galimybės 
tik tada, kai reikėdavo apsiginti; gudruoliai ir piktadariai naudo- 
josi ja savo nusikalstamais tikslais, kuriems būtų nepakakę jų pačių 
turimų priemonių, ir norėdami apsisaugoti nuo bausmės. Tačiau 
šių įvairių sąjungų jėgos buvo labai nelygios, ypač kaime: koks tur- 
tingas ir linkęs į smurtą didikas su gauja bravų ir su kaimo gyvento- 
jais, kurie pagal šeimos tradicijas buvo pripratę ir suinteresuoti ar 
priversti save laikyti kone savo globėjo valdiniais ir kareiviais, — 
turėjo tokią valdžią, kuriai viena kuri to krašto grupė vargiai būtų 
galėjusi atsispirti. 

Nekilmingas, neturtingas ir, žinoma, nedrąsus, mūsų Abondijas, 
beveik dar neįžengęs į subrendusio žmogaus amžių, pamatė, kad toje 
visuomenėje jis yra lyg koks molinis ąsotis, keliaujantis su daugybe 
ketinių puodų. Todėl jis labai mielai paklausė tėvų, kurie norėjo, 
kad sūnus eitų į kunigus. Tiesą sakant, donas Abondijas nelabai gal- 
vojo apie tarnybos, kuriai ketino atsidėti, pareigas ir kilnius tikslus; 
pasirūpinti gerą pragyvenimo šaltinį ir patekti į garbingą ir įtakingą 
visuomenės sluoksnį — štai du motyvai, dėl kurių jis pasuko šiuo 
keliu ir kurie, kaip jam rodėsi, visiškai pateisino tokį jo pasirinkimą. 
Bet joks visuomenės sluoksnis neapgina kaip reikiant atskiro asmens, 
šis privalo ir pats susikurti savo apsaugos sistemą. Didžiai branginda- 
mas savo ramybę, donas Abondijas nesirūpino tomis privilegijomis, 
kurioms įsigyti reikėjo daug pastangų ar šiek tiek rizikos. Jo sistema 
iš esmės buvo tokia, kad jis vengė bet kokių kivirčų, o jeigu jų nebuvo 
galima išvengti, tai nusileisdavo. Jis laikėsi neginkluoto neutraliteto 
per visus karus, kurie kildavo aplink jį, pradedant tuo metu taip daž- 
nais vaidais tarp dvasininkų ir pasaulietinės valdžios, tarp kariškių 
ir civilių, tarp vienų didikų ir kitų, baigiant dviejų sodiečių ginčais, 
kylančiais dėl kokio nors žodžio ir sprendžiamais kumščiu ar peiliu. 
Jeigu jau būtinai prireikdavo jam užimti tam tikrą poziciją tarp 
dviejų susikivirčijusių, jis stodavo į tvirtesniojo pusę, tačiau laikyda- 
vosi nuošalyje, pasirengęs trauktis, ir stengdavosi parodyti antrajam; 

kad anaiptol netrokšta būti jo priešu,— tarytum norėdavo pasakyti: 
„Kodėl tu nemokėjai pasidaryti stipresnis? Būčiau stojęs į tavo pusę“. 
Laikydamasis toliau nuo despotų, dėdamasis nematąs atsitiktinio, 
užgaidos sukelto smurto ir nuolankiai pakęsdamas rimtesnį ir iš anksto 
apgalvotą smurtą, linkčiodamas ir pagarbia mina priversdamas nusi- 
šypsoti net didžiausius paniurėlius ir pikčiurnas, su kuriais susitikdavo 
kelyje, vargšas žmogelis be didelių audrų įžengė į septintą dešimtį. 

Tačiau negalima pasakyti, kad dėl to negraužė jo sielos šioks 
toks kartėlis. Nuolatinis kantrybės bandymas, toks didelis nuolaidu- 
mas ir dažnai tylomis nuryjama nuoskauda — visa tai jį taip erzino, 
kad jei kartkarčiais jis nebūtų išliejęs ant ko savo tulžies, jo sveikata 
tikrai būtų nukentėjusi. Bet kadangi, šiaip ar taip, pasaulyje, netgi 
visai arti jo, buvo žmonių, negalinčių, kaip jis žinojo, skriausti kitų, 
tai jis gebėdavo retkarčiais išlieti ant jų ilgai slopinamą prastą nuo- 
taiką, duodamas valią savo užgaidoms ir be jokio reikalo juos aprėk- 
damas. Jis taip pat griežtai kritikavo Žmones, kurie elgėsi kitaip negu 
jis, bet kritikavo tik tada, kai tas jam nekėlė jokio, netgi mažiausio 
pavojaus. Sumuštasis žmogus būdavo jo akyse bent jau neatsargus, 
o nužudytasis visada pasirodydavo buvęs maištininkas. O jeigu žmo- 
gui, kuris imdavosi ginti savo teises prieš galingesnį, kas praskeldavo 
galvą, donas Abondijas visada mokėdavo rasti jam kokią kaltę, — 
tai juk nesunku, nes teisybės nuo kaltės niekada neatskirsi tokia aiškia 
riba, kad viena būtų tik vienoje, o kita kitoje pusėje. Labiausiai pulda- 
vo jis tuos savo konfratrus, kurie, patys rizikuodami, stodavo į silpno, 
skriaudžiamo žmogaus pusę prieš visagalį engėją. Sakė, kad tai ne 
kas kita kaip „pirktis už grynus pinigus rūpesčių“ ir „tiesinti šuniui 
klišą koją“; jis taip pat griežtai kalbėjo, kad toks kišimasis į pasaulie- 
tiškus reikalus kenkia ganytojiškos tarnybos orumui. Ir koneveikė 
tokius Žmones, tačiau tik prie keturių akių arba mažučiam būrely, 
ir tuo karščiau, kuo geriau žinojo, kad pašnekovai nesipiktins jo smer- 
kimu. Be to, jis turėjo mėgstamą posakį, kuriuo visuomet užbaigdavo 
kalbas šia tema: „Padorus žmogus, kuris žiūri savęs ir žino savo 
vietą, niekada neturi nemalonių susidūrimų“. 

Tad tegu įsivaizduoja negausūs mano skaitytojai, kokį įspūdį turė- 
jo padaryti vargšeliui mūsų papasakoti dalykai. Tų žvėriškų snukių ir 
baisių žodžių baimė; grasinimai sinjoro, žinomo tuo, kad niekad tuš- 
čiai negrasina; ramaus gyvenimo, kuriam susikurti reikėjo tiek pas- 
tangų ir kantrybės, staigus sudrumstimas, pagaliau būsimas žingsnis, 
kurio jis taip nenorėjo žengti,— visos šios mintys padrikai maišėsi 


Sužadėtiniai 20 


nusvirusioje dono Abondijo galvoje. „Jeigu Rencas nekeltų triukšmo, 
gavęs tvirtą neigiamą atsakymą, būtų labai gerai; bet juk jis norės 
sužinoti priežastį, — o ką aš jam atsakysiu, dėl Dievo meilės? Ir vėl... 
Na, betgi... jis padūkėlis; kol niekas nekliudo, jis tikras avinėlis, bet 
jei kas panorės jam paprieštarauti... oi! O čia dar visai neteko galvos 
dėl tos Liučijos, įsimylėjęs kaip... Vaikėzai! Neturėdami ko veikti, 
įsimyli, užsinori tuoktis ir nieko daugiau negalvoja; jiems nė kiek 
nerūpi, kad pridaro sielvarto vargšui padoriam žmogui. Vargas man! 
Ir reikėjo tiems dviem niekšams pastoti man kelią ir prikibti prie ma- 
nęs! Kuo čia dėtas aš? Argi aš noriu vesti? Kodėl nenuėjo jie pasišne- 
kėti su... Na, matote, nieko sau mano likimas: gudrios mintys visada 
ateina į galvą po laiko. Nesusiprotėjau jiems pasakyti, kad eitų su 
savo užduotim pas...“ 

Bet čia jis suprato, kad gailėtis, jog netapo nusikaltimo patarėju 
17 bendrininku, turbūt visai negerai, ir nukreipė savo visą pyktį prieš 
tą kitą, kuris atėmė jam ramybę. Jis pažinojo doną Rodrigą tik iš 
matymo ir iš nuogirdų, bet niekada neturėjo su juo jokių reikalų; o 
tais retais atvejais, kai susitikdavo su juo kelyje, donas Abondijas 
prispausdavo smakrą prie krūtinės ir skrybėlės kraštu paliesdavo 
žemę. Jam ne kartą teko ginti šio sinjoro vardą nuo tų, kurie, patylo- 
mis dūsaudami ir pakėlę akis į dangų, keikdavo kokį nors jo poelgį: 
jis šimtus kartų sakė, kad tai garbingas riteris. Bet šią valandėlę jis 
savo širdyje plūdo jį tokiais žodžiais, kokių niekados neišklausydavo 
iš svetimų lūpų nepertraukęs tuoj pat kalbančio žmogaus žodžiais: 
„Gink Dieve!“ Apsėstas tokių neramių minčių, priėjo prie savo namo, 
stovinčio sodžiaus gale, skubiai įkišo į durų spyną raktą, kurį jau 
laikė rankoje, atsidarė duris, įėjęs vėl rūpestingai užrakino ir, ištroš- 
kęs ištikimo žmogaus draugijos, tuoj pat sušuko: „Perpetuja! Perpe- 
tuja!“ ir pasuko į nedidelę svetainę, kur ji tikriausiai dengė stalą va- 
karienei. Kiekvienas gali suprasti, kad Perpetuja buvo dono Abondijo 
tarnaitė, ištikima ir atsidavusi tarnaitė, mokanti prireikus būti klusni 
ir pati įsakinėti, kartais pakęsti šeimininko bambėjimą ir įnorius, o 
kartais priversti jį pakęsti ir savo užgaidas, kurios diena po dienos 
darėsi vis dažnesnės nuo to laiko, kai ji peržengė keturiasdešimt me- 
tų — „Sinodinio“ amžiaus — ribą", likusi senmerge: jos žodžiais ta- 
riant, ji atsisakė nuo visų jaunikių, o gal, kaip kalbėjo draugės, taip 
buvo dėl to, kad nė vienas šuo niekad jai nepasipiršo. 

— Ateinu,— atsakė ji, statydama ant stalelio, įprastoje vietoje, 
dono Abondijo mėgstamo vyno butelį, ir iš lėto pajudėjo durų link, 


21 I skyrius 


kiais žingsniais, tokiomis apsiblaususiomis akimis ir tokiu susijaudi- 
nusiu veidu, jog ir be prityrusių Perpetujos akių buvo galima iš karto 
pamatyti, kad iš tikrųjų atsitiko kažkas nepaprasto. 

— Dieve maloningas! Kas jums, šeimininke? 

— Nieko, nieko, — atsakė donas Abondijas ir, sunkiai alsuoda- 
mas, sudribo savo didžiuliame krėsle. 

— Kaipgi nieko? Ir taip jūs sakote man? Kaip baisiai jūs atro- 
dote! Gal ištiko kokia nelaimė? 

— O, dėl Dievo meilės! Kai sakau — nieko, vadinasi — nieko, 
arba yra kas nors, ko negaliu pasakyti. 

— Negalite pasakyti netgi man? O kas gi rūpinsis jūsų sveikata? 
Kas jums patars? 

— Ak, nutilk! Nereikia man daugiau nieko. Duok geriau taurę 
mano vyno. 

— Ir jūs dar mane įtikinėsite, kad nieko neatsitiko? — pasakė 
Perpetuja, pildama į taurę vyno ir laikydama ją rankoje, tarytum 
ketindama atiduoti tik kaip atpildą už paslaptį, kurią taip troško su- 
žinoti. 

— Duok šen, duok šen! — tarė donas Abondijas ir, paėmęs tau- 
rę ne visai tvirta ranka, greitai išgėrė lyg kokius vaistus. 

— Tai jūs, vadinasi, norite, kad aš visur lakstyčiau ir klausinė- 
čiau, kas atsitiko mano šeimininkui? — pasakė Perpetuja ir, atsistoju- 
si priešais jį, įsisprendė į šonus, atstatė alkūnes ir įsispitrėjo į jį, tary- 
tum norėdama išgauti paslaptį iš jo akių. 

— Dėl Dievo meilės! Neskleisk plepalų, nekelk triukšmo, — čia 
galima palydėt galvą! 

— Galvą? 

— Galvą. 

— Jūs gerai žinote, jog kada man pasako ką nors atvirai, kaip 
paslaptį, aš juk niekada... 

— Ką čia kalbėti! Būna... 

Perpetuja suprato, kad palietė ne tą stygą. Todėl, tuoj pat pakei- 
tusi toną, pasakė susijaudinusiu ir kiekvieną galinčiu sujaudinti 
balsu: 

— Šeimininke, aš visada buvau jums atsidavusi; jeigu dabar 
noriu sužinoti, tai juk iš uolumo,— noriu jums padėti, duoti gerą 
patarimą, nuraminti širdį... 

Teisybę sakant, pats donas Abondijas turbūt troško atsikratyti 

ta skausminga paslaptim taip pat karštai, kaip ir Perpetuja troško ją 
sužinoti, todėl, kaskart vis silpniau ir silpniau atremdamas jos naujus 
ir vis smarkesnius antpuolius, iš anksto keletą kartų ją prisaikdino, 
kad apie tai niekam neprasitars nė puse lūpų, ir pagaliau, daug kartų 
nutraukdamas kalbą ir atsidusdamas, papasakojo jai tą nelemtą atsi- 
tikimą. Prieš ištariant baisųjį despoto vardą, Perpetuja turėjo duoti 
naują, dar iškilmingesnę priesaiką,— ir donas Abondijas, pasakęs 
tą vardą ir giliai atsidusęs, atsilošė į krėslo atkaltę ir, pakėlęs rankas, 
tarytum įsakydamas ir kartu maldaudamas, tarė: 

— Dėl Dievo meilės! 

— Tai viena iš jo niekšybių! — sušuko Perpetuja.— Ak, koks 
nevidonas! Koks tironas! Kaip jis nebijo Dievo?! 

— Ar nenutilsi? O gal nori mane visai pražudyti? 

— Ką jūs! Mudu čia vieni, niekas negirdi. Bet ką darysite jūs, 
vargšas pone šeimininke? 

— Na, matote, — susierzinęs atsakė donas Abondijas,— matote, 
kokių gražių patarimų ji man moka duoti. Nieko daugiau neklausia, 
tiktai ką darysim, ką darysim, tartum jai pačiai bėda ir aš ją turėsiu 
iš jos ištraukti. 

— Ne, ką jūs! Gal aš šį tą ir patarčiau, tiktai... 

— Tiktai... Na, sakyk! 

— Aš va ką patarčiau: juk visi šneka, kad mūsų arkivyskupas — 
Žmogus šventas, įtakingas, nieko jis nebijo, o kai jam pasiseka sudraus- 
ti kurį tironą ir apginti kokį kunigą, jis džiaugsmu nesitveria. Tai va, 
pasakysiu: parašykite jam laišką, tik gražų, ir išklokite viską. 

— Ar nenutilsi pagaliau! Štai kokius patarimus duodi vargšui 
žmogui. Jeigu, saugok Dieve, aš gaučiau kulką į nugarą, argi arki- 
vyskupas ją man išimtų? 

— Na, kulkos ne konfeti, jų šiaip sau niekas nemėto, šuo, ir tas, 
kad ir loja, ne visada kanda. Aš va ką pastebėjau: kas moka parodyti 
nagus ir priversti save gerbti, tą visi gerbia; o kad jūs niekada neno- 
rite pasakyti savo nuomonės, mes ir nusiritome ligi to, kad kiekvienas 
braunasi, atsiprašant, lyg... 

— Ar nenutilsi! 

— Tuoj pat nutilsiu. O vis dėlto teisybė, — jeigu visi žmonės mato, 
kad kas nors dėl menko nieko nuleidžia rankas... 

— Ar nenutilsi? Ar dabar laikas paistyti visokias kvailybes? 

— Tiek jau to! Pagalvosite gerai per naktį. Tiktai kam kenkti 
sau ir gadinti sveikatą? Užkąskite ko nors. 

— Taip, pagalvosiu,— subambėjo donas Abondijas,— žinoma, 
pagalvosiu, yra apie ką pagalvoti.— Ir atsistojęs pridūrė: — Valgyti 
nieko nenoriu, nieko, — ne tas man rūpi, aš pats žinau, kad niekas 
kitas už mane nepagalvos. Bet ir atsitik šitaip kaip tik man! 

— Išgerkite dar bent lašelį, — paragino Perpetuja, pildama vy- 
no.— Juk žinote, kaip tat visada padeda jūsų viduriams. 

— Et, ne tas, ne tas dabar galvoje, visai ne tas!.. 

Tai pasakęs, jis pasiėmė žvakę ir ėmė lipti viršun į savo kambarį. 
Vis murmėdamas: „Tai bent dalykėliai! Tokiam padoriam žmogui 
kaip aš! O kas bus rytoj?“, priėjo duris, atsigręžė į Perpetują ir, pridė- 
1ęs pirštą prie lūpų, iš lėto ir iškilmingai tarė: 

— Dėl Dievo meilės! — ir dingo. 

Pasakojama, kad kunigaikštis de Kondė!“ kietai miegojo naktį 
prieš Rokrua mušį. Bet, pirma, jis buvo labai nuvargęs, antra, jis jau 
buvo davęs visus reikiamus įsakymus ir galutinai nustatęs, ką reikės 
daryti rytą. Donas Abondijas, atvirkščiai, nežinojo daugiau nieko, 
vien tai, kad rytojaus dieną turi būti mūšis, todėl didesnę nakties dalį 
praleido kamuojamas neramių minčių. Nepaisyti tų galvažudžių 
bauginimų ir grasinimų ir sutuokti, — apie tokį sprendimą jis nė 
galvoti nenorėjo. Viską papasakoti Rencui ir drauge su juo ieškoti 
kokios išeities... saugok Dieve! „Ir niekam nė žodžio... kitaip... hm!“ — 
pasakė vienas iš bravų,— ir, atsiminęs, kaip grėsmingai suskambė- 
j0 tas „hm“, donas Abondijas ne tik nedrįso pagalvoti apie tokio įsa- 
kymo laužymą, bet, negana to, ėmė gailėtis, kam viską išplepėjo 
Perpetujai. Bėgti? Bet kur? O kas paskui? Kiek bus bėdos! O paskui 
dar aiškinkis visiems! Atmetęs kiekvieną tokią mintį, vargšas žmogelis 
vis apsiversdavo lovoje. Šiaip ar taip, geriausia — bent ne pati blo- 
giausia, kaip jam rodėsi, — buvo tokia išeitis: laimėti laiko, bandant 
atidėlioti Renco vedybas. Kaip tik atsiminė, kad teliko kelios dienos 
iki advento, kada jau draudžiama tuoktis. „Ir jeigu aš įstengsiu tas ke- 
lias dienas sutramdyti šį bernioką, tai paskui turėsiu du mėnesius at- 
vangos; na, o per du mėnesius daug ko gali atsitikti“. Jis svarstė 
visokius argumentus, ir nors jie pasirodė jam silpnoki, vis tiek 

ramino save, kad jo autoritetas pridės tiems argumentams reikia- 
mo svarumo, o senas patyrimas suteiks jam didelį pranašumą prieš 
neišmanėlį vaikiną. ,„Pažiūrėsim,— kalbėjo pats sau,— jis galvoja 
apie savo mylimąją, na, o aš galvoju apie savo kailį; aš labiau suinte- 
resuotas, nekalbant apie tai, kad aš ir gudresnis. Mielas sūneli, gal tau 
ir dega, bet aš jau čia niekuo dėtas, šiaip ar taip, nukentėti per tave 
neturiu nė mažiausio noro“. Šitaip truputį nusiraminęs, jis pagaliau 
sudėjo akis. Bet koks miegas ir kokie sapnai! Bravai, donas Rodrigas, 
Rencas, takai, uolos, bėgimas, persekiojimas, riksmai, šūviai... 

Kai po kokios nelaimės prabundi, pirmos valandėlės būna labai 
sunkios ir bjaurios. Sąmonė, vos praskaidrėjusi, grįžta prie ankstesnio 
ramaus gyvenimo įprastų vaizdų, — bet staiga mintis apie naujus įvy- 
kius rūsčiai iškyla prieš tave, ir skausmas pasidaro dar aštresnis nuo to- 
kio staigaus palyginimo. Skaudama širdimi pergyvenęs šią valandė- 
lę, donas Abondijas tuoj atsiminė visus nakties planus, tvirtai apsis- 
prendė, dar sykį juos pergalvojo, paskui atsikėlė ir ėmė laukti Renco, 
būgštaudamas, bet kartu ir nekantraudamas. 

Lorenco, arba, kaip jį visi vadino, Renco, nereikėjo ilgai lauk- 
ti. Kai tik jam pasirodė, kad atėjo laikas, kada jau galima, nepa- 
žeidžiant mandagumo taisyklių, eiti pas kleboną, jis džiugiai ir 
nuskubėjo pas jį su įkarščiu, derančiu dvidešimties metų vaiki- 
nui, turinčiam tą dieną vesti mylimą merginą. Nuo pat jaunų die- 
nų netekęs tėvų, jis vertėsi šilko verpėjo amatu, kuris buvo, taip 
sakant, paveldimas jo šeimoje ir ankstesniais metais la- 
bai pelningas; dabar jis ėmė smukti, bet ne taip smarkiai, kad gabus 
darbininkas negalėtų iš jo kukliai pragyventi. Diena po dienos darbo 
vis mažėjo, bet darbininkai, viliojami visokiausiais pažadais, privile- 
gijomis ir dideliais uždarbiais, nuolat emigravo į kaimynines ita- 
lų respublikas !', todėl likusiems namuose žmonėms jo vis dar ne- 
trūko. Be to, Rencas turėjo nedidelį sklypelį žemės, kurio dalį 
nuomodavo, o dalį dirbdavo pats, kai šilko verpykla sustodavo, 
tad savo aplinkoje galėjo būti laikomas pasiturinčiu žmogumi. Ir nors 
šie metai buvo dar prastesni už ankstesnius ir jau buvo beprasidedąs 
tikras badmetis, mūsų jaunuolis, kuris nuo to meto, kai jam krito į akį 
Liučija, pasidarė taupesnis, turėjo gražių atsargų, ir su badu jam ne- 
reikėjo kovoti. Jis atvyko pas doną Abondiją išsipuošęs, jo skrybėlė 
buvo padabinta įvairiaspalvėmis plunksnomis, iš kelnių kišenaitės ky- 
šojo daili durklo rankena; jo veidas spindėjo iškilnumu ir netgi narsa, 
įprasta tais laikais netgi visų ramiausiems žmonėms. Santūrus ir mįs- 


25 II skyrius 


lingas dono Abondijo priėmimas visiškai neatitiko linksmo ir ryžtin- 
go vaikino elgesio. 

„Turbūt kas nors kvaršina jam galvą“,— pamanė Rencas, o 
paskui tarė: 

— Aš atėjau paklausti, kunige klebone, kurią valandą jums pa- 
togiau, kad mes ateitume į bažnyčią. 

— Apie kurią dieną kalbate? 

— Kaip apie kurią dieną? Argi neatsimenat, kad šiandien pas- 
kyrėte jungtuves? 

— Šiandien? — perklausė donas Abondijas, tarytum pirmą kar- 
tą apie tai išgirdęs. — Šiandien, šiandien... ne, turėkite kantrybės, 
šiandien aš negaliu. 

— Šiandien negalite? Kas gi atsitiko? 

— Pirma, aš ne per geriausiai jaučiuosi, — juk matote! 

— Gaila. Bet juk tai ne tiek ilgai užtruks ir nenuvargins... 

— Na, o be to... be to... 

— Kas be to? 

— O be to... yra kliūčių. 

— Kliūčių? Kokių gali būti kliūčių? 

— Pabūtum mūsų kaily, tai sužinotum, kiek visokių kebeknių at- 
siranda šiame darbe, kiek reikia mums aiškintis. Aš esu per daug minkš- 
tos širdies, rūpinuosi vien tiktai, kaip pašalinti kliūtis, viską palengvin- 
ti ir padaryti, kad kitiems būtų malonu,— ir per tai pamirštu savo 
pareigas; paskui tik klausykis priekaištų iš visų pusių, o būna ir dar 
blogiau. 

— Bet, dėl Dievo meilės, nekankinkit manęs, pasakykit man trum- 
pai ir drūtai, kas yra! 

— Ar žinote, kiek reikia visokių formalumų jungtuvėms pagal 
visas taisykles? 

— Kur čia nežinosi,— pasakė Rencas, jau imdamas pykti, — juk 
jūs man visas šias dienas gana prisukote galvą. Bet argi dar ko trūks- 
ta? Argi dar nesutvarkėte visko, ką reikėjo sutvarkyti? 

— Visko, visko! Jums taip rodosi! O kvailio vietoje, leiskit pasaky- 
ti, mano mielas, atsiduriu aš, kai pamirštu savo pareigas, nenorėda- 
mas kamuoti žmonių. Bet dabar... gana! Aš žinau, ką sakau. Mes, var- 
gšai klebonai, esame tarp kūjo ir priekalo. Jūs nekantraujate, — ką 
gi, aš jus užjaučiu, vargšas jaunikaiti,— bet mūsų viršininkai... gana, 
visko sakyti negalima. O juk už viską kliūva mums. 

— Bet paaiškinkit galiausiai, kokį ten dar, kaip jūs sakote, reikia 
atlikti formalumą, ir aš jį tučtuojau atliksiu. 

— Ar jūs žinot, kiek yra kliūčių, kurios užkerta kelią jungtu- 
vėms? 

— Ką aš galiu žinoti apie jūsų kliūtis? 

— Error, conditio, votum, cognatio, crimen, cultus disparitas, 
vis, ordo, ligamen, honestas, si sis affinis...* — pradėjo donas Abon- 
dijas, skaičiuodamas pirštais. 

— Jūs, matyt, juokiatės iš manęs? — pertraukė jaunuolis.— 
Kam man tie jūsų lotyniški žodžiai? 

— Na, jeigu nieko nežinote, būkite kantrus ir pasitikėkite tuo, 
kas tokius dalykus žino. 

— Užteks! 

— Tyliau, mielas Rencai, nepykite, aš galiu padaryti viską... 
kas nuo manęs pareina. Labai norėčiau, kad jūs būtumėte paten- 
kintas, aš jums noriu tik gero. Ak, štai aš galvoju, kaip jūs gerai 
gyvenote, ko jums trūko? Ir šovė jums į galvą ta kvaila mintis — 
vesti. 

— Kas čia per kalbos, kunige klebone? — lyg nustebęs, lyg su- 
pykęs nutraukė jį Rencas. 

— Aš tik šiaip sau. Turėkite kantrybės... aš tik šiaip sau... Norė- 
čiau, kad būtumėte patenkintas. 

— Žodžiu... 

— Žodžiu, brangus sūneli, aš čia niekuo nedėtas; juk ne aš rašiau 
įstatymus! O prieš jungtuves mes iš tikrųjų turime kruopščiai ištirti, 
ar nėra kokių kliūčių. 

— Betgi sakykit man pagaliau, kokia dar atsirado kliūtis? 

— Turėkite nors kiek kantrybės, čia ne tokie dalykai, kad būtų 
galima vienu kartu išspręsti. Tikiuosi, kad nieko blogo nebus, bet mes 
vis vien turime ištirti. Tekstas aiškus ir suprantamas: anteguam -mat- 
rimonium denunciet...** 


* Error — netikros žinios apie asmenis; conditio — kliūtys dėl socialinės asmens 
padėties; votum — įžadas, draudžiąs vesti; cognatio — kraujo giminystė; crimen — nu- 
sikaltimas, padarytas kurio nors iš norinčiųjų tuoktis; cultus disparitas — skirtingas 
tikėjimas; vis — prievartos panaudojimas; ordo — kunigystė, vienuolystė; ligamen — 
susižadėjimas ar moterystė su kitu; honestas — garbės sumetimai; si sis affinis — gimi- 
nystė su kitos pusės šeima (lot.). 

** Prieš paskelbiant užsakus (lot.). 

— Aš jums sakiau, kad nenoriu girdėti jokių lotyniškų žodžių! 

— Bet juk turiu jums paaiškinti... 

— Tai dar visko neištyrėte? 

— Aš jums sakau, kad dar ne viską padariau, kas reikia. 

— Kodėl gi nepadarėte laiku? Ir kam man sakėte, kad viskas 
baigta? Ko dar laukti? 

— Na štai, jūs man priekaištaujate, kad aš per daug geras! Aš 
stengiuosi viską suprastinti, kad tik greičiau jums patarnaučiau... 
bet... bet dabar man atsitiko... na, užteks, čia jau man žinoti. 

— Tai ką, jūsų manymu, man daryti? 

— Palaukti kelias dienas. Brangus sūneli, kelios dienos — tai 
ne amžinybė! Turėkite kantrybės! 

— Kiek laiko? 

„Viskas eina gerai“,— pamanė donas Abondijas ir neįprastu jam 
įmantriu tonu tarė: 

— Na, gerai, per kokias dvi savaites pasistengsiu... padarysiu ką 
galėdamas... 

— Per dvi savaites! Še tau, kad nori! Padaryta viskas, kaip jūs 
norėjote, paskirta diena; toji diena atėjo — o dabar man sakote: lauk 
dar dvi savaites! Dvi savaites!.. — pakartojo jis garsesniu ir piktesniu 
balsu ir, iškėlęs ranką, papurtė kumštį. Ir kas žino, ką jis būtų pada- 
ręs, jeigu donas Abondijas nebūtų jo pertraukęs ir paėmęs su baikščiu 
ir rūpestingu meilumu už kitos rankos. 

— Na, na, dėl Dievo meilės, nepykit! Aš pažiūrėsiu, pasistengsiu, 
gal per savaitę... 

— O ką pasakyti Liučijai? 

— Sakyk, kad aš apsirikau. 

— O ką šnekės žmonės? 

 — Nagi sakykit visiems, kad aš suklydau, vis per tą skubėjimą, 
per savo gerą širdį; verskit visą kaltę man. Ko dar jums daugiau 
reikia? Na, tai po savaitės. 

— O tada ar nebus daugiau kliūčių? 

— Jeigu aš jums sakau... 

— Na, gerai, pakentėsiu savaitę. Bet žinokit, tada jau manęs ne- 
perkalbėsit. O tuo tarpu — viso labo. 

Tai pasakęs, jis nusilenkė donui Abondijui ne taip žemai kaip pap- 
rastai ir, pažvelgęs ne tiek pagarbiai, kiek reikšmingai, išėjo. 

Įžengęs į kelią ir pirmą kartą be jokio noro pasukęs savo suža-. 
dėtinės namų link, Rencas su apmaudu ėmė svarstyti šį pasikalbėjimą, 

kuris jam rodėsi vis keistesnis. Šaltas ir nesmagus dono Abondijo pri- 
ėmimas, jo kalba, paini ir kartu nekantri, jo pilkos akys, be paliovos 
lakstančios į šalis, tarytum bijančios susitikti su žodžiais, einančiais 
iš jo lūpų, tas apsimestas nustebimas, tartum jis pirmąsyk girdėtų 
apie jungtuves, dėl kurių taip tvirtai buvo susitarta su juo, 0 ypač mig- 
lotos užuominos apie kažkokią svarbią aplinkybę, — visa tai, sudėta į 
krūvą, vertė Rencą galvoti, kad čia esama kažkokios kitos kliūties, ku- 
rią nori nuo jo nuslėpti donas Abondijas. Valandėlę vaikinas stabtelėjo, 
pamanęs, ar nevertėtų grįžti atgal, priremti doną Abondiją prie sienos 
ir prispirti jį viską aiškiai pasakyti, bet, pakėlęs akis, pamatė Perpetu- 
ją, kuri ėjo priešais jį ir pasuko į daržiuką už kelių žingsnių nuo na- 
mų. Rencas jai šūktelėjo, kai ji vėrė vartelius. Paspartinęs žingsnį, 
pasivijo Perpetują, sulaikė prie vartelių ir, norėdamas iškvosti iš jos 
ką nors aiškesnio, užkalbino: 

— Laba diena, Perpetuja. Maniau, kad šiandien mes drauge pa- 
silinksminsim. 

— Ką padarysi! Viskas Dievo valioje, mano vargše Rencai. 

— Klausykit, meldžiamoji! Garbusis jūsų klebonas prišnekėjo 
man visokių niekų, kurių aš dorai nesupratau; paaiškinkit jūs man 
žmoniškai, kodėl jis negali ar nenori šiandien mūsų sutuokti. 

— Tai nejaugi jūs manote, kad aš žinau savo šeimininko pas- 
laptis? 

„Aš taip ir maniau, kad čia kažkokia paslaptis“, — pagalvojo Ren- 
cas ir, riorėdamas ją išsiaiškinti, varė toliau: 

— Na, Perpetuja, juk mes draugai: pasakykit man, ką žinot, padė- 
kit vargšui vaikinui. 

— Bėda, kai žmogus gimsta neturtingas, mano brangusis 
Rencai. 

— Teisybė, — kalbėjo jis toliau su vis didesniu įtarumu ir, norė- 
damas greičiau prieiti prie reikalo, pridūrė: — Teisybė, bet ar dera 
kunigams taip kamuoti vargšus? 

— Klausykit, Rencai, aš nieko negaliu pasakyti, nes... aš nieko 
nežinau; bet galiu jums duoti žodį, kad mano šeimininkas nenori 
skriausti nei jūsų, nei ko nors kito, — čia jis niekuo dėtas. 

— Tai kas čia dėtas? — atsainiai paklausė Rencas, bet širdis jam 
nutirpo, jis pastatė ausis. 

— Sakau gi jums, kad nieko nežinau... Tiktai va savo šeimininką 
aš turiu užstoti, nes man skaudu klausytis, kai jį kas kaltina, kad jis 
norįs pridaryti kam nors nemalonumų. Vargšas žmogelis! Jeigu jau 

jis ir nusideda, tai tik iš per didelio gerumo. Bepigu gyventi šiame pa- 
saulyje niekšams, tironams, žmonėms, nebijantiems Dievo... 

„Tironai, niekšai! — pagalvojo Rencas.— Čia jau ne apie dvasinę 
vyresnybę šneka“. 

— Tai va, — pasakė jis, vos galėdamas nuslėpti vis didėjantį susi- 
jaudinimą,— sakykit man greičiau, ką jūs turit galvoj. 

— A! Jūs norėtumėt mane iškvosti, bet aš negaliu nieko pasakyti, 
nes... nieko nežinau; o kai nieko nežinau, tai tas pat, lyg būčiau pri- 
siekus tylėti. Nors ir kankink mane — žodžio neištrauksi! Sudieu, 
kam čia mudviem veltui laiką gaišti! 

Tai pasakiusi, ji greitai įėjo į daržą ir užkėlė vartelius. Rencas nu- 
silenkė atsisveikindamas ir atsargiai pasuko atgal, kad ji nepastebėtų, 
kur jis eina; bet kai tik moterėlės ausys nebegalėjo išgirsti jo žingsnių, 
ėmė eiti sparčiau, bematant atsidūrė prie dono Abondijo namų, 
žengė į vidų ir tiesiog į svetainę, kur buvo palikęs kleboną. Radęs jį 
ten, Rencas išvertė akis ir ryžtingai puolė prie jo. 

— Na, na, kas čia dabar? — pasakė donas Abondijas. 

— Kas tas tironas? — paklausė Rencas kaip žmogus, pasiryžęs 
žūt būt gauti aiškų atsakymą.— Kas tas tironas, kuris nenori, kad 
vesčiau Liučiją? 

— Ką? Ką? Ką? — suvapėjo suglumęs vargšas senis, ir jo veidas 
išsyk pabalo ir suglebo kaip skuduras, ištrauktas iš rėčkos. Kažką bam- 
bėdamas, jis pakilo nuo krėslo ir leidosi į duris. Bet Rencas, kuris, ma- 
tyt, to laukė ir buvo tam pasirengęs, prišoko pirmas prie jų, pasuko 
raktą ir įsikišo jį į kišenę. 

— Aha, na, dabar jau pasakysit, kunige klebone! Visi žino mano 
reikalus, tiktai ne aš. Tai ir aš, po velnių, noriu žinoti. Kuo jis 
vardu? 

— Rencai, Rencai! Dėl Dievo meilės, pasisaugokit, ką jūs darot. 
Pagalvokit apie savo sielą. 

— Aš galvoju, kad viską noriu sužinoti tuojau, šią akimirką! — 
Ir, tai sakydamas, galbūt visai netyčia uždėjo ranką ant durklo koto, 
kuris kyšojo iš kišenės. 

— Pasigailėkit! — prislėgtu balsu sušuko donas Abondijas. 

— Aš noriu žinoti! 

— Kas jums pasakė... 

— Ne, ne! Gana plepalų! Sakykit trumpai ir aiškiai. 

— Norite mano mirties? 

— Noriu žinoti tai, ką turiu teisę žinoti! 


Sužadėtiniai 30 


— Bet jeigu prasitarsiu — man galas. Nejaugi man nebrangi 
gyvybė? 

— Todėl ir sakykit! 

Tas „todėl“ buvo ištartas taip energingai, Renco veidas pasidarė 
toks grėsmingas, kad donas Abondijas nė nemanė toliau prieštarauti. 

— Ar prižadate, ar prisiekiate man, — paklausė jis,— su niekuo 
apie tai nekalbėti... niekad niekam nesakyti?.. 

— Jei man nepasakysit tučtuojau jo vardo, aš jums iškrėsiu tokį 
pokštą... 

Išgirdus naują grūmojimą, donui Abondijui veidas ir akys pasida- 
rė tokie, tarytum dantistas jam būtų įgrūdęs į burną reples, ir jis 
sušnibždėjo: 

— Donas... 

— Donas? — pakartojo Rencas, lyg norėdamas padėti pacientui 
išspjauti danties skeveldras, ir stovėjo pasilenkęs, prikišęs ausį donui 
Abondijui prie lūpų, laikydamas užpakaly sugniaužtas į kumščius 
rankas. 

— Donas Rodrigas, — greitai ištarė kankinamasis, stumte stum- 
damas iš burnos tuos kelis skiemenis ir rydamas priebalsius — tiek 
iš susijaudinimo, tiek dėl to, kad, paskutiniais proto likučiais bandy- 
damas bent šiek tiek atstatyti pusiausvyrą tarp dviejų apnikusių bai- 
mių, jis tarsi norėjo atšaukti ir sunaikinti tuos žodžius tą pačią akimir- 
ką, kai buvo priverstas juos ištarti. 

— Ak, šunsnukis! — sušuko Rencas.— O kaip jis tai padarė? Ką 
jis jums sakė?.. 

— Kaip! Kaip! — beveik pasipiktinęs atsakė donas Abondijas, ku- 
ris, padaręs tokią didelę auką, sumetė, kad Rencas dabar jam šiek tiek 
skolingas.— Kaip! Norėčiau, kad jums būtų kliuvę tiek, kiek kliuvo 
man, nors aš čia niekuo dėtas, — tada kaipmat išdulkėtų iš galvos visi 
kaprizai! 

Ir jis ėmė piešti baisiausiomis spalvomis tą bjaurų susitikimą ir 
pasakodamas vis didesnį juto širdyje pyktį, kuriam iki šiol baimė ne- 
leido pasireikšti. Paskui, matydamas, kad įniršęs ir sumišęs Rencas 
stovi priešais jį nejudėdamas, nuleidęs galvą, donas Abondijas links- 
mai varė toliau: 

— Tai įvėlėt mane į istoriją. Nieko sau pasitarnavote man! 
Ir iškrėsk tu man tokį pokštą padoriam žmogui, savo klebonui! 
Jo namuose! Šventoj vietoj! Na, ir žygdarbis! Aš pražūsiu, ir jūs 
pats pražūsit, kad privertėte mane pasakyti, ką aš slėpiau, klau- 

sydamas proto balso, trokšdamas jums gero! Beit dabar viską ži- 
not! Norėčiau pamatyti, ką jūs man padarysite... Dėl Dievo mei- 
lės! Čia ne juokai. Nesvarbu, kas kaltas, o kas ne,— svarbu, kas 
stiprus. Ir kai šįryt daviau jums gerą patarimą... kaip jūs iškart 
įtūužote! O juk aš galvojau ir apie save, ir apie jus. Tai kaip? Bent 
atrakinkit duris, atiduokit man raktą. 

— (Gal aš ir kaltas, — kreipėsi į doną Abondiją Rencas švelnesniu 
balsu, bet jam jau kunkuliavo pyktis ant surasto priešo, — gal aš ir 
kaltas, bet, padėjęs ranką ant širdies, pagalvokite, ar, manim dėtas... 

Sulig tais žodžiais jis ištraukė iš kišenės raktą ir nuėjo atrakinti 
durų. Donas Abondijas žengė jam iš paskos ir, kol Rencas suko raktą 
duryse, rimtas ir susirūpinęs prisiartino prie jo, pakėlė prieš jo akis 
tris dešinės rankos pirštus. lyg norėdamas savo ruožtu jam padėti, 
ir tarė: 

— Bent prisiekit... 

— (Gal ir negerai padariau, dovanokit man, — atrakinęs duris ir 
renxdamasis išeiti, atsakė Rencas. 

— Prisiekit... — pakartojo donas Abondijas, drebančia ranka 
pagriebęs jam už peties. 

— (Gal ir negerai padariau, — pakartojo Rencas pasimuistęs ir 
piktas galvotrūkčiais išlėkė, nutraukdamas ginčą, kuris, kaip ir kiek- 
vienas literatūrinis, filosofinis ar kitoks ginčas, galėjo trukti amžius, 
nes nė viena šalis nieko daugiau nedarė, tiktai kartojo savo argu- 
mentus. 

— Perpetuja! Perpetuja! — sušuko donas Abondijas, kai nepavy- 
ko susigrąžinti pabėgėlio. Perpetuja neatsiliepė, ir donas Abondijas ne- 
bežinojo ką bemanyti. Ir žymesni už doną Abondiją Žmonės ne kartą 
buvo įkliuvę į tokias nemalonias painiavas, tokias keblias padėtis, kad 
jiems rodėsi geriausia apsimesti ligoniu ir gulti į lovą. Tokios išeities 
jam nereikėjo nė ieškoti, liga atėjo pati. Vakarykštis išgąstis, nerami, 
be miego naktis, ką tik patirtas naujas išgąstis, baimė dėl ateities — 
visa tai smarkiai jį paveikė. Prislėgtas ir apkvaitęs atsisėdo į krėslą ir, 
pajutęs, kad visą kūną varsto šiurpuliai, ėmė žvilgčioti į nagus, dūsau- 
damas ir kartkartėmis drebančiu ir piktu balsu sušukdamas: 

— Perpetuja! 

Pagaliau ji atėjo su didele kopūsto galva po pažastimi. Jos veidas 
buvo abejingas, tarytum nieko nebūtų atsitikę. Nedėstysiu skaitytojui 
tų aimanų ir apgailestavimų, kaltinimų ir pasiteisinimų, visokių „tu 
viena tegalėjai pasakyti“, „aš nieko nesakiau“, — žodžiu, visų įprastų 

tokiais atvejais šnekų. Užteks pasakyti, kad donas Abondijas liepė 
Perpetujai geležiniu skląsčiu užšauti duris, nieku gyvu niekam jų ne- 
atidaryti, o jeigu kas belsis, paaiškinti pro langą, kad klebonas turi 
karščio ir guli lovoje. Paskui pamažu ėmė kopti laiptais, kas trys pa- 
kopos kartodamas: „Prisidariau bėdos!“ Ir tikrai atsigulė į lovą, — ten 
mes jį kol kas ir paliksime. 

Tuo metu Rencas įsiutęs skubėjo namo, dar nenusprendęs, kaip 
pasielgti, bet jausdamas norą padaryti ką nors nepaprasto ir baisaus. 
Kurstytojai, tironai, visi tie, kas šiaip ar kitaip skriaudžia kitus, kalti 
ne tik savo piktais darbais, bet ir tuo, kad nuniokoja skriaudžiamų 
žmonių sielas. Rencas buvo vaikinas romus, svetimo kraujo netrokš- 
tantis, tiesios širdies, neklastingas; bet šią valandėlę jo širdis geidė krau- 
j0, jo protas rezgė pinkles. Jis norėjo bėgti į dono Rodrigo namus, 
griebti jį už gerklės ir... bet čia jam atėjo į galvą, kad ano būstinė yra 
kaip tvirtovė, saugoma iš lauko, o viduje pilna bravų; kad tiktai gerai 
žinomi draugai ir tarnai gali laisvai į ją įeiti, neapžiūrėti nuo galvos 
iki kojų; kad nepažįstamas vargšas amatininkėlis ten nepatektų neiš- 
krėstas, o juo labiau jis, ten gal net per daug gerai pažįstamas. Paskiau 
pagalvojo, kad gal pasiimti šautuvą, užlįsti kur už tvoros ir lauk- 
ti, ar nepasirodys donas Rodrigas vienas. Ir su nuožmiu pasiten- 
kinimu mėgavosi savo vaizduotės reginiu: štai jis girdi žingsnius, 
jo žingsnius; atsargiai pakelia galvą, pažįsta tą niekšą, atstato šau- 
tuvą, nusitaiko, šauna, mato, kaip tasai krinta ir raitosi; prakeikia 
priešą ir bėga keliu į pasienį gelbėtis. O Liučija? Kai tiktai šis vardas 
įsibrovė į tą kraupų Renco vaizduotės pasaulį, ūmai ten ėmė plūsti ir 
geros mintys, tokios įprastos jo širdžiai. Jis prisiminė paskutiniuosius 
tėvų žodžius, prisiminė Dievą, Madoną ir šventuosius, pagalvojo, kiek 
kartų jautėsi laimingas, žinodamas, kad jo neslegia joks nusikaltimas, 
pagalvojo apie siaubą, kuris tiek kartų buvo pagavęs, klausantis pasa- 
kojimų apie kokią žmogžudystę, — ir išsigandęs, graužiamas sąžinės, 
bet kartu ir su kažkokiu džiaugsmu atitoko nuo kraugeriškų sumany- 
mų, patenkintas, kad tai buvo tik vaizduotės žaismas. Bet užtat kiek 
minčių kilo vos tik prisiminus Liučiją! Tiek vilčių, tiek pažadų, atei- 
tis, apie kurią tiek svajota, kuri rodėsi tokia tikra, ir ši taip seniai lauk- 
ta diena! Kaipgi dabar, kokiais žodžiais pranešti jai šią naujieną? O 
paskui ką nuspręsti? Kaip padaryti ją savo žmona ir tuo pasityčioti iš 
visagalio niekšo ir tirono? Ir kartu jam šmėkštelėjo galvoje ne aiš- 
kus įtarimas, bet kažkoks skaudus šešėlis: dono Rodrigo įžūlumas ga- 
lėjo kilti tik iš jo gyvuliškos aistros Liučijai. O Liučija? Nejaugi ji bū- 

tų davusi jam nors mažiausią viltį, nors kartą nusišypsojusi, — tokia 
mintis nė akimirką negalėjo dingtelėti Rencui į galvą. Bet ar ji ką nors 
apie tai žino? Ar jis galėjo užsidegti begėdiška aistra taip, kad ji visai 
to nebūtų pastebėjus? Ar jis galėjo taip toli nužengti prieš tai neišban- 
dęs jos kaip nors kitaip? O juk Liučija niekada apie tai jam neprasi- 
tarė nė žodžio! Jam, savo sužadėtiniui! 

Prislėgtas tokių minčių, jis praėjo pro savo namus, kurie stovėjo 
kaimo vidury, ir pasuko prie Liučijos namų kaimo gale, netgi truputį 
už kaimo. Priešais namelį buvo nedidelis kiemas, skiriąs jį nuo gatvės 
ir apjuostas žema mūrine siena. Rencas įėjo į kiemą ir išgirdo netylan- 
tį visokių balsų klegesį, kuris sklido iš kambario viršuj. Suprato, kad 
tai draugės ir kūmutės, susirinkusios palydėti Liučijos, ir nenorėjo 
pasirodyti tam pulkui žmonių, tokios nemalonios naujienos priblokš- 
tas. Mergaitė, laukusi kieme, pribėgo prie jo, šaukdama: „Jaunikis! 
Jaunikis!“ 

— Tylėk, Betina, tylėk! — pasakė jai Rencas.— Eik šen, nubėk į 
viršų pas Liučiją, pasivedėk ją į šalį ir pasakyk į ausį... bet žiūrėk, kad 
niekas negirdėtų ir nieko neįtartų... pasakyk jai, kad turiu su ja 
pasikalbėti, kad jos lauksiu kambary apačioje... ir tegu ateina tuo- 
jau! 

Mergaitė nuskubėjo laiptais aukštyn linksma ir išdidi, kad gavo 
slaptą užduotį. 

Tuo metu motina kaip tik baigė rengti Liučiją. Draugės apstojo 
ratu išsipuošųsią jaunąją ir sukiojo į visas puses, norėdamos geriau 
apžiūrėti. O ji gręžiojosi, gindamasi su kiek įžūliu kuklumu, kaip pap- 
rastai daro kaimietės, dangstėsi alkūnėmis veidą, nuleistą prie krūti- 
nės, ir raukė ilgus juodus antakius, o tuo tarpu jos lūpos šypsojosi. Juo- 
di merginos plaukai, nuo kaktos perskirti siauručiu baltu sklastymu, 
buvo supinti ant galvos į daugybę mažų kasyčių, susuktų žiedais ir 
prismeigtų ilgais sidabriniais smeigtukais, kurie atrodė tartum spin- 
dinti aureolė,— taip ir dabar dar šukuojasi plaukus Milano apylin- 
kių kaimietės. Ant kaklo jai kabojo vėrinys iš granatų, tarp kurių bli- 
zgėjo filigraniniai aukso karoliai. Vilkėjo puošnią gėlėtą brokato lie- 
menę su atskirtomis rankovėmis, parištomis gražiais kaspinais, segė- 
jo trumpą paprasto šilko sijonėlį su tankiomis ir smulkiomis klostė- 
mis, avėjo raudonas kojines ir raštuotus, taip pat šilkinius batelius. 
Be šių vestuvinių apdarų, Liučiją puošė jos kuklus grožis, dar labiau 
sušvitęs ir išsiskleidęs dėl jausmų, atsispindinčių jos veide: džiaugsmo, 
kurį tramdė lengvas drovumas, ramaus liūdesio, kuris retkarčiais pa- 

sirodo nuotakų veide ir, nemenkindamas grožio, suteikia jam kažkokį 
ypatingą atspalvį. Mažoji Betina įsispraudė į būrį, priėjo prie Liuči- 
jos ir, atsargiai davusi suprasti, kad nori kažką pasakyti, sušnibždėjo 
jai į ausį savo žodelį. 

— Aš einu valandėlei ir tuoj pat grįšiu, — tarė Liučija moterims 
ir paskubom išėjo. Išvydusi pasikeitusį Renco veidą ir jo nerimą, 
ji paklausė, apimta kažkokio baisaus nujautimo: 

— Kas atsitiko? 

— Liučija,— atsakė Rencas,— visos mūsų šios dienos viltys žiu- 
go, ir Dievas žino, kada mes galėsime tapti vyru ir žmona. 

— Kaip? — tarė visiškai suglumusi Liučija. 

Rencas trumpai papasakojo jai viską, kas atsitiko šį rytą. Ji neri- 
maudama klausėsi jo, o išgirdusi dono Rodrigo vardą, visa paraudo, 
krūptelėjo ir sušuko: 

— A. lai mat ką jis padarė! 

— Tai jūs žinojote? — paklausė Rencas. 

— Aišku,-- atsakė Liučija.— Tai mat ką jis padarė!.. 

— Ką žinojote? 

— Neverskite manęs kalbėti dabar, nevirkdyki: manęs. Bėgsiu 
pasišaukti motinos ir atleisiu moteris; mums reikia likti vieniems. 

Rencas sušnabždėjo jai. jau einančiai: 

— Ir jūs niekada nieko man nesakėte! 

— Ak Rencai! — atsakė Liučija, tiktai vieną akimirksnį atsigręžu- 
si į JĮ- 

Rencas puikiai suprato, kad jo vardas, tokią valandėlę ir tokiu 
tonu Liučijos ištartas, reiškia: nejaugi tu abejoji, kad jeigu aš tylėjau, 
tai tik dorais ir tyrais sumetimais? 

Tuo metu žodelis, pasakytas į ausį, ir Liučijos dingimas sukėlė 
gerajai Anjezei (tuo vardu buvo Liučijos motina) įtarimą ir smal- 
sumą, ir ji nusileido laiptais pažiūrėti, kas atsitiko. Duktė paliko ją 
su Rencu, grįžo pas susirinkusias moteris ir, stengdamasi išlaikyti 
kuo ramesnį veidą ir balsą, tarė: 

— Kunigas klebonas susirgo, ir šiandien vestuvių nebus. 

Tai pasakiusi, skubiai su visomis atsisveikino ir vėl nulipo į 
apačią. 

Moterys išėjo viena po kitos ir išsiskirstė po kaimą, pasakodamos 
apie įvykį. Dvi ar trys nuėjo ligi pat dono Abondijo durų pažiūrėti, 
ar tikrai jis serga. 

— Turi daug karščio.— pasakė pro langą Perpetuja; ir liūdna 

žinia, papasakota kitoms moterims, išsyk nutraukė visokius spėlioji- 
mus, kurie jau pynėsi jų galvose ir paslaptingom užuominom skver- 
bėsi į kalbas. 

Liučija įėjo į kambarį žemutiniame aukšte tuo metu, kai Rencas 
su nerimu pasakojo Anjezei, kas atsitiko, 0 ji taip pat su nerimu jo 
klausėsi. Abu jie kreipėsi į tą, kuri žinojo daugiau už juos, ir laukė, 
kol ji viską pasakys, nors tai galėjo būti ir skaudu. Abu jie buvo susi- 
krimtę, abu mylėjo Liučiją, nors ir skirtingai, bet abu jautė ir nuoskau- 
dą, taip pat kiekvienas saviškai: kaip ji galėjo ką nors nuo jų nuslėpti, 
ir dar tokį svarbų dalyką! Anjezė, kad ir kaip trokšdama išgirsti, ką 
pasakys duktė, negalėjo ištverti jai neprikišus: 

— Ir nieko tu man nesakyk apie tai net savo motinai! 

— Dabar pasakysiu jums viską,— tarė Liučija, nusišluosčiusi 
prijuoste ašaras. 

— Sakyk, sakyk! Sakykit, sakykit! — abu suriko kartu — ir moti- 
na, ir sužadėtinis. 

— Švenčiausioji Mergele! — sušuko Liučija.— Kas galėjo pama- 
nyti, kad jis taip padarys! 

Ir trūkčiojančiu nuo verksmo balsu ji papasakojo, kaip prieš kelias 
dienas, grįždama iš verpyklos, atsiliko nuo savo draugių ir sutiko 
doną Rodrigą su kitu sinjoru, kaip donas Rodrigas bandė ją kalbinti, 
pasak jos, ne visai gražiai, bet ji, nepaisydama jo, paspartino žingsnį, 
pasivijo drauges ir tuo metu išgirdo, kaip kitas sinjoras garsiai nusi- 
juokė, o donas Rodrigas pasakė: „Einam lažybų“. Rytojaus dieną 
kelyje ji vėl susidūrė su tais pačiais sinjorais; bet Liučija ėjo draugių 
būry, nuleidusi akis; tas kitas sinjoras susijuokė, o donas Rodrigas 
pasakė: „Pažiūrėsim, pažiūrėsim“. 

— Ačiū Dievui, — kalbėjo Liučija,— tai buvo paskutinė darbo 
diena. Aš tučtuojau papasakojau... 

— Kam papasakojai? — paklausė Anjezė, norėdama išgauti teisy- 
bę, kiek supykusi, kad duktė ne jai, o kažkam kitam patikėjo savo 
rūpestį. 

— Tėvui Kristoforui'“, mama, per išpažintį, — atsakė Liučija 
švelniu, atsiprašomu balsu.— Jam viską papasakojau, kai mudvi 

paskutinį kartą buvome nuėjusios drauge į vienuolyno bažnyčią: 
jeigu atsimenate, tą rytą dirbinėjau ir šį, ir tą — norėjau kiek sugaišti, 
kol pasirodys kiti kaimo žmonės, kam pakeliui, kad galėčiau eiti su 
jais kartu: juk po ano susitikimo taip bijojau pasirodyti gatvėje... 

Išgirdus garbingą tėvo Kristoforo vardą, Anjezės širdis iš karto 
atsileido. 

— Gerai padarei,— pasakė ji, — bet kodėl nepapasakojai visko 
savo motinai? 

Liučija turėjo du protingus sumetimus: neliūdinti ir negąsdinti 
moterėlės — juk ji vis tiek čia negalėtų nieko padėti; neleisti, kad 
plačiai pasklistų kalbos apie tą įvykį, — jis žūt būt turėjo likti paslapty, 
juo labiau kad Liučija tikėjosi, jog jungtuvės išsyk padarys galą 
tam bjauriam persekiojimui. Tačiau iš šių dviejų motyvų ji nurodė 
tik pirmąjį. 

— O jūs kaip manote,— tarė ji paskui, kreipdamasi į Rencą 
tokiu tonu, kuriuo norima įtikinti draugą, kad jis klysta, — jūs kaip 
manote, ar turėjau pasisakyti? Na, štai dabar jūs žinote viską! 

— O ką tau sakė tėvas Kristoforas? — paklausė Anjezė. 

— Jis sakė, kad aš kiek galėdama stengčiausi pagreitinti vestuves, 
o kol kas sėdėčiau namie ir karštai melsčiausi; kad jis tikisi, jog tas 
sinjoras, nematydamas manęs, liausis galvoti apie mane. Štai tada, — 
kalbėjo ji, vėl atsigręžusi į Rencą, bet nepakeldama į jį akių ir visa 
paraudusi, — tada aš, praradusi bet kokią gėdą, ir ėmiau prašyti jus 
paskubėti su vedybomis ir jas paskirti anksčiau, negu buvome numa- 
tę. Kas žino, ką jūs pagalvojote apie mane! Bet aš taip dariau norėda- 
ma gero, juk man taip patarė, ir buvau tikra... O šį rytą nė iš tolo 
nepagalvojau...— Čia jos žodžius nutraukė graudus verksmas. 

— Ak, niekšas! Ak, prakeiktasis! Ak, galvažudys! — šaukė Ren- 
cas, lakstydamas po kambarį ir kartkartėmis griebdamas už durk- 
lo koto. 

— Dieve tu mano! Tai bėda! — sušuko Anjezė. 

Jaunikis staiga atsistojo priešais verkiančią Liučiją; niūriai, bet 
kartu ir švelniai pažiūrėjo į merginą ir tarė: 

— Na, šį kartą susilauks galo tas galvažudys! 

— O ne, Rencai, dėl Dievo meilės! — suriko Liučija.— Ne, ne! 
Dėl Dievo meilės! Viešpats rūpinasi ir vargšais... Kaipgi jis padėtų 
mums, jei mes patys darysime pikta? 

— Ne, ne, dėl Dievo meilės! — pakartojo Anjezė. 

— Rencai,— pasakė Liučija, ir jos veide atsispindėjo viltis ir 

ramus ryžtas, — jūs turite amatą, ir aš moku dirbti; važiuojam kur 
nors toli toli, kad jis daugiau negirdėtų apie mus. 

— Ak Liučija! O kas bus paskui? Juk mudu dar ne vyras ir žmo- 
na. Kažin ar donas Abondijas išduos mums liudijimą, kad nėra kliū- 
čių tuoktis? Tai toks žmogus! Jeigu būtume sutuokti, o, tada!.. 

Liučija vėl ėmė verkti. Visi trys tylėjo, ir jų prislėgta nuotaika 
liūdnai nesiderino su šventišku jų drabužių puošnumu. 

— Štai kas, vaikeliai, paklausykite manes, — prabilo po kiek 
laiko Anjezė.— Aš išvydau šį pasaulį anksčiau už jus ir Žmones šiek 
tiek pažįstu. Nereikia taip baimintis: ne toks velnias baisus, koks 
nušnekamas. Mums, vargšams, šilko siūlų sruoga“ kartais atrodo 
labai susiraizgiusi tik todėl, kad nemokame rasti galo. Kitą kartą 
mokyto žmogaus patarimas ar vienas žodelis... aš gerai žinau, ką sa- 
kau. Darykite, ką aš patarsiu, Rencai! Nueikite į Leką, susiraskite 
ten daktarą Kliautininką, papasakokite jam... Bet, dėl Dievo meilės, 
jo taip nepavadinkite — čia jo pravardė. Reikia sakyti „pone dakta- 
re“... Kaip čia jo vardas? Še tau dabar! Nežinau jo tikro vardo, — 
visi jį taip vadina. Na, žodžiu, susiraskit tą daktarą, jis toks aukštas, 
liesas, plikas, su raudona nosim ir aviečių spalvos apgamu ant 
skruosto. 

— Aš jį pažįstu iš matymo, — tarė Rencas. 

— Tai ir gerai, — kalbėjo toliau Anjezė.— Tas žmogus turi galvą. 
Aš esu mačiusi žmonių, kurie, žiūrėk, įsipainioja labiau kaip viščiukas 
pakulose, tiesiog nežino, kur dėtis, o pasėdėję valandą akis į akį su 
daktaru Kliautininku (tik šiukštu jo taip nepavadinkit!), ima juok- 
tis,— pati mačiau! Pasiimkit štai tuos „keturis vargšus gaidelius, ku- 
riems turėjau nusukti galvas sekmadienio pokyliui, ir nuneškite jam: 
pas tokius ponus niekada nereikia eiti dykomis rankomis. Papasako- 
kit jam visa, kas atsitiko, ir pamatysite, jis bematant pasakys tokių 
dalykų, kurie mums niekada nebūtų atėję į galvą, nors ir metus 
galvok! 

Rencas su didžiausiu noru paklausė šio patarimo; Liučija irgi 
jam pritarė, o Anjezė, didžiuodamasi, kad jį davė, ištraukė iš narvo 
vieną po kito vargšus nupenėtus gaidžius, suėmė visas aštuonias kojas, 
tarytum dėliodama puokštę gėlių, apvyniojo virvele, surišo ir padavė 
į rankas Rencui, o tas, jau truputį atgavęs viltį, dar pasiguodė su Anje- 
ze ir Liučija ir leidos iš namų per daržą, kad nepamatytų vaikai, nes 
tie pultų tekini jam iš paskos, šaukdami: „Jaunikis! Jaunikis!“ 

Eidamas takais per laukus, susijaudinęs vis galvojo apie savo 
nedalią ir laužė galvą, ką sakys daktarui Kliautininkui. 

Palieku skaitytojui spręsti, kaip jautėsi kelionėje vargšai gaide- 
liai, surišti už kojų ir nešami žemyn galva žmogaus, kuris, susijaudinęs 
nuo stiprių išgyvenimų, pritarė atitinkamais mostais visoms mintims, 
padrikai plūstančioms į galvą. Jis čia iš pykčio tiesė į priekį ranką, čia 
iš nusiminimo kėlė ją į viršų, čia purtė ją ore, tarytum kam grūmoda- 
mas, ir visaip kratė gaidelius, makaluodamas keturiomis nukarusio- 
mis galvomis, kurios tuo metu dar taikėsi ir įkirsti viena kitai, kaip 
kad labai dažnai būna tarp nelaimės draugų. 

Atėjęs į miestelį, Rencas paklausė, kur gyvena daktaras, ir pasuko 
prie nurodytų namų. Įeinant jį apėmė tas baikštumas, kurį jaučia 
vargšeliai beraščiai, artindamiesi prie pono ar mokyto žmogaus, ir 
jis pamiršo visą savo sugalvotą kalbą; tačiau, užmetęs akį į gaidelius, 
padrąsėjo ir, įėjęs į virtuvę, paklausė tarnaitę, ar negalima būtų pasi- 
kalbėti su ponu daktaru. Toji pasižiūrėjo į gaidelius ir, kaip moteris, 
pratusi prie tokių dovanų, ištiesė į juos ranką, nors Rencas ir atit- 
raukė juos — norėjo, kad pats daktaras pamatytų dovanas ir žinotų, 
kad jis atėjo ne tuščiomis rankomis. Daktaras pasirodė kaip tik tada, 
kai tarnaitė sakė: „Duokit juos šen ir eikit pas jį“. 

Rencas žemai nusilenkė: daktaras maloniai jį sutiko ir, taręs: 
„Eikš, sūneli!“, įsivedė į kabinetą. Tai buvo didelis kambarys; jo tri- 
jose sienose kabėjo dvylikos cezarių'? portretai, ketvirtoji buvo užsta- 
tyta didele lentyna, pilna apdulkėjusių knygų; vidury buvo stalas, 
užverstas teismo bylomis, prašymais, skundais, įsakais, aplink jį — 
trys ar keturios kėdės, o iš vienos pusės — krėslas su ranktūriais ir 
aukšta kvadrato formos atkalte, kurios kampai viršuje pagražinti 
mediniais rago formos ornamentais; krėslas apmuštas karvės oda, 
prikalta vinimis su didelėmis galvutėmis; kai kurios iš jų ilgainiui išby- 
rėjo, o apmušalo kampai atšoko ir kur ne kur užsirietė. Daktaras 
buvo kasdieniniais drabužiais, būtent, jau padėvėta toga, kuria prieš 
daugelį metų užsisiausdavo eidamas sakyti kalbos teisme, kai kokios 
svarbios bylos reikalu nuvykdavo į Milaną. Uždaręs duris, jis padrąsi- 
no jaunikaitį šiais žodžiais: 

— Papasakokit man, sūneli, savo reikalą. 

— Aš norėčiau pasišnekėti su jumis slaptai. 

— Aš klausau,— pasakė daktaras ir atsisėdo į krėslą. 

Atsistojęs prie stalo ir įkišęs vieną ranką į skrybėlę, kurią suko 
kita ranka, Rencas kalbėjo toliau: 

— Aš norėčiau iš jūsų, kaip mokyto žmogaus, sužinoti... 

— Sakykite, kas atsitiko! — pertraukė jį daktaras. 

— Jūs atleiskite man, mes, prasti žmonės, nemokame sklandžiai 
kalbėti. Tad štai norėčiau žinoti... 

— Kas per žmonės! Visi jūs tokie: užuot pasakoję, kas yra, no- 
rite tik pakamantinėti, nes iš anksto jau esate viską nusprendę patys. 

— Atleiskite, pone daktare. Norėčiau paklausti, ar gali būti 
baudžiamas žmogus, kuris grasindamas reikalautų iš klebono ne- 
tuokti. 

„Supratau,— tarė pats sau daktaras, iš tikrųjų nieko nesupratęs. — 
Supratau!“ — Jis iš karto surimtėjo, bet tame rimtume buvo užuojau- 
tos ir susirūpinimo; jis kietai sučiaupė lūpas, pasigirdo kažkoks neaiš- 
kus garsas, reiškiantis jausmą, kuris tuoj pat suprantamiau buvo išsa- 
kytas pirmaisiais žodžiais: 

— Sunkus kazusas, sūneli, įstatymų numatytas kazusas. Gerai 
padarėt, kad atėjot pas mane. Kazusas aiškus, šimtuose įsakų numaty- 
tas, ir kaip tik viename pernykščiame dabartinio sinjoro gubernato- 
riaus įsake. Tuojau jums parodysiu ir duosiu net pačiupinėti. 

Tai pasakęs, pakilo iš krėslo ir, įkišęs ranką į šūsnį popierių, ėmė 
kapstyti juos, tartum būtų rausęs grūdus į saiką. 

— Kurgi jis? Na, pasirodyk, pasirodyk! Visados man reikia turė- 
ti tokią krūvą po ranka! Tikriausiai jis čia, — juk „tai svarbus įsakas. 
A, štai kur, štai! — Jis paėmė popierių, išlankstė, pasižiūrėjo į datą 
ir, nutaisęs dar rimtesnę miną, sušuko: — Tūkstantis šeši šimtai dvi- 
dešimt septintų metų spalio penkioliktos dienos! Tikrai, praėjusių 
metų įsakas, — naujutėlis. Tokie daugiausia įvaro baimės. Ar moka- 
te skaityti, sūneli? 

— Truputį, pone daktare. 

— Gerai. Žiūrėkit kartu su manim ir pamatysit. 

Ir, iškėlęs rankomis išlankstytą įsaką, ėmė garsinti, skubiai bar- 
bėdamas kai kurias vietas, o kur reikia, skaitydamas aiškiai ir labai 
išraiškingai. 

Nors įsaku, paskelbtu Ferijos sinjoro kunigaikščio paliepimu 
1620 metų gruodžio I4 dieną ir patvirtintu šviesiausiojo ir prakil- 
niausiojo sinjoro Gonsalo Fernandeso de Kordovos... ir taip toliau... 
buvo numatytos nepaprastos ir griežtos priemonės prieš engimą, prie- 
vartavimą ir tironiškus veiksmus, kurių kai kas įžūliai išdrįsta imtis 
prieš jo didenybės ištikimus vasalus, vis tiek piktadarybių ir nedo- 
rybių... ir taip toliau... tiek padaugėjo, kad jo ekscelencija... ir taip 10- 

liau... išklausęs senato ir chuntos“? nuomonės... ir taip toliau... buvo 
priverstas paskelbti šį įsaką: 

Ryšium su tironiškais veiksmais tvirtai nustatyta, kad daug kas 
šioje valstybėje, tiek miestuose, tiek kaimuose... girdite?.. prievartau- 
ja ir engia silpnuosius, versdami daryti neteisėtus prekybos ir nuomos 
sandėrius... ir taip toliau. Kur čia dabar? Aha, štai, klausykit: versdami 
tuoktis arba suardyti jungtuves... Na, ką pasakysite? 

— Kaip tik mano atvejis, — pasakė Rencas. 

— Klausykit, klausykit, štai dar, o paskui pamatysim, kokia už 
tai bausmė. Kai verčia duoti parodymus arba jų neduoti, išvykti iš 
savo gyvenamosios vietos... ir taip toliau... sumokėti skolą arba jos 
nemokėti, malti jų malūne... Visa tai mums nesvarbu. O, štai kur: 
„dvasininką nevykdyti savo pareigų arba daryti tai, kas jam nedera... 
Na, kaip? 

— Šitas įsakas lyg man parašytas. 

— Na? Ar ne teisybė? Klausykit, klausykit toliau: ...ir kiti panašūs 
smurto veiksmai, daromi vasalų, didžiūnų, žemakilmių, viduriniojo 
luomo žmonių, prastuomenės... Niekas nepabėgs: visi čia, tikra Juo- 
zapato pakalnė!“' Dabar klausykit apie bausmes... Nors visos tokios ir 
į jas panašios piktadarybės uždraustos, tačiau jo ekscelencija, ketin- 
damas bausti visu griežtumu ir neatšaukdamas šiuo įsaku pirmes- 
niųjų... ir taip toliau... įsako ir reikalauja, kad visi šios valstybės teisė- 
jai persekiotų teismo keliu tuos, kurie pažeidžia bet kurį iš anksčiau 
minėtų straipsnių, lygiai kaip ir į juos panašius, ir baustų piniginėmis 
bei kūno bausmėmis, taip pat ištrėmimu arba katorga ir net mirtimi... 
lengva pasakyti!.. jo ekscelencijos ar senato nuožiūra, atsižvelgdami 
į kiekvieną atvejį, asmenis ir aplinkybes. Ir tai vykdyti be jokio pa-si- 
gai-lė-ji-mo ir visu griežtumu... ir taip toliau... Na, ką pasakysite? 
A? Žiūrėkit, štai ir parašai: Gonsalas Fernandesas de Kordova, ir apa- 
čioje: Platonus, o štai čia dar: patvirtino Fereras. 

Tuo metu, kai daktaras skaitė, Rencas lėtai sekė jį akimis, steng- 
damasis viską gerai suprasti ir pats pamatyti tuos šventus žodžius, 
kurie, rodėsi, turėjo jam padėti. Pamatęs, kad naujasis klientas grei- 
čiau susidomėjęs negu išsigandęs, daktaras nustebo: „Tikriausiai vai- 
kinas ne pėsčias“, — pagalvojo jis, o paskui tarė: 

— Aha, vis dėlto kuodą nusikirpote. Protingai, žinoma, padarėte. 
Bet jeigu jau sumanėte pasikliauti manimi, nebuvo reikalo taip daryti. 
Kazusas sunkus, bet jūs nežinote, ką prireikus aš galiu nuveikti. 

Norint suprasti šiuos daktaro žodžius, reikia žinoti arba atsimin- 

ti, kad tais laikais bravai ir visokie piktadariai paprastai nešiodavo 
ilgą plaukų kuodą, kuriuo lyg kokiu šalmo antveidžiu užsidengdavo 
veidą, ką nors puldami, visada, kai prireikdavo užsimaskuoti, kai 
žygis reikalaudavo ne tik jėgos, bet ir atsargumo. Įsakai negalėjo 
nutylėti nė šitos mados. Jo ekscelencija (markizas de la Inochosa) 
įsako: kas nešios tokius ilgus plaukus, kurie uždengtų jam kaktą ir net 
antakius, arba kas nešios kasą prieš ausis ar už jų, tas bus baudžiamas 
trijų šimtų skudų“" bauda, o kas negalės sumokėti — trejais metais 
katorgos, jeigu nusikalto pirmą kartą, o pasikartojus,— be čia minė- 
tos, didesne bausme, pinigine ar kūno, jo ekscelencijos nuožiūra. 

Tačiau, jeigu žmogus plikas arba turi kokią kitą svarbią priežas- 
tį, pavyzdžiui, randą ar žaizdą, jam grožio ir sveikatos sumetimais 
leidžiama nešioti tokius ilgus plaukus, kad jie galėtų pridengti tuos 
trūkumus, bet ne ilgesnius, kartu įspėjama neperžengti ribos ir būtino 
reikalingumo, idant neužsitrauktų visiems kitiems pažeidėjams nus- 
tatytos bausmės. 

Lygiai taip pat jo ekscelencija įsako bausti kirpėjus šimtu skudų, 
triskart viešai pakabinti ant skersinio ar bausti dar didesne kūno baus- 
me, kaip buvo nurodyta anksčiau, jei jie kirpdami paliks kasas, kuo- 
dus, kuokštus ar plaukus, ilgesnius negu paprastai ant kaktos, smilki- 
niuose ar už ausų; jie turi žiūrėti, idant visi būtų lygiai nukirpti, kaip 
buvo nurodyta aukščiau, išskyrus atvejus, kai kas nors yra plikas ar 
turi kitų trukumų, kaip jau buvo minėta. 

Taigi kuodas buvo tarytum padaužų ir mušeikų ginklas ir skiria- 
masis požymis, todėl tokius žmones paprastai ir vadindavo „kuodžiais“. 
Šis vardas išliko ir tebėra po šiai dienai vietos dialekte, nors turi ir 
truputį švelnesnę prasmę. Turbūt kiekvienas mūsų skaitytojas mila- 
nietis prisimena, kaip, būdavo, vaikystėje tėvai arba mokytojas, arba 
namų draugas, arba kas nors iš tarnų sako apie jį: „Va, koks kuo- 
džius! Va, koks kuodžiukas!“ 

— Tiesą sakant, aš, vargšas vaikinas, — atsakė Rencas,— kaip 
gyvas nesu nešiojęs kuodo. 

— Šitaip nieko mums neišeis, — atsakė daktaras, papurtė galvą 
ir lyg klastingai, lyg irzliai nusišypsojo. — Jeigu jūs manim nepasitikite, 
tai nieko neišeis. Matote, sūneli, kas meluoja daktarui, tas kvailys, — 
jis pasakys teisybę teisėjui. Advokatui reikia viską papasakoti aiškiai: 
paskui jau mūsų darbas bus sumaišyti kortas. Jei norit, kad jums pa- 
dėčiau, turit man iškloti visą teisybę nuo pradžios iki galo, padėjęs 
ranką ant širdies, kaip kunigui per išpažintį. Turite man pasakyti, 

kas tas asmuo, kuris pavedė jums šį reikalą. Žinoma, tai žymus asmuo, 
ir tada aš pats nueisiu pas jį ir atliksiu savo pareigą. Aišku, jam ne- 
sakysiu, kad iš jūsų sužinojau apie jums duotą uždavinį, — pasitikė- 
kit manim. Jam pasakysiu, kad atėjau prašyti, idant jis užtartų vargšą 
apšmeižtą jaunuolį. Su juo kartu aš ir imsiuosi reikiamų priemonių 
tai istorijai užbaigti gražiuoju. Supraskit.— gelbėdamas save, jis 
išgelbės ir jus. Na, o jeigu šitas pokštas — tik jūsų darbas, ką gi, 
aš irgi neatsisakau, esu ištraukęs žmones dar iš didesnės striukės... 
Jeigu tik neįžeidėt kokio žymaus asmens, — dėl to reikia susitarti iš 
anksto, — aš apsiimu jus išgelbėti iš bėdos. Žinoma, be šiokių tokių 
išlaidų neapsieisi. Turit man pasakyti, kas, kaip sakoma, nuskriausta- 
sis, — O paskui, destis kokia to žmogaus padėtis, luomas ir nuotaika, 
pamatysim — galbūt galima pagąsdinti jį tuo, kad mes turime galin- 
gus pečius, gal rasti kokį nors būdą jį patį įvelti į nusikaltimą, pasi- 
rūpinti, kad jam pačiam karšta pasidarytų: juk jei gerai mokėsi pa- 
sinaudoti įsakais, tai niekas nebus nei kaltas, nei teisus. O klebonas, 
jeigu jis protingas žmogus, tylės ausis suglaudęs; bet jeigu ims ožiuo- 
tis — rasim vaistų ir tokiam. Iš visokios painiavos galima išsisukti, 
tik tam reikia žmogaus galvoto; o jūsų kazusas sunkus, sunkus, sakau 
jums, labai sunkus; įsakas byloja aiškiai, ir jeigu jūs liktumėt vienas, 
taip sakant, akis į akį su justicija, jums būtų riesta. Sakau jums kaip 
draugas: už pokštus reikia mokėti. Jei norit sausas iš balos išbristi, 
reikia pinigų ir atvirumo; reikia pasitikėti tuo, kas jums nori gero, 
būti klusniam ir daryti visa, ką jums įsakys. 

Kol daktaras varinėjo tokias kalbas, Rencas susižavėjęs ir susi- 
domėjęs stovėjo ir žiūrėjo į jį. Panašiai koks žioplys spokso turgavie- 
tėje į pokštininką, kuris, prisikimšęs į burną pakulų, traukia paskui 
iš ten ilgą ilgą kaspiną. Tačiau, aiškiai supratęs, ką norėjo pasakyti 
daktaras ir kaip viskas susipainiojo, jis nutraukė kaspiną, lendantį 
iš advokato burnos: 

— Ak pone daktare, kaipgi jūs viską supratote? Juk yra kaip tik 
atvirkščiai. Aš niekam negrasinau; aš su tokiais dalykais neprasidedu: 
galite išklausinėti nors ir visą mūsų kaimą, visi jums pasakys, kad aš 
niekada jokių reikalų su teismais neturėjau. Tai man padarė šunybę, 
ir aš atėjau jus paklausti, kaip man rasti teisybę. Aš labai patenkintas, 
kad susipažinau su tuo įsaku. 

— Po velnių! — sušuko daktaras, išvertęs akis.— Kokius niekus 
Čia paistote? Visada taip, visi jūs tokie! Argi nemokate aiškiai išdėstyti 
reikalo? 

— Atleiskit, bet jūs nedavėt man prasižioti. Dabar jums papasako- 
siu, kaip viskas atsitiko. Žinokite, kad aš šiandien turėjau vesti, — 
čia Renco balsas suvirpėjo,— šiandien turėjau vesti merginą, su 
kuria draugauju nuo šios vasaros; ir šiandien, kaip jums sakiau, ku- 
nigas klebonas buvo paskyręs jungtuves, ir viskas buvo parengta. Bet 
štai klebonas ėmė visaip atsikalbinėti... na, žodžiu,— nenoriu jums 
įkyrėti, — aš jį priverčiau kalbėti aiškiai ir iškloti viską, kaip yra; jis 
man ir prisipažino, kad jam uždrausta mus sutuokti, kitaip jis neliksiąs 
gyvas. Tas tironas donas Rodrigas... 

— Ką jūs sakot! — ūmai pertraukė jį daktaras, suraukęs anta- 
kius ir raudoną nosį ir perkreipęs burną.— Ką jūs sakot! Ir kam 
kvaršinate man galvą tokiais niekais? Apie tokius dalykus šnekėkitės 
su savaisiais, jei nesižinot, ką sakot; tik neikit dėl to pas garbingą žmo- 
gų, žinantį, ko vertas yra žodis. Eikit sau, eikit: jūs pats nesupranta- 
te, ką sakot! Aš neprasidedu su vaikais; nenoriu klausyti tokių ple- 
palų, tokių svaičiojimų... 

— Prisiekiu jums... 

— Eikit sau, sakau jums! Kam man jūsų priesaikos? Aš čia niekuo 
dėtas: nusiplaunu rankas! — Ir ėmė trintis rankas, tartum iš tikro 
jas plautųsi.— Pirma išmokit kalbėti, — juk negalima taip iš nežinių 
užklupti padorų žmogų. 

— Bet paklausykit, paklausykit! — veltui kartojo Rencas. Ta- 
čiau daktaras, nesiliaudamas rėkti, nustūmė jį rankomis prie durų, 
prirėmė prie jų, atidarė, pašaukė tarnaitę ir jai tarė: 

— Atiduok tuojau šiam žmogui viską, ką jis atnešė: man nieko 
iš jo nereikia, nieko. 

Šiai moteriai per visą laiką, ištarnautą tuose namuose, nė karto 
neteko vykdyti tokio įsakymo, bet jis buvo duotas taip griežtai, kad 
ji išsyk pakluso. Paėmė keturis vargšus gaidelius ir atidavė Rencui, 
pažvelgusi į jį su niekinama užuojauta, tarytum norėdama pasakyti: 
„Nieko sau, matyt, iškirtai išdaigą“. Rencas nenorėjo imti gaidžių, 
bet daktaras buvo nepermaldaujamas; ir vaikinas, nustebęs ir supykęs 
kaip niekad, turėjo atsiimti atmestas aukas ir grįžti namo papasakoti 
moterims, kaip puikiai pavyko jo žygis. 

Jam išėjus, moterys, liūdnai nusivilkusios šventadienius drabužius 
ir apsivilkusios kasdieniniais, vėl ėmė tartis. Liučija raudojo, o Anje- 
zė dūsavo. Motinai gražiai pašnekėjus, kokios didelės naudos galima 
tikėtis iš daktaro patarimų, Liučija pasakė, kad reikia ir kitur ieškoti 
išeities; kad tėvas Kristoforas yra toks žmogus, kuris ne tik patars, 


Sužadėtiniai 44 


bet ir padės vargšui žmogui; kad labai gerai būtų duoti jam žinią, 
kas atsitiko. 

— Iš tikrųjų, — patvirtino Anjezė, ir jos kartu ėmė svarstyti, ką 
čia padarius, nes tą dieną jos nebūtų drįsusios eiti į vienuolyną už 
kokių dviejų mylių, ir, žinoma, nė vienas protingas žmogus to joms 
nebūtų pataręs. Bet kol jos šitaip svarstė, į duris kažkas tykiai pasibel- 
dė, ir tuoj pat pasigirdo tylus, bet aiškus balsas: Deo gratias!* Liuči- 
ja, numanydama, kas tai galėtų būti, nubėgo atidaryti. [žengė ir malo- 
niai nusilenkė pasaulietis kapucinas“', vienuolyno aukų rinkėjas, 
per kairįjį petį persimetęs dvigubą maišą, stipriai jį suėmęs už užriš- 
to galo ir abiem rankom prisispaudęs prie krūtinės. 

— O, brolis Galdinas! — sušuko abi moterys. 

— Viešpats su jumis, — tarė brolis.— Atėjau riešutų. 

— Nueik atnešti tėvams vienuoliams riešutų, — pasakė Anjezė. 

Liučija atsistojo ir išėjo į kitą kambarį, bet prieš tai stabtelėjo už- 
pakaly brolio Galdino, kuris stovėjo vis ta pačia poza, ir, pridėjusi 
prie lūpų pirštą, pasižiūrėjo į motiną švelniomis, maldaujančiomis ir 
kartu valdingomis akimis, prašančiomis išlaikyti paslaptį. 

Aukų rinkėjas, iš tolo žvilgčiodamas į Anjezę, paklausė: 

— O kaip su vestuvėmis? Juk šiandien turėjo būti vestuvės. Paste- 
bėjau kaime kažkokį sumišimą, tarytum būtų kas atsitikę. Kas 
pasidarė? 

— Klebonas susirgo, ir vestuves reikia atidėti, — skubiai atsakė 
moteris. Jeigu Liučija nebūtų davusi jai ženklo, atsakymas rasi būtų 
buvęs kitoks.— O kaip sekasi aukas rinkti? — pridūrė ji, norėdama 
pakeisti kalbą. 

— Nekaip, moterėle, nekaip. Štai viskas! — Tai taręs, nusiėmė 
nuo pečių maišą ir pakratė jį abiem rankom.— Štai viskas! O kol 
surinkau šias gėrybes, turėjau belstis į dešimtį durų. 

— Na, bet tokie prasti metai užėjo, broli Galdinai, o kai reikia 
skaičiuoti kiekvieną duonos kąsnelį, tai ir visa kita žmogus laikai 
suspaudėęs. 

— O ko reikia, mano miela, kad sugrįžtų gerieji metai? Išmaldos! 
Ar girdėjot apie tą stebuklą su riešutais, kurs prieš daugelį metų 
įvyko mūsų vienuolyne Romanijoje? 

— Teisybę sakant, nežinau... Nagi, papasakokit. 

— Taigi mat, tame vienuolyne kitados gyveno vienas mūsų 


* Ačiū Dievui (lot.). 

tėvas, Žmogus šventas, visi vadino jį tėvu Makariju. Kartą žiemos 
metu tėvas Makarijas eina keleliu per vieno mūsų labdario, taip pat 
gero žmogaus, lauką ir mato — stovi tas labdarys prie savo didžiulio 
riešutmedžio, o keturi sodiečiai, mojuodami kauptukais, jau kasa aplin- 
kui — vers medį iš šaknų. „Ką jūs darote tam vargšui medžiui?“ — 
paklausė tėvas Makarijas. „Ek tėve, jau daugelį metų jis neduoda man 
nė vieno riešuto, aš ir noriu jį sukirsti į malkas“.— „Palikite jį, — 
pasakė tėvas, — žinokite, kad šiemet ant jo bus daugiau riešutų negu 
lapų“. Labdarys, puikiai žinodamas, kas su juo kalba, tučtuojau palie- 
pė darbininkams užversti žemėmis šaknis ir, pasišaukęs vienuolį, ku- 
ris jau traukė savo keliu, jam pasakė: „Tėve Makarijau, pusę derliaus 
atiduosiu vienuolynui“. Tuojau pasklido garsas apie pranašystę, ir 
visi bėgo pažiūrėti to riešutmedžio. Ir iš tikrųjų pavasarį medis buvo 
apkermėjęs žiedais, o rudenį riešutais. Gerasis mūsų labdarys neturė- 
jo malonumo krėsti riešutų: dar nenuėmęs derliaus, nukeliavo amžiny- 
bėn pasiimti atpildo už savo dosnumą. Bet stebuklas, kaip matysite, 
buvo dar didesnis. Tas geras žmogus paliko sūnų, tik šis buvo visai 
kitoks negu tėvas. Ir štai, kada atėjo metas doroti derlių, aukų rin- 
kėjas nuėjo atsiimti vienuolynui priklausančios dalies. Bet šeiminin- 
kas apsimetė ničnieko nežinąs ir buvo toks įžūlus, kad atsakė niekada 
negirdėjęs, jog kapucinai augintų riešutus. Ir žinote, kas atsitiko? Kartą 
(jūs tik paklausykit!) pasikvietė tas nedorėlis kelis draugus, tokius 
pat kaip jis, per išgertuves papasakojo jiems istoriją apie riešutmedį 
ir ėmė juoktis iš vienuolių. Tie vaikėzai panoro pažiūrėti tos nepapras- 
tos riešutų krūvos. Jis nuvedė juos į klėtį. Bet klausykite toliau: ati- 
daro jis duris, eina į kampą, kur buvo supilta ta didžiulė krūva, ir, 
sakydamas: „Na, žiūrėkit!“ — pasižiūri pats ir mato... ką? Didžiulę 
krūvą sausų riešutmedžio lapų. Argi tai ne pamoka? O vienuolynas 
dėl to ne tik neturėjo jokio nuostolio, bet netgi prasikūrė, nes po tokio 
didelio įvykio tiek daug surinkdavo riešutų, kad vienas geradarys, 
pasigailėjęs vargšo aukų rinkėjo, paaukojo vienuolynui asilą, idant 
lengviau būtų galima parsigabenti riešutus. Ir iš jų išspausdavo tiek 
aliejaus, kad kiekvienas vargšas atėjęs gaudavo jo, kiek jam reikėdavo, 
nes mes esame tarytum jūra, kuri surenka vandenis iš visur ir paskui 
juos vėl išdalija visoms upėms. 

Pasirodė Liučija, į prijuostę prisipylusi tiek riešutų, jog vos pa- 
vilko, įtempusi ištiestas rankas, kuriomis tvirtai laikė aukštai pakeltus 
prijuostės kampus. Kai brolis Galdinas, nusiėmęs nuo pečių maišą, 
pasidėjo jį ant žemės ir ėmė rišti gausiai išmaldai susipilti, motina 

nustebusi rūsčiai pažvelgė į Liučiją, tartum priekaištaudama už tokį 
Dievo dovanų švaistymą; bet Liučija pažvelgė į ją, tarytum sakyda- 
ma: „Palaukit, tuoj viską paaiškinsiu!“ Iš brolio Galdino lūpų pasi- 
pylė pagyrimai, linkėjimai, pažadai, padėkos, ir jis, vėl užsimetęs 
maišą ant pečių, buvo beišeinąs. Bet Liučija jį sustabdė tardama: 

— Norėčiau jus paprašyti mažos paslaugos: ar negalėtumėt pa- 
sakyti tėvui Kristoforui, kad man reikia skubiai su juo pasišnekėti? 
Gal jis būtų toks malonus ir užeitų pas mus, vargšeles, tuoj pat, nes 
mudvi pačios negalime nueiti į bažnyčią. 

— Tik tiek? Nepraeis nė valandos, ir aš perduosiu Kristoforui 
jūsų prašymą. 

— Tikiuosi, kad jūs tai padarysite. 

— Būkit rami! — Tai taręs, jis išėjo, dar labiau susilenkęs ir la- 
biau patenkintas negu prieš ateidamas. 

Iš to, su kokiu pasitikėjimu vargšė mergina prašė pakviesti tėvą 
Kristoforą, o aukų rinkėjas, nė kiek nesistebėdamas ir neabejodamas, 
sutiko tai padaryti, tegu niekas nesprendžia, kad tas tėvas Kristoforas 
buvo koks prastas, menkas vienuolėlis. Anaiptol, jis turėjo didelę įta- 
ką ir tarp savųjų, ir visoje apylinkėje. Bet taip jau buvo įprasta kapu- 
cinų vienuolyne: niekas jiems neatrodė nei per menka, nei per kilnu. 
Tarnauti vargšams ir priimti galiūnų paslaugas, eiti į lūšnas ir į rūmus 
su tokiu pat nuolankumu ir pasitikėjimu, būti tuose pat namuose ir 
pramogos objektu, ir asmeniu, be kurio niekas nieko nesprendžia, 
prašyti išmaldos visus ir duoti ją visiems, kas dėl jos kreipiasi į vienuo- 
lyną, — kapucinas buvo pratęs prie visko. Eidamas keliu, jis galėjo 
susitikti ir su kokiu nors kunigaikščiu, kuris pagarbiai bučiavo jo vir- 
vės galus, ir su būriu vaikėzų, kurie, dėdamiesi, kad tarp savęs pešasi, 
apdrabstydavo purvais jam barzdą. Žodis „brolis“ tais laikais buvo 
tariamas ir su didžiausia pagarba, ir su skaudžiausia panieka, ir kapu- 
cinai gal labiau negu kuris kitas ordinas žadino žmonėms du visiškai 
priešingus jausmus; pats jų likimas taip pat buvo dvejopas, nes, nieko 
neturėdami, vilkėdami keistus rūbus, kurie labai skyrėsi nuo kitų žmo- 
nių apdaro, atvirai skelbdami nusižeminimą, jie susilaukdavo iš skir- 
tingų papročių ir skirtingos galvosenos žmonių čia didžios pagarbos, 
čia paniekos. 

Kai tik brolis Galdinas išėjo, Anjezė sušuko: 

— Tiek riešutų atidavei, ir tokiais metais! 

— Atleisk man, mama, — atsakė Liučija.— Bet jeigu būtume da- 
vę išmaldą kaip kiti, brolis Galdinas būtų turėjęs vaikščioti dievažin 

kiek laiko, kol būtų prisirinkęs pilną maišą, ir dievažin kada būtų sug- 
rįžęs į vienuolyną; o kelyje jis būtų dar ėmęs plepėti su žmonėmis ir 
kažin, ar jam nebūtų išdulkėjęs iš galvos mūsų prašymas. 

— (Gerai sugalvojai. Be to, juk kiekviena išmalda visada duoda 
gerų vaisių, — pasakė Anjezė, kuri, kad ir turėdama ydų, vis tiek buvo 
labai gera moteris ir, kaip sakoma, būtų šokus į ugnį dėl savo vientur- 
tės dukters, kurią nežinojo nė kaip bemylėti. 

Tuo metu grįžo Rencas ir, įėjęs į kambarį, su apmaudu ir 
širdgėla sviedė gaidelius ant stalo. Taip ir baigėsi vargšų paukštelių 
tos dienos nelaimės. 

— Na, ir puikiai man patarėte! — pasakė jis Anjezei.— Nusiun- 
tėte pas labai garbingą žmogų, tokį, kuris iš tikrųjų pagelbsti varg- 
šams! — Ir papasakojo apie pasikalbėjimą su daktaru. Nustebinta 
tokios liūdnos pabaigos, Anjezė jau buvo beimanti įrodinėti, kad pa- 
tarimas, šiaip ar taip, buvęs geras ir kad Rencas tikriausiai nemokėjęs 
žmoniškai išdėstyti reikalo, bet Liučija nutraukė tą ginčą, sakydama, 
kad ji, matyt, radusi geresnę išeitį. Rencui pasirodė reali ir ši viltis, 
kaip paprastai būna Žmonėms, pakliuvusiems į nelaimę ir į keblią 
padėtį. 

— Bet jeigu tėvas Kristoforas neras mums jokios išeities, — pri- 
dūrė jis,— tada aš pats ją rasiu, vienaip ar kitaip! 

Moterys patarė jam nusiraminti, būti kantriam ir protingam. 

— Rytoj tėvas Kristoforas tikrai ateis, — tarė Liučija,— ir jūs 
pamatysite, kad jis suras kokį nors kelią, tokį, koks mums, vargšams, 
nė į galvą neateina. 

— Tikiuosi, — pasakė Rencas,— bet, šiaip ar taip, aš mokėsiu pa- 
siekti savo — pats ar su kitų pagalba. Juk yra šiame pasaulyje teisybė! 

Šitaip liūdnai kalbėdamiesi ir slankiodami po namus, jie praleido 
tą dieną ir nė nepajuto, kaip ėmė temti. 

— Labanaktis,— liūdnai pasakė Liučija Rencui, kuris niekaip 
negalėjo pasiryžti išeiti. 

— Labanakris. dar liuūdniau atsakė Rencas. 

— Kuris nors šventasis mums padės, — pasakė Liučija, — būkit 
protingas ir nuolankus. 

Motina irgi davė kelis panašius patarimus, ir sužadėtinis išėjo su- 
drumsta širdimi, vis kartodamas tuos keistus žodžius: „Juk yra šiame 
pasaulyje teisybė!“ Iš tikrųjų, skausmo prislėgtas žmogus nebežino 
ką sakąs. 

Saulė buvo ką tik patekėjusi, kai tėvas Kristoforas išėjo iš Peska- 
reniko vienuolyno ir ėmė kopti link namelių, kur buvo laukiamas. Pes- 
karenikas — kaimelis kairiajame Ados arba, tikriau sakant, ežero 
krante, netoli nuo tilto, — guotas trobelių, daugiausia žvejų gyvenamų, 
su šen bei ten padžiautais tinklais. Vienuolynas (jo namai tebestovi 
ir šiandien) buvo už kaimo, prie kelio, pusiaukelėje tarp Leko ir Ber- 
gamo. Dangus buvo visiškai giedras. Saulei pamažu kylant iš anapus 
kalno, buvo matyti, kaip jos šviesa, užliejusi priešais stūksančių kal- 
nų viršūnes, greitai leidžiasi šlaitais žemyn ir pasklinda slėnyje. Leng- 
vas rudens vėjelis plėšė nuo šilkmedžio šakų nuvytusius lapus ir barstė 
juos per kelis žingsnius nuo medžio. Iš vienos ir kitos pusės vynuo- 
gynuose ant dar priraišiotų vynuogienojų visokiausiais atspalviais 
mirguliavo rausvi lapai, o šviežiai suarta žemė ryškiai rudavo bal- 
kšvoje, žvilgančioje nuo rasos ražienoje. Šis reginys džiugino akį, 
bet kiekviena pasirodžiusi žmogysta drumstė praeivio žvilgsnį ir 
kėlė liūdnų minčių. Retkarčiais galėjai sutikti elgetų, nudriskusių ir 
sulysusių, tokių, kurie visą gyvenimą vertėsi šiuo amatu, ir tokių, ku- 
riuos tik dabar skaudi dalia prispyrė tiesti ranką praeiviui. Jie tylėda- 
mi praeidavo pro tėvą Kristoforą, pagarbiai žiūrėdami į jį, ir, nors 
nieko negalėjo iš jo tikėtis, nes kapucinas niekada neėmė į rankas pi- 
nigų, su dėkingumu jam nusilenkdavo už išmaldą, kurią buvo gavę 
ar kurios dar tik ėjo prašyti į vienuolyną. Matant sodiečius laukuose, 
širdį varstė dar didesnis skausmas. Vieni žingsniavo, barstydami sėklas 
retai, taupiai, lyg nenoromis, tarytum rizikuodami kažkokiu labai 
jiems brangiu daiktu; kiti įsiręžę bedė kastuvą ir su atkala širdim vertė 
pakeltą žemę. Menkutė mergaitė, laikydama už virvės besiganančią 
sulysusią, perkarusią karvutę, stebeilijo į priekį ir greitai lenkėsi — 
stvarstė jai iš po snukio savo šeimai kokią žolelę, kurią alkis išmokė 
Žmones vartoti maistui. Tie vaizdai kas žingsnis vis labiau liūdino vie- 
nuolį, kuriam jau ir taip slėgė širdį sunki nuojauta. 

Bet kodėl jis taip rūpinosi Liučija? Ir kodėl, vos gavęs žinią, tuoj 
ir iškeliavo, tartum tėvo provinciolo kviečiamas“? Ir kas gi buvo tas 
tėvas Kristoforas? Į visus tuos klausimus reikia duoti atsakymą. 

Tėvas Kristoforas iš *** buvo arčiau prie šešiasdešimt negu prie 
penkiasdešimt metų. Jo nuskusta galva, aplink kurią, kapucinų pap- 
ročiu, ėjo siauras plaukų vainikėlis, kartkartėmis kilstelėdavo, ir ta- 
me judesy galėjai įžiūrėti kažkokio išdidumo ir nerimo; bet tuoj pat 

ji vėl nužemintai nusileisdavo. Ilga žila barzda, kuria buvo apžėlę 
skruostai ir smakras, dar labiau taurino viršutinės jo veido dalies bruo- 
žus, kuriems santūrumas, seniai jam įprastas, teikė rimtumo, nors ir 
neišdildė jų raiškumo. Įdubusios akys dažniausiai būdavo nuleistos, 
bet kartais staiga pagyvėdavo tartum pora smarkių žirgų, vežėjo 
laikomų, kurie iš patyrimo žino, kad jo reikia klausyti, ir vis tiek 
kartkartėmis šasteli į šalį, už ką tuoj pat juos sutramdo žąslai. 

Tėvas Kristoforas ne visada buvo toks, pagaliau ne visada jis buvo 
17 Kristoforas, — jo krikšto vardas buvo Lodovikas. Jo tėvas buvo 
pirklys iš *** (šias žvaigždutes anonimas parašė iš atsargumo), kuris 
paskutiniais savo gyvenimo metais, susikrovęs turtus ir turėdamas vie- 
ną sūnų, metė prekybą ir gyveno sau kaip didelis ponas. 

Bedykaduoniaudamas kaip niekada, jis ėmė jausti didžiulę gėdą 
dėl viso to ilgo laiko, kurį praleido norėdamas nuveikti ką nors šiame 
pasaulyje. Įsikalęs į galvą tokią fantaziją, jis viską darė, kad kiti pamirš- 
tų, jog jis yra buvęs pirklys; jis ir pats norėjo tai pamiršti. Tačiau krau- 
tuvė, prekių dėžės, sąskaitų knyga, mastas stovėjo jam akyse kaip Ban- 
ko šešėlis Makbetui“? netgi prašmatniose puotose, matant pataikūnų 
šypsenas. Ir negalima apsakyti, kaip tie vargšai nėrėsi iš kailio, norė- 
dami išvengti bet kokio žodžio, kuris būtų galėjęs priminti senąją am- 
fitriono“" padėtį. Pavyzdžiui, vieną gražią dieną, baigiantis puotai, 
gyviausią ir smagiausią valandėlę, kai sunku pasakyti, kam links- 
miau — ar svečių būriui, ar juos vaišinančiam šeimininkui, — pasta- 
rasis ėmė draugiškai, bet aukštesnio žmogaus tonu erzinti vieną iš 
svečių, didžiausią pasaulyje besotį. O tas, taip pat juokaudamas ir nė 
neketindamas šaipytis, atvirkščiai — su tikrai vaikišku naivumu jam 
atsakė: „Aš neprigirdžiu kaip pirklys“. Pasakė ir prikando liežuvį, 
išgirdęs savo paties žodžius, baikščiai pažvelgė į susiraukusį šeiminin- 
ko veidą. Ir vienas, ir kitas norėjo sutramdyti savo veido išraišką, bet 
tai buvo neįmanoma. Kiti svečiai ėmė galvoti kiekvienas sau, kaip 
užgesinti besuliepsnojantį vaidą ir pradėti kitą kalbą, bet galvodami 
tylėjo, ir ta tyla tik išryškino įvykusį nesusipratimą. Svečiai vengė žiū- 
rėti vienas kitam į akis; visi suprato, kad kiekvieną jaudina ta pati min- 
tis, kurią visi nori nuslėpti. Tą dieną puota buvo sugadinta, o nepro- 
tingas arba, tikriau sakant, nelaimingas svečias daugiau nebegavo 
kvietimų. Taip jaunojo Lodoviko tėvas praleido paskutinius savo 
gyvenimo metus, amžinai suširūpinęs, nuolat bijodamas, kad jo kas 
neišjuoktų, ir nė karto nepagalvojęs, kad pardavinėti nėra juokinges- 
nis dalykas kaip pirkti ir kad tuo verslu, kurio dabar taip gėdijasi, jis, 

šiaip ar taip, daugelį metų vertėsi visų akivaizdoje be jokios gėdos. 
Savo sūnų jis auklėjo kaip ponaitį pagal tų laikų reikalavimus ir, 
kiek leido įstatymai ir papročiai, samdė jam literatūros ir riterystės 
meno mokytojus; ir netrukus mirė, palikęs jį jauną ir turtingą. 
Lodovikas išmoko poniškų įpročių, o pataikūnai, tarp kurių jis 
išaugo, pripratino jį reikalauti sau didelės pagarbos. Bet kai jis pano- 
ro prasismelkti į garbingiausiųjų savo miesto Žmonių tarpą, tai susi- 
dūrė su visai kitokiu elgesiu, negu buvo pratęs; pamatė, kad, norėda- 
mas patekti į jų draugiją, kurios taip troško, turi išeiti kantrybės ir 
nuolankumo mokyklą, visada jaustis žemesnis už kitus ir laukti nuos- 
kaudų. Toks gyvenimo būdas neatitiko nei Lodoviko auklėjimo, nei 
charakterio. Supykęs jis ėmė jų vengti. O paskui taip ir laikėsi nuoša- 
lyje, bet jau gailestaudamas, nes jam rodėsi, kad jie iš tikrųjų gali būti 
jo bičiuliai, tik turėtų būti sukalbamesni. Nors ir jautė tokį potraukį, 
apmaudas neleido jam laisvai lankytis draugijoje, todėl, norėdamas 
kaip nors bendrauti su kilmingais žmonėmis, jis ėmė su jais rungtyniau- 
ti puikybe ir prabanga, bet tuo tik užsitraukė jų antipatiją, pavydą ir 
pajuoką. Jo būdas, doras ir kartu smarkus, ilgainiui jį įvėlė į kitus, dar 
didesnius vaidus. Jis didžiai ir nuoširdžiai šlykštėjosi visokia priespau- 
da ir prievarta, ir tas šlykštėjimasis tuo buvo stipresnis, kuo aukštesni 
buvo tos priespaudos ir prievartos kaltininkai — kaip tik tie patys žmo- 
nės, ant kurių jis visų labiausiai griežė dantį. Norėdamas apmaldyti 
ar, priešingai, sužadinti sau šias aistras, jis mielai stodavo į kurio 
nors silpno, nuskriausto žmogaus pusę, laikė savo pareiga sudraus- 
ti skriaudiką, vaidijosi, vėlės: į naujus vaidus, todėl pamažu tapo 
tartum kokiu visų nuskriaustųjų užtarėju, keršytoju už neteisybę. Už- 
davinys buvo sunkus, ir nereikia stebėtis, kad vargšas Lodovikas tu- 
rėjo priešų, kivirčų ir rūpesčių. Negana to, kad atvirai kovojo su prie- 
šais, jį amžinai kamavo moraliniai prieštaravimai, nes, norėdamas sėk- 
mingai išspręsti kokį nors konfliktą (nekalbant jau apie tuos atvejus, 
kai pralaimėdavo), turėdavo ir jis imtis gudrybių ir smurto, dėl kurių 
paskui jį grauždavo sąžinė. Turėjo laikyti prie savęs nemažai pra- 
muštgalvių, be to, tiek savo saugumo sumetimais, tiek iš reikalo turėti 
stipresnę paramą, rinkosi pačius drąsiausius, vadinasi, ir pačius suk- 
čiausius, žodžiu, brangindamas teisybę, gyveno su niekšais. Todėl ne 
kartą, nusiminęs po kokios nesėkmės ar susirūpinęs, kai imdavo grės- 
ti tikras pavojus, verčiamas amžinai saugotis, pajutęs pasišlykštėjimą 
savo aplinka, susimąstęs dėl ateities, matydamas, kaip diena po dienos 
jo turtai plaukia labdaringiems tikslams ir visokiems rizikingiems žy- 

giams, jis pagalvodavo, jog reikia stoti į vienuolyną. Tais laikais tai 
buvo visų paprasčiausias būdas išsipainioti iš visų keblumų. Šita svajo- 
nė, kuri gal ir būtų likusi tik svajone per visą gyvenimą, virto tvirtu 
apsisprendimu po vieno incidento, sunkiausio iš visų jam atsitikusių. 

Vieną dieną jis ėjo savo miesto gatve su dviem bravais ir su tokiu 
Kristoforu, kuris buvo kažkada jų krautuvės pardavėjas, o ją uždarius 
tapo rūmininku. Tai buvo gal penkiasdešimties metų žmogus, iš jaunų 
dienų prisirišęs prie Lodoviko, kuris užaugo jo akyse, o paskui mokėjo 
jam algą, iš kurios ne tik jis pats pragyveno, bet ir išlaikė savo gausią 
šeimą. Lodovikas iš tolo pamatė vieną sinjorą, paskutinį akiplėšą ir 
pramuštgalvį, su kuriuo jis kaip gyvas nė žodžio nebuvo kalbėjęs, bet 
kuris buvo jo mirtinas priešas ir kurio Lodovikas taip pat iš visos šir- 
dies nekentė. Tokia jau yra viena iš šio nuodėmingojo pasaulio ypa- 
tybių, kad žmonės gali vienas kito neapkęsti nė nepažindami kits kito. 
Lydimas keturių bravų, tas sinjoras žengė stačiai priešais jį, išdidžiai 
iškėlęs galvą ir niekinamai sučiaupęs lūpas. Abudu ėjo palei sieną; bet 
Lodovikui — įsidėmėkite! — siena buvo iš dešinės, o tai pagal paprotį 
davė jam teisę (ir kur tik nesikiša ta teisė!) nesitraukti nuo sienos ir 
neduoti niekam kelio, — aplinkybė, kuri tais laikais buvo labai svarbi. 
O anas, atvirkščiai, manė, kad ši teisė priklauso jam kaip didžiūnui ir 
kad Lodovikas turi pereiti į kelio vidurį, — toks buvo kitas paprotys. 
Taigi šiuo atveju, kaip ir daugeliu kitų atvejų, galiojo du priešingi 
papročiai, ir negalėjai nustatyti, kuris iš jų geresnis. Iš to kildavo gin- 
čai kiekvieną kartą, kai tik kieno karšta galva susidurdavo su kita 
tokia pat galva. Tad štai abu ėjo vienas priešais kitą prisispaudę 
prie sienos, tarytum dvi judančios bareljefų figūros. Kai susidūrė 
akis į akį, anas sinjoras, iškėlęs galvą ir valdingai nužvelgęs Lodoviką 
nuo galvos iki kojų, įsakomu, išdidžiu balsu tarė: 

— Pasitraukit! 

— Pats pasitraukit,— atsakė Lodovikas.— Dešinė pusė — mano. 

— Na, prieš tokius kaip jūs ji visada bus mano! 

— Žinoma, jeigu tokių kaip jūs įžūlumas būtų mums įstatymas. 

Vieno ir kito bravai sustojo už savo šeimininkų; padėję rankas ant 
špagų, piktai žvilgčiodami vienas į kitą, jie pasirengė kovai. Žmonės, 
susirinkę iš abiejų pusių, iš tolo žiūrėjo, kas čia dedasi. Ir šie žiūrovai 
dar labiau kurstė susikivirčijusių savimeilę. 

— Į kelio vidurį, niekingas verge, kitaip aš tave išmokysiu, kaip 
elgtis su bajorais! 

— Meluojat, aš ne vergas! 

— Tai tu meluoji, kad aš meluoju.— Toks atsakymas buvo įpras- 
tas tais laikais. — Ir jeigu tu būtum bajoras, kaip aš, — pridūrė sinjo- 
ras, — aš su špaga ir apsiaustu tau įrodyčiau, kad melagis — tu! 

— Geras būdas išsisukti, kai nenori darbais patvirtinti savo įžū- 
lių žodžių. 

— Trenkit šitą valkatą į purvyną,— pasakė sinjoras, atsigręžęs 
į saviškius. 

— Pažiūrėsim! — atsakė Lodovikas, greitai žengdamas žingsnį 
atgal ir griebdamas už špagos. 

— Akiplėša! — sušuko anas, išsitraukęs iš makštų savo špa- 
gą.— Aš ją sulaužysiu, kai ji nusidažys tavo niekingu krauju. 

Ir juodu puolė vienas kitą; abiejų pusių tarnai šoko ginti savo šei- 
mininkų. Kova buvo nelygi ir skaičiumi, ir tuo, kad Lodovikas labiau 
stengėsi atremti smūgius ir nuginkluoti priešininką negu jį nužudyti, 
o tas troško Lodoviko mirties. Vienas iš bravų sužeidė durklu Lodo- 
viką į kairę ranką, lengvai įdrėskė skruostą, o svarbiausias prieši- 
ninkas puolė iš visų jėgų, stengdamasis jį pribaigti. Tada Kristoforas, 
pamatęs savo šeimininką didžiausiame pavojuje, su durklu rankoje 
šoko ant sinjoro. Šis, nesitverdamas pykčiu, persmeigė Kristoforą špa- 
ga. Tai pamatęs, Lodovikas lyg padūkęs suvarė savo špagą užpuolikui 
į pilvą, ir tas krito negyvas, beveik sykiu su vargšu Kristoforu. Bra- 
vai, bajoro bendrai, pamatę, kad viskas baigta, pasileido bėgti; Lodo- 
viko palydovai, taip pat nusikamavę ir smarkiai apkulti, pabėgus prie- 
šininkams, nenorėdami, kad juos apspistų bėgantys iš visų pusių žmo- 
nės, pasuko į kitą pusę, — ir Lodovikas liko vienas vidury minios su 
tom dviem kirstynių aukom, gulinčiom jam po kojų. 

— Kaip pasibaigė? — Vieną? — Ne, du! Kaip jis jam persmeigė 
pilvą! — Ką gi nukovė? — Nagi tą tironą! O Marija švenčiausioji, 
kas per pjautynės! — Kas ieško, tas randa.— Kebėkšt, ir viskas.— Ir 
jis gavo galą.— Tai bent smūgis! — Čia rimtas dalykas! — Dėl Dievo 
meilės, gaila net žiūrėti! — Gelbėkit, gelbėkit jį! — Ir jam kliuvo! — 
Matot, kaip sudirbo! Kraujas į visas puses pliaupia. Bėkit, bėkit, 
suims! 

Šie žodžiai, prasimušę pro neaiškų minios klegesį, išreiškė bendrą 
visų ryžtą, o netrukus atėjo ir pagalba. Tai atsitiko arti kapucinų baž- 
nyčios, kur, kaip žinia, visi gaudavo prieglobstį, tais laikais neprieina- 
mą policininkams ir žmonių bei daiktų samplaikai, kuri tada vadinosi 
teisingumas. Sužeistą žudiką veik be sąmonės nuvedė ar, geriau pasa- 
kius, nunešė tenai minia; ir brolija priėmė jį iš žmonių, kurie pasakė: 


53 IV skyrius 


„Čia geras žmogus, jis nudėjo išdidų niekšą, ir tai padarė gindamasis, 
nes buvo priverstas griebtis ginklo“. 

Iki tol Lodovikas niekad nebuvo praliejęs niekieno kraujo; ir nors 
žmogžudystės tais laikais buvo toks paprastas dalykas, jog visi buvo 
pripratę klausyti pasakojimų apie jas ir net matyti jas savo akimis, ta- 
čiau įspūdis, kuris jam liko pamačius žmogų, atidavusį gyvybę už jį, 
ir kitą žmogų, mirusį nuo jo rankos, buvo jam naujas ir nenusako- 
mas, — jis pažadino dar nežinomus jausmus. Priešo žuvimas, jo persi- 
mainęs veidas, kuriame grasinimą ir įniršį staiga užgožė neviltis, o 
paskui iškilminga mirties ramybė, — tas reginys išsyk sukrėtė žudiko 
sielą. Kai jį nunešė į vienuolyną, jis beveik nesuvokė, kur jis ir kas 
jam atsitiko; o atsipeikėjęs pasijuto gulįs ligoninės lovoje, vienuolio 
chirurgo rankose (kapucinai paprastai kiekviename vienuolyne tu- 
rėdavo chirurgą), kuris rišo korpija ir tvarsčiais abi žaizdas, gautas 
per susirėmimą. Vienuolis, kurio speciali paskirtis buvo teikti pasku- 
tinį patepimą mirštantiems ir kuris dažnai atlikdavo savo pareigą gat- 
vėje, buvo skubiai iškviestas į kovos vietą. Po kelių minučių sugrįžęs, 
Jis įėjo į ligoninę ir, prisiartinęs prie lovos, kur gulėjo Lodovikas, tarė: 
„Nusiraminkite, vis dėlto jis numirė kaip krikščionis ir man pavedė 
prašyti jus atleidimo ir perduoti jums jo atleidimą“. Nuo šių žodžių 
vargšas Lodovikas visiškai atsipeikėjo, gyvai sukilo jausmai, kurie ir 
iki šiol smelkėsi į jo nerimastingą sielą: širdgėla netekus draugo, bai- 
sėjimasis ir sąžinės priekaištai prisiminus, kad pakėlė ranką prieš 
kitą žmogų, taip pat skausminga užuojauta jo nužudytam žmogui. 

— O antrasis? — neramiai paklausė jis vienuolį. 

— Antrasis jau buvo atsisveikinęs su šiuo pasauliu, kai aš nuėjau. 

Tuo tarpu apie vienuolyną knibždėte knibždėjo smalsuolių. Pasi- 
rodžius sbirams, minia išsisklaidė ir sustojo atokiau nuo vienuolyno 
vartų, bet taip, kad niekas negalėtų pro juos išeiti nepastebėtas. Ats- 
kubėjo vienas iš nužudytojo brolių, du pusbroliai ir senas dėdė, apsi- 
ginklavę nuo galvos iki kojų, su visu pulku bravų ir stojo į sargybą 
aplink vienuolyną, piktai ir grėsmingai mojuodami rankomis ir žvilg- 
čiodami į smalsuolius, kurie, beje, nedrįso jiems pasakyti „jis ten pui- 
kiai jaučiasi“, bet tas buvo matyti iš jų veidų. 

Kai tiktai Lodovikui prablaivėjo galva, jis liepė pakviesti brolį 
nuodėmklausį ir pavedė jam nueiti pas Kristoforo našlę, paprašyti jo 
vardu atleidimo ir pasakyti, kad jis, nors ir visai nenoromis, kaltas dėl 
šitos nelaimės ir kad pasižada rūpintis jos šeima. Mąstydamas toliau 
apie savo reikalus, jis pajuto, kad jam labiau negu kada nors iki tol 

neduoda ramybės ne pirmą kartą jau atėjusi į galvą mintis stoti į vie- 
nuolyną. Jam rodėsi, kad pats Dievas jį nukreipė į šitą kelią ir davė 
savo valios ženklą, atvesdamas į vienuolyną tokiomis aplinkybėmis. 
Ir jis nusprendė taip padaryti. Paprašė pakviesti viršininką ir jam pa- 
reiškė savo norą. 

Viršininkas atsakė, kad reikia vengti neapgalvotų sprendimų, ta- 
čiau jeigu jis primygtinai reikalaus, jo prašymas bus išklausytas. Tada 
Lodovikas liepė pakviesti notarą, padiktavo jam, kad viską, ką jis turi 
(o jo turto būta vis dėlto nemenko), dovanoja Kristoforo šeimai, bū- 
tent: tam tikrą dalį našlei, kuriai tai turėjo būti lyg naujas kraitis, 0 vi- 
sa kita — Kristoforo paliktiems aštuoniems vaikams. 

Lodoviko sprendimas labai patiko jį priglaudusiems vienuoliams, 
kurie dėl jo pakliuvo į labai keblią padėtį. Išvaryti jį iš vienuolyno ir 
taip atiduoti į teisingumo rankas, tai yra tiesiog jo priešų kerštui,— 
apie tai negalėjo būti nė kalbos. Tai būtų buvę tas pat kaip atsisakyti 
savo privilegijų, pažeminti žmonių akyse vienuolyną, užsitraukti viso 
pasaulio kapucinų pasmerkimą už tai, kad pažeidė visuotinę teisę, stojo 
prieš visą bažnytinę valdžią, kuri laikė save los teisės gynėja. Antra 
vertus, nužudytojo šeima, gana galinga ir turinti daug pažinčių, užsi- 
brėžė tikslą atkeršyti už velionį ir paskelbė savo priešu kiekvieną, 
kas pamėgins pastoti jai kelią. Istorija nieko nesako, ar labai giminai- 
čiai gedėjo nužudytojo, ar visa jo giminė išliejo bent vieną ašarą, — 
istorija tik sako, kad visi jie karštai troško sučiupti žudiką, gyvą ar 
mirusį. Ir štai, apsivilkęs kapucino abitu, jis viskam padarė galą. Jis 
tam tikru mastu susilaukė atpildo, pasižadėjo daryti atgailą, taigi pri- 
sipažino esąs kaltas ir pasitraukė iš kovos, — žodžiu, pasidarė toks 
priešas, kuris padeda ginklus. Žuvusiojo giminės dabar galėjo, jeigu 
tik norėjo, manyti ir girtis, kad jis įstojo į vienuolyną iš nevilties, bi- 
jodamas jų pykčio. Šiaip ar taip, priversti žmogų atsižadėti savo turto, 
nusiskusti plaukus, vaikščioti basą, miegoti ant šiaudų čiužinio, gy- 
venti iš išmaldos, — visa tai netgi labiausiai įžeistam pasipūtėliui galė- 
jo atrodyti tinkama bausmė. 

Tėvas viršininkas nužemintai, nors ir be didelio varžymosi, aplan- 
kė nužudytojo brolį ir, išreiškęs begalinę pagarbą įžymiajai šeimai ir 
norą užganėdinti ją kiek tik galima, ėmė kalbėti apie Lodoviko atgai- 
lą ir apie jo sprendimą, mandagiai užsimindamas, kad šeima galėtų 
būti tuo patenkinta, o paskui labai švelniais, dar atsargesniais žodžiais 
davė suprasti, kad tokia išeitis, patinka jiems ar ne, yra neišvengiama. 
Nužudytojo brolis įniršo, o kapucinas leido jam išlieti širdį, tarpais 

kartodamas: „Jūsų skausmas labai suprantamas“. Namų šeimininkas 
užsiminė, kad velionio šeima, šiaip ar taip, sugebės gauti satisfakciją, 
o kapucinas, nors ir kažin ką būtų galvojęs, neprieštaravo. Paga- 
liau tas pateikė savo sąlygą: jo brolio žudikas turi tučtuojau išvykti 
iš miesto. Viršininkas, kuris ir pats jau buvo nusprendęs, jog taip 
reikėtų padaryti, atsakė, kad taip ir būsią, ir leido jam, jeigu patin- 
ka, manyti, kad tai esąs nuolankumo ženklas. Taip viskas ir baigėsi. 
Visi buvo patenkinti: ir šeima, garbingai užbaigusi šią bylą; ir vie- 
nuolyno brolija, išgelbėjusi žmogų, apgynusi savo privilegijas ir ne- 
įsigijusi naujo priešo; ir bajoriškojo orumo saugotojai, kurie ma- 
tė, kaip viskas pagirtinai pasibaigė; ir liaudis, kuri džiaugėsi, kad iš 
bėdos išsigelbėjo geras žmogus, ir kartu žavėjosi jo atgaila; O visų 
labiausiai buvo patenkintas, nors ir kaip sielojosi, pats Lodovikas, 
pradėjęs atgailos ir tarnavimo Dievui gyvenimą, kuris galėjo jei- 
gu ne atitaisyti padarytą piktą darbą, tai bent išpirkti jį ir apramdyti 
nepakenčiamą sąžinės graužimą. Valandėlę uždavė jam širdį įtari- 
mas, kad kas nors pamanys, jog jo sprendimas padarytas iš baimės; 
bet tuojau nusiramino pagalvojęs, kad ir šita neteisinga mintis bus 
jam bausmė ir atgailos priemonė. Ir štai, sulaukęs trisdešimties metų, 
jis apsivilko maišu, o kadangi pagal paprotį turėjo atsisakyti savo 
vardo ir pasivadinti kitu, tai pasirinko tokį, kuris jam visą laiką pri- 
mintų tą, už ką turi atgailauti, — pasivadino broliu Kristoforu. 

Kai tiktai pasibaigė įvilktuvių apeigos, vienuolyno viršininkas 
liepė jam atlikti noviciatą *** mieste, už šešiasdešimt mylių, ir keliau- 
ti tenai rytojaus dieną. Novicijus Žemai nusilenkė ir paprašė vienin- 
telės malonės: „Leiskite man, tėve,— tarė jis, — prieš iškeliaujant 
Iš šio miesto, kur aš praliejau žmogaus kraują, kur palieku skaudžiai 
įžeistą giminę, bent nuplauti jai nešlovę, išreikšti savo apgailesta- 
vimą, kad negaliu atitaisyti blogio, paprašyti nužudytojo brolį at- 
leidimo ir, jeigu Dievas laimins mano norą, išvaduoti jo sielą nuo 
pagiežos“. Viršininkui pasirodė, kad toks žingsnis ne tik savaime yra 
geras, bet dar ir padės sutaikinti nužudytojo šeimą su vienuolynu, ir 
jis tučtuojau nuėjo pas įžeistąjį sinjorą ir išdėstė brolio Kristoforo 
prašymą. Išgirdęs tokį netikėtą pasiūlymą, tas nustebo ir užvirė pyk- 
čiu, į kurį betgi įsimaišė ir prielankumo. Valandėlę pagalvojęs, tarė: 
„Tegu ateina rytoj“ ir pasakė, kuriuo metu. Viršininkas sugrįžo ir 
parnešė novicijui laukiamą sutikimą. 

Bajoras iš karto suprato, kad juo ta ceremonija bus iškilminges- 
nė ir triukšmingesnė, juo labiau padidės jo prestižas visos giminės ir 

visuomenės akyse ir atsiras (mūsų laikų įmantriais žodžiais tariant) 
„gražus puslapis šeimos istorijoje“. Jis skubiai pranešė visiems gimi- 
naičiams, kad jie rytoj vidudienį teiktųsi (taip sakydavo tais laikais) 
atvykti pas jį ir kad čia gaus visišką satisfakciją. Vidudienį į rūmus pri- 
sirinko visokios lyties ir amžiaus sinjorų, jie vaikštinėjo šen ir ten, pui- 
kuodami iškilmių apsiaustais ir ilgom plunksnom, prie šono kabėjo 
durlindanos“", lengvai siūbavo krakmolytos gofruotos apykaklės, vil- 
kosi, pindamosi šleifais, raštuotos mantijos. Prieškambariuose, kieme 
ir gatvėje — tikras skruzdėlynas tarnų, pažų, bravų ir smalsuolių. 
Brolis Kristoforas, pamatęs visą tą paradą, suprato, kam jis surengtas, 
ir kiek sumišo, bet tuoj pat tarė sau: „Tiek to, aš nužudžiau jį žmonių 
akivaizdoje, daugybės jo priešų akivaizdoje; už mano piktadarybę — 
dabar atpildas“. 

Taigi, lydimas tėvo viršininko, nuleidęs akis, įžengė pro vartus, 
perėjo per kiemą, per minią, kuri žiūrėjo į jį smalsiai ir įžūliai, užlipo 
laiptais ir per kitą minią — per sinjorus, kurie jam davė kelią, šimtų 
akių lydimas, priėjo prie giminės galvos. Artimiausių giminaičių ap- 
suptas, šeimininkas stovėjo vidury salės, pakėlęs galvą, įrėmęs žvilgs- 
nį į grindis, kairę ranką padėjęs ant špagos efeso, o dešine sugniaužęs 
ant krūtinės savo apsiausto apykaklę. 

Kartais žmogaus veidas ir laikysena taip natūraliai, taip ryškiai 
atspindi jo jausmus, kad žiūrovų minioj susidaro vieninga nuomonė 
apie jo sielą. Brolio Kristoforo veidas ir laikysena aiškiai sakė susirin- 
kusiems, kad ne iš žmogiškos baimės jis tapo vienuoliu ir atėjo nusiže- 
minti, — ir tai paakino visus susitaikinti su juo. Pamatęs nuskaustąjį, 
jis paspartino žingsnį, atsiklaupė jam prie kojų, kryžium susidėjo ant 
krūtinės rankas ir, palenkęs nuskustą galvą, tarė: „Aš jūsų brolio žu- 
dikas; vienas Dievas težino, kaip norėčiau jį grąžinti jums savo gyvas- 
ties kaina; bet galiu pasakyti jums tik niekam nenaudingus ir pavėluo- 
tus atsiprašymo žodžius ir maldauju jus priimti juos dėl Dievo meilės“. 
Visų akys buvo įsmeigtos į novicijų ir į žmogų, į kurį jis kreipėsi, visi 
klausėsi ištempę ausis. Kai brolis Kristoforas nutilo, per visą salę 
nuvilnijo užjautimo ir pagarbos šnabždesys. Bajoras, stovėjęs dirb- 
tinio maloningumo ir tramdomo pykčio poza, suglumo išgirdęs tuos 
nuoširdžius žodžius ir, pasilenkęs prie klūpančiojo, pasikeitusiu 
balsu tarė: 

— Kelkitės... nuoskauda... žinoma, didelė... bet jūsų abitas... ir 
ne tik jis... ir dėl jūsų paties... Prašom keltis, tėve... Mano brolis... ne- 
neigsiu... buvo riteris... buvo žmogus kiek ūmus... karštokas. Bet vis- 

kas Dievo valioje. Nekalbėkim daugiau apie tai... Bet, tėve, jums ne- 
pritinka tokia poza,— ir, paėmęs už parankės, pakėlė jį. 

Atsistojęs, bet vis dar nuleidęs galvą, brolis Kristoforas atsakė: 

— Tai aš galiu tikėtis jūsų atleidimo? O jeigu aš jį gausiu iš jūsų, 
kas dar galės man neatleisti? O, kad galėčiau išgirsti iš jūsų lūpų tą 
žodį: atleidžiu! 

— Atleisti? — tarė bajoras. — Jums nebereikia atleidimo. Bet, 
Jeigu jūs taip norite, tai, žinoma, žinoma, atleidžiu jums iš visos širdies, 
ir visi mes... 

— Visi, visi! — vienu balsu sušuko susirinkusieji. 

Vienuolio veidas nušvito dėkingu džiaugsmu, pro kurį vis tiek švie- 
tė nusižeminimas ir gilus sielvartas dėl to blogio, kurio joks žmonių 
atleidimas negali atitaisyti. Sugraudintas šio reginio ir paveiktas visuo- 
tinio susijaudinimo, bajoras apkabino jį už kaklo, ir juodu broliškai 
pasibučiavo. 

— Bravo! Puiku! — pasigirdo iš visų salės pusių, visi iškart suju- 
do ir apsupo vienuolį. Tuo metu pasirodė tarnai su visokiom vaišėm. 
Bajoras prisiartino prie mūsų Kristoforo, kuris jau ketino išeiti, ir 
pasakė: į 

— Tėve, išgerkite nors truputį, parodykite man savo draugiškumą! 

Ir pats ėmėsi jį vaišinti, bet šis, traukdamasis ir nuoširdžiai atsi- 
sakinėdamas, tarė: 

— Visa tai dabar ne man, bet aš anaiptol nenoriu atsisakyti jūsų 
dovanų. Aš rengiuosi į tolimą kelionę, tai liepkite atnešti man duonos, 
1r aš galėsiu sakyti, kad esu gavęs iš jūsų išmaldos, valgęs jūsų duo- 
ną — atleidimo ženklą. 

Susigraudinęs bajoras taip ir liepė padaryti, ir tuojau pat pasirodė 
tarnas su iškilmių livrėja, nešdamas sidabrinėj lėkštėj duoną, ir pada- 
vė ją vienuoliui; tas, paėmęs ją ir padėkojęs, įsidėjo į krepšį. Paskui 
paprašė leidimo išeiti; dar kartą apsikabinęs su namų šeimininku ir 
su tais, kurie stovėjo netoliese ir suspėjo akimirką jį pagauti, vargais 
negalais ištrūko iš jų; turėjo gerai pasigrumti ir prieškambariuose, kad 
atsikratytų tarnų ir netgi bravų, kurie bučiavo jam abito skvernus, 
virvę, galvos gobtuvą; pagaliau atsidūrė gatvėje; minia kone su trium- 
fu išnešė jį ant rankų ir palydėjo ligi pat miesto vartų. Jis išėjo pro 
juos ir pėsčias leidosi į kelią, į savo noviciato vietą. 

Nužudytojo brolis ir giminės, susirinkę tą dieną pasimėgauti 
karčiu puikybės džiaugsmu, dabar buvo kupini malonaus atlaidumo 
ir palankumo. Draugija neįprastai nuoširdžiai ir meiliai dar kurį 

laiką šnekučiavo apie tokius dalykus, apie kuriuos niekas, čia eidamas, 
nesirengė kalbėti. Užuot svarstę keršto vaisius ir džiūgavę, kad at- 
liko savo pareigą, gyrė novicijų, buvo nuolankūs ir romūs. Ir tas, 
kas penkiasdešimtą kartą ketino papasakoti, kaip jo tėvas grafas 
Mucijas per garsųjį susidūrimą gebėjo sudrausti markizą Stanislao, 
visiems žinomą pagyrų puodą, dabar šnekėjo, kaip atgailavo ir kaip 
nuostabiai buvo kantrus toks brolis Simonė, miręs prieš daugelį metų. 
O kai svečiai išsiskirstė, vis dar susijaudinęs šeimininkas atsiminė, ką 
girdėjo ir ką kalbėjo pats, ir suglumęs sumurmėjo pro dantis: „Na, 
ir velnias tas vienuolis (mes turime tiksliai pakartoti jo žodžius), 
tikras velnias! Juk jeigu būtų paklūpojęs dar valandėlę, aš, ko gero, 
pats būčiau ėmęs prašyti jį atleidimo, kad nužudė mano brolį!“ Mūsų 
istorija atskirai pažymi, kad nuo tos dienos tasai sinjoras pasidarė ne 
toks nuožmus ir kiek sukalbamesnis. 

Tėvas Kristoforas ėjo keliu, jausdamas tokią paguodą, kokios nė 
karto nepatyrė po tos baisios dienos, kuriai išpirkti nuo šiol turėjo 
būti skirtas visas jo gyvenimas. Ir tylos, kuri buvo privaloma novi- 
cijams, jis laikėsi nejučiom, giliai mąstydamas apie sunkius darbus, 
vargus ir nusižeminimą, kuriuos buvo pasirengęs iškęsti, kad tik iš- 
pirktų savo nuodėmę. Per pietus užėjęs pas vieną geradarį, jis su 
didžiu malonumu valgė atleidimo duoną, bet gabalėlį pasiliko ir įsi- 
dėjo į krepšį, kad visados primintų jo kaltę. 

Mes neketiname pasakoti jo gyvenimo vienuolyne istorijos, tiktai 
pasakysim, kad, visada su dideliu noru ir tokiu pat rūpestingumu atlik- 
damas visas jam uždedamas priedermes — sakyti pamokslus ir guosti 
mirštančiuosius, jis niekada nepraleisdavo progos vykdyti ir kitas dvi 
pareigas, kurias pats sau užsidėjo: taikinti susivaidijusius ir ginti pris- 
paustuosius. Šiuo polinkiu kažkaip nesąmoningai reiškėsi seni Lodo- 
viko įpročiai ir likutis karingos dvasios, kurios nei nusižeminimas, 
nei kūno marinimas negalėjo galutinai užgesinti. Paprastai jis kalbėda- 
vo santūriai ir nuolankiai, bet kai tekdavo ginti tiesą ir teisingumą, 
staiga užsidegdavo jo senasis smarkumas, kuriam jėgos ir naujų 
atspalvių teikė pamokslininkui įprastas didžiulis dvasios pakilimas 
ir kuris darė jo kalbą itin savitą. Visa jo laikysena, kaip ir išorė, rodė, 
kad karštas ir staigus jo charakteris ilgai grūmėsi su atkaklia valia, 
kuri paprastai paimdavo viršų ir visada buvo budri ir kurią amžinai 
valdė aukštesni sumetimai ir akstinai. Vienas tėvo Kristoforo konfra- 
tras ir bičiulis, gerai jį pažinojęs, kartą palygino jį su tuo žodžiu, kurio 
senoji lytis pernelyg išraiškinga ir kurį užsidegimo valandą kai kurie 

netgi puikiai išauklėti žmonės ištaria sutrumpintai, pakeitę vieną 
kitą garsą, nors tas žodis, net ir iškraipytas, tebeturi senąjį savo vaiz- 
dingumą. 

Jeigu kokia nežinoma vargšė mergina, patekusi į liūdną Liučijos 
padėtį, būtų paprašiusi tėvą Kristoforą padėti, jis būtų tučtuojau 
atbėgęs. O kadangi prašė Liučija, tai jis nuskubėjo dar greičiau, 
nes seniai žinojo ir brangino jos skaistumą, ne kartą jau galvojo apie 
gresiančius jai pavojus ir tauriai piktinosi šlykščiu persekiojimu, kurio 
auka ji tapo. Be to, manydamas, kad tai bus mažiausia blogybė, jis 
patarė jai niekam nieko nesakyti ir laikytis ramiai ir dabar būgštavo, 
kad jo patarimas nebūtų atnešęs kokių nors liūdnų pasekmių; prie 
karšto gailestingumo, kuris jam buvo tarytum įgimtas, čia prisidėjo 
opi nerimastis, kuri taip dažnai kamuoja gerus žmones. 

Bet kol mes pasakojome apie tėvo Kristoforo dalią, jis pats jau 
atsidūrė čia ir pasirodė tarpdury; abi moterys, paleidusios lankčio 
rankenas, kurios sukosi girgždėdamos, atsistojo ir vienu balsu sušuko: 
„O, tėvas Kristoforas! Telaimina jus Viešpats!“ 

Tėvas Kristoforas sustojo tarpdury ir, pažvelgęs į moteris, išsyk 
suprato, kad nujautimas jo neapgavo. Todėl, kiek pakėlęs galvą ir 
atstatęs barzdą, paklausė tokiu balsu, tartum ir būtų laukęs liūdno 
atsakymo: 

— Ką pasakysite? 

Liučija graudžiai pravirko. Motina ėmė atsiprašinėti, kad jos 
drįsusios... Bet vienuolis priėjo arčiau ir, atsisėdęs ant trikojės tabu- 
retės, pertraukė atsiprašinėjimus, tardamas Liučijai: 

— Nusiramink, vargše dukrele! O jūs, — tarė jis paskui Anjezei,— 
papasakokite man, kas atsitiko. 

Kol moterėlė stengėsi kuo aiškiau papasakoti jam liūdną istoriją, 
vienuolio veidas visą laiką keitėsi, jis čia kėlė akis į dangų, čia trepse- 
no kojomis. Baigus pasakoti, jis užsidengė rankomis veidą ir sušuko: 

— O Dieve maloningas! Kada bus galas!.. — Bet, nebaigęs sakyti, 
vėl atsigręžė į moteris ir tarė: — Vargšelės! Dievas jums siunčia ban- 
dymą. Vargšė Liučija! 

— Ar jūs nepaliksite mūsų, tėve? — raudodama paklausė 
Liučija. 

— Palikti jus? — atsakė jis.— O kokiomis akimis galėčiau prašy- 
ti Dievą ko nors sau, jeigu palikčiau jus? Tokioj padėty! Ir dar kada 
pats Dievas paveda jus man! Nenusiminkite. Jis jums padės,— jis 
viską mato,— jis gali pasinaudoti ir tokiu menku žmogumi kaip aš, 
jei panorės ką nužeminti... Pažiūrėsime, pagalvosime, ką galima 
padaryti. 

Sulig tais žodžiais jis pasirėmė kaire alkūne į kelį, padėjo kaktą 
ant delno, o dešine ranka suėmė barzdą ir smakrą, tartum norėdamas 
sukaupti visas savo dvasios jėgas. Bet juo ilgiau suko galvą, juo aiškiau 
suprato, koks skubus ir painus šitas reikalas ir koks sunkus ir pavo- 
jingas kelias į jo sprendimą. „„Sugėdinti nors kiek doną Abondiją, kad 
jis pajustų, kaip nusižengia savo pareigai? Bet juk gėda ir pareiga 
jam vieni niekai, kai jis bijo. O gal jį pagąsdinus? Bet ar įmanoma 
įvaryti jam baimę, didesnę už šūvio baimę? Pranešti apie viską kar- 
dinolui arkivyskupui ir pasinaudoti jo autoritetu? Tam reikia laiko, — 
o ką daryti dabar? O kaip bus paskui? Net jeigu vargšė nekalta mer- 
gaitė ir būtų ištekėjus, argi tai pažabotų tokį žmogų? Kas žino, ką jis 
gali padaryti?.. O jeigu jam pasipriešinus? Bet kaip? Ech,— pagal- 
vojo vargšas vienuolis, — kad galėčiau patraukti į savo pusę mūsų 
brolius, vietinius ir milaniškius! Bet šitas reikalas brolijos nedomina, 
aš pasilikčiau vienišas. Juk tas žmogus dedasi mūsų vienuolyno draugu, 
sakosi esąs kapucinų rėmėjas, — ir argi jo bravai kartais neateidavo 
pas mus ieškoti prieglobsčio? Tik bėdos prisidaryčiau, pagarsėčiau 
kaip nenuorama, skundikas ir intrigantas. Negana to, ne laiku įsiki- 
šes, ko gero, dar pabloginčiau vargšelės padėtį“. 

Gerai pasvėręs vieną ir kitą sprendimą, jis sumetė, kad geriausia 
nueiti pas patį doną Rodrigą ir pamėginti jį atkalbėti nuo begėdiško 
kėslo maldavimais ir gąsdinimais pomirtinio ir, kiek tai įmanoma, 
žemiško gyvenimo baisybėmis. Blogiausiu atveju taip būtų galima 
bent tiksliau sužinoti, kiek jis yra užsispyręs patenkinti savo bjaurias 
užgaidas, aiškiau atskleisti jo ketinimus ir iš to pasidaryti išvadas. 

Taip Kristoforui begalvojant, tarpdury pasirodė Rencas, kuris 
dėl kiekvienam suprantamų priežasčių negalėjo būti toli nuo tų namų. 
Tačiau, pamatęs susimąsčiusį vienuolį ir moteris, kurios davė ženklą 
jo netrukdyti, Rencas tylėdamas sustojo ant slenksčio. Norėdamas 
moterims papasakoti savo planus, vienuolis pakėlė galvą, pamatė 
jį ir pasisveikino su įprastu nuoširdumu ir atjautimu. 

— Ar jums pasakė... tėve? — sujaudintu balsu paklausė Rencas. 

— O, taip! Todėl aš čionai ir atėjau. 

— Ką jūs pasakysit apie tą niekšą? 

— Oką aš galiu pasakyti? Juk jis čia manęs neišgirs, — ką gi padė- 
tų mano žodžiai? O tau, mano mielas Rencai, štai ką pasakysiu: atsi- 
duok Dievui, ir Dievas tavęs neapleis. 

— Šventi jūsų žodžiai! — sušuko vaikinas.— Jūs ne iš tų, kurie 
visada laiko vargšus kaltais. O štai mūsų klebonas ir tas šunadvo- 
katis... 

— Nereikia judinti to, kas gali sukelti tau tik nereikalingo neri- 
mo. Aš esu vargšas vienuolis, bet tau kartoju tai, ką pasakiau va mo- 
terims: nors ir nedaug ką galiu, bet jūsų nepaliksiu. 

— O, jūs ne toks kaip mano bičiuliai pasauliečiai! Plepiai! Ko 
tik jie man nežadėjo geraisiais laikais! Ech! Jie sakėsi pasirengę ir 
kraują pralieti dėl manęs, apginti mane nuo paties velnio. Jeigu atsi- 
ras man bent vienas priešas, — sakė jie, — tik duok jiems žodį, ir iškart 
jiems galas! O dabar kad matytumėt, kaip jie visi traukiasi...— Pa- 
kėlęs akis į vienuolį, Rencas iš paniurusio jo veido suprato, kad pasakė 
tai, ką turėjo nutylėti. O norėdamas atitaisyti savo kvailystę, tik dar 
labiau susipainiojo.— Aš norėjau pasakyti... aš visai nemanau... aš 
štai ką norėjau pasakyti... 

— Ką tu norėjai pasakyti? Na ką? Juk tu ėmei gadinti man visą 
reikalą, dar mano nepradėtą! Gerai, kad laiku nusivylei... Kaip? Tu 
nuėjai ieškoti draugų... Kokių draugų? Kurie ir norėdami nebūtų 
galėję tau padėti! Ir vos nepraradai to, kuris ir nori, ir gali tau padėti. 
Argi nežinai, kad Dievas yra bičiulis visiems skriaudžiamiesiems, 
dedantiems į jį viltis? Argi nežinai, kad silpnasis nieko nepeša, jei 
parodo savo ragus? O jeigu ir...— Jis stipriai pagriebė Rencui už 
rankos. Jo veidas, neprarasdamas savo valdingumo, pasidarė nepapras- 
tai sielvartingas; jis nuleido akis, žodžius tarė lėtai, balsas skambė- 
jo dusliai, lyg iš po žemių.— Net jeigu... tai būtų baisus dalykas! Ren- 
cai, ar tu nori pasikliauti manimi?.. ką aš čia sakau: manimi, paprastu 
žmogeliu, nuodėmingu vienuoliu? — ne, ar tu nori pasikliauti Dievu? 

— O, žinoma, — atsakė Rencas.— Jis tikras mūsų Viešpats. 

— Tai va, duok žodį, kad nesistengsi susitikti su priešu, kad nieko 
nekurstysi, kad atsiduos: mano globai. 

— Pasižadu. 

Liučija giliai atsiduso, tarytum jai nuo krūtinės būtų nukritusi 
didžiausia našta, o Anjezė tarė: 

— Puiku, sūneli. 

— Klausykite, vaikai mano, — vėl pradėjo brolis Kristoforas, — 
šiandien eisiu pasišnekėti su tuo žmogum. Jei Dievas palies jam širdį 
ir suteiks mano žodžiams stiprybės,— gerai, o jeigu ne, tai jis padės 
mums rasti kitą kelią. O jūs kol kas sėdėkite ramūs namie, kuo toliau 
nuo visų, venkite visokių plepalų, niekam nesirodykite. Šįvakar, bent 
ne vėliau kaip rytoj rytą vėl būsiu pas jus. 

Tai pasakęs, jis išėjo, neklausydamas dėkojimų ir laiminimų. 
Pasuko atgal į vienuolyną ir parėjo kaip tik į tą laiką, kada gieda- 
ma seksta “", papietavo ir tuojau pat leidosi į urvą žvėries, kurį no- 
rėjo sutramdyti. 

Nedideli dono Rodrigo rūmai vieniši stūksojo lyg kokia kalnų 
tvirtovė ant vienos iš kalvų, šen ir ten išsimėčiusių pakrantėje. Tai 
nurodęs, anoniminis autorius priduria, kad toji vieta (geriau jis būtų 
parašęs patį pavadinimą) buvo aukščiau negu mūsų sužadėtinių kai- 
melis, už kokių trijų mylių nuo jo ir už keturių — nuo vienuolyno. 
Kalvos papėdėje, į pietų pusę, prie ežero, kūpsojo krūvutė lūšnelių, 
kuriose gyveno dono Rodrigo sodiečiai, — tai buvo tarytum maža jo 
karalystės sostinė. Užteko per ją pereiti — ir iškart galėjai susidaryti 
nuomonę apie šio kaimo gyvenimo sąlygas ir papročius. Pasižiūrėjęs 
į apatinių aukštų kambarius, kurių durys kur ne kur buvo atidarinėtos, 
būtum išvydęs be tvarkos sukabinėtus ant sienų šautuvus, muškietas, 
kauptukus, grėblius, šiaudines skrybėles, tinklelius ir parako ragus. 
Žmonės, kurių ten galėjai sutikti, buvo šiurkštūs, kresni ir paniurę, 
su didžiuliais plaukų kuodais, užverstais į užpakalį ir aptemptais tink- 
leliu; bedančiai seniai, rodės, tuoj ims ir prašieps dantenas, jeigu nors 
kiek juos užkabinsi; moterys su vyriškais veidais turėjo raumeningas 
rankas, kurios, rodės, bematant ateis į talką liežuviui, jeigu tik jo ne- 
pakaks; net gatvėje žaidžiančių vaikų išvaizdoje ir judesiuose buvo 
kažkokio grubumo ir įžūlumo. 

Brolis Kristoforas perėjo per kaimą, palypėjo aukštyn vingiuo- 
tu taku ir atsidūrė mažoje aikštelėje tiesiog priešais rūmus. Vartai 
buvo uždaryti, — ženklas, kad šeimininkas pietauja ir nenori, kad 
jam kas trukdytų. Reti ir nedideli langai į gatvę, uždaryti išklibusio- 
mis ir laiko išgraužtomis langinėmis, buvo dar apkalti storais geleži- 
niais pinučiais, o apatinio aukšto langai buvo taip aukštai, kad juos 
kažin ar galėjo pasiekti Žmogus, atsistojęs kitam ant pečių. 

Viduje viešpatavo didi tyla; praeivis būtų galėjęs pamanyti, kad 
tai apleistas namas, jeigu keturios būtybės, dvi gyvos ir dvi negyvos, 

simetriškai išdėstytos lauko pusėje, nebūtų rodžiusios, kad čia kažkie- 
no gyvenama. Du didžiuliai pesliai išskėstais sparnais ir nuleistomis 
galvomis, vienas — be plunksnų ir apdryžęs nuo blogo oro, kitas — 
dar sveikas ir su plunksnomis, buvo prikalti prie abiejų vartų sąvarų; 
ir du bravai, išsidrėbę ant suolelių, stovinčių abipus vartų, ėjo sargy- 
bą, laukdami, kol juos pakvies pasigardžiuoti valgių likučiais nuo sinjo- 
ro stalo. Vienuolis sustojo, ketindamas palaukti, bet vienas bravas 
pakilo ir jam pasakė: „Eikit, eikit, tėve, čia niekas neverčia kapucinų 
laukti, mes juk vienuolyno bičiuliai; aš pats ne kartą jame viešėjau, 
kai gyventi laisvėje pasidarydavo nelabai malonu, ir man būtų buvę 
riesta, jeigu vienuolyno vartai būtų buvę uždaryti“. Tai pasakęs, jis 
kaukštelėjo du sykius su plaktuku į vartus. Viduj tuoj ėmė urgzti ir 
loti dideli ir maži šunys, ir po valandėlės atėjo murmėdamas senas 
tarnas; tačiau pamatęs vienuolį jis žemai nusilenkė, mostais ir riksmais 
nuramino šunis, nusivedė svečią į siaurą kiemą ir uždarė vartus. 
Paskui, palydėjęs į menę ir žiūrėdamas į jį su nuostaba ir pagarba, 
paklausė: 

— Ar jūs ne tėvas Kristoforas iš Peskareniko? 

— Tas pats. 

— Jūs — tokioj vietoj? 

— Kaip matot, žmogau mielas. 

— Turbūt su gerais tikslais, su gerais, — bambėjo sau panosėje 
senis, eidamas toliau,— gera galima daryti visur. 

Perėję per dvi ar tris tamsias menes, jie priėjo valgomojo duris. 
Iš ten sklido sumišas šakučių, peilių, stiklų, lėkščių tarškėjimas, o viską 
stelbė padriki balsai, kurie stengėsi vienas kitą perrėkti. Vienuolis 
norėjo grįžti atgal ir ėmė prie pat durų prisispyręs prašyti tarną, kad 
leistų palaukti kokiam kampely, kol baigsis pietūs, bet tą akimirką 
atsidarė durys. Grafas Atilijas, sėdįs priešais jas (tai buvo šeimininko 
pusbrolis, ir mes jau kalbėjome apie jį, neminėdami vardo), pamatęs 
nuskustą galvą bei vienuolio abitą ir supratęs, ką nori daryti kuklusis 
vienuolis, suriko: 

— Eli, ei, kurgi jūs, dvasiškas tėve? Prašom, prašom čionai! 

Donas Rodrigas negalėjo tiksliai atspėti šio atsilankymo tikslo, 
tačiau kažkokia nuojauta jam sakė, kad geriau būtų juo atsikratyti. 
Bet lengvabūdis Atilijas jį garsiai pakvietė, tad ir šeimininkui netiko 
trauktis, ir jis tarė: 

— Eikite, eikite šen, tėve. 

Vienuolis įėjo, nusilenkė donui Rodrigui ir abiejų rankų mostais 
atsakė į jo stalo bendrų sveikinimus. 

Dorą žmogų, stovintį prieš niekšą, paprastai įsivaizduojame 
(nesakysiu — visi) su aukštai pakelta galva, drąsiu žvilgsniu, atsta- 
tyta krūtine, geru liežuviu. Tačiau iš tikrųjų tokiai pozai reikia 
daugelio aplinkybių, kurios gana retai susiklosto. Todėl nesistebėki- 
te, kad brolis Kristoforas, turėdamas švarią sąžinę ir būdamas tvirtai 
įsitikinęs, kad jo ginamas reikalas teisus, bijodamas ir kartu gailėda- 
masis dono Rodrigo, stovėjo romiai ir pagarbiai priešais jį — priešais 
doną Rodrigą, sėdintį už stalo savo namuose, savo karalystėje, bičiu- 
lių būryje, tarp visokiausių pagarbos ir galybės ženklų, su tokia mina, 
jog kiekvienam lūpose būtų sustingęs bet koks maldavimas, nekal- 
bant jau apie patarimą, pamokymą ar priekaištą. Jam iš dešinės 
sėdėjo minėtas grafas Atilijas, jo pusbrolis ir — ar bereikia sakyti? — 
jo paleistuvysčių ir smurtavimų bendras, atvykęs pas jį paviešėti ke- 
lias dienas iš Milano. Iš kairės, kitoje stalo pusėje, sėdėjo labai pa- 
garbiai, bet ne be pasitikėjimo savim ir išdidumo, sinjoras podesta““, 
tas pats, kuris teoriškai, sprendžiant pagal tai, kas buvo sakyta anks- 
čiau, turėjo apginti Rencą Tramaljiną ir nubausti doną Rodrigą. 
Priešais podestą, visa savo povyza reikšdamas tyriausią ir didžiausią 
pagarbą, sėdėjo mūsų daktaras Kliautininkas juodu apsiaustu ir rau- 
donesne negu paprastai nosimi; o priešais abu pusbrolius — du ne- 
žymūs svečiai, apie kuriuos mūsų istorija sako tik tiek, kad jie visą 
laiką valgė, linkčiojo galvom ir šypsodamiesi pritarė viskam, ką pasa- 
kydavo kuris stalo bendras, jeigu tik tam kas neprieštaraudavo. 

— Paduok tėvui kėdę! — pasakė donas Rodrigas. 

Tarnas padavė kėdę, ant jos ir atsisėdo tėvas Kristoforas, atsi- 
prašydamas šeimininką, kad atėjo nepatogiu laiku: 

— Labai norėčiau, jei sutiksite, pasišnekėti su jumis akis į akį 
svarbiu reikalu, — nuleidęs balsą, pridūrė jis donui Rodrigui į ausį. 

— Gerai, gerai, paskui pasikalbėsim,— atsakė tas,— o dabar 
atneškite tėvui išgerti. 

Vienuolis norėjo atsisakyti, bet donas Rodrigas, pakėlęs balsą, 
stengdamasis perrėkti vėl prasidėjusį klegesį, suriaumojo: 

— Ne, po velnių, jau nuo tokios nuoskaudos mane apsaugokit — 
niekada nebus to, kad kapucinas išeitų iš mano namų neparagavęs 
vyno, o koks akiplėša kreditorius — negavęs lazdų iš mano miško. 

Šie žodžiai sukėlė visų juoką ir valandėlę pertraukė kažkokį 
karštą ginčą tarp stalo bendrų. Tarnas, atnešęs ant padėklo indą 

su vynu ir aukštą taurės pavidalo stiklą, padavė pastarąjį vienuoliui. 
Šis, nenorėdamas priešintis tokiam atkakliam kvietimui,— juk vai- 
šina žmogus, kurio palankumą taip svarbu įsigyti, — nieko nelaukda- 
mas prisipylė stiklą ir ėmė pamažu gurkšnoti. 

— Taso autoritetas neparemia jūsų tvirtinimo““, Besbiiimasis 
sinjore podesta; atvirkščiai, jis byloja prieš jus, — vėl ėmė rėkti gra- 
fas Atilijas, — nes tasai mokslo vyras, tasai didis žmogus, žinojęs visus 
riterių papročius kaip savo penkis pirštus, liepia Arganto pasiunti- 
niui, prieš iškviečiant į dvikovą krikščionių riterius, prašyti dievo- 
baimingąjį Bujonietį leidimo...?! 

— Bet juk tai perdėjimas,— nė kiek ne tyliau rėkė podesta,— 
tikras perdėjimas, poetinė puošmena, nes pasiuntinys pagal tarptau- 
tinę teisę, jure gentium, yra pats savaime neliečiamas; nereikia paga- 
liau toli ir siektis, juk patarlė sako: „Pasiuntinio niekas nekaltina“. 
O patarlės, sinjore grafe, — tai žmonijos išmintis. Ir kadangi pasiun- 
tinys savo paties vardu nieko nepasakė, o tik perdavė kvietimą į dviko- 
vą raštu... 

— Bet kada gi jūs pagaliau suprasite, kad tas pasiuntinys tebu- 
vo įžūlus asilas, nežinojęs pačių svarbiausių... 

— Jums leidus, gerbiamieji sinjorai,— įterpė donas Rodrigas, 
nenorėjęs, kad ginčas per daug įsiliepsnotų,— paveskim ginčą spręs- 
ti tėvui Kristoforui, ir tegu bus, kaip jis pasakys. 

— Gerai, labai gerai, — pasakė grafas Atilijas, kuriam sumany- 
mas atiduoti riterių garbės klausimą spręsti kapucinui pasirodė labai 
vykęs, kai tuo tarpu podesta, karštai dėjęsis ginčą į širdį, nelabai nusi- 
ramino, o jo veidas sakyte sakė: ,,„Koks vaikiškumas!“ 

— Bet, kiek galiu spręsti, — pasakė vienuolis, — apie tokius da- 
lykus aš mažai teišmanau. 

— Tai įprasti jūsų, vienuolių, atsikalbinėjimai — iš kuklumo, — 
pasakė donas Rodrigas.— Bet neišsisuksit. Ką čia! Mes gerai žinom, 
kad jūs atėjote į pasaulį ne su gobtuvu ant galvos ir kad tą pasaulį 
pažįstate. Tad štai koks klausimas... 

— Dalykas toks...— ėmė rėkti grafas Atilijas. 

— Leiskit pasakyti man, pusbroli, kaip bešališkam žmogui,— 
pertraukė jį donas Rodrigas.— Dalykas toks: ispanų riteris kviečia 
į dvikovą Milano riterį. Įteikėjas, neradęs kviečiamojo namie, paduo- 
da kvietimą jo broliui; tas jį perskaito ir apkulia lazda įteikėją. Kyla 
klausimas... 

— Gerai padarė, puikiai padarė,— suriko grafas Atilijas.— 
Nuostabi mintis! 

— Šėtono padiktuota,— pridūrė podesta.— Mušti pasiuntinį! 
Šventą asmenį! Ir jūs, tėve, sutiksit, kad tai neriteriškas poelgis. 

— Ne, sinjore, kaip tik riteriškas! — šaukė grafas.— Ir leiskit 
tai pasakyti man, žinančiam, kas pritinka riteriui. Jeigu kumščiais, 
tai būtų kas kita, bet lazda niekam rankų nesuteršia. Vieno negaliu 
suprasti: ko jūs taip jaudinatės dėl kažkokio driskiaus nugaros? 

— Kas jums ką sako apie nugarą, sinjore grafe? Jūs man pris- 
kiriate kvailystes, kurios man niekada nė į galvą nebuvo atėjusios. 
Aš kalbėjau apie tam tikro asmens veiksmus, o ne apie nugarą. Aš 
turėjau galvoje pirmiausia tarptautinę teisę. Būkit malonus ir pasaky- 
kit man, ar fecialai“*, kuriuos senovės romėnai siųsdavo skelbti ki- 
toms tautoms karo, prašydavo leidimo išdėstyti, kas pavesta? Ir nu- 
rodykit man rašytoją, kuris būtų paminėjęs, jog fecialas kada gavo 
lazdų. 

— Kas mums darbo tie romėnų oficialai! Tai buvo paprasti žmo- 
nės, toje srityje atsilikę — taip, visiškai atsilikę. O pagal dabartinius 
riterių papročius, kurie yra vieninteliai tikri, sakau ir tvirtinu: pasiun- 
tinys, kuris išdrįsta paduoti riteriui į rankas kvietimą į dvikovą nepa- 
prašęs jo leidimo, yra akiplėša, jis nėra, visiškai nėra neliečiamas, 
jį galima, visiškai galima apkulti lazdomis! 

— Bet jūs atsakykite į tokį silogizmą... 

— Nenoriu, nenoriu, nenoriu! 

— Bet paklausykit, paklausykit! Mušti beginklį yra klastingas 
poelgis. Afgui pasiuntinys de guo buvo beginklis; ergo*... 

— Tyliau, tyliau, sinjore podesta! 

— Kodėl tyliau? 

— Tyliau, ir tiek. Ką jūs man ką tik sakėte? Klastingas poelgis 
yra smogti kam nors špaga iš užpakalio arba paleisti kulką į nugarą, 
nors ir čia gali būti tokių atvejų... Bet grįžkim prie mūsų klausimo. 
Sutinku, kad tai galima vadinti klastingu poelgiu; bet kokie niekai 
užtvoti tris keturis kartus lazda niekšui! Tai būtų gražu, jei jam pa- 
sakytum: „Saugokis, mano mielas, aš tau duosiu lazdų“ — panašiai 
kaip sakytum kilmingam žmogui: „Ginkitės“. O jūs, gerbiamas pone 
daktare, užuot palankiai man šypsojęsis ir davęs suprasti, kad prita- 


* Tačiau... apie kurį kalbama... vadinasi (lot.). 

riat mano nuomonei, kodėl nepalaikot mano argumentų savo smai- 
liu liežuviu, nepadedat man įtikinti šito sinjoro? 

— Aš...— atsakė kiek sumišęs daktaras, — aš gėriuosi šiuo moks- 
lišku disputu ir dėkoju laimingam atsitiktinumui, kuris davė dingstį 
kilti tokiai gražiai protų dvikovai. Betgi ne man spręsti: jo šviesybė 
jau paskyrė teisėją... štai dvasiškąjį tėvą... 

— Tiesa,— pasakė donas Rodrigas, — bet kaip gali kalbėti teisė- 
jas, jei ginčininkai nenori nutilti? 

— Aš tyliu,— tarė grafas Atilijas. Podesta sučiaupė lūpas ir 
pakėlė ranką, tartum paliudydamas savo klusnumą. 

— Ačiu tau, Viešpatie! O dabar žodis jums, tėve, — pasakė donas 
Rodrigas su kiek pašaipiu rimtumu. 

— Aš jau atsiprašiau, aš juk sakiau, kad nieko apie tai neišma- 
nau,— atsakė brolis Kristoforas, grąžindamas tarnui taurę. 

— Atsiprašinėjimai nepadės,— sušuko abu pusbroliai. mes 
norime jūsų sprendimo. 

— Jeigu taip,— tarė vienuolis,— tai, mano kuklia nuomone. 
neturėtų būti nei kvietimų į dvikovą, nei pasiuntinių, nei lazdų. 

Stalo bendrai nustebę pasižiūrėjo vienas į kitą. 

— O, čia jau per daug,— pasakė grafas Atilijas.— Dovanokit 
man, tėve, bet čia per daug. Matyti, kad jūs nepažįstat pasaulio. 

— Jis nepažįsta? — atsiliepė donas Rodrigas.— Leiskite man pa- 
sakyti jums: pažįsta, mielas pusbroli, ir ne prasčiau už jus. Ar ne 
taip, tėve? Sakykite, sakykite mums, argi jūs savo metu neiškrėsda- 
vote vienos kitos išdaigos? 

Užuot atsakęs į šitą prielankų klausimą, vienuolis tarė pats sau: 
„Čia jau kalba krypsta į tave; bet atmink, broli, kad tu čia atėjai ne 
dėl savęs, ir visa, kas liečia tave vieną, neturi jokios svarbos“. 

— Tegu bus taip,— pasakė grafas Atilijas.— Bet, tėve... kuo 
jūs vardu? 

— Tėvas Kristoforas,— išsyk atsiliepė keli balsai. 

— Bet, tėve Kristoforai, didžiai gerbiamas mano globėjau, tokiais 
principais jūs, ko gero, apversite aukštyn kojom visą pasaulį. Be 
dvikovų! Be lazdų! O kaip tada su garbe? Jokios bausmės niekšams! 
Laimė, tai neįmanoma. 

— Drąsiau, daktare! — sušuko donas Rodrigas, kuris norėjo 
įtraukti į ginčą ir kitus. — Drąsiau! Juk jūs sugebate padaryti taip, 
kad visi būtų teisūs. Pažiūrėsim, kaip dabar įrodysite, kad tėvas 
Kristoforas teisus. 

— Tikrai sakant, — prabilo daktaras, mojuodamas šakutėmis ir 
kreipdamasis į vienuolį, — tikrai sakant, niekaip negaliu suprasti, 
kaip tėvas Kristoforas, būdamas ir geras vienuolis, ir diduomenės 
žmogus, nepagalvojo, kad tokia teisinga, nuostabi ir visai tinkama 
sakykloj mintis, — tebūnie man leista pareikšti su reikiama pagarba,— 
neverta sudilusio skatiko ginčuose apie riterio garbę. Bet tėvas geriau 
už mane žino, kad viskas gerai savo vietoj, ir aš manau, kad šį kartą 
pajuokaudamas jis tiesiog norėjo išsisukti iš keblaus reikalo pasakyti 
savo nuomonę. 

Ką buvo galima atsakyti į argumentus, paremtus tokia sena ir 
vis dėlto amžinai nauja išmintimi? Nieko. Taip mūsų tėvas ir padarė. 

Bet donas Rodrigas, norėdamas baigti šį ginčą, iškėlė kitą klausimą: 

— Beje,— pasakė jis,— girdėjau, kad Milane sklinda gandai 
apie susitarimą. 

Skaitytojas žino, kad tais metais vyko kova dėl to, kam atiteks 
Mantujos kunigaikštystė“*, kurią valdyti, mirus Vinčencui Gonzagai, 
nepalikusiam teisėtų įpėdinių, pradėjo Nevero kunigaikštis, jo arti- 
miausias giminaitis. Liudvikas XIII, arba, tikriau sakant, kardinolas 
Rišeljė“*, palaikė tą valdovą, natūralizuotą prancūzą, ir buvo jam 
palankus, o Pilypas IV, arba, tikriau sakant, grafas Oliveresas““ 
(paprastai vadinamas grafu-kunigaikščiu), tais pačiais sumetimais 
nenorėjo, kad jis būtų Mantujos valdovu, ir jam paskelbė karą. Pas- 
kui, kadangi ši kunigaikštystė buvo imperijos feodas, tai abi pusės 
griebėsi visokiausių intrigų ir grasinimų, pirmoji — norėdama gauti 
imperatoriaus Ferdinando II sutikimą naujojo kunigaikščio inves- 
titūrai“", o antroji — norėdama pasiekti, kad imperatorius neduo- 
tų sutikimo ir netgi padėtų išvyti Nevero kunigaikštį iš valstybės. 

— Aš beveik įsitikinęs, — pasakė grafas Atilijas, — kad viskas 
gali susitvarkyti. Turiu tikrų duomenų... 

— Netikėkit tuo, sinjore grafe, netikėkit, — pertraukė jį podes- 
ta.— Aš čia, šiame užkampyje, žinau viską, nes sinjoras kaštelionas“", 
ispanas, kuris toks geras, jog rodo man palankumą, yra vieno grafo- 
kunigaikščio favorito sūnus, todėl puikiai viską žino... 

— O aš jums sakau, kad aš kasdien Milane pasikalbu su daugeliu 
žmonių ir iš patikimų šaltinių žinau, kad popiežius, labai susirūpinęs 
taika, pasiūlė...3* 

— Taip ir turi būti, tokia jau tvarka; jo šventenybė vykdo savo 
pareigą; popiežius visada turi stengtis, kad krikščionys valdovai gy- 
ventų taikiai, bet grafas-kunigaikštis laikosi savo politikos, ir... 

— Ir, ir... ir iš kur jūs žinote, mielas sinjore, ką dabar galvoja 
imperatorius? O gal jūs manote, kad pasaulyje nieko daugiau nėra, 
tik Mantuja? Tokių dalykų, apie kuriuos reikia galvoti, labai daug, 
mielas sinjore! Ar jūs žinote, pavyzdžiui, kiek imperatorius gali dabar 
pasitikėti tuo savo hercogu Valdistanu ar Valistajum, ar kuo jis 
vardu, ir... 

— Jo tikras vardas, — vėl pertraukė podesta, — vokiškai yra Val- 
jensteinas **, kaip ne kartą girdėjau jį vadinant mūsų sinjorą kaštelio- 
ną, ispaną. Bet, šiaip ar taip, žinokite, kad... 

— Jūs norite mane mokyti? — pertraukė jį grafas, bet donas Ro- 
drigas mirktelėjo jam, duodamas suprasti, kad jis, donas Rodrigas, 
prašo jį liautis prieštarauti. Grafas nutilo, o podesta, tarytum nuvilk- 
tas nuo seklumos laivas, išskleidęs visas bures, pasileido savo gražby- 
lystės bangomis. 

— Valjensteinas mažai man terūpi, nes grafas-kunigaikštis mato 
viską, ir jeigu Valjensteinas ims ožiuotis, jis mokės jį sutramdyti, 
jei ne geruoju, tai bloguoju. Jis, kartoju, viską mato, o jo rankos 
ilgos; ir jeigu jau jis, kaip tikras politikas, — o toks jis ir yra! — užsi- 
brėžė tikslą (ir teisingai!) neduoti sinjorui Nevero kunigaikščiui 
įleisti šaknis Mantujoje, tai, vadinasi, to ir nebus, ir sinjoras kardino- 
las di Ričilju“? tik veltui špaga kapoja vandenį. Mane stačiai juokas 
ima, kad tas mielas sinjoras kardinolas rengiasi grumtis su pačiu gra- 
fu-kunigaikščiu, su pačiu Olivaresu! Iš tikrųjų norėčiau prisikelti 
po dviejų šimtų metų, kad galėčiau pasiklausyti, ką kalbės kitos kar- 
tos apie šias kvailas pretenzijas. Čia reikia ko kito, bet ne pavydo, — 
reikia galvos, o tokių galvų, kaip grafo-kunigaikščio galva, visame 
pasaulyje yra tiktai viena. Grafas-kunigaikštis, mano sinjorai...— 
varė toliau podesta, tartum palankaus vėjo nešamas ir pats kiek stebė- 
damasis, kad niekur nesutinka nė mažiausios uolos, — grafas-kuni- 
gaikštis — tai sena lapė (sakau tai su reikiama pagarba), kuri prieš 
bet ką sumaišys pėdas, ir jeigu taiko į dešinę, gali būti tikras, kad smogs 
į kairę; todėl niekas niekada negalėjo pasigirti žinąs jo planus, ir netgi 
tie, kas turi juos vykdyti, kas rašo depešas, nieko apie juos nesupranta. 
Aš galiu kalbėti su šiokiu tokiu nusimanymu, nes tas gerasis sinjoras 
kaštelionas, manimi šiek tiek pasitikėdamas, teikiasi man ką ne ką 
papasakoti. Grafas-kunigaikštis, priešingai, puikiausiai žino, kas verda 
kitų rūmų puoduose; ir vos tik kuriam iš šitų didelių politikų (o reikia 
pasakyti, kad tarp jų yra ir labai gudrių) ateina į galvą kokia mintis, 
grafas-kunigaikštis, žiūrėk, jau ją atspėjo, padedamas savo proto 

ir slaptų ryšių, kurių jam niekur netrūksta. O vargšas kardinolas 
Ričilju mėgina čia, uosto ten, prakaituoja, iš kailio neriasi. Ir kas iš 
to? Vos tiktai jam pavyksta kur pakasti miną, ten jis jau randa kontrmi- 
ną, kurią suspėjo padėti grafas-kunigaikštis... 

Vienas Dievas težino, kada podesta būtų išlipęs į krantą, jeigu 
donas Rodrigas, raginamas pusbrolio grimasų, nebūtų staiga, tartum 
įkvėpimo pagautas, atsigręžęs į tarną ir jam liepęs atnešti ypatingą 
butelį. 

— Sinjore podesta ir garbieji sinjorai,. — pridūrė jis, — keliu taurę 
už grafą-kunigaikštį, 0 jūs paskui pasakysite, ar mano vynas vertas 
tokio asmens. 

Podesta atsakė galvos linktelėjimu, reiškiančiu itin didelį dėkin- 
gumą, nes visa, kas tik buvo daroma ir kalbama grafo-kunigaikščio 
garbei, jam atrodė iš dalies skiriama ir jam. 

— Tegyvuoja tūkstantį metų donas Gasparas Gusmanas, grafas 
Olivaresas, San Lukaro kunigaikštis, karaliaus dono Pilypo Didžiojo, 
mūsų valdovo, didysis privatas! — sušuko jis, pakėlęs taurę. 

Žodžiu „privatas“, jeigu kas to nežino, tais laikais paprastai buvo 
vadinamas valdovo numylėtinis. 

— Tegyvuoja tūkstantį metų! — pasigavo kiti. 

— Įpilkite tėvui, — tarė donas Rodrigas. 

— Atleiskite, — atsakė vienuolis, — aš ir taip jau pasielgiau ne- 
deramai, ir negalėčiau... 

— Kaip?! — pasakė donas Rodrigas.— Juk geriame už grafo- 
kunigaikščio sveikatą. Nejaugi norite, kad jus palaikytume navariečių 
šalininku? 

Taip tada vadindavo pajuokdami prancūzus — pagal Navaros 
valdovus, kurie nuo Henriko IV ėmė viešpatauti Prancūzijoje. 


Po tokio raginimo reikėjo išgerti. Visi stalo bendrai garsiai ėmė 
girti vyną, tik daktaras, pakėlęs galvą ir reikšmingai sučiaupęs lūpas, 
dyrėjo į vieną tašką, tuo pasakydamas kur kas daugiau, negu būtų 
galėjęs išreikšti žodžiais. 

— O kokios nuomonės jūs, daktare, a? — paklausė donas Ro- 
drigas. 


Ištraukęs iš taurės savo nosį, kuri raudonavo ir blizgėjo labiau 
kaip taurė, daktaras atsakė, iškilmingai pabrėždamas kiekvieną 
skiemenį. 


— Aš sakau, skelbiu ir konstatuoju, kad šitas vynas — Olivare- 

sas tarp vynų: censui, et in eam ivi sententiam*, kad tokio gėrimo 
nerasi nė vienoje iš dvidešimt dviejų mūsų valdovo karaliaus, tesaugo 
jį Dievas, karalysčių; aš pareiškiu ir pabrėžiu, kad šviesiausiojo sin- 
joro dono Rodrigo pietūs viršija Heliogabalo*! puotas ir kad badas 
amžinai įveiktas ir išvytas iš šių rūmų, kur klesti ir viešpatauja pra- 
banga. 

— Gerai pasakyta! Teisingai nuspręsta! — vienu balsu sušuko 
stalo bendrai, bet žodis „badas“, kurį netikėtai ištarė daktaras, išsyk 
nukreipė visų mintis į tą bėdą, ir visi ėmė kalbėti apie badmetį. Čia 
visi sutarė, bent iš esmės, nors triukšmo turbūt buvo daugiau negu 
tada, kai nuomonės skyrėsi. Visi šnekėjo kartu. 

— Badmečio nėra,— tarė vienas, — kalti supirkėjai. 

— Ir kepėjai, — pasakė kitas, — jie slepia grūdus. Pakarti juos! 

— Teisybė! Karti be pasigailėjimo! 

— Gero teismo jiems reikia, — šaukė podesta. 

— Kokio teismo?! — dar garsiau suriko grafas Atilijas.— Teis- 
mas trumpas ir aiškus. Nutverti tris keturis arba penkis šešis iš tų, 
kurie laikomi visų turtingiausiais ir žiauriausiais, ir pakarti. 

— Reikia pamokyti, pamokyti! Be pamokymo nieko nebus. 

— Karti juos, karti! Ir bematant grūdai pabirs iš visų pusių. 

Kam yra tekę, einant per turgų, gėrėtis ta harmonija, kurią su- 
kuria gatvės muzikantų orkestras, kai per pertrauką tarp dviejų 
pjesių kiekvienas, derindamas savo instrumentą, stengiasi išgauti iš 
jo kuo skardesnį garsą, idant pats galėtų jį aiškiau girdėti per kitų 
triukšmą, — tas gali suprasti, kaip skambėjo šios kalbos, jei taip galima 
jas pavadinti. Visi pylėsi ir pylėsi garsiojo vyno, ir pagyrimai jam, 
kaip ir reikėjo laukti, maišėsi su ekonominės jurisprudencijos termi- 
nais, todėl garsiausiai ir dažniausiai skambėjo žodžiai: ambrozija ir 
pakarti. 

Donas Rodrigas vis žvilgčiojo į vienintelį žmogų, kuris tylėjo; šis 
buvo ramus, nerodė jokių nekantrumo ir skubėjimo ženklų, matyt, 
visai nesistengė priminti, kad laukia, tačiau iš jo veido buvo matyti, 
jog neketina išeiti neišklausytas. Donas Rodrigas mielai būtų parodęs 
jam duris ir išsisukęs nuo bet kokio pasikalbėjimo; bet išleisti kapuciną 
be audiencijos — tatai prieštaravo jo politikai. O kadangi nemalo- 
numo išvengti negalėjo, tai nusprendė kuo greičiau juo nusikratyti. 

Donas Rodrigas atsistojo, o su juo pakilo nuo stalo ir visa įraudusi 


* Paragavau ir susidariau tokią nuomonę (Iot.). 

kompanija, kuri triukšmavo toliau. Atsiprašęs svečius, jis surimtėjo 
ir, priėjęs prie vienuolio, atsistojusio sykiu su visais, tarė: „Aš — 
jūsų žinioje“ — ir nusivedė į kitą kambarį. 


VI SKYRIUS 


— Kuo galiu jums padėti? — tarė donas Rodrigas, sustojęs vidu- 
ry kambario. Tokie nuskambėjo jo žodžiai, bet tonas, kuriuo jie buvo 
ištarti, aiškiai bylojo: ,,„Atmink, kas stovi prieš tave, pasverk savo žo- 
džius ir paskubėk“. 

Broliui Kristoforui padrąsinti nebuvo geresnio ir lengvesnio būdo 
kaip jį užkalbinti arogantišku tonu. Prieš akimirką jis stovėjo nesi- 
ryždamas, ieškodamas žodžių ir leido tarp pirštų rožančių, kabantį 
prie juostos, tarytum tikėdamasis kuriame nors karolėlyje rasiąs 
nuo ko pradėti, bet po tokio dono Rodrigo kreipimosi pajuto, kad 
jo lupose daugiau žodžių negu reikia. Tačiau sumetė, kaip svarbu 
nesugadinti savo, o juo labiau kitų žmonių reikalo, todėl pataisė ir 
sušvelnino sakinius, kurie jam atėjo į galvą, ir su protingu nusižemi- 
nimu tarė: 

— Atėjau prašyti jus malonės ir pasiūlyti jums atitaisyti neteisybę. 
Kažkokie piktos valios žmonės, piktnaudžiaudami jūsų šviesybės 
vardu, prigąsdino vargšą kleboną, sutrukdė jam atlikti savo pareigą 
ir tuo nuskriaudė du nekaltus jaunuolius. Jūs galite, juos sugėdinęs, 
vienu žodžiu atitaisyti pažeistą teisingumą ir padėti tiems, kurie buvo 
taip negailestingai nuskriausti. Jūs galite tai padaryti. O jeigu galite... 
tai jūsų sąžinė, garbė... 

— Apie mano sąžinę jūs pašnekėsite, kai ateisiu pas jus išpažin- 
ties. O dėl mano garbės, tai teikitės žinoti, kad vieninrelis jos saugo- 
tojas esu aš, ir tik aš, todėl laikau akiplėša ir mano garbės įžeidėju 
kiekvieną, kuris išdrįs rūpintis tuo, kas svarbu tik man vienam. 

Pamatęs, kad sinjoras stengiasi pakreipti jo žodžius į blogąją 
pusę, paversti pokalbį vaidu ir neleisti jam prieiti prie dalyko esmės, 
brolis Kristoforas ryžosi nukęsti viską, ką tik anas pasakys, ir nuolan- 
kiai kalbėjo toliau: 

— Jeigu pasakiau ką nors, kas jums nepatinka, tai ne iš blogos 
valios. Tad pataisykite mane, pabarkite, jeigu aš nemoku kalbėti kaip 

dera, bet būkite malonus išklausyti mane. Dėl aukščiausio dangaus, 
dėl Dievo, prieš kurį visi turėsime stoti... — tai pasakęs, jis paėmė nedi- 
delę medinę kaukolę, kabančią prie rožančiaus, ir prikišo ją savo 
rūsčiajam pašnekovui prie akių, — nesispirkite, nevenkite teisybės 
akto, kurį taip lengva ir būtina parodyti tiems vargšams žmonėms. 
Pagalvokite, kad Dievo akys visada atkreiptos į juos ir jų šauksmai, 
jų aimanos girdėti tenai, aukštybėse. Nekaltybė — didi jėga... 

— Ech tėve! — griežtai pertraukė jį donas Rodrigas.— Aš di- 
džiai gerbiu jūsų abitą, bet galiu tą pagarbą ir pamiršti, jei pamatysiu, 
kad jį vilki žmogus, išdrįsęs ateiti į mano namus šnipinėti. 

Nuo tų žodžių vienuolio veidas paraudo kaip ugnis. Kaip žmogus, 
prarijęs labai kartų pipirą, jis betgi varė toliau: 

— Juk jūs nė pats netikite, kad aš esu nusipelnęs tokių žodžių. 
Jūs savo širdyje jaučiate, kad mano poelgis nėra nei žemas, nei vertas 
paniekos. Išklausykite mane, sinjore done Rodrigai, ir Dieve duok, 
kad neateitų diena, kada jūs gailėsitės neišklausęs manęs. Neleiskite, 
kad jūsų šlovė... beje, kas tai per šlovė, sinjore Rodrigai, kas per šlo- 
vė prieš žmones! O prieš Dievą! Čia jūs galingas, bet... 

— Žinote ką,— pasakė donas Rodrigas, irzliai, bet kartu ir su 
baime širdy jį pertraukdamas,— kai man užeis noras pasiklausyti 
pamokslo, aš atrasiu kelią į bažnyčią, kaip ir kiti. Bet savo namuose 
apsieisiu ir be to! — Ir dirbtinai, su pašaipa nusijuokęs, pridūrė: — 
Jūs man teikiate per daug garbės. Namų pamokslininkas! Juos turi 
tik valdovai. 

— Dievas, kuris reikalauja iš valdovų ataskaitos už žodį, kurį 
leidžia jiems išgirsti jų pačių rūmuose, Dievas, kuris šiandien rodo 
jums savo gailestingumą, siųsdamas savo tarną — nors menką ir 
nevertą. bet vis tiek savo tarną, — su prašymu dėl nekaltos merginos... 

— Vienu žodžiu, tėve,— tarė donas Rodrigas, dėdamasis norįs 
išeiti, — aš nežinau, ką jūs norite pasakyti; tiktai suprantu, kad čia 
įpainiota kažkokia mergina, artima jūsų širdžiai. Liekite savo jausmus 
kam norite, tik savo kalbomis nevarginkite padoraus žmogaus. 

Pamatęs, kad donas Rodrigas ketina išeiti, mūsų vienuolis pas- 
tojo jam kelią, tiesa, labai pagarbiai, ir, pakėlęs rankas, tarytum mal- 
daudamas ir kartu norėdamas sulaikyti, vėl kreipėsi į jį: 

— Tiesa, ji artima mano širdžiai, bet ne labiau kaip jūs; ten 
yra dvi sielos, 1r abi man brangesnės už mano paties gyvastį. Done 
Rodrigai! Nieko daugiau negaliu padaryti, tik melsti dėl jūsų Dievą, 
bet melsiu iš visos širdies. Neatsakykite man, neleiskite, kad vargšė 

nekalta mergina kentėtų nerimą ir baimę. Vienas jūsų žodis gali 
viską nulemti. 

— Na ką gi,— pasakė donas Rodrigas, — kadangi manote, kad 
aš daug ką galiu padaryti tai būtybei, ir kadangi ji taip artima jūsų 
širdžiai... 

— Ir ką gi? — vėl neramiai paklausė tėvas Kristoforas, nes visas 
dono Rodrigo tonas ir elgesys jam neleido turėti vilties, kurią, rodėsi, 
žadėjo šie žodžiai. 

— Na ką gi, patarkite jai ateiti ir atsiduoti mano globai. Nieko 
jai netrūks, ir niekas nedrįs prie jos kibti: juk aš riteris! 

Išgirdus tokį pasiūlymą, iki šiol sunkiai tramdomas vienuolio 
pyktis prasiveržė aikštėn. Visos viltys, kurias jis dėjo į išmintingumą 
ir kantrybę, išsisklaidė kaip dūmai. Jame pakilo vienu kartu tarsi du 
žmonės — ankstesnysis ir naujasis, o tokiais atvejais brolis Kristo- 
foras iš tikrųjų atstodavo du. 

— Jūsų globai! — sušuko vienuolis, žengęs du žingsnius atgal. 
Išdidžiai atstatęs dešinę koją ir dešine ranka įsirėmęs į šoną, jis pakėlė 
kairiąją ir, atkišęs smilių į doną Rodrigą, įsmeigė į jį degančias akis. — 
Jūsų globai! Gerai, kad jūs tai pasakėte, kad pateikėte man tokį pa- 
siūlymą. Jūs perpildėte taurę, ir aš jūsų nebebijau. 

— Ką tu kalbi, vienuoli?.. 

— Kalbu tą, ką reikia kalbėti su žmogum, kurį Dievas apleido 
ir kuris jau nebegali įvaryti baimės. Jūsų globai! Aš gerai žinojau, 
kad ta nekalta mergina yra Dievo globoj; bet jūs, jūs davėte man tai 
pajusti taip aiškiai, kad man nėra ko varžytis, kalbant su jumis apie 
ją. Turiu galvoje Liučiją,— jūs matote, kad tariu šį vardą pakelta 
galva, nenuleidęs akių. 

— Kaip? Šiuose namuose? 

— Man gaila šių namų: ties jais pakibo prakeikimas. Pamatysite, 
ar Dievo bausmė aplenks mūrinės sienas ir kelis galvažudžius. Jūs 
manėte, kad Dievas, sutvėręs žmogų pagal savo paveikslą ir panašu- 
mą, norėjo suteikti jums malonumą jį kankinti! Jūs manėte, kad jis 
nemokės jo apginti! Jūs paniekinote Dievo įspėjimą! Jūs pasmerkėte 
save. Faraono širdis buvo kieta kaip jūsų,— o Dievas ją sutrupino. 
Jūs nebebaisus Liučijai, tai sakau jums aš, aš — vargšas vienuolis. 
O dėl jūsų, tai paklausykite gerai, ką jums išpranašausiu. Ateis 
diena... 

Iki šiol donas Rodrigas, įniršęs ir nustebęs, nerado žodžių, o kai 
išgirdo tariant pranašystę, jo pyktį atmiešė miglota, paslaptinga baimė. 

Staiga jis pagriebė grasinančią ranką ir, pakėlęs balsą, idant per- 
rėktų kraupią pranašystę, suriko: 

— Nešdinkis lauk, įžūlus storžievi, sutanotas niekše! 

Šie aiškūs žodžiai bemat nuramino tėvą Kristoforą. Žiaurus el- 
gesys ir keiksmai nuo seno buvo taip glaudžiai susiję jo vaizduotėje 
su reikalu kentėti ir tylėti, Jog, išgirdus tokį komplimentą, jam iš 
karto dingo pyktis ir užsidegimas, ir jis nusprendė ramiai išklausyti 
visa, ką teiksis pridurti donas Rodrigas. Todėl, švelniai ištraukęs 
ranką iš bajoro nagų, nuleido galvą ir stovėjo nejudėdamas, pana- 
šiai kaip per audrą supurtytas medis atitiesia šakas, kai tik aprimsta 
vėjas, ir nuolankiai sutinka dangaus siunčiamą krušą. 

— Netašytas storžievi! — rėkė donas Rodrigas.— Tu šneki kaip 
su sau lygiu! Dėkok abitui, kuris dengia tavo, niekše, pečius, tik jis 
tave gelbsti, kitaip aš tave paglostyčiau, kaip reikia glostyti tokius kaip 
tu, kad išmoktumėte kalbėti. O dabar nešdinkis, kol sveikas, paskui pa- 
matysim. 

Sulig tais žodžiais jis įsakmiu mostu, kupinu paniekos, parodė 
duris priešais tas, pro kurias jie atėjo. Tėvas Kristoforas nulenkė 
galvą ir išėjo, palikęs doną Rodrigą, įnirtingais žingsniais matuojantį 
kovos lauką. 

Kai vienuolis uždarė duris, kambaryje, kuriame atsidūrė, pamatė 
žmogų, pamažu tolstantį, slenkantį pasieniu, tarytum jis būtų norėjęs, 
kad jo nepastebėtų iš kambario, kur vyko pokalbis. Vienuolis pažino, 
kad tai senas tarnas, įleidęs jį pro vartus. Jis gyveno šiuose namuose 
turbūt jau keturiasdešimt metų: atėjo čia dar prieš dono Rodrigo gi- 
mimą tarnauti pas jo tėvą, kuris buvo visai kitoks žmogus. Tėvui mirus 
Jaunasis šeimininkas išvaikė visus tarnus ir prisirmko naujų; tačiau 
šį tarną paliko tiek dėl jo senatvės, tiek dėl to, kad jis, nors laikėsi vi- 
siškai kitų pažiūrų ir papročių, bet turėjo dvi geras, viską atiperkančias 
ypatybes: didžiai vertino namų orumą ir puikiai, geriau už visus išma- 
nė etiketą su visom jo senovinėm tradicijom ir mažiausiom smulkme- 
nom. Savo pono akyse vargšas senis niekada nebūtų išdrįsęs prasižio- 
ti, o juo labiau atvirai pareikšti savo nepasitenkinimo tuo, ką matė 
kiekvieną dieną; kitų tarnų akivaizdoje jis vos iškošdavo pro dantis 
vieną kitą nepritariamą žodį ar priekaištą, o tie juokdavosi iš jo ir kar- 
tais darydavosi pramogą, kursiydami senį pasakyti ko nereikia, kad 
išgirstų, kaip jis ims šlovinti senąją šių namų tvarką. Jo bambėjimas 
visada pasiekdavo šeimininko ausis drauge su pasakojimu apie kva- 
tojima, su kuriuo jį sutikdavo kiti, ir todėl patį doną Rodrigą tai tik 

prajuokindavo, bet nesupykindavo. Užtat svečių priėmimo dienomis 
senis tapdavo rimtu ir svarbiu asmeniu. 

Tėvas Kristoforas tik žvilgtelėjo į jį, pasisveikino ir žengė toliau, 
bet senis paslaptingai prisiartino prie jo, pridėjo prie lūpų pirštą, o 
paskui davė tuo pačiu pirštu ženklą užeiti į kažkokį tamsų koridorių. 
Kai juodu atsidūrė ten, jis tylomis tarė: 

— Tėve, aš viską girdėjau ir noriu pasikalbėti su jumis. 

— Sakykit greičiau, žmogau mielas. 

— Tik ne čia. Dar pamatys šeimininkas... Bet aš daug ką žinau ir 
pasistengsiu rytoj ateiti į vienuolyną. 

— Argi čia ką nors rengia? 

— Taip, kažką tikriausiai rengia, aš jau pastebėjau. O dabar bū- 
siu budrus ir tikiuosi viską sužinoti. Galit manimi pasitikėti. Taip, man 
pasitaiko matyti ir girdėti tokių dalykų... baisių dalykų! Aš tokiuose 
namuose!.. Bet norėčiau išgelbėti savo sielą. 

— Telaimina jus Viešpats! — Tyliai pasakęs šiuos žodžius, vie- 
nuolis padėjo ranką ant žilos galvos tarnui, kuris, nors buvo gerokai 
vyresnis, stovėjo pasilenkęs prieš jį kaip sūnus.— Viešpats jums atly- 
gins, nepamirškit ateiti rytoj. 

— Ateisiu,— atsakė tarnas, — o jūs eikit greičiau ir... dėl Dievo 
meilės... neišduokit manęs! — Taip kalbėdamas ir dairydamasis į ša- 
lis, nuėjo pro kitą koridoriaus galą į svetainę, kuri buvo į kiemo pusę; 
pamatęs, kad ten nieko nėra, pakvietė ir gerąjį vienuolį, kurio veidas 
aiškiau negu bet kokie užtikrinimai atsakė į paskutiniuosius tarno žo- 
džius. Tarnas pirštu parodė duris, ir vienuolis, nieko nesakęs, išėjo. 

Tas žmogus atseit klausėsi prie savo šeimininko durų,— ar gerai 
jis pasielgė? Ir ar gerai pasielgė tėvas Kristoforas, pagirdamas jį už 
tai? Pagal visų pripažintas ir neginčijamas taisykles — tai labai bjau- 
rus poelgis; bet argi šio atsitikimo negalima laikyti išimtimi? O ar esama 
išimčių iš visų pripažintų ir neginčijamų taisyklių? Klausimai svar- 
būs, bet tegu skaitytojas, jeigu nori, išsprendžia juos pats. Mes savo 
nuomonės nesakysime: mums užtenka atpasakoti įvykius. 

Išėjęs už vartų ir nusigręžęs nuo šios landynės, brolis Kristoforas 
lengviau atsiduso ir greitai ėmė leistis žemyn; jo veidai kaito,— nesun- 
ku įsivaizduoti, kaip jį sujaudino ir nukamavo tai, ką jis girdėjo ir ką 
kalbėjo pats. Bet nelauktas senio pasiūlymas jam buvo didžiulė para- 
ma: rodėsi, kad pats dangus davė jam akivaizdų savo užtarimo ženklą. 
„Štai siūlas, — galvojo jis, — siūlas, kurį Apvaizda duoda man į ran- 
kas. Ir tuose pačiuose namuose! Būčiau nė nesusapnavęs, kad reikia 

ieškoti jo čia!“ Taip galvodamas, pakėlė akis į vakarus, pamatė besi- 
leidžiančią saulę, kuri beveik jau lietė kalno viršūnę, ir suprato, kad 
diena baigiasi. Ir nors jautėsi pavargęs ir sugniužęs nuo visų šios 
dienos kančių, vis tiek paspartino žingsnį: reikėjo nunešti kokią nors 
žinią savo globotiniams ir patekti į vienuolyną prieš sutemstant,— to- 
kia buvo viena iš svarbiausių ir griežčiausių kapucinų regulos 
taisyklių. 

Tuo metu Liučijos namelyje buvo sudarinėjami ir svarstomi pla- 
nai, su kuriais reikia supažindinti skaitytoją. Vienuoliui išėjus, trys 
pasilikusieji kurį laiką tylėjo. Liučija liūdna virė pietus; Rencas kas 
valandėlę rengėsi išeiti, kad nematytų jos tokios susisielojusios, bet 
negalėjo atsiskirti; Anjezė, iš pažiūros labai susikaupusi, suko lanktį, 
bet iš tikrųjų tegalvojo apie naują savo planą ir, kai tas jai pasirodė 
pribrendęs, nutraukė tylą šiais žodžiais: 

— Klausykite, vaikeliai! Jeigu jūs turite pakankamai drąsos ir 
gudrumo, jeigu jūs pasitikite savo motina (išgirdus žodį „savo“, Liu- 
čija krūptelėjo), aš apsiimu ištraukti jus iš šios painiavos gal geriau 
ir greičiau už tėvą Kristoforą, nors jis ir ne šiaip sau žmogus. 

Liučija nustėro ir pasižiūrėjo į ją veikiau su nuostaba negu su pa- 
sitikėjimu tokiu puikiu pažadu; o Rencas ūmai tarė: 

— Drąsos? Gudrumo? Na, sakykit, sakykit — ką galima pa- 
daryti? 

— Ar ne teisybė, — kalbėjo Anjezė,— kad jeigu jau būtumėt su- 
situokę, būtų dabar daug geriau — lengviau būtų sutvarkyti ir 
visa kita? 

— Be abejo,— pasakė Rencas,— jeigu būtume susituokę... kur 
panorėtume, ten apsigyventume. Štai už poros žingsnių nuo čia, Ber- 
gamo krašte, šilko verpėjus priima išskėstom rankom. Juk žinote, kiek 
sykių Bortolas, mano pusbrolis, kvietė mane keliauti pas jį... ten bū- 
čiau pralobęs, kaip jis; o aš jo nepaklausiau, ir tik dėl to... ką čia kal- 
bėti! Dėl to, kad mano širdis čionai. O susituokę keliautume ten visi 
drauge, pasistatytume namus ir gyventume sau ramiai, nepasiekiami 
to piktadario; ir jam nekiltų pagunda lįsti prie mūsų. Ar ne teisybė, 
Liučija? 

— Žinoma,— atsakė Liučija, — bet kaipgi... 

— Kaip sakiau,— vėl tarė motina: — drąsos ir gudrumo, ir vis- 
kas lengvai susitvarkys. 

— Lengvai! — kartu sušuko Rencas ir Liučija, kuriems tai atro- 
dė labai keista ir baisiai sunku. 

— Lenyvai, jeigu mokėsi veikti, — kalbėjo Anjezė.— Klausykit 
atidžiai, o aš pasistengsiu jums viską išaiškinti. Girdėjau iš žmonių, ku- 
rie apie tai nusimano,— o vieną atsitikimą netgi pati mačiau, — jog 
tuokiantis klebono reikia, bet nebūtina, kad jis norėtų tuokti, užtenka, 
kad tik jis būtų. 

— Kaipgi taip galima? — paklausė Rencas. 

— Tik paklausykit ir suprasit! Reikia dviejų liudininkų, labai 
apsukrių, kurie sutiktų padėti. Visi kartu nueina pas kleboną, ir svar- 
biausia yra jį užklupti staiga, kad nesuspėtų pabėgti. Jaunasis sako: 
„Kunige klebone, ji — mano žmona“; jaunoji sako: „Kunige klebo- 
ne, jis — mano vyras“. Reikia, kad tai girdėtų klebonas ir liudinin- 
kai, — ir jungtuvės bus teisėtos, pačios švenčiausios, tarytum jas būtų 
atlikęs pats popiežius. Kai žodžiai ištarti, klebonas gali šaukti, klykti, 
dūkti,— viskas veltui: jūs — vyras ir žmona. 

— Argi taip galima? — sušuko Liučija. 

— O kaipgi! — tarė Anjezė.— Jūs manote, kad per trisdešimt 
metų, kuriuos išgyvenau šiame pasaulyje dar jums negimus, aš nieko 
neišmokau? Viskas yra taip, kaip jums sakiau: viena mano draugė, no- 
rėjusi ištekėti prieš tėvų valią, taip pasiekė savo tikslą. Klebonas, jaus- 
damas vylių, buvo atsargus, bet tuodu velniūkščiai mokėjo taip gud- 
riai viską padaryti, kad jį užklupo patogiausiu metu, ištarė tuos žo- 
džius ir tapo vyras ir žmona,— tiesa, vargšelė jau po trijų dienų ėmė 
gailėtis. 

Anjezė sakė teisybę: tokios jungtuvės buvo pripažįstamos, bet ne 
visada pasisekdavo. Kadangi to griebdavosi žmonės, susidūrę su kokia 
kliūtimi ar klebonui atsisakius sutuokti įprastu būdu, tai parapijų kle- 
bonai visaip stengdavosi išvengti tokios priverstinės procedūros, ir 
jei kuris iš jų vis dėlto pakliūdavo ant meškerės tokiai porelei su 
liudininkais, tai visaip stengdavosi išsisukti, tartum Protėjas““, ban- 
dąs ištrūkti iš rankų tiems, kurie jėga nori priversti jį pranašauti. 

— O, kad taip būtų, Liučija! — tarė Rencas, žiūrėdamas į ją il- 
gesingomis maldaujančiomis akimis. 

— Kaipgi „kad taip būtų“? — atsakė Anjezė.— Argi jūs manote, 
kad aš kalbu niekus? Aš suku galvą dėl jūsų, o jūs manim netikit! Na 
gerai, kapstykitės iš painiavos patys, aš nusiplaunu rankas. 

— O ne! Nepalikit mūsų, — tarė Rencas.— Aš taip sakau todėl, 
kad viskas man per daug gražiai atrodo. Aš jūsų rankose, jus laikau 
savo tikra motina. 

Po tų žodžių Anjezei praėjo apmaudas, ir ji pamiršo savo keti- 
nimą, kuris iš tikro nebuvo rimtas. 

— Bet kodėl gi, mama, — pasakė su jai įprastu kukliu santūrumu 
Liučija, — kodėl tai neatėjo į galvą tėvui Kristoforui? 

— Neatėjo į galvą? — atsakė Anjezė.— Tu manai, kad tai jam 
neatėjo į galvą? Atėjo, tik jis tikriausiai nenorėjo tokio dalyko jums 
pasiūlyti. 

— Kodėl? — vienu balsu paklausė abu jaunuoliai. 

— Kodėl? Ogi todėl, jeigu norite žinoti, todėl, kad dvasininkai 
mano, kad taip daryti negerai. 

— Kaip gali būti, kad taip daryti negerai, o jeigu jau padaryta, 
tada gerai? — tarė Rencas. 

— Ką aš galiu pasakyti? — atsakė Anjezė.— Įstatymus jie suda- 
rė, kaip jiems patiko, o mes, vargšai, visko suprasti negalime. O kiek 
gyvenime tokių dalykų... Imsi, sakysim, ir smogsi kumščiu artimui. 
Tas irgi negerai, bet jeigu sykį sudavei, tai jau nė pats popiežius smū- 
gio neatims. 

— Jeigu darbas blogas, — tarė Liučija, — jo ir nereikia daryti. 

— Ką? — atsakė Anjezė.— Nejaugi tu manai, kad aš imsiu mo- 
kyti ko nors tokio, dėl ko paskui turėčiau bijoti Dievo? Jei tu prieš 
savo tėvų valią sugalvotum tekėti už kokio padaužos... o dabar aš pa- 
tenkinta, kad tu teki štai už gero vaikino, taigi niekšas tas, kas daro 
visokias kliūtis, o klebonas... 

— Viskas aišku, kas čia nesupras! — pertraukė ją Rencas. 

— Tiktai nereikia to sakyti tėvui Kristoforui, kol viskas nebus 
padaryta, — varė toliau Anjezė,— o kai bus padaryta ir viskas gerai 
pavyks, kaip tu manai, ką tau pasakys tėvas Kristoforas? „Ak dukre- 
le, gražų jūs man iškrėtėte pokštą“. Dvasininkas turi taip kalbėti, o 
širdy, patikėk manim, ir jis bus patenkintas. 

Nors Liučija ir nežinojo, ką atsakyti į tokį samprotavimą, ji vis 
tiek, matyt, netikėjo. Užtat Rencas, galutinai įtikintas, pasakė: 

— Jeigu taip, tai viskas gerai. 

— Neskubėk,— tarė Anjezė.— O liudininkai? Reikia surasti du, 
kurie ir norėtų, ir mokėtų tylėti! Ir dar užklupti kleboną, kuris štai jau 
dvi dienos slapstosi savo namuose! Na, pabandyk sulaikyti jį ten! Juk 
Jis, nors iš prigimties ir nepaslankus, o vis tiek esu tikra, kai tik pama- 
tys jūsų būrį — iškart pasidarys už katiną vikresnis ir paspruks kaip 
velnias nuo švęsto vandens. 

— Aš sugalvojau! — sušuko Rencas, taip trenkęs kumščiu į stalą, 

jog net pašoko indai, pastatyti pietums. Ir ėmė dėstyti savo sumanymą, 
kuriam Anjezė visiškai pritarė. 

— Čia vis gudrybės, — pasipriešino Liučija,— ne visai švarūs 
dalykai. Iki šiol viską darėme sąžiningai, tai ir toliau elkimės dorai, 
ir Dievas mums padės: taip sakė tėvas Kristoforas. Pasitarkim su juo! 

— Klausyk tų, kurie išmano daugiau už tave, — tarė Anjezė rūs- 
čiu veidu.— Kam čia tartis? Dievas sako: „Padėk pats sau, ir aš tau 
padėsiu“. Kai viskas bus padaryta, papasakosim ir tėvui Kristoforui. 

— Liučija,— tarė Rencas,— nejaugi jūs manęs nepalaikysite? 
Argi mes nepadarėme visko, kas dera geriems krikščionims? Argi 
mudu neturėjome būti jau vyras ir žmona? Argi klebonas nepaskyrė 
mums dienos ir valandos? Ir kas kaltas, kad dabar turime griebtis šio- 
kio tokio gudrumo? Ne, jūs neatsisakysit man padėti. Aš einu ir grį- 
šiu su atsakymu.— Ir, atsisveikinęs su Liučija maldaujančiomis akimis, 
o su Anjeze — abipusio sutarimo žvilgsniu, jis skubiai išėjo. 

Nelaimės miklina protą. Ir Rencas, kuris, ligi šiol eidamas lygiu ir 
ramiu gyvenimo keliu, niekada neturėjo progos pamankštinti savo pro- 
to, šįsyk sugalvojo tokią gudrybę, kuri būtų padariusi garbę kiekvie- 
nam juristui. Nuėjo tiesiai, kaip buvo numatęs, pas kažkokį Toniją, 
kurio namelis stovėjo netoliese. Rado šeimininką virtuvėje: atsirėmęs 
keliu į židinio pakopą ir viena ranka laikydamas už krašto katiliuką, 
pastatytą ant karštų pelenų, tasai menturiu maišė pilkšvą kukurūzų 
košę. Tonijo motina, brolis ir žmona sėdėjo už stalo, o trejetas ar ket- 
vertas vaikučių, sustoję šalia tėvo ir įsmeigę akis į katiliuką, laukė, ka- 
da gaus valgyti. Bet čia nebuvo to džiaugsmo, kokį paprastai sukelia 
pietūs žmogui, nusipelniusiam jų savo prakaitu. Košės virė tiek, kiek 
leido prasti metai, o ne tiek, kiek reikalavo burnų skaičius ir apetitas. 
Kiekvienas valgytojas, su nepaprastu godumu šnairuodamas į bendrą 
katilą, rodėsi, jau galvojo apie tą savo alkio dalį, kuri liks nenumal- 
šinta. Kol Rencas sveikinosi su šeima, Tonijas išvertė košę į buko du- 
benį, ir dideliame garo debesy ji atrodė tartum mažas mėnulis. Vis dėl- 
to moterys mandagiai kreipėsi į Rencą: „Gal užkąstumėt su mumis?“ 
Lombardijos, o tikriausiai ir daugelio kitų kraštų sodietis būtinai pa- 
rodys tokį mandagumą kiekvienam, kas jį ras valgant, nors atėjęs žmo- 
gus būtų turtingas besotis, ką tik atsikėlęs nuo stalo, o jam pačiam tai 
būtų paskutinis kąsnis. 

— Ačiū, — atsakė Rencas,— aš atėjau tik tarti žodelį Tonijui; o 
jeigu nori, Tonijau, kad netrukdytume tavo moterims, galim nueiti 
pietų į taverną, ten ir pasikalbėsim. 

Šis pasiūlymas buvo Tonijui juo malonesnis, kad jis visai jo nelau- 
kė; moterys ir vaikai (šie tokius dalykus anksti ima suprasti) su ne 
mažesniu pasitenkinimu žiūrėjo, kaip nuo košės traukiasi vienas pre- 
tendentas, ir clar pats baisiausias. Pakviestasis, nieko neklausinėda- 
mas, išėjo drauge su Rencu.. 

Atėję į kaimo taverną, laisviausiai atsisėdo vienudu, nes skurdas 
buvo atpratinę:s visus lankytojus nuo šios malonumų šventovės. Palie- 
pė atnešti, ko ten dar buvo, bet gavo ne kažin ką; išgėrė ąsotėlį vyno, 
ir tada Renca:; paslaptingai kreipėsi į Toniją: 

— Jeigu tu man padarysi mažą paslaugą, aš tau padarysiu 
didelę. 

— Sakyk, sakyk, darysiu, ką paliepsi, — atsakė Tonijas, pildamas 
vyno.— Šiandien aš šokčiau už tave į ugnį. 

— Tu esi skolingas klebonui dvidešimt penkias liras už išnuomo- 
tą lauką, kurį dirbai praėjusiais metais. 

— Ak Rencai, Rencai! Tu gadini visą savo geradarybę. Kam tu 
tai priminei? "Tu sudrumstei man nuotaiką. 

— Jei kallbu su tavim apie tą skolą, — tarė Rencas,— tai tik to- 
dėl, kad aš, jeigu nori, padėsiu tau ją sumokėti. 

— Ar tu rimtai kalbi? 

— Visiškai rimtai! Tai kaip? Ar tu būtum patenkintas? 

— Patenkintas? Po šimts pypkių, ir dar kaip! Tai būtų gerai, kad 
nebematyčiau, susitikęs su klebonu, jo grimasų ir lingavimo galva. O 
dar tos amžinos kalbos; „Tonijau, nepamiršk. Tonijau, kada pasima- 
tysim tuo reikalu?“ Man taip sunku, kad net per pamokslą, kai jis pa- 
sižiūri į mane, aš pradedu bijoti: žiūrėk, ims ir pasakys visų akyse: 
„O kur dvidešimt penkios liros?“ Tebūnie prakeiktos tos dvidešimt 
penkios liros! Ir žmonos auksinį vėrinį turėtų man grąžinti, — kiek 
iš Jo mums išeitų kukurūzų košės... Bet... 

— Kas — bet? Jeigu tu man padarysi mažytę paslaugą, tai dvi- 
dešimt penkios liros tau atskaitytos... 

— Tai sakyk. 

— Bet žiūrėk!..— tarė Rencas, pridėjęs pirštą prie lūpų. 

— Kam visa tai? Juk tu mane pažįsti. 

— Kleborias ieško priekabių, kad tik galėtų atidėti mano jungtu- 
ves; 0 aš, priešingai, noriu, kad jos būtų greičiau. Aš visiškai tiksliai 
žinau, kad jei;zu pas jį nueis patys sužadėtiniai ir pora liudininkų ir 
jeigu aš pasakysiu: „Štai mano žmona“, o Liučija pasakys: „Štai mano 
vyras“, tai jumngtuvės bus atliktos. Tu mane supratai? 

— Tu nori. kad aš pabūčiau liudininku? 

— Taigi. 

— Ir sumokėsi už mane dvidešimt penkias liras? 

— Tą aš ir turiu galvoj. 

— Niekšas tas, kas neištesės žodžio. 

— Bet reikia rasti antrą liudininką. 

— Jau radau. Mano brolis Džervazas, kvailiukas, 'viską padarys, 
ką jam pasakysiu. Tu jam duosi išgerti? 

— Ir pavalgyti. — atsakė Rencas.— Atsivesime jį čionai paužti 
su mumis. Bet ar jis mokės tai padaryti? | 

— Aš jį pamokysiu: juk žinai, kad jo smegenys atiteko man. 

— Tad iki rytojaus! 

— Gerai!.. 

— Pavakary... 

— Puiku! 

— Bet žiūrėk!.. — tarė Rencas, vėl pridėjęs prie lčipų pirštą. 

— To betrūko! — atsakė Tonijas, palenkęs galvą. ant dešiniojo 
peties ir pakėlęs kairiąją ranką su tokia mina, kuri salcyte sakė: „Tu 
mane užgaulioji“. 

— Bet jeigu žmona tave paklaus, o tikrai paklžus... 

— Dėl melagysčių, tai aš savo žmonai skolingas, ir dar tiek, kad 
nežinau, ar kada atsilyginsiu. Sugalvosiu kokį paistalą jos širdžiai nu- 
raminti. 

— Rytoj rytą, — tarė Rencas,— pasišnekėsim smiilkiau ir viską 
sutarsim. 

Pasikalbėję jie išėjo iš tavernos. Tonijas pasuko numo, galvoda- 
mas, kokią pasakėlę pasekti savo moterims, o Rencas nuėjo pranešti, 
kokį padarė susitarimą. 

Tuo tarpu Anjezė veltui stengėsi įtikinti dukrą. kuri kiekvieną 
jos argumentą atremdavo vienu iš dviejų atsakymų: ta nedora, taip 
daryti negalima; o jei galima, tai kodėl to nepasakius tėvui Kristo- 
forui? 

Rencas parėjo džiūgaudamas ir, viską papasakojęs, šiiktelėjo: ,„A?“, 
o tai reiškė: „Na, ką? Ar aš ne vyras? Ar kas būtų geriau susidorojęs? 
Argi jums tai būtų atėję į galvą?“ Ir taip toliau. 

Liučija pamažu lingavo galva; bet anuodu iš per didelio susijau- 
dinimo mažai jos paisė: taip mes elgiamės su vaiku, kuris negali iš karto 
suprasti, ko iš jo reikia, bet paskui, prašomas ir įtikinėiamas, padaro 
ai, ko norime. 


83 VI skyrius 


— Gerai tai gerai, — tarė Anjezė,— tik... jūs ne viską apgal- 
vojote. 

— O ko dar trūksta? — paklausė Rencas. 

— O Perpetuja? Jūs visai ją pamiršot. Toniją su broliu ji įleis, 
o jus, ir dar dviese! Pagalvokit! Turbūt jai liepta jūsų iš tolo neprisi- 
leisti prie namų tartum vaiko prie vynuogyno su prinokusiomis vy- 
nuogėmis. 

— Tai ką daryti? — kiek sumišęs tarė Rencas. 

— Ogi štai ką, — aš jau visa apgalvojau. Su jumis eisiu ir aš. Žinau 
tokį slaptą būdą, kaip ją atitraukti ir taip susukti galvą, kad ji jūsų ne- 
pastebės, — jūs ir įeisite. Aš ją pasikviesiu ir paliesiu tokią stygą... pa- 
matysite patys. 

— Telaimina jus Dievas! — sušuko Rencas.— Aš visada sakiau, 
kad jūs visur mums padedate. 

— Bet iš viso to nieko neišeis, — tarė Anjezė,— jei nepavyks įti- 
kinti Liučijos, kuri užsispyrusi tvirtina, kad tai nuodėmė. 

Tada ir Rencas paleido į darbą visą savo iškalbą, bet Liučija bu- 
vo nepajudinama. 

— Aš nežinau, ką atsakyti į šituos jūsų išvedžiojimus,— kalbėjo 
ji, — bet matau, kad, norint padaryti taip, kaip jūs sakote, reikia grieb- 
tis gudrybių, melo, veidmainysčių. Ak Rencai, ne taip mes pradėjome! 
Aš noriu būti jūsų žmona (tardama tą žodį ir aiškindama savo keti- 
nimą, ji niekaip negalėjo susivaldyti neparaudusi), aš noriu būti jūsų 
žmona, bet tik doru būdu, su Dievo baime, prieš altorių. Viską paves- 
kim tam, kuris yra danguje. Argi jis neras, kaip padėti mums greičiau, 
negu mes patys rasime išeitį su visomis savo gudrybėmis? Ir kam visa 
slėpti nuo tėvo Kristoforo? 

Ginčas vis netilo, ir rodėsi, kad niekad nepasibaigs, bet staiga grei- 
tas sandalų šlepsėjimas ir abito šnaresys, panašus į tą, kurį sukelia 
vėjo šuoras, įguldamas į nulėpusias bures, davė suprasti, kad atėjo tė- 
vas Kristoforas. Visi nutilo, o Anjezė vos spėjo sušnibždėti Liučijai 
į ausį: „Na, žiūrėk, nieko jam neprasitark“. 

Tėvas Kristoforas atėjo taip, kaip ateina geras karvedys, ne dėl sa- 
vo kaltės pralaimėjęs svarbų mūšį: nuliūdęs, bet neprislėgtas, susirūpi- 
nęs, bet nesuglumęs, greitai, bet be panikos .skubantis ten, kur reikia 
sustiprinti silpnas vietas, surinkti išblaškytus pulkus ir duoti naujų 
įsakymų. 

— Ramybė jums, — tarė jis įžengęs. — Iš to žmogaus nėra ko lauk- 
ti; juo labiau reikia pasitikėti Dievu; iš kai kurių ženklų aš jau dabar 
galiu spręsti apie jo malonę. 

Nors nė vienas iš trijų nebuvo dėjęs per daug vilčių į tėvo Kristo- 
foro sumanymą, nes buvo ne tik retas, bet stačiai negirdėtas daiktas, 
kad koks didžiūnas savo valia, vien tik paklausęs kieno maldavimų, 
atsisakytų savo niekšiškų kėslų, — vis dėlto liūdna tiesa kirto smūgį 
visiems. Moterys nuleido galvas, o Renco sieloje pyktis nustelbė slo- 
gią nuotaiką. Vienuolis atnešė savo žinią tokiu metu, kai Rencas jau 
pakankamai buvo įdirgintas skaudžių netikėtumų, bergždžių mėgini- 
mų, tuščių vilčių; negana to, jis dar sielojosi dėl Liučijos užsispyrimo. 

— Norėčiau žinoti, — sušuko jis, grieždamas dantimis ir pakė- 
lęs balsą, nors iki šiol niekad taip nedarydavo tėvo Kristoforo akivaiz- 
doje,— norėčiau žinoti, kuo jis rėmėsi įrodinėdamas... įrodinėdamas, 
kad mano sužadėtinė neturi būti mano sužadėtinė. 

— Vargše Rencai! — oriu, užjaučiamu balsu atsakė vienuolis, 
romiomis akimis tarytum ragindamas jį tvardytis.— Jeigu šio pasau- 
lio didžiūnai, ketindami daryti ką pikta, turėtų aiškintis, tas pasaulis 
būtų visai kitoks negu dabar. 

— Tikriausiai tas šuo pasakė, kad jis to nenori todėl, kad nenori? 

— Jis net ir to nepasakė, vargše mano Rencai. Juk tai būtų labai 
gerai, jeigu, neteisingai elgdamiesi, didžiūnai atvirai tat prisipažintų. 

— Bet ką nors jis turėjo pasakyti? Ką gi jis sakė, velnio išpera? 

— Jo žodžius girdėjau, bet nemokėčiau jų tau pakartoti. Netei- 
singo, bet galingo Žmogaus žodžiai pasiekia mus ir dingsta. Jis gali 
supykti, kad tu jį įtari, ir kartu duoti tau pajusti, kad tavo įtarimas pa- 
matuotas; gali įžeidinėti — ir pats save laikyti įžeistu, tyčiotis — ir 
reikalauti, kad jam paklustum, gąsdinti — ir guostis, būti įžūlus — ir 
laikyti save padoriu. Neklausinėk daugiau apie jį. Jis net neištarė nei 
šios nekaltos merginos, nei tavo vardo, neišsidavė, kad jus pažįsta, ne- 
pareiškė jokių pretenzijų, bet... bet, deja, aš turėjau suprasti, kad jis 
neperkalbamas. Ir vis dėlto pasikliaukime Dievu. O jūs, vargšelės, ne- 

nusiminkit; ir tu, Rencai, patikėk — aš puikiai suprantu tave ir jau- 
čiu, kas dedasi tavo širdyje. Bet kantrybės! Tai tuščias žodis, kartus 
tam, kas netiki. Bet tu... Nejaugi tu nenorėsi palikti Dievo valiai vie- 
nos kitos dienos, tiek, kiek reikės, idant laimėtų teisingumas. Laikas 
Dievo rankoje. Juk jis tiek daug mums pažadėjo. Pasitikėk Aukščiau- 
siuoju, Rencai, ir žinok... žinokite jūs visi, kad aš jau turiu užčiupęs 
siūlo galą, kuris, man rodos, atves jus į tikslą. Nieko daugiau kol kas 
negaliu pasakyti. Rytoj aš čia neateisiu, turėsiu visą dieną išbūti vie- 
nuolyne — vis dėl jūsų. Tu, Rencai, pasistenk tenai ateiti; o jeigu dėl 
kokių nenumatytų priežasčių pats negalėsi, atsiųsk patikimą žmogų, 
kokį nors supratingą vaikiščią, — aš per jį jums viską pranešiu. Bet 
jau temsta, man reikia skubėti į vienuolyną. Tikėkite ir nenusiminki- 
te! Sudieu! 

Tai pasakęs, jis išskubėjo ir protekomis, beveik pasišokėdamas 
ėmė leistis vingiuotu ir akmenuotu taku, kad tik nepavėluotų į vie- 
nuolyną: kitaip gautų smarkiai barti, arba, kas dar blogiau, turėtų at- 
likti atgailą, kuri jam sutrukdytų rytojaus dieną atsidėti savo globo- 
tinių reikalams. 

— Ar girdėjote, ką jis sakė apie kažkokį... na... kaip ten... apie 
siūlo galą, kurį jis jau turįs ir kuris galįs mus atvesti į tikslą? — tarė 
Liučija.— Reikia juo pasitikėti. Jis toks Žmogus, kad jeigu jau pa- 
žada... 

— Jeigu tikrai taip,— pertraukė Anjezė,— jis turėjo kalbė- 
ti aiškiau arba pasivadinti mane į šalį ir pasakyti, kas ir kaip... 

— Tušti žodžiai! Aš pats susitvarkysiu, pats! — šį kartą pertrau- 
kė Rencas, žingsniuodamas po kambarį. Jo balsas ir veidas bylojo 
labai aiškiai, ką reiškia tie žodžiai. 

— Ak Rencai! — sušuko Liučija. 

— Ką jūs norite pasakyti? — paklausė Anjezė. 

— Ką čia daug kalbėti? Aš pats su juo apsidirbsiu. Jei ir šimtas, 
tūkstantis velnių jame tūnotų, jis juk vis tiek iš kaulų ir mėsos... 

— Ne, ne, dėl Dievo meilės!.. — sušuko Liučija ir pravirko. 

— Taip net juokais negalima kalbėti! — tarė Anjezė. 

— Juokais? — sušuko Rencas, atsistojęs priešais sėdinčią Anje- 
zę ir įsmeigęs į ją išsprogusias akis.— Juokais! Pamatysit, kokie čia 
juokai! 

— Ak Rencai! — vargais negalais ištarė kūkčiodama Liučija. — 
Aš niekada nemačiau jūsų tokio. 

— Dėl Dievo meilės, nekalbėkite tokių dalykų, — paskubom pra- 

bilo Anjezė tylesniu balsu.— Jūs pamiršote. kiek rankų jo žinioje? 
Ir jeigu... Saugok Dieve! Teisingumas visada prieš vargšus. 

— Aš pats padarysiu teisingumą. Atėjo laikas! Tai nelengva, žinau. 
Jis turi gerą apsaugą, tas plėšrus šuo. Ir supranta, kas jo laukia. Bet 
nesvarbu. Ryžto ir kantrybės... išmuš jo valanda. Išmuš! Taip, aš pa- 
darysiu teisingumą... išvaduosiu visą apylinkę... kiek žmonių laimins 
mane... O paskui — trim šuoliais... 

Siaubas, kuris apėmė Liučiją, išgirdus šiuos visai aiškius žodžius, 
užgniaužė jai ašaras ir suteikė jėgų kalbėti. Atitraukusi rankas nuo 
drėgno veido, ji liūdnu, bet ryžtingu balsu pasakė Rencui: 

— "Turbūt jūs jau nebenorit, kad tekėčiau už jūsų. Aš daviau žo- 
dį dievobaimingam jaunuoliui, o žmogus, kuris... Jeigu jo net negalė- 
tų pasiekti joks teisingumas, joks kerštas, jeigu jis būtų net karaliaus 
sūnus... 

— Na, gerai! — sušuko Rencas pykčio perkreiptu veidu.— Aš 
jūsų neturėsiu, bet neturės nė jis. Bet aš liksiu čia, nors ir be jūsų, o 
jis nueis... 

— Ak, ne, dievaži, nekalbėkite taip ir nežiūrėkite tokiomis aki- 
mis!.. Aš negaliu, negaliu matyti jūsų tokio, — sušuko Liučija ir, grą- 
žydama rankas, ėmė raudoti; Anjezė tuo tarpu šaukė jaunuolį vardu, 
purtė už pečių, už rankų, bandydama jį nuraminti. Kurį laiką jis sto- 
vėjo nejudėdamas ir susimąstęs žiūrėjo į maldaujantį Liučijos veidą, 
paskui staiga metė į merginą niūrų žvilgsnį, pasitraukė atbulas ir, ro- 
dydamas į ją pirštu, ėmė šaukti: 

— Ji pati to nori! Ji turi mirti! 

— O ką bloga aš jums padariau, kad norit mano mirties? — pa- 
sakė Liučija, puldama prieš jį ant kelių. 

— Jūs? — atsakė jis tokiu balsu, kuriame dabar skambėjo visai 
kitoks pyktis, bet vis tiek pyktis. — Jūs? Kurgi jūsų meilė? Kuo jūs 
ją įrodėte? Argi aš nemaldavau jūsų, nemaldavau be galo? O jūs vis 
„ne“ ir „ne“! 

— Aš sutinku, sutinku, — ūmai atsakė L:učija,— eisiu pas klebo- 
ną, rytoj arba nors ir dabar, jeigu taip norite. Tik būkite toks kaip pir- 
ma,— eisiu. 

— Tikrai pažadai? — pasakė Rencas. Jo veidas ir balsas išsyk 
sušvelnėjo. 

— Pažadu! 

— Žodis duotas! 

— Ačiu tau, Viešpatie! — sušuko Anjezė, dvigubai patenkinta. 

Ar pagalvojo Rencas, užėjus tokiam smarkiam pykčiui, kiek jis 
gali laimėti, išgąsdinęs Liučiją? Ir ar jis nė kiek nesistengė dirbtinai 
išpūsti tą pyktį, sąmoningai siekdamas juo pasinaudoti? Mūsų auto- 
rius sakosi to nežinąs, o aš manau, kad nė pats Rencas to gerai neži- 
nojo. Mat jis iš tikrųjų buvo įniršęs ant dono Rodrigo ir karštai troš- 
ko Liučijos sutikimo; o kai dvi didelės aistros tuo pat metu verda žmo- 
gaus širdyje, niekas. netgi jis pats, negali aiškiai jų atskirti ir tvirtai 
pasakyti, kuri jų stipresnė. 

— Aš jums pažadėjau,— atsakė Liučija, droviai ir meiliai prie- 
kaištaudama,— bet ir jūs pažadėjote man nekelti triukšmo ir pasiti- 
kėti tėvu Kristoforu. 

— Ak, gana! Tai dėl ko gi aš taip buvau pašėlęs? Jūs dabar tur- 
būt norite trauktis atgal ir priversti mane padaryti kokią nors 
kvailystę. 

— Ne, ne,— atsakė vėl išsigandusi Liučija.— Aš pažadėjau ir 
savo pažado neatsisakau. Bet nepamirškite, kaip jūs mane privertėte 
duoti tą pažadą. Gink Dieve... 

— Jums viskas atrodo blogai, Liučija. Dievas žino, kad mes nie- 
kam nieko pikto nesame padarę. 

— Nors pažadėkite, kad tai bus paskutinis kartas. 

— Vargšo vaikino garbės žodis. 

— Bet šį kartą tesėkite žodį, — pasakė Anjezė. 

Čia autorius prisipažįsta. kad jis nežino. ar Liučija buvo iš tikro 
nepatenkinta, kad ją privertė duoti sutikimą. Mes, kaip ir jis, tuo abe- 
jojame. 

Rencas būtų norėjęs kalbėtis toliau ir smulkiai aptarti, ką reikės 
daryti rytoj, bet jau buvo vėlu, ir moterys palinkėjo jam labos nak- 
ties, nes joms rodėsi, kad ilgiau čia jam užtrukti būtų nepadoru. 

Naktis visiems trims tebuvo tokia rami, kokia begali būti po dienos. 
pilnos nerimo ir rūpesčių, prieš kitą dieną, kai numatytas svarbus 
darbas, kurio sėkmingumas abejotinas. Rencas pasirodė anksti rytą 
ir kartu su moterimis, tikriau sakant, su Anjeze, aptarė būsimą vakaro 
Žygį; čia vienas, čia kitas nurodinėjo visokiausias kliūtis ir sunkumus, 
abu kartu sprendė, kaip juos nugalėti, ir pagaliau ėmė taip vaizdžiai 
kalbėti apie tą žygį, tarium jis jau būtų buvęs atliktas. Liučija klau- 
sėsi ir, nepritardama žodžiais tam, kam negalėjo pritarti širdimi, žadėjo 
viską padaryti kuo geriau. 

— Na, o jūs ar eisit į vienuolyną pasikalbėti su tėvu Kristofo- 
ru, kaip jam sakėt vakar vakare? — paklausė Anjezė Rencą. 

— Jokiu būdu! — atsakė tas.— Juk žinote, kokios velniškos jo 
akys; jis man iš veido kaip iš knygos išskaitys, kad mes kažką rengia- 
me. O jeigu ims mane klausinėti, tai niekaip neišsisuksiu. Be to, turiu 
būti čia, tvarkyti reikalą. Geriau jau jūs nusiųskite ką nors. 

— Nusiųsiu Meniką. 

— (Gerai,— atsakė Rencas ir išėjo, kaip sakė, „tvarkyti reikalo“. 

Anjezė nuėjo į kaimynų namus pakviesti Meniko, žvitraus dvylikos 
metų vaikiščio, kuris per visokius pusbrolius ir svainius buvo jai lyg 
ir sunėnas. Paprašė tėvus, kad jį išleistų visai šiai dienai, taip sakant, 
pasiskolino „vienai paslaugai“, kaip ji sakė. Parsivedusi berniuką, 
virtuvėje davė jam pusryčių ir liepė nueiti į Peskareniką pasirodyti 
tėvui Kristoforui, kuris, laikui atėjus, pasiųsiąs jį atgal su atsakymu. 
„Tėvas Kristoforas, pažįsti, — toks gražus senis su žila barzda, jį 
visi vadina šventuoju“. 

— Žinau,— tarė Menikas,— tas, kuris mus, vaikus, visada pag- 
losto, o kartais duoda šventų paveikslėlių. 

— Tas pats, Menikai. Ir jeigu jis lieps tau trupučiuką palaukti 
ten, prie vienuolyno, tai tu neprapulk; žiūrėk, neik su draugais prie 
ežero pavėpsoti, kaip žvejoja, ir nežaisk su išdžiaustytais ant sienos 
tinklais, na ir kad man nekapotum kopūstų... 

Reikia pasakyti, kad niekas taip kaip Menikas nemokėjo „kapoti 
kopūstų“ — šokdinti akmenukų vandens paviršiumi. O juk žinoma, 
kad visi mes, dideli ir maži (ne tik tokie kaip Menikas), noriai daro- 
me tai, į ką esame įgudę. 

— Ek teta! Juk aš ne mažas. 

— Gerai, tai būk protingas; o kai grįši su atsakymu, žiūrėk, štai 
šios dvi gražios, naujutėlės parpaljolės'* bus tavo. 

— Duokite man jas dabar, — ar ne tas pat. 

— Ne, ne, tu jas, ko gero, praloši. Eik ir elkis kaip pridera. Gal 
tada gausi dar daugiau. 

Per likusias ilgas ryto valandas nutiko naujų įvykių, kurie sukėlė 
nemažą įtarimą ir taip jau įsibaugštinusioms moterims. Kažkoks el- 
geta, nei sulysęs, nei sudriskęs kaip paprastai, įtartinai niūriu ir nela- 
bu veidu įėjo prašyti išmaldos, dairydamasis į visas puses kaip šnipas. 
Jam davė gabalą duonos; jis paėmė ir įsidėjo su prastai slepiamu abe- 
jingumu. Paskui dar kiek pastovėjo ir kažkaip akiplėšiškai, bet kartu 
neryžtingai, ėmė šio ir to klausinėti. Slėpdama tiesą, į visus jo klau- 
simus Anjezė paskubom atsakė visai priešingai, negu buvo iš tikrųjų. 
Rengdamasis išeiti, elgeta apsimetė sumaišęs duris ir žengė pro tas, 

kurios eina į laiptus, o ten kiek galėdamas greičiau apsidairė. Kai jam 
iš paskos sušuko: „Ei, ei, kur tu dabar, gerbiamasis? Čionai, čionai!“ — 
jis grįžo ir išėjo, kur jam parodė, atsiprašinėdamas su apsimestu 
romumu ir nuolankumu, kurie niekaip nesiderino su griežtais jo veido 
bruožais. Po jo ėmė rodytis ir kiti keisti asmenys. Nelengva buvo 
pasakyti, kas tai per žmonės, bet negalėjai patikėti, kad tai dori praei- 
viai, kokiais jie dėjosi. Vienas užėjęs paprašė parodyti jam kelią, 
kiti, eidami pro vartelius, sulėtindavo žingsnį ir iš paniūrų šnairuoda- 
vo į nedidelį kiemą ir kambarį, norėdami kažką pamatyti, bet nesu- 
kelti įtarimo. Pagaliau apie pietus tas įkyrus vaikščiojimas baigėsi. 
Anjezė kartkartėmis atsikeldavo ir, perėjusi per kiemą, pasižiūrėda- 
vo pro vartelius į gatvę, pažvelgdavo į vieną, į kitą pusę ir grįždavo, 
sakydama: „Nieko nėra“. Šiuos žodžius ištardavo su aiškiu pasiten- 
kinimu, su tokiu pat pasitenkinimu jos klausėsi ir Liučija, nors nei 
viena, nei kita gerai nežinojo, kodėl tai jas džiugina. Vis dėlto abi 
jautė kažkokį nerimą, kuris nustelbė joms, ypač dukteriai, gerą dalį 
drąsos, jų sukauptos vakarui. 

Tačiau reikia skaitytojui ką nors aiškiau pasakyti apie šiuos 
paslaptingus valkatas. Todėl turime grįžti atgal ir vėl susirasti doną 
Rodrigą, kurį vakar, išėjus tėvui Kristoforui, buvome palikę viename 
jo rūmų kambaryje. 

Kaip jau sakėme, donas Rodrigas dideliais žingsniais žingsniavo 
po kambarį, kurio sienose kabėjo kelių kartų šeimos portretai. Kai 
prieidavo prie sienos ir atsigręždavo, priešais pamatydavo vieną iš 
savo karingųjų prosenių — priešų ir savo karių siaubą nuožmiomis 
akimis, trumpais stačiais plaukais, ilgais, atsikišusiais į šalis, smailiai 
susuktais ūsais ir tarsi nukirstu smakru. Karžygys stovėjo visu ūgiu, 
su šarvais, antblauzdžiais, antrankoviais ir pirštinėmis — perdėm 
iš geležies; dešiniąja ranka jis rėmėsi į šoną, o kairiąją laikė ant špa- 
gos efeso. Donas Rodrigas ilgai žiūrėdavo į jį; kai pagaliau prieidavo 
prie pat portreto ir vėl apsigręždavo, priešais jį būdavo jau kitas pro- 
senis — teisėjas, bylininkų ir advokatų siaubas; jis sėdėjo didžiulia- 
me krėsle, apmuštame raudonu aksomu, apsisiautęs dukslia juoda 
toga; visas buvo apsirengęs juodai, išskyrus baltą apykaklę su pla- 
čiomis klostėmis ir šermuonėlių pamušalą su atverčiamu į viršų kraš- 
tu. (Tai buvo senatorių skiriamasis ženklas. Tik šitą pamušalą jie 
vilkėdavo žiemą, — štai kodėl niekur nepamatysi senatoriaus portre- 
to su vasariškais drabužiais.) Liesas, suraukęs antakius, jis laikė ran- 
koje kažkokį prašymą ir, rodėsi, sakė: „Pažiūrėsim“. Vienoje jo 

pusėje buvo išdiJi dama, savo tarnaičių siaubas, kitoje — abatas, savo 
vienuolių siaubas, — žodžiu, tai buvo žmonės, kurie kėlė siaubą, ir ro- 
dėsi, kad tas siaubas dvelkia net iš paveikslų. Tokių prisiminimų už- 
plūstas, donas Rodrigas visiškai įtūžo. Jis degė iš gėdos pagalvojęs, kad 
kažkoks vienuolis išdrįso jį mokyti kaip pranašas Natanas“' Dovydą. 
Kūrė ir griovė visokiausius keršto planus, geisdamas drauge patenkinti 
ir savo aistrą, ir tai, ką jis vadino garbe. Bet vos tiktai jam ausyse sus- 
kambėdavo neužbaigtos pranašystės pirmieji žodžiai ir, kaip žmonės 
sako, šiurpas nueidavo per kūną, jis (tik pamanykit!) beveik ryždavosi 
mesti bet kokią mintį apie šį dvigubą malonumą — savo aistros 
patenkinimą ir garbę. Pagaliau, kadangi reikėjo ko nors imtis, pasišau- 
kė tarną ir liepė atsiprašyti už jį svečius — pasakyti, kad jį sutrukdęs 
skubus reikalas. Kai tarnas grįžęs pranešė, kad sinjorai, pareiškę 
pagarbą šeimininkui, išėjo, donas Rodrigas, vis taip pat vaikščioda- 
mas po kambarį, paklausė: 

— O grafas Atilijas? 

— Išėjo su kitais sinjorais, jūsų šviesybe. 

— Gerai. Šešis vyrus! Einu pasivaikščioti! Greičiau! Špagą, ap- 
siaustą, skrybėlę — paskubėk! 

Tarnas nusilenkęs išėjo. Greitai jis atnešė brangią špagą, kurią 
šeimininkas prisisegė prie šono, apsiaustą, kurį užsimetė ant pečių, 
skrybėlę su didžiulėmis plunksnomis, kurią užsidėjo ant galvos, o 
paskui išdidžiai užsismaukė ant akių, — ženklas, kad jūra nerami. 
Donas Rodrigas išėjo ir prie durų pamatė šešis bravus — ginkluotus 
palydovus; išsirikiavę jie nusilenkė šeimininkui, o paskui žengė įkandin 
jo. Niauresnis, išdidesnis, labiau susiraukęs kaip paprastai, donas 
Rodrigas išėjo pasivaikščioti Leko link. Sodiečiai ir amatininkai, 
pamatę jį einant, traukėsi į pasienius ir iš tolo, nusivožę kepures, 
žemai lenkėsi, o jis visai nekreipė į juos dėmesio. Kaip valdiniai 
lenkėsi jam ir tie, kurie kitų gyventojų akyse patys buvo ponai; mat 
tose apylinkėse nebuvo nė vieno žmogaus, kuris nors iš tolo būtų 
galėjęs lygintis su juo savo kilme, turtais, pažintimis ir gebėjimu 
pasinaudoti viskuo, kas gali padėti iškilti virš kitų. Tokiems ponams 
donas Rodrigas rodė santūrų palankumą. Tą dieną neteko susitikti 
su ispanu, sinjoru kaštelionu, bet jei kada tekdavo, tai abu vienodai 
žemai nusilenkdavo, tartum būtų susitikę du valdovai, kuriems nėra 
dėl ko vaidytis, o dera tik iš mandagumo pagerbti vienam kitą. Norė- 
damas išblaškyti niūrią nuotaiką, atsikratyti vienuolio paveikslo, 
kuris visą laiką trikdė jo vaizduotę, ir ieškodamas naujų įspūdžių, do- 

nas Rodrigas tą dieną cžsuko į vienus namus, kur paprastai lanky- 
davosi daug žmonių. Ten jį priėmė su tuo rūpestingumu ir pagarbiu 
svetingumu, kuris rodomas žmonėms, mokantiems priversti arba 
labai juos mylėti, arba labai jų bijoti. Tik sutemus grįžo jis į savo 
rūmus. Grafas Atilijas taip pat grįžo tuo laiku, ir jiems atnešė vaka- 
rienę. Donas Rodrigas sėdėjo susimąstęs ir nekalbus. 

— Pusbroli, kada gi man sumokėsite už pralaimėtas lažybas? — 
tarė, gudriai nusišaipęs, grafas Atilijas, kai tik tarnai nukraustė stalą 
ir išėjo. 

— Švento Martyno diena*' dar nepraėjo. 

— Geriau mokėkite dabar — juk praeis visi kalendoriaus šven- 
tieji, kol... 

— Na, dar pamatysim. 

— Pusbroli, jūs veltui dedatės gudruoliu. Juk aš viską supratau 
ir tiek esu tikras, kad laimėjau, jog galiu dar kartą kirsti lažybų. 

— Dėl ko? 

— Dėl to, kad vienuolis... Na, žodžiu, tas vienuolis įkvėpė jums 
šventos dvasios. 

— Na ir pasakė! 

— Įkvėpė šventos dvasios, pusbroli, sakau jums, įkvėpė. Ir aš 
tuo džiaugiuosi. Žinote, bus gražu žiūrėti, kaip jūs atgailaujate nu- 
leidęs akis. O kokia garbė tam tėvui! Koks išdidus ir pasipūtęs sugrįš 
jis vienuolynan! Ne kasdien sugausi tokią žuvį ir ne su bet kokiu 
tinklu. Būkite tikras, kad jis jus rodys pavyzdžiu kitiems, o kai sakys 
pamokslus kur nors toliau, pasakos apie jūsų darbus. Aš tarsi girdžiu 
Jį. — Ir jis prabilo pamokslininko tonu, sniaukrodamas, su ironiškais 
gestais: — „Vienoje šio pasaulio šalyje, kurios vardo iš pagarbos 
neminėsiu, gyveno, o mano brangieji klausytojai, ir dabar tebegyve- 
na vienas pasileidęs bajoras, palankesnis moterims nei garbingiems 
vyrams. Pripratęs vos ne kiekvieną gėlę skinti savo puokštei, jis kartą 
metė akį...“ 

— (Gana, gana,— pertraukė jį donas Rodrigas, lyg prajukęs, 
lyg supykęs. — Jeigu norite padvigubinti lažybų sumą, aš sutinku. 

— Po velnių! Ar tik ne jūs vienuoliui būsite įkvėpęs šventos 
dvasios! 

— Nekalbėkite man apie jį. O dėl lažybų, tai viskas išsispręs 
per šventą Martyną. 

Grafo smalsumas buvo sužadintas. Jis apibėrė pusbrolį klausimais, 
bet donas Rodrigas atsakinėjo į juos mįslėmis, vis nurodydamas lem- 

tingąją švento Martyno dieną ir nutylėdamas savo planus, kurie ne 
tik dar nebuvo vykdomi, bet netgi nė galutinai sudaryti. 

Kitą rytą pabudęs, donas Rodrigas vėl buvo toks pat kaip anks- 
čiau. Nerimas, kurį jam kėlė vienuolio žodžiai: „Ateis diena“, dingo 
kartu su nakties sapnais, liko tik įtužimas, kurį dar kurstė gėda dėl 
silpnumo valandėlės. Švieži pergalingo pasivaikščiojimo įspūdžiai, 
nulenktos galvos, pagarbūs sveikinimai ir pusbrolio šaipymasis — 
visa tai gerokai padėjo atgauti pasitikėjimą savimi. Vos atsikėlęs, 
jis liepė pašaukti Grizą“". „Dideli darbai laukia“, — tarė pats sau 
tarnas, gavęs tokį įsakymą, nes žmogus, vadinamas šia pravarde, 
buvo ne kas kitas kaip bravų galva, kuriam buvo pavedami visų 
rizikingiausi, visų niekšiškiausi žygiai, — ištikimiausias savo šeiminin- 
ko patikėtinis, atsidavęs jam siela ir kūnu tiek iš dėkingumo, tiek ir 
iš gobšumo. Mat, kartą pačioje dienos akyje nužudęs aikštėje žmogų, 
Grizas atėjo pas doną Rodrigą prašytis prieglobsčio, ir šis, apvilkęs 
jį savo tarno livrėja, išgelbėjo nuo teisingumo rankos. Taigi, vengda- 
mas bausmės už pirmąjį nusikaltimą, Grizas įsipareigojo daryti šei- 
mininko įsakymu kitus. Donui Rodrigui Grizas taip pat smarkiai 
pravertė: nekalbant jau apie tai, kad jis, be abejonės, buvo narsiau- 
sias iš viso jo pulko, drauge jis pirštu prikišamai rodė, kad jo šeiminin- 
kas drąsiai gali nepaisyti jokių įstatymų,— tad dono Rodrigo galybė 
padidėjo tiek iš tikrųjų, tiek visų aplinkinių akyse. 

— Grizai,— tarė donas Rodrigas,— štai dabar pamatysim, ko 
tu vertas. Iki rytojaus dienos Liučija turi būti šiuose rūmuose. 

— Niekas niekada nepasakys, kad Grizas atsisakė klausyti jo 
šviesybės sinjoro įsakymo. 

— Imk Žmonių, kiek tau reikia, ir daryk su jais, kaip tau atrodys 
geriau, — kad tik viskas baigtųsi sėkmingai. Svarbiausia — žiūrėk, 
kad jai nebūtų padaryta nieko bloga. 

— Sinjore, ją reikės truputį pagąsdinti, kad per daug netriukš- 
mautų... be to niekaip neapsieisi. 

— Pagąsdinti... suprantu... tai neišvengiama. Bet kad nė plaukas 
jai nenukristų nuo galvos, o svarbiausia — elkis su ja tikrai pagar- 
biai. Supratai? 

— Sinjore, žiedo — nė to negalima nuskinti ir atnešti jūsų malo- 
nybei nepaliesto. Bet darysim tik tai, kas būtiniausia. 

— Už viską tu atsakai. O vis dėlto... kaip tu tai padarysi? 

— Aš apie tai kaip tik ir galvojau, sinjore. Mūsų laimė, jos namai 
stovi kaimo pakrašty. Mums reikia vietos pasislėpti, ir kaip tik netoli 

yra apleistas namelis, visai laukuose, tas pats namas...— tiesa, jūsų 
malonybė apie tokius dalykus nieko nežino...— namas, kuris prieš 
kelerius metus sudegė, o pinigų jam atstatyti žmonės neturėjo, tai 
taip ir paliko, o dabar ten renkasi raganos, na, bet man nusispjaut, 
juk šiandien ne šeštadienis, raganos nekelia puotos! Mūsų sodiečiai 
tokie prietaringi, kad nė už visą pasaulio auksą jokią savaitės naktį 
neišdrįstų į jį kišti nosies, todėl mes galime ten apsistoti, būdami 
tikri, kad niekas nesugadins mūsų reikalų. 

— Gerai! O paskui? 

Ir Grizas ėmė dėstyti savo planą, o donas Rodrigas jį svarstė, 
kol pagaliau jie susitarė, kaip viską padaryti, kad neliktų pėdsakų, 
kaip nukreipti įtarimus kitur, kaip užčiaupti burną vargšei Anjezei, 
kaip Rencui įvaryti tiek baimės, kad jis pamirštų savo skriaudą ir 
nebandytų šauktis teisingumo ar kam nors skųstis; aptarė ir kitas 
niekšybes, be kurių nepavyktų ši svarbiausioji. Mes nedėstysim viso 
jų pokalbio, nes jis, kaip pamatys skaitytojas, nė nereikalingas mūsų 
istorijai suprasti, o ir mes patys džiaugsimės, kad nereikės versti 
skaitytojo ir toliau klausytis, kaip tariasi du šlykštus piktadariai. Gana 
pasakyti, kad kai Grizas jau buvo beeinąs veikti, donas Rodrigas jį 
pasišaukė atgal ir pasakė: 

— Klausyk, jeigu kartais šįvakar jums į nagus pakliūtų šitas 
storžievis akiplėša, neblogai būtų jam gerai įkrėsti į kailį — prisimi- 
nimui. Tada geriau paveiktų ir įsakymas tylėti, kurį jis gaus rytoj. 
Bet patys jo neieškokite, kad nesugadintumėte svarbiausio reikalo, — 
supratai? 

— Galit manimi pasitikėti, — pagarbiai, bet kartu ir pagyrūniš- 
kai atsakė Grizas, nusilenkė ir išėjo. 

Visą rytą buvo tiriama veiksmų vieta. Apsimetėlis elgeta, įsibro- 
vęs į skurdų Liučijos namelį, buvo ne kas kitas kaip pats Grizas, atė- 
jęs apžiūrėti namo vidaus; tariamieji keleiviai buvo jo bendrai pik- 
tadariai, kurie jo įsakymams įvykdyti teturėjo aplamai pažinti vietą. 
Apsižvalgę jie daugiau nebepasirodė, kad nekiltų nereikalingų įta- 
rimų. 

Kai visi grįžo į rūmus, Grizas viską apgalvojo ir galutinai sudarė 
žygio planą, paskirstė vaidmenis, davė nurodymus. Visa tai neliko 
nepastebėta seno tarno, kuris akylai viską sekė ir sumojo, kad ren- 
giamas kažkoks svarbus žygis. Ką netyčia nugirdęs, o ko ir paklausi- 
nėjęs, šen ir ten pagavęs pokalbių nuotrupas, suvokęs miglotus 
žodžius ir paslaptingą bruzdėjimą, jis pagaliau išsiaiškino, kas šiąnakt 

rengiamasi daryti. Kai viską perprato, buvo vėlus vakaras, ir bravų 
avangardas jau lindėjo tame apgriuvusiame namelyje. Nors vargšas 
senis žinojo, į kokį rizikingą žaidimą įsitraukė, nors ir bijojo, kad 
jo pagalba nebūtų po laiko, kaip piziečiams*“, vis dėlto jis buvo pasi- 
ryžęs tesėti duotą žodį. Todėl, pasakęs, kad nori pakvėpuoti grynu 
oru, išėjo iš namų ir be dvasios leidosi bėgti į vienuolyną pranešti 
apie viską tėvui Kristoforui. Netrukus į žygį ištraukė ir kiti bravai, 
žinoma, ne būriu, o po vieną; Grizas išėjo paskutinis. Liko tiktai 
neštuvai, kuriuos turėjo atnešti prie namelio visai sutemus. Taip 
ir buvo padaryta. Kai visi susirinko namelyje, Grizas tris vyrus nu- 
siuntė į kaimo taverną: vienas turėjo stovėti prie durų, stebėti, kas 
darosi gatvėje, ir sekti, kada visi gyventojai išsiskirstys po namus; 
du kiti — būti viduje, gerti ir lošti, lyg tai jiems ir terūpėtų, o tuo 
tarpu šnipinėti visa, kas pasirodys verta dėmesio. Pats Grizas su 
didesne gaujos dalimi liko laukti pasaloje. 

O vargšas senis vis dar skubėjo į vienuolyną. Trejetas žvalgų 
užėmė savo vietas tavernoje. Saulė jau leidosi, kai Rencas atėjo 
pas moteris ir pasakė: 

— Tonijas ir Džervazas manęs laukia gatvėje; aš einu su jais 
į taverną užkąsti; kai ims skambinti vakarinėms pamaldoms, mes 
ateisime pasiimti jūsų. Drąsiau, Liučija! Akimirka, ir viskas bus 
baigta. 

Liučija atsiduso ir pakartojo: „Aš drąsi“, bet jos tonas prieštaravo 
tų Žodžių prasmei. 

Kai Rencas ir du jo bičiuliai priėjo taverną, ten rado nepažįstamą 
žmogų, stovintį sargyboje; nugara atsirėmęs į staktą ir susinėręs ant 
krūtinės rankas, jis užstojo pusę durų ir visą laiką dairėsi čia į vieną, 
čia į kitą šoną, blyksėdamas savo grobuoniškų akių lėlytėmis ir balty- 
mais. Plokščia ryškiai raudono aksomo beretė, nukreipta ant šalies, 
dengė pusę kuodo, kuris, perskirtas viršum įdegusios kaktos, leidosi 
iš vienos ir kitos pusės už ausų ir pakaušyje baigėsi dviem kasom, 
prismeigtom šukomis. Ant rankos jam kabojo stora lazda; kad turė- 
tų tikrą ginklą, nebuvo matyti, bet, vos pažvelgęs jam į veidą, net 
ir vaikas būtų supratęs, kad ginklų po jo drabužiais devynios galybės. 
Kai Rencas, žengęs pirma kitų, norėjo įeiti vidun, tas, nejudėdamas 
iš vietos, įsmeigė tiesiai į jį akis; bet jaunuolis, nusprendęs vengti 
bet kokių ginčų, kaip kad paprastai daro kiekvienas, turintis svarbų 
reikalą, apsimetė nematąs nepažįstamojo ir, netaręs netgi: „Pasitrau- 
kite į šalį“, kliudydamas kitą staktą šonu, perėjo pro tarpą, paliktą 

šitos originalios kariatidės. Abiem jo bičiuliams, kad patektų į vidų, 
reikėjo atlikti tą patį manevrą. Tavernoje jie pamatė kitus. — jų bal- 
sai buvo girdėti dar gatvėje, — tuos pačius bravus, kurie, sėdėdami 
prie stalo kampo, žaidė morą“", šaukdami abu kartu (to, beje, rei- 
kalauja žaidirnas), ir čia vienas, čia kitas pylėsi iš didelio ąsočio, 
stovinčio tarp jų. Jie taip pat įsmeigė akis į naujai atvykusius; ypač 
vienas iš jų, tas, kuris kaip tik tuo metu buvo aukštai iškėlęs ranką 
su trim išskėstais storais pirštais ir vis dar plačiai išsižiojęs (buvo ką 
tik garsiai riktelėjęs: „Šeši!“), nužvelgė Rencą nuo galvos iki kojų; 
paskui mirktelėjo draugui, paskui tam, kur stovėjo tarpdury,— tasai 
atsakė galvos linktelėjimu. Rencas įtartinai ir neryžtingai pasižiūrėjo 
į savo svečiųs, tarytum norėdamas jų veiduose išskaityti visų šitų 
ženklų paaiškinimą, tačiau jų veido išraiška terodė gerą apetitą. Šei- 
mininkas pasižiūrėjo į Rencą, laukdamas, ką jis palieps, ir Rencas 
jį nusivedė į gretimą kambarį užsakyti vakarienės. 

— Kas tip svetimi žmonės? — tylomis paklausė jis, kai šeiminin- 
kas grįžo su stora staltiese po pažastimi ir ąsočiu rankoje. 

— Aš jų nepažįstu, — atsakė šeimininkas, tiesdamas staltiesę. 

— Kaip?: Nė vieno? 

— Juk jjis gerai žinote,— atsakė šeimininkas, abiem rankom 
lygindamas staltiesę,— kad pirmoji mūsų amato taisyklė yra nesikiš- 
ti į kitų reikaius; netgi mūsų moterys, ir tos nėra smalsios. Tik bėdos 
prisivirtume, juk čia tiek Žmonių ateina ir išeina. Pas mus — tary- 
tum jūros uoste, žinoma, turiu galvoje gerus metus, noriu pasakyti — 
kai derlius geras. Bet nenuleiskim nosies, galbūt ir vėl ateis geri laikai. 
Mums užtenka, kad lankytojai būtų padorūs žmonės, o kas jie tokie, 
tas mums nerūpi. O dabar jums atnešiu lėkštę tokių žlėgtainių, kokių 
tikriausiai niekada nesate valgę. 

— Iš kur jūs žinote...— vėl pradėjo Rencas, bet šeimininkas 
jau pasuko į virtuvę. Kol jis ten ėmė keptuvę su žlėgtainiais, pamažu 
prie jo priėjo tas bravas, kuris pirma taip įdėmiai nužvelgė mūsų 
jaunuolį, ir pusbalsiu tarė: 

— Kas tie vyrai? 

— (Geri žmonės, čia iš kaimo, — atsakė šeimininkas, versdamas 
žlėgtainius į lėkštę. 

— Gerai, bet kuo jie vardu? Kas jie tokie? — kamantinėjo 
tasai gana šiurkščiu balsu. 

— Vienas vadinasi Rencas, — taip pat pusbalsiu atsakė šeiminin- 
kas, — geras vaikinas, padorus, šilko verpėjas, dorai mokantis savo 

darbą. Kitas — sodietis, vardu Tonijas, geras, linksmas bičiulis; gaila 
tik, kad mažai turi pinigėlių, visus čia paliktų. O trečias — toks mul- 
kis, bet visada mielai valgo, kai tik kas vaišina. Atsiprašau.— Ir, vik- 
riai šmurkštelėjęs tarp krosnelės ir pašnekovo, nunešė lėkštę kam rei- 
kėjo. 

— Iš kur jūs žinote, — vėl pradėjo Rencas, pamatęs jį ateinant, — 
kad jie padorūs žmonės, jeigu jų nepažįstat? 

— Iš darbų, mano mielas: žmogų visuomet pažinsi iš jo darbų. 
Tie, kurie geria vyną nepeikdami, apmoka sąskaitą nesiderėdami, 
nesivaidija su kitais lankytojais, 0 jeigu ir panori kam nors suvary- 
ti peilį, tai išeina laukan priešininko palaukti, toliau nuo tavernos, 
kad vargšas šeimininkas neturėtų iš to bėdos, — tie ir yra padorūs 
žmonės. Bet geriau, kai pažįsti žmones taip, kaip mes keturiese pažįs- 
tam vienas kitą. Bet kuriems velniams jums reikia tiek daug žinoti, — 
jūs juk sužadėtinis, ir jums turėtų rūpėti visai kas kita? Ir dar — jums 
panosėje tokie žlėgtainiai, kurie ir numirėlį prikeltų! — Tai pasakęs, 
jis vėl grįžo į virtuvę. 

Pažymėjęs, kaip įvairiai šeimininkas atsakinėjo į klausimus, mūsų 
autorius sako, kad toks jau buvo tas žmogus: savo kalbomis jis dėjo- 
si esąs didelis padorių žmonių draugas, bet iš tikrųjų kur kas labiau 
pataikavo tiems, kurie buvo laikomi niekšais ar tokie atrodė. Savo- 
tiškas charakteris, ar ne? 

Vakarienė buvo ne per linksmiausia. Abu pakviestie.ji būtų norė- 
ję kaip reikiant ja pasimėgauti, bet vaišintojas, susirūpinęs visu tuo, 
kas skaitytojui jau žinoma, susijaudinęs ir netgi kiek sunerimęs dėl 
keisto nepažįstamųjų elgesio, tik laukė, kada galės išeiti. Dėl nepažįsta- 
mųjų kalbėjosi patylomis, su pertrūkiais, kažkaip vangiai. 

— Kaip gerai, — staiga nei iš šio, nei iš to išpoškino Džervazas, — 
kad Rencas nori vesti ir kad jam reikia... 

Rencas labai griežtai pasižiūrėjo į jį. 

— Ar nenutilsi, galvijau? — Pagerbęs brolį šiuo titulu, Tonijas 
dar bakstelėjo jam į pašonę. Kalba mezgėsi vis sunkiau ir sunkiau. 
Rencas, mažai valgydamas ir gerdamas, stengėsi ir abiem liudinin- 
kams pilti saikingai, kad šie būtų drąsesni, bet nenustotų proto. Kai 
šeimininkas nukraustė stalą ir už viską sumokėjo tas, kuris valgė ir 
gėrė mažiau už kitus, visi trys vėl turėjo praeiti pro nepažįstamuosius, 
kurie visi pasigręžė į Rencą, kaip ir jam įeinant į taverną. Žengęs 
kelis žingsnius, Rencas atsisuko ir pamatė, kad tuodu, kuriuos paliko 
besėdinčius virtuvėje, eina jam iš paskos. Jis sustabdė savo bičiulius, 

tartum sakydamas: „,„Pažiūrėsim, ko jiems iš manęs reikia“. Bet tuodu, 
pamatę, kad į juos žiūri, taip pat sustojo, tylomis pasišnekėjo ir pasuko 
atgal. Jeigu Rencas būtų buvęs arčiau ir girdėjęs jų žodžius, jie būtų 
jam pasirodę labai keisti. Vienas iš plėšikų tarė: 

— O vis dėlto didelė mums būtų garbė, jau nekalbant apie pelną, 
jeigu grįžę į rūmus galėtume papasakoti, kaip mikliai aplamdėme 
jam šonus, tiesiog šiaip sau, be pono Grizo paliepimo. 

— Ir sugadintume patį reikalą, — atsakė kitas. — Matai, jis kažką 
įtaria: sustojo ir žiūri į mus. Ech, kad būtų vėlesnis metas! Grįžkim 
atgal, kad nepatrauktume dėmesio. Žiūrėk, žmonės eina iš visų pu- 
sių; leiskim paukšteliams sutūpti ant laktų. 

Iš tikrųjų, kaip ir visada pavakariais kaime, aplinkui galėjai pas- 
tebėti žmonių knibždėjimą ir girdėti duslų šurmulį, — jam po kiek 
laiko nuščiuvus, stos iškilminga nakties tyla. Moterys grįžo iš laukų, 
nešdamosi ant rankų kūdikius ir vesdamosi už rankos vyresniuosius 
vaikus, kuriuos mokė kalbėti vakarines maldas; grįžo ir vyrai su kas- 
tuvais ir kauptukais ant pečių. Pro atdaras duris šen ir ten blykčiojo 
ugnis, sukurta skurdžiai vakarienei; buvo girdėti, kaip gatvėje žmo- 
nės linki kits kitam labos nakties, meta vieną kitą žodį apie menką 
derlių, prastus metus; o garsiau už kalbas skambėjo ritmingi varpo 
dūužiai, skelbią dienos pabaigą. Pamatęs, kad abu sekliai dingo, Rencas 
nuėjo savo keliu. Tamsa greitai tirštėjo, ir protarpiais jis šį ar tą pus- 
balsiu primindavo čia vienam, čia kitam broliui. Kai jie priėjo Liučijos 
trobelę, buvo jau naktis. 

Tarp pirmos minties apie lemtingą žingsnį ir paties žingsnio (kaip 
pasakė vienas genialus barbaras*') gyvenimas atrodo kaip šiurpus 
ir slegiantis kliedėjimas, ir netgi Anjezė, pati Anjezė, -<kuriai kilo šis 
sumanymas, giliai susimąstė ir vargiai berado žodžių dukteriai pa- 
drąsinti. Tačiau kai ateina laikas veikti, siela prabunda ir visiškai 
pasikeičia. Vietoj baimės ir drąsos, kurios grumiasi viena su kita, 
atsiranda kitokia baimė ir kitokia drąsa; sumanymas mūsų sąmonėje 
nušvinta visai kita šviesa: kas anksčiau mus gąsdino visų labiau- 
siai, staiga pasirodo lengvai įvykdoma; ir atvirkščiai, kliūtis, į kurią 
pirma nelabai kreipei dėmesio, dabar atrodo didžiulė; vaizduotė, 
nevilties pagauta, traukiasi atgal; rankos ir kojos tarytum atsisako 
klausyti, ir širdis nebenori tesėti duotų tvirčiausių pažadų. 

Rencui tyliai pasibeldus į duris, Liučiją apėmė toks siaubas, jog 
ji nusprendė verčiau iškęsti viską, net išsiskirti su juo amžinai, kad 
tik nereikėtų vykdyti ano sprendimo. Bet kai jis įžengė ir pasakė: 

„Štai ir aš, eime!“, kai visi pasirodė besą ryžtingi, nes viskas juk ga- 
lutinai nuspręsta, Liučija nespėjo ir nepajėgė pasipriešinti; kažkokios 
jėgos stumiama, ji paėmė už parankės motiną ir sužadėtinį ir virpė- 
dama išėjo su visu nuotykių ieškotojų būriu. 

Patyliukais, neskubėdami išėjo jie iš trobelės į tamsą ir žengė 
apylankom pro kaimą. Paprasčiausia būtų buvę traukti tiesiai per 
kaimą į dono Abondijo namus, bet jie pasirinko aplinkinį kelią, kad 
niekas nepastebėtų. Takais tarp sodų ir laukų priėjo kleboniją ir čia 
išsiskyrė. Sužadėtiniai pasislėpė už namo kampo. Anjezė liko su jais, 
tik šiek tiek paėjo į priekį, kad galėtų laiku sustabdyti ir užgaišinti 
Perpetują. Tonijas su priekvaišiu Džervazu, kuris nieko nemokėjo 
daryti pats vienas, tačiau be kurio irgi nieko nebuvo galima padaryti, 
drąsiai priėjo prie durų ir pasibeldė. 

— Kas ten taip vėlai? — pasigirdo balsas pro atsidarius; langą: 
tai buvo Perpetuja.— Ligonių kaime, kiek žinau, nėra. Ar kokia 
nelaimė atsitiko? 

— Čia aš, — atsakė Tonijas, — aš su broliu, mums reikia pasišne- 
kėti su klebonu. 

— Argi dabar metas? Argi taip daro padorus krikščionis? — 
atšovė Perpetuja.— Ateikite rytoj. 

— Klausykite: gal ateisiu, o gal ir ne. Gavau šiek tiek pinigų ir 
noriu atiduoti tą savo skolą — jūs žinot kokią. Atnešiau dvidešimt 
penkias naujutėles berlingas. Bet jeigu negalima, tai pakentėkite, aš 
žinau, kaip jas išleisti, o ateisiu, kai vėl surinksiu kitas. 

— Palaukit, palaukit, aš tuoj grįžtu. Bet kas taip vėlai ateina? 

— Tai kad aš pats jas ką tik gavau ir pamaniau, kad jeigu jos 
pas mane pernakvos, tai dar nežinia, kas man rytoj šaus į galvą. Bet 
Jeigu jums nepatogus laikas, ką gi padarysi; aš atėjau, o jei ne laiku, 
tiek to, einu sau. 

— Ne, ne, palaukit valandėlę, tuoj grįšiu su atsakymu. 

Tai pasakiusi, ji uždarė langą. Tuo metu Anjezė atsiskyrė nuo 
sužadėtinių ir, pašnibždėjusi Liučijai: ,,Drąsiau, viskas truks tik vieną 
akimirką, vis tiek kaip ištraukti dantį“, — priėjo prie abiejų brolių, 
stovinčių ties durimis. Ji ėmė šnekėtis su Toniju, kad Perpetuja, atė- 
jusi atidaryti durų, pamanytų, jog ji čia atsidūrusi atsitiktinai ir Toni- 
jas valandėlę ją sulaikęs. 


99 


VIII SKYRIUS 
„Karneadas!“" Kas jis per vienas?“ — galvojo donas Abondijas, 
sėdėdamas krėsle viename viršutinio aukšto kambaryje, atsivertęs 
priešais save knygelę, kai įėjo Perpetuja su pranešimu. „Karneadas! 
Rodos, tą vardą kažkur esu skaitęs ar girdėjęs; turbūt tai buvo seno- 
vės mokslo vyras ar rašytojas, — aišku, kas nors iš tokių. Bet kas, 
po šimts, jis buvo iš tikrųjų?“ 

Vargšas nė jausti nenujautė, kokia audra kaupiasi viršum jo 
galvos. 

Reikia pasakyti, kad donas Abondijas mėgo kas dieną paskaity- 
ti po truputį. Jo kaimynas klebonas turėjo nedidelę biblioteką, skoli- 
no jam vieną knygą po kitos — kokios pakliuvo po ranka. Knyga, 
apie kurią dabar galvojo donas Abondijas, sveikstantis po karštinės, 
kurią sukėlė išgąstis, turbūt labiau pasveikęs (bent nuo karštinės. jei 
ne nuo baimės), negu norėjo tai parodyti, buvo panegirika švento 
Karolio garbei, pasakyta su dideliu įkvėpimu ir išklausyta su tokiu 
pat susižavėjimu Milano katedroje prieš porą metų. Mokslui atsidavęs 
šventasis buvo lyginamas su Archimedu,— ir iki čia donas Abondi- 
jas skaitė neužkliūdamas, nes Archimedas buvo padaręs tokių įdomių 
dalykų ir apie jį tiek prikalbėta, jog ir nelabai mokytas žmogus galėjo 
šį tą apie jį žinoti. Bet po Archimedo oratorius paminėjo Karneadą — 
ir čia skaitytojas užkliuvo. Tuo metu ir pasirodė Perpetuja su prane- 
šimu, kad atėjo Tonijas. 

— "Tokiu laiku? — paklausė, savaime suprantama, donas Abon- 
dijas. 

— Ko jūs norite? Kokio iš jų gali laukti mandagumo? Bet jeigu 
jo nenutversi išsyk... 

— Žinoma, jeigu nenutversiu jo dabar, tai kas žino, kada begalėsiu 
jį nutverti! Tegu įeina... Bet palauk! Ar tikrai žinai, kad tai jis? 

— Na, ką jūs! — atsakė Perpetuja ir, nulipusi žemyn, atidarė 
duris ir sušuko: „Kur jūs?“ Pasirodė Tonijas. Tuo pat metu priėjo 
Anjezė ir pasisveikino su Perpetuja, pavadindama ją vardu. 

— Labą vakarą, Anjeze,— pasakė Perpetuja,— iš kur jūs taip 
vėlai? 

— Ogi iš...— ir ji pasakė gretimo kaimo vardą.— Kad jūs ži- 
notumėt, aš ten per jus ir užtrukau... 

— Kaipgi? — paklausė Perpetuja ir, atsigręžusi į abu brolius, 
tarė: — Eikit į vidų, tuoj einu ir aš. 

— Ogi taip,— atsakė Anjezė.— Viena moteris, iš tų, kurios nieko 
nežino, o mėgsta plepėti (tik pamanykite!), be atvangos kartojo, kad 
jūs neištekėjot nei už Bepės Suolavekjos, nei už Anselmo Lunginjos 
dėl to, kad jie jūsų neėmė. O aš įrodinėjau, kad jūs pati atstūmėt ir 
vieną, ir kitą. 

— Žinoma. Ak, ta melagė! Kokia melagė! Kas gi ji tokia? 

— Neklausinėkit, aš nenoriu kiršinti žmonių. 

— Bet man pasakykit, man turite pasakyti. Ak, kokia melagė! 

— Na, žodžiu... jūs nepatikėsite, kaip man buvo nemalonu, 
kad gerai nežinau tos istorijos, būčiau užčiaupus jai burną. 

— Žiūrėkit jūs man! — vėl sušuko Perpetuja.— Argi galima 
taip prasimanyti? — Ir tuoj pat pridūrė: — Dėl Bepės, tai visi žino, 
patys matė... Ei Tonijau, uždarykite duris ir lipkite į viršų, aš tuoj 
ateisiu.— „Gerai“,— atsakė Tonijas iš vidaus, o susijaudinusi Perpe- 
tuja pasakojo toliau. 

Priešais dono Abondijo duris tarp dviejų lūšnelių ėjo takas, kuris 
už jų krypo į laukus. Anjezė pasuko juo, lyg norėdama būti nuoša- 
liau, kad galėtų laisviau kalbėtis. Perpetuja žengė iš paskos. Kai jos 
atitolo ir buvo tokioje vietoje, iš kur nebesimatė, kas darosi priešais 
dono Abondijo namus, Anjezė garsiai sukosėjo. Tai buvo sutartas 
ženklas. Rencas, išgirdęs jį, padrąsino Liučiją rankos paspaudimu, 
ir juodu tylutėliai, pirštų galais, ėmė slinkti pasieniu į priekį; priėję 
duris, lengvai jas pastūmė ir, žemai pasilenkę, įsmuko į prieangį, 
kur jų jau laukė broliai. Rencas vėl atsargiai uždarė duris, ir visi 
keturi ėmė lipti laiptais, statydami kojas taip tyliai, jog atrodė, kad 
lipa vienas žmogus. Užkopę į laiptų aikštelę, broliai priėjo prie kam- 
bario durų, kurios buvo į šoną nuo laiptų; sužadėtiniai prisiglaudė 
prie sienos. 

— Deo gratias! — aiškiai tarė Tonijas. 

— Tonijau, ar čia jūs? Eikit į vidų! — atsiliepė balsas iš kam- 
bario. 

Pakviestasis pradarė duris tik tiek, kad galėtų įeiti jis ir brolis 
vienas po kito. Šviesos juosta, staiga prasiveržusi pro atviras duris ir 
apšvietusi tamsias laiptų aikštelės grindis, Liučiją išgąsdino, tartum 
kas ją būtų užklupęs. Kai broliai įėjo, Tonijas uždarė duris. Sužadė- 
tiniai liko patamsyje, sustingę, ištempę ausis, užgniaužę kvapą. Tyloje 
buvo girdėti, kaip plaka vargšės Liučijos širdis. 

Kaip jau sakėme, donas Abondijas sėdėjo blausioje mažo žibinto 
šviesoje, nuzulintame krėsle, apsisiautęs palaike sutana, ant galvos 

užsidėjęs seną papaliną?', kuri atrodė kaip rėmai apie jo veidą. Du 
tankių plaukų kuokštai, išsipešę iš po papalinos, tankūs antakiai, tan- 
kūs ūsai, tanki smaili espanjolė — visos šitos žilos salelės rusvame 
raukšlėtame klebono veide panėšėjo į apsnigtus krūmus, kyšančius 
iš uolos plyšių mėnesienoje. 

— A! — pasisveikino jis su Toniju, nusiėmęs akinius ir padė- 
jęs juos ant knygutės. 

— Jūs turbut pasakysite, kunige klebone, kad aš vėlai atėjau, — 
tarė Tonijas nusilenkdamas; nusilenkė, nors ir nerangiai, ir Džer- 
vazas. 

— Be abejo, vėlai, šiaip ar taip kalbėsi — vėlai. Juk jūs žinote, 
kad aš sergu. 

— Man labai gaila! 

— Jūs tikriausiai girdėjote apie tai. Sergu ir nežinau, kada ga- 
lėsiu išeiti iš namų... Bet kam jūs atsivedėt šitą... šitą vaikiną? | 

— Nagi šiaip sau, dėl kompanijos, kunige klebone. 

— Ką gi, pažiūrėsim! 

— Čia dvidešimt penkios naujos berlingos, iš tų, kur su šventu 
Ambroziejum ant žirgo,— pasakė Tonijas, traukdamas iš kišenės 
ryšulėlį. 

— Pažiūrėsim, — pakartojo donas Abondijas ir, paėmęs ryšulė- 
lį, vėl užsidėjo akinius, atrišo jį, pabėrė berlingas, suskaičiavo ir 
apžvelgė iš visų pusių, bet nerado jokios kliaudos. 

— Dabar, kunige klebone, grąžinkite mano Teklos vėrinį. 

— Gerai,— atsakė donas Abondijas. 

Jis priėjo prie spintos, išsitraukė iš kišenės raktą ir, apsidairęs, 
lyg bijodamas, kad svečiai neprieitų per arti, atidarė dureles, visu 
savo kūnu užstojo angą, įkišo į vidų galvą, kad pamatytų vėrinį, iš- 
tiesė ranką, paėmė jį ir, uždaręs spintą, padavė Tonijui, tardamas: 

— Ar šitas? 

— Dabar, — pasakė Tonijas, — būkite geras ir parašykite juodu 
ant balto... 

— Kam to reikia? — tarė donas Abondijas.— Juk visi ir taip 
žino. Ech! Kokie įtarūs pasidarė žmonės! Tai argi jūs netikit manim? 

— Kaipgi, kunige klebone, aš galiu netikėti? Jūs mane užgavo- 
te! Bet kadangi mano vardas įrašytas jūsų knygutėje tarp skolininkų... 
taigi, Jeigu jau malonėjote įrašyti, tai juk žinote... čia žmogus gyvena, 
čia jo nebėra... 

— Na, gerai, gerai! — pasakė donas Abondijas ir murmėdamas 

ištraukė staliuko stalčių, išsiėmė iš ten popieriaus, plunksną ir rašalinę 
ir ėmė rašyti, garsiai tardamas žodžius, kuriuos rašė. Tuo tarpu To- 
nijas ir, jam davus ženklą, Džervazas atsistojo prie stalelio taip, kad. 
rašantysis nematytų durų; ir tarsi iš dyko buvimo ėmė abudu brūžin- 
ti kojomis grindis, duodami ženklą laukiantiems už durų, kad eitų 
į vidų, ir kartu maskuodami jų žingsnių garsą. Donas Abondijas susi- 
kaupęs rašė, nekreipdamas į nieką dėmesio. Rencas, išgirdęs trepsint 
keturias kojas, paėmė Liučiją už rankos, paspaudė ją drąsindamas 
ir žengė į priekį, vesdamasis sužadėtinę, kuri visa virpėjo ir pati 
nebūtų įstengusi pajudėti iš vietos. Juodu įėjo patyliukais, pirštų 
galais, užgniaužę kvapą, ir užlindo abiem broliams už nugaros. Tuo 
tarpu donas Abondijas, baigęs rašyti, atidžiai perskaitė, nepakėlęs 
akių nuo popieriaus, du kartus jį sulenkė ir tarė: 

— Dabar būsit patenkintas? 

Viena ranka nusiėmęs nuo nosies akinius, kita atkišo popierių 
Tonijui ir kilstelėjo galvą. Tonijas, ištiesęs ranką į popierių, pasitrau- 
kė į vieną šoną, Džervazas, gavęs jo ženklą, — į kitą, ir tarp jų, tartum 
atsiskleidus uždangai, pasirodė Rencas ir Liučija. Donas Abondijas 
iš pradžių gerai nepamatė, kas čia darosi, o paskui išsigando, neteko 
žado, perpyko, pagalvojo, kažką nusprendė, — ir visa tai įvyko Rencui 
betariant žodžius: 

— Kunige klebone, šių liudininkų akivaizdoje sakau: ji yra mano 
žmona. 

Jo lūpos dar nespėjo susičiaupti, o donas Abondijas, trenkęs 
popierių, kaire ranka nutvėrė žibintą, o dešine čiupo nuo staliuko 
staltiesę, patraukė ją į save, numesdamas žemėn knygą, popierių, 
rašalinę ir smėlinę, ir prišoko prie Liučijos. Vargšelei švelniu, virpan- 
čiu balseliu vos spėjus ištarti: „O jis...“, donas Abondijas šiurkščiai 
užmetė jai ant galvos staltiesę, uždengdamas veidą ir neduodamas 
užbaigti jai formulės. Ir tuoj pat, metęs žibintą, kurį laikė kitoje 
rankoje, abiem rankom taip apgobė Liučiją staltiese, kad ji vos neuž-; 
duso, ir suriko visa gerkle: P 

— Perpetuja! Perpetuja! Išdavystė! Gelbėkit! 

Žibintas, gęstantis ant grindų, silpna virpančia šviesa švietė Liu- 
čiją, kuri, visiškai suglumusi, nemėgino netgi nusimesti staltiesės 
ir atrodė kaip iš molio nulipdyta statula, ant kurios skulptorius už- 
metė drėgną audeklą. Kai šviesa užgeso visiškai, donas Abondijas 
paliko vargšelę ir ėmė apgraibomis ieškoti durų į kitą, vidurinį kam- 
barį; suradęs jas, įėjo tenai ir užsidarė, vis plyšodamas: 


103 VIII skyrius 


— Perpetuja! Išdavystė! Gelbėkit! Lauk iš šitų namų, lauk! 

Kitame kambaryje kilo tikras sąmyšis: Rencas, mėgindamas sulai- 
kyti kleboną, skėsčiojo rankomis ir, tarytum gūžinėdamas, priėjo 
prie durų ir ėmė belsti į jas, šaukdamas: 

— Atidarykit, atidarykit, netriukšmaukit! 

Liučija silpnu balsu stabdė Rencą ir maldaudama kartojo: 

— Einam iš čia, dėl Dievo meilės, einam! 

Tonijas repečkomis graibė rankomis po grindis, žūt būt norėda- 
mas susirasti savo raštelį, Džervazas lyg velnio apsėstas šūkavo ir šoki- 
nėjo, ieškodamas durų į laiptus, pasinešęs bėgti. 

Šiame sąmyšyje mums reikia valandėlę sustoti ir truputį pagalvoti. 
Rencas, kuris naktį kėlė triukšmą svetimuose namuose, įsibrovęs į 
juos vogčia ir užklupęs patį šeimininką jo kambaryje, atrodė kaip 
tikras skriaudėjas, nors iš tikrųjų jis buvo nuskriaustasis. Donas 
Abondijas, netikėtai užkluptas, priverstas bėgti ir išgąsdintas tuo metu, 
kai ramiausiai sėdėjo įsikniaubęs į popierius, atrodė kaip tikra auka, 
nors iš tikro kaip tik jisai smurtavo. Taip dažnai atsitinka šiame pa- 
saulyje... noriu pasakyti, taip atsitikdavo septynioliktajame amžiuje. 

Pamatęs, kad priešas nė nemano trauktis, užpultasis atidarė langą 
į bažnyčios aikštę ir ėmė šaukti: „Gelbėkit! Gelbėkit“ Buvo šviesi 
mėnesiena; bažnyčios šešėlis, o už jo ilgas, smailus varpinės šešėlis 
dryksojo lyg juoda dėmė žole apžėlusioje žvilgančioje aikštėje; 
galėjai aiškiai matyti kiekvieną daiktą, beveik kaip dieną. Bet kur 
pažvelgsi — niekur nė gyvos dvasios. 

Tačiau prie bažnyčios sienos, kaip tik nuo klebonijos pusės, glū- 
dojo mažytis būstas, kamarėlė, kur miegodavo zakristijonas. Pažadin- 
tas nežmoniško riksmo, jis šoko galvotrūkčiais iš lovos, atidarė lan- 
gines, iškišo laukan galvą ir, nespėjęs praplėšti akių, sušuko: 

— Kas atsitiko? 

— Greičiau, Ambrodžai, gelbėk! Žmonės įsibrovė į namus! — 
sušuko donas Abondijas. 

— "Tuoj ateinu, — atsakė zakristijonas, iraukdamas į vidų galvą. 
Jis uždarė langą ir, nors mieguistas ir smarkiai išsigandęs, tuoj pat 
sumetė, kaip padėti bėdoje,— padėti netgi daugiau, negu jį prašė, bet- 
gi pačiam nesiveliant į muštynes. kad ir kokios jos būtų. Pasigrie- 
bęs kelnes, gulėjusias ant lovos, ir pasikišęs jas po pažastim tartum 
šventadienę skrybėlę, jis pasišokėdamas nulėkė mediniais laiptais Že- 
myn, pribėgo prie varpinės. nutvėrė didesniojo varpo virvę ir davė 
pavojaus signalą. 

Din dan din dan. Sodiečiai pašoka lovose, vaikinai, gulintys ant 
šieno, ištempia ausis, keliasi. „Kas atsitiko? Kas? Pavojus? Gaisras? 
Vagys? Plėšikai?“ Daugelis moterų atkalbinėja, maldauja savo vyrus, 
kad niekur neitų, — tegu bėga kiti. Vis dėlto kai kurie atsikelia, eina 
prie langų, paskui bailiai, dėdamiesi nusileidžią žmonų prašymams, 
grįžta atgal; smalsesni ir drąsesni eina pasiimti šakių ir šautuvų ir le- 
kia žiūrėti, kas per triukšmas; treti tik stebi. 

Bet kol vieni susirengė, kol kiti kaip reikiant pabudo, triukšmą iš- 
girdo žmonės, kurie netoliese budėjo apsirengę, visą laiką ant kojų. Tai 
buvo bravai iš vienos pusės, Anjezė ir Perpetuja — iš kitos. Pirmiausia 
trumpai papasakosime, ką veikė bravai nuo to laiko, kai juos palikome 
vienus apleistoje troboje, o kitus — tavernoje. Šie trys, pamatę, kad 
visos durys uždarytos, o gatvė tuščia, greitai išėjo pasakę, jog skuba 
namo, lyg staiga supratę, kad per ilgai užsibuvo, ir apėjo visą kaimą, 
norėdami galutinai įsitikinti, ar visi grįžę į namus. Ir iš tikrųjų nesu- 
tiko nė gyvos dvasios, neišgirdo nė mažiausio šnaresio. Atsargiai pra- 
ėjo ir pro mūsų vargingą namelį, kur viešpatavo didelė tyla, — juk ja- 
me nieko nebebuvo. Tada nieko nelaukdami leidos į lūšnelę ir viską 
pranešė ponui Grizui. Šis tuoj pat užsidėjo didelę skrybėlę, užsimetė 
ant pečių vaškuotą drobinį piligrimo apsiaustą, apkarstytą kiauku- 
tais, pasiėmė į rankas piligrimo lazdą ir, taręs: „Eime, drąsiau! Ra- 
miai, žiūrėkit jūs, klausykit mano įsakymų!“ — žengė pirmas, o kiti 
iš paskos. 

Veikiai jie nužingsniavo prie namelio gatve, priešinga tai, kuria 
nuėjo nedidelis mūsų būrelis, taip pat ištraukęs į savo žygį. Už kelių 
žingsnių nuo namelio Grizas sustabdė savo būrį ir nuėjo į žvalgybą 
vienas. Pamatęs, kad aplinkui tuščia ir ramu, jis pasišaukė du iš savo 
galvažudžių, liepė jiems tyliai perlipti per tvorą, kuri juosė mažytį 
kiemą, ir, nušokus į vidų, pasislėpti kampe, už šakoto figmedžio, ku- 
rį jis pastebėjo dar rytą. Kai viskas buvo padaryta, jis tyliai pasibeldė, 
manydamas pasisakyti esąs paklydęs piligrimas ir paprašyti prieglobs- 
čio iki rytojaus. Niekas neatsakė. Jis pasibeldė kiek smarkiau, — nė 
krepšt. Tada pasišaukė trečią plėšiką ir liepė jam, kaip ir kitiems dviem, 
įlipti į kiemą ir tyliai išlaužti vartų skląstį, kad būtų galima laisvai įei- 
ti ir išeiti. Visa tai buvo padaryta labai atsargiai ir kuo sėkmingiausiai. 
Paskum, pasišaukęs kitus, Grizas įėjo drauge su jais į kiemą, liepė 
Jiems pasislėpti kartu su pirmaisiais, tyliai tyliai prislinko prie varte- 
lių, ten iš vidaus pastatė du sargybinius ir tik tada pasuko stačiai prie 
apatinio aukšto durų. Čia vėl pasibeldė, bet veltui laukė atsako. Tada 

tylutėliai išlaužė durų velkę. Iš vidaus niekas nepaklausė: „Kas ten?“ 
Nieko negirdėti, — žodžiu, geriau nė būti negali. Tad pirmyn! „T's!“ — 
pasišaukė tuos, kurie stovėjo už figmedžio, ir įžengė su jais į kambarį 
apatiniame aukšte, kur rytą klastingai išmeldė gabalėlį duonos. Išsit- 
raukęs pintį, titnagą, skiltuvą ir sieros degtukų, užsidegė savo mažytį 
žibintą ir įėjo į kitą, nuošaliausią kambarį, pažiūrėti, ar nė ten nieko 
nėra, — iš tikrųjų nieko! Grįžo atgal, priėjo prie laiptų durų ir, įsmei- 
gęs akis į tamsą, ėmė klausytis: tylu ir ramu. Jis paliko du sargybinius 
apatiniame aukšte ir pasiėmė Grinjapoką, bravą iš Bergamo krašto, 
kuriam vienam buvo pavesta grasinti, tildyti, duoti įsakymus, žodžiu, 
viską tvarkyti, kad savo tarme įtikintų Anjezę, jog užpuolikai iš Ber- 
gamo. Juodu ėjo šalimais, o kiti iš paskos. Grizas kiek galėdamas at- 
sargiau lipo aukštyn, širdyje keikdamas kiekvieną pakopos girgžte- 
lėjimą, kiekvieną neatsargų savo bendrų žingsnį. Pagaliau jie viršuj. 
Čia jų laimikis! Jis pamažu pastūmė pirmojo kambario duris; tos pra- 
sivėrė, jis pasižiūrėjo pro plyšį, — tamsu; pasiklausė, ar kas neknar- 
kia, ar nealsuoja, ar nekrebžda viduje, — tylu. Tad pirmyn! Pakėlęs 
žibintą prie veido, kad galėtų matyti kitus, pats būdamas nematomas, 
plačiai atidarė duris, — priešais jį lova; prišoko prie jos: lova gražiai 
paklota, ant priegalvio užtiesalėlis. Grizas patraukė pečiais, atsigrę- 
žė į draugus, duodamas ženklą, kad eina pasižiūrėti į kitą kambarį ir 
kad jie tyliai sektų iš paskos; įėjęs į kitą kambarį, ten pamatė tą patį 
vaizdą. ,„Kas per velniava! — sušuko jis. — Ar tik koks šuo išdavikas 
nesusekė?“ Ir visi jau nebe taip atsargiai ėmė raustis po kampus, vers- 
ti aukštyn kojom visus namus. Kol piktadariai darbavosi, tuodu, kur 
ėjo sargybą prie vartų, išgirdo skubius, greitai artėjančius žingsnius; 
kad ir kas ten būtų, nusprendžia jie, vis tiek eis pro šalį, — bra- 
vai nutyla, suklūsta. Tačiau žingsniai nutilo kaip tik prie varte- 
lių. Tai buvo Menikas, kuris tekinas lėkė, tėvo Kristoforo paliep- 
tas, perspėti moterų, kad jos, dėl Dievo meilės, tučtuojau bėgtų 
iš namų ir pasislėptų vienuolyne, nes... bet tą „nes“ jūs jau žino- 
te. Menikas griebė už vartų skląsčio ąsos, norėdamas pasibelsti, 
ir pajuto, kad ąsa liko jo rankoje, kad skląstis išlaužtas. „Kas čia 
dabar?“ — pagalvojo jis ir išsigandęs pastūmė vartus,— tie iškart 
atsidarė. Menikas su didžiausiu įtarumu žengė į kiemelį ir stai- 
ga pajuto, kad jį kažkas griebia už rankų, ir išgirdo du tylius, grėsmin- 
gus balsus iš abiejų pusių: „Tylėk, o kad ne — užmušim!“ Jis klaikiai 
suriko, bet vienas iš plėšikų ranka užspaudė jam burną, o kitas išsit- 
raukė didžiulį peilį jam pagąsdinti. Vaikiščias sudrebėjo kaip epušės 

lapas ir jau nemėgino šaukti, bet staiga jau visai kitu tonu tylą sud- 
rumstė pirmas skambus varpo dūžis, o paskui pasipylė vienas dūžis 
po kito. „Vagie, kepurė dega!“ — sako priežodis: abiem piktadariams 
pasirodė, kad šiuose dūžiuose skamba jų vardai, pavardės ir pravardės; 
jie paleido Meniką ir išsižioję skėstelėjo rankom, įbedę vienas į kitą 
akis, paskui puolė į vidų, kur buvo didžioji gaujos dalis. Menikas šoko 
galvotrūkčiais į gatvę ir nudūmė stačiai prie varpinės, kur vis tiek tu- 
rėjo kas nors būti. Kitiems piktadariams, griozdžiantiems namą, 
gūdūs varpo dūžiai padarė tokį pat įspūdį. Suglumę, susijaudinę 
jie šoko prie durų, ieškodami trumpiausio kelio, stumdydami vie- 
nas kitą. Net ir šie prityrę, prie visko pratę žmonės negalėjo at- 
sispirti baimei dėl nežinomo pavojaus, ir dar visiškai nelauktai 
juos užklupusio. Prireikė viso Grizo autoriteto išlaikyti jiems vietoje 
ir neleisti, kad traukimasis pavirstų panišku bėgimu. Kaip šuo, sau- 
gantis kiaules, šoka čia iš vienos, čia iš kitos pusės prie tų, kur atsiski- 
ria nuo bandos, vienai griebia dantimis už ausies ir tempia atgal, kitą 
pastumia snukiu, paloja ant trečios, kuri išlenda iš kitų tarpo, — taip 
ir mūsų tariamasis piligrimas čiumpa už plaukų tą, kuris jau tarpdu- 
ry, ir įvelka jį atgal; lazda sugena atgal kitus besiveržiančius laukan; 
aprėkia tuos, kurie laksto šen ir ten, nežinodami, kur dėtis, kol galiau- 
siai suvaro visus į kiemelio vidurį. 

—- Greitai, greitai! Pistoletus į rankas! Pasiruošt peilius, visi pas- 
kui mane! Štai kaip! Pusgalviai jūs, kas gi drįs mus paliesti, jei būsim 
drauge? O jeigu leisimės užpuolami po vieną, tada kiekvienas kaimie- 
tis su mumis susidoros. Gėda! Paskui mane, visi kartu! 

Po tos trumpos prakalbos jis atsistojo gaujos priešaky ir išėjo pir- 
mas. Nainelis, kaip jau sakėme, stovėjo kaimo pakrašty. Grizas pasuko 
gatve, einančia į laukus, ir visi tvarkingai nutraukė paskui jį. 

Leiskime jiems eiti savo keliu ir grįžkime truputį atgal — prie An- 
jezės ir Perpetuios, kurias palikome ant tako. Anjezė stengėsi kuo to- 
Kau nusivesti savo bičiulę nuo dono Abondijo namų, ir iš pradžių vis- 
kas sekėsi gerai. Bet staiga tarnaitė atsiminė palikusi atdaras duris ir 
panoro grįžti atgal. Prieštarauti nebuvo kaip; kad nesukeltų kokių įta- 
rimų, Anjezė turėjo eiti Perpetujai iš paskos, tačiau kai tik pamatyda- 
vo, kad ji gerokai įsikarščiavo, bepasakodama apie vėjais nuėjusias 
vedybas, stengdavosi ją sulaikyti. Anjezė dėjosi įdėmiai besiklausanti 
tr retkarčiais, norėčama parodyti, kad klausosi atsidėjusi, arba mėgin- 
dama pagyvinti šneką, sakė: „Žinoma, dabar viską suprantu... puiku... 
aiškus daiktas. O paskui? O ka jis? O jūs?“ Tuo tarpu Anjezė galvojo 

Kisai ką kita: „Ar jie išėjo, ar vis dar ten? Kokie kvaili buvom visi trys, 
nesusitarę, kad jie duotų man kokį nors ženklą, kai viskas sėkmingai 
baigsis. Tikrai didžiulė klaida, bet dabar jau nieko nepadarysi. Belieka 
kuo ilgiau ją sulaikyti, taigi blogiausiu atveju reikės dar sugaišti kiek 
laiko“. 

Ir taip, čia eidamos į priekį, čia sustodamos, jos grįžo prie pat dono 
Abondijo namų, nors jų už posūkio dar nebuvo matyti. Pradėjusi svar- 
bų savo pasakojimo momentą, Perpetuja nejučia ir nesipriešindama 
leidosi sustabdoma, bet staiga nakties tylą perskrodė pašėlęs dono 
Abondijo riksmas, sklindąs kažkur iš viršaus: 

— Gelbėkit! Gelbėkit! 

— Viešpatie pasigailėk! Kas atsitiko? — šūktelėjo Perpetuja ir 
jau buvo bebėganti. 

— Kas čia? Kas čia? — paklausė Anjezė, stverdama ją už 
sijono. 

— Viešpatie pasigailėk! Argi negirdėjot? — atsakė toji, stengda- 
masi ištrūkti. 

— Kas yra? Kas yra? — pakartojo Anjezė, pagriebusi jai už 
rankos. 


*  — Prakeikta boba! — sušuko Perpetuja, stumdama Anjezę, ir 


ištrūkusi leidosi bėgti. Tuo metu pasigirdo tolimas, dar skardesnis, bet 
staiga nutrūkęs Meniko šauksmas. 

— Viešpatie pasigailėk! — riktelėjo ir Anjezė ir nukūrė paskui 
Perpetują. Bet nespėjus, taip sakant, pasipustyti padų, staiga suskam- 
bėjo varpas — kartą, antrą, trečią, dūžis po dūžio. Šie dūžiai būtų ga- 
lėję jas paraginti, jei būtų to reikėję. Perpetuja atbėgo valandėlę 
anksčiau už Anjezę ir prišoko atidaryti durų, bet durys pačios 
atsidarė, ir jose pasirodė Tonijas, Džervazas, Rencas ir Liučija, kurie, 
susiradę laiptus, galvotrūkčiais nulipo žemyn, ir dabar, išgirdę baisų 
varpų gaudimą, šoko bėgti. 

— Kas yra? Kas yra? — klausė uždususi Perpetuja brolius, bet 
jie tik šiurkščiai ją pastūmė ir nukūrė.— Ir jūs! Kaipgi? Ką jūs čia vei- 
kiate? — paklausė ji paskui mūsų porelę, pažinusi ją. Bet ir tie nuėjo 
nieko nesakę. Perpetuja skubėjo į pagalbą ten, kur jos labiausiai rei- 
kėjo, tad nieko daugiau neklausė, greitai žengė į prieangį ir šoko prie 
laiptų. 

Sužadėtiniai, taip ir likę sužadėtiniais, susidūrė akis į akį su Anje- 
ze, kuri pribėgo uždususi. 

— A, jūs čia! — pasakė ji, vos ištardama žodį.— Kaip pasisekė? 
Kas čia per skambinimas? Aš lyg ir girdėjau... 

— Namo,— tarė Rencas,— namo, kol žmonės nesusirinko. 

Ir jie nuskubėjo namų link. Bet štai atbėga Menikas ir, pažinęs 
juos, visas drebėdamas sušunka užkimusiu balsu: 

— Kur jūs? Atgal, atgal! Bėkit iš čia! Į vienuolyną! 

— Tai tu?.. — pradėjo Anjezė. 

— O kas atsitiko? — paklausė Rencas. Liučija sumišusi tylėjo 
ir krūpčiojo. 

— Velniai jūsų namuose, — vis neatgaudamas kvapo, kalbėjo Me- 
nikas.— Pats juos mačiau, jie norėjo mane nužudyti. Tėvas Kristo- 
foras sakė, kad tuojau ateitumėt,— ir jūs, Rencai, taip pat. Savo aki- 
mis juos mačiau. Laimė, radau jus visus čia! Viską papasakosiu paskui, 
kai išeisim iš Čia. 

Rencas, ne tiek suglumęs, kiek moterys, pamanė, kad, šiaip ar taip, 
reikia trauktis iš čia kuo greičiau, kol nesusirinko žmonės, ir kad ge- 
riausia būtų daryti taip, kaip patarė arba, tikriau sakant, paliepė mir- 
tinai išsigandęs Menikas. O kelyje, išvengus pavojaus, bus galima pap- 
rašyti papasakoti aiškiau. 

— Eik į priekį, — pasakė jis Menikui.— Mes eisim su juo, — krei- 
pėsi jis į moteris. 

Jie skubiai žengė bažnyčios linkui, perėjo per aikštę, kur, ačiū 
Dievui, dar nebuvo nė gyvos dvasios, įsuko į gatvelę tarp bažnyčios 
1r dono Abondijo namų, išlindo pro pirmą spragą tvoroje ir pasileido 
per laukus. 

Nespėjo jie nueiti galbūt nė penkiasdešimt žingsnių, o į aikštę jau 
pradėjo rinktis žmonės, ir jų vis daugėjo. Jie Žiūrėjo vienas į kitą, kiek- 
vienas norėjo ko nors paklausti, bet nė vienas nežinojo ką atsakyti. 
Pirmieji atbėgę šoko prie bažnyčios durų, — jos buvo užrakintos. Ta- 
da prilėkė prie varpinės, ir vienas, prisikišęs prie nedidelio langelio, 
panašaus į šaudomąją angą, suriko į vidų: 

— Kokių velnių čia skambini? 

Išgirdęs pažįstamą balsą, Ambrodžas paleido virvę ir, iš balsų kle- 
gesio supratęs, kad subėgo daug žmonių, atsakė: 

— Tuoj atidarysiu. 

Skubiai užsimovęs po pažastim atsineštas kelnes, jis priėjo iš var- 
pinės prie bažnyčios durų ir jas atidarė. 

— Kas čia per triukšmas? Kas atsitiko? Kur? Kam? 

— Kaipgi kas? — pasakė Ambrodžas, laikydamas viena ranka 

duris, o kita skubom užsimautas kelnes.— Kaip? Jūs nežinote? Plėši- 
kai klebono namuose. Drąsiau, vyrai, gelbėkim! 

Visi pasuko į kleboniją ir, būriu priėję prie jos, žvelgė ištempę au- 
sis į viršų, — visur tylu. Kai kurie nubėgo į tą pusę, kur buvo durys: 
jos uždarytos, ir neatrodo, kad jas būtų kas palietęs. Pažiūrėjo į vir- 
šų — nė vieno atidaryto lango, nė mažiausio krepštelėjimo. 

— Kas ten viduje? Ei kunige klebone! Kunige klebone! 

Donas Abondijas, vos tik pastebėjęs, kad įsibrovėliai pabėgo, pa- 
sitraukė nuo lango, uždarė jį ir dabar pašnibždomis barė Perpetują, 
kuri jį buvo palikusi vieną tokioj keblioj padėty. Išgirdęs, kad žmonės 
Jį šaukia, turėjo vėl prieiti prie lango ir, pamatęs tokią gausybę žmo- 
nių, ėmė gailėtis, kad prašė pagalbos. 

— Kas čia buvo? Ką jums padarė? Kas jie tokie? Kur jie? — šau- 
kė koks pusšimtis balsų iš karto. 

— Nieko nebėra. Ačiū jums, eikit namo. 

— Bet kas gi čia buvo? Kur jie nuėjo? Kas atsitiko? 

— Blogi žmonės, žmonės, kurie valkiojasi naktimis, bet jie pabė- 
go. Grįžkite namo; nieko nebėra; dar kartą, vaikeliai mano, ačiū jums 
už jūsų gerą širdį. 

Sulig šiais žodžiais jis dingo, uždaręs langą. Tada vieni ėmė mur- 
mėti, kiti — šaipytis, treti — plūstis. Kai kurie patraukė pečiais ir nu- 
ėjo. Staiga pasirodė naujas žmogus; visiškai uždusęs, jis vos iškalbėjo. 
Tas žmogus gyveno beveik prieš pat Anjezės namus. Kilus triukšmui, 
jis pažvelgė pro langą ir pamatė kiemelyje sąmyšį: Grizas stengėsi nu- 
raminti bravus. Atgavęs kvapą, žmogus sušuko: 

— Ką jūs čia veikiat, vyrai? Velnias ne čia, o gale gatvės. Anje- 
zės Mondelos namuose ginkluoti žmonės, jie ten, viduje, ir, matyt, nori 
nužudyti kažkokį piligrimą. Kas žino, kas ten per velniava! 

— Ką? Kas? Ką? — prasidėjo triukšmingas pasitarimas.— Rei- 
kia eiti. Reikia pažiūrėti. Kiek jų? O kiek mūsų? Kas jie? Konsulą?? 
čionai, konsulą! 

— Aš čia,— atsiliepė konsulas iš minios, — aš čia, bet jūs turit 
man padėti ir manęs klausyti be jokių kalbų. Greitai! Kur zak- 
ristijonas? Skambink! Skambink! Greitai bėkit kas nors pagalbos į 
Leką! Visi čionai!.. 

Vieni prilėkė, kiti spruko pro žmones ir pabėgo. Triukšmas didė- 
jo. Staiga pasirodė dar vienas žmogus, savo akimis matęs neriant plė- 
šikus, ir sušuko: 

— Skubėkit, vyrai, — vagys ar plėšikai sprunka su kažkokiu pi- 
ligrimu; jie dabar jau už kaimo. Vykitės juos! Vykitės! 

Išgirdusi šią žinią, visa minia, nelaukdama vado įsakymų, pasilei- 
do netvarkingai bėgti gatve žemyn. Pulkui traukiant pirmyn, vienas 
priekyje sulėtino žingsnį, davėsi kitų aplenkiamas ir atsidūrė karin- 
gos minios vidury, o užpakaliniai skverbėsi pirmyn. Pagaliau visa pak- 
rikusi kariauna pasiekė nurodytą vietą. 

Užpuolimo pėdsakai buvo švieži ir aiškūs: vartai atidaryti, skląs- 
tis išlaužtas, bet patys užpuolikai dingę. Suėjo į kiemą, paskui prie apa- 
tinio aukšto durų, — jos taip pat atlapos, išlaužtos. Ėmė šaukti: „Anje- 
ze! Liučija! Piligrime! Kur piligrimas? Turbūt Stefanas susapnavo tą 
piligrimą! — Ne, ne. Karlandrėja taip pat jį matė. Ei piligrime! Anje- 
ze! Liučija!“ Niekas neatsakė. „Jie nusivedė jas“. Atsirado tokių, ku- 
rie garsiai ėmė reikalauti vytis grobikus: juk tai negirdėta niekšybė, 
ir gėda visam kaimui, jei kiekvienas nevidonas gali nebaudžiamas 
ateiti ir grobstyti moteris lyg peslys iš apleistos vištidės viščiukus. Nau- 
jas ir dar triukšmingesnis pasitarimas. Staiga kažkas (paskui nepavyko 
sužinoti, kas toks) paleido gandą, kad Anjezė su Liučija pasislėpė 
kažkuriuose namuose. Gandas greitai pasklido, juo patikėjo; liovėsi 
kalbėti apie bėglių vijimąsi, žmonės išsiskirstė į namus. Buvo girdėti 
šnibždesys, triukšmas, beldimasis i duris, durų girgžčiojimas, žiebėsi 
ir geso žiburiai, moterys klausinėjo pro langus, joms atsakinėjo iš 
gatvės. O kai gatvė ištuštėjo ir viskas nurimo, kalbos tęsėsi trobose ir 
nutilo, kai suėmė snaudulys. Rytą jos vėl prasidės iš naujo. 

Nieko daugiau nebeatsitiko, jei nekalbėsim apie tai, kas nutiko tą 
patį rytą konsului: jis stovėjo savo lauke, parėmęs ranka smakrą ir pa- 
dėjęs alkūnę ant įsmeigto į žemę kastuvo koto, o koja atsispyręs į patį 
kastuvą, stovėjo, sakau, galvojo apie praėjusios nakties paslaptis ir 
sprendė painų klausimą, ką jam daryti ir kaip geriau pasielgti, ir stai- 
ga pamatė ateinant du gana įžūlios išvaizdos vyrus, ilgais plaukais ta- 
rytum pirmieji frankų karaliai““, o kitais atžvilgiais nepaprastai pana- 
šius į tuodu, kurie prieš penkias dienas prikibo prie dono Abondijo, 
jeigu tiktai nebuvo tie patys. Jie akiplėšiškai pareikalavo iš konsulo, 
kad jis nieku gyvu nepraneštų sinjorui podestai, kas atsitiko, 0 jeigu 
Jį paklaus, kad nesakytų teisybės ir kad tuščiai neplepėtų pats ir ne- 
kurstytų plepėti sodiečių, jeigu jam brangi viltis baigti gyvenimą sava 
mirtimi. 

Musų bėgliai geroką kelio galą ėjo tylėdami, sparčiu žingsniu, čia 
vienas, čia kitas atsigręždavo pasižiūrėti, ar kas nesiveja. Visi buvo 

išvargę nuo sunkaus bėgimo, susirūpinę dėl nežinios, į kurią pateko, 
susikrimtę, kad taip nepasisekė sumanymas, kupini miglotos baimės 
dėl naujo, nežinomo pavojaus. Nerimą dar labiau didino be paliovos 
aidintis varpų gaudimas, kuris, jiems tolstant, darėsi vis silpnesnis ir 
duslesnis, bet užtat, rodės, vis liūdnesnis ir grėsmingesnis. Pagaliau 
varpas nutilo. Tada bėgliai, atsidūrę jau tuščiuose laukuose ir negir- 
dėdami aplink nė mažiausio šlamesio, sulėtino žingsnį. Atgavusi 
kvapą, Anjezė pirmoji nutraukė tylą — ėmė klausinėti Rencą, kaip 
jiems ėjosi, o Meniką — kas per velnias įsibrovė į jų namus. Rencas 
trumpai papasakojo liūdną istoriją, o paskui visi trys atsigręžė į vaiką. 
kuris jau aiškiau papasakojo apie tėvo Kristoforo įspėjimą, apie tai, 
ką pats matė, ir apie pavojų, į kurį buvo pakliuvęs. — apie viską, kas, 
deja, tik patvirtino tą įspėjimą. Klausytojai suprato daugiau, negu Me- 
nikas galėjo papasakoti, ir visus nukratė šiurpas; visi trys iš karto sus- 
tojo, su baime žiūrėdami vienas kitam į akis. Ir tuoj pat visi trys kaip 
vienas padėjo ranką — kas ant galvos, kas ant pečių berniukui, tar- 
tum norėdami jį paglostyti ir tylomis padėkoti, kad jis buvo jiems an- 
gelas sargas. Užjausdami dėl pergyvento nerimo ir pavojaus, į kurį 
jis buvo patekęs gelbėdamas juos, jie beveik norėjo prašyti jį at- 
leidimo. 

— O dabar grįžk namo, kad taviškiai nesirūpintų dėl tavęs, — 
pasakė jam Anjezė ir, atsiminusi žadėtąsias dvi monetas, išsitraukė 
iš kišenės visas keturias ir padavė jam. 

— Na, va, melsk Viešpatį, kad greičiau vėl pasimatytume, ir tada... 

Rencas dar pridėjo Menikui naujutėlę berlingą ir ilgai mokė 
jį niekam nieko neprasitarti apie tėvo Kristoforo užduotį; Liučija dar 
kartą paglostė berniuką ir atsisveikino su juo liūdnu balsu; susigraudi- 
nęs Menikas atsisveikino su visais ir pasuko atgal. O šie, giliai susimąs- 
tę, žengė tolyn savo keliu, — moterys priešaky, Rencas iš paskos, tar- 
tum saugodamas jas. Liučija tvirtai laikė motiną už parankės, švelniai 
ir atsargiai atstumdama pagalbą, kurią jai siūlė Rencas sunkiose pras- 
to kelio vietose: ji kaito iš gėdos, kad, tegul ir tokiam sąmyšy, taip il- 
gai buvo viena su juo ir dar taip arti, nors, beje, ir tikėjosi greitai tap- 
ti jo žmona. Dabar, kai jos svajonės taip žiauriai išsisklaidė, Liučija 
gailėjosi, kad per toli nuėjo, ir prie daugybės jos rūpesčių prisidėjo 
dar ir gėda, ne tokia, kuri randasi, kai žmogus su liūdesiu patiria, kas 
yra blogis, o gėda be pagrindo, panašesnė į baimę vaiko, kuris dreba 
tamsoje, nors ir nežino ko. 

— O kaip su namais? — staiga paklausė Anjezė. 

Nors klausimas buvo ir svarbus, niekas jai neatsakė, nes niekas 
negalėjo atsakyti taip, kad ji būtų patenkinta. Tylėdami jie ėjo savo 
keliu ir netrukus atsidūrė aikštelėje priešais vienuolyno bažnyčią. 

Rencas priėjo prie durų ir tyliai jas pastūmė. Durys atsidarė, ir 
mėnulis, prasiskverbęs pro plyšį, apšvietė išblyškusį tėvo Kristoforo 
veidą ir sidabrinę barzdą. Jis stovėjo ir laukė, o pamatęs visus tris ta- 
rė: „Ačiū Dievui!“ — ir davė ženklą įeiti. Šalia jo stovėjo kitas kapu- 
cinas, — tai buvo brolis zakristijonas, kurį tėvas Kristoforas prašymais 
ir įtikinėjimais prikalbėjo budėti drauge su juo ir, palikus praviras 
duris, stovėti su juo sargyboje, kad galėtų priimti nelaiminguosius, 
kuriems grėsė pavojus. Tiktai didelio autoriteto ir švento žmogaus re- 
putacijos dėka tėvas Kristoforas palenkė brolį nusileisti tokiam neį- 
prastam, pavojingam ir prieštaraujančiam regulai prašymui. 

Kai jie suėjo, tėvas Kristoforas tylutėliai uždarė duris. Tuomet 
zakristijonas nebegalėjo ištverti ir, pasikvietęs tėvą Kristoforą į šalį, 
sušnabždėjo jam į ausį: „Bet, tėve, tėve! Naktį... bažnyčioje... su mote- 
rimis... užsidaryti... kaip bus su regula... tėve?“ Ir palingavo galvą. Kol 
jis taip sunkiai tarė šiuos žodžius, tėvas Kristoforas galvojo: „Žiūrėk 
tu man: jeigu čia būtų persekiojamas plėšikas, brolis Facijas nedary- 
tų jam jokių kliūčių, o kai čia vargšė nekalta mergina, ištrūkusi iš vil- 
ko nagų...“ 

— Omnia munda mundis*, — tarė jis, ūmai pasigręžęs į brolį Fa- 
ciją ir pamiršęs, kad tasai nesupranta lotyniškai. Bet toks užmaršumas 
kaip tik ir paveikė. Jei tėvas Kristoforas, remdamasis visokiais argu- 
mentais, būtų ėmęs ginčytis, brolis Facijas, žinoma, būtų radęs kitų, 
priešingų argumentų, ir dievai žino kada ir kaip galėjo baigtis tas gin- 
čas. O išgirdęs lotyniškus, kupinus paslaptingos prasmės žodžius, ištar- 
tus taip ryžtingai, Jis pamanė, kad juose ir turi slypėti visų jo abejonių 
sprendimas. Jis išsyk nusiramino ir tarė: 

— Taip, jūs geriau viską žinot negu aš. 

— Pasitikėkite manimi,— atsakė tėvas Kristoforas ir, blausioje 
degančios prieš altorių lemputės šviesoje priėjęs prie pabėgėlių, kurie 
neryžtingai laukė, pasakė jiems: — Vaikeliai, dėkokite Aukščiausia- 
jam, kad jis jus išgelbėjo iš didžiulio pavojaus. Galbūt kaip tik šią va- 
landėlę... — Ir jis ėmė aiškinti tai, apie ką užuominomis buvo pra- 
nešęs per mažąjį pasiuntinį; jis nėmaž neįtarė, kad jie viską žino 
geriau už jį patį, ir manė, kad Menikas rado juos ramiai sėdinčius, 


* Švariems viskas švaru (lot.). 

nespėjus dar ten įsibrauti plėšikams. Niekas jam nepasakė teisybės, 
net Liučija, kuri betgi pajuto sąžinės graužimą: „Toks slapukavimas 
prieš tokį žmogų!“ Bet juk tai buvo klastų, apgavysčių ir gudrybių 
naktis. 

— Dabar matote, vaikeliai, — kalbėjo jis toliau, — kad šiame kai- 
me jums nėra saugu. Jūs jame gimėte ir nepadarėte blogo; bet — to- 
kia Dievo valia. Tai išmėginimas, vaikeliai. Kęskite jį kantriai, pasiti- 
kėdami Aukščiausiuoju, neturėdami pykčio, 1r būkite tikri, kad ateis 
laikas, kai jūs būsite patenkinti tuo, kas jums dabar dedasi. Aš pasirū- 
pinau rasti jums prieglobstį pirmoms dienoms... Greitai, tikiuosi, ga- 
lėsite ramiai grįžti į savo namus: šiaip ar taip, Dievas pasirūpins ju- 
mis; O aš, žinoma, pasistengsiu būti vertas malonės, kurią jis rodo man, 
pasirinkęs mane įrankiu tarnauti jums, jo vargšams ir brangiems iš- 
kamuotiems vaikams. Jūs, — kalbėjo jis, atsigręžęs į moteris, — galė- 
site apsistoti***. Ten būsite pakankamai apsaugotos nuo bet kokio 
pavojaus ir kartu ne per daug toli nuo savo namų. Susiraskite ten mū- 
sų vienuolyną, paprašykite pakviesti tėvą viršininką, perduokite jam 
šį laišką, ir jis taps jums antrasis tėvas Kristoforas. Ir tu, mielas Ren- 
cai, taip pat turi tuo tarpu kur nors gelbėtis nuo kitų ir nuo savo paties 
pykčio. Nunešk šį laišką į mūsų vienuolyną prie Milano Rytinių vartų 
tėvui Bonaventūrai iš Lodžio. Jis tau atstos tėvą, tave globos ir suras 
tau darbo, kol galėsi grįžti ir ramiai gyventi čia. Eikite prie ežero netoli 
Bjonės žiočių. Ši upelė yra už kelių žingsnių nuo Peskareniko. Ten 
rasite pririštą laivelį; sušuksite: „,Valtį!“ Jus paklaus: „Kam?“ Atsaky- 
kite: „Šventam Pranciškui“. Laivelis jus priims ir perkels į kitą kran- 
tą, o ten rasite dviratį vežimą, kuris jus nuveš tiesiai į ***. 

Jei kas būtų paklausęs, kaipgi tėvas Kristoforas taip greitai pa- 
rūpino šias priemones vandens ir žemės susisiekimui, tas tik būtų pa- 
rodęs, kad nežino, kiek daug gali kapucinas, žmonių laikomas šven- 
tuoju. 

Liko tik pagalvoti apie namų priežiūrą. Tėvas Kristoforas paė- 
mė raktus ir apsiėmė juos perduoti tiems, kuriuos jam nurodys Rencas 
ir Anjezė. Ši, traukdama iš kišenės savo raktą, sunkiai atsiduso, prisimi- 
nusi, kad jos namai dabar atdari, kad juose buvo pats velnias, ir kas Ži- 
no, ar liko ten ką saugoti. 

— Prieš jums išvykstant, — tarė tėvas, — pasimelskime visi kartu, 
kad šioje kelionėje Viešpats visada būtų su jumis ir pirmiausia duotų 
jums jėgų, įkvėptų troškimą susitaikyti su jo valia. 

Sulig tais žodžiais jis atsiklaupė vidury bažnyčios, kiti pasekė jo 

pavyzdžiu. Valandėlę pasimeldus, tėvas Kristoforas tyliu, bet aiškiu 
balsu pasakė: 

— Dar prašome pasigailėti to nelaimingojo, kuris privertė mus 
žengti šį žingsnį. Mes būtume neverti tavo, Viešpatie, gailestingumo, 
jeigu iš visos širdies neprašytume šios malonės ir jam, — juk jam taip 
jos reikia! Mes savo kančiose turime paguodą, mes einame keliu, kurį 
tu mums parodei, ir kai ateisime pas tave su savo sielvartais, už juos 
mums bus atlyginta. O jis — tavo priešas. O nelaimingasis! Jis kovo- 
ja su tavimi! Pasigailėk jo, Viešpatie, sugraudink jo širdį, padaryk jį 
savo draugu, suteik jam visas tas malones, kurių mes galime trokšti 
patys sau. 

Paskui atsistojęs paskubom tarė: 

— Na, vaikeliai, nėra ko gaišti. Tesaugo jus Dievas, telydi jus jo 
angelas, — eikite. 

Ir kai jie pakilo eiti, tėvas Kristoforas pridūrė pasikeitusiu balsu, 
su tuo susijaudinimu, kurį sunku nusakyti žodžiais ir kuris reiškiasi 
be jų pagalbos: 

— Širdis man sako, kad greit pasimatysim. 

Suprantama, širdis tam, kas jos klausosi, visados pasako ką nors 
apie ateitį. Bet ką iš tikro žino širdis? Tik mažumėlę iš to, kas įvyko 
praeity. 

Nelaukdamas atsakymo, tėvas Kristoforas pasuko į zakristiją. Ke- 
leiviai išėjo iš bažnyčios, ir brolis Facijas uždarė duris, taręs jiems taip 
pat susijaudinusiu balsu: „Sudieu!“ 

Tylomis jie nuėjo į nurodytą vietą ant ežero kranto; ten pamatė 
laivelį ir, pasakę valtininkui slaptažodį, susėdo į jį. Valtininkas irklu 
atsistūmė nuo kranto, paskui paėmė kitą irklą ir, abiem rankom irda- 
mas, leidosi per ežerą į priešingą krantą. Nebuvo nė mažiausio vėje- 
lio; ežeras plytėjo lygus ir ramus, jis būtų atrodęs sustingęs, jeigu vir- 
šum jo nebūtų virpėjęs lengvas ir mirguliuojantis mėnulio spindulys, 
krintantis į vandenį iš dangaus aukštybių. Tiktai tingiai ir lėtai ošė ban- 
gelės, duždamos į kranto akmenukus, tolumoje šniokštė vanduo, at- 
simušantis į tilto polius, ritmingai pliuškeno irklai, kurie, kapodami 
mėlyną ežero paviršių, sutartinai kilo iš vandens, taškydami lašus, ir 
vėl į jį niro. Valties perskrosta banga užpakaly vėl susiliedavo, driek- 
dama raibuliuojančią juostą, kuri vis labiau ir labiau tolo nuo kranto. 

Tylūs keleiviai atsigręžę žiūrėjo į mėnulio apšviestus kalnus ir apy- 
linkę, kur šen bei ten gulėjo tiršti šešėliai. Aiškiai buvo matyti kaimai, 
namai, lūšnelės. Dono Rodrigo rūmai su plokščiu bokštu, stūksantys 

virš namelių, susispaudusių kalno papėdėje, atrodė lyg koks piktada- 
rys, kuris, prigludęs tamsoje prie būrelio miegančių, budi ir rengia 
nusikaltimą. Liučija, pamačiusi juos, sudrebėjo; jos žvilgsnis nušliau- 
žė šlaitu žemyn, ligi tos vietos, kur dūlavo jų kaimelis; ji įsmeigė akis 
į jo pakraštį, pamatė savo namelį, tankią figmedžio lają, kuri kyšojo 
viršum kiemelio tvoros, savo kambario langą ir, sėdėdama valties dug- 
ne, padėjo ranką ant krašto, įsikniaubė į alkūnę lyg rengdamasi užs- 
nūsti ir tyliai pravirko. 

Sudieu, kalnai, iš vandenų kylantys ir dangų remiantys; dantytos 
viršūnės, tokios artimos tam, kurs užaugo tarp jūsų, ir įstrigusios į šir- 
dį tarsi veidai žmonių mylimiausių; upokšniai, kurie taip čiurlenat, 
jog, rodos, girdi kalbant artimą žmogų; sodžiai, pabirę šlaituose ir bo- 
luojantys tarytum kaimenė avių ganykloj, — sudieu! Koks sunkus kiek- 
vienas žingsnis tam, kurs čia užaugo ir kurs dabar jus palieka! Netgi 
žmogui, kurs iškeliauja laisva valia, tikėdamasis pralobti svečioj šaly, 
netgi jam svajonės apie turtus išsiskyrimo valandą netenka viliojančio 
žavesio, ir jis, tas keleivis, net stebisi savo ryžtu ir grįžtų atgal, jeigu 
tik nesitikėtų grįžti kada nors praturtėjęs. Kuo toliau jis keliauja slė- 
niu, tuo labiau nusivilia jo akys ir pailsusios gręžiasi liūdnai nuo vie- 
nodų nykių lygumų; oras, rodos, sunkus ir sustingęs; išsiblaškęs ir liūd- 
nas žengia jisai į miestą triukšmingą, kur namas prie namo, o gatvė 
kerta gatvę, ir jis tartum kvapo pristinga, sustojęs nedrąsiai prie dide- 
lio namo, kuriuo svetimtaučiai gėrisi, o jis ilgesingai svajoja apie savo 
tolimą tėviškę, apie tą namelį, kurį jau numatė seniai, kurį jisai nusi- 
pirks, vos į kalnus sugrįš praturtėjęs. 

O ką jau bešnekėt apie tą, kuri nė sapnuot nesapnavo ištrūkt iš 
gimtųjų kalnų, kuri ir ateities viltis buvo sudėjus vien čia ir kurią jė- 
ga nelemta iš tėvynės ištrėmė į svečiąją šalį? Ji buvo žiauriai atplėš- 
ta nuo takelių, jai įprastų, ir viltys josios brangiausios buvo sugriau- 
tos. Palikusi kalnus gimtuosius, ji dalios pas svetimuosius ieškos, 0 jų nė 
pažint nepažįsta, ir dar nežinia, kada iš jų besugrįš. Sudieu jums, o gim- 
tieji namai, kur ne kartą ji svajojo liūdnai, kur ne kartą pro svetimą 
bildesį žingsnių stengėsi slapčia pažinti brangius žingsnius. Sudieu ir 
jums, tie namai svetimi, į kuriuos paslapčia ji žvelgė tiek sykių, kai 
raudonis nuplieksdavo veidą, o galvą užplūsdavo mintys, koks ramus 
ir ilgas laukia jos gyvenimas, kai ji taps žmona. Sudieu ir bažnyčiai, 
lankytai tiek sykių tyra širdimi, kur jos giesmės ne kartą šlovino Vieš- 
patį ir kur ji tikėjosi tų šventų apeigų, kai troškimą širdies palaimins 
Viešpats, o įteisinta meilė jau vadinsis šventa. Sudieu! Žinokite — tas, 

kuris teikė tiek džiaugsmo, yra visur esantis, ir jeigu jis sudrumsčia 
laimę savo vaikams, tai vien tam, kad suteiktų laimę didesnę ir 
tvirtesnę. 

Tokios ar beveik tokios mintys plūdo Liučijai į galvą, ir jos nedaug 
tesiskyrė nuo kitų dviejų keleivių minčių, o tuo metu valtis artinosi 
prie dešiniojo Ados kranto. 


IX SKYRIUS 


Valtis atsitrenkė į krantą; Liučija krūptelėjo ir, paslapčiomis nu- 
sišluosčiusi ašaras, pakėlė galvą, tarytum būtų pabudusi. Rencas iššoko 
pirmas ir padavė ranką Anjezei; toji išlipusi padavė ranką dukteriai, 
ir visi trys liūdnai padėkojo valtininkui. „Už ką? — atsakė jis.— 
Mes tam ir gyvename šiame pasaulyje, kad padėtume vienas kitam“, 
ir, pasipurtęs, tartum kas jam būtų paliepęs vogti, atitraukė ranką, kai 
Rencas mėgino jam įbrukti kiek smulkių iš tų pinigų, kuriuos buvo pa- 
siėmęs šį vakarą, ketindamas gausiai apdovanoti doną Abondiją, jei- 
gu tas, nors ir prieš savo valią, jam būtų padaręs paslaugą. Vežimas 
jau laukė jų, vežėjas pasisveikino su keleiviais, susodino juos, paragino 
arklį pliaukštelėdamas botagu ir nuvažiavo. 

Mūsų autorius neaprašinėja šios naktinės kelionės, nemini jis ir 
vietos, kur brolis Kristoforas siuntė abi moteris; negana to, jis pareiškia 
nenorįs apie tai kalbėti. Iš tolesnio pasakojimo aiškėja, kodėl jis tai 
nutyli. Liučija bus čia įpainiota į klastingą intrigą, suregztą asmens, 
kuris, matyt, tais laikais, kai autorius rašė, priklausė labai galingai šei- 
mai. Norėdamas paaiškinti keistą to asmens elgesį šiuo nepaprastu at- 
veju, autorius turės netgi trumpai papasakoti jo ankstesnį gyvenimą; 
ir prieš mus iškils toks šeimos paveikslas, kurį supras kiekvienas, kas 
ryšis skaityti toliau. Bet tai, ką vargšas iš atsargumo norėjo nutylėti, 
mums pavyko surasti kitoj vietoj. Vienas Milano istorikas*, minėda- 
mas patį asmenį, tiesa, nenurodo nei jo vardo, nei veiksmo vietos, — 
tik tvirtina, kad tai buvęs senoviškas ir puikus miestelis, kuriam bet- 
rūko miesto vardo; kitoj vietoj sako, kad ten teka Lambras, o dar ki- 
toj — kad ten gyvena dekanas. Sugretinę šiuos duomenis, darome iš- 


* Džuzepė Ripamontis“*, Tėvynės istorija. Dek. V, kn. VI, sk. III, p. 358 ir toliau. 
(Autoriaus past.) 

vadą, kad tai ne kas kita kaip Monca. Didžiuliame mokslo indukcijų 
lobyne atsiras ir kitokių, galbūt išsamesnių išvadų, bet vargu ar jos 
bus tikslesnės. Remdamiesi rimtomis prielaidomis, mes taip pat galė- 
tume pasakyti ir tos šeimos vardą; bet nors ji seniai išmirusi, vis tiek 
geriau neminėsim jos vardo, kad nepakenktume net mirusiems ir kad 
mokslo žmonėms liktų dar vienas tyrinėjimų objektas. 

Musų keleiviai atvyko į Moncą tik saulei patekėjus. Vežėjas įėjo 
į taverną ir, kaip žmogus, ne sykį buvęs tose vietose ir pažįstantis šei- 
mininką, liepė duoti jiems kambarį, į kurį juos ir palydėjo. Dėkoda- 
mas Rencas mėgino ir šiam įbrukti kelis skatikus, bet vežėjas, kaip ir 
valtininkas, turėdamas galvoje kitą atpildą, tolimesnį, bet ir gausesnį, 
taip pat atitraukė ranką ir nuskubėjo prie savo arklio, tarsi nuo ko 
bėgdamas. 

Po vakaro, kurį mes aprašėme, ir nakties, kuri, kaip kiekvienas 
gali įsivaizduoti, praėjo siaučiant neramioms mintims, laukiant ko 
nors nemalonaus, pučiant šaltam rudens vėjui ir sėdint išklerusiame 
vežime, kurio kratymas tolydžio nemaloniai pažadindavo keleivį, jei- 
gu jis bent truputį sudėdavo akis, — po viso to jie stačiai netikėjo, kad 
štai sėdi ant tvirto suolo šiokiame tokiame kambaryje. Keleiviai pa- 
pusryčiavo, kiek leido sunkūs metai ir menki ištekliai, kuriuos reikėjo 
taupyti, turint galvoje netikrą ateitį, pagaliau ir valgyti niekas neno- 
rėjo. Visi trys prisiminė puotą, kurią rengėsi kelti prieš dvi dienas, ir 
visi giliai atsiduso. Rencas norėjo likti su moterimis nors ligi vakaro, 
pasižiūrėti, kaip jos įsikurs, šiek tiek joms padėti, bet tėvas Kristofo- 
ras buvo pataręs tučtuojau siųsti jaunikaitį savais keliais. Moterys, su- 
tikdamos su šiuo patarimu, nurodė ir daugybę kitų priežasčių: žmo- 
nės, girdi, pradėsią plepėti kas nereikia; vėlesnis atsiskyrimas būtų dar 
skaudesnis; be to, jis greitai galėsiąs grįžti ir pasidalyti su jomis nau- 
jienomis. Todėl Rencas pagaliau ryžosi jas palikti. Jie susitarė stengtis 
kuo greičiau susitikti. Liučija neslėpė ašarų; Rencas irgi vos laikėsi ir, 
tvirtai tvirtai spausdamas Anjezės ranką, prislėgtu balsu tarė: „Iki 
pasimatymo“ — ir išėjo. 

Moterys būtų patekusios į labai keblią padėtį, jeigu ne gerasis ve- 
žėjas, kuriam buvo liepta palydėti jas į kapucinų vienuolyną ir suteik- 
ti joms visokeriopą pagalbą, kokios tik prireiks. Todėl mūsų keleivės 
leidosi su juo į vienuolyną, kuris, kaip visi žino, yra už kelių žingsnių 
nuo Moncos. Kai priėjo prie vartų, vežikas timptelėjo varpelį ir liepė 
pakviesti tėvą viršininką; šis netrukus atėjo ir tuoj pat paėmė laišką. 

— O, brolis Kristoforas! — pasakė jis, pažinęs rašyseną. Jo bal- 

sas ir veido išraiška aiškiai rodė, kad jis taria savo gero bičiulio vardą. 
Reikia pasakyti, kad mūsų gerasis tėvas Kristoforas savo laiške labai 
karštai atsiliepė apie moteris ir su dideliu nuoširdumu papasakojo jų is- 
toriją, todėl viršininkas skaitydamas kartkartėmis stebėjosi ir piktino- 
si ir, pakėlęs akis nuo popieriaus, žiūrėjo į moteris su gailesčiu ir susi- 
domėjimu. Baigęs skaityti, truputį pagalvojo, o paskui tarė: 

— Čia neapsieisim be sinjoros: jeigu sinjora apsiims... 

Paskui, pasivedęs Anjezę į šalį, į aikštę priešais vienuolyną, jis 
davė jai kelis klausimus, ir jinai atsakė. Grįžęs prie Liučijos, tarė joms 
abiem: 

— Mano mielosios, aš pamėginsiu surasti jums prieglaudą, ne tik 
saugią, bet ir garbingą, kol Dievas pasirūpins jumis kaip reikiant. Ar 
eisite su manim? 

Moterys pagarbiai sutiko, o vienuolis kalbėjo toliau: 

— (Gerai, aš jus tuojau nuvesiu į vienuolyną pas sinjorą. Bet ei- 
kite per keletą žingsnių man iš paskos, nes žmonės mėgsta liežuvauti, 
ir dievažin kokių plepalų pasklis, jei tėvą viršininką pamatys gatvėje 
su jauna gražuole... Noriu pasakyti, apskritai su moterimis. 

Sulig tais žodžiais jis nuėjo. Liučija paraudo, vežėjas nusišypsojo, 
pasižiūrėjęs į Anjezę, kuri negalėjo susilaikyti ir taip pat šyptelėjo. 
Kai vienuolis kiek paėjo, visi trys nusekė paskui jį, per dešimt žingsnių 
atsilikę. Tada moterys paklausė vežėją, ko nedrįso klausti tėvą virši- 
ninką: kas yra toji sinjora. 

— Sinjora,— atsakė šis, — yra vienuolė, bet ne tokia kaip visos. 
Tai ne abatė ir ne viršininkė, anaiptol, sprendžiant iš to, ką žmonės 
kalba, tai viena iš jauniausių vienuolių, bet savo kilmę ji veda iš Ado- 
mo šonkaulio, ir jos protėviai buvo dideli žmonės, atvykę iš Ispanijos, 
iš kur atsirado visa mūsų vyresnybė, — todėl ji ir vadinama „sinjora“, 
atseit didele ponia. Visa apylinkė ją taip vadina, nes, sako, šiame vie- 
nuolyne niekada nebuvo jai lygių. Ir visa jos giminė dabar ten Mila- 
ne — įžymūs žmonės, kurie visada yra teisūs, o juo labiau Moncoje: 
jos tėvas, nors ir negyvena čia, yra pirmas asmuo apylinkėje. Todėl 
ji taip pat gali daryti vienuolyne kas jai patinka. Ir už vienuolyno sie- 
nų žmonės ją labai gerbia, ir jeigu jau ji ko imasi, tai ir padaro. Todėl 
jeigu tam geram vienuoliui pavyks jus atiduoti į jos rankas ir jeigu 
ji jus priims, tai galiu jums tiesiai pasakyti, jūs gyvensite kaip Dievo 
ausy. 

Priėjęs prie miestelio vartų, šalia kurių tais laikais stūksojo senas, 
apgriuvęs bokštas ir kažkokios taip pat sugriuvusios tvirtovės liekanos 

(gal kai kurie mano skaitytojai atsimena kadaise matę juos dar sto- 
vint), viršininkas sustojo ir atsigręžė pasižiūrėti, ar eina kiti, paskui 
žengė pro vartus ir pasuko į vienuolyną, ir čia vėl sustojo prie durų 
palaukti savo būrelio. Jis paprašė vežėją po poros valandų grįžti pas 
jį atsakymo. Vežėjas pažadėjo ir atsisveikino su moterimis, kurios 
niekaip negalėjo jam atsidėkoti ir prisakė daugybę prašymų tėvui 
Kristoforui. 

Viršininkas įsivedė motiną su dukteria į pirmąjį vienuolyno kiemą, 
paskui — į ekonomės celę, o pats nuėjo vienas prašyti malonės. Po 
kiek laiko vėl pasirodė linksmas ir liepė joms eiti kartu su juo. Grįžo 
kaip tik laiku, nes duktė ir motina nebežinojo, kaip išsisukti nuo įkyrių 
ekonomės klausimų. Einant per antrąjį kiemą, vienuolis paaiškino, 
kaip elgtis su sinjora. 

— Ji labai jums palanki, — tarė jis, — ir jeigu norės, galės pada- 
ryti jums daug gera. Būkite nuolankios ir pagarbios, atvirai atsakykite 
į visus klausimus, kuriuos ji teiksis jums duoti, o jeigu neklaus — ty- 
lėkite ir pasitikėkite manimi. 

Jie atsidūrė viename apatinio aukšto kambarių, iš kurio buvo durys 
į priimamąjį. Prieš einant tenai, viršininkas, parodęs duris, tylomis pa- 
sakė moterims: „Ji čia“, tarytum dar kartą primindamas savo pamo- 
kymus. 

Liučija dar niekad nebuvo buvusi vienuolyne. Patekusi į priima- 
mąjį, ji apsidairė, ieškodama akimis sinjoros, kad galėtų jai nusilenk- 
ti, ir, nieko nematydama, stovėjo tartum užburta. Pamačiusi, kad vie- 
nuolis ir Anjezė pasuko į kampą, ji pasižiūrėjo į tą pusę ir išvydo keis- 
tos formos langą su dvejais storais.ir tankiais geležiniais pinučiais per 
pėdą vienas nuo kito, o už pinučių — vienuolę. 

Iš veido jai galėjai duoti dvidešimt penkerius metus, ir iš pirmo 
žvilgsnio ji atrodė graži, bet tai buvo nublankęs, nuvytęs ir, pasaky- 
čiau, kone sunykęs grožis. Iš po juodo šydo, horizontaliai gaubiančio 
galvą ir krintančio į abi puses gana atokiai nuo veido, buvo matyti 
baltutėlė drobinė juosta, juosianti tokio pat baltumo kaktą; kita juosta 
klostėmis supo veidą, o pasmakrėje buvo nukarusi ant krūtinės ir den- 
gė juodo vienuoliško apdaro viršutinę dalį. Vienuolės kakta dažnai 
susiraukšlėdavo tartum nuo didelio skausmo, staiga susiglausdavo 
juodi antakiai. Akys, taip pat juodos, čia smigdavo žmonėms į veidą, 
kupinos kažkokio išdidaus smalsumo, čia greit nusileisdavo žemyn, 
tarytum norėdamos pasislėpti. Kai kuriais momentais atidus stebėto- 
jas būtų galėjęs pamanyti, kad šitos akys meldžia meilės, užuojautos, 

gailesčio; kitąkart jis tikriausiai būtų pamatęs, kaip staiga šmėkšteli 
jose seniai užgniaužta neapykanta, kažkas grėsmingo ir žiauraus. Kai 
sinjora įsmeigdavo savo sustingusias, tarytum nieko nematančias akis 
į tolumą, vieni galėjo įžvelgti jose išdidų bodėjimąsi viskuo, kiti — kaž- 
kokią įkyrią slaptą mintį ar vidinį nerimą, stipresnį už viskį pasauly- 
je, gniaužiantį šią sielą. Nepaprastai išblyškusių jos skruostų kontūrai 
buvo švelnūs ir dailūs, bet veidas, iš lėto nualintas, buvo pasikeitęs ir 
įdubęs. Lūpos, vos vos raudonuojančios, vis tiek buvo labai ryškios 
šiame blyškiame fone, o jų judesiai, kaip ir akių, — staigūs, gyvi, iš- 
raiškingi ir paslaptingi. Stambią darnaus sudėjimo figūrą gadino kiek 
atsaini laikysena; kartais ji atrodydavo nerangi dėl staigių, nevikrių 
judesių, pernelyg griežtų moteriai, juo labiau vienuolei. Pačiuose rū- 
buose šen bei ten buvo matyti kažkokio prašmatnumo ir įmantrumo, 
kuris rodė šios vienuolės savotiškumą: abitas gulė apie liemenį su kaž- 
kokiu pasaulietišku rūpestingumu, o ant smilkinio iš po juostos kyšojo 
juodų plaukų kuokštelis, liudijantis, kad ji pamiršta įstatus ar jų nepai- 
so, nes taisyklės reikalavo visada trumpai kirptis plaukus, kaip jie bu- 
vo apkirpti per iškilmingas įvilktuves. 

Visa tai betgi nepadarė įspūdžio moterims, nepratusioms skirti 
vienos vienuolės nuo kitos, o tėvas viršininkas, matąs sinjorą nebe pir- 
mą kartą, kaip ir daugelis kitų, jau buvo pratęs prie sinjoros asmens 
1r elgesio keistenybių. 

Šiuo metu, kaip sakėme, ji stovėjo prie pinučių, atsainiai atsirė- 
musi į juos ir savo baltutėliais pirštais suėmusi skersinius, ir žiūrėjo 
įsmeigusi akis į Liučiją, kuri neryžtingai artinosi prie jos. 

— Garbioji motina ir šviesiausioji sinjora,— tarė viršininkas, 
nulenkęs galvą ir prisidėjęs ranką prie krūtinės, — štai vargšė mergi- 
na, kuriai jūs, mano prašoma, žadėjote savo galingą globą, o štai jos 
motina. 

Abidvi pristatytosios ėmė žemai linkčioti. Sinjora davė ranka ženk- 
lą, kad gana, ir, atsigręžusi į vienuolį, tarė: 

— Aš laiminga, kad galiu padaryti malonumą mūsų geriesiems 
bičiuliams, tėvams kapucinams. Bet papasakokite man daugiau apie ši- 
tą merginą, kad žinočiau, ką galima jos labui padaryti. 

Liučija paraudo ir nuleido galvą. 

— Jūs turite žinoti, garbiojiį motina... — buvo bepradedanti 
Anjezė, bet viršininkas žvilgsniu pertraukė jos žodžius ir atsakė: 

— Šviesiausioji sinjora, šią merginą, kaip jums sakiau, pavedė 
man vienas iš mano konfratrų. Kad išvengtų didelių pavojų, ji turėjo 


121 IX skyrius 


slapta palikti savo kaimą, ir štai dabar jai kuriam laikui reikia prieg- 
laudos, kur galėtų gyventi niekieno nežinoma ir kur niekas nedrįstų 
drumsti jai ramybės, net jeigu... 

— Kokie gi tie pavojai? — pertraukė jį sinjora.— Būkit malonus, 
tėve viršininke, nesakykite man mįslių. Juk jūs žinote, kad mes, vie- 
nuotės, mėgstame klausytis istorijų su visomis smu!kmenomis. 

— Pavojai tokie, — atsakė viršininkas, — kad tik nežymios užuo- 
minos apie juos tegali pasiekti nekalčiausias garbiosios motinos ausis... 

— Na, žinoma, — paskubom atsakė sinjora, truputį paraudusi. 
Ar tai buvo gėda? Kas būtų matęs tuo metu staigaus nepasitenkinimo 
išraišką jos veide, būtų galėjęs suabejoti ruo, juoba jei būtų palyginęs 
J; su skaisčiu raudoniu, kuris kartkartėmis nuplieksdavo Liučijos 
skruostus. 

— Užteks pasakyti, — kalbėjo toliau viršininkas, — kad vienas 
visagalis bajoras... — ne visi šio pasaulio galiūnai naudoja Dievo do- 
vanas jam pašlovinti ir artimui padėti, kaip jūsų šviesybė,— vienas 
visagalis bajoras kurį laiką persekiojo šią merginą begėdiškomis vi- 
lionėmis, o paskui, matydamas, kad viskas veltui, išdrįso atvirai grieb- 
tis smurto, todėl vargšelė turėjo bėgti iš savo namų. 

— Eikit šen arčiau, jūs, jaunesnioji, — pasakė sinjora Liučijai.— 
Aš žinau, kad tėvo viršininko lūpomis kalba tiesa, bet juk niekas negali 
to dalyko geriau žinoti už jus pačią... Jūs pati turite pasakyti. ar tikrai 
tas bajoras toks bjaurus persekiotojas. 

Paprašyta prieiti arčiau, Liučija tuoj pat pakluso, bet atsakyti — 
tas jau buvo sunkiau. Jeigu tokį klausimą būtų davęs net kas nors iš 
saviškių, ji būtų smarkiai sumišusi; o kai jį ištarė ši sinjora, ir dar su 
kažkokia klastinga abejone, Liučijai dingo visa drąsa. 

— Sinjora... motina... garbioji... — suvapėjo ji, tartum nieko 
daugiau nebūtų turėjusi ką pasakyti. Tada Anjezė, be abejo, geriau- 
siai iš visų Žinanti Liučijos reikalus, nusprendė galirfti ateiti jai į 
pagalbą. 

— Šviesiausioji sinjora,— pasakė ji,— aš galiu paliudyti, kad 
mano duktė neapkentė to bajoro kaip velnias švęsto vandens, tai yra 
noriu pasakyti, kad tas bajoras — pats velnias. Bet jūs man atleiskite, 
jeigu aš blogai kalbu, mes juk žmonės prasti. Matote, vargšė mergaitė 
buvo susižadėjusi su vienu dievobaimingu ir dorai išauklėtu jaunikai- 
čiu iš mūsų luomo. Ir jeigu klebonas būtų buvęs žmogus kaip reikiant, 
ta prasme, kaip aš suprantu... Aš žinau, kad kalbu apie dvasininką, bet 
juk tėvas Kristoforas, tėvo viršininko bičiulis, taip pat yra dvasinin- 

kas, kaip ir mūsų klebonas, o jis — žmogus tikrai gailestingas, ir, jei- 
gu jis būtų čia, tai galėtų patvirtinti... 

— Jūs mėgstate kalbėti, kai jūsų miekas neklausia, — pertraukė 
ją sinjora taip išdidžiai ir piktai, kad tuomet pasirodė kone bjauri.— 
Patylėkite, aš ir be jūsų žinau, kad tėvai visada linkę patys kalbėti už 
savo vaikus. 

Nuskausta Anjezė pažvelgė į Liučiją, tartum norėdama pasakyti: 
„Matai, kaip man kliūva per tavo drovumą“. Viršininkas irgi davė 
ženklą merginai, pažvelgdamas į ją ir linktelėdamas galva — atseit 
atėjo laikas pasiryžti ir gelbėti vargšę motiną iš keblios padėties. 

— Garbioji sinjora,— tarė Liučija,— visa, ką jums sakė mano 
motina, yra šventa teisybė. Jaunuolis, kuris buvo mano sužadėti- 
nis...— čia ji labai paraudo, — aš sutikau už jo eiti savo noru. Atleis- 
kite, kad taip begėdiškai apie tai šneku, bet aš nenoriu, kad blogai 
pagalvotumėt apie mano motiną. O dėl to sinjoro (teatleidžia jam 
Dievas!)... aš norėčiau geriau mirti negu pakliūti jam į rankas. Ir jeigu 
jūs padarysite tokią malonę ir priglausite mus, — o mes turime ieškoti 
prieglobsčio ir varginti gerus žmones (tebūnie ir čia Dievo valia!) — 
tai būkite tikra, sinjora, niekas nesimels už jus karščiau kaip mes, 
vargšės moterys. 

— Jumis aš tikiu, — tarė sinjora švelnesniu balsu.— Bet su ma- 
lonumu išklausysiu jūsų pasakojimo viena. Ne todėl, kad man reikėtų 
daugiau paaiškinimų ar įrodymų, idant galėčiau patenkinti tėvo vir- 
šininko prašymą, — pridūrė ji, greit atsigręžusi į jį su dirbtiniu man- 
dagumu.— Tiesą pasakius, apie tai aš jau galvojau. Štai ką, man rodos, 
geriausia daryti dabar. Vienuolyno ekonomė prieš kelias dienas išleido 
už vyro paskutinę savo dukterį. Šios moterys galės užimti jos paliktą 
kambarį ir vykdyti tuos mažus patarnavimus, kuriuos vykdė ji. Tei- 
sybę sakant... — čia ji davė ženklą viršininkui prieiti artyn ir kalbėjo 
toliau patylomis: — Teisybę sakant, laukiant prastų metų, vietoj išė- 
jusios merginos buvo manoma neimti nieko, bet aš pasišnekėsiu su 
motina abate, o vienas mano žodis... be to, tėvo viršininko prašymas... 
Žodžiu sakant, aš manau, kad viskas bus gerai... 

Viršininkas ėmė dėkoti, bet sinjora jį pertraukė: 

— Tik be ceremonijų: prireikus ir aš mokėsiu pasinaudoti tėvų 
kapucinų pagalba. Pagaliau,— kalbėjo ji su šypsena, kurioje šmėkš- 
čiojo kažkokia gaiži pašaipa, — pagaliau argi mes ne broliai ir seserys? 

Tai pasakiusi, ji pasišaukė vieną iš dviejų seserų naujokių, paskirtų 
jai išimties būdu asmeninėms paslaugoms, ir liepė jai pranešti apie tai 

abatei, o paskui susitarti su ekonome ir su Anjeze. Šią atleidusi, atsis- 
veikino su viršininku ir sulaikė Liučiją. Tas palydėjo Anjezę iki vartų, 
duodamas jai naujų nurodymų, 0 pats nuėjo rašyti atsakymo savo bi- 
čiuliui Kristoforui. 

„Kokia keista toji sinjora! — mąstė sau vienas eidamas. — Tikrai 
įdomi persona! Bet kas mokės paliesti jos opią vietą, tas privers ją 
padaryti viską, ko tik panorės. Mano Kristoforas tikriausiai nė 
nesitiki, kad man pavyks taip greitai ir gerai viską sutvarkyti. Puikus 
jis žmogus! Nieko nepasakysi, — jis vis ką nors veikia, daro gerus dar- 
bus. Laimė, kad šį kartą jis rado draugą, kuris bežiūrint viską sutvarkė, 
be didelio triukšmo, be didelių ceremonijų, be didelių rūpesčių. Gera- 
sis Kristoforas bus patenkintas pamatęs, kad ir mes šį tą nuveikiame“. 

Sinjora, kuri daug mačiusio kapucino akivaizdoje turėjo apgalvoti 
kiekvieną savo judesį ir žodį, likusi viena su jaunute neprityrusia so- 
diete, nebemanė toliau varžytis, ir jos kalbos pamažu pasidarė tokios 
keistos, kad mes, užuot jas persakę, geriau trumpai papasakosim anks- 
tesnę tos nelaimingosios istoriją, kad būtų galima suprasti tiek jos ne- 
paprastą paslaptingą charakterį, tiek tolesnį elgesį. 

Ji buvo jauniausia duktė kunigaikščio ****", žymaus Milano aris- 
tokrato, kurį galėjai laikyti vienu iš turtingiausių žmonių mieste. Bet, 
pernelyg vertindamas savo titulą, jis manė, kad jo ištekliai nepakanka- 
mi, net per menki namų prabangai išlaikyti; todėl visą laiką galvojo, 
kaip išsaugoti juos, kiek tai priklausė nuo jo, tokius, kokie jie buvo, 
amžinai nedalomus. Kiek jis turėjo vaikų, apie tai mūsų istorija tiksliai 
nesako: iš jos sužinome tiktai, jog jaunesniuosius abiejų lyčių vaikus 
jis skyrė į vienuolyną, kad galėtų palikti visą turtą pirmagimiui, 
kuriam buvo lemta pratęsti giminę, tai yra turėti vaikų ir kamuoti juos 
tokiu pat būdu, kaip kamuosis pats. 

Mūsų nelaimingoji tebebuvo motinos įsčiose, kai jos likimas buvo 
galutinai nulemtas. Liko tik nuspręsti, ar tai bus vienuolis, ar vienuolė, 
o tam reikėjo ne vaiko sutikimo, o tik to, kad jis gimtų. Kai mergaitė 
išvydo pasaulį, kunigaikštis, jos tėvas, norėdamas duoti jai vardą, kuris 
išsyk sukeltų mintį apie vienuolyną ir kurį turėjo aukštos kilmės šven- 
toji, ją pakrikštijo Gertrūda. Jos pirmieji žaislai buvo vienuolėmis 
aprengtos lėlės, paskui — maži šventųjų paveikslėliai, kurie irgi vaiz- 
davo vienuoles. Šios dovanos būdavo teikiamos su ilgais pamokymais, 
kad jas reikia saugoti kaip brangenybes, ir su retoriniu klausimu: „Juk 
gražu, ką?“ Kai kunigaikštis, kunigaikštienė ar kunigaikštukas — vie- 
nintelis iš berniukų, auklėjamas namie,— norėdavo pagirti žydintį 

mergaitės veidą, jie, rodėsi, nerasdavo kitų žodžių išreikšti savo min- 
čiai, kaip: „Tikra motina abatė!“ Tačiau niekas niekada nesakė sta- 
čiai: „Tu turi būti vienuolė“. Tai buvo savaime suprantamas dalykas, 
ir jis iškildavo aikštėn visuomet, kai tik užeidavo kalba apie mergaitės 
ateitį. Jeigu Gertrūda kada nors pasielgdavo arogantiškai ir įžūliai, 
o į tai buvo labai linkusi iš prigimties, jai sakydavo: „Tu dar vaikas, 
taip elgtis tau netinka; kai būsi motina abatė, tada galėsi įsakinėti ir 
viską versti aukštyn kojomis“. O kunigaikštis, kartais bardamas duk- 
relę už pernelyg didelį laisvumą ir išdykumą, į kurį ji taip lengvai 
leisdavosi, jai sakydavo: „Ai, ai! Tavo luomo mergaitei taip elgtis ne- 
tinka; jeigu nori, kad ateity tave gerbtų, kaip pridera, mokykis iš ma- 
žens valdytis: žinok, kad vienuolyne visur turėsi būti pirmoji — juk 
tavo kraujas ir ten bus kilmingas“. 

Visos šitos kalbos skiepijo mergaitei mintį, kad ji būtinai turės būti 
vienuolė, bet tėvo žodžiai ją veikė labiau negu visų kitų. Kunigaikštis 
visur buvo griežtas šeimininkas, o kai imdavo kalbėti apie savo vaikų 
ateitį, jo veide ir kiekviename žodyje atsispindėdavo ypač tvirtas ryž- 
tingumas ir nepermaldaujamas valdingumas, kuris aplinkiniams darė 
neišvengiamos lemties įspūdį. 

Šešerių metų Gertrūda buvo atiduota auklėti, tikriau sakant, reng- 
ti pašaukimui, kuris jai buvo skirtas, — į tą patį vienuolyną, kur mes 
ją sutikome. Pati vieta buvo parinkta neatsitiktinai. Gerasis mūsų abie- 
jų moterų vadovas pasakė, kad sinjoros tėvas buvo pirmasis žmogus 
Moncoje. Šį liudijimą, kad ir kokia būtų jo vertė, pridėję prie kai ku- 
rių kitų nurodymų, kuriuos mūsų anonimas netyčia šen bei ten patei- 
kia, mes galime netgi tvirtinti, kad jis buvo to krašto feodalas. Šiaip 
ar taip, jis turėjo didžiulę galią ir ne veltui manė, kad ten greičiau ne- 
gu kur nors kitur jo duktė bus priimta su ta pagarba ir švelnumu, ku- 
rie paskatins ją pasirinkti tą vienuolyną savo nuolatine buveine. Ir 
neapsiriko: abatė ir kai kurios kitos vienuolės intrigantės, kurios, kaip 
sakoma, savo rankose laikė vienuolyno vadžias, ėmė džiūgauti pama- 
čiusios, kad jų žinioje atsidūrė tokios vertingos visokiomis sąlygomis, 
tokios garbingos visokiais laikais globos laidas. Jos priėmė pasiūlymą 
ir padėkojo, tiesa, santūrokai, nors ir gana iškalbingai, ir visiškai su- 
tiko su kunigaikščio neslepiamu sumanymu visam laikui atiduoti duk- 
terį į vienuolyną. Šie planai visiškai sutapo su jų pačių planais. 

Kai tiktai Gertrūda įstojo į vienuolyną, ją ėmė vadinti ne vardu, o 
sinjorina. Jai paskyrė garbingą vietą prie stalo, miegamajame, jos el- 
gesys buvo rodomas pavyzdžiu kitoms; ją be perstojo vaišino saldumy- 

nais ir visaip glamonėjo, kartu reikšdami mažumėlę pagarbaus fami- 
liarumo, kuris taip traukia vaikus prie tų, kas jų akyse paprastai žiūri 
į kitus vaikus iš aukšto. Nepasakysi, kad visos vienuolės būtų susitaru- 
sios įvilioti vargšelę į spąstus: tarp jų buvo daug paprastų moterų, ku- 
rioms buvo svetimos kokios nors intrigos ir kurioms vien mintis pa- 
naudoti mergaitę kažkokiems savanaudiškiems tikslams būtų sukėlusi 
pasišlykštėjimą. Bet visos jos, užsiėmusios savo reikalais, nepastebėjo 
šių gudrybių arba nesuprato, kuo jos blogos. Vienos tiesiog nesigilino 
į šį dalyką, kitos tylėjo, nenorėdamos tuščiai kelti triukšmo. Viena ki- 
ta iš jų, atsiminusi, kaip ir ją kadaise panašiais būdais privertė padary- 
ti sprendimą, kurio ji paskui gailėjosi, užjautė nekaltą vargšelę ir išlie- 
davo savo jausmą, švelniai ir liūdnai ją glamonėdama. O šiai nė min- 
tis nedingtelėjo, kad čia esama paslapties, ir viskas ėjo savo keliu. 

Taip gal viskas būtų ir ėję ligi pat galo, jei Gertrūda būtų buvusi 
vienintelė mergaitė šiame vienuolyne. Bet tarp jos draugių, auklėjamų 
kartu, buvo keletas tokių, kurios žinojo, kad joms lemta ištekėti. Gert- 
rūda, kuriai iš mažens buvo skiepijama mintis, kad ji pranašesnė už 
kitas, išdidžiai kalbėdama apie savo, kaip būsimos abatės, vienuolyno 
viršininkės, dalią, žūt būt troško būti pavydo objektu kitoms, bet su 
nuostaba ir nuoskauda matė, jog kai kurios mergaitės nė kiek jai nepa- 
vydi. Nesižavėdamos didingomis, bet kartu ir ribotomis ir šaltomis sva- 
jonėmis apie pirmumą vienuolyne, jos kūrė priešingus, viliojančius 
smagaus gyvenimo dvaruose vaizdus: vestuvės, kviestiniai pietūs, links- 
mos pašnekos, pobūviai, prašmatnūs tualetai, ekipažai. Šie vaizdai er- 
zino Gertrūdą, kaip didžiulė pintinė ką tik nuskintų gėlių, pastatyta 
priešais avilį, erzina bičių spiečių: jai ausyse spengė, galva kaito. Tė- 
vai ir auklėtojos ugdė ir puoselėjo jos įgimtą tuštybę, kad įskiepytų 
jai meilę vienuolynui; bet kai ši aistra įsiviešpatavo naujose mintyse, 
artimesnėse mergaitės prigimčiai, ji atsidavė joms su kur kas gyvesniu 
ir nuoširdesniu įkarščiu. 

Nenorėdama nusileisti savo draugėms ir kartu pasiduodama savo 
naujam polinkiui, ji draugėms atsakydavo, kad pagaliau niekas negali 
uždėti jai ant galvos šydo be jos pačios sutikimo, kad ir ji gali ištekėti, 
gyventi rūmuose, mėgautis diduomenės pramogomis, ir netgi labiau 
už jas visas, ir kad tam reikia tik noro, kad ji to panorės, kad galiausiai 
ji to nori, — o ir iš tikrųjų panoro. Mintis, kad reikia jos pačios sutiki- 
mo, mintis, kuri ligi tol slypėjo nepastebėta kažkokioje sąmonės ker- 
telėje, dabar ėmė stiprėti ir pasireiškė visa savo galia. Gertrūda toly- 
džio šaukėsi ją į pagalbą, norėdama ramiau pasidžiaugti viliojančios 

ateities vaizdais. Tačiau su šia mintimi visada būtinai iškildavo kita: 
atsižadėti šito sutikimo reikėjo prieš tėvą kunigaikštį, kuris jau tvir- 
tai tikėjo juo ar dėjosi manąs, kad jis jau duotas; ir galvojant apie tai 
mergaitės siela toli gražu nebuvo tokia tvirta kaip jos žodžiai. Ji ėmė 
lyginti save su draugėmis. kurių pasitikėjimas savo ateitimi daug kuo 
skyrėsi nuo jos pačios, ir pajuto joms tą liguistą pavydą, kurį pati iš pra- 
džių manė joms sukelti. Pavydėdama ji nekentė jų; kartais savo neapy- 
kantą išliedavo pykčiu, šiurkščiu elgesiu, kandžiais žodžiais, o kartais 
polinkių ir vilčių sutapimas susilpnindavo ją ir užleisdavo vietą nuo- 
širdumo antplūdžiams. Kartais, norėdama pasimėgauti nors kokiais 
realiais, apčiuopiamais dalykais, Gertrūda rasdavo pasitenkinimo tose 
privilegijose, kurios jai buvo suteiktos, leisdama pajusti kitoms savo 
pranašumą. O kartais, negalėdama ilgiau vienatvėje pakęsti savo abe- 
jonių ir neįvykdomų troškimų, eidavo ieškoti draugių ir kone maldau- 
davo jų palankumo, patarimo, paramos. 

Šioje sunkioje kovoje su savimi ir su kitais praėjo jos vaikystė, ir 
ji pasiekė tą kritišką amžių, kai sielą užplūsta tartum kokia paslaptin- 
ga jėga, kuri pakelia, papuošia, sustiprina visus žmogaus siekimus, vi- 
sas jo svajones, o kartais netgi juos pakeičia arba nukreipia nenuma- 
tyta linkme. Anksčiau Gertrūda ateities godose ypač aiškiai regėjo išo- 
rinį blizgesį ir puikybę; dabar jos vaizduotėje ėmė tarpti ir vyrauti kaž- 
koks švelnumas ir graudumas, kuris iš pradžių tartum lengva migla 
tegaubė jos sielą. Pačioje slapčiausioje jos sąmonės kertelėje atsirado 
tartum koks nuostabus prieglobstis: čia ji slėpdavosi nuo tikrovės, čia 
priimdavo fantastiškas būtybes, atkilusias iš miglotų vaikystės prisimi- 
nimų, iš tų nuotrupų, kurias suspėjo pamatyti pasaulyje, ir iš draugių 
kalbų. Ji susigyveno su tomis būtybėmis, šnekėjosi su jomis, jų vardu 
atsakinėjo pati sau, įsakinėjo ir priiminėjo visokiausius pagarbos 
ženklus. Retkarčiais mintys apie religiją trikdė šiuos nuostabius ir 
tokius varginančius vaizdus. Bet religija, tokia, kokios buvo mokoma 
mūsų vargšelė, tokia, kaip ji pati ją suprato, netramdė išpuikimo, o 
priešingai — greičiau darė jį šventą, laikė jį priemone žemiškai laimei 
susikurti. Netekusi per tai savo esmės, religija virto šmėkla, panašia 
į kitas. Kai ta šmėkla pasirodydavo ir įsiviešpataudavo Gertrūdos 
svajose, nelaimingoji mergina, slegiama kažkokios miglotos baimės 
ir nesuvokiamo pareigos jausmo, vaizduodavosi, kad jos bodėjimasis 
vienuolynu ir priešinimasis tėvų įkalbinėjimams renkantis pašaukimą 
yra nuodėmė, ir duodavo sau žodį išpirkti šią nuodėmę, savo noru 
užsidarydama vienuolyne. 

Pagal tų laikų įstatymą mergaitė negalėjo būti priimta į vienuo- 
lyną, kol jos neišegzaminuos dvasininkas, vadinamas vienuolių vikaru, 
arba koks kitas šiam reikalui skirtas pareigūnas, kad nebūtų abejonių, 
jog ji čia eina laisvu noru. Tas egzaminas galėjo įvykti tik praėjus 
metams nuo tos dienos, kai ji raštu išdėstys savo pageidavimą vikarui. 
Vienuolės, kurios ėmėsi liūdnos užduoties palenkti Gertrūdą, kad ji 
visam laikui liktų vienuolyne, beveik visai nežinodama, ką daranti, 
pasinaudojo vienu iš atgailos momentų, apie kuriuos kalbėjome, ir 
pakišo jai perrašyti ir pasirašyti tokį prašymą. O kad lengviau būtų 
galima ją prikalbėti, jos nepamiršo pasakyti jai, ir ne sykį, kad tai, 
šiaip ar taip, tesąs paprasčiausias formalumas, kad jis neturėsiąs jokios 
reikšmės (taip iš tikrųjų ir buvo), kol ji nežengsianti tolesnių žingsnių, 
kurie visiškai priklausysią nuo jos pačios valios. Tačiau prašymas 
gal dar nebuvo pasiekęs paskyrimo vietos, o Gertrūda jau ėmė gailėtis 
jį pasirašiusi. Paskui ėmė graužtis, kad gailisi, ir taip, kamuojama 
prieštaringų jausmų, leido ištisas dienas ir mėnesius. Ilgą laiką slėpė 
tą savo žingsnį nuo draugių, čia būgštaudama, kad tos neimtų prieš- 
tarauti jos kilniems ketinimams, čia gėdydamasi atskleisti savo klaidą. 
Galiausiai paėmė viršų noras atverti širdį, susilaukti draugių patarimo 
ir paramos. 

Buvo ir kitas įstatymas, pagal kurį mergina prieš tą pašaukimo 
egzaminą turėjo išgyventi bent vieną mėnesį ne vienuolyne, kur buvo 
auklėjama. Praėjo metai, kai buvo pasiųstas jos prašymas, ir Gertrūdą 
perspėjo, kad greitai ją paims iš vienuolyno ir nuveš į tėvų namus, 
kur ji praleis tą mėnesį ir atliks visa, ko reikia įvykdyti tam, kas pradė- 
ta. Kunigaikštis ir kiti artimieji manė, kad viskas jau nuspręsta, bet 
mergina turėjo mintyje visai ką kita: užuot rengusis žengti tolesnius 
žingsnius, ji galvojo, kaip pasitraukti. Tokio rūpesčio slegiama, nus- 
prendė išsipasakoti vienai iš savo draugių, nuoširdžiausiai ir visada 
mielai duodančiai patarimą. Toji ir pasiūlė Gertrūdai laišku pranešti 
tėvui apie savo naują sprendimą, jeigu jau trūksta drąsos pasakyti 
jam „nenoriu“ stačiai į akis. O kadangi už dyką šiame pasaulyje retai 
kas pataria, tai ir Gertrūda turėjo atsilyginti išklausydama kažin kiek 
pašaipų dėl savo bailumo. Laiškas buvo aptartas keturių ar penkių 
artimiausių draugių, parašytas labai slaptai ir išsiųstas su visokiausio- 
mis gudrybėmis. Gertrūda labai nerimaudama laukė atsakymo, bet 
jo nebuvo. Tiktai po kelių dienų abatė pasikvietė ją į savo celę ir, 
neslėpdama pasipiktinimo ir užuojautos, paslaptingai užsiminė jai, 
kad kunigaikštis smarkiai supykęs ir kad ji, matyt, padariusi klaidą, 

tačiau davė suprasti, kad ateity, jei gerai elgsis, gali tikėtis, jog viskas 
bus užmiršta. Mergina suprato ir nedrįso klausinėti toliau. 

Pagaliau atėjo ir toji baisi ir taip laukiama diena. Nors Gertrūda 
žinojo, kad eina į mūšį, tačiau tai, kad gali palikti vienuolyną, šias 
sienas, tarp kurių buvo uždaryta aštuonerius metus, pasivažinėti ka- 
rieta laukais, vėl pamatyti miestą, gimtuosius namus, — visa tai ją be 
galo džiugino. O dėl mūšio, tai vargšelė, artimų draugių patariama, 
jau ėmėsi priemonių ir, kaip pasakytume dabar, sudarė veiksmų pla- 
ną. „Jeigu jie norės mane priversti jėga, — galvojo ji,— aš tvirtai 
laikysiuos savo nuomonės; būsiu nuolanki, pagarbi, bet neduosiu 
sutikimo; svarbiausia, kad antrą kartą nepasakyčiau „taip“, ir nepasa- 
kysiu. O jeigu pradės įkalbinėti geruoju, aš būsiu dar švelnesnė už 
juos, imsiu verkti, maldauti, sužadinsiu jų gailestį; šiaip ar taip, aš nieko 
daugiau nenoriu, tiktai kad manęs nepaaukotų“. 

Bet, kaip dažnai atsitinka su tokiais spėliojimais, neįvyko nei viena, 
nei kita. Dienos ėjo, bet nei tėvas, nei kiti nieko nekalbėjo nei apie jos 
prašymą, nei apie atsisakymą nuo to prašymo, ir nieko jai nesiūlė nei 
gražiuoju, nei piktuoju. Tėvai elgėsi su ja rimtai, buvo liūdni ir nepa- 
tenkinti, bet niekada nesakė dėl ko. Buvo tiktai matyti, kad į ją žiūri 
kaip į negarbingą kaltininkę. Rodėsi, kad Gertrūdą ištiko kažkokia 
paslaptinga ekskomunika, atskyrusi ją nuo šeimos ir siejanti su gimi- 
naičiais tik tiek, kiek reikėjo, kad ji pajustų savo pavaldumą. Retai, 
ir tik tam tikromis valandomis, jai buvo leidžiama pabūti su tėvais ir 
vyresniuoju broliu. Tarp šito trejeto, atrodė, buvo glaudūs ryšiai, ir dėl 
to Gertrūda juo gyviau ir skaudžiau jautė vienatvę, kuriai buvo pas- 
merkta. Niekas iš namiškių jos nekalbino, ir jei ji ryždavosi tarti ko- 
kį nedrąsų žodį, niekas į tai nekreipdavo dėmesio arba tik pažvelgda- 
vo į ją išsiblaškiusiu, niekinamu ir rūsčiu žvilgsniu. Kai ji, nebegalė- 
dama pakęsti to skaudaus ir žeminančio atskyrimo, mėgindavo suar- 
tėti su namiškiais, stačiai maldaudama bent trupučio meilės, — tučtuo- 
jau jai primindavo, ne tiesiai ir atvirai, bet pakankamai aiškiai, tą pa- 
tį pašaukimą, be to, nežymiai leisdavo suprasti, kad tik taip ji galinti 
atgauti artimųjų meilę. Ir Gertrūda, nesutikdama su tokiomis sąlygo- 
mis, vėl turėdavo trauktis, užsidarydavo savyje ir, atmetusi pačias pir- 
mąsias palankumo apraiškas, kurių taip troško, — grįždavo į eksko- 
munikuotosios padėtį. Negana to, visiems ji atrodė kalta. 

Šie aplinkos įspūdžiai skaudžiai prieštaravo toms šviesioms svajo- 
nėms, kurias Gertrūda anksčiau ir dabar puoselėjo slaptingose savo 
sielos kertelėse. Ji tikėjosi, kad puikiuose ir svečių pilnuose tėvų na- 

muose galės pasidžiaugti bent maža dalele to, ką kūrė savo vaizduotėje, 
bet galutinai nusivylė viskuo. Jos atsiskyrėliškas gyvenimas buvo griež- 
tas, toks pat kaip vienuolyne; apie pasivaikščiojimus nebuvo netgi kal- 
bos; o maža galerija, jungianti namus su greta stovinčia bažnyčia, 
nedavė nė tos vienintelės progos išeiti iš namų. Draugija buvo dar nuo- 
bodesnė, mažesnė ir vienodesnė negu vienuolyne. Kiekvieną kartą, kai 
pranešdavo, kad atvyko svečių, Gertrūda turėdavo lipti į viršutinį 
aukštą ir užsidaryti su keliomis senomis tarnaitėmis; ten ir pietaudavo, 
jeigu svečiai užsibūdavo ilgiau. Tarnai, vykdydami šeimininkų norus, 
kalbėjo ir elgėsi panašiai kaip jie, ir Gertrūda, kuri buvo linkusi nuo- 
širdžiai su jais bendrauti ir dabar, atsidūrusi tokioj būklėj, būtų buvusi 
labai dėkinga už mažiausią jai parodytą palankumą, pati net imdavo 
pataikauti jiems. Bet galiausiai pajusdavo dar didesnį pažeminimą ir 
širdgėlą, matydama, kad jie žiūri į ją be jokios pagarbos, nors iš pa- 
viršiaus ir nuolankus. 

Tačiau negalėjo nepastebėti, kad vienas pažas šiuo atžvilgiu smar- 
kiai skiriasi nuo kitų — rodo jai pagarbą ir savišką užuojautą. Šio 
vaikiščio elgesyje buvo kažko panašaus į tą gyvenimą, kurį ji taip daž- 
nai matė savo svajonėse, ypatybių, kurias ji suteikdavo savo idealiems 
personažams. Pamažu merginos būdas įgavo naujų bruožų — rimties 
ir drauge kažkokio nerimo, tokio nepanašaus į ankstesnę nuotaiką, 
tarytum ji būtų atradusi kažką jai brangaus, ką būtų norėjusi nuolat 
regėti, nerodydama kitiems. Ją ėmė sekti dar griežčiau. Ir vieną gražų 
rytą viena iš tarnaičių užklupo ją tuo metu, kai ji paskubom lankstė 
popieriaus lapelį. Geriau niekada nebūtų rašiusi! Po trumpų grumty- 
nių merginos laiškelis pateko į rankas tarnaitei, o iš jos — kuni- 
gaikščiui. 

Negalima nei įsivaizduoti, nei aprašyti Gertrūdos baimės, kai ji 
išgirdo jo žingsnius: juk tai jos tėvas, jis įtūžęs, o ji kalta. Kai jis pasi- 
rodė susiraukęs su tuo laiškeliu rankoje, ji būtų sutikusi prasmegti 
kiaurai žemėn, ne tik eiti į vienuolyną. Žodžių jis pasakė nedaug, bet 
jie buvo žiaurūs: visų pirma paskyrė jai bausmę — uždarė vėl į tą pa- 
tį kambarį ir pavedė saugoti tai pačiai moteriai, kuri viską susekė; bet 
tai buvo tik pradžia, laikina priemonė, jai grėsė kita bausmė, neaiški, 
paslaptinga ir todėl dar baisesnė. 

Pažą, savaime suprantama, tučtuojau išvarė ir dar prigrasino kaž- 
kaip baisiai nubausti, jeigu jis kada nors išdrįs prasižioti apie tą įvykį. 
Kunigaikštis bardamasis trenkė jam porą gerų antausių, kad po šio įvy- 
kio vaikiščiui liktų prisiminimas, atimantis bet kokį norą juo girtis. 

Rasti priežastį pažą atleisti buvo nesunku; o dėl dukters, tai stačiai 
buvo pasakyta, kad ji susirgusi. 

Gertrūda liko su neramia širdimi, su gėdos jausmu ir sąžinės grau- 
žimu, su baime dėl ateities, ir dar su ta nekenčiama moterimi, jos nusi- 
žengimo liudininke ir ją ištikusios nemalonės priežastimi. Toji taip pat 
neapkentė Gertrūdos, dėl kurios ji nežinia kuriam laikui buvo pas- 
merkta nuobodžiam kalėjimo prižiūrėtojos gyvenimui ir tapo visam 
laikui pavojingos paslapties saugotoja. 

Pirmasis pakrikų jausmų sąmyšis pamažu aprimo, bei paskui jie 
vienas po kito atgijo Gertrūdos sieloje, stiprėjo ir be paliovos skaus- 
mingai draskė ją. 

Kas gi tai per bausmė, kuria taip paslaptingai grasino jai? Daugybė 
visokiausių keistų minčių kilo įkaitusioje ir nepatyrusioje Gertrūdos 
vaizduotėje. Greičiausiai ją grąžins į Moncos vienuolyną, ten vėl apgy- 
vendins, bet jau ne kaip sinjoriną, o kaip nusikaltėlę, ten ją vėl uždarys 
dievažin kuriam laikui ir kokiomis sąlygomis. Galvodama apie šią jau 
savaime skausmingą perspektyvą, Gertrūda vis dėlto labiausiai bijojo 
neišvengiamos gėdos. 

Atskiros nelemto laiško frazės, žodžiai, kableliai šmėkščiojo jos 
atmintyje: ji vaizdavosi, kaip į juos žiūri, kaip juos vertina nenu- 
matytas skaitytojas, toks nepanašus į tą, kuriam jie buvo skirti; galvo- 
j0, kad jie galėjo pakliūti taip pat motinai ar broliui, ar kam nors kitam. 
Ir visa kita, palyginti su tuo, atrodė vieni niekai. Svarbiausio jos gėdos 
kaltininko paveikslas taip pat dažnai iškildavo akyse ir drumsdavo 
vargšei kalinei ramybę. Tik pagalvokite, kokia keista turėjo atrodyti 
šioji šmėkla tarp kitų, tokių nepanašių į ją — rūsčių, šaltų, grėsmingų. 
Bet kaip tik todėl, kad ji negalėjo nei atskirti jos nuo kitų, nei bent va- 
landėlę pajusti pradingusį trumpą džiaugsmą, kadangi jį bemat nus- 
telbdavo dabartinės kančios, — ji ilgainiui ėmė vis rečiau galvoti apie 
šį paveikslą, stūmė nuo savęs patį jo atminimą, juo kratėsi. Gertrūda 
jau nepasiduodavo, kaip pirma, norom ir ilgam savo džiugioms ir švie- 
sioms svajonėms, — per daug jau jos buvo nepanašios į dabartį, į gali- 
mą ateitį. Vienintelė ir nefantastinė tvirtovė, kurioje Gertrūda galėjo 
įsivaizduoti ramų ir garbingą prieglobstį, buvo vienuolynas, jeigu ji pa- 
siryžtų stoti į jį visam gyvenimui. Ji nė valandėlės neabejojo, kad taip 
apsisprendus viskas susitvarkytų, tėvai jai atleistų ir išsyk viskas pasi- 
keistų. Prieš tokį ketinimą, tiesa, kėlė balsą jos gyvenimo svajonės, — 
betgi laikai pasikeitė, ir toje bedugnėje, kurioje atsidūrė Gertrūda, gy- 
venimas gerbiamos vienuolės, kurią visi džiaugsmingai sutinka ir ku- 

rios visi klauso, palyginti su tuo, ko ji bijojo, atrodė jai stačiai laimės 
viršūnė. 

Be to, du visiškai skirtingi jausmai stelbė jos senąjį šlykštėjimąsi 
vienuolynu: kartais — gailėjimasis padarytos klaidos ir svajingai švel- 
nus dievotumas, kartais — išdidumas, įskaudintas ir suerzintas jos pri- 
žiūrėtojos, kuri (teisybę sakant, dažnai ją taip daryti priversdavo pati 
Gertrūda) kerštaudama čia gąsdindavo ją rūsčia bausme, čia gėdy- 
davo už padarytą nusižengimą, o paskui, norėdama pasirodyti palanki, 
imdavo kalbėti globėjos tonu, kuris Gertrūdai būdavo bjauresnis už 
įžeidimą. Tokiomis sąlygomis Gertrūdos troškimas ištrūkti iš savo 
kankintojos rankų ir užimti padėtį, kuri iškeltų ją aukščiau už pasta- 
rosios pyktį ir užuojautą,— šis nuolatinis troškimas taip sustiprėjo, 
jog merginai ėmė rodytis gera viskas, kas tiktai galėjo padėti jam iš- 
sipildyti. 

Po keturių ar penkių nelaisvės dienų vieną rytą Gertrūda, be ga- 
bario kertę ir ten, užsidengusi rankomis veidą, ilgai tramdė savo įtūžį. 
Ji pajuto didžiulį poreikį pamatyti kitų veidų, išgirsti kitų žodžių, pa- 
tirti kitokį elgesį. Mergina pagalvojo apie tėvą, apie šeimą, bet jos min- 
tis pasibaisėjusi nuo jų atsitraukė. Tačiau jai dingtelėjo, kad ji pati 
gali padaryti juos savo bičiuliais, ir pajuto netikėtą džiaugsmą. O po 
to — sumišimą, didžią atgailą dėl savo klaidos ir tokį pat tvirtą norą 
ją išpirkti. Nepasakysi, kad jos sprendimas būtų buvęs galutinis, bet 
niekada dar ji nepasidavė tokioms mintims su tokiu įkarščiu. Ji atsis- 
tojo, priėjo prie stalelio, paėmė tą pačią lemtingą plunksną ir parašė 
tėvui laišką, kupiną įkvėpimo, apgailestavimo, sielvarto ir vilties, mal- 
daudama atleisti ir įtikinėdama, kad tikrai padarys visa, ko tik panorės 
tasai, nuo kurio tas atleidimas priklauso. 

Būna valandėlių, kai sielą, ypač jaunuolių, apima tokia nuotaika, 
kad mažiausiomis pastangomis galima iš jos išgauti visa, kas bent kiek 
panašu į gėrį ir auką,— taip vos išsiskleidęs žiedas, švelniai siūruoda- 
mas ant savo gležno stiebelio, mielai atiduoda savo aromatą pirmajam 
vėjeliui, kuris padvelkia į jį. Tokios valandėlės turėtų visiems kelti su- 

sižavėjimą ir baugščią pagarbą, bet paprastai gobšus vylius atidžiai 
tyko jų ir iškart užklumpa, siekdamas palaužti valią, nemokančią sau- 
gotis. 

Skaitydamas Gertrūdos laišką, kunigaikštis išsyk pamatė, kad ke- 
lias įvykdyti seniems ir atkakliems jo sumanymams laisvas. Jis liepė 
pakviesti Gertrūdą ir, laukdamas jos, rengėsi kalti geležį, kol karšta. 
Gertrūda pasirodė ir, nepakėlusi į tėvą akių, puolė prieš jį ant kelių, 
ir vos ištarė: „Atleiskite“. Jis davė dukteriai ženklą atsistoti ir tokiu 
balsu, kuris vargu ar galėjo padrąsinti, pasakė jai, kad neužtenka no- 
rėti ar prašyti atleidimo, — tai pernelyg paprasta ir natūralu kiekvie- 
nam, kas nusižengė ir bijosi bausmės. Žodžiu tariant, jis pareiškė, kad 
atleidimą reikia nusipelnyti. Gertrūda, visa drebėdama, tyliai paklausė, 
ką jai daryti. Kunigaikštis (nedrįstu čia jo pavadinti tėvu) nedavė tie- 
saus atsakymo, o ėmė plačiai kalbėti apie Gertrūdos kaltę, ir jo žo- 
džiai draskė vargšelei širdį kaip šiurkšti ranka atvirą žaizdą. Jis kalbėjo 
toliau, kad jeigu net... jeigu kada nors anksčiau... jis ir manė išleisti ją 
už vyro, tai ji pati dabar užkirto sau kelią į tai; juk toks garbingas žmo- 
gus kaip jis niekada neišdrįstų atiduoti kokiam nors bajorui į žmonas 
sinjorinos, kuri taip blogai pasirodė. 

Nelaimingoji klausėsi visiškai sugniuždyta. Tada kunigaikštis, pa- 
mažu švelnindamas balsą ir žodžius, ėmė šnekėti, kad kiekvieną kaltę 
vis dėlto galima atitaisyti ir gauti atleidimą. Jos kaltė yra iš tų, kurių 
atpirkimas aiškiai nurodytas. Šitas liūdnas įvykis jai turi būti tartum 
koks įspėjimas, kad pasauliečių gyvenime jai per daug visokiausių 
pavojų... 

— O taip! — sušuko Gertrūda, virpėdama iš baimės, degdama iš 
gėdos, su kažkokiu netikėtu nuolankumu. 

— Aha, vadinasi, ir jūs tai suprantate? — tučtuojau susigriebė 
kunigaikštis. — Na, gerai, nekalbėsim daugiau apie praeitį, — viskas 
pamiršta. Jūs padarėte vienintelį garbingą ir teisingą sprendimą, kurį 
ir turėjote padaryti. O kadangi jūs tam ryžotės pati ir nuoširdžiai, aš tu- 
riu pasirūpinti, kad jūsų ateitis būtų maloni visapusiškai, turiu pada- 
ryti taip, kad nauja padėtis grąžintų jums visus jūsų pasirinkto kelio 
pranašumus. Ir aš pasistengsiu. 

Sulig šitais žodžiais kunigaikštis paskambino varpeliu, kuris sto- 
vėjo ant staliuko, ir įėjusiam tarnui pasakė: 

— Tuoj pat pakvieskite kunigaikštienę ir jaunąjį kunigaikštį. — 
Paskui pridūrė, atsigręžęs į Gertrūdą: — Aš noriu tuoj pat pasidžiaug- 
ti kartu su jais ir noriu, kad visi tuoj pat imtų su jumis elgtis kaip rei- 

kiant. Jūs iš dalies pajutote tėvo rūstumą; bet nuo šiol pažinsite tiktai 
mylintį tėvą. 

Šie žodžiai tarytum pritrenkė Gertrūdą. Ji stengėsi suprasti, kaipgi 
tas jai išsprūdęs „taip“ galėjo turėti tiek daug reikšmės, ir ieškojo pro- 
gos atšaukti savo žodį, susiaurinti jo prasmę, bet kunigaikščio įsitikini- 
mas rodėsi toks tvirtas, jo džiaugsmas toks smarkus, o gerumas — tiek 
priklausantis nuo jos elgesio, jog Gertrūda nedrįso ištarti nė vieno žo- 
džio, kuris nors kiek būtų galėjęs sutrukdyti tai, kas įvyko. 

Po valandėlės atėjo kunigaikštienė su jaunuoju kunigaikščiu. Pa- 
matę Gertrūdą, jie nustebo ir neryžtingai pasižiūrėjo jai į veidą. Bet 
kunigaikštis linksmomis ir švelniomis akimis, raginančiomis elgtis taip 
pat kaip ir jis, tarė: 

— Štai paklydusi avelė, ir tegu tai būna paskutinis žodis, galįs su- 
kelti liudnų prisiminimų. Ji — mūsų šeimos paguoda. Gertrūdai dau- 
giau nebereikia patarimų: ji pati panorėjo to, ko mes troškome jos 
labui. Ji pasiryžo, ji pati davė man suprasti, kad nusprendė... 

Čia Gertrūda pakėlė į tėvą išsigandusias ir maldaujančias akis, ta- 
rytum prašydama nutilti, bet jis ryžtingai užbaigė: 

— „..„ kad nusprendė stoti į vienuolyną. 

— (Gera mergaitė! Puiku! — sušuko vienu balsu motina ir sūnus 
ir vienas po kito apkabino Gertrūdą. Ji sutiko šį pritarimą ašaromis, 
kurias tėvai ir brolis palaikė džiaugsmo ašaromis. Kunigaikštis ėmė 
smulkiai aiškinti, ką jis manąs daryti, kad dukters dalia būtų džiugi 
ir šviesi. Kalbėjo apie tai, kokia pagarba būsianti rodoma vienuolyne 
ir visoj apylinkėj; kad ji ten gyvensianti kaip tikra kunigaikštytė, jų 
giminės atstovė; kad kai tik leisiąs jos amžius, jai būsiąs suteiktas aukš- 
tas rangas, ir tik kol kas formaliai ji būsianti valdinė. Kunigaikštienė 
ir jaunasis kunigaikštis vis sveikino ir gyrė merginą. Gertrūda jautėsi 
tartum sapne. 

— Dabar reikės paskirti dieną, kada važiuosim į Moncą su pra- 
šymu abatei,— tarė kunigaikštis.— Kaip ji bus patenkinta! Neabejo- 
ju, kad visas vienuolynas supras, kokią garbę jam daro Gertrūda. O 
beje... kodėl mums nenuvažiavus tenai šiandien? Gertrūda mielai pak- 
vėpuos grynu oru. 

— Tai važiuojam, — pritarė kunigaikštienė. 

— Aš einu ir liepsiu viską parengti, — pasakė jaunasis kuni- 
gaikštis. 

— Bet...— nedrąsiai pradėjo Gertrūda. 

— Neskubėkit, neskubėkit,— įsiterpė kunigaikštis, — tegu nusp- 

rendžia ji pati: gal šiandien ji nepasirengus ir geriau nori palaukti iki 
rytojaus. Sakykite pati, kada važiuojam: šiandien ar rytoj? 

— Rytoj, — silpnu balsu atsakė Gertrūda, — jai rodėsi, jog, lai- 
mėjusi truputį laiko, ji galės dar ką nors pasiekti. 

— Rytoj, — iškilmingai tarė kunigaikštis. — Ji nusprendė važiuo- 
ti rytoj! O aš tuo tarpu nuvažiuosiu pas vienuolių vikarą, kad jis pas- 
kirtų egzamino dieną. 

Pasakyta — padaryta: kunigaikštis iš tikrųjų išvažiavo (tai buvo 
nemaža jo malonė) pas vikarą. 

Visą tą dieną Gertrūda neturėjo nė valandėlės ramybės. Norėjo 
pailsėti nuo sunkių išgyvenimų, surikiuoti savo mintis, suvokti, ką ji pa- 
darė ir ką turi daryti toliau, išsiaiškinti, ko pati nori, pristabdyti va- 
Jandėlę šitą mašiną, kuri, vos tik paleista, ėmė lėkti visu smarkumu,— 
bet pasirodė, kad tai neįmanoma. Įvykiai griuvo be atvangos vienas 
po kito. Kunigaikščiui išėjus, Gertrūdą tuoj pat nuvedė į kunigaikštie- 
nės buduarą, kur pačios kunigaikštienės kambarinė pagal ponios nu- 
rodymus ją sušukavo ir aprengė. Dar nespėjus jos aprengti, atėjo kvies- 
ti prie stalo. Gertrūda praėjo pro tarnus, kurie žemai lenkėsi. sveikin- 
dami ją pagijus. Salėje buvo keletas artimiausių giminaičių, greitosio- 
mis sukviestų atšvęsti dviejų džiugių įvykių, būtent, kad pasveiko Gert- 
rūda ir kad ji pagaliau pasirinko pašaukimą. 

„Sužadėtinė“ (taip buvo vadinamos merginos, besirengiančios 
stoti į vienuolyną; ir į pasirodžiusią Gertrūdą dabar visi kreipėsi šiuo 
vardu) turėjo atsakinėti į sveikinimus, kurie byrėjo iš visų šalių. Ji 
gerai žinojo, kad kiekvienas jos atsakymas — tai lyg koks sutikimas 
ir patvirtinimas, bet ar buvo galima atsakyti kitaip? Vos tik pakilus nuo 
stalo, atėjo laikas pasivažinėti. Gertrūda įlipo į karietą kartu su mo- 
tina ir dviem dėdėmis, kviestais į pietus. Apsukę įprastą ratą, leidos į 
Marino gatvę, kuri tais laikais ėjo ten, kur dabar yra miesto parkas — 
kur sinjorai suvažiuodavo karietomis atsikvėpti po dienos darbų. Dė- 
dės, kaip tokią dieną ir derėjo, šnekėjosi su Gertrūda, ir vienas iš jų, 
kuris, matyt, geriau pažino aukštuomenės žmones, karietas, livrėjas, 
visą laiką ką nors pasakojo apie sutinkamus sinjorus ir sinjorinas. Bet 
staiga jis atsigręžė į Gertrūdą ir tarė: 

— Mat kokia gudruolė: jūs iškart užbaigėte visas šitas kvailystes. 
Paliekate mus, vargšus šio pasaulio žmones, rūpesčiuose, o pati ieškote 
švento gyvenimo ir važiuojate į rojų su karieta. 

Namo sugrįžo temstant. Tarnai, pribėgę su deglais prie vartų, pra- 
nešė, kad jų laukia daug svečių. Gandas jau buvo pasklidęs, ir giminai- 

čiai bei draugai atvyko atlikti savo pareigos. Visi suėjo į svetainę. Suža- 
dėtinė išsyk tapo jiems dievaite, pramoga, auka. Kiekvienas norėjo pa- 
sišnekėti su ja: kas stengėsi išgauti iš jos pažadą, kad jį pavaišins vie- 
nuolyno saldumynais, kas žadėjo aplankyti, kas kalbėjo apie tą ar kitą 
motiną viršininkę, savo giminaitę, kas apie kitą motiną, savo pa- 
žįstamą, kas gyrė Moncos orą, kas su dideliu malonumu sampro- 
tavo, koks Žymus asmuo ji bus tenai. Kiti, kurie negalėjo prasi- 
gauti prie apsuptos iš visų pusių Gertrūdos, laukė patogios progos 
prieiti prie jos, jausdami lyg ir sąžinės graužimą, kol neatliko savo 
pareigos. Pamažu svečiai ėmė skirstytis; visi išėjo patenkinti, ir 
Gertrūda liko viena su tėvais ir broliu. 

— Pagaliau,— tarė kunigaikštis, — susilaukiau paguodos — pa- 
mačiau, kad visi elgiasi su mano dukteria kaip pridera. Bet reikia pa- 
sakyti, kad ir ji laikėsi šauniai ir parodė, kad sugebės užimti vienuoly- 
ne pirmą vietą ir tinkamai reprezentuoti šeimą. 

Vakarieniavo paskubom ir kuo greičiau nuėjo miegoti, nes rytą 
reikėjo anksti sukilti. 

Susisielojusi, pikta ir kartu kiek pasipūtusi dėl visų tų sveikinimų, 
Gertrūda tuo metu prisiminė visa, ką iškentėjo nuo savo prižiūrėtojos, 
ir, matydama, kad tėvas nori jai įtikti viskuo, išskyrus vieną dalyką, pa- 
noro pasinaudoti jai prielankia situacija bent vienai iš ją kankinančių 
aistrų patenkinti. Ji pasakė, kad labai šlykštisi savo prižiūrėtoja, ir ėmė 
skųstis jos elgesiu. 

— Kaip? — sušuko kunigaikštis.— Ji elgiasi nepakankamai pa- 
garbiai? Rytoj, rytoj aš jai kaip reikiant ištrinksiu galvą. Palikit man, 
aš jai parodysiu, kas tokia ji ir kas jūs. Ir, šiaip ar taip, duktė, kuria 
aš patenkintas, neturi matyti prie savęs nepatinkamo žmogaus. 

Tai pasakęs, jis liepė pakviesti kitą moterį ir įsakė jai patarnauti 
Gertrūdai, ši tuo tarpu, piktdžiugiškai mėgaudamasi patirtu pasitenki- 
nimu, su nuostaba pajuto, kiek nedaug jame džiaugsmo, kurio taip lau- 
kė. Prieš savo valią ji suvokė, kad šiandien žengė didelį žingsnį vienuo- 
lyno link, jai kilo mintis, kad dabar traukiantis prireiktų žymiai dau- 
giau jėgų ir ryžto negu prieš kelias dienas, o juk ir tada jėgų jai stigo. 

Moteris, kuri dabar lydėjo Gertrūdą į jos kambarį, seniai gyveno 
šiuose namuose, — tai buvo jaunojo kunigaikščio auklė. Ji paėmė jį tie- 
siog iš vystyklų ir išaugino ligi pat jaunikaičio amžiaus, atiduodama 
jam visą savo meilę, viltis ir garbę. Ji buvo patenkinta šios dienos 
sprendimu, lyg tai būtų jos pačios sėkmė, ir paskutinė pramoga tą vaka- 
rą Gertrūdai buvo išklausyti senės sveikinimų, pagyrimų ir patarimų, 


Sužadėtiniai 136 


taip pat begalinių pasakojimų apie jos tetas ir seneles, kurios labai 
džiaugėsi įstojusios į vienuolyną, nes, atėjusios iš tokios garsios šeimos, 
jos visada buvo labiausiai gerbiamos, visada mokėjo parodyti savo cha- 
rakterį ir vienuolyno priimamajame pasiekdavo tai, ko negalėdavo lai- 
mėti savo salonuose įžymiausios damos. Ji kalbėjo jai apie visokius vizi- 
tus, kurie jos laukia ateity: štai vieną gražią dieną atvyks sinjoras jau- 
nasis kunigaikštis su savo žmona, kuri, žinoma, bus kokia nors žymi sin- 
jora, ir tada sukrus ne tik vienuolynas, bet ir visa apylinkė. Senė plepė- 
jo ir kol nurenginėjo Gertrūdą, ir kai toji jau gulėjo lovoje; ir vis dar 
plepėjo, kai Gertrūda jau miegojo. Jaunystė ir nuovargis buvo stipresni 
už visokias mintis. Miegas buvo sunkus, neramus, kupinas kankinan- 
čių sapnų, ir vis dėlto jį nutraukė tik gergždžiantis senės balsas, kai ši 
atėjo jos žadinti, — reikėjo rengtis kelionei : Moncą. 

— Kelkitės, kelkitės, sinjora sužadėtine! Jau išaušo, o kol apsireng- 
sim ir susišukuosim, praeis mažiausiai valanda. Sinjora kunigaikštie- 
nė jau rengiasi, ją pažadino kėturiom valandom anksčiau negu pap- 
rastai. Sinjoras jaunasis kunigaikštis buvo jau nuėjęs į arklidę, sugrįžo 
ir gali važiuoti kad ir dabar. Ir vikrus gi velniukas kaip zuikis. 
Toks jis nuo vaikystės, tą jau galiu jums pasakyti, juk aš jį ant rankų 
išnešiojau. O jeigu jau jis pasirengęs, tai nereikia versti jo laukti, mat 
nors niekas neturi tokios geros širdies, jis kartais pristinga kantrybės 
ir perpyksta. Vargšelis! Reikia jį užjausti: toks jau jo būdas. Be to, šį 
kartą turbūt jo ir tiesa, juk jis rūpinasi jumis. Vargas tam, kas jį užka- 
bina tokią valandėlę! Su niekuo jis nesiskaito, nebent su sinjoru kuni- 
gaikščiu. Bet juk vieną gražią dieną kunigaikštis bus jis pats, — duok 
Dieve, kad tai įvyktų kuo vėliau. Greičiau kelkitės, greičiau, sinjori- 
na! Ko taip žiūrite į mane kaip užburta? Seniai jau metas būti 
ant kojų! 

Pagalvojus apie nekantraujantį jaunąjį kunigaikštį, visos kitos min- 
tys, susispietusios Gertrūdos galvoje, išsyk išlakstė tartum žvirbliai pa- 
sirodžius vanagui. Ji pakluso, greitai apsirengė, leidosi sušukuojama 
ir pasirodė salėje, kur jau laukė jos tėvai ir brolis. Merginą pasodino 
į krėslą ir padavė jai puodelį šokolado. O tai reiškė tais laikais tą pat, 
kaip romėnų laikais apvilkti jaunuolį vyro toga““. 

Kai pranešė, jog karieta pakinkyta, kunigaikštis pasivedėjo duk- 
terį į šalį ir jai pasakė: 

— Drąsiau, Gertrūda, vakar jūs elgėtės protingai, o šiandien tu- 
rite pranokti pati save. Mat reikės įspūdingai pasirodyti vienuolyne 
ir apylinkėje, kur jums skirta būti žymiausiu žmogumi. Jūsų ten lau- 

kia...— Neverta nė kalbėti apie tai, kad kunigaikštis jau iš vakaro 
nusiuntė abatei pranešimą.— Jūsų ten laukia, ir visų akys bus nukreip- 
tos į jus. Būkite ori ir nesivaržykite. Abatė klaus, ko jūs norite. Tai 
formalumas. Jūs galite atsakyti, kad prašotės priimama į vienuolyną, 
kur jus išauklėjo su tokia meile, su tokiu rūpesčiu, — juk tai gryna 
teisybė. Pasakykite tuos kelis žodžius laisvai, idant niekas nepamany- 
tų, kad juos jums padiktavo ir kad nemokate kalbėti pati už save. Ge- 
rosios vienuolės nieko nežino, kas įvyko, ši paslaptis turi likti mūsų 
šeimoje, todėl nenutaisykit liūdno, susikrimtusio veido — tai galėtų 
sukelti įtarimą. Parodykite, kokio esate kraujo: būkite maloni, kukli, 
bet atminkite, kad ten daugiau nė vieno nebus jums lygaus, tik mūsų 
šeima. 

Kunigaikštis ėmė leistis laiptais, nelaukdamas atsakymo; Gertrūda, 
kunigaikštienė ir jaunasis kunigaikštis žengė paskui jį. Visi nulipo 
laiptais ir susėdo į karietą. Važiuodami kalbėjo apie žmonių vargus 
ir sielvartus šiame pasaulyje, apie laimingą gyvenimą vienuolyne, 
ypač aukštos kilmės merginoms. Kelionei baigiantis, kunigaikštis pri- 
minė dukteriai savo nurodymus ir keletą sykių pakartojo, ką ji turės 
sakyti. Įvažiuojant į Moncą, Gertrūdai suspaudė širdį, bet valandėlę 
merginos dėmesį patraukė kažkokie ponai, kurie, sustabdę karietą, 
kreipės į ją su kažkokiais sveikinimais. Karieta vėl pajudėjo ir jau 
kone žingine leidos į vienuolyną, stebima smalsuolių, kurie bėgo iš 
visų pusių į gatvę. Kai karieta sustojo prie vienuolyno sienų priešais 
vartus, Gertrūdai dar labiau suspaudė širdį. Visi išlipo, supami iš abie- 
jų pusių minios, kurią tarnai stūmė į šalis. Matydama, kaip į ją susmi- 
go tiek akių, vargšelė visą laiką galvojo apie savo išvaizdą; bet visų 
labiausiai ją veikė tėvo akys. Kad ir kaip jo bijodama, ji tolydžio jo 
ieškojo akimis, jų žvilgsniai susitikdavo, ir tėvo akys valdė merginos 
judesius ir veidą tartum kokiomis nematomomis vadelėmis. 

Perėję pirmąjį kiemą, visi pasuko į antrąjį ir pamatė atidarytas 
vidurinio pastato duris, kimšte užkimštas vienuolių. Pirmoje eilėje 
stovėjo abatė, apsupta senesniųjų vienuolių, už jų netvarkingai sto- 
viniavo kitos vienuolės, kai kurios pasistiebusios, o vienuolyno nau- 
jokės — užpakaly visų, sulipusios ant suolelių. Šen bei ten žibėjo kaž- 
kieno akutės, tarp vienuoliškų apdarų matėsi kažkieno veideliai, — 
tai buvo mikliausios ir drąsiausios auklėtinės, kurios, įsispraudusios 
į vienuolių būrį ir prasigavusios pro jas, pasidarydavo nedidelį plyše- 
lį, norėdamos taip pat nors ką pamatyti. Minia šūkčiojo, džiaugsmin- 
gai sveikino, į viršų kilo daugybė rankų. Kai priėjo vartus, Gertrūda 

susidūrė akis į akį su abate. Po pirmų sveikinimų abatė linksmai 
ir iškilmingai paklausė Gertrūdą, ko ji nori šioje vietoje, kur niekas 
nieko negali jai atsakyti. 

— Aš atėjau čionai...— pradėjo Gertrūda, bet kone tardama jau 
žodžius, kurie turėjo mažne galutinai nulemti jos likimą, valandėlę 
suabejojo ir nutilo, žiūrėdama į minią, stovinčią priešais. Šią akimir- 
ką ji pamatė vieną iš savo artimųjų draugių, — toji žiūrėjo į ją su 
užuojauta ir pašaipa ir, rodės, sakė: „Štai ir susilaukė mūsų išpui- 
kėlė!“ Tas žvilgsnis pažadino Gertrūdos sieloje senuosius karštus jaus- 
mus, sugrąžino jai dalelę ankstesnės drąsos, ir ji buvo jau beieškanti 
kitokio atsakymo, ne to, kuris jai buvo padiktuotas. Tą akimirką paž- 
velgė tėvui į veidą, tarytum norėdama išmėginti savo jėgas, ir pamatė 
jame tokį nikurų nerimą ir rūstų nekantrumą, kad iškart neteko drąsos 
ir skubiai kalbėjo toliau, tarytum bėgdama nuo kokio pavojaus: 

— Aš atėjau čionai prašyti, kad man būtų leista apsivilkti vienuo- 
lės drabužiais šiame vienuolyne, kur mane su tokia meile išauklėjo. 

Abatė atsakė, kad jai labai gaila, bet tokiu atveju įstatai nelei- 
džia išsyk duoti atsakymo, jis pareis nuo visuotinio seserų pritarimo, 
o be to, iš anksto reikia gauti vyresnybės leidimą; tačiau, žinodama, 
kokie jausmai jai čia rodomi, Gertrūda gali puikiausiai numanyti, koks 
bus tas atsakymas; tačiau tuo tarpu jokie įstatai nedraudžia abatei 
ir seserims išreikšti džiaugsmą, kurį sukėlė joms šis prašymas. Čia 
pasigirdo sumišų sveikinimų ir šauksmų šurmulys. Tučtuojau pasi- 
rodė didžiuliai padėklai su saldumynais, jų pirmiausia buvo pasiūlyta 
sužadėtinei, o paskui ir tėvams. Tuo metu, kai vienos vienuolės sten- 
gėsi apsupti Gertrūdą, kitos sveikino motiną, trečios — jaunąjį kuni- 
gaikštį, abatė liepė paklausti kunigaikštį, gal jis teiktųsi ateiti prie 
grotelių priimamajame, kur ji jo lauks. Ją ten atlydėjo dvi vyresnio- 
sios vienuolės. Pamačiusi kunigaikštį, abatė pasakė: 

— Sinjore kunigaikšti, remdamasi įstatais... aš vykdau būtiną 
formalumą... nors šiuo atveju... bet vis tiek turiu pasakyti jums, kad 
kiekvieną kartą, kai mergina prašo leisti jai apsivilkti vienuolės dra- 
bužiais... viršininkė... šiuo atveju aš, nors to ir nesu verta, turi perspėti 
tėvus... kad jeigu kartais jie ėmėsi prievartos prieš dukters valią, jie 
už tai bus atskirti nuo bažnyčios. Jūs man atleiskite... 

— Puiku, puiku, garbioji motina. Galiu tik pagirti jūsų sąžiningu- 
mą. Tai visiškai teisinga... Bet jūs galite neabejoti... 

— O, ką jūs, sinjore kunigaikšti... Aš kalbėjau grynai iš pareigos... 
be to... 

— Žinoma, žinoma, motina viršininke. 

Po to trumpo pokalbio pašnekovai vienas kitam nusilenkė ir iš- 
siskyrė, tarytum abiem būtų buvę sunku likti akis į akį. Kiekvienas 
nuėjo prie savo būrio, vienas — už vienuolyno vartų, o kita — į vidų. 

Leidęs visiems išsikalbėti, kunigaikštis tarė: 

— Na, laikas, greitai Gertrūda galės kiek tinkama džiaugtis 
gerbiamųjų seserų draugija. O mes jau ir taip jas gana privarginom. 

Sulig šiais žodžiais jis nusilenkė; visa šeima pajudėjo kartu su juo; 
dar kartą mandagiai atsisveikino ir išvyko. 

Grįžtant namo, Gertrūda nenorėjo apie nieką kalbėti. Išsigandusi 
savo žingsnio, gėdydamasi savo menkystės, pykdama ant kitų ir pati ant 
savęs, ji liūdnai mąstė apie dar likusias progas ištarti „ne“ ir nedrąsiai, 
neaiškiai žadėjo pati sau kitais atvejais parodyti daugiaa sumanumo 
ir ryžto. Tačiau baimė dėl tėvo niūrumo dar nebuvo praėjusi, ir Ger- 
trūda slapčiom pažvelgė į jį; kai įsitikino, kad jo veide neliko nė ma- 
žiausios pykčio žymės, netgi priešingai — kad jis spindi iš pasitenki- 
nimo, jai pasirodė, kad tai didelė laimė, ir valandėlę jai palengvėjo. 

Kai parvažiavo namo, turėjo persirengti, susitvarkyti. Paskui 
pietūs, keletas vizitų, pasivažinėjimas karieta, po to vakarienė, kuriai 
baigiantis kunigaikštis iškėlė naują klausimą: reikia išrinkti krikšto 
motiną. Taip buvo vadinama dama, kuri, tėvų prašoma, tapdavo 
jaunosios kandidatės į vienuoles globėja ir palydovė nuo tos dienos, 
kai mergina paduodavo prašymą, ligi tos, kada įstodavo į vienuolyną. 
Tas laikas būdavo skiriamas apžiūrėti bažnyčioms, rūmams, viloms, 
šventykloms, — žodžiu, miesto ir jo apylinkių įžymybėms, idant jau- 
nos merginos, prieš duodamos įžadus, gerai pamatytų visa tai, ko jos 
atsižada. 

— Reikia pagalvoti apie krikšto motiną, — pasakė kunigaikštis, — 
juk rytoj egzaminuoti Gertrūdos atvyks pats vienuolių vikaras, ir tuo- 
jau bus iškeltas klausimas kapituloje“', kad seserys sutiktų ją priimti. 

Tai sakydamas, jis atsigręžė į kunigaikštienę, kuri, manydama, 
kad ją kviečia tarti savo žodį, buvo bepradedanti: 

— Geriausia būtų... 

Bet kunigaikštis ją pertraukė: 

— Ne, ne, sinjora kunigaikštiene, krikšto motina pirmiausia 
turi patikti pačiai sužadėtinei, ir nors pagal visuotinius papročius 
ją parenka tėvai, tačiau Gertrūda savo tokiu supratingumu ir išmin- 
tingumu tikrai nusipelnė, kad jai padarytume išimtį, — ir, atsigręžęs 
į Gertrūdą, pasakė tokiu tonu, lyg būtų daręs didelę malonę: — Bet 


Sužadėtiniai 140 


kuri iš damų, buvusių pas mus šiandien vakare, turi visa tai, ko reikia, 
kad galėtų būti krikšto motina merginai iš mūsų namų, ir aš manau, 
kad tarp jų neatsiras nė vienos, kuri nesijaustų pagerbta tokios jai 
suteiktos pirmenybės, — tad rinkitės pati. 

Gertrūda gerai žinojo, kad toks pasirinkimas dar kartą paliudys, 
jog ji sutinka. Bet pasiūlymas buvo padarytas taip iškilmingai, jog 
atsisakymas, kad ir koks nedrąsus, galėjo būti suprastas kaip įžeidimas 
ar bent kaprizas ir nedėkingumas. Ir štai ji ryžosi žengti ir tą žingsnį — 
nurodyti damą, kuri šįvakar jai patiko, tai yra tą, kuri ją daugiausia 
glamonėjo ir gyrė, parodydama jai tokį familiarumą, nuoširdumą 
ir rūpestingumą, kad šią naują pažintį galėjai palaikyti sena drau- 
gyste. 

— Puikiausiai pasirinkot,— pasakė kunigaikštis, kuris kaip tik 
to troško ir tikėjosi. Gal buvo tai atsitiktinumas, gal ne, bet įvyko 
visiškai taip, kaip būna, kada fokusininkas, praskleidęs jums prieš 
akis kortų malką, liepia įsidėmėti kurią nors kortą, o paskui ją atspėja; 
bet jis parodo kortas taip, kad jūs pamatote tik vieną. Ta dama visą 
vakarą tiek sukosi apie Gertrūdą, taip atkakliai ją šnekino, jog mergina 
būtų turėjusi dėti daug pastangų, kad prisimintų kurią nors kitą. Taip 
uoliai veikė ši dama ne be tikslo: ji jau seniai žvalgėsi į jaunąjį kuni- 
gaikštį — tikėjosi, kad jis būsiąs jos žentas, todėl visus šių namų 
reikalus laikė savais, ir visiškai suprantama, kad brangiąja Gertrūda 
ji domėjosi ne mažiau kaip jos artimiausi giminaičiai. 

Ryto metą Gertrūda pabudo su mintimi apie vikaro vizitą. Kai 
ji galvojo, ar negalėtų šiuo lemiamu momentu dar sugrįžti atgal ir 
kaip būtų galima tai padaryti, ją pasikvietė kunigaikštis. 

— Na, dukrele, drąsiau! — pasakė jai tėvas. — Iki šiol jūs elgė- 
tės šauniai, o šiandien reikia apvainikuoti, kas nuveikta. Visa, kas buvo 
daroma lig šiolei, buvo daroma su jūsų sutikimu. Jeigu per tą laiką 
jums būtų kilusi kokia nors abejonė, niekingas gailėjimasis ar kokia 
jaunystės užgaida,— jūs turėjote pasakyti apie tai; dabar vaikiškoms 
išdaigoms jau ne metas. Tas geras žmogus, kuris turi ateiti šiandien, 
jums užduos šimtus klausimų apie jūsų pašaukimą: ar savo noru sto- 
jate į vienuolyną, kodėl, kaip ir taip toliau. Jeigu atsakydama jūs 
1msite abejoti, jis kamantinės jus dievaižin kiek laiko, o tai jums bus 
tikra kankynė. Bet pasekmės gali būti dar blogesnės. Po visų viešų 
jūsų pareiškimų kiekviena pastebėta mažiausia jūsų abejonė pasta- 
tytų ant kortos mano garbę, galėtų sukelti mintį, kad aš jūsų lengva- 
būdiškumą palaikiau tvirtu apsisprendimu, kad per daug skubėjau, 

kad aš... kažin ką dar galima pagalvoti. Tuo atveju būčiau priverstas 
pasirinkti vieną iš dviejų sunkių sprendimų: arba leisti visiems žmo- 
nėms susidaryti blogą nuomonę apie mano poelgį, — o to jokiu būdu 
neleidžia mano pareiga sau pačiam, — arba atskleisti tikrąją jūsų 
sprendimo priežastį ir... 

Bet čia, pamatęs, kad Gertrūda rauste paraudo, jos akys pasruvo 
ašaromis ir visas veidas susitraukė tartum gėlės vainiklapiai tvankioje 
kaitroje prieš audrą, kunigaikštis permainė kalbą ir maloniu balsu 
pasakė: 

— Na, tiek to, viskas pareina nuo jūsų, nuo jūsų protingumo. 
Aš žinau, kad proto jūs turite daug, kad jūs ne maža mergytė ir kad 
paskutinę akimirką nesugadinsite taip šauniai pradėto darbo; bet aš 
turiu numatyti viską. Nekalbėkime daugiau apie tai: susitarkime, 
kad jūs atsakysite į klausimus atviraširdiškai, idant to gero Žmogaus 
galvoje nekiltų mažiausių abejonių. Taip greičiau ir atsikratysite 
kamantinėjimo. 

Paskui, nurodęs keletą atsakymų į galimus klausimus, kunigaikš- 
tis, kaip paprastai, ėmė šnekėti apie malonumus ir džiaugsmus, kurie 
laukia Gertrūdos vienuolyne. Kalbino ją tol, kol tarnas pranešė, kad 
atvažiavęs vikaras. Tada skubiai pakartojo svarbiausius nurodymus 
ir, kaip reikalavo įstatai, paliko dukterį su dvasininku vieną. 

Gerasis žmogus atėjo jau beveik susidaręs nuomonę, kad Gertrūda 
turi aiškų vienuolės pašaukimą, — taip jam sakė kunigaikštis, atėjęs 
jo kviesti. Tiesa, gerasis ganytojas, žinodamas, kad nepasitikėjimas 
yra viena iš svarbiausių jo luomo dorybių, laikėsi principo, kad reikia 
atsargiai žiūrėti į tokius pareiškimus ir kiek galint vengti iš anksto 
susidarytos nuomonės, bet juk retai kada atkaklūs ir įtaigūs autorite- 
tingo žmogaus žodžiai vienaip ar kitaip nepaveikia to, kuris jų klauso. 

Po įprastų pasisveikinimo žodžių vikaras tarė: 

— Sinjorina, aš atėjau pas jus kaip gundytojas; atėjau jums su- 
kelti abejonių dėl to, ką jūs savo prašyme išdėstėte kaip tikrą apsis- 
prendimą; atėjau pasakyti, kad jūs pasirinkote sunkų kelią, ir įsitikin- 
ti, ar jūs gerai apsigalvojote. Todėl leiskite jus šio to paklausti. 

— Prašom,— atsakė Gertrūda. 

Tada gerasis ganytojas ėmė ją klausinėti pagal taisykles, nurody- 
tas įstatuose. 

— Ar jūs jaučiate savo širdy, kad tapti vienuole apsisprendėte lais- 
vai ir niekieno neverčiama? Ar jums kas negrasino, ar neviliojo jūsų? 
Ar niekas nedarė kokios nors įtakos, norėdamas priversti jus taip ap- 

sispręsti? Sakykite tai drąsiai ir atvirai žmogui, kurio pareiga sužino- 
ti jūsų tikrąją valią, idant būtų galima užkirsti kelią visokiai prie- 
vartai. 

Teisingas atsakymas į šitą klausimą iškilo Gertrūdos galvoje su 
visu savo baisiu aiškumu. Norint duoti tokį atsakymą, reikėjo viską 
išaiškinti, pasakyti, kas ir kaip jai grasino, žodžiu tariant, papasakoti 
visą istoriją... Nelaimingoji išsigando tokios minties, paskubom ėmė 
ieškoti kitokio atsakymo ir surado vienintelį, kuris galėjo greitai ir 
neabejotinai išvaduoti ją nuo tos kančios, — atsakymą, labiausiai prieš- 
taraujantį tiesai. 

— Aš stoju į vienuolyną,— tarė ji, stengdamasi nuslėpti savo 
sumišimą, — stoju į vienuolyną laisva valia. 

— Ar seniai kilo jums ši mintis? — klausė toliau gerasis gany- 
tojas. 

— Aš apie tai galvojau visada, — atsakė Gertrūda. Žengus pirmą 
žingsnį, jai pasidarė lengviau meluoti. 

— Bet kokia gi svarbiausia priežastis, skatinanti jus stoti į vienuo- 
lyną? 

Gerasis ganytojas nežinojo, kokią jautrią stygą palietė, o Gertru- 
da turėjo įtempti visas jėgas, kad įspūdis, kurį jai padarė šie žodžiai, 
neatsispindėtų jos veide. 

— Svarbiausia priežastis, — tarė ji, — yra troškimas tarnauti Die- 
vui ir išvengti šio pasaulio pavojų. 

— O ar nėra čia kokio sielvarto? Kokio nors... atleiskite man... 
kaprizo? Juk kartais menkutė širdgėla gali palikti tokią žymę, kuri 
atrodo neišdildoma, amžina, o paskui, kai jos priežastis dingsta ir nuo- 
taika pasikeičia, tada... 

— Ne, ne,— skubiai atsakė Gertrūda,— priežastis tik ta, kurią 
jums pasakiau. 

Vikaras veikiau iš nusistatymo iki galo atlikti savo pareigą negu 
iš įsitikinimo ir reikalo atkakliai klausinėjo toliau, bet Gertrūda jau 
tvirtai buvo nusprendusi jį apgaudinėti ligi galo. Ne tik dėl to, kad 
stačiai pasišlykštėjimą jai kėlė mintis, jog apie jos abejones sužinos 
šis rimtas ir tikrai geras ganytojas, kuris, rodėsi, jokiu būdu negali 
jos įtarti panašiais dalykais, — vargšelė dar pagalvojo, kad jis iš tikrųjų 
gali sutrukdyti jai įstoti į vienuolyną. Betgi tuo ir baigtųsi jo įtaka ir 
parama jai: juk jam išėjus ji liktų viena su kunigaikščiu. Ir gerasis 
ganytojas nesužinotų, ką paskui ji turėtų iškęsti šiuose namuose, o jei 
ir sužinotų, tai, kad ir labiausiai norėdamas, niekuo negalėtų jai padė- 

ti, nebent tik tylia ir nuosaikia užuojauta, kuri paprastai iš mandagu- 
mo reiškiama kiekvienam, kas pats prisišaukė nelaimę. 

Egzaminatoriui pirma nusibodo klausinėti negu nelaimingajai 
meluoti, ir, girdėdamas atsakymus, nė kiek neprieštaraujančius vienas 
kitam, neturėdamas jokio pagrindo abejoti jų nuoširdumu, jis galiau- 
siai pakeitė kalbą: ėmė sveikinti sužadėtinę, netgi atsiprašinėti, kad 
sugaišino jai tiek daug laiko, norėdamas atlikti savo pareigą, ir pri- 
dūrė dar keletą žodžių, kurie, jo manymu, turėjo dar labiau sustiprinti 
merginos pasiryžimą. Po to jie atsisveikino. 

Žengdamas per daugybę kambarių prie išėjimo, vikaras sutiko 
kunigaikštį, kuris lyg atsitiktinai ėjo pro šalį, ir kartu su juo pasidžiau- 
gė, kad jo duktė taip pagirtinai nusiteikusi. Kunigaikštis, ligi šiol visą 
laiką kamuojamas nežinios, išgirdęs šią žinią lengviau atsiduso ir, 
pamiršęs savo įprastą orumą, kone tekinas nubėgo pas Gertrūdą ir ją 
apipylė pagyrimais, glamonėmis ir pažadais. Darė jis tai su itin nuo- 
širdžiu džiaugsmu ir švelnumu. Taip jau sukurtas sudėtingas daiktas, 
vadinamas žmogaus širdimi. 

Mes neseksime paskui Gertrūdą, patekusią į nenutrūkstamą viso- 
kiausių reginių ir pramogų sūkurį. Taip pat smulkiai neaprašinėsime 
jos Jausmų, nes tai būtų kančių ir abejonių istorija, pernelyg mono- 
toniška, panaši į tai. apie ką jau buvo kalbėta. Gamtos grožybės, aplin- 
kos įvairumas ir malonumai, kurių jai teikė važinėjimas gryname ore, 
lenkė ją dar labiau neapkęsti vien minties apie tą vietą, kur ji galiau- 
siai paskutinį kartą išlips iš karietos ir pasiliks amžinai. Dar labiau 
draskė jai širdį visokių švenčių ir priėmimų įspūdžiai. Vien pamačiu- 
si tikrąsias sužadėtines, kurias šiuo vardu vadino paprasčiausia, tiesio- 
gine prasme, ji imdavo baisiai krimstis ir pavydėti, ir kartais, pasižiūrė- 
jus į kurį nors vedusį ar susižadėjusį jaunuolį, jai pasirodydavo, kad 
didžiausia laimė yra vadintis kieno nors sužadėtine. Kartais rūmų 
puošnumas, aplinkos blizgesys, linksmas pokylių klegesys ją apsvai- 
gindavo, uždegdamas tokiu gyvenimo džiaugsmų troškimu, jog ji duo- 
davo sau Žodį atsisakyti savo pažadų, iškęsti viską, kad tik nereikėtų 
grįžti į šaltą, negyvą vienuolyno prieglobstį. Bet visi šie ketinimai su- 
duždavo kiek rimčiau pagalvojus apie galimas kliūtis, vien tik pažvel- 
gus į kunigaikštį. Kartais mintis, kad reikės amžinai palikti šio pasau- 
lio malonumus, sudrumsdavo bei apkartindavo ir tuos malonumiis, 
kurie šiuo tarpu jai buvo pasiekiami. Taip ligonis, kamuojamas smar- 
kaus troškulio, įniršęs žiūri į šaukštą vandens ir kone su pykčiu aitstu- 
mia jį nuo savęs, net jei gydytojas rizikuodamas ir leidžia jį išgerti. 

Tuo tarpu vienuolių vikaras išdavė reikiamą liudijimą, ir netrukus 
atėjo leidimas sušaukti kapitulą Gertrūdai priimti. Kapitula įvyko. 
Kaip ir reikėjo tikėtis, slaptu balsavimu buvo surinkti du trečdaliai 
balsų, kurių reikalavo įstatai, ir Gertrūda buvo priimta. Ji pati, išvar- 
ginta ilgų laukimo kančių, ėmė prašyti kuo greičiau grąžinti ją į vie- 
nuolyną. Žinoma, nebuvo nė vieno, kas būtų bandęs sutramdyti tokį 
nekantravimą, ir Gertrūdos noras buvo patenkintas, ją iškilmingai 
nuvežė į vienuolyną ir apvilko vienuolės drabužiais. Po noviciato 
(tai yra dvylika mėnesių išbuvusi vienuolyno naujoke), kurio metu 
ji čia gailėjosi, kad taip padarė, čia gailėjosi, kad gailisi, atėjo valanda 
duoti įžadus, ta valanda, kada reikėjo arba tarti „ne“, kas dabar būtų 
atrodę keisčiau, netikėčiau ir skandalingiau negu kada nors anksčiau, 
arba pakartoti jau daug sykių pasakytąjį „taip“. Gertrūda jį pakartojo 
ir tapo vienuole amžinai. 

Viena iš ypatingų ir žodžiais nenusakomų krikščionių religijos 
savybių yra ta, kad ji pamokys ir paguos kiekvieną, kas tiktai kreipsis 
į ją bet kokiu reikalu ir bet kokiomis aplinkybėmis. Jeigu yra vaistas 
nuo bėdų, ji nurodys, parūpins jį, suteiks dvasios tvirtybės ir jėgų Žūt 
būt juo pasinaudoti; jeigu tokio vaisto nėra, ji patars, kaip paversti, 
anot priežodžio, bėdą dorybe. Ji išmokys išmintingai tęsti tai, kas 
buvo pradėta lengvabūdiškai, palenks sielą nuolankiai atsiduoti tam, 
kas buvo primesta jėga, ir suteiks neapgalvotam, bet neatšaukiamam 
pasirinkimui tikrą šventumą, tikrą išmintį, pasakysime stačiai — 
visus tikro pašaukimo džiaugsmus. Tai kelias, kuriuo bent žingsnį 
žengęs Žmogus — kad ir iš kokio labirinto ar prarajos bus į jį pate- 
kęs — tuoj pamato, kad galės ir toliau juo eiti tvirtai ir su noru ir 
pagaliau pasieks palaimingą kelionės galą. 

Taip ir Gertrūda būtų galėjusi tapti maldinga ir patenkinta vienuo- 
le, kad ir kokiu keliu ji čia atėjo. Bet nelaimingoji blaškėsi po jungu 
1r dėl to tik dar skaudžiau jautė jo sunkumą ir priespaudą. Nuolatinis 
gailėjimasis prarastos laisvės, šlykštėjimasis dabartimi, alinantys troški- 
mai, kuriems nelemta išsipildyti, — štai kuo daugiausia alsavo jos sie- 
la. Ji tolydžio minėjo savo varganą praeitį, dėstė atmintyje visas aplin- 
kybes, atvedusias ją į vienuolyną, ir tūkstančius kartų veltui griovė 
mintyse tai, ką buvo padariusi, kaltino save bailumu, o kitus — despo- 
tizmu ir klastingumu, ir krimste dėl to krimtosi. Ji dievino ir drauge 
apverkė savo grožį, gailėjo jaunystės, kuriai buvo skirta nuvysti lėtose 
kančiose, o kartais imdavo pavydėti kiekvienai moteriai, kuri bet 
kokiomis sąlygomis, bet kokiomis gyvenimo aplinkybėmis, su bet kokia 

sąžine ten, už vienuolyno sienų, gali laisvai mėgautis visomis pasaulio 
gėrybėmis. 

Ji neapkentė tų vienuolių, kurios padėjo įvilioti ją čionai, į vie- 
nuolyną. Ji nepamiršo gudrybių ir apgavysčių, kurias jos naudojo, ir 
dabar keršijo už jas storžieviškumu, panieka ir netgi atvirais priekaiš- 
tais. O tos dažniausiai turėdavo tylomis viską iškęsti, nes kunigaikštis, 
kad ir engė savo dukterį, kol ją uždarė į vienuolyną, dabar, kai jo tiks- 
las pasiektas, taip lengvai neleis, kad kas išdrįstų jai priešgyniauti. 
Tad jei vienuolės pakeltų triukšmą, jos netektų didžiai naudingos glo- 
bos ir net, ko gero, globėjas virstų priešu. Atrodytų, Gertrūda turėjo 
jausti šiokį tokį palankumą kitoms seserims, kurios neprisidėjo prie tų 
intrigų ir netroško matyti jos vienuolyne, o mylėjo ją stačiai kaip 
bendro likimo draugę. Dievotos, darbščios ir linksmos, jos savo pa- 
vyzdžiu rodė jai, kad netgi čia užsidarius galima ne šiaip sau gyven- 
ti, bet ir džiaugtis gyvenimu. Bet ir šių ji neapkentė, tik jau dėl kitų 
priežasčių. Jų maldingi ir patenkinti veidai jai atrodė lyg koks prie- 
kaištas dėl jos nerimo, jos aikštingo elgesio, ir ji nepraleisdavo progos 
išjuokti jas už akių kaip davatkas, įgelti joms už veidmainystę. Gal būtų 
ir nejutusi joms tokios antipatijos, jei būtų Žinojusi ar nors numaniu- 
si, kad keli juodi rutuliukai, atsidūrę balsavimo urnoje, kai buvo spren- 
džiamas jos priėmimas, buvo įmesti kaip tik jų. 

Kartais ją kiek paguosdavo galia įsakinėti kitoms, pagarba, kuri 
buvo jai reiškiama vienuolyne, vizitai, kuriuos jai darė įvairūs asme- 
nys iš anapus vienuolyno sienų, proga sutvarkyti kokį reikalą, ką 
nors užtarti, pagaliau nuolat girdimas kreipinys „sinjora“. Bet kas 
iš tokios paguodos! Širdis, taip mažai gaudama pasitenkinimo, retkar- 
čiais trokšdavo dar ir tikėjimo paguodos, idant turėtų dvigubą atramą, 
bet tai įmanoma tik tam, kas išsižada visų kitų paguodų, panašiai 
kaip žmogus iš sudužusio laivo, norėdamas nusitverti lentos, kuri gali 
išnešti jį krantan, turi pirmiau atgniaužti kumštį ir paleisti dumblius, 
už kurių instinktyviai griebėsi. 

Netrukus po įžadų Gertrūda buvo paskirta vienuolyno auklėtinių 
viršininke. Tik pagalvokite, kaip turėjo jaustis šios mergaitės, jos vado- 
vaujamos! Visos senosios draugės jau buvo palikusios vienuolyną; 
bet jos pačios širdyje tebebuvo gyvos to meto aistros, ir auklėtinės vie- 
naip ar kitaip turėjo tai pajusti. Kai jai ateidavo į galvą, kad daugeliui 
iš jų lemta gyventi tame pasaulyje, iš kurio ji buvo amžinai išstumta, 
ji imdavo nekęsti tų vargšelių ir visaip jas engti bei terorizuoti, kone 
troško joms atkeršyti, versdama jas iš anksto užsimokėti už džiaugsmus, 

kurie jų laukė ateity. Kas būtų išgirdęs, su kokiu išdidžiu pykčiu ji 
rėkė ant jų už kiekvieną mažiausią nusižengimą, tas būtų palaikęs 
ją žiauria ir bjauria moterimi. O kartais tas pats šlykštėjimasis vienuo- 
lynu, įstatais, klusnumu sukeldavo Gertrūdai visai kitokią nuotaiką. 
Tada ji ne tiktai pakęsdavo triukšmingas savo auklėtinių pramogas, 
bet netgi jas skatindavo, kišdavosi į merginų žaidimus ir tik ardydavo 
jų tvarką, juos tik trukdydavo, terpdavosi į jų kalbas ir kreipdavo jas 
į tokią vagą, į kurią merginos nė nemanė sukti. Jei kuri pasakydavo 
ką nors apie abatės plepėjimą, Gertrūda pasekdavo jos pavyzdžiu ir 
suvaidindavo ištisą komišką sceną; mėgdžiodavo vienos vienuolės 
veidą, kitos eiseną ir vis plyšdavo juokais, tik tas juokas trukdavo neil- 
gai. Taip ji išgyveno kelerius metus, neturėdama progos pasižymėti 
kaip nors kitaip. Bet, jos nelaimei, tokia proga pasitaikė. 

Tarp kitų pagarbos ženklų ir privilegijų, suteiktų jai už tai, kad 
ji dar negalėjo būti abate, jai buvo leista gyventi atskirai nuo kitų. 
Šalia vienuolyno stovėjo namas, kuriame gyveno jaunas vyras, didelis 
piktadarys, vienas iš tų, kurie, sutelkę būrį galvažudžių ir susidėję su 
tokiais pat kitais piktadariais, galėjo tais laikais tyčiotis iš valdžios 
organų ir įstatymų. Mūsų rankraštis jį vadina Edžidiju“", nutylėdamas 
jo pavardę. Pro savo langelį į nedidelį kiemą Edžidijas ne kartą matė 
Gertrūdą, einančią per kiemą ar vaikštinėjančią tenai laisvalaikiu. 
Greičiau susiviliojęs savo sumanymo pavojingumu ir begėdiškumu, 
negu jo pabūgęs, jis vieną gražią dieną išdrįso ją užkalbinti. Nelai- 
mingoji atsakė. 

Iš pradžių ji pajuto pasitenkinimą, aišku, ne visai nekaltą, bet labai 
gyvą. [ niūrią dvasinę tuštumą dabar įsiveržė nuolatinė pramoga, gali- 
ma sakyti, kunkuliuojantis gyvenimas. Bet šitas pasitenkinimas buvo 
panašus į gaivinantį gėrimą, kurio senovės žmonės su piktu gudrumu 
įpildavo pasmerktajam mirti, kad jam pakaktų jėgų ištverti kankini- 
mus. Kartu smarkiai pasikeitė visas Gertrūdos elgesys; išsyk ji pasidarė 
santūresnė, ramesnė, liovėsi šaipytis ir murmėti, net pasidarė meili 
ir mandagi. Seserys ėmė džiaugtis tokia laiminga permaina, bet jos, 
žinoma, toli gražu neįsivaizdavo tikrosios šios permainos priežasties 
ir nesuprato, kad ši nauja dorybė buvo tiktai veidmainystė, dengianti 
kitas ydas. Tačiau apgaulinga išorė, tas, taip sakant, blizgantis pavir- 
šius, buvo neilgalaikis; labai greitai ramybė ir santūrumas dingo ir 
vėl atgijo įprastas pyktis ir įprasti kaprizai; pasigirdo prakeikimai ir 
pasityčiojimai iš „vienuoliško kalėjimo“, kartais išreikšti žodžiais, 
neįprastais tokioje vietoje ir negirdėtais iš tokių lūpų. Bet po kiekvieno 

tokio išsišokimo ateidavo atgaila, didžiulės pastangos išpirkti savo kal- 
tę švelniais ir gerais žodžiais. Seserys kiek galėdamos kentė šiuos pot- 
vynius ir atoslūgius, priskirdamos juos aikštingam ir nepastoviam 
sinjoros būdui. 

Kurį laiką nė viena vienuolė, matyt, nieko nesuprato; bet kartą 
sinjora, susivaidijusi dėl kažkokių niekų su viena seseria, ėmė ją be 
saiko plūsti, o sesuo kentė prikandusi lūpas, tačiau galiausiai, pritrūku- 
si kantrybės, prasitarė, kad ji, girdi, šį tą žinanti ir, kai ateis metas, 
būtinai pranešianti kam reikia. Nuo to laiko sinjora neteko ramybės. 
Bet praėjo vos kelios dienos, ir vieną rytą toji sesuo nepasirodė savo 
kasdieniniame darbe. Nueina pasižiūrėti į celę — ten jos nėra; ima 
šaukti — niekas neatsiliepia; ieško šen, ieško ten, išverčia visą namą 
nuo viršaus iki apačios — niekur neranda. Ir kas žino, kokių būtų 
kilę spėliojimų, jeigu beieškodamos vienuolės nebūtų radusios skylės 
mūrinėje sodo tvoroje. Tada visos ir pamanė, kad ji pabėgo pro tą 
skylę. Rūpestingai ieškojo Moncoje ir apylinkėse, ypač Medoje, iš kur 
ta sesuo buvo kilusi; rašė į visas puses, bet negavo nė mažiausios ži- 
nios. Gal būtų ką nors ir sužinojusios, jeigu būtų ieškojusios ne toli, 
bet čia pat““. Visi labai stebėjosi — niekas gi nemanė, kad ji galėjo 
taip padaryti, — ir po daugelio kalbų buvo nuspręsta, kad ji tikriau- 
siai pabėgo kur nors toli. Kai vienai seseriai išsprūdo žodžiai: „Ji tur- 
būt pasitraukė Olandijon““?, iškart visos sušneko, kad ji bus pabėgusi 
į Olandiją, ir šita versija kurį laiką tikėta ir vienuolyne, ir už jo sienų. 
Tačiau sinjora, matyt, laikėsi kitokios nuomonės. Nepasakysi, kad ji 
būtų netikėjusi šia versija ar ją ginčijusi kokiais ypatingais savo argu- 
mentais. Jeigu ji tokių argumentų ir turėjo, tai, aišku, puikiausiai mo- 
kėjo juos nuslėpti; ir nebuvo tokio dalyko, kurio svarstyti ji būtų taip 
nelinkusi kaip šitos istorijos: paslaptingas jos gelmes ji norėjo tyrinėti 
kuo mažiausiai. Bet juo mažiau apie tai kalbėjo, juo daugiau galvojo. 
Kiek sykių per dieną tos moters paveikslas staiga iškildavo jos vaizduo- 
tėje, atsistodavo priešais ją ir neduodavo jai ramybės! Kiek sykių 
Ji trokšdavo ją pamatyti priešais save gyvą, kad tik nereikėtų amžinai 
apie ją galvoti, dieną ir naktį jausti priešais šmėkšant tą nepagaunamą, 
baisų ir bekūnį šešėlį! Kiek sykių norėdavo išgirsti gyvą jos balsą, kad 
ir kaip jis būtų jai grasinęs, o ne klausytis nuolat kažkur iš širdies 
gelmių kylančio vaiduokliško šnabždesio ir girdėti žodžius, kartojamus 
taip primygtinai, su tokiu nenuilstamu atkaklumu, kokio negali paro- 
dyti nė viena gyva būtybė. 

Po to įvykio buvo praėję maždaug metai, kai Liučija buvo pristaty- 

ta sinjorai ir turėjo su ja pokalbį, per kurį nutrūko mūsų pasakoji- 
mas. Sinjora kuo smulkiausiai klausinėjo, kaip donas Rodrigas ją per- 
sekiojęs, ir taip drąsiai gilinosi į atskiras detales, kad Liučijai visa tai 
ėmė rodytis, ir negalėjo nesirodyti keista: ji niekada nemanė, jog vie- 
nuolių smalsumą gali sužadinti tokie dalykai. Ne mažiau savotiški bu- 
vo ir sinjoros samprotavimai, kuriuos jį įterpdavo klausinėdama, ir 
tarsi nejučia jos pareikšti sprendimai. Rodėsi, ji beveik juokiasi iš di- 
džiulio Liučijos pasišlykštėjimo tuo sinjoru, klausinėdama, ar jis tiktai 
ne koks pabaisa, jeigu kelia tokią baimę; rodėsi, ji būtų laikiusi kvailu 
ir neprotingu patį merginos užsispyrimą, jeigu toji nebūtų labiau už 
visus vertinusi Renco. Pagaliau ir apie tai ji ėmė taip klausinėti Liuči- 
ją, kad ši net suglumo ir paraudo. Pamačiusi, kad davė per didelę valią 
liežuviui, neatsiliekančiam nuo vaizduotės polėkio, Gertrūda buvo be- 
mėginanti atitaisyti išsišokimą, parodyti, kad negalvoja nieko blogo, 
bet buvo vėlu: Liučijai taip ir liko nemalonios nuostabos ir neaiškios 
baimės nuosėdų. Ir kai tik rado progą pabūti viena su motina, Liučija 
viską jai papasakojo, bet Anjezė, kaip labiau patyrusi, keliais žodžiais 
išsklaidė jos abejones ir savaip išaiškino šią paslaptį. „Nesistėbėk, — 
pasakė ji.— Kai pažinsi pasaulį taip kaip aš, pamatysi, kad tokiais daly- 
kais nėra ko stebėtis. Dideli ponai — jie juk visi, vienas daugiau, kitas 
mažiau, vienas taip, kitas kitaip, bet visi šiek tiek kvaištelėję. Reikia 
leisti jiems išsikalbėti, ypač kai tau jie reikalingi, ir dėtis, kad rimtai 
jų klausaisi, tartum jie kalbėtų teisybę. Ar tu girdėjai, kaip ji mane 
pertraukė, tartum aš būčiau leptelėjusi kokią nesąmonę? Bet aš visai 
to nepaisau. Visi jie tokie. O tuo tarpu reikia dėkoti Dievui, kad šita 
sinjora, matyt, tave meiliai priėmė ir iš tikrųjų nori mus globoti. Beje, 
dukrele, jeigu tau kada nors reikės turėti reikalų su sinjorais, tai visko 
išgirsi“. 

Noras pasitarnauti tėvui viršininkui, pasitenkinimas, kad globoji 
kitus, mintis apie tai, kokį gerą įspūdį susidarys visi, išgirdę apie tavo 
žingsnį, žengtą su tokia šventa intencija, kažkoks palankumas Liučijai 
ir šiokia tokia paguoda, jog darai gera nekaltai būtybei, remi ir ramini 
persekiojamus žmones,— visa tai iš tiesų paskatino sinjorą pasirū- 
pinti abiejų vargšių pabėgėlių likimu. Sinjorai prašant, iš pagarbos jai 
apgyvendino jas ekonomės bute šalia vienuolyno, tarytum jos tar- 
nautų vienuolyne. Motina ir duktė visa širdimi džiaugėsi taip greitai 
radusios saugų ir garbingą prieglobstį. Jos taip pat labai troško, kad 
niekas nežinotų, jog jos čia, bet vienuolyne tai pasiekti buvo nelengva, 
juo labiau kad buvo žmogus, kuris nėrėsi iš kailio, norėdamas gauti 

žinių apie vieną iš jų, ir kurio sieloje prie ankstesniosios aistros ir 
apmaudo prisidėjo dar ir pyktis, kad jį aplenkė ir apgavo. 

Paliksime abi moteris jų priebėgoje ir grįšime į jo rūmus tuo metu, 
kai jis laukė, kaip baigsis jo piktadariškas žygis. 


XI SKYRIUS 


Tartum ruja pėdsekių šunų, kurie, veltui vijęsi kiškį, grįžta pas 
šeimininką susigėdę, nuleidę snukius ir pabrukę uodegas, taip grįžo 
šią neramią naktį bravai į dono Rodrigo rūmus. O jis vaikščiojo tam- 
soje po viršutinio aukšto negyvenamą kambarėlį, iš kurio buvo matyti 
lyguma priešais pilį. Retkarčiais donas Rodrigas sustodavo ištempęs 
ausis ir žiūrėdavo pro kirminų išgraužtų langinių plyšius; jis labai 
nekantravo ir gerokai nerimo ne tik dėl to, kad tikrai nežinojo, ar 
pasiseks jo sumanymas, bet ir dėl galimų jo pasekmių, nes tai buvo 
didžiausias ir rizikingiausias žygis, kurio kada nors buvo ėmęsis mūsų 
narsusis herojus. Tačiau jis ramino save mintimi, kad imtasi visų 
atsargumo priemonių ir kad bus pašalinti bet kokie žygio pėdsakai, 
jeigu jau ne įtarimai. 

„Dėl įtarimų, — galvojo jis, — tai aš spjaunu į juos. Norėčiau pa- 
matyti tokį drąsuolį, kuris ateitų pasižiūrėti, ar mergina čia, ar ne. 
Tegu tik ateina toks kvailys, jis bus sutiktas kaip reikiant. Tegu ir 
vienuolis ateina, tegu. Senė? Tegu senė kraustosi sau į Bergamą. Tei- 
singumas? Pamanykit, teisingumas! Podesta juk ne vaikas ir ne koks 
beprotis. O Milane? Kam rūpės tie žmonės Milane? Kas jų klausysis? 
Kas žino, kad iš viso tokių esama? Jie tartum žuvę šiam pasauly, neturi 
net šeimininko, — taip, niekieno Žmonės. Et, ką čia, nėra ko baimintis! 
O ką pasakys rytoj Atilijas? Jis pamatys, ar aš tuščiai plepu, ar kalbu 
rimtai. O paskui... jeigu kas nors susipainios... Ką gali žinoti? Koks 
nors priešas įsigeis pasinaudoti šia proga... Na, tas pats Atilijas žinos, 
ką man patarti, — juk tai visos giminės garbės reikalas“. 

Bet labiausiai jam nedavė ramybės viena mintis, kuri blaškė jo 
abejones ir teikė peno svarbiausiai jo aistrai. Tai buvo mintis apie 
įteiklius žodžius ir pažadus, kuriais jis prisigerins Liučijai. „Juk jai 
čia bus taip baisu vienai tarp jų, tarp visų šitų veidų, kad... po velnių, 
Juk žmoniškiausias veidas čia yra mano... tad ji turės kreiptis į mane, 
prašyti mane. o jeigu jau ims prašyti...“ 

Besimėgaudamas tokiais viliojančiais ateities planais, jis staiga iš- 
girdo trepsėjimą, šoko prie lango, pravėrė jį ir iškišo galvą. Jie! „O neš- 
tuvai? Kas per velniava! Kurgi neštuvai? Trys, penki, aštuoni... visi yra, 
ir Grizas taip pat, o neštuvų nėra. Velniai griebtų, Grizas man už tai 
atsakys!“ 

Kai bravai suėjo vidun, Grizas viename apatinio aukšto kamba- 
ryje pastatė į kampą savo lazdą, pasidėjo seną skrybėlę ir piligrimo 
apsiaustą ir, kaip reikalavo jo tarnyba, kurios šią valandėlę niekas 
jam nepavydėjo, užlipo į viršų pranešti apie viską donui Rodrigui. Ta- 
sai laukė jo laiptų aikštelėje ir, kai tik Grizas pasirodė su kvaila, kiek 
sumišusia apsigavusio niekšo mina, pasakė, arba, tikriau sakant, 
suriko: 

— Na, kaip, pone pagyrūne, pone kapitone, pone visagali? 

— Skaudu,— atsakė Grizas, pasilikęs stovėti ant pirmosios laiptų 
pakopos, — skaudu girdėti priekaištus, kai žmogus tarnavai ištikimai, 
stengeisi atlikti savo pareigą, net rizikavai savo kailiu. 

— Kaipgi viskas nutiko? Paklausysim, paklausysim,— kalbėjo 
donas Rodrigas, žengdamas į savo kambarį, kur paskui jį nusekė 
ir Grizas, tuoj pat ėmęsis dėstyti, kaip jis vadovavo, kaip veikė, ką matė 
ir ko nematė, ką girdėjo, ko bijojo, kaip stengėsi viską atitaisyti. Painus 
jo pasakojimas buvo pilnas abejonių ir sąmyšio, tuo metu viešpatavusių 
jo galvoje. 

— Matau, kad tu nekaltas, tu veikei gerai, — pasakė donas Rodri- 
gas, — ir padarei viską, ką buvo galima padaryti; bet... bet ar nėra 
mano namuose šnipo? Jeigu taip, jeigu man jį pasiseks išaiškinti, — 
o mes būtinai išaiškinsime,— tai aš Jį pamokysiu. Tikėk manim, Gri- 
zai, susidorosiu su juo. 

— Ir man, sinjore, dingtelėjo į galvą toks įtarimas, — atsakė Gri- 
zas,— ir jeigu tai būtų tiesa, jeigu pavyktų išaiškinti tą niekšą, sinjo- 
ras turėtų atiduoti jį į mano rankas. Kas pasidarė sau pramogą, užtai- 
sydamas man tokią naktį, tas man už tai užmokės! Bet man atrodo, 
kad čia turi būti kažkokia kita intriga, tik jos tuo tarpu dar negalima 
suprasti. Rytoj, sinjore, rytoj viskas paaiškės. 

— Ar tik kas nepažino jūsų? 

Grizas atsakė, kad, matyt, ne, ir pokalbis baigėsi tuo, kad donas 
Rodrigas jam paliepė rytojaus dieną atlikti tris darbus, kuriuos jis 
ir pats būtų susipratęs padaryti. Reikėjo anksti rytą pasiųsti du bravus 
pas konsulą ir jį perspėti, kas, kaip jau matėme, ir buvo padaryta; pa- 
siųsti du kitus — prie apleistos lūšnos, kad čia eitų sargybą, nė iš tolo 

neleistų niekam ten slankioti ir paslėptų neštuvus nuo pašalinių akių 
iki ateinančios nakties, kai bus galima juos iš ten parnešti, nes dabar 
nederėjo daryti nieko, kas galėtų sukelti įtarimą; paskui išeiti jam 
pačiam, taip pat pasiųsti kitus, kur apsukresni ir gudresni, kad pasisu- 
kinėtų tarp žmonių ir paklausinėtų apie nakties triukšmą. Davęs 
šiuos nurodymus, donas Rodrigas nuėjo gulti ir atleido Grizą, visaip 
jį Išgyręs: reikėjo gi atitaisyti neapgalvotus įžeidimus, kuriais jį 
sutiko. 

— Eik gulti, vargše Grizai, tau taip reikia pailsėti. Vargše Grizai! 
Plušai visą dieną, plušai pusę nakties, o ką jau bekalbėti apie riziką! 
Juk galėjai pakliūti kaimiečiams į rankas ir užsitraukti kaltinimą, kad 
pagrobei dorą merginą, — prie visų kaltinimų, kurie tave slegia, būtų 
prisidėjęs dar vienas. Ir štai koks tavo sutikimas! Na, ką padarysi, žmo- 
nės dažnai taip atsilygina. Bet ir šiuo atveju gali įsitikinti, kad teisingas 
atpildas, jeigu ir ne iš karto, vis tiek anksčiau ar vėliau ateina ir šiame 
pasaulyje. Dabar eik gulti, — ateis diena, kai tu galėsi pateikti kitokį, 
daug svaresnį savo ištikimybės įrodymą. 

Kitą rytą, kai donas Rodrigas atsikėlė, Grizas jau buvo išėjęs veikti. 
Sinjoras tuojau susirado grafą Atiliją. Šis, pamatęs jį, perkreipė lūpas 
ir pašaipiai sušuko: 

— Šventas Martynas! 

— Nežinau, ką jums ir pasakyti, — atsakė donas Rodrigas, priėjęs 
prie jo.— Sumokėsiu, kiek pralošiau, bet ne tas mane graužia. Aš nieko 
jums nesakiau, nes, prisipažįstu, maniau šį rytą jus nustebinti. Bet... tiek 
to, dabar jums papasakosiu viską. 

— Čia bus prikišęs nagus vienuolis, — tarė pusbrolis, išklausęs vis- 
ką daug rimčiau, negu galėjai tikėtis iš tokio padaužos.— Tas vienuo- 
lis elgiasi tartum koks naivus prasčiokėlis ir varinėja kvailas kalbas, 
bet yra gudrus lapė ir intrigantas. O jūs nepasitikėjote manimi ir aiš- 
kiai nepasakėte, kokių niekų jis, čionai atėjęs, tąsyk jums pritauškė. 

Donas Rodrigas atpasakojo savo pokalbį su tėvu Kristoforu. 

— Ir jūs visa tai pakentėte? — sušuko grafas Atilijas.— Jūs lei- 
dote jam ramiausiai išeiti? 

— Tai negi jūs norėtute, kad sukelčiau prieš save visus Italijos 
kapucinus? 

— Nežinau, — pasakė grafas Atilijas,— ar tą akimirką būčiau at- 
siminęs, jog pasaulyje, be to įžūlaus nevidono, yra ir daugiau kapu- 
Cinų. Bet nejaugi, jei veiktum apdairiai, negalėtum atsiskaityti su vie- 
nu kapucinu? Mokėk laiku būti malonus visai brolijai, o paskui jau 

gali drąsiai duoti lazdų vienam jos nariui. Na, tiek to, išsisuko jis nuo 
bausmės, kurios buvo tikrai vertas, bet dabar aš pats tuo pasirūpin- 
siu — su malonumu pamokysiu jį, kaip reikia kalbėti su tokiais 
kaip mes. 

— Tiktai nepridarykite man bėdos! 

— Bent kartą pasikliaukite manimi, ir aš jums pasitarnausiu kaip 
giminaitis ir kaip bičiulis. 

— Ką gi jūs manote daryti? 

— Dar nežinau, bet tikrai įkrėsiu tam vienuoliui. Aš pagalvosiu 
apie tai, beje... dėdė grafas iš Slaptosios tarybos — štai kas turi man pa- 
dėti. Brangusis mano dėdė grafas! Kaip man smagu kiekvieną kartą, 
kai prispiriu jį pasidarbuoti mano labui — jį, tokį žymų veikėją! Po- 
ryt būsiu Milane — ir, šiaip ar taip, vienuoliui klius. 

Per pusryčius jie toliau svarstė tokį svarbų reikalą. Grafas Atilijas 
šnekėjo kiek ironiškai ir, nors žiūrėjo į tą dalyką taip, kaip reikalavo 
draugystė su pusbroliu ir jų giminės garbė, pagal įsitikinimus, kuriuos 
buvo susidaręs apie draugystę ir garbę, tačiau kartkartėmis negalėjo 
susiturėti nepasijuokęs sau vienas iš niekais nuėjusio pusbrolio žygio. 
O doną Rodrigą, tiesiogiai suinteresuotą šiuo žygiu, maniusį tylomis 
jį atlikti ir gėdingai pralaimėjusį, dabar kankino daug stipresnės 
aistros ir slogesnės mintys. 

— (Gražias paskalas paleis dabar tie driskiai po visą apylinkę! — 
kalbėjo jis.— Bet kas man darbo! Teisingumas? Spjaut man į jį! Įrody- 
mų jokių nėra. O jeigu ir būtų, man vis tiek nusispjaut! Dėl viso pikto 
šį rytą liepiau perspėti konsulą, kad jis nesumanytų pranešti, kas atsi- 
tiko. Jo pranešimai man, žinoma, niekis, bet plepalai, jeigu jie pa- 
sklis, — štai kas man kelia apmaudą. Gana jau to, kad aš taip bjau- 
riai apgautas. 

— Labai gerai padarėte, — atsakė grafas Atilijas.— Tas jūsų po- 
desta — užsispyrėlis, mulkis, ne podesta, o įkyruolis... beje, jis žmo- 
gus doras, žino savo pareigą. Susidūrus su tokiais žmonėmis, rei- 
kia stengtis neįvelti jų į keblią padėtį. Jei koks kvailas konsulas pra- 
neš, tai podesta, nors ir labiausiai bus jums palankus, vis tiek, aišku, 
turės... 

— O jūs, — pyktelėjęs pertraukė jį donas Rodrigas,— jūs man 
gadinate viską tuo savo įpročiu visada jam prieštarauti, pertraukinėti 
jo kalbą, o progai pasitaikius net išjuokti. Po galais, kodėl podesta ne- 
gali būti užsispyręs asilas, jeigu šiaip jis doras žmogus? 

— Žinote ką, pusbroli, — pasakė, su nuostaba pažvelgęs į jį, gra- 

fas Atilijas, — aš imsiu manyti, kad jūs truputį bijote. Jūs rimtai žiūri- 
te net į podestą. 

— O argi ne pats sakėte, kad su juo reikia skaitytis? 

— Žinoma, sakiau, bet jeigu dalykas svarbus, aš jums parodysiu, 
kad aš ne vaikas. Ar žinote, kaip aš galiu jums padėti? Aš toks žmogus, 
kad galiu pats padaryti vizitą sinjorui podestai. Ak, kaip jis bus paten- 
kintas, kokia tai bus jam garbė! Ir aš galiu leisti jam kalbėti ištisą pus- 
valandį apie grafą-kunigaikštį ir apie mūsų sinjorą ispanų kaštelio- 
ną ir visą laiką jam pritarti, netgi kai jis šnekės grynus niekus. O pas- 
kui mesiu vieną kitą žodelį apie dėdę grafą iš Slaptosios tarnybos; juk 
žinote, kokį įspūdį tokie žodeliai daro sinjorui podestai. Pagaliau juk 
jam labiau reikia mūsų užtarimo negu mums jo nuolaidumo. Tikrai 
taip padarysiu, nueisiu pas jį, ir pamatysite, jis bus jums dar palankes- 
nis negu pirma. 

Tai išdėstęs ir dar šį tą pašnekėjęs, grafas Atilijas išėjo į medžiok- 
lę, o donas Rodrigas su baime ėmė laukti grįžtant Grizo. Pagaliau, kai 
jau buvo metas pietauti, pasirodė ir jisai. 

Sąmyšis naktį kilo toks didelis, trijų asmenų dingimas iš nedide- 
lio kaimelio buvo toks nepaprastas įvykis, kad žmonės tiek iš uolumo, 
tiek iš smalsumo tikriausiai ėmėsi karštai ir atkakliai jų ieškoti; antra 
vertus, per daug buvo šį tą žinančių žmonių, kad visi sutiktų tylėti. 
Vos tik Perpetuja pasirodydavo tarpdury, tuoj kas nors pripuolęs im- 
davo klausinėti, kas gi taip išgąsdino jos šeimininką. Prisiminus visas 
aplinkybes ir galiausiai supratus Anjezės klastą, Perpetują paėmė toks 
pyktis, kad ji trūks plyš panoro jį kam nors išlieti. Nepasakysi, kad ji 
būtų kiekvienam skundusis ir pasakojusis, kaip ją apgavo, — apie tai 
niekam nė neprasižiojo; bet visiškai nutylėti pokštą, kurį iškrėtė jos 
vargšui šeimininkui, ji negalėjo, juoba kad jį sugalvojo toks šaunus 
jJaunikaitis, tokia visų gerbiama našlė ir tokia skaistuolė. Nors ir kaip 
griežtai donas Abondijas liepė jai tylėti, nors ir kaip jis prašė ją prikąsti 
liežuvį, nors ir ji pati jam kartojo, kad jai nereikią priminti tokio aiš- 
kaus ir paprasto dalyko, — vis dėlto ši didžiulė paslaptis lLiikėsi vargšės 
moters širdyje taip, kaip senoje, prastais lankais aptrauktoje statinėje 
laikosi visai šviežias vynas: jis kunkuliuoja, šnypščia ir putoja, ir jeigu 
neišmuša volės, tai prasiveržia pro ją ar ištrykšta pro s.atinės šulus, 
šen bei ten nuvarvėdamas lašais, taigi galima jo paragauti ir beveik 
tikrai pasakyti, kas čia per vynas. 

Džervazas, kuris niekaip negalėjo atsistebėti, kad šį kartą žino dau- 
giau už kitus; Džervazas, kuris laikė didžiu savo nuopelnu išgyventą 

baisią baimę ir galvojo, kad štai jis pasidarė panašus į kitus žmones, 
nes pritapo prie reikalo, atsiduodančio kriminaliniu nusikaltimu, — 
Džervazas stačiai nesitvėrė noru pasigirti kitiems. Ir nors Tonijas, rim- 
tai galvodamas apie galimas kvotas ir teismą, apie atsakomybę, grū- 
modamas kumščiais Džervazui liepė niekam nieko nesakyti, vis dėlto 
nebuvo kaip užčiaupti jam burną. Pagaliau ir pats Tonijas, praleidęs 
tą naktį ne namie, grįžo neįprastu žingsniu, su neįprasta mina, toks 
susijaudinęs, taip linkęs išlieti širdį, jog negalėjo nuslėpti įvykio nuo 
savo Žmonos, o toji, aišku, irgi nebuvo nebylė. 

Visų mažiausiai kalbėjo Menikas, nes kai tik jis papasakojo tėvams, 
kas nutiko, kur ir ko jis buvo pasiųstas, jiems pasirodė taip baisu, kad 
jų sūnus prisidėjo prie paties dono Rodrigo sumanymo sužlugdymo, 
jog jie neleido berniukui nė baigti pasakojimo ir, negailėdami grasi- 
nimų, griežčiausiai įsakė niekam neprasitarti nė žodelio. O kitą rytą jie 
pamanė, kad dar nepakankamai apsisaugota, ir nutarė uždaryti jį na- 
mie visą tą dieną ir dar keletą kitų. Bet ką ten? Šnekėdamiesi čia su vie- 
nu, čia su kitu, nors ir nenorėdami pasirodyti žiną daugiau už juos, vis 
dėlto, kai kas nors paklausdavo apie trijų mūsų vargšų pabėgimą, — 
kaip jie išbėgo? kodėl? kur? — ir patys išsitardavo, lyg tai buvo koks 
visiems žinomas dalykas, kad jie pasislėpę Peskarenike. Taip ir ši ap- 
linkybė tapo bendrų šnekų objektu. 

Iš visų šių nuotrupų, surinktų draugėn, susiūtų ir gražiai apkraš- 
tuotų, kaip paprastai kad daroma, buvo galima sukurti tokią neabejo- 
tiną ir aiškią istoriją, kurios nebūtų sugriovęs nė kritiškiausias protas. 
Tačiau visą istoriją painiojo bravų užpuolimas — per daug svarbus 
ir per daug triukšmingas įvykis, kad jį būtų buvę galima apeiti, o apie 
jį niekas nieko dorai nežinojo. Pašnibždomis buvo tariamas dono Rod- 
rigo vardas, — apie jį galvojo visi kaip vienas; bet visa kita buvo ne- 
aišku, paremta vien spėlionėmis. Daug šnekėjo apie du bravus, kuriuos 
matė gatvėje pavakary, ir apie trečiąjį, kuris stovėjo tavernos tarpdu- 
ry; bet ką galėjo paaiškinti šitas sausas faktas? Iškvotė tavernos šeimi- 
ninką, kas buvo pas jį praėjusį vakarą; bet šeimininkas, jeigu tikėtum 
juo, niekaip neprisiminė, ar jis ką nors matė tą vakarą, ir vis kartojo, 
kad taverna — tai jūros uostas. 

Labiausiai painiojo visų mintis ir griovė visokius spėliojimus pi- 
ligrimas, kurį matė Stefanas ir Karlandrėja, — tas piligrimas, kurį plė- 
šikai norėjo nužudyti ir kuris nuėjo kartu su jais ar kurį jie nusitempė. 
Ko jam reikėjo? Gal tai gera vėlė, atėjusi iš skaistyklos padėti dviem 
moterims? O gal tai kokio nedorėlio valkatos vėlė, pasirodanti nakti- 

mis ir prisidedanti prie tų, kurie daro tą pat, ką jis darė gyvendamas? 
Galėjęs tai būti ir tikras, gyvas piligrimas, kurį plėšikai norėję nužudy- 
ti, bijodami, kad jis neimtų rėkti ir nepažadintų viso kaimo. Ne, tai 
buvęs (matote, ko galima prasimanyti!) vienas iš tų pačių plėšikų, per- 
sirengęs piligrimu. Vienu žodžiu, kalbėjo ir vienaip, ir antraip, ir tre- 
čiaip, ir nė įžvalgusis, patyręs Grizas nebūtų išsiaiškinęs, kas gi tai bu- 
vo, jeigu jam būtų reikėję atkurti šią dalį istorijos iš kitų žmonių kal- 
bų. Bet, kaip skaitytojas Žino, tai, kas darė painią visą istoriją kitiems, 
kaip tik buvo aiškiausia jam pačiam: pasinaudodamas tuo kaip kokiu 
raktu išaiškinti kitoms žinioms, surinktoms jo paties ar paklusnių jo 
žvalgų, jis iš visko galėjo sudaryti šeimininkui gana aiškų pranešimą. 

Grizas tučtuojau užsidarė su donu Rodrigu ir papasakojo jam, ką 
buvo sumanę vargšai sužadėtiniai. Paaiškėjo, kodėl namai buvo tušti ir 
kodėl ėmė skambinti varpais; nebereikėjo spėlioti, kad sinjoro namuose 
buvęs išdavikas, kaip manė šiuodu garbingi žmonės. Papasakojo ir apie 
sužadėtinių pabėgimą, o čia taip pat nesunku buvo rasti priežastis: nu- 
sikaltimo vietoje užkluptų sužadėtinių baimė arba koks perspėjimas 
apie užpuolimą, kai apie jį buvo sužinota ir visas kaimas subruzdo. 
Baigdamas Grizas pasakė, kad jie pasislėpę Peskarenike, o daugiau 
jis nieko nežinąs. 

Donui Rodrigui malonu buvo patirti, kad niekas jo neišdavė, ir 
pamatyti, kad jo žygis nepaliko jokių pėdsakų; bet tai buvo trumpas 
ir menkas pasitenkinimas. 

— Pabėgo kartu, — sušuko jis,— kartu! Ech, tas niekšas vienuo- 
lis! Tas vienuolis! — Šie žodžiai švokšdami veržėsi jam iš gerklės, 
spraudėsi pro sukąstus dantis, o kadangi tuo metu jis dar kramtė dan- 
timis pirštą, tai buvo bjaurus, kaip ir jo geismai.— Tas vienuolis man 
atsakys, Grizai! Aš kaip nesavas... Noriu sužinoti, noriu surasti... Šį 
vakarą turiu žinoti, kur jie. Aš netekau ramybės! Greičiau į Peskare- 
niką, — sužinoti, pamatyti, surasti... Keturi skudai tau iš karto ir mano 
globa visam laikui! Šį vakarą noriu viską žinoti! O, tas niekšas!.. Tas 
vienuolis!.. 

Ir štai Grizas vėl kely. Tą pačią dieną vakare jis sugebėjo pranešti 
savo gerbiamam šeimininkui trokštamą žinią. Ir štai kaip buvo. 

Vienas iš didžiausių džiaugsmų mūsų gyvenime yra draugystė, o 
vienas iš draugystės džiaugsmų — tas, kad žmogus turi kam patikėti 
paslaptį. Bet draugai susiję ne poromis, kaip vyras su žmona; kiekvie- 
nas paprastai turi daugiau negu po vieną draugą,— taip susidaro 
grandinė, kurios galo niekas nesuras. Todėl, kada kas nors pasidaro 

sau džiaugsmą atskleisdamas kitam savo paslaptį, jis kartu sukelia ir 
pastarajam norą pasidaryti sau tokį pat džiaugsmą. Tiesa, jis prašo 
draugą niekam nieko neprasitarti, ir tokia sąlyga, jei žmonės griežtai 
jos laikytųsi, tuoj pat nutrauktų visą džiaugsmų srautą. Bet praktika 
apskritai įvedė įprotį nepatikėti paslapties niekam daugiau kaip tik 
tokiam pat ištikimam draugui ir su ta pačia sąlyga. Taip nuo vieno 
ištikimo draugo iki kito paslaptis pereina milžinišką grandinę, kol pa- 
siekia tą arba tuos, kuriems pirmasis kaip tik ketino niekada nesakyti. 
Vis dėlto ji gautų išbūti kelyje gana ilgai, jeigu kiekvienas turėtų tik 
du draugus: tą, kuris jam pasakė, ir tą, kuriam jis pats pasakė tai, ką 
žadėjo nutylėti. Bet juk esama laimingų žmonių, turinčių šimtus drau- 
gų; ir kai paslaptis pasiekia vieną iš tokių Žmonių, ji ima plisti taip 
greitai ir taip smarkiai, kad jos nebegalima pasekti. Mūsų autorius ne- 
galėjo nustatyti, per kiek lūpų perėjo paslaptis, kurią surasti gavo įsa- 
kymą Grizas. Žinoma tiktai, kad gerasis žmogus, palydėjęs moteris 
į Moncą, grįžo su savo vežimu į Peskareniką vienuoliktą valandą va- 
karo ir prieš parvažiuodamas namo susitiko su patikimu draugu, ku- 
riam labai slaptai papasakojo apie savo gerą darbą ir visa kita; žinoma 
ir tai, kad dėl to Grizas, po poros valandų atbėgęs į rūmus, galėjo pra- 
nešti donui Rodrigui, jog Liučija su motina pasislėpusi viename Mon- 
cos vienuolyne, o Rencas iškeliavęs į Milaną. 

Donas Rodrigas niekšiškai apsidžiaugė, sužinojęs apie jų išsisky- 
rimą, ir pajuto, kad jam vėl atgyja nelemtoji viltis pasiekti savo tikslą. 
Didžiąją dalį nakties jis laužė galvą, kaip tai padaryti, ir atsikėlė anks- 
ti, susidaręs du planus: vieną — galutinai, o kito tik apmatus. Pirma- 
sis buvo toks: skubiai nusiųsti Grizą į Moncą, surinkti smulkesnių ži- 
nių apie Liučiją ir sužinoti, ar negalima ką nors padaryti. Todėl jis lie- 
pė pašaukti savo ištikimąjį tarną, įteikė jam keturis skudus, dar kartą 
pagyrė už apsukrumą, kuriuo juos uždirbo, ir davė iš anksto ap- 
galvotą įsakymą. 

— Sinjore... — suabejojo Grizas. 

— Ką? Argi aš neaiškiai pasakiau? 

— Jeigu galėtumėt pasiųsti ką nors kitą... 

— Kodėl? 

— Šviesiausias sinjore, aš mielai atiduočiau gyvybę už savo val- 
dovą, tai mano pareiga, bet žinau taip pat, kad jūs nelinkęs per daug 
rizikuoti savo valdinių gyvybe. 

— Na, ir ką gi? 

— Jūs, šviesiausias sinjore, gerai žinote, kad paskelbtas ne vienas 

įsakymas mane suimti, ir... Čia aš esu jūsų globoj, čia mūsų visas būrys; 
sinjoras podesta — namų draugas, policininkai mane gerbia; ir aš taip 
pat... tai, žinoma, nedaro man didelės garbės, bet, norėdamas gyventi 
ramiai... taip pat draugauju su jais. Milane visi gerai pažįsta jūsų švie- 
sybės livrėją; o štai Moncoje... ten, atvirkščiai, geriau pažįsta mane. 
Ir ar jūsų šviesybė žino, — aš juk tuščiai nekalbu, — kad tas, kas suge- 
bės atiduoti mane teismui arba atneš mano galvą, neblogai uždirbs. 
Šimtą skudų grynais ir teisę išvaduoti du plėšikus. 

— Po velnių! — tarė donas Rodrigas.— Tu dabar atrodai lyg 
tuščiai lojantis šuo, kuris drįsta tiktai pulti į kojas einančiam pro šalį 
ir dar apsidairydamas, ar padės saviškiai, o jau vienas tolyn nuo vartų 
nė už ką neis. 

— Man regis, sinjore šeimininke, aš įrodžiau... 

— Taigi? 

— Taigi,— jau drąsiai prašneko Grizas, priremtas prie sienos, — 
taigi, jūsų šviesybe, būkite geras, manykite, kad aš nieko nesakiau: liū- 
to drąsa, kiškio kojos, — galiu leistis tučtuojau į kelionę. 

— Aš juk nesakiau, kad eitum vienas. Pasiimk du geriausius... 
Sfredžatą ir Tiradritą“', ženk drąsiai ir būk Grizas, kaip visada. Po 
velnių! Trims tokiems vyrams, einantiems savo reikalais, kas gi drįs 
neduoti kelio? Argi Moncos policininkams taip nusibodo gyvenimas, 
kad jie statytų jį ant tokios rizikingos kortos dėl šimto skudų? O be to... 
be to, vargu ar tose vietose mane taip mažai pažįsta, kad negerbtų ma- 
no tarno. 

Šitaip kiek sugėdinęs Grizą, donas Rodrigas davė jam platesnių 
ir smulkesnių nurodymų. Grizas pasiėmė du draugus ir iškeliavo, dė- 
damasis linksmas ir drąsus, bet keikdamas širdyje ir Moncą, ir arešto 
įsakus, ir moteris, ir šeimininko užgaidas; ir ėjo jis kaip vilkas, kuris, 
vejamas alkio ir toks perkaręs, jog visus šonkaulius galima suskaičiuo- 
ti, leidžiasi nuo kalnų, kur daugiau nieko nėra, tik sniegas, atsargiai 
slenka lyguma, stabteli, pakelia leteną ir vizgina nusišėrusia uodega. 


Iškelia snukį atsargiai, pauosto aplinkui, 


ar neatneš vėjas Žmogaus ar geležies kvapo, pastato klusias ausis, pa- 
varto krauju pasruvusias akis, kuriose blizga ir grobio godulys, ir me- 
džiotojų baimė. Beje, ši puiki eilutė, jeigu kas nori žinoti, paimta iš 
vienos neišleistos velniškos knygos apie kryžiaus karus ir lombardie- 
čius“?, kuri greitai bus išleista ir sukels nemaža triukšmo; aš tą eilutę 
pasiskolinau todėl, kad ji man patiko, o šaltinį nurodau dėl to, kad nesu 

linkęs puoštis svetimais drabužiais. Tegul niekas nepalaiko to mano 
gudrybe, užuomina į tai, kad su šios velniškos knygos autorium esa- 
me artimi kaip broliai ir kad aš kiek tinkamas rausiuosi jo rankraš- 
čiuose. 

Kitas dono Rodrigo rūpestis buvo — kaip padaryti, kad Rencas 
negalėtų nei grįžti pas Liučiją, nei įkelti kojos į savo kaimą; ir tam tiks- 
lui sugalvojo paleisti gandą apie grasinimus ir klastingus sumanymus, 
kurie, pasiekę per kokį draugą jo ausis, atimtų jam norą grįžti į šį kraš- 
tą. Tačiau jis manė, jog geriausia būtų pasirūpinti, kad jį ištremtų iš 
valstybės, o čia, kaip jam rodėsi, daugiau už bet kokį smurtą galėtų 
jam padėti teismas. Būtų galima, pavyzdžiui, kiek išpūsti klastingą Žy- 
gį į kleboniją, pavaizduojant jį kaip užpuolimą, kaip maištą, ir per mo- 
kytą teisininką įtikinti podestą, kad tas duotų įsakymą suimti Rencą. 
Bet pagalvojo, kad pačiam nedera imtis tokio bjauraus darbo, todėl 
nusprendė ilgai nesukti sau galvos, o pasišnekėti su daktaru Kliauti- 
ninku tiek, kiek reikia, kad tas suprastų jo norą. „Įsakų kiek nori! — 
samprotavo donas Rodrigas. — Ir daktaras juk ne kvailas: kad ir koks 
tas mano reikalas, jis vis tiek ras kokią kliautį ir prikibs prie to stuob- 
rio — kitaip nebus vertas savo vardo“. 

Bet (taip jau kartais būna šiame pasaulyje!) kol jis galvojo apie 
daktarą kaip apie Žmogų, geriausiai galintį padaryti jam tą paslaugą, 
kitas žmogus, žmogus, apie kurį niekas nebūtų nė pagalvojęs, — pats 
Rencas talkino savo priešui tokiu greitu ir patikimu būdu, kokio nė 
daktaras Kliautininkas nebūtų sumanęs. 

Ne kartą esu matęs vieną mielą berniuką, tiesa, be galo gyvą, bet 
vis tiek žadantį ilgainiui tapti padoriu žmogumi; tai va, ne kartą esu 
matęs, kaip tas berniukas pavakary varydavo į pastogę savo jūros 
kiaulyčių pulkelį, kurį dieną išleisdavo pabėgioti sodelyje. Jis norė- 
davo suvaryti jas į gurbą visas kartu, bet veltui: viena kiaulytė pasu- 
ka į dešinę, o kol piemenukas bėgioja, vydamas ją į krūvą, kita, o kar- 
tais dvi ar trys sprunka į kairę ir iškrinka į visas puses. Galų gale pyk- 
telėjęs berniukas prisitaiko prie jų įpročių, sugena į vidų iš pradžių 
tas, kurios arčiau durų, o paskui bėga prie kitų ir suvaro jas, kaip pak- 
liūva, po vieną, po dvi, po tris. Tą pat reikia daryti ir su mūsų istori- 
jos veikėjais: suradę prieglobstį Liučijai, nuskubėjome pas doną Rod- 
rigą, o dabar turime jį palikti ir keliauti pas Rencą, kurį esame pametę 
iš akių. 

Po skaudaus išsiskyrimo, apie kurį pasakojome, Rencas ėjo iš Mon- 
cos Milano link su tokia nuotaika, kurią kiekvienas lengvai gali įsivaiz- 

duoti. Palik namus, mesk amatą ir, kas sunkiausia, vis labiau tolk nuo 
Liučijos, traukdamas vieškeliu, nežinodamas, kur teks priglausti gal- 
vą,— ir vis per tą niekšą! Kai pagalvodavo apie tai, Rencas užsidegda- 
vo pykčiu ir keršto geismu, bet tuoj atsimindavo maldą, kurią kalbėjo 
kartu su geruoju vienuoliu Peskareniko bažnyčioje, — ir susivaldyda- 
vo; paskui vėl užvirdavo širdis, bet, išvydęs ant sienos nukryžiuotąjį, vėl 
nusiimdavo skrybėlę ir sustodavo valandėlę pasimelsti. Taip per visą tą 
kelionę jis savo širdyje mažiausiai dvidešimt kartų čia nužudydavo, 
čia prikeldavo iš mirusiųjų doną Rodrigą. 

Kelias tais laikais ėjo žemai tarp dviejų aukštų stačių šlaitų — pur- 
vinas, akmenuotas, išvagotas gilių vėžių, kurios po lietaus pavirsdavo 
upeliūkščiais; kai kur, žemiausiose vietose, visas kelias skendėjo vande- 
ny,— nors plauk valtimi. Tokiose vietose paprastai status takelis, pa- 
kopomis kylantis skardžiu į viršų, rodė, kad kiti praeiviai jau pasidarę 
kelią per laukus. Užlipęs vienu iš tokių takelių į viršų, Rencas pamatė 
dunksančią lygumoje didžiulę vienišą Milano katedrą, kuri stūksojo 
tarytum ne miesto viduryje, bet dykumoje; ir sustojo tartum įbestas, 
pamiršęs visas savo bėdas, įsmeigęs akis į šitą aštuntąjį pasaulio ste- 
buklą, apie kurį tiek daug buvo girdėjęs nuo pat mažų dienų. 
Tačiau po valandėlės, atsigręžęs atgal, pamatė horizonte dantytas kal- 
nų keteras ir pro jas aukštą ir ryškią savo gimtąją Rezegonę; kraujas 
jam užkaito, kurį laiką jis stovėjo ir liūdnai žiūrėjo į tą pusę, paskui 
susisielojęs apsisuko ir žengė tolyn. Pamažu iškilo varpinės, bokštai, 
kupolai, stogai; jis nusileido į kelią, paėjo dar kurį laiką ir, atsidūręs 
visai arti miesto, priėjo prie kažkokio praeivio. Nusilenkęs taip man- 
dagiai, kaip mokėjo, Rencas tarė: 

— Būkite malonus, pone. 

— Ko norite, mielas jaunikaiti? 

— Ar negalėtumėte man parodyti trumpiausio kelio į kapucinų 
vienuolyną, kur gyvena tėvas Bonaventūra? 

Žmogus, į kurį kreipėsi Rencas, buvo pasiturintis Milano apy- 
linkių gyventojas, buvęs šį rytą su reikalais mieste; nieko nenuveikęs, 
jis skubėjo namo, ir tas jaunuolis jį sutrukdė visai ne laiku. Tačiau, 
neparodydamas nė mažiausio nekantravimo, jis kuo mandagiausiai 
atsakė: 

— Brangus sūneli, vienuolynų pas mus ne vienas; turėtute pasa- 
kyti aiškiau, kurio ieškote. 

Tada Rencas išsitraukė iš užančio tėvo Kristoforo laišką ir paro- 
dė jį ponui. Tas, perskaitęs: „Prie Rytų vartų“, jį atidavė, sakydamas: 

— Jums pasisekė, mielas jaunikaiti,— jūsų vienuolynas visai čia 
pat. Pasukite šiuo keleliu į kairę, čia trumpiausias kelias; po kelių mi- 
nučių prieisite ilgo Žemo pastato kampą,— tai ligoninė; eikite palei 
griovį, kuris ją supa, ir pasieksite Rytų vartus. Įeikite pro juos ir už 
kokių trijų ar keturių šimtų žingsnių pamatysite nedidelę aikštę su 
gražiomis guobomis,— ten ir bus vienuolynas, paklysti čia nėra kur. 
Tegu Dievas jums padeda, jaunikaiti. 

Sulig paskutiniais žodžiais draugiškai mostelėjęs, jis nuėjo. Toks 
malonus miestiečio elgesys su kaimo žmogum nustebino ir suglumino 
Rencą. Jis nežinojo, kad tai buvo nepaprasta diena — diena, kai ap- 
siaustai lenkiasi trinyčiams. Jis pasuko nurodytu keliu ir atsidūrė prie 
Rytų vartų. Tačiau reikia pasakyti, šis vardas neturi sukelti skaityto- 
jui vaizdų, susijusių su juo šiais laikais. Kai Rencas įžengė pro tuos 
vartus, tiesus kelias už jų ėjo tik palei ligoninę, o toliau jis vingiavo 
tarp dviejų tvorų. Vartus sudarė du stulpai, viršum kurių buvo stoge- 
lis sąvaroms apsaugoti, ir vienoje pusėje stovinti muitininkų būdelė. 
Bastionų pylimai leidosi žemyn pakopomis, ir nelygus žemės paviršius 
buvo nusėtas visokiomis nuolaužomis ir šukėmis. Gatvę, kurią išvys- 
davo keleivis, įžengęs pro tuos vartus, galima būtų palyginti su gatve, 
kuri dabar prasideda už Tozos vartų. Gatvės viduriu beveik ligi pat 
vartų ėjo griovys, dalijęs ją į dvi vingiuotas gatveles, amžinai dulkėtas 
ar purvinas, destis koks metų laikas. Toje vietoje, kur buvo ir dabar te- 
bėra nedidelė krūvelė namų, vadinama Borgetu, griovys baigėsi, įnėręs 
į nutekamąjį vamzdį. Ten stovėjo kolona su kryžium viršuje, vadinama 
šv. Dionizo kolona; dešinėje ir kairėje traukėsi žalitvorėmis ap- 
juosti sodai ir kur ne kur nedideli nameliai, kuriuose gyveno dau- 
giausia skalbėjai. Rencas įėjo pro vartus ir nužingsniavo toliau. 
Nė vienas muitininkas nekreipė į jį dėmesio. Jam pasirodė keista, nes 
iš nedaugelio savo kaimo gyventojų, kurie galėjo pasigirti lankęsi Mi- 
lane, buvo prisiklausęs visokių pasakojimų, kaip krečiami ir kaman- 
tinėjami atvykę iš kaimo Žmonės. Gatvė buvo tuščia, ir jei ne tolimas 
gaudesys, bylojantis, kad kažkur kažkas darosi, Rencui būtų pasirodę, 
jog įžengė į negyvenamą miestą. Eidamas į priekį ir nežinodamas, ką 
ir bemanyti, jis pamatė ant žemės kažkokias purias baltas juostas, pana- 
šias į sniegą, bet tai negalėjo būti sniegas: juk juostomis nesninga, o 
paprastai sniego ir nebūna tokiu laiku. Rencas pasilenkė prie vienos 
Iš Šių juostų, pasižiūrėjo, pačiupinėjo,— pasirodė, kad tai miltai. „Ma- 
tyt, Milane visko iki gana, — tarė jis pats sau, — jeigu taip barsto Die- 
vo dovaną. O mums sako, kad visur badas. Šit ką jie daro, kad tik varg- 

šai ramiai sau tūnotų kaime“. Bet, žengęs dar kelis žingsnius ir priėjęs 
koloną, pamatė jos papėdėje dar keistesnį dalyką: ant pjedestalo pako- 
pų gulėjo išmėtyti kažkokie daiktai, nepanašūs į akmenis; jeigu jie bū- 
tų buvę kepykloje ant lentynos, Rencas, nė kiek nedvejodamas, būtų 
pasakęs, kad tai duonos kepalėliai. Bet jis dar netikėjo savo akimis, nes, 
velniai griebtų, juk čia ne vieta duonai! „Nagi, pasižiūrėsim, kas čia 
per pokštai“, — vėl tarė jis pats sau ir, priėjęs prie kolonos, paėmė 
vieną iš jų: iš tikrųjų tai buvo dona, apskrita, baltutėlė, tokia, kokią 
Rencas valgydavo tik per dideles šventes. 

— O juk čia iš tikrųjų duona! — garsiai pasakė jis, nes labai jau 
didelis buvo jo nustebimas.— Šit kaip ją mėto šiame krašte! Ir dar 
tokiais metais! Ir netgi nesiteikia pakelti, kai ji nukrinta žemėn. Ar tik- 
tai čia ne pasakų šalis? 

Po dešimties mylių kelionės, vėsų ryto metą ši duona sužadino 
jam ne tik nuostabą, bet ir apetitą. „Gal paimti ir man? — pagalvojo 
jis.— Ką gi, jie numetė ją šunims, tai kodėl neparagauti jos ir doram 
krikščioniui? Pagaliau, jeigu atsiras šeimininkas, aš jam užmokėsiu“. 
Taip pasvarstęs, įsidėjo į kišenę tą duonos kepalėlį, kurį laikė rankoje. 
paėmė dar vieną kepalėlį ir įsidėjo į kitą kišenę; pakėlė trečią ir ėmė 
jį valgyti. 

Rencas vėl leidosi eiti, vis dar nieko nesuprasdamas ir trokšdamas 
sužinoti, kas čia darosi. Vos žengęs keletą žingsnių, pamatė žmones, 
einančius iš miesto centro, ir ėmė atsidėjęs stebėti tuos, kurie pasirodė 
pirmieji. Tai buvo vyras, moteris ir, kelis žingsnius atsilikęs, vaikiščias; 
visi trys nešėsi ant pečių kažkokius ryšulius, kurie, matyt, buvo jiems 
per sunkūs, ir visi trys atrodė labai keistai. Jų drabužiai, arba, tikriau 
sakant, skarmalai, buvo miltuoti; miltuoti buvo ir įdirgę, sujaudinti 
veidai; ir ėjo jie sulinkę ne tik nuo naštos, bet ir nuo kančių, tartum 
jiems būtų sulaužyti sąnariai. Vyras sunkiai nešė ant pečių didelį 
maišą miltų, kuris buvo kur ne kur kiauras, todėl kas kartą, kai jis 
knaptelėdavo ar pasvirdavo, miltai po truputį byrėjo ant žemės. Dar 
negražiau atrodė moteris: sulenktom rankom ji sunkiai laikė didžiulį 
pilvą, panašų į dviąsį prikaistuvį, o po tuo pilvu buvo matyti ligi kelių 
nuogos krypuojančios kojos. Rencas pasižiūrėjo įdėmiau ir pamatė, 
kad tai ne didžiulis pilvas, o sijono sterblė, kurią moteris buvo prisipy- 
lusi miltų kiek tilpo, ir dar su kaupu, todėl kone kas žingsnis miltus 
nuo viršaus pustė vėjas. Vaikiščias abiem rankom laikė ant galvos 
pilnutėlę pintinę duonos, ir kadangi jo kojos buvo trumpesnės už tėvų, 
Jis truputį nuo jų atsilikdavo, o paskui, kai paspartindavo žingsnius, no- 

rėdamas juos pasivyti, pintinė pasvirdavo, ir kas kartą iš jos iškrisdavo 
vienas kitas kepalėlis. 

— Išmesk tu man dar nors vieną, nenaudėli, — iškošė pro dantis 
motina. 

— Aš gi nemėtau, jie patys krinta, ką aš padarysiu? — atsa- 
kė jis. 

— Ech, tavo laimė, kad neturiu rankų,— tarė moteris, pak- 
račiusi kumščius, tartum norėdama smarkiai sušerti vargšui vaikiš- 
čiui. Tuo judesiu ji išbėrė miltų daugiau, negu jų būtų reikėję tiems 
dviem kepalėliams, kuriuos išmetė berniukas. 

— Na, eime, eime, — pasakė vyras, — paskui grįšim ir susirinksim, 
arba susirinks kas nors kitas. Jau tiek laiko skurstam, tai nors dabar, 
kai duonos turim per akis, valgysim kiek lenda, tik duokim viens kitam 
ramybę. 

Tuo metu pro vartus žengė kiti žmonės, ir vienas iš jų, prisiartinęs 
prie moters, paklausė: 

— Kur čia galima gauti duonos? 

— Toliau, toliau, — atsakė ta ir, paėjusi kokius dešimt žingsnių, 
suniurzgėjo: — Tie kaimo dykaduoniai iššluos visas kepyklas ir sank- 
rovas, mums nieko nebeliks. 

— Visiems po truputį, bambekle tu! — tarė vyras.— Kad per- 
teklius, tai perteklius! 

Iš tokių ir kitų panašių scenų ir pokalbių Rencas galėjo spręsti, 
kad pakliuvo į maišto apimtą miestą ir kad tai grobimo diena, kai 
kiekvienas neša, kiek nori ir kiek gali, o moka kumščiais. Kad ir kaip 
palankiai norėtume pavaizduoti vargšą mūsų kalnėną, istorinė tiesa 
verčia mus pasakyti, kad, sumojęs, kas čia dedasi, pirmiausia jis pra- 
džiugo. Rencas taip mažai turėjo pagrindo džiaugtis dabartine įvykių 
eiga, kad nejučiomis linko pritarti viskam, kas bent kiek galėjo tą 
eigą pakeisti. Be to, nebūdamas iškilesnis už savo amžiaus žmones, 
jis pritarė visuotinei nuomonei, kad duonos trūksta tik dėl supirkinė- 
tojų ir kepėjų kaltės, ir jam atrodė geras bet koks būdas išplėšti iš jų 
rankų maisto produktus, kuriuos jie, tuo visuotiniu įsitikinimu, negai- 
lestingai slėpė nuo išbadėjusių žmonių. Tačiau nusprendė laikytis nuo- 
šalyje nuo maišto ir džiaugėsi, kad jį pasiuntė pas kapuciną, kuris 
jam suras prieglobstį ir atstos tėvą. Taip samprotaudamas ir kartu 
dairydamasis į naujus grobikus, kurie traukė apsikrovę laimikiu, 
Jis nužingsniavo likusį kelio galą iki vienuolyno. 

Ten, kur dabar stūkso gražūs rūmai su aukštais portikais, tais 

laikais, 0 ir visai dar neseniai, buvo nedidelė aikštė, o jos gale — 
kapucinų bažnyčia ir vienuolynas, užgožti keturių didžiulių guobų. 
Mes su šiokiu tokiu pavydu džiaugiamės už tuos mūsų skaitytojus, 
kurie nebematė aprašytojo vaizdo, — tai reiškia, kad jie labai jauni 
ir dar nespėjo pridaryti daug kvailysčių. Rencas pasuko tiesiai prie 
vartų ir įsidėjo į užantį likusią pusę kepaliuko, išsiėmė laišką ir, laiky- 
damas jį rankoje, patraukė varpelį. Atsidarė langutis su pinučiais, 
jame pasirodė brolis vartininkas ir paklausė, kas ten. 

— Aš iš kaimo, atnešiau tėvui Bonaventūrai skubų laišką nuo 
tėvo Kristoforo. 

— Duokit jį šen,— tarė vartininkas, iškišęs ranką prie pinučių. 

— Ne, negaliu, — atsakė Rencas, — turiu atiduoti į rankas pačiam 
tėvui Bonaventūrai. 

— Jo nėra vienuolyne. 

— Tai įleiskite mane, aš jo palauksiu. 

— Paklausykite manęs, — atsakė vienuolis: — eikite ir palaukite 
jo bažnyčioje, tai bus naudinga ir sielai. Į vienuolyną dabar nelei- 
džiame. 

Tai pasakęs, uždarė langelį. Rencas liko stovėti su laišku rankoje. 
Paklausęs vartininko patarimo, jis žengė gal dešimt žingsnių bažnyčios 
link; bet paskui pagalvojo, kad ne pro šalį būtų dar kartą pasižiūrėti 
maišto. Perėjo per aikštę, priėjo gatvės galą, sustojo ir, susinėręs rankas 
ant krūtinės, pažvelgė į kairę, miesto centro link, kur buvo girdėti mi- 
nios šurmulys, kaskart vis stiprėjantis. Sūkurys ėmė traukti žiūrovą. 
„Na, einu, pasižiūrėsiu“,— pasakė Rencas pats sau; išsiėmė duoną ir 
kąsnodamas leidosi į tą pusę. Kol jis eina, mes kuo trumpiau papasako- 
sime, dėl ko ir kaip tas sąmyšis prasidėjo. 


XII SKYRIUS 


Jau antri metai pagret buvo nederlingi. Ankstesnių metų atsargos 
iš dalies užkamšė pirmojo nederliaus padarytas spragas, ir Žmonės, 
nors ir pabaigę visus išteklius, nors ir pusbadžiu, sulaukė 1628 metų 
derliaus — tų metų, apie kuriuos mes ir pasakojame. Ir va šitas taip 1!- 
gai lauktas derlius buvo menkesnis už pernykštį, iš dalies dėl nepalan- 
kaus oro (ir ne tiktai Milano apylinkėse, bet ir daug plačiau), iš da- 

lies dėl pačių žmonių kaltės. Niokojamas karas, kurį jau minėjome, 
pridarė tiek žalos, kad provincijose, labiausiai nukentėjusiose nuo 
karo veiksmų, didžiausi žemės sklypai ilgiau negu paprastai liko ne- 
įdirbti ir apleisti. Sodiečiai metė žemę ir, užuot savo darbu aprūpinę 
duona save ir kitus, turėjo prašyti jos kaip išmaldos. Aš sakau: ilgiau 
negu paprastai, nes nepakeliami mokesčiai, kraunami su begaliniu 
godumu ir kvailumu, lygiai kaip ir kaimuose stovinčios kariuomenės 
elgesys taikos metais, — elgesys, kurį skaudūs tų laikų dokumentai 
lygina su priešų antpuoliu, taip pat ir visokios kitos priežastys, kurių 
čia neminėsim,— visa tai pamažu suklostė tą liūdną padėtį visoje Mi- 
lano apylinkėje; o ypatingos aplinkybės, apie kurias dabar kalbame, 
buvo tarytum staigus chroniškos ligos paumėjimas. Nespėjo žmonės 
nuimti to menko derliaus, o jau produktų tiekimas kariuomenei ir ne- 
išvengiamai su juo susijęs grobstymas taip sumažino grūdų išteklius, 
jog vargas atėjo išsyk, o kartu su juo skaudus, toks pat išganingas kaip 
ir neišvengiamas palydovas — brangymetis. 

Bet kai brangymetis pasiekia tam tikrą ribą, žmonės įsitikina (ar 
bent ligi šiol įsitikindavo, — o jeigu taip darosi dar ir dabar, po to, kai 
apie tai rašė tiek daug žymių žmonių, tai pagalvokite, kas gi buvo ta- 
da!), kad viso to priežastis yra ne maisto stoka. Žmonės pamiršta, kad 
bijojo tos stokos, kad ji išpranašauta, ir staiga ima manyti, kad grūdų 
yra užtektinai ir kad visa blogybė ta, jog jų nepakankamai parduo- 
dama žmonėms. Ši nuomonė neturi jokio pagrindo, bet ji kursto pyktį 
1r kartu puoselėja viltį. Grūdų supirkėjai, tikri ir įsivaizduojami, žemių 
savininkai, kurie ne iš karto pardavė visus grūdus, kepėjai, kurie juos 
pirko, žodžiu, visi tie, kurie jų daugiau ar mažiau turėjo, taip pat tie, 
apie kuriuos buvo manoma, kad turi,— visi jie buvo laikomi skurdo 
1r brangymečio kaltininkais, visi jie tapo visuotinių skundų objektu, 
juos niekino ir prastai, ir gerai apsirengusi minia. Be jokio abejoji- 
mo imta pasakoti, kur esama sandėlių ir aruodų, pripiltų su tokiu 
kaupu, kad juos reikia paramstyti; ėjo kalbos apie daugybę pas- 
lėptų maišų, žmonės su tvirtu įsitikinimu minėjo didžiules grūdų at- 
sargas, ką tik slaptai išsiųstas į kitas vietas, kur tikriausiai irgi su įsi- 
tikinimu ir taip pat garsiai buvo šaukiama, kad grūdai iš ten vežami 
į Milaną. Valdžios organai buvo maldaujami imtis priemonių, kurios 
miniai visada atrodo ar bent ligi šiolei atrodė tokios teismgos, tokios 
paprastos ir galinčios padaryti taip, kad tie paslėpti, užmūryti, palai- 
doti grūdai išvystų dienos šviesą ir kad grįžtų perteklius. Valdžios or- 
ganai šį tą darė: nustatė kai kuriems produktams tvirtas kainas, pas- 

kelbė bausmes tiems, kas atsisakys parduoti šiomis kainomis, ir taip 
toliau. O kadangi taip jau yra šiame pasaulyje, kad visos žmonių prie- 
monės, tegu ir kokios rimtos, negali sumažinti maisto poreikių ir pa- 
pildyti maisto atsargų neatėjus atitinkamam metų laikui, taip pat ir dėl 
to, kad patys įsakai anaiptol neįstengė paimti atsargų iš ten, kur jų ga- 
lėjo būti perteklius, — skurdas ne tik nesibaigė, bet vis didėjo. Miniai 
visos valdžios priemonės atrodė menkos ir silpnos, ir ji, garsiai rėkda- 
ma, reikalavo tvirtesnių ir griežtesnių potvarkių. Ir, savo nelaimei, 
ji rado žmogų, kokio ieškojo. 

Išvykus gubernatoriui donui Gonsalui Fernandesui de Kordovai, 
kuris vadovavo Kazale del Monferato“' apgulimui, Milane jį pava- 
davo didysis kancleris Antonijas Fereras, taip pat ispanas. Jis matė, — 
pagaliau kas to nematė! — kad teisinga duonos kaina, savaime aišku, 
labai geistina, ir nusprendė, — čia ir buvo jo klaida, — kad užtenka vie- 
no jo įsakymo, ir tokia kaina įsigalės. Jis nustatė duonos „mėtą“ (taip 
Milane vadinamas maisto produktų tarifas), kuri būtų teisinga, jei 
grūdai būtų parduodami vidutiniškai po trisdešimt tris liras už modi- 
ją““, o jie kainuodavo iki aštuoniasdešimt lirų. Jis padarė kaip pagy- 
venusi moteris, kuri, nusprendusi pajaunėti, suklastoja savo gimimo 
metrikus. 

Ir ne tokie beprasmiški, teisingi įsakymai ne kartą dėl susidėjusių 
aplinkybių liko neįvykdyti, bet šio įsakymo vykdymą sekė liaudis, ku- 
ri, pamačiusi, kad pagaliau jos troškimą įkūnijo įstatymas, negalėjo 
pakęsti, kad iš jo būtų šaipomasi. Žmonės tuoj pat užplūdo kepyklas, 
reikalaudami duonos nustatyta kaina su tokiu ryžtu ir grasinimais, 
kokius sukursto aistra, jėga ir įstatymas. Lengva įsivaizduoti, kaip ėmė 
šaukti kepėjai. Maišyti duoną, ją minkyti ir be paliovos šauti į krosnį 
ir traukti iš jos (nes liaudis, sunkiai suvokdama, kad čia vis dėlto smur- 
tas, nuolat laikė apgulusi kepyklas, geisdama pasidžiaugti Dievo palai- 
ma, kol jos esama), nertis iš kailio, plūktis ne taip kaip iki šiol ir dar 
turėti nuostolių, — kiekvienas supras, kas tai per malonumas. Bet iš 
vienos pusės — valdžia, grasinanti bausme, iš kitos — minia su savo 
reikalavimais, kuri, jeigu tik kepėjas vėluoja kepti, tuojau jį užsipuola, 
plūsta ir rėkia ant jo visa gerkle, ir dar grasina smurtu, už kurį pasau- 
lyje nieko blogesnio negali būti. Išsigelbėjimo nebuvo, reikėjo vėl min- 
kyti, šauti į krosnį ir vėl traukti, pardavinėti. Tačiau, norint priversti 
kepėjus toliau dirbti savo darbą, neužteko nei įsakymų, nei bau- 
ginimų, reikėjo, kad žmonės pajėgtų dirbti; o jie tuo tarpu jau bai- 
gė jėgas. Duodami suprasti valdžios organams, kad našta, jiems už- 

krauta, neteisinga ir nepakeliama, jie sakė mesią į krosnį ližes ir eisią 
sau, o betgi vilko jungą toliau, kiek išgalėjo, tikėdamiesi, kad didysis 
kancleris galų gale paklausys proto balso. Bet Antonijas Fereras, ku- 
ris buvo, kaip pasakytume dabar, tvirto charakterio žmogus, atšovė, 
kad kepėjai pralobo praeity ir, be abejo, vėl pralobs, kai grįš pertek- 
lius; kad paskui paaiškės — gal ir bus galima kaip nors jiems atlygin- 
ti, o kol kas — tegu viskas eina sena vaga. Ar iš tikrųjų jis buvo įsiti- 
kinęs, kad jo dėstomi samprotavimai teisingi, ar gal, matydamas, kad 
jo įsakas negali būti įvykdytas, norėjo kam nors kitam suversti atsako- 
mybę, susijusią su jo panaikinimu, — kas dabar žino, ką galvojo Anto- 
nijas Fereras, šiaip ar taip, jis ir toliau tvirtai laikėsi savo nuomonės. 
Pagaliau dekurionai“? (municipaliteto kolegija, susidedanti iš kilmin- 
gųjų ir gyvavusi ligi devyniasdešimt šeštųjų praėjusio amžiaus metų) 
raštu pranešė gubernatoriui apie padėtį: tegul jis randa kokią išeitį. 

Skaitytojas tikriausiai supranta, kaip pasielgė donas Gonsalas, ligi 
ausų paskendęs karo reikaluose: jis paskyrė komisiją ir įpareigojo ją 
nustatyti deramą duonos kainą, kuri patenkintų ir vieną, ir kitą pusę. 
Nariai susirinko, arba, kaip tada sakydavo ispanų kanceliariniu žargo- 
nu, „sudarė chuntą“, ir po begalės reveransų, komplimentų, įžangų, 
atodūsių, pertraukų, tuščių pasiūlymų, gudrybių, suprasdami, kad bū- 
tinai reikia ką nors nuspręsti, ir žinodami, kad žaidžia pavojingą žai- 
dimą, tačiau nematydami kitos išeities, vis dėlto nutarė pakelti duo- 
nos kainas. Kepėjai lengviau atsiduso, o liaudis padūko. 

Prieš tą dieną, kada Rencas atkeliavo į Milaną, miesto gatvėse 
ir aikštėse knibždėte knibždėjo žmonių, kurie, apimti visuotinio įtū- 
žio, uždegti vienos minties, pažįstami ir nepažįstami, rinkosi į būrius, 
niekieno neraginami, beveik patys to nepastebėdami, nelyginant la- 
šai, tekantys nuolaidžia plokštuma. Kiekviena kalba stiprino tiek klau- 
sytojų, tiek paties kalbančio ryžtą ir kurstė jų aistras. Tačiau tarp dau- 
gybės karštagalvių buvo ir šaltesnio kraujo žmonių, kurie su dideliu 
pasitenkinimu žiūrėjo, kaip drumsčiasi vanduo, ir netgi stengėsi jį dar 
labiau sudrumsti tokiais samprotavimais ir tokiais prasimanymais, ku- 
riuos tik gudruoliai moka sugalvoti ir kurių visada atsidėję klausosi 
klystančiųjų protai. Ir tie sukčiai nusprendė neleisti, kad nusistotų 
vanduo, kol jie nepažvejos. Tūkstančiai žmonių ėjo gulti su miglotu 
jausmu, kad reikia kažką daryti ir kad kažkas atsitiks. Dar neprašvitus 
gatvėse vėl ėmė rinktis būreliai žmonių. Vaikai, moterys, vyrai, seniai, 
darbininkai, beturčiai pulkavosi kur pakliuvo. Vienur buvo girdėti 
mišrus daugelio balsų šurmulys, kitur — vienas sakė kalbą, o kiti jam 

plojo; kažkas davė artimiausiam kaimynui klausimą, kuris ką tik buvo 
duotas jam pačiam; kitas kartojo šūkius, ką tik nuskambėjusius jo au- 
syse; ir visur sklido skundai, grasinimai, nuostabos šauksmai. Nedaug 
buvo pasakyta žodžių, bet jų pakako ilgoms kalboms. 

Trūko tiktai kibirkšties, postūmio, paraginimo, kad žodžiai pavirstų 
veiksmais, — ir laukti ilgai nereikėjo. Švintant iš kepyklų išėjo vaiki- 
nai su pilnomis pintinėmis duonos, kurią jie nešė nuolatiniams užsako- 
vams. Kada pirmasis iš tų paikų vaikinų pasirodė žmonių būry, tartum 
raketa būtų nukritusi į parako rūsį. „Va kur mūsų duona!“ — suriko 
šimtai balsų iš karto. „Taip, tironams, kurie skendi pertekliuje! O mus 
nori numarinti badu!“ Sulig šiais žodžiais kažkas iš minios, priėjęs prie 
vaikiščio, stvėrė ranka už pintinės krašto ir, patraukęs ją, tarė: „Nagi, 
parodyk“. Vaikiščias paraudo, paskui pabalo, ėmė drebėti, bandė iš- 
tarti: „Paleiskit mane“, bet žodžiai sustingo lūpose. Jis nuleido ran- 
kas, mėgindamas greitai ištraukti jas iš diržų. „Padėk pintinę!“ — pa- 
sigirdo tuo metu. Daugybė rankų išsyk pačiupo ją, pastatė ant žemės; 
drobė, kuria ji buvo užtiesta, švystelėjo ore; šiltas duonos kvapas pas- 
klido aplinkui. „Ir mes krikščionys, ir mums reikia duonos“, — pasakė 
pirmasis, imdamas apskritą kepalėlį, ir, parodęs ;; miniai, suleido į jį 
dantis. Į pintinę išsitiesė iš visų pusių rankos, duona ėmė lakstyti ore. 
Vienu akių moju pintinė buvo tuščia. Tie, kuriems nieko neteko, pa- 
vydžiai žiūrėjo į kitų laimikį ir, paskatinti tokios lengvos sėkmės, bū- 
riais šoko ieškoti daugiau pintinių; kiek jų rado, tiek ir ištuštino. Bet- 
gi nė pulti nebereikėjo duonos išnešiotojų: tie, kurie, savo nelaimei, 
jau buvo išėję iš kepyklos ir pamatę, kad bus blogai, patys metė ant 
žemės savo naštą ir dūmė šalin, net kulnai mirgėjo. Vis dėlto tų, 
kurie nieko nepešė, buvo kur kas daugiau, o ir tie, kurie pasičiupo kokį 
kepalėlį, nesitenkino tokiu menku grobiu; be to, į minią įsimaišė ir to- 
kių, kuriems rūpėjo sukelti kuo didžiausią suirutę. 

— Į kepyklą, į kepyklą! — pasigirdo šauksmai. 

Gatvėje, vadinamoje Korsia dei Servi, buvo (ir po šiai dienai te- 
bėra) kepykla, išlaikiusi savo senąjį pavadinimą, kuris toskaniečių 
tarme““ reiškia „Kepykla su paramsčiais“, o milaniečių tarmėje susi- 
deda iš tokių nepaprastų, keistų, barbariškų žodžių, kurių skambėjimo 
negalima netgi išreikšti mūsų abėcėle.* Čionai ir puolė žmonės. Duo- 
nos parduotuvėje tuo metu buvo kvočiamas berniukas, grįžęs tuščio- 
mis rankomis. Išsigandęs ir suglumęs, mikčiodamas pasakojo jis savo 

liūdną nuotykį, bet staiga pasigirdo trypimas ir šauksmai; triukšmas 
vis didėjo ir artėjo, pasirodė pirmieji plūstančios minios pasiuntiniai. 

— Uždaryk, uždaryk greičiau! 

Vienas nubėgo šauktis į pagalbą policijos kapitono, kiti skubiai 
uždarė parduotuvę ir užrėmė duris iš vidaus. Gatvėje minia telkėsi, 
pasigirdo šauksmai: 

— Duonos, duonos! Atidarykit, atidarykit! 

Po valandėlės atsirado policijos kapitonas su alebardininkų 
būriu. 

— Kelią, kelią, vyručiai, eikit namo; praleiskit policijos kapito- 
ną,— šaukė jis pats ir jo alebardininkai. 

Minia, kuri dar nebuvo labai gausi, truputį pasitraukė, ir atvyku- 
sieji galėjo prasigrūsti prie parduotuvės durų, kur ir išsirikiavo, nors 
ir ne visai tvarkingai. 

— Vyručiai,— kreipėsi kapitonas, — ką jūs čia veikiat? Eikit na- 
mo, namo. Ar jūs Dievo nebijot? O ką pasakys valdovas, mūsų kara- 
lius? Mes jums pikto nenorim, tik eikit namo. Eikit gražiuoju. Ir koks 
velnias čionai jus sunešė! Nieko gero čia negausit nei sielai, nei kūnui. 
Namo, namo! 

Bet jeigu tie, kurie matė kalbančiojo veidą ir girdėjo jo žodžius, 
ir būtų norėję jo paklausyti, sakykite, meldžiamieji, kaip jie būtų ga- 
lėję tai padaryti: juos stūmė užpakaliniai, o tuos irgi spaudė tartum 
bangos, griūvančios viena ant kitos, ir taip ligi pat vis gausėjančios 
minios krašto. Kapitonas vos gaudė kvapą. 

— Atstumkite juos, duokit man atsikvėpti, — sakė jis alebardi- 
ninkams,— tiktai nieko neužgaukit. Reikia įeiti į krautuvę. Na, pabels- 
kit, bet neleiskit jų artyn. 

— Atgal, atgal! — rėkė alebardininkai, visi kartu puldami ant 
stovinčių priešakyje ir juos stumdami alebardų kotais. Tie ėmė riau- 
moti, traukėsi kiek galėdami, virto nugaromis ant stovinčių užpakaly- 
je, rėmėsi alkūnėmis į pilvus, lipo ant kojų. Prasidėjo toks grūdimasis 
ir spūstis, jog patekusieji į vidurį būtų kažin ką davę, kad būtų galėję 
ištrūkti. Tuo metu prie durų pasidarė kiek erdviau; kapitonas atkak- 
liai-beldėsi ir šaukė visa gerkle, kad atidarytų duris. Žmonės viduje, 
pasižiūrėję pro langus ir pamatę kapitoną, šoko laiptais žemyn ir ati- 
darė duris. Kapitonas įėjo ir pasišaukė alebardininkus, tie taip pat vie- 
nas po kito susibruko į vidų, vis dar alebardomis prilaikydami minią. 
Kai visi suėjo, duris vėl užšovė ir užrėmė iš vidaus. Kapitonas tekinas 
užbėgo laiptais į viršų ir iškišo galvą pro langą. Oi, koks skruzdėlynas! 

— Vyručiai! — sušuko jis; daugelio galvos pakilo į viršų.— Vy- 
ručiai, eikit namo. Visiems bus dovanota, kas tuojau grįš namo. 

— Duonos, duonos! Atidarykit, atidarykit! — šie žodžiai buvo 
aiškiai girdėti pro baisų riaumojimą, kuriuo atsakė kapitonui minia. 

— Būkit protingi, vyručiai! Atsikvošėkit, kol dar nevėlu. Trauki- 
tės iš čia, eikit namo. Duonos gausit, tik ne šitaip. Ei, ei, ką jūs ten da- 
rot? Ei, ko lendat prie durų? Gink Dieve! Juk aš matau, matau. Bū- 
kit protingi! Atsikvošėkit! Juk tai didelis nusikaltimas! Tuoj aš ateinu. 
Ei, jūs ten, meskit geležgalius, šalin rankas! Gėda! Jūs, milaniečiai, 
visam pasauly garsūs savo gerumu. Klausykit, klausykit, juk jūs visa- 
da buvot geri vy... Ak, šunsnukiai! 

Dėl tokio staigaus stiliaus pasikeitimo kaltas buvo akmuo, sviestas 
vieno iš tų Šaunių vyručių ir pataikęs kapitonui į kaktą, stačiai į kairį- 
jį metafizinio minčių gilumo gumburėlį. „Šunsnukiai! Šunsnu- 
kiai!“ — rėkavo jis, žaibo greitumu darydamas langą ir traukdamasis 
atgal. Bet gali šaukti kiek gerklė leidžia — viskas veltui: jo žodžiai, 
geri ir blogi, sklaidėsi, nyko ore, stelbiami aidinčių apačioje šauksmų. 
O ten ir dėjosi tai, ką jis pamatė: žmonės atkakliai darbavosi su akme- 
nimis ir geležiniais įnagiais, pasipainiojusiais po ranka, pasinešę iš- 
versti duris ir išlaužti langų pinučius. Ir darbas ėjo gana sėkmingai. 

Tuo metu kepyklos šeimininkai ir pameistriai, susibūrę prie viršu- 
tinių aukštų langų su akmenų atsarga (matyt, juos išlupo iš kiemo 
grindinio), riksmais ir gestais grasino miniai apačioje, reikalaudami 
liautis, rodė akmenis ir šaukė, kad ims mėtyti. Pamatę, kad viskas vel- 
tui, jie ir iš tikrųjų ėmė svaidyti akmenis žemyn. Nė vienas akmuo 
nekrito pro šalį, nes susigrūdimas buvo toks, kad, kaip sakoma, ir ža- 
balas nebūtų nepataikęs. 

— Ak jūs niekšai! Ak jūs apgavikai! Tai tokią duoną jūs duodat 
vargšams! Velniai! Ajai! Oi! Na, palaukit! — rėkavo apačioje. Daug 
kam skaudžiai kliuvo; du vaikiščius nutrenkė mirtinai. Įnirtimas padi- 
dino minios jėgas: duris išvertė, pinučius išlaužė, ir žmonių srautas 
siūbtelėjo pro visas angas. Matydami, kad prasti popieriai, apsuptie- 
ji šoko į palėpę; kapitonas, alebardininkai ir kai kurie namų gyven- 
tojai sulindo į kertes; kiti, išsmukę pro stoglangius, laipiojo stogais 
kaip katinai, 

Pamatę grobį, nugalėtojai išsyk pamiršo kruviną kerštą. Jie puolė 
prie skrynių ir ėmė grobti duoną, o kai kas šoko prie kasos, nudaužė 
spyną, stvėrė dėžę su pinigais, sėmė saujomis monetas ir, prisigrūdę 
pilnas kišenes, išėjo, ketindami paskui sugrįžti duonos, jeigu jos dar 

liks. Minia išsiskirstė po sandėlius. Čiupo, vilko maišus, vertė juos lauk; 
vienas pasistatė maišą tarp kojų, atrišo ir, kad galėtų panešti, dalį 
miltų išpylė; kitas, šaukdamas: „Palauk, palauk!“ — lenkėsi ir kišo 
prijuostę, skarą, skrybėlę, kad jam pripiltų Dievo dovanos. Vienas bė- 
go prie duonkubilio ir kabino gniužulą tešlos, o toji tįso ir dribo į visas 
puses; antras, nutvėręs rėtį, nešėsi jį, aukštai iškėlęs viršum galvos; vie- 
ni ėjo vidun, kiti laukan, vyrai, moterys, vaikai; visur spūstis, riksmai 
ir baltos dulkės, kylančios iš visų pusių. visur gulančios. Minia lauke 
traukė dviem priešingom srovėm, jos čia skyrėsi, čia liejosi: vieni ėjo 
su grobiu, kiti skubėjo prie jo. 

Kai šita kepykla buvo taip nusiaubta, nė viena kita miesto kepykla 
negalėjo jaustis rami ir saugi. Bet nė prie vienos iš jų nesuplaukė tiek 
žmonių, kad būtų galėję ryžtis viskam; vienur šeimininkai spėjo pa- 
sišaukti pagalbos ir pasirengti gintis; kiti, kuriems trūko jėgų gintis, 
darė nuolaidų: dalijo duoną vargšams, kurie ėmė rinktis prie krautu- 
vių, kad tik išsiskirstytų. Ir tie skirstėsi — ne todėl, kad būtų paten- 
kinti, o todėl, kad alebardininkai ir sbirai, pasitraukę nuo baisiosios 
„Kepyklos su paramsčiais“, pasirodydavo kitur pakankamai stiprūs 
ir sudrausdavo nelaiminguosius, dar nesusibūrusius į minią. Todėl 
sąmyšis prie tos nelemtos pirmosios kepyklos vis didėjo, nes tie, kam 
niežėjo nagai pasiplėšti, bėgo tenai, kur daugiau buvo draugų ir kur 
negrėsė pavojus įkliūti. 

Tokie dalykai dėjosi, kai Rencas, pagaliau suvalgęs savo duoną, 
žingsniavo per Rytų vartų priemiestį ir, pats to nežinodamas, artėjo 
tiesiog į didžiausių riaušių vietą. Ėjo čia greitai, čia lėtai, prilaikomas 
minios, dairėsi į šalis ir klausėsi neramaus klegesio, bandydamas aiš- 
kiau suprasti, kas gi čia darosi. Štai maždaug ką jam pavyko išgirsti 
kelyje. 

— Dabar, — šaukė vienas, — pamatėm, kaip apgaudinėjo mus 
tie niekšai, kur sakė, kad nėra nei duonos, nei miltų, nei grūdų. Dabar 
viskas kaip ant delno, daugiau mūsų nebemulkins. Tegyvuoja pertek- 
lius! 

— Aš jums sakau, kad iš to nieko nebus, — kalbėjo kitas, — tai 
tas pat kaip rėčiu vandenį semti; bus dar blogiau, jeigu su jais nesusi- 
dorosim kaip reikiant. Duona atpigs, užtat į ją pridės nuodų ir išmarins 
vargšus žmones kaip muses. Ir taip jau šneka, kad mūsų per daug: 
taip ir pasakė chuntoje, tikrai žinau, pats savo ausimis girdėjau iš kai- 
mynės, kuri draugauja su vieno iš tų ponų virtuvės tarno giminaičiu. 

Trečias apsiputojęs bėrė žodžius, kurių negalima čia persakyti, 

spausdamas ranka skudurą prie susitaršiusių ir kruvinų plaukų. O kai 
kas iš artimiausių jo kaimynų, tarytum norėdamas jį paguosti, jam 
pritarė. 

— Pasitraukit, pasitraukit, ponai, būkit malonūs, praleiskit varg- 
šą šeimos tėvą, jis neša valgyti penkiems savo vaikeliams.— Taip kal- 
bėjo žmogus, kuris ėjo svyruodamas su dideliu maišu miltų; ir visi trau- 
kėsi, davė jam kelią. 

— Aš? — šnibždėjo kitas savo draugui.— Aš bėgu. Aš daug ko 
esu matęs gyvenime ir žinau, kaip tokie dalykai baigiasi. Tie mulkiai, 
kur dabar taip triukšmauja, rytoj ar poryt tupės namie ir drebės iš bai- 
mės. Aš jau pastebėjau tokių ponų, kurie vaikštinėja, uostinėja ir vis- 
ką mato, kas čia susirinkę ir ko nėra. Paskui, kai viskas baigsis, reikės 
atsiskaityti: kas užsidirbo — gaus į kailį. 

— Kas užtaria kepėjus, — šaukė skardus balsas, patraukęs Renco 
dėmesį, — tai maisto prievaizdas. 

— Visi jie niekšai, — pasakė kažkas čia pat. 

— Taip, bet jis visų didžiausias, — atkirto pirmasis. 

Maisto produktų prievaizdas, kurį kasmet rinkdavo gubernato- 
rius iš Dekurionų tarybos pasiūlytų šešių didžiūnų, buvo šios tarybos 
ir Maisto žinybos pirmininkas. Šita žinyba iš dvylikos asmenų, taip 
pat didžiūnų, be kitų pareigų, turėjo visų pirma rūpintis maisto pro- 
duktais. Kas užimdavo to prievaizdo postą, bado ir sąmyšių laikais 
neišvengiamai tapdavo visų negandų kaltininku, jei tik nesielgdavo 
kaip Fereras; bet taip daryti jis neturėjo galios, net jeigu tas ir būtų 
atėję jam į galvą. 

— Nevidonai,— šaukė dar vienas, — kur matyta tokia begėdys- 
tė? Paleido šnekas, kad, girdi, didysis kancleris — suvaikėjęs senis; 
nori pakirsti pasitikėjimą juo ir patys viską rikiuoti. Reikėtų pastatyti 
didelį narvą, sukišti juos tenai, ir tegu ryja vikius ir rauges, kuriuos 
norėjo palikti mums. 

— Duonos! Matai, ko užsimanė! — kalbėjo kažkoks žmogus, sku- 
biai braudamasis iš minios.— Svariniai akmenys — štai kas krito ant 
galvų kaip kruša! O kaip aplamdė šonkaulius! Nežinau, kaip ir namo 
pareisiu. 

Klausydamasis tokių šnekų,— negaliu pasakyti, ar jos ko nors jį 
pamokė, ar tik apstulbino, — iš visų šonų stumdomas, Rencas paga- 
liau priėjo kepyklą. Minia jau buvo praretėjusi, todėl jis galėjo pama- 
tyti baisų ką tik praūžusio antpuolio vaizdą. Tinkas nuo sienų nudau- 
Žytas, visur akmenų ir plytgalių žymės, langai išlaužti, durys išverstos. 

„Negerai,— tarė Rencas pats sau.— Jeigu jie taip nusiaubs visas 
kepyklas, kurgi keps duoną? Šuliniuose?“ 

Retkarčiais iš namo kas nors išeidavo, nešinas skrynios ar duon- 
kubilio atlauža, sumaigytu rėčiu, maišiklio kotu, suolu, pintine, sąs- 
kaitų knyga, — žodžiu, su kokiu nors daiktu iš nelaimingos kepyklos, 
ir garsiai šaukdamas: „Iš kelio! Iš kelio!“ brovėsi per minią. Visi ėjo 
į tą pačią pusę, matyt, į kažkokią žinomą vietą. 

„Kas čia dar gali būti?“ — vėl pagalvojo Rencas ir nusekė paskui 
kažkokį žmogų, kuris, užsimetęs ant pečių ryšulį lentgalių ir skiedrų, 
patraukė, kaip ir kiti, gatve, einančia pro šiaurinę katedros pusę ir ga- 
vusia vardą nuo laiptelių, kurie ten kadaise buvo ir kurie neseniai din- 
go. Kad ir kaip susidomėjęs įvykiais gatvėse, mūsų kalnėnas, atsi- 
dūręs priešais milžinišką katedrą, vis dėlto sustojo ir išsižiojęs pasižiū- 
rėjo į viršų. Paskui paspartino žingsnius, vydamasis savo pasirinktą va- 
dovą, pasuko už kampo ir, pažvelgęs į katedros fasadą, tais laikais dar 
ne visai išgražintą ir toli gražu neužbaigtą, žengė tolyn — vis paskui 
tą patį žmogų, traukiantį aikštės vidurin. Juo toliau ėjo, juo minia bu- 
vo tirštesnė, bet vis tiek ji davė kelią žmogui su ryšuliu ant pečių; jis 
brovėsi pro žmonių srautą, ir Rencas, visą laiką eidamas jam iš paskos, 
įsiskverbė į patį minios vidurį. Čia buvo laisvas plotelis, o viduryje 
kūpsojo krūva nuodėgulių — mūsų minėtų kepyklos rakandų liku- 
čiai. Aplinkui žmonės trypė iš džiaugsmo, plojo, sklido daugybės džiū- 
gaujančių šūksnių ir keiksmų gausmas. 

Žmogus numetė ryšulį ant žarijų, kažkas pažarstė laužą apdegu- 
siu kastuvo kotu; pakilo tiršti dūmų kamuoliai, pliūptelėjo liepsna, ir 
minia dar garsiau ėmė šaukti: „Tegyvuoja perteklius! Mirtis marin- 
tojams! Galas badui! Šalin žinybą! Šalin chuntą! Tegyvuoja duona!“ 

Sulaužyti rėčius, sudaužyti duonkubilius, išgrobstyti kepyklas ir 
išvaikyti kepėjus — tai, žinoma, nėra pačios geriausios priemonės 
duonos ištekliams pagausinti, bet čia — viena iš filosofinių subtilybių, 
nesuprantamų miniai. Tačiau, kad ir nebūdamas didis filosofas, žmo- 
gus kartais išsyk jas supranta, kol jam šis klausimas naujas, ir tik pasi- 
kalbėjęs su kitais ir pasiklausęs kitų ima nebesuprasti. Iš tiesų, Ren- 
cui tokia mintis, kaip matėme, atėjo į galvą iš pat pradžių, ir jis nuolat 
prie jos grįždavo. Bet laikė ją sau, nes tokioje žmonių minioje aplin- 
kui nebuvo nė vieno, kurio bent išvaizda bylotų: „Brolau, jeigu klystu, 
pataisyk mane, ačiū pasakysiu“. 

Ugnis vėl užgeso; nebuvo matyti daugiau nieko ateinant su nauju 
kuru, ir minia ėmė nuobodžiauti. Tik staiga pasklido gandas, kad ap- 

gulta kepykla prie Korduzijo — nedidelės aikštės ar skersgatvio ne- 
toli katedros. Tokiomis aplinkybėmis gandas apie įvykį gali ir sukel- 
ti tą įvykį. Išgirdusi tai, minia panoro bėgti tenai. „Aš einu, o tu? Ei- 
nu. Tai eime!“ — pasigirdo iš visų pusių. Minia pajudo, susidarė eise- 
na. Rencas liko užpakaly ir pats bemaž nejudėjo, jį nešė žmonių srau- 
tas. Galvojo, ką daryti: ar, ištrūkus iš spūsties, grįžti į vienuolyną ir su- 
sirasti tėvą Bonaventūrą, ar dar pasižiūrėti, kas bus toliau. Smalsumas 
vėl nugalėjo. Tačiau jis nusprendė nesibrauti į pačią kamšatį, kur ga- 
lėjo jam sulaužyti kaulus ar ką dar blogiau padaryti, o laikytis nuoša- 
liai ir tik stebėti. Atsistojęs atokiau, išsitraukė iš kišenės duoną ir, at- 
sikandęs kąsnį, nusekė paskui triukšmingą kariauną. 

Eisena iš aikštės įsiveržė į trumpą ir siaurą Peskerija Vekjos gatvę, 
o iš ten, pro įkypą arką, į Merkančių aikštę. Kai traukė pro rūmus, 
tais laikais vadinamus Juriskonsultų kolegija, pro nišą pačiame lo- 
džijos viduryje, retas kuris nepasižiūrėjo į stūksančią joje didžiulę 
statulą tokiu, švelniai sakant, rimtu, nepatenkintu, niūriu veidu — do- 
ną Pilypą“. Net ir iš marmuro iškaltas, jis žadino kažkokią pagarbą, 
o jo ištiesta ranka, rodės, sakyte sakė: „,„Aš jums parodysiu, šunsnu- 
kiai!“ 

Ta statula dingo savotiškomis aplinkybėmis. Praėjus maždaug šim- 
tui septyniasdešimt metų nuo to laiko, apie kurį pasakojame, statulai 
pakeitė galvą, išėmė iš rankų skeptrą ir įbruko durklą, 0 ją pačią pava- 
dino Marku Brutu. Taip ji išstovėjo dvejus ar trejus metus. Bet vieną 
rytą žmonės, nemėgstantys Marko Bruto ir netgi, matyt, slapta griežę 
ant jo dantį, aprišo statulą virve, nutraukė žemyn ir visaip iš jos tyčio- 
Josi, o paskui, sužaloję ir pavertę beformiu luitu, vilko gatve, išvertę 
akis ir iškišę liežuvius, ir pagaliau, visai nusiplūkę, kažkur numetė. Ar 
galėjo ką nors tokio įsivaizduoti Andrėja Bifis“*, kaldamas tą sta- 
tulą?! 

Iš Merkančių aikštės minia pro kitą arką pasileido į Fustanjajų gat- 
vę, o iš ten iškriko po Korduziją. Čia kiekvienas pirmiausia žiūrėjo 
į sakytos kepyklos pusę. Bet pamatė ne daugybę bičiulių, kuriuos ti- 
kėjosi rasti grumtynių įkarštyje, o tik keletą žioplių, kažkaip neryž- 
tingai susispietusių tolėliau nuo kepyklos, kuri buvo uždaryta ir ku- 
rios languose matėsi apsiginklavę žmonės, pasirengę gintis. Tatai iš- 
vydę, vieni suglumo, kiti ėmė keiktis, treti prajuko. Vieni gręžėsi atgal 
perspėti naujai atvykusių, kiti stojo, ketindami grįžti, dar kiti šaukė: 
„Pirmyn, pirmyn!“ Vieni stūmė, kiti stabdė, pasidarė grūstis; minia sto- 
vėjo nesiryždama, neramiai klegėjo, ginčijosi, tarėsi. Ūmai minios 

vidury suskambėjo velniškas balsas: „Čia šalimais yra maisto prievaiz- 
do namai, einam ten, susidorosim su juo, apiplėšim“. Atrodė, kad mi- 
nia ne naują pasiūlymą priėmė, o atsiminė seną, jau anksčiau priimtą. 
„Pas prievaizdą, pas prievaizdą!“ — užriko visi vienu balsu. Minia pa- 
sileido į tą gatvę, kur stovėjo prievaizdo namai, paminėti nelemtą aki- 
mirką. 


XIII SKYRIUS 


Vargšas prievaizdas tuo metu ilsėjosi, sunkiai virškindamas pietus, 
kuriuos valgė be jokio apetito ir be šviežios duonos. Jis neramiai lau- 
kė, kada baigsis visa toji audra, tačiau anaiptol nenumanė, kad ji taip 
baisiai užgrius jį patį. Kažkoks geras žmogus, tekinas pralenkęs mi- 
nią, įspėjo nelaimingąjį, kad jam gresia pavojus. Tarnai, išgirdę triukš- 
mą, subėgo prie durų ir išsigandę žiūrėjo į tą gatvės galą, iš kur artėjo 
riksmai. Kol jie išklausė atbėgėlį, pasirodė pirmosios eilės. Šeiminin- 
kui skubiai buvo pranešta apie pavojų, bet kol tas sumanė bėgti, kol 
sugalvojo, kaip bėgti, atėjo kitas tarnas ir pasakė, kad jau vėlu. Tarnai 
vos spėjo uždaryti duris. Užšovę jas ir parėmę iš vidaus, šoko uždari- 
nėti langų, tartum pamatę juodą debesį, iš kurio beregint pasipils 
kruša. 

Vis smarkėjantys šauksmai griuvo tartum griaustinis iš dangaus 
ir aidėjo tuščiame kieme, visi namų kampai ėmė drebėti, baisioj su- 
maišty pasigirdo tvirti, dažni akmenų smūgiai į duris. 

— Prievaizdą! Tironą! Žmonių marintoją! Duokit jį šen! Gyvą 
ar mirusį! 

Nelaimingasis pabalęs be kvapo lakstė po kambarius, grąžydamas 
rankas ir šaukdamasis Dievo, maldavo tarnus tvirtai laikytis ir sugal- 
voti, kaip jam pabėgti. Bet pro kur? Užlipęs ant aukšto, jis pro stoglangį 
neramiai pažvelgė į gatvę; ten knibždėte knibždėjo įniršusių žmonių, 
skardėjo balsai, reikalaujantys jo mirties. Dar labiau suglumęs, jis at- 
sitraukė ir ėmė ieškoti saugesnės vietos pasislėpti. Susiradęs ją, susirie- 
tęs dvilinkas, atidžiai klausėsi, ar netyla nelemtas triukšmas, ar nerims- 
ta sąmyšis, bet minia staugė vis Žiauriau ir garsiau, smūgiai vis stiprė- 
JO, ir jis, apimtas dar didesnio siaubo, skubiai užsikimšo ausis. Paskui, 
tartum paklaikęs, ėmė griežti dantimis, perkreipęs veidą, tiesė rankas, 
rėmė kumščiais nematomas duris, tartum norėdamas jas atlaikyti... Be- 

je, sunku aiškiai žinoti, ką jis darė, nes buvo vienas, todėl istorija turi 
remtis spėliojimais. Na, o tas jai įprasta! 

Šį kartą Rencas buvo pačiame sąmyšio vidury — ir jau ne 
srautas nunešė jį tenai, 0 jis pats įsiveržė. Išgirdęs, kaip šūkauja 
minia, ištroškusi kraujo, jis pajuto, kaip jį patį nukratė šiurpas. Da- 
bar nebūtų galėjęs pasakyti, ar plėšti geras darbas, ar ne, bet 
mintis apie žmogžudystę jam išsyk sukėlė siaubą. Nors, kaip ir 
visi karštos prigimties Žmonės, jis buvo linkęs atsiliepti į kiekvieną 
minios Mintį ir tvirčiausiai tikėjo, kad prievaizdas yra svarbiausias 
bado kaltininkas, vargšų priešas. Vis dėlto, vos tik miniai pajudė- 
jus, jis atsitiktinai išgirdo kelis žodžius, iš kurių galėjo spręsti, jog kai 
kas nori žūt būt išgelbėti tą žmogų, ir tuojau ryžosi prisidėti prie 
to. Su tokiu ryžtu jis ir prasiskverbė beveik ligi durų, kurias minia 
laužė visais įmanomais būdais: vieni akmenimis trankė, laužė spyną; 
kiti pagal visas apgulos taisykles darbavosi laužtuvais, kaltais ir 
kūjais, treti — akmenimis, atšipusiais peiliais, vinimis, lazdomis, o kas 
neturėjo nieko kito — nagais krapštė ir daužė tinką nuo sienos, 
lupo plytas, darė angą sienoje. Kas negalėjo padėti, drąsino kitus 
šauksmais, bet stumdydamiesi tik trukdė darbą, ir taip jau sunkų 
dėl neišmaningo dirbančiųjų uolumo, nes, ačiū Viešpačiui, kartais 
ir bloguose darbuose atsitinka tas pat, kas pernelyg dažnai būna 
geruose,— stropiausieji talkininkai tampa kliūtimi. 

Miesto valdžia, pirmoji sužinojusi, kas dedasi, tuojau kreipėsi 
pagalbos į tvirtovės, tais laikais vadinamos Jupiterio vartų tvir- 
tove, komendantą. Tas nusiuntė keletą kareivių. Bet kol pranešė, 
kol davė įsakymą, kol susirengė, kol išvyko, kol ėjo ir atėjo, namas 
jau buvo iš visų pusių apsuptas. Kareiviai turėjo sustoti toli nuo 
namo minios gale. Karininkas nežinojo, ką daryti. Čia grūdosi, 
galima būtų pasakyti, visokios lyties ir amžiaus dykūnų minia. Pa- 
liepus išsiskirstyti ir duoti kelią, ji atsakė dusliu ir ilgu murmė- 
jimu. Niekas nepajudėjo iš vietos. Šaudyti į tuos valkatas vadui 
atrodė ne tik žiauru, bet ir labai pavojinga,— tai galėjo įžeisti 
pačius ramiausius ir tik sukiršinti galvažudžius, be to, jis neturėjo 
tokio įsakymo. Geriausia, be abejo, būtų įsibrauti į minią, pras- 
kirti ją į abi puses ir žengti pirmyn, puolant tuos, kurie patys 
puola; bet ar pasiseks, štai koks klausimas. Kas žino, ar kareiviai 
sugebės slinkti į priekį glaustai ir tvarkingai? O jeigu, užuot išs- 
klaidę minią, patys pakriks joje, atsidurs jos valioje, ją tik įerzins? 
Vado neryžtingumą ir kareivių neveiklumą visi palaikė — teisingai 

ar ne — baime. Žmonės, stovintys netoli kareivių, tiktai žiūrėjo 
jiems į akis su tokia mina, tartum jiems būtų, kaip sakoma, nu- 
sispjaut. Kas buvo kiek toliau, be paliovos erzino kareivius, šaipėsi 
ir tyčiojosi iš jų; O kiti nė žinot nežinojo, kad esama kareivių; 
pogromininkai toliau griovė sieną, nieko daugiau negalvodami, tik 
žiūrėdami, kad greičiau baigtų, ką pradėję; žiūrovai nesiliovė drą- 
sinę riksmais. 

Pastarųjų tarpe ypač ženklus buvo kažkoks baisus senis,— į jį 
vieną buvo ko pasižiūrėti. Jis vartė įdubusias žibančias akis vel- 
niškos, piktdžiugiškos pašaipos iškreiptame veide. Iškėlęs rankas vir- 
šum niekingos savo žilos galvos, jis mosavo plaktuku, virve ir ke- 
turiomis didelėmis vinimis, kuriomis sakėsi norįs prikalti prievaizdą, 
kai jį nužudys, prie jo paties namo durų. 

— Kokia gėda! — sušuko Rencas, pasibaisėjęs tais žodžiais, nors 
ir matė daugybę veidų, pritariančių jiems. Pažvelgęs į kitus veidus, 
taip pat sukaustytus nebylaus siaubo, padrąsėjo. — Gėda! Nejaugi 
norim paveržti amatą iš budelio? Nužudyti krikščionį? Norim, kad 
Dievas duotų mums duonos, o patys taip žvėriškai elgiamės? Per- 
kūną atsiųs jis mums, 0 ne duonos! 

— Ak tu šunie! Tėvynės išdavike! — įtūžęs suriko, atsigręžęs 
į; Rencą, vienas iš tų, kurie išgirdo per triukšmą tuos šventus žo- 
džius. — Palauk, palauk! Tai prievaizdo tarnas, persirengęs sodiečiu; 
tai šnipas, duokit jam, duokit! — Aplink pasigirdo šimtai balsų: — 
Kas yra? Kur? Kas toks? Prievaizdo tarnas! Šnipas! Prievaizdas, 
persirengęs sodiečiu, jis nori pabėgti! Kur jis? Kur? Duokit jam, 
duokit! 

Rencas nutilo ir visas susigužė, būtų įmanęs kiaurai žemę pras- 
megti. Kaimynai apsupo jį ir bandė perrėkti priešiškus balsus, rei- 
kalaujančius mirties. Tačiau daugiausia Rencui padėjo staiga kažkur 
netoliese pasigirdęs riksmas: „Kelią, duokit kelią, kelią! Ateina pa- 
galba! Ei, kelią!“ 

Kas gi atsitiko? Keli žmonės nešė ilgas kopėčias, ketindami 
jas pastatyti prie namo ir įlipti pro langą. Laimė, ta gera priemone, 
kuri išsyk būtų palengvinusi operaciją, ne taip pigu buvo pasinaudoti. 
Minia maigė, stumdė, traukė nuo kopėčių tuos, kurie, įsikibę už 
abiejų galų ir šonų, jas nešė, ir nešikai siūbavo į šalis. Vienas jų, 
įkišęs galvą tarp pakopų ir įrėmęs pečius į kopėčių kartis, kriokė, 
tartum jungo prislėgtas; kitas buvo nustumtas nuo naštos; krisdamos 
kopėčios daužė žmonėms pečius, rankas, šonkaulius, — galima įsi- 

vaizduoti, kaip jautėsi tie, kuriems kliuvo. Kiti pagriebė jas, pa- 
lindo po jomis ir užsidėjo ant pečių, šaukdami: „„Drąsiau! Pirmyn!“ 
Nelemtas įtaisas pajudėjo toliau, siūbuodamas į abi puses. Pasirodė 
jis pačiu laiku — padėjo išblaškyti ir pakrikdyti Renco priešus; o 
šis, pasinaudojęs nauju sąmyšiu, iš pradžių atsargiai, iš palengvo, 
o paskui darbuodamasis iš visų jėgų alkūnėmis, nusiyrė kuo to- 
liau nuo tos vietos, kur oras jam buvo aiškiai kenksmingas. Jis 
pasiryžo kuo greičiau ištrūkti iš maišaties ir pagaliau susirasti tėvą 
Bonaventūrą arba jo palaukti. 

Staiga nepaprastas subruzdimas, kilęs kažkur pakrašty, nuvil- 
nijo per visą minią kartu su šauksmu, sklindančiu iš lūpų į lūpas: 
„Fereras! Fereras!“ Nuostaba, džiaugsmas, įniršis, pritarimas, pasi- 
piktinimas sukilo visur, kur tik pasigirdo šis vardas: vienas šaukia, 
kitas tildo; vienas giria, kitas peikia; trečias garbina, o ketvirtas 
keikia. 

— Fereras čia! — Neteisybė, neteisybė! — Taip, teisybė, tegy- 
vuoja Fereras! Jis atpigino duoną! Ne! Ne! — Štai jis, štai, karie- 
toje! — Na ir kas? Ko jam čia reikia? Nieko mums nereikia! — Fe- 
reras! Tegyvuoja Fereras! Vargšų žmonių bičiulis! Jis pasodins prie- 
vaizdą į kalėjimą! — Ne! Ne! Mes patys padarysim teismą! Atgal, 
atgal! — Taip, taip! — Fereras! Tegu važiuoja Fereras! Kalėjiman 
prievaizdą! 

Ir visi, pasistiebę ant pirštų galų, atsigręžę žiūrėjo ten, iš kur 
atėjo žinia apie nelauktą atvykimą. Pasistiebus matėsi ne daugiau 
kaip stovint ant žemės visa koja, ir vis dėlto visi stiebėsi. 

Iš tiesų, iš priešingos pusės, ne iš tos, kur stovėjo kareiviai, prie 
minios privažiavo karieta didysis kancleris Antonijas Fereras. Jį 
turbūt graužė sąžinė, kad jo kvailystės ir užsispyrimas sukėlė šį 
maištą ar bent davė jam dingstį, ir dabar, sumanęs geram tikslui 
panaudoti nevykusiai įgytą populiarumą, jis atvyko malšinti riaušių 
arba nors užkirsti kelio baisiausioms, neatitaisomoms jų pasekmėms. 

Liaudies bruzdėjimuose visados dalyvauja bent kiek žmonių, 
kurie, kai kada iš užsidegimo ir fanatizmo, kai kada su piktais 
kėslais ir prakeiktu polinkiu į neramumus, iš paskutiniųjų sten- 
giasi pakreipti įvykius į blogąją pusę; jie duoda ir palaiko visų 
žiauriausius patarimus, pakursto ugnį, kai tik pamato, kad ji pradeda 
gesti; jie nežino jokio saiko — trokšta, kad suirutė neturėtų nei 
galo, nei krašto. Bet taip pat visada yra daugiau ar mažiau ir 
kitokių žmonių, kurie taip pat uoliai ir atkakliai veikia priešinga 

kryptimi: vieni iš draugystės ar palankumo asmenims, kuriems gresia 
pavojus, kiti — vien iš dievotumo ir gaivališko baisėjimosi krauju 
ir žiaurumu. Telaimina juos dangus! Kiekvienoje iš šių dviejų prie- 
šingų pusių, net jeigu jose ir nėra išankstinių susitarimų, iš vie- 
ningų troškimų gimsta netikėtas valios vieningumas. Maištaujančią 
masę, patį, taip sakant, bruzdėjimo branduolį paskui sudaro margas 
sambūris žmonių, kurie daugiau ar mažiau krypsta į vieną ar į 
kitą kraštutinumą. Truputį karštakošiai, suktoki, linkę į tam tikrą 
teisingumą, Žinoma, savaip suprantamą, jie trokšta stiprių pojūčių, 
geba būti žiaurūs ir gailestingi, moka garbinti ir neapkęsti, nelygu 
kokia pasitaikys proga vienam ar kitam jausmui išreikšti, jie kas 
akimirką geidžia patirti ką nors didaus, tuo patikėti; jie būtinai turi 
šaukti, ploti kam nors ar rėkauti prieš ką nors. „Tegyvuoja!“ ir 
„Mirtis jam!“ — šiuos žodžius jie šaukia visų noriausiai, ir jeigu 
juos pasiseka įtikinti, kad toks ir toks nėra nusipelnęs mirties, tai 
nedaug tereikės žodžių jiems įrodyti, kad jį dera sutikti su trium- 
fu; jie yra aktoriai ir žiūrovai, pagalbininkai ir priešininkai, — nelygu 
iš kur pučia vėjas; jie gali ir tylėti, kai neturi kam pritarti, gali 
ir atsilikti, kai nėra kam jų paraginti, ir išsiskirstyti, kai daugelis 
balsų sutartinai ir tvirtai pasako: „Einam!“, ir grįžti namo suglumę, 
klausinėdami vienas kitą: „Kas gi atsitiko?“ Tačiau kadangi masė, 
sudaranti pagrindinę jėgą, gali prisidėti prie ko pakliūva, tai kiek- 
viena iš dviejų veikiančiųjų grupių visaip stengiasi ją patraukti į 
savo pusę, paimti į savo rankas; atrodo, lyg varžytųsi dvi prie- 
šiškos sielos, norėdamos įsibrauti į tą didžiulį kūną ir jį išjudinti. 
Viskas pareina nuo to, kas moka paskleisti gandus, galinčius sukelti 
aistras, pakreipti veiksmus į vieną ar kitą tikslą, kas geriau moka 
laiku paleisti naujus gandus, galinčius vėl sukurstyti pasipiktinimą 
arba, atvirkščiai, jį apslopinti, sužadinti viltį ar baimę; kas moka 
paskelbti šūkį, kuris, vis garsiau kartojamas vis didesnės masės žmo- 
nių, išreiškia, sutvirtina ir drauge nulemia daugumos balsą vienos 
ar kitos pusės naudai. 

Visu šituo tuščiažodžiavimu mes tenorėjome pasakyti, kad kovoje 
tarp abiejų partijų, kurios varžėsi viena su kita dėl susirinkusios 
ties prievaizdo namais liaudies balso, Antonijo Ferero pasirodymas 
išsyk suteikė didelę persvarą taikingumo šalininkams, kurių pozicijos 
iki šiol aiškiai buvo silpnesnės, ir jeigu ši pagalba būtų atėjusi 
bent kiek vėliau, jie nebebūtų turėję jėgų kovoti, būtų dingęs ir 
pats kovos tikslas. Šis žmogus įgijo minios palankumą savo pra- 

simanytais duonos kainų tarifais, tokiais naudingais pirkėjams, ir savo 
didvyrišku tvirtumu, nenusileidžiančiu jokiems prieštaraujantiems 
argumentams. Žmones, jau ir taip jam palankius, jis dar labiau 
sužavėjo tuo drąsiu pasitikėjimu, su kuriuo jis, senis, be jokios 
sargybos, be pompos atvyko čionai susitikti akis į akį su įniršusia, 
kunkuliuojančia minia. Nepaprastą įspūdį padarė kalbos, kad jis 
atvykęs nugabenti prievaizdo į kalėjimą. Minios įtūžimas ant prie- 
vaizdo, galėjęs įsiliepsnoti dar smarkiau, jeigu tik kas būtų sumanęs 
jai pasipriešinti ar nedaryti jokių nuolaidų dabar, kai buvo paža- 
dėta jos norus patenkinti, kai buvo numestas, taip sakant, kaulas jos 
burnai užkimšti, truputį atlyžo ir užleido vietą kitiems, priešingiems 
jausmams, kurie kilo daugumai čia susirinkusių Žmonių. 

Atkutę taikos šalininkai visaip palaikė Fererą; tie, kurie buvo 
šalia jo, dėjo visas pastangas pritariamais šauksmais paveikti visos 
minios nuotaiką, perskirti žmones ir padaryti kelią karietai; kiti 
plojo, kartodami ir skleisdami žodžius, kuriuos pasakė kancleris ar 
kuriuos, jų nuomone, greičiausiai galėjo pasakyti, ir tuo būdu til- 
dydami tuos, kurie siautėjo toliau, kreipdami prieš juos naują ne- 
pastovios masės nuotaiką. 

— Kam gi nepatinka, kai šaukia: „Tegyvuoja Fereras?“ Argi tu 
nenori, kad duona būtų pigi? Niekšai tie, kurie nenori krikščio- 
niško teisingumo, — jie garsiau už kitus ir šaukia, kad padėtų prie- 
vaizdui pasprukti. Į kalėjimą prievaizdą! Tegyvuoja Fereras! Kelią 
Fererui! 

Šitokių balsų vis gausėjo, ir atitinkamai slopo priešingos pusės 
drąsa, tad pirmieji nuo žodžių perėjo prie veiksmų prieš tuos, 
kurie tebelaužė duris: ėmė stumti juos atgal, plėšti jiems iš rankų 
įnagius. Šie rėkė, vis dar grasino, grūmėsi; bet kraujo praliejimo 
partija buvo nuveikta, pergalę laimėjo tie, kurie šaukė: „Į kalėjimą! 
Teisman jį! Fereras!“ Po trumpos kovos pogromininkai buvo ats- 
tumti, jų priešininkai ėmėsi saugoti duris nuo naujų užpuolimų 
ir daryti Fererui kelią. Kai kurie iš jų šaukė tiems, kas buvo viduje 
(skylių netrūko), kad atėjo pagalba ir kad prievaizdas būtų pa- 
sirengęs „tuoj pat vykti... į kalėjimą — hm... supratote?“ 

— Ar čia tas pats Fereras, kuris prisideda prie įsakų rengimo? — 
paklausė savo naująjį kaimyną mūsų Rencas, prisiminęs, kaip ad- 
vokatas sušuko jam į ausį: „Patvirtino Fereras“, rodydamas jam 
parašą po įsaku. 

— Taip, didysis kancleris, — atsakė jam. 

— Jis padorus žmogus, ar ne? 

— Žinoma, padorus! Juk jis numušė duonos kainas, o kiti ne- 
norėjo. O štai dabar jis atvyko paimti į kalėjimą prievaizdo už tai, 
kad tas neteisingai elgėsi. 

Nereikia nė sakyti, kad Rencas išsyk stojo į Ferero pusę ir 
panoro kuo greičiau prasiskverbti prie jo. Tai buvo nelengva, ta- 
čiau, darbuodamasis kumščiais ir alkūnėmis, jis kalnėno vikrumu 
prasiskynė kelią ir prasibrovė į pirmą eilę, visai prie pat ka- 
rietos. 

Karieta jau buvo gerokai įvažiavusi į minią ir šiuo metu kaip 
tik sustojo, atsiradus vienai iš kliūčių, neišvengiamų ir dažnų tokiose 
kelionėse. Senis Fereras čia prie vienų, gia prie kitų durelių kai- 
šiojo romų, šypsantį, meilų savo veidą, kokį jis visada nutaisydavo, 
kai stodavo dono Pilypo IV akivaizdon. Tokios minos prisireikė ir 
šiomis aplinkybėmis. Jis kažką sakė, bet per balsų klegesį ir va- 
liavimus kanclerio garbei tik nedaugelis girdėjo jo žodžius. Todėl 
jis griebėsi gestų: čia prisideda pirštų galiukus prie lūpų, tarytum 
imdamas nuo jų bučinius ir abiejų rankų mostais siųsdamas pub- 
likai į vieną ir į kitą pusę — dėkodamas už prielankumą; čia 1š- 
kiša pro dureles rankas ir, lėtai mojuodamas jomis, prašo duoti 
kelią arba grakščiai nuleidžia jas, prašydamas tylos. Kai jam pa- 
vykdavo pritildyti triukšmą, stovintieji visiškai arti išgirsdavo ir 
paskui kartodavo atskirus jo žodžius: „Duona, perteklius; aš pada- 
rysiu tvarką; malonėkite duoti kelią“. Paskui, apdujęs, apstulbintas 
tokio balsų šurmulio, tokios minios žmonių, stovinčių petys į petį, 
nuvargintas begalybės akių, įsmeigtų į jį, valandėlę jis atsirėmė į 
karietos atlošą, išpūtė žandus, giliai atsiduso ir tarė pats sau: 

— Por mi vida, gue de gente!*! 

— Tegyvuoja Fereras! Nebijokit. Jis — doras žmogus. Duonos, 
duonos! 

— Taip, taip, duonos kiek reikia, — atsakė Fereras:— aš tą jums 
pažadu, — ir prisidėjo ranką prie krūtinės. 

— Prasiskirkite truputį, — tuoj pat pridūrė jis,— aš atvykau nu- 
vežti jo į kalėjimą, kad jis būtų nubaustas, kaip nusipelnė,— ir 
patylomis pridūrė: — Si es culpable.*7 — Pasilenkęs prie vežėjo, grei- 
tai jam pasakė: — Adelante, Pedro, si puedes.** 

*' Dieve mano, kas per žmonės (isp.). 


*" Jeigu jis kaltas. 
** Pirmyn, Pedrai, jei gali. 

Vežėjas taip pat šypsojosi miniai nuoširdžiai ir meiliai tartum 
koks įžymus asmuo ir neapsakomai grakščiai iš lėto šmaikštavo 
botagu į vieną ir į kitą pusę, prašydamas artimesniuosius, kurie 
trukdė važiuoti, truputį susispausti ir pasitraukti į šalį. 

— Malonėkite, ponai,— kalbėjo jis, — pasiduoti truputį, nors 
kiek į šalis, padaryti man kelią. 

Aktyviausieji iš pritariančių jų, paklausę tokio mandagaus prašymo, 
ėmė uoliai darbuotis: vieni, gražiai įkalbinėdami, tapnodami .per 
pečius, lengvai pastūmėdami, stengėsi praskirti tuos, kur buvo sustoję 
priešais arklius: „Pasitraukit truputį, duokit kelią, ponai“; kiti skyrė 
tuos, kur buvo iš abiejų karietos pusių, kad ji galėtų šiaip taip 
slinkti į priekį, nepervažiuodama niekam kojų ir neužkliudydama 
kam galvos, idant nebūtų sužaloti žmonės ir nenukentėtų paties 
Antonijo Ferero autoritetas. 

Rencas kurį laiką gėrėjosi šia oria senatve, kiek nerimaujančia, 
nuvargusia, bet kartu ir pagyvėjusia nuo rūpesčio, ir, taip sakant, 
pragiedrėjusia nuo vilties ištraukti žmogų iš mirtino pavojaus. Rencas, 
sakau, atmetė mintį pasišalinti, nusprendė padėti Fererui, nepalikti 
jo, kol jis nepasieks savo tikslo. Kartu su kitais Rencas ėmė skinti 
kelią ir, žinoma, buvo vienas iš stropiausių. Kelias buvo praskintas. 
„Važiuokit“,— pasakė vežėjui iš minios tie, kur traukėsi į šalį. Kiti 
darė kelią karietai toliau. „Adelante, presto, con juicio!“** — pa- 
ragino jį ir šeimininkas, ir karieta pajudėjo. Fereras be paliovos 
lankstėsi visai publikai, maloniu mostu ir supratinga šypsena spe- 
cialiai išskirdamas tuos, kurie ypačiai plušo jo labui; ne viena tokia šyp- 
sena teko ir Rencui, o jis tikrai jų nusipelnė, nes tarnavo tą dieną 
didžiajam kancleriui geriau už patį sąžiningiausią jo sekretorių. 
Jaunam kalnėnui, susižavėjusiam tokiu meiliu palankumu, rodėsi, kad 
Jis jau beveik susibičiuliavo su Antoniju Fereru. 

Pajudėjusi iš vietos, karieta važiavo toliau, tiesa, gana lėtai 
ir kai kada stabtelėdama. Visas kelias turbūt buvo ne ilgesnis kaip 
per šautuvo šūvį, bet jam sugaištas laikas galėjo pasirodyti ilgas 
netgi tam, kas neskubėjo su tokiais gerais norais kaip Fereras. 
Žmonės siūbavo karietos priešakyje ir užpakalyje, dešinėje ir kai- 
rėje tartum jūros bangos aplink laivą, plaukiantį per pačią audrą. 
Tik minia kaukė smarkiau, padrikiau ir grėsmingiau negu audra. 
Kišdamas galvą čia į vieną, čia į kitą karietos pusę, rodydamas deramas 


** Pirmyn, greičiau, tik atsargiai. 

minas ir gestikuliuodamas, Fereras stengėsi ką nors suprasti, kad 
galėtų prireikus atsakyti; jis labai norėjo užmegzti kalbą su šia 
draugų minia, bet tai buvo sunkus uždavinys, galbūt sunkesnis už 
visus, kurie jam buvo tekę per tuos ilgus metus, kai jis ėjo di- 
džiojo kanclerio pareigas. Kartais pavykdavo pagauti kokį Žodį 
ir netgi ištisą sakinį, kuris, kelis sykius pakartotas atskiro būrelio, 
pasiekdavo klausą tarytum galingos raketos sprogimas, nustelbiąs 
kurtinantį fejerverko tratėjimą. Ir, atsakydamas į tuos šauksmus, jis 
čia ramino žmones, čia pat garsiai rėkė žodžius, kurie, jo manymu, 
labiausiai tiko ar kurių, rodėsi, reikalavo staiga iškilusi būtinybė. 
Taigi jis visą laiką kalbėjo su minia: „Taip, ponai, duona, per- 
teklius. Aš jį pats nuvešiu į kalėjimą, jis bus nubaustas... Si es 
culpable. Taip, taip, žinoma, aš įsakysiu — duona bus pigi. Asi 
es...*? na, žinoma, aš noriu pasakyti, karalius, mūsų valdovas, nenori, 
kad jo ištikimi valdiniai kęstų badą. Ox! Ox! Guardaos!** Kad 
nenukentėtumėte, ponai. Pedro, adelante, con juicio!*' Perteklius, 
perteklius... Pasitraukit truputį, būkit malonūs. Duonos, duonos... Į 
kalėjimą, į kalėjimą... Ką?“ — paklausė jis vieną, kuris lindo stačiai 
pro karietos langą ir kažką šaukė, lyg kažką patarinėjo, lyg kažko 
prašė ar už ką gyrė. Bet tą, nespėjus; išgirsti netgi to „Ką?“, 
nutraukė žemyn kažkas iš minios, pamatęs, kad jį tuoj pat pris- 
paus ratas. Taip, atsakinėdamas į klausimus, aidint šauksmams, o 
kartkartėmis ir priešiškiems riksmams, kurie, tiesa, iškart būdavo 
nuslopinami, Fereras, daugiausia padedamas savo gerų pagalbininkų, 
galų gale privažiavo apsuptus namus. 

Tie, kurie su tokiais pat gerais norais jau buvo prasiskverbę, 
kaip sakėme, prie pat durų, atkakliai stengėsi padaryti nors kiek 
vietos. Prašydami, grasindami, ragindami, stumdami ką į vieną, ką 
į kitą pusę, su dviguba energija ir naujomis jėgomis, kurių atsi- 
randa, kai artėja trokštamas tikslas, — jie pagaliau perskyrė minią 
pusiau, o paskui nugrūdo ją atgal, todėl tarp durų ir karietos, 
sustojusios prieš jas, atsirado šiek tiek laisvo ploto. Rencas, iš dalies 
laisvindamas kelią, iš dalies lydėdamas karietą, pateko į vieną iš 
dviejų pritariančiųjų eilių, atstojančių kartu ir palydą, ir pylimą 
prieš abi atakuojančias minios bangas. Padėdamas savo tvirtais pe- 


*? Na, žinoma. 
+“ Ei! Eil Pasisaugokit. 
*' Pedrai, pirmyn, tik atsargiai. 

čiais sulaikyti vieną iš šių bangų, jis atsistojo geroj vietoj ir galėjo 
viską matyti. 

Fereras lengviau atsiduso, pamatęs priešais save šitą laisvą aikšte- 
lę ir dar uždarytas duris, arba, tikriau sakant, dar neišverstas, nes 
durų vyriai jau vos laikėsi ant kengių, abi sąvaros suskaldytos, 
sukapotos ir išlaužtos per vidurį, ir pro platų plyšį buvo matyti 
sudaužyta, sulankstyta ir beveik nutraukta grandinė, kuri, galima 
sakyti, viena ir telaikė sąvaras. Kažkoks žmogelis, priėjęs prie to 
plyšio, sušuko, kad atidarytų; kitas greitai atvėrė karietos dure- 
les; senis iškišo galvą, atsistojo ir, dešine ranka pasirėmęs į Žžmo- 
gaus petį, išlindo iš karietos ir atsistojo ant paminos. 

Žmonės iš vienos ir kitos pusės stiebėsi ant pirštų galų, kad 
geriau viską matytų: tūkstantis veidų, tūkstantis užverstų barzdų. 
Smalsumas ir visuotinis susidomėjimas valandėlę nutildė visus. Fere- 
ras, atsistojęs ant paminos, pažvelgė aplink, nusilenkęs pasveikino 
minią tarytum iš sakyklos ir, pridėjęs kairę ranką prie krūtinės, 
sušuko: „Duonos ir teisingumo!“ Paskui, pakėlęs galvą, su savo 
toga drąsiai nulipo ant žemės, aidint ovacijoms, kylančioms į pa- 
dangę. 

Tuo metu iš vidaus atidarė duris, tikriau sakant, plačiau atidarė, 
atplėšę grandinės likučius su beveik jau ištrauktais žiedais ir padidinę 
plyšį lygiai tiek, kiek užteko įleisti tokiam laukiamam svečiui. 

— Greičiau, greičiau, — kalbėjo jis,— atidarykite plačiau, įleis- 
kite mane, o jūs, drąsuoliai, sulaikykite žmones, kad neliptų man 
ant sprando... dėl Dievo meilės! Padarykit kiek vietos... Ei, ei ponai, 
aš tuojau! — Paskui, atsigręžęs į tuos, kurie buvo viduje: — Atsar- 
giau su šita sąvara, leiskite man įeiti. Och, mano šonai! Pasigailė- 
kite mano šonų! Dabar uždarykite, ei, ei, ei, mano toga, toga!“ — Iš 
tikrųjų ją būtų privėrusios durys, jeigu Fereras nebūtų labai jau 
vikriai ištraukęs šleifo, kuris dingo tartum lendančios į urvą gy- 
vatės uodega. 

Kai abi durų sąvaros užsidarė, iš vidaus jas vėl tvirtai užrėmė. 
O lauke tie, kurie atstojo lyg ir asmeninę Ferero sargybą, darbavosi 
pečiais, rankomis ir gerklėmis, stengdamiesi išlaikyti aikštelę tuščią 
ir melsdamiesi širdy, kad viskas kuo greičiau pasibaigtų. 

— Greičiau, greičiau, — kalbėjo Fereras viduje tarnams, kurie, 
apspitę jį, be paliovos šaukė: „,Tesergi jus Viešpats, jūsų ekscelencija!“ 

— Greičiau! Greičiau! — kartojo Fereras.— Kurgi tas nelaimin- 
gas Žmogus? 

Išblyškęs kaip drobė prievaizdas lipo laiptais: jį lyg vilko, lyg 
nešė kiti tarnai. Pamatęs savo gelbėtoją, jis lengviau atsiduso, jam 
vėl atsirado pulsas, atsigavo nusilpusios kojos, paraudo skruostai, 
jis puolė prie Ferero, sakydamas: 

— Aš — Dievo ir jūsų ekscelencijos rankose. Bet kaip man išeiti iš 
čia? Visi tie žmonės trokšta mano mirties. 

— Venga usted con migo*“, ir drąsiau: prie durų laukia mano 
karieta, — greičiau, greičiau.— Jis paėmė prievaizdą už rankos ir 
nusivedė prie durų, stengdamasis jį padrąsinti, o pats vis kartojo 
sau: „Agui estū el busilis. Dios nos valgū!“** 

Durys atsidarė. Pirmas išėjo Fereras; jam iš paskos — persekio- 
jamasis, susigūžęs, įsikibęs į išganingą togą kaip vaikas motinai 
į sijoną. Tada tie, kurie saugojo laisvą aikštelę, pakėlė rankas ir 
skrybėles, padarydami tartum kokią uždangą, tartum debesį prievaiz- 
dui pridengti nuo pavojingų minios akių. Šis pirmas įšoko i karietą ir 
įlindo į patį kampą. Paskui jį įlipo Fereras; durelės užsidarė. Minia 
gerai neįžiūrėjo šitos scenos, bet nuspėjo, suprato, kas atsitiko. Su- 
griaudė pritarimo ir keiksmų perkūnija. 

Kelio galas, kurį liko nuvažiuoti, galėjo būti sunkiausias ir pa- 
vojingiausias. Bet žmonių nuosprendis buvo aiškus: prievaizdą už- 
daryti į kalėjimą. O kol karieta stovėjo prie namų, tie, kurie padėjo 
Fererui atvažiuoti, minioje padarė tokį kelią, kad dabar karieta 
galėjo važiuoti kur kas greičiau ir be sustojimų. Tuoj už karietos 
pusiau perskirta ir iš šonų laikoma minia vėl liejosi į vieną tan- 
kią masę. 

Vos spėjęs atsisėsti, Fereras pasilenkė į prievaizdą ir jį pers- 
pėjo, kad sėdėtų įgludęs pačiame karietos kampe ir, gink Dieve, 
nesirodytų; bet perspėjimas buvo nereikalingas. O pats Fereras, 
atvirkščiai, turėjo visą laiką rodytis miniai, idant visų žvilgsniai 
kryptų į jį. Ir visu keliu, kaip ir pirma, jis sakė vis besikeičian- 
tiems klausytojams kalbą, pačią ilgiausią ir pačią padrikiausią iš 
visų, kokios tik kada nors buvo pasakytos; tačiau retkarčiais atsig- 
ręžęs skubiai pašnibždėdavo į ausį kampe tūnančiam savo bičiuliui 
kokį ispanišką žodelį: 

— Taip, ponai, duonos ir teisingumo! Į pilį, į kalėjimą jį! Aš 
pats prižiūrėsiu! Ačiū, ačiū, labai ačiū! Ne, ne, nepaspruks! Por 


*" Einam su manim. 
9 i . Ž . Ė 
*“ Štai kur sunkiausias momentas. Tegloboja mus Dievas. 

ablandarlos.*'" Visai teisingai, išaiškinsim, pamatysim... Ir aš noriu 
jums gero, ponai. Griežta bausmė! Esto lo digo por su bien.*!! 
Teisinga meta, padori meta, ir bausmė kaltininkams. Malonėkite 
pasitraukti į šalį! Taip, taip, aš doras žmogus, liaudies bičiulis. Jis 
bus nubaustas, žinoma, jis niekšas, nevidonas! Perdone, usted.*!? 
Jam bus blogai, blogai... si es culpable.*!? Taip, taip! Mes imsimės 
griežtų priemonių prieš tuos kepėjus! Tegyvuoja karalius, tegyvuoja 
gerieji milaniečiai, ištikimiausi jo valdiniai!.. Jam bus blogai, blogai. 
Animo, estūmos ya guasi fuera.*!' 

Iš tikro, jie buvo jau pervažiavę didžiausią Žmonių spūstį ir 
tuoj pat turėjo išsigauti į laisvą kelią. Čia Fereras leido atsikvėpti 
savo plaučiams, pamatęs pagalbą — savo piziečius, ispanų kareivius, 
kurie betgi nebuvo visiškai nenaudingi, nes, remiami ir vadovau- 
jami kai kurių miestiečių, padėjo nuraminti bent kiek žmonių 
ir padaryti laisvą kelią karietai, kai ta jau baigė važiuoti iš minios. 
Karietai artinantis, jie išsirikiavo ir pagerbė ginklu didįjį kanc- 
lerį, kuris ir čia linkčiojo į abi puses, o karininkui, priėjusiam prie jo 
atiduoti pagarbos, tarė, mostelėjęs dešine ranka: „Beso a usted 
las manos“ .*!? Šiuos žodžius karininkas išsiaiškino ta prasme, kokią 
jie iš tikro ir turėjo, būtent: jūs man labai padėjote! Karininkas 
dar sykį atidavė pagarbą ir gūžtelėjo pečiais. Buvo pats laikas 
pasakyti: „Cedant arma togae“*!“, bet Fererui dabar ne citatos 
buvo galvoje, be to, kam tuščiai švaistytis žodžiais, juk karininkas 
nesuprato lotyniškai. 

Važiuodamas tarp dviejų eilių ispanų karių, pagarbiai laikančių 
priešais save muškietas, atgavo drąsą ir Pedras. Jis visiškai atkuto 
nuo sukrėtimo, atsiminė, kas jis toks ir ką veža, ir ėmė nesivaržy- 
damas šūkauti ant minios, jau pakankamai praretėjusios, kad su 
ja būtų galima taip elgtis, ir, negailėdamas arkliams botago, pavarė 
juos pilies link. 


+!“ Jiems nuraminti. 

*!! Taip sakau jūsų labui. 

*!? Atleiskite, gerbiamasis. 

+ Jeigu jis kaltas. 

*'* Drąsiau, mes jau beveik išsigelbėjom. 
*'> Bučiuoju, gerbiamasis, jums rankas. 

*!9 Tegu ginklai užleidžia vietą togai (lot.). 

— Levantese, levantese, estūmos ya fuera*''.— tarė Fereras 
prievaizdui, o šis, išgirdęs tuos žodžius ir nusiraminęs, kad šauksmai 
nutilo ir karieta važiuoja visu greičiu, atsilošė, ištiesė nutirpusias 
rankas ir kojas, atsistojo ir, truputį atsipeikėjęs, ėmė karštai dėkoti 
savo gelbėtojui. O kancleris, pareiškęs užuojautą prievaizdui dėl 
pavojaus, į kurį tas buvo patekęs, ir džiaugsmą, kad išsigelbėjo, 
sušuko, pliaukštelėjęs sau ranka per pliką galvą: — Ah! Oue dira 
de esto su excelencia?*!* Jis ir taip jau prastai nusiteikęs dėl 
prakeiktojo Kazalės, kuris nenori pasiduoti. Oue dira el conde 
dugue*!?, kuris dreba iš baimės, jeigu tik koks lapelis ant medžio 
sušlama garsiau negu paprastai? Oue dira el rey nuestro sefor*?“, 
kuris juk būtinai sužinos apie tokią suirutę? O kažin ar jinai jau 
baigsis? Dios lo sabe.*?! 

— Ak, dėl manęs, tai aš daugiau nenoriu kištis į šitą dalyką, — 
kalbėjo prievaizdas, — aš nusiplaunu rankas, atiduodu jums, jūsų 
ekscelencija, savo pareigas ir einu gyventi į urvą, kur nors į kalnus, 
gyvensiu kaip atsiskyrėlis, toliau nuo tų galvijų. 

— Usted**? padarysite tai, ko iš jūsų reikalaus el servicio de su 
magestad**?.— oriai atsakė didysis kancleris. 

— Jo didenybė nenorės mano mirties, — atkirto prievaizdas, — 
į urvą, į urvą, toliau nuo jų! 

Ar jis įvykdė šį savo sumanymą, tai mūsų autorius nutyli. Paly- 
dėjęs vargšą žmogelį į pilį, jis daugiau apie jį nekalba. 

Minia, likusi priešais prievaizdo namus, ėmė retėti, sklaidytis į vi- 
sas šalis. Kas ėjo namo pagaliau prie savo darbų; kas traukė už miesto 


+! Kelkitės, kelkitės, mes jau ištrūkom (isp.). 
Ak, ką pasakys apie tai jo ekscelencija? 
Ką pasakys grafas-kunigaikštis? 

Ką pasakys karalius, mūsų valdovas. 
Dievas žino. 

Gerbiamasis. 

Tarnyba jo didenybei. 

pakvėpuoti tyru oru po tiekos valandų spūsties; kas ieškojo draugų 
paplepėti apie nepaprastus šios dienos įvykius. 

Tas pat darėsi ir kitame gatvės gale: žmonių čia liko tiek mažai, 
Jog ispanų kareivių būrelis galėjo žygiuoti be jokios kliūties ir netru- 
kus išsirikiavo ties prievaizdo namais. Netoliese vis dar stoviniavo su- 
sibūrusios, taip sakant, maištininkų padugnės — gauja banditų, ne- 
patenkintų taikinga, nevykusia tokio didžiulio užmojo pabaiga; vieni 
murmėjo, kiti plūdosi, treti tarėsi, ar negalima dar ko nors padaryti; 
tarytum norėdami išmėginti tas nelemtas duris, vėl tvirtai užremtas 
iš vidaus, jie ėjo prie jų, daužė ir stūmė jas. Būriui pasirodžius, visi 
jie — kas tučtuojau, o kas ir neskubėdamas, lyg nenoromis, — pasi- 
traukė į kitą pusę ir paliko laisvą aikštelę kareiviams, o šie, išsidėstę 
joje, ėmėsi saugoti namą ir gatvę. 

Bet visose aplinkinėse gatvėse būriavosi žmonės, ir kur tik susto- 
davo du trys, tuojau atsirasdavo dar trys keturi, kai kada net dvide- 
šimt naujų. Čia kas nors atsiskirdavo nuo minios, o ten dar ėjo visas 
pulkas tarytum išsidraikęs debesis, likęs po audros mėlyname danguje, 
į kurį pažvelgę žmonės sako: „Oras dar ne visai nusistovėjo“. Pama- 
nykit tiktai, kiek buvo visokiausių kalbų! Vienas karštai pasakojo apie 
ypatingus atsitikimus, kuriuos matė savo akimis; kitas dėstė, ką pats 
nuveikė, trečias džiaugėsi, kad viskas gerai baigėsi, ir gyrė Fererą, 
pranašaudamas didžius nemalonumus prievaizdui; ketvirtas tyčiojosi 
ir sakė: „Nebijokit, jo nenužudys: varnas varnui akies nekerta“; bu- 
vo ir tokių, kurie dar pikčiau murmėjo, kad padaryta ne taip, kaip 
dera, kad viskas čia — apgaulė ir kad tikra beprotybė sukelti tokį 
triukšmą, o paskui leistis apmulkinamiems. 

Tuo tarpu saulė nusileido, visi daiktai nusidažė viena spalva, ir 
daugelis žmonių, nuvargę po dienos įvykių, netekę noro plepėti pa- 
tamsyje, grįžo namo. Mūsų jaunikaitis, padėjęs karietai „tol, kol to 
reikėjo, ir kone triumfuodamas, kad prasibrovė paskui ją tarp karei- 
vių eilių, apsidžiaugė pamatęs, kad ji laisvai ir be jokio pavojaus nu- 
lėkė savais keliais. Jis dar paėjo kartu su minia ir atsiskyrė nuo jos už 
pirmo posūkio, norėdamas ir pats kiek laisviau atsikvėpti. Žengęs vos 
keletą žingsnių, kupinas jausmų ir vaizdų, tokių naujų ir neaiškių, 
Jis pajuto, kad išties jam reikia pavalgyti ir pailsėti, ir ėmė dairytis 
į abi gatvės puses — gal pamatys kokios tavernos iškabą, nes eiti į 
kapucinų vienuolyną vis tiek buvo per vėlu. Taip eidamas iškelta gal- 
va, prisiartino prie kažkokio būrelio žmonių. Sustojęs išgirdo kalbant 
apie rytdienos sumanymus ir planus. Valandėlę pasiklausęs, negalė- 

jo susilaikyti nepasakęs ir savo nuomonės: jam atrodė, kad žmogus, 
taip aktyviai dalyvavęs įvykiuose, gali ir pats šį tą pasiūlyti. Iš to, ką 
matė tą dieną, jisai įsitikino, kad, norint susilaukti sėkmės, užtenka 
patraukti į savo pusę tuos, kurie bastosi po miestą. 

— (Gerbiamieji ponai! — sušuko jis, tarytum pradėdamas prakal- 
bą.— Leiskite ir man pasakyti savo kuklią nuomonę. O kukli mano 
nuomonė tokia, kad ne tik su duona daromos visokios neteisybės. Šian- 
dien aiškiai pamatėm, kad jeigu priversi tave išklausyti, tai ir rasi tei- 
sybę,— vadinasi, reikia taip daryti ir toliau, kol bus pašalintos visos 
piktadarybės ir kol žmonės pradės gyventi krikščioniškai. Argi jūs, 
gerbiamieji ponai, nežinote, kad yra gauja tironų, kurie laužo dešimt 
Dievo įsakymų ir tyčiojasi iš taikių žmonių, kurie su jais tokių reikalų 
neturi? Jie daro jiems visokias piktadarybes ir galų gale visada lie- 
ka teisūs. Ir kuo didesnę padaro niekšybę, tuo aukščiau kelia galvą, 
tartum kažin ką nuveikę. Turbūt ir Milane jų pakanka. 

— Dar ir per daug,— pasigirdo kažkieno balsas. 

— Tą aš ir sakau, — kalbėjo Rencas.— Net ir pas mus apie tai 
pasakoja visokių istorijų. Bet ir patys matom, kaip būna. Sakysim, kas 
nors iš tų, apie kuriuos aš kalbu, gyvena ir sodžiuje, ir Milane: jeigu 
jis velnias ten, tai juk nebus angelas čia, — aš taip manau. Na, o saky- 
kit man, gerbiamieji ponai, ar kada nors esat matę bent vieną iš tų 
už grotų? Ir daug blogiau (tą galiu jums tvirtai pasakyti), kad yra juk 
įsakai, spausdinti, grėsmingi įsakai, ir ne kokie nors-prasti, ne, o taip 
puikiai surašyti, kad geresnių nereikia. Ten visos tos suktybės išdės- 
tytos, ir kaip tik taip, kaip jos būna, ir už kiekvieną — bausmė. Juk 
„taip ir pasakyta: kad ir kas jie būtų, žemakilmiai ar plebėjai, ar kaip 
ten. Bet eikit ir paprašykit mokytų Žmonių, tų knygių ir fariziejų, kad 
jums padėtų rasti teisybę, kaip skelbia įsakas, — jie klausys jūsų taip, 
kaip popiežius klauso apgavikų,— galva apsisuks kiekvienam doram 
žmogui. Taigi aiškiai matyti, kad karalius ir tie, kurie prie valdžios, 
norėtų, kad niekšai būtų nubausti, — tiktai iš to nieko gero, nes visi to- 
kie eina išvien. Taigi reikia juos palaužti. Reikia rytoj nueiti pas Fere- 
rą, nes jis doras žmogus, sušnekamas sinjoras. Ir šiandien buvo ma- 
tyti, kaip jam malonu tarp vargšų žmonių, kaip jis klausosi įrodinė- 
jimų ir kaip noriai atsakinėja. Reikia nueiti pas Fererą ir viską jam 
išaiškinti. Ir aš, pavyzdžiui, galėčiau jam papasakoti gražių dalykų, 
nes pats, savo paties akimis mačiau vieną įsaką su daugybe herbų vir- 
šuje, ir surašytas jis tų trijų, kurie dabar turi valdžią. Po įsaku — 
kiekvieno jų vardas, taip gražiai išspausdintas, ir vienas iš tų.vardų — 

Fereras, pats mačiau, savo akimis. Taigi tasai įsakas gina kaip tik to- 
kius kaip aš, bet vienas daktaras, į kurį aš kreipiausi, kad jis stotų 
už mane ir padėtų rasti man teisybę, kaip to nori tie trys sinjorai, tarp 
kurių ir Fereras, tai tas ponas daktaras, kuris man pats ir parodė įsa- 
ką,— čia tai visų gražiausia, cha cha! — apsimetė supratęs, kad aš 
paistau niekus. Aš esu tikras, kad jeigu tas mielas senelis išgirs apie 
tokius pokštus, — juk jis negali visko žinoti, ypač to, kas dedasi ne 
Milane, — tai jis nenorės, kad pasaulyje taip būtų, ir padarys tvarką. 
O juk jie leidžia įsakus tam, kad jų klausytų, tai ar ne įžūlu niekais 
laikyti epitafiją“? su jų vardu. O jeigu smurtininkai nenori nulenkti 
galvų ir siautėja, tai mūsų reikalas padėti jam, kaip kad buvo šiandien. 
Aš nesakau, kad jis turi pats važinėti visur su karieta ir gaudyti visus 
nevidonus, smurtininkus ir tironus — kur jau čia, tam, ko gero, rei- 
kėtų Nojaus laivo. Jis turi įsakyti tiems, kuriuos tai liečia, ir ne tik 
Milane, bet visur, kad jie elgtųsi pagal įsakus, ir teisiami kad būtų visi, 
kas padarys kokią neteisybę; kur pasakyta „kalėjimas“ — sodint į ka- 
lėjimą, o kur „katorga“ — į katorgą, ir visiems podestoms įsakyti, kad 
jie dirbtų kaip reikiant, o jei ne — tai vyti juos lauk ir statyti į jų vietą 
geresnius; o mes, kaip sakiau, padėsim. Ir liepti mokytiems žmonėms, 
kad jie išklausytų vargšų ir gintų teisybę. Na, ar ne tiesą sakau, ger- 
biamieji ponai? 

Rencas- kalbėjo taip nuoširdžiai, kad iš pat pradžių didelė dalis 
susirinkusiųjų, nutraukę visokias kitas šnekas, atsigręžė į jį, ir pama- 
žu visi ėmė klausytis. Pasigirdo padriki plojimai, šauksmai: „Bravo! 
Žinoma! Jo teisybė! Nieko nepasakysi, jo teisybė!“ — toks buvo klau- 
sytojų atsakas. Tačiau netrūko ir kritikų. Vienas pasakė: „Et, ką 
ten, klausytis kalniečių! Visi jie gražbyliai“, ir nuėjo sau. Kitas bam- 
bėjo: „Dabar kiekvienas driskius nori savo dvylekį įterpti; kad ir kaip 
jūs čia gerkles laidysit, duona nuo to neatpigs; o juk mes tik dėl to ir 
sujudom“. Bet Rencas girdėjo tik pritarimus. Kas spaudė jam vieną 
ranką, kas kitą: „Iki pasimatymo, iki rytojaus.— Kur? — Katedros 
aikštėje. Gerai? — Gerai. Ką nors padarysim. — Ką nors padarysim!“ 

— (Gal kas iš gerbiamų ponų man parodytų taverną, kur galėčiau 
nebrangiai užkąsti ir pernakvoti? — paklausė Rencas. 

— Mielai tau padėsiu, šaunus jaunikaiti,— tarė vienas, įdėmiai 
klausęsis Renco kalbos, bet iki šiol tylėjęs.— Žinau taverną kaip tik 
jums ir pristatysiu jus šeimininkui, jis mano bičiulis ir doras žmogus. 

— Ar toli? — paklausė Rencas. 

— Ne, netoli, — atsakė tas. 

Minia ėmė skirstytis, ir Rencas, paspaudęs daugelį nepažįstamų 
rankų, nuėjo su nepažįstamu palydovu, dėkodamas jam už pas- 
laugumą. 

— Už ką čia dėkoti? — kalbėjo tas.— Ranka ranką prausia, o 
abi kartu — veidą. Argi mes neturim padėti artimui? 

Einant palydovas, lyg tarp kitko, ėmė klausti Rencą čia vieno, 
čia kito dalyko. 

— Ne iš smalsumo klausinėju, bet jūs man atrodote labai nuvar- 
gęs. Iš kurgi atkeliavote? 

— Aš...— atsakė Rencas,— aš iš Leko. 

— Iš Leko? Jūs iš Leko? 

— Iš Leko... tai yra iš jo apylinkių. 

— Vargšas jaunikaitis! Kiek galėjau suprasti iš jūsų kalbų, jus 
ten turbūt smarkiai nuskriaudė. 

— Ech žmogau mano mielas! Aš turėjau kalbėti užuominomis — 
nenorėjau viešai iškloti, kokia man bėda; bet palaukit... Kada nors 
viskas išaiškės, ir tada... Bet štai matau tavernos iškabą; dievaži, ne- 
turiu jokio noro eiti toliau. 

— Ne, ne, einam, kur aš sakiau, čia netoli, — pasakė vadovas, — 
o čia jums nebus taip gerai. 

— Niekis,— atsakė jaunikaitis,— aš juk ne ponaitis, pratęs prie 
prabangos, man kad tik atsakančiai užkandus, gavus šiaudų čiužinį, 
ir gerai. O svarbiausia — kad tik greičiau. Sudieu! — ir žengė pro 
sukrypusius vartus, viršum kurių kabėjo iškaba su mėnulio pilnatim. 

— Gerai, einam čionai, jeigu jums taip patinka, — pasakė nepa- 
žįstamasis ir įėjo paskui jį. 

— Kam čia jums vargintis, — atsakė Rencas.— Beje, — pridūrė 
jis, — jei išgersite su manim taurę vyno, man bus labai malonu. 

— Mielai priimu jūsų kvietimą, — atsakė tas ir, kaip vietinis, 
viską čia žinąs, žengė pirma Renco per nedidelį kiemą prie virtuvės 
durų, pakėlė velkę ir, atidaręs duris, įėjo su savo kompanionu. Ran- 
kiniai žibintai, pakabinti ant karčių, prikaltų prie lubų sijos, skleidė 
blausią šviesą. Daugybė žmonių, kuo nors užsiėmusių, sėdėjo ant 
suolų abipus ilgo siauro stalo, kuris užėmė kone pusę kambario; kai 
kur stalas buvo užtiestas staltiese ir apdėtas lėkštėmis, kitur vyrai lošė: 
dalijo ir vertė kortas, mėtė ir rinko kaulelius; ir visur pristatyta vyno 
butelių ir taurių. Ėjo iš rankų į rankas berlingos, realai ir parpaljo- 
lės, kurie, jeigu būtų mokėję kalbėti, tikriausiai būtų papasakoję štai 
ką: šį rytą mes buvome kepėjo puoduke arba priklausėme kuriam 

nors sąmyšio liudininkui, kuris, trokšdamas pamatyti, kaip eina vi- 
suomenės reikalai, pamiršo savo paties reikalus. 

Triukšmas buvo didžiulis. Jaunas vaikinas bėgiojo sušilęs, aptar- 
naudamas valgytojus ir lošėjus. Šeimininkas, sėdėdamas ant mažo 
suolelio po židinio gaubtuvu, rodėsi, buvo užsiėmęs kažkokiomis fi- 
gūromis, kurias braižė pelenuose ir vėl lygino replėmis; bet iš tikrųjų 
atidžiai sekė visa, kas darėsi aplinkui. Tarkštelėjus durų velkei, jis at- 
sistojo ir nuėjo pasitikti naujų svečių. Pamatęs palydovą, tarė pats 
sau: „Prakeiktasis! Ir ko tu amžinai painiojiesi po kojomis, kai tave 
mažiausiai noriu matyti!“ Paskui, skubiai permetęs akimis Rencą, vėl 
tarė pats sau: „Tavęs aš nepažįstu, bet jeigu atėjai su tokiu medžioto- 
ju, vadinasi, tu arba šuo, arba kiškis; iš poros žodžių viskas paaiš- 
kės“. Tačiau visi šitie samprotavimai nė kiek neatsispindėjo šeiminin- 
ko veide: jis buvo sustingęs tarytum portretas, gana putnus ir žvilgan- 
tis, su tankia rusva barzdele ir nedidelėmis šviesiomis skvarbiomis 
akimis. 

— Ko pageidaujate, ponai? — garsiai tarė jis. 

— Pirmiausia butelio gero vyno,— pasakė Rencas,— o paskui 
ko nors užkąsti. 

Tai pasakęs, jis klektelėjo ant suolo pačiame stalo gale ir garsiai 
sustenėjo, tarytum norėdamas pasakyti: „Gera pasėdėti, kai taip ilgai 
pabūni ant kojų ir taip nusiplūki“. Bet staiga Rencas prisiminė suo- 
lą ir stalą, prie kurio paskutinį kartą sėdėjo su Liučija ir Anjeze, ir 
atsidusęs papurtė galvą, tarytum norėdamas nuvyti tą mintį. Veikiai 
pamatė šeimininką su vynu. Palydovas atsisėdo priešais Rencą, ir šis 
tuoj pat įpylė jam vyno, sakydamas: 

— Paskalaukite gerklę. 

Prisipylęs kitą taurę, Rencas išgėrė ją vienu kvapu. 

— O ką duosit užvalgyti? — kreipėsi į šeimininką. 

— "Turiu troškintos mėsos, gerai? — atsakė tas. 

— Puiku, duokit troškintos mėsos. 

— Tučtuojau,— tarė šeimininkas ir, pasišaukęs tarną, paliepė: — 
Aptarnaukit šitą svečią, — o pats nuėjo prie židinio.— Tik štai kas, — 
pridūrė jis, kreipdamasis į Rencą, — duonos šiandien neturiu. 

— Duona,— garsiai nusijuokė Rencas,— pasirūpino pati Ap- 
vaizda. 

Ir, išsitraukęs trečią kepalėlį, paskutinį iš rastų prie šventojo Di- 
onizo kryžiaus, iškėlė jį aukštai, šaukdamas: 

— Štai Apvaizdos duona! 

Išgirdę tą šauksmą, daugelis atsigręžė, o vienas, pamatęs aukštai 
iškeltą trofėjų, suriko: „Tegyvuoja pigi duona!“ 

— Pigi,— pasakė Rencas,— gratis et amore*. 

— Juo geriau! 

— Bet aš nenorėčiau, kad ponai pagalvotų apie mane blogai, — 
tuoj pat pridūrė Rencas.— Aš jos, kaip sakoma, nepasiglemžiau. Ją 
radau ant žemės, ir jeigu atsirastų savininkas, galiu užmokėti. 

— Šaunus vyras, šaunus! — dar garsiau nusikvatojo žmonės ap- 
linkui: niekam nė į galvą neatėjo, kad tie žodžiai pasakyti rimtai. 

— (Gal jie mano, kad aš juokauju? Bet taip iš tikrųjų ir yra, — 
pasakė Rencas savo palydovui ir, pavartęs duoną rankoje, pridūrė: — 
Matote, ką iš jos padarė, — paplotį; o taip juk buvo ir žmonėms! Jeigu 
į tą kamšalynę pateko tokių, kurių minkštesni kaulai, tai jie, reikia 
manyti, buvo smarkiai aplamdyti.— Ir, atsikandęs tris ar keturis kąs- 
nius, išgėrė antrą taurę vyno. 

— Šita duona viena niekaip nelenda. Niekad man nebuvo taip 
sausa gerklėje. Persirėkiau. 

— Paklokit šitam šauniam jaunikaičiui gerą patalą,— pasakė 
palydovas, — jis ketina čia nakvoti. 

— Jūs norite nakvoti? — paklausė Rencą šeimininkas, priėjęs 
prie stalo. 

— Žinoma,— atsakė tas.— Patalą bet kokį, kad tik būtų švarios 
paklodės, nes aš, kad ir neturtingas, esu pratęs prie švaros. 

— Na, tuo nesirūpinkit! — tarė šeimininkas ir nuėjo prie bufeto 
virtuvės kampe. Sugrįžo su rašaline ir lapeliu balto popieriaus vie- 
noje rankoje ir su plunksna kitoje. 

— O kas čia? — sušuko Rencas, nurijęs kąsnelį troškintos mėsos, 
kurią atnešė tarnas, paskui šypsodamas su nuostaba pridūrė: — Tai 
čia švari paklodė? 

Šeimininkas, nieko nesakęs, padėjo ant stalo rašalinę ir popierių 
ir, pasirėmęs į tą patį stalą kairiąja ranka ir dešiniąja alkūne, iškėlęs 
į viršų plunksną, pažvelgė į Rencą ir tarė: 

— Malonėkite man pasakyti savo vardą, pavardę, iš kur kilęs. 

— Ką? — paklausė Rencas.— Ką tai turi bendra su patalu? 

— Aš vykdau savo pareigą,— atsakė šeimininkas, žiūrėdamas 
palydovui į veidą, — mes turime duoti žinias apie kiekvieną žmogų, 
kuris pas mus apsistoja: vardas ir pavardė, iš kur kilęs, kokiu reikalu 


* Veltui ir su meile (lot.). 

atvyko, ar turi prie savęs ginklą... kiek laiko ketina būti mieste... Taip 
reikalauja įsakas. 

Prieš atsakydamas, Rencas ištuštino dar taurę, jau trečią. O to- 
liau — bijau, kad vargu ar gebėsime jas suskaičiuoti. Paskui jis tarė: 

— Aha! Turite įsaką. O aš taip pat esu įstatymų žinovas ir pui- 
kiausiai nusimanau apie visus įsakus. 

— Aš kalbu rimtai, — varė toliau šeimininkas, vis žiūrėdamas į 
tylų Renco palydovą, ir vėl nuėjo prie bufeto. Jis ištraukė iš stalčiaus 
didelį lapą su įsaku ir paklojo jį prieš Rencą. 

— Ak, štai jis! — sušuko Rencas, pakėlęs vėl pripiltą taurę, iš- 
tuštinęs ją vienu mauku ir pirštu rodydamas įsaką.— Štai tas nuos- 
tabus lapas iš mišiolo! Labai džiaugiuosi. Aš pažįstu šitą herbą; supran- 
tu, ką reiškia tas eretiko veidas su virve ant kaklo. (Tais laikais įsakų 
viršuje būdavo dedamas gubernatoriaus herbas, o dono Gonsalo Fer- 
nandeso de Kordovos herbe buvo aiškiai matyti grandine už kaklo 
pririštas Mauritanijos karalius.) Tas veidas reiškė: „Įsako, kas gali, 
o klauso, kas nori“. Kai šitas veidas pasiųs į katorgą sinjorą doną... 
na, tiek to, aš žinau ką... ir, kaip sakoma kitame mišiolo lape, tokiame 
pačiame kaip šis, — kai jis padarys taip, kad doras vaikinas galėtų 
vesti dorą merginą, sutinkančią už jo tekėti, tada aš pasakysiu savo 
vardą tam veidui ir dar jį pabučiuosiu. Aš galiu turėti rimtų priežas- 
čių nesakyti savo vardo. Ar ne taip? Juk jeigu koks niekšas, kuris savo 
valdžioj turi visą gaują tokių pat niekšų, — nes jeigu būtų vienas...— 
čia jis užbaigė savo žodžius reikšmingu mostu,— jeigu koks niekšas 
panorėtų sužinoti, kur aš esu, kad galėtų padaryti man kokią niekšy- 
bę, — aš klausiu, ar tas žmogus, kurio veidas čia atvaizduotas, bent 
pirštą pajudintų man padėti? Turiu mat pasakyti viską apie save! Tai 
bent naujiena! Sakysim, aš atėjau į Milaną išpažinties, bet noriu, kad 
mane išklausytų, taip sakant, tėvas kapucinas, o ne tavernos šeimi- 
ninkas. 

Šeimininkas tylėjo, nenuleisdamas akių nuo palydovo, kuris visai 
nesikišo. Rencas — deja, reikia tai pasakyti — išgėrė dar taurę ir 
kalbėjo toliau: 

— Aš tau nurodysiu tokią priežastį, brangusis mano šeimininke, 
kuri tave įtikins. Jeigu įsakai, kurie skelbia teisingumą ir yra išleisti 
gerų krikščionių labui, neturi galios, tai juo labiau negali turėti ga- 
lios tie, kurie gina bloguosius. Vadinasi, nesikabinėk ir atnešk geriau 
dar vieną butelį, nes šitas jau tuščias.— Tai pasakęs, jis pabarškino 
Į jį krumpliais ir pridūrė: — Girdi, šeimininke, ar girdi, kaip skamba? 

Ir šį kartą Rencas pamažu patraukė aplinkinių dėmesį, ir vėl klau- 
sytojai jam pritarė. 

— Ką gi man daryti? — pasakė šeimininkas, žiūrėdamas į nepa- 
žįstamąjį, kuris anaiptol nebuvo jam nepažįstamas. 

— (Gana, gana! — suriko daugelis.— Vaikinas sako teisybę, visa 
tai tik priekabės, pinklės, painiavos, — dabar įstatymas kitoks, nau- 
jas įstatymas. 

Aidint tiems šauksmams, nepažįstamasis, pažvelgęs į šeimininką 
su priekaištu, kam jis per daug atvirai ėmė klausti, pasakė: 

— Tegu jis daro kaip nori, nekelkite triukšmo. 

— Savo pareigą atlikau, — pasakė šeimininkas garsiai, o širdyje 
pridūrė: „Prie manęs dabar neprikibsi“. Paskum paėmė popierių, 
plunksną, rašalinę, įsaką ir tuščią butelį perduoti tarnui. 

— Atnešk to paties vyno, — paprašė Rencas,— jis man visai ge- 
ras, apnakvinsim jį greta pirmojo, neklausinėdami vardo, pavardės, 
iš kur kilęs, ko atvyko ir ar ilgai bus mieste... 

— To paties, — paliepė šeimininkas tarnui, duodamas jam butelį, 
ir vėl atsisėdo po židinio gaubtu. „Na ir kiškis! — pagalvojo jis, vėl 
piešdamas ornamentus pelenuose.— Ir į kokias rankas pakliuvai! 
Asilas! Jeigu jau nori skandintis, tai skandinkis! Bet ,„Mėnulio pilna- 
tis“ neturi nukentėti dėl tavo kvailysčių“. 

Rencas padėkojo palydovui ir visiems, kurie jį palaikė. 

— Brangus bičiuliai, — tarė jis,— dabar tikrai matau, kad dori 
žmonės duoda vienas kitam ranką ir padeda vienas kitam. 

Paskui, pamokslininko mostu iškėlęs dešinę ranką aukštai viršum 
stalo, sušuko: 

— Nuostabus dalykas! Visi valdytojai visur kiša tik popierių, 
plunksną ir rašalinę. Vis tos prakeiktos plunksnos rankose! Niekur 
tie ponai negali apsieiti be plunksnos! 

— Kaimieti dorasis! Ar norite žinoti kodėl? — nusijuokė vienas 
iš lošėjų, kuriam kaip tik dabar pasisekė. 

— Nagi, paklausykim...— atsiliepė Rencas. 

— Ogi štai kodėl, — atsakė tas: — tie ponai valgo žąsis. O juk 
plunksnos lieka, ir tų plunksnų tiek daug, kad reikia ką nors su jomis 
veikti. 

Visi nusikvatojo, nesijuokė tik tas, kuris pralošė. 

— Žiūrėkit,— pasakė Rencas,— juk jis poetas! Matau, kad ir čia 
esama poetų, jų dabar gimsta visur. Aš taip pat turiu poeto gyslelę 
ir kartais pasakau įdomių dalykų... bet tik tada, kai man sekasi. 

Norint suprasti šitą Renco sąmojį, reikia žinoti, kad Milano pras- 
tuomenėje, o ypačiai kaime, žodis „poetas“ anaiptol nėra, kaip vi- 
siems apsišvietusiems žmonėms, šventas genijus, Pindo“? gyventojas, 
mūzų auklėtinis; jiems poetas — savotiškas, keistokas žmogus, kurio 
kalbos ir elgesys greičiau sąmojingi negu protingi. Prastuomenėje 
toks niekdarys poetas labai laisvai švaistosi žodžiais ir kartais nusako 
jais daiktus, labai tolimus nuo tikrosios jų reikšmės. Nes, leiskit pa- 
klausti, kas yra bendro tarp poeto ir keistuolio? 

— O tikrąją priežastį pasakysiu aš, — pridūrė Rencas.— Matote, 
plunksna yra jų rankose, o žodžiai, kuriuos jie taria, išlekia ir dings- 
ta. Todėl žodžius, kuriuos taria vargšas vaikinas, jie atidžiai išklauso, 
greitai pagauna ta pačia plunksna ir sudeda į popierių, kad paskui 
galėtų tam tikru laiku ir tam tikroje vietoje jais pasinaudoti. Turi jie 
dar ir kitą gudrų įprotį: kai nori apgauti vargšą vaikiną, kuris nėjęs 
mokslų, bet šiek tiek turi štai čia... na, jūs suprantate, apie ką aš kal- 
bu...— ir, kad būtų aiškiau, reikšmingai pastukseno smilium sau į 
kaktą, — tai va, kai jie pamato, kad žmogus pradeda suprasti apga- 
vystę, šmakšt ir įkiša į kalbą kelis žodžius lotyniškai, kad jį išsyk iš- 
muštų iš vėžių ir apsuktų jam galvą. Gana! Metas padaryti tam galą! 
Šiandien, šiaip ar taip, apsieita be lotynų kalbos, be popieriaus, plunk- 
snos ir rašalinės, o rytoj, jeigu žmonės mokės tvarkytis, bus padaryta 
dar geriau,— ir niekam nė plaukas nenukris nuo galvos. Viskas bus 
pagal įstatymą. 

Tuo tarpu vieni klausytojai vėl ėmė lošti, kiti valgyti, daugelis rė- 
kavo, kaip ir anksčiau; vieni ėjo laukan, kiti vidun. Šeimininkas įdė- 
miai sekė visus. Beje, visa tai neturi nieko bendro su mūsų istorija. O 
nepažįstamasis palydovas vis dar nesirengė išeiti; rodėsi, jis neturėjo 
čia jokių reikalų, bet nenorėjo išsinešdinti, nepakalbėjęs dar truputį 
atskirai su Rencu. Atsigręžęs į jaunuolį, jis vėl užmezgė kalbą apie 
duoną ir po kelių sakinių, panašių į tuos, kurie pastarosiomis dieno- 
mis ėjo iš lūpų į lūpas, išdėstė savo paties nuomonę: 

— Ech, jeigu būtų mano valia, aš rasčiau, kaip šį dalyką sutvar- 
kyti. 

— O ką jūs padarytumėt? — paklausė Rencas, įsmeigęs į jį la- 
biau negu paprastai žibančias akis ir net prasižiojęs — su tokia atida 
klausėsi. 

— Ką aš padaryčiau? — atsakė tas.— Aš padaryčiau taip, kad 
duonos užtektų visiems — ir vargšams, ir turtuoliams. 

— Oho! Gerai būtų! — pasakė Rencas. 

— Štai kaip padaryčiau: nustatyčiau teisingą mėtą, kad visi ga- 
lėtų nusipirkti. O paskui imčiau skirstyti duoną pagal burnų skaičių. 
Mat yra tokių baisių ėdrūnų, kurie norėtų viską susiglemžti,— tai 
jie ir grobia be jokio saiko. O vargšui žmogui paskui ir trūksta duonos. 
Taigi duoną reikia skirstyti. O kaip tai padaryti? Ogi štai kaip: kiekvie- 
nai šeimai reikia duoti kortelę, surašyti joje burnų skaičių, su ja tegu 
ir vaikščioja į kepyklą duonos. Man, pavyzdžiui, turėtų išduoti tokią 
kortelę: Ambrodžas Fuzela, iš profesijos špagų meistras, su žmona ir 
keturiais vaikais, — visi to amžiaus, kai jau valgo duoną (tas labai 
svarbu!), duoti jam duonos tiek ir tiek, mokėti pinigų tiek ir tiek. Bet 
teisingai, pagal burnų skaičių. Jums, pavyzdžiui, jie turėtų išduoti 
tokią kortelę... Kuo jūs vardu? 

— Lorencas Tramaljinas,— atsakė jaunuolis. Susidomėjęs pro- 
jektu, Rencas neatkreipė dėmesio į tai, kad jis visas kaip tik iš popie- 
riaus, plunksnos ir rašalo ir kad jam įvykdyti reikėtų pirmiausia su- 
rašyti visų vardus. 

— Labai gerai,— pasakė nepažįstamasis,— o ar turite žmoną 
ir vaikų? 

— Turėčiau turėti... vaikų nę... dar per anksti... bet žmoną... ži- 
noma, jeigu viskas pasaulyje būtų kaip reikiant. 

— A, tai jūs vienas! Na, tai pakentėkite, porcija jums mažesnė. 

— Taip, žinoma. Bet jeigu greitai, kaip tikiuosi... su Dievo pa- 
dėjimu... Na, tiek to. O kai turėsiu žmoną? 

— Tada kortelė bus pakeista, porcija padidinta. Kaip jums sa- 
kiau, visada — pagal burnų skaičių, — pasakė nepažįstamasis stoda- 
masis. 

— Taip būtų gerai! — sušuko Rencas ir, daužydamas kumščiu 
stalą, rėkė: — O kodėl jie neišleidžia tokio įstatymo? 

— O kas juos žino? Na, tuo tarpu labanakt, aš einu. Turbūt žmo- 
na ir vaikai seniai manęs laukia. 

— Dar lašelį, dar lašelį! — sušuko Rencas, skubiai pripildamas 
jo taurę. Staiga atsistojęs, jis nutvėrė jam už striukės skverno ir smar- 
kiai patraukė — pamėgino vėl jį pasodinti. — Dar lašelį, neįžeiskite 
manęs. “ 

Bet draugas pasimuistęs ištrūko ir, nepaisydamas srautu plūstan- 
čių Renco prašymų ir priekaištų, pakartojo: „Labanakt“ ir išėjo. Ne- 
pažįstamasis buvo jau gatvėje, o Rencas vis dar jį įkalbinėjo. Paskui 
vėl sudribo ant suolo, įsmeigė akis į taurę, kurią ką tik pripylė, ir, pa- 
matęs einant pro šalį tarną, davė jam ženklą sustoti, lyg būtų norėjęs 

pasakyti kažką svarbaus. Parodė į taurę ir iš lėto, iškilmingu tonu, 
kažkaip ypatingai kapodamas žodžius, tarė: 

— Aš ją pripyliau tam geram žmogui,— matote, kaip tikras drau- 
gas, net sklidiną, bet jis nesutiko išgerti. Keisti kartais žmonės! Bet aš 
čia niekuo nedėtas: aš parodžiau visą širdį. O dabar, kad jau pripilta, 
negi leisi geram daiktui žūti veltui? — Tai pasakęs, paėmė taurę ir 
vienu kvapu ją išgėrė. 

— Aš suprantu, — tarė nueidamas tarnas. 

— A, ir jūs suprantat, — varė toliau Rencas,— vadinasi, teisybę 
sakau. Jeigu įrodymai rimti... 

Dabar turėsime pasitelkti visą savo meilę tiesai, idant galėtume 
teisingai apsakyti įvykius, darančius tiek mažai garbės tokiam svar- 
biam, galima sakyti, netgi pagrindiniam mūsų istorijos veikėjui. Tačiau 
tas pats bešališkumas spiria mus paaiškinti skaitytojui, kad Rencui 
taip atsitiko pirmą kartą. O kadangi mūsų herojus nebuvo pratęs lė- 
bauti, tai ir išėjo taip, kad tas pirmas kartas jam buvo lemtingas. Vos 
tik atėjęs, jis išlenkė, priešingai savo įpročiams, vieną po kitos kelias 
taures. Tai padarė iš dalies dėl didelio troškulio, iš dalies dėl tam tikro 
dvasinio pakilimo, atėmusio iš jo bet kokį saiko jausmą. Ir tos kelios 
taurės, kurios pratusiam išgerti žmogui būtų tik troškulį numalšinu- 
sios, Rencui mušė į galvą. Todėl mūsų anonimas daro tam tikrą pas- 
tabą, kurią mes pakartosime, ir „kas turi ausis — teklauso“. „Geri ir 
saikingi įpročiai, — sako jis, — turi, tarp kitko, ir tą gerą pusę, kad kuo 
tvirčiau jie yra įsišakniję žmoguje, tuo greičiau jis, bent kiek nutolęs 
nuo jų, ima gailėtis ir stengiasi prie jų grįžti; ir netgi iš klaidos jis tik 
pasimoko“. 

Šiaip ar taip, kai Rencui ėmė svaigti galva, vynas ir žodžiai pra- 
dėjo plūste plūsti, vynas — į jį, o žodžiai — iš jo, be jokio saiko ir tvar- 
kos, todėl tuo metu, kai mes jį palikome, jis jau nieko nebesuvokė. Jau- 
nuolis jautė didelį norą kalbėti, o klausytojų ar bent žmonių, kuriuos 
būtų galima tokiais palaikyti, netrūko. Kurį laiką žodžiai plaukė iš jo 
burnos neprašyti ir rikiavosi tam tikra tvarka. Bet štai pamažu už- 
baigti sakinius Rencui ėmė darytis baisiai sunku. Mintis, iškilusi jam 
sąmonėje gyva ir aiški, staiga apsitraukdavo migla ir dingdavo, o Žo- 
dis, kažkur ilgai užtrukęs, ateidavo ne tas, kurio reikėjo. Tokiomis 
Sunkiomis valandėlėmis jis, pasidavęs vienam iš apgaulingų instinktų, 
kurie tokiais atvejais žudo žmones, griebdavosi nelemto butelio. Bet 
ką galėjo padėti butelis pasakys kiekvienas, kas turi nors truputėlį 
sveiko proto. 

Pacituokime tik nedidelę dalį to, ką jis pasakė tą nelemtą vakarą. 
Žymiai daugiau žodžių praleidžiame, per daug jau jie rėžių ausį, ka- 
dangi neturi ne tik prasmės, bet netgi nieko bendro su ja, ir užtat ne- 
tinka jokiai spausdintai knygai. 

— Ak šeimininke, šeimininke! — kalbėjo Rencas, lydėdamas aki- 
mis šeimininką, kai tas vaikščiojo aplink stalą ar sėdo po Židinio gaub- 
tu. Kartais Rencas ieškodavo jo akimis ten, kur jo nė būti nebuvo, ir 
vis kalbėjo, nepaisydamas triukšmo.— Šeimininke, girdi, šeimininke! 
Negaliu pakęsti, kad tu stengeisi iškvosti iš manęs vardą, pavardę, 
verslą... Ir dar iš tokio vaikino kaip aš! Tu negerai elgeisi. Kas per ma- 
lonumas, kas per prasmė, kas per noras, koks reikalas... užrašyti po- 
pieriuje viską apie vargšą vaikiną? Ar teisybę aš sakau, ponai? Juk 
tavernos šeimininkas taip pat turi padėti geriems vaikinams... Klau- 
syk, klausyk, šeimininke... aš tau noriu pasakyti vieną palyginimą... 
pavyzdžio dėlei... Ką? Jie juokiasi? Aš, žinoma, truputį įkaušęs... bet 
šneku teisingai. Tu man pasakyk tiktai, kas išlaiko tavo taverną? Varg- 
šai vaikinai, ar ne teisybė? Ar tiesą aš sakau? Tu tik paklausyk, argi 
tie ponai, tie, kurie terlioja įsakus, kada nors užeina pas tave išgerti 
taurelės? 

— Jie tik vandenį geria,— tarė Renco kaimynas. 

— Jie nori būti blaivūs, — pridūrė kitas, — kad galėtų gražiau 
meluoti. 

— Aha! — sušuko Rencas.— Štai ir prabilo poetas! Paklausy- 
kite, ką aš pasakysiu. Tai va, šeimininke, atsakyk man: ar Fereras — 
o jis turbūt geresnis už kitus — buvo užėjęs kada nors čionai išgerti, 
palikti nors skatiką? Arba tas šuo, tas žmogžudys donas... Tyliu, nes 
dar iš proto neišėjau... Fereras ir tėvas Krrr... na, aš jau žinau, kas... 
abu yra kilnūs žmonės, bet kilnių Žmonių nedaug. Seniai blogesni 
už jaunus, o jauni... dar blogesni už senius. Bet aš patenkintas, kad 
nebuvo pralieta kraujo. Sergėk Viešpatie, tai budelio darbas. Duo- 
na — kas kita! Mane gerokai aplamdė, bet aš taip pat atsilyginau. 
Kelią! Perteklius! Tegyvuoja!.. Ir vis dėlto netgi Fereras... vieną kitą 
lotynišką žodelį įterpia ...siės barads trapolorum*... Prakeiktas įpro- 
tis! Tegyvuoja! Teisingumas! Duona! Štai kur teisingi žodžiai!.. Ten 
trūko šitų kilnių žmonių... kai pasigirdo tas prakeiktas din dan din dan, 
paskui vėl din dan din dan. Tada nereikėjo bėgti. Reikėjo sulaikyti 
jį ten, kleboną... Aš žinau, ką sakau! 


* Iškraipyti lotyniški žodžiai. 

Sulig tais žodžiais jis nuleido galvą ir kurį laiką sėdėjo paskendęs 
kažkokiose mintyse; paskui giliai atsiduso ir pakėlė galvą; jo akys ži- 
bėjo ir buvo drėgnos. Jose spindėjo toks klaikus sielvartas, kad žmo- 
gui, kuris tą sielvartą sukėlė, turbūt baisu būtų pasidarę į jį pažvel- 
gus. Bet šie šiurkštūs Žmonės, kuriuos karšta ir padrika Renco graž- 
bylystė jau ėmė linksminti, pradėjo dar labiau tyčiotis iš jo susikrim- 
timo. Artimesnieji kaimynai sakė kitiems: „Tik pažiūrėkit!“ Gėrovai 
gręžiojosi į jį, ir jis tapo visos kompanijos pajuokos objektu. Nepasa- 
kysi, kad jie buvo labai protingi ar bent jau tokie kaip visada; bet, po 
teisybei, nė vienas iš jų nebuvo tiek praradęs proto kaip vargšas Ren- 
cas; be to, jis buvo sodietis. Štai ir ėmė vienas per kitą erzinti jį kvai- 
lais ir stačiokiškais klausimais, mandagiai iš jo šaipytis. Rencas čia 
dėjosi įsižeidęs, čia leido viską juokais, nekreipdamas dėmesio į tuos 
puldinėjimus, kalbėjo visai apie kitką, klausinėjo ir pats atsakinėjo, 
ir vis nei į tvorą, nei į mietą. Laimė, ir taip sapaliodamas jis neprarado 
instinktyvaus atsargumo, vengė vardų, todėl neištarė netgi to vardo, 
kuris, be abejo, buvo giliausiai įsmigęs jam į atmintį. Būtų per daug 
skaudu, jeigu šitą vardą, kuriam ir mes jaučiame tam tikrą meilę ir 
pagarbą, būtų ėmę valkioti šie girtuokliai ir jis būtų tapęs piktų lie- 
žuvių pramogos objektu. 

Pamatęs, kad žaidimas per daug ilgai užtruko, šeimininkas pri- 
ėjo prie Renco ir, mandagiai paprašęs kitus duoti vaikinui ramybę, 
ėmė purtyti jį už rankos, prikalbinėdamas eiti gulti. Bet Rencas nesi- 
liovė postringavęs apie vardą ir pavardę, apie įsakus, apie gerus vai- 
kinus. Tačiau žodžiai „lova“ ir „gulti“, kartojami Rencui į ausį, ga- 
liausiai pasiekė jo sąmonę, ir jis gyvai pajuto, kaip jam reikia to, ką 
šie žodžiai reiškia, ir valandėlę atsikvošėjo. Nedidelis proto krislelis, 
jo atgautas, parodė, kad didžiulė proto dalis dingusi, panašiai kaip 
paskutinės sietyno žvakės šviesoje galime pamatyti kitas, jau užgesin- 
tas žvakes. 

Jaunuolis sukaupė drąsą, ištiesė rankas, atsirėmė į stalą, pamėgi- 
no atsistoti vieną kartą, kitą, atsiduso, susverdėjo, pagaliau trečią 
kartą, šeimininko palaikomas, atsistojo. Šeimininkas, nepaleisdamas 
Renco, išvedė iš užstalės ir, paėmęs viena ranka žibintą, kita šiaip taip 

lyg tempė, lyg stūmė jį į laiptus. Išgirdęs triukšmingus atsisveikinimo 
žodžius, kuriuos jam rėkavo iš paskos, Rencas greitai atsigręžė ir, jei- 
gu šeimininkas nebūtų mikliai nutvėręs jam už rankos, būtų persiver- 
tęs kūliais. Vis dėlto jis pasigręžė ir laisvąja ranka kelis kartus pamo- 
savo, braižydamas ore atsisveikinimo ženklus — tikrus Saliamono 
mazgus'!. 

— Einam gulti, gulti! — sakė šeimininkas, vilkdamas Rencą; iš- 
vedė jį pro duris ir dar su didesniu vargu užtempė laipteliais į viršų, 
o paskui įvedė į jam skirtą kambarį. Pamatęs jc laukiantį patalą, Ren- 
cas pralinksmėjo, meiliai pasižiūrėjo į šeimininką siauromis akutėmis, 
kurios čia sužibėdavo, čia užgesdavo tartum du jonvabaliai. Bandy- 
damas išlaikyti pusiausvyrą, ištiesė ranką, norėdamas iš draugiškumo 
ir dėkingumo patapšnoti šeimininkui per veidą, bet tai jam nepavyko. 
Užtat pavyko pasakyti: 

— Bravo, šeimininke! Dabar matau, kad tu kilnus žmogus. Geras 
yra darbas pakloti patalą geram vaikinui, bet tas pokštas, kurį man 
iškrėtei dėl vardo ir pavardės, pasakysiu tau — nekilnus. Laimė, kad 
man taip pat gudrumo nestinga. 

Šeimininkas nemanė, kad Rencas dar gali ką nors suvokti, ir iš 
savo didelio patyrimo žinojo, kad tokioje būklėje Žmogaus nuomonė 
greitai keičiasi, tačiau nusprendė pasinaudoti šituo laikinu sąmonės 
praskaidrėjimu ir dar kartą pamėgino. 

— Sūneli brangus, — tarė jis švelniu balsu ir švelnia mina,— 
juk aš visai nenorėjau jums įkyrėti ar ką iškvosti apie jus patį. Bet 
nieko nepadarysi! Įstatymas! Juk mes turime jo klausyti, kitaip mums 
pirmiausia klius. Geriau jau daryti, kaip jis liepia... Na, kokia čia gali 
būti kalba? Didelio čia daikto — pasakyti porą žodžių! Ne dėl anų, 
o tam, kad padarytumėt man malonumą,— taigi dabar akis į akį, tar- 
pusavy išsiaiškinkime kas reikia: pasakykite man savo vardą, o paskui 
eikite sau gulti ramia širdimi. 

— Ak niekše! — suriko Rencas.— Sukčiau! Tu vėl lendi prie 
manęs su tuo bjauriu reikalavimu — vardas, pavardė, verslas? 

— Tylėk, juokdary, eik gulti, — pasakė šeimininkas. 

Bet Rencas šaukė dar garsiau: 

— Viskas aišku — ir tu su jais išvien. Palauk, palauk, aš tave pa- 
mokysiu! 

Ir, pasigręžęs laiptų link, ėmė rėkti visa gerkle: 

— Bičiuliai, šeimininkas irgi iš... 

— Aš tik juokais pasakiau, — sušuko šeimininkas Rencui stačiai 

į veidą, stumdamas jį prie lovos, — juokais. Argi nesupratai, kad pa- 
sakiau juokais? 

— A, juokais! Tada kas kita. Jeigu juokais... Žinoma, čia tik 
juokai. 

Ir krito kniūpsčias į lovą. 

— Na, nusirenkit, greičiau! — pasakė šeimininkas, prie patarimo 
pridėdamas ir ranką, šį sykį tikrai reikalingą. Kai Rencas nusivilko 
striukę (o tas buvo nelengva), šeimininkas greitai pagriebė ją ir ėmė 
raustis po kišenes, ar ten nėra pinigų. Rado jų ir, manydamas, kad jo 
svečias rytoj, ko gero, turės suvesti sąskaitas ne su juo, o visai su ki- 
tais žmonėmis, ir kad šie pinigai, galimas daiktas, paklius į tokias ran- 
kas, iš kur šeimininkui vargu ar pasiseks juos išgelbėti, nusprendė su- 
tvarkyti nors šitą reikalą. 

— Jūs juk esat geras vaikinas, doras žmogus, ar ne tiesa? — pa- 
klausė jis. 

— Geras vaikinas, doras žmogus, — atsakė Rencas. Jo pirštai vel- 
tui grūmėsi su drabužių sagomis — niekaip negalėjo jų atsegti. 

— (Gerai,— pasakė šeimininkas, — tad jūs dabar apmokėkite savo 
sąskaitėlę, nes aš rytoj turėsiu išeiti su reikalais... 

— Puiku,— pasakė Rencas,— nors aš ir gudrus, bet esu padorus 
žmogus... Na, o pinigai... Kurgi jų dabar ieškoti? 

— Ogi štai jie, — tarė šeimininkas ir, paleidęs į darbą visą savo 
patyrimą, kantrybę ir apsukrumą, sutvarkė reikalą, privertė Rencą 
užmokėti. 

— Tu man padėk, šeimininke, aš niekaip negaliu nusirengti, — 
paprašė Rencas,— aš, matai, irgi pajutau, kad baisiai noriu miego. 

Šeimininkas suteikė jaunuoliui prašomą pagalbą, tada užklojo jį 
antklode ir šiurkščiai pasakė: „Labanakt“; bet tas jau knarkė. Paskui, 
pagautas kažkokio smalsumo, kuris kartais priverčia mus žiūrėti į 
nemalonų mums daiktą taip pat įdėmiai kaip ir į malonų ir kuris tur- 
būt yra ne kas kita kaip noras sužinoti, kas gi taip smarkiai jaudina 
mus, jis sustojo valandėlę ir ėmė stebėti įkyrų svečią, pakėlęs žibintą 
ir ištiesęs ranką taip, kad šviesa kristų Rencui stačiai į veidą, maždaug 
tokia poza paprastai piešiama Psichė'“, slapčia žiūrinti į nepažįstamus 
savo vyro bruožus. „Asile! — mintyse tarė jis miegančiam vargšui.— 
Pats lendi į kilpą! Rytoj pamatysim, kaip ji tau patiks. Mulkiai! Val- 
kiojasi po pasaulį, ničnieko neišmano, tik painioja į pinkles ir save, 
1r kitus“. 

Taip pagalvojęs ir kažką sumurmėjęs, atitraukė žibintą, išėjo iš 

kambario ir užrakino duris. Laiptų aikštelėje pasišaukė šeimininkę, 
pasakė jai, kad paliktų vaikus prižiūrėti tarnaitei, 0 pati eitų į virtu- 
vę jo pakeisti. 

— Aš turiu išeiti per vieno atvykėlio malonę. Atsibeldė velniai 
žino ko ant mano vargšės galvos, — pridūrė jis ir jai trumpai papasa- 
kojo apie nemalonų atsitikimą. Ir užbaigė: — Tokią prakeiktą dieną 
reikia būti akylam, na, ir apdairiam. Ten apačioje turime gaują pra- 
muštgalvių, visi jie pasigėrę, o ir apskritai mėgsta nepadorias kalbas — 
ko tiktai jie neprišneka! Užtenka, kad kuris karštakošis... 

— O, juk ir aš ne maža, žinau, ką daryti. Iki šiol, man rodos, ne- 
galėjai pasakyti, kad... 

— Na, gerai, gerai! Ir žiūrėk, kad užmokėtų. O visų tų plepalų 
apie maisto prievaizdą, apie gubernatorių ir apie Fererą, dekurionus, 
riterius, Ispaniją, Prancūzija ir panašių kvailysčių dėkis negirdinti! 
Jei tiktai imsi prieštarauti, tau tuoj pat gali būti riesta, 0 jeigu pritarsi, 
gali būti riesta paskui. Pati žinai, kad tie, kur įžūliausiai šneka... Na, 
gana! Kai tik pasigirs tokios kalbos, — pasuk galvą ir sakyk: „Einu!“ — 
tartum tave kas kviestų iš kito kambario galo. Aš pasistengsiu grįžti 
kuo greičiau. 

Sulig tais žodžiais jis nulipo su ja į virtuvę, eidamas apsidairė ap- 
linkui, ar neatsitiko kas svarbaus, nusikabino nuo gembės skrybėlę 
ir apsiaustą, pasiėmė iš kampo lazdą, akimis trumpai pakartojo žmonai 
duotus nurodymus ir išėjo. Ir vis negalėjo atsikratyti minčių, kilusių 
jam prie vargšo Renco lovos. Eidamas gatve, galvojo: „Užsispyręs 
kalnėnas! — Mat, nors ir kaip stengėsi Rencas nuslėpti savo kilmę, 
jį nejučiom išduodavo jo posakiai, tartis, išvaizda ir elgesys.— To- 
kią dieną kaip šiandien... su savo apsukrumu ir nuovoka būčiau gra- 
žiai susitvarkęs; ir reikėjo tau ateiti ir viską man sugadinti. Argi mažai 
Milane tavernų, kad tave galas atnešė kaip tik pas mane? Kad bent 
būtum vienas, tai šį vakarą būčiau pažiūrėjęs pro pirštus, o rytojaus 
dieną būčiau tau įkrėtęs proto. Betgi ne, ponas ateina su kitu, negana 
to, su sekliu“. 

Kas žingsnis šeimininkas sutikdavo praeivių, jie Žžingsniavo čia 
po vieną, čia poromis, čia būreliais ir šnabždėjosi tarp savęs. Besi- 
šnekėdamas mintyse su Rencu, šeimininkas pamatė ateinant kareivių 
patrulį. Pasitraukė į šalį, duodamas jiems kelią, pašnairavo į juos ir 
toliau kalbėjo pats sau: „Štai tramdytojai! O tu, asilo galva, pamatęs, 
kad būrys žmonių vaikšto ir rėkauja, įsikalei į galvą, kad jau viskas 
pasaulyje turi pasikeisti! Gražu, nėra ką sakyti: per tai ir save pražu- 

dei, ir mane norėjai pražudyti, o čia jau negerai. Aš juk stengiaus kiek 
galėjau tave išgelbėti, o tu, galvijau, atsidėkodamas vos neapvertei auk- 
štyn kojom man tavernos. Dabar trauk savo uodegą kaip išmanai, 
o savim aš pasirūpinsiu pats. Lyg aš iš tuščio smalsumo būčiau 
norėjęs sužinoti tavo vardą! Kas man darbo, ar tavo vardas Tadėjas, 
ar Bartolomėjas? Menkas smagumas imti į rankas plunksną! Bene 
jūs vieni norite, kad viskas būtų pagal jūsų valią. Ir aš žinau, 
kad yra niekam tikusių įsakų, — pamanyk tik, kokia naujiena! Ir 
atėjo kalnėnas čionai jos mums pasakyti! Bet tu nežinai, kad ta- 
vernų šeimininkai turi su tais įsakais skaitytis. Bastaisi po pasaulį 
ir postringauji, o nežinai, kad jeigu nori elgtis, kaip tau patinka, 
ir Sspjaudyti į įsakus, tai pirmiausia turi kalbėti apie juos labai 
atsargiai. O ar žinai tu, galvijau, kas laukia vargšo tavernos šei- 
mininko, kuris galvotų taip pat kaip tu ir neklausinėtų, kuo vardu 
tie, kurie teikiasi jį aplankyti? Baudžiamas trijų šimtų skudų bauda 
kiekvienas iš minėtų smuklininkų, tavernų šeimininkų ir kitų, kaip 
anksčiau nurodyta... Trys šimtai skudų! Juk juos reikia uždirbti, 
ir Še tau — atiduok nei už šį, nei už tą; du trečdaliai jų eina į 
karaliaus iždą, o trečdalis kaltintojui arba įskundėjui,— hm, tas 
tipas nekvaišas! — O neišgalint sumokėti — penkeri metai katorgos 
ir dar piniginė bauda arba kūno bausmė, jo ekscelencijos nuožiūra. 
Nuolankiausiai dėkoju!..“ 

Sulig tais žodžiais tavernos šeimininkas peržengė teisingumo rūmų 
slenkstį. 

Čia, kaip ir kitose įstaigose, virė darbas: į visas puses buvo 
siuntinėjami įsakymai, kurie atrodė patys tinkamiausi rytojaus dienai, 
kad būtų užkirstas kelias naujiems įvykiams, kad žmonės, trokš- 
tantys naujų neramumų, negalėtų jų sukurstyti, kad jėga būtų su- 
telkta rankose, įpratusiose ją naudoti. Buvo padidintas kareivių 
būrys ties prievaizdo namais, gatvėje iš abiejų galų pastatytos ba- 
rikados iš rąstų ir vežimų. Visiems kepėjams įsakyta visą laiką 
kepti duoną; į artimiausius kaimus nusiųsti pasiuntiniai su įsakymu 
vežti grūdus į miestą, kiekvienai kepyklai paskirti kilmingi piliečiai, 
kurie, nuvykę tenai anksti rytą, turės žiūrėti, kaip dalijama duona, 
ir savo autoritetu bei geru žodžiu tramdyti neramiuosius. Bet kad 
būtų galima, kaip sakoma, nušauti vienu šūviu du zuikius, reikėjo 
pagraudenimus sutvirtinti pabauginimais, todėl buvo sumanyta nutver- 
ti už pakarpos keletą maištininkų kitiems pagąsdinti. Tas uždavinys 
teko policijos kapitonui. Ir kiekvienas nesunkiai gali įsivaizduoti, kaip 

jis Žiūrėjo į maištą ir maištininkus, jeigu vienas iš metafizinio jo 
minčių gilumo gumburėlių buvo aprištas tvarsčiu su gydomuoju 
pavilgu. Jo sekliai veikė jau nuo pat sąmyšio pradžios, o tariamasis 
Ambrodžas Fuzela buvo, kaip sakė tavernos šeimininkas, persirengęs 
seklys, kaip tik ir pasiųstas užklupti nusikaltimo vietoje kokio nors 
riaušininko, kurį būtų galima išaiškinti, įsidėmėti ir sekti, o paskui, 
kai ateis nakties tyla arba rytojaus dieną — ir sučiupti. Išgirdęs 
vos kelis Renco prakalbos žodžius, seklys išsyk pasirinko jį: jau- 
nuolis pasirodė jam finkamiausias kaltinamojo vaidmeniui, kaip tik 
toks, kokio jam reikėjo. Paskui, sužinojęs, kad jis ne čionykštis, o 
atkakęs iš kaimo, seklys mėgino dar gudriau padaryti, — nuvesti 
jį dar šiltą į kalėjimą, kitaip tariant, į saugiausią miesto viešbutį, 
bet, kaip matėte, tai jam nepavyko. Tačiau jis galėjo pateikti poli- 
cijai tikslias žinias apie jį: vardą, pavardę, gyvenamąją vietą, ne- 
kalbant jau apie šimtus kitų, spėjamų duomenų. Todėl kai tavernos 
šeimininkas atėjo į policiją pranešti, ką žino apie Rencą, ten jau 
buvo žinoma daugiau už jį. 

Jis įėjo į jam pažįstamą kambarį ir davė parodymus, kaip jam 
teko priimti svečią atvykėlį, jokiu būdu nenorintį pasakyti savo 
vardo. 

— Jūs atlikote savo pareigą, pranešdamas mums, — tarė įga- 
liotinis kriminalinėms byloms; padėjęs į vietą plunksną, — bet mums 
tai jau žinoma. 

„Še tau ir paslaptis, — pagalvojo šeimininkas.— Kaip greitai su- 
uostė“. 

— Mes žinom taip pat, — kalbėjo toliau įgaliotinis, — ir jo gar- 
bingą vardą. 

„Po velnių, net ir vardą! Ir kaip jiems tai pasisekė?“ — dar 
labiau nustebo šeimininkas. 

— Bet jūs, — vėl prabilo anas, nutaisęs rimtą miną,— jūs nesa- 
kote visko atvirai. 

— O ką aš dar turiu pasakyti? 

— Ogi va, mes gerai žinome, kad jis atsinešė į jūsų taverną 
daug vogtos duonos, kurios prisigrobė smurtu, ir dar keldamas 
maištą. 

— Ateina pas mane žmogus su duona kišenėje,— iš kur man 
žinoti, kur jis ją ėmė? Be to, aš galiu prisiekti kaip mirties va- 
landą, kad mačiau tik vieną kepalėlį. 

— Na, žinoma, jūs visada teisinat ir ginat! Klausyk jūsų — tai 

visi dori žmonės. Kaipgi jūs įrodysite, kad ta duona buvo įsigyta 
sąžiningai? 

— O kam man įrodinėti? Aš čia niekuo dėtas, aš tik tavernos 
šeimininkas. 

— Tačiau jūs negalite paneigti, kad šitas jūsų nuolatinis kli- 
entas išdrįso pasisakyti prieš įsakus ir šlykščiai, nepadoriai šnekėti 
apie jo ekscelencijos herbą? 

— Atleiskite, jūsų malonybe, kaip jis gali būti nuolatinis mano 
klientas, jeigu aš jį matau pirmą kartą? Pats velnias, atleiskite 
už šiuos žodžius, atsiuntė jį į mano namus. Ir jeigu aš jį būčiau 
pažinojęs, tai kam tada, jūsų malonybe, man būtų prireikę klau- 
sinėti jo vardo? 

— Tačiau jūsų tavernoje, jūsų akivaizdoje buvo sakomos kurs- 
tomos kalbos, svaidomi įžūlūs žodžiai, gėrovai ragino maištauti, 
murmėjo, rėkavo. 

— Kaipgi jūs norite, jūsų malonybe, kad aš klausyčiausi visokių 
nesąmonių, kurias gali leptelėti kiekvienas iš tų rėksnių? Juk kalba 
jie visi kartu! Man reikia žiūrėti savo darbo, aš vargšas žmogus. 
Be to, jūsų malonybė gerai žino: kas drąsiai šneka, tas drąsiai 
ir veikia, 0 juk tokių susirenka visa gauja, ir... 

— Taip, taip... tegu sau šneka ir veikia ką nori; rytoj rytą 
pamatysite, ar neišdulkės jiems iš galvos tos kvailystės. Kaip jūs 
manote? 


— Aš nieko nemanau. 

— Jūs manote, kad valkatos jau šeimininkauja Milane? 

— Žinoma. 

— Na, pamatysit, pamatysit. 

— Aš labai gerai žinau: karalius ir liks karalium, o kam klius, 
tam klius. O vargšas šeimos tėvas, žinoma, neturi jokio noro gauti 
į kailį. Jėga jūsų rankose, jūs, ponai, ir spręskit. 

— Ar jūsų tavernoj dar daug žmonių? 

— Daug. 

— O ką veikia tas jūsų klientas? Ar vis rėkauja, kursto žmones, 
rengia riaušes rytojaus dienai? 

— Jūsų malonybė turite galvoj tą nepažįstamąjį? Jis nuėjo 
gulti. 

— Vadinasi, turite daug žmonių?.. Na, gerai, žiūrėkit, kad jis 
nepaspruktų. 

„Ar aš jam policininkas?“ — pagalvojo šeimininkas, bet nieko 
nepasakė. 

— Eikite namo ir būkite apdairus, — pridūrė įgaliotinis. 

— Aš visada buvau apdairus. Jūsų malonybė pats galite pa- 
sakyti, ar aš pridariau kada nors rūpesčių policijai. 

— Ir nemanykite, kad teisingumas jau bejėgis. 

— Aš? Dieve sergėk! Aš nieko nemanau! Aš tik tavernos šei- 
mininkas, ir tiek. 

— Sena giesmelė! Daugiau nieko neturite pasakyti? 

— O ką aš daugiau sakysiu? Teisybė yra tiktai viena. 

— Na, tiek to! Kol kas užteks šitų parodymų. Jeigu reikės, 
jūs mums smulkiau papasakosite viską, kas mus domins. 

— Ką aš dar papasakosiu? Aš nieko daugiau nežinau. Aš vos 
susidoroju su savo reikalais. 

— Žiūrėkit, kad jis nepaspruktų. 

— Tikiuosi, kad šviesiausiasis ponas kapitonas sužinos, jog aš 
nieko nelaukęs atlikau savo pareigą. Bučiuoju jūsų malonybei 
rankas. 

Auštant, kai vargšas Rencas, išknarkęs kokias septynias valandas, 
vis dar saldžiai miegojo, kažkas jį dukart stipriai papurtė už peties, 
o kojų gale pasigirdo šūksnis: „„Lorencai Tramaljinai!“ Jis prabudo, 
pasirąžė, vargais negalais praplėšė akis ir pamatė kojų gale žmogų 
juodais drabužiais, o abipus galvūgalio — du policininkus. Nustebęs, 
dar mieguistas, skaudama galva nuo vakarykščio vyno, apie kurį 
jūs žinote, jis valandėlę gulėjo nustėręs, lyg užburtas ir, many- 
damas, kad sapnuoja ne visai gerą sapną, pasimuistė, idant visai 
išsibudintų. 

— Tai išgirdot pagaliau, Lorencai Tramaljinai? — pasakė žmogus 
juodu apsiaustu, tas pats įgaliotinis, kurį matėme praėjusį vaka- 
rą.— Na, greičiau kelkitės ir eikit su mumis. 

— Lorencas Tramaljinas! — tarė Rencas Tramaljinas.— Ką tai 
reiškia? Ko norite iš manęs? Kas jums pasakė mano vardą? 

— Mažiau plepėk ir greičiau renkis! — pasakė vienas iš po- 
licininkų, vėl griebdamas jam už peties. 

— Oho! Kas čia per smurtas? — sušuko Rencas, ištraukdamas 
ranką.— Šeimininke, ei šeimininke! 

— Veskimės jį vienmarškinį, — pasakė policininkas įgaliotiniui. 

— Girdėjote? — paklausė šis, atsigręžęs į Rencą.— Taip ir pada- 
rysime, jeigu tuoj pat nesikelsite ir neisite su mumis. 

— O kam? — paklausė Rencas. 

— Kam — tai jūs sužinosite iš pono policijos kapitono. 

— Aš? Aš doras Žmogus, aš nieko nepadariau ir stebiuosi... 

— Juo geriau jums, juo geriau. Bematant viską išaiškinsite ir 
galėsite eiti savo keliais. 

— Paleiskite mane dabar,— pasakė Rencas,— aš su policija ne- 
turiu jokių reikalų. 

— Na, užteks, baikim kalbas! — tarė vienas policininkas. 

— Tai ką, imam jį taip? — paklausė kitas. 

— Lorencai Tramaljinai! — tarė įgaliotinis. 

— Iš kur jūs žinote mano vardą, jūsų malonybe? 

— Atlikite savo pareigą, — pasakė įgaliotinis policininkams. Tie 
tučtuojau čiupo Rencą ir ėmė traukti jį iš lovos. 

— Ei jūs, nelieskite doro žmogaus! Aš moku ir pats apsi- 
rengti. 

— Na, tai renkitės tuojau, — pasakė įgaliotinis. 

— Rengiuosi,— atsakė Rencas ir iš tikrųjų ėmė rankioti šen 
ir ten ant lovos išmėtytus drabužius tarytum sudužusio laivo liekanas 
ant kranto. Pradėjęs rengtis, be paliovos kalbėjo: 

— Aš visai nenoriu eiti pas policijos kapitoną. Ką aš pas jį 
veiksiu? Kadangi aš taip neteisingai įžeistas, tai noriu, kad mane 
nuvestų pas Fererą. Aš jį pažįstu, žinau, kad jis garbingas žmogus, 
ir man už kai ką skolingas. 

— Žinoma, žinoma, sūneli, mes ir nuvesim jus pas Fererą,— 
atsakė įgaliotinis. 

Kitomis aplinkybėmis jis būtų gardžiai pasijuokęs iš tokio rei- 
kalavimo, bet dabar nebuvo noro juoktis. Jau eidamas čionai jis 
pastebėjo gatvėse kažkokį judėjimą. Nelengva buvo pasakyti, kas 
tai — ar liekanos dar ne visai nurimusio bruzdėjimo, ar pradžia 
naujo: iš visur plūdo žmonės, spietėsi, vaikščiojo pulkais, rinkosi 
į būrius. Ir dabar, neišduodamas ar bent stengdamasis neišduoti 
savo nerimo, įgaliotinis pastatė ausis, ir jam pasirodė, kad triukš- 
mas vis didėja. Todėl jis norėjo greičiau susidoroti su Rencu, bet 
išsivesti jį geruoju, be triukšmo, nes jeigu įvyktų su juo atviras 
susidūrimas gatvėje, jis nebūtų tikras, kad ten jie būtų, kaip dabar, trys 
prieš vieną. Užtat jis mirkčiojo policininkams, kad jie būtų kant- 
rūs ir neerzintų vaikino, o pats mėgino jį palenkti švelniais Žžo- 
džiais. 

Tuo tarpu Rencas, iš lėto rengdamasis ir mėgindamas prisi- 

minti vakar dienos įvykius, suprato, kad visa ko priežastis turėjo 
būti įsakai ir jo vardas bei pavardė. Bet iš kur, po velnių, šitas 
žmogus juodais drabužiais sužinojo jo vardą? Ir kas per velniava 
atsitiko šią naktį, jeigu policija atsirado taip staiga, taip gerai viską 
žinodama, ir nori suimti vieną iš tų gerų vaikinų, kurie vakar 
vadovavo visiems ir kurie tikriausiai ne visi miegojo, nes Rencas 
taip pat išgirdo vis didėjantį triukšmą gatvėje. Pažvelgęs įgalio- 
tiniui į veidą, jis pastebėjo jame nežymų dvejojimą, kurį tas veltui 
stengėsi nuslėpti. Todėl, norėdamas patikrinti savo spėliojimus ir viską 
išsiaiškinti, taip pat laimėti laiko ir netgi pamėgint išsisukti, Ren- 
cas tarė: 

— Aš aiškiai matau, kur čia visa ko pradžia: kažkam prirei- 
kė mano vardo ir pavardės. Vakar vakare aš, tiesa, buvau gana 
linksmas: tie tavernų šeimininkai kartais turi tokių klastingų vynų, 
o juk visi žino, kad jeigu vynas išgertas, tai jis, kaip sakoma, ir 
kalba už žmogų. Bet jeigu tik šitas dalykas jums rūpi, aš mielai jus 
patenkinsiu. Betgi jūs jau žinote mano vardą. Koks velnias jį jums 
pasakė? 

— Puiku, sūneli, puiku! — labai meiliai atsakė įgaliotinis. — Aš 
matau, jūs Žmogus protingas, ir patikėkite manim, — o aš apie tai 
nusimanau,— jūs kur kas gudresnis už kitus. Ir tai geriausias būdas 
greitai ir sėkmingai išsipainioti; kai žmogus toks geranoris, užteks 
poros žodžių, ir jis bus paleistas. Bet, matote, sūneli, man surištos 
rankos, aš negaliu jūsų paleisti, kad ir kaip norėčiau. Na, renkitės 
greičiau ir nieko nebijokite. Kai tik pamatys, kas jūs... o ir aš 
pasakysiu... Leiskite veikti man... Na, paskubėkite, sūneli! 

— A! Jūs negalite, suprantu,— pasakė Rencas ir rengėsi toliau, 
stumdamas šalin policininkus, kurie kišo prie jo rankas, kad jis 
paskubėtų. 

— Eisim per Katedros aikštę? — paklausė jis įgaliotinį. 

— Kur tik norite, trumpiausiu keliu, kad tik greičiau jus būtų ga- 
lima paleisti, — atsakė tas, širdyje pykdamas, kad negali pasinaudoti 
šituo paslaptingu Renco klausimu kaip dingstimi gerokai pakaman- 
tinėti vyruką. „Kitas tiesiog gimsta nelaimingas, — galvojo jis.— Štai 
man pakliuvo į rankas jaunuolis, kuris, matyt, nieko daugiau nenori 
kaip tik papostringauti. Ir jeigu būtų nors kiek daugiau laiko, būtų 
galima labai paprastai, extra formam*, nejučiomis, draugiškai pasiš- 


* Be formalumų (lot.). 

nekant, be jokios prievartos išgauti iš jo ką tik nori; tai toks žmogus, 
kurį galima nuvesti į kalėjimą jau gerai iškvostą, 0 jis to net ne- 
pastebės. Ir va toks žmogus, lyg tyčia, pakliuvo man tokią sunkią 
valandą! O juk nėra kitos išeities, — mąstė jis toliau, ištempęs ausis 
17 kraipydamas galvą,— ir nieko nepadarysi, diena, ko gero, bus dar 
bjauresnė negu vakar“. Tokias mintis jam sukėlė nepaprastas triukš- 
mas gatvėje. Įgaliotinis nesusilaikęs at:darė langą ir pasižiūrėjo pro 
jį. Jis pamatė būrį miestelėnų, kurie, patrulio paraginti išsivaikš- 
čioti, iš pradžių šoko plūstis, bet pagaliau murmėdami ėmė skir- 
stytis. Nerimą kėlė įgaliotiniui ir tai, kad kareiviai buvo nepaprastai 
mandagūs. Jis uždarė langą ir valandėlę dvejojo, ar varyti, kas 
pradėta, ligi galo, ar palikti Rencą saugoti dviem policininkams, 
o pačiam bėgti pas policijos kapitoną ir pranešti, kas atsitiko. „Bet 
juk man pasakys,— staiga pagalvojo jis,— kad aš niekam tikęs, kad 
aš bailys ir kad turiu vykdyti įsakymus. Jeigu groja, tai ir šok. 
Nelemtas uolumas! Prakeikta profesija!“ 

Rencas pakilo ant kojų; policininkai stojo jam iš šonų. Įga- 
liotinis davė jiems ženklą, kad jaunuolio per daug neragintų, o 
jam pasakė: 

— Na, paskubėk, vaikeli, einam greičiau! 

Bet ir Rencas girdėjo, matė ir galvojo. Jis jau buvo visiškai ap- 
sirengęs, tik dar neužsivilkęs striukės, kurią laikė viena ranka, o 
kita rausėsi po kišenes. 

— Ėhė! — tarė jis, reikšmingai pažvelgęs į įgaliotinį. — Čia buvo 
pinigų ir laiškas, pone mielas! 

— Jums viskas bus atiduota, — pasakė įgaliotinis, — kai atliksite 
kai kuriuos formalumus. Na, eime! 

— Ne, ne,— pasakė Rencas, purtydamas galvą,— taip nieko 
nebus: aš reikalauju man grąžinti mano daiktus, pone mielas! Už 
savo veiksmus aš atsakysiu, bet aš reikalauju savo daiktų. 

— Aš noriu parodyti, kad visai pasitikiu jumis: imkite ir pas- 
kubėkite,— paragino įgaliotinis, traukdamas iš užančio ir su ato- 
dūsiu atiduodamas Rencui paimtus jo daiktus. O tas, kišdamas juos 
į kišenę, sumurmėjo pro dantis: 

— Neduokdie, kas per žmonės! Jūs tiek daug turite reikalų 
su vagimis, kad patys nejučiom išmokote jų įpročių. 

Policininkai jau nestygo vietoje, bet įgaliotinis tramdė juos aki- 
mis, o tuo tarpu kalbėjo pats sau: „Jeigu tu vis dėlto peržengsi 

policijos slenkstį, tu man su kaupu užmokėsi už viską — 0i uUž- 
mokėsi!“ 

Kol Rencas vilkosi striukę ir ėmė skrybėlę, įgaliotinis davė 
ženklą vienam iš policininkų eiti laiptais pirma, paskui pasiuntė 
suimtąjį, o paskui jį kitą savo draugą. Pats žengė paskutinis. Kai 
nulipo į virtuvę ir Rencas ėmė klausinėti: „O kurgi dingo pra- 
keiktasis šeimininkas?“ — įgaliotinis vėl davė ženklą policininkams. 
Tie pagriebė jaunuolį — vienas už dešinės, kitas už kairės rankos — 
1r skubiai surišo jam riešus tam tikrais prietaisais, kuriems pava- 
dinti pasitelktas toks veidmainingas eufemizmas'“ — rankogaliai. Jie 
susidėjo (mums nemalonu leistis į smulkmenas, nesuderinamas su 
istoriniu rimtumu, bet to reikalauja aiškumas) — tai va, jie susi- 
dėjo iš virvelės, šiek tiek ilgesnės, negu reikia vidutinio storumo 
riešui apjuosti, ir nedidelių pagaliukų, lyg kokių kaištelių, pritvir- 
tintų prie virvelės galų. Policininkas virvele apjuosdavo suimtajam 
rankas, kumštyje suspausdavo kaištelius, prakištus tarp didžiojo ir 
bevardžio pirštų, ir, sukdamas juos, panorėjęs galėdavo sutraukti 
virvelę ir tokiu būdu ne tik neleisti pabėgti, bet ir pakankinti 
nepaklusnų suimtąjį: tam reikalui ant virvelės būdavo keli mazgai. 

Rencas bandė ištrūkti šaukdamas: 

— Kas čia per išdavystė? Aš doras žmogus! 

Bet įgaliotinis, kuris kiekvienam bjauriam darbui gebėjo pri- 
taikyti gražius žodelius, ėmė įkalbinėti vaikiną: 

— Turėkite kantrybės, jie vykdo savo pareigą. Ką padarysi! 
Visa tai gryni formalumai, mes juk negalime elgtis su žmonėmis 
taip, kaip norėtume. Jei mes nedarytume taip, kaip įsakyta, mums 
būtų blogiau kaip jums. Turėkite kantrybės! 

Kol jis kalbėjo, operacijos vykdytojai pasuko kaištelius. Rencas 
nusiramino tartum smarkus arklys, pajutęs žąslus, ir sušuko: 

— Kantrybės! 

— Puiku, sūneli! — pasakė įgaliotinis. — Tik šitaip reikia laikytis. 
Ką padarysi! Žinoma, tai nemalonu, matau ir aš pats. Bet jeigu 
gerai elgsitės, tuojau būsite laisvas. Aš matau, jūs susipratote, ir noriu 
jums padėti, todėl, trokšdamas jums gero, duosiu dar vieną pata- 
rimą. Patikėkite manim, aš nusimanau apie tokius dalykus. Eikite 
visąlaik tiesiai, nesidairydamas į šonus ir netraukdamas kitų dė- 
mesio. Tada jumis niekas nesusidomės, niekas nepamatys, ir jūsų 
garbė nenukentės. Po valandos būsite laisvas. Juk ten tiek visokių 
reikalų, kad paskubės jumis atsikratyti, o ir aš užtarsiu... Jūs grį- 

šite prie savo reikalų, ir niekas nė nežinos, kad buvote policijoje. 
O jūs, — kalbėjo jis, rūsčiu veidu atsigręžęs į policininkus, — žiūrė- 
kite, nedarykite vaikinui nieko blogo: aš jo globėjas. Savo pareigas, 
žinoma, turite vykdyti, bet atminkite, kad jis — garbingas, gerai iš- 
auklėtas jaunuolis, kad netrukus jis bus laisvas ir kad jam brangi 
jo garbė. Eikite taip, kad niekas nieko nepastebėtų: tartum jūs 
taikingi žmonės, išėję pasivaikščioti.— Ir įsakomu tonu, rūsčiai su- 
raukęs antakius, užbaigė: — Suprantate? — Paskui, jau išlyginęs an- 
takius ir atsigręžęs į Rencą išsyk pralinksmėjusiu veidu, kuris, rodės, 
bylojo: „Na, mes, žinoma, bičiuliai“, vėl sušnibždėjo jam: 

— Bukite protingas! Darykite kaip aš: eikite susikaupęs ir ra- 
mus; pasitikėkite žmogum, kurs linki jums gero. Einam. 

Ir būrelis pajudėjo. 

Tačiau, klausydamas tų gražių žodžių, Rencas netikėjo nė vienu 
iš jų. Nepatikėjo tuo, kad įgaliotiniui jis brangesnis už jo poli- 
cininkus, kad jam taip rūpi jo reputacija ir kad jis nori jam padėti. 
Rencas puikiausiai suprato, kad tas malonus žmogus, bijodamas, jog 
kelyje suimtajam nepasitaikytų patogi proga ištrūkti jiems iš rankų, 
dėsto šiuos gražius išvedžiojimus tam, kad nukreiptų vaikino mintis 
nuo bet kokio kėslo nutykoti tinkamą progą ir ja pasinaudoti. Taigi 
visi įgaliotinio įkalbinėjimai tik sustiprino Renco ryžtą, subrendusį 
jau anksčiau, būtent — viską daryti atvirkščiai. 

Tegu niekas nemano, kad įgaliotinis buvo neprityręs naujokas. 
Priešingai, kaip mano mūsų istorikas, matyt, jo draugas, tai buvo 
paskutinis klastūnas, tik tuo metu žmogus labai nerimastavo. Galiu 
jums drąsiai pasakyti, kad kitu laiku jis pats pirmas būtų pasi- 
Juokęs iš to, kas, norėdamas pakurstyti kitą įtartinam žygiui, būtų 
ėmęsis karštai jį raginti ir prisispyręs įkalbinėti, nevykusiai mė- 
gindamas pavaizduoti, kad tai nesavanaudiškas, draugiškas patari- 
mas. Bet toks jau bendras visų žmonių bruožas: kai jie, būdami 
sudirgę ir neramūs, mato, kad kitas gali išgelbėti juos iš bėdos, jie 
atkakliai, primygtinai, visokiais pretekstais to prašo. Todėl ir klas- 
tūnus, jeigu jie išsigandę ir neramūs, taip pat veikia šis žŽmogiškas 
dėsnis. Ir todėl jie tokiomis aplinkybėmis tikrai yra verti pasigai- 
lėjimo. Gudrios išmonės ir rafinuotos apgavystės, kuriomis jie įpratę 
imti viršų, kurios yra tapusios jiems tarytum antrąja prigimtimi 
ir kurios, jeigu panaudojamos laiku, šaltakraujiškai ir blaiviu protu, 
smogia nemačiomis taiklų smūgį, o kai laimi pergalę, plačiai pasi- 
daro žinomos ir susilaukia visų pritarimo; kaip tik jų tie vargšai, 

patekę į bėdą, griebiasi skubiai, neapgalvotai, spėtinai ir negra- 
biai. Suprantama, kiekvienam, kas mato šitas gudrybes ir pastangas, 
jie sukelia tik gailestį ir juoką, ir žmogus, kurį jie bando apgauti, 
netgi be didelio atsargumo puikiausiai permano jų žaidimą ir nuk- 
reipia tas gudrybes prieš juos pačius. Todėl reikia įsakmiai patarti 
profesionalams apgavikams, kad jie visada būtų tvirtos dvasios ir 
mokėtų parodyti, kad jie galingesni,— tai visų patikimiausias da- 
lykas. 

Taigi, kai tiktai jie atsidūrė gatvėje, Rencas ėmė dairytis į 
šalis, sukiotis čia į vieną, čia į kitą pusę, ištempęs ausis klausytis. 
Beje, didelio minios antplūdžio nebuvo. Ir nors daugelio praeivių 
veiduose lengvai galėjai įžvelgti kažkokį nerimą, kiekvienas ėjo savo 
keliu, ir bruzdėjimo tikrąja to žodžio prasme nesimatė. 

— Būkite protingas! Būkite protingas! — šnibždėjo jam už pečių 
įgaliotinis. — Galvokite apie savo garbę, sūneli. 

Bet kai Rencas, gerai pasižiūrėjęs į tris praeivius susijaudinu- 
siais veidais, išgirdo juos kalbant apie kažkokią kepyklą, apie pas- 
lėptus miltus, apie teisybę, jis davė jiems ženklą akimis ir koste- 
lėjo, tik, žinoma, ne taip, kaip kosti persišaldęs. Praeiviai atidžiau su- 
žiuro į einantį būrelį ir sustojo; kartu su jais sustojo ir kiti; kurie 
jau buvo paėję į priekį, grįžo atgal, suvilioti balsų šurmulio, ėmė 
telktis aplinkui. 

— Būkite protingas, sūneli! Atsargiai! Žiūrėkite, jums bus blo- 
giau; negadinkite sau gyvenimo! Jūsų garbė, reputacija... — vis šnibž- 
dėjo įgaliotinis. Bet Rencas elgėsi vis blogiau. Policininkai mirktelėjo 
vienas kitam ir, tardami, kad taip reikia (juk visi klystame), suveržė 
„rankogalius“. 

— Ajajai! — sušuko iš skausmo Rencas; išgirdę šauksmą, žmonės 
susigrūdo arčiau; kiti bėgo čion iš abiejų gatvės galų; būrelis buvo 
sulaikytas. 

— Tai piktadarys,— pašnibždomis aiškino įgaliotinis tiems, ku- 
rie stovėjo šalia, — vagis, sučiuptas nusikaltimo vietoje. Eikite sau, 
praleiskite teisingumo atstovus. 

Bet Rencas, supratęs, kad metas patogus, pastebėjęs, kaip iš- 
balo policininkai, pagalvojo: „Jeigu dabar nepasistengsiu išsisukti, 
tai pats būsiu kaltas“. Ir staiga balsiai sušuko: 

— Broliai! Mane veda į kalėjimą už tai, kad aš vakar šaukiau: 
„Duonos ir teisingumo“. Aš nieko nepadariau, aš doras žmogus, 
padėkite man, nepalikite, broliai! 

Pasigirdo prielankus murmėjimas, garsiai nuaidėjo užjaučiami 
balsai. Policininkai iš pradžių įsakė, paskui ėmė reikalauti ir pa- 
galiau prašyti artimiausius išsiskirstyti, pasitraukti iš kelio. Tačiau 
minia grūdosi ir spaudė vis smarkiau. Pamatę, kad popieriai prasti, 
policininkai metė „rankogalius“ ir skubiai nėrė į minią, kad galėtų 
nepastebimai dingti. Įgaliotinis labai norėjo pasekti jų pavyzdžiu, 
bet jam tai buvo sunku dėl juodo apsiausto. Vargšas išblyško, -iš- 
sigando, stačiai susitraukė, kad tik minia jo nematytų, bet vos pakel- 
davo akis, tuoj išvysdavo įsmeigtas dešimtis akių. Bandė apsimesti 
pašaliniu žmogumi, kuris šiaip sau, atsitiktinai, eidamas pro šalį, 
buvo suspaustas minios, kaip šiaudelis surakintas ledo, ir, susitikęs 
akimis su žmogum, žiūrinčiu jam tiesiog į akis rūsčiau negu kiti, 
kreivai šypsodamasis, nutaisęs kvailą miną, paklausė: „Kas gi čia 
atsitiko?“ „Ak tu, varne!“ — atsakė tas. ,,Varnas! Varnas!“ — nuai- 
dėjo aplinkui. Pasipylė ir niuksai. Galų gale tiek savo paties kojom, 
tiek su svetimų alkūnių pagalba įgaliotinis pasiekė tai, kas šią va- 
landėlę jam labiausiai rūpėjo: išspruko iš spūsties. 

— Bėk, bėk, žmogau mielas! Ten vienuolynas, štai čia baž- 
nyčia. Čionai, čionai! — rėkė Rencui iš visų pusių. Kad reikia bėgti, 
jis, savaime aišku, ir pats gerai suprato. Kai tik sužibo viltis iš- 
trūkti iš policininkų nagų, vaikinas ėmė galvoti, ką daryti toliau, 
ir nusprendė, jeigu tiktai nesutiks kliūčių, tuoj pat iškeliauti ne tik 
iš miesto, bet ir iš Milano kunigaikštystės. „Juk, šiaip ar taip, 
mano vardas, — galvojo jis,— įtrauktas į jų bjaurius sąrašus, o kad 
žino mano vardą ir pavardę, tai ir suims mane, kada tik panorės“. 
O ieškoti prieglobsčio vienuolyne vertėtų tik tada, jei policininkai 
liptų ant kulnų. „Vadinasi, jei galiu laisvas miške skrajoti,— mąstė 
jis, — kam gi man lįsti į narvą?“ 

Ir štai jis sumanė pasislėpti tame Bergamo krašto kaime, kur 
gyveno jo pusbrolis Bortolas, ne kartą kvietęs, jeigu prisimenate, 
atsikelti pas jį. Bet kaip rasti ten kelią — štai kur bėda. Atsidū- 
ręs, galima sakyti, nepažįstamo miesto nepažįstamoje dalyje, Rencas 
nežinojo netgi, pro kuriuos vartus galima išeiti į Bergamo kelią. O 

jeigu ir būtų žinojęs, tai nebūtų sugebėjęs nusigauti prie tų vartų. 
Jau buvo beprašąs kurį nors savo išvaduotoją parodyti kelią, bet 
per tą trumpą laiką, kurį galėjo skirti savo būklei apgalvoti, pri- 
siminė ir špagų meistrą, tą paslaugų žmogų, keturių vaikų tėvą, 
tad pagaliau neteko noro atskleisti savo planus miniai, kurioje, ko 
gero, galėjo būti kitas toks tipas. Rencas tuoj pat nusprendė kuo 
greičiau pasišalinti, o kelio paklausti paskui, ten, kur niekas neži- 
nos, kas jis ir kodėl klausia. Taręs savo išvaduotojams: „Ačiū jums, 
broliai, tegu jus laimina Viešpats“ ir išėjęs iš minios, kuri tuč- 
tuojau prieš jį prasiskyrė, pasileido kiek kojos neša. Pasuko į vieną 
gatvelę, paskui į kitą, paėjo sparčiu žingsniu gerą galą, pats ne- 
žinodamas kur. Kai jam pasirodė, kad nužingsniavo gana toli, su- 
lėtino žingsnį, kad nesukeltų įtarimų, ir ėmė dairytis į šalis, ieško- 
damas patikimesnio žmogaus, kurį galėtų pasiklausti kelio. Tas buvo 
ne taip lengva. Pats klausinėjimas galėjo sukelti įtarimą; reikėjo 
skubėti. Policininkai, ištrūkę iš spūsties, be abejo, vėl ims vytis 
bėglį. Gandas apie pabėgimą galėjo ateiti jau ir čia, todėl Rencas 
turėjo įdėmiai pažiūrėti gal į dešimt veidų, kol atrado tokį žmogų, kuris 
jam atrodė patikimas. Štai tas storulis, kuris stovi ant savo par- 
duotuvės slenksčio, plačiai išsižergęs, atkišęs pilvą, susidėjęs rankas 
ant nugaros, iškėlęs smakrą su riebiu dvigubu pagurkliu, ir, ne- 
turėdamas ko veikti, čia Kelia afhit pirštų galų savo riebų kūną, čia 
leidžiasi ant kulnų,— iš jo veido matyti, kad tai smalsus plepys, 
kuris, užuot atsakęs, ko gero, pradės jį kamantinėti. Štai anas, kuris 
eina priešais, įsmeigęs kažkur akis, atvipusiomis lūpomis, ne tik 
nesugebės žmoniškai parodyti kelio kitam, bet ir pats, matyt, gerai 
nežino, kur eina. O šitas vaikėzas pažiūrėti išties labai guvus, bet 
atrodo didelis šelmis ir tikriausiai labai apsidžiaugtų, kad galėtų 
pasiųsti vargšą sodietį visai į kitą pusę. Šventa teisybė, kad žmogus, 
patekęs į keblią padėtį, susiduria vis su naujomis kliūtimis. 

Galiausiai, pamatęs kažką greit einant, Rencas pagalvojo, kad 
tas žmogus, matyt, turi kokį skubų reikalą ir išsyk, be jokių ne- 
reikalingų kalbų, atsakys jam. O išgirdęs, kad tas murma kažką 
sau vienas, vaikinas nusprendė, kad tai turbūt nuoširdus žmogus. 
Rencas priėjo prie jo ir tarė: 

— Pone, būkit malonus, pasakykite, kaip aš galėčiau nueiti į 
Bergamą? 

— Į Bergamą? Pro Rytų vartus. 

— Labai ačiū. O kur tie Rytų vartai? 

— Eikite šita gatve, paskui į kairę; nueisite į Katedros aikštę, 
paskui... 

— (Gana, pone, toliau žinau. Tegu Viešpats jums atlygina! — Ir 
skubiai nuėjo į nurodytąją pusę. Praeivis pasižiūrėjo jam iš paskos ir, 
susiejęs greitą jaunuolio žengimą su jo klausimu, tarė pats sau: 
„Arba jis pats iškrėtė kokią išdaigą, arba kas nori iškrėsti jam“. 

Rencas atėjo į Katedros aikštę, perėjo ją, praėjo pro krūvą 
pelenų ir nuodėgulių, pažino vakar matyto laužo liekanas, praėjo 
pro katedros laiptus, išvydo „„Kepyklą su paramsčiais“, apgriautą 
ir saugomą kareivių. Ta pačia gatve, kuria vakar traukė su minia, 
Rencas priėjo kapucinų vienuolyną, pažvelgė į aikštę, į bažnyčios 
duris ir atsidusęs tarė pats sau: „Vis dėlto vakar tas vienuolis 
davė man gerą patarimą — pabūti bažnyčioje, melstis ir laukti tėvo 
Bonaventūros“. 

Čia stabtelėjo geriau pasižiūrėti į vartus, pro kuriuos reikėjo 
išeiti iš miesto, ir iš tolo pamatė ten daug sargybinių, o kadangi 
jo vaizduotė buvo gerokai įkaitusi (reikia jį atjausti — ir buvo 
ko įkaisti), tai nejuto didelio noro pro tuos vartus išeiti. Juk štai 
čia pat saugus prieglobstis, kur su tėvo Kristoforo laišku jis tikrai 
bus gerai priimtas. Pagunda čia užeiti buvo labai didelė. Bet Ren- 
cas tuoj pat atsikvošėjo ir pagalvojo: „Ne, geriau būti laisvam kaip 
paukščiui, kol yra jėgų. Kas mane pažįsta? Tikiuosi, kad polici- 
ninkai nepersiplėš betykodami manęs prie visų miesto vartų?“ 
Jis atsigręžė pasižiūrėti, ar neateina jie iš tos pusės, bet ten nebuvo 
nieko, kas galėjo atkreipti į jį dėmesį. Jis leidosi tolyn, prilaikydamas 
savo greitas kojas, kurios veržte veržėsi bėgti, kai tuo tarpu rei- 
kėjo eiti žingsniu. Ir taip pamažu, tyliai švilpaudamas, Rencas nu- 
ėjo prie miesto vartų. 

Pačioje tarpuvartėje stovėjo būrys muitininkų ir pastiprinimui 
atsiųsti ispanų kareiviai. Bet visi jie atidžiai saugojo kelią, neleisda- 
mi įeiti į miestą tiems, kurie, išgirdę žinią apie maištą, sulekia 
iš visų pusių kaip varnai į lauką, kur ką tik nutilo mūšis. Todėl 
Rencas, nekaltai nuleidęs akis, lyg būtų koks keleivis ar vaikšti- 
nėtojas, kaip niekur nieko prasmuko pro vartus, nepatraukęs nie- 
kieno dėmesio. Bet širdis jam smarkiai plakė. Pamatęs dešinėje 
pusėje taką, pasuko į jį, kad nereikėtų eiti vieškeliu, ir taip Žingsniavo 
gana ilgai, kol pasiryžo bent atsigręžti atgal. 

Taip jis ėjo ir ėjo — pro viensėdžius ir sodžius, vis į priekį, 
net neklausinėdamas jų vardų. Buvo įsitikinęs, kad tolsta nuo Mi- 

lano, ir tikėjosi, kad eina Bergamo link, o tuo tarpu jam to ir 
reikėjo. Retkarčiais atsigręždavo, tarpais žiūrinėjo ir trynėsi čia 
vieną, čia kitą rankos riešą: juos vis dar skaudėjo, ir teberaudonavo 
dryželiai — virvutės žymės. Jo mintyse, kaip kiekvienas gali įsivaiz- 
duoti, pynėsi gailesys, nerimas, tūžmas ir švelnumas. Jis bandė 
pergalvoti, ką pasakė ir padarė vakar vakare, išsiaiškinti slaptąją 
skaudžios jo istorijos pusę, o svarbiausia — kaip jie galėjo sužinoti 
jo vardą. Įtarė jis, žinoma, špagų meistrą: gerai prisiminė, kad 
pasisakė jam savo vardą. O kai atkūrė atminty, kaip anas ištraukė 
tą vardą jam iš lūpų, kaip elgėsi, kaip gudravo, atkakliai stengda- 
masis ką nors sužinoti, įtarimai virto beveik įsitikinimu. Tačiau 
Rencas lyg pro miglą atsiminė, kad plepėjo ir išėjus špagų meistrui; 
o su kuo plepėjo — galas žino; ir apie ką, nors ir kaip stengėsi, 
prisiminti negalėjo. Atmintis sakė tik viena, būtent kad visą tą 
laiką jis buvo ją praradęs. Taip samprotaudamas, vargšas visai 
susipainiojo. Jis buvo panašus į žmogų, pasirašiusį daug švarių 
popieriaus lapų ir patikėjusį juos asmeniui, kurį laikė įsikūnijusiu 
kilnumu. Kai paaiškėja, kad tas asmuo — baisus apgavikas, žmogus 
ima svarstyti, kokia gi jo padėtis. Bet kaip čia susigaudysi? Visur 
chaosas! Tokia pat skausminga buvo ir kita mintis: kas gi jo laukia? 
Jis mėgino piešti sau ateitį šviesiomis spalvomis, betgi visa tikrovė — 
tokia liūdna. Veikiai jį apėmė dar skaudesnis nerimas: reikėjo su- 
sirasti kelią. Nuėjęs gerą galą, taip sakant, spėtinai, jis pamatė, 
kad pačiam tai neįmanoma. Bet labai nenorėjo ištarti patį Žodį 
„Bergamas“, tartum jis būtų įtartinas, begėdiškas. O išsiversti be 
to nebuvo galima. Todėl nusprendė, lygiai kaip ir Milane, kreiptis 
į pirmą praeivį, kurio veidas jam patiks. Taip ir padarė. 

— Jūs išklydote iš vieškelio, — atsakė tas ir, truputį pagalvojęs, 
žodžiais ir mostais parodė jam, kokį turi padaryti vingį, kad vėl 
pasiektų vieškelį. Rencas padėkojo ir, dėdamasis klausąs patarimo, 
iš tikrųjų pasuko į tą pusę, tačiau stengėsi tik prisiartinti prie to 
nelemto vieškelio ir nepaleisti jo iš akių, bet jokiu būdu neiti į jį. 
Tačiau tai buvo lengviau sugalvoti negu įvykdyti. Galų gale, suk- 
damas čia į dešinę, čia į kairę, darydamas vingius, vadovaudamasis 
iš dalies naujais nurodymais, kurių išdrįso šen bei ten susimedžioti, iš 
dalies savo paties nuovoka, o daugiausia traukdamas tais keliais, 
į kuriuos pakliūdavo, — mūsų bėglys nukeliavo, ko gero, dvylika mylių, 
nors nutolo nuo Milano ne daugiau kaip per šešias. O dėl Ber- 
gamo, tai vargu ar iš viso prie jo priartėjo. Rencas suprato, kad 

taip nieko nelaimės, ir ėmė ieškoti kitos išeities. Jam atėjo į galvą, 
kad gerai būtų kokiu gudriu klausimu išgauti vardą kokio nors 
pasienio sodžiaus, kurį galima pasiekti paprastais kaimo keliais. 
Klausinėdamas jo, galėtų išsiaiškinti kelią neminėdamas Bergamo: 
jam vaidenosi, kad pats šitas žodis tiesiogiai byloja apie bėgimą, 
ištrėmimą, nusikaltimą. 

Begalvodamas, kaip išsiklausinėti nesukeliant įtarimo, jis pamatė 
raštyje. Jau kuris laikas Rencas jautė vis didėjantį norą pasistiprinti ir 
pagalvojo, kad čia turbūt geriausia vieta abiem reikalams atlikti. 
Įėjo vidun. Namie tebuvo viena senutė, ji sėdėjo prie ratelio, su 
verpstu rankoje. Jaunikaitis paklausė, ko gautų užkąsti, jam pasiūlė 
strakino'“ ir gero vyno. Jis paprašė sūrio, nuo vyno padėkojęs at- 
sisakė (mat jo nekentė dėl bjauraus pokšto, kurį tas jam iškrėtė 
praėjusį vakarą) ir atsisėdo, paliepęs moteriai paskubėti. Toji be- 
matant padengė stalą ir išsyk apibėrė svečią klausimais — kas jis 
toks ir ar žino apie didžiuosius Milano įvykius, nes gandas apie 
juos buvo jau pasiekęs ir šį kaimelį. Rencas ne tik labai mik- 
liai išsisuko nuo klausimų, bet ir prispyrė smassiąją senutę išpasa- 
koti tai, ko jam reikėjo. Toji ėmė klausinėti, kur jis keliaująs. 

— Man reikia nueiti daug kur,— atsakė jis,— ir jeigu turėsiu 
atspėjamo laiko, norėčiau užsukti valandėlę ir į tą kaimą... žinote, tą di- 
delį kaimą, kur pakeliui į Bergamą, prie pat sienos, bet dar Milano ku- 
nigaikštystėje... Kaipgi jis vadinasi? — „Koks nors kaimas ten vis tiek 
yra“, — pagalvojo jis. 

— Jus turite galvoj Gorgoncolą? — paklausė senutė. 

— Taip, taip, Gorgoncolą! — pakartojo Rencas, tarytum no- 
rėdamas geriau įsikalti į galvą.— Ar jis toli? — vėl paklausė 
Rencas. 

— Tikrai nežinau, bus kokia dešimt, gal dvylika mylių. Jei 
čia būtų kuris nors iš mano sūnų, jis galėtų jums pasakyti. 

— (O kaip jūs manote, ar galima nukakti tenai šitais gražiais 
takais, neišeinart į vieškelį? Juk ten tiek dulkių! Taip seniai nebuvo 
nė lašo lietaus! 

— Man rodos, kad galima; pasiklauskit pirmame kaime, kurį 
pasieksite eidamas tiesiai.— Ir ji pasakė kaimo vardą. 

— (Gerai,— tarė Rencas. Jis atsistojo, pasiėmė gabalą duonos, 
kuris jam liko po menkų pusryčių. Šita duona buvo visai kito- 
kia negu ta, kurią jis rado vakar vakare po švento Dionizo kry- 

žium. Vaikinas užsimokėjo ir išėjęs pasuko į dešinę. Čia trumpai 
pasakysime, kad jis traukė iš kaimo į kaimą vis su Gorgoncolos 
vardu lūpose ir priėjo šį kaimą valanda prieš sutemstant. 

Dar kelyje jis buvo nusprendęs vėl neilgam sustoti ir geriau 
užkąsti. Jo kūnas buvo labai pasiilgęs patalo, bet Rencas verčiau 
būtų nuvirtęs iš nuovargio, negu nusileidęs tam norui. Jis ketino 
sužinoti tavernoje, ar toli Ada, sumaniai išgauti žinių apie kokį 
nors keliuką, vedantį į ją, ir paskui, kiek pasistiprinęs, tuoj pat 
keliauti toliau. Gimęs ir užaugęs, taip sakant, prie antrųjų šios 
upės ištakų, jis daug kartų buvo girdėjęs, kad kažkurioje vietoje 
palei ją eina siena tarp Milano ir Venecijos valdų. Tikrai nežinojo, 
kurioj vietoj ir kokio ilgio ta siena, bet dabar jam verkiant rei- 
kėjo kuo skubiausiai persikelti per upę bet kur. Jeigu nepasiseks 
šiandien, jis buvo nusprendęs žygiuoti tol, kol tik pajėgs ir kol bus 
šviesu, o paskui palaukti iki aušros kur nors laukuose, kokioj nors 
dykvietėje, kur Dievas duos, tik ne tavernoje. 

Gorgoncoloje, paėjęs vos keletą žingsnių, jis pamatė kažkokios 
tavernos iškabą, įėjo į vidų ir paprašė jį pasitikusį šeimininką ko 
nors užkąsti ir pusės butelio vyno: tos nueitos mylios ir vėlus laikas 
nuslopino nepaprastą, fanatišką jo pyktį ant vyno. „Prašom pas- 
kubėti,— pridūrė jis,— man reikia tuojau keliauti tolyn“. Jis taip 
pasakė ne tik todėl, kad iš tikrųjų skubėjo, bet ir iš baimės, kad 
šeimininkas, pamanęs, jog jis nori pernakvoti, nepradėtų klausinėti 
jo vardo, pavardės, iš kur jis ir kokiais reikalais... Geriau nepra- 
sidėti! 

Šeimininkas atsakė, kad viskas tuoj bus paduota. Rencas atsi- 
sėdo stalo gale, arčiau durų, — drovių žmonių vietoje. 

Kambaryje jau sėdėjo keli vietos dykaduoniai, kurie, apkalbėję 
ir apsvarstę didžiąsias vakarykštes Milano naujienas, karštai troško 
sužinoti, kas ten darėsi šiandien, juo labiau kad pirmosios žinios 
greičiau galėjo sužadinti smalsumą negu jį patenkinti: maištas, nei 
nuslopintas, nei laimėjęs, greičiau nakties nutrauktas negu pasi- 
baigęs; sąjūdis nebaigtas — greičiau vieno veiksmo galas negu visos 
dramos atomazga. 

Atsiskyręs nuo kitų, vienas iš svečių priėjo prie naujai atvykusio- 
jo ir paklausė jį, ar jis ne iš Milano. 

— Ar aš? — paklausė iš netyčių užkluptas Rencas; prieš at- 
sakydamas jis norėjo laimėti laiko. 

— Taip, jūs, jeigu leisite paklausti. 

Rencas, palingavęs galva ir pro sučiauptas lūpas kažką numykęs, 
pagaliau atsakė: 

— Milanas, kiek aš girdėjau... matyt, ne tokia vieta, kur dabar 
vertėtų eiti be didelio reikalo. 

— Turbūt ten ir šiandie neramu? — vis atkakliau klausinėjo 
smalsuolis. | 

— Reikėtų pabūti ten, tai žinotum, — pasakė Rencas. 

— O jūs ar ne iš Milano keliaujat? 

— Aš iš Liskatės,— greitai atsakė jaunuolis, tuo tarpu jau su- 
galvojęs ką atsakyti. Po teisybei jis ir atkeliavo iš ten, nes ėjo 
pro Liskatę, kurios vardą sužinojo kelyje iš vieno praeivio, paro- 
džiusio jam tą kaimą — pirmąjį, kurį jis turėjo pereiti, traukdamas į 
Gorgoncolą. 

— A-a! — nutęsė Žmogus, tarytum norėdamas pasakyti: „Būtų 
geriau, jei būtum atėjęs iš Milano“. Tačiau kantriai klausinėjo 
toliau.— O Liskatėje ar nieko negirdėti apie Milaną? 

— Visiškai galimas daiktas, kad ten kas nors šį tą ir žino, — 
atsakė kalnėnas, — bet aš tai nieko negirdėjau. 

Šiuos žodžius jis ištarė su ypatinga intonacija, tartum sakytų: 
aš pabaigiau. Smalsuolis grįžo į savo vietą, o po valandėlės atėjo 
šeimininkas dengti stalo. 

— Ar toli iš čia ligi Ados? — paklausė jį Rencas, košdamas 
pro dantis, nutaisęs tą apsnūdusią miną, kurią mes jau matėm jo 
veide anksčiau. 

— Ligi Ados? Norit per ją persikelti? — paklausė šeimininkas. 

— Tai yra... na taip... ligi Ados. 

— O ar jūs norite pasiekti kitą krantą Kasano tiltu, ar persi- 
kelti Kanonikos keltu? 

— Vis tiek... Juk aš klausiu taip sau, iš smalsumo. 

— Aš todėl jums taip atsakiau, kad pro tas vietas eina padorūs 
žmonės, kuriems nereikia slapstytis. 

— Gerai! O kiek ligi ten? 

— Galima pasakyti, kad ir ligi vieno, ir ligi kito bus kokios 
šešios mylios — kiek daugiau ar kiek mažiau. 

— Šešios mylios! Nemaniau, kad taip toli, — tarė Rencas, o 
paskui jau pernelyg abejinga - mina paklausė: — Na, o jeigu kam 
reikėtų eiti trumpiausiu keliu, tai juk ir kitur galima persikelti? 

— Žinia, galima, — atsakė šeimininkas, įsmeigęs į jį akis, ku- 
pinas klastingo smalsumo. To užteko, kad visi kiti jau parengti 

klausimai sustingtų vaikino lūpose. Jis prisitraukė lėkštę ir, žiuū- 
rėdamas į pusbutelį, kurį šeimininkas pastatė ant stalo, paklausė: 

— Ar vynas grynas? 

— Kaip auksas, — atsakė šeimininkas, — jūs galite paklausti mūsų 
kaime ir visoje apylinkėje kiekvieną, kas išmano, ir pats įsitikin- 
site.— Tai taręs, jis grįžo prie svečių būrelio. 

„Prakeikti tų tavernų šeimininkai! — tarė pats sau Rencas.— 
Kuo daugiau jų pažįstu, tuo jie man atrodo bjauresni“. Tačiau 
ėmė valgyti su dideliu apetitu. Kartu, išpūtęs ausis ir akis, nors ir 
nerodydamas, kad tai jam rūpi, stengėsi viską sužinoti, išsiaiškinti, 
ką čia žmonės mano apie didįjį įvykį, kuriame ir jam teko nemažas 
vaidmuo, o svarbiausia — pažiūrėti, ar neatsiras tarp jų doro žmogaus, 
kuriuo galėtų pasitikėti ir pasiklausti kelio, nebijodamas, kad vargšą 
vaikiną prirems prie sienos ir privers išsipasakoti. 

— Na ką gi! — tarė vienas. — Matyt, šį kartą milaniečiai nus- 
prendė veikti kaip reikiant. Gerai! Vėliausiai rytoj kas nors bus 
žinoma. 

— Gaila, kad šį rytą nenuėjau į Milaną, — pridūrė kitas. 

— Jeigu eisi rytoj, tai ir aš su tavim, — pasakė trečias, 0 po 
jo dar vienas ir dar. 

— O aš norėčiau žinoti, — vėl kalbėjo pirmasis,— ar Milano 
sinjorai pagalvos ir apie vargšus kaimo žmones, ar jie pataisys įs- 
tatymą tik savo labui. Pažįstam juos! Miestelėnai išdidūs, viskas 
tiktai jiems, o kitų lyg nė būti nebūtų. 

— Burną ir mes turim, ir valgyt, ir pašnekėt ką reikia mokam, — 
tarė kitas tyliu balsu, kuris visiškai nesiderino su tokiu ryžtingu 
pareiškimu, — ir kadangi veikti jau pradėta... — Bet jis nutraukė saki- 
nį, nusprendęs, kad bus geriau jo nebaigti. 

— Grūdų prislėpta ne tik Milane, — pradėjo kitas rūškana ir 
klastinga mina, bet tuo metu pasigirdo arklio kanopų bildesys. Visi 
puolė prie durų ir, pažinę naujai atvykusį, išėjo jo pasitikti. Tai 
buvo Milano pirklys, kuris, keliaudamas kasmet po kelis kartus 
savo reikalais į Bergamą, paprastai sustodavo nakvynės šioje ta- 
vernoje. O kadangi beveik visada rasdavo tą pačią draugiją, tai 
pažinojo visus, kas čia lankydavosi. Jį apspito iš visų pusių: vienas 
paėmė už apynasrio, kitas už balno kilpos. 

— Sveiki! Sveiki! 

— Malonu jus matyti. 

— Kaip sekėsi kelionė? 

— Labai gerai. Na, o kaip jūs gyvuojate? 

— Gerai, gerai. Kokios naujienos iš Milano? 

— Matai! Jiems tik naujienos galvoj, — tarė pirklys, lipdamas 
nuo arklio ir palikdamas jį tarnui.— Juk jūs, — kalbėjo jis, ženg- 
damas su visa draugija į vidų,— jūs turbūt žinote viską geriau 
už mane. 

— Oi ne, mes nieko nežinom, — išsyk atsakė keli lankytojai, 
mušdamiesi į krūtinę. 

— Ar gali būti? — pasakė pirklys.— Na, tai išgirsite visokių 
istorijų: ir gerų, ir blogų. Ei šeimininke, ar mano lova laisva? 
Gerai. Taurę vyno ir užkandą, kaip paprastai, tik greičiau! Noriu 
anksčiau atsigulti ir rytoj anksčiau išjoti, kad patekčiau į Bergamą 
iki pietų. Vadinasi, — varė jis toliau, atsisėdęs: priešais Rencą, kuris 
tylėdamas atidžiai klausėsi, — jūs nieko nežinote apie visą tą va- 
karykštę velniavą? 

— Apie vakarykštę žinom. 

— Na va, matot, — kalbėjo pirklys, — jūs visas naujienas ži- 
note! Aš juk sakiau, kad jūs amžinai čia traukiate žinias iš ke- 
leivių... 

— Bet šiandien, kas buvo šiandien? 

— A, šiandien? Argi nieko nežinote apie šią dieną? 

— Ničnieko. Niekas pro čia nekeliavo. 

— Tai leiskite man pasiplauti gerklę, o paskui papasakosiu apie 
šią dieną. Viską išgirsite.— Jis prisipylė taurę, paėmė ją, dviem 
kitos rankos pirštais paraitė į viršų ūsus, paskui pasiglostė barzdą 
ir išgėręs varė toliau: — Šiandien, brangūs bičiuliai, nedaug betrūko, 
kad būtų buvus tokia pat audringa diena kaip ir vakar, o gal 
1 dar blogesnė. Aš, galima sakyti, pats savimi netikiu, kad esu 
čia ir plepu su jumis, nes jau nė nebegalvojau apie kelionę, ketinau 
likti sergėti savo krautuvėlės. 

— Kas per velniava ten darėsi? — pasiteiravo vienas iš klau- 
sytojų. 

— Tikra velniava, tuoj išgirsit.— Pjaustydamas padėtą priešais 
jį mėsą ir imdamas valgyti, jis pasakojo toliau. Tavernos svečiai, su- 
sėdę iš abiejų stalo pusių, išsižioję klausėsi. Rencas, dėdamasis, kad 
tai jam nerūpi, taip pat įdėmiai klausėsi, — turbūt įdėmiau už visus, — 
pamažu kramtydamas paskutinius kąsnius. 

— Taigi šį rytą tie niekšai, kurie vakar sukėlė tą baisų triukšmą, 
susirinko sutartose vietose (čia, aišku, buvo sąmokslas, viskas buvo 

parengta) ir vėl pradėjo iš naujo — bastėsi po gatves ir rėkavo, kad 
pritrauktų daugiau žmonių. Žinote, taip būna, atsiprašant, kai šluoja 
namus: juo toliau, juo šiukšlių krūva didėja. Kai jiems pasirodė, kad 
žmonių prisirinko pakankamai, jie patraukė prie sinjoro maisto prie- 
vaizdo namų,— lyg jiems buvo maža tų šunybių, kurių pridarė jam 
vakar — tokiam sinjorui! Ak, nevidonai! Ir ko tik apie jį nekalbėjo! 
Ir juk viskas prasimanymai,— tai doras sinjoras, rūpestingas, — aš 
galiu jums tai pasakyti, nes jo namuose esu savas žmogus: tiekiu me- 
džiagas jo tarnų livrėjoms. Tai va, patraukė jie link jo namų. Kad bū- 
tumėt matę, kokie snukiai! Įsivaizduokite, — jie praėjo pro mano 
krautuvę, — žydai iš Via Crucis* yra niekis prieš juos. O kokiais žo- 
džiais drabstėsi! Nors ausis užsikimšk, tiktai labai jau nesinorėjo pa- 
traukti jų dėmesio. Tai va, jie ėjo su aiškiu ketinimu apiplėšti namus; 
bet...— Ir čia, iškėlęs kairiąją ranką, jis išskėtė pirštus ir prisikišo 
nykštį prie nosies galo. 

— Bet? — sutartinai paklausė visi klausytojai. 

— Bet,— kalbėjo toliau pirklys, — rado gatvę užtvertą rąstais ir 
vežimais, o už tos barikados — darnią eilę ispanų kareivių su atkiš- 
tomis arkebuzomis, pasirengusių juos tinkamai sutikti. Kai jie pamatė 
tą tvirtovę... Ką jūs būtumėt darę jų vietoj? 

— Būtume grįžę atgal. 

— Na, žinoma, taip jie ir padarė. Bet paklausykite, kas buvo to- 
liau,— argi ne pats velnias juos nešė? Ateina jie į Korduziją ir mato 
kepyklą, kurią jau vakar norėjo išplėšti. Kas gi ten darėsi? Dalijo duo- 
ną nuolatiniams pirkėjams, o riteriai, rinktiniai riteriai, žiūrėjo, kad 
viskas eitų kaip reikiant. O tie (aš jums sakau, kad pats velnias juos 
apsėdo, na, ir kažkas kurstė), — tie kaip be galvų puolė į vidų ir grie- 
bė kas kiek galėjo! Bematant riteriai, kepėjai, pirkėjai, duona, pre- 
kystaliai, suolai, duonkubiliai, dėžės, maišai, rėčiai, sėlenos, miltai, 
tešla — viskas apvirto aukštyn kojom. 

— O kareiviai? 

— Kareiviai saugojo prievaizdo namus. Juk negalima ir chore 
giedoti, ir kryžių nešti. Aš jums sakau, kad viskas įvyko per vieną aki- 
mirką,— visi šoko čiupti kas ką galėjo. Viską išgrobstė, kas kam nors 
tiko. O paskui vėl prasidėjo graži vakarykštė istorija: sumanė nešti 
viską, kas liko, į aikštę ir krauti ten laužą. Galvažudžiei jau ėmė vilkti 


* Kryžiaus kelio (Iot.). 


223 XVII skyrius 


gėrybes laukan, bet staiga vienas iš jų — didžiausias galvažudys — 
pasiūlė gražią pramogą... Na, kaip jūs manote, kokią? 

— Kokią gi? 

— Sumesti krautuvėje viską į vieną krūvą ir padegti ją, o kartu 
19 namus. Pasakyta — padaryta... 

— Ir padegė? 

— Palaukit. Vienam garbingam žmogui kaimynystėje dangus ap- 
švietė protą: jis užlipo į viršų, į gyvenamuosius kambarius, susirado 
nukryžiuotąjį, pakabino jį prie lango skliauto, paėmė nuo lovos galvū- 
galio dvi šventintas žvakes, uždegė jas ir pastatė ant palangės, nukry- 
žiuotojo dešinėje ir kairėje. Žmonės sužiuro į viršų. Milane, reikia 
jums pasakyti, dar esama Dievo baimės, — visi ir susiprato. Noriu pa- 
sakyti — daugumas. Buvo, žinoma, ir tokių velnių, kurie būtų padegę 
ir patį rojų, kad tik gautų pasiplėšti. Bet, pamatę, kad žmonės jų ne- 
palaiko, ir tie norom nenorom turėjo liautis ir nusiraminti. Dabar 
atspėkite, kas po to nutiko? Visi katedros monsinjorai su bažnytiniais 
rūbais, iškėlę kryžių, pradėjo procesiją. Arkivyskupas monsinjoras 
Madzenta ėmė sakyti pamokslą vienoj vietoj, katedros nuodėmklausys 
monsinjoras Setala — kitoj, o podraug ir kiti visuos kraštuos: „Mieli 
žmonės! Ką gi jūs norite daryti?Argi tokį pavyzdį reikia duoti savo 
vaikams? Eikite namo! Argi nežinote, kad duona atpigo? Eikite ir pa- 
žiūrėkite, — juk skelbimai ant kiekvieno kampo“. 

— Taip ir parašyta? 

— Po velnių! Argi jūs manote, kad katedros monsinjorai išėjo iš- 
kilmingais rūbais šiaip sau, pasakų sekti? 

— O ką žmonės? 

— Pamažu ėmė skirstytis. Leidosi prie visų kampų. Kas mokėjo 
skaityti, iš tikrųjų pamatė duonos kainą. Tik pamanykite: aštuonių 
uncijų kepaliukas — už soldą! 

— Tai pigumas! 

— Aukso laikai! Kad tik ilgai tvertų! O žinote, kiek išgrobstyta 
miltų vakar dieną ir šį rytą? Visą kunigaikštystę būtų galima du mė- 
nesius maitinti. 

— Na, o kitiems, kur ne Milane, ar jokio gero įstatymo neišleido? 

— Tai, kas padaryta Milanui, padaryta miesto lėšomis. Negaliu 
jums pasakyti, kaip bus jums, — čia jau Dievo valia. Kol kas nera- 
mumai baigėsi. Bet aš dar ne viską jums papasakojau. Dabar — kas 
įdomiausia. 

— Na, kas dar? 

— O štai kas: ar vakar vakare, ar šį rytą daug jų sučiupo, ir tuoj 
pat paaiškėjo, kad vadeivas pakars. Kai tik pasklido šitas gandas, žmo- 
nės leidosi stačiai į namus, kad nepakliūtų į jų tarpą. Milanas, kai aš 
išjojau, atrodė lyg vienuolynas. 

— O ką, juos iš tikrųjų pakars? 

— O kaipgi! Ir tuojau pat,— atsakė piiklys. 

— (O ką darys žmonės? — vėl paklausė tas pats žmogus. 

— Žmonės? Eis pasižiūrėti, — atsakė pirklys.— Jie taip norėjo 
pamatyti, kaip miršta krikščionis po atviru dangum, kad susirinko, 
niekšai, pribaigti sinjoro maisto prievaizdo. Jo vieton jiems atves pa- 
gal visas taisykles keturis driskius, lydimus kapucinų ir gerosios mir- 
ties brolių'?, tokius, kurie to nusipelnė. Tai, matote, apsauginė prie- 
monė, ir ji neišvengiama. Juk jie jau įsigiję blogą įprotį eiti į krautu- 
ves ir pirkti be pinigų. Jeigu jų nesustabdysi, jie nuo duonos pereis ir 
prie vyno, 0 jau paskui... Pagalvokite, ar jie būtų panorėję savo valia 
mesti tokį patogų įprotį? Sakau jums: doram žmogui, kuris turi krau- 
tuvę, tai nelabai maloni mintis. 

—- Žinoma,— tarė vienas iš klausytojų. 

— Žinoma,— vienu balsu pakartojo kiti. 

— Ir visa tai,— varė toliau pirklys, šluostydamasis servetėle 
barzdą,— buvo sugalvota seniai. Buvo tokia lyga, ar žinote? 

— Lyga? 

— Taip, buvo lyga. Visas tas intrigas sugalvojo navariečiai'“, tas 
prancūzų kardinolas, — jūs žinote, apie ką aš kalbu. Jo ir vardas toks 
pusiau turkiškas, ir jis kasdien vis sumano ką nors nauja, kad tik pada- 
rytų kokios žalos Ispanijos karūnai. Bet labiausiai jis nori iškrėsti 
kokią šunybę Milanui, nes gerai mato, sukčius, kad karaliaus jėga 
yra čia. 

— Žinoma! 

— Norite įrodymų? Didžiausią triukšmą kėlė kaip tik svetimi. 
Po miestą bastėsi žmonės, kurių niekas niekada Milane nebuvo matęs. 
Deja, pamiršau papasakoti jums vieną tikrą atsitikimą, apie kurį gir- 
dėjau iš kitų. Policija sučiupo kažkokioje tavernoje vieną vyruką... 

Rencas, nepraleidęs nė žodžio iš pirklio pasakojimo, šiuo mo- 
mentu pajuto, kad šiurpuliai eina per kūną, ir net pašoko, pamiršęs, 
jog turi tvardytis. Beje, niekas to nepastebėjo, ir pirklys, nepertrauk- 
damas savo pasakojimo, kalbėjo: 

— Vyruką, apie kurį dar gerai nežinome, nei iš kur jis atsirado, 
nei kas jį siuntė, nei kas jis per Žmogus. Ber, aišku, tai buvo vienas 

iš vadeivų. Jau vakar, per patį sąmyšį, jis kėlė velniavą, o paskui, ne- 
gana to, ėmė pamokslauti ir pasiūlė išžudyti visus sinjorus. Nevido- 
nas! Kaipgi zyventų vargšai žmonės, jeigu visus sinjorus išžudytų? 
Policija jį pasekė ir pagaliau sučiupo, rado krūvą laiškų ir jau vedėsi 
į belangę. Bet kur tau! Jo draugai, ėję sargybą prie tavernos, susirin- 
ko į pulką ir išvadavo galvažudį. 

— Ir kaip jam buvo? 

— Nežinau. Gal pabėgo, o gal pasislėpė Milane. Tokie jau tie 
žmonės — nei savo kampo, nei pastogės neturi, o visada randa kur 
prisiglausti ir pasislėpti. Tačiau tik tol, kol jiems padeda velnias, o pas- 
kui vis tiek pakliūva, ir kaip tik tada, kai mažiausiai to laukia. Kai 
kriaušė prinoksta, tai ir krinta žemėn. Kol kas tikrai žinoma tik tas, 
kad laiškai liko policijos rankose, o juose visas sąmokslas ir aprašytas. 
Ir sako, kad daug žmonių dėl to nukentės. Po šimts, juk jie pusę Mi- 
lano apvertė aukštyn kojom, o norėjo padaryti dar blogiau. Jie rėkia, 
kad kepėjai niekšai. Ir aš tai žinau. Bet juos reikia karti pagal įstaty- 
mus. Yra paslėptų grūdų. Kas to nežino? Tad vyresnybė turi laikyti 
gerus seklius, iškasti tuos grūdus nors iš po žemių ir pakarti perpirk- 
lius kartu su kepėjais. O jeigu vyresnybė nieko nedaro, tai turi įsi- 
kišti pats miestas, ir jeigu išsyk nieko neišeis, reikia veikti toliau, nes 
jei stengsiesi, tai vis tiek laimėsi! Štai ką reikia daryti, o ne laikytis 
bjauraus įpročio lįsti į krautuves ir sandėlius ir imti visokias gėrybes 
be jokios gėdos. 

Kąsnis įstrigo Rencui gerklėje. Jis panoro atsidurti kuo toliau 
nuo čia, nuo šios tavernos, nuo šito kaimo, ir jau daugiau kaip dešimt 
sykių pasakė pats sau: „Eik iš čia, eik“. Bet baimė sukelti įtarimą slo- 
pino jo ryžtą, kaustė mintis ir laikė jį prikaltą prie suolo. Suglumęs 
vaikinas pagalvojo, kad plepys turės gi pagaliau baigti kalbą apie jį, ir 
nusprendė atsistoti, kai tik šneka pakryps kitur. 

— Užtat aš, — tarė vienas iš kompanijos, — žinodamas, kaip de- 
dasi tokie dalykai, kaip sunku per tokius sąmyšius padoriam žmogui, 
nepasidaviau smalsumui ir likau namuose. 

— O aš, argi aš ėjau? — pasakė kitas. 

— Na, o aš, — pridūrė trečias, — jeigu netikėtai būčiau atsidūręs 
Milane, būčiau metęs visus reikalus ir tuoj pat grįžęs namo. Aš turiu 
žmoną ir vaikų. O be to, teisybę sakant, nepakenčiu triukšmo. 

Tuo metu šeimininkas, kuris taip pat visą laiką klausėsi, nuėjo 
prie kito stalo galo pasižiūrėti, ką ten veikia pakeleivis. Rencas, pasi- 
naudojęs proga, jį pasimojo, paprašė sąskaitos ir užmokėjo nesiderė- 

damas, nors jo piniginė jau buvo apytuštė. Nieko daugiau nesakęs, 
jis žengė pro duris ir, atsidavęs Apvaizdos valiai, pasuko į kitą pusę, 
priešingą tai, iš kur buvo atėjęs. 

Dažnai pakanka vieno troškimo, kad žmogus netektų ramybės. 
O įsivaizduokite, kad išsyk atsiranda du troškimai, o dar vienas kitam 
priešingi. Kaip žinote, vargšo Renco širdyje štai jau daug valandų 
grūmėsi du tokie troškimai: vienas — bėgti, kitas — slėptis. O nelemti 
pirklio žodžiai uūmai dar labiau sukurstė ir vieną, ir kitą. Vadinasi, jo 
nuotykis sukėlė triukšmą: vadinasi, jį nori žūt būt sugauti. Kas žino, 
kiek policininkų pasiųsta jo medžioti, kokie duoti įsakymai ieškoti jo 
kaimuose, tavernose, keliuose! Tiesa, galvojo jis, juk policininkų, kurie 
Jį pažinojo, buvo tik du, o vardas jam kaktoje neįrašytas. Bet prisimi- 
nė ir ne vieną girdėtą istoriją, kaip bėglius pavydavo ir išaiškindavo 
keisčiausiai susiklosčiusiomis aplinkybėmis: pažindavo iš eisenos, iš 
savotiškos išvaizdos, iš kitų netikėtų ženklų. Todėl viskas jam kėlė 
įtarimą. Nors tuo metu, kai Rencas išėjo iš Gorgoncolos, kaip tik iš- 
mušė dvidešimt ketvirtą valandą'“ ir, tirštėjant sutemoms, pavojus vis 
mažėjo, jis vis tiek nenoromis žengė vieškeliu, pasiryžęs pasukti į pir- 
mą keliuką, vedantį ton pusėn, kur reikia. Iš pradžių sutiko keletą 
keleivių, bet kadangi jo vaizduotė buvo kupina baisios baimės, jam 
trūko drąsos prieiti prie ko nors ir pasiklausti kelio. „Šeimininkas sa- 
kė, kad šešios mylios, — galvojo jis, — taigi aplinkiniais keliais turėsiu 
padaryti aštuonias ar dešimt; kojos, jau tiek nuėjusios, nueis ir dar tiek. 
Milano link tikrai neinu, vadinasi, einu link Ados. Žingsniuok, žings- 
niuok — anksčiau ar vėliau vis tiek prieisi. Ados balsas stiprus, ir kai 
jau būsiu arti, man nebereikės klaustis kelio. Jeigu atsiras kokia valtis, 
kuria bus galima persiirti, tuoj pat ir persiirsiu, o jei ne, tai pasėdėsiu 
ligi ryto kur nors lauke ar medyje kaip žvirblis, — geriau jau medyje 
negu kalėjime“. 

Gana greitai jis pamatė kairėje pusėje kelelį. Pasuko į jį. Jeigu šiuo 
metu būtų ką nors sutikęs, tai nesivaržydamas būtų paprašęs paro- 
dyti kelią. Bet aplink nebuvo nė gyvos dvasios. Todėl ėjo, kur kelias 
vedė, ir galvojo: „Tai aš riaušes kėliau! Aš ir išžudyti visus sinjorus 

raginau! Krūvą laiškų turiu! Mano draugai saugojo mane! Daug duo- 
čiau, kad galėčiau susitikti akis į akį su tuo pirkliu anapus Ados (ak, 
kada tik aš persikelsiu per tą palaimingąją Adą!): sustabdyčiau jį, ne- 
skubėdamas išklausinėčiau, iš kur jis surankiojo tas gražias žinias. 
Žinokite, brangusis pone mano, kad buvo taip ir taip ir kad velniavą 
aš dariau tik padėdamas Fererui kaip tikram broliui; žinokite, kad tie 
niekšai, kurie, pasak jūsų, buvo mano draugai, kai aš pasakiau jiems 
gerą krikščionišką Žodį, norėjo iškrėsti man bjaurų pokštą; žinokite, 
kad tuo metu, kai jūs saugojote savo krautuvę, aš rizikavau savo šon- 
kauliais, gelbėdamas jūsų sinjorą maisto prievaizdą, kurio niekada 
savo akyse nesu matęs nei pažinęs. Na, dabar kad aš nors kartą pirštą 
pajudinčiau sinjorams padėti!.. Žinoma, sielos išganymui to reikia, juk 
jie taip pat mūsų artimai. O ta didžiulė krūva laiškų, kur aprašytas 
visas sąmokslas ir kurie dabar yra policijos rankose, kaip jūs tikriau- 
siai žinote, — kertam lažybų, kad aš jums parodysiu juos tuoj pat ir 
be velnio pagalbos? Juk jums įdomu juos pamatyti! Štai jie!.. Kaip? 
Tik vienas laiškas? Taip, pone, tik vienas laiškas. Ir tą laišką, jei nori- 
te Žinoti, parašė vienuolis, iš kurio galėtumėt daug ko pasimokyti; vie- 
nuolis, kurio vienas barzdos plaukas, neįsižeiskite dėl mano žodžių, 
brangesnis už visą jūsų barzdą; ir parašytas šitas laiškas, kaip mato- 
te, kitam vienuoliui, taip pat žmogui... Dabar jūs matote, kas per suk- 
čiai mano draugai. Ir išmokite kitą kartą žmoniškai kalbėti, ypač kai 
kalbate apie artimą“. 

Bet po kiek laiko tokios ir panašios mintys visiškai nutrūko, vargšo 
keliauninko dėmesys nukrypo į dabarties rūpesčius. Baimė, kad jį 
vejasi ir gali atpažinti, kuri taip gadino jam nuotaiką dieną, dabar jo 
nebekamavo, bet kiek buvo kitų dalykų, dėl kurių kelionė jam buvo 
tiesiog nepakenčiama. Tamsa, vienatvė, padidėjęs ir dabar jau skaus- 
mingas nuovargis, be perstojo pučiantis vėsus, skvarbus vėjas, mažai 
teikęs pasitenkinimo žmogui, vilkinčiam tais pačiais drabužiais, ku- 
riais jis pasipuošė, numatydamas greit susituokti čia pat pašonėje ir tuoj 
pat džiaugsmingai grįžti namo, ir pagaliau, kas buvo sunkiausia, klai- 
džiojimas, taip sakant, kur akys veda, ieškant saugios vietos ir poilsio. 

Kai tekdavo eiti per kokį kaimą, jis slinkdavo pamažėliais, žiūrėda- 
mas, ar nėra kur atidarytų durų, bet buvo matyti, kad žmonės jau 
miega, ir tiktai kur ne kur užleistame langelyje bliksėjo vienišas Ži- 
burėlis. Kelyje, palikęs gyvenamąsias vietas, išėjęs iš kaimo, jis vis 
sustodavo pasiklausyti, ar nepasigirs palaimingas Ados šniokštimas, — 
bet veltui. Buvo girdėti nebent gailus ir piktas šuns staugimas kokioje 

nors vienišoje sodyboje. Kai jis prieidavo arčiau prie kurios nors iš jų, 
staugimas virsdavo tankiu ir įnirtingu lojimu, o eidamas pro užkeltus 
vartus, girdėdavo ir beveik matydavo, kaip šuo, iškišęs pro angą snukį, 
loja dvigubai stropiau, ir išsyk netekdavo bet kokio noro pasibelsti ir 
paprašyti prieglobsčio. O gal nebūtų išdrįsęs to daryti, jei ir šunų ne- 
būtų buvę. „Kas ten? Ko jums reikia tokiu laiku? Kaip jūs čia pakliu- 
vote? Kas jūs? Ar negalit pernakvoti tavernoje?“ — štai ką, galvojo jis, 
išgirsiąs geriausiu atveju, jeigu pasibelsiąs. O jeigu užkliudys kokį bailį, 
tas, ko gero, nei iš šio, nei iš to ims šaukti: „Gelbėkit! Vagys!“ Reikia 
turėti kokį aiškų atsakymą, o ką jis gali atsakyti? Kai žmogus naktį 
išgirsta triukšmą, tuoj ima jam vaidentis plėšikai, piktadariai, žabangos. 
Niekam nė į galvą neateis, kad padorus žmogus gali naktį atsidurti 
kelyje, jeigu tik jis ne riteris karietoje. Ir jis, nusprendęs prašyti nak- 
vynės tik blogiausiu atveju, žengė toliau, vis turėdamas viltį susiras- 
ti Adą; jeigu ir nepersikels per ją šiąnakt, tai bent nereikės jos ieškoti 
dienos šviesoje. 

Taip jis ėjo ir ėjo, kol priėjo vietą, kur dirbamas laukas baigėsi ir 
prasidėjo dirvonas, apžėlęs paparčiais ir viržiais. Rencui tatai buvo 
jeigu ir ne aiškus įrodymas, tai bent neabejotinas ženklas, kad upė 
arti, ir jis pasileido prie jos takeliu, išmintu per tą dirvoną. Nuėjęs ke- 
letą žingsnių, sustojo pasiklausyti, bet veltui: tuo tarpu nieko. Kelionė 
pasidarė juo gūdesnė, kad vietovė buvo dyka, niekur nesimatė nei šilk- 
medžių, nei vynuogynų ar kitų žmogaus triūso ženklų, kurie ligi 
šiol, atrodė, buvo nuolatiniai palydovai kelyje. Nekreipdamas į tai 
dėmesio, Rencas ėjo tolyn. O kadangi jam vaizduotėje ėmė atgyti viso- 
kiausi vaiduokliai ir šmėklos, išlikę jo sąmonėje iš pasakojimų, girdėtų 
dar vaikystėje, tai jis, norėdamas apramdyti ir išvaikyti juos, ėmė ei- 
damas kalbėti maldas už mirusius. 

Pamažu Rencas atsidūrė tarp aukštesnių kryklių, ąžuoliukų ir 
gudobelių krūmų. Eidamas vis į priekį ir spartindamas žingsnį, ve- 
jamas smalsumo, jis pamatė tarp krūmų pavienius medžius ir netru- 
kus tuo pačiu takeliu įžengė į mišką. Iš pradžių pajuto lyg ir baisumą 
ir labai nenoromis leidos į priekį. Ir juo gilyn ėjo į mišką, juo didėjo 
baimė, — viskas jį baugino. Medžiai, kurie dūlavo tolumoje, jam atrodė 
lyg keistos, bjaurios pabaisos; kėlė nerimą lengvai siūbuojančių vir- 
šūnių šešėliai, virpantys kur ne kur mėnulio apšviestame take; net 
sausi lapai, per kuriuos jis žengė, čežėjo kažkaip baugiai. Kojos ver- 
žte veržėsi bėgti, nors tuo pat metu jos tarytum vos įstengė panešti 
jo kūną. Nakties vėjas vis šaižiau ir pikčiau gulė jam į kaktą ir skruos- 

tus, skverbėsi po drabužiais, smelkėsi ligi pat kaulų, geliančių iš nuo- 
vargio, atimdamas paskutines jėgas. Pagaliau maudulys ir nesupran- 
tama baimė, su kuriais jau kuris laikas grūmėsi Renco siela, štai jau, 
atrodė, jį įveiks. Jis visai sutriko, bet, už viską labiau išsigandęs savo 
baimės, sukaupė širdyje ankstesniąją drąsą ir apsiramino. Atsigavęs 
stabtelėjo susitelkti ir nusprendė tuoj pat grįžti tuo pačiu keliu atgal 
iki paskutinio kaimo, kurį neseniai perėjo, grįžti tenai, kur yra žmo- 
nių, ir ieškoti prieglobsčio kad ir tavernoje. Taip stovėdamas vietoje, 
kai net sausi lapai nebečežėjo po kojom, kai aplink viskas nuščiuvo, 
staiga jis išgirdo duslų, tolimą tekančio vandens šniokštimą. Pasi- 
klausė — jokios abejonės. „Čia Ada!“ — sušuko jis, tarytum radęs bi- 
čiulį, brolį, gelbėtoją. Nuovargis kaipmat išgaravo, grįžo jėgos, krau- 
jas karštai ir laisvai ėmė plūsti gyslomis, jis pajuto, kaip stiprėja pasi- 
tikėjimas savimi, kaip greitai nyksta neryžtingumas ir baimė, ir nedve- 
jodamas patraukė tolyn į mišką to malonaus ošimo linkui. 

Po valandėlės jis priėjo lygumos pakraštį ir atsidūrė ant aukšto 
skardžio krašto. Pažvelgęs žemyn pro sužėlusius krūmus, išvydo žvil- 
gančią upę. Paskui, pakėlęs akis, pamatė kitame krante plačią ly- 
gumą, nusėtą kaimais, už jos kalvas, o ant vienos iš jų didžiulę balz- 
ganą dėmę, ir pagalvojo, kad tai miestas — tikriausiai Bergamas! Nu- 
sileido šlaitu kiek žemyn ir, rankomis praskyręs kryklių krūmą, pa- 
sižiūrėjo apačion, ar neplaukia upe kokia valtis, pasiklausė, ar neiš- 
girs irklų pliauškėjimo,— bet nieko nepamatė ir neišgirdo. Jei čia 
būtų kokia mažesnė už Adą upė, Rencas išsyk nuliptų žemyn pasi- 
ieškoti brastos, o apie Adą jis gerai žinojo, kad su ja juokų nekrėsi. 
Todėl jis šaltakraujiškai ėmė galvoti, ką jam dabar daryti. Gal įsilipti 
į medį ir ten palaukti, kol ims aušti, taigi ne mažiau kaip šešias va- 
landas? Tokiam šaltam vėjy, kai viskas aptraukta šerkšno, su tokiais 
drabužiais, tikrai gali sušalti į ragą. Netgi jeigu visą laiką vaikščiosi, 
vargu ar apsiginsi nuo šalčio tokią giedrą naktį, be to, tas būtų per 
sunku vargšėms kojoms, kurios ir taip darbavosi daugiau, negu ga- 
lėjo. Rencas prisiminė, kad laukuose netoli dirvono matė vieną iš tų 
šiaudais dengtų lūšnelių, suremtų iš karčių ir šakų ir apkrėstų dumblu, 
kur vasarą Milano sodiečiai paprastai krauna derlių, o naktį pasi- 
lieka jo sergėti. Kitu meių laiku tos lūšnelės tuščios. Rencas ir nu- 
sprendė susirasti tokioje lūšnelėje prieglobstį. Grįžo į taką, perėjo 
mišką, krūmus, dirvoną ir pasuko prie lūšnelės. Prastos, kirminų iš- 
varpytos, persimetusios durys buvo tik privertos, neturėjo nei spynos, 
nei skląsčio. Rencas atidarė jas ir įėjo. Pamatė kažkokį kabantį tin- 

klą, panašų į hamaką, pririštą susuktomis vytelėmis prie lūšnelės kar- 
čių; bet nepanoro lipti į jį. Ant žemės pamatęs glėbį šiaudų, pagalvo- 
jo, kad ir čia bus galima gardžiai išsimiegoti. 

Tačiau, prieš išsitiesdamas šiame guolyje, padovanotame pačios 
Apvaizdos, jis atsiklaupė padėkoti jai už tą malonę ir už jam suteiktą 
paramą tą baisią dieną. Paskui sukalbėjo savo kasdienines maldas ir 
paprašė Viešpatį Dievą atleisti, kad nepasimeldė vakar vakare, o at- 
virkščiai, — jo paties žodžiais tariant, nuėjo gulti kaip šuo, ir netgi 
blogiau. „Ir už tai, — pridūrė jis pats sau, remdamasis rankomis į šiau- 
dus ir guldamas,— už tai mane rytą taip puikiai pažadino“. Paskui 
susibraukė visus šiaudus, kurie buvo iškreikti aplinkui, ir, susivertęs 
juos ant savęs, pasidarė lyg kokį apklotą, taip tikėdamasis sušvelninti 
šaltį, kuris ir čia, viduje, nedavė ramybės. Rencas susirietė šiauduose, 
nusprendęs gerai išsimiegoti, — jam rodėsi, kad miego niekad nebu- 
vo taip nusipelnęs kaip šiandien. 

Bet vos tik sudėjo akis, jo atmintyje ar vaizduotėje (kur, tiksliai 
pasakyti sunku) ėmė šmėkščioti visokie visokiausi žmonės, ir taip at- 
kakliai, taip nepaliaujamai, jog apie miegą negalėjo būti nė kalbos. 
Pirklys, įgaliotinis, policininkai, špagų meistras, tavernos šeiminin- 
kas, Fereras, maisto prievaizdas, žmonės tavernoje, minios gatvėje, 
paskui donas Abondijas, paskui donas Rodrigas — visi tie, su kuriais 
Rencui teko susidurti pastaruoju metu. 

Tik trys vaizdai iškilo jo akyse be mažiausio kartaus prisiminimo, 
be jokio įtarimo, tikrai mieli, ypač du iš jų, tiesa, labai skirtingi, bet 
tokie artimi jaunikaičio širdžiai: juoda kasa ir žila barzda. Bet paguo- 
da, kurią jis jautė, galvodamas apie juos, toli gražu nebuvo tikra ir 
rami. Mąstydamas apie gerąjį vienuolį, jis dar gyviau pajuto gėdą dėl 
savo paties išsišokimų, dėl bjauraus savo nesusivaldymo, dėl to, kad 
taip blogai įsidėjo į širdį jo tėviškus patarimus! O matydamas priešais 
save Liučijos atvaizdą... mes nemėginsime aiškinti, ką jis jautė, — skai- 
tytojas žino visas aplinkybes, tegu įsivaizduoja visa pats! O vargšė An- 
jezė... Kaip jis galėjo ją pamiršti? Anjezę, kuri jį pasirinko ir kuriai 
jis buvo tas pat kaip jos vienturtė duktė; jis dar nepavadino jos mo- 
tina, 0 ji jau elgėsi su juo, mylėjo jį kaip motina, liudydama savo rū- 
pestingumą darbais. Ir naujas skausmas, ne mažiau aštrus, nusmelkė 
Jį vos tik pagalvojus, kad kaip tik per šitą nuoširdų rūpestingumą, per 
savo gerumą ta vargšė moteris dabar neteko savo gūžtos, tapo kla- 
jūne, netikra dėl savo rytojaus, o per žmogų, kuris turėjo teikti jai 
ramybę ir džiaugsmą senatvėje, susilaukė tik širdgėlos ir kančių. Kas 

per naktis, vargše Rencai! O juk tai turėjo būti penkta naktis po ves- 
tuvių! Kas per kambarys! Kas per vedybinis guolis! Ir kokios būta die- 
nos! O ką žada jam rytojus ir kitos dienos? „Tebūnie Viešpaties va- 
lia, — atsakė jis savo mintims, kurios jį taip kamavo,— tebūnie 
Viešpaties valia! Jis žino, ką daro, — galvoja ir apie mus. Tegu visa tai 
atperka mano kaltes. Liučija tokia gera, — Viešpats neleis, kad ji 
kentėtų per daug ilgai“. 

Nugrimzdęs į tokias mintis, netekęs jokios vilties užmigti, vis la- 
biau drebėdamas nuo šalčio ir retkarčiais kalendamas dantimis, jis 
kamavosi laukdamas dienos ir nekantriai skaičiavo lėtai slenkančias 
valandas. Sakau „skaičiavo“, nes kas pusvalandį girdėjo didžioje ty- 
loje gaudžius kažkokio laikrodžio dūžius,— turbūt tai buvo Treco 
laikrodis. Pirmą kartą, kai šie garsai visiškai netikėtai nuaidėjo Ren- 
co ausyse ir jis niekaip negalėjo suprasti, iš kur jie sklinda, laikro- 
džio dužiai padarė jam paslaptingą ir iškilmingą įspūdį, sakytum tai bu- 
vo kažkokio nematomo žmogaus, visai nepažįstamo balso įspėjimas. 

Kai pagaliau išmušė vienuoliktą'",— tai buvo metas, kada Rencas 
ketino keltis, — jis atsistojo, gerokai sustiręs, atsiklaupė, karščiau negu 
paprastai sukalbėjo rytmetinę maldą, vėl pakilo, pasiraivė, atitiesė 
juosmenį ir pečius, lyg norėdamas sutelkti savo sąnarius, kurie, rodė- 
si, dirbo kas sau, papūtė į vieną ranką, paskui į kitą, pasitrynė jas, 
pravėrė lūšnelės duris, bet pirma apsidairė į visas puses, ar nematyti 
ko nors. Nieko neišvydęs, susirado akimis vakarykštį taką, iš karto jį 
pažino ir nužingsniavo juo. 

Dangus žadėjo giedrą dieną. Žemai nusileidęs mėnulis, blyškus ir 
blausus, tebespindėjo neaprėpiamame pilkšvai žydrame dangaus 
skliaute, kuris į rytų pusę darėsi gelsvai rausvas. O toliau, viršum ho- 
rizonto, ilgomis nelygiomis juostomis dryksojo nedideli violetiniai 
debesys; tie, kur žemiau, buvo iš apačios apkraštuoti lyg kokia ugnies 
juosta, kuri darėsi vis vaiskesnė ir ryškesnė. Į pietus traukė nauji de- 
besys, lengvi ir minkštučiai, švytintys tūkstančiais atspalvių, žodžiu, 
tai buvo Lombardijos dangus, toks gražus, kai giedras, toks įstabus, 
toks ramus. Jeigu Rencas būtų ėjęs tik pasivaikščioti, jis, Žinoma, 
būtų žiūrėjęs į viršų ir gėrėjęsis šita aušra, visai kitokia nei ta, kurią 
jis paprastai matydavo savo kalnuose. Bet jam rūpėjo kelias, ir jis žen- 
gė sparčiu žingsniu, idant sušiltų ir greičiau pasiektų savo tikslą. Per- 
ėjo lauką, dirvoną, krūmus, mišką, dairydamasis į šalis, juokdamasis 
iš savo baimės, kurią jautė prieš kelias valandas, ir kartu jos gėdyda- 
masis. Nuo stataus kranto pažvelgė žemyn ir pro šakas pamatė žvejo 

valtelę, kuri lėtai plaukė prieš srovę palei šį krantą. Trumpiausiu 
keliu pro krykles Rencas greitai nusileido apačion. Štai jau jis ant 
kranto. Tyliu tyliu balsu pašaukė žvejį, dėdamasis prašąs pačios men- 
kiausios paslaugos, ir, pats to nejusdamas, kone maldaujančia mina 
davė jam ženklą plaukti prie kranto. Žvejys nužvelgė krantą, atidžiai 
pasižiūrėjo į upę priekyje, apsigręžė, pasižiūrėjo atgal, pasroviui, ir 
tik tada pasuko valties pirmagalį į Rencą ir priplaukė artyn. Rencas, 
stovėdamas ant pat kranto, viena koja beveik vandeny, nutvėrė už 
valties priekio, įšoko į ją ir tarė: 

— Ar negalėtumėt man padėti — perkelti mane į kitą pusę? Aš 
užmokėsiu. 

Žvejys viską suprato ir pasuko valti į kitą pusę, o Rencas, pama- 
tęs valties dugne kitą irklą, pasilenkė ir pagriebė jį. 

— Ramiau, ramiau! — pasakė šeimininkas. Bet paskui, pamatęs, 
kaip mikliai jaunikaitis paėmė įrankį ir pasirengė irti, pridūrė: — Oho, 
jūs, matau, nusimanot apie mūsų darbą. 

— Truputį, — atsakė Kėncas ir ėmė kabinti irklu smarkiau ir 
mikliau negu šiaip koks mėgėjas. Nė kiek nesiliaudamas irti, protar- 
piais nepatikliai pažvelgdavo į krantą, nuo kurio tolo, ir įsmeigdavo 
nekantrias akis į krantą, prie kurio plaukė. Krimtosi, kad negalima 
pasiekti jo trumpiausiu keliu: srovė šioje vietoje buvo per daug smar- 
ki, kad galėtum perplaukti upę tiesiai, ji nešė valtį žemyn, todėl ši slin- 
ko įstrižai. 

Kaip visuomet kad būna painesnėmis aplinkybėmis, sunkumai 
pirmiausia iškyla urmu, o paskui, vykdant sumanymą, išryškėja jų 
detalės. Dabar, kai Ada, galima sakyti, jau buvo perplaukta, Rencas 
ėmė nerimauti, gerai nežinodamas, ar tikrai čia eina siena, ar gal, nu- 
galėjęs šitą kliūtį, turės įveikti dar ir kitą. Todėl šūktelėjo žvejui, o 
kai tas atsigręžė, linktelėjo galva į tą balzganą dėmę, kurią matė pra- 
ėjusią naktį ir kuri tada pasirodė jam kur kas ryškesnė, ir paklausė: 

— Kas čia per vieta, ar ne Bergamas? 

— Bergamo miestas, — atsakė žvejys. 

— O tas krantas — jau Bergamo valdos? 

— Švento Morkaus žemė'“. 

— Tegyvuoja šventas Morkus! — sušuko Rencas. Žvejys nieko 
neatsakė. 

Pagaliau jie priplaukė krantą. Rencas iššoko iš valties, širdyje 
padėkojęs Dievui, o paskui garsiai valtininkui. Įsikišo ranką į kišenę, 
ištraukė berlingą — šiomis aplinkybėmis nemažą pinigą — ir padavė 

gerajam žmogui; šis, vėl pažvelgęs į Milano krantą ir į upę aukštyn ir 
žemyn, ištiesė ranką, paėmė atlyginimą, įsikišo jį, paskui, sučiaupęs 
lūpas ir pridėjęs prie jų pirštą, metė išraiškingą žvilgsnį ir, taręs: „,Lai- 
mingos kelionės!“ — pasuko atgal. 

Kad skaitytojas per daug nesistebėtų tokiu greitu ir tyliu žvejo 
paslaugumu nepažįstamajam, turime pasakyti, kad šitas žmogus, pra- 
šomas kontrabandininkų ir banditų, neretai teikdavo panašias paslau- 
gas, ir ne tiek iš meilės tam nedideliam ir neužtikrintam uždarbiui, 
kuris kartais pasitaikydavo, kiek iš nenoro įsigyti priešų tarp šitų 
žmonių. Jis taip darydavo tada, kai galėdavo būti tikras, kad jo ne- 
pamatys nei muitininkai, nei policininkai, nei žvalgai. Taigi, nepalai- 
kydamas nei vienų, nei kitų, jis bešališkai stengėsi įtikti visiems, — 
taip elgiasi žmonės, turintys bendrauti su vienais ir duoti ataskaitą ki- 
tiems. 

Rencas sustojo valandėlę pasižiūrėti į priešingą krantą, į žemę, 
kuri dar taip neseniai degė jam po kojų. „Ak, pagaliau ištrūkau iš 
ten“, — buvo jo pirmoji mintis. „Pasilik ten, prakeiktoji šalie“, — bu- 
vo jo antroji mintis, atsisveikinimas su gimtine. O trečioji mintis nu- 
skrido pas tuos, kuriuos jis paliko toje šalyje. Tada susinėrė ant krū- 
tinės rankas, atsiduso, nuleido akis į vandenį, tekantį po kojų, ir pa- 
galvojo: „O juk jisai tekėjo ir po tiltu!“ Šitaip, tikrinį vardą pakei- 
tęs bendriniu, jis pavadino savo kaimo įpročiu Leko tiltą. „O niekšin- 
gas pasauli! Na, gana! Tebūnie Dievo valia!“ 

Jis nusigręžė nuo šių liūdnų vietų ir nuėjo, nepaleisdamas iš akių 
balzganos dėmės kalno atšlaitėje, kol sutiks ką nors, kas parodys tikrą 
kelią. Ir reikėjo matyti, kaip laisvai užkalbindavo jis praeivius ir be jo- 
kių gudrybių pasakydavo kaimo, kur gyveno jo pusbrolis, vardą. Iš 
pirmo žmogaus, kurį paklausė, sužinojo, kad jam liko eiti dar devy- 
nios mylios. 

Kelionė buvo nelinksma. Nekalbant jau apie tai, kad Rencas bu- 
vo prislėgtas savo sielvarto, jis tolydžio išvysdavo liūdnų ženklų, ro- 
dančių, kad šalyje, į kurią eina, ras tuos pačius vargus, kuriuos paliko 
tėvynėje. Visu keliu, o ypač kaimuose ir miestuose, kas žingsnis su- 
tikdavo vargetų, kuriems elgetavimas nebuvo verslas: skurdas vei- 
kiau žvelgė iš jų veidų negu iš drabužių. Tai buvo sodiečiai, kalnė- 
nai, amatininkai, kai kada ištisos jų šeimos, visur girdėjosi balsų kle- 
gesys — maldavimai, skundai, vaikų verksmai. Šis reginys, žadinda- 
mas gailestį ir liūdesį, vertė Rencą pagalvoti ir apie savo dalią. 

„Kas žino,— mąstė jis,— ar pavyks įsitaisyti? Ar atsiras darbo, 

kaip praėjusiais metais? Na, kaip bus, taip: Bortolas mane myli, jis 
geras vaikinas, turi užsidirbęs pinigų, kvietė mane daug kartų,— jis 
manęs nepaliks. Antra vertus, juk pati Apvaizda padėjo man ligi šiol. 
Padės ir ateity“. 

Tuo tarpu apetitas, sukilęs jau prieš kurį laiką, mylia po mylios 
vis didėjo. Ir nors Rencas buvo nusprendęs, kad, ko gero, galima būtų 
šiaip taip iškęsti likusias dvi ar tris mylias, tačiau paskui pamanė, kad 
būtų negražu lyg elgetai pasirodyti pusbroliui ir išsyk paprašyti: „Duok 
man užvalgyti“. Išsitraukė iš kišenės visą savo turtą, pažėrė ant del- 
no ir suskaičiavo. Tam nereikėjo didelės aritmetikos, bet pusryčiams 
vis dėlto užteko. Jis užėjo į taverną nuraminti alkio. Ir iš tikrųjų, kai 
užsimokėjo, beliko vos keli soldai. 

Išėjęs jis vos nesuklupo ant dviejų moterų, greičiau gulinčių ant 
žemės prie pat durų negu sėdinčių. Viena buvo jau pagyvenusi, kita 
jaunesnė, su kūdikiu rankose, kuris, bergždžiai pabandęs žįsti abi 
krūtis, verkė kūkčiodamas. Visų jų veidai buvo mirtinai išblyškę. Ša- 
lia stovėjo vyriškis, kurio veide ir stote dar galėjai įžvelgti buvusią jė- 
gą, Sugniuždytą ir beveik išsekintą ilgo skurdo. Visi trys ištiesė ran- 
kas į Žmogų, išėjusį iš tavernos žvaliu veidu ir tvirtu žingsniu. Nie- 
kas nepratarė nė žodžio, tačiau koks maldavimas galėjo pasakyti 
daugiau? 

„Tokia, matyt, Apvaizdos valia“,— pagalvojo Rencas. Jis įsikišo 
ranką į kišenę, ištraukė iš ten savo paskutinius soldus ir, įdėjęs juos į 
ištiestą ranką, kur buvo arčiau, nuėjo savo keliu. 

Pusryčiai ir geras darbas (juk mes susidedame iš kūno ir sielos) 
pataisė jam nuotaiką, jis atkuto. Mat, likęs visai be pinigų, staiga paju- 
to tokį pasitikėjimą ateitimi, kokio nebūtų turėjęs, jeigu būtų radęs 
jų dešimt kartų daugiau. Juk jeigu šiandien Apvaizda panoro pa- 
dėti tiems vargšams, netekusiems jėgų kelyje, atiduodama kaž- 
kokio svetimšalio. pabėgėlio, netikro dėl savo rytojaus, pas- 
kutinius skatikus, tai ar gali būti. kad ji paliktų bėdoje tą, 
kurį pasirinko savo įrankiu, kuriam taip gyvai, taip tvirtai, 
taip ryžtingai priminė save. Tokios maždaug buvo mūsų jau- 
nuolio mintys, tik turbūt ne tokios aiškios, kaip pavyko mums 
išreikšti. Visą likusį kelią jis galvojo apie savo būklę, ir 
jam rodėsi, kad ne tokia jau ji bloga. Badas greitai baigsis. Juk 
derlius imamas kasmet. Be to, jis turi pusbrolį Bortolą ir darbščias 
rankas, o namie paliko dar truputį pinigų. kuriuos tuoj pat pap- 
rašys atsiųsti. Su jais bus galima šiaip taip prasistumti, kol ateis 

geresni laikai. „O kai pagaliau jie ateis, — toliau svajojo Rencas,— 
vėl stos karštas darbymetis: šeimininkai vienas per kitą gaudys Mi- 
lano darbininkus, kurie geriau už visus moka savo amatą. Milano 
darbininkai užries nosį: kas nori sumanių žmonių, tas tegu ir moka 
gerai. Uždarbis bus toks, kad užteks pragyventi ir dar liks, šiek tiek 
galėsiu atidėti į šalį, tada ir parašysiu moterims, kad atvažiuotų... O be- 
je, kam taip ilgai laukti? Argi su tomis kukliomis santaupomis nebu- 
tume pragyvenę ten per žiemą? Pragyvensim ir čia. Klebonų yra 
visur. Atvažiuos mano brangiosios moterys, ir mes įsikursim. 
O koks malonumas būtų pasivaikščioti šituo pačiu keliu vi- 
siems drauge! Nuvažiuoti su vežimu ligi pat Ados, suvalgyti pavaka- 
rius ant kranto, kaip tik ant kranto, ir parodyti moterims tą vietą, kur 
įlipau į valtį, kryklių krūmus, pro kuriuos broviausi, ir tą vietą, kur 
sustojau pažiūrėti, ar nematyti valties“. 

Jis priėjo kaimą, kur gyveno jo pusbrolis. Dar iš tolo, prieš įženg- 
damas į kaimą, pamatė aukštą aukštą namą su daugybe didelių langų. 
Pažino verpyklą, įėjo vidun ir garsiai, perrėkdamas krintančio van- 
dens ir ratų užimą, paklausė, ar čia nėra Bortolo Kastanjerio. 

— Pono Bortolo? Štai jis! 

„Pono? Geras ženklas“, — pagalvojo Rencas ir, pamatęs pusbrolį, 
puolė prie jo. Tas atsigręžė, pažino vaikiną, o šis tarė: 

— Štai ir aš. 

— Še tau! — sušuko nustebęs Bortolas, ir abu, išskėtę rankas, 
apsikabino. Kai pasisveikino, Bortolas nusivedė mūsų jaunikaitį į kitą 
kambarį, toliau nuo mašinų triukšmo ir nuo smalsių akių, ir tarė jam: 

— Džiaugiuosi tave matydamas; bet keistas tu Žmogus. Juk tiek 
kartų tave kviečiau, 0 tu vis nenorėjai atvažiuoti; ir štai atsiradai tokiu 
sunkiu laiku... 

— Turiu tau pasakyti, kad aš iškeliavau ne savo valia, — pasakė 
Rencas ir, smarkiai jaudindamasis, keliais žodžiais papasakojo savo 
graudžią istoriją. 

— Jei taip, tai kas kita, — pasakė Bortolas.— Vargšas Rencas! 
Bet tu dedi viltis į mane, ir aš tavęs nepaliksiu. Žinoma, dabar darbi- 
ninkų niekas neieško, — priešingai, kiekvienas vos išlaiko savus, kad 
tik jų neprarastų ir nesužlugdytų įmonės. Beje, šeimininkas mane 
myli, o ir pinigo jam netrūksta. Ir, Žinai, nesigirdamas galiu pasakyti, 
visų pirma jis turi būti dėkingas man: jo kapitalas, o mano — šiokie 
tokie sugebėjimai. Aš — jo vyriausias meistras, supranti? O be to, tie- 
są sakant, aš jo dešinioji ranka. Vargšė Liučija Mondela! Aš ją prisi- 

menu, lyg tai būtų buvę vakar, — puiki mergina! Bažnyčioje visada 
tokia kukli, o kai, būdavo, eini pro jų namelį... Aš kaip šiandien ma- 
tau tą namelį kaimo gale, šalimais stovi palinkęs viršum tvoros gra- 
žus figmedis... 

— Nereikia, nereikia, Bortolai, nekalbėkim apie tai. 

— Aš tik norėjau pasakyti, kad kai, būdavo, eini pro jų namelį, 
visada girdi mestuvus, — šnara jie ir šnara. O tas donas Rodrigas! Jau 
mano laikais jis ėjo blogu keliu, o dabar, kaip matau, pasidarė tikras 
velnias, kol Viešpats jo nepažabos. Tai va, kaip jau tau sakiau, ir čia 
po truputį žmones ima kamuoti badas... Beje, o kaip tu, ar nealkanas? 

— Neseniai užkandau, dar kelionėje. 

— Na, o kaip su pinigais? 

Rencas ištiesė delną, prisidėjo prie lūpų ir lengvai papūtė į jį. 

— Nesvarbu,— pasakė Bortolas.— Pinigų aš turiu, tuo nesirū- 
pink; tuoj tuoj, Dievas duos, reikalai pasitaisys, tu juos man grąžinsi, 
ir dar tau liks. 

— Tr aš turiu šiek tiek namie, paprašysiu, atsiųs. 

— Gerai, 0 tuo tarpu pasitikėk manim. Dievas man gėrybių ne- 
pagailėjo, idant ir aš daryčiau gera, tai kam gi turiu padėti, jeigu ne 
giminėms ir draugams? 

— Aš visada pasitikėjau Apvaizda,— sušuko Rencas, karštai 
spausdamas gerajam pusbroliui ranką. 

— Tai, vadinasi, — kalbėjo šis toliau, — Milane jie sukėlė triukš- 
mą. Man jie visi atrodo truputį kvaili. Gandai, žinoma, pasiekė ir mus, 
bet aš noriu, kad tu papasakotum man viską smulkiau. Taip, turim 
apie ką ir pasišnekėti! Čia, matai, kur kas ramiau, viskas daroma pro- 
tingiau. Miestas nupirko iš vieno pirklio, gyvenančio Venecijoj, du 
tūkstančius somų“? grūdų. Tie grūdai iš Turkijos, bet, žinai, kai 
reikia duonos kasdieninės, niekas per daug nežiūri. Tik pa- 
klausyk, kaip buvo toliau. O buvo taip: Veronos ir Brešos 
valdovai uždaro visus kelius ir pareiškia: „Čia grūdų vežti 
negalima“. Ką gi daro mūsų bergamiečiai? Siunčia į Ve- 
neciją Lorencą Torę, mokytą žmogų, ir dar kaip mokytą! Tas 
skubiai iškeliauja, gauna audienciją pas dožą ir sako jam: „Kas atėjo 
į galvą tiems sinjorams valdovams?“ Ir išdrožia ištisą kalbą, ir, 
sako, tokią kalbą, kad nors spausdink! Štai ką reiškia turėti žmogų, 
kuris moka kalbėti! Tuojau įsakymas: praleisti grūdus; ir valdovai 
ne tiktai praleidžia, bet dar ir sargybą duoda. Kaip tik dabar 
grūdus ir gabena. Ir apylinke taip pat pasirūpino. Džovanbatista 

Bjava, Bergamo nuncijus Venecijoje (taip pat, pasakysiu tau, žmo- 
gus su galva!), davė suprasti senatui, kad ir kaimas badauja. Ir 
senatas paskyrė keturis tūkstančius stajų“' sorų. Jas maišo į duoną. 
O paskui, žinai, jeigu duonos nebus, manysimės be jos. Viešpats 
Dievas, kaip tau sakiau, gėrybių man nepagailėjo... Dabar nuvesiu 
tave pas šeimininką. Aš daug kartų kalbėjau jam apie tave, jis 
tave sutiks palankiai. Jis geras bergamietis, žmogus senoviškas, at- 
lapos širdies. Tiesą sakant, dabar jis tavęs nelaukia, bet kai išgirs 
tavo istoriją... O be to, jis moka vertinti darbininkus, nes badas gi 
baigsis, o darbas eis toliau. Bet pirmiausia turiu tave įspėti. Ar 
žinai, kaip jie vadina čia visus mus, tuos, kurie esam iš Milano 
kunigaikštystės? 

— Kaipgi? 

— Mulkiais. 

— Nekoks vardas! 

— Ir nieko nepadarysi! Kas yra gimęs Milano krašte, o nori 
gyventi tarp bergamiečių, turi tai pakęsti. Pavadinti milanietį mulkiu 
jiems yra tas pat kaip riterį pavadinti jūsų šviesybe. 

— Bet, aš manau, jie taip vadina tik tuos, kurie neprieštarauja. 

— Ech, mano mielas! Jei nenorėsi, kad tave kiekvienam žingsny 
vadintų tuo vardu, tai čia nepagyvensi. Reikėtų visada turėti peilį 
rankoje; na, sakysim, tu net papjausi du, tris, keturis, bet galiausiai 
atsiras ir toks, kuris papjaus tave,— ir koks tada malonumas stoti 
prieš Dievo teismą, jei žinosi, kad tavo sąžinę slegia trys ar ketu- 
rios Žmogžudystės? 

— Na, o jeigu milanietis toks, kad turi truputį ir čia?.. — Ir 
Rencas pabaksnojo sau pirštu į kaktą, kaip „Pilnaties“ taverno- 
je.— Aš noriu pasakyti — toks, kuris gerai moka savo amatą? 

— Vis tiek. Čia ir tokį vadins mulkiu. Žinai, kaip sako mano 
šeimininkas, kalbėdamas apie mane su savo bičiuliais? „Tą mulkį 
pats Dievas man atsiuntė; jei neturėčiau to mulkio, man būtų riesta“. 
Toks jau čia paprotys. 

— Kvailas paprotys! Juk jie mato, kad mes mokam dirbti (mes 
gi atnešėm čionai šitą amatą ir jį plečiam),— tai nejaugi jie nepa- 
sikeitė? 

— Tuo tarpu ne, vėliau — galbūt. Gal tik vaikai... Bet suaugę 
žmonės, nieko nepadarysi, taip jau įpratę ir nebeatpras. Beje, čia 
nedidelė bėda. Kur kas blogiau — tos paslaugos, kurias tau padarė, 
o ypač tos, kurias norėjo padaryti mūsų brangūs tautiečiai. 

— Žinoma. Jeigu visa bėda tik tokia... 

— Na, jeigu supratai, viskas bus gerai. Einam pas šeimininką, 
ir nenusimink. 

Iš tikrųjų, viskas baigėsi gerai, kaip ir žadėjo Bortolas, todėl 
manome, kad neverta smulkiai apie tai pasakoti. Rencą tikrai glo- 
bojo Apvaizda, nes tuoj pamatysim, kiek jis galėjo dėti vilčių į 
daiktus ir pinigus, paliktus namie. 


XVIII SKYRIUS 


Tą pačią lapkričio 13 dieną pas sinjorą Leko podestą atvyko 
pasiuntinys ir įteikė jam pono policijos kapitono pranešimą, kuriame 
buvo įsakyta kuo smulkiausiai ištirti ir išaiškinti, ar toks jaunas 
vyras, vardu Lorencas Tramaljinas, šilko verpėjas, ištrūkęs iš prae- 
dicti egregii domini capitanei*' rankų, negrįžo palam vel clam*“ 
į savo kaimą, į kokį tiksliai — ignotum, bet verum in territorio 
Leuci: guod si compertum fuerit sic esse**, minėtas sinjoras po- 
desta tegu pasistengia guanta maxima diligentia fieri poterit*“, 
suimti jį ir deramai surištą, videlicet*? su geromis grandinėmis 
ant rankų,— kadangi, kaip patyrimas parodė, minėtam asmeniui 
paprastų antrankių per maža,— uždaryti į kalėjimą, kur ir laikyti 
su patikima sargyba, idant paskui būtų galima perduoti jį asmeniui, 
kuris bus atsiųstas jo paimti. Ir teigiamu, ir neigiamu atveju acceda- 
tis ad domum praedicti Laurentii Tramaliini; et, facta debita di- 
ligentia, guidguid ad rem repertum fuerit auferatis; et informa- 
tiones de illius prava gualitate, vita, et complicibus sumatis*? ir apie 


*! Minėto didžiai gerbiamo pono kapitono (lot.). 

+“ Viešai ar slaptai. 

+? Nežinoma, bet tikrai Leko teritorijoje. ir jeigu bus nustatyta, kad iš tikrųjų 
taip... 

** Padaryti tai kuo uoliausiai. 

*? Tai yra. 

*? Jūs turite nuvykti į minėto Lorenco Tramaljino namus ir kuo kruopščiausiai 
konfiskuoti viską, kas bus surasta ir kas susiję su šia byla, taip pat surinkti žinias 
apie jo blogas savybes, apie jo gyvenimą ir jo bendrininkus. 

viską, kas pasakyta ir padaryta, rasta ir nerasta, paimta ir pa- 
likta, diligenter referatis*'. 

Sinjoras podesta, sužinojęs, kad tas asmuo į kaimą negrįžo, 
pasišaukė kaimo konsulą ir liepė nuvesti jį prie nurodytų namų 
su didele palyda iš policininkų ir valdininkų. Namai užrakinti, 
žmogaus, kuris turi raktus, nėra ir surasti jo nepavyksta. Duris 
išlaužia ir ima visur raustis „kuo stropiausiai“, tai yra elgiasi kaip 
šturmu paimtame mieste. Žinia apie tą žygį ūmai pasklinda po 
visą apylinkę ir pasiekia tėvą Kristoforą. Nustebęs ir ne mažiau 
susikrimtęs, jis klausinėja čia vieną, čia kitą, kokios galėtų būti 
tokio netikėto įvykio priežastys. Išgirdęs tiktai tuščius gandus, jis 
tučtuojau rašo tėvui Bonaventūrai, tikėdamasis gauti iš jo tikresnių 
žinių. Tuo tarpu Renco giminės ir bičiuliai kviečiami duoti paro- 
dymų apie jo „blogas savybes“. Turėti Tramaljino pavardę — tai 
nelaimė, gėda, nusikaltimas. Visame kaime kyla sąmyšis. Pamažu 
paaiškėja, kad Rencas pačiame Milano centre ištrūko iš policijos 
rankų ir dingo. Pasklinda gandai, kad jis padaręs kažkokį sunkų 
nusikaltimą; bet kokį — niekas nieko tikro negali pasakyti, kiek- 
vienas šneka, ką išmano. Ir juo didesnė kaltė verčiama Rencui, juo 
mažiau tuo tiki kaimas, kur jį visi pažino kaip dorą vaikiną. Dau- 
gumas mano ir šnibždasi, kad visą šitą istoriją sugalvojęs tironas 
donas Rodrigas, norėdamas pražudyti savo vargšą varžovą. Štai 
ką reiškia daryti išvadas indukcijos būdu, gerai nežinant faktų, — 
taip galima kartais be reikalo įžeisti netgi niekšą. 

Bet mes. kaip sakoma, turėdami faktus savo rankose, galime 
tvirtinti, kad jeigu donas Rodrigas ir neprisidėjo prie Renco ne- 
gandų, tai vis tiek mėgavosi jais, tarytum jie būtų jo paties dar- 
bas, ir džiūgavo su savo artimaisiais, ypač su grafu Atiliju. Šis 
turėjo, kaip buvo nusprendęs, šiuo metu jau būti Milane. Bet, 
Išgirdęs pirmas žinias apie sąmyšį, apie tai, kad tamsuomenė šei- 
mininkauja gatvėse, anaiptol nebijodama gauti lazdų, ryžosi geriau 
palaukti sodžiuje, kol viskas nusiramins. Juo labiau kad, daug ką 
įžeidęs, jis turėjo pagrindo baimintis, jog kas nors iš nuskriaustųjų, 
tylėjęs ligi šiol tik dėl to, kad jautėsi bejėgis, gali dabar, pama- 
tęs, kas dedasi aplinkui, įsidrąsinti ir pagalvoti, jog atėjo laikas 
atkeršyti už visus. 

Beje, ilgai laukti jam nereikėjo. Iš Milano atėjęs įsakymas suimti 


+" Smulkiai pranešti. 

Rencą jau bylojo, kad gyvenimas įėjo į normalias vėžes. Ir beveik 
tuo pat metu tas buvo tiesiogiai patvirtinta. Grafas Atilijas, nieko 
nelaukdamas, iškeliavo, pakurstęs savo pusbrolį atkakliai siekti, kas 
užsibrėžta, iki galo ir pažadėjęs kuo greičiau padėti atsikratyti vie- 
nuoliu. Negandas, pačiu laiku ištikęs niekingąjį varžovą, čia turėjo 
būti nemaža parama. 

Vos tik Atilijas išvažiavo, iš Moncos gyvas ir sveikas sugrįžo 
Grizas. Jis pranešė savo šeimininkui visas žinias, kurias jam pa- 
vyko surinkti. Liučija, pasirodo, rado priebėgą tokiam ir tokiam 
vienuolyne, tokios ir tokios sinjoros globoj. Ji užsidariusi lyg tikra 
vienuolė. Niekada nekelia kojos už vienuolyno vartų ir klauso 
pamaldų pro langelį su pinučiais. Tai labai nepatinka daug kam, 
kas girdėjo pasakojant apie jos nuotykius ir nepaprastą grožį ir 
kas norėtų pasižiūrėti į ją iš arčiau. 

Nuo to pranešimo doną Rodrigą tarytum velnias apsėdo, ar- 
ba, tikriau sakant, velnias, jau anksčiau jį apsėdęs, visiškai pa- 
dūko. Tokios palankios aplinkybės vis labiau kurstė jo aistrą, ki- 
taip sakant — tą savimeilės, tūžmo ir begėdiškų kėslų derinį, kuris 
sudarė jo aistrą. Renco nėra, jis — tremtinys, jis persekiojamas, todėl 
jam galima daryti ką tik nori, ir į jo sužadėtinę, šiaip ar taip, 
galima žiūrėti tam tikra prasme kaip į maištininko nuosavybę. Vie- 
nintelis žmogus pasaulyje, kuris norėtų ir galėtų įsikišti ir sukelti 
tokį triukšmą, kad jį išgirstų iš tolo net aukšti asmenys, — tai tas 
pasiutėlis vienuolis, betgi jis greitai tikriausiai nebegalės kenkti. 
Ir štai nauja kliūtis, kuri, nors ir nenusvėrė visų tų pranašumų, 
bet, galima sakyti, padarė juos bereikšmius. 

Moncos vienuolynas, net jeigu jame nebūtų buvę sinjoros, buvo 
per daug kietas riešutas dono Rodrigo dantims, ir, kad ir kaip 
jis suko savo vaizduotėje apie šį prieglobstį, niekaip negalėjo su- 
galvoti, kaip jį užimti jėga ar klasta. Beveik jau buvo pasiryžęs 
atsisakyti savo kėslų ir iškeliauti į Milaną, ir net aplinkiniu keliu, 
kad nereikėtų nė važiuoti pro Moncą, o ten pulti bičiuliams į 
glėbį ir smagintis, linksmomis pramogomis vyti iš galvos šią mintį, 
tapusią jam nebepakenčiamą. Ak, jau tie bičiuliai! Atsargiau su 
bičiuliais! Užuot išsiblaškęs, jis gali susidurti jų būry su naujais 
nemalonumais, nes Atilijas tikriausiai jau ištrimitavo viską ir suža- 
dino visų smalsumą. Iš visų pusių ims klausinėti apie tą kalnėną, 
reikės aiškintis. Įsigeidė... pamėgino... o ką pešė? Ėmėsi uždavinio, 
tiesą sakant, ne per gražiausio,— bet juk ne visada galima paža- 

boti savo aistras. Svarbiausia — reikia jas patenkinti. Ir kaip išsi- 
painioti iš šios padėties? Nusileisti kaimiečiui ir vienuoliui? Ajajai! Kai 
nelaukta sėkmė be jokių jo, bejėgio Žmogaus, pastangų pašalina 
pirmąjį, o apsukrus draugas — antrąjį, bejėgis žmogus nemoka pasi- 
naudoti aplinkybėmis ir gėdingai atsisako savo sumanymo. To vi- 
siškai pakanka, kad niekada negalėtum pakelti akių kilmingų žmonių 
draugijoje ar kad kiekvieną akimirką turėtum būti pasirengęs grieb- 
tis špagos. O paskui, kaip grįžti ir kaip gyventi savo rūmuose, kaime, 
kur, nekalbant jau apie tai, kad tau viskas nuolat ir skaudžiai 
primins šitą aistrą, tu nešiosi širdyje gėdą, kad tavo sumanymas 
žlugo, kur tolydžio didės visuotinė neapykanta tau ir mažės tavo 
„galybė, kur kiekvieno valkatos veide, nors jis tau ir žemai lenksis, 
galėsi išskaityti karčius žodžius: „Ką, paspringai? Taip tau ir rei- 
kia!“ 

Neteisybės kelias platus, — sako šioje vietoje mūsų rankraštis, — 
:bet tai nereiškia, kad jis lygus: jame būna didelių kliūčių, duobių. 
Tas kelias nykus ir sunkus, nors ir eina į pakalnę. 

Donas Rodrigas nenorėjo nei pasitraukti iš to kelio, nei grįžti at- 
gal, nei sustoti, 0 į priekį pats vienas eiti negalėjo. Bet jam atėjo 
4 galvą viena išeitis: jis galėtų paprašyti pagalbos žmogų, kurio 
ranka dažnai pasiekia ten, kur nepasiekia netgi kitų akys. Šiam 
žmogui, tikram velniui, uždavinio sunkumas tik sužadindavo norą 
;40 imtis. Bet šitas žingsnis buvo keblus ir pavojingas. Rizika didelė, 
'guoba kad negalima nieko numatyti iš anksto: niekas nebūtų galėjęs 
„pasakyti, kur nueisi prasidėjęs su tokiu žmogum,— žinoma, labai 
galingu bendrininkų, bet ir ne mažiau aikštingu ir pavojingu va- 
dovu. 

Šios mintys kelias dienas nedavė ramybės donui Rodrigui: eiti 
tėliau ar ne? Abu sprendimai buvo labai nemalonūs. Tuo metu 
atėjo laiškas iš pusbrolio, kuris rašė, jog sumanytos pinklės jau 
maspęstos. Tuoj po žaibo sugriaudė perkūnas. Vieną gražų rytą 
pasklido gandas, jog tėvas Kristoforas iškeliavo iš Peskareniko vie- 
nuolyno. Toks staigus pasisekimas ir laiškas iš Atilijo, kuris visaip 
drąsino pusbrolį ir grasino, kad priešingu atveju visi iš jo tyčiosis, 
vis labiau skatino doną Rodrigą imtis rizikingo žygio. Galutinai 
viską nusvėrė netikėta žinia, jog Anjezė grįžo namo,— viena kliū- 
tmi mažiau kelyje pas Liučiją. 

Papasakosime apie šiuos du įvykius, pradėdami nuo pastarojo. 

Vos tiktai abi moterys įsikūrė savo prieglaudoje, Moncą, vadi- 

nasi, ir vienuolyną, pasiekė žinia apie didį maištą Milane, o net- 
rukus šią nepaprastą naujieną papildė ir begalė smulkmenų, kurios 
tolydžio plėtėsi ir keitėsi. Ekonomė, kuri vieną ausį laikė atsukusi 
į gatvę, o kitą — į vienuolyną, rinko žinias šen ir ten ir apie viską 
pasakojo savo viešnioms: „Į kalėjimą pasodino du, šešis, aštuonis, 
keturis, septynis... juos pakars, vienus priešais „„Kepyklą su params- 
čiais“, kitus gatvės gale, kur maisto prievaizdo namai... Vaje, vaje! 
Jūs tik paklausykit: vienas paspruko, jis kilęs iš Leko ar iš jo 
apylinkių. Jo vardo nežinau, kas nors dar pasakys. Pažiūrėsim, 
gal jūs jį pažįstate“. 

Kadangi Rencas nuėjo į Milaną kaip tik ią lemtingą dieną, 
ši žinia sukėlė moterims šiek tiek nerimo, ypač Liučijai. Tad supraskite, 
kaip joms buvo, kai ekonomė atėjusi pasakė: „Vaikinas, tas, kuris pas- 
pruko, kad nepakliūtų į kartuves, kaip tik iš jūsų kaimo: šilko 
verpėjas. jo pavardė Tramaljinas,— ar jį pažįstate?“ 

Liučijai, kuri sėdėjo ir siuvinėjo, darbas iškrito iš rankų. Ji 
išblyško ir visa persimainė, tad ekonomė tikriausiai būtų tai paste- 
bėjusi, jei būtų buvusi arčiau. Bet ji stovėjo tarpdury su Anjeze, 
o toji, nors taip pat suglumo, bet ne taip smarkiai, ir įstengė su- 
sivaldyti. Ir kadangi nebuvo galima tylėti. pasakė. jog mažame 
kaimelyje visi pažįsta vienas kitą ir ji taip pat jį pažįstanti, tiktai 
niekaip negalinti suprasti, kaip galėję jam taip atsitikti. nes jis 
ramus vaikinas. Paskui paklausė, ar teisybė, kad jis paspruko, ir kur. 

— Paspruko! Visi taip sako. Bet kur — nežinia; gal jį vėl su- 
čiups, o gal jis rado saugią vietelę. Bet jeigu jis vėl pateks jiems 
į nagus, tas jūsų ramus vaikinas... 

Laimė, ekonomę tuo metu kažkas pašaukė, ir ji nuėjo. Įsivaiz- 
duokite, kaip jautėsi motina su dukteria. Kelias dienas vargšė moteris 
Ir nusiminusi mergaitė nieko tikro nežinojo, tik spėliojo. Kaip? 
Kodėl? Kaip baigsis tas skaudus įvykis? Kiekviena iš jų širdyje, 
kai buvo galima, ir abi drauge, svarstė patylom tą baisią Žinią. 

Pagaliau vieną dieną, ketvirtadienį. atėjo nepažįstamas žmogus 
ir paklausė Anjezės. Tai buvo žvejys iš Peskareniko, kuris, kaip 
paprastai, keliavo į Milaną parduoti savo laimikio. Gerasis brolis Kris- 
toforas paprašė, kad jis, keliaudamas pro Moncą, užsuktų į vie- 
nuolyną, pasveikintų jo vardu moteris, papasakotų joms, kas žinoma 
apie liūdną Renco nuotykį, patartų joms turėti kantrvbės ir pa- 
sitikėti Dievu, praneštų, kad jis, vargšas vienuolis, tikrai jų nepa- 
miršiąs ir lauksiąs progos joms padėti. o tuo tarpu kas savaitę 

būtinai teiksiąs joms visas naujienas šiuo būdu ar kaip nors kitaip. 
Apie Rencą pasiuntinys tiek tegalėjo naujo ir tikro pasakyti, kad 
jo namuose buvo krata, kad jo ieško ir nori suimti. Bet tuoj pat 
pridūrė, jog viskas nuėjo niekais ir tikrai žinoma, kad jis pasis- 
lėpė Bergamo krašte. Nėra ko ir sakyti, kad ši žinia buvo Liučijai 
tikras balzamas. Nuo to laiko ji nebeverkė tokiomis gailiomis ir 
karčiomis ašaromis; raminosi, nuoširdžiai šnekėdamasi su motina, ir 
maldomis dėkojo Viešpačiui. 

Gertrūda dažnai pasikviesdavo ją į savo priimamąjį ir kartais 
ilgai kalbėdavosi su ja, gėrėdamasi vargšelės naivumu ir švelnumu, 
klausydamasi, kaip jinai jai dėkoja ir ją laimina. Gertrūda taip 
pat jai atvirai pasipasakojo dalį savo pačios istorijos (nepeiktiną jos 
dalį), apie tai, ką ji iškentėjo, prieš ateidama į vienuolyną, ir 
jeigu iš pradžių Liučija stebėjosi, tai dabar ėmė jos gailėtis. Jai 
pasirodė, kad ši istorija geriau negu reikia paaiškina, kodėl kartais 
toks keistas jos globėjos elgesys, juo labiau kad jį suprasti jai 
gerokai padėjo ir Anjezės teorija apie sinjorų protą. 

Tačiau kad ir kaip mergina norėjo atsilyginti Gertrūdai už 
parodytą pasitikėjimą, jai netgi į galvą neatėjo papasakoti apie 
savo naujus rūpesčius, apie naują nelaimę, pasakyti, kas jai yra 
tas pabėgęs verpėjas, — labai jau nesinorėjo išgarsinti šios naujienos, 
tokios liūdnos ir skandalingos. Kaip įmanydama ji vengė atsakyti 
į nekuklius Gertrūdos klausimus apie tai, kas buvo prieš sužadė- 
tuves. Bet vengė ne iš atsargumo: nekaltai vargšelei ta istorija 
atrodė skaudesnė, sunkiau papasakojama negu visos tos, kurias ji 
girdėjo ar galėjo išgirsti iš sinjoros lūpų. Gertrūdos istorijoje buvo 
tironiškumo, klastos, kančių, — vis tai bjaurūs ir slegiantys dalykai, 
bet vis dėlto apie juos buvo galima kalbėti. O jos pačios istorija 
sukosi apie vieną jausmą, būtų reikėję nuolat kartoti vieną žodį — 
meilė, bet jai rodėsi, kad neleistina to žodžio tarti, kai kalbi apie 
save, 0 pasakyti to kitaip negalėjo, nes tai, jos manymu, būtų 
buvę begėdiška. 

Toks jos santūrumas kartais tiesiog erzino Gertrūdą. Bet kiek 
Liučija turėjo meilumo, pagarbos, dėkingumo ir netgi pasitikėjimo! 
Kartais galbūt toks nepaprastas drovumas, toks baikštumas nepatiko 
Gertrūdai ir dėl kitos priežasties, bet viską nustelbdavo maloni 
mintis, kuri kildavo jai, vos pažvelgus į Liučiją: „Juk aš darau 
jai gera“. Taip iš tikrųjų ir buvo, nes, nekalbant jau apie prieg- 
lobstį, šie pašnekesiai, ši artimo žmogaus globa buvo Liučijai didelė 

paguoda. Kita paguoda buvo nuolatinis darbas. Ji visą laiką prašė 
kokio nors darbo. Netgi į priimamąjį visada atsinešdavo kokį dar- 
belį, kad rankos nebūtų dykos. Bet kaip vis dėlto skverbias į galvą 
sunkios mintys! Štai siuva ir siuva be perstojo, — šis darbas buvo jai 
beveik visiškai naujas,— bet jos svajonėse — savi mestuvai, 0 su 
jais — ir visi kiti dalykai. 

Kitą ketvirtadienį vėl užsuko žvejys ar koks kitas pasiuntinys, 
perdavė tėvo Kristoforo sveikinimus ir vėl patvirtino, kad Rencas 
pabėgo laimingai. Tikslesnių žinių apie jo vargus nebuvo jokių. 
Kaip mes skaitytojui jau sakėme, kapucinas tikėjosi gauti jų iš 
savo konfratro Milane, kurio globai jis pavedė Rencą. Bet tas 
atsakė, kad nematęs nei Renco, nei laiško. Tiesa, į vienuolyną buvo 
atėjęs kažkas iš kaimo, klausė jo, bet neradęs išėjo ir daugiau 
nebepasirodė. 

Trečią ketvirtadienį jau niekas neužėjo. Vargšės moterys, ne- 
sulaukdamos taip trokštamos ir tikėtos paguodos, ėmė nerimauti, 
kamuojamos nelemtų įtarimų: taip jau esti, kad kiekvienas mažmožis 
sukelia naują sielvartą tiems, kurie ir taip turi pakankamai bėdų 
ir rūpesčių. Anjezė jau ir pirmiau suko galvą, kaip čia nusigavus į 
namus. Kai žadėtas pasiuntinys nepasirodė, jos ryžtas sutvirtėjo. 
Liučijai atsiskirti nuo motinos buvo nelengva, tačiau karštas noras 
sužinoti ką nors ir įsitikinimas, kad prieglobstis, toks patikimas ir 
šventas, yra visai saugus, perveikė jos būgštavimus. Ir jiedvi nus- 
prendė, kad rytojaus dieną Anjezė išeis į vieškelį, palauks žvejo, 
kuris turės važiuoti pro čia, grįždamas iš Milano, ir gražiai paprašys 
pavėžėti iki jos kalnų. Anjezė iš tikrųjų sulaukė jo ir paklausė, ar 
tėvas Kristoforas neperdavė ko nors jai. Bet Žvejys visą dieną 
prieš kelionę žvejojęs ir nieko nežinąs apie vienuolį. Anjezei nereikėjo 
ilgai jo prašyti. Ji atsisveikino su sinjora ir su dukteria, truputį 
paverkė, pažadėjo tuojau duoti žinią apie save ir greitai grįžti — 
ir išvažiavo. 

Kelionėj nieko ypatingo neatsitiko. Kaip paprastai, pernakvojo 
tavernoje, prieš dieną iškeliavo toliau ir anksti rytą atvažiavo į 
Peskareniką. Anjezė išlipo nedidelėje aikštėje priešais vienuolyną 
ir atsisveikino su vežėju, vis kartodama: „Tegu jums atlygina Dievas“. 
O kadangi jau atsidūrė čia, tai panoro prieš eidama namo pamatyti 
savo geradarį tėvą Kristoforą. Ji patraukė varpelio virvutę. Duris 
atidarė brolis Galdinas, tas pats, kur buvo riešutų. 

— O, širdele, kokie vėjai jus čia atpūtė? 

— Ieškau tėvo Kristoforo. 

— Tėvo Kristoforo? Jo nėra. 

— Ajai! O ar greitai grįš? 

— Kaip čia jums pasakius... — tarė vienuolis, gūžtelėjęs pečiais 
ir įtraukęs nuskustą galvą į gobtuvą. 

— O kur jis iškeliavo? 

— [ Riminį. 

— Kur? 

— Į Riminį. 

— O kurgi tai? 

— Ė-ė-ė! — atsakė vienuolis, ištiesta ranka nubrėžęs ore ver- 
tikalią liniją, tarytum norėdamas parodyti, kaip tai toli. 

— Aiman! Kodėl gi jis taip staiga iškeliavo? 

— Todėl, kad taip norėjo tėvas provinciolas. 

— Ir kam gi jį siuntė? Juk jis čia tiek gero darė. O Vieš- 
patie! 

— Jeigu vyresnybė turėtų aiškinti savo įsakymus, tai kaip tada 
būtų su paklusnumu, širdele? 

— Taip tai taip, bet man tai tikra pražūtis. 

— Žinote, kaip čia atsitiko? Turbūt Riminyje reikėjo gero 
pamokslininko (jų turime visur, bet kartais reikia tokio žmogaus, 
kuris lyg tyčia tam sukurtas). Tenykštis tėvas provinciolas tikriausiai 
parašė čionykščiam tėvui provinciolui, ar nesą tokio ir tokio žmogaus, 
o tėvas provinciolas ir pagalvojo: „Ten reikalingas tėvas Kristoforas“. 
Va taip turbūt ir buvo. 

— Ak, vargšės mes! O kada jis iškeliavo? 

— Užvakar. 

— Še tau! O, kad būčiau paklausiusi savo nuojautos ir atva- 
žiavusi prieš kelias dienas! O ar nežinia, kada jis gali grįžti? Nors 
maždaug? 

— Ech širdele! Tai žino tik vienas tėvas provinciolas, jeigu 
ir jis pats žino! Kai kuris nors mūsų tėvas pamokslininkas pakelia spar- 
nus, niekas negali žinoti, kur jis nutūps. Tai čia juos šaukia, tai 
ten, o mūsų vienuolynai visose keturiose pasaulio šalyse. Sakysim, 
tėvas Kristoforas Riminyje sukels daug triukšmo savo gavėnios pa- 
mokslais, — mat jis ne visada sako nepasirengęs, kaip čia žvejams ir 
sodiečiams. Miestų sakykloms jis turi savo gražių pamokslų, pa- 
sirašytų, labai puikių. Štai visur ir sklinda gandas apie didį pa- 
mokslininką, ir jo kviestis gali atvykti iš... Kas čia žino iš kur? Ir 

tada reikia siųsti jį, nes mes gyvename iš viso pasaulio malonės 
ir po teisybei turime tarnauti visam pasauliui. 

— O Viešpatie, Viešpatie! — vėl sušuko Anjezė proverksmiais.— 
Ką gi man daryti be šito žmogaus? Juk jis buvo mums kaip tėvas! 
Mums tai tikra pražūtis. 

— Paklausykit, širdele, tėvas Kristoforas buvo tikrai geras žmo- 
gus, bet juk mes turime ir kitų. Argi jūs nežinote? Nuoširdžių ir 
protingų, mokančių elgtis ir su sinjorais, ir su vargšais. Štai kad ir 
Atanazijas! O gal jums patiks tėvas Džirolamas arba tėvas Caka- 
rija? Patikėkite, tėvas Cakarija — žmogus kaip reikiant! Ir nežiūrė- 
kite, kaip kiti neišmanėliai, kad jis sunykęs ir balselis jo dreba, 
1 barzdelė nušepusi. Nepasakysiu, kad jis geras pamokslininkas, — 
juk kiekvienas turi savų gabumų, — na, bet jei kam reikia patarimo, 
tai Žinokite, čia jis vertesnis už kitus. 

— Ak, ne, dėl Dievo meilės! — sušuko Anjezė su dėkingumu, 
bet ir su nekantrumu, kaip būna visada, kai išgirstame pasiūlymą, 
kuris mums netinka, nors ir daromas iš širdies. — Kas man darbo, 
koks yra vienas ar kitas tėvas, jeigu nebėra to vargšo vienuolio, kuris 
žinojo visus mūsų reikalus ir kiek išgalėdamas mums padėjo. 

— Na, tada reikės kantriai palaukti. 

— Aš tą žinau,— atsakė Anjezė,— atleiskit, kad sutrukdžiau. 

— Ką jūs, širdele! Man gaila jūsų. O jeigu sugalvosite kreip- 
tis į kurį nors mūsų tėvą, tai vienuolynas vis stovės čia, kur dabar. 
Bet aš ir pats greitai pasirodysiu pas jus — ateisiu aliejaus. 

— Likite sveiki, — tarė Anjezė ir pasuko į savo kaimelį nusi 
minusi, suglumusi ir sutrikusi tarytum vargšas neregys, pametęs 
lazdą. 

Žinodami viską truputį geriau negu brolis Galdinas, mes galime 
papasakoti, kaip buvo iš tikrųjų. Vos tik atvykęs į Milaną, Ati- 
lijas, kaip buvo žadėjęs donui Rodrigui, nuėjo aplankyti jų abiejų 
dėdės, Slaptosios tarybos nario. (Šią tarybą tuo metu sudarė trylika 
asmenų, civilių ir kariškių: gubernatorius aptardavo su jais rei- 
kalus, o gubernatoriui mirus arba pasikeitus taryba laikinai pa- 
imdavo valdžią į savo rankas.) Dėdė — grafas, civilis, vienas iš se- 
niausių tarybos narių — turėjo ten šiokį tokį autoritetą, o mokė- 
jimu pasinaudoti juo savo tikslams ir iš jo pasipelnyti niekas jam nepri- 
lygo. Kalbėdavo jis dviprasmiškai, tylėdavo reikšmingai; amžinai 
ko nors ligi galo nepasakydavo: dažnai prisimerkdavo — tas reiškė 
„negaliu kalbėti“; meilikaudavo, neduodamas jokių pažadų; manda- 

giai grasindavo, — ir viskas turėjo vieną tikslą, viskas daugiau ar 
mažiau teikė jam naudos. Kartais jis, būdavo, sako: „,„Aš šiuo reikalu 
nieko negaliu jums padėti“, ir tai gryna tiesa, bet jis pasako taip, 
kad niekas juo nepatiki, tad pagaliau susidarė perdėta nuomonė 
apie jo galią, o dėl to išaugo ir jo įtaka, — panašiai vaistinėse kar- 
tais matyti dėžučių su kažkokiais arabiškais žodžiais, vidury jos 
tuščios, tačiau padeda išlaikyti vaistinės reputaciją. Dėdės grafo 
įtaka, kuri jau seniai ir nepaliaujamai stiprėjo, nors ir labai pamažu, 
pastaruoju laiku staiga davė, kaip -sakoma, milžino šuolį. Prie to 
prisidėjo viena nepaprasta aplinkybė, būtent — jo kelionė į Madridą 
su uždaviniu karaliaus rūmuose. Apie tai, kaip jį ten priėmė, reikėjo 
pasiklausti jo paties. Užtenka pasakyti, kad grafas-kunigaikštis pa- 
rodė nepaprastą palankumą ir pasitikėjimą: vieną kartą, galima sakyti, 
pusės rūmų akivaizdoje, paklausė, kaip jam patinkąs Madridas, o 
kitą kartą, stovėdamas su juo lango nišoje, akis į akį, pasakė, jog 
Milano katedra — didžiausia šventykla visose karaliaus valdose. 

Pareiškęs dėdei grafui savo pagarbą ir pasveikinęs jį pusbrolio 
vardu, Atilijas rimta ir oria mina, kurią mokėdavo padaryti pri- 
reikus, tarė: 

— Aš laikau savo pareiga, nors ir pažadėjau Rodrigui būti 
diskretiškas, perspėti jus, sinjore dėde, dėl vieno dalyko, kuris, jeigu 
jūs nejįsikišite, gali pridaryti didelių nemalonumų ir blogai baigtis. 

— Turbūt vėl kokia jo išdaiga? 

— Teisybę sakant, šį kartą kaltas ne mano pusbrolis. Bet jis 
yra labai susijaudinęs, ir, kartoju, tiktai jūs vienas, sinjore dėde, 
galite... 

— Pažiūrėsim, pažiūrėsim. 

— Ten toks vienuolis kapucinas kažko kabinasi prie Rodrigo, 
ir galų gale... 

— Kiek kartų sakiau jums abiem: duokite tiems vienuoliams 
šventą ramybę! Gana jie pridaro rūpesčių tiems, kas turi... kam 
reikia... — Čia jis ėmė šnopuoti.— O jūs, rodos, galėtumėt jų iš- 
vengti... 

— Sinjore dėde, mano pareiga jums pasakyti, kad Rodrigas 
mielai būtų juo atsikratęs, bet vienuolis griežia dantį ant Rodrigo 
ir visaip prie jo kimba. 

— Kokių velnių tas vienuolis lenda prie mano sūnėno? 

— Visų pirma tas žmogus labai mėgsta vaidytis, jis tuo jau 
seniai garsėja. O ypač linkęs rietis su riteriais. Jis, matote, globoja 

kažkokią tenykštę kaimo mergiščią ar jai patarinėja — ką aš žŽi- 
nau? — ir jaučia jai palankumą, tokį palankumą... nepasakysiu, kad 
savanaudišką, bet labai pavydulingą, įtarų, jautrų. 

— Suprantu, — tarė dėdė grafas, ir pro bukaprotiškumą, pačios 
gamtos įrašytą jo veide, bet puikiai dangstomą diplomatiniais įgū- 
džiais, staiga blykstelėjo klastos spindulėlis, padaręs labai netikėtą 
įspūdį. 

— Tai va, jau kuris laikas tas vienuolis įsikalė į galvą, kad 
Rodrigas turi kažką sumanęs prieš tą... 

— Įsikalė į galvą... įsikalė į galvą... na, juk aš irgi pažįstu 
sinjorą doną Rodrigą. Jam pateisinti iš tos pusės turbūt reikėtų 
rimtesnio advokato negu jūsų malonybė. 

— Sinjore dėde! Aš, žinoma, patikėčiau, kad Rodrigas galėjo 
pajuokauti su ta mergina, susitikęs ją kelyje, — juk jis jaunas, na ir ne 
kapucinas. Bet čia niekai, kurių, sinjore dėde, neverta nė minėti. 
Svarbiau tas, kad tas vienuolis šneka apie Rodrigą tartum apie 
kokį niekšą ir kursto prieš jį visą apylinkę... 

— O kaip kiti vienuoliai? 

— Kiti nesikiša, nes žino, koks jis karštakošis, be to, didžiai 
gerbia Rodrigą. Antra vertus, tas vienuolis turi didelę įtaką so- 
diečiams — jis, tarp kitko, dedasi šventuoju ir... 

— Matyt, jis nežino, kad Redrigas mano sūnėnas? 

— Kaip nežino? Tai visų labiausiai jį ir dirgina. 

— Kaip? Kodėl? 

— Ogi todėl, kad, jo paties žodžiais tariant, jam labai malo- 
nu kenkti kaip tik Rodrigui, turinčiam globėją giminaitį, ir dar 
tokį įtakingą kaip jūsų malonybė. Jis šaiposi iš didikų ir politikų ir 
sako, kad švento Pranciškaus virvė““ sutramdanti net kalavijus ir kad... 

— Akiplėša vienuolis! Kuo jis vardu? 

— Brolis Kristoforas iš ***,— pasakė Atiljas. Dėdė grafas, iš- 
sitraukęs iš stalčiaus užrašų knygutę, garsiai šnopšdamas užsirašė 
to vargšo vardą. Tuo tarpu Atilijas toliau pasakojo:— Jis visada 
buvo tokio būdo, tas vienuolis, jo gyvenimas gerai žinomas. Jis 
prastos kilmės, bet, turėdamas truputį pinigų, įsigeidė pasivaržyti 
su savo krašto riteriais; įpykęs, kad susilyginti su jais ne jo nosiai, 
jis nužudė vieną iš jų, o paskui, norėdamas išsisukti nuo kartuvių, 
tapo vienuoliu. 

— Matai, koks šaunus! Na, gerai! Pažiūrėsim, pažiūrėsim, — 
kalbėjo vis dar šnopšdamas dėdė grafas. 

— O dabar,— varė toliau Atilijas,— jis piktesnis negu kada 
nors, nes nuėjo vėjais vienas planas, kuris buvo jam labai svarbus. 
Jau vien iš to sinjoras dėdė supras, kas tai per paukštis. Jis buvo 
sumanęs išleisti tą mergaitę už vyro; galbūt norėjo apsaugoti ją 
nuo pasaulio pavojų,— jūs mane suprantate,— o gal dėl kokios 
kitos priežasties, bet stengėsi žūt būt išleisti ją už vyro; ir surado... 
žmogų — taip pat savo numylėtinį, asmenį, kurį, galimas daiktas, ir 
netgi tikriausiai, jūs, sinjore dėde, žinote iš vardo, nes Slaptoji 
taryba, aš nė kiek tuo neabejoju, turėjo susirūpinti dėl to žmo- 
gaus. 

— Kas jis per vienas? 

— Šilko verpėjas Lorencas Tramaljinas, tas pats, kuris... 

— Lorencas Tramaljinas! — sušuko dėdė grafas. — Puiku! Šau- 
nus vienuolis! Žinoma... iš tikrųjų... jis turėjo laišką vienam... Gai- 
la tik, kad... Na, bet nesvarbu. Gerai! O kodėl sinjoras donas Rodrigas 
nieko man apie tai nesakė? Kodėl jis leido įvykiams nuvažiuoti 
taip toli ir nesikreipė į tą, kuris gali ir nori jį pamokyti ir jam 
padėti? 
 — Pasakysiu jums tikrą teisybę ir šį kartą, — kalbėjo Atilijas. — Iš 
vienos pusės, žinodamas, kiek rūpesčių, kiek reikalų turi sinjoras 
dėdė (čia dėdė šmopšdamas pridėjo ranką prie galvos, tarytum 
norėdamas parodyti, kaip sunkiai joje viskas telpa), jis nenorėjo už- 
duoti jums dar vieno rūpesčio. O paskui, pasakysiu atvirai: kiek 
aš galėjau suprasti, jis taip įpykęs, toks nesavas, taip jam įkyrėjo 
tos vienuolio niekšybės, jog jis nori geriau pats su juo susidoroti 
kaip nors paprastai, o ne siekti teisingumo protingu būdu, prašy- 
damas blaivaus sinjoro dėdės patarimo ir paramos. Aš mėginau jį 
sutramdyti, bet, matydamas, kad padėtis eina blogyn, pamaniau, 
jog mano pareiga yra pranešti apie viską jums, sinjore dėde, — juk, 
šiaip ar taip, jūs visos mūsų šeimos galva ir ramstis. 

“ — Būtum geriau padaręs, kad būtum pasikalbėjęs su manim 
truputį anksčiau. 

— Teisybę sakote! Bet aš vis maniau, kad reikalas susitvar- 
kys savaime: vienuolis pagaliau ateis į protą arba išeis iš to vie- 
nuolyno, kaip jie papratę — šiandien jie čia, rytoj ten; ir tada 
viskas pasibaigtų. Bet... 

— Dabar jau aš tą dalyką tvarkysiu. 

— Aš taip ir maniau, kad dėdė grafas su savo išmintimi, su 
savo autoritetu neleis kilti skandalui ir kartu išgelbės Rodrigo garbę, 

kuri juk yra ir jo paties garbė. Tas vienuolis, sakiau aš sau, am- 
žinai didžiuojasi švento Pranciškaus virve, bet juk ta virvė gali 
tikti ir kitam reikalui, ne vien juosėti per pilvą. Sinjoras dėdė, be 
abejo, turi šimtus priemonių, kurių aš nežinau, — žinau tiktai, kad 
tėvas provinciolas, kaip ir dera, jus labai gerbia; ir jeigu sinjoras 
dėdė mano, kad šiuo atveju vienuoliui būtų ne pro šalį pakeisti 
klimatą, tai tereikia jums tarti porą žodžių... 

— Leiskite, jūsų malonybe, pagalvoti apie tai tiems, kam prik- 
lauso, — šiurkštokai pertraukė jį dėdė grafas. 

— Tas teisybė! — sušuko Atilijas, purtydamas galvą ir atlaidžiai 
šaipydamasis pats iš savęs.— Argi man pritinka patarinėti sinjorui 
dėdei. Tik didžiulis susirūpinimas mūsų šeimos garbe verčia mane 
kalbėti. Ir bijau, ar nebūsiu padaręs ir kitos klaidos, — pridūrė 
jis susimąstęs, — bijau, ar tik nebūsiu pakenkęs jūsų akyse Rod- 
rigui, sinjore dėde? Niekad sau nedovanočiau, jeigu per mane im- 
tumėt manyti, kad Rodrigas nejaučia jums to pasitikėjimo, to nuo- 
lankumo, kurį turi jausti. Tikėkit, sinjore dėde, kad kaip tik šiuo 
atveju... 

— Nieko, nieko! Koks čia pakenkimas? Kaip jūs galite pakenkti 
vienas kitam, jeigu esate tokie neperskiriami draugai ir liksite drau- 
gai, kol vienas katras ateisite į protą. Padaužos jūs abu, štai kas, 
amžinai pridarote kvailysčių, o aš paskui turiu atsakyti. Ai, ką 
ten... per jus aš dar pasakysiu kokią nesąmonę... Iš tikro, jūs abu 
užduodate man daugiau galvosūkių negu (įsivaizduokite tiktai, kaip 
jis ėmė šnopšti)... negu visi prakeikti valstybės reikalai. 

Atilijas dar kartą atsiprašė, kažką pažadėjo, pasakė porą kom- 
plimentų, paskui atsisveikino ir išėjo, palydėtas žodžių: „Na, būkim 
protingi“,— taip dėdė grafas paprastai atsisveikindavo su savo sūnė- 
nais. 

Jeigu kas nors, pamatęs prastai išdirbtoje dirvoje piktžolę, sa- 
kysim, gražų rūgštynių krūmelį, norėtų tikrai sužinoti, ar jis iš- 
augo iš sėklos, subrendusios tame pačiame lauke, ar iš sėklos, čionai 
atneštos vėjo ar numestos paukščio, tai kad ir kiek jis galvotų, 
niekada neįstengtų padaryti jokios išvados. Taip ir mes negalėsime 

pasakyti, ar savo paties proto išgalėmis, ar Atilijo paskatintas dėdė 
grafas nusprendė pasinaudoti tėvu provinciolu ir tuo paprasčiausiu 
būdu perkirsti sunarpliotą mazgą. 

Žinoma, Atilijas ne atsitiktinai apie tai prasitarė, ir nors buvo 
galima laukti, kad tokiam atviram pasiūlymui dėdė grafas ambi- 
cingai, su įtarumu pasipriešins, jis pasistengė įskiepyti jam mintį, 
kad tai geriausia išeitis, ir pasukti dėdę į tokį kelią, kuris jam 
pačiam buvo geistinas. Antra vertus, šita išeitis taip atitiko dėdės 
grafo būdą ir taip aiškiai buvo diktuojama pačių aplinkybių, kad 
galėjai eiti lažybų, jog ir be jokio pašalinio poveikio dėdė būtų 
ją radęs pats vienas. Svarbiausia buvo tai, kad kovoje, deja, per- 
nelyg atviroje, vienas iš jo giminaičių, jo sūnėnas, nebūtų nugalė- 
tas, — juk nuo to visiškai priklauso jo, kaip galingo Žmogaus, re- 
putacija, kuria jis labai rūpinosi. Satisfakcija, kurią sūnėnas galėjo 
pasiekti vienas, būtų buvusi tartum vaistas, pragaištingesnis už pačią 
ligą, nešantis visokių naujų bėdų, tad reikėjo vienaip ar kitaip 
užkirsti tam kelią, negaištant veltui laiko. 

Jei tokiu momentu įsakytum Rodrigui išvykti iš savo rūmų, 
jis gali nepaklausyti, o jeigu ir paklausys, tatai būtų tas pat kaip 
bėgti iš kovos lauko, kaip visai jų giminei nusileisti vienuolynui. 
Įsakai, įstatymo galia, visokiausi gąsdinimai buvo bejėgiai prieš 
tokį priešininką: dvasininkija, tai yra vienuoliai ir kunigai, ir ne 
tik atskiri jos nariai, bet netgi tos vietos, kur jie gyveno, nepriklausė 
pasauliečių jurisdikcijai, — tą tikriausiai supranta netgi tas, kas nes- 
kaitė jokios kitos istorijos, o tiktai muūsiškę; ir tai, deja, ne toks 
jau pagirtinas dalykas. Visa, ką buvo galima tokiam priešininkui 
padaryti, — tai pamėginti jį pašalinti iš savo vietos. Pasiekti tai buvo 
įmanu tik per tėvą provinciolą, kuris turėjo galią laikyti jį čia ar 
išsiųsti kur kitur. 

O tėvas provinciolas ir dėdė grafas buvo seni pažįstami. Maty- 
davosi jie retai, bet susitikę kiekvieną kartą abu rodydavo kits 
kitam didelį draugiškumą ir siūlydavo visokias paslaugas. Juk kartais 
geriau turėti reikalo su vienu žmogumi, stovinčiu aukščiau už dau- 
gelį kitų, negu su vienu iš tų daugelio, kurie žiūri tik savo reikalų, 
rūpinasi tik savo interesais, paiso tik savo savimeilės, kai tuo tarpu 
šitas vienas iškart permato šimtus santykių, šimtus padarinių, šimtus 
aplinkybių, kurių reikia išvengti, ir šimtus kitų, kurias reikia išlaiky- 
ti, — ir todėl gali pažvelgti į dalyką iš įvairių pusių. 

Vieną dieną dėdė grafas, gerai viską apsvarstęs, pasikvietė tėvą 

provinciolą pietų. Šis rado čia ištisą būrį stalo bendrų, sukviestų 
su rafinuotu apskaičiavimu. Buvo ir vienas kitas iš pačių kilmin- 
giausių giminaičių, iš tų, kurių jau pati pavardė buvo aukštas titulas 
ir kurie vien savo elgesiu, įgimtu pasitikėjimu savimi, didikišku 
laisvumu ir gebėjimu familiariai kalbėti apie reikšmingus dalykus 
be jokių pastangų kiekvieną kartą sužadindavo ar atgaivindavo 
pašnekovams mintį apie jų pranašumą ir galybę; buvo ir keli įnamiai, 
susiję su grafo šeima paveldėjimo priklausomybe, o su šeimininku — 
klusnybe iki gyvenimo galo. Šie, jau nuo sriubos pradėję pritari- 
nėti ir lūpomis, ir akimis, ir ausimis, ir visa galva, visu kūnu ir visa 
siela, iki deserto taip nuteikdavo žmogų, jog tas nė nepagalvo- 
davo, kad galima pasakyti „ne“. 

Prie stalo šeimininkas grafas gana greitai nukreipė kalbą į Mad- 
ridą. Daug kelių veda į Romą, o grafui visi keliai vedė į Madridą. 
Jis pasakojo apie Rūmus, apie grafą-kunigaikštį, apie ministrus, 
apie gubernatoriaus šeimą, apie bulių kovas, kurias jis galėjo pui- 
kiausiai apsakinėti, nes jas Žiūrėjo iš garbingos vietos, apie Es- 
kurialą“?, kurį pažino ligi paskutinės smulkmenos, nes vienas grafo- 
kunigaikščio favoritas išvedžiojo jį po visus Rūmų užkampius. 

Kurį laiką visa draugija atidžiai klausėsi jo vieno, paskui už- 
simezgė atskiros šnekos, o jis toliau lyg kokią paslaptį pasakojo 
apie visokius negirdėtus, neregėtus dalykus vienam tėvui provin- 
ciolui, kuris sėdėjo šalia ir leido jam šnekėti ir šnekėti be galo. Bet 
vienu metu grafas pakeitė kalbą, liovėsi pasakojęs apie Madridą ir, 
keliaudamas nuo vienų rūmų prie kitų, nuo vieno dignitoriaus prie 
kito, nusigavo prie kardinolo Barberinio, kuris buvo kapucinas ir 
nei daugiau, nei mažiau kaip tuometinio popiežiaus Urbono VIII 
brolis. Dabar ir dėdė grafas turėjo leisti pakalbėti valandėlę savo paš- 
nekovui, paklausyti jo ir prisiminti, kad šiame pasaulyje, šiaip ar taip, 
gyvena ne tik tie asmenys, kurie reikalingi jam pačiam. Netrukus, 
pakilus nuo stalo, jis paprašė tėvą provinciolą pereiti su juo į 
kitą kambarį. 

Du galiūnai, du žilagalviai, du prityrę diplomatai atsidūrė vienas 
prieš kitą. Prakilnusis sinjoras paprašė sėstis garbųjį tėvą provin- 
ciolą, atsisėdo pats ir pradėjo: 

— Turėdamas galvoje bičiulystę, kuri mus jungia, aš sumaniau 
pasišnekėti su jūsų ekscelencija apie vieną reikalą, svarbų mums 
abiem. Mes galėtume išspręsti jį savo tarpe, neieškodami kitų kelių, 
kurie galėtų... Todėl pasakysiu jums viską atvirai ir nuoširdžiai, ir 


253 XIX skyrius 


esu tikras, kad mes susitarsime po poros žodžių. Sakykite man, 
ar Peskareniko vienuolyne yra toks tėvas Kristoforas iš ***7 

Tėvas provinciolas linktelėjo. 

— Sakykite man, jūsų ekscelencija, atvirai, kaip geras bičiulis... 
tas asmuo... tas tėvas... Aš pats jo nepažįstu; žinoma, pažįstu ne vieną 
iš tėvų kapucinų, — aukso žmonės, uolūs, protingi, nuolankūs. Juk 
aš nuo pat vaikystės buvau ordino bičiulis... Tačiau kiekvienoje 
gausesnėje šeimoje... visada atsiranda koks nors tipas, koks nors 
pramuštgalvis... Taigi ir tas tėvas Kristoforas, kiek teko sužinoti, 
yra Žmogus... truputį linkęs į vaidus... jam trūksta to blaivaus proto, 
to apdairumo... Galiu kirsti lažybų, kad jis ne kartą pridarė rū- 
pesčių jūsų ekscelencijai. 

„Viską supratau: susikivirčijo su kuo nors, — galvojo tuo metu 
tėvas provinciolas,— aš pats kaltas! Juk žinojau, kad tas keistuolis 
Kristoforas — toks žmogus, kurį reikia kilnoti iš vienos sakyklos 
į kitą ir neleisti jam išbūti vienoje vietoje ilgiau kaip pusę metų, 
ypač kaimo vienuolynuose“. 

— O! — tarė jis paskui. — Man tikrai nesmagu girdėti, kad jūsų 
prakilnybė susidarė tokią nuomonę apie tėvą Kristoforą, nes, kiek 
man žinoma, tai vienuolis... pavyzdingas mūsų vienuolyne ir didžiai 
gerbiamas už jo sienų. 

— Puikiausiai suprantu. Jūsų ekscelencija turite... Ir vis dėlto... 
vis dėlto, kaip nuoširdus bičiulis, noriu perspėti jus dėl vieno dalyko, 
kurį jums bus naudinga žinoti, ir net jeigu jūs jau tai žinote, 
aš vis tiek galiu, nenusižengdamas savo pareigai, atkreipti jūsų 
dėmesį į kai kurias galimas pasekmes... Ir daugiau nieko nesaky- 
siu. Tas tėvas Kristoforas, mes žinome, globojo vieną tenykšųų žmo- 
gų,— jūsų ekscelencija turbūt esate girdėjęs apie jį, — tą patį, kuris 
taip skandalingai paspruko policijai iš rankų, pridaręs tą baisią 
švento Martyno dieną tokių dalykų... tokių dalykų... žodžiu, Lo- 
rencą Tramaljiną. 

„Aha!“ — pagalvojo tėvas provinciolas ir pasakė: 

— Tai man naujiena; bet jūsų prakilnybė gerai žino, kad viena 
iš svarbių mūsų luomo pareigų yra kaip tik ieškoti paklydėlių ir juos 
vesti |... 

— Gerai, bet globoti tokius paklydėlius!.. Tai rizikinga ir sun- 
ku... — Čia jis, užuot išpūtęs žandus ir sušnopštęs, sučiaupė lūpas 
ir, įkvėpęs tiek oro, kiek paprastai iškvėpdavo šnopšdamas, kal- 
bėjo: — Aš maniau, kad verta užsiminti jums apie šitą aplinkybę, nes 

jeigu jūsų ekscelencija... Juk kas nors galėtų pranešti Romai... beje, 
aš nieko nežinau... o iš Romos galėtų ateiti jums... 

— Esu dėkingas jūsų prakilnybei už įspėjimą. Bet esu tikras, 
kad jeigu bus surinktos apie tai visos Žinios, tai pasirodys, jog 
tėvas Kristoforas neturėjo jokių reikalų su tuo žmogum, apie kurį 
jūs kalbate, nebent norėjo atvesti jį į protą. Aš juk pažįstu tėvą 
Kristoforą. 

— Jūs, be abejo, geriau už mane žinote, koks jis buvo prieš 
stodamas į vienuolyną, kokių darbelių pridirbo jaunystėje. 

— Tuo, sinjore grafe, ir garbingas mūsų abitas, kad žmogus, 
kuris, būdamas pasauliečiu, apsikelia tokiomis kalbomis, apsivilkęs 
vienuolio apdaru, visai pasikeičia. Ir nuo to laiko, kai tėvas Kris- 
toforas vilki šiuo abitu... 

— Norėčiau tikėti, iš širdies sakau: norėčiau tikėti, bet juk 
kartais, kaip sako priežodis... abitas vienuolio dar nepadaro. 

Priežodis ne visai čia tiko, bet grafas skubiai jį pavartojo vietoj 
kito, kuris buvo jam ant liežuvio galo: „Vilkas keičia plauką, bet ne 
būdą“. 

— Aš turiu duomenų, — kalbėjo jis,— turiu įrodymų. 

— Jeigu jūs tikrai Žinote,— tarė tėvas provinciolas,— kad tas 
vienuolis padarė kokią klaidą (suklysti gali kiekvienas), man bus la- 
bai malonu, jeigu man ją nurodysite. Aš esu viršininkas, žinoma, to 
nevertas, bet tam ir paskirtas, kad taisyčiau, padėčiau. 

— Gerai, pasakysiu jums. Greta tos apgailėtinos aplinkybės, kad 
šitas vienuolis atvirai ėmė globoti tą asmenį, kurį jau minėjau, yra 
dar kitas nemalonus dalykas, kuris galėtų... Na, bet mes iškart viską 
ir sutvarkysim. Taigi, matote, tas pats tėvas Kristoforas ėmė kibti prie 
mano sūnėno, dono Rodrigo***. 

— O, tas man jau tikrai nemalonu, labai labai nemalonu. 

— Mano sūnėnas jaunas, gyvas, žino savo vertę ir nėra pratęs, 
kad kas prie jo kibtų... 

— Mano pareiga yra gerai ištirti šį dalyką. Kaip jau sakiau, jūsų 
prakilnybe,— o aš juk kalbu su sinjoru, apdovanotu ir teisingumo 
jausmu, ir gyvenimo patirtimi, — visi esame iš kūno ir kraujo, visi 
klystame... čia vienaip, čia kitaip. Ir jeigu tėvas Kristoforas prasi- 
žengė... š 

— Matote, jūsų ekscelencija, čia tokie dalykai, kaip jau jums sa- 
kiau, kad geriau juos užbaigti tarp mūsų ir tuoj pat užmiršti. Jeigu apie 
juos per ilgai galvosi... gali būti dar blogiau. Jūs žinote, kas būna to- 

kiais atvejais: visokių konfliktų, vaidų kartais kyla dėl kokio menknie- 
kio, o paskui jie vis didėja ir didėja... Jei pradėsi ieškoti esmės, tai ar- 
ba nepasieksi jokio rezultato, arba atsiras šimtai kitokių kliūčių. Nu- 
ramdyu, sudrausti, garbusis tėve! Sūnėnas mano dar jaunas; o vienuo- 
lis, kiek girdėjau, nepėsčias... turi jaunatviškų polinkių; tai gal mums, 
deja, jau pagyvenusiems, garbusis tėve, ir reikia... 

Jeigu kas būtų matęs grafą šiuo metu, būtų pajutęs tai, ką pajus- 
tum, jei staiga rimtos operos viduryje per klaidą pirma laiko pakiltų 
uždanga ir scenoje pasirodytų dainininkas, kuris, pamiršęs tuo metu, 
Jog pasaulyje esama kokios publikos, ramiai sau šnekasi su kuriuo sa- 
vo bičiuliu. Grafo veidas, judesiai, balsas — visa buvo taip natūralu, 
kai jis tarė tą savo „deja“. Čia diplomatijos nebeliko nė kvapo: jam 
iš tikrųjų sunku buvo pagalvoti apie savo metus. Ne todėl, kad būtų 
gailėjęsis linksmų jaunystės pramogų ir žavesio, — visa tai lengvabū- 
diškumas, kvailystės, niekai! Jo širdgėlos priežastis buvo rimtesnė ir 
svarbesnė: jis tikėjosi gauti aukštesnį postą, kai tik atsiras laisva vie- 
ta, bet bugštavo, kad nesuspės. Jis buvo tikras, kad jei tiktai gautų jį, 
metai jam neberūpėtų, jis nieko daugiau nenorėtų, — taip, beje, visi la- 
bai ko nors trokštantys žmonės žada elgtis, kada pasieks savo tikslą, — 
ir numirti sau patenkintas. 


Bet leiskim kalbėti jam pačiam. 


— Mums reikia, — varė jis toliau, — pagalvoti už jaunus Žmones 
ir ištaisyti jų klaidas. Laimė, dar yra laiko. Dar nekilo triukšmas, dar 
galima pasinaudoti patarimu: principiis obsta*. Reikia pašalinti 
ugnį nuo šiaudų. Kartais žmogus, kuris neduoda naudos vienoje vie- 
toje ir net gali pridaryti nemalonumų, būna nepaprastai geras kitoje. 
Jūsų ekscelencija lengvai surasite tam dvasininkui tinkamą vietą. Čia 
juk ir kita aplinkybė: jis tikriausiai bus pasidaręs įtartinas kai kam, 
kas... dabar kaip tik gali norėti, kad jis būtų pašalintas; ir, išsiųsdami 
jį kur toliau, mes vienu šūviu nušauname du kiškius, viskas susitvar- 
ko savaime arba, geriau pasakius, be jokių keblumų. 

Tokios išvados tėvas provinciolas laukė iš pat pradžių. „Žiūrėk tu 
man! — pagalvojo jis.— Aš juk matau, kur tu suki; žinom šitas gud- 
rybes; kai jūs visi arba vienas iš jūsų įniršta ant vargšo vienuolio, arba 
kai jis pasidaro jums įtartinas, viršininkas turi tučtuojau jį išsiųsti, 
nežiūrėdamas, ar jis kaltas, ar nekaltas“. 


* Trukdyk pradžioje (l/ot.). 

Ir kai grafas, baigęs savo kalbą, sunkiai sušnopštė, kas buvo to- 
lygu taškui, tėvas provinciolas tarė: 

— Aš puikiausiai suprantu, ką nori pasakyti sinjoras grafas. Bet 
prieš žengdamas kokį žingsnį... 

— Iš vienos pusės, tai žingsnis, iš kitos — ne, garbusis tėve, tai pa- 
prastas, natūralus dalykas. Jeigu nesiimsime tokių priemonių, ir dar 
tuoj pat, aš numatau visą tvaną vaidų, ištisą epopėją visokių bėdų. Ko- 
kia nors kvailystė... nemanau, kad mano sūnėnas... bet juk tam čia ir 
aš... Šiaip ar taip, situacija dabar jau tokia, kad jeigu mes, negaišdami 
laiko, ryžtingai neperkirsime mazgo, tai nelabai tikėtina, jog viskas 
greitai baigsis, jog viskas liks paslapty... Ir tada ne tik mano sūnėnas... 
Mes suerzinsime visą širšių lizdą, garbusis tėve. Juk matote — mes 
vienos giminės, ir turime pažinčių... 

— Ir labai plačių! 

— Jūs mane suprantate,— visų tų žmonių gyslose teka karštas 
kraujas, ir jie šiame pasaulyje... šį tą reiškia. Čia jau paliesta šeimos 
garbė. Reikalas darosi bendras, o tada netgi taikingas žmogus... Man 
būtų skaudžiausia, jeigu turėčiau... juk aš visada buvau toks palankus 
tėvams kapucinams! O ir patiems jūsų tėvams, norintiems daryti gera, 
kaip kad jie ir daro visuomenės labui, uoliai mokydami žmones, reikia 
ramybės, kad nebūtų vaidų, reikia gyventi gražioje santaikoje su tais, 
kurie... Be to, jie turi giminaičių pasauliečių tarpe... O tie garbės daly- 
kai, kai tik trunka ilgiau, išauga, išsišakoja, įtraukia... pusę pasaulio. 
Nelemtos mano pareigos verčia mane laikytis tam tikro orumo... Jo 
ekscelencija... sinjorai mano kolegos... visi jaus pareigą... ypač ryšium 
su ta kita aplinkybe... Jūs žinote, kaip tokie dalykai darosi. 

— Tėvas Kristoforas iš tikrųjų yra pamokslininkas, — tarė tėvas 
provinciolas.— Ir aš jau šį tą sugalvojau. Mane kaip tik prašė... Bet 
šiuo metu, susidėjus tokioms aplinkybėms, tai galėtų atrodyti tartum 
kokia bausmė, o bausti, gerai neišsiaiškinus... 

— Čia ne bausmė, ne! Čia išmintingas įžvalgumas, visiems nau- 
dinga išeitis, bėgimas nuo nelaimių, kurios galėtų... na, aš jau viską 
jums išdėsčiau. 

— Man ir jums, sinjore grafe, dalykas atrodo kaip tik šitaip, — 
sutinku. Bet jeigu yra taip, kaip pranešta jūsų prakilnybei, tai, man ro- 
dosi, negalimas daiktas, kad jokie gandai nebūtų pasiekę sodžiaus. 
Juk visur esama kurstytojų, liežuvautojų ar bent blogos valios smal- 
suolių, kurie jaučia kvailą pasitenkinimą matydami, kad sinjorai ki- 
virčijasi su vienuoliais. Jie viską išuostinėja, viską savaip apverčia, 

plepa... Kiekvienas turi žiūrėti savo orumo, o aš, kaip viršininkas (deja, 
nevertas), jaučiu ypatingą pareigą... Mūsų luomo garbė... Tai ne mano 
paties reikalas... tai man patikėtas turtas, nuo kurio... Sinjoras jūsų 
sūnėnas, jeigu jau jis taip sudirgęs, kaip sako jūsų prakilnybė, galėtų 
pažiūrėti į tą dalyką kaip į satisfakciją, ir... nesakau, kad girtųsi, džiū- 
gautų, bet... 

— Jūs taip manote, garbusis tėve? Mano sūnėnas, žinoma, riteris 
ir visuomenėje gerbiamas... pagal savo titulą ir padėtį, bet prieš mane 
jis vaikiščias ir darys tik taip, kaip aš jam paliepsiu. Jums pasakysiu 
dar daugiau: mano sūnėnas nieko apie tai nežinos. Kam aš turiu jam 
aiškintis? Vis tai dalykai, kuriuos mes sutvarkysime savo tarpe, kaip 
geri bičiuliai; tarp mūsų jie turi ir likti. Dėl to nesirūpinkit. Aš juk pra- 
tęs tylėti. — Čia jis vėl sušnopštė.— O dėl liežuvautojų,— pridūrė 
jis, — apie ką, manote, jie gali plepėti? Vienuolis eina sakyti pamokslų 
į kitą vietą, — visai paprastas dalykas! Ir pagaliau mes, kurie mato- 
me... mes, kurie numatome... kuriems tai svarbu... Ko čia mums rūpin- 
tis kažkokiais plepalais? 

— O vis dėlto, norint užkirsti kelią visokioms šnektoms, būtų ge- 
rai, kad šia proga jūsų sinjoras sūnėnas padarytų kokį nors viešą pa- 
reiškimą, parodytų draugiškumo, pagarbos ženklą... ne mums patiems, 
bet mūsų luomui... 

— Žinoma, žinoma, pritiktų... Tačiau nėra jokio reikalo,— aš 
žinau, kad mano sūnėnas visada priima kapucinus kaip dera. Jis taip 
daro iš palinkimo — tai mūsų šeimos bruožas. Be to, jis žino, kad tuo 
suteikia malonumą man. Beje, šiuo atveju... kas nors nepaprasto... vi- 
siškai pritiktų. Palikite tai man, garbusis tėve, aš įsakysiu sūnėnui... 
Tik, žinoma, reikės kalbėti su juo atsargiai, kad nesuprastų, kas buvo 
tarp mūsų. Mat aš visiškai nenorėčiau, kad netyčia uždėtume traukla- 
pį ten, kur nėra žaizdos. Bet juo greičiau bus padaryta, ką sutarėme, 
juo geriau. Ir jeigu atsirastų vietelė kur toliau... kad būtų pašalinta bet 
kokia galimybė... 

— Mane kaip tik į Riminį prašė pamokslininko, ir aš, galimas 
daiktas, ir be viso šito būčiau parinkęs... 

— Labai gerai, labai gerai! O kada?.. 

— Jeigu jau reikia, tai bus padaryta kuo greičiau. 

— (Greičiau, greičiau, garbusis tėve: geriau šiandien negu rytoj. 
Ir, žinoma, — kalbėjo jis stodamasis, — jeigu tik aš arba mano giminė 
galime padaryti ką nors mūsų gerųjų tėvų kapucinų labui... 

— Mes iš patyrimo žinome jūsų giminės gerumą, — pasakė tėvas 

provinciolas taip pat stodamasis ir žengė į duris paskui savo nu- 
galėtoją. 

— Mes užgesinome kibirkštį, garbusis tėvv.— pasakė šis stabtelė- 
jęs,— kibirkštį, kuri galėjo sukelti didžiulį gaisrą. Tarp gerų draugų 
netgi dideli dalykai sutvarkomi keliais žodžiais. 

Priėjęs duris, jis atidarė jas ir panoro būtinai praleisti pirma tėvą 
provinciolą. Juodu įžengė ;: kitą kambarį ir čia prisidėjo prie kitų 
svečių. 

Didį uolumą, didį meną, didžius žodžius paleisdavo į darbą šitas 
sinjoras, kai jam reikėdavo sutvarkyti kokį reikalą. Užtat pasiekdavo 
ir lemtų rezultatų. Iš tikrųjų, mūsų atpasakoto pasikalbėjimo pasekmė 
buvo ta, kad tėvui Kristoforui teko pėsčiam nueini iš Peskareniko į 
Riminį,— nieko sau pasivaikščiojimas! 

Vieną vakarą į Peskareniką iš Milano atvyko kapucinas su pake- 
tu tėvui viršininkui. Jame buvo įsakymas tėvui Kristoforui keliauti 
į Riminį, kur jis turėjo sakyti gavėnios pamokslus. Laiške viršininkui 
buvo nurodyta, kad jis patartų minėtam vienuoliui mesti reikalus, ku- 
riais galbūt pradėjo rūpintis tame krašte, iš kurio turi išvykti, ir už- 
draustų susirašinėti. Brolis, įteikęs laišką, skiriamas jo kelionės draugu. 
Viršininkas vakare nesakė nieko, 0 rytą išsikvietė brolį Kristoforą, pa- 
rodė jam įsakymą, liepė pasiimti kelionės krepšį, lazdą, skarelę pra- 
kaitui nusišluostyti ir virvę ir tuoj pat iškeliauti su palydovu, kurį jam 
čia pat ir pristatė. 

Koks tai buvo smūgis mūsų vienuoliui, galite spręsti patys. Jis išsyk 
atsiminė Rencą, Liučiją, Anjezę ir sušuko, taip sakant, širdyje: „Ak 
Dieve mano, ką darys šitie bedaliai, kai manęs čia nebebus!“ Bet jis 
pakėlė akis į dangų ir ėmė priekaištauti sau už tai, kad pritrūko pasi- 
tikėjimo, už tai, kad tarėsi esąs kažkam reikalingas. Klusniai susikry- 
žiavęs ant krūtinės rankas, jis nulenkė galvą prieš tėvą viršininką, o 
šis pasivedėjo jį į šalį ir davė naują nurodymą: pagal žodžius tai buvo 
patarimas, o iš esmės — tiesioginis įsakymas. 

Brolis Kristoforas nuėjo į savo celę, pasiėmė krepšį, įsidėjo brevi- 
Jorių, gavėnios pamokslų rinkinį ir atleidimo duoną, susijuosė savo ilgą 
abitą odiniu diržu, atsisveikino su broliais, kurie buvo vienuolyne, pa- 
galiau nuėjo paprašyti tėvo viršininko palaiminimo ir iškeliavo su pa- 
lydovu ten, kur jam buvo įsakyta. 

Jau sakėme, kad donas Rodrigas, tvirčiau nei ligi šiol pasiryžęs 
įvykdyti savo klastingą sumanymą, nusprendė kreiptis pagalbos į vieną 
baisų žmogų““. Negalime pasakyti nei jo vardo, nei pavardės, nei titu- 

lo, negalime to netgi spėlioti, tad juo keisčiau, kad ši asmenybė minima 
daugelyje to meto knygų (turiu galvoje spausdintas knygas). 

Kad visur kalbama apie tą patį žmogų, neleidžia abejoti įvykių su- 
tapimas, bet visur vengiama minėti jo vardą, tarytum jis būtų deginęs 
rašančiojo ranką ir plunksną. 

Frančeskas Rivola, aprašinėdamas kardinolo Federigo Boromėjo 
gyvenimą, kai jam tenka kalbėti apie baisų jį žmogų, vadina jį „sinjoru, 
galingu tiek savo turtais, tiek aukšta kilme“, ir daugiau nepriduria nė 
žodžio. Džuzepė Ripamontis, kuris savo „Tėvynės istorijos“ penktos 
dekados penktoje knygoje“? rašo apie jį plačiau, jį vadina: „vienas 
žmogus“, „šitas“, „tas“, „šitas žmogus“, „ta asmenybė“. Puikia savo 
lotynų kalba, iš kurios mes verčiame, kiek leidžia mūsų sugebėjimai, 
jis sako taip: „Aš papasakosiu apie vieną žmogų, kuris, būdamas vienas 
iš pirmųjų tarp miesto didikų, pasirinko sau gyvenamąją vietą viename 
sodžiuje pačiame pasienyje ir, įsitvirtinęs ten per savo nusikaltimus. 
niekino teismus ir teisėjus, visokius valdininkus ir valstybės valdžių. 
Gyveno jis visiškai nepriklausomai, teikė prieglobstį tremtiniams, karta 
buvo ištremtas ir pats, paskui grįžo lyg niekur nieko...“ Iš šito 
rašytojo mes paimsime dar vieną kitą ištrauką, kurios kaip tik pa- 
rems ir paryškins mūsų anonimo pasakojimą, kurį mes čia persa- 
kome. 

Daryti tai, ką draudžia įstatymai arba ką trukdo viena ar kita jėga; 
būti teisėju ir tvarkytoju kitų reikaluose, tenkinant savo valdžios troš- 
kimą, bauginti visus kitus; laikyti savo rankoje žmones, kurie patys 
pratę laikyti savo rankoje kitus, — tokios visada buvo šito žmogaus 
aistros. Jau nuo jaunų dienų prisižiūrėjęs visko ir prisiklausęs visokių 
kalbų apie baisų smurtą ir vaidus, pamatęs daugybę tironų, jis daug 
kuo piktinosi ir kartu daug ko nekantriai pavydėjo. Jaunystėje, gyven- 
damas mieste, jis nepraleisdavo (netgi ieškodavo) progos susikivirčy- 
ti su žymiausiais išpuikėliais, pastoti jiems kelią, pasigalynėti su jais ir 
arba kaip reikiant pamokyti juos, arba priversti ieškoti jo draugystės. 
Pranokdamas daugelį kitų savo turtais ir savo pažintimis, o drąsa ir 
atkaklumu galbūt ir visus, jis prispyrė daugumą atsisakyti nuo bet ko- 
kių varžybų su juo, su daugeliu susidorojo griežtai, o kitus padarė savo 
draugais, tik, žinoma, ir su jais elgėsi ne taip kaip su lygiais: jam galėjo- 
patikti tik tokie draugai, kurie laikė save žemesniais už jį ir stovėjo 
jo kairėje. Tačiau iš tikrųjų ir jis veikė jų labui, buvo jų įrankis: siek- 
dami savo tikslų, jie nepamiršdavo paprašyti jį paramos, 0 jis nepak- 
lausyti jų negalėjo, idant neprarastų savo reputacijos ir savo vaidmens. 

Taip jis ir pats, ir kitų padedamas tiek pridarė nusikaltimų, kad jau 
nei vardas, nei giminės, nei draugai, nei drąsa negalėjo apsaugoti jo 
nuo valdžios persekiojimų ir nuo didžiulės visuotinės neapykantos: jis 
turėjo viską mesti ir išsikraustyti už valstybės sienų. 

Manau, kad su šia aplinkybe yra susijusi reikšminga vieta Ripa- 
mončio pasakojime: „O štai kaip jis slapstėsi, koks buvo atsargus ir 
bailus, kai jau turėjo palikti šalį: raitas perjojo per visą miestą su tun- 
tu šunų, trimitams aidint, o kai jojo pro karaliaus rūmus, perdavė per 
sargybą gubernatoriui įžūlų laišką“. 

Ir būdamas toli jis neatsisakė intrigų, netgi nenutraukė ryšių su 
tais savo draugais, kurie priklausė kartu su juo „slaptai žiaurių suma- 
nymų ir baisių darbų sąjungai“, — jeigu pažodžiui išversime Ripamon- 
tį. Matyt, kaip tik tada jis užplanavo kartu su aukšto rango žmonėmis 
kažkokius naujus baisius nusikaltimus, apie kuriuos minėtasis istori- 
kas kalba labai trumpai, tik užuominom. „Netgi kai kurie užsienio 
valdovai, — sako jis, — ne kartą pasinaudojo jo pagalba, kai reikėjo 
nužudyti kokį svarbų žmogų, ir dažnai iš toli atsiųsdavo jam padėti 
žmonių, kurie klausydavo jo įsakymų“. 

Pagaliau, praėjus kažkiek laiko, gal kokių galingų jėgų užtarimu 
atleistas nuo ištrėmimo bausmės, o gal pasikliaudamas savo paties įžū- 
lumu, kuris darė jį neliečiamą, nusprendė grįžti namo ir iš tikrųjų grį- 
žo — tiesa, ne į Milaną, bet į vieną savo pilį, stūksančią visai prie Ber- 
gamo teritorijos, kuri tada, kaip visi žinome, priklausė Venecijos res- 
publikai. „Tie namai,— aš vėl cituoju Ripamontį,— tapo lyg kokia 
kraugeriškų darbų dirbtuve: tarnavo ten žmonės, už kurių galvą buvo 
pažadėtas atlyginimas, ir jų amatas buvo kapoti galvas, — netgi virė- 
jas ir virtuvės tarnai turėjo dalyvauti žmogžudystėse, ir netgi vaikų 
rankos buvo suteptos krauju“. Be šios gražios šeimynėlės savo namuo- 
se, jis, kaip tvirtina tas pats istorikas, turėjo ir daugiau talkininkų iš 
panašaus plauko žmonių, visada pasirengusių daryti, ką jis palieps, 
ir išmėtytų tartum kokios įgulos įvairiose abiejų respublikų vietose. 

Visi tironai didžiulėje krašto teritorijoje turėjo vienais ar kitais su- 
metimais pasirinkti arba draugystę, arba nesantaiką su šiuo nepapras- 
tu tironu. Bet pirmieji, kurie panūdo jam pasipriešinti, tiek nukentė- 
jo, jog daugiau niekam nebekilo noro rizikuoti. Ir netgi tie, kurie žiū- 
rėjo tik savo reikalų, rūpinosi tik savimi, negalėjo likti nuo jo neprik- 
lausomi. Netikėtai atsirasdavo jo pasiuntinys ir pareikalaudavo atsisa- 
kyti kurio nors sumanymo, liautis kamuoti kurį nors skolininką ar ko 
kito. Reikėdavo atsakyti „taip“ arba „ne“. Jeigu viena pusė atėjusi su 

vasalo pagarba pavesdavo jam sutvarkyti kokį nors reikalą, tai kitai 
sunku būdavo apsispręsti, ką daryti: ar vykdyti jo nuosprendį, ar pasis- 
kelbti jo priešu, kas buvo tolygu, kaip kadaise buvo sakoma, paskutinei 
džiovos stadijai. Daugelis kaltų kreipdavosi su prašymu padaryti juos 
nekaltus, o daugelis teisių norėdavo gauti iš jo stiprią paramą kovai su 
priešu; ir vieni, ir kiti patekdavo jo valdžion. Kartais pasitaikydavo, 
kad silpnas žmogus, smurtininko kamuojamas ir engiamas, kreipdavosi 
į JĮ, 1r jis, stojęs į silpnojo pusę, priversdavo smurtininką liautis perse- 
kiojus, atitaisyti skriaudą, prašyti atleidimo. O jeigu smurtininkas 
neklausydavo, jis taip pradėdavo jį persekioti, kad tasai turėdavo neš- 
dintis iš tų vietų, kur pavartojo smurtą, o kartais netgi susilaukdavo 
dar greitesnio ir baisesnio atpildo. Tokiais atvejais jo vardas, papras- 
tai keliąs siaubą ir pasišlykštėjimą, kurį laiką būdavo visų laiminamas, 
nes — nepasakysiu, kad tokio teisingumo, bet tokios pagalbos, tokios, 
šiaip ar taip, paramos tais laikais negalėjai laukti iš jokios kitos jėgos, 
privačios ar viešos. Bet kur kas dažniau, ir netgi dažniausiai, šita jėga 
padėdavo įvykdyti piktą valią, patenkinti žiaurius geismus ir išdidžias 
užgaidas. Tačiau kad ir kokiais įvairiais atvejais vartojama, šita jėga 
visados darė tą patį įspūdį — visiems diegė nepajudinamą įsitikinimą, 
kad šis žmogus gali daug panorėti ir padaryti, nesirūpindamas, ar tai 
teisinga, ar neteisinga, — tais dviem dalykais, kurie taip dažnai pasip- 
riešina Žmonių valiai ir priverčia juos susvyruoti. 

Garsas apie paprastus tironus dažniausiai sklisdavo tik toje vieto- 
vėje, kur jie buvo visų turtingiausi ir galingiausi; kiekviena apylinkė 
turėjo savų tironų, ir visi jie buvo tokie panašus vienas į kitą, kad žmo- 
nėms nebuvo jokios prasmės rūpintis tais, kurie nesėdėjo jiems ant 
sprando. Bet garsas apie šį mūsų tironą seniai jau buvo pasklidęs po vi- 
sus Milano kunigaikštystės kampus: liaudis visur buvo prikūrusi apie 
jį legendų, o jo vardas reiškė kažką lemtinga, buvo keistas, pasakiškas. 

Įtarimas, kad visur slankioja jo bendrai, visokie samdomi žudikai, 
neleido nė valandėlės jo pamiršti. Beje, tai buvo tik įtarimai, nes argi 
kas nors galėjo atvirai prisipažinti esąs jo rankoje? Ir vis dėlto kiek- 
vienas tironas galėjo būti jo bendras, kiekvienas plėšikas — jo gaujos 
narys. Šita nežinia tik gausino spėliojimus ir didino siaubą, ir kiekvie- 
ną kartą, kai kur nors pasirodydavo nepažįstamos, bjauresnės negu 
paprastai bravų figūros, kai įvykdavo baisus nusikaltimas, kurio kal- 
tininko iš karto nebuvo galima nurodyti ar įspėti, — pašnibždomis visi 
kalbėdavo apie tą žmogų, kurį mes dėl šito, švelniai sakant, nelemto 
mūsų autorių atsargumo turime vadinti Bevardžiu. 

Nuo jo pilies iki dono Rodrigo rūmų buvo ne daugiau kaip septy- 
nios mylios, todėl donas Rodrigas, tapęs savo valdose šeimininku ir 
tironu, tuoj įsitikino. kad taip arti gyvenant šalia tokio žmogaus reikia 
arba stoti su juo į kovą, arba sudaryti sandėrį. Jis pasiūlė Bevardžiui 
savo paslaugas ir tapo jo draugu, aišku, tokiu pat kaip ir visi kiti; jis ne 
kartą Bevardžiui pasitarnavo (rankraštis apie tai nieko nesako), ir 
kiekvieną sykį šis pažadėdavo pagalbą, kada tik prireiks. Tačiau donas 
Rodrigas labai stengėsi nuslėpti šią draugystę ar bent neparodyti, kokia 
ji artima ir kokio pobūdžio. Nors jis ir troško būti tironu, bet tik ne ko- 
kiu nežabotu: tironystė buvo jam tik priemonė, 0 ne tikslas. Jis norėjo 
laisvai gyventi mieste, naudotis jo patogumais, pramogomis, civilinio 
gyvenimo teikiama garbe. O tam turėjo laikytis tam tikro atsargumo, 
paisyti giminaičių, stiprinti draugystę su žymiais žmonėmis, laikyti ran- 
ką ant teisingumo svarstyklių, kad prireikus galėtų jas nusverti į savo 
pusę arba visiškai nušalinti, o kitais atvejais — netgi trenkti jomis per 
galvą kokiam žmogui, kurį taip lengviau įveikti negu smurtu. Ir, žino- 
ma, artima draugystė, tikriau pasakius — sąjunga su tokiu Bevardžiu, 
su atviru viešosios jėgos priešu, tikriausiai būtų kenkusi jo geram var- 
dui, ypač dėdės grafo akyse. Vis dėlto tam tikri draugiški santykiai, ku- 
rių neįmanoma buvo nuslėpti, su žmogumi, su kuriuo vaidytis buvo 
pernelyg pavojinga, galėjo būti ir pateisinami kaip neišvengiami ir bū- 
tini. Juo labiau kad tas, kuris privalo veikti, bet nenori ar nesugeba, pa- 
galiau turi sutikti su tuo, kad kas kitas vienaip ar kitaip atliktų jo parei- 
gą; 0 jeigu atvirai ir nesutinka, tai bent turi Žiūrėti į tai pro pirštus. 

Vieną rytą donas Rodrigas išjojo į medžioklę, lydimas kelių pėsčių 
bravų. Greta jo balno ėjo Grizas, o kiti keturi — užpakalyje. Eisena 
pasuko į Bevardžio pilį. 

Bevardžio pilis stūksojo viršum siauro ir niūraus slėnio, ant kalvos, 
išsikišusios iš dantytos kalnų grandinės, ir sunku buvo pasakyti, ar ją 
Jungė su slėniu, ar skyrė nuo jo daugybė uolų, skardžių ir ištisas labi- 
rintas olų ir tarpeklių, kurie traukėsi abiem kalvos šlaitais. Kalva buvo 
prieinama tik iš slėnio pusės: čia leidosi žemyn gana status, bet lygus 
šlaitas. Viršuje — pievos, pakalnėje — dirbami laukai, kuriuose šen 

ir ten pabirusios trobelės. Slėnio dugnas — tai akmenuota vaga, kuria 
teka, nelygu metų laikas, čia ramus upeliukas, čia srauni upė, kuri 
tada atstojo dviejų valstybių sieną. Priešinių kalnų šlaituose, kurie 
sudarė, taip sakant, kitą slėnio sieną, apačioje daiktais taip pat buvo 
dirbamų laukų. Visa kita — uolos ir akmenys, statūs skardžiai, ne- 
vaikštomi ir pliki, kur ne kur vienas kitas krūmokšnis tarpekliuose ir 
ant keterų. 

Iš niūrios pilies aukštumos, tarytum erelis iš savo kruvino lizdo, 
žiaurus sinjoras viešpatavo visai apylinkei, kur tik žmogus galėjo įkelti 
koją, ir niekada nematė jokios gyvasties nei viršum savęs, nei dangaus 
aukštybėse. Jo žvilgsnis aprėpdavo viską: kalnų šlaitus, slėnį ir juose 
vingiuojančius kelius. Keliukas, staigiais vingiais kylantis į tą baisią 
būstinę, žiūrint iš viršaus, panėšėjo į išsirangiusį kaspiną, ir pro langus, 
pro šaudymo angas sinjoras galėjo ramiausiai sekti kiekvieną juo artė- 
jančio žmogaus žingsnį ir šimtą kartų į jį nutaikyti ginklą. O su savo 
bravų įgula, kurią laikė viršuje, Bevardis galėjo patiesti ant keliuko 
arba nublokšti nuo jo į bedugnę visą būrį — nė vienas žmogus nebūtų 
spėjęs pasiekti viršūnę. Beje, ne tiktai į viršų, bet net ir į slėnį, net į jo 
pakraštį niekas nedrįso įkelti kojos, jeigu nebuvo tikras, kad pilies 
valdovas jam palankus. O jeigu ten būtų pasirodęs policininkas, su juo 
būtų pasielgta kaip su šnipu, sučiuptu priešininko stovykloje. Apie to- 
kius, kurie drįso įžengti į tas vietas, žmonės pasakojo tragiškas istorijas; 
bet visa tai buvo kažkada seniai, ir niekas iš jaunimo nebeatsiminė, kad 
būtų matę slėnyje nors vieną tokį drąsuolį, gyvą ar mirusį. 

Taip aprašo mūsų anonimas šią vietą. Jos pavadinimo jis nemini, 
maža to, nenorėdamas užvesti mus ant pėdsako, nieko nesako apie do- 
no Rodrigo kelionę ir perkelia jį tiesiog į slėnio vidurį, į kalvos papė- 
dę, ten, kur prasideda status ir vingiuotas keliukas. Tenai stovėjo taver- 
na, kurią galėjai pavadinti ir sargybos būstine. Senoje iškaboje viršum 
durų buvo nupiešta abiejuose kraštuose po spinduliuojančią saulę, bet 
liaudis, kuri čia kartoja vardus tokius, kokie jie nuo seno yra, čia pa- 
keičia juos, kaip jai patinka, nevadino šios tavernos kitaip kaip „,Bai- 
siąja naktimi“. 

Pasigirdus artėjančiam kanopų tapsenimui, tavernos tarpdury pa- 
sirodė vaikėzas, apsiginklavęs kaip saracėnas. Pasižiūrėjęs į kelią, jis 
žengė į vidų įspėti trijų galvažudžių, kurie lošė kortomis, purvinomis 
ir išlinkusiomis tartum čerpės. Tas, kuris atrodė esąs viršininkas, atsis- 
tojo, priėjo prie durų ir, pažinęs savo šeimininko draugą, jį pagarbiai 
pasveikino. Donas Rodrigas, taip pat labai mandagiai su juo pasisvei- 

kinęs, paklausė, ar sinjoras pilyje, ir, gavęs iš sargybos viršininko atsa- 
kymą, kad tikriausiai namie, nulipo nuo arklio ir metė pavadžius Tira- 
dritui, vienam iš savo palydos. Paskui nusikabino šautuvą ir padavė 
jį Montanarolui, tarytum norėdamas nusimesti nereikalingą naštą, kad 
būtų lengviau kilti į kalną, o iš tikrųjų todėl, kad puikiai žinojo, jog į 
viršų eiti su šautuvu neleidžiama. Paskui išsitraukė iš kišenės kelias 
berlingas ir padavė jas Tanabuzui, sakydamas: „Jūs palaukite manęs 
čia ir tuo tarpu pasilinksminkite su šiais šauniais vyrais“. Pagaliau išsi- 
ėmė kelis auksinius skudus ir įbruko juos į ranką viršininkui, sakyda- 
mas, kad pusė skirta jam, o kitą pusę reikia išdalyti jo žmonėms. Ir pa- 
galiau su Grizu, kuris taip pat nusikabino šautuvą, donas Rodrigas jau 
pėsčias ėmė kopti į viršų. 

Mūsų minėtieji bravai, o su jais ir ketvirtasis — Skvinternotas (jūs 
tik atkreipkite dėmesį į tas gražias pravardes“", taip rūpestingai išlai- 
kytas mums anonimo) — liko kartu su trimis Bevardžio žmonėmis ir 
tuo vaikėzu, būsimu kandidatu į kartuves. Jie ėmėsi lošti kortomis, 
gerti ir pakaitomis girtis savo žygdarbiais. 

Netrukus doną Rodrigą pasivijo vienas iš Bevardžio vyrų, taip pat 
kopęs į viršų. Jis pasižiūrėjo į atvykėlį, pažino ir prisidėjo prie jo, tuo 
būdu išgelbėdamas jį nuo nemalonumo atsakinėti, kuo jis vardu ir kas 
jis toks, kiekvienam jo nepažįstančiam sutiktajam. Priėjus pilį, donas 
Rodrigas buvo įvestas į vidų (tačiau Grizą turėjo palikti už durų), pas- 
kui vedamas tamsiais koridorių labirintais, per visokiausias sales, 
prikabinėtas muškietų, kardų ir alebardų, kuriose ėjo sargybą bravai. 
Truputį palaukęs, jis buvo įleistas į salę, kur sėdėjo Bevardis. | 

Tas pakilęs pasitiko svečią, atsakydamas į jo sveikinimą ir kartu 
žiūrėdamas jam į rankas ir veidą: taip jis iš įpratimo, beveik nejučiom. 
elgėsi su kiekvienu, atėjusiu pas jį, net jeigu tai buvo senas ir išban- 
dytas jo draugas. 

Pilies valdovas buvo aukšto ūgio, tamsaus gymio, plikas, su retais ir 
žilais plaukais aplinkui galvą, raukšlėto veido. Iš pirmo žvilgsnio jis at- 
rodė senesnis, negu buvo, — galėjai jam duoti daugiau kaip šešiasde- 
šimt metų, bet jo laikysena, judesiai, griežti veido bruožai, niaurus, bet 
žvalus žvilgsnis liudijo tokią kūno ir dvasios jėgą, kuria galėtų pasi- 
girti netgi jaunuolis. 

Donas Rodrigas pasisakė atėjęs prašyti patarimo ir pagalbos; įsi- 
painiojęs į keblų reikalą, nuo kurio atsimesti jam neleidžianti garbė, 
lis prisiminęs, ką jam kadaise sakęs gerbiamasis šeimininkas, niekada 
neduodąs tuščių, nepagrįstų pažadų. Ir Rodrigas ėmė dėstyti savo niek- 

šiškus kėslus. Bevardis, kuris apie tai jau šį tą žinojo, nors ir miglotai, 
klausėsi įdėmiai, nes mėgo panašias istorijas, be to, čia buvo įsimaišęs 
vienas asmuo, jam žinomas ir labai nekenčiamas, brolis Kristoforas, 
atviras tironų priešas ne tik žodžiais, bet prireikus ir darbais. Donas 
Rodrigas, žinodamas, su kuo kalbąs, ėmė kaip išmanydamas didinti sa- 
vo sumanymo sunkumus: vieta tolima, vienuolynas, sinjora!.. Bevardis, 
tarytum kokio demono, slypinčio jo širdyje, pakurstytas, staiga nutrau- 
kė doną Rodrigą, pareikšdamas, kad jis pats :msiąsis šio žygio. Užsirašė 
mūsų vargšės Liučijos vardą ir atsisveikino su svečiu, sakydamas: 

— Netrukus gausite iš manęs žigią, ką daryti. 

Jeigu skaitytojas dar prisimena tą nelemtą Edžidiją, gyvenantį 
šalia vienuolyno, kur buvo prisiglaudusi vargšė Liučija, tegu dabar 
žino, kad tai buvo vienas ištikimiausių ir artimiausių Bevardžio bend- 
rų. Štai kodėl šis taip greitai ir ryžtingai sutiko padėti Rodrigui. Bet 
vos tik jis liko vienas, jį apėmė tegul ir ne gailesys, bet kažkoks apmau- 
das, kad sutiko. Jau kuris laikas Bevardis ėmė jausti jeigu ne sąžinės 
graužimą, tai kažkokį maudulį dėl savo piktadarybių. Daugybė jų, sle- 
giančių jeigu ne sąžinę, tai bent atmintį, atgydavo kiekvieną kartą, 
kai jis padarydavo kokią naują piktadarybę. Jos visos kartu iškildavo 
jo mintyse, šlykščios ir baisios, ir jų našta, ir taip jau sunki, tarytum 
vis didėjo ir didėjo. Pasibjaurėjimas, kurį jis jautė darydamas pirmuo- 
sius nusikaltimus ir kuris ilgainiui buvo beveik visai dingęs, dabar vėl 
atsirado. Bet jeigu anais senais laikais miglota mintis apie tolimą ateitį 
ir galingas gyvybingumo jausmas diegė jam širdyje nerūpestingą pasi- 
tikėjimą savo jėgomis, tai dabar, atvirkščiai, mintys apie ateitį vis la- 
biau kartino praeitį. „Senatvė — mirtis — o paskui?“ Ir nuostabus 
dalykas: mirties vaizdas, kuris pavojaus valandėlę, priešo akivaizdoje, 
paprastai padvigubindavo šito žmogaus įkarštį ir pakurstydavo jam ru- 
stį ir drąsą, — tas pats vaizdas, iškilęs prieš jį dabar nakties tyloje, sau- 
gioje pilyje, staiga jį prislėgdavo. Tai buvo ne ta mirtis, kurios galėjai 
susilaukti iš priešininko, taip pat mirtingo; jos neįmanoma buvo atremti 
aštresniu ginklu, miklesne ranka; ji stojo prieš jį pati viena, užgimusi 
kažkur viduje; ji dar buvo toli, bet slinko vis arčiau; ir tuo metu, kai 
protas skausmingai stengėsi nuvyti pačią mintį apie ją, ji vis artinosi. 
Anksčiau nuolatos pasikartojančios scenos, taip sakant, nesibaigiantis 
smurto, keršto, žmogžudystės spektaklis skatino jį pirmauti tose Žžiau- 
riose varžybose ir kartu lyg saugojo nuo sąžinės priekaištų. Dabar jo 
sieloje kas kartas kildavo neaiški, bet baisi mintis apie savo paties atsa- 
komybę, apie tai, kad proto neturi paveikti jokios scenos. Dabar jis 

kartais pajusdavo baisią vienatvę kaip tik dėl to, kad, atsiskyręs nuo 
prastos piktadarių minios, stovėjo visų priešaky. Dievas, apie kurį jis 
tiek buvo girdėjęs, bet kurio jau seniai nebejautė reikalo nei neigti, nei 
pripažinti, gyvendamas taip, tartum jo nė nebūtų, dabar, kai užeidavo 
kažkoks nesuprantamas maudulys, nežinia iš kur kilusi baimė, — Die- 
vas, rodės, šaukė jo sieloje: „O vis dėlto aš esu!“ Jaunystės aistrų sūku- 
ryje įstatymas, skelbiamas Dievo vardu, rodėsi jam tiesiog nepaken- 
čiamas. Dabar, kai tas įstatymas ūmai ateidavo jam į galvą, protas, ne- 
paisydamas valios, laikė jį neginčijamu. Tačiau jis niekam nesipasa- 
kojo apie šį savo naują nerimą, negana to — giliai jį slėpė širdyje ir 
dangstė dar didesniu žiaurumu. Taip jis bandė nuslėpti jį ir pats nuo 
savęs arba visai užgniaužti. Su pavydu minėdamas tuos laikus (nei 
panaikinti, nei pamiršti jų nebuvo galima), kai jis, būdavo, daro pik- 
tadarybes nejausdamas jokių sąžinės priekaištų, rūpindamasis vien tuo, 
kad jos pasisektų, jis kaip įmanydamas stengėsi susigrąžinti anas dienas, 
išlaikyti ar atgauti ankstesniąją valią, tvirtą, išdidžią, nepalaužiamą, 
ir įtikinti pats save, kad tebėra koks buvęs. 

Tad ir šįsyk jis tuoj pat davė žodį donui Rodrigui, norėdamas už- 
kirsti kelią į savo širdį bet kokioms abejonėms. Bet vos tik tas išėjo, 
jis staiga pajuto, kaip ima blėsti ryžtingumas, kurį jis įteigė sau, duo- 
damas šitą pažadą, pajuto, kaip pamažu į jo sąmonę smelkiasi pagunda 
sulaužyti tą žodį. Bet juk tai būtų nuopuolis draugo, antraeilio bendri- 
ninko, akyse. Norėdamas iškart nuslopinti skaudžią vidinę kovą, jis 
pasišaukė Nibiją, vieną iš pačių mikliausių ir narsiausių savo piktada- 
rybių vykdytojų, per kurį paprastai susisiekdavo su Edžidiju. Bevardis 
griežtai įsakė jam tučtuojau sėsti ant arklio, joti tiesiai į Moncą, pra- 
nešti Edžidijui apie jo duotą pažadą ir pareikalauti, kad tas padėtų jį 
ištesėti. 

Pasiuntinys plėšikas grįžo kur kas greičiau, negu jo laukė šeiminin- 
kas. Edžidijas atsakė, jog viską galima padaryti lengvai, be jokio pavo- 
jaus. Tegul tik jam atsiunčią tuoj pat karietą su dviem ar trimis per- 
sirengusiais bravais, o kitkuo pasirūpinsiąs jis pats, jis ir vadovausiąs 
operacijai. Išklausęs šį pranešimą, Bevardis, nepaisydamas, kas dėjosi 
jo širdy, skubiai paliepė pačiam Nibijui viską parengti, kaip nurodė 
Edžidijas, ir traukti į žygį su dviem bendrais, kuriuos jis pats įvardijo. 

Jeigu Edžidijas, darydamas tą baisią paslaugą, kurios iš jo reikala- 
vo, būtų turėjęs kliautis vien savo jėgomis, jis tikriausiai nebūtų taip 
greitai davęs tokio tvirto pažado. Bet pačiame tame prieglobstyje, kur, 
rodėsi, viskas galėjo nuožmiajam jaunuoliui trukdyti, jis turėjo ramstį, 

žinomą tik jam vienam, ir tai, kas kitiems būtų buvę didžiausia kliutis, 
jam buvo geriausias įrankis. Mes jau pasakojome, kaip nelaimingoji 
sinjora vieną sykį sutiko jo išklausyti, ir skaitytojas, reikia manyti, sup- 
rato, kad tas sykis buvo ne paskutinis, o tik pirmas žingsnis jos nedora- 
me, kruviname kelyje. Tas pats balsas, kuris turėjo jai vis didesnę ir 
didesnę galią ir, sakyčiau, gebėjo priversti sinjorą netgi padaryti nusi- 
kaltimą, dabar pareikalavo iš jos paaukoti nekaltą būtybę, pavestą jos 
globai. 

Šis reikalavimas Gertrūdai pasirodė baisus. Netekti Liučijos dėl 
nenumatytų aplinkybių, be savo pačios kaltės, — ir tai jau būtų buvę 
Gertrūdai nelaimė, sunki bausmė. O čia jai liepia merginą niekšiškai 
išduoti. Tai, kas turėjo būti atpirkimas, jai virto nauju sąžinės priekaiš- 
tų šaltiniu. Nelaimingoji apgalvojo visas galimybes išsisukti nuo bai- 
saus įsakymo, visas, išskyrus vienintelę tikrą ir jai įmanomą. Nusikal- 
timas — rūstus ir nepalenkiamas viešpats, kurį gali sutramdyti tik tas, 
kas tvirtai stoja prieš jį. O tokio tvirto ryžto Gertrūda neturėjo — 
ir pakluso. 

Buvo paskirta diena; artinosi sutarta valanda. Gertrūda, užsidariu- 
si su Liučija savo priėmimo kambaryje, mylavo ją labiau negu papras- 
tai. O Liučija atsakė į tuos mylavimus vis didėjančiu meilumu,— taip 
avis be baimės virpėdama laižo atsigręžusi piemens ranką, kuri ją 
glosto ir pamažu tempia į priekį, nežinodama, kad prie avidės jos lau- 
kia mėsininkas, kuriam piemuo ką tik pardavė ją. 

— Man reikia didelės paslaugos, ir tik jūs viena galite ją man pa- 
daryti. Nors ir tiek žmonių mano žinioje, bet nė vienu negaliu pasik- 
Hauti. Vienu labai svarbiu reikalu — kokiu, aš jums pasakysiu pas- 
kui -— man reikia tučtuojau pasikalbėti su kapucinų viršininku, kuris 
atvedė jus, vargše mano Liučija, pas mane. Bet jokiu būdu niekas netu- 
Fi sužinoti, jog aš pati siunčiau jo pakviesti. Tik jūs viena galite man 
slaptai atlikti šią užduotį, daugiau niekas. 

Liučiją apstulbino toks prašymas. Su įprastu jai drovumu, neslėp- 
dama savo didžiulio nustebimo, ji tuoj pat ėmė atsisakinėti užduoties, 
dėstydama priežastis, kurias sinjora tikriausiai suprato Ir numatė: be 
motinos, viena, nuošaliu keliu, nepažįstamame krašte... Bet Gertrūda, 
išėjusi velnišką mokyklą, taip pat parodė didelį nustebimą ir nepasi- 
tenkinimą, kad toji, į kurią ji dėjo tiek daug vilčių, tokia užsispyrusi, 
ir apsimetė įsitikinusi, kad visi jos atsikalbinėjimai tušti: dienos vidury, 
pora žingsnių keliu, kuriuo Liučija jau ėjusi prieš kelius dienas... net 
Jeigu ji niekada anksčiau jo nebūtų mačiusi, tai užtenka tik jį parodyti. 

ir niekaip nepaklysi! Gertrūda tiek visko prišnekėjo, kad vargšelei, 
susigraudinusiai ir susigėdusiai, galų gale išsprūdo: 

— Gerai, tai ką aš turiu daryti? 

— Nueikite į kapucinų vienuolyną,— čia ji vėl ėmė aiškinti ke- 
lią.— Liepkite pašaukti tėvą viršininką, pasakykite jam akis į akį, kad 
tuojau ateitų pas mane, bet tik tegu niekam neprasitaria, kad aš siun- 
čiau jo pakviesti. 

— O ką aš pasakysiu ekonomei, kuri niekada nematė manęs išei- 
nant iš vienuolyno, jeigu paklaus, kur einu? 

— Stenkitės išeiti nepastebėta. O jeigu nepavyks, tai pasakykite 
jai, kad einate į tokią ir tokią bažnyčią, kur pasižadėjot pasimelsti. 

Nauja kliūtis vargšei merginai — reikės meluoti! Bet sinjora ap- 
simetė vėl tokia susikrimtusi, kad Liučija priešinasi, ir ėmėsi taip karš- 
tai įkalbinėti ją, kad, girdi, negražu per tuščią skrupulingumą pamiršti 
dėkingumą, — jog mergina, greičiau sumišusi negu įtikinta, o svarbiau- 
sia — susijaudinusi labiau negu kada nors, atsakė: „Gerai, nueisiu. 
Dieve padėk man“. Ir pakilo. 

Gertrūda įdėmiai niūriomis akimis stebėjo Liučiją pro pinučius ir, 
kai pamatė ją jau tarpdury, tarytum pasidavė nenumaldomam jausmui 
ir sušuko: 

— Klausykit, Liučija! 

Ši atsigręžė ir priėjo prie pinučių. Bet iškrypusioje Gertrūdos są- 
monėje vėl paėmė viršų mintis, stipresnė už visas kitas. Apsimetusi 
nepatenkinta nurodymais, kuriuos jau davė, ji vėl ėmė aiškinti Liuči- 
jai kelią, kurio ši turėjo laikytis, ir atleido ją, tarusi: „Padarykite viską, 
kaip jums sakiau, ir greitai grįžkite“. Liučija išėjo. 

Nepastebėta ji išsmuko pro vienuolyno vartus ir atsidūrė gatvėje. 
Nuleidusi akis, ėjo palei sieną. Gautų nurodymų ir atminties dėka rado 
miesto vartus; išėjo pro juos ir susimąsčiusi, truputį virpėdama, žengė 
vieškeliu, o po valandėlės pasiekė kelią, kuris vedė į vienuolyną. Mergi- 
na išsyk jį pažino. 

Tas kelias — jis ir dabar toks pat — tartum upės vaga vingiuoja 
tarp dviejų aukštų šlaitų, apaugusių krūmais, kurie sudaro viršum jo 
lyg kokį skliautą. Pasukusi šiuo visiškai tuščiu keliu, Liučija pajuto 
vis didėjančią baimę ir paspartino žingsnį, bet netrukus šiek tiek atkuto, 
išvydusi stovinčią kelioninę karietą ir prie jos, priešais atviras dureles, 
du keleivius, kurie dairėsi į šalis, tarytum nežinodami, į kurią pusę va- 
žiuoti. Prisiartinusi ji išgirdo, kaip vienas iš jų pasakė: „Štai ateina šau- 
ni mergina, ji mums parodys kelią“. Ir iš tikrųjų, kai ji priėjo prie ka- 

rietos, tasai, kur pasakė tuos žodžius, daug mandagiau, negu galėjai 
tikėtis pagal jo išvaizdą, atsigręžė į ją ir tarė: 

— Sakykite, panele, ar negalėtumėt parodyti mums kelio į Moncą? 

— Jūs važiuojate visai į kitą pusę,— atsakė vargšelė,— Monca 
štai ten... — ji apsigręžė ir parodė pirštu. 

Tuo metu kitas (tai buvo Nibijas) staiga stvėrė ją už liemens ir 
pakėlė. Liučija, siaubo apimta, pasuko galvą ir suriko; plėšikas jėga 
įstūmė ją į karietą. Ten ją sugriebė bravas, sėdintis priekyje, ir, kadangi 
ji stengėsi ištrūkti ir klykė, pasisodino ją priešais save, o trečias nutildė 
jos šauksmą, užspaudęs jai burną skarele. Tuo tarpu Nibijas irgi vik- 
riai įšoko į karietą, užtrenkė dureles, ir karieta nurūko kiek iškerta. 
O žmogus, kuris davė Liučijai tokį klastingą klausimą, likęs ant kelio, 
apsidairė, ar kas neišgirdo Liučijos riksmo. Nieko nepamatęs, užšoko 
ant aukšto kranto, kabindamasis už krūmų, ir dingo. Tai buvo vienas 
iš Edžidijo tarnų. Pirma jis stovėjo lyg niekur nieko savo šeimininko 
namų tarpdury, laukdamas, kada Liučija išeis iš vienuolyno, gerai ją 
įsižiūrėjo, kad galėtų pažinti, ir trumpiausiu keliu nudūmė laukti jos 
sutartoje vietoje. 

Kas sugebės dabar aprašyti Liučijos baimę, širdgėlą, išreikšti tai, 
kas darėsi jos širdyje? Išplėtusi baimingas akis, ji neramiai apsidairė, 
bandydama suvokti savo klaikią padėtį, ir tuoj pat vėl užsimerkė, šlykš- 
tėdamasi ir baisėdamasi tais bjauriais veidais; ji stengėsi ištrūkti, bet 
vyrai ją tvirtai laikė iš visų pusių. Mergina, sukaupusi visas jėgas, mė- 
gino juos atstumti ir pulti prie durelių, bet pora tvirtų rankų laikė ją 
kaip prikaltą karietos gale, o dar dvi poros stambių letenų neleido jai 
nė pajudėti. Vos tik ji prasižiodavo šaukti, jai užkimšdavo burną skare- 
le. Tuo tarpu treji velniški nasrai žmoniškiausiu, kokį tik galėjo nutai- 
syti, balsu sakė: „Tylėkit, tylėkit, nebijokit, mes jums nedarysim nie- 
ko bloga!“ Po valandėlę trukusios sunkios kovos ji, rodėsi, nurimo: 
nuleido rankas, atlošė galvą, vargiai pakėlė vokus ir įsmeigė akis į vie- 
ną tašką. Ir jai pasirodė, kad tie siaubingi veidai prieš ją siūbuodami 
liejasi į kažkokią baisią dėmę. Veidas išblyško, ją išmušė šaltas prakai- 
tas. Liučija apalpo. 

— Na, na nebijokit! — tarė Nibijas. 

— Nebijokit, nebijokit! — pakartojo kiti du niekšai. 

Bet Liučija buvo be sąmonės, taigi negalėjo girdėti tų baisių rami- 
nančių balsų. 

— Po velnių, ar tik nenumirė?! — pasakė vienas iš jų.— O jeigu 
iš tikro mirė? 


Sužadėtiniai 270 


— Kur tau mirs! — pasakė kitas.— Tik neteko sąmonės, moteriš- 
koms taip atsitinka. Aš jau žinau: kai nori pasiųsti ką nors į aną pasau- 
lį, vis tiek ką — vyrą ar moterį, to niekad neužtenka. 

— Na, gana, — pasakė Nibijas,— darykit, kas jums sakyta, ne- 
sirūpinkit ne savo reikalais. Išsitraukit iš po sėdynės muškietas ir lai- 
kykite parengtas, nes miške, į kurį dabar įvažiuosim, visada slapstosi 
plėšikų. Tik nelaikykit jų taip atstatytų, dar kas pamatys, po velnių! 
Užsikiškit už nugaros — argi nematot, kad ji, tartum šlapias viščiukas, 
alpsta dėl menkniekių? Pamačiusi ginklus, ko gera, tikrai numirs. Kai 
atsipeikės, žiūrėkit, negąsdinkit jos, nelieskit, kol neduosiu ženklo. Aš 
vienas ją sugebėsiu išlaikyti. Ir tylėkit — kalbėsiu aš. 

Tuo tarpu karieta, lėkdama visu greičiu, įvažiavo į mišką. 

Po kurio laiko vargšė Liučija ėmė peikėtis, lyg busdama iš kieto 
ir sunkaus miego, ir atsimerkė. Tik vargais negalais susikaupė ir pama- 
tė visus baisumus aplinkui. Pagaliau ji vėl suprato, kokia siaubinga 
jos padėtis. Šiek tiek atitokusi, dar kartą pabandė pulti prie durelių 
ir šokti iš karietos. Bet ją sulaikė, ji suspėjo tik akimirką pamatyti, ko- 
kiom nykiom ir tuščiom vietom ją veža. Vėl suriko, bet Nibijas, pakė- 
lęs savo leteną su skarele, pasakė kiek galėdamas švelniau: 

— Būkit rami, taip bus geriau ir jums pačiai. Mes nenorim jūsų 
skriausti, bet jeigu netylėsit, mes jus nutildysim. 

— Paleiskite mane! Kas jūs tokie? Kur mane vežate? Kam mane 
pagrobėte? Paleiskite mane. Paleiskite! 

— Sakau jums — nebijokit. Juk jūs ne vaikas ir turit suprasti, kad 
mes nenorim jūsų skriausti. Argi nematot, kad šimtą kartų galėjom 
jus nužudyti, jei būtume turėję blogų norų? Todėl būkit rami. 

— Ne, ne, leiskite man eiti savo keliu. Aš jūsų nepažįstu. 

— Užtat mes jus pažįstam. 

— O Mergele švenčiausioji! Iš kur jūs mane pažįstate? Leiskite 
mane, dėl Dievo meilės. Kas jūs tokie? Kodėl mane pagrobėt? 

— Todėl, kad mums taip įsakė. 

— Kas? Kas? Kas galėjo jums įsakyti? 

— Tylėk! — rūsčiu veidu tarė Nibijas.— Tokių dalykų niekas 
neklausinėja. 

Liučija dar sykį pamėgino staiga šokti prie durelių, bet, pamačiusi, 
kad tai beprasmiška, vėl ėmė maldauti. Nuleidusi galvą, plūsdama aša- 
rom, sudėjusi maldai rankas ir pakėlusi jas prie lūpų, ji kalbėjo trūk- 
čiojančiu nuo verksmo balsu: 

— Dėl Dievo meilės, dėl švenčiausios Mergelės meilės, paleiskite 

mane! Ką aš jums bloga padariau? Juk aš vargšė mergaitė ir nieko jums 
nepadariau. O tai, ką jūs padarėt man, aš atleidžiu iš visos širdies ir 
melsiuos už jus. Jeigu kas turite dukterį, žmoną, motiną, pagalvokite, 
kaip jos kentėtų mano vietoje. Atsiminkite, kad mirti skirta visiems, ka- 
da nors ir jūs panorėsite, kad Dievas būtų jums gailestingas. Leiskite 
mane, palikite mane čia. Viešpats man padės rasti kelią. 

— Negalim. 

— Negalite? O Viešpatie! Kodėl negalite? Kur mane vežate? Kam 
vežate? 

— Negalim, ir tiek. Bet jūs nebijokit, mes nenorim jūsų skriausti. 
Sėdėkit ramiai, ir niekas jūsų nepalies. 

Prislėgta, nusikankinusi, pasibaisėjusi, kad jos žodžiai nepadarė 
jokio įspūdžio, Liučija kreipėsi į tą, kieno rankoje žmonių širdys, kas 
gali, kai nori, suminkštinti net pačias kietąsias. Įsigužė kuo giliau į 
karietos kampą, sukryžiavo ant krūtinės rankas ir kurį laiką meldėsi 
mintyse, o paskui išsiėmė rožančių ir ėmė kalbėti jį su tokiu karštu ti- 
kėjimu ir taip jausmingai, kaip niekada savo gyvenime. Protarpiais, 
manydama, kad jos maldas Dievas bus išklausęs ir grobikai jos pasi- 
gailės, Liučija vėl imdavo prašyti savo kankintojų malonės, bet viskas 
veltui. Paskui dar kelis kartus buvo netekusi sąmonės, o kai atsipeikė- 
davo, ją vėl suimdavo baimės. Bet mes nebesiryžtame toliau jų apraši- 
nėti: sielvartingas gailestingumas ragina mus greičiau baigti šią kelionę, 
trukusią daugiau kaip keturias valandas: juk mums ir po to teks išgy- 
venti daug neramių valandų. Persikelkime tad į pilį, kur jau laukė ne- 
laimingosios. 

Bevardis jos laukė su nerimu, kažkaip neįprastai sutrikęs. Keista! 
Šitą žmogų, kuris tiek sykių šaltai sprendė, kam mirti ir kam gyventi, 
kuris, ko nors imdamasis, nė trupučio nepaisė, ar kas kenčia per jį, 
ar ne, nebent tik retkarčiais juto nuožmų pasitenkinimą kerštu, dabar, 
kai kėsinosi į šią nepažįstamąją, šią vargšę sodietę, tarytum šiurpas 
kratė, sakyčiau, kone siaubas ėmė. Pro aukštą savo pilies langą jis jau 
seniai žiūrėjo į slėnio pakraštį. Štai pasirodė karieta, lėtai slenkanti 
į priekį: padūkęs lėkimias atvėsino arklių įkarštį ir nuvarė juos nuo 
kojų. Ir nors iš tos vietos, iš kur jis žiūrėjo, karieta atrodė ne didesnė 
kaip vaikiškas žaisliukas, jis išsyk pažino ją, ir širdis jam ėmė smarkiau 
plakti. 

„Ar.ji ten? — tuoj pat pagalvojo jis.— Kiek man su ja bėdos! Kad 
tik greičiau ja atsikratyti“. Ir jau buvo bešaukiąs vieną iš savo galva- 
žudžių, ketindamas pasiųsti jį karietai priešais ir paliepti Nibijui ap- 

sigręžti ir vežti Liučiją į dono Rodrigo rūmus. Bet įsakmus „ne“, sus- 
kambėjęs jo sąmonėje, sulaikė jį. Vis dėlto reikėjo ką nors įsakyti: ne- 
pakenčiama buvo stovėti ir taip ilgai laukti karietos, kuri lėtai slinko 
artyn tartum išdavystė, o gal — ką gali žinoti? — tartum bausmė, ir jis 
liepė pašaukti seną savo tarnaitę. 

Ši moteris buvo gimusi pačioje pilyje, kur jos tėvas kadaise sargavo, 
ir čia nugyveno visą gyvenimą. Tai, ką ji matė ir girdėjo nuo pat lop- 
šio, įdiegė jai didingą ir baisią mintį apie šeimininkų galybę, ir svar- 
biausiu dalyku ji laikė taisyklę, susidarytą iš visokiausių pamokymų ir 
pavyzdžių, — taisyklę, kuri reikalavo ponų klausyti visados, nes jie 
gali padaryti ir daug bloga, ir daug gera. Pareigos jausmas, kurio užuo- 
mazgų esama visų Žmonių širdyse, stiprėjo jos širdyje kartu su pagarba, 
baime, vergiškumu, godumu, suaugo su šitais jausmais ir apsiprato su 
jais. Kai Bevardis, tapęs pilies šeimininku, ėmė taip baisiai naudotis 
savo galia, ji iš pradžių pajuto kažkokį pasišlykštėjimą, bet kartu ir dar 
didesnį nuolankumą. Ilgainiui priprato prie to, ką kasdien matė ir gir- 
dėjo: tvirta ir nežabota tokio didelio sinjoro valia buvo jai tartum kokia 
neišvengiama lemtis. Suaugusi ji ištekėjo už vieno namų tarno, kuris 
greitai po to, išėjęs į pavojingą žygį, padėjo galvą ant vieškelio, o ją 
paliko našlauti pilyje. Sinjoras tučtuojau atkeršijo už savo tarną, ir 
tas kerštas jai suteikė žiaurios paguodos, ji ėmė dar labiau didžiuotis, 
kad turi tokį gerą globėją. Nuo to laiko ji retai kada teiškeldavo koją 
iš pilies ir pamažu atprato žiūrėti į gyvenimą kitaip, kaip į jį buvo žiū- 
rima čia. Ji neturėjo jokio ypatingo darbo, bet nuolat čia vienas, čia 
kitas iš sinjoro galvažudžių gaujos paliepdavo jai ką nors padaryti, 17 
tai buvo jai kančia. Čia ji turėjo lopyti skarmalus, čia skubiai taisyai 
valgį vyrams, grįžusiems iš žygio, čia slaugyti sužeistuosius. Ir visi įsa- 
kymai, priekaištai ir padėkos būdavo pridaigstyti patyčių ir įžeidinėji- 
mų. Paprastai visi ją vadino „sene“. O epitetai, kurių kiekvienas būt- 
nai pridėdavo prie šio vardo, keisdavosi pagal aplinkybes ir kalbančiogo 
nuotaiką. O jinai, jeigu kas neduodavo jai tinginiauti arba įpykinda- 
vo,— tinginystė ir pyktis buvo dvi svarbiausios jos ydos, — dažnai at- 
sakydavo į šiuos komplimentus tokiais žodžiais, kurie kur kas veikiau 
negu įžeidėjų žodžiai atrodė paties šėtono įkvėpti. 

— Ar matai štai ten karietą? — paklausė ją sinjoras. 

— Matau,— atsakė senė, atkišusi į priekį savo smailų smakrą ir 
išpūtusi akis, šiaip giliai įdubusias, o dabar tarsi virstančias iš kaktos. 

— Liepk tučtuojau paruošti neštuvus, sėsk į juos ir įsakyk tave 
nunešti į „Baisiąją naktį“. Tik greičiau, greičiau, kad ten būtum anks- 

čiau už karietą: matai, kokiu vėžlio žingsniu ji slenka. Toj karietoj 
yra... turi būti... viena mergina. Jeigu ji ten, pasakyk Nibijui mano var- 
du, kad ją pasodintų į neštuvus, o pats tuojau ateitų pas mane. Tu būsi 
neštuvuose su ta... mergina, ir kai pakilsite čionai, nusivesk ją į savo 
kambarį. Jeigu tave klaus, kur ją vedi, kieno šita pilis, — žiūrėk, ne... 

— Ką jūs! — tarė senė. 

— Bet tu ją padrąsink. 

— Ką turiu jai sakyti? 

— Ką turi jai sakyti? Aš juk tau sakau — padrąsink. Sulaukei 
tokio amžiaus ir nežinai, kaip padrąsinti žmogų, kada reikia? Argi nie- 
kad tau neskaudėjo širdies? Argi tu niekados nebijojai? Argi nežinai 
žodžių, kurie nuramina tokią valandėlę? Štai tokius žodžius tu jai ir 
kalbėk — sugalvok, po velnių! Eik! 

Jai išėjus, jis truputį pastovėjo prie lango, įsmeigęs akis į karietą, 
kuri dabar jau atrodė daug didesnė; paskui pakėlė akis į saulę, kuri 
šiuo metu slėpėsi už kalnų, po to pasižiūrėjo į padangėje išsisklaidžiu- 
sius debesis, kurie, iki šiol rudi, ūmai pasidarė beveik ugniniai. Atsit- 
raukęs nuo lango, jį uždarė ir ėmė vaikščioti skubančio keleivio žings- 
niu po kambarį. 

Senė nubėgo daryti, kas įsakyta, ir pati įsakinėti pono vardu, kuris, 
kad ir kieno ištartas šioje pilyje, tučtuojau prispirdavo visus klausyti, 
nes niekam net į galvą neateidavo, kad gali atsirasti akiplėša, kuris drįs- 
Tų pasinaudoti juo neteisėtai. Ji tikrai atsidūrė „Baisiosios nakties“ 
tavernoje truputį anksčiau, negu ten atvažiavo karieta. Pamačius ją 
artinantis, senė išlipo iš neštuvų, davė vežėjui ženklą sustoti ir, priėjusi 
prie durelių, pusbalsiu perdavė iškišusiam galvą Nibijui šeimininko 
įsakymą. 

Karietai sustojus, Liučija krūptelėjo ir tarytum pabudo iš kažkokio 
letarginio stingulio. Ji vėl baisiai susijaudino, pravėrė burną, išplėtė 
akis, apsidairė. Nibijas pasitraukė atgal, o senė, prikišusi smakrą prie 
durelių ir žiūrėdama į Liučiją, prabilo: 

— Eikit šen, mieloji, eikit šen, vargšele! Einam su manim. Man 
liepė maloniai su jumis elgtis ir jus nuraminti. 

Išgirdusi moters balsą, vargšelė akimirką aprimo ir padrąsėjo, bet 
tuojau ją perėmė dar didesnė baimė. 

— Kas jūs? — paklausė ji drebančiu balsu, įsmeigusi nustebusias 
akis senei į veidą. 

— Na, einam, einam, vargšele,— vis kartojo senė. Nibijas ir abu 
jo bendrai, iš meilių senės žodžių ir balso spręsdami apie sinjoro keti- 
nimus, geruoju prikalbinėjo savo auką nesipriešinti. Bet Liučija vis 
dairėsi į šalis. Nors nyki ir nepažįstama vieta ir nepermaldaujami sar- 
gybiniai atėmė iš merginos mažiausią viltį susilaukti pagalbos, vis dėlto 
ji buvo besurinkanti, bet, pamačiusi, kad Nibijas reikšmingai pažiūrėjo 
į skarelę, susilaikė, sudrebėjo ir nusigręžė. Ją pakėlė ir pasodino į neš- 
„tuvus. Senė atsisėdo prie jos. Nibijas įsakė kitiems dviem plėšikams 
eiti iš paskos, o pats ėmė skubiai kopti į kalną gauti naujų šeimininko 
nurodymų. 

— Kas jūs? — klausinėjo išsigandusi Liučija, žiūrėdama į tą neg- 
ražų nepažįstamą veidą.— Kodėl aš su jumis? Kur aš? Kur mane neša? 

— Pas tą, kuris nori jums gero, — atsakė senė, — pas didįjį... Lai- 
mingi tie, kuriems jis nori gero. Jums bus gerai, labai gerai. Nebijokit, 
būkit linksma, juk jis liepė paguosti jus. Jūs pasakysite jam, ar ne, kad 
aš jus guodžiau? 

— Kas jis? Ko jis nori iš manęs? Juk aš jam nepriklausau. Sakyki- 
te, kur aš. Paleiskite mane! Sakykite jiems, kad mane paleistų, kad 
mane nuneštų į kokią bažnyčią. Ak, juk jūs moteris, — Mergelės Mari- 
jos vardu!.. 

Tas šventas ir švelnus vardas, mažystėje tartas su pagarba, o paskui 
tiek metų ne tik nebeminėtas, bet gal nė girdėti negirdėtas, padarė ne- 
laimingajai senei keistą, neaiškų, nesuvokiamą įspūdį, kokį padaro 
dar vaikystėje apakusiam seniui šviesos prisiminimas. 

Tuo metu Bevardis, stovėdamas prie pilies vartų, žiūrėjo žemyn 
ir matė, kaip žingsnis po žingsnio, iš lėto artėja neštuvai, lygiai kaip 
pirmiau karieta, o priekyje, vis labiau nuo jų toldamas, galvotrūkčiais 
bėga Nibijas. Kai tas užkopė į viršų, sinjoras davė ženklą sekti PSS 
jį, Abu įėjo į vieną pilies kambarį. 

— Na, kaip? — paklausė sinjoras sustojęs. 

— Viskas kuo puikiausiai, — atsakė nusilenkdamas Nibijas: — 
pranešimas laiku, mergina laiku, vietoje jokio žmogaus, tik vienas 
šūksnis, aplink nė dvasios, vežikas smarkus, arkliai greiti, susitikimų 
jokių, bet... 

— Kas bet? 

— Bet... bet, teisybę sakant, man būtų buvę maloniau, jeigu būtų 
buvęs duotas įsakymas suvaryti jai kulką į nugarą, kad nereikėtų 
klausytis jos skundų, žiūrėti jai į veidą. 

— Kaip? Kaip? Ką tu nori pasakyti? 

— Noriu pasakyti, kad visą tą laiką, visą tą laiką... Jos man buvo 
labai labai gaila. 

— Gaila! Ką tu išmanai apie gailestį? Kas gi tas gailestis? 

— Niekad taip gerai jo nesupratau kaip šį kartą: gailestis yra tas 
pat, kas ir baimė. Jeigu jau jis tave suims, žmogui galas! 

— Nagi papasakok, kaip ji sukėlė tau tą gailestį! 

— O šviesiausias sinjore! Ji taip ilgai verkė, maldavo, ir akys buvo 
tokios gailios, o ji pati balta balta kaip lavonas... ir paskui vis raudo- 
jo, maldavo, o jos žodžiai tokie... 

„Nenoriu, kad ji liktų mano namuose,— mąstė tuo tarpu Bevar- 
dis.— Kvailas aš, kad įsivėliau į šitą istoriją. Bet juk pažadėjau... pa- 
žadėjau. Kai ji bus toli...“ — ir, pakėlęs galvą, įsakomu balsu tarė Ni- 
bijui: 

— Dabar atidėk į šalį gailestį; sėsk ant arklio, pasiimk vieną, jei- 
gu nori, du palydovus, ir dumk šuoliais į dono Rodrigo pilį, — tu jį 
pažįsti. Sakyk, kad atsiųstų... bet tučtuojau, nieko nelaukdamas, nes... 

Tačiau kita, priešinga vidinė jėga, įsakmesnė negu pirmoji, ne- 
leido jam pabaigti. 

— Ne,— pasakė jis griežtai, tarytum išreikšdamas garsiai tai, ką 
jam liepė paslaptingas balsas, — ne, eik pasilsėti, 0 rytoj rytą... tu pa- 
darysi, ką sakysiu! 

„Ar tik ne koks velnias jai padeda?“ — pagalvojo jis, likęs vienas, 
stovėdamas sunertomis ant krūtinės rankomis ir žiūrėdamas sustin- 
gusiomis akimis į tą grindų plotelį, kur mėnesiena, krintanti pro aukš- 
tą langą, švietė keturkampį lopą, storų geležinių pinučių padalytą į 
kvadratus, o lango rėmo subraižytą į dar mažesnius narvelius. ,,„Ar 
koks velnias, ar angelas ją globoja... Nibijas ėmė gailėtis!.. Rytoj, ry- 
toj anksti kad jos čia nė kvapo neliktų, tegu eina savo keliais, ir dau- 
giau apie ją žinoti nieko nenoriu, — sakė jis pats sau, kaip paprastai 
sakoma neklaužadai vaikui, žinant, kad jis vis tiek neklausys,— ir gal- 
voti apie ją daugiau nebenoriu. Tegu tas galvijas, donas Rodrigas, 
nesuka man galvos ir nelenda su savo padėkomis; nenoriu nieko dau- 
giau apie ją girdėti. Aš jam padariau paslaugą, dėl to... dėl to, kad pa- 
žadėjau, o pažadėjau dėl to, kad... toks mano likimas! Bet jis man 
brangiai sumokės už šitą paslaugą. Pažiūrėsim...“ 

Jis ėmė svarstyti, kokio čia atlyginimo pareikalavus iš dono Rod- 
rigo, ar gal net kokią bausmę jam primetus, bet vėl galvoje suskam- 
bėjo žodžiai: ,„Nibijas ėmė gailėtis!“ „Kaip ji galėjo taip padaryti? — 
mąstė jis toliau, tos minties pagautas. — Noriu ją pamatyti... Et, ne... 
Taip, noriu ją pamatyti!“ 

Jis perėjo keletą kambarių, apgraibomis pakilo siaurais laiptais 
į viršų, atsidūrė prie senės kambario ir spyrė į duris. 

— Kas ten? 

— Atidaryk. 

Išgirdusi jo balsą, senė galvotrūkčiais šoko prie durų; sugirgždė- 
jo sklendė, ir durys atsidarė. Bevardis, stovėdamas tarpdury, apsidairė 
po kambarį ir naktinės lempelės, degančios ant staliuko, šviesoje pa- 
matė Liučiją, susirietusią ant grindų toliausiame kampe. 

— Kas liepė tau, ragana, pamesti ją tenai lyg kokį skudurų mai- 
šą? — tarė jis senei, piktai susiraukęs. 

— Kur jai patiko, ten ir susirangė, — nuolankiai atsakė toji,— aš 
drąsinau ją, kaip išmaniau, ji jums tai pati pasakys, bet nieko ne- 
išėjo. 

— Kelkitės,— tarė Bevardis Liučijai, priėjęs prie jos arčiau. 

Bet Liučija, kurios įbaugintą sielą vėl išgąsdino beldimas į duris, 
jų atidarymas, to žmogaus pasirodymas, jo žodžiai, dar labiau susigūžė 
kamputyje, užsidengusi rankomis veidą, nejudėdama, visa drebėdama. 

— Kelkitės, aš nenoriu jums daryti nieko bloga... atvirkščiai, ga- 
liu jums padėti, — pakartojo sinjoras.— Kelkitės! — sušuko jis jau 
įtužęs, kad abu kartus jo įsakymo Liučija neįvykdė. 

Vargšelė staiga pakilo, tartum siaubas būtų suteikęs jai jėgų, ir at- 
siklaupė. Susidėjusi rankas tartum prieš šventą paveikslą, ji pakėlė 
akis į Bevardį, bet tuoj pat jas nuleido ir tarė: 

— Štai aš — nužudykite mane. 

— Sakiau, kad nenoriu jums daryti nieko bloga, — švelnesniu 
balsu atsakė Bevardis, įsmeigęs akis į tą veidą, iškreiptą sielvarto ir 
siaubo. 

— Drąsiau, drąsiau, — ragino senė.— Jau jeigu jis pats sako, kad 
nenori jums daryti nieko bloga... 

— O kam jis verčia mane kentėti tas pragaro kančias? — kalbė- 
jo Liučija virpančiu iš baimės balsu, kuriame vis dėlto buvo jaučia- 
mas neviltin puolusio žmogaus ryžtas.— Ką aš jam padariau? 

— Gal su jumis blogai elgėsi? Sakykite! 

— O Dieve, blogai elgėsi! Mane pagrobė klasta, jėga! Kam gi? 

Kam jie mane pagrobė? Kodėl aš čia? Sakykite, kur aš? Aš — vargšė 
mergina. Ką aš jums padariau? Dėl Dievo meilės... 

— Dievas, Dievas, — pertraukė ją Bevardis,— vis Dievas! Kas 
pats negali apsiginti, kas neturi jėgų, amžinai dangstosi tuo Dievu, 
tartum būtų su juo taręsis. Ką jūs norite tuo pasakyti? Priversti ma- 
ne...— jis nebaigė sakinio. 

— O Viešpatie! Ką aš noriu pasakyti? Ką aš, vargšė, galiu pasa- 
kyti? Tik prašyti jus pasigailėjimo! Dievas atleidžia daugybę nuodė- 
mių už vieną gailestingą darbą! Paleiskite mane, dėl Dievo meilės, 
paleiskite mane! Argi žmogus, kuriam pačiam skirta mirti, gali versti 
taip kentėti vargšę merginą? O, jūs galit įsakyti, kad mane paleistų!.. 
Juk mane atvežė čia smurtu. Pasiųskite mane su šita moterim į***, 
ten yra mano motina. O švenčiausioji Mergele! Siųskite mane pas mo- 
tiną! Pas motiną! Dėl Dievo meilės! Pas motiną! Galbūt ji netoli nuo 
čia. Aš mačiau savo gimtuosius kalnus! Kam jūs mane kankinate? 
Liepkite mane nuvesti į bažnyčią. Melsiuos už jus visą gyvenimą. Ką 
jums reiškia tarti vieną žodį? O, matau, jūs linkęs pasigailėti manęs. 
Tarkite vieną žodį, pasakykite jį. Dievas tiek daug atleidžia už vieną 
gailestingą darbą! 

„Ak, kodėl ji nėra duktė vieno iš tų šunų, kurie mane ištrėmė! — 
pagalvojo Bevardis.— Vieno iš tų niekšų, kurie nori mano mirties. 
Kaip tada gėrėčiausi jos klyksmu, o dabar...“ 

— O, nevykite šalin geros minties, — karštai maldavo užsidegusi 
Liučija, savo kankintojo veide ir elgesyje pamačiusi kažkokį dvejo- 
jimą.— Jeigu jūs nepadarysite man šios malonės, ją padarys man Vieš- 
pats — jis atsiųs man mirtį, ir mano kančios baigsis. Bet jūs... gal ateis 
tokia diena, kai jūs taip pat... Bet ne, ne... Aš visada melsiuosi, kad 
Viešpats apsaugotų jus nuo visokio blogio... Ką jums reiškia ištarti 
vieną žodį? Kad jūs patirtumėte tas kančias!.. 

— Gana, nurimkit,— pertraukė ją Bevardis taip švelniai, jog 
nustebo ir senė.— Ar aš jums padariau ką nors bloga? Ar jums gra- 
sinau? 

— O ne! Matau, kad turite gerą širdį ir pasigailėsite vargšės mer- 
ginos. Jeigu tik norėtumėt, galėtumėt įvaryti man baimės daugiau už 
visus kitus, galėtumėt mane nužudyti — o tuo tarpu jūs man... apra- 
minote širdį. Dievas jums atlygins už tai. Būkit gailestingas iki galo. 
Paleiskite mane, paleiskite... 

— Rytoj rytą... 

— Ak, paleiskite dabar, tuojau... 

— Rytoj pasimatysime, sakau jums. Na, gana, nurimkit. Pailsė- 
kite. Jums reikia pavalgyti. Tuojau atneš valgyti. 

— Ne, ne, aš numirsiu, jei kas nors įeis čionai, aš numirsiu. Nu- 
veskite mane į bažnyčią. Dievas jums atlygins už tai. 

— Aš atsiųsiu moterį, kuri atneš jums valgyti, — kalbėjo Bevar- 
dis ir, tai pasakęs, nustebo pats, kaip galėjo jam ateiti į galvą tokia 
mintis ir kam prireikė raminti kažkokią mergiotę. 

— O tu,— pridūrė tuoj pat, atsigręžęs į senę, — paragink ją val- 
gyti ir paguldyk šioje lovoje; jeigu ji norės gulti su tavim — gerai, o 
jei ne, tu puikiausiai gali vieną naktį permiegoti ir ant grindų. Nura- 
mink ją, sakau tau, pralinksmink. Ir kad nesiskųstų tavimi! 

Tai pasakęs, jis greitai pasuko durų link. Liučija pašoko ir puolė 
paskui jį, bet jis buvo jau dingęs. 

— Aiman! Uždarykit, uždarykit greičiau! — Ir, išgirdusi, kaip 
užsitrenkė durys ir kaip senė užšovė sklendę, ji grįžo į savo kamputį 
ir susirietė ant grindų.— Aiman! — vėl ėmė ji balsu raudoti.— Ką 
man maldauti dabar? Kur aš? Sakykite man, dėl Dievo meilės, saky- 
kite, kas per vienas tas sinjoras... tas, kur kalbėjo su manimi? 

— Kas per vienas? Kas jis? Norite, kad jums pasakyčiau. Nesu- 
lauksit! Jis parodė jums malonę, ir jūs tuoj užrietėt nosį. Nesitveriat 
smalsumu, o man bėdos pridarysit. Klauskit jį patį. Jeigu aš patenkin- 
siu šitą jūsų norą, man neteks girdėti tų malonių žodžių, kuriuos jis 
sakė jums. Aš senė, senė, — murmėjo ji pro dantis.— Prakeiktos jau- 
nos merginos, joms viskas galima: ir verkti, ir juoktis — ir visada jų 
teisybė. Ž 

Bet, išgirdusi Liučijos raudą ir atsiminusi rūstų šeimininko pa- 
liepimą, ji pasilenkė prie vargšės merginos, susitraukusios kampe, ir 
jau švelniu balsu prabilo: 

— Na, užteks, juk aš nieko blogo jums nepasakiau, pralinksmė- 
kit. Neklauskit manęs to, ko negaliu pasakyti, o svarbiausia — ne- 
nusiminkit. Kad jūs žinotumėt, kiek žmonių būtų laimingi, jeigu jis 
kalbėtųsi su jais taip kaip su jumis! Na, pralinksmėkit! Greit atneš 
jums valgyti, ir, kiek aš suprantu... iš jo kalbos su jumis, bus skanių 
dalykų. O paskui atsigulsit į lovą, ir... tikiuosi, paliksit ir man truputį 
vietos, — pridūrė su prislopintu apmaudu. 

— Aš nenoriu valgyti, nenoriu miego. Duokite man ramybę, ne- 
siartinkite prie manęs. Bet neišeikite iš čia. 

— Na, ką jūs, ką jūs! — pasakė senė traukdamasi. Ji atsisėdo į 
seną krėslą ir dėbčiojo į vargšę merginą baimės ir pykčio kupinomis 

akimis. Paskui pasižiūrėjo į savo lovą, krimsdamasi, kad ją nuvijo nuo 
jos, ko gero, visai nakčiai, ir ėmė bambėti, kad šalta. Bet pagalvojusi 
apie vakarienę pralinksmėjo, tikėdamasi, kad ir jai teks kąsnelis. 
Liučijai nerūpėjo nei šaltis, nei alkis, ji buvo kaip apkvaišusi ir lyg 
per miglą tejuto visas savo kančias, visą išgyventą košmarą, kuris jai 
atrodė tarytum karščiuojančio žmogaus kliedesys. 

Ji krūptelėjo, išgirdusi beldžiant į duris, ir, pakėlusi baimės iš- 
kreiptą veidą, sušuko: 

— Kas ten? Kas ten? Neleiskite nieko! 

— Būkit rami: geros naujienos,— tarė senė.— Marta atnešė 
valgyti. 

— Uždarykit, uždarykit! — šaukė Liučija. 

— Tuoj, tuoj! — atsakė senė ir, paėmusi Martai iš rankų pintinę, 
ją išleido, uždarė duris ir pastatė pintinę ant stalo kambario viduryje. 
Paskui kelis kartus pakvietė Liučiją paragauti skanumynų. Ji nepagai- 
lėjo, kaip ji manė, pačių gražiausių žodžių, galinčių sukelti vargšelei 
apetitą, išsijuosusi gyrė prašmatnius valgius.— Čia tokie gardūs kąs- 
neliai, kad jeigu kada jų tenka tokiems kaip mes, tai ilgai juos prisi- 
menam! O vynas koks! Tokį geria pats šeimininkas su savo draugais... 
Kai pasirodo kas nors iš tų... ir nori paužti! Ech! 

Paskui, matydama, kad visi jos gundymai bergždi, tarė: 

— Na, kad nenorit — kaip sau norit. Bet žiūrėkit, rytoj nesiskųskit 
jam, kad aš jūsų neraminau. O dabar užkąsiu ir aš. Ir jums liks pakan- 
kamai, kai susiprasite ir paklausysite manęs. 

Tai tarusi, ėmė godžiai valgyti. Pasisotinusi atsistojo, nuėjo į 
kampą ir, pasilenkusi prie Liučijos, vėl ėmė raginti ją valgyti, o paskui 
gulti. 

— Ne, ne, aš nieko nenoriu, — atsakė Liučija silpnu, lyg mieguis- 
tu balsu. Paskui ryžtingiau pridūrė: — Ar durys uždarytos? Ar gerai 
uždarytos? 

Apsidairiusi po kambarį, atsistojo ir, ištiesusi rankas, atsargiai 
žengė durų link. Senė aplenkė ją, paėmė už sklendės, paklibino ją ir 
pasakė: 

— Girdit? Matot? Gerai uždaryta? Dabar patenkinta? 

— O Dieve, patenkinta! Argi galiu būti patenkinta čia? — sude- 
javo Liučija, vėl nulindusi į savo kampą.— Bet Viešpats žino, kad 
aš čia! 

— Eikit į lovą! Negi ten ir rangysitės kaip šuo? Kur matyta — 
atsisakyti nuo patogumų, kai juos tau siūlo. 

— Ne, ne. Duokit man ramybę! 

— Kaip sau norit! Aš jums palieku gerą vietą, o pati atsigulsiu 
palei kraštą. Dabar, jeigu panorėsit, pati žinot, ką daryti. Ir atsiminkit, 
kad aš jus daug kartų prašiau.— Taip kalbėdama, ji nenusirengusi 
įlindo po antklode, ir viskas nutilo. 

Liučija sėdėjo nejudėdama savo kampelyje, susirietusi į kamuo- 
liuką. Pastačiusi kelius ir atsirėmusi į juos alkūnėmis, užsidengė ran- 
komis veidą. Nei miegojo, nei budravo, — sąmonėje šmėsčiojo viena 
po kitos miglotos neramios mintys ir vaizdai. Dabar, likusi viena, aiš- 
kiau prisiminė matytas ir patirtas tą dieną baisybes ir sielvartingai gal- 
vojo apie niūrią ir baisią tikrovę, kuri ją supo; jos protas, skverbda- 
masis į dar tamsesnes gelmes, grūmėsi su šmėklomis, sukurtomis ne- 
žinios ir siaubo. Tokia nerimo būsena truko gana ilgai. Pagaliau, vi- 
siškai nuvargusi ir sugniužusi, Liučija ištiesė sustingusius sąnarius, 
pasirąžė ir nuvirto ant grindų. Taip kurį laiką gulėjo, tarytum iš tik- 
rųjų būtų miegojusi. Bet ūmai atsikvošėjo, lyg pajutusi kažkokį vidinį 
šauksmą, ir panoro visai atsibusti, susitelkti ir kaip reikiant apmąsty- 
ti, kurgi jinai, kaip čionai pateko ir kodėl. Išgirdusi kažkokį garsą, 
ištempė ausis: tai buvo pratisas, kimus senės knarkimas. Plačiai at- 
merkė akis ir pamatė blausų žiburėlį, kuris čia blykstelėdavo, čia 1š- 
nykdavo: tai buvo gęstančios naktinės lempelės dagtis, kuri kilstelė- 
davo virpančią šviesą aukštyn ir tuoj pat ją vėl atitraukdavo, panašiai 
kaip banga kad siūbteli į krantą ir vėl atsitraukia. Ta šviesa vos palytė- 
davo daiktus, nespėdama išryškinti nei jų kontūrų, nei spalvų, taigi 
prieš akis temirgėjo kažkokia fantastiška vaizdų kaita. 

Tačiau paskutiniai įvykiai, iškilę Liučijos atmintyje, labai grei- 
tai padėjo merginai suvokti tai, kas iki šiol atrodė paslaptinga. Pabu- 
dusi nelaimingoji atpažino savo kalėjimą. Ją išsyk užplūdo ir visi bai- 
sūs praėjusios dienos prisiminimai, ir visas ateities košmaras; netgi ši- 
ta ramybė po tokių nerimasčių, šitas tariamas poilsis ir vienatvė, ku- 
rioje ją čionai paliko, sukėlė jai vėl didžiulę baimę, ir ją apėmė toks 
sielvartas, kad ji panoro mirti. Bet šią akimirką pagalvojo, kad dar 
gali bent pasimelsti, ir staiga jos širdyje atgijo viltis. Liučija vėl išsi- 
traukė rožančių, pradėjo melstis, ir nuo maldos žodžių, kuriuos tarė 
jos virpančios lūpos, į širdį jai ėmė plūsti kažkoks neapsakomas pasi- 
tikėjimas. Bet ūmai jai dingtelėjo kita mintis: Dievas jos maldą grei- 
čiau išklausys, jeigu ji, ištikta tokios širdgėlos, padarys kokius nors 
įžadus. Liučija prisiminė tą, kuris dabar ir anksčiau buvo jai bran- 
gesnis už viską pasaulyje. Šią akimirką jos siela buvo perimta tik bai- 

mės ir nieko kito netroško kaip vien atgauti laisvę. Prisiminusi savo 
brangiausiąjį, ji tuoj pat nusprendė jį paaukoti. Pasikėlė, atsiklaupė 
ir, spausdama prie krūtinės maldai sudėtas rankas, ant kurių kabojo 
rožančius, pakėlusi akis į dangų, tarė: 

— (O Mergele švenčiausioji! Kiek kartų aš prašiau tavo užtarimo 
1r kiek kartų tu mane paguodei! Tu iškentėjai tiek kančių ir dabar esi 
tokia šlovinga. Tu padarei tiek stebuklų vargšams nuskriaustiesiems, 
tai padėk man! Leisk man išsigelbėti iš šio pavojaus ir sveikai grįžti 
pas motiną. O Dievo Motina, duodu tau nekaltybės įžadus, amžinai 
atsižadu to savo vargšelio, idant niekada nepriklausyčiau niekam, 
tik tau. 

Ištarusi šiuos žodžius, mergina nuleido galvą ir užsikabino rožan- 
čių ant kaklo kaip aukos ir apginties ženklą, kaip naujos kariaunos, į 
kurią ji įstojo, ginklą. Atsisėdus ant grindų, pajuto, kaip jos siela prisi- 
pildė ramybės, vis didėjančio pasitikėjimo. Atsiminė to galingo nepa- 
žįstamojo žodžius: „Rytoj rytą“, ir jai pasirodė, kad juose girdėjosi 
pažadas ją paleisti. Nuo šių guodingų minčių jos jausmai, nualsinti 
sunkios kovos, pamažu nurimo, ir pagaliau prieš pat aušrą Liučija 
užmigo ramiu, kietu miggu su savo užtarytojos vardu lūpose. 

Bet toje pačioje pilyje buvo dar vienas žmogus, kuris šią naktį 
norėjo užmigti ir niekaip negalėjo. Nuėjęs ar beveik pabėgęs nuo Liu- 
čijos ir liepęs nunešti jai vakarienę, jis, kaip paprastai, patikrino savo 
pilies postus, bet merginos paveikslas visą laiką buvo gyvas jo atmin- 
tyje, o ausyse jam nuolat skambėjo jos žodžiai. Sinjoras nuėjo į savo 
kambarį, greitai užsidarė jame, tarytum būtų turėjęs gintis nuo ištiso 
priešų būrio, paskui, taip pat greitai nusirengęs, atsigulė į lovą. Bet 
merginos paveikslas, dar ryškesnis negu pirma, stojo priešais jį ir, 
rodėsi, sakė: „Tu neužmigsi“. 

„Koks kvailas bobiškas smalsumas prispyrė mane pasižiūrėti į 
ją? — pagalvojo jis.— Tas galvijas Nibijas sakė teisybę: galas žmogui. 
Taip, teisybė: galas žmogui! Man?.. Galas man? Man? Kas gi atsitiko? 
Koks velnias apsėdo mane? Kas čia nauja? Argi aš nežinojau, kad 
moterys visada klykia? Kartais klykia ir vyrai, kai negali apsiginti. 
Kas per velniava! Argi aš niekada negirdėjau moters klyksmo?“ 

Ir jam nereikėjo ilgai raustis savo atmintyje: nejučiom joje iškilo 
keletas atsitikimų, kai nei maldavimai, nei raudos negalėjo pakeisti jo 
sprendimo. Bet šių darbų prisiminimas ne tik nesuteikė tvirtumo, ku- 
rio jam trūko sumanymui įvykdyti, ne tik nenuslopino jam įkyraus gai- 
lestingumo, o priešingai — pažadino kažkokį siaubą, karštą atgailos 

troškimą. Dabar jam rodėsi lengviau grįžti prie ankstesnio Liučijos 
paveikslo, kurio akivaizdoj iki šiol jis kurstė savo drąsą. „Ji gyva, — 
pagalvojo jis, — ji čia; aš dar turiu laiko; juk aš galiu pasakyti jai: eiki- 
te ir džiaukitės; galiu pamatyti jos pasikeitusį veidą, pasakyti jai: at- 
leiskite man... Atleisti man? Aš turiu prašyti ją atleidimo? Moterį? 
Aš?.. Ak, ir vis dėlto jeigu tas žodis, tik vienas žodis galėtų mane nu- 
raminti, išgelbėti mane nuo šitos velniavos, aš tarčiau jį, ech, jaučiu, 
kad tarčiau jį! Kas man pasidarė? Aš jau nebe žmogus, man galas!.. 
Gana! — pasakė jis ir įtūžęs apsivertė lovoje, kuri pasidarė jam tokia 
kieta, po antklode, kuri pasidarė tokia sunki.— Na, gana! Tokie nie- 
kai man šaudavo į galvą ir anksčiau. Praeis ir šį kartą“. 

Ir, norėdamas nusikratyti tos minties, jis mėgino prisiminti kokį 
svarbų sumanymą, kuris galėtų jį patraukti ir kuriam jis visiškai atsi- 
dėtų, bet nieko neprisiminė. Jam rodėsi, kad viskas pasikeitė. Kas 
anksčiau taip stipriai žadino jo troškimus, dabar jau nebeviliojo. Ais- 
tros, tartum nartus arklys, sustojęs priešais šešėlį, nebežengia į priekį. 
Galvodamas apie pradėtus darbus, jis, užuot įsigeidęs juos užbaigti, 
užuot užpykęs ant kliūčių (pats pyktis šią valandėlę būtų jam pasiro- 
dęs malonus), jis pajuto liūdesį, kone siaubą dėl to, ką jau padarė. 
Jam atrodė, kad ateitis beprasmiška, be jokio tikslo, be jokių troškimų, 
tiktai kupina nepakenčiamų prisiminimų; visos valandos bus pana- 
šios į šią, kuri dabar slinko taip lėtai ir taip jį slogino. Bevardžio vaiz- 
duotėje išsirikiavo visi jo plėšikai, ir jis nerado nė vieno tarp jų, kuriam 
būtų galėjęs duoti kokią nors svarbią užduotį; pati mintis, kad jis vėl 
gali pamatyti juos, atsidurti tarp jų, jį iš naujo prislėgė ir sukėlė pasi- 
šlykštėjimą ir apmaudą. O kai pamėgindavo užplanuoti kokį darbą 
rytdienai, būtinai jam dingtelėdavo, kad rytoj paleis tą vargšelę. 

„Taip, paleisiu. Kai tik išauš diena, nubėgsiu pas ją ir pasakysiu: 
eikite, eikite. Liepsiu ją palydėti... O kaip pažadas? O įsipareigojimas? 
O donas Rodrigas? Bet kas gi tas donas Rodrigas?“ 

Kaip valdinys, netikėtai užkluptas sunkaus viršininko klausimo, 
Bevardis staiga nusprendė atsakyti į klausimą, kurį davė sau pats, ti- 
kriau sakant, ne pats, o tas naujas Aš, kuris staiga išaugo taip baisiai 
ir sukilo, tarytum pasiryžęs teisti ankstesnįjį. Ir jis ėmė ieškoti prie- 
žasčių, kodėl, dar niekieno neprašytas, galėjo nuspręsti imtis kankinti 
nepažįstamą nelaimingą mergaitę, nors nei pyko ant jos, nei jos bijo- 
jo, tik norėjo pasitarnauti donui Rodrigui; ir ne tik kad niekaip ne- 
galėjo tinkamai pateisinti savo poelgio, bet ir kaip nors paaiškinti pats 
sau, kaip jis prie to priėjo. Šis jo nutarimas, tikriau, karštas noras, 

buvo staiga padiktuotas jo širdies, valdomos senų, įprastų jausmų, tai 
buvo daugelio ankstesnių įvykių rezultatas. Ir štai dabar, skausmingai 
kamantinėdamas pats save, stengdamasis suvokti tik vieną savo poelgį, 
jis ėmė gvildenti visą savo gyvenimą. Vis gilyn ir gilyn į praeitį, metai 
po metų, vaidas po vaido, kraugerystė po kraugerystės, piktadarystė 
po piktadarystės, — kiekvienas toks darbas stojo prieš praregėjusią, 
atsinaujinusią jo sielą, stojo atitrūkęs nuo jausmų, privertusių kažka- 
da jį padaryti, su visu siaubingumu, kurio tada neleido šie jausmai pa- 
stebėti. Bet juk tai buvo jo poelgiai, tai buvo jis pats. Prisiminimai, 
praeities vaizdai ir darbai kėlė siaubą, kuris beregint virto neviltimi. 
Jis greitai pašoko nuo lovos, greitai ištiesė ranką į sieną, griebė pisto- 
letą, nusikabino ir... Bet tą akimirką, kai jau buvo besiskiriąs su gyve- 
nimu, kuris pasidarė jam toks nepakenčiamas, jo mintis, pagauta iš- 
gąsčio, kažkokio prietaringo nerimo, staiga nukilo į ateitį, kuri bus 
po jo mirties. Jis baisėdamasis vaizdavosi, kaip sužalotas, sustingęs 
jo lavonas patenka į rankas didžiausiam iš pergyvenusių jį niekšų; 
rytojaus dieną pilyje visi nustebs, kils triukšmas; viskas virs aukštyn 
kojom, o jis, bejėgis, bežadis, bus numestas nežinia kur. Vaizdavosi, 
kokios pakils kalbos ir čia, ir apylinkėje, ir toli toli; matė, kaip džiau- 
giasi jo priešai. Tamsoje ir tyloje šis mirties vaizdas buvo juo liūdnes- 
nis, juo baisesnis. Jam rodėsi, kad jeigu būtų diena, jeigu jis būtų lau- 
ke, žmonių akivaizdoje, tai šoktų į upę ir dingtų gelmėje. Ir, prislėgtas 
šių kankinamų minčių, konvulsyviu nykščio judesiu jis čia atlauždavo, 
čia nuleisdavo pistoleto gaiduką. Bet staiga jo sąmonėje dingtelėjo 
kita mintis: „O jeigu to kito gyvenimo, apie kurį man tiek daug kalbėjo 
vaikystėje, apie kurį nuolat visi kalba, kad jis tikrai esąs, — jeigu to 
gyvenimo nėra ir visa tai — kunigų prasimanymas? Jeigu taip, tai ką 
aš darau? Kam mirti? Kokią reikšmę turi tai, ką veikiau iki šiol? Ko- 
kią? Tai kvailystė... O jeigu tas kitas gyvenimas yra?..“ 

Kilus tokiai abejonei, tokiam nerimui, Bevardį apėmė dar niūresnė, 
dar didesnė neviltis, nuo kurios nebuvo galima išsigelbėti netgi mir- 
timi. Pistoletas iškrito jam iš rankos, jis susiėmė už galvos ir stovėjo 
kalendamas dantimis, visas drebėdamas. Staiga prisiminė žodžius, ku- 
riuos kelis kartus girdėjo dar visai neseniai: „Dievas atleidžia daugybę 
nuodėmių už vieną gailestingą darbą“. Šie žodžiai skambėjo jam da- 
bar nebe taip kaip pradžioje — ne kaip nuolankus maldavimas, o 
kaip įsakmus tvirtinimas, kuris kartu įžiebė neaiškią viltį. Valandėlę 
jam paliko lengviau: jis atitraukė rankas nuo smilkinių ir, kiek atsi- 
peikėjęs, savo vaizduotėje pamatė tą, kuri ištarė šituos žodžius, ir pa- 

matė ją ne kaip savo belaisvę, maldaujančią pasigailėjimo, bet kaip 
skaistų angelą, dalijantį malones ir paguodą. Jis nekantriai laukė ry- 
to, norėdamas kuo greičiau ją paleisti ir išgirsti iš jos lūpų kitus pa- 
guodos ir atgaivos žodžius; ir vaizdavosi, kaip pats nulydės ją pas mo- 
tiną. „O paskui? Ką veiksiu rytoj likusią dienos dalį? Ką veiksiu po- 
ryt? Ką veiksiu užporyt? O naktį? Naktį, kuri ateis po dvylikos va- 
landų? Ak, naktis! Ne, ne, nereikia nakties!“ 

Ir, matydamas, kokia tuščia ir slogi ateitis, jis veltui galvojo, kaip 
leis laiką — savo dienas ir naktis. Čia jam norėjosi palikti savo pilį 
ir iškeliauti į tolimas šalis, kur niekas nežinotų net jo vardo, bet jautė, 
kad juk pats nuo savęs vis tiek nepabėgsi; čia jam radosi miglota viltis, 
kad grįš senasis žvalumas, senieji troškimai ir kad visa dabartis yra tik 
akimirkos kliedesys; čia jis bijojo ateinančios dienos, kai saviškiai pa- 
matys, kad jis toks vargšas; čia laukė jos, lyg tikėdamasis, kad šioji 
diena nušvies jo sielą. Ir štai auštant, netrukus po to, kai Liučija už- 
migo, 0 jis sėdėjo nejudėdamas, jo ausis pasiekė kažkokie neaiškūs, 
lyg ir džiugiai skambantys garsai. Jis įdėmiai pasiklausė ir pažino to- 
limą varpų gaudesį, kviečiantį į šventę, o po valandėlės išgirdo ir 
kalnų aidą, kuris čia kartojo tuos darnius garsus, čia liejosi su jais. 
Netrukus vėl pasigirdo varpų gaudesys, jau arčiau, taip pat kviečiąs į 
šventę, paskui dar kitur. „Kas per linksmybės? — pagalvojo jis.— 
Ko žmonės džiaugiasi?“ Pašoko iš savo kančių guolio, pusnuogis pri- 
bėgo prie lango ir pasižiūrėjo pro jį. 

Kalnai iki pusės skendėjo rūke, dangus buvo apsiniaukęs, nega- 
na to — atrodė kaip ištisinis pilkas debesis. Bet pamažu brėkštančios 
dienos šviesoj pasimatė žmonės, kurie traukė keliu slėnio pakraštyje, 
kiti ėjo iš savo namų, ir paskui visi suko į tą pačią pusę, ten, kur bai- 
giasi slėnis, į dešinę nuo pilies. Visi buvo šventadieniškai apsirengę 
ir nepaprastai žvalūs. 

„Koks velnias juos apsėdo? Kokia gali būti linksmybė šiame pra- 
keiktame krašte? Kur eina visi tie driskiai?“ Ir, pasišaukęs ištikimą 
bravą, miegojusį gretimame kambaryje, paklausė, kas čia per suju- 
dimas. Bravas, kuris žinojo tiek pat, kiek ir jis pats, atsakė tučtuojau 
eisiąs pasiteirauti. Sinjoras stovėjo atsirėmęs į langą, sutelkęs visą dė- 
mesį į tą judrų reginį. Ėjo vyrai, moterys, vaikai; ėjo būriais, poromis, 
po vieną. Vienas prisiveja kitą, einantį pirma, ir žengia kartu su juo; 
kitas, išėjęs iš namų, dedasi prie pirmo sutiktojo, ir toliau abu trau- 
kia kartu kaip bičiuliai, susirengę į tą pačią kelionę. Iš žmonių mostų 
buvo aiškiai matyti, kad visi kažkur skuba ir visi turi kažkokį bendrą 

džiaugsmą. Ir tie varpai, skambą nedarniai, bet vieningai čia arčiau, 
čia toliau, atrodė tarsi tų žmonių balsas, atgarsis jų žodžių, kurie 
čionai nepasiekdavo. Jis žiūrėjo, žiūrėjo ir užsidegė smalsumu suži- 
noti, kas gi sužadino tokį vieningą entuziazmą tokiai daugybei skir- 
tingų Žmonių. 


XXII SKYRIUS 


Netrukus grįžo bravas ir pranešė, kad vakar kardinolas Fede- 
rigas Boromėjas“', Milano arkivyskupas, atvyko į *** ir ten išbus visą 
dieną; kad žinia apie jo atvykimą pasklido po visą apylinkę tą 
patį vakarą, ir visi įsigeidė pasižiūrėti to žmogaus, o skambina 
ne tiek tam, kad paskelbtų šią žinią žmonėms, kiek iš džiaugsmo. 
Sinjoras, likęs vienas, vėl ėmė žiūrėti į slėnį, dar labiau susimąstęs. 

„Dėl vieno žmogaus! Visi skuba, visi džiūgauja, kad pamatys 
vieną žmogų! O juk kiekvienas iš jų tikriausiai turi savo gundy- 
toją, kuris neduoda jam ramybės. Bet nė vienas, nė vienas neturi 
tokio kaip maniškis; niekas tikriausiai nepraleido tokios nakties 
kaip aš! Bet kuo gi tas žmogus gali taip pradžiuginti tokią daugybę 
žmonių? Negi keliais soldais, kuriuos išdalys kam paklius... Bet 
juk ne visi eina dėl išmaldos? Na, palaimins ką nors, pasakys kelis 
žodžius... O, jeigu jis rastų paguodos žodžių ir man! Jeigu! O 
kodėl ir man nenuėjus? Eisiu, eisiu ir aš. Noriu pasikalbėti su juo, 
pasikalbėti akis į akį. Ką pasakysiu jam? Nagi kad, kad... Paklau- 
sysiu, ką pasakys man tas žmogus“. Apsisprendęs, kad ir nelabai 
tvirtai, jis skubiai apsirengė, apsivilko pusiau kariško kirpimo striu- 
kę, prie diržo iš abiejų pusių prisikabino mažučius pistoletus, vie- 
ną pagriebęs nuo lovos, kitą — nuo vinies sienoje; užsikišo už to 
paties diržo durklą; nusikabino — taip pat nuo sienos — karabiną, 
beveik tokį pat garsų kaip ir jo šeimininkas, persimetė jį per petį; 
pasiėmė skrybėlę, išėjo iš kambario ir pasuko pirmiausia ten, kur 
paliko Liučiją. Pastatė karabiną kertėje prie pat durų, pasibeldė ir 
kažką pasakė. Senė šoko iš lovos ir pribėgo atidaryti. Sinjoras 
Įėjo ir, apsidairęs po kambarį, pamatė nejudančią Liučiją, susi- 
rietusią savo kamputyje. 

— Miega? — šnibždomis paklausė senę.— Miega ten? Ar toks 
buvo mano įsakymas, ragana? 

— Aš padariau, ką galėjau, — atsakė toji, — bet jinai jokiu būdu 
nenorėjo nei valgyti, nei pajudėti iš vietos... 

— Tegu sau ramiai miega; žiūrėk, nepažadink jos; o kai pabus... 
Marta bus gretimam kambary, ir tu pasiųsi ją kur reikės, jeigu 
mergina ko prašys. Kai ji pabus... pasakyk, kad aš... kad šeimininkas 
neilgam išėjo, greitai grįš ir... padarys viską, ko ji panorės. 

Senė visai apstulbo ir pagalvojo: „Ar tik ji ne kokia princesė?“ 

Sinjoras išėjo, pasiėmė karabiną, liepė Martai laukti prieškambary- 
je ir pirmam sutiktam bravui įsakė saugoti, kad niekas kitas, be šios 
moters, nekeltų kojos į tą kambarį, paskui išėjo iš pilies ir skubiai 
ėmė leistis žemyn. 

Rankraštis nesako, ar toli buvo pilis nuo kaimo, kur apsistojo 
kardinolas, bet, sprendžiant iš įvykių, kuriuos turime papasakoti, 
kelio tegalėjo būti daugmaž tiek, kiek nužygiuoji išėjęs ilgokai pasi- 
vaikščioti. Be abejo, negalima daryti tokios išvados vien tik iš to, 
kad į kaimą susirinkdavo žmonės iš viso slėnio ir net iš tolesnių 
vietų, nes iš amžininkų atsiminimų mums žinoma, kad minios žmonių 
plaukdavo po dvidešimt ir daugiau mylių, kad tik galėtų pamatyti 
Federigą. 

Bravai, susitikę su Bevardžiu, pagarbiai sustodavo, kai jis ei- 
davo pro šalį, laukdami, ar jis neduos kokių įsakymų, ar nepasiims 
į kokį žygį, bet nesuprato, ką reiškia jo elgesys ir žvilgsnis, kuriuo 
jis atsakydavo į jų nusilenkimus. 

Kai jis išėjo į vieškelį, praeiviai visų labiausiai stebėjosi, kad 
mato jį be palydovų. Beje, kiekvienas pagarbiai nusiimdavo skry- 
bėlę ir duodavo jam kelią, pasitraukdami į šalį tiek, kad būtų 
užtekę vietos visai palydai. Atėjęs į kaimą, jis rado didžiulę minią; 
bet jo vardas greitai pasklido iš lūpų į lūpas, ir minia prasiskyrė 
prieš jį. Jis priėjo prie vieno žmogaus ir paklausė, kur kardino- 
las. „Klebonijoje“,— nusilenkęs atsakė tas ir parodė kur. Sinjoras 
pasuko ten, įėjo į nedidelį kiemą, kur buvo prisirinkę daug ku- 
nigų. Tie su nusistebėjimu ir įtarumu sužiuro į jį. Tiesiog priešais 
save jis pamatė atidarytas duris į nedidelę svetainę, kur taip pat buvo 
daug kunigų. Jis nusikabino karabiną ir pastatė jį prie sienos kiemo 
kampe, paskui įžengė į svetainę; čia vėl žvilgsniai, šnibždesys, jo 
vardas, ištartas keletą kartų, ir — tyla. Kreipdamasis į vieną iš 
kunigų, paklausė, kur kardinolas: jis norįs su juo pasišnekėti. 

— Aš čia pašalinis, — atsakė paklaustasis ir apsidairęs pašaukė 
kapelioną, kuris per procesijas nešdavo kryžių ir kuris kaip tik 

viename svetainės kampe tylomis sakė savo bičiuliui: „Čia jis? Tas 
garsusis?.. Ko jis čia nori? Sprukime!“ Tačiau, išgirdęs šaukimą, 
nuaidėjusį įsiviešpatavusioje tyloje, turėjo prieiti. Nusilenkė Bevar- 
džiui, išklausė jį, pakėlė neramiai jam į veidą smalsias akis ir 
vėl tuoj pat nuleido. Valandėlę patylėjęs tarė arba, tikriau sakant, 
sušnabždėjo: 

— Nežinau, kaip šviesiausias monsinjoras... Šiuo metu... kaip 
jaučiasi... ar galės... Gerai, nueisiu pažiūrėti. 

Ir, nenoromis vykdydamas pavedimą, nuėjo į gretimą kambarį, 
kur buvo kardinolas. 

Šioje pasakojimo vietoje mes negalime nesustoti kurį laiką, pa- 
našiai kaip keleivis, pavargęs ir piktas po ilgos kelionės per iš- 
degintą nykią dykumą, staiga panori neilgam apsistoti gražaus medžio 
paunksnėje, vejelėje, prie srovenančio šaltinio. Mes susidūrėme čia su 
asmenybe, kurios vardas ir atminimas, iškilęs mūsų sąmonėje, kiek- 
vieną kartą sužadina šventą pagarbą ir džiaugsmingą simpatiją. 
Šie jausmai ypač stiprūs dabar, kai jau matėme tiek niūrių vaizdų, 
tokią daugybę baisių žiaurumų! Apie šitą asmenybę būtinai turime 
tarti keletą žodžių. Kas nenori jų išklausyti, o nori tik žinoti, kaip to- 
liau klostėsi mūsų istorija, tegu tiesiog pereina prie kito skyriaus. 

Federigas Boromėjas, gimęs 1564 metais, buvo vienas iš tų 
retų visais laikais Žmonių, kurie savo nuostabų protą, didžiulius 
turtus, visus savo privilegijuotos padėties pranašumus, savo nepa- 
laužiamą ištvermę skiria ieškoti gėriui ir jam tarnauti. Jo gyvenimas 
panašus į šaltinį, kuris, ištryškęs tyras iš uolos, niekada nestovi 
vietoje ir, nusrovenęs ilgą kelią per visokias žemes, nesusidrums- 
čia ir toks pat tyras įteka į upę. Apsuptas prabangos ir ištaigos, 
jis nuo pat vaikystės įdėmiai klausėsi pasiaukojimą ir nusižeminimą 
skelbiančių žodžių, pamokymų apie šio pasaulio malonumų men- 
kystę, išdidybės nuodėmingumą, apie tikrąjį orumą ir tikrąjį gėrį, 
kurie vis tiek, ar išgirsta juos širdys, ar ne, eina iš kartos į kartą 
kaip pagrindiniai Dievo žodžio teiginiai. Jis klausė, kartoju, šių 
pamokymų rimtai, juos vertino, jais gėrėjosi, laikė juos teisingais. 
Suprato, kad, vadinasi, negali būti teisingi kiti, priešingi žodžiai 
ir kiti pamokymai, kurie taip pat perduodami iš kartos į kartą su 
tokiu pat įsitikinimu ir kartais tų pačių lūpų; ir užsibrėžė tikslą 
savo darbuose ir mintyse vadovautis tik tais, kuriuos laikė pačia 
tiesa. Tikėdamas, kad gyvenimas anaiptol neturi būti našta dau- 
geliui ir šventė kai kuriems, kad visi vienodai turi skirti jį geriems dar- 

bams, už kuriuos kiekvienam reikės atsiskaityti, jis jau iš mažens pra- 
dėjo galvoti, kaip galėtų padaryti savąjį gyvenimą naudingą ir 
šventą. 

1580 metais jis tvirtai nusprendė tarnauti Bažnyčiai ir savo 
pusbrolio Karlo, kuris jau tada garsėjo kaip šventasis, buvo įš- 
ventintas į kunigus. Netrukus Federigas įstojo į kolegiją, šito žmo- 
gaus įsteigtą Pavijoj ir dabar vadinamą jo giminės vardu, ir ten, 
uoliai eidamas visiems nustatytas pareigas, savo laisva valia prisi- 
ėmė dar dvi: mokyti krikščionybės mokslo pagrindų prasčiausius, 
mažiausiai apsišvietusius žmones ir lankyti, guosti ir šelpti ligonius. 
Remdamasis autoritetu, įgytu savo aplinkoje, jis kvietė bičiulius padė- 
ti jam šiuose kilniuose darbuose. Kiekviename garbingame ir nau- 
dingame darbe visada pirmavo ir rodė patį geriausią pavyzdį, ir, net 
jeigu jo padėtis visuomenėje būtų buvusi pati žemiausia, vis tiek 
būtų pirmavęs dėl savo asmeninių ypatybių. Visokių kitų privi- 
legijų, kurių galėjo suteikti aukšta jo padėtis, jis ne tik niekada 
nesiekė, bet, atvirkščiai, visaip stengėsi jų atsisakyti. Jo stalas buvo 
greičiau skurdus negu kuklus, ir drabužius jis vilkėjo greičiau skur- 
džius negu paprastus, 0 su tuo derinosi ir visas jo gyvenimo būdas 
ir elgesys. Jis nė nemėgino jų keisti, nors ir kažin kaip piktinosi 
1r skundėsi jo giminės, manydami, jog tuo jis žemina savo giminės 
orumą. Turėjo jis kovoti ir su savo mokytojais, kurie kartais slap- 
čia, kartais tarytum iš netyčių mėgindavo jį apstatyti tokiais daik- 
tais, kurių poniška prabanga būtų iškėlusi jį viršum kitų ir pada- 
riusi kolegijos viešpačiu. Gal jie tikėjosi tuo pagaliau įgyti jo pa- 
lankumą, gal juos skatino vergiškas keliaklupsčiavimas, kuris trokšta 
tuščios garbės, mėgaudamasis svetimos didybės blizgesiu, o gal jie 
buvo iš tų atsargių Žmonių, kurie baugščiai šalinasi ir dorybės, ir 
ydos ir amžinai skelbia, kad tobulybė — tai aukso vidurys, ir ją 
stato kaip tik toje vietoje, į kurią yra atėję patys ir kur tariasi esą 
laimingi. Federigas ne tik nepasidavė tokioms pagundoms, bet, prie- 
šingai, peikė tuos, kurie vedė į jas,— ir tai jau ankstyvoje jau- 
nystėje. 

Žinoma, nereikia stebėtis, kad kol dar gyveno kardinolas Karlas, 
kuris buvo dvidešimt šešeriais metais vyresnis, Federigas — vaikas 
ir vėliau paauglys — stengėsi mėgdžioti tokio mokytojo elgesį ir 
galvoseną. Jam darė didžiulę įtaką ši rimta ir įžymi asmenybė, tik- 
ras šventumo įsikūnijimas, žmogus, kurio autoritetui, jeigu tiktai 
būtų reikėję, bet kuriuo metu savo noru ir pagarbiai būtų nusi- 

lenkę visi aplinkiniai žmonės — kad ir kas jie būtų, kad ir kiek 
jų būtų. Tačiau reikia pasakyti, kad ir po kardinolo mirties niekas 
nebūtų galėjęs pagalvoti, jog Federigui, kuris tada turėjo dvidešimt 
metų, trūksta vadovo ir patarėjo. Plintantis garsas apie didį jo protą, 
išsimokslinimą ir pamaldumą, giminystė ir pažintis su daugeliu įta- 
kingų kardinolų, jo šeimos prestižas, pats jo vardas, kurį Karlo 
dėka pradėta sieti su šventumu ir dvasiniu pranašumu,— visa tai, 
kas turi, ir visa tai, kas gali iškelti žmogų į aukštas dvasininko 
pareigas, viskas žadėjo jam pasisekimą šioje veiklos srityje. Bet Fe- 
derigas, visa širdimi tikėdamas tuo, ko negali paneigti savo lūpo- 
mis nė vienas žmogus, išpažįstąs krikščionių tikėjimą, būtent kad 
žmogus, iškilęs virš kitų žmonių, būtinai turi jiems tarnauti, — jis bijojo 
aukštų pareigų ir visaip jų kratėsi. Ne todėl, žinoma, kad būtų ven- 
gęs tarnauti artimui, — juk nedaugelio gyvenimas su tokiu atsidavi- 
mu buvo tam skirtas kaip jo,— o todėl, kad nelaikė savęs nei 
vertu, nei gebančiu užimti kokį nors aukštą ir atsakingą postą. 
Todėl, kai 1595 metais popiežius Klemensas VIII pasiūlė jam Milano 
arkivyskupystę, Federigas labai sumišo ir nedvejodamas atsisakė. Pas- 
kui jis nusileido tiesioginiam popiežiaus įsakymui. 

Tokie poelgiai — kas to nežino? — dalykas nei sunkus, nei toks 
jau retas, ir veidmainiai be didelių proto pastangų gali juos pa- 
mėgdžioti, lygiai kaip pojuokai gali bet kada iš jų pasišaipyti. Bet 
argi tai trukdo jiems būti natūralia dorybės ir išminties išraiška? 
Gyvenimas yra žodžių bandomasis akmuo, o žodžiai, kurie išreiškia 
šias didžias savybes, net jeigu jie visada skambėtų visų pasaulio veid- 
mainių ir šaipūnų lūpose, visą laiką išlieka gražūs, kai gyvenime, 
priešais juos ir aplinkui juos, nėra nieko savanaudiško, kai tas gy- 
venimas yra vienas pasiaukojimas. 

Tapęs arkivyskupu, Federigas griežtai nusistatė skirti pats šau 
tik tiek turtų, laiko, dėmesio ir apskritai visko, kiek būtinai rei- 
kėjo. Jis sakė, kaip sako ir visi, kad Bažnyčios pajamos — tai vargšų 
turtas; ir iš tolesnio pasakojimo bus matyti, kaip jis įgyvendino tą 
principą. Jis panoro sužinoti, kiek atsieina jo paties ir tarnų išlai- 
kymas, ir kai jam pasakė, kad šešis šimtus skudų (tais laikais skudu 
buvo vadinama aukso moneta, kuri, išlaikydama vis tą patį svorį ir 
nominalą, vėliau gavo cechino vardą), jis liepė tą sumą kasmet 
iš asmeninės jo kasos įmokėti į vyskupo iždą, manydamas, kad 
jam, turinčiam tokius didžiulius turtus, nepritinka gyventi iš Baž- 
nyčios labo. Buvo toks šykštus ir taupus pats sau, kad nenumesdavo 

drabužių, kol jų nesuvilkėdavo visiškai. Ir vis dėlto, kaip pažymėjo ra- 
šytojai amžininkai, jis mokėjo derinti paprastumą su pedantišku 
tvarkingumu,— du įpročiai, iš tikrųjų labai reti tame nevalyvame 
ir prabangiame amžiuje. Idant niekas nedingtų iš jo skurdaus stalo 
likučių, jis atiduodavo juos vargšų prieglaudai, ir vienas iš tų varg- 
šų, jo nurodymu, kas dieną ateidavo į valgomąjį ir surinkdavo viską, 
kas likdavo. Sprendžiant pagal šitokius rūpesčius, būtų galima turbūt 
pagalvoti, kad toji dorybė kažkokia menka, skurdi ir tuščia, tas 
protas visiškai paskendęs smulkmenose ir negali turėti aukštų polė- 
kių, jeigu nebūtų visų akivaizdoje garsiosios „Ambrozianos“, bib- 
liotekos, kurią Federigas taip drąsiai sumanė ir sukūrė nuo pat 
pamatų, nepagailėdamas didžiulių išlaidų. Norėdamas aprūpinti ją 
knygomis ir rankraščiais, jis ne tik kad padovanojo visa tai, ką pats 
surinko su tokiu dideliu triūsu ir lėšomis, bet ir pasiuntė aštuonis 
mokyčiausius ir sumaniausius vyrus, kokius tik galėjo rasti, supir- 
kinėti knygų į Italiją, Prancūziją, Ispaniją, Vokietiją, Flandriją, Grai- 
kiją, Libaną ir Jeruzalę. Taip jam pavyko surinkti apie trisdešimt 
tūkstančių spausdintų knygų ir keturiolika tūkstančių rankraščių. Prie 
bibliotekos jis įsteigė mokslininkų kolegiją iš devynių daktarų ir 
išlaikė ją savo lėšomis iki gyvenimo pabaigos; vėliau, kai tam reikalui 
einamųjų pajamų ėmė trūkti, kolegija buvo sumažinta iki dviejų 
asmenų. Jų uždavinys buvo puoselėti įvairias pažinimo šakas: teo- 
logiją, istoriją, raštiją, Bažnyčios senovę, Rytų kalbas, be to, kiek- 
vienas turėjo išspausdinti kokį darbą iš jam pavesto dalyko. Prie 
bibliotekos jis prijungė kolegiją, kurią pats pavadino „trikalbe“, tirti 
graikų, lotynų ir italų kalboms, ir kolegiją mokiniams, kurie turėjo 
studijuoti tuos dalykus ir kalbas, kad paskui galėtų patys juos dėstyti; 
įsteigė ir spaustuvę Rytų kalbų, tai yra hebrajų, chaldėjų, arabų, 
persų, armėnų raštams; paveikslų galeriją, skulptūrų galeriją ir 
trijų pagrindinių vaizduojamųjų menų mokyklą. Pastarajai jis jau 
galėjo rasti gerų dėstytojų, o dėl viso kito, tai mes jau Žinome, 
kiek triūso jis įdėjo, kol surinko knygas ir rankraščius; aišku, sunku 
buvo rasti spaudmenų šitoms kalboms, anais laikais mažiau pap- 
litusioms Europoje negu dabar, o dar sunkiau buvo rasti jas mo- 
kančių žmonių. Užtenka pasakyti, kad iš devynių mokslininkų aš- 
tuoni buvo jauni seminarijos auklėtiniai, — iš to galima spręsti, ką jis 
manė apie tų laikų mokslinius tyrimus ir apie pačius mokslininkus; 
su tuo, matyt, sutiko ir palikuonys, visiškai juos pamiršę. Jo nusta- 
tytose taisyklėse, kaip naudotis biblioteka ir kaip ją tvarkyti, matyti 

nuolatinis rūpinimasis, kad iš jos būtų naudos, — rūpinimasis ne tik 
pats savaime gražus, bet daug kuo protingas ir taurus, toli pra- 
nokęs to meto pažiūras ir bendrus papročius. Sakysim, bibliote- 
kininkui jis liepė palaikyti ryšius su mokyčiausiais Europos žmo- 
nėmis ir gauti iš jų žinių apie mokslo būklę ir apie geriausias iš- 
leidžiamas knygas iš visų sričių, idant būtų galima jas įsigyti; liepė 
taip pat nurodinėti mokslininkams knygas, kurių jie dar nežino ir 
kurios gali būti jiems naudingos; įsakė visiems, vietiniams gyven- 
tojams ar svetimšaliams, teikti reikiamus patogumus, kad galėtų nau- 
dotis esamomis knygomis. Toks potvarkis šiais laikais atrodys kiek- 
vienam visiškai suprantamas, atitinkąs pačią bibliotekos įsteigimo 
mintį, bet tais laikais buvo kitaip. Ir „Ambrozianos“ istorijoje, 
parašytoje (to amžiaus dvasia, didžiai nuosekliai ir subtiliai) kaž- 
kokio Pjerpaolo Boskos, kuris vadovavo bibliotekai po Federigo 
mirties, specialiai pažymima, kaip koks labai originalus dalykas, 
kad šioje bibliotekoje, įsteigtoje privataus asmens beveik vien savo 
lėšomis, knygos būdavo prieinamos publikai, išduodamos kiekvienam, 
kas jų paprašydavo, be to, skaitytojas gaudavo kėdę, popieriaus, 
plunksną su rašalu reikalingiems išrašams pasidaryti, kai tuo tarpu 
kitose viešosiose Italijos bibliotekose ne tik neleisdavo laisvai prie 
knygų prieiti, bet laikydavo jas užrakintas spintose ir išimdavo 
tiktai pavartyti valandėlę, jeigu bibliotekininkai padarydavo tokią 
malonę, o apie lankytojų darbo patogumus niekas nė nepagalvo- 
davo. Todėl praturtinti tokią biblioteką buvo tas pat kaip visai 
išimti knygą iš apyvartos: tai vienas iš tų žemdirbystės būdų, kurių 
ir anksčiau buvo, ir dabar dažnai pasitaiko, ir kurie tiktai alina 
dirvą. 

Neklauskite, kokią įtaką turėjo šita Boromėjo įstaiga visuomenės 
kultūrai. Lengva būtų pora sakinių konstatuoti, kaip kad paprastai 
daroma, kad ta įtaka buvo nepaprasta arba kad jos visai nebuvo; 
o išaiškinti bent kiek išsamiau, kokia ji buvo iš tikro, būtų, be abejo, 
labai sunkus, nelabai naudingas ir šiuo tarpu nereikalingas darbas. 
Bet tik pagalvokite, koks kilnus, išmintingas, geranoriškas, koks ener- 
gingas kovotojas dėl žmogaus tobulėjimo buvo tas, kuris sumanė 
tokį dalyką, sumanė su tokiu užmoju ir įvykdė tokiomis aplinky- 
bėmis, kada viešpatavo tamsa, kada visi buvo nusistatę prieš bet 
kokią mokslo pažangą, kada plito visokiausios kalbos, kaip antai: 
„Kas iš to?“, „Argi negalima pagalvoti apie ką kita?“, „Tai bent 
užsimota!“, „To dar betrūko!“ ir panašios, — jų tikriausiai buvo kur 

kas daugiau negu skudų, kuriuos jis išleido tam kilniam reikalui,— 
o išleido šimtą penkis tūkstančius, daugiausia iš savo kišenės. 

Norint pavadinti tokį žmogų didžiai dosniu labdariu, rodos, 
nebėra nė reikalo minėti, kiek daug dar pinigų jis duodavo ir 
tiems, kam jų būtinai reikėdavo; atsiras galbūt žmonių, kurie pa- 
sakys, jog tokios išlaidos — noriu pridurti: visokios išlaidos — tai 
geriausia ir naudingiausia išmalda. Bet Federigas laikė tiesioginės 
išmaldos davimą svarbiausia savo pareiga ir čia, kaip ir kitur, elgėsi 
taip, kaip galvojo. Visas jo gyvenimas buvo nuolatinis vargšų šel- 
pimas. Pasakodami apie tą badmetį, kurį jau minėjome, greitai 
turėsime progą iškelti kai kuriuos jo poelgius, iš kurių bus matyti, 
koks išmintingas ir kilnus buvo jo dosnumas. Iš daugelio jo do- 
rybės pavyzdžių, kuriuos surinko jo biografai, pateiksime čia vieną. 
Sužinojęs, kad vienas bajoras gudrumu ir visokia priespauda verčia 
vieną iš savo dukterų stoti į vienuolyną, 0 ji nori ištekėti, jis 
pasikvietė jos tėvą ir, iš jo iškvotęs, jog tikroji tokio Žiauraus el- 
gesio priežastis yra ta, kad jis neturi keturių tūkstančių skudų, 
kurių, jo nuomone, būtinai reikia, norint surasti dukteriai padorią 
partiją, Federigas davė jai kraičio tuos keturis tūkstančius. Galbūt 
kam nors pasirodys, kad toks dosnumas yra nesaikingas, gerai 
neapgalvotas, kad tai pernelyg didelis pataikavimas kvailoms pasi- 
pūtėlio užgaidoms, — juk keturis tūkstančius skudų geriau buvo iš- 
leisti šimtui kitokių reikalų. Į tai mes neturime ko atsakyti, belieka 
palinkėti, kad dažniau matytume dorybę, tokią retą ir nevaržomą 
viešpataujančių pažiūrų (kiekvienas amžius turi jų savų), tokią 
nepriklausomą nuo bendros nuomonės, kaip štai toji, kuri paskatino 
žmogų duoti keturis tūkstančius skudų, kad merginai nereikėtų 
stoti į vienuolyną. 

Begalinį to žmogaus gailestingumą aiškiai liudijo ne tik jo dos- 
numas, bet ir visas jo elgesys. Būdamas kiekvienam lengvai pri- 
einamas, jis buvo įsitikinęs, kad jo ypatinga pareiga yra sutikti 
meiliu veidu, labai nuoširdžiai tuos, kurie paprastai vadinami žemojo 
luomo žmonėmis, juo labiau kad jie retai kada mato tai pasau- 
lyje. Ir dėl šitos priežasties jis turėjo kovoti su devizo ne guid nimis* 
riteriais, kurie norėjo, kad jis žinotų saiką, atseit jų saiką. 

Kartą, vizituodamas nuošalų kalnų kaimelį, Federigas mokė ne- 
turtingus vaikus ir, kalbėdamasis su jais, meiliai glostė juos. Vie- 


* Nieko per daug (lot.). 

nas iš šių riterių įspėjo jį, kad būtų atsargesnis ir taip neglostytų 
tų paauglių, — girdi, jie murzini ir bjaurūs. Tas keistuolis turbūt 
manė, kad Federigas neturi nei pakankamai nuovokos, nei įžval- 
gumo, kad galėtų tai pastebėti. Tokia jau esti tam tikru laiku ir tam 
tikromis aplinkybėmis įžymių asmenų nelaimė, kad mažai atsiranda 
žmonių, kurie jiems nurodytų jų ydas, ir per daug drąsuolių, ga- 
linčių padaryti jiems priekaištų už gerus darbus. Bet gerasis vys- 
kupas atsakė maloniai, nors truputį ir su apmaudu: „Juk čia mano ave- 
lės; jos gal niekada daugiau nebepamatys manęs, — o jūs norite, 
kad aš jų neglostyčiau?“ 

O užsirūstindavo jis labai retai, visi gėrėjosi švelniu jo elgesiu, 
nesudrumsčiamu ramumu, kurį galima buvo priskirti prie santūriųjų 
jo temperamento savybių, tačiau kuris iš tikrųjų buvo išugdytas 
tik atkaklia kova su savo gyvu ir ūmiu charakteriu. Jeigu kartais 
jis ir pasielgdavo griežtai ir netgi šiurkščiai, tai tik su savo valdi- 
niais kunigais, kai šie nupuldavo į gobšumą, apsileidimą ar kitas 
nuodėmes, itin nesuderinamas su jų kilnia tarnyba. Dėl viso to, 
kas galėjo sietis su jo paties interesais ar jo žemiška šlove, niekad 
nei džiaugėsi, nei sielojosi, nei karščiavosi, nei jaudinosi: nuostabu 
buvo, jeigu šie jausmai nepabusdavo jo sieloje, ir dar nuostabiau — 
jeigu jie pabusdavo. Ne tiktai daugelyje konklavų, kuriose daly- 
vavo, jis pagarsėjo kaip Žmogus, niekada nenorėjęs užimti vietos, 
kurios taip siekia garbėtroška ir kuri tokia baisi tikram dievobai- 
mingumui; bet kartą, kai vienas jo kolega, žmogus labai įtakingas, 
pasiūlė jam savo balsą ir balsus savo partijos (bjaurus žodis, bet 
kaip tik jis ir buvo vartojamas), Federigas taip griežtai atmetė šį 
pasiūlymą, kad tas atsisakė savo sumanymo ir kreipėsi į kitą asmenį. 
Toks pats kuklumas, toks pat šlykštėjimasis viešpatavimu reiškės ir 
kasdieniniame gyvenime. Jautriai ir nenuilstamai jis mokė ir va- 
dovavo tik tada, kai manė, kad čia jo pareiga, bet vengė kištis į 
svetimus reikalus ir kaip įmanydamas priešinosi tam, net tada, kai jį 
to prašė. Toks kuklumas ir santūrumas, kaip kiekvienas žino, svetimi 
tokiems kovotojams už gėrį, koks buvo Federigas. 

Jeigu norėtume savo malonumui surinkti žymiausius jo cha- 
rakterio bruožus, susidarytų, be abejo, savotiškas kompleksas dorybių, 
pažiūrėti prieštaringų ir, žinoma, sunkiai suderinamų. Tačiau turime 
pažymėti kitą šio gražaus gyvenimo ypatybę: nors Federigui teko labai 
plačiai veikti, valdyti, vadovauti ir mokyti, teikti audiencijas ir 
važinėti po vyskupiją, keliauti, sakyti kalbas per disputus, jis ne 

tik skyrė daug laiko studijoms, bet ir atsidavė joms su tokiu uo- 
lumu, kurio galėjo pavydėti ir tikras mokslininkas. Ir iš tiesų, be 
daugybės garbės titulų, Federigas savo amžininkų akyse dar pelnė 
ir mokyto žmogaus vardą. 

Tačiau neturime nuslėpti, kad jis su tvirtu įsitikinimu rėmė 
ir su nepalaužiamu atkaklumu gynė tokias pažiūras, kurios šiais laikais 
visiems atrodytų ir keistos, ir nepagrįstos,— tai sakau tiems, kas 
labai geistų laikyti tokias pažiūras teisingomis. Kas norėtų jį ginti 
šiuo atžvilgiu, tas galėtų pasiremti taip paplitusiu ir visų pripažintu 
aiškinimu, kad tai buvusios greičiau jo laiko, o ne jo paties klai- 
dos, — aiškinimu, kuris kartais, o ypač jeigu remiasi kruopščiai pa- 
tikrintais faktais, gali turėti tam tikrą ir netgi didelę vertę, tačiau 
kuris visiškai nieko nereikš, jeigu juo naudosimės kaip paklius, 
be jokio pagrindo, kaip paprastai ir daroma. Ir todėl, nenorėdami 
spręsti sudėtingus klausimus suprastintomis formulėmis ir per daug iš- 
tęsti šį epizodą, mes nė neminėsime jų ir pasitenkinsime tik trumpa 
pastaba, kad net ir toks nuostabus žmogus, mūsų nuomone, negali būti 
be ydos, idant neatrodytų, kad mes norėjome jam parašyti laidotuvių 
kalbą. 

Pagaliau neįsižeis turbūt mūsų skaitytojai, jeigu tarsime, kad kas 
nors iš jų gali paklausti, ar tokio proto ir tokio mokslo vyras 
nepaliko kokio nors paminklo. Kur nepaliks! Paliko apie šimtą 
veikalų, didelių ir mažų, lotyniškų ir itališkų, spausdintų ir nespaus- 
dintų traktatų apie moralę, pamokslų, darbų iš istorijos, religinės 
ir pasaulietinės senovės, literatūros, meno ir kitokių. Visi jie saugomi 
jo įsteigtoje bibliotekoje. 

„Na, o kaipgi taip, — pasakys mums šis skaitytojas, — kodėl tie 
jo kūriniai pamiršti arba, šiaip ar taip, mažai žinomi, mažai ištir- 
ti? Kaipgi tokio proto, tokio mokslo vyras, taip pažinęs žmones ir 
gyvenimą, taip mylėjęs visa, kas gera ir gražu, turėjęs tokią skaisčią 
sielą ir tiek kitų ypatybių, kurios daro rašytoją didį, kaipgi jis, 
sukūręs šimtą veikalų, nepaliko nė vieno, kuris būtų laikomas įžy- 
miu netgi žmonių, ne visai jam pritariančių, ir būtų žinomas — nors 
iš vardo — tiems, kas jo neskaitė? Kaipgi atsitiko, kad visi tie veikalai 
neišgarsino jo kaip rašytojo mūsų, jo palikuonių, tarpe?“ 

Klausimas, be abejo, pagrįstas ir į jį atsakyti būtų labai įdomu, 
nes to reiškinio priežastis galima atskleisti išnagrinėjus daugelį bendrų 
faktų, kas savo ruožtu padėtų išaiškinti nemaža ir kitų panašių 
reiškinių. Na, o jeigu tų priežasčių bus daug ir jos bus pernelyg 

smulkios, o jeigu jos jums nepatiks? Jeigu jūs nepatenkinti surauksite 
nosį? Todėl geriau vėl griebkime savo pasakojimo giją ir, užuot 
šiaip sau plačiai kalbėję apie tą žmogų, pasižiūrėkime su mūsų 
autoriaus pagalba, kaip jis veikė. 


XXIII SKYRIUS 


Laukdamas to meto, kada turės eiti į bažnyčią laikyti pamaldų, 
kardinolas Federigas skaitė,— jis skaitydavo kiekvieną laisvą va- 
landėlę, — bet štai įėjo susijaudinęs kapelionas kryžiaus nešėjas. 

— Keistas vizitas, tikrai keistas, monsinjore. 

— Kas gi atėjo? — paklausė kardinolas. 

— Ne kas kitas kaip sinjoras... — atsakė kapelionas ir, pab- 
rėždamas kiekvieną skiemenį, ištarė vardą, kurio mes negalime 
pasakyti mūsų skaitytojams. Paskui pridūrė: — Jis pats laukia čia, gre- 
timame kambaryje, ir prašosi įleidžiamas pas jūsų eminenciją. 

— Jis?! — pasakė kardinolas, ir jo veidas nušvito; užvertęs knygą, 
jis pakilo nuo kėdės.— Kvieskite, kvieskite tuoj pat! 

— Bet... — bandė prieštarauti kapelionas, nepajudėjęs iš vie- 
tos, — juk jūsų eminencija gerai žino, kas jis toks, tas plėšikas, 
tas garsusis... 

— Argi tai ne laimė vyskupui, kad toksai žmogus panoro ateiti 
pas jį? 

— Bet... — nenusileido kapelionas, — esama dalykų, apie kuriuos 
niekada negalime kalbėti, nes, kaip sako monsinjoras, tai tuščios 
šnekos; tačiau kai reikalauja aplinkybės, man rodosi, mūsų tiesioginė 
pareiga... per didelis uolumas pridaro priešų, monsinjore, ir mes 
gerai žinom, kad ne vienas plėšikas išdrįso pasigirti, jog anksčiau 
ar vėliau... 

— Ir ką gi jie padarė? — pertraukė kardinolas. 

— Aš noriu pasakyti, kad šitas žmogus daro visokius nusikalti- 
mus, kai tik kas jį paprašo, jis baisus galvažudys, susidėjęs su 
nuožmiausiais plėšikais, ir galbūt yra pasiųstas... 

— Na ir drausmė, — pertraukė jį vis šypsodamasis Federigas,— 
kur girdėta, kad kareiviai įkalbinėtų generolą bėgti iš kovos lauko, — 
paskui surimtėjęs ir susimąstęs kalbėjo toliau: — Man atrodo, kad 

šventas Karolis ilgai nebūtų svarstęs — priimti tokį žmogų, ar ne,— 
jis pats būtų jį susiradęs. [leiskite tuoj pat: jis ir taip jau ilgai 
laukia. 

Kapelionas žengė į duris, murmėdamas sau: „Nieko nepadarysi, 
visi tie šventieji užsispyrėliai“. 

Atidaręs duris ir pasižiūrėjęs į kambarį, kur buvo svečias ir 
visi kiti, pamatė, kad kunigai, susibūrę vienoje pusėje, šnabždasi 
ir Šnairuoja į kampą, kur vienas stovi sinjoras. Kapelionas pasuko 
prie jo ir, slapčia nužvelgęs jį visą, kiek tai buvo įmanoma, pagalvojo, 
koks velniškas ginklas galėtų būti pakištas po šita striuke, ir kad 
iš tikrųjų, prieš įleidžiant jį pas monsinjorą, ne pro šalį būtų bent pa- 
siūlyti jam... Bet to padaryti kapelionas nedrįso. Jis priėjo prie Be- 
vardžio ir tarė: 

— Monsinjoras laukia jūsų malonybės. Teikitės eiti su manim. 

Ir, vesdamas jį pro tą būrelį, kuris greitai prasiskyrė, dairėsi 
į visas puses, lyg norėdamas pasakyti: „Ką padarysi! Argi jūs nežinote, 
kad jo eminencija visados daro savaip?“ 

Pamatęs Bevardį, Federigas jį pasitiko maloniu, linksmu veidu ir 
išskėstomis rankomis tarytum laukiamą svečią ir tučtuojau davė kape- 
lionui ženklą išeiti. Tas paklausė. 

Likę dviese, abu kurį laiką tylėjo, kiekvienas saviškai sumišęs. 
Bevardis, atvarytas čionai greičiau kažkokios nesuprantamos jėgos 
negu konkretaus sumanymo, stovėjo lyg prieš savo valią, kankinamas 
dviejų priešingų jausmų: iš vienos pusės — noro ir neaiškios vilties 
kaip nors numaldyti savo dvasines kančias, o iš kitos — pykčio, 
gėdos, kad atėjo čionai kaip atgailautojas, kaip nusižeminęs, vertas 
pasigailėjimo žmogus, — atėjo prisipažinti kaltės ir maldauti atlei- 
dimo. Ir jis nerado žodžių — beje, galima sakyti, beveik 'jų ir neieš- 
kojo. Tačiau, pakėlęs akis ir pasižiūrėjęs kardinolui į veidą, vis 
gyviau ėmė jausti stiprią ir kartu švelnią pagarbą šiam žmogui; 
jam radosi pasitikėjimas, pyktis atsileido, ir visi šie jausmai, neįžeis- 
dami jo puikybės, užvaldė jį, surakindami jam lūpas. 

Federigo išvaizda iš tikrųjų bylojo apie jo pranašumą ir žadino 
meilę jam. Jo laikysena buvo iš prigimties ori ir lyg nejučia didinga, 
nė kiek nepalenkta metų naštos ir nesuglebusi; akys rimtos ir gyvos, 
kakta giedra ir mąsli, veidas jaunatviškai skaistus, nepaisant žilų 
plaukų, pablyškimo, santūraus gyvenimo pėdsakų, apmąstymų, nuo- 
vargio. Veido bruožai rodė, kad jaunystėje jo būta iš tikrųjų labai 
gražaus. Nuolatinės kilnios ir gražios mintys, dvasinis romumas 

per visą ilgą gyvenimą, meilė žmonėms, neišsenkamas didis džiaugs- 
mas pakeitė tą buvusį grožį kitu — sakyčiau, senatvės grožiu, itin 
ryškiu didingos ir kartu paprastos jo raudonos mantijos fone. 

Kardinolas taip pat kurį laiką žiūrėjo į Bevardį savo skvar- 
biomis akimis, — jis jau seniai buvo išmokęs skaityti žmonių mintis 
iš jų veido. Ir šiame niūriame, suglumusiame veide kažką įžvelgė, 
kas, atrodė, atitiko tą viltį, kurią jis pajuto pats savyje, kai jam 
pranešė apie šitą žmogų. Jis susijaudinęs tarė: 

— O, koks brangus svečias! Kaip aš jums turiu būti dėkingas 
už gerą jūsų pasiryžimą, nors tai ir šioks toks priekaištas man. 

— Priekaištas jums? — sušuko nustebęs sinjoras, sugraudintas 
tokių žodžių ir tokio elgesio, patenkintas, kad kardinolas pirmas 
pralaužė ledus ir prakalbino jį. 

— Žinoma, turėtumėte man padaryti priekaištą,— kalbėjo kardi- 
nolas,— kad aš leidau jums pralenkti mane. Aš jau seniai ir ne 
kartą turėjau aplankyti jus. 

— Jūs mane? O ar žinote, kas aš? Ar teisingai jums pasakė 
mano vardą? 

— Nejaugi jūs manote, kad džiaugsmą, kurį jaučiu ir kuris 
tikriausiai atsispindi mano veide, aš galėčiau patirti pamatęs ne- 
pažįstamą žmogų? Tai jūs man jį suteikėte, kartoju, tai jūs: juk 
aš turėjau pats jūsų ieškoti, juk aš jus taip mylėjau ir dėl jūsų 
taip verkiau, už jus taip karštai meldžiausi; jūs — vienas iš mano 
vaikų, kuriuos myliu iš visos širdies, ir tasai iš jų, kurį labiau už 
visus norėjau pamatyti ir apkabinti, jeigu tik būčiau galėjęs to 
tikėtis. Bet Dievas, vienas tiktai Dievas moka daryti stebuklus, ir jis 
maloningai žiūri į savo vargšų tarnų silpnumą ir neryžtingumą. 

Bevardis buvo apstulbintas šios karštos kalbos, šių žodžių, kurie 
taip aiškiai siejosi su tuo, ko jis pats dar nepasakė, ką dar ne visai 
buvo pasiryžęs pasakyti. Susijaudinęs ir sumišęs jis tylėjo. 

— "Tai kaip? — dar švelniau kalbėjo Federigas.— Jūs turite pra- 
nešti man gerą naujieną ir taip ilgai verčiate mane kankintis? 

— Aš — gerą naujieną? Mano širdyje pragaras, — iš kur aš imsiu 
jums gerą naujieną? Sakykite, jeigu žinote, kokia ta gera naujiena, 
kurios jūs laukiate iš tokio žmogaus kaip aš. 

— Ogi ta, kad Dievas palietė jūsų širdį ir nori jus grąžinti 
į teisingą kelią, — ramiai atsakė kardinolas. 

— Dievas! Dievas! Dievas! Kad aš jį pamatyčiau! Kad išgirs- 
čiau! Kur jis, tas Dievas? 

— Jūs mane klausiate? Jūs? Jūs artimesnis jam negu kas kitas. 
Argi nejaučiate jo savo širdyje: juk tai jis sukrėtė ir sujaudino 
ją, tai jis neduoda jums atgajos ir kartu traukia jus prie savęs, 
suteikęs viltį sulaukti ramybės ir paguodos, kuri bus išties didžiulė, 
kai tik pripažinsite Viešpatį, viską jam išpažinsite, imsite melstis. 

— O, žinoma! Kažkas slegia man sielą, tartum graužia mane. 
Bet Dievas?! Jeigu tai Dievas, toks, kaip apie jį kalbama, ką gi 
jis veiks su manim? 

Šiuose žodžiuose suskambėjo neviltis. Bet Federigas atsakė iš- 
kilmingu tonu, su romiu įkvėpimu: 

— Ką jis veiks su jumis? Jūs — jo galybės ir jo gerumo ženk- 
las. Niekas kitas negali jam suteikti tokios šlovės kaip jūs! Visas 
pasaulis seniai jau šaukia prieš jus, tūkstančių tūkstančiai balsų 
keikia jūsų darbus... — Bevardis krūptelėjo ir valandėlę stovėjo su- 
mišęs nuo tokių jam neįprastų žodžių, o dar labiau jį sukrėtė 
tai, kad visai neturėjo pykčio, o atvirkščiai — jautė net kažkokį pa- 
lengvėjimą.— O kokia iš to garbė Dievui? — kalbėjo Federigas.— 
Juk tai siaubo balsai, susirūpinimo balsai, gal ir atpildo balsai, bet at- 
pildo tokio paprasto, tokio natūralaus! Gal tarp jų, deja, pasigirsta 
netgi pavydo balsų dėl šitos jūsų nelemtos galybės, dėl tokio liūdno iki 
šiolei jūsų dvasios atkaklumo. Bet kai jūs pats pakilsite, pasmerksite 
savo gyvenimą ir apkaltinsite pats save, o, tada tai Dievas bus pa- 
šlovintas! O jūs dar klausiate, ką jis veiks su jumis? Iš kur aš, vargšas 
žmogus, galiu žinoti, kokia nauda iš jūsų Viešpačiui? Kur jis nukreips 
jūsų audringą valią, nepalaužiamą atkaklumą, kai apšvies jus ir už- 
degs meile, viltimi, gailesčiu? Argi jūs, vargšas žmogus, manote, kad 
jūs galėjote sugalvoti ir įvykdyti didžiausias piktadarybes, o Dievas 
negali grąžinti jūsų į tiesos kelią? Ką Dievas veiks su jumis, klausiate? 
Ogi kas jums atleis nuodėmes? Ogi kas išgelbės jus? Ogi kas atpirks 
jus? Ar tai ne šlovingi ir jo verti darbai? Tiktai pagalvokite: jeigu aš, 
menkas, niekingas, bet tokią gerą nuomonę apie save turintis žmo- 
gelis, jeigu aš, toks, koks dabar esu, taip sielojuosi dėl jūsų išganymo, 
kad su džiaugsmu atiduočiau už jį (Viešpats mato!) tas kelias dienas, 
kurios man lieka gyventi, — tiktai pagalvokite, koks be galo malonin- 
gas turi būti tas, kuris man įkvėpė gailestingumo jums, tokio menko, 
bet tokio gaivaus; kaip myli jus, kaip rūpinasi jumis tas, kuris mane 
valdo ir įkvepia man meilę jums, taip graužiančią mane! 

Tariant šiuos žodžius, kardinolo veidas, akys, kiekvienas judesys 
akivaizdžiai liudijo jų prasmę. Klausančiojo veidas, konvulsijų per- 

kreiptas, iš pradžių rodė nuostabą ir susidomėjimą, paskui jame at- 
sispindėjo gilesni ir ne tokie skaudūs išgyvenimai. Akys, nuo vaikystės 
metų nežinojusios ašarų, dabar padrėko. Kai kardinolas nutilo, Be- 
vardis užsidengė veidą rankomis ir pratrūko raudoti, tartum duoda- 
mas paskutinį ir aiškiausią atsakymą. 

— Dieve aukščiausias ir maloningiausias! — sušuko Federigas, 
pakėlęs akis ir rankas į dangų.— Ką padariau aš, netikęs tarnas, ne- 
rūpestingas piemuo? Kam pakvietei mane į šią savo malonės puotą? 
Už ką leidai man regėti tokį džiaugsmingą stebuklą? — Tai sakyda- 
mas, jis ištiesė Bevardžiui ranką. 

— Ne! — sušuko tas.— Ne! Toliau, toliau nuo manęs! Nesitep- 
kit savo rankos, nekaltos ir gailestingos. Jūs nežinote visko, ką yra 
padariusi ranka, kurią norite paspausti. 

— Leiskite man,— tarė Federigas, staiga švelniai paėmęs Bevar- 
dį už rankos, — leiskite man paspausti šią ranką, kuri atitaisys daug 
klaidų, padarys daug gerų darbų, palengvins daug kančių ir, beginklė, 
taikinga, nusižeminusi, bus paduota daugeliui priešų. 

— Tai jau per daug! — raudodamas tarė Bevardis.— Palikit 
mane, monsinjore! Gerasis Federigai, palikite mane! Minia žmonių 
laukia jūsų. Tiek gerų, nekaltų sielų, tiek žmonių atėjo iš toli bent 
kartą pamatyti, išgirsti jūsų. O jūs čia gaištate... ir dėl ko! 

— Palikime devyniasdešimt devynias avis, — atsakė kardinolas, — 
jos saugiai ganosi kalnuose, — o aš noriu pabūti su ta, kuri buvo nu- 
klydusi“*. Tos sielos galbūt dabar kur kas labiau džiaugiasi, negu ma- 
tydamos savo vargšą vyskupą. Galbūt Dievas, padaręs jums gailestin- 
gumo stebuklą, užliejo jas džiaugsmu, kurio priežasties jos dar nejau- 
čia. Galbūt tie žmonės, patys to nežinodami, dedasi prie mūsų; galbūt 
Šventoji Dvasia įžiebė jų širdyse neaiškią meilę jums, paakino juos 
melstis už jus, sužadino gailestingumą jums, padėką jiems dar nežino- 
mam žmogui. 

Sulig tais žodžiais jis apsikabino Bevardį; tas, mėgindamas ištrūkti, 
valandėlę priešinosi, bet paskui pasidavė, tartum nugalėtas tos karštos 
meilės, ir taip pat apsikabino kardinolą, įsikniaubęs jam į petį savo 
trūkčiojančiu, pasikeitusiu veidu. Karštos ašaros krito ant švarutėlės 
tamsiai raudonos kardinolo mantijos, ir nenuodėmingos Federigo 
rankos meiliai laikė apglėbusios šitą žmogų, glausdamos prie savęs 
jo krūtinę, ant kurios jis paprastai nešiodavo smurto ir išdavystės gin- 
klus. 

Ištrūkęs iš kardinolo glėbio, Bevardis vėl užsidengė ranka akis ir, 
kartu su jomis pakėlęs veidą, sušuko: 

— Dievas tikrai didis! Dievas tikrai gailestingas! Dabar aš pažįs- 
tu save, žinau, kas aš; mano pikti darbai stovi priešais mane; aš bjau- 
rus pats sau — ir vis tiek, vis tiek jaučiu palengvėjimą, džiaugsmą, 
taip, džiaugsmą, kokio niekada nejutau per savo visą baisybių pilną 
gyvenimą! 

— Tai ženklas,— tarė Federigas,— kurį Dievas siunčia jums, 
norėdamas susigrąžinti jus sau, įkvėpti jus, kad tvirtai žengtumėte į 
naują gyvenimą, kur turite tiek daug sugriauti, tiek daug pataisyti, 
tiek daug išlieti ašarų. 

— O, aš nelaimingas! — sušuko Bevardis.— Kiek daug, kiek 
daug yra... to, ką galėsiu tik apverkti! Bet užtat kai kuriuos piktus dar- 
bus esu tik sugalvojęs, tik pradėjęs ir juos galiu jeigu ne sunaikinti, 
tai bent nutraukti vos pradėtus, — ir vienas yra toks, kurį galiu nu- 
traukti tuoj pat, suardyti, atitaisyti. 

Federigas ėmė atsidėjęs klausytis, ir Bevardis papasakojo trumpai, 
bjaurėdamasis turbūt dar labiau negu mes, kaip jis ėmėsi smurto prieš 
Liučiją, kaip ta vargšelė bijojo ir kankinosi, kaip ji maldavo ir kokį 
nerimą tie maldavimai sukėlė jam, apie tai, kad ji vis dar jo pilyje... 

— Ak, negaiškim laiko! — sušuko Federigas, apimtas gailesčio 
ir noro padėti nelaimingajai.— Laimingas jūs! Jums tai atleidimo 
laidas. Dievas padarė jus gelbėjimo įrankiu tai, kuriai norėjote tapti 
pražūties įrankiu. Telaimina jus Dievas! Dievas jau palaimino jus! Ar 
žinote, iš kur kilusi ta vargšė mūsų kankinė? 

Sinjoras pasakė Liučijos kaimo pavadinimą. 

— Tai netoli nuo čia,— pasakė kardinolas, — dėkui Dievui, ir 
galimas daiktas...— Sulig tais žodžiais jis greitai priėjo prie stalelio 
ir paskambino varpeliu. Tuojau įžengė susirūpinęs kapelionas ir iš- 
kart pažvelgė į Bevardį. Pamatęs pasikeitusį jo veidą, akis, paraudu- 
sias nuo ašarų, pasižiūrėjo į kardinolą ir išvydo jo veide, kaip visada 
santūriame, kažkokį reikšmingą džiaugsmą ir beveik nekantrų susi- 
rūpinimą. Kapelionas dar ilgai būtų stovėjęs, išsižiojęs iš nuostabos, 
jeigu kardinolas nebūtų jo pažadinęs iš to susimąstymo, klausdamas, 
ar nėra susirinkusiųjų tarpe klebono iš ***. 

— Jis čia, monsinjore,— atsakė kapelionas. 

— Pakvieskite jį tuoj pat čia,— paliepė Federigas,— ir kartu 
čionykštės bažnyčios kleboną. 

Kapelionas nuėjo į kambarį, kur buvo susirinkę kunigai. Visų akys 

nukrypo į jį. O jis, vis dar išsižiojęs, vis dar ekstazės nušviestu veidu, 
tarė iškėlęs rankas ir jas kratydamas: 

— Gerbiamieji! Gerbiamieji! Haec mutatio dexterae Excelsi*.— 
Valandėlę jis stovėjo tylėdamas. Paskui, atgavęs balsą, oficialiu tonu 
pridūrė: — Jo eminencija nori pamatyti šios parapijos kleboną ir 
kleboną iš ***, 

Pirmasis iš pašauktų tuojau išėjo į priekį, ir tuo pat metu viduryje 
būrio pasigirdo pratisas, kupinas nuostabos balsas: 

— Mane? 

— Ar ne jūs klebonas iš ***7 — vėl paklausė kapelionas. 

— Taip tai taip, bet... 

— Jo eminencija nori jus pamatyti! 

— Mane? — pakartojo tas pats balsas, aiškiai norėdamas tuo žo- 
džiu pasakyti: „Kuo aš čia dėtas?“ Bet šį kartą, pasigirdus balsui, į 
priekį išėjo ir žmogus — pats donas Abondijas. Jis ėjo netvirtu žings- 
niu, jo veide atsimušė lyg nuostaba, lyg apmaudas. Kapelionas davė 
jam ranka ženklą, kuris tarytum reiškė: „Einam, ko gi delsiate?“ 
Žengdamas abiejų klebonų priešaky, jis priėjo duris, atidarė jas ir 
įvedė juos. 

Kardinolas paleido Bevardžio ranką, nes per tą laiką suspėjo su 
juo aptarti, ką daryti toliau. Pasitraukęs truputį į šalį, jis ženklu pa- 
kvietė vietinį kleboną. Trumpai papasakojo jam, kas atsitiko, ir pa- 
klausė, ar tasai negalėtų skubiai surasti doros moters, kuri sutiktų su 
neštuvais nukeliauti į pilį ir paimti Liučiją, — moters protingos ir nuo- 
širdžios, kuri galėtų atlikti tokį netikėtą uždavinį, sugebėtų tinkamai 
elgtis ir rastų gražių žodžių padrąsinti, nuraminti vargšelei, kurios 
sieloje po tokio nerimo ir jaudinimosi pats išvadavimas, ko gero, vėl 
gali sukelti sąmyšį. Pagalvojęs valandėlę, klebonas atsakė žinąs tokią 
moterį ir išėjo. Galvos linktelėjimu pasišaukęs kapelioną, kardinolas 
liepė jam tuojau paruošti neštuvus ir nešėjus ir pabalnoti du mulus. 
Kapelionui išėjus, kardinolas atsigręžė į doną Abondiją. 

Donas Abondijas, kuris stovėjo arti kardinolo, norėdamas būti to- 
liau nuo sinjoro, ir visą laiką žvilgčiojo iš padilbų čia į vieną, čia į ki- 
tą, sukdamas galvą, ką reiškia ta bruzda, priėjo arčiau ir nusilenkęs 
tarė: 

— Man pranešė, kad jūsų eminencija šaukėte mane, bet manau, 
kad tai klaida... 


* Aukščiausio ranka jau kitoniškai daro (lot; Psalmių, 76, 11). 

— Jokios klaidos,— atsakė Federigas.— Turiu jums pranešti 
gerą naujieną ir kartu duoti džiugų ir itin malonų pavedimą. Viena 
jūsų parapijietė, kurią tikriausiai apverkėte kaip pražuvusią, Liučija 
Mondela, atsirado ir yra netoli, šio mano brangaus bičiulio namuose. 
Jūs tučtuojau keliausite su juo ir su viena moteriške, kurios atvesti nu- 
ėjo čionykštis klebonas, keliausite, kartoju, paimti tos jūsų parapijietės 
ir atlydėti jos čionai. 

Donas Abondijas kaip įmanydamas stengėsi nuslėpti apmaudą — 
ne, kur tau! — nerimą ir kančią, kurią jam sukėlė toks uždavinys, ar- 
ba, tikriau sakant, įsakymas. Nesulaukęs, kol jam nuo veido nuslinks ir 
pranyks nepasitenkinimo grimasa, jis žemai palenkė galvą kaip klusnus 
valdinys ir pakėlė ją tik todėl, kad reikėjo žemai nusilenkti Bevardžiui. 
Gailios jo akys sakyte sakė: „Aš jūsų rankose, pasigailėkite: parcere 
subjectis“ *. 

Kardinolas paklausė jį, ar turi giminių Liučija. 

— Iš artimųjų, su kuriais ji gyvena arba galėtų gyventi, turi tik- 
tai motiną, — atsakė donas Abondijas. 

— O toji ar savo kaime? 

— Taip, monsinjore. 

— Kadangi ta vargšė mergina, — kalbėjo toliau Federigas,— ne 
taip greitai galės būti grąžinta į savo namus, jai bus didelė paguoda, 
Jeigu ji tuoj pasimatys su savo motina, o todėl, jeigu čionykštis klebonas 
negrįš, kol aš išeisiu į bažnyčią, būkit malonus ir pasakykit jam, kad 
surastų arba vežimą, arba jojamąjį arklį ir nusiųstų sumanų žmogų, 
kuris suieškotų tą moterį ir atvežtų ją čionai. 

— O jeigu aš nuvažiuočiau? — paklausė donas Abondijas. 

— Ne, ne! Jus prašiau ko kita, — atsakė kardinolas. 

— Aš mat norėjau,— dar bandė spirtis donas Abondijas,— pa- 
rengti tą vargšę motiną. Ji labai jautri moteris, ir čia reikia žmogaus, 
kuris ją pažintų, mokėtų su ja pasikalbėti, kad, užuot padarę gera, 
nepadarytume bloga. 

— Dėl to aš ir prašau jus perspėti kleboną, kad jis pasirinktų tin- 
kamą žmogų. Jūs labiau reikalingas kitur, — atsakė kardinolas. 

Jis norėjo pridurti: tai vargšei merginai dabar, kai ji tiek laiko iš- 
kentėjo baisioje nežinioje dėl savo ateities, visų svarbiausia pamatyti 
pilyje pažįstamą veidą, patikimą žmogų. Bet jis negalėjo atvirai to pa- 
sakyti trečio žmogaus akivaizdoje. Vis dėlto kardinolui buvo keista, 


* [Tau reikės] gailėtis nuolankiųjų (Eneida, VI, 853). 

kad donas Abondijas išsyk to nesuprato, kad jam pačiam tai neatėjo į 
galvą. O dono Abondijo pasiūlymas ir jo atkaklumas kardinolui pasi- 
rodė nederamas, ir jis iškart pagalvojo, kad čia kažkas negerai. Paž- 
velgęs donui Abondijui į veidą, lengvai suprato, kad tasai bijo keliau- 
ti su tuo baisiu žmogumi, bijo net ir valandėlę įkelti koją į jo namus. 
Todėl, norėdamas visiškai išsklaidyti dono Abondijo būgštavimus ir 
kartu manydamas, kad jam nepritinka vestis kleboną į šalį ir šnibždė- 
tis su juo trečio žmogaus, savo naujojo bičiulio, akivaizdoje, Federigas 
pagalvojo, kad geriausia pasielgti taip, kaip jis būtų ir be to pasielgęs, — 
pačiam pasišnekėti su Bevardžiu. Iš jo atsakymų donas Abondijas pa- 
galiau supras, kad prieš jį jau ne tas žmogus, kurio reikia bijoti. Taigi 
kardinolas priėjo prie Bevardžio ir su tuo nuoširdžiu pasitikėjimu, 
kuris kyla tada, kai žmogus stipriai prisiriša prie naujo bičiulio, lygiai 
kaip ir tada, kai atgyja sena draugystė, kreipėsi į jį: 

— Nemanykite, kad aš šiandien pasitenkinsiu tuo jūsų atsilan- 
kymu. Jūs sugrįšit, ar ne tiesa, kartu su šiuo gerbiamu kunigu? 

— Ar sugrįšiu? — atsakė Bevardis.— Jeigu jūs mane ir išvytu- 
mėte, aš kaip elgeta atkakliai stovėčiau prie jūsų durų. Aš turiu kal- 
bėtis su jumis, klausytis jūsų ir matyti jus! Jūs man reikalingas. 

Federigas paėmė Bevardį už rankos, paspaudė ją ir tarė: 

— Tai būkite malonus — papietaukite su mumis. Lauksiu jūsų. 
O dabar einu pasimelsti ir kartu su žmonėmis padėkoti Aukščiausia- 
jam, 0 jūs eikite skinti pirmųjų gailestingumo vaisių. 

Donas Abondijas stovėjo ir žiūrėjo, kas dedasi, tartum baikštus 
berniukas, kuris mato, kaip jo akyse ramiai glosto didžiulį piktą šunį 
krauju pasruvusiomis akimis, apie kurį visi žino, kad jis kandžiojasi ir 
gąsdina visus, — ir kartu girdi šeimininką sakant, kad jo šuo — ge- 
ras gyvulėlis, ramių ramiausias. Berniukas žiūri į šeimininką ir ne- 
prieštarauja, bet ir nepritaria, žvilgčioja į šunį ir nedrįsta prieiti prie 
jo, bijodamas, kad gerasis gyvulėlis neiššieptų dantų, nors tas iš 
džiaugsmo nori jį tiktai pasveikinti; bet jis nedrįsta ir pasitraukti, bijo- 
damas pasirodyti bailus, ir galvoja: „Ech, kad taip būčiau dabar 
namie!“ 


Kai kardinolas žengė į duris, vesdamasis Bevardį už rankos, jam 
vėl krito į akis vargšas donas Abondijas, kuris tebestovėjo užpakaly 
susikrimtęs, nepatenkintas, prieš savo valią susiraukęs. Pagalvojęs. 
jog šitas nepasitenkinimas galėjo kilti ir iš to, kad jis per klaidą pasi- 
juto esąs pamirštas, tarytum paliktas kertėje, ypač palyginti su tuo, 

kaip šiltai buvo sutiktas ir pamalonintas toks piktadarys, kardinolas 
atsigręžė į kleboną, stabtelėjo ir, maloniai nusišypsojęs, pasakė: 

— Kunige klebone, jūs visada esate su manim gerojo mūsų Tė- 
vo namuose; 0 šitas... šitas perieral, et inventus est*. 

— O, kaip aš džiaugiuosi! — tarė donas Abondijas, žemai nusi- 
lenkdamas abiem kartu. 

Arkivyskupas žengė į priekį, pastūmė duris, kurias iš kitos pusės 
tučtuojau atidarė tarnai, stovintys iš šonų, ir nuostabi pora pasi- 
rodė priešais smalsias kambaryje susirinkusių dvasininkų akis. Abie- 
jų veiduose atsispindėjo skirtingi, bet vienodai stiprūs jausmai: Fede- 
rigo — švelnus dėkingumas, taurus romus džiaugsmas, Bevardžio — 
sumišimas, sušvelnintas paguodos, nepatirtas iki šiol drovumas, gai- 
lestis, pro kurį tačiau švietė žiaurios ir nesuvaldomos prigimties jėga. 
Vėliau patirta, kad ne vienas iš tų, kurie juos matė tada, prisiminė pra- 
našo Izaijo žodžius: Tuomet vilkas gyvens su avinėliu... ir liūtas ės 
šiaudus kaip jautis““. Už jų ėjo donas Abondijas, į kurį niekas 
nekreipė dėmesio. 

Kai jie atsidūrė kambario viduryje, iš priešingos pusės pasirodęs 
kardinolo tarnas priėjo prie jo ir pasakė, kad kapeliono jam perduoti 
įsakymai įvykdyti: neštuvai ir du mulai jau parengti, laukia tik mo- 
ters, kurią turi atvesti klebonas. Kardinolas pasakė tarnui, kad kai tik 
klebonas pareis, reikia tuoj pat jį suvesti pasikalbėti su donu Abondi- 
ju ir visi paskui tedaro, ką palieps donas Abondijas ir Bevardis. Šiam 
jis vėl paspaudė ranką, sakydamas: „Tai laukiu jūsų!“ — paskui atsi- 
gręžęs atsisveikino su donu Abondiju ir pasuko į bažnyčią. Dvasininkų 
burelis tarsi procesija žengė iš paskos. Kelionės draugai liko kamba- 
ryje vienu du. 

Bevardis susikaupęs, susimąstęs nekantriai laukė valandos, kada 
galės išvaduoti iš kančių ir kalėjimo savo Liučiją, — „sava“ ji buvo jam 
dabar visai kita prasme negu vakar. Jo veide matėsi santūrus nerimas, 
kuris baikščiam donui Abondijui lengvai galėjo pasirodyti labai įtar- 
tinas. Klebonas dirsčiojo paslapčia į Bevardį, jis labai norėjo užmegzti 
draugišką šneką. „Bet ką jam pasakyti? — galvojo.— Pasakyti dar 
kartą, kad aš džiaugiuosi? Kuo džiaugiuosi? Tuo, kad jūs buvote vel- 
nias, 0 pagaliau nusprendėte tapti garbingų žmogumi, kaip visi kiti? 
Nieko sau komplimentas! Ech, kad ir kaip sukčiau galvą, iš mano svei- 
kinimų nieko doro neišeis. O be to, kažin ar teisybė, kad jis tapo gar- 


* Buvo pražuvęs ir atsirado (lot; Luko, I5, 24). 

bingu žmogumi? Taip staigiai! Tokių pareiškimų šiame pasaulyje 
būna iki valiai, ir būna dėl visokiausių priežasčių! Ką aš galiu žinoti? 
O tuo tarpu man reikia keliauti su juo! Ir dar į tą pilį! Kas per istorija! 
Kas per istorija! Kas man būtų galėjęs tai pasakyti šįryt? Na, jeigu iš- 
nešiu sveiką kailį, tai gaus pipirų ponia Perpetuja, kad prievarta atvijo 
mane čionai iš mano parapijos, nors nebuvo jokio reikalo. Girdi, visi 
aplinkiniai klebonai važiuoja, net ir iš toliau, ir atsilikti nuo kitų ne- 
tinka; šnekėjo, rezgė, — ir įsivėliau štai į tokią istoriją! Varge mano! 
O vis dėlto reikia ką nors pasakyti jam“. 

Ilgai galvojęs, nusprendė, kad galėtų pasakyti štai ką: „Aš nieka- 
da nedrįsau tikėtis, kad turėsiu laimę patekti į tokią garbingą draugi- 
ją“. Ir jau buvo besižiojąs, bet įėjo kardinolo tarnas su vietiniu kle- 
bonu, ir šis pasakė, kad moteris jau neštuvuose, paskui kreipėsi į doną 
Abondiją, laukdamas kitų kardinolo nurodymų. Donas Abondijas 
šiaip taip išdėstė jam viską, nors jo mintys ir buvo sujukusios. Paskui, 
prisiartinęs prie kardinolo tarno, tarė: 

— Duokite man bent ramų gyvulį, nes, teisybę sakant, raitelis iš 
manęs prastas. 

— Na, ką jūs, — pašaipiai atsakė tarnas, — šitas mulas yra mūsų 
sekretoriaus, 0 jis žmogus mokytas. 

— (Gerai,— pasakė donas Abondijas ir pagalvojo: „Dieve duok, 
kad viskas gerai baigtųsi“. 

Bevardis, tik išgirdęs kvietimą, greitai žengė į duris, bet pamatė, 
kad donas Abondijas atsiliko, ir sustojo palaukti. Kai tas, nesmagiai 
šypsodamas, skubiai priėjo, sinjoras nusilenkęs mandagiai ir nuolan- 
kiai praleido jį pirma. Tai šiek tiek nuramino vargšą susisielojusį kle- 
boną. Bet vos įžengęs į kiemelį, jis pamatė naują reginį, kuris galu- 
tinai sudrumstė aprimusią jo širdį: Bevardis pasuko į kampą ir, pasi- 
ėmęs savo karabiną viena ranka už vamzdžio, o kita už diržo, mikliai, 
tartum darydamas karišką pratimą, užsimetė jį ant peties. 

„Oi! Oi! Oi! — pagalvojo donas Abondijas.— Ką jis mano daryti 
su tuo daiktu? Nieko sau ašutinė, nieko sau rimbas plaktis konver- 
titui. O jeigu jam šaus į galvą kokia kvailystė? Na ir kelionė! Na ir ke- 
lionė!“ 

Jeigu Bevardis bent iš tolo būtų numanęs, kokios mintys sukasi 
jo kelionės draugo galvoje, sunku pasakyti, kaip būtų jį raminęs. Bet 
jam tai buvo nė motais, o donas Abondijas kaip įmanydamas vengė 
mažiausio judesio, kuris būtų galėjęs atskleisti jo slaptą mintį: „Aš ju- 
mis, sinjore, nepasitikiu“. 

Priėję prie vartelių, vedančių į gatvę, jie pamatė du pabalnotus 
mulus. Bevardis užšoko ant to, kurį jam padavė arklininkas. 

— O šitas mulas ar ne nartus? — paklausė kardinolo tarną donas 
Abondijas, pastatęs vėl ant žemės koją, kurią jau buvo pakėlęs prie 
balno kilpos. 

— Lipkit drąsiai, čia tikras avinėlis. 

Donas Abondijas, tarno palaikomas, ropštėsi ant balno. „Op, op, 
op!“*— štai jis jau ant arklio. Dviejų mulų nešami neštuvai už kelių 
žingsnių priekyje pajudėjo, varovui davus komandą, ir būrelis iške- 
liavo. 

Jų kelias ėjo pro bažnyčią, prisikimšusią maldininkų, per nedidelę 
aikštę, taip pat priplūdusią vietinių ir atvykusių žmonių, kuriems ne- 
pasisekė įsisprausti į bažnyčią. Nepaprasta naujiena jau buvo paskli- 
dusi visur, ir, pasirodžius mūsų būreliui, tam žmogui, kuris dar prieš 
kelias valandas kėlė visiems siaubą ir pasibjaurėjimą, o dabar žadino 
džiaugsmingą nuostabą, minioje pasigirdo šnabždesys, kone pritarimo 
balsai; žmonės,prasiskyrė, bet sykiu ir grūdosi priekin, — visi norėjo 
pamatyti jį iš arti. Praėjo mulai su neštuvais, prajojo ir Bevardis. Prie- 
šais plačiai atidarytas bažnyčios duris jis nusiėmė skrybėlę ir nulenkė 
baisingą savo galvą ligi pat mulo karčių, šimtui balsų šnibždant: „Te- 
laimina jus Dievas!“ Donas Abondijas taip pat nusiėmė skrybėlę, nu- 
silenkė ir atsidavė Viešpačiui, bet. išgirdęs iškilmingą, pratisą savo 
brolių giedojimą, pajuto pavydą, švelnų graudulį ir tokį didelį liūdesį, 
kad vos sulaikė ašaras. 

Už miestelio, kai jie atsidūrė laukuose ir jojo tarpais visai tuščiais, 
vingiuotais keliais, dar tamsesnė skraistė apsiautė dono Abondijo min- 
tis. Vienintelis žmogus, į kurį jis galėjo su pasitikėjimu nukreipti sa- 
vo akis, buvo mulų varovas. Kaip kardinolo tarnas, jis tikriausiai turi 
būti doras žmogus, be to, matyt, ne iš bailiųjų. Retkarčiais pasirody- 
davo praeivių — taip pat būreliai žmonių, skubančių pamatyti kardi- 
nolą, bet tai tik trumpam padrąsindavo doną Abondiją, kuris žingsnis 
po žingsnio artinosi prie to baisaus slėnio, kur sutiksi tik kardinolo bi- 
čiulio valdinius, ir dar kokius valdinius! Jis ir dabar, ir labiau negu 
kada nors, panoro pradėti kalbą su šituo kardinolo bičiuliu, norėda- 
mas geriau jį pažinti ir kartu pakelti jam nuotaiką. Tačiau pasižiūrė- 
jus į susimąsčiusį Bevardį jam toks noras dingdavo. Todėl turėjo kal- 
bėtis pats su savimi. Čia tik dalis tų minčių, kurias vargšelis šios kelio- 
nės metu pasakė sau, nes jei užrašytume viską, susidarytų visa knyga. 

„O juk turbūt teisingai sakoma, kad šventųjų ir plėšikų kūne esa- 

ma gyvsidabrio: negana to, kad jie patys amžinai nenustygsta vietoje, 
jie dar norėtų, jeigu turėtų valią, šokdinti visą žmoniją. Ir reikėjo tiems 
didžiausiems nenuoramoms prikibti prie manęs, niekad nieko neužka- 
binančio, ir įpainioti mane į savo reikalus, mane, nieko daugiau ne- 
prašantį kaip tik šventos ramybės! Kvailys tas nevidonas donas Rod- 
rigas! Būtų laimingiausias žmogus pasauly, jeigu turėtų nors kiek svei- 
ko proto! Turtingas, jaunas, visi jį gerbia ir jam pataikauja. Nusibo- 
do, matai, geras gyvenimas, tai būtinai turi pats prisidaryti bėdų ir 
kitiems pridaryti. Gyventų sau kaip inkstas taukuose, — tai ne, kur tau! 
Susirado užsiėmimą — lakstyti paskui bobų sijonus, — kvailiausią, 
bjauriausią, beprotiškiausią užsiėmimą šiame pasaulyje. Galėtų į rojų 
karieta įdardėti, o panoro klibikščiuoti stačiai į pragarą! O šitas? — Čia 
jis pasižiūrėjo į Bevardį, tarytum pamanęs, kad tasai jo klausosi. — Ši- 
tas iš pradžių apvertė aukštyn kojomis visą pasaulį savo piktadarybė- 
mis, o dabar verčia aukštyn kojomis viską savo atsivertimu... jeigu tik 
teisybė... O atsakyti turiu aš!.. Yra žmonių, kurie jau nuo mažumės ne- 
tveria savo kaily. Jie nieko kito nežino, tik dūkti. Argi taip jau sunku 
nugyventi visą gyvenimą garbingų žmogumi, kaip kad aš? Tai ne, 
kur tau! Draskyti jiems reikia, žudyti, kelti visokią velniavą... Ak, bė- 
da!.. O paskui — vėl triukšmas: jie atgailauja! Juk atgailauti, jeigu jau 
užėjo noras, galima ir savo namuose, tyliai, be jokios pompos, nelen- 
dant į akis savo artimui. O jo eminencija tuoj išskečia rankas ir šaukia: 
„Brangus bičiuli! Brangus bičiuli!“ Tiki viskuo, ką tas sako, tartum 
būtų matęs jį darant stebuklus. Ir tuoj pat apsisprendžia, šoka visom 
keturiom jam ant kaklo, ir greičiau čionai, greičiau tenai, o mano iš- 
manymu — tai stačiai neapdairumas. Ir nieko nelaukęs atiduoda jam 
į nagus vargšą kleboną! Tai šitaip pavedamas žmogus aklo likimo va- 
liai. Toks šventuolis vyskupas kaip jis turi saugoti savo kunigus kaip 
akies vyzdį. Šiek tiek šalto kraujo, šiek tiek proto, šiek tiek gailes- 
tingumo — visa tai, man rodosi, nekenkia šventumui... O jeigu čia tik 
apsimetimas? Kas gali žinoti visas žmogaus gudrybes? Ir juo labiau 
tokio kaip šitas? Ir pagalvok tik, aš turiu keliauti su juo į jo pilį! Ar tik 
ne velnio čia darbas? Ak, bėda!.. Geriau apie tai negalvoti. Ir kas per 
painiava su ta Liučija? Ar tik čia ne koks sąmokslas su donu Rodri- 
gu? Kas per žmonės! Bet tada nors viskas būtų aišku. Kaipgi ji pakliu- 
vo jam į nagus? Kas žino! Su monsinjoru jie turi kažkokią paslaptį, 
o mane verčia štai taip kratytis ir nieko nesako. Kitų reikalai man ne- 
svarbu, bet kai žmogus rizikuoja savo kailiu, tai, rodosi, turi teisę šį 
tą žinoti. Jeigu reikėtų tik paimti tą vargšelę, tai dar bala nematė. 

Nors, žinoma, jis ir pats būtų galėjęs puikiausiai ją atvežti. Na, o jeigu 
jau atsivertė ir tapo šventas, tai kam čia reikia manęs? Na ir painiava! 
Tiek to, jeigu Dievas to nori — pavargsim. Kantrybės! O dėl vargšės 
Liučijos aš labai patenkintas. Ji taip pat tikriausiai visko matė, vienas 
dangus težino, kiek prisikentėjo. Man jos gaila, bet juk ji gimusi mano 
pražūčiai... Kad bent galėčiau pažvelgti šiam žmogui į sielą ir sužinoti, 
ką jis galvoja. Kas jį žino? Čia jis dedasi šventu Antanu dykumoje, 
čia — tikru Olofernu““. Varge mano, varge! Na, tiek to! Dangus turi 
man padėti, nes juk ne savo noru aš įsivėliau į šią istoriją“. 

Iš tikrųjų, kone galėjai matyti, kaip Bevardžio veidu šmėkščioja 
mintys, panašiai kaip audros metu lekiantys debesys čia uždengia 
saulę šalta tamsa, čia vėl praleidžia akinantį spindulį. Jo siela, vis dar 
apsvaigusi nuo švelnių Federigo žodžių ir tartum pajaunėjusi, atgi- 
jusi naujam gyvenimui, kilo aukštyn, nešama minčių apie gailestin- 
gumą, apie atleidimą ir meilę, o paskui, slegiama šiurpios praeities, 
vėl krito į prarają. Apimtas nerimo, jis galvojo, kurias iš jo piktada- 
rybių dar galima atitaisyti, kurias dar galima nutraukti įpusėtas, ko- 
kios priemonės tam būtų tinkamos ir patikimos, kaip atrišti tiek už- 
veržtų mazgų, ką daryti su daugybe bendrininkų, — nuo tokių minčių 
galėjai netekti galvos. Netgi va šito sumanymo, tokio lengvo ir taip 
greitai įvykdomo, jis ėmėsi su nekantrumu ir nerimu: galvojo, kad 
nekalta būtybė dabar dievaižin kaip kenčia, o jis, trokšdamas išvaduoti 
ją, kaip tik ir verčia ją kankintis. Ten, kur kelias skyrėsi į dvi šakas, 
varovas atsigręždavo paklausti, kur jam pasukti. Bevardis parody- 
davo kelią ranka ir kartu duodavo ženklą skubėti. 

Nusileido į slėnį. Kaip čia jautėsi vargšas donas Abondijas! Jis — 
garsiajame slėnyje, apie kurį girdėjo tiek baisių istorijų! Garsiuosius 
žmones, Italijos bravų žiedą, žmones be baimės ir be gailesčio, jis ma- 
to savo akimis, sutinka po vieną, po du, po tris kiekviename kelio po- 
sūkyje! Jie žemai lenkiasi sinjorui. Kokie tamsūs veidai! Ir kokie pasi- 
šiaušę ūsai! Kokios baisios akys! Donui Abondijui rodėsi, kad jos ta- 
rytum nori pasakyti: „(Gal pasiųsti šitą kunigą į aną pasaulį?“ Baisiai 
prislėgtas, didžiausio siaubo valandėlę jis neištvėręs galų gale tarė pats 
sau: „Reikėjo juos tada sutuokti! Blogiau kaip dabar nieko negalėjo 
man atsitikti“. 

Tuo tarpu jie įsuko į akmenuotą taką palei upelį. Anapus upelio 
niūksojo rūstūs, negyvenami skardžiai; šiapus matėsi tokie gyventojai, 
kad kiekviena dykuma būtų atrodžiusi maloni: vargu ar prasčiau jau- 
tėsi Dantė Maleboldžėje“'. 

Štai joja pro „Baisiąją naktį“. Bravai stovi prie durų ir žemai len- 
kiasi sinjorui, žiūrėdami į jo kelionės draugą ir į neštuvus. Jie neži- 
no ką ir begalvoti. Nepaprastas įvykis jau tai, kad Bevardis rytą kaž- 
kur išjojo vienas, toks pat nepaprastas buvo ir sugrįžimas. Ar čia jo 
grobis? Ir kaip jis vienas paėmė jį? Ir kodėl svetimi neštuvai? Ir kie- 
no šita livrėja? Bravai žiūrėjo, žiūrėjo išpūtę akis, bet niekas nepaju- 
dėjo iš vietos, — tokį įsakymą davė jiems akimis šeimininkas. 

Kelias ėmė kilti į viršų. Štai jie jau ant kalno. Bravai, stovėję pi- 
lies aikštėje ir prie vartų, pasitraukė į šalis, duodami kelią. Bevardis 
davė jiems ženklą nejudėti iš vietos. Spustelėjo pentinais mulą ir ap- 
lenkė neštuvus, varovui ir donui Abondijui pamojo sekti paskui jį. [jojo 
į pirmą kiemą, paskui į antrą. Pasuko prie nedidelių durų, rankos mos- 
tu sustabdė bravą, kuris pasileido tekinas prie jo palaikyti balno kil- 
pos, ir tarė jam: 

— Stovėk čia ir nieko neprileisk. 

Nušokęs jis greitai pririšo mulą prie geležinių grotų, priėjo prie 
neštuvų ir tyliai tarė moteriai, praskleidusiai užuolaidą: 

— Eikite ir tuoj pat paguoskite ją, pasakykite jai kuo greičiau, 
kad ji laisva, draugų rankose. Dievas atlygins jums už tai. 

Paskui jis davė ženklą varovui atidaryti duris, priėjo prie dono 
Abondijo ir giedru veidu, kokio tasai dar nematė ir net nemanė, kad 
toks gali būti, su didžiausiu džiaugsmu, jog pagaliau ir jis gali padary- 
ti gerą darbą, taip pat tyliai tarė jam: 

— Kunige klebone, aš neprašau jūsų atleisti už tai, kad vargsta- 
te per mano kaltę; pakentėkite dėlei to, kuris gausiai atlygins jums, ir 
dėlei šios jo vargšelės.— Tai pasakęs, jis viena ranka paėmė už žąslų, 
kita už balno kilpos ir padėjo donui Abondijui nulipti. 

Bevardžio veido išraiška, jo Žodžiai ir elgesys sugrąžino donui 
Abondijui gyvastį. Jam išsiveržė gilus atodūsis, kurį štai jau ištisą va- 
landą jis laikė užgniaužęs savo krūtinėje, nedrįsdamas atsikvėpti, pa- 
silenkė prie Bevardžio ir, atsakęs dusliu balsu kaip iš po žemių: „Ką 
jūs! Aš pats... pats!“ — vargais negalais nusirito nuo mulo. Bevardis pri- 
rišo mulą ir, pasakęs varovui, kad jo palauktų čia, išsiėmė iš kišenės 
raktą, atrakino duris, įėjo, įleido kleboną ir moterį ir, eidamas pirma, 
žengė tiesiai prie mažų laiptų. Visi trys ėmė tylėdami lipti į viršų. 

Liučija buvo ką tik nubudusi ir kurį laiką grūmėsi su miegu, steng- 
damasi atskirti neaiškias sapno vizijas nuo prisiminimų ir tikrovės 
vaizdų, pernelyg panašių į niūrias pragaro šmėklas. Senė tučtuojau 
priėjo ir dirbtinai švelniu balsu tarė: 

— Na, kaip išsimiegojote? Galėjote miegoti lovoje, — juk aš tiek 
sykių prašiau jus vakar vakare.— Nesulaukusi atsakymo, ji kalbėjo 
toliau vis tuo pačiu irzliu ir drauge pataikaujančiu balsu: — Užval- 
gykite pagaliau nors truputėlį, būkite gera. Ech, kokia jūs pikta! Jums 
reikia valgyti. Na, ir klius man nuo jo, kai grįš. 

— Ne, ne! Aš noriu išeiti iš čia, noriu pas savo motiną. Šeiminin- 
kas man žadėjo, jis pasakė: rytoj rytą. Kur šeimininkas? 

— Išėjo. Jis man sakė, kad greitai grįš ir padarys viską, ko norite. 

— Jis taip sakė? Jis taip sakė? Tai klausykit: aš noriu pas savo 
motiną, tuojau, tučtuojau! 

Ir štai gretimame kambaryje pasigirdo žingsniai, paskui kažkas 
pasibeldė į duris. Senė pribėgusi paklausė: 

— Kas ten? 

— Atidaryk,— tyliai atsakė pažįstamas balsas. 

Senė atitraukė skląstį. Bevardis iš lėto pravėrė duris. Liepęs senei 
išeiti, jis tuojau įleido į kambarį doną Abondiją kartu su gerąja mo- 
terimi. Paskui vėl privėrė duris, pats pasilikdamas už durų, ir nusiuntė 
senę į patį tolimiausią pilies galą, kur jau buvo pasiuntęs moterį, sau- 
gojusią kambarį. 

Visas šitas bruzdesys, laukimo valandėlė, ūmus pasirodymas naujų 
žmonių vėl sujaudino Liučiją. Nors jau ir dabartinė jos būklė buvo 
nepakenčiama, vis dėlto bet koks pasikeitimas kėlė jai naują įtarimą 
ir išgąstį. Įsižiūrėjusi ji pamatė kunigą ir moterį ir truputį padrąsėjo. 
Pažvelgė atidžiau: jis ar ne jis? Ir staiga pažino doną Abondiją ir įs- 
meigė į jį akis tarytum pakerėta. Moteris, priėjusi prie Liučijos, pasi- 
lenkė, su užuojauta žiūrėdama į ją, paėmė už rankos, tartum norėda- 
ma paglostyti ją ir padėti atsistoti, ir pasakė jai: 

— Ak vargšele mano, einam, einam su mumis. 

— Kas jūs? — paklausė Liučija, bet, nesulaukusi atsakymo, vėl 
atsigręžė į doną Abondiją, kuris stovėjo už dviejų žingsnių nuo jos taip 
pat su gailesčio kupinomis akimis. Ji vėl įbedė į jį žvilgsnį ir sušuko: — 
Tai jūs? Jūs, kunige klebone? Kur mes? Varge mano! Man maišosi 
protas! 

— Taip, taip, — atsakė donas Abondijas, — čia tikrai aš, nebijo- 
kit. Ar matote? Mes atėjom išsivesti jūsų iš čia. Iš tikrųjų aš, jūsų 
klebonas, tam tyčia atkeliavau čionai, ir dar raitas... 

Liučija, lyg išsyk atgavusi visas jėgas, staiga pašoko, paskui dar 
kartą įsižiūrėjo atėjusiems į veidus ir pasakė: 

— Tai Madona atsiuntė jus čionai. 

— Tikriausiai, — atsakė geroji moteris. 

— Vadinasi, mes galim eiti? Nejaugi iš tikro galim eiti? — vėl 
prašneko Liučija, nuleidusi balsą, bailiai ir nepatikliai dairydamasi į 
šalis.— O visi tie žmonės? — kalbėjo ji sučiauptomis ir drebančio- 
mis iš baimės ir siaubo lūpomis.— O tas sinjoras? Tas žmogus... Juk 
jis žadėjo man... 

— Jis taip pat čia, pats atėjo kartu su mumis, — pasakė donas 
Abondijas, — jis laukia čia, už durų. Einam greičiau, neverskim tokio 
įžymaus sinjoro laukti! 

Tada tas, apie kurį jie kalbėjo, pastūmė duris ir įžengė vidun. Liu- 
čija, kuri dar taip neseniai norėjo pamatyti jį, ir netgi, neturėdama jo- 
kios kitos vilties, norėjo matyti tik jį vieną, dabar, išvydusi aplink drau- 
giškus veidus ir išgirdusi malonius balsus, negalėjo nuslėpti staigaus 
pasibaisėjimo. Ji krūptelėjo, užgniaužusi kvapą, ir prisiglaudė prie 
gerosios moters, įsikniaubdama jai į krūtinę. Pamatęs šį veidą, į kurį 
dar vakar vakare negalėjo atviru žvilgsniu ilgiau žiūrėti, šį veidą, dar 
labiau išblyškusį, prislėgtą, iškamuotą ilgų kančių ir alkio, Bevardis 
sustingo beveik prie pat durų. Pastebėjęs jos siaubą, nuleido akis ir dar 
valandėlę stovėjo nejudėdamas ir tylėdamas; paskui, tartum atsaky- 
damas į nebylų Liučijos klausimą, sušuko: 

— Taip, tai tiesa. Atleiskite man! 

— Jis atėjo jūsų paleisti; jis jau nebe toks, jis dabar geras, girdite, 
jis prašo jus dovanoti,— šnibždėjo geroji moteris Liučijai į ausį. 

— Na, jau viskas pasakyta. Pakelkite galvą, nebūkite vaikas. 
Mums reikia greičiau iš čia išeiti, — sakė jai donas Abondijas. 

Liučija pakėlė galvą, pasižiūrėjo į Bevardį ir, pamačiusi žemai nu- 
leistą jo galvą, nuolankias ir sumišusias akis, visai nusiramino ir, ku- 
pina dėkingumo ir gailesčio, pasakė: 

— O sinjore! Tegu atlygina jums Dievas už jūsų gailestingumą! 

— O jums — šimteriopai už tą paguodą, kurią man teikia jūsų 
geri Žodžiai. 

Tai pasakęs, jis nusigręžė, žengė į duris ir išėjo pirmas. Liučija atsi- 
godusi įsikibo moteriai už parankės ir nuėjo paskui jį; donas Abondi- 

jas — joms iš paskos. Jie nulipo laiptais ir priėjo prie durų, kurios vedė 
į kiemą. Atidaręs jas, Bevardis pasuko prie neštuvų, atvėrė dureles ir, 
mandagiai, beveik baikščiai (dvi ypatybės, jam visiškai naujos) pa- 
ėmęs Liučijai už rankos, padėjo įlipti jai, o paskui gerajai moteriškei. 
Atrišęs mulą, jis padėjo ir donui Abondijui sėsti į balną. 

— O, koks jūs malonus! — pasakė donas Abondijas ir užšoko 
ant mulo žymiai mikliau negu pirmą kartą. Būrelis pajudėjo, kai Be- 
vardis taip pat užlipo ant mulo. Jis pakėlė galvą, ir jo akys vėl atgavo 
įprastą valdingumą. Bravai, sutikti kelyje, aiškiai matė jo veide gilų 
susimąstymą, kažkokį nepaprastą susirūpinimą, bet nesuprato, o ir ne- 
galėjo suprasti nieko daugiau. Pilyje dar niekas nieko nežinojo apie 
didžiulę to žmogaus permainą, o suvokti to savo protu niekas, aišku, 
neįstengė. 

Geroji moteris, nieko nelaukusi, užtraukė neštuvų užuolaidas, 
švelniai paėmė Liučiją už rankų ir ėmė ją guosti užuojautos, džiaugs- 
mo ir meilės kupinais žodžiais. Pamačiusi, kad ne tik nuovargis nuo 
išgyventų sukrėtimų, bet ir įvykių painumas ir nežinia trukdo vargše- 
lei kaip reikiant pajusti išsivadavimo džiaugsmą, ji papasakojo jai vis- 
ką, kas jai atrodė tinkamiausia merginos mintims praskaidrinti ir, taip 
sakant, pakreipti į teisingą kelią. Pasakė jai, į kurį kaimą dabar jie 
keliauja. 

— A! — tarė Liučija, kuri žinojo, kad tai netoli nuo jos kaimo.— 
O švenčiausioji Madona, ačiū tau! Mama, mieloji mama! 

— Mes tuoj pasiųsime žmogų, ir ją suras, — pasakė geroji mote- 
ris, nežinojusi, kad tai jau padaryta. 

— Taip, taip! Dievas jums atlygins už tai... Bet kas gi jūs? Kaip 
jūs patekote... čionai?.. 

— Mane atsiuntė mūsų klebonas, — atsakė toji, — nes šitas sinjo- 
ras, kai Viešpats sujaudino jam širdį (šlovė Viešpačiui!), atjojo į mūsų 
kaimą pasikalbėti su jo eminencija kardinolu arkivyskupu (o tas šven- 
tas Žmogus yra atvykęs pas mus į svečius), na ir ėmė atgailauti už savo 
nuodėmes ir nori pakeisti savo gyvenimą. Štai jis ir pasipasakojo kar- 
dinolui įsakęs pagrobti vargšę nekaltą mergaitę, — vadinasi, jus,— 
susitaręs su kitu, kuris nebijo Dievo; tiktai klebonas nesakė, kas tai 
per Žmogus. 

Liučija pakėlė į dangų akis. 

— Gal jūs jį ir žinote, — kalbėjo toliau geroji moteris.— Na, tiek 
to. Taigi jo eminencija kardinolas ir pamanė, kad jeigu čia kalbama 
apie jauną merginą, tad jai reikia moters draugijos, ir liepė mūsų kle- 


313 XXIV skyrius 


bonui surasti ką nors, o klebonas buvo toks geras, jog atėjo pas mane... 

— Tegu atlygina jums Viešpats už gerą širdį! 

— Ką jūs, mano vargšelė! Kunigas klebonas man ir pasakė, kad 
reikia jus padrąsinti, pasistengti išsyk nuraminti, na ir išaiškinti, per 
kokį stebuklą išgelbėjo jus Viešpats... 

— O taip! Tikrai per stebuklą... per Madonos užtarimą. 

— Taigi tikėkite, kad viskas bus gerai, ir atleiskite tam, kas jums 
padarė pikta; reikia džiaugtis, kad Dievas parodė jam gailestingumą, ir 
netgi melstis už jį: tuo pelnysite Dievo malonę, o ir sielai jūsų palen- 
gvės. 

Liučija atsakė jai žvilgsniu, kuris aiškiau už visus žodžius bylojo, 
kad ji sutinka su viskuo, ir tas žvilgsnis buvo toks meilus, jog sunku 
išreikšti žodžiais. 

— Šauni mergina! — kalbėjo toliau moteris.— Na, o kadangi 
jūsų klebonas taip pat tuo metu buvo mūsų kaime (na ir prisirinko 
jų iš visų apylinkių — ko gero, užtektų ketverioms iškilmingoms mi- 
šioms), tai jo eminencija kardinolas sumanė pasiųsti-ir jį kartu, tik iš 
to nieko doro. Aš jau girdėjau, kad tai menkas žmogelis, o dabar ir 
pati pamačiau, kad ne vikresnis už viščiuką, į pakulas įsivėlusį. 

— O šitas...— paklausė Liučija, — šitas, kuris dabar jau geras... 
kas jis toks? 

— Kaip? Jūs nežinote? — tarė geroji moteris ir pasakė jo vardą. 

— O Dieve gailestingas! — sušuko Liučija. Kiek kartų girdėjo 
ji su siaubu tariant tą vardą: daugybėje žmonių pasakojimų tas žmo- 
gus vis būdavo lyg slibinas baisioje pasakoje. Ir va dabar, pagalvojusi, 
kad ji buvo to siaubūno valdžioje, o šią valandą yra jo maloningai glo- 
bojama, pagalvojusi apie tokį kraupų pavojų ir tokį netikėrą išgelbė- 
jimą, prisiminusi, kas tai buvo per žmogus, kurį ji matė iš pradžių niau- 
rų, paskui sujaudintą ir pagaliau nusižeminusį, — jautėsi lyg apdujusi 
ir tiktai retkarčiais pratardavo: 

— O Dieve gailestingas! 

— Taip, čia iš tikrųjų didelis gailestingumas, — kalbėjo geroji 
moteris, — pusė pasaulio lengviau atsidus. Tik pamanykit, kiek žmonių 
jis pribaugino, o štai dabar, kaip man sakė mūsų klebonas... ką ten, 
pažiūrėjus — šventasis, ir tiek! Betgi viskas matyti iš jo darbų. 

Jei sakytume, kad šita geroji moteris nedegė smalsumu kuo smul- 
kiau sužinoti apie nuotykį, kuriame pati dalyvavo, tai būtų neteisybė. 
Tačiau jos garbei reikia pridurti, kad iš pagarbios užuojautos Liu- 
čijai, jausdama tam tikrą jai duoto uždavinio svarbumą ir kilnumą, 

ji net nepamanė nekukliai ar tuščiai klausinėti Liučiją. Visos jos 
kalbos šioje kelionėje buvo kupinos paguodos ir paslaugumo vargšei 
merginai. 

— Dievas žino, kada jūs valgėte! 

— Jau ir nebeatmenu... senokai! 

— Vargšelė! Jums reikia pasistiprinti. 

— Taip, — silpnu balsu atsakė Liučija. 

— Mano namuose, ačiū Dievui, tuoj pat ką nors surasime. 
Nenusiminkite, dabar jau netoli. 

Liučija bejėgiškai susmuko neštuvų gale ir tartum prisnūdo. 
Tada geroji moteris davė jai ramybę. 

Donui Abondijui šitas grįžimas, aišku, nebuvo toks neramus kaip 
kelionė į pilį; tačiau maloniu jo negalėjai pavadinti. Kai baimė 
praėjo, jam iškart lyg akmuo nuo širdies nusirito, bet paskui jį 
apniko sunkios mintys, kaip būna išrovus didelį medį: kurį laiką 
žemė stovi dyka, bet paskui visa apželia piktžolėmis. Jis pasidarė 
dar jautresnis visokiems įspūdžiams. Ir dabartyje, ir mintyse apie 
ateitį, deja, buvo daug dėl ko krimstis. Dabar, ypač iš pradžių, 
leidžiantis į slėnį, jis kur kas labiau negu keliaujant į pilį jautė, 
koks nepatogus šitas nelabai jau įprastas keliavimo būdas. Varovas, 
ženklais Bevardžio skatinamas, uoliai ragino savo mulus; abu pa- 
balnoti mulai neatsilikdami ėjo iš paskos tuo pačiu žingsniu. Todėl, 
kur kelias buvo statesnis, vargšas donas Abondijas kniubdavo į 
priekį, tarytum jį būtų iš užpakalio kėlęs svertas, ir, kad išsilai- 
kytų balne, graibstėsi už balno lankelio. Tačiau nedrįso prašyti, kad 
jotų lėčiau, nes, antra vertus, ir pats norėjo kuo greičiau ištrūkti 
iš tos vietos. Be to, ten, kur kelias vingiavo aukšta ketera, palei 
skardį, mulas, ištikimas savo prigimčiai, lyg tyčia visą laiką sten- 
gėsi eiti pakraščiu ir kojas statė prie pat šlaito, todėl donas Abon- 
dijas matė po savim beveik statmeną nuokalnę arba, kaip jam rodėsi, 
bedugnę. 

„Ir tu taip pat, — kalbėjo jis sau širdyje, kreipdamasis į gyvulį, — 
turi prakeiktą palinkimą lįsti ten, kur gresia pavojai, nors kelias 
toks platus!“ — ir jis patempė pavadžius į kitą pusę, bet veltui. 
Kaip visada, su baime ir apmaudu pasidavė kito valiai. 

Bravai jau nekėlė jam tokios baimės dabar, kai jis geriau sup- 
rato, ką galvoja jų šeimininkas. „Bet jeigu, — vis tiek mąstė jis,— 
žinia apie šitą didį atsivertimą pasklis slėnyje, kol dar mes čia, 
kas Žino, kaip jie į tai pažiūrės. Kas žino, kas iš to išeis! O jeigu 

jie pamanys, kad aš čionai atvykau kaip misionierius! Vargas man! 
Jie mane nukankins!“ Suraukta Bevardžio kakta nekėlė jam neri- 
masties. „Tuos nedorėlius sudrausminti, — samprotavo jis, — galima 
tik šitokiu veidu, aš tai suprantu; bet kuriam galui aš atsidūriau Čia, 
tarp jų!“ 

Štai pagaliau jie nusileido į pakalnę ir išsigavo iš slėnio. Su- 
raukta Bevardžio kakta pamažu išsilygino. Ir donas Abondijas pa- 
sidarė į žmogų panašesnis, kilstelėjo galvą, ištiesė rankas ir kojas, 
tiesiau atsisėdo balne, ir jo povyza pasikeitė; lengviau atsiduso ir 
nusiraminęs ėmė galvoti apie kitus galimus pavojus. 

„Ką pasakys tas galvijas donas Rodrigas? Nieko nepešė, susi- 
laukė akibrokšto ir patyčių, — galima įsivaizduoti, koks tai jam kartus 
pipiras. Dabar jis tikrai ims siusti. Ko gero, dar ir mane paims 
į nagą, kam įsipainiojau į šitą istoriją. Jeigu jau tada drįso pasiųsti 
tuos du kipšus, kurie man iškrėtė pokštą ant kelio, tai kas jį Žino, 
ką jis padarys dabar! Su jo eminencija galynėtis ne jo nosiai, 
šitas riešutas jam per kietas, belieka tiktai žąslus krimsti. O tul- 
žis jam verda, ant ko nors norės ją išlieti. Kaip viskas baigsis! 
Smūgiai visada krinta žemyn, o skudurai lekia į visas šalis. Liu- 
čijai jo eminencija, be abejo, parūpins saugią vietelę; to vargšo 
vaikinuko dabar nepasieksi, betgi jis ir taip atsiėmė, ką nusipelnęs, — 
štai ir lėks mano vieno skudurai. Būtų žiauru, jeigu po visų šitų 
bėdų ir nerimasčių nei iš šio, nei iš to turėčiau savo kailiu už 
viską atsakyti. [velti mane į šią istoriją jo eminencija mokėjo, bet ką 
dabar padarys man apginti? Ar gali jis garantuoti, kad tas pra- 
keiktasis neiškrės man kokio nors pokšto, dar bjauresnio už pir- 
mąjį? Tiek visokių rūpesčių, tiek darbų turi monsinjoras — kur 
čia viską ir sužiūrės! Juk kartais į galą viskas daug labiau susi- 
painioja, negu kad buvo pradžioje. Tie, kurie daro gera, daro 
vienu gaistu; pajunta šiokį tokį pasitenkinimą, ir jiems gana; jie ne- 
linkę vargintis ir žiūrėti, kaip viskas baigsis, o va tie, kurie mėgsta 
daryti bloga, stačiai iš kailio neriasi, lenda prie tavęs, nė valandėlės 
nenurimsta, kol nepasiekia savo tikslo, nes tas kirminas juos graužia 
ir graužia. 

Galbūt pasakyti, kad aš atvykau čionai jo eminencijos griež- 
tai palieptas, o ne savo valia? Bet tada, ko gero, pasirodys, kad aš 
palaikiau neteisybę. O dangau! Aš — palaikiau neteisybę. Kai nuo 
jos tiek kenčiu! Geriau viską papasakosiu Perpetujai, 0 ji tegu 
paskui išnešioja visur. Kad tik monsinjoras neįsigeistų paskelbti 

viešai, surengti kokią nereikalingą sceną ir mane įpainioti į ją. 
Šiaip ar taip, kai tik parjosime, jeigu jis bus parėjęs iš bažnyčios, tuč- 
tuojau nubėgsiu su juo atsisveikinti; 0 jeigu jo dar nebus, papra- 
šysiu per ką nors atleisti man, o pats — tiesiai namo. Liučija pa- 
tikimose rankose, aš jai nereikalingas, o po tiek vargų aš taip pat 
turiu teisę pailsėti. Dar, ko gero, monsinjoras iš smalsumo staiga 
panorės sužinoti visą istoriją, ir aš turėsiu atsakyti už tas neįvy- 
kusias jungtuves! To dar betrūko! O jeigu jis atvažiuos į mano 
parapiją!.. Ai, kas bus, tas bus! Ko čia man graužts pirma laiko. 
Ir taip bėdų per akis. Kol kas užsidarysiu namie. Kol monsin- 
joras šiuose kraštuose, donas Rodrigas nedrįs daryti kvailysčių. 
O paskui — kas gi paskui? Ak, matau, kad ne kokie bus mano 
paskutiniai meteliai!“ 

Kai būrelis parjojo, pamaldos bažnyčioje dar nebuvo pasibai- 
gusios; prasibrovusi pro tą pačią minią, ne mažiau susijaudinusią 
kaip pirma, eisena persiskyrė. Abu raiteliai pasuko į šalį, į nedi- 
delę aikštę, kurios gale buvo klebonija. Neštuvai pajudėjo tolyn, 
gerosios moters namų link. 

Donas Abondijas padarė taip, kaip buvo sumanęs. Vos nulipęs 
nuo mulo, ėmė berti Bevardžiui karščiausius komplimentus ir paprašė 
atsiprašyti už jį monsinjorą, nes jis tučtuojau turįs grįžti į savo 
parapiją skubiais reikalais. Nuėjo pasiimti to, ką vadino savo arkliu, 
tai yra lazdos, kurią buvo palikęs svetainės kampe, ir leidosi į 
kelią. Bevardis laukė, kol kardinolas grįš iš bažnyčios. 

Pasodinusi Liučiją geriausioje savo virtuvės vietoje, geroji moteris 
ėmė taisyti ką nors užkąsti, su kaimietišku nuoširdumu atsisakinė- 
dama nuo padėkų ir atsiprašinėjimų, kuriuos Liučija vis sakė ir 
sakė. 

Mikliai pakišus žagarų po katiliuku, kuriame plaukiojo riebus 
koplūnas, šeimininkė užvirino buljoną, tada pripylė pilną dubenį, 
į kurį jau buvo pripjaustyta duonos riekučių, ir pastatė jį pagaliau 
priešais Liučiją. Matydama, kaip vargšelei po kiekvieno šaukšto 
grįžta jėgos, šeimininkė garsiai apsidžiaugė, kad šiandien tokia diena, 
kai, jos žodžiais tariant, židinys neataušta. 

— Dabar visi gali ką nors pasigaminti, — pridūrė ji,— tik di- 
džiausi vargšai ne visada išsikepa net vikių duonos ar išsiverda 
kukurūzų košės; bet šiandien jie visi tikisi ką nors nutverti iš tokio 
geraširdžio sinjoro. Mums, ačiū Dievui, dar ne taip blogai: iš vyro 
amato ir iš to, ką duoda mums žemė, šiaip taip suduriam galą 

su galu. Tad valgykite, nesivaržykite, greitai ir koplūnas išvirs, 
tada galėsit geriau pasistiprinti! 

Tai pasakiusi, ji vėl ėmė triūsti prie pietų ir dengti stalą. Tuo 
tarpu Liučija, vos pajutusi, kad jėgos grįžta ir širdis rimsta, ėmė da- 
bintis — tiek iš įpratimo, tiek iš įgimto tvarkingumo ir kuklumo. Su- 
sišiukavo ir standžiai supynė išsileidusias ir susitaršiusias kasas, pasi- 
taisė ant krūtinės ir apie kaklą skepetaitę. Staiga Liučijos pirštai pa- 
lietė rožančių, kurį ji buvo užsikabinusi ant kaklo praėjusią naktį. Jos 
akys įsmigo į jį, ir staiga ją suėmė nerimas; duoto įžado prisimi- 
nimas, iki šiol užgniaužtas ir nuslopintas daugybės išgyvenimų, išsyk 
atgijo jai itin aiškiai ir ryškiai. Ir tada visos dvasios jėgos, ką tik 
grįžusios, vėl paliko nelaimingą merginą, ir jeigu siela nebūtų bu- 
vusi taip užgrūdinta jaunystės skaistumo, nuolankumo ir tikėjimo, 
sielvartas, apėmęs Liučiją šią valandėlę, būtų pavirtęs neviltimi. 
Galvoje pynėsi padrikos mintys, kurių ji nebūtų išreiškusi žodžiais. 
Pirmoji aiški mintis buvo: „Ak, aš nelaiminga, ką aš padariau!“ Ir 
vos ji taip pagalvojo, ją pagavo siaubas. Prisiminė aplinkybes, ku- 
riomis davė įžadus, tą nepakenčiamą nerimą, prarastą viltį išsigel- 
bėti, savo karštą maldą ir stiprų jausmą, su kuriuo pasižadėjo. Ir 
štai dabar, kai susilaukė malonės, gailėtis duoto pažado jai rodėsi 
šventvagiškas nedėkingumas, neištikimybė Dievui ir Madonai. Tokia 
neištikimybė, pamanė ji, atneštų jai naujų ir dar baisesnių nelai- 
mių, o tada ji negalėtų pasikliauti netgi malda. Ir skubiai atsisakė 
savo gailesio. 

Liučija pamaldžiai nusikabino nuo kaklo rožančių ir, laikydama 
jį drebančia ranka, patvirtino savo įžadą, paskui graudžiai pasi- 
meldė, kad Viešpats suteiktų jai jėgų įvykdyti jį ir apsaugotų nuo 
minčių ir aplinkybių, kurios galėtų susilpninti jos ryžtą. Kencas 
toli, nėra jokios vilties, kad jis kada sugrįš. Ir šitas tolumas, dėl 
kurio ji taip sielojosi, dabar pasirodė jai duotas Apvaizdos, nuk- 
reipusios abu šiuos įvykius į tą patį tikslą, ir ji visaip stengėsi 
pateisinti vieną jų, kad galėtų būti patenkinta kitu. Ir tuoj pat jai 
pasirodė, kad ta pati Apvaizda, užbaigdama savo darbą, mokės 
padaryti taip, kad ir Rencas jos atsižadėtų ir nebegalvotų apie ją... 
Bet nuo šios minties Liučijos sieloje kilo dar didesnė audra. Vargšė 
mergina, jausdama, kad jos širdis tuoj ims gailėtis savo sprendimo, vėl 
ėmė melstis, drąsintis, šauktis paramos, veržtis į kovą, kurią užbaigė, 
jeigu galima taip pasakyti, tartum išvargęs ir sužeistas nugalėtojas, 
pamynęs po kojom parblokštą, bet nenukautą priešą. 

Ūmai pasigirdo žingsniai ir linksmų balsų klegesys. Tai grįžo 
namo iš bažnyčios nedidelė šeimininkės šeima. Šokinėdamos įlėkė 
į kambarį dvi mergaitės ir berniukas. Jie stabtelėjo, smalsiai žiū- 
rėdami į Liučiją. paskui prišoko prie motinos ir sustojo aplink ją. 
Vienas klausė nepažįstamos viešnios vardo, kaip ir kodėl ji čia atsi- 
dūrė, kitas norėjo papasakoti apie matytus nuostabius dalykus, — 
geroji moteris į viską ir visiems atsakinėjo: „Na, tyliau jūs, tyliau!“ 

Paskui juos ramesniu žingsniu, bet su nuoširdaus rūpestingumo iš- 
raiška veide, įėjo namų šeimininkas. Jis buvo — mes dar to nesakė- 
me — kaimo ir visos apylinkės siuvėjas, mokėjo skaityti ir iš tikrųjų 
ne kartą buvo perskaitęs „Šventųjų gyvenimus“, „Vergą Gveriną“ 
ir „Prancūzijos karalių kroniką“"“ ir tame krašte buvo laikomas gabiu 
ir mokytu žmogumi. Tačiau iš kuklumo nepriimdavo pagyrimų ir sa- 
kydavo, kad neatitikęs savo pašaukimo ir kad jeigu būtų nuė- 
jęs mokytis, kaip daugelis kitų, tai... Bet jis buvo labai geras žmo- 
gelis, kokių reta pasaulyje. Kai klebonas jo akivaizdoje ėmė prašyti 
jo žmoną padaryti gailestingą darbą ir leistis į kelionę, jis ne tiktai 
pritarė, bet, jeigu būtų reikėję, netgi būtų ją padrąsinęs. O dabar, 
kai iškilmingos pamaldos bažnyčioje, žmonių antplūdis ir ypač kar- 
dinolo pamokslas, kaip sakoma, pažadino jam visus geruosius jaus- 
mus, jis grįžo namo nekantraudamas, trokšdamas kuo greičiau su- 
žinoti, kaip viskas pasisekė, ir pamatyti išgelbėtą nekaltą vargšę 
merginą. 

— Pasižiūrėk tiktai, — pasakė, jam įėjus, geroji moteris, rody- 
dama į Liučiją, kuri paraudus atsistojo ir mikčiodama ėmė atsipra- 
šinėti. Bet jis priėjęs pertraukė ją, svetingai pasveikindamas: 

— Labai malonu, labai malonu! Jūs — dangaus palaima šiuose 
namuose. Kaip džiaugiuosi matydamas jus čia! Bet aš buvau tikras, 
kad jūs pasieksit saugų uostą, nes dar negirdėjau tokio atsitikimo, 
jog Viešpats, pradėjęs stebuklą, jo neužbaigtų laimingai; šiaip ar 
taip, džiaugiuosi matydamas jus čia. Vargšė jūs! Ir vis dėlto didelis 
dalykas — susilaukti stebuklo! 

Tačiau nereikia manyti, kad jis vienas taip vertino tą įvykį, ka- 
dangi buvo skaitęs „Šventųjų gyvenimus“. Visame kaime ir visoje 
apylinkėje, kol buvo gyvas šio įvykio atminimas, žmonės kitaip 
ir nešnekėjo apie jį. Tiesą sakant, jei turėsi galvoj visus jo sun- 
kumus ir painiavas, kito žodžio ir nesurasi. 

Paskui, iš lėto prisiartinęs prie žmonos, kabinančios nuo grandinės 
katiliuką, tyliai paklausė: 

— Na kaip, ar viskas gerai? 

— Kuo geriausiai... paskui viską papasakosiu. 

— Taip, taip, kai bus laiko! 

Greitai padengusi stalą, šeimininkė paėmė Liučiją už rankos, 
pasodino už stalo ir, atplėšusi koplūno kulšelę, padėjo prieš merginą. 
Šeimininkė su vyru taip pat atsisėdo, ir abu ėmė raginti nuvar- 
gusią ir sumišusią viešnią. Siuvėjas, sukramtęs pirmus kąsnius, ėmė 
su dideliu užsidegimu pasakoti. Jį nuolat pertraukdavo vaikai, valgę 
prie to paties stalo: jie iš tikrųjų šią dieną matė tiek daug keistų 
dalykų, kad negalėjo tenkintis paprastų klausytojų vaidmeniu. Tėvas 
papasakojo apie iškilmingas apeigas, paskui ėmė kalbėti apie stebuk- 
lingą atsivertimą. Bet didžiausią įspūdį jam padarė kardinolo pa- 
mokslas, kurį jis dažnai ir minėjo. 

— Toks aukštas sinjoras, — kalbėjo jis, — ir štai stovi prieš alto- 
rių lyg paprasčiausias klebonas... 

— O kas tas auksinis daiktas, kur jis turėjo ant galvos?..— su- 
šuko viena mergytė. 

— Tylėk! Tik pagalvok, sakau, toks aukštas sinjoras, toks mokytas 
žmogus; sako, jis perskaitęs visas knygas, kokios tiktai yra pasaulyje,— 
to nepadarė niekas kitas, net pačiame Milane. Tik pagalvok, jis 
moka prisitaikyti ir taip papasakoti apie viską, kad visi supranta... 

— Ir aš supratau, — pertraukė kita mažoji čiauškutė. 

— Tylėk! Ką tu ten supratai? 

— Aš supratau, kad jis aiškino Evangeliją vietoj klebono. 

— Na, tylėk! Aš nekalbu apie tuos, kurie šį tą išmano, tie, Ži- 
noma, supras. Bet netgi didžiausi kietagalviai, patys tamsiausi žmo- 
nės, ir tie klausėsi jo pamokslo. Eikit dabar ir paklauskit, ar mokės 
jie pakartoti jo žodžius. Kur tau! Nė vieno žodžio nesugraibys, bet 
jų prasmė įstrigo jiems į širdį. Nė karto neištarė to sinjoro vardo, 
o visi suprato, kad kaip tik jį turėjo galvoje! Pagaliau užteko pasi- 
žiūrėti, kaip jam akyse pasirodė ašaros. Ir tada visi žmonės kad ims 
verkti... 

— Teisybė, — įsiterpė berniukas, — bet ko jie visi ėmė verkti kaip 
vaikai? 

— Tylėk gi tu. Ką gi, mūsų krašte yra kietaširdžių. O jis 
aiškiai parodė mums, kad nors ir badas dabar, vis tiek reikia dėkoti 
Viešpačiui ir būti patenkintiems: daryk, ką gali, visaip sukis, padėk 
vienas kitam, o svarbiausia — būk patenkintas. Juk ne kančia, ne 
skurdas yra nelaimė, o nelaimė — kai žmogus daro blogus darbus. 

Ir tai ne tik gražūs žodžiai: visi mes žinome, kad ir jis gyvena kaip 
vargdienis ir, nutraukęs duonos kąsnį nuo savo burnos, atiduoda 
jį alkaniems, nors galėtų gyventi prabangiau už bet ką kitą. Ak, 
19 kokį jauti malonumą, klausydamas tokio žmogaus! Jis ne toks 
kaip daugelis, kurie sako: darykite tai, ką sakau, ir nedarykite to, 
ką aš darau. O paskui jis aiškiai pasakė, kad net paprastas žŽmo- 
gus, ne sinjoras, jeigu jis turi daugiau, negu reikia, privalo padėti 
skurstančiam. 

Čia jis nutilo, tartum staiga jam būtų kilusi kažkokia mintis. 
Valandėlę pagalvojęs, prikrovė į dubenį visokių valgių, kurie stovėjo 
ant stalo, įdėjo dar duonos kepalėlį, pastatė dubenį ant servetėlės 
ir, paėmęs ją už keturių kampų, pasakė vyresniajai mergaitei: 

— Še, imk.— Į kitą ranką padavė jai vyno butelį ir pridūrė: — 
Nueik pas Mariją, našlę, viską jai atiduok ir pasakyk, kad truputį 
pasivaišintų su savo vaikučiais. Tik žiūrėk, mandagiai, kad nepama- 
nytų, jog duodi išmaldą. O jeigu eidama ką sutiksi, neplepėk ir 
žiūrėk — nesudaužyk. 

Liučijai iš akių ištryško ašaros, ir ji pajuto, kaip į širdį plūsta 
džiugus švelnumas: siuvėjo kalba ją nuramino, ko nebūtų galėję 
padaryti jokie jai pačiai pasakyti paguodos žodžiai. Jos siela, susi- 
žavėjusi šiuo pasakojimu, puikiais iškilmių vaizdais, jaudinančiu 
Dievo gailestingumu ir stebuklu, paties pasakotojo įkarščio pagauta, 
slopino skaudžias savo mintis, o paskui, vėl grįžusi prie jų, rado 
savyje jau daugiau jėgų kovoti su tomis mintimis. Netgi mintis 
apie jos pačios didžiulę auką, neprarasdama, beje, kartėlio, teikė 
dabar kažkokio rūstaus ir iškilmingo džiaugsmo. 

Netrukus atėjo vietos klebonas ir pasakė, kad kardinolas at- 
siuntė jį pasiteirauti apie Liučiją ir pranešti jai, kad monsinjoras 
nori pamatyti ją šiandien ir prašo padėkoti jo vardu siuvėjui ir jo 
žmonai. Sumišę ir susijaudinę vyras ir žmona nežinojo, ką atsakyti 
į Šį tokio įžymaus asmens dėmesį. 

— Ar jūsų motina dar neatvažiavo? — paklausė klebonas, pasi- 
gręžęs į Liučiją. 

— Mano motina! — sušuko ji. 

Ir kai klebonas pasakė, kad, arkivyskupo lieptas, jis pasiuntė 
žmogų jos atvežti, Liučija, užsidengusi prijuoste akis, ėmė garsiai 
raudoti ir, klebonui išėjus, dar ilgai negalėjo nusiraminti. Kai pa- 
galiau smarkus susijaudinimas, kurį sukėlė ta žinia, praėjo ir ėmė 
rastis ramesnių minčių, vargšelė prisiminė, kad laimės vėl pamatyti 

motiną, laimės, tokios artimos šią valandėlę, bet prieš keletą va- 
landų visai nelauktos, ji kaip tik karštai ir meldė tomis baisiomis 
valandomis ir beveik laikė ją įžado sąlyga. „Leisk man sveikai 
grįžu pas motiną“, — pasakė ji tada, ir šie žodžiai dabar ryškiai 
iškilo jos atmintyje. Ji nusprendė tvirtai, kaip niekada, tesėti savo 
pažadą ir vėl, su dar didesniu kartėliu, ėmė prikaišioti sau, kam 
sušuko: „Ak, aš nelaiminga!“ — tuos pirmą akimirką nejučiomis 
išsprūdusius žodžius, nors jie ir buvo pasakyti pačiai sau. 

Anjezė tuo metu, kai jie kalbėjo apie ją, iš tikrųjų buvo netoliese. 
[Lengva įsivaizduoti, kaip jautėsi vargšė moteris, kai išgirdo tokį 
netikėtą kvietimą ir žinią — skubiai perteiktą ir todėl trumpą ir 
neaiškią — apie pavojų, galima sakyti, jau praėjusį, bet tokį baisų; 
apie siaubingą atsitikimą, kurio pasiuntinys nemokėjo nei kaip rei- 
kiant papasakoti, nei paaiškinti, o ji pati juo labiau negalėjo su- 
vokti, neišgirdusi iš jo nė vieno aiškesnio žodžio. Ji rovėsi plau- 
kus ir vis šaukė: „O Viešpatie! O Madona!“, paskui, apibėrusi pa- 
siuntinį klausimais, į kuriuos tas nežinojo ką atsakyti, galvot- 
rūkčiais įšoko į vežimą ir visą kelią nepaliaudama aimanavo ir 
klausinėjo, tik, žinoma, veltui. Važiuodami staiga sutiko doną Abon- 
diją, kuris ėjo pamažu, kas žingsnis statydamas priešais save lazdą. 
Abu aiktelėjo iš netikėtumo. Jis sustojo, ji taip pat liepė sustabdyti 
vežimą ir išlipo; abu pasitraukė į šalį, į kaštonų giraitę, augančią 
palei kelią. Donas Abondijas jai išpasakojo viską, ką Žinojo ir ką 
matė, pats to nenorėdamas. Daug kas čia buvo neaišku, bet, šiaip 
ar taip, Anjezė įsitikino, kad Liučija tikrai išsigelbėjo, ir lengviau 
atsiduso. 

Paskui donas Abondijas buvo besukąs į kitą kalbą — ketino 
išdrožti ilgą pamokymą, kaip ji turinti elgtis su arkivyskupu, jeigu 
tas, galimas daiktas, panorėsiąs pasišnekėti su ja ir dukteria, ir, 
svarbiausia, kad nereikią nė puse lūpų prasitarti apie jungtuves... 
Bet Anjezė, pamačiusi, kad šaunusis ganytojas žiūri tik savo nau- 
dos, paliko jį, nieko nepažadėjus, nieko nenusprendus,— jai ir taip 
buvo pilna galva rūpesčių, — ir nuvažiavo. 

Pagaliau vežimas sustojo prie siuvėjo namų. Liučija pašoko, An- 
jezė išlipo ir greitai įlėkė į vidų; ir štai jos viena kitos glėby. Siuvėjo 
žmona, vienintelė šio susitikimo liudininkė, abi drąsino, ramino, džiau- 
gėsi kartu su jomis, o paskui, nenorėdama joms trukdyti, paliko 
jas vienas, sakydama, kad einanti kloti joms lovos, tegu jos, girdi, 
nesirūpinančios, vietos užteksią, šiaip ar taip, ji pati, kaip ir vyras, 

geriau miegosią ant grindų, negu leisią joms ieškoti nakvynės kitur. 

Kai pirmas džiaugsmas atslūgo ir jos liovėsi myluotis ir lieti 
ašaras, Anjezė panoro išgirsti apie Liučijos nuotykius, ir toji jaudin- 
damasi ėmė jai viską pasakoti. Bet, kaip gali spręsti skaitytojas, 
visa šitos istorijos eiga niekam nebuvo žinoma, o ir pačiai Liu- 
čijai kai kurios aplinkybės buvo neaiškios ir visiškai nesupranta- 
mos, ypač tas lemtingas sutapimas, kada baisioji karieta atsirado 
ant kelio kaip tik tada, kai Liučija ėjo pro šalį tariamai svarbiu 
reikalu. Ir motina, ir duktė visaip spėliojo, tačiau ne tik kad neats- 
pėjo teisybės, bet net ir nepriartėjo prie jos. 

O svarbiausiu sąmokslo sumanytoju ir viena, ir kita laikė kaip 
tik doną Rodrigą. 

— Ak, nedorėlis! Velnio išpera! — sušuko Anjezė.— Bet palauk, 
ateis ir jo valanda! Viešpats Dievas atlygins jam pagal nuopelnus; 
tada ir jis pajus... 

— Nereikia, nereikia, mama! Ne! — pertraukė ją Liučija.— 
Nelinkėkit jam kančių, niekam nelinkėkit! Kad jūs žinotumėt, kas yra 
kančios! Kad būtumėt tai pajutusi! Ne, ne! Geriau melskimės už jį 
Dievui ir Madonai, kad sugraudintų jam širdį, kaip padarė su tuo 
vargšu sinjoru, kuris buvo blogesnis už jį, o dabar tapo šventas. 

Siaubas, kuris apėmė Liučiją, prisiminus tokius nesenus ir 
sunkius išgyvenimus, ne kartą privertė ją nutraukti savo pasakojimą; 
ne kartą ji sakė, kad jai trūksta drąsos kalbėti, ir tik gerai išsi- 
verkusi vargais negalais imdavo pasakoti toliau. O kai priėjo skau- 
džiausią pasakojimo vietą, savo įžadą, ją sulaikė jau kitas jausmas. 
Ji užsikirto. Iš baimės, kad motina pavadins ją neatsargia ir neprotinga 
ir kad ji savaip, per daug laisvai pažiūrės į šitą sąžinės dalyką, 
panašiai kaip ir į jungtuves, ir privers Liučiją nenorom pritarti 
jai arba kaip paslaptį išplepės kam nors, tiesiog norėdama šį tą 
išklausti ir pasitarti, ir taip iškels viską į viešumą,— vien pagalvo- 
jus apie tai, Liučijai užkaito veidai. Gėda prieš motiną, kažkoks 
neišaiškinamas nenoras kalbėti apie tai paskatino ją nuslėpti tą svar- 
bią aplinkybę, ir ji nusprendė pirmiausia viską patikėti tėvui Kris- 
toforui. Bet kaip ji nusivylė, kai, paklaususi, kur jis, išgirdo, kad 
jo jau nėra, kad jis išsiųstas toli toli, į tokį kraštą, kurio ir vardas 
negirdėtas! 

— O Rencas? — tarė Anjezė. 

— Jis juk išsigelbėjo, teisybė? — sunerimusi paklausė Liučija. 

— Tikriausiai, visi taip šneka. Visi įsitikinę, kad jis pasislėpė 

pas bergamiečius. Bet niekas nežino kur. Pats jis ligi šiol nedavė 
apie save jokios žinios. Matyt, dar nerado progos. 

— Ak, ačiū Dievui, kad išsigelbėjo! — pasakė Liučija ir jau 
ketino nukreipti kalbą kitur; bet netikėtai ją pertraukė — pasirodė 
kardinolas arkivyskupas. 

Grįžęs iš bažnyčios, kur mes jį palikome, ir sužinojęs iš Be- 
vardžio, kad Liučija atvažiavo sveika ir gyva, Federigas nuvedė 
jį prie stalo, pasisodino šalia, iš dešinės, didžiuliame būry kunigų, 
kurie su godžiu smalsumu apžiūrinėjo tą žmogų, dabar tokį romų, 
bet ne bejėgį, tokį nuolankų, bet ne nusižeminusį, ir lygino jį su 
tuo įsivaizduotu paveikslu, kurį seniai buvo susikūrę apie šį asmenį. 

Baigus pietauti, kardinolas su svečiu pasitraukė į kita kambarį. 
Po pasikalbėjimo, žymiai ilgesnio negu pirmą kartą, Bevardis išjojo 
į savo pilį tuo pačiu mulu kaip ir rytą, o kardinolas, pasikvietęs 
kleboną, paprašė jį nuvesti į namus, kur prisiglaudė Liučija. 

— O, teikitės nesirūpinti, monsinjore, — atsakė klebonas, — aš tuoj 
pat ką nors nusiųsiu pranešti, kad jos ateitų čionai, mergina ir 
motina, jeigu ši jau atvažiavo, ir šeimininkai, jei monsinjoras pagei- 
dauja, žodžiu, visi, kurių tik panorės eminencija. 

— Aš pats noriu jas aplankyti, — nesutiko Federigas. 

— Prašom nesirūpinti, jūsų eminencija, aš tučtuojau ką nors 
nusiųsiu jų pašaukti, bematant jos bus čia,— nenusileido nenuo- 
vokus klebonas (beje, geras žmogus), niekaip nesuprasdamas, kad 
kardinolas savo apsilankymu nori pagerbti nelaimingą nekaltą mer- 
giną, svetingus šeimininkus, o kartu ir parapijos kleboną. Bet, ar- 
kivyskupui pakartojus savo pageidavimą, jo valdinys nusilenkė ir 
išėjo. 

Kai šie du asmenys pasirodė gatvėje, visi praeiviai puolė prie 
jų, ir po valandėlės iš visų pusių subėgo minia žmonių. Kam pavyko, 
tie ėjo iš šalies, kiti — pakriku būriu užpakaly. Klebonas mėgino 
įkalbinėti: „Na, pasitraukite, praleiskite, na, na!“ Federigas kal- 
bėjo: „Duokit jiems ramybę“,— ir žengė į priekį, čia pakeldamas 
ranką ir laimindamas žmones, čia nuleisdamas ją ir glostydamas 
vaikus, kurie painiojosi po kojų. 

Taip jie priėjo namus ir įžengė į vidų, o susigrūdę palydovai 
liko lauke. Minioje pasirodė besąs ir siuvėjas, kuris sekė iš paskos 
su kitais, išpūtęs akis ir išsižiojęs, nežinodamas, kurgi pagaliau visi 
eina. Pamatęs tai, ko nesitikėjo, jis ėmė brautis į priekį. Galite įsi- 
vaizduoti, kaip triukšmingai jis smelkėsi, be paliovos šaukdamas: 


Sužadėtiniai 324 


„Praleiskite, kam reikia“,— ir pagaliau vargais negalais nusigavo 
prie durų. 

Anjezė ir Liučija išgirdo gatvėje vis didėjantį klegesį. Kol jos 
galvojo, kas čia galėtų būti, durys atsidarė, ir pasirodė tamsiai 
raudona mantija kardinolas su klebonu. 

— Čia ji? — paklausė jis savo palydovą ir, tam linktelėjus, žengė 
prie Liučijos, kuri stovėjo kartu su motina. Abi moterys sustingo 
vietoje ir tylėjo nustebusios ir susidrovėjusios. Bet Federigo balso 
tonas, veidas, elgesys, o labiausiai žodžiai iškart jas padrąsino. 

— Vargšele,— pradėjo kardinolas, — Dievas siuntė jums sunkų 
išmėginimą; bet parodė, kad nenusigręžė nuo jūsų, nepamiršo jūsų. 
Jis išgelbėjo jus ir padarė per jus didį darbą: suteikė begalinę 
savo malonę vienam, kartu palengvindamas gyvenimą ir daugeliui 
kitų. 

Kambaryje pasirodė ir šeimininkė, kuri, išgirdusi triukšmą, taip 
pat pažiūrėjo pro langą ir, pamačiusi, kas ateina, tekina nulėkė 
laiptais žemyn ir greitomis kiek apsitvarkė. Beveik tuo pat metu 
pro kitas duris įėjo siuvėjas. Pamatę, kad pokalbis jau prasidėjo, 
jie pasitraukė į kertę ir atsistojo su didžiausia pagarba. 

Kardinolas, mandagiai pasisveikinęs su jais, toliau kalbėjosi su 
moterimis, čia guosdamas, čia klausinėdamas, bandydamas pagal 
jų atsakymus nuspręsti, kaip geriau padėti daug iškentėjusioms. 

— Kad visi kunigai būtų tokie kaip jūsų malonybė, kad nors 
kiek palaikytų vargšus, o ne padėtų juos apgaudinėti ir tik stengtųsi 
atsikratyti, — pasakė Anjezė, padrąsinta tokio familiaraus ir meilaus 
Federigo elgesio ir supykusi, kad donas Abondijas, visada aukojęs 
kitus, dar stengėsi sutrukdyti joms išlieti truputį tulžies, neleisti, 
kad jos pasiskųstų Žmogui, stovinčiam aukščiau už jį, kai atsitik- 
tinai pasitaikė tokia proga. 

— Išklokite viską, ką galvojate,— paragino kardinolas, — pasa- 
kokite nesivaržydama. 

— Aš noriu pasakyti, kad jeigu mūsų kunigas klebonas būtų 
atlikęs savo pareigą, viso to nebūtų buvę. 

Bet kai kardinolas ėmė primygtinai prašyti, kad ji paaiškintų 
plačiau, Anjezė pakliuvo į keblią padėtį: juk ji turėjo papasakoti 
istoriją, kurioje suvaidino tokį vaidmenį, kad prisipažinti, ir dar 
tokiam asmeniui, buvo gėda. Tačiau ji rado išeitį iš kebeknės — 
griebėsi mažos gudrybės, būtent: papasakojo apie susitarimą dėl 
jungtuvių, apie dono Abondijo atsisakymą, paminėjo, kad jis rė- 

męsis „vyresnybe“ (na ir Anjezė!), peršoko prie dono Rodrigo 
pasikėsinimo, paskui prie to, kaip jie paklausė įspėjimo ir pa- 
bėgo. 

— Taip, — pridūrė ji baigdama, — pabėgome, bet vėl pakliuvome į 
spąstus. O jeigu klebonas atvirai būtų mums viską pasakęs ir iš- 
kart sutuokęs mano vargšus vaikus, mes tuoj pat būtume slapta 
iškeliavę toli, tokion šalin, kur netgi vėjas nebūtų nieko sužinojęs. O 
dabar tiek laiko sugaišta, ir štai kas atsitiko. 

— Klebonas man už tai atsakys, — tarė kardinolas. 

— Ne, ne, jūsų eminencija,— staiga įterpė Anjezė.— Aš juk 
ne dėl to sakiau. Jūs tik jo nebarkite: kas praėjo, to nesugrąžinsi. 
O ir naudos nebus jokios, toks jau jis žmogus: jeigu taip susiklostys 
kitą kartą, jis vėl pasielgs taip pat. 

Bet Liučija, nepatenkinta tuo, kaip buvo atpasakota visa isto- 
rija, pridūrė: 

— Ir mes padarėme blogai; matyt, Dievo nebuvo skirta, kad 
viskas gerai baigtųsi. 

— O ką blogo jūs galėjote padaryti, vargše mergaite? — pak- 
lausė Federigas. 

Nors motina slapčiomis iškalbingai žvalgėsi į Liučiją, ji viską 
papasakojo apie pasikėsinimą dono Abondijo namuose ir baigė žo- 
džiais: 

— Mes padarėme blogai, ir Dievas mus nubaudė. 

— Priimkite iš jo rankų kančias, kurias iškentėjote, ir tvirtai 
tikėkite, kad viskas bus gerai, — pasakė Federigas,— nes kas gi turi 
teisę džiaugtis ir tikėtis, jei ne tas, kas kentėjo ir vis tiek kaltina 
pats save? 

Paskui paklausė, kur sužadėtinis, ir, išgirdęs iš Anjezės (Liu- 
čija stovėjo ir tylėjo palenkusi galvą ir nuleidusi akis), kad pabėgo 
iš savo šalies, pajuto ir pareiškė nuostabą ir nepasitenkinimą, paskui 
paklausė, kodėl pabėgo. 

Anjezė kaip mokėdama papasakojo, ką žinojo apie Rencą. 

— Aš girdėjau apie šitą jaunikaitį, — pasakė kardinolas.— Bet 
kaipgi žmogus, įsivėlęs į tokius dalykus, galėjo būti tokios mer- 
ginos sužadėtinis? 

— Jis buvo doras jaunuolis, — tarė Liučija, smarkiai paraudusi, 
bet tvirtu balsu. 

— Ramus vaikinas, net per daug,— pridūrė Anjezė.— Galite 
paklausti bet ką, netgi kleboną. Kas žino, kokias pinkles, kokias 

intrigas prieš ji ten surengė? Argi sunku iš vargšo Žmogaus pa- 
daryti piktadarį? 

— Deja, taip buvo, — pasakė kardinolas. — Žinoma, aš dar pasi- 
icirausiu apie jį. — Ir, paprašęs pasakyti jaunuolio vardą ir pavardę, 
užsirašė. Paskui pridūrė, kad po kelių dienų ketinąs nuvažiuoti 
į jų kaimą, kad tada Liučija galėsianti be baimės parvažiuoti namo, 
o jis tuo tarpu surasiąs tokią vietą, kur ji galėsianti būti saugi, 
kol viskas susitvarkysią. 

Tada jis atsigręžė į namų šeimininkus, ir šie tuojau žengė į 
priekį. Jis dar kartą pareiškė jiems padėką, kurią jau anksčiau 
buvo perdavęs per kleboną, ir paklausė, ar jie sutinką kelias dienas 
priglausti viešnias, kurias Dievas jiems atsiuntęs. 

— Žinoma, jūsų malonybe,— atsakė moteris, o jos balsas ir 
veidas bylojo kur kas išraiškingiau negu šitie žodžiai, tokie trumpi 
dėl drovumo. 

Užtat vyras, susijaudinęs, kad priešais jį stovi toks įžymus svečias, 
troško pasižymėti tokia ypatinga proga ir visomis jėgomis ieškojo 
kokio nors įmantraus atsakymo. Suraukė kaktą, baisiai pavartė 
akis, sučiaupė lūpas, įtempė visas proto galias, ieškojo, rausėsi at- 
mintyje ir galiausiai pajuto galvoje šmėkščiojant visokias padrikas, 
iki galo neišreikštas mintis. Tačiau laikas vertė skubėti: kardinolas 
ženklais jau rodė, kad supratęs, ką reiškia ši tyla. Vargšas žmogelis 
prasižiojo ir ištarė: „„Pamanykite!“ Daugiau nieko ir neišspaudė. 
Dėl to ne tik šią valandėlę neapkentė savęs, bet ir vėliau sunkus 
prisiminimas apie tai drumstė jam malonumą, kad susilaukė tokios 
didelės garbės. Ir kiekvieną kartą, kai pagalvodavo apie šitą įvykį 
ir prisimindavo visas aplinkybes, jam lyg tyčia lįsdavo į galvą vi- 
sokiausi žodžiai, kurie visi būtų buvę geresni negu tas kvailas „Pa- 
manykite!“ Bet, kaip sako senas priežodis, „po laiko visi gudrūs“. 

Kardinolas išėjo, pasakęs: „Viešpatie, laimink šiuos namus!“ 

Paskui, jau vakare, jis paklausė kleboną, ar negalima būtų 
kaip nors atlyginti tam žmogui, tikriausiai neturtingam, už svetin- 
gumą, kuris taip brangiai atsieina, ypač šiais sunkiais laikais. Kle- 
bonas atsakė, jog iš tikrųjų nei uždarbio iš savo amato, nei pajamų 
iš nedidelių žemės sklypelių, kuriuos gerasis siuvėjas turi, šiais metais 
turbūt nebus tiek daug, kad jis galėtų būti dosnus kitiems; bet jis 
šiek tiek turi susitaupęs iš ankstesnių metų, tad esąs vienas iš la- 
biausiai pasiturinčių apylinkės žmonių ir galįs be didelės žalos sau 
išleisti kiek ir nenumatytam reikalui; tą jis su meile ir noru ir 

darąs, todėl nėra jokio reikalo versti jį imti kokį nors atlygi- 
nimą. 

— Gal yra,— tarė kardinolas, — jam skolingų žmonių, kurie ne- 
gali sumokėti skolų. 

— Žinoma, monsinjore. Juk vargšai žmonės paprastai moka 
iš to, kas lieka nuo derliaus; na, 0 praėjusiais metais nieko neat- 
liko, visiems trūksta net pačių reikalingiausių dalykų. 

— Gerai,— tarė Federigas,— aš prisiimu visas tas skolas. O jūs, 
būkite toks malonus, paimkite iš jo tų skolų sąrašą ir sumokė- 
kite jas. 

— Bus gana didelė suma. 

— Juo geriau. Ir, deja, yra žmonių, kuriems dar labiau reikia 
padėti — kurie neturi skolų todėl, kad niekas jais nepasitiki. 

— Kur nebus! Darai žmogus, ką gali, bet kaip suspėti visur 
tokiais laikais? 

— Tegu jis juos apsiuva mano sąskaita, o jūs gerai jam už- 
mokėkite. Tiesą sakant, šiais metais man visos išlaidos, kurios ski- 
riamos ne duonai, atrodo vagystė, bet šis atvejis — ypatingas. 


Tačiau mes nenorime šios dienos istorijai dėti taško trumpai 
nepapasakoję, kaip pasibaigė ji Bevardžiui. 

Šį kartą garsas apie jo atsivertimą jį pralenkė ir pirma jo 
pasiekė slėnį; greitai pasklidęs, jis visur sukėlė sumaištį, nerimą, 
susierzinimą, murmesį. Pirmiesiems sutiktiems bravams, arba tarnams 
(tai tas pat), jis davė ženklą sekti paskui, taip pat ir visiems kitiems. 
Visi traukė jam iš paskos su kažkokiu neįprastu neryžtingumu, bet, 
kaip paprastai, klusniai, kol jis su vis didėjančia palyda galiausiai 
pasiekė pilį. Stovintiems prie vartų jis davė ženklą dėtis prie kitų. 
Įjojęs į pirmąjį kiemą, pasuko į vidurį ir ten, nenusėdęs nuo arklio, 
garsiai sušuko: tai buvo įprastas ženklas subėgti visiems jo bendrams. 
Bematant žmonės, išsisklaidę po pilį, sulėkė čia ir stojo prie jau 
susirinkusių, įbedę akis į savo šeimininką. 

— Eikite į didžiąją salę ir laukite manęs, — pasakė jis ir sė- 
dėdamas balne žiūrėjo, kaip jie eina, kur liepta. Paskui nulipo 
nuo mulo, nuvedė jį į arklidę, ir nuėjo ten, kur jo laukė. Pa- 
sirodžius Bevardžiui, garsus šnabždesys išsyk nutilo, žmonės susig- 
rūdo į vieną šoną, palikdami jam laisvą didelę salės dalį. Jų galėjo 
būti apie trisdešimt. 

Bevardis kilstelėjo ranką, lyg norėdamas išlaikyti ilgiau staiga 

stojusią tylą, pakėlė galvą gerokai aukščiau susirinkusiųjų ir pa- 
sakė: 

— Klausykite visi, ir tegu nė vienas nekalba, kol aš nepaklausiu. 
Sūneliai mano! Kelias, kuriuo mes ėjome ligi šiol, veda tiesiai 
į pragaro gelmes. Neturiu aš teisės jums prikaišioti, nes pats ėjau 
jūsų visų priešaky, buvau blogiausias iš visų; bet išklausykite, ką 
noriu jums pasakyti. Gailestingasis Dievas pašaukė mane pakeisti 
gyvenimą, ir aš jį pakeisiu, aš jau pakeičiau jį, ir padarykite taip 
ir jūs visi. Žinokite ir atsiminkite visam laikui, kad aš geriau mirsiu, 
negu bent kiek peržengsiu jo šventus įstatymus. Atleidžiu visus 
jus nuo piktadariškų įsakymų, kuriuos gavote iš manęs, — tikiuosi, 
jūs mane suprantate. Be to, reikalauju iš jūsų nevykdyti nė vieno 
iš mano ankstesniųjų įsakymų. Ir atsiminkite visam laikui, kad 
ateityje niekam nebus leista daryti piktadarybių mano vardu, kaip 
mano tarnui. Kas norės pasilikti šitokiomis sąlygomis, tas bus man 
kaip tikras sūnus, ir aš būsiu laimingas, jei sulauksiu dienos, kai 
atsisakysiu paskutinio duonos kąsnio, likusio mano namuose, kad 
galėčiau pasotinti paskutinį iš jūsų. Kas nenorės, tas gaus visą 
savo algą ir dar dovanų ir tegu eina sau; bet jau čionai — kad nė 
kojos nekeltų, nebent jei panorės pakeisti savo gyvenimą: tada 
priimsiu išskėstomis rankomis. Šią naktį apgalvokite viską: rytoj 
pakviesiu visus, po vieną, ir jūs man duosite atsakymą, ir tada 
gausite iš manęs naujų įsakymų. O dabar eikite į savo vietas. 
Ir Dievas, parodęs man didžiulį savo gailestingumą, tepraskaidrina 
jūsų mintis. 

Jis baigė. Aplink stojo didi tyla. Kad ir kokios skirtingos ir 
neramios mintys šmėkščiojo tose karštose galvose, išorėn jos nepra- 
simušė. Bravai buvo pratę klausyti savo pono balso kaip jo tvirtos 
valios išreiškimo, kuriam prieštarauti buvo bergždžias darbas,— 
ir šis balsas, skelbiantis dabar, kad toji valia pasikeitė, anaiptol 
nerodė, kad ji būtų susilpnėjusi. Bet nė vienam iš jų nė mintis 
nedingtelėjo, kad atsivertus; Bevardį būtų galima paimti į savo 
rankas, paprieštarauti jam, kaip kuriam kitam žmogui. Į jį žiūrėjo 
kaip į šventąjį, vieną iš tų šventųjų, kurie piešiami aukštai pa- 
kelta galva ir su kalaviju rankoje. Jie ne tik bijojo savo pono, 
bet ir buvo prisirišę prie jo (ypač tie, kurie gimė jo pilyje, o tokių 
buvo dauguma); jie žiūrėjo į jį su pagarba ir susižavėjimu ir 
jo akivaizdoje jautė, sakyčiau, kažkokį drovumą, kurį jaučia net 
grubiausios ir įžūliausios sielos prieš žmogų, kurio pranašumą pri- 

pažįsta. Ir nors žodžiai, kuriuos jie išgirdo iš jo lūpų, buvo nepa- 
kenčiami jų ausiai, jie neskambėjo jiems nei apgaulingai, nei atrodė 
pernelyg svetimi: jeigu jie anksčiau tūkstantį kartų tyčiojosi iš to, 
ką jis sakė, tai ne todėl, kad tuo netikėjo, o todėl, kad patyčiomis 
norėjo užgniaužti baimę, kuri būtų apėmusi, jei būtų galvota apie 
tai rimtai. Ir dabar, matydami, kaip paveikė šita baimė tokį Žmogų 
kaip jų šeimininkas, visi jie, vieni labiau, kiti mažiau, pasijuto 
šio jausmo apimti, nors ir trumpą laiką. Prie viso to reikia pri- 
durti, kad tie iš jų, kurie rytą nebuvo slėnyje, pirmieji sužinojo 
didžiąją naujieną, savo akimis matė viską ir paskui pasakojo kitiems 
apie gyventojų džiaugsmą, apie meilę ir pagarbą Bevardžiui, kurie 
išstūmė senąją neapykantą jam, senąjį siaubą. Šis žmogus, į kurį 
jie visuomet žiūrėjo, taip sakant, iš apačios į viršų, netgi tada, kai 
patys buvo svarbiausia jo jėga, jiems dabar atrodė lyg koks stebuklas, 
minios dievaitis; jie matė jį iškilusį viršum žmonių, tiesa, kitaip 
negu pirma, bet vis taip pat aukštai, — kaip visada, priešaky, nesulygi- 
namą su kitais. 

Taigi jie stovėjo sumišę, nepasitikėdami vienas kitu ir kiekvienas 
savimi. Kas jautė pagiežą, kas kūrė planus, kur ieškoti prieglobsčio ir 
tarnybos; kas svarstė, ar pajėgs prisitaikyti ir tapti doru žmogumi; 
kas, paveiktas Bevardžio žodžių, jautė palinkimą sekti juo; kas, 
nieko nesugalvojęs, ketino dėl visa ko pažadėti kas reikia. 0 tuo 
tarpu toliau valgyti duoną, siūlomą iš visos širdies, nors ir menką 
tuo metu, ir taip laimėti laiko. Visi tylėjo sulaikę kvapą. O kai 
Bevardis, baigdamas savo kalbą, vėl pakėlė valdingą ranką, duo- 
damas ženklą, kad metas skirstytis, jie tyliai išgurėjo visu būriu 
tartum avių banda. Paskui juos išėjo ir jis pats. Iš pradžių sustojo vi- 
dury kiemo ir vakaro prietemoje žiūrėjo, kaip jie skirstosi, kiekvienas 
į savo vietą. Tada užlipo į viršų pasiimti žibintuvo, vėl apvaikščiojo 
kiemus, koridorius, sales, apžiūrėjo visas duris ir, pamatęs, kad visur 
ramu, nuėjo pagaliau gulti. Taip, gulti, nes jį ėmė pjauti miegas. 

Niekada, jokiomis aplinkybėmis jis neturėjo tiek daug painių ir 
kartu skubių reikalų kaip dabar (nes jis pats visada jų ieškojo), ir vis 
dėlto jį ėmė pjauti miegas. Sąžinės graužimas, kuris neleido jam su- 
dėti akių praėjusią naktį, ne tik kad nenuslopo, bet, priešingai, darėsi 
vis stipresnis, vis griežtesnis, tiesiog nenumaldomas, — ir vis dėlto jį 
ėmė pjauti miegas. Jo įvesta tvarka, valdymo būdas, kurį jis įdiegė per 
daugelį metų, taip uoliai, taip savotiškai derindamas drąsą su atkak- 
lumu,— visa tai pasidarė abejotina po kelių jo paties žodžių. Begalinį 

savo bendrų atsidavimą, jų ryžtą vykdyti visa, kas paliepta, plėšikų iš- 
tikimybę, kuria jis nuo seno buvo įpratęs remtis, — visa tai dabar pats 
suardė. Jo poelgiuose atsirado tikra painiava, jo namuose įsiviešpa- 
tavo sąmyšis ir netikrumas, ir vis dėlto jį ėmė pjauti miegas. 

Savo miegamajame jis priėjo prie lovos, kuri jam buvo tokia kie- 
ta praėjusią naktį, ir čia atsiklaupė pasimelsti. Ir iš tikrųjų kažkurioje 
slaptoje ir gilioje atminties kertelėje rado maldų, kurių jį išmokė dar 
vaikystėje. Ėmė kalbėti jas, ir šie žodžiai, taip ilgai glūdėję užgniaužti, 
vienas po kito kilo jo atmintyje, tarytum būtų pamažu vyniojęsis siūlų 
kamuolėlis. Besimeldžiant jį užliejo neaiškūs, padriki jausmai: kažkoks 
malonumas, kad jis grįžta prie nekaltos vaikystės įpročių, ir neapsa- 
komas skausmas nuo minties apie tą prarają, kurią jis pats iškasė 
tarp anų laikų ir dabarties; karštas troškimas išpirkti savo darbus ir 
tuo atgaivinti sielą, pasiekti naują dvasios būseną, kuri priartėtų prie 
tyros nekaltybės, į kurią jis nebegali grįžti, ir pagaliau dėkingumas 
ir viltis susilaukti gailestingumo iš Viešpaties, kuris galėjo sugrąžinti 
jį į tokią būseną ir jau parodė jam tiek savo valios ženklų. Jis atsistojo, 
atsigulė į lovą ir tuojau užmigo. 

Taip baigėsi diena, apie kurią daug kalbėta jau tais laikais, kai 
rašė mūsų anonimas; ir jeigu ne jis, dabar apie tą dieną, bent apie jos 
smulkmenas, nieko nežinotume; nes anksčiau mūsų nurodyti Ripa- 
montis ir Rivola nieko apie tai nepasakoja, tik užsimena, kad išgarsė- 
jęs tironas, susitikęs su Federigu, stebuklingu būdu ir visam laikui 
pakeitė savo gyvenimą. Betgi kiek yra tokių, kurie skaitė šių autorių 
knygas? Turbut jų dar mažiau negu būsimųjų mūsų knygos skaityto- 
jų. Ir kas žino, ar išliko pačiame slėnyje kokia blanki ir miglota Ie- 
genda apie šitą atsitikimą, jeigu net atsirastų koks žmogus, kuris no- 
rėtų ir sugebėtų ją išaiškinti. Juk po to tiek daug visko nutiko! 


XXV SKYRIUS 


Liučijos kaimelyje ir visoje Leko apylinkėje rytojaus dieną žmonės 
apie nieką daugiau nekalbėjo kaip tik apie ją, apie Bevardį, arkivys- 
kupą ir dar apie vieną žmogų, kuris šiaip labai mėgo, kad jo vardas 
eitų iš lūpų į lūpas, bet šiomis aplinkybėmis mieliau būtų sutikęs, kad 
apie jį šnekėtų mažiau, — turime galvoje doną Rodrigą. 

Negalima sakyti, kad ir anksčiau nekalbėta apie jo darbelius. Tie- 
sa, tos šnekos būdavo atsitiktinės ir slaptos. Tiktai gerai pažįstami pa- 
šnekovai išdrįsdavo liesti tokius dalykus. Bet ir jie neįdėdavo į savo 
žodžius įkarščio, kurio šiaip jiems netrūko, mat, apskritai imant, 
žmonės, kai jų nepasitenkinimas gali sukelti jiems rimtą pavojų, ma- 
žiau yra linkę rodyti savo jausmus, net stengiasi visai juos užgniaužti, 
o ir patys jų išgyvenimai esti žymiai silpnesni. Bet argi dabar kas nors 
galėjo susilaikyti nepasiteiravęs ir nepasikalbėjęs apie tokį triukšmin- 
gą įvykį, kur visi matė Dievo ranką ir kur taip puikiai pasirodė du to- 
kie žymūs žmonės? Vienas — kurio karšta teisingumo meilė visiškai 
atitiko aukštą jo padėtį; kitas — drauge su kuriuo pats smurtas atrodė 
galutinai sugniuždytas, tarytum bravų gauja būtų sudėjusi ginklus ir 
atėjusi prašyti atleidimo. Palyginti su tokiomis figūromis, Rodrigas 
darėsi visiškai menkas. Dabar visi suprato, kas tai yra kankinti nekaltą 
būtybę, geidžiant paskui nuplėšti jai garbę, persekioti ją su tokiu be- 
gėdišku atkaklumu, su tokiu baisiu žiaurumu, su tokiu šlykščių klas- 
tingumu. Šia proga žmonės prisiminė ir daugelį kitų to sinjoro žygių, 
ir visi garsiai reiškė savo jausmus, žinodami, kad vienminčių netrū- 
ksta. Visi šnabždėjosi, visi baisėjosi, bet tik atokiau nuo dono Rodrigo 
pilies, privengdami bravų, kuriais jis buvo apsistatęs. 

Gera dalis šios visuotinės neapykantos teko taip pat jo draugams 
ir bendrams. Smarkiai kliuvo sinjorui podestai, kuris visada būdavo 
kurčias, aklas ir nebylus, kai susidurdavo su šio despoto piktadary- 
bėmis, tiesa, plūdo jį taip pat už akių, nes jis, kad ir neturėjo bravų, 
betgi turėjo sbirų. Daktaro Kliautininko, kuris težinojo plepalus ir 
intrigas, ir kitų tokių kaip jis smulkių prisiplakėlių nelabai kas Žiū- 
rėjo: juos tiesiog badė pirštais ir šnairavo į juos, todėl jie kurį laiką 
vengė pasirodyti gatvėje. 

Donas Rodrigas, tartum pritrenktas šios netikėtos naujienos, to- 
kios nepanašios į tą, kurios laukė diena po dienos, valanda po valan- 
dos, — ištisas dvi dienas niršo užsidaręs savo rūmuose vienas su savo 
bravais, o trečią dieną nukako į Milaną. Jeigu nieko daugiau nebūtų 
buvę kaip tik tas žmonių murmėjimas, jis, ko gero, tyčia būtų likęs na- 
mie, davęs atkirtį ir netgi šia proga įkrėtęs į kailį kam reikia, ypač drą- 
suoliams rėksniams; tačiau iš patikimiausių šaltinių gavo žinią, kad 
kardinolas atvyks į šį kraštą, todėl nusprendė bėgti. Dėdė grafas, ku- 
ris iš visos šios istorijos žinojo tik tai, ką jam papasakojo Atilijas, tik- 
riausiai būtų pasistengęs, kad tokiomis aplinkybėmis donas Rodrigas 
būtų visų dėmesio centre ir kad jam kardinolas surengtų prašmatniau- 

sią viešą priėmimą. Kiekvienam aišku, kiek donas Rodrigas galėjo 
dabar to tikėtis. O dėdė būtų ne tik siekęs to, bet ir pareikalavęs smul- 
kiausios apyskaitos apie viską, nes tai buvo nepaprasta proga parody- 
ti, kaip gerbia visą jo giminę aukščiausi valdžios atstovai. Todėl, 
norėdamas išsisukti iš tokios nemalonios ir keblios padėties, donas 
Rodrigas, atsikėlęs vieną gražų rytą dar prieš saulėtekį, sėdo į karietą 
ir, pasiėmęs Grizą ir įsakęs kitiems tarnams važiuoti iš paskos, iš visų 
pusių apsuptas bravų, išvažiavo tartum bėglys, tartum Karilina““ iš 
Romos (tebūnie leista mums truputį išaukštinti mūsų istorijos perso- 
nažus tokiu skambiu palyginimu), dusdamas iš pykčio ir dievagoda- 
masis labai greitai grįšiąs, suprantama, kitomis aplinkybėmis, ir at- 
keršysiąs kam reikia. 

Tuo metu kardinolas važinėjo po Leko teritoriją, kasdien aplan- 
kydamas po vieną parapiją. Tą dieną, kada jis turėjo atvykti į para- 
piją, kur gyveno Liučija, dauguma gyventojų išėjo į gatvę jo pasitikti. 
Gale kaimo, prie pat mūsų moterų namelio, buvo pastatyta triumfo 
arka iš stačių stulpų ir skersinių sijų, visa aprišta šiaudais ir samano- 
mis ir išdabinta žaliomis pelžiedės ir bugienio šakomis, tarp kurių skais- 
čiai žvilgėjo tamsiai raudonos uogos. Bažnyčios fasadas buvo papuoštas 
kilimais. Nuo kiekvienos palangės kabojo, tartum kokie festonai, iš- 
vyniotos antklodės, drobulės ir vaikų vystyklai, žodžiu, visa kukli 
manta, kuri vienaip ar kitaip galėjo sukelti tam tikro pertekliaus įspū- 
dį. Apie dvidešimt antrą valandą“*, kada jau turėjo atvykti kardinolas, 
visi, kas dar buvo likę namie, daugiausia seneliai, moterys ir vaikai, 
taip pat išėjo jo pasitikti, vieni vorele, kiti būreliais. Priešaky žengė 
donas Abondijas, vienintelis paniuręs tarp visų džiūgaujančių, mat 
triukšmas jį kvaitino, o nuo žmonių, kurie be paliovos zujo į visas pu- 
ses, jam, kaip jis nuolatos kartodavo, svaigo galva. Be to, jis slapčio- 
mis būgštavo, kad moterys nebūtų ko išplepėjusios ir jam nereikėtų 
aiškintis, kam nesutuokė jaunosios poros. 

Bet štai pagaliau pasirodė kardinolas, arba, tikriau sakant, minia, 
kurioje siubavo jo neštuvai, apsupti palydos. Toje spūstyje tegalėjai 
įžiūrėti viršum visų galvų iškilusį kryžių, nešamą kapeliono, jojančio 
ant mulo. Žmonės, kurie ėjo su donu Abondiju, pakrikai nuskubėjo 
šios minios pasitikti, o pats donas Abondijas, tuščiai pakartojęs keletą 
sykių: „Na, nusiraminkit, nebėkit, ką darot? — supykęs pasuko atgal 
1r, bambėdamas: — Tikras Babelio bokštas! Tikras Babelio bokš- 
tas“, — nuėjo į bažnyčią, kuri tuo metu buvo tuščia, ir ėmė ten laukti 
procesijos. 

Kardinolas slinko į priekį, laimindamas minią ir pats laiminamas 
aplink besigrūdančių žmonių, kuriuos veltui stengėsi sulaikyti kardi- 
nolo palyda. Kadangi visi jie buvo iš Liučijos kaimo, tai norėjo arki- 
vyskupą ypač gražiai priimti, tačiau tai buvo nelengva, nes pagal įsi- 
galėjusį paprotį visur, kur tik jis pasirodydavo, žmonės nerdavosi iš 
kailio, kad tik sutiktų jį kuo šauniau. Jau pačioje vyskupavimo pradžio- 
je, kai jis pirmąsyk iškilmingai žengė į katedrą, žmonės taip grūdosi 
ir spraudėsi prie jo, kad kilo pavojus jo gyvybei, ir kai kurie bajorai, 
ėję šalia jo, turėjo išsitraukti špagas miniai pagąsdinti ir atstumti at- 
gal. Papročiai tais laikais buvo tokie nuožmūs ir palaidi, kad netgi 
entuziastiškus sveikinimus mylimam vyskupui bažnyčioje reikėjo 
tramdyti vos ne ginklu. Bet ir šitos apsaugos, ko gero, būtų neužtekę, 
jeigu ceremonimeistras ir jo padėjėjas, kažkokie Kleričis ir Pikocis, 
jauni, tvirto kūno ir dvasios kunigai, nebūtų pakėlę jo ant rankų ir 
nunešę nuo durų iki didžiojo altoriaus. Nuo to laiko pirmąjį įžengimą 
į bažnyčią tarp daugybės jo vizitacijų rimtai buvo galima laikyti vie- 
nu iš ganytojo žygdarbių, o gal netgi laimingai išvengtu pavojumi. 

Pagaliau jam pasisekė prasiskverbti į bažnyčią. Jis priėjo prie al- 
toriaus ir, truputį pasimeldęs, kaip paprastai, pasakė žmonėms trumpą 
pamokslą apie savo meilę jiems, apie savo norą juos išganyti, apie tai, 
kaip visi turi rengtis rytdienos pamaldoms. Paskui nuėjo į kleboniją 
ir čia, kalbėdamasis su klebonu apie daugelį dalykų, paklausė ir apie 
Rencą. Donas Abondijas pasakė, kad šis jaunuolis karštas, užsispyręs 
ir staigus; bet smulkiau ir konkrečiau klausinėjamas turėjo atsakyti, 
kad jis doras vyrukas ir kad pats donas Abondijas niekaip nesupranta, 
kaip galėjo Rencas pridaryti tiek triukšmo Milane, nors visi apie tai 
šneka. 

— Na, o mūsų mergina, — klausinėjo kardinolas, — ar jums ne- 
atrodo, kad ji dabar gali ramiai grįžti ir gyventi savo namuose? 

— Dabar, žinoma, ji gali grįžti ir gyventi čia, kaip jai patinka, — 
atsakė donas Abondijas.— Aš sakau: dabar, šiuo tarpu, bet...— atsi- 
dusęs pridūrė, — reikia, kad jūsų malonybė visą laiką būtumėte čia 
ar bent arti. 

— Viešpats visada arti,— pasakė kardinolas.— Beje, aš pagal- 
vosiu, kaip jai surasti saugią vietą. 

Ir tuojau paliepė kitą dieną iš pat ryto pasiųsti neštuvus su paly- 
dovais, kad atgabentų abi moteris. 

Donas Abondijas išėjo nepaprastai patenkintas, kad kardinolas, 
šnekėdamas apie jaunąją porą, nepaklausė, kodėl jis atsisakė juos su- 

tuokti. „Vadinasi, jis nieko nežino, — kalbėjo jis pats sau.— Anjezė 
neišplepėjo, — štai stebuklas! Tiesa, jie vėl susitiks, bet mes dar sykį 
pamokysime ją, būtinai pamokysime“. 

Vargšas nė nepagalvojo, kad Federigas apie tai neužsiminė kaip 
tik todėl, kad rengėsi pasišnekėti su juo ilgiau, kai bus daugiau laiko, 
ir prieš bausdamas norėjo išgirsti jo pasiaiškinimus. 

Bet gerojo prelato pastangos surasti saugią vietą Liučijai buvo 
nebereikalingos: po to, kai jis paliko ją, atsitiko kai kas nauja, ir apie 
tai reikia papasakoti. 

Per tas kelias dienas, kurias abi moterys praleido svetimame siu- 
vėjo namelyje, jos kiek galėdamos grįžo prie senojo savo gyvenimo 
būdo. Liučija išsyk paprašė darbo ir, kaip ir vienuolyne, vis siuvo ir 
siuvo, užsidariusi mažame kambarėlyje, toli nuo žmonių akių. Anjezė 
čia išeidavo iš namų, čia dirbdavo kartu su dukteria. Kuo nuoširdes- 
nės darėsi jų kalbos, tuo jos ėjo liūdnyn: abi rengėsi skirtis. Juk avis 
negali grįžti gyventi taip arti vilko landynės. Ir kada, kaip pasibaigs 
tas gyvenimas atskirai? Ateitis buvo neaiški ir tamsi, ypač vienai iš jų. 
Vis dėlto Anjezė guodėsi visokiais džiugiais spėliojimais: juk pagaliau 
Rencas turi greitai duoti apie save žinią, jeigu tik neištiko kokia bėda. 
O jeigu jis susirado darbą, įsikūrė ir tesės savo pažadą (o argi tuo ga- 
lima abejoti?), tai kodėl nevažiavus gyventi pas jį? Ji ne kartą dėstė 
savo viltis dukteriai. Tačiau nežinia, kas jai buvo sunkiau — klau- 
sytis motinos ar atsakinėti jai. Ji rūpestingai saugojo savo didžią pas- 
laptį ir, žinoma, jautėsi nerami ir nesmagi, kad turi gudrauti su savo 
gerąja motina, ir ne pirmą kartą. Bet gėda ir visokie nuogąstavimai, 
apie kuriuos kalbėjome pirmiau, neleido jai atverti širdies, ir ji diena 
iš dienos atidėliojo pokalbį su motina, nieko jai nesakė. Jos ateities 
planai buvo kitokie negu motinos, arba, tikriau sakant, ji planų netu- 
rėjo, o visiškai atsidavė Apvaizdai. Todėl vengė kalbėti apie ateitį, 
nukreipdavo šneką kitur arba šnekėjo bendrais žodžiais, kad jai šiame 
pasaulyje nebelikę jokių vilčių ir troškimų, išskyrus vieną: greičiau vėl 
apsigyventi drauge su motina. Ir verksmas tokiomis akimirkomis daž- 
nai nutraukdavo jos žodžius. 

— Ar žinai, kodėl tau viskas atrodo kitaip? — kalbėjo Anjezė.— 
Tu per daug iškentėjai ir nebesitiki, kad viskas gali baigtis gerai. Bet 
atsiduok Viešpaties valiai, ir... Tegul tik sužibės nors vienas spindulėlis, 
nors vienas vilties spindulėlis, tada pažiūrėsim, kaip tu pašnekėsi. 

Liučija bučiavo motiną ir verkė. 

Tarp moterų ir jų šeimininkų išsyk užsimezgė didelė bičiulystė: 

kaipgi ji neužsimegs, jei ir tie, kurie darė gerus darbus, ir tos, kurios 
juos priėmė, buvo puikūs žmonės? Anjezė daug plepėdavo su šeimi- 
ninke. O siuvėjas savo ruožtu linksmino jas visokiausiomis istorijo- 
mis ir šnekomis apie dorovę, ir ypač per pietus jis vis papasakodavo 
kokį gražų atsitikimą čia apie Bovą d'Antoną"“, čia apie tėvus atsisky- 
rėlius, gyvenančius dykumoje. 

Netoli nuo šio kaimo ilsėjosi savo viloje viena žymi aukštos kilmės 
pora — donas Ferantė ir dona Prasedė,— jų pavardės mūsų anoni- 
mas, kaip paprastai, nemini. Dona Prasedė buvo sena sinjora, linkusi 
į labdarystę — į užsiėmimą, turbūt garbingiausią iš visų, kuriems tik 
gali atsidėti žmogus, bet galintį, deja, atnešti ir žalos, kaip ir kiekvienas 
kitas. Norint padaryti gerą darbą, reikia žinoti, kas yra geras darbas, 
bet pažinti jį, kaip ir kitus dalykus, mes galime tiktai pro savo aistrų 
prizmę, per savo sprendimus, savo idėjas, o tos gana dažnai būna klai- 
dingos. Su savo idėjomis dona Prasedė darė tą pat, ką, kaip sakoma, 
reikia daryti su draugais: idėjų ji turėjo mažai, bet joms buvo labai 
atsidavusi. Tarp šitų nedaugelio idėjų, deja, nemaža buvo neprotingų, 
ir kaip tik šios buvo jai brangesnės už kitas. Todėl dažnai pasitaiky- 
davo, kad ji palaikydavo geru darbu tai, kas iš tikrųjų nebuvo geras 
darbas, arba naudodavo priemones, kurios greičiau duodavo prie- 
šingų padarinių, arba manydavo, kad galima daryti tai, kas jokiu būdu 
neleistina; ir viso to šaknis buvo abejotinas įsitikinimas, kad tas, kas 
daro daugiau, negu reikalaujama, turi teisę elgtis taip, kaip jam ateis 
į galvą. Dažnai pasitaikydavo, kad ji nematydavo to, kas būdavo iš 
tikrųjų, arba matydavo tai, ko visai nebūdavo, ir daug kitų panašių 
dalykų, kurie gali atsitikti ir atsitinka visiems, neišskiriant nė geriau- 
siųjų, tik donai Prasedei tie dalykai atsitikdavo per daug dažnai, o ne- 
retai visi iš karto. 

Išgirdusi apie nepaprastą Liučijos nuotykį ir prisiklausiusi visokių 
kalbų apie tą jauną merginą, ji nesitvėrė smalsumu pati ją pamatyti 
ir nusiuntė karietą su senu savo foreitoriumi atvežti motinos su duk- 
ra. Liučija tik patraukė pečiais ir paprašė siuvėją, kuris perdavė tą 
kvietimą, rasti kokį nors būdą atsisakyti. Kai paprasti žmonės norė- 
davo pamatyti stebuklingąją merginą, siuvėjas norom jai padėdavo; 
bet šiuo atveju atsisakymas jam pasirodė lyg koks maištavimas. Jis 
skeryčiojo, šūkavo ir vis šnekėjo, kad, girdi, taip niekas nedaro, kad 
čia labai aukštos kilmės šeima ir kad sinjorams atsakyti negalima, 
kad čia gali būti jų laimė, kad sinjora dona Prasedė, beje, laikoma 
šventa moterimi. Vienu žodžiu, tiek visko prisakė, jog Liučija turėjo 

nusileisti, juo labiau kad Anjezė klausydamasi tolydžio pritarė toms 
siuvėjo kalboms: „Žinoma, žinoma“. 

Kai jos nuvažiavo pas sinjorą, toji labai nuoširdžiai jas priėmė, 
karštai pasveikino, klausinėjo, davė patarimų; ir visa tai darė su tam 
tikru įgimtu pranašumu, kurį betgi švelnino toks nuolankumas, rū- 
pestingumas ir nuoširdumas, jog Anjezė beveik iškart, o Liučija irgi 
labai greitai atsikratė slogia nedrąsa, kurią iš pradžių joms sužadino 
sinjoros orumas. Dabar toji pasirodė joms net patraukli. Viskas bai- 
gėsi tuo, kad dona Prasedė, išgirdusi, jog kardinolas apsiėmė suras- 
ti Liučijai prieglobstį, staiga užsidegė noru padėti ir kartu užbėgti 
šitam geram ketinimui už akių; ji pasisiūlė paimti merginą į savo na- 
mus, kur ši, neturėdama jokio aiškiai paskirto darbo, galėsianti kada 
norėdama padėti kitoms moterims. Ir pridūrė, kad pasistengsianti 
pati pranešti apie tai monsinjorui. 

Be aiškios ir tiesioginės naudos, kurią teikė toks geras darbas, dona 
Prasedė numatė ir kai ką, jos nuomone, gal net svarbesnio: pamokyti 
paklydėlę, atvesti į gerą kelią. Mat, kai tik išgirdo kalbant apie Liučiją, 
ji išsyk nusprendė, kad mergina, kuri susižadėjo su nenaudėliu, maiš- 
tininku — žodžiu, su tokiu, kuriam vieta kartuvėse, negali neturėti 
kokios nors kliaudos, kokios nors slaptos ydos. Pasakyk, kas tavo drau- 
gas, ir aš pasakysiu, kas tu pats. Pasimatymas su Liučija patvirtino tą 
jos įsitikinimą. Nepasakytume, kad Liučija pasirodė jai, taip sakant, 
iš esmės bloga mergina, bet vis dėlto daug kas sinjorai nepatiko. Že- 
mai nuleista galvutė, įremtas į kaklo duobutę smakras, nenoras atsa- 
kyti arba stengimasis atsakyti kuo šalčiau, lyg per prievartą,— tai 
galėjo būti ir drovumo ženklas, bet tikriausiai tai rodė tik didelį užsi- 
spyrimą. Nesunku buvo suprasti, kad šita galvutė turi savų minčių. 
O tas nuolat raustantis veidas, tie tramdomi atoduūusiai... Ir tos didelės 
akys — jos visiškai nepatiko donai Prasedei. Ji buvo tvirtai įsitikinusi, 
tartum žinodama iš patikimų šaltinių, jog visos Liučijos nelaimės — 
tai Dievo rykštė už draugystę su tuo nenaudėliu ir dangaus įspėjimas, 
kad nuo jo visai pasitrauktų; o jeigu jau taip, tai ji, sinjora, turi prisi- 
dėti prie tokio kilnaus tikslo. Mat, kaip ji dažnai sakė kitiems ir pati 
sau, Ji nieko daugiau netroško kaip tik vykdyti dangaus valią. Deja, 
dažnai dona Prasedė smarkiai klysdavo, laikydama dangaus valia sa- 
vo pačios prasimanymus. Tiesa, apie savo antrąjį ketinimą, apie kurį 
mes kalbėjome, ji nė iš tolo neužsiminė, laikydamasi taisyklės: jeigu 
nori daryti žmonėms gera, ypačiai stenkis neparodyti jiems savo su- 
manymų. 

Motina ir duktė pasižiūrėjo viena į kitą. Skirtis, nors ir kaip tat 
buvo skaudu, joms vis tiek reikėjo, tad šitas pasiūlymas abiem pasirodė 
priimtinas jau vien dėl to, kad sinjoros dvaras buvo visai arti jų kai- 
melio. Taigi net blogiausiu atveju jos galėtų gyventi kaimynystėje ir 
netgi pasimatyti, kai sinjorai atvyks į kaimą. [žvelgusios viena kitos 
akyse sutikimą, abi jos padėkojo donai Prasedei ir priėmė pasiūlymą. 
Toji vėl apibėrė jas meiliais žodžiais ir pažadais, ir pasakė, kad tučtuo- 
jau pasiųs monsinjorui laišką. 

Moterims išėjus, ji paliepė tą laišką parašyti donui Ferantei, kuris, 
kaip mokytas žmogus, — apie tai smulkiau pakalbėsime vėliau, — iški- 
lus svarbiam reikalui, eidavo jos sekretoriaus pareigas. Kadangi dabar 
toks reikalas ir buvo, donas Ferantė pasitelkė savo visą mokslą, o pas- 
kui, duodamas žmonai juodraštį, ypač karštai ją prašė nepažeisti ra- 
šybos taisyklių. Tai buvo vienas iš daugelio dalykų, kuriuos jis studi- 
javo, ir vienas iš nedaugelio, kur jis galėjo pasireikšti kaip šeimos gal- 
va. Dona Prasedė rūpestingai perrašė laišką ir nusiuntė į siuvėjo na- 
mus. Tai buvo dvi ar trys dienos prieš kardinolui atsiunčiant neštuvus 
pargabenti moterims į jų gimtąjį kaimą. 

Parvykusios jos išlipo prie klebonijos, kur buvo kardinolas. Buvo 
liepta jas įleisti, kai tik jos atsiras. Kapelionas, pirmas pamatęs mo- 
teris, įvykdė paliepimą, tik tiek suturėjęs jas, kiek reikėjo greitosiomis 
jas pamokyti, kaip laikytis prie monsinjoro ir kaip į jį kreiptis, — taip 
jis paprastai darydavo slapta nuo kardinolo kiekviena panašia proga. 
Vargšui buvo gyva kančia žiūrėti, kokia prasta šiuo atžvilgiu tvarka 
kardinolo aplinkoje. „O tai dėl to, — kalbėdavo jis kitiems iš palydos, — 
kad per didelis šio švento žmogaus gerumas, nepaprastas jo familia- 
rumas“. Ir pasakodavo, kad ne kartą pats savo ausimis girdėjęs netgi 
taip jam atsakant: „Taip, gerbiamasis! Ne, gerbiamasis!“ 

Kardinolas tuo metu kalbėjosi su donu Abondiju apie parapijos 
reikalus, todėl šis, kad ir kaip norėjo, negalėjo duoti savo nurodymų 
moterims. Ir tik eidamas pro jas, kai jos jau žengė vidun, spėjo mirkte- 
lėti joms, duodamas ženklą, kad, girdi, patenkintas jomis ir tegu jos 
ir toliau laikančios liežuvį už dantų. 

Po pirmųjų sveikinimų iš vienos pusės ir pirmųjų nusilenkimų iš 
kitos Anjezė išsitraukė iš užančio laišką ir padavė jį kardinolui, saky- 
dama: 

— Čia nuo sinjoros donos Prasedės. Ji sako, kad gerai pažįsta 
jūsų malonybę. Aiškus daiktas: visi dideli sinjorai turi pažinti vienas 
kitą. Kai perskaitysit, pamatysit patys. 

— (Gerai,— tarė Federigas, perskaitęs laišką ir nelengvai iščiul- 
pęs syvus iš dono Ferantės gražbylystės žiedų. Jis pakankamai paži- 
nojo tą šeimą ir buvo tikras, kad Liučiją kviečia tenai su gerais tikslais 
19 kad ten ji bus visiškai saugi nuo persekiotojo pinklių ir smurto. O 
kokia buvo jo nuomonė apie donos Prasedės protą — apie tai neturi- 
me tikslių žinių. Turbūt ji nebuvo tas asmuo, kurį jis pats būtų pasi- 
rinkęs tokiam tikslui; bet, kaip jau sakėme ar užsiminėme kitoj vietoj, 
jis nebuvo pratęs kištis į svetimus reikalus ir juos savaip tvar- 
kyti. 

— Sutikite ramiai ir šitą išsiskyrimą, ir tą nežinią, kuri teko jūsų 
daliai, — pridūrė Federigas paskui,— tikėkite, kad visa tai greitai 
baigsis ir kad Aukščiausiasis padarys taip, kaip jis turbūt numatė, ir 
tvirtai įsidėkite į galvą, kad tai, ko jis panorės, jums bus visų geriau- 
sia dalia. 

Jis atskirai davė keletą malonių patarimų Liučijai ir, taręs vieną 
kitą paguodos žodį abiem, palaimino jas ir išleido. 

Vos spėjo jos išeiti, tuoj jas apipuolė, galima sakyti, visas kaimas, 
visas būrys draugų ir draugių, kurie laukė jų ir nuvedė namo tartum 
nugalėtojas. Moterys viena per kitą sveikino Liučiją ir Anjezę, gailė- 
Josi jų, klausinėjo ir visos garsiai reiškė nepasitenkinimą išgirdusios, 
kad Liučija rytojaus dieną išvažiuoja. Vyrai rungčiomis siūlė savo 
paslaugas. Kiekvienas norėjo tą naktį pastovėti sargyboj prie jų name- 
lių. Apie tai mūsų anonimas netg;: rado reikalą sukurti patarlę: „Jei no- 
rite susilaukti daug pagalbininkų, pasistenkite, kad pagalba jums ne- 
būtų reikalinga“. 

Toks priėmimas sujaudino ir sugraudino Liučiją, o Anjezei tokie 
niekai buvo nė motais. Bet apskritai šie jausmai nuramino Liučiją, 
truputį išblaškė mintis ir prisiminimus, kurie, deja, tame triukšme 
apniko ją, vos peržengus gimtųjų namelių slenkstį, įėjus į savo kam- 
barėlius, pamačius kiekvieną daiktą. 

Kai pasigirdo varpai, skelbią pamaldų pradžią, visi patraukė baž- 
nyčios link, ir mūsų moterys vėl iškilminga eisena buvo palydėtos į 
bažnyčią. 

Po pamaldų donas Abondijas nubėgo pasižiūrėti, ar gerai Perpe- 
tuja suruošė pietus, ir čia jį pašaukė pas kardinolą. Jis tuoj nuskubėjo 
pas aukštąjį svečią, o šis, kai donas Abondijas priėjo visai arti, pra- 
kalbo: 

— Kunige klebone,— ir ištarė tuos žodžius tokiu tonu, kuris iš- 
kart leido suprasti, jog prasideda ilgas ir rimtas pasikalbėjimas,— ku- 

nige klebone, kodėl jūs nesujungėte moterystės ryšiais vargšės Liuči- 
jos su jos sužadėtiniu? 

„Vadinasi, jos viską išklojo šįryt!“ — pagalvojo donas Abondijas 
ir neaiškiai sumurmėjo: 

— Jūs, šviesiausias monsinjore, tikriausiai girdėjote, koks kilo 
triukšmas dėl šito dalyko: radosi tokia painiava, kad ir iki šios dienos 
nieko nesuprasi. Spręskite, jūsų eminencija, patys: po daugybės nuti- 
kimų šita mergina tartum per stebuklą atsidūrė čia, o jaunikaitis taip 
pat po daugybės nutikimų nukliuvo nežinia kur. 

— Aš jus klausiu, — pertraukė kardinolas, — ar teisybė, kad prieš 
visus šiuos įvykius jūs atsisakėte paskirtą dieną juos sutuokti, nors jie 
ir prašė; 0 jeigu taip, tai kodėl? 

— Iš tikrųjų... kad jūsų eminencija žinotumėt... kokie buvo man 
grasinimai... kokie baisūs įsakymai tylėti... 

Ir jis, nebaigęs sakinio, nutilo su tokia mina, kuri pagarbiai davė 
suprasti, kad būtų nekuklu klausinėti toliau. 

— Bet nepamirškite, — pasakė kardinolas griežtesniu negu pa- 
prastai tonu ir veidu, — kad jūsų vyskupas, eidamas savo pareigas ir 
tikėdamasis rasti jums pateisinimą, nori sužinoti iš jūsų, kodėl jūs ne- 
padarėte to, ką normaliomis aplinkybėmis turėjote padaryti. 

— Monsinjore,— atsakė donas Abondijas, susirietęs trilinkas,— 
aš visai nenorėjau pasakyti... Bet aš maniau, kad jeigu tie dalykai to- 
kie painūs, tokie seni ir neatitaisomi, tai kam juos dar minėti... Tačiau, 
tačiau... aš juk Žinau, jūsų eminencija nenorės pražudyti savo vargšo 
klebono. Juk aiškiai matote, monsinjore, kad jūsų eminencija nega- 
li visur suspėti, o aš liksiu čia... Bet jeigu jūs man liepiate, aš pasakysiu, 
viską jums pasakysiu. 

— Sakykite! Aš noriu tik vieno — įsitikinti, kad jūs nekaltas. 

Tada donas Abondijas ėmė pasakoti liūdną istoriją. Bet svarbiau- 
sią kaltininką nutylėjo, pavadindamas jį „žymiu sinjoru“,— pasielgė 
kiek galima atsargiau tokiu sunkiu momentu. 

— Ir jokios kitos priežasties nebuvo? — paklausė kardinolas, kai 
donas Abondijas baigė. 

— Aš turbūt ne visai aiškiai išdėsčiau, — atsakė šis: — man įsakė 
jų netuokti, grasindami mirtimi. 

— Ir jūs manote, jog tai pakankamas pagrindas nevykdyti tie- 
sioginės savo pareigos? 

— Aš visada stengiausi atlikti savo pareigą, net jeigu dėl to turė- 
jau didelių nemalonumų, bet kai reikia rizikuoti gyvybe... 

— O kai jūs pasirinkote Bažnyčią, — dar griežtesniu tonu pasakė 
Federigas, — pasiskyrėte tarnauti jai, ar žadėjo ji sergėti jūsų gyvybę? 
Ar sakė ji jums, kad pareigos, susijusios su jūsų tarnavimu Bažnyčiai, 
yra apsaugotos nuo kliūčių, nuo pavojų? O gal ji sakė jums, kad ten, 
kur prasideda pavojus, baigiasi pareiga? O ar nesakė ji jums kaip tik 
priešingai? Ar neperspėjo, kad siunčia jus kaip ėriuką į vilkų tarpą? 
Argi jūs nežinojote, kad esama smurtininkų, kuriems gali nepatikti 
tai, kas įsakyta jums? Ar tasai, kas davė mums mokslą ir pavyzdį, 
pagal kurį leidžiame save vadinti ir patys vadinamės ganytojais, nu- 
žengęs į žemę atpirkti pasaulio nuodėmių, taip pat reikalavo išsaugoti 
jo gyvybę? Nejaugi jai išsaugoti, kartoju, jai išlaikyti keletą dienų il- 
giau žemėje, užmiršus gailestingumą ir pareigą, buvo reikalingas 
šventas patepimas, uždėjimas rankų, kunigystės malonė? Kad galėtum 
skleisti tokią dorovę ir skelbti tokį mokslą, pakanka ir šio pasaulio gy- 
venimo. Bet ką aš sakau? O gėda!.. Pasaulis ir pats nepriima tokio 
mokslo. Pasaulis taip pat turi savo įstatymus, kurie skiria blogį nuo 
gėrio; pasaulis taip pat turi savo evangeliją, puikybės ir neapykantos 
evangeliją; ir jis draudžia sakyti, jog gyvenimo meile galima pateisinti 
žemiškųjų priesakų laužymą. Draudžia — ir visi klauso. O mes? Mes, 
atpirkimo vaikai ir skelbėjai! Kaip būtų Bažnyčiai, jeigu tokia kalba 
prabiltų visi jūsų broliai? Kur ji būtų nuėjus, jeigu būtų pasirodžius 
pasaulyje su tokiu mokslu? 

Donas Abondijas stovėjo žemai nuleidęs galvą: jo dvasia, prislėgta 
tokių argumentų, jautėsi tartum viščiukas, pakliuvęs į nagus sakalui, 
kuris jį pakėlė į nežinomas aukštumas, į tokias platybes, kurių oru jis 
niekados nealsavo. Supratęs, kad reikia ką nors atsakyti, jis su dirb- 
tiniu nuolankumu tarė: 

— Šviesiausias monsinjore, tikriausiai aš suklydau. Jeigu savo 
gyvybės neturiu paisyti, tai nežinau, ką ir sakyti. Bet kai susiduri su 
tam tikrais žmonėmis, su žmonėmis, kurių rankose jėga, ir jie nenori 
klausyti jokių argumentų,— iš tiesų, kas iš to, kad tu dėsiesi drąsus! 
O čia toks sinjoras, kurio nei įveiksi, nei geruoju palenksi. 

— O argi jūs nežinote, kad mums nukentėti dėl teisybės reiškia 
nugalėti? O jeigu nežinote, tai apie ką kalbate savo pamoksluose? Ko 
mokote? Kokią evangeliją skelbiate vargšams? Kas reikalauja iš jūsų, 
kad jėga nugalėtumėte jėgą? Jūsų niekas, žinoma, nepaklaus kada 
nors, ar mokėjote priversti didžiūnus eiti savo pareigas, — nei tokios 
misijos, nei galimybių tam jums niekas nedavė. Bet jus tikrai paklaus, 
ar panaudojote ginklą, kurį turėjote savo rankose, kad padarytumėte 

tai, kas buvo jums įsakyta, net jeigu kas nors ir išdrįso jums sukliu- 
dyti. 

„Ir keisti tie šventieji! — galvojo tuo tarpu donas Abondijas.— 
Imant iš esmės, tie jo žodžiai galų gale reiškia, kad jaunos porelės 
meilė jam svarbiau negu vargšo dvasininko gyvybė“. Donas Abon- 
dijas, žinoma, būtų buvęs labai patenkintas, jeigu kalba tuo ir 
būtų pasibaigusi. Bet atrodė, kad kardinolas, padaręs pauzę, kiek- 
vieną kartą laukia atsakymo: prisipažinimo, pasiteisinimo ar dar 
ko nors. 

— Kartoju, monsinjore, — skubiai atsakė donas Abondijas, — kad 
aš kaltas... Iš kurgi imsi drąsos, kai jos neturi. 

— Jei taip, tai kodėl jūs — galėčiau pasakyti jums — sutikote 
būti dvasininku, kurio pareiga kovoti su šio pasaulio žemiškomis 
aistromis? Ir kaipgi jūs, — geriau pasakysiu jums,— kaip jūs nepa- 
galvojote, kad jeigu jau esat paskirtas tarnauti Bažnyčiai ir toms 
pareigoms atlikti prireikia drąsos, tai Viešpats visada jos suteiks, 
jeigu jį paprašysite? O gal jūs manote, kad milijonai kankinių 
gimė drąsuoliais? Kad jie visai nebrangino savo gyvybės? Visi tie 
jaunikaičiai, vos pradėję džiaugtis gyvenimu, visi tie seniai, kurie 
sielojosi, jog gyvenimas baigiasi, visos tos merginos, žmonos, motinos? 
Visi jie buvo drąsūs, nes drąsos jiems būtinai reikėjo, ir jų tikė- 
jimas buvo tvirtas. Ar jūs, žinodamas savo silpnybes ir savo bū- 
simas pareigas, pasirengėte tam sunkiam keliui, kuriuo teks žengti 
1 kuriame iš tikrųjų atsidūrėte? Ak, jeigu per ilgus savo gany- 
tojavimo metus būtumėte mylėjęs savo avis (o kaip galėjote nemylė- 
ti?), jeigu būtumėte atidavęs joms savo širdį, dalijęsis su jomis 
savo rūpesčiais ir džiaugsmais, tai reikalui ištikus jums nebūtų prit- 
rūkę drąsos: meilė nieko nebijo. Žodžiu, jeigu būtumėte mylėjęs 
tuos, kurie yra pavesti dvasinei jūsų globai, tuos, kuriuos vadinate 
savo vaikais, tai pamačius, kad dviem iš jų ir kartu jums gresia 
pavojus, žinoma, gailestingumas būtų privertęs jus drebėti dėl jų, 
kaip dabar kad silpnas kūnas privertė drebėti dėl savęs. Jūs būtu- 
mėte susigėdęs tos baimės dėl savęs, nes tai buvo jūsų menkystės 
vaisius, būtumėte išmeldęs sau jėgų jai nugalėti, nuslopinti, nes tai 
buvo pagunda. Būtumėte pajutęs šventą ir kilnią baimę dėl kitų, 
dėl savo vaikų, ir ji nebūtų davusi jums ramybės, būtų raginusi jus, 
privertusi daryti visa, kas galima, apsaugoti jiems nuo gresiančio 
pavojaus... O ką jums įkvėpė jūsų baimė, jūsų meilė? Ką padarėte 
dėl jų? Apie ką galvojote? — Ir jis nutilo, laukdamas atsakymo. 

Išgirdęs tokį tiesų klausimą, donas Abondijas, kuris būtų te- 
gebėjęs šiaip taip atsakyti į ne tokius konkrečius klausimus, negalėjo 
pratarti nė žodžio. Teisybę sakant, net ir mes, sėdėdami su plunksna 
rankoje prie šito rankraščio, — o juk mums tereikia aprašyti įvykius 
ir bijoti vien savo skaitytojų kritikos, — jaučiamės lyg ir sumišę, ir 
mums nelabai norisi tęsti savo pasakojimą: ar nebus keista taip 
lengvabūdiškai kalbėti apie tokius aukštus principus kaip ištvermė 
ir gailestingumas, nenuilstamas rūpinimasis artimu, begalinis aukoji- 
masis. Bet, turėdami galvoje, kad visa tai buvo pasakyta žmogaus, 
kurio žodžiai nesiskyrė nuo darbų, drąsiai leidžiamės toliau. 

— Jūs tylite? — vėl prašneko kardinolas.— O, jeigu jūs iš savo 
pusės būtumėt padaręs tai, ko reikalavo artimo meilė ir pareiga, 
tai dabar turėtumėt ką atsakyti, kad ir kas paskui būtų atsitikę! 
Dabar patys matote, ką padarėte! Jūs paklusote neteisingumui, ne- 
paisydamas to, ką jums liepė pareiga. Jūs tiksliai įvykdėte jo įsaky- 
mus: jis stojo prieš jus ir pareiškė jums savo norą, betgi slėpėsi 
nuo to, kas būtų buvęs budrus ir įstengęs apsiginti. Jis bijojo iš- 
kilti aikštėn ir norėjo likti paslaptingas, kad ramiai galėtų bran- 
dinti klastingus ir žiaurius kėslus; jis liepė jums nusižengti pareigai 
ir tylėti, ir jūs nusižengėte pareigai ir tylėjote. Dabar klausiu jus, 
ar nepadarėte dar ko nors. Sakykite man, ar teisybė, kad jūs visaip 
gudravote, teisindamas savo atsisakymą, kad tik nereikėtų atskleisti 
tikrosios priežasties? 

Kardinolas nutilo ir vėl laukė atsakymo. 

„Matyt, ir apie tai jam ilgaliežuvės pranešė!“ — pagalvojo donas 
Abondijas, bet jokiu ženklu neparodė, kad nori ką pasakyti. Todėl 
kardinolas kalbėjo toliau: 

— Jeigu tai teisybė, kad jūs sakėte tiems vargšams nebūtus 
dalykus, siekdamas laikyti juos nežinioje, tamsoje, ko kaip tik ir 
siekė neteisingumas... Vadinasi, aš turiu tikėti tuo, raudonuoti kartu 
su jumis ir turėti viltį, kad jūs drauge su manimi apverksite, kas buvo. 
Jūs matote, kur jus nuvedė rūpinimasis vien savo gyvenimu, kuriam 
vis tiek ateis galas (Dieve gerasis, o juk jūs ką tik rėmėtės ta baime 
sau pateisinti)... Jis nuvedė jus... — nebijokite, prieštaraukite mano 
žodžiams, jeigu jie pasirodys jums neteisingi; nusižeminę priimkite 
juos savo išganymo labui, jeigu jie teisingi... — jis nuvedė jus prie 
to, kad ėmėte apgaudinėti silpnuosius, meluoti savo vaikams. 

„Va kaip išeina, — vėl ėmė kalbėti pats sau donas Abondijas: — 
tam šėtonui (jis turėjo galvoje Bevardį) puola ant kaklo, o dėl 
manęs — dėl menkiausios neteisybės, kurią pasakiau tik tam, kad 
sveiką kailį išneščiau,— šitoks triukšmas... Nieko nepadarysi: juk 
čia vyresnybė, o teisybė visada jos pusėje. Matyt, gimiau po tokia 
žvaigžde: nuo visų man kliūva, net ir nuo šventųjų“. Ir garsiai 
tarė: 

— Nusidėjau, suprantu, kad nusidėjau; bet ką gi turėjau daryti 
tokiomis nelemtomis aplinkybėmis? 

— Ir jūs dar klausiate? Argi aš jums nesakiau? Ir ar turėjau 
sakyti? Mylėti, sūnau mano, mylėti ir melstis. Tada būtumėte su- 
pratęs, kad neteisingumas gali, žinoma, grūmoti, smogti, bet negali 
įsakyti, ir būtumėte sujungęs pagal Dievo įsakymus tuos, kuriuos 
žmogus norėjo perskirti; būtumėte atlikęs tiems nelaimingiems 
nekaltiems žmonėms apeigas, kurių reikalauti iš jūsų jie turėjo 
teisę, 0 už pasekmes būtų atsakęs Dievas, nes jūs būtumėte žen- 
gęs jo nurodytu keliu. O pasukęs kitu keliu jūs prisiėmėte atsa- 
komybę pats sau, — pamanykite tik, už kokias pasekmes jūs atsakote! 
Argi jūs neturėjote jokių žmogiškų apsigynimo priemonių? Argi 
visi išsigelbėjimo keliai jums buvo atkirsti? Betgi reikėjo tiktai pa- 
sidairyti aplink, pagalvoti, paieškoti. Dabar jūs gerai žinote, kad 
tie vargšeliai susituokę patys būtų pagalvoję apie išsigelbėjimą, jie 
buvo pasirengę bėgti nuo didžiūno smurtininko ir jau turėjo numatę 
sau prieglobstį. Bet ir šiaip argi jums neatėjo į galvą, kad galų gale 
turite dvasinį viršininką? Juk jis, turėdamas valdžią, nebūtų drįsęs 
jums prikišti, kad sulaužėte savo šventą pareigą, jeigu būtų sup- 
ratęs, kad jo pareiga — padėti jums ją atlikti? Kaipgi jūs nepa- 
galvojote pranešti savo vyskupui apie kliūtį, kurią daro bjaurus 
smurtininkas, užsimojęs sutrukdyti jums atlikti pareigą? 

„Mano Perpetujos samprotavimai!“ — pyko donas Abondijas, ku- 
riam prieš akis, kol kalbėjo kardinolas, kaip gyvi stovėjo abu bra- 
vai ir kurį kankino mintis, kad donas Rodrigas gyvas ir sveikas 
ir vieną gražią dieną sugrįš — triumfuodamas, išdidus ir įtūžęs. Ir 
nors šis žymus žmogus, pati jo išvaizda ir žodžiai trikdė kleboną 
ir jam žadino baimę, vis dėlto šita baimė per daug jo neslėgė 
ir netrukdė nuolat grįžti prie tos pačios savo minties, nes jis sup- 
rato, kad kardinolas, šiaip ar taip, nesigriebs nei šautuvo, nei špa- 
gos, nesikvies bravų. 

— Kaipgi jums neatėjo į galvą, — kalbėjo kardinolas,— kad 

jeigu šie nekalti persekiojami jaunuoliai neranda jokio kito prieg- 
lobsčio, tai juk priglausti, išgelbėti juos galėjau aš: reikėjo tik 
juos pasiųsti pas mane, pasiųsti tuos atstumtus vaikus pas savo 
vyskupą, — juk jie jo savastis, brangi dalis — jeigu ne jo naštos, tai 
jo turtų? O jumis būčiau pasirūpinęs pats, būčiau nesumerkęs akių, kol 
nebūčiau įsitikinęs, kad nė vienas plaukas nenukris jums nuo gal- 
vos. Argi nebūčiau radęs, kaip ir kur jus paslėpti jūsų gyvybei apsau- 
goti? Pagaliau nejaugi jūs manote, kad ir tokiam dideliam akip- 
lėšai nebūtų gerokai sumažėjęs įžūlumas, jeigu jis būtų sužinojęs, 
kad gandas apie jo pinkles pasklido ne tik čia, bet ir toliau, pasiekė 
mane, kad aš budžiu ir, gindamas jus, imsiuosi visų priemonių, 
kurias tik turiu savo rankose? Argi jūs nežinojote, kad jeigu žmogus 
imasi daugiau, negu gali padaryti, tai neretai jis ir grasina baisiau, 
negu rengiasi padaryti? Argi nežinojote, kad neteisingumas remiasi ne 
tik savo jėga, bet ir lengvatikybe ir kitų baime? 

„Šneka visai kaip Perpetuja“, — vėl pagalvojo donas Abondi- 
jas, nesuprasdamas, kad šitas sutapimas jo tarnaitės ir Federigo 
Boromėjo minčių apie tai, ką buvo galima ir ką reikėjo padaryti, 
kaip tik aiškiai byloja prieš jį, doną Abondiją. 

— Bet jūs,— baigė savo kalbą kardinolas, — jūs nematėte ir 
nenorėjote matyti nieko kito, tik savo menkutį pavojų; ar reikia 
dar stebėtis, kad jis pasirodė jums toks didelis, jog dėl jo panieki- 
note visa kita? 

— Tai dėl to, kad aš pats mačiau tuos veidus, — staiga išsprūdo 
donui Abondijui,— pats girdėjau jų žodžius. Jūsų eminencijai bepigu 
kalbėti, bet pabūtumėt jūs vargšo klebono kailyje, atsidurtumėt jo 
vietoj... 

Vos ištaręs šiuos žodžius, donas Abondijas prikando liežuvį; pama- 
tė, kad supykęs per toli nuvažiavo, ir tarė pats sau: „Na, žinoma, 
dabar pasipils kruša“. Bet, nedrąsiai pakėlęs akis, baisiai nustebo: 
to Žmogaus veide — žmogaus, kurio jam niekad taip ir nepavyko 
perprasti, — vietoj valdingos ir pamokomos išraiškos pasirodė liūde- 
sys ir gilus susimąstymas. 

— Deja,— pasakė Federigas,— tokia jau baisi ir niekinga mūsų 
dalia. Mes turime griežtai reikalauti iš kitų, o vienas Dievas težino, 
ar patys galime tai padaryti; turime smerkti, taisyti, peikti, 0 juk 
vienas Dievas težino, ką mes patys darysime tokiu atveju, ką da- 
rėme panašiais atvejais! Bet vargas man, jei aš savo silpnumu pra- 
dėčiau matuoti kitų pareigą, imčiau tą silpnumą laikyti savo pa- 

mokymų principu. Ir, suprantama, aš turiu ne tik mokyti, bet ir 
rodyti pavyzdį kitiems, nepasidaryti panašus į tą rašto žinovą iš 
Evangelijos, kuris krauna kitiems nepakeliamą naštą, o pats nė piršto 
nenori prie jos pridėti. Todėl, sūnau ir broli mano, kadangi aukštų 
žmonių klaidos geriau matyti kitiems negu jiems patiems, tai jeigu 
jūs žinote, kad aš iš silpnadvasiškumo ar dėl kitos priežasties ne- 
atlikau kokios savo pareigos, sakykite man atvirai, duokite man 
suprasti savo klaidą, idant galėčiau bent prisipažinti, kad neparo- 
džiau kada nors pavyzdžio. Atvirai pasmerkite mano silpnybes, ir 
tada žodžiai mano lūpose pasidarys svaresni, nes jūs geriau pajusite, 
kad jie ne mano, o to, kuris ir jums, ir man gali suteikti jėgų 
padaryti tam, ką jie liepia. 

„Ak, koks šventas žmogus! Bet koks kankintojas! — pagalvojo 
donas Abondijas.— Net ir paties savęs! Jis mielai knaisiotųsi, raus- 
tųsi, kritikuotų, smulkiausiai nagrinėtų net ir pats save“. Paskui 
tarė jau garsiai: 

— O monsinjore, jūs juokiatės iš manęs. Kas gi nežino jūsų 
stebėtinos drąsos, jūsų eminencijos nepalenkiamo uolumo? — Ir pri- 
dūrė pats sau: „...kurio jūs turite daugiau negu reikia“. 

— Aš neprašiau jūsų pagyrimo, nuo jo mane šiurpuliai krato, — 
pasakė Federigas,— nes Dievas žino mano nusidėjimus, o ir tai, 
ką žinau apie juos aš pats, mane verčia rausti iš gėdos. Bet aš 
norėčiau, kad mes kartu nusižemintume prieš jį ir kartu atsiduo- 
tume jo valiai. Iš meilės jums norėčiau, kad suprastumėte, kiek 
jūsų elgesys ir jūsų žodžiai prieštarauja įstatymui, kurį skelbiate 
ir pagal kurį būsite teisiamas. 

— Viskas ant mano galvos, — tarė donas Abondijas.— Bet argi 
žmonės, kurie skundėsi manimi, jums nepasakė, kad jie apgaule 
buvo įsibrovę į mano namus, kad norėjo mane užklupti iš netyčių 
ir priversti juos sutuokti pažeidžiant nuostatus. 

— Taip, sakė, sūnau mano; bet man liūdna, man baisu, kad 
jūs teisinatės kaltindamas kitus, kad bandote paremti savo kalti- 
nimus tuo, ką pats turėtumėte pasakyti per išpažintį. Kas privertė 
juos, nesakau — privertė, bet sugundė daryti taip, kaip jie padarė? 
Argi jie būtų ėję tuo netinkamu keliu, jeigu teisėtas nebūtų buvęs už- 
kirstas? Argi jiems būtų atėjusi mintis spęsti žabangas savo ga- 
nytojui, jeigu jis būtų sutikęs juos išskėstomis rankomis, padėjęs 
jiems, gražiai pataręs? Argi jie būtų stengęsi užklupti jį iš netyčių, 

jeigu jis nebūtų siėpęsis? Ir už tai dar verčiate kaltę jiems? Ir 
piktinatės, kad jie po tokių negandų.— ką aš sakau? — per pačias 
negandas atėjo širdį išlieti ir savo, ir jūsų ganytojui? Nuskaustojo 
skundai, kenčiančiojo aimanos yra pasauliui atgrasūs,— taip jau pa- 
saulis sukurtas. Na, o mes? Ir kas jums iš to, kad nutylėjote? Argi 
ne geriau jums būtų, jeigu jų byla patektų į Dievo teismą? Argi 
tai nebuvo jums dar viena paskata pamilti tuos žmones (o tų 
paskatų jums buvo iki valiai), kurie suteikė jums progą išgirsti 
nuoširdų jūsų vyskupo balsą, padėjo jums geriau pažinti ir iš dalies 
atlyginti jūsų didžiulę skolą jiems? O, jeigu jie būtų jus provokavę, 
įžeidę, kankinę jus, ir tada jums sakyčiau (argi turiu jums tai 
sakyti?): mylėkite juos kaip tik už tai. Mylėkite juos už tai, kad 
jie kentėjo, kad jie kenčia, kad jie jūsų vaikai, kad jie silpni, kad 
jūs reikalingas atleidimo, kuriam gauti, pagalvokite tiktai, taip di- 
džiai praverstų jų malda! 

Donas Abondijas tylėjo, bet tai jau nebebuvo priverstinis ir 
nekantrus tylėjimas; jis tylėjo, kaip tyli žmogus, kuris turi gerai 
pagalvoti prieš ką nors sakydamas. Žodžiai, kuriuos jis girdėjo, 
buvo nelauktas atradimas, naujas pritaikymas mokslo, seniai jam ta- 
pusio neginčijama tiesa. Kitų nelaimės, kurias pažinti jam visada 
trukdė baimė pačiam jų susilaukti, darė jam dabar visai kitokį 
įspūdį. Ir jeigu jis nejautė tokio sąžinės graužimo, kokį turėjo 
sukelti kardinolo kalba (ta pati baimė ir toliau ji gelbėjo), tai 
vis dėlto kažką pajuto: lyg ir nepasitenkinimą savimi, užuojautą 
kitiems, kažkokį švelnumą ir drovumą. Jis buvo panašus — tegu bus 
leista mums padaryti tokį palyginimą — į suplotą ir drėgną žvakės 
dagtį, prikištą prie didelio deglo liepsnos: iš pradžių jis tik rūksta, purš- 
kia, spragsi, bet pagaliau užsiplieskia ir dega geriau ar blogiau. 
Jis jau buvo beketinąs atvirai prisipažinti savo kaltę ir apsiverkti, 
bet ir dabar tam sutrukdė mintis apie doną Rodrigą. Vis dėlto 
buvo matyti, kad jis gana smarkiai jaudinasi, ir kardinolas paga- 
liau įsitikino, kad jo žodžiai nenuėjo veltui. 

— Ir štai dabar, — kalbėjo kardinolas, — jis pabėgo, ji taip pat 
rengiasi palikti savo namus, — abu turi labai svarbių sumetimų būti 
kuo toliau nuo gimtosios pastogės, — jie praradę bet kokią viltį susi- 
tuokti čia, ir visi jų lūkesčiai sudėti į Dievą, kad jis sutuoks juos 
kur nors kitur. Deja, dabar jūs jiems nebereikalingas, deja, jūs 
neturite progos padaryti jiems gera, ir trumparegės mūsų akys 
nemato tokios galimybės ir ateityje. Bet kas žino, galbūt gailestingasis 

Dievas jums ją rengia? O, nepraleiskite jos, ieškokite jos, budė- 
kite, melskitės, kad Viešpats jums ją suteiktų. 

— Nepraleisiu, monsinjore, tikrai nepraleisiu,— atsakė donas 
Abondijas šį kartą tiesiai iš širdies einančiu balsu. 

— Tai gerai, sūnau mano! — sušuko Federigas ir oriai užbaigė: — 
Dievas mato, aš labiau būčiau norėjęs kalbėtis su jumis visai apie 
ką kita. Abu mes jau daug išgyvenę, ir vienas Dievas žino, kaip 
man buvo skaudu liūdinti priekaištais jūsų žilą galvą ir kaip aš 
džiaugčiausi, jei galėtume pasiguosti dėl mūsų bendrų rūpesčių, mūsų 
sielvartų, pasikalbėti apie palaimingą viltį, prie kurios mudu jau 
taip arti. Duok Dieve, kad žodžiai, kuriuos aš pasakiau, išeitų 
į naudą ir jums, ir man. Žiūrėkite, kad Aukščiausiasis per Pas- 
kutinį teismą nepareikalautų iš manęs atsakomybės, kam pali- 
kau jus tarnyboje, kurioje jūs turėjote nelaimę nusikalsti. Negaiš- 
kime laiko: vidurnaktis čia pat, jaunikis negali vėluotis, laikykime 
žibintus  degančius. Paaukokime Viešpačiui niekingas, tuščias 
savo širdis, tegu jis pripildo jas tos protingos meilės, kuri atitaiso 
praeitį, užtikrina ateitį, kuri bijo ir tiki, verkia ir džiaugiasi, kuri 
kiekvienu atveju tampa dorybe, mums taip reikalinga. 

Sulig tais žodžiais jis atsistojo; donas Abondijas nusekė paskui jį. 
Čia anonimas mus perspėja, kad tai buvęs ne vienintelis šių dviejų 
asmenų pasikalbėjimas ir kad Liučija buvusi ne vienintelis jų kalbų 
objektas; bet jis tuo ir pasitenkinąs, nenorėdamas toli nukrypti 
nuo pagrindinės savo pasakojimo temos. Dėl tos pačios priežasties 
jis neminėsiąs kitų svarbių dalykų, kuriuos kardinolas pasakęs per 
šią vizitaciją, nei jo gerų darbų, nei senų vaidų tarp atskirų asmenų, 
šeimų ir netgi ištisų kaimų, galutinai jo užgesintų ar tik iš dalies 
nuslopintų (deja, taip būna dažnai), nei kai kurių galvažudžių ar 
niekšingų despotų, jo sutramdytų visam gyvenimui ar bent kuriam 
laikui, — visų tų dalykų, kurių visada atsitikdavo kiekviename vys- 
kupystės kampelyje, kur tik šitas žymus Žmogus atsilankydavo. 

Paskui anonimas sako, kad kitą rytą, kaip buvo sutarta, at- 
važiavusi dona Prasedė paimti Liučijos ir pasveikinti kardinolo, o šis 
labai gyręs ir karštai rekomendavęs jai merginą. Jūs galite įsivaiz- 
duoti, kaip raudojo Liučija, atsisveikindama su motina. Išėjusi iš 
savo namelių, ji dar kartą pasakė „sudieu“ gimtajam kaimui su 
tuo dvigubu kartėliu, kurį jauti palikdamas vietas, kurios buvo tau 
už viską brangesnės ir kurių jau nebeturėsi niekados. Bet šitas jos 
atsisveikinimas su motina dar nebuvo paskutinis, nes dona Prasedė 

pasakė, kad jos pagyvens dar kelias dienas jos dvare, kuris buvo 
netoliese. Ir Anjezė pažadėjo dukteriai aplankyti ją ten, kad iš 
naujo pajustų dar skaudesnį atsisveikinimą. 

Kardinolas taip pat buvo besirengiąs tęsti savo vizitaciją, bet 
atvažiavo klebonas iš tos parapijos, kur buvo Bevardžio pilis, ir 
paprašė audiencijos. Įleistas pas Federigą, klebonas padavė jam pake- 
tėlį ir sinjoro laišką, kuriame tas prašė prikalbėti Liučijos motiną 
priimti šimtą auksinių skudų, esančių paketėlyje,— merginos krai- 
čiui ar kuriam kitam tikslui, kaip jai atrodysią geriau. Kartu prašė 
kardinolą pasakyti joms, kad jeigu kada nors jis būsiąs reikalingas, — 
o juk vargšė mergina, deja, per daug gerai žinanti, kur jis gyvena, — 
jis mielai padarysiąs joms bet kokią paslaugą, ir tai būsią jam 
didelė laimė. 

Kardinolas liepė tučtuojau pakviesti Anjezę ir perdavė jai Be- 
vardžio prašymą. Toji išklausė jį su pasitenkinimu ir nuostaba ir be 
didelių ceremonijų paėmė ritinio formos paketėlį. 

— Tegu Viešpats atlygina tam sinjorui,— pasakė ji,— o jau 
jūsų Šviesiausioji eminencija padėkokit jam kuo gražiausiai! Ir tik 
prašom niekam nieko nesakyti, — tokie jau čia žmonės... Jūs jau man 
atleiskit, aš juk žinau, tokie sinjorai kaip jūs tuščiai neplepa apie 
tokius daiktus, bet... jūs mane suprantat. 

Ji neskubėdama nuėjo namo, užsidarė savo kambaryje, išvy- 
niojo ritinėlį ir, nors buvo tam pasirengusi, aiktelėjo iš nustebimo, 
pamačiusi visą krūvą auksinių cechinų, kurie dabar priklausė jai. 
Ji turbūt niekada nebuvo mačiusi jų daugiau kaip vieno, ir tai 
retai kada. Suskaičiavo monetas ir gražiai sudėjo jas visas į stul- 
pelį. Tas jai sunkiai sekėsi, vis biro į šalis ir sprūdo pro nepra- 
tusius pirštus. Pagaliau, šiaip taip padariusi ritinėlį, suvyniojo į 
skudurą, užmezgė mazgą ir, gerai surišusi virvele, įkišo į savo 
čiužinio kampą. Paskui iki vakaro nieko daugiau neveikė, tiktai 
svajojo, kūrė ateities planus ir dūsavo dėl rytojaus. Nuėjus gulti, 
ilgai negalėjo užmigti, vis galvojo apie šimtinę, kurią turėjo po 
šonu; užmigusi ją ir sapnavo. Auštant atsikėlė ir tuoj pat nuėjo 
į dvarą, kur buvo Liučija. 

Liučija, nors ir labai nenorėjo kalbėti apie savo įžadą, vis dėlto 
nusprendė sukaupti drąsą ir pasisakyti motinai per šitą pasikalbė- 
jimą, kuris ilgam laikui turėjo būti paskutinis. 

Kai tik jos liko vienos, Anjezė užkaitusiu veidu, bet tyliu balsu, 
tarytum bijodama, kad kas neišgirstų, pradėjo: 

— "Turiu tau pasakyti didelę naujieną, — ir ji papasakojo duk- 
teriai apie netikėtą laimę. 

— Tegu laimina Dievas tą sinjorą,— pasakė Liučija, — dabar ga- 
lėsime gerai gyventi ir padėti kitiems. 

— Kaip? — atsakė Anjezė.— Argi nesupranti, ką galime padaryti 
su tokiais pinigais? Klausyk: juk aš neturiu nieko daugiau, tik 
tave, tikriau sakant, tik judu, nes nuo to laiko, kai Rencas ėmė 
merginti tave, aš jį visada laikiau savo sūnumi. Svarbiausia, kad tik 
jam nebūtų atsitikus kokia nelaimė, kažkodėl jis apie save nieko 
nepraneša. Na, bet nieko, nejaugi viskas turi baigtis blogai? Ti- 
kėkimės, kad viskas bus gerai, tikėkimės. Man, žinoma, malonu 
būtų palikti savo kaulus gimtajame kaime; bet dabar, kai tu ne- 
gali gyventi čia dėl šito nevidono, man vis tiek: kai pagalvoju, kad 
jis čia pat, pašonėje, man ir savas kaimas darosi bjaurus, o su 
jumis abiem galiu gyventi bet kur. Aš jau tada rengiausi keliauti 
iš čia su jumis kad ir į pasaulio kraštą ir visada apie tai galvojau, 
bet be pinigų ką gi darysi? Supranti dabar? Mūsų nelaimingasis 
Rencas per tokį vargą, per tokį taupumą susidėjo truputį pinigų, 
o valdžios žmonės užgriuvo ir viską iššlavė. Bet Viešpats atlygino 
už tai ir atsiuntė mums laimę. Tai va, kai Rencui kaip nors pavyks 
duoti mums žinią, ar gyvas jis, kur jis ir ką mano daryti, aš ir 
atvažiuosiu į Milaną pasiimti tavęs, būtinai atvažiuosiu pati. Kitados 
šitoks sumanymas man būtų atrodęs neįvykdomas dalykas, bet ne- 
laimėje žmogus pasidarai drąsus. Iki Moncos aš jau važinėjau ir 
žinau, kas yra kelionė. Pasiimsiu kokį patikimą žmogų, kokį nors 
giminaitį, na, sakysim, Alesiją iš Madžaniko. Juk, teisybę sakant, 
mūsų kaime patikimo žmogaus nėra. Su juo ir atvažiuosiu, viską 
apmokėsime mes, ir... supranti? 

Bet, pamačiusi, kad Liučija, užuot pralinksmėjusi, darosi vis 
liudnesnė ir švelnesnė ir nerodo jokio džiaugsmo, Anjezė pertraukė 
šią kalbą ir paklausė: 

— Kas gi tau? Tu nesutinki? 

— Vargšė mamytė! — sušuko Liučija, apsikabinusi ją ir įsikniau- 
busi į krūtinę. 

— Kas atsitiko? — vėl paklausė sunerimusi Anjezė. 

— Aš turėjau pasakyti jums tai anksčiau, — atsakė Liučija, pa- 
kėlusi veidą ir nusišluosčiusi ašaras, — bet vis nedrįsau, pasigailėkite 
manęs. 

— Na, sakyk gi pagaliau... 


Sužadėtiniai 350 


— Aš nebegaliu būti vargšo Renco žmona. 

— Kaip? Kodėl? 

Apsiašarojusi, nuleidusi galvą, sunkiai alsuodama, Liučija pa- 
pasakojo apie savo įžadą kaip apie dalyką, kurio jau nebepakeisi, 
kad ir kaip tai nemalonu. Sudėjusi maldai rankas, ji vėl prašė 
motiną atleisti, kad iki šiol nieko nepapasakojo; maldavo ją nesakyti 
apie tai niekam ir padėti jai ištesėti savo pažadą. 

Anjezė apstulbo ir nusiminė. Buvo besupykstanti ant dukters, kam 
toji tylėjo, bet slogios mintys nuslopino nepasitenkinimą. Norėjo 
pasakyti: „Ką tu padarei?“, bet jai pasirodė, kad tuo užrūstins patį 
dangų, juo labiau kad Liučija ryškiausiomis spalvomis pavaizdavo 
tą naktį, savo nykią neviltį, savo įžadą, tokį tvirtą ir iškilmingą, 
ir netikėtą išgelbėjimą. Tuo tarpu ir Anjezei atėjo į galvą čia 
vienas, čia kitas atsitikimas, kuriuos buvo girdėjusi ir pati pasakojo 
dukteriai, kai žmonės, sulaužiusius įžadą, ištikdavo keistos ir baisios 
bausmės. Kurį laiką ji sėdėjo tartum užburta, o paskui paklausė: 

— Ką gi dabar darysi? 

— Dabar, — atsakė Liučija,— Viešpats pasirūpins mumis, Vieš- 
pats ir Madona. Aš atsidaviau į jų rankas. Jie nepaliko manęs 
lig šiol, nepaliks ir dabar, kai... Malonė, kurios aš prašau Vieš- 
patį, vienintelė malonė po sielos išganymo,— tai sugrąžinti mane 
pas jus. Ir jis suteiks man tą malonę, aišku, suteiks. Tą dieną... 
toj karietoj... O Mergele švenčiausioji!.. Tie žmonės!.. Kas būtų 
galėję pasakyti tada, kad mane veža pas žmogų, kuris rytojaus dieną 
nusiųs mane pas jus? 

— Bet kodėl gi tu nepasakei visko iškart savo motinai! — sul 
šuko Anjezė su kartėliu, meilumo ir gailesčio sušvelnintu. 

— Pasigailėkit manęs, nedrįsau... Kam turėjau užduoti jums širdį 
prieš laiką? 

— O Rencas? — paklausė Anjezė, palingavusi galvą. 

— Ak! — sušuko krūptelėjusi Liučija.— Aš nebedrįstu nė gal- 
voti apie tą vargšelį. Matyt, nebuvo mums lemta... Turbūt pats 
Viešpats norėjo mus išskirti... Ir kas žino?.. Bet ne, ne, aš tikiu, 
Viešpats apsaugos jį nuo pavojų ir padarys jį laimingesnį be 
manęs. 

— O vis dėlto, — kalbėjo motina,— jeigu nebūtum amžinai susi- 
rišus rankų, su tokiais pinigais aš būčiau viską sutvarkiusi. Tik 
kad Rencui nebūtų atsitikus kokia bėda. 

— O argi tie pinigai, — atkirto Liučija, — būtų mums tekę, jeigu 

aš nebūčiau pergyvenusi tos nakties? Viešpats norėjo, kad viskas 
pasibaigtų taip. Tebūnie jo valia. 

Rauda užgniaužė jos žodžius. Išgirdusi tokį netikėtą argumentą, 
Anjezė susimąstė. 

Po valandėlės Liučija, tramdydama ašaras, kalbėjo toliau: 

— Dabar, kai viskas baigta, reikia ramia širdimi su tuc susi- 
taikinti. O jūs, vargše mamyte, galite padėti man: pirmiausia mels- 
kitės už savo vargšę dukterį. o paskui... reikia, kad ir tas vargšelis 
sužinotų viską. Pasirūpinkite tuo, padarykite man šią malonę, juk jūs 
galite tuo pasirūpinti. Kai sužinosite, kur jis, suraskite žmogų, tegu 
jam parašo... Štai kad ir jūsų pusbrolis, Alesijas, jis žmogus pro- 
tingas ir nuoširdus, jis visada mums buvo geras ir kur nereikia 
neplepės. Tegu jis ir parašo, kaip viskas atsitiko, kur aš buvau 
pakliuvusi, kiek kentėjau ir kad tokia buvo Dievo valia. Rencas 
tegu nusiramina, o aš jau niekada niekada niekieno negalėsiu būti. 
Ir viską jam ramiai išaiškinti, pasakyti, kad pasižadėjau, kad tikrai 
daviau įžadą. Kai sužinos, kad aš pasižadėjau Madonai... jis visada 
buvo dievotas. O jūs, gavusi žinią nuo jo, paprašykite, kad para- 
šytų man, praneškite, ar sveikas jis, o paskui... man daugiau nieko 
apie jį nerašykite. 

Anjezė. smarkiai susigraudinusi, patikino dukterį, kad viskas 
bus padaryta, kaip ji nori. 

— Aš jus dar norėjau paklausti, — vėl pradėjo Liučija.— Jei- 
gu tas vargšelis nebūtų galvojęs apie mane, nebūtų jam atsitikę to, 
kas atsitiko. Štai dabar jis klajoja po margą pasaulį, jie sugadino 
jam gyvenimą, apiplėšė, atėmė santaupas, kurias jis, vargšelis, buvo 
susidėjęs, o kam — pati žinote... O mes turime tiek pinigų! O mama! 
Jeigu jau Viešpats atsiuntė mums tokį turtą, 0 jūs jį, vargšelį, 
tikrai laikote savo... na taip, savo sūnumi... atiduokite jam pusę, 
Viešpats mūsų nepamirš. Raskite gerą progą ir nusiųskite jam. 
juk vienas Dievas težino, kaip jam reikia pinigų! 

— O ką tu manai,— atsakė Anjezė,— tikrai jam nusiųsiu! Varg- 
šas vaikinas! Kodėl tau atrodo, kad aš taip džiaugiuosi tais pini- 
gais? Žinoma, aš čionai ėjau labai patenkinta. Na, gerai, aš jam 
nusiųsiu, vargšui Rencui! Bet jis irgi... aš žinau, ką sakau; žinoma, 
pinigai — geras daiktas, ypač kai jų reikia; bet šitie pinigai ne- 
labai jam ką padės. 

Už tai, kad motina taip greitai ir lengvai sutiko, Liučija padė- 
kojo jai su tokiu džiaugsmu, su tokiu užsidegimu, jog kiekvienas, 

pažiūrėjęs į ją, iškart būtų supratęs, kaip tvirtai jos širdis prisi- 
rišusi prie Renco — gal net labiau, negu ji pati manė. 

— O be tavęs, ką aš, vargšė moteris, darysiu? — pasakė Anjezė 
taip pat apsiašarojusi. 

— O aš be jūsų, vargše mamyte? Ir dar svetimoje pastogėje? 
Ir dar ten, tame Milane!.. Bet Viešpats nepaliks mūsų abiejų, kada 
nors suves mus draugėn. Po aštuonių ar devynių mėnesių mes vėl 
pasimatysime — per tą laiką, ir netgi, manau, anksčiau, jis sutvar- 
kys viską taip, kad mes galėtume sueiti į daiktą. Tebūnie jo valia! 
Aš visada, visada maldausiu Madoną šios malonės... Jeigu turėčiau 
dar ką nors paaukoti jai, mielai tą padaryčiau. Bet ji tokia gai- 
lestinga, jog ir taip neatsakys man šios malonės. 

Pasakiusios ir daug sykių pakartojusios šiuos ir panašius skaus- 
mingus ir guodingus, liūdnus ir nuolankius žodžius, davusios viena 
kitai daugybę patarimų ir pažadų niekam nieko neprasitarti, iš- 
liejusios gausybę ašarų ir prisiglamonėjusios, moterys pagaliau iš- 
siskyrė, pažadėjusios viena kitai susitikti ne vėliau kaip ateinantį 
rudenį, tarytum šio pažado tesėjimas būtų priklausęs tik nuo jų,— 
betgi taip visados daroma tokiais atvejais. 

Tuo tarpu laikas ėjo, o Anjezė nieko negalėjo sužinoti apie 
Rencą. Nei laiško, nei žinios iš jo nebuvo: o iš savo kaimo ir 
tolesnės apylinkės žmonių, kad ir kiek klausinėjo, nepatyrė nieko 
daugiau, tiktai kiek žinojo pati. 

Ir ne tik ji viena veltui jo ieškojo. Kardinolas Federigas, kuris 
ne vien iš mandagumo pasakė vargšėms moterims, kad nori ką nors su- 
žinoti apie vargšą vaikiną, iš tikrųjų tučtuojau parašė kur reikia. 
Kai aplankė vyskupystės parapijas ir grįžo į Milaną, jo laukė at- 
sakymas, kad surasti nurodyto asmens gyvenamosios vietos neįma- 
noma; kad tas asmuo iš tiesų buvo savo giminaičio namuose, to- 
kiam ir tokiam kaime, kur žmonės nieko bloga apie jį nekalbėjo. 
Bet vieną gražų rytą jis netikėtai dingo, ir jo giminaitis sakėsi pats 
nežinąs, kas jam atsitiko, ir galėjęs tiktai pakartoti visokius nepag- 
rįstus ir prieštaringus gandus: lyg vaikinas užsirašęs važiuoti į Rytus, 
lyg iškeliavęs į Vokietiją, lyg nuskendęs brisdamas per upę. Šiaip 
ar taip, buvo rašoma laiške, bus ieškoma toliau, ir jei pavyks gauti 
kokių tikslesnių žinių, apie tai bus skubiai pranešta jo šviesiausiajai 
eminencijai kardinolui. 

Vėliau šie ir kiti gandai pasklido ir Leko apylinkėse, taigi pasiekė 
ir Anjezės ausis. Vargšė moteris nusikamavo, stengdamasi sužinoti, 

kuris iš jų teisingas, rasti vieno ar kito šaltinį, bet jai nepavyko 
išgirsti nieko daugiau, tik neaiškius žodžius „taip sako“, kurių juk 
ir mūsų laikais žmonės dažnai griebiasi ką tvirtindami. Kartais, 
būdavo, atneša kas vieną gandą, o tuoj, žiūrėk, ateina kas nors 
kitas ir sako, kad tai neteisybė, ir iškloja naują, tokį pat keistą 
ir nelemtą. Bet visa tai buvo prasimanymai. O iš tikrųjų buvo 
taip. 

Milano gubernatorius ir karaliaus vietininkas Italijoje, donas 
Gonsalas Fernandesas di Kordova, pareiškė sinjorui Venecijos re- 
zidentui Milane griežtą protestą dėl to, kad piktadarys, visiems 
žinomas plėšikas, grobimų ir žudynių kurstytojas, garsusis Lorencas 
Tramaljinas, kuris, būdamas jau policijos rankose, sukėlė maištą, 
kad galėtų išsivaduoti, susirado prieglobstį Bergamo teritorijoje. 
Rezidentas atsakė, kad pirmą kartą girdįs apie tai, kad parašysiąs 
į Veneciją ir, gavęs žinią, pranešiąs jo ekscelencijai. 

Venecijoje buvo laikomasi principo visaip remti ir skatinti Mi- 
lano šilko verpėjus, kurie nori persikeli į Bergamo teritoriją, ir 
jiems kiek galint padėti, o svarbiausia — užtikrinti saugumą, be 
kurio visa kita yra niekis. Bet kai kivirčijasi du dideli žmonės, 
paprastai laimi trečias, taigi ir šį kartą Bortolą kažkas slaptai įspėjo. 
kad Rencui ilgiau likti šiame kaime pavojinga ir kad geriau būtų 
įstoti į kitą dirbtuvę, pakeičiant kuriam laikui ir savo vardą. Bor- 
tolas išsyk pajuto, kuo čia kvepia, ir, nieko daugiau neklausinė- 
jęs, greitai viską išdėstė pusbroliui, pasisodino jį į dviratį vežimą, 
nuvežė į kitą verpyklą, už kokių penkiolikos mylių nuo šios, ir 
pristatė Antonijo Rivoltos vardu šeimininkui, kuris taip pat buvo 
gimęs Milano kunigaikštystėje 1r buvo jo senas pažįstamas. Nors 
metai buvo nederlingi, šeimininko ilgai prašyti nereikėjo, ir jis 
sutiko priimti darbininką, kurį jam rekomendavo kaip sąžiningą 
ir nagingą doras, protingas žmogus. Paskui jis iš tikrųjų tuo įsi- 
tikino ir niekaip negalėjo atsidžiaugti įsigytu darbininku,— nebent 
tik iš pradžių jam rodėsi, kad vaikinas šiek tiek išsiblaškęs, nes 
kai jį kas pašaukdavo: Antonijau! — jis beveik niekada neatsiliep- 
davo. 

Netrukus Bergamo valdytojas gavo iš Venecijos gana švelnų 
įsakymą — surinkti ir duoti Žinias, ar nėra jam pavaldžioje sri- 
tyje, ir būtent tokiam ir tokiam kaime, tokio ir tokio asmens. Val- 
dytojas, uoliai patikrinęs, padaręs viską taip, kaip, jo supratimu, 
reikėjo, atsakė neigiamai; tas atsakymas ir buvo nusiųstas Milano 

rezidentui, 0 šis nusiuntė kancleriui, idant tas perduotų jį donui 
Gonsalui Fernandesui di Kordovai. 

Žinoma, netrūko ir smalsuolių, kurie norėjo sužinoti iš Bortolo, 
kodėl nebematyti to vaikino ir kur jis pasidėjo. Į pirmą klausimą Bor- 
tolas atsakydavo: „Dingo, ir tiek!“ O įkyrėsniems nuraminti, kad jiems 
nekiltų įtarimo, kaip vra iš tikrųjų, griebdavosi čia vienos, čia kitos 
versijos, kurias minėjome anksčiau, pridurdamas, kad tai, girdi, abe- 
jotinas dalykas: jis pats tik »-rdėjęs iš kitų, o tiksliai nieko nežinąs. 

O kai buvo to paklaustas kardinolo paliepimu,— beje, jo vardas 
nebuvo pasakytas, — ir dar ypač reikšmingai ir paslaptingai, duodant 
suprasti, kad tai daroma žymaus žmogaus vardu, Bortolui kilo dar di- 
desnis įtarimas, ir jis nusprendė atsakyti taip. kaip paprastai atsaky- 
davo. Negana to, išgirdęs, kad to teiraujasi žymus žmogus, jis iš karto 
išklojo visas versijas, kurias anksčiau, atsižvelgdamas į aplinkybes, 
pateikdavo atskirai. 

Tačiau nereikia manyti, kad toks garsingas sinjoras kaip donas 
Gonsalas rimtai būtų jautęs antipatiją vargšui verpėjui kalnėnui; kad, 
sužinojęs apie jo nepagarbius ir plūstamus žodžius, pasakytus maurų 
karaliui, pririštam grandine už kaklo, būtų norėjęs pareikalauti jį už 
tai nubausti; kad būtų laikęs jį tokiu pavojingu žmogumi, jog reikėtų 
Jį persekioti net pabėgusi. neduoti jam ramybės net tolimame krašte, 
kaip kad Romos senatas elgėsi su Hanibalu“". Dono Gonsalo galva 
buvo tiek prikimšta visokiausių svarbių reikalų, kad jis negalėjo taip 
ilgai rūpintis Renco darbais. O jeigu, kaip matyti, vis dėlto rūpinosi, 
tai tik dėl to, kad susidėjo ypatinzos aplinkybės, kurios mūsų vargšelį, 
nesužinojusį apie tai nei tada, nei vėliau. prieš jo valią surišo plonu- 
čiu ir nematomu siūlu su daugybe didžiai svarbių įvykių. 

Jau ne kartą užsiminėme, kad tuo metu siautė karas dėl Vinčenco 
Gonzagos, antro iš eilės kunigaikščio šiuo vardu, sosto įpėdinystės; bet 
tada labai skubėjome, tad galėjome tai pasakyti tik prabėgomis. O 
dabar, idant mūsų pasakojimas būtų geriau suprastas, būtinai reikia 
Guoti smulkesnių žinių. Visa tai yra žinoma kiekvienam žmogui, su- 
sipažinusiam su istorija. Bet kadangi mes, nusimanydami apie menką 

savo vertę, spėjame, kad šitą darbą skaitys tik neišprusę žmonės, tai 
pravers papasakoti čia apie tą karą, nors ir paviršutiniškai, tiems, kurie 
to norėtų. 

Jau sakėme, kad po šito kunigaikščio mirties artimiausias jo įpė- 
dinis Karolis Gonzaga, galva jaunesnės atšakos, persikėlusios į Pran- 
cūziją, kur valdė Nevero ir Retelio kunigaikštystes, paėmė valdyti 
Mantują, taip pat — dabar pridursime, nes per skubėjimą to nepa- 
sakėme, — ir Monferatą. Madrido Rūmai, kurie žūt būt stengėsi (apie 
tai mes taip pat kalbėjome) atimti iš naujojo valdovo šiuos du feo- 
dus,— 0 norint atimti reikėjo kokios nors dingsties (nes karas, pradė- 
tas be jokios dingsties, būtų buvęs neteisingas), — pasiskelbė, kad jie 
remia pretenzijas, kurias turėjo į Mantują kitas Gonzaga, Ferantė, 
Gvastalos princas, o į Monferatą — Karolis Emanuelis I, Savojos 
kunigaikštis, ir Margarita Gonzaga, našlė Lotaringijos kunigaikštienė. 
Donas Gonsalas, kilęs iš „didžiojo karvedžio“ giminės, turėjęs jos var- 
dą ir kariavęs Flandrijoje, stengėsi žūt būt sukelti karą Italijoje ir todėl 
galbūt labiau už kitus nėrėsi iš kailio, kad jis būtų paskelbtas. Tuo 
tarpu, savaip išsiaiškinęs minėtų Rūmų tikslus ir užbėgęs už akių jų 
įsakymams, jis sudarė su Savojos kunigaikščiu sutartį dėl Monfera- 
to užėmimo ir pasidalijimo, o paskui nesunkiai prikalbėjo grafą- 
kunigaikštį ratifikuoti tą sutartį, įtikinęs jį, jog labai lengva užimti 
Kazalę, svarbiausią kunigaikštystės atsparos punktą, atitekusį pagal 
sutartį Ispanijos karaliui. Ispanijos karaliaus vardu jis tvirtino, kad 
kraštą norįs užimti tik kaip globėjas, kol paskelbs savo ištarmę impe- 
ratorius, kuris, iš dalies kitų veikiamas, iš dalies savo paties sumetimais, 
tuo metu nesutiko su naujojo kunigaikščio investitūra ir pareikalavo, 
kad ginčijamos valdos laikinai būtų atiduotos jam, o jis, imperatorius, 
išklausęs vienų ir kitų pretendentų, perduosiąs jas kam reikia. Tačiau 
tokio sprendimo Nevero kunigaikštis nenorėjo pripažinti. 

Jis taip pat turėjo galingų bičiulių: kardinolą Rišeljė, Venecijos 
sinjoriją ir popiežių, kuriuo, kaip jau sakėme, tada buvo Urbonas VIII. 
Bet pirmasis, tuo metu užsiėmęs Larošelės apgulimu ir karu su An- 
glija“', grūmęsis su partija, remiančia karalienę motiną Mariją Me- 
diči“?, kuri kažkokiais savo sumetimais nepakentė Nevero giminės, 
tenkinosi vienais pažadais. Venecijiečiai nenorėjo nei judėti iš vie- 
tos, nei sakyti savo nuomonės, kol į Italiją neįžengs prancūzų kariuo- 
menė, ir, slapčia visomis jėgomis padėdami kunigaikščiui, kartu už- 
vertė Madrido Rūmus ir Milano gubernatorių protestais, pasiūlymais, 
laiškais, čia taikingais, čia grasinamais — nelygu aplinkybės. Popie- 

žius rekomendavo Nevero kunigaikštį savo bičiuliams, gynė jį nuo 
priešininkų, rengė susitarimo projektus; bet apie kariuomenės siun- 
timą nė girdėti nenorėjo. 

Taigi abu sąjungininkai galėjo visai drąsiai pradėti sutartus veiks- 
mus. Savojos kunigaikštis įžengė į Monferatą, o donas Gonsalas su 
dideliu įkarščiu apgulė Kazalę, bet nesusilaukė to, ko tikėjosi: nema- 
nykite, kad karo kelias vien rožėmis klotas. Rūmai nedavė jam pagal- 
bos tiek, kiek jis norėjo, ir netgi paliko jį be pačių reikalingiausių karo 
reikmenų. O sąjungininkas padėjo jam per daug uoliai, būtent, gavęs 
savo dalį, ištiesė nagus ir į tą, kuri buvo skirta Ispanijos karaliui. Gali- 
ma įsivaizduoti, kaip niršo donas Gonsalas. Bet jis bijojo, kad, jam pa- 
kėlus mažiausią triukšmą, tas kunigaikštis, taip linkęs į visokias intri- 
gas, taip nesilaikantis sutarčių ir toks greitas griebtis ginklo, pereis į 
Prancūzijos pusę, todėl turėjo užsimerkti ir tylomis nukęsti šitą nuos- 
kaudą. Be to, apgulimas nesisekė, užtruko, ir kartais net rodėsi, kad 
jis silpnėja: labai jau budrūs buvo, atkakliai ir ryžtingai laikėsi apgul- 
tieji, o pats donas Gonsalas turėjo mažai žmonių, pagaliau, kaip sako 
kai kurie istorikai, pridarė daug klaidų. Mes mielai tikime, kad tai 
teisybė, ir netgi, jei iš tikrųjų taip buvo, džiaugiamės, jog dėl šios prie- 
žasties per tą žygį buvo mažiau nukauta, suluošinta, sužalota žmonių, 
ir, ceteris paribus*, netgi, be kita ko, mažiau apdaužyta čerpių stogų 
Kazalėje. Tokioje sunkioje situacijoje donas Gonsalas gavo žinią apie 
maištą Milane ir skubiai pats išvyko tenai. 

Pranešime, čia jam padarytame, buvo paminėta taip pat ir didelį 
triukšmą sukėlęs maištininko Renco pabėgimas, ir tikros bei spėjamos 
jo arešto priežastys; nepamiršta pasakyti ir tai, kad tas žmogus pasis- 
lėpė Bergamo teritorijoje. Tai sudomino doną Gonsalą. Visai iš kitų 
šaltinių jis buvo gavęs žinių, kad Venecija pradžiugo išgirdusi apie 
Milano maištą; kad iš pradžių ten netgi tikėta, jog donas Gonsalas 
bus priverstas nutraukti Kazalės apgulimą, ir manyta, jog jis vis dar 
nežino, ką daryti, ir yra nepaprastai susirūpinęs, juo labiau kad tuo- 
jau po to įvykio atėjo sinjorijos nekantriai laukta, o jam tiek būgštavi- 
mų kėlusi žinia, jog Larošelė pasidavė. Smarkiai įsižeidęs kaip žmogus 
ir kaip politikas, kad tie sinjorai taip prastai vertina jo padėtį, jis ieškojo 
progos visokiais išvedžiojimais įtikinti juos, kad tebėra stiprus, kaip ir 
anksčiau, nesgi pasakyti stačiai: „Aš nebijau“ yra tas pat kaip nieko 
nepasakyti. Šiam tikslui pasiekti geriausia yra apsimesti įsižeidusiam, 


* Kitomis tolygiomis sąlygomis (lot.). 

skųstis, reikšti pretenzijas. Štai kodėl, kai pas jį atvyko Venecijos 
rezidentas pareikšti jam pagarbos, jo pasveikinti ir iš jo veido bei el- 
gsenos patirti, kokie jo sumanymai (atkreipkite dėmesį į visas deta- 
les, juk tai ir yra rafinuota senųjų laikų politika), donas Gonsalas, vos 
trumpai teužsiminęs apie maištą, kadangi jau viskas jo sutvarkyta, 
pareiškė dėl Renco tą griežtą protestą, kurį skaitytojas jau žino, kaip 
žino ir tai, kas buvo vėliau. Po to donas Gonsalas apie tokius niekus 
visai nebegalvojo, numojęs į juos ranka. Ir kai paskui, gerokai vėliau, 
atėjo atsakymas iš Venecijos į stovyklą prie Kazalės, kur jis buvo grį- 
žęs ir kur jį apniko kitokie rūpesčiai, jis pakėlė galvą ir palingavo ją 
kaip šilkverpio vikšras, ieškąs naujo lapo; valandėlę pagalvojo, steng- 
damasis atsiminti tą įvykį, kurio tik šešėlis buvo likęs jo galvoje; prisi- 
minė tą istoriją, 1r jo sąmonėje šmėkštelėjo miglota mintis apie tą as- 
menį; paskui susimąstė apie kitką ir prie to įvykio daugiau nebegrįžo. 

Užtat Rencas, kad ir kaip nedaug jam pavyko sužinoti, anaiptol 
negalėjo pasiduoti geraširdiškam nerūpestingumui, todėl kurį laiką 
apie nieką daugiau negalvojo, niekuo daugiau nesirūpino, kaip tik 
kuo geriau pasislėpti. Lengva įsivaizduoti, kaip jis troško duoti apie 
save žinią moterims ir gauti kokią žinią iš jų, bet buvo dvi didelės kliū- 
tys. Pirmoji — ta, kad reikėjo pasitikėti raštininku, nes vargšelis 
nemokėjo nei rašyti ir net nei skaityti tikrąja to žodžio prasme. Ir jeigu, 
paklaustas apie tai daktaro Kliautininko, Rencas, kaip galbūt prisi- 
menate, atsakė teigiamai, tai tat buvo ne gyrimasis, ne akių dūmimas, 
nes spausdintą tekstą jis mokėjo skaityti, nors ir labai lėtai, o su raštu — 
kas kita. Vadinasi, jis turėtų išpasakoti savo reikalus, taip uoliai sau- 
gomą brangią paslaptį trečiam asmeniui, o surasti tokį, kuris mokėtų 
laikyti rankoje plunksną ir kuriuo būtų galima pasitikėti, tais laikais 
buvo ne taip jau lengva, juoba kaime, kur jis neturėjo jokių senų pa- 
žinčių. Kita kliūtis buvo ta, kad reikėjo rasti pasiuntinį — keleivį, 
kuris vyktų kaip tik į tas vietas ir sutiktų paimti laišką, įsipareigoda- 
mas jį būtinai pristatyti: suieškoti ką nors, kas galėtų visa tai padaryti, 
taip pat buvo sunku. 

Pagaliau po ilgo laiko rado žmogų, sutikusį parašyti laišką. Ta- 
čiau, nežinodamas, ar moterys vis dar Moncoje, ar kur kitur, Rencas 
pamanė, kad geriau bus įdėti laišką Anjezei į kitą, adresuotą tėvui 
Kristoforui. Raštininkas apsiėmė perduoti paketą ir įteikė jį žmogui, 
turėjusiam važiuoti beveik pro pat Peskareniką, o tas paliko laišką, 
smulkiai viską išaiškinęs, tavernoje, prie vieškelio, visai netoli adre- 
sato. Kadangi paketas buvo siunčiamas į vienuolyną, ten jis ir pateko, 


Sužadėtiniai 358 


bet kas su juo nutiko, paskui niekas niekada nesužinojo. Rencas, nega- 
vęs atsakymo, paprašė surašyti kitą laišką, beveik tokį pat kaip pirmąjį, 
ir įdėjo jį į kitą laišką, adresuotą vienam savo bičiuliui ar giminaičiui, 
gyvenančiam Leke. Vėl ėmė ieškoti, kas galėtų laišką nuvežti; pagaliau 
surado, ir šį kartą laiškas nuėjo ten, kur jam buvo skirta. Anjezė nu- 
bėgo į Madžaniką ir paprašė savo pusbrolį Alesiją laišką perskaityti 
ir išaiškinti. Jie drauge sugalvojo atsakymą, Alesijas jį parašė. Rado 
būdą nusiųsti laišką Antonijui Rivoltai į jo gyvenamąją vietą, — tačiau 
visa tai darėsi ne taip greitai, kaip mes pasakojame. Rencas gavo at- 
sakymą ir paprašė surašyti naują laišką. Žodžiu, abi pusės pradėjo 
susirašinėti, nedažnai ir nereguliariai, su kliūtimis ir pertrūkiais, ta- 
čiau pastoviai. 

Bet, norint susidaryti nuovoką apie tą susirašinėjimą, reikia bent 
truputį susipažinti su tuo, kaip buvo daromi tokie dalykai tais laikais, 
arba kaip daromi ir dabar, nes šioje srityje, man rodosi, mažai kas te- 
pasikeitė ar gal niekas nepasikeitė. 

Sodietis, kuris nemoka rašyti, o turi parašyti laišką, kreipiasi į tą, 
kas šį meną moka. Pasirenka dažniausiai žmogų tokį kaip jis pats, nes 
kitų drovisi ar nelabai jais pasitiki. Kiek galėdamas nuosekliau ir aiš- 
kiau papasakoja jam ankstesnius įvykius, o paskui lygiai taip pat iš- 
dėsto, ką reikia surašyti. Raštingasis žmogus kai ką supranta, kai ko 
ne, duoda kokių patarimų, siūlo ką nors pakeisti ir galiausiai pasako: 
„Dabar aš pats parašysiu“. Ima plunksną, kaip mokėdamas išdėsto 
svetimas mintis raštu, pagražina, ką nors prideda nuo savęs arba, at- 
virkščiai, sutrumpina, arba ir visai praleidžia, manydamas, kad taip 
bus geriau. Ir nieko čia nepadarysi: tas, kas daugiau išmano, nenori 
būti paprastas įrankis kito rankose, ir jeigu kišasi į kito reikalus, tai 
stengiasi kiek pakreipti juos į tą pusę, kur jam atrodo geriau. Be to, 
minėtajam raštingam žmogui ne visada pavyksta pasakyti viską, ką jis 
nori, kartais jis pasako visai ką kita, — tas pat juk ištinka ir mus, ra- 
šančius spaudai. Kada taip parašytas laiškas patenka į rankas adresa- 
tui, taip pat nemokančiam skaityti, šis parodo jį kitam tokiam pat 
mokslinčiui, ir tas laišką jam perskaito ir išaiškina. Kyla ginčų, kaip 
suprasti vieną ar kitą vietą, nes gavėjas, žinodamas ankstesnius įvykius, 
mano, kad tie ar kiti žodžiai reiškia viena, o skaitantysis, remdamasis 
savo rašymo patyrimu, mano, kad jie reiškia kita. Pagaliau tas, kuris 
nemoka rašto, atsiduoda į mokančiojo rankas ir paveda jam parašyti 
atsakymą, kuris, sudėtas tokiu pat būdu, paskui vėl panašiai išaiški- 
namas. O jeigu, be to, susirašinėjimo turinys gana opus ir liečia inty- 

mius reikalus, kurių siuntėjas nenori patikėti trečiajam, — juk laiškas 
gali patekti į svetimas rankas, — jeigu tokiais sumetimais tyčia kal- 
bama ne visai aiškiai, tada jau, susirašinėjimui užtrukus, abi pusės ima 
pagaliau viena kitą suprasti ne geriau kaip kadaise du scholastai, ke- 
turias valandas pasiginčiję dėl entelechijos“? (mes sąmoningai ven- 
giame palyginimo su mūsų laikais, kad už tai negautume į sprandą). 

Dviem mūsų korespondentams nutiko visiškai tas pat, ką čia nusa- 
kėme. Pirmajame laiške, rašytame Renco vardu, buvo aibė smulk- 
menų. Iš pradžių papasakota apie pabėgimą, trumpiau, bet ir painiau, 
negu jūs skaitėte čia, paskui apsakyta dabartinė Renco padėtis. Iš to 
nei Anjezė, nei jos komentatorius toli gražu negalėjo susidaryti aiškaus 
ir pilno vaizdo: slaptas įspėjimas, vardo pakeitimas, dabar jau pavo- 
jaus nėra, o vis dėlto būtina slapstytis — visa tai jiems iš viso nelabai 
buvo suprantama, be to, gana nerišliai išdėstyta. Po to — skausmingi 
ir nerimastingi klausimai apie Liučijos nutikimus, kažkokios miglotos 
ir sielvartingos užuominos į gandus, pasiekusius Rencą. Pagaliau toli- 
mos ateities viltys, planai, o kol kas — pažadai ir prašymai laikytis 
duoto žodžio, neprarasti kantrybės ir drąsos, laukti geresnių laikų. 

Po kiek laiko Anjezė rado patikimą būdą perduoti Rencui atsa- 
kymą ir penkiasdešimt skudų, kuriuos skyrė jam Liučija. Pamatęs 
tiek aukso, Rencas nežinojo, ką ir bemanyti. Sujaudintas šio stebuklo 
ir kilusių įtarimų, kurie slopino bet kokį džiaugsmą, jis nubėgo ieš- 
koti savo raštininko, kad tas perskaitytų jam laišką ir atskleistų keistą 
paslaptį. 

Šiame laiške Anjezės raštininkas, kiek pasiskundęs dėl neaiškių 
Renco planų, ėmė dėstyti — beveik taip pat neaiškiai — baisią „jums 
žinomo asmens“ istoriją (jis taip ir pasakė); ir čia pat nurodė, iš kur 
tie penkiasdešimt skudų; paskui ėmė kalbėti apie įžadą, tačiau tik užuo- 
minomis, kartu patardamas — jau tikslesniais ir atviresniais Žo- 
džiais — nusiraminti ir daugiau apie tai negalvoti. 

Rencas vos nesusimušė su skaitytoju, aiškinančiu laišką; jis visas 
drebėjo, baisėjosi, niršo dėl to, ką suprato, ir dėl to, ko neįstengė su- 
prasti; tris ar keturis kartus liepė skaityti tą baisų laišką, ir kartais jam 
rodėsi, kad supranta geriau, kartais — kad nenutuokia nė to, kas 
anksčiau atrodė aišku. Be galo susijaudinęs, įsakė raštininkui tučtuo- 
jau imti plunksną ir rašyti atsakymą. Paliepęs smarkiausiais, kokius 
tik galima įsivaizduoti, žodžiais išreikšti užuojautą ir pasibaisėjimą dėl 
Liučijos išgyvenimų, diktavo toliau: „Rašykit, kad neketinu nusira- 
minti ir niekada nenurimsiu. Ir nėra čia ko davinėti panašių patarimų 


Sužadėtiniai 360 


tokiam vaikinui kaip aš. Pinigų neliesiu, paslėpsiu juos ir laikysiu, 
tegu bus jai kraitis. O mergina turi būti mano, ir apie jokius įžadus 
nenoriu nė girdėti. Aš visada žinojau, kad Madona rūpinasi mumis, 
kad padeda skriaudžiamiesiems ir išmeldžia jiems malonių, o kad leis- 
tų ką nors nuskriausti ir sulaužyti žodį, to dar niekada negirdėjau. 
Ir to niekada nebus. Su tokiais pinigais galėsime įsikurti ir čia, o jeigu 
dabar aš kiek įsipainiojau,— tai čia kalta audra, 0 ji greitai praeis“. 
Ir prirašė daug kitų panašių dalykų. 

Anjezė gavo laišką ir paprašė atsakyti. Ir toks susirašinėjimas, apie 
kurį jau kalbėjome, ėjo toliau. Kai motina kažin kaip davė žinią Liu- 
čijai, kad tas jaunuolis gyvas ir sveikas ir kad jam viskas pranešta, 
Liučijai atlėgo širdis, ir ji troško tiktai vieno: kad jis pamirštų ją, ar- 
ba, tikriau sakant, kad pasistengtų pamiršti. Ji pati šimtą kartų per 
dieną padarydavo atitinkamą sprendimą dėl Renco ir kaip įmany- 
dama stengėsi jį vykdyti. Uoliai triūsė, nerte pasinerdavo į darbą, o 
kai Renco paveikslas iškildavo prieš ją, imdavo kalbėti pati viena ar- 
ba niūniuoti maldas. Bet tas paveikslas buvo kažkoks klastingas: jis 
niekada nepasirodydavo atvirai, o beveik visada slapčia, prisidengęs 
kitais, todėl sąmonė jį aptikdavo tik tada, kai jis jau ilgą laiką būda- 
vo joje ištūnojęs. Liučijos mintys dažnai nuskrisdavo pas motiną, — 
o kaipgi galėjo būti kitaip? Ir Rencas jos vaizduotėje pamažu prisė- 
lindavo prie jos trečias, lygiai taip pat, kaip iš tikrųjų darydavo pra- 
eity. Kartu su kitais asmenimis, visur, visuose praeities prisiminimuose, 
būtinai iškildavo Rencas. O jeigu kartais vargšelė leisdavo sau pasva- 
joti apie ateitį, tai ir čia pasirodydavo jis ir bent jau pasakydavo: „O 
juk manęs ten nebus“. Tačiau jeigu visai jo pamiršti ji ir nepajėgė, 
tai vis dėlto jai sekėsi galvoti apie jį mažiau ir ne taip atkakliai, kaip 
to norėjo jos širdis. Turbūt tas būtų jai dar geriau sekęsi, jeigu to būtų 
norėjusi tik ji viena. Bet, deja, buvo dona Prasedė, kuri, tvirtai pa- 
siryžusi išrauti Rencą iš Liučijos širdies, nesugalvojo nieko geresnio 
kaip dažniau kalbėti apie jį. 

— Na kaip,— sakydavo jai,— jau nebemąstote apie jį? 

— Aš apie nieką nemąstau,— atsakydavo Liučija. 

Dona Prasedė nesitenkindavo tokiu atsakymu, ji reikalaudavo 
darbų, o ne žodžių. Ir tuoj pat leisdavosi į kalbas apie merginas, ku- 
rioms, sakydavo ji, „įsibrauna, žiūrėk, į širdį koks ištvirkėlis (o tokius 
jos visada mėgsta), ir jau neišplėši jo iš ten. Va jeigu per kokią nelaimę 
staiga išnyra gera partija su žmogumi doru, protingu, tada jos greitai 
nusiramina; O visai kas kita, jeigu pasitaiko koks padauža,— 

tada žaizda stačiai neišgydoma“.— Ir imdavo liaupsinti vargšą, kurio 
čia nebuvo, tą plėšiką, nuėjus; į Milaną grobti ir žudyti. Ir labai no- 
rėjo, kad Liučija pasakytų, kokių šelmysčių jis pridarė ir savo kaime. 

Liučijos balsas drebėjo iš gėdos, skausmo ir pykčio, — bet ar daug 
to pykčio galėjo būti jos švelnioje širdyje, sunkios dalios nukamuoto- 
je, — kai ji karščiausiai tvirtino, kad jos kaime apie vargšą vaikiną 
niekas nesakė blogo žodžio. Ji labai norinti, kad čionai atkliūtų kas 
nors iš jos krašto, kad ji galėtų paprašyti patvirtinti jos žodžius. O kal- 
bant apie Renco nutikimus Milane, apie kuriuos mergina šį tą Žinojo, 
ji gynė jį kaip tik todėl, kad gerai pažino jį patį ir jo elgesį nuo pat 
vaikystės. Ji gynė, buvo pasiryžusi jį ginti vien iš gailesčio, stačiai iš 
meilės tiesai ir, jeigu jau vartosime žodį, kuriuo ji pati sau aiškino sa- 
vo jausmą, — gynė kaip savo artimą. Bet šiose ginamosiose kalbose 
dona Prasedė rasdavo naujų argumentų, liudijančių, kad Liučijos šir- 
dis vis dar plaka Rencui. Ir, tiesą sakant, aš nemokėčiau gerai paaiš- 
kinti, kaip ten būdavo tokiomis valandėlėmis. Bjaurus vargšo Renco 
paveikslas, kurį piešė senoji dama, žadino merginos sąmonėje kaip 
tik priešingą jo vaizdą, dar gyvesnį ir ryškesnį už tą, kuris buvo susi- 
daręs per ilgus jų draugystės metus. Prievarta slopinami atsiminimai 
kilo ištisa virtine; pasišlykštėjimas ir panieka gaivino senąją pagar- 
bą; akla ir baisi neapykanta kurstė dar stipresnį gailestį. Ir kas žino, 
ar tuo pat metu nesismelkė į širdį ir tas jausmas, kuris kartu su gai- 
lesčiu taip lengvai įsigauna į ją. Ir nesunku įsivaizduoti, kas darosi 
tose širdyse, iš kurių tas jausmas vejamas prievarta. Šiaip ar taip, leis- 
tis į tokias kalbas Liučija niekada nebuvo linkusi: jos žodžius greitai 
užliedavo ašaros. 

Jeigu taip elgtis su Liučija doną Prasedę būtų spyrusi kokia nors 
sena neapykanta jai, gal šios ašaros būtų ją sugraudinusios ir privertu- 
sios duoti merginai ramybę. Betgi ji barė Liučiją su gerais norais ir 
varė savo toliau, nė nemėgindama susitvardyti. Dejonės ir maldavimai 
gali turbūt sulaikyti priešo durklą, bet ne chirurgo peilį. Todėl, do- 
rai atlikusi savo pareigą — piktai įgėlusi ir pabarusi, ji visada imdavo 
dar mokyti ir patarinėti, ištardavo vieną kitą pagyrimo žodį, stengda- 
masi pasaldinti karčią piliulę ir kitokiais būdais pasiekti norimą re- 
zultatą — paveikti merginos širdį. Tiesą sakant, tie ginčai (jie kone 
visada turėdavo vienodą pradžią, vidurį ir galą) ne visada kėlė geroje 
Liučijos širdyje neapykantą žiauriai pamokslininkei, kuri šiaip, beje, 
elgėsi su ja labai švelniai ir net barė geranoriškai. Betgi tos kalbos taip 
jaudindavo Liučiją ir drumsdavo jos mintis ir jausmus, kad ji ilgai 

negalėdavo nusiraminti ir tik vargais negalais atgaudavo bent šiokią 
tokią ramybę. 

Visa laimė, kad dona Prasedė ne viena Liučija taip rūpinosi, todėl 
jų ginčai kildavo ne taip jau dažnai. Be kitų tarnų, kuriuos vienaip ar 
kitaip reikėjo mokyti ir tvarkyti, be visokiausių progų, — kurių ji ieš- 
kodavo, jeigu jos nepasitaikydavo pačios, — iš geros širdies padėti 
daugeliui asmenų, kuriems visai nebuvo skolinga, ji turėjo dar pen- 
kias dukteris, kurios, tiesa, gyveno skyrium, bet teikė daugiau rūpes- 
čių, negu kad būtų buvusios namie. Trys buvo vienuolės, dvi ištekė- 
jusios, ir dona Prasedė, aišku, turėjo vadovauti trims vienuolynams ir 
dviem šeimoms, — darbas didelis, sudėtingas ir itin sunkus, nes abu 
vyrai, remiami tėvų, motinų, brolių, ir trys abatės, padedamos žymių 
asmenų ir daugybės vienuolių, anaiptol nenorėjo klausyti jos nuro- 
dymų. Todėl vyko karas, tikriau sakant, penki tarpusavio karai, slap- 
ti, švelnesni ar ne tokie švelnūs, bet labai įtempti ir nepaliaujami. Vi- 
sos penkios vietos stengėsi atsikratyti jos globos ir patarimų, nevyk- 
dyti jos reikalavimų ir kiek galima slėpti nuo jos viską. Aš jau nekalbu 
apie nesutarimus ir sunkumus, su kuriais dona Prasedė susidurdavo 
kituose, ne tokiuose svarbiuose reikaluose: juk žinoma, kad dažnai 
reikia daryti žmonėms gera prievarta. Bet užtat namie jos uolumas 
galėjo pasireikšti visai laisvai: čia visi be išimties buvo jos valdžioje, 
išskyrus doną Ferantę, su kuriuo ji elgėsi ypatingai. 

Šis mokytas žmogus nemėgo nei įsakinėti, nei klausyti kitų. Jis mie- 
lai leido žmonai šeimininkauti namuose, bet kad jis pats būtų vergas — 
ne, to nebuvo. Ir jeigu prireikus, donos Prasedės prašomas, jis pada- 
rydavo jai paslaugą savo plunksna, tai tik todėl, kad jam tai patiko. 
Beje, jis ir čia galėjo atsisakyti, jeigu gerai nesuvokdavo, ką ji reika- 
lauja parašyti. „O jūs pati pasukit galvą, — sakydavo tuomet jis,— 
parašykite pati, jeigu jums viskas taip aišku“. Dona Prasedė, mėginusi 
kurį laiką — žinoma, veltui — priversti jį mesti dykinėjimą ir imtis 
darbo, dažnai tik murmėdavo, vadindama jį kietasprandžiu, toliau 
savo nosies nematančiu žmogum, mokslinčium, — pastarąjį vardą, 
beje, ji tardavo ne tik su pykčiu, bet ir su išdidumo gaidele. 

Donas Ferantė ištisas valandas praleisdavo savo kabinete, kur 
turėjo didelę biblioteką, beveik tris šimtus tomų — rinktinius, pa- 
čius žymiausius įvairių mokslų veikalus, ir apie kiekvieną iš tų mokslų 
daugiau ar mažiau nusimanė. Astrologijoje jis buvo laikomas — ir 
visai pagrįstai — daugiau negu diletantu, nes ne tik turėjo bendrų 
šios srities žinių ir išmanė įprastą terminologiją, bylojančią apie viso- 

kius poveikius, aspektus, sutapimus, bet mokėjo kaip iš katedros kal- 
bėti apie dvylika Zodiako ženklų, apie didžiąsias ekliptikas, šviesiuo- 
sius ir tamsiuosius laipsnius, apie viršutinę ir žemutinę kulminaciją, 
apie šviesulių judėjimą meridianu ir jų sukimąsi apie kitus šviesulius, 
apie visų tiksliausius ir paslaptingiausius šio mokslo dėsnius. Ir turbūt 
jau dvidešimt metų jis nuolatiniuose ir ilguose disputuose rėmė Kar- 
dano '** sistemą prieš kitą mokslininką, karštai gynusį Alkabicijų '*!— 
grynai iš užsispyrimo, kaip sakė donas Ferantė. Jis mielai pripažino 
senovės mokslininkų pranašumą, tačiau negalėjo pakęsti, jei kas ne- 
vertindavo šių laikų mokslininkų, kai kiekvienam buvo aišku, kad 
tiesa jų pusėje. Astrologijos istoriją jis išmanė taip pat geriau negu 
vidutiniškai. Jis gebėjo prireikus pacituoti garsiausias pranašystes, jau 
įvykusias, galėjo taip pat giliai ir moksliškai samprotauti apie kitas 
garsiausias pranašystes, nuėjusias vėjais, norėdamas parodyti, kad 
čia buvo kaltas ne mokslas, o tie, kurie neįstengė teisingai juo pasi- 
naudoti. 

Jis gana gerai buvo susipažinęs su antikine filosofija ir nuolat stu- 
dijavo toliau, skaitydamas Diogeną Laertietį'?*. Tačiau kad ir kokios 
geros šios sistemos, joms vis dėlto sunku visoms pritarti, ir jeigu nori 
būti filosofu, reikia pasirinkti kokį nors konkretų autorių,— donas 
Ferantė pasirinko Aristotelį, kuris, kaip jis sakydavo, nebuvo nei an- 
tikinis, nei šiuolaikinis, o filosofas, ir tiek. Jis taip pat turėjo pasirinkęs 
pačių išmintingiausių ir įžvalgiausių Aristotelio pasekėjų, jo meto fi- 
losofų, kūrinių. O savo priešininkų darbų niekada neskaitė, kad ne- 
reikėtų tuščiai leisti laiko, ir nepirko jų, nenorėdamas švaistyti tuščiai 
pinigų. Tačiau padarė išimtį ir surado savo bibliotekoje vietos gar- 
sioms dvidešimt dviem knygoms „De subtilitate“* ir kai kuriems ki- 
tiems Kardano veikalams, nukreiptiems prieš peripatetikus!“*, iš pa- 
garbos jo nuopelnams astrologijos srityje. Dono Ferantės žodžiais ta- 
riant, tas, kas mokėjo parašyti traktatą „,„De restitutione temporum et 
motuum coelestium“ ir knygą „Duodecim geniturarum“ **, yra vertas 
būti išklausytas, net kai jis klysta; o pati didžiausia šio žmogaus yda yra 
ta, kad jis per didelio proto; ir niekas net ir įsivaizduoti negali, ką 
jis būtų pasiekęs filosofijoje, jeigu visada būtų ėjęs teisingu keliu. Šiaip 
ar taip, nors mokytų žmonių akyse donas Ferantė buvo prityręs peri- 
patetikas, jis vis tiek buvo įsitikinęs, kad žinių jam dar nepakanka, 


* „Apie daiktų subtilumą“ (lot.). 
++ „Apie metų laikų ir dangiškų judėjimų atstatymą“... , Apie dvylika gimimo 
valandų“ (lot.). 

ir ne kartą su didžiausiu kuklumu sakydavo, kad esmė, universalijos, 
pasaulio dvasia ir daiktų prigimtis ne tokie jau labai aiškūs dalykai, 
kaip gali atrodyti. 

Natūrfilosofija'"* jam buvo greičiau pramoga nei gilių studijų 
objektas. Netgi Aristotelio ir Plinijaus kūrinius iš šios srities jis grei- 
čiau perskaitė, negu išstudijavo. Vis dėlto tiek prisiskaitęs ir prabė- 
gomis pasisėmęs žinių iš bendrosios filosofijos traktatų, paviršutiniš- 
kai susipažinęs su Portos „Magia naturalis*!"“, su trimis Kardano is- 
torijomis — lapidum, animalium, plantarum*, su Alberto Didžiojo!““ 
traktatu apie žoles, augalus, gyvulius ir su kai kuriais kitais ne tokiais 
svarbiais kūriniais, jis mokėjo prireikus pakalbėti bet kurioj draugijoj, 
pasamprotauti apie visokiausių gydomųjų žolių nuostabias savybes ir 
jų nepaprastas ypatybes, tiksliai nusakyti sirenų ir pasakiškojo fenikso 
išvaizdą ir įpročius; galėjo paaiškinti, kodėl nedega ugnyje salamandra, 
kaip lipčius, ta maža žuvelė, įstengia išsyk sustabdyti atviroje jūroje 
bet kokį didžiulį laivą; kaip rasos lašai kiaukutuose pavirsta perlais; 
kaip chameleonai minta oru; kaip iš pamažu kietėjančio ledo, slen- 
kant amžiams, susidaro kristalai — ir daug kitų įstabių gamtos pas- 
lapčių. 

Į magijos ir burtų paslaptis jis gilinosi dar labiau, nes tai, sako 
mūsų anonimas, buvo žymiai madingesnis ir reikalingesnis mokslas, 
kuriame faktai yra kur kas reikšmingesni ir lengviau patikrinami. Ne- 
verta nė sakyti, kad šitom studijom jis nesiekė kito tikslo kaip tik gerai 
pažinti klastingą raganių meną, idant, jį permanęs, galėtų nuo jų apsi- 
saugoti. Ir, apsiginklavęs svarbiausia didžiojo Martino Delrijo!““ 
(„mokslo vyro“) doktrina, jis pasiekė tai, kad galėjo ex professo** 
kalbėti apie pragaištingus burtus, sužadinančius meilę, miegą, nesan- 
taiką, ir apie daugybę šių trijų svarbiausių kerų atmainų, kurios, vėl 
mūsų anonimo žodžiais tariant, deja, ir ligi šiai dienai kai kam pada- 
ro daug blogo. Tokios pat plačios ir išsamios buvo dono Ferantės ži- 
nios iš istorijos, ypač visuotinės; čia jo mėgstamiausi autoriai buvo 
Tarkanjota, Dolčė, Bugatis, Kampana, Gvacas'““, žodžiu, patys žy- 
miausi mokslininkai. 

Bet kas yra istorija be politikos? — dažnai sakydavo donas Fe- 
rantė. Tai vedlys, kuris eina ir eina pirmyn, o užpakalyje nėra nieko, 
kas domėtųsi jo nueitu keliu, taigi jis eina veltui. Lygiai ir politika be 
istorijos yra tas pat, kaip keleivis be vedlio. Todėl jo knygų spintoje 

* Akmenų, gyvulių, augalų (lot.). 

** Visiškai kompetentingai (lot.). 

viena lentyna buvo skirta politikams, tarp kurių, greta daugelio mažai 
žinomų ir antraeilių, pažymėtini Bodenas, Kavalkantis, Sansovinas, 
Paruta, Bokalinis'“?. Tačiau buvo dvi šios srities knygos, kurias donas 
Ferantė vertino kur kas labiau negu kitas, dvi knygos, kurioms jis iki 
tam tikro laiko teikė pirmenybę, tik niekaip negalėjo nuspręsti, katrai 
jų iš tikrųjų ta pirmenybė priklauso: viena — įžymaus Florencijos se- 
kretoriaus!!“ „Valdovas“ ir „Svarstymai“. „Žinoma, jis sukčius, — 
sakydavo donas Ferantė,— bet protingas“. Kita — ne mažiau žy- 
maus Džovanio Botero'!!' „Valstybės interesai“. „Žinoma, žmogus 
kilnus, — sakydavo jis taip pat,— bet gudrus“. Tačiau trumpai prieš 
prasidedant mūsų istorijai pasirodė knyga, padariusi galą ginčui dėl 
pirmenybės ir palikusi toli užpakaly netgi šių dviejų, dono Ferantės 
žodžiais tariant, „„matadorų“ kūrinius. Knyga, kurioje buvo tarytum 
sukauptos visokiausios gudrybės, padedančios nepatekti į keblią pa- 
dėtį, ir visos dorybės, padedančios jomis naudotis gyvenime, mažytė 
knygelė, užtat gryno aukso, — žodžiu, ,,„Valdovas prie valdžios vairo“, 
parašytas Valeriano Kastiljonės'!Ž, žymaus žmogaus, apie kurį galima 
pasakyti, kad didžiausi mokslininkai vienas per kitą kėlė jį į padanges, 
o šio pasaulio didžiūnai stengėsi jį patraukti į savo pusę; žmogaus, ku- 
rį pats popiežius Urbonas VIII, kaip žinia, išgarsino šlovingomis pa- 
negirikomis; kurį kardinolas Borgezė ir Neapolio vicekaralius donas 
Pjetras di Toledas prašė — ir abu veltui — aprašyti: pirmas — popie- 
žiaus Pauliaus V veiklą, antras — katalikiškojo karaliaus karus Ita- 
lijoje; žmogaus, kurį Prancūzijos karalius Liudvikas XIII, patariamas 
kardinolo Rišeljė, paskyrė savo istoriografu; kuriam kunigaikštis Ka- 
rolis Emanuelis Savojietis irgi pavedė tas pareigas; kurį itin pagyrė — 
jei netgi neminėtume kitų skambių liaupsinimų — pati kunigaikštie- 
nė Kristina, krikščioniškiausio karaliaus Henriko IV duktė, viename 
garbės rašte išvardydama daugelį jo titulų ir pažymėdama, jog „Itali- 
joje jis pelnė neginčijamą pirmojo mūsų laikų rašytojo vardą“. 

Bet jeigu visų čia minėtų mokslų srityje donas Ferantė galėjo lai- 
kyti save kompetentingu žinovu, tai buvo dar vienas, kuris pelnytai 
galėjo jam suteikti profesoriaus vardą: tai mokslas apie riterio gar- 
bę. Jis ne tik kalbėdavo apie šį dalyką su tikru išmanymu, bet, prašo- 
mas išspręsti vieną ar kitą garbės klausimą, visada duodavo protingą 
patarimą. Savo bibliotekoje ir, galima sakyti, stačiai galvoje jis turė- 
jo garsiausių šios srities rašytojų kūrinius: Paridės dal Poco, Fausto 
da Londžano, Urėjos, Mucijo, Romėjo, Albergato'!*, abu Torkvato 
Taso Dialogus, kurie, beje, visada buvo po ranka, — todėl prireikus 

galėjo aimintinai padeklamuoti bet kurią ištrauką ir iš „Išvaduoto- 
sios Jeruzalės“, ir iš „Užkariautosios“!'*, kurios gali būti pavyzdžiais, 
sprendžiant garbės klausimus. Tačiau visų svarbiausias autorius, jo 
nuomone, buvo mūsų įžymusis Frančeskas Biragas'!?, su kuriuo jis 
ne kartą sprendė garbės klausimus ir kuris savo ruožtu apie doną Fe- 
rantę atsiliepdavo ypačiai pagarbiais žodžiais. O kai tiktai išėjo šio 
puikaus rašytojo „Riterių pokalbiai“, donas Ferantė nedvejodamas 
išpranašavo, kad šitas kūrinys pakirs Olevano'!? autoritetą ir kartu su 
kitais garsiais veikalais taps būsimosioms kartoms reikšmingiausiu 
kodeksu; kiek šita pranašystė išsipildė, sako mūsų anonimas, mato 
kiekvienas. 

Nuo čia anonimas pereina prie dailiosios literatūros. Bet mes 
imame abejoti, ar tikrai skaitytojas norės sekti paskui jį šioje apžval- 
goje, ir netgi bijome, ar mes patys drauge su minėtuoju anonimu ne- 
nusipelnėme vergiško mėgdžiotojo ir įkyruolio vardo už tai, kad ligi 
šiol nuolankiai juo sekėme šiuo klausimu, neturinčiu nieko bendra 
su pagrindiniu pasakojimu: juk ir jis pats turbūt vien todėl taip plačiai 
apie tai kalbėjo, kad norėjo pasididžiuoti savo mokytumu ir parodyti, 
jog neatsilieka nuo amžiaus. Todėl, palikę tai, kas jau parašyta, kad 
veltui nenueitų mūsų triūsas, praleisime visa kita ir žengsime tiesiu 
keliu, juo labiau kad prieš akis dar geras kelio galas, kuriame nesutik- 
sime nė vieno iš mūsų herojų, ir eiti reikės dar labai ilgai, kol susidur- 
sime su tais, kurių likimu skaitytojas labiausiai domisi, jeigu tiktai jis 
apskritai kuo nors domisi šitoje istorijoje. 

Ligi kitų — 1629 metų rudens visi, kas savo valia, kas aplinkybių 
verčiamas, pasiliko beveik toje pačioje padėtyje, kurioje mes juos pa- 
metėme. Niekam iš jų nieko neatsitiko, niekam nebuvo lemta padary- 
ti tai, kas būtų verta dėmesio. Atėjo ruduo, kada Anjezė ir Liučija ke- 
tino susitikti, bet vienas didelis viešas įvykis paleido vėjais jų planus, 
ir tai buvo, žinoma, vienas iš pačių menkiausių jo padarinių. Paskui 
dėjosi kiti, taip pat svarbūs įvykiai, kurie vis dėlto nedaug tepakeitė 
mūsų herojų likimą. Pagaliau naujos negandos, jau platesnės apim- 
ties, baisesnės, grėsmingesnės, palietė ir juos, pačius mažiausius, sto- 
vinčius ant žemiausios visuomenės laiptų pakopos. Taip didžiulis vie- 
sulas, padūkusiai sūkuriuodamas, laužo ir rauna iš šaknų medžius, 
plėšia stogus, griauna varpines, verčia sienas ir, visur barstydamas 
nuolaužas, pakelia oran ir šapelius, tūnančius žolėje, iššluoja iš pa- 
kampių nuvytusius lengvus lapus, supūstus ten silpno vėjelio ir nusi- 
neša juos, sukdamas su neįveikiama jėga, drauge su visu grobiu. 

Kad atskirų žmonių nutikimai, kuriuos lieka apsakyti, būtų ge- 
rai suprantami, pirma būtinai turime plačiau papasakoti apie viešuo- 
sius įvykius, pradėję taip pat kiek iš toliau. 


XXVIII SKYRIUS 


Po maišto, vykusio per šventą Martyną ir dar kitą dieną, atrodė, 
kad perteklius lyg per stebuklą vėl grįžo į Milaną. Visose kepyklose -- 
duonos iki valiai, kainos — kaip derlingiausiais metais, miltai taip 
pat atpigo. Tie, kurie per tas dvi dienas be atvangos rėkavo arba ir dar 
blogiau elgėsi (išskyrus tuos, kurie buvo suimti), dabar turėjo kuo 
pasigirti, — ir nemanykite, kad jie aptilo, kai tik praėjo pirmoji baimė 
dėl suėmimų. Aikštėse, gatvių sankryžose, smuklėse visi atvirai džiū- 
gavo, sveikino vienas kitą ir pašnibždomis gyrėsi radę būdą duonos 
kainas sumažinti. Tačiau tame džiugesy ir toje linksmybėje buvo gir- 
dėti (o ar galėjo būti kitaip?) kažkoks nerimas, nuojauta, kad taip bus 
neilgai. Žinonės apgulė kepyklas ir miltų parduotuves, kaip ir per aną 
tariamąjį laikiną perteklių, atsiradusį dėl pirmojo Antonijo Ferero 
tarifo. Visi pirko be jokio saiko. Kas tik turėjo santaupų, tas pirkosi 
duonos ir miltų. Atsargas krovė į skrynias, kubilus, katilus. Taigi, 
rungčiomis naudodamiesi pigymečiu, žmonės darė viską, kad jis ilgai 
neužtruktų (tas ir taip buvo aišku), ir neleido jam išsilaikyti be sutri- 
kimų netgi trumpą laiką. Ir štai lapkričio 15 dieną Antonijas Fereras, 
de orden de su Excelenciu*, paskelbė įsaką, kuris visiems, turintiems 
namie grūdų arba miltų, uždraudė pirkti jų, kad ir nedaug, taip pat 
pirkti duonos daugiau negu dviem dienoms, grasindamas pinigine ir 
kūno bausme, jo ekscelencijos nuožiūra; pareigūnai ir miestiečiai buvo 
įpareigoti pranešti apie įsako pažeidėjus; teisėjams įsakyta daryti kra- 
tas tuose namuose, kurie jiems bus nurodyti. Tačiau kartu buvo iš- 
leistas naujas potvurkis kepėjams, kad gerai aprūpintų krautuves duo- 
na, su pagrasinimu, kad tie, kurie nesilaikys šio įsakymo, bus siunčiami 
į galeras penkeriems metams arba daugiau, jo ekscelencijos nuožiūra. 
Jeigu jums atrodo, kad tas įsakymas buvo vykdomas, vadinasi, jūs 1u- 
rite labai gerą vaizduotę. Ir iš tikrųjų, jeigu visi tuo metu paske!bti 


* Jo ekscelencijos įsakymu (isp.). 

įsakai būtų buvę įgyvendinti, tai Milano kunigaikštystė būtų turė- 
jusi, ko gero, jūroje tiek žmonių, kiek dabar turi Didžioji Britanija!!“. 

Šiaip ar taip, paskelbus įsaką kepėjams kepti daug duonos, reikė- 
jo juos aprūpinti miltais. Ir štai buvo nutarta (kaip visada, nederlingais 
metais atsiranda noras paversti duona produktus, kurie paprastai var- 
tojami kitaip), kartoju, buvo nutarta į duonos tešlą maišyti ryžių, ir 
tokia duona buvo vadinama mišriąja. Lapkričio 23 dieną išėjo įsakas 
konfiskuoti iš kiekvieno gyventojo pusę nelukštentų ryžių (rizone — 
taip vadino juos tada, o ir dabar taip vadina tose vietose) ir perduoti 
juos maisto prievaizdui ir dvylikos narių Žinybai. Kiekvienas, kas 
laikys ryžius be minėtų sinjorų leidimo, bus nubaustas pačių pro- 
duktų konfiskavimu ir trijų skudų bauda už kiekvieną modiją. Kaip 
visi mato, bausmė visai protinga. 

Bet už tuos ryžius reikėjo mokėti, o jų kaina buvo neproporcinga 
duonos kainai. Išlyginti tą didžiulį skirtumą buvo pavesta miestui. Bet 
Dekurionų taryba, kuri miesto vardu su tuo sutiko, tą pačią lapkričio 
23 dieną pranešė gubernatoriui, kad ilgiau nebus galima išlaikyti to- 
kios naštos. Todėl gubernatorius gruodžio 7 dienos įsakymu nustatė 
kainą minėtiems ryžiams dvylika lirų už modiją; iš tų, kas norės par- 
duoti brangiau, ir iš tų, kas visiškai atsisakys parduoti, įsakė atimti 
pačius produktus ir skirti baudą, lygią jų vertei, arba dar didesnę pini- 
ginę baudą, taip pat kūno bausmę, net ligi išsiuntimo į galeras, jo ek- 
scelencijos nuožiūra, atsižvelgiant į kiekvieną atskirą atvejį ir į as- 
mens padėtį. 

Išlukštentų ryžių kaina buvo nustatyta dar prieš maištą. Reikia 
manyti, kad tarifas, arba jei vartosime terminą, paplitusį anų laikų 
metraščiuose, —,,maksimumas“ kviečiams ir kitiems duoniniams grū- 
dams buvo nustatytas kitais įsakais, apie kuriuos mes negirdėjome. 

Kadangi Milane duona ir miltai buvo pigūs, žmonės iš kaimų vir- 
tinėmis ėmė plūsti į miestą, panūdę susikrauti atsargų. Donas Gonsa- 
las, bandydamas užkirsti kelią tam, kaip jis sakė „nesklandumui“, nau- 
ju gruodžio 15 dienos įsaku uždraudė išnešti iš miesto duonos daugiau 
kaip už dvidešimt soldų, grasindamas ją atimti ir paskirti dvidešimt 
penkių skudų baudą, o tuo atveju, jeigu nusikaltėlis negalėtų sumo- 
kėti,— du kartus viešai pakabinti ant skersinio ir uždėti dar didesnę 
baudą kaip paprastai, jo ekscelencijos nuožiūra. To paties mėnesio 
22 dieną (nežinia, kodėl taip vėlai) paskelbė panašų potvarkį dėl mil- 
tų ir grūdų. 

Minia norėjo susikurti perteklių plėšimu ir padegimais; vyriausy- 

bė norėjo išsaugoti jį galeromis ir kankinimais. Visos šios priemonės 
buvo vieno galo. Skaitytojui aišku, kas galėjo iš to išeiti, ir jis greitai 
sužinos, kuo visa tai baigėsi iš tikrųjų. Be to, nesunku pamatyti ir nau- 
dinga atkreipti dėmesį, kaip vis dėlto glaudžiai susijusios tarpusavy 
šios keistos priemonės: kiekviena iš jų būtinai kilo iš ankstesniosios 
ir visos kartu — iš pirmosios, iš nustatymo duonos kainos, kuri buvo 
baisiai toli nuo tikrosios, tai yra nuo tos, kurią natūraliai lemtų san- 
tykis tarp paklausos ir pasiūlos. Masėms tokia priemonė visada rodė- 
si ir turėjo rodytis ne tik didžiai teisinga, bet ir paprasta, ir lengvai 
įgyvendinama. Todėl visai aišku, kad badmečio skurde ir kančiose 
žmonės jos trokšte trokšta, prašo ir, jei galima, net reikalauja. O pas- 
kui, kai jau ima reikštis pasekmės, tie, kam tai rūpi, mėgina jas pašalin- 
ti, pasitelkę į pagalbą įstatymą, draudžiantį daryti tai, ko reikalavo 
ankstesnis įstatymas. Tegu bus mums leista tarp kitko nurodyti čia sa- 
votišką sutapimą. Vienoje šalyje, mums artimoje epochoje, audrin- 
giausioje ir puikiausioje naujosios istorijos epochoje, tokiomis aplin- 
kybėmis buvo imtasi panašių priemonių'!'š (net galima pasakyti — 
iš esmės tų pačių, skirtingas buvo tik užmojis, o tvarka beveik ta pati), 
nors laikai jau buvo nebe tie, o mokslo lygis Europoje, ir ypač toje 
šalyje, buvo smarkiai pakilęs. Ir taip atsitiko visų pirma todėl, kad pla- 
čiosios liaudies masės, kurių mokslas nebuvo pasiekęs, ilgą laiką pri- 
metinėjo savo nuomonę įstatymdaviams ir, kaip ten sakoma, vedžio- 
j0 jų ranką. 

Taigi, grįžtant prie mūsų pasakojimo, reikia pasakyti, kad buvo 
du svarbiausi maišto padariniai: buvo grobiami ir naikinami maisto 
produktai per patį maištą, taip pat neprotingai ir nesaikingai buvo 
eikvojami grūdai, kol galiojo tarifas, nors atsargos buvo labai nedi- 
delės ir jų tik vargiai galėjo pakakti ligi naujo derliaus. Prie šių bendro 
pobūdžio pasekmių reikia priskirti ir tuos keturis nelaiminguosius, 
kurie buvo pakarti kaip maišto vadai: du prieš „Kepyklą su params- 
čiais“, o kiti du ten, kur prasideda gatvė, prie maisto prievaizdo namų. 

Beje, tų laikų metraščiai buvo rašomi taip netvarkingai, kad juo- 
se nerasi nė žinios apie tai, kaip ir kada buvo atšauktas tas priversti- 
nis tarifas. Jeigu trūkstant tikrų žinių bus leista paspėlioti, tai mes 
linkę manyti, kad jis buvo panaikintas prieš pat gruodžio 24-ąją arba 
tuoj po jos, kai buvo įvykdyta minėta bausmė. O dėl įsakų, tai po pas- 
kutinio, kurį mes citavome, išleisto to paties mėnesio 22 dieną, dau- 
giau apie maisto produktus nieko neberandame,— gal jie dingo iš 
mūsų akiračio, o gal pagaliau ir vyriausybė, sutrikusi, jeigu ne pamo- 

kyta, kad visos priemonės nuėjo veltui, ir sugniuždyta aplinkybių, 
viską paliko likimo valiai. Tačiau kai kurių istorikų pasakojimuose 
(o tie mokslo žmonės linkę veikiau aprašinėti didelius įvykius negu 
rodyti jų priežastis ir nuoseklią raidą) mes randame krašto ir ypač 
miesto vaizdą vėlyvą žiemą ir pavasarį, kai svarbiausia blogybės prie- 
žastis, būtent maisto produktų išteklių ir jų poreikio neatitikimas, 
ne tik kad nebuvo pašalinta, bet, atvirkščiai, netgi paaštrėjusi dėl prie- 
monių, tik laikinai stabdančių jos veikimą, kai nepakankamai buvo 
įvežama grūdų iš užsienio, — tam trukdė ne tik menkos visuomeni- 
nės ir privačios priemonės, bet taip pat ir skurdas kaimyninėse šaly- 
se, lėta ir silpnai išsivysčiusi prekių apyvarta, pagaliau ir patys įsta- 
tymai, linkę nustatyti ir palaikyti žemas duonos kainas, — kai, karto- 
ju, tikroji bado priežastis, arba, tiksliau sakant, pats badas siautėjo ne- 
sulaikomai, visu smarkumu. Štai jums to liūdno vaizdo kopija. 

Kiekviename žingsnyje uždarytos parduotuvės, didesnė dalis dirb- 
tuvių tuščios, gatvėse nenusakomas reginys, neišsenkamas vargo srau- 
tas, begalinės kančios. Profesionalių elgetų liko mažai, jie ištirpo mar- 
goje Žmonių masėje ir turėjo varžytis dėl išmaldos su tais, iš kurių 
patys anksčiau jos gaudavo. Pardavėjai ir patarnautojai, šeimininkų 
atleisti ir, kasdieninėms pajamoms sumažėjus arba visai dingus, vos ne 
vos pragyveną iš santaupų; patys tie šeimininkai, užsidarius jų įmo- 
nėms, subankrutavę ir nuskurdę; darbininkai ir net meistrai visokiau- 
sios gamybos ir visokiausių amatų, nuo pačių paprasčiausių ligi su- 
dėtingiausių, nuo būtiniausių ligi prabangos daiktų, — klajojo nuo 
durų prie durų, iš gatvės į gatvę, glaustėsi pakampėse, sėdėjo susikūp- 
rinę ant grindinio palei namus ir bažnyčias, gailiai prašydami išmal- 
dos, prispausti vargo ir degdami iš gėdos, kurios dar nebuvo įveikę, 
sumenkę, nusikamavę, drebantys nuo alkio ir šalčio; žmonės sudėvė- 
tais ir nuskurusiais drabužiais, kuriuose betgi dar buvo matyti seno- 
sios gerovės žymių. Buvo jie iškamuoti dykinėjimo ir nevilties, bet, 
pažvelgęs į juos, dar galėjai pasakyti, kad tai žmonės, pratę dirbti do- 
rai, nuoširdžiai. Šioje skurdžioje minioje maišėsi ir nemaža tarnų, 
kuriuos atleido šeimininkai, gyvenę anksčiau vidutiniškai, bet dabar 
patekę į vargą, o kartu ir tokie, kurie, kad ir gerai gyveno, šitokiais 
metais turėjo atsisveikinti su prabanga. Prie šių vargdienių pritapę 
daug ir tokių, kurie priversti gyventi iš jų kišenės: vaikų, moterų, se- 
nių, susirinkusių prie savo ankstesnių maitintojų arba elgetaujančių 
netoli jų. 

Buvo čia ir daug bravų, kurie dėl bendrų priežasčių neteko pik- 

tadario duonos ir dabar vaikščiojo prašydami jos kaip išmaldos. Juos 
galėjai pažinti iš sušiauštų kuodų ir prašmatnių, bet nudriskusių ap- 
darų, taip pat iš savotiško elgesio ir manierų, iš tų žymių, kurių pa- 
lieka veide įpročiai, — žymių, tuo labiau pastebimų ir aiškių, kuo ypa- 
tingesni tie įpročiai. Bado sutramdyti, rungčiomis prašinėdami išmal- 
dos, išsigandę, nusivylę, valkiojosi jie gatvėmis, kuriomis kadaise vaik- 
ščiojo iškėlę galvą, įtaringai ir piktai dairydamiesi į šalis, apsirengę 
puošniomis ir įmantriomis striukėmis, su didžiulėmis plunksnomis 
prie skrybėlės, apsikarstę brangiais ginklais, išsipustę, išsikvėpinę; 
nusižeminę tiesė jie dabar ranką, kurią tiek kartų išdidžiai kėlė įžūliai 
kam nors pagrasinti arba iš pasalų kam nors nusmeigti. 

Bet gal baisiausiai ir graudžiausiai atrodė sodiečiai, slankioją po 
vieną, po du ar ištisomis šeimomis: vyrai, žmonos su kūdikiais ant ran- 
kų arba pririštais ant nugaros, su vaikais, vedamais už rankų, su sc- 
niais, dūlinančiais iš paskos. Vieni, apimti nevilties, buvo išbėgę iš sa- 
vo namų, užpultų ir išgrobstytų kariuomenės, apsistojusios ten ar Žy- 
giuojančios pro šalį; tarp jų buvo ir tokių, kurie, norėdami sužadinti 
užuojautą ir pabrėžti visą savo padėties baisumą, viešai rodė mėlynes 
ir randus, gautus ginant paskutinius savo trupinius, bėgant nuo aklo ir 
žiauraus kareivių siautėjimo. Kiti, išvengę šios ypatingos Dievo rykštės, 
bet genami kitų dviejų, nuo kurių nebuvo apsaugotas nė vienas šalies 
kampelis, būtent — nederliaus ir mokesčių, didelių kaip niekada, ren- 
kamų vadinamiesiems karo poreikiams tenkinti, traukė ir traukė į 
miestą kaip į senovės tvirtovę ir paskutinį gausybės ir maldingo gai- 
lestingumo prieglobstį. Naujai atvykusius buvo galima pažinti ne tik 
iš jų nedrąsios eisenos ir sutrikimo, bet ypač iš apstulbusių ir nusivy- 
lusių veidų, nes jie susidūrė su žmonių antplūdžiu, su skurdo varžy- 
bomis kaip tik ten, kur tikėjosi susilaukti ypatingos užuojautos, dėme- 
sio ir paramos. Kiti, jau daugiau ar mažiau laiko slampinėję po miestą 
ir gyvenę tiesiog gatvėje, vos vos besilaikė iš atsitiktinės pagalbos ar 
išmaldos, — didžiulis buvo skirtumas tarp išteklių ir poreikių, — jų 
veidai bei judesiai bylojo apie dar nykesnį ir didesnį sugniužimą. Ap- 
sirengę jie buvo įvairiai — tie, apie kuriuos dar buvo galima pasa- 
kyti, kad apsirengę. Ir išvaizda jų buvo įvairi: išbalę lygumų gyventojų 
veidai, įdegę — priekalnių aukštumų ir kalvotų vietų, rausvi — kal- 
nėnų; bet visi liesi ir išvargę, visi giliai įdubusiomis akimis, sustingusiu, 
kraupiu pamišėlio žvilgsniu; plaukai susitaršę, barzdos ilgos, susivė- 
lusios; kūnai, suorendę ir užsigrūdinę darbe, dabar išsekinti vargo; su- 
siraukšlėjusi oda ar: įdegusių rankų ir kojų, ant sulysusios krūtinės, 

matomos pro nevalyvus skudurus. Ir greta šito prarastos jėgos reginio 
ne mažiau gailiai atrodė silpnoji lytis ir vaikai, kurie savaime buvo 
gležnesni, bejėgiškesni. 

Šen bei ten gatvėse, prie pat namų, dryksojo sutrypti sutrešę šiau- 
dai, susimaišę su purvinais skudurais. Tačiau ir tas šiukšlynas buvo 
žmogaus gailestingumo dovana ir ženklas — tai guoliai, kur bent dalis 
nelaimingųjų galėjo naktį padėti galvą. Dažnai ir dieną galėjai pa- 
matyti čia gulint ar pusiaugula sėdint ką nors, kam nuovargis ir al- 
kis atėmė paskutines jėgas ir pakirto kojas. Ne sykį tokiame skur- 
džiame guolyje tysojo lavonas, o kartais, būdavo, ir stovintis žmogus 
staiga krinta žemėn it skuduras ir negyvas lieka gulėti gatvėje. 

Kai kada prie kurio nors guolio pasilenkdavo praeivis ar kaimy- 
nas, staiga apimtas užuojautos. Kai kur pasirodydavo pagalba, suor- 
ganizuota su blaiviu įžvalgumu, teikiama dosnios rankos, pratusios 
plačiu mastu daryti gerus darbus. Tai buvo gerojo Federigo ranka. 
Jis parinko šešis tvirto sudėjimo kunigus, kurių širdys degė gyva 
ir pastovia artimo meile, suskirstė juos po du ir kiekvienai porai 
pavedė trečdalį miesto. Lydimos nešikų su visokiu maistu, stipri- 
nančiais gėrimais ir drabužiais, kas rytas šios trys poros trauk- 
davo į visas puses, eidavo prie tų, kurie bejėgiškai gulėjo ant 
žemės, ir teikdavo būtiną pagalbą. Kas jau merdėjo ir negalėjo 
valgyti, gaudavo paskutinį patepimą ir paguodą. Alkaniems dalyda- 
vo sriubą, kiaušinius, duoną, vyną; kitiems, nusilpusiems nuo ilgesnio 
badavimo, duodavo buljono, ekstraktų, stipraus vyno, pirma juos at- 
gaivinę, o prireikus negailėdavo nė spiritinių gėrimų. Taip pat dalijo 
drabužius tiems, kurių nepridengtas nuogumas buvo itin šlykštus. 

Tačiau tuo jų pagalba nesibaigė: gerasis ganytojas norejo, kad 
bent tiems, kurie ją gaudavo, ji būtų veiksminga ir pastovi, o ne 
trumpalaikė. Tiems vargšams, kuriems ši pirmoji parama sugrąžindavo 
pakankamai jėgų ir kurie jau galėjo laikytis ant kojų ir vaikščioti, 
duodavo kiek pinigų, kad skurdas ir kitokios pagalbos stoka ne- 
grąžintų jų labai greitai į pirmesnę būklę; kitiems ieškojo prieg- 
lobsčio ir maisto artimesniuose namuose. Pasiturintys žmonės daž- 
niausiai priimdavo juos stačiai iš gailestingumo, lyg iš pagarbos kar- 
dinolui; kitus, kurie troško padėti, bet neturėjo lėšų, kunigai pra- 
šydavo priimti vargšus už pinigus, patys nustatydavo kainą ir tuoj 
pat sumokėdavo dalį grynais. Paskui apie tuos priglaustuosius pra- 
nešdavo parapijų klebonams, kad juos lankytų, o ir patys lanky- 
davo. 

Nereikia nė sakyti, kad Federigas nesitenkino tik tokiais ypa- 
tingais žmonių kančių atvejais ir kad jis, to nelaukęs, pasistengdavo su- 
teikti pagalbą. Jo liepsninga ir pasiaukojanti žmonių meilė viską 
matė, visur lankėsi, skubėjo padėti ten, kur nebebuvo įmanoma ką 
nors padaryti, atitikdama, taip sakant, tas formas, kuriomis reiš- 
kėsi skurdas. Iš tikrųjų, jis stengėsi sukaupti kuo daugiau lėšų, 
dar griežčiau varžė savo paties išlaidas ir dažnai eikvodavo san- 
taupas, skirtas visai kitiems tikslams, kurie dabar pasidarė nebe 
tokie svarbūs, ieškojo visokių būdų prasimanyti pinigų, kad paskui 
galėtų atiduoti viską alkstantiems šelpti. Pripirko daug grūdų ir gerą 
jų dalį išgabeno į labiausiai skurstančias savo vyskupijos vietas, 
o kadangi pagalba buvo žymiai mažesnė už poreikius, išsiuntė 
ir druskos, „su kuria,— pasakoja apie tai Ripamontis*, — pievų 
žoles ir medžių žievę galima vartoti maistui“. Miesto klebonams jis 
taip pat dalijo grūdus ir pinigus, pats nuolat lankė kvartalą po 
kvartalo, dalydamas išmaldą; daugeliui vargingų šeimų padėjo slaptai; 
arkivyskupo rūmuose, kaip tvirtina savo „Pranešime“, kurį dažnai 
toliau cituosime, anų laikų rašytojas, gydytojas Alesandras Tadi- 
nas**, kas rytą buvo išdalijama du tūkstančiai dubenių ryžių sriubos. 

Bet šita labdarybė, kurią mes, be abejo, galime pavadinti mil- 
žiniška, kadangi ją vykdė vienas žmogus ir savo lėšomis (mat Fe- 
derigas sąmoningai vengė skirstyti kitų aukas), šita labdarybė kartu 
su kitų privačių asmenų aukomis, kad ir ne tokiomis gausiomis, 
bet dažnomis, kartu su lėšomis, Dekurionų tarybos paskirtomis Maisto 
žinybai, kuriai buvo pavesta jas dalyti, — vis dėlto buvo labai menka, 
palyginti su poreikiais. Vos tiktai kardinolo gailestingumas pratęs- 
davo gyvenimą vieniems kalnėnams, mirštantiems iš bado, jau kiti 
prieidavo ligi paskutiniosios. Bet ir pirmieji vėl atsidurdavo tokioje 
pat būklėje, kai kukli pagalba pasibaigdavo. Kitose vietose, ne už- 
mirštose, o tik paliktose antroje eilėje, nes jų būklė nebuvo tokia 
sunki, o gailestingumas turėjo daryti atranką, skurstančiųjų kančios 
greitai tapdavo mirtinos; žmonės masiškai žuvo ir iš visur bėgo 
į miestą. Čia, sakysim, du tūkstančiai alkstančių, tvirtesnių, mitriau 
nustumiančių varžovus ir prasiskinančių kelią, gaudavo sriubos tiek, 


* „Tėvynės istorija“, dek. V, kn. VI, p. 386. (Autoriaus past.) 

*+ „Pranešimas apie tai, iš kur atsirado ir kaip kasdien plito didysis maras, 
užkrečiamas, nuodingas ir kenksmingas, kilęs Milano mieste, ir t.t.“ Milanas, 1648, 
p. 10. (Autoriaus past.) 

kad nemirtų iš bado tą pačią dieną, betgi daug tūkstančių kitų 
likdavo užpakaly su skaudžiu pavydu aniems, reikia pasakyti, laimin- 
giesiems, o tarp nuskriaustųjų dažnai būdavo jų žmonos, vaikai, 
tėvai. Ir tuo tarpu, kai vienuose miesto kvartaluose Žmones, pa- 
liktus likimo valiai ir atsidūrusius didžiausioje neviltyje, pakeldavo 
nuo žemės, atgaivindavo, priglausdavo ir aprūpindavo kuriam lai- 
kui,— šimtuose kitų vietų žmonės krito, alpo ar net mirė be pa- 
galbos, be dvasinės paguodos. 

Visą dieną gatvėse girdėjosi nerimastingi maldaujančių balsai, 
o naktį aidėjo duslios aimanos, kartkartėmis ir garsios raudos ir 
klyksmai, kylantys iš pačių sielos gelmių. Neretai koks nors ne- 
laimingasis baigdavo savo maldą šiurpiu spiegimu. 

Pažymėtina, kad tokio begalinio skurdo, tokių gailių aimanų 
akivaizdoje niekas nemėgino ir nė žodžiu neragino kitų maištauti, 
bent jau nėra išlikę apie tai jokių Žinių. O betgi tarp tų, kurie 
gyveno ir mirė tokiose sąlygose, buvo nemažai žmonių, išauklėtų 
anaiptol ne romiai kentėti. Tarp jų buvo šimtai tų pačių žmonių, 
kurie pagarsėjo švento Martyno dieną. Nereikia manyti, kad keturių 
nelaimingųjų, nukentėjusių už kitus, pavyzdys būtų galėjęs pažaboti 
visus kitus. Kaip dabar galėjo veikti šitų klaidžiojančių, besitel- 
kiančių į vieną vietą Žmonių dvasią netgi ne bausmė, o tik jos 
prisiminimas, kai tie žmonės matė, kad jie pasmerkti lėtai žūti 
ir jau žūva? Bet taip jau sukurtas žmogus: su apmaudu ir įtū- 
žiu stojame prieš nedidelį blogį ir tylomis lenkiamės prieš begalinį, 
kęsdami tegu ir ne nuolankiai, o vis dėlto abejingai, tai, kas iš 
pradžių atrodė nepakenčiama. 

Spragos, kurias mirtis kasdien darė šiose skurdžių miniose, kasdien 
būdavo užkamšomos iš naujo. Nenutrūkstamas žmonių srautas plūdo 
pirma iš aplinkinių kaimų, paskui iš visos apygardos, paskui iš 
įvairių valstybės miestų ir pagaliau iš kitų valstybių miestų. O 
tuo tarpu iš Milano kasdien bėgo senieji jo gyventojai: vieni — kad 
nematytų šitų baisių negandų, kiti — pastebėję, kad jiems, taip sakant, 
atima duoną nauji varžovai. Puolę į neviltį, jie paskutinį kartą 
mėgino ieškoti pagalbos kurioje kitoje vietoje, bet kur, kad tik 
minia nebūtų tokia tiršta ir taip atkakliai nesirungtų dėl išmaldos. 
Eidami į priešingas puses, vieni ir kiti klajūnai susitikdavo, vieni 
kitais šlykštėdavosi, vieni kitiems žadindavo sielvartą, kraupiai pra- 
našaudami galą, prie kurio artėjo ir vieni, ir kiti. Bet visi ir toliau 
ėjo savo keliu, nors ir praradę viltį pakeisti savo likimą, nes neno- 

rėjo grįžti į savo padangę, kuri tapo tokia nepakenčiama, ir vėl 
pamatyti tas vietas, kur pateko į tokią neviltį. Nebent kas nustodavo 
paskutinių jėgų, krisdavo ant kelio ir čia pat mirdavo: kraupus 
reginys nelaimės draugams ir galbūt siaubingas priekaištas ki- 
tiems bendrakelioniams. ,„,Mačiau,— rašo  Ripamontis,— gatvėje, 
palei miesto sieną, moters lavoną... Iš burnos kyšojo apkramtyta 
žolė, o lūpos buvo sučiauptos: regis, paskutinės beviltiškos pastangos... 
Ant pečių ji turėjo nedidelį ryšulėlį, o iš priekio vystyklais pririštą 
kūdikį, kuris verkė ir prašė krūties... Atsirado gailestingų žmonių, 
kurie pakėlė vargšelį nuo žemės ir nusinešė, prisiėmę šiuo tarpu 
motinos pareigas“. 

Prabangos ir skarmalų, pertekliaus ir skurdo kontrastai, taip 
dažnai regimi paprastais laikais, tuo metu visiškai išnyko. Skarmalai 
ir skurdas viešpatavo beveik visur, o visa kita vargu ar buvo aukš- 
čiau kuklios vidutinybės. Didžiūnai vaikščiojo paprastais, kukliais 
drabužiais, kartais sudėvėtais ir netgi nudryžusiais. Vieni todėl, kad 
visuotinis skurdas išsėmė ir jų išteklius ar smogė lemtingą smūgį 
ir taip jau pašlijusiai jų padėčiai, kiti dėl to, kad bijojo savo pra- 
banga sukelti žmonių pasipiktinimą arba gėdijosi puikuotis visuotinės 
negandos akivaizdoje. Visų nekenčiami, bet gerbiami smurtininkai, 
pratę vaikščioti su pulku bravų, dabar slankiojo daugiau pavieniui, 
nuleidę galvą, tarytum siūlydami taiką ir jos prašydami. Tie, kurie 
ir gerais laikais buvo humaniškesni ir kukliau elgėsi, taip pat atrodė 
suglumę, priblokšti ir tartum prislėgti bekraščio skurdo, kuris išsėmė 
visas pagalbos ir net, galima sakyti, užjautimo galimybes. Kas 
dar galėjo teikti kokią išmaldą, turėjo liūdnai rinktis didesnį ar mažesnį 
išbadėjimo laipsnį, tą ar kitą paskutinio skurdo atvejį. Ir kai tiktai 
kieno gailestinga ranka tiesėsi prie kokio nelaimingojo rankos, tuojau 
aplink susispiesdavo visas būrys kitų nelaimingųjų. Stipresnis prasi- 
braudavo į priekį ir kuo atkakliausiai melsdavo pagalbos; susi- 
baigę seniai ir vaikai tiesė sulysusias rankas; motinos kėlė į viršų 
ir iš tolo rodė verkiančius vaikus, nešvariais skarmalais suvystytus ir 
be jėgų suglebusius joms ant rankų. 

Taip praėjo žiema ir pavasaris. Sanitarijos žinyba jau kuris 
laikas įspėjo Maisto žinybą apie užkrečiamos ligos pavojų, gresiantį 
miestui dėl skurdo, įsiviešpatavusio visuose kvartaluose, ir siūlė 
išskirstyti elgetas po visokias prieglaudas. Kol šitas pasiūlymas buvo 
svarstomas, kol buvo patvirtintas, kol buvo ieškoma priemonių, 
būdų ir patalpų jam įvykdyti, lavonų gatvėse kasdien vis daugėjo, 

o podraug didėjo ir naujos negandos pavojus. Tada Maisto žinyboje 
buvo pasiūlyta kita išeitis, lengvesnė ir greitesnė, būtent: surinkti 
visus elgetas, sveikus ir ligotus, į vieną vietą, į ligoninę, kur jie 
būtų išlaikomi ir gydomi visuomenės lėšomis. Taip ir buvo nus- 
pręsta, nors Sanitarijos žinyba laikėsi nuomonės, kad, susibūrus 
tokiai galybei Žmonių, pavojus, nuo kurio kaip tik ir norėta apsi- 
saugoti, būtinai padidės. 

Milano ligoninė (jeigu kartais šitas pasakojimas pateks į rankas 
žmogui, kuris nėra jos nei matęs, nei apie ją skaitęs) — tai ke- 
turkampis, beveik kvadratinis aptvaro formos pastatas už miesto, 
į; kairę nuo vadinamųjų Rytų vartų, atskirtas nuo miesto sienos 
grioviu, keliu, pylimu ir nedideliu kanalu, juosiančiu pastatą iš visų 
pusių. Du išilginiai jo šonai turi apie penkis šimtus žingsnių ilgio, 
du kiti — gal penkiolika žingsnių mažiau; visi keturi šonai iš lauko 
pusės suskirstyti į mažučius kambarėlius per vieną aukštą; iš vidaus 
palei tris sienas eina skliautuotas ištisinis portikas, paremtas ne- 
aukštomis laibomis kolonomis. 

Tų kambarėlių buvo du šimtai aštuoniasdešimt aštuoni ar maž- 
daug tiek. Mūsų laikais, prakirtus didžiulę angą viduryje ir kitą, 
mažesnę, fasado kampe, nuo plento pusės, daugybė šių kambarėlių 
buvo sunaikinta. Mūsų pasakojamais laikais tebuvo dvejos durys: 
vienos vidury fasado, iš miesto sienos pusės, kitos priešais, iš kito 
šono. Pačiame kiemo centre stovėjo ir dabar tebestovi nedidelė 
aštuonkampė bažnytėlė. 

Tas trobesys, pradėtas statyti 1489 metais už vieno privataus 
asmens paliktus pinigus, o paskui užbaigtas visuomenės ir kitų tes- 
tatorių, taip pat labdaringų žmonių lėšomis, visų pirmiausia buvo 
skirtas priglausti ligoniams, sergantiems maru. Maras jau gerokai prieš 
tai ir daug metų vėliau kildavo paprastai du, keturis, šešis, aštuo- 
nis kartus per šimtmetį čia vienoje, čia kitoje Europos šalyje, kartais 
apimdamas didesnę jos dalį ar net nusiaubdamas skersai ir išilgai 
visą žemyną. Tuo metu, apie kurį kalbame, ligoninėje tebuvo lai- 
komos įtartinos prekės, kurioms uždėtas karantinas. 

Dabar, kai prireikė ją ištuštinti, per daug nežiūrėta sanitarijos 
taisyklių ir, skubiai išdezinfekavus patalpas ir padarius viską, kas 
liepta, prekės iš karto buvo išduotos krautuvininkams. Kambarius 
išklojo šiaudais, sudarė maisto atsargų, kiek tik buvo galima, ir 
viešu įsaku ėmė kviesti visus elgetas ten glaustis. 

Daugelis atėjo patys, iš aikščių ir gatvių sunešė ten visus li- 

gonius, ir per kelias dienas vienų ir kitų prisirinko daugiau kaip 
trys tūkstančiai. Bet dar daugiau elgetų liko be prieglobsčio. Gal 
kiekvienas iš jų laukė, kad nueitų kiti, tikėdamasis, jog pasilikusiems 
daugiau teks miestiečių išmaldos; gal kas ir iš prigimties šlykštėjosi 
bet kokiu kalėjimu; gal vargšai nepasitikėjo tuo, ką jiems duoda 
žmonės, laikantys savo rankose turtus ir valdžią (nepasitikėjimas 
yra visada proporcingas neišmanymui tų, kurie jį jaučia, ir tų, 
kurie jį kelia, vargšų skaičiui ir įstatymų neteisingumui); gal tin- 
kamai suprato tai, kas iš tikrųjų buvo šitas siūlomasis geras darbas; 
gal dėl visų šitų priežasčių, o drauge ir dar dėl kitų, — žodžiu ta- 
riant, daugumas, nepaisydami įsako, ir toliau skurdo bei elgetavo 
gatvėse. Tai pamačius, buvo nuspręsta griebtis prievartos. Visur 
buvo išsiuntinėti sbirai varyti elgetų į ligoninę; tuos, kurie prie- 
šinsis, jie turėjo vesti tenai surištus; už kiekvieną atvestąjį buvo 
skiriama dešimties soldų premija. Taigi net sunkiausiomis sąlygomis 
atsiranda visuomeninių pinigų, kurie išeikvojami be jokios prasmės. 
Ir nors, kaip pareiškė autoritetinga Maisto žinyba, tam tikras skaičius 
elgetų paliko miestą, norėdami gyventi ar mirti kitur, kad tik liktų 
laisvi, tačiau jų medžioklė buvo tokia sėkminga, jog per trumpą 
laiką tiek gera valia, tiek prievarta priglobtųjų skaičius pasiekė 
dešimtį tūkstančių. 

Reikia manyti, kad moterys ir vaikai buvo apgyvendinti atskirose 
patalpose, nors anų laikų memuarai apie tai ir nutyli. Pavyzdin- 
gos tvarkos palaikymo taisyklių ir įsakymų, žinoma, netrūko. Bet 
tik pagalvokite, ar galima įvesti ir palaikyti tvarką, ypač tokiais 
laikais ir tokiomis sąlygomis, susibūrus tokiai gausybei visokiausių 
žmonių, kada kartu su atėjusiais savo valia buvo tiek pat atvestų 
prievarta; kartu su tais, kuriems elgetavimas buvo liūdna būtinybė, 
nelaimė, gėda, — tokių, kuriems tai buvo amatas; kartu su tais, kurie 
iš mažens buvo pratę dorai dirbti laukuose ir dirbtuvėse,— dau- 
gybė kitų, išmokusių dykaduoniauti, sukčiauti, įžūliai elgtis ir smur- 
tauti aikštėse, smuklėse, despotų rūmuose. 

Kaip visi šie Žmonės gyveno ir maitinosi, su širdgėla galima 
būtų įsivaizduoti, net jeigu neturėtume apie tai tikrų Žinių; bet 
jų turime. Miegojo jie susigrūdę po dvidešimt, po trisdešimt žmonių 
kiekvienoje iš tų celių arba tysojo po portikais ant kuokšto sutre- 
šusių, dvokiančių šiaudų, o kartais ir ant plikos žemės, mat nors 
ir buvo įsakyta šiaudų pakankamai duoti šviežių ir juos nuolat 
keisti, iš tikrųjų jie buvo prasti, jų buvo mažai, o ir tų niekas 

nekeisdavo. Taip pat buvo įsakyta duoną duoti gerą, — nejaugi kada 
nors koks pareigūnas liepė gaminti ir dalyti prastus produktus? 
Bet argi įmanoma buvo įvykdyti tokį įsakymą čia, kai reikėjo 
aprūpinti tokią daugybę žmonių, jei būna sunku tai padaryti ir 
paprastomis sąlygomis, kai reikia aptarnauti daug mažiau žmonių? 
Tuo metu ėjo kalbos, ir apie tai byloja memuarai, kad į ligoninės 
duoną buvo maišoma sunkiai virškinamų, nemaistingų medžiagų, ir, 
deja, reikia tikėti, jog tokios šnekos buvo pagrįstos. Trūko net 
vandens, noriu pasakyti — sveiko, tekančio vandens: bendru šuliniu 
virto seklus kanalas aplink ligoninę su beveik stovinčiu vandeniu, 
prižėlęs maurų, dumblinas. Argi jis galėjo būti kitoks, kada tokia 
daugybė nešvarių žmonių ėmė juo naudotis? 

Be visų šitų pragaištingų aplinkybių, taip smarkiai veikusių 
ligotus arba sumenkusius kūnus, reikia paminėti dar labai prastus 
orus: po įkyraus lietaus atėjo dar įkyresnė sausra, o su ja — baisi 
kaitra. Prie fizinių kančių prisidėjo dvasinės kančios, nuobodulys 
ir širdgėla dėl laisvės praradimo, ankstesnio gyvenimo ilgesys, siel- 
vartas dėl žuvusių artimųjų, nerimas dėl tų, kurie dingę, tarpusavio 
skriaudos, bjaurėjimasis vienas kitu — tiek visokiausių jausmų, nusi- 
minimo ir tužmo sužadintų, atsineštų čionai ar čia kilusių. Mirties 
baimė ir nuolatinis jos vaizdas — juk mirtis dėl visų minėtų prie- 
žasčių pasidarė čia įprastas daiktas — savaime tapo nauja ir ga- 
linga žmonių žuvimo priežastimi. Ir nieko nuostabaus, kad tarp 
ligoninės sienų mirtingumas taip didėjo, jog atrodė, kad čia tikra 
maro epidemija, — beje, daug kas ją taip ir vadino. Galbūt visų 
tų priežasčių sutapimas ir paaštrėjimas tik paspartino grynai epide- 
minio antkryčio plitimą, ar gal (kaip, matyt, atsitinka ir ne per 
tokius sunkius ir ilgus badmečius kaip šitas) tikrai čia būta kaž- 
kokios užkrečiamos ligos, kuri silpnuose žmonių kūnuose, iškamuo- 
tuose skurdo ir blogo maisto, bjauraus oro, nešvaros, kančių ir 
nevilties, susirado, taip sakant, palankias sąlygas ir dirvą — žodžiu, 
visa, ko reikia jai kilti, tarpti ir plisti (jeigu neišmanėliui leistina 
ištarti čia šiuos žodžius, remiantis kai kurių gydytojų spėliojimais, ne- 
seniai vėl pakartotais su daugybe išvedžiojimų ir išlygų žmogaus, 
ir mokyto, ir įžvalgaus *). Galbūt epidemija kilo pačioje ligoninėje, 


* „Apie dėmėtąją šiltinę... ir apie kitas epidemijas apskritai“. Gydytojo F. Enriko 
Ačerbio!'!? veikalas, sk. III, $ 1. (Autoriaus past.) 

kaip, matyt, galvojo, sprendžiant iš migloto ir netikslaus pranešimo, 
Sanitarijos žinybos gydytojai; ar ji gal pasirodė dar prieš tai, bet 
nebuvo pastebėta (tikriausiai taip ir bus buvę, nes skurdas visur 
viešpatavo jau seniai, o mirtingumas buvo didelis), o dabar, atnešta į 
šią Žmonių masę, ėmė baisiai plisti. Ar vienas, ar kitas šių spėjimų 
teisingas, bet kasdien ligoninėje mirštančiųjų skaičius per trumpą 
laiką prašoko šimtą. 

Tuo metu, kai visi čia dar gyvi drebėjo nuliūdę, apimti nerimo, 
baimės, Maisto žinyboje viešpatavo gėdingas sąmyšis ir neryžtin- 
gumas. Visi ilgai tarėsi, išklausė Sanitarijos žinybos nuomonės; nieko 
kito neliko kaip atšaukti visa, kas buvo padaryta su tokiu iškil- 
mingumu, su tokiom išlaidom ir su tokia žmonių priespauda. Ati- 
darė ligoninę ir išleido visus dar nesusirgusius vargšus, ir tie iš- 
lakstė į visas šalis su dideliu džiaugsmu. Mieste vėl pasigirdo aimanų, 
bet jau silpnesnių, o ir tos kartais nutildavo. Miestas vėl pamatė 
šią minią, bet žymiai praretėjusią ir keliančią dar didesnę užuo- 
jautą, Ripamončio žodžiais tariant, nes baisu buvo, kaip galėjo 
tiek sumažėti žmonių. Ligonius pernešė į Santa Marija dela Stelą, 
kur tada buvo vargšų prieglauda. Dauguma ten ir mirė. 

Tuo tarpu ėmė geltonuoti palaimintieji laukai. Elgetos, atėję iš 
sodžių, išvaikščiojo kas sau, skubėdami į taip lauktos pjūties darbus. 
Gerasis Federigas išlydėjo juos, iš paskutiniųjų stengdamasis dar 
jiems padėti: kiekvienam sodiečiui, atėjusiam į arkivyskupiją, davė 
džuliją'“? ir pjautuvą. 

Su pjūtimi pagaliau baigėsi ir badas. Tačiau nors mirtingumas 
nuo epidemijos arba užkrečiamos ligos kasdien ir mažėjo, jis vis 
dėlto nusitęsė ligi rudens. Jis buvo jau benykstąs, tik štai atsirado 
nauja rykštė. 

Daug svarbių įvykių, tokių, kurie ne veltui vadinami „istoriniais“, 
atsitiko per šį laiką. Kaip jau sakėme, kardinolas Rišeljė, paėmęs 
Larošelę, skubomis sudaręs sutartį su Anglijos karalium, pasiūlė 
Prancūzijos karaliaus tarybai ir, išdėstęs svarius argumentus, įtikino 
ją, kad Nevero kunigaikščiui turi būti suteikta efektyvi pagalba, 
ir kartu įkalbėjo patį karalių vadovauti žygiui. Besirengiant į jį, 
grafas Nasau, imperijos komisaras, pareikalavo, kad naujasis Man- 
tujos kunigaikštis atiduotų į Ferdinando rankas savo valdas, kitaip 
tasai pasiųsiąs kariuomenę ir jas užimsiąs. Kunigaikštis, kuris ir 
sunkesnėmis aplinkybėmis nesutiko priimti tokių žiaurių ir įtartinų 
sąlygų, juo labiau atsisakė dabar, padrąsintas artimos Prancūzijos 

pagalbos. Tiesa, atsisakė išsisukinėjimais ir miglotais žodžiais, lyg 
ir žadėdamas paklusti, bet kuo tie pažadai buvo aiškesni, tuo mažiau 
jis stengėsi juos tesėti. Komisaras išvažiavo, pareiškęs, kad reikės 
pavartoti jėgą. Kovo mėnesį kardinolas Rišeljė iš tiesų pradėjo 
žygį, kuriam vadovavo pats karalius. Jis paprašė Savojos kuni- 
gaikštį leisti Žygiuoti per jo valdas. Prasidėjo derybos, bet susi- 
tarti nepavyko. Po susirėmimo, pasibaigusio prancūzų pergale, vėl 
ėmė derėtis ir sudarė sutartį, į kurią kunigaikštis įrašė sąlygą, 
kad Gonsalas di Kordova nutrauktų Kazalės apgulimą, grasindamas, 
kad jeigu tas atsisakys, jis susidės su prancūzais ir užpuls Milano 
kunigaikštystę. Donas Gonsalas, manydamas, kad jis dar lengvai 
išsisuko, nutraukė Kazalės apgulimą, ten tučtuojau įžengė prancūzų 
korpusas sustiprinti įgulos. 

Šia proga Akilinis'“' parašė karaliui Liudvikui savo garsųjį so- 
netą: 

Liepsnokit, žaizdrai, duokit mums metalo, 


ir dar kitą, kuriuo ragino jį greičiau išvaduoti Šventąją žemę. 
Bet toks jau likimas, kad poetų patarimų niekas neklauso, ir jeigu 
istorijoje kartais rasite faktų, patvirtinančių jų nurodymus, galite 
drąsiai sakyti, kad viskas jau buvo nuspręsta anksčiau. Kardinolas 
Rišeljė, priešingai, nusprendė grįžti į Prancūziją, verčiamas rei- 
kalų, kurie jam atrodė skubesni. Džirolamas Sorancas, Venecijos 
pasiuntinys, pateikė daugybę argumentų, kad šis sprendimas būtų 
atšauktas, tačiau karalius ir kardinolas tiek pat klausė jo prozos, 
kiek ir Akilinio eilių, ir leidosi atgal su pagrindine armija, palikę 
tiktai šešis tūkstančius žmonių Suzoje žygio keliams saugoti ir sutarties 
vykdymui garantuoti. 

Tuo metu, kai ši kariuomenė traukėsi į vieną pusę, iš kitos 
artinosi Ferdinando pulkai. Jie įsibrovė į Gridžonio ir Valtelinos 
sritis ir rengėsi žygiuoti į Milano žemę. Jau nekalbant apie visokias 
negandas, kurias jie galėjo atnešti, Sanitarijos žinyba gavo tikrų 
žinių, kad toje kariuomenėje siaučia maras, kuris dažnai kildavo 
to meto vokiečių pulkuose, kaip liudija Varkis'2Ž, pasakodamas apie 
marą, jų atneštą prieš šimtą metų į Florenciją. Alesandrui Tadinui, 
vienam iš Sanitarijos žinybos narių (jų, be pirmininko, buvo šeši: 
keturi pareigūnai ir du gydytojai),— kaip pasakoja jis pats mūsų 
jau nurodytame „Pranešime“*,— buvo pavesta painformuoti guber- 


* P. 16. (Autoriaus past.) 

natorių, kad visam kraštui kils baisus pavojus, jeigu ši kariuomenė 
trauks per jį, kaip skelbė gandai, apgulti Mantujos. Iš viso dono 
Gonsalo elgesio galima spręsti, kad jis labai norėjo užimti garbingą 
vietą istorijoje, ir ta iš tikrųjų neturėjo jo nutylėti. Bet, kaip dažnai 
atsitinka, istorija negalėjo ar nepasirūpino pažymėti labiausiai atmin- 
tino jo poelgio, būtent, atsakymo, kurį jis ta proga davė Tadinui. 
Jis atsakė, kad nežino, ką daryti; kad naudos ir garbės sumetimai, dėl 
kurių ši kariuomenė pradėjo žygį, kur kas svarbesnį už pavojų, 
kuris jam nurodomas. Betgi reikią rasti geriausią išeitį ir atsiduoti 
Apvaizdos valiai. 

Tai va, ieškodami geriausios išeities, abu Sanitarijos žinybos 
gydytojai (minėtasis Tadinas ir Senatorė Setala, garsiojo Lodovi- 
ko'Ž* sūnus) pasiūlė Žinybai uždrausti, grasinant griežčiausiomis 
bausmėmis, pirkti iš Žygiuojančių kareivių bet kokius daiktus. Bet 
tuo, kad toks įsakymas reikalingas, niekaip nebuvo galima įtikinti 
pirmininko, „labai geros širdies žmogaus,— sako Tadinas,— kuris 
niekaip negalėjo suprasti, kaip gali mirti tūkstančiai žmonių vien 
dėl to, kad susitinka su atėjūnais ir perka jų daiktus“. Mes cituo- 
jame šitą ištrauką kaip vieną charakteringiausių tiems laikams. Vargu 
ar nuo to laiko, kai egzistuoja sanitarinės įstaigos, kuriam nors 
kitam tokios žinybos pirmininkui atėjo į galvą tokie samprotavimai, — 
jeigu apskritai galima tai pavadinti samprotavimais. 

O dėl dono Gonsalo, tai jis, davęs tokį atsakymą, greitai paliko 
Milaną. Išvykimas jam buvo toks pat liūdnas kaip ir to išvykimo 
priežastis. Jis buvo atšauktas dėl nesėkmingo karo, kurį pradėjo 
ir kuriam vadovavo. O liaudis kaltino jį dėl bado, kurį iškentėjo 
jam valdant. (To, ką jis padarė, kad kiltų maro epidemija, arba 
niekas nežinojo, arba niekas dėl to nesijaudino, kaip pamatysim 
toliau, išskyrus Sanitarijos žinybą ir ypač du gydytojus.) Ir štai, 
kai jis kelionės karieta išvažiavo iš karališkųjų rūmų su alebar- 
dininkų sargyba ir dviem raitais trimitininkais priekyje, lydimas 
virtinės vietinių didžiūnų karietų, jį sutiko garsiu švilpimu vaikai, 
susirinkę Katedros aikštėje ir paskui būriu bėgę jiems iš paskos. 
Kai kortežas pasirodė gatvėje, einančioje į Tičino vartus, pro ku- 
riuos turėjo išvažiuoti, jis atsidūrė viduryje minios: vieni jau laukė 
ten, kiti bėgo iš visų pusių, juo labiau kad trimitininkai, sąžiningai 
eidami savo pareigas, be atvangos trimitavo nuo rūmų ligi pat 
miesto vartų. Vėliau, teismo procese nagrinėjant šiuos neramumus, 
kai vienam iš trimitininkų buvo padarytas priekaištas, kad jis savo 

trimitavimu sušaukęs minią, tas atsakė: „Brangus sinjore, juk toks 
mūsų darbas; ir jeigu jūsų prakilnybei nepatiko, kad mes trimita- 
vome, reikėjo liepti mums nutilti“. Bet donas Gonsalas, ar nenorė- 
damas parodyti, kad išsigando, ar bijodamas tik dar labiau padrą- 
sinti minią, ar iš tikrųjų kiek sumišęs, — nedavė jokio įsakymo. 
Minia, kurią sargyba veltui mėgino atstumti, bėgo priešais karietą, 
iš šonų, iš paskos, šaukdama: „Tesinešdina badas, kur akys veda! 
Šalin, šalin, kraugery!“ ir dar piktesnius žodžius. Kai kortežas pri- 
siartino prie vartų, pasipylė akmenys, plytgaliai, kopūstų kotai, vi- 
sokios žievės — žodžiu, įprasta tokiais atvejais amunicija. Dalis minios 
užbėgo ant miesto sienos ir nuo ten paleido paskutinę salvę į 
išvažiuojančias karietas. Paskui visi greitai išsiskirstė. 

Į dono Gonsalo vietą buvo atsiųstas markizas Ambrodžas Spi- 
nola, kurio vardas buvo jau pelnęs Flandrijos karuose tą karinę šlovę, 
kuri ir ligi šiol jam išliko. 

Tuo tarpu vokiečių kariuomenė, vadovaujama vyriausiojo vado 
grafo Rambaldo di Kolalto, kito, ne tokio garsaus italų karvedžio, 
bet vis tiek gana žymaus, gavo galutinį įsakymą žygiuoti į Mantują. 
Rugsėjo mėnesį ji įžengė į Milano kunigaikštystę. 

Kariuomenė tais laikais daugiausia susidėdavo iš avantiūristų, 
kuriuos verbuodavo profesionalūs kondotjerai, pavesti vieno ar kito 
valdovo, o kartais ir savo lėšomis, kad paskui galėtų parsisamdyti 
kartu su jais. Labiau negu alga vyrus į tą amatą traukė viltis 
pasiplėšti ir pagunda pasavavaliauti. Tvirtos bendros drausmės ten 
nebuvo, o ir ne taip lengvai ją buvo galima suderinti su iš dalies 
nepriklausoma įvairių kondotjerų valdžia. Be to, jie patys ne ką 
išmanė apie drausmę, nelabai nė jos reikalavo, o jeigu ir būtų 
panorėję ją įvesti, sunku pasakyti, kaip jiems būtų pasisekę ją 
palaikyti, nes tokie kareiviai arba būtų sukilę prieš kondotjerą 
novatorių, sumaniusį panaikinti plėšikavimus, arba geriausiu atveju 
jį būtų palikę vieną vėliavų saugoti. Be to, valdovai, samdydami 
šitas gaujas, labiau rūpinosi surinkti daugiau žmonių savo žygiams 
negu suderinti karių skaičių su savo pinigine, paprastai visiškai 
tuščia. Todėl algos dažniausiai būdavo išmokamos pavėluotai, dali- 
mis ir ne visiems kartu, taigi užimtų šalių plėšimas buvo tarytum 
tylomis sutartas priedas prie algos. Turbūt ne mažiau garsus negu 
pats Valenšteino vardas yra jo posakis: „Lengviau išlaikyti kariuomenę 
iš šimto tūkstančio vyrų negu iš dvylikos tūkstančių“. O mūsų kal- 
bama kariuomenė susidėjo daugiau iš žmonių, siaubusių, jam vado- 


383 XXVIII skyrius 


vaujant, Vokietiją per karą, kuris pagarsėjo tarp visų karų ir pats 
savaime, ir savo pasekmėmis, o dėl savo ilgumo vėliau pavadintas 
Trisdešimties metų karu. O tada ėjo vienuolikti jo metai. Čia buvo 
ir paties Valenšteino pulkas, vadovaujamas vieno jo talkininko. Dau- 
gumas kitų kondotjerų tarnavo tiesiogiai jo vadovaujami, ir tarp 
jų buvo nemaža tų, kurie po ketverių metų prisidėjo prie visiems 
žinomo jo liūdno galo!?*. 

Iš viso buvo dvidešimt aštuoni tūkstančiai pėstininkų ir septyni 
tukstančiai raitelių. Nusileidę iš Valtelinos, kad galėtų pereiti į Man- 
tujos valdas, jie turėjo žygiuoti palei Adą, kuri ten išsišakoja į du 
ežerus, o paskui vėl viena upe įteka į Po. Paskui jiems teko dar 
gerą galą kelio traukti Po krantu. Iš viso per Milano kunigaikš- 
tystės teritoriją turėjo eiti aštuonias dienas. 

Didžioji dalis gyventojų pabėgo į kalnus su viskuo, ką turėjo 
geresnio, ir su gyvuliais. Kiti liko namie — ar slaugyti sunkaus ligonio, 
ar ginti namų nuo gaisro, ar saugoti paslėpto ir užkasto į žemę turto. 
Kai kurie liko dėl to, kad apskritai neturėjo ko nustoti, o gal net 
tikėjosi ką nors įsigyti. Kai priekinis būrys ateidavo į postovio 
vietą, jis tučtuojau pakrikdavo po kaimą ir jo apylinkes ir imdavo 
nieko nelaukdamas grobti; tai, ką buvo galima paimti ir nusinešti, 
tuoj dingdavo, visa kita būdavo sunaikinama ar sugadinama. Baldai 
virsdavo malkomis, namai — arklidėmis, jau nekalbant apie mu- 
šimus, sužeidimus ir išprievartavimus. Nors ir kokių gudrybių grieb- 
davosi gyventojai išsaugoti savo turtui, beveik visada jų pastan- 
gos nueidavo perniek, o kartais tik dar daugiau žalos padaryda- 
vo. Kareiviai — žmonės, kur kas labiau išmanantys tokio karo stra- 
tegiją, — išgriozdavo visas slaptąsias namų kerteles, išardydavo, su- 
griaudavo sienas; daržuose lengvai pažindavo šviežiai sukastą žemę; 
įkopdavo net į kalnus galvijų vogti; įlįsdavo su kokiu nors kaimo 
niekšu į kalnų prarajas, surasdavo ten pasislėpusį kokį turtuolį, 
atvilkdavo jį į namus ir grasindami bei mušdami versdavo parodyti, 
kur paslėptas turtas. 

Pagaliau kareiviai išeidavo. Štai jie išėjo visai. Tolumoje nutyla 
būgnų ir trimitų garsai. Praeina kelios valandos baugios tylos. O 
paskui vėl nelemtas būgnų mušimas ir trimitų garsai pranešdavo apie 
naują būrį. Neberasdami daugiau grobio, kareiviai su dar didesniu 
įniršimu mėto, kas dar likę, degina statines, ištuštintas jų pirm- 
takų, dykų kambarių duris, padega net namus ir, žinoma, su dar 
didesniu įnirtimu tyčiojasi iš gyventojų, ir taip kaskart vis blogyn 

ir blogyn per dvidešimt dienų, nes į tiek būrių padalyta kariuo- 
menė. 

Pirma kunigaikštystės sritis, kurią užplūdo šie velniai, buvo Ko- 
likas. Paskui užpuolė Belaną. Vėliau įžengė į Valsasiną, pakriko 
joje ir jau iš ten patraukė į Leko teritoriją. 

Čia tarp vargšų išsigandusių žmonių randame ir mūsų pažįsta- 
mus. Kas nematė dono Abondijo tą dieną, kai išsyk į visas šalis 
pasklido gandai apie kariuomenės įsiveržimą, apie jos artėjimą ir 
elgesį, tas gerai nežino, kas yra panika ir baimė. Jau ateina... 
jų trisdešimt, keturiasdešimt, penkiasdešimt tūkstančių... tai velniai, 
arionai'??, antikristai... apiplėšė Kortenuovą... padegė Primaluną... 
niokoja Introbiją, Pastūrą, Barsiją... jie jau Balabijuj... rytoj bus čia, — 
tokie gandai ėjo iš lūpų į lūpas. Kilo sambrūzdis. Žmonės stabdė 
vienas kitą, garsiai tarėsi, dvejojo, ar bėgti, ar likti, moterys būria- 
vosi, rovėsi plaukus. Donas Abondijas, pasiryžęs bėgti, pasiryžęs 
pirma visų ir tvirčiau už visus, betgi matė kiekviename kelyje, 
kuriuo bėgsi, kiekvienoje vietoje, kur pasislėpsi, neįveikiamų kliū- 
čių ir baisių pavojų. „Ką daryti? — šaukė jis. — Kur leistis?“ Kal- 
nuose, jau nekalbant apie kelionės sunkumus, nesaugu: pasigirdo 
gandų, kad landsknechtai laipioja po juos kaip katės, vos tik sužino, 
kad ten yra ko pasigrobti. Ežeras smarkiai bangavo, pūtė stiprus 
vėjas, be to, daugumas valtininkų, bijodami, kad jų nepriverstų kilnoti 
kareivių ir jų mantos, pasislėpė su savo valtimis kitame krante. 
Valčių liko mažai, o ir tos paskui išplaukė, prisikimšusios žmonių, 
ir joms, kaip kalbėjo žmonės, dėl perkrovimo ir audros grėsė pa- 
vojus paskęsti. Išvažiuoti kur nors toliau nuo kelio, kuriuo turėjo 
žygiuoti kariuomenė, neįmanoma: negausi nei vežimo, nei arklio, 
nei kokios kitos priemonės. Pėsčias donas Abondijas ilgai eiti nebūtų 
galėjęs ir bijojo, kad kareiviai jį užklups kelyje. Bergamo teritorija 
ne taip jau tci, ten galima nukeliauti vienu pažygiu. Bet buvo 
žinoma, kad iš Bergamo skubiai išsiųstas būrys kapeletų'??, kurie 
turėjo saugoti pasienį ir sudrausti landsknechtus. Tie kapeletai — 
tikri velniai, nė kiek ne geresni už landsknechtus, jie patys pridaro 

tiek eibių, kiek tik gali. Vargšas klebonas bėgiojo išpūtęs akis po 
namus; sekiojo paskui Perpetują, norėdamas pasitarti, ką daryti, 
bet toji, rinkdama visokią namų mantą ir slėpdama ją palėpėje 
ir visose nuošaliose kertėse, lakstė be kvapo susirūpinusi, pilnomis 
rankomis, ir atsakinėjo: 

— Tuoj baigiu, sudėsiu viską į saugias vietas, tada ir mes da- 
rysim, kaip kiti daro. 

Donas Abondijas bandė ją sulaikyti ir aptarti su ja, kur ir 
kaip reikėtų bėgti, bet ji tik sukosi, tik skubėjo, o ir pati baisiai 
bijojo, ir ant savo šeimininko pyko už bailumą, — žodžiu, tokiomis 
aplinkybėmis ji buvo dar sunkiau sukalbama negu paprastai. 

— Randa išeitį kiti, rasim ir mes. Jūs man atleiskit, bet jūs 
nežinot nieko daugiau, tik trukdyti. Manot, kad kiti nenori išnešti 
sveiką kailį? Manot, kad kareiviai tik jums pavojingi? Rodos, tokiu 
laiku galėtumėt padėti, o jūs tiktai po kojų painiojatės — verkšlenat 
ir trukdot. 

Tokiais atsakymais ji vis kratėsi juo, nusprendusi pati sau viena, 
kai tik pabaigs šitą varginančią ruošą, paimti jį kaip vaiką už 
rankos ir nusivesti kur nors į kalnus. Taip paliktas vienas, donas 
Abondijas ėjo prie lango, žiūrėjo, klausėsi ir, pamatęs kokį praeivį, 
šaukė jam iš paskos verksmingu, priekaištingu balsu: 

— Pasigailėkit vargšo savo klebono, suraskite jam kokį arklį, 
mulą ar asilą. Nejaugi niekas nenori man padėti? Tai žmonės! Nors 
palaukit manęs, ir aš noriu eiti su jumis. Palaukit gi, kol susirinks 
penkiolika, dvidešimt žmonių, tada visi mane ir išsivesite. Tik nepa- 
likite manęs. Nejaugi norite palikti mane tiems šunims? Argi ne- 
žinot, kad jie daugiausia liuteronai, jiems nužudyti kunigą yra gir- 
tinas darbas? Jūs norite pamesti mane čia, kad mane nukankintų? 
Tai žmonės! Tai žmonės! 

Bet kam jis sakė šiuos žodžius? Vyrams, kurie ėjo pro šalį, su- 
linkę po savo skurdžios mantos našta, galvodami apie paliktus namus, 
varydami savo karvutes, vesdamiesi vaikus, taip pat apsikrovusius, 
kiek gali pakelti, ir moteris, nešančias ant rankų tuos, kurie dar 
nemokėjo vaikščioti. Daugumas paspartindavo žingsnį, neatsakydami 
ir nepakeldami galvos. Kažkas pasakė: 

— Ech klebone! Darykit, kaip išmanot. Jūsų laimė, kad nerei- 
kia galvoti apie šeimą. Rūpinkitės patys, manykitės kaip nors. 

— Varge mano! — sušuko donas Abondijas. — Tai žmonės, tai 
širdys! Kur dingo artimo meilė! Kiekvienas rūpinasi tik savim, o apie 

mane niekas nenori nė pagalvoti.— Ir jis vėl nuėjo ieškoti Perpe- 
tujos. 

— Ak, beje,— pasakė ji, — o kaip su pinigais? 

— Ką darysime? 

— Duokit juos man, nuėjus užkasiu darže kartu su stalo si- 
dabru. 

— Bet... 

— Ką „bet“? Duokit čionai; pasilikit kelis soldus, gal prireiks, 
o kitus aš sutvarkysiu. 

Donas Abondijas paklausė, nuėjo prie skrynios, išėmė savo turtą 
ir padavė Perpetujai. Ta pasakė: „Užkasiu darže po figmedžiu“ — 
ir tuoj pat išėjo. Netrukus ji vėl pasirodė su pintine, prikrauta valgių, 
ir su nedideliu tuščiu kelionės krepšiu ir ėmė skubiai dėti į jį savo ir 
šeimininko baltinius. 

— Nors brevijorių neškitės pats, — pratarė ji. 

— Bet kurgi mes einam? 

— O kur eina visi kiti? Pirmiausia išeisim į kelią, o ten ma- 
tysim, ką daryti. 

Tuo metu įėjo Anjezė su nedideliu krepšiu ant pečių, nutai- 
siusi tokią miną, lyg turėtų svarbų pasiūlymą. 

Anjezė, taip pat nusprendusi nelaukti svečių viena namie, ir 
dar su Bevardžio dovanotu auksu, kurį laiką dvejojo, kur jai slėptis. 
Ir kaip tik likučiai tų skudų, bado mėnesiais taip pravertusių, buvo 
svarbiausia jos susirūpinimo ir neryžtingumo priežastis: ji girdėjo, 
kad užgrobtuose sodžiuose tiems, kurie turi pinigų, gresia baisiau- 
si pavojai — ir svetimšalių žiaurumai, ir kaimynų klastos. Tiesa, 
ji niekam neišdavė savo paslapties — nesipasakojo apie dovaną, nu- 
kritusią jai, taip sakant, iš dangaus, niekam, tiktai donui Abon- 
dijui, pas kurį kartais užeidavo išsikeisti skudų ir kuriam visada 
palikdavo šiek tiek smulkių išdalyti neturtingesniems už ją pačią. 
Bet slepiami pinigai, ypač jeigu jie priklauso žmonėms, kurie pap- 
rastai neturi didelių sumų, neduoda jų savininkui ramybės, — jis 
nuolat įtarinėja, kad ir kiti tai Žino. Ir štai, bekaišiodama į sau- 
gias vietas tai, ko negalėjo pasiimti su savim, ir galvodama apie 
skudus, kuriuos turėjo įsikišusi į užantį, Anjezė atsiminė, kad, at- 
siuntęs pinigų, Bevardis kilniadvasiškai siūlė jai savo paslaugas; at- 
siminė visokiausius pasakojimus apie jo pilį, stovinčią tokioje nep- 
rieinamoje vietoje, kad ten prieš šeimininko valią galėjo patekti 
vien paukščiai, — ir nusprendė ieškoti ten prieglobsčio. Ji vis galvojo, 

kaip padaryti, kad tas sinjoras ją pažintų. Čia jai išsyk atėjo į galvą 
donas Abondijas, kuris po ano pasikalbėjimo su arkivyskupu visada 
ja domėjosi, ir labai nuoširdžiai, nes tai nekompromitavo jo nie- 
kieno akyse. O kadangi Liučija ir Rencas buvo toli, tai vargu ar 
kas nors galėjo jį prašyti to, kas būtų galėję rimtai išbandyti jo palan- 
kumą. Ji manė, kad tokiam sąmyšy vargšas turi būti dar labiau 
susirūpinęs ir suglumęs negu ji pati ir kad toks sprendimas, ko gero, 
gali pasirodyti labai geras ir jam. Štai ji ir atėjo pas jį su savo 
sumanymu. Radusi jį su Perpetuja, išdėstė jiems savo pasiūlymą. 

— Ką jūs pasakysite, Perpetuja? — paklausė donas Abondijas. 

— Sakau, kad čia tiesiog dangaus ženklas, kad neverta gaišti 
laiko, o tik reikia pasikaišyti -skvernus. 

— O paskui... 

— O paskui, paskui, kai pateksime ten, būsim tikrai patenkinti. 
Dabar tas sinjoras — tai visi Žino — tik ir galvoja, kaip padėti 
artimui, užtat jam bus tikrai malonu mus priglausti. Ten, prie 
pat sienos, o dar taip aukštai, tikrai neįsigaus jokie kareiviai. O be 
to... be to, ten ir pavalgyti atsiras, o juk kalnuose, kai pasibaigs 
šitos Dievo dovanos,— sulig šiais žodžiais ji ėmė krauti maistą į 
krepšį, ant baltinių, — mums bus riesta. 

— Atsivertė... o ar tikrai atsivertė, ką? 

— Ko čia dar abejoti po to, kai visi tiek sužinojo, kai jūs matėte 
viską savo akimis? 

— O ar nelendam patys pas tigrą į narvą? 

— Koks ten narvas? Per visas šitas jūsų baimes, jūs jau man 
atleiskite, nieko gero nepasieksim. Šauni jūs, Anjeze! Jums tikrai 
atėjo į galvą gera mintis.— Ir, pastačiusi krepšį ant stalelio, įkišo 
rankas už diržų ir užsikėlė ant pečių. 

— Ar negalima, — pasakė donas Abondijas,— rasti ką nors, kas 
eitų su mumis ir saugotų savo kleboną. Dar sutiksim kokį plėšiką, — 
o jų čia, deja, aplink netrūksta,— ir kokia tada bus nauda man 
iš jūsų abiejų? 

— Štai dar ką sugalvojo — tik laiką gaišint! — sušuko Perpe- 
tuja.— Ieškok dabar žmogaus, kai kiekvienas rūpinasi tik savim. 
Drąsiau! Pasiimkit savo brevijorių, skrybėlę, ir eime. 

Donas Abondijas išėjo ir po valandėlės grįžo su brevijorium 
po pažastimi, su skrybėle ant galvos ir lazda rankoje. Visi trys 
pro nedideles duris išėjo į aikštelę. Perpetuja užrakino duris daugiau 
dėl akių, nes nelabai galėjo pasitikėti spynos ir durų stiprumu, 

ir įsikišo raktą į kišenę. Donas Abondijas, eidamas pro bažnyčią, 
pasižiūrėjo į ją ir iškošė pro dantis: 

— Tegu žmonės ją ir saugo, jifai' juk jiems tarnauja. Jeigu 
žmonės bent kiek myli savo bažnyčią, jie ir pasirūpins ja. Na, 
o jeigu ne, tai tesižino! 

Tylomis jie nuėjo per laukus, kiekvienas galvodamas apie save, 
visi dairydamiesi į šalis, ypač donas Abondijas — ar nepasirodys 
kokia įtartina žmogysta ar šiaip kas nepaprasto. Nieko nesutiko: 
žmonės arba saugojo namus, rišdami į ryšulius savo mantą ir slėp- 
dami ją, arba traukė keliais, einančiais tiesiog į kalnus. 

Kiek padūsavęs ir pašūkavęs, donas Abondijas įsileido postringauti, 
murmėti. Jis niršo ant Nevero kunigaikščio: geriau tas sėdėtų sau 
Prancūzijoje, džiaugtųsi gyvenimu ir valdytų savo kraštą, o štai 
įsigeidė, viso pasaulio pykčiui, būti Mantujos kunigaikščiu; niršo 
ant imperatoriaus, kuris turėtų apdairiai vertinti visų kitų veiks- 
mus, leisti vandeniui tekėti savo vaga ir nesikišti į smulkmenas: 
juk jis vis tiek liks imperatorium, kad ir kas būtų Mantujos kuni- 
gaikščiu. Bet labiausiai niršo ant gubernatoriaus: tas Žmogus tu- 
rėjo kaip įmanydamas stengtis atitolinti nuo šalies šitą rykštę, o štai 
pats ją ir užtraukė — ir vis iš pomėgio kariauti. 

— Reikėtų visiems tiems sinjorams,— kalbėjo jis,— pabūti čia, 
pasižiūrėti, pajusti, kas tai per malonumas. Jie dar atsakys už visa 
tai! O kol kas kliūva tiems, kurie niekuo nekalti. 

— Duokit ramybę tiems žmonėms, juk jie mums nepadės,— 
kalbėjo Perpetuja.— Iš tų jūsų plepalų, atleiskite, nieko doro nebus. 
Man kur kas labiau rūpi... 

— Kas gi? 

Perpetuja beeidama turėjo laiko pagalvoti apie greitosiomis išs- 
lapstytą turtą ir ėmė gailauti, kad tą ir tą daiktą pamiršo, o kitą 
blogai paslėpė; čia paliko žymę, kuri užves plėšikus, o ten... 

— Mat kokia,— pasakė donas Abondijas, kuris dabar, apsira- 
minęs dėl savo gyvybės, jau galėjo jaudintis dėl savo daiktų. — Mat 
kokia jūs! Ir kaip jūs galėjote šitaip padaryti? Kur buvo jūsų 
protas? 

— Ką? — sušuko Perpetuja, stabtelėjusi ir įsirėmusi kumščius į 
šonus, kiek jai leido krepšys.— Ką? Jūs man dabar priekaištau- 
jate? O arme pats tada sukote man galvą, užuot padėjęs ir padrąsinęs! 
Aš galbūt apie jūsų turtą galvojau daugiau negu apie savo, ir kad 
nors kas būtų man pagelbėjęs: turėjau būti ir Morta, ir Magda- 

lena!'*?. Jeigu kas atsitiks, tai aš niekuo dėta. Aš padariau dau- 
giau, negu reikėjo. 

Anjezė pertraukė šitą ginčą, imdama pasakoti apie savo bėdas. 
Ji krimtosi ne tiek dėl vargų ir nuostolių, kiek dėl to, kad dingo 
visa viltis greitai vėl apkabinti Liučiją. Juk, jeigu prisimenat, jos 
buvo susitarusios susitikti kaip tik šį rudenį. Sunku buvo net tikėtis, 
kad tokiais laikais dona Prasedė norėtų atvažiuoti vasarai į savo 
dvarą; ji greičiau išvažiuotų iš čia, jeigu čia gyventų, kaip kad 
padarė visi žemvaldžiai. 

Vietos, kuriomis jie ėjo, dar labiau kurstė Anjezei šias liūdnas 
mintis, dar labiau gildė jai širdį. Atsisveikinę su takeliais, jie išėjo 
į vieškelį, tą patį, kuriuo teko, važiuoti vargšei motinai, kai ji trum- 
pam laikui vežėsi dukterį namo, paviešėjusi su ja siuvėjo namuose. 
Tolumoje jau buvo matyti kaimas. 

— Užeikim, aplankykim tuos gerus žmones, — pasakė Anjezė. 

— Ir pailsėsim truputį, mane šitas krepšys jau gerokai privargi- 
no, o ir užkąsti būtų ne pro šalį, — pasakė Perpetuja. 

— Kad tik nesugaištume per daug, juk mūsų kelionė — ne šiaip 
sau pasivaikščiojimas, — baigė donas Abondijas. 

Juos pamačiusi, siuvėjo šeima labai apsidžiaugė ir priėmė išskės- 
tomis rankomis. Kur nepriims — juk jie priminė gerą darbą. „Dary- 
kite kuo daugiau gerų darbų, — sako čia mūsų autorius, — ir jūs daž- 
niau sutiksite žmonių džiugiais veidais“. 

Apkabinusi gerąją moterį, Anjezė ėmė raudoti, ir jai palengvė- 
jo širdis. Kūkčiodama ji atsakinėjo į šeimininkės ir jos vyro klausi- 
mus apie Liučiją. 

— Jai geriau negu mums,— pasakė donas Abondijas,— ji Mi- 
lane, jai negresia jokie pavojai, ji toli nuo šitos velniavos. 

— Bėgate, a? Kunigas klebonas su visa draugija? — pasakė siu- 
vėjas. 

— Žinoma,— vienu balsu atsakė klebonas ir jo tarnaitė. 

— Užjaučiu. 

— Mes einam į *** pilį, — tarė donas Abondijas. 

— (Gerai sugalvojote: ten saugu kaip bažnyčioj. 

— O čia nebaisu? — paklausė donas Abondijas. 

— Aš taip pasakysiu, kunige klebone: pasisvečiuoti,— jūs patys 
žinote, ką tai reiškia, — jie po teisybei čionai neturi ateiti. Ačiū Die- 
vui, jiems čia visai ne pakeliui. Daugiausia vienas kitas užklys, — sau- 
gok Dieve ir nuo to. Bet, šiaip ar taip, laiko turime. Pirmiausia reikės 

sužinoti, kas darosi tuose nelaiminguose kaimuose, kur jie jau sto- 
vėjo. su 

Buvo nuspręsta čia truputį apsistoti, atsikvėpti, ir kadangi buvo 
pietų metas, siuvėjas tarė: 

— Ponai, malonėkit pagerbti mano kuklų stalą. Valgykite į svei- 
katą, prašau jus iš visos širdies. 

Perpetuja pasakė, kad ir ji turinti šio to alkiui nustumti. Po nedi- 
delių ceremonijų iš vienos ir kitos pusės sutarė, kaip sakoma, sumesti 
viską į bendrą puodą ir kartu papietauti. 

Vaikai su dideliu džiaugsmu susėdo aplinkui Anjezę, savo seną 
bičiulę. | 

— Greitai, greitai, — paliepė siųvėjas dukteriai (tai pačiai, kuri 
kažkada nešė valgyti našlei Marijai, — nežinau, ar tai atsimenate),— 
nueik, nulupk kelis ankstyvuosius kaštonus, kur padėti kertėje, ir iš- 
kepk.— O tu, — pasakė vienam iš vaikiščių, — nueik į daržą, pakrėsk 
persikų ir atnešk čionai, tik žiūrėk, visus aliai vieno. O tu,— pasakė 
kitam, — lipk į figmedį ir paskink kelias figas, kur labiau prinokusios. 
Juk jūs tą mokat — net per daug gerai. 

Jis pats nuėjo atkimšti statinaitės vyno, o Žmona — paimti stal- 
tiesės. Perpetuja išėmė savo valgius. Padengė stalą. Garbingiausioj 
vietoj donui Abondijui padėjo servetėlę ir fajansinę lėkštę kartu su 
stalo reikmenimis, kuriuos Perpetuja turėjo krepšyje. Susėdo prie 
stalo ir papietavo, kad ir nelabai linksmai, bet vis linksmiau, negu kas 
iš svečių tikėjosi tokią dieną. 

— Ką pasakysite apie tokią sumaištį, kunige klebone? — paklau- 
sė siuvėjas. — Lyg skaitytum apie maurų antplūdį į Prancūziją '*š. 

— Ką aš galiu pasakyti? Ir užgriūk tu man ant mano galvos! 

— O vis dėlto jūs išsirinkote gerą prieglobstį, — kalbėjo toliau 
siuvėjas.— Koks velnias juos ten užneš? Ir draugiją ten rasite. 
Girdėjau, kad ten prisiglaudė jau daug žmonių ir eina vis 
naujų. 

— Reikia manyti,— pasakė donas Abondijas,— kad ten mus 
priims gerai. Aš pažįstu tą šaunų sinjorą. Sykį turėjau garbę keliau- 
ti su juo drauge, tada jis buvo labai malonus. 

— O man,— pasakė Anjezė,— jis pranešė per patį šviesiausiąjį 
monsinjorą, kad, jei ko reikės, nueičiau pas jį. 

— Koks didis, nuostabus atsivertimas! — kalbėjo donas Abondi- 
jas.— Ir jis tvirtai laikosi savo nusistatymo, ar ne? Laikosi? 

Siuvėjas ėmė porinti apie šventą Bevardžio gyvenimą, apie tai, 

kaip jis — visos apylinkės rykštė — staiga tapo visiems pavyzdžiu ir 
geradariu. 

— O kur tie Žmonės, kuriuos jis laikė prie savęs... visi tie tar- 
nai?..— klausinėjo toliau donas Abondijas, kuris ne kartą jau buvo 
girdėjęs apie tai, bet vis dar niekaip negalėjo nusiraminti. 

— Daugumą atleido,— atsakė siuvėjas, — o tie, kurie liko, vi- 
siškai pasikeitė — ir dar kaip! Na, žodžiu, šita pilis tapo tikra Tebai- 
de,— juk jūs išmanote tuos dalykus. 

Paskui jis ėmė šnekėti su Anjeze apie kardinolo apsilankymą. 

— Didelis žmogus! — pasakė jis.— Didelis žmogus! Gaila, kad 
jis čia taip skubėjo, neturėjau net progos jį kaip reikiant pagerbti. 
Kaip norėčiau pasikalbėti su juo dar kartą, radęs patogesnę progą! 

Kai visi sukilo nuo stalo, siuvėjas parodė graviūrą su kardinolo 
atvaizdu, kurią prikalė prie durų, norėdamas pagerbti tą didelį žmo- 
gų ir kad galėtų pasakyti kiekvienam, jog kardinolo graviūra visai 
nepanaši į jį patį: jis, girdi, turėjęs progą pamatyti kardinolą iš arti, 
šitame pačiame kambaryje. 

— Ar tai jį čia norėjo pavaizduoti? — pasakė Anjezė.— Iš rūbų 
panašus, O... 

— Juk teisybė, kad nepanašus? — pasakė siuvėjas.— Aš taip 
visada sakau: mūsų neapgausi, a? Na, tiek to, čia nors jo vardas pa- 
rašytas, — vis atminimas. 

Donas Abondijas skubėjo. Siuvėjas apsiėmė surasti vežimą, kad 
juos nuvežtų prie pilies kalno. Tuoj pat nuėjo ieškoti ir netrukus 
grįžęs pasakė, kad atvažiuoja. Paskui, atsigręžęs į doną Abondiją, 
tarė: 

— Kunige klebone, jeigu norėtum nusivežti tenai į viršų kokią 
nors knygą laikui praleisti, tai aš, kad ir vargšas žmogelis, galiu jums 
patarnauti, — juk ir aš paskaitinėju. Knygos, žinoma, jums nelabai 
tinka, liaudies kalba parašytos, bet vis tiek... 

— Ačiū, ačiū, — atsakė donas Abondijas,— dabar tokie laikai, 
kad vos spėji brevijorių paskaityti. 

Kol vieni padėkojo, o kiti pasakė, kad nėra už ką, kol atsisveikino, 
palinkėjo laimingos kelionės, kol vieni pakvietė, o kiti pažadėjo grįž- 
dami užsukti, vežimas atvažiavo prie vartų... Į jį sudėjo krepšius, pas- 
kui sulipo keleiviai, ir patogiai, ramiai prasidėjo antroji kelionės pusė. 

Siuvėjas sakė donui Abondijui tikrą teisybę apie Bevardį. Nuo 
tos dienos, kai mes jį palikome, jis pastoviai tęsė tai, ką tada užsibrėžė, 
būtent — taisė skriaudas, taikinosi su visais, šelpė vargšus, žodžiu, vi- 

sur, kur tik įmanė, darė gera. Drąsa, kurią jis rodė anksčiau, puldi- 
nėdamas pats arba gindamasis nuo kitų, dabar reiškėsi tuo, kad jis nei 
puolė, nei gynėsi. Visada vaikščiojo vienas, beginklis, pasirengęs susi- 
laukti vienokio ar kitokio smūgio už daugybę padarytų piktadarybių, 
įsitikinęs, kad jeigu jis, nusikaltęs tokiai daugybei Žmonių, jėga pasi- 
priešintų tam, kas pavartotų prieš jį jėgą, tatai būtų tolygu naujai pik- 
tadarybei; jis tvirtai tikėjo, kad kiekviena jam padaryta blogybė įžeistų 
Dievą, bet būtų teisingas atpildas jam pačiam, o bausti už įžeidimą jis 
turi mažesnę teisę negu kas kitas. O betgi jis buvo tiek pat neliečiamas 
kaip ir anais laikais, kai apsaugai laikė prie savęs tokią daugybę gin- 
kluotų žmonių ir vaikščiojo pats ginkluotas. Rodės, žmonės, atsimin- 
dami jo buvusį žiaurumą, turėjo trokšti keršto, juoba kad dabartinis 
jo romumas leido lengvai atsikeršyti, bet tas romumas, priešingai, slo- 
pino bet kokią keršto mintį ir kėlė susižavėjimą, kuris ir buvo svar- 
biausias jo apsaugos ginklas. Juk tai buvo žmogus, kurio niekas ne- 
galėjo nužeminti ir kuris nusižemino pats. Slapta neapykanta, kurią 
praeity visiems žadino jo panieka žmonėms ir baimė, kurią jis buvo 
jiems įvaręs, dabar išblėso šito jo nusižeminimo akivaizdoje. Jo nu- 
skriaustieji be jokios rizikos gavo tokią netikėtą satisfakciją, kurios 
nebūtų suteikęs net sėkmingiausias kerštas, būtent — pamatė žmogų, 
kuris atgailauja už savo nusikaltimus ir, taip sakant, piktinasi kartu 
su jais. Daugelis tų, kurie ilgus metus su kartėliu ir skausmu juto, kad 
niekada nebus stipresni už jį ir negalės jam atmokėti už kokią nors 
didelę nuoskaudą, — dabar, susitikę jį akis į akį, beginklį žmogų, ne- 
manantį priešintis, nieko daugiau netroško kaip tik pareikšti jam pa- 
garbą. Šitaip savo noru nusižeminus, visa jo išvaizda ir elgsena neju- 
čiom įgavo kažkokio nepaprasto iškilnumo ir taurumo, nes dabar la- 
biau negu anksčiau krito į akis visiškas jo abejingumas pavojams. Nea- 
pykantą, net įžūliausią ir pikčiausią, malšino ir tramdė visuotinė pagar- 
ba šitam atgailaujančiam ir gailestingam žmogui, ir ta pagarba buvo 
tokia didelė, jog neretai jis pakliūdavo į keblią padėtį, nes turėjo kra- 
tytis šito jausmo pareiškimų ir būti santūrus, kad neparodytų veidu ir 
elgesiu savo dvasinio atgailavimo, turėjo per daug nesižeminti, 
idant nebūtų per daug išaukštintas. Bažnyčioje jis išsirinko pačią pas- 
kutinę vietą, ir niekas nebūtų drįsęs jos užimti: tai būtų buvę tas pat 
kaip užimti garbingą vietą. Šitą žmogų įžeisti ar netgi su juo elgtis be 
deramos pagarbos buvo, kaip visiems atrodė, ne tiek įžūlumas ir niek- 
šybė, kiek šventvagystė, ir netgi tie, kuriuos tramdė kitų pagarbumas, 
patys persiėmė tuo jausmu. 

Šios ir kitos priežastys neleido ant jo nukristi ir baudžiamajam 
teisingumo kalavijui, laidavo jam ir iš tos pusės saugumą, apie kurį jis 
net ir negalvojo. Jo visidmeninė padėtis ir ryšiai su gimine, kurie vi- 
sada jį šiek tiek saugojo, pasidarė dar reikšmingesni dabar, kai jo var- 
dą, pagarsėjusį niekšybėmis, apgaubė atsivertimo ir pavyzdingo gy- 
venimo aureolė. Valdžia ir diduomenė tuo džiaugėsi taip pat atvirai 
kaip ir liaudis. Ir būtų atrodę keista elgtis žiauriai su žmogumi, kuriuo 
visi žavisi. Valdžia, dažnai nesėkmingai kovojusi su riaušininkais, 
nuolat keliančiais galvą, galėjo, šiaip ar taip, būti patenkinta, kad pa- 
galiau atsikratė neramiausiu ir įkyriausiu maištininku, ir nė nemanė 
ko nors griebtis, juo labiau kad po šito atsivertimo taip viskas susitvar- 
kė, jog nė pati valdžia to niekada nesitikėjo ir netgi nesiryžo reika- 
lauti. Jeigu imsi persekioti šventąjį, kažin ar tai padės užmiršti gėdą, 
kad nemokėjai sudrausti piktadario, o jeigu jį nubausi dėl pavyz- 
džio kitiems, tai tiek telaimėsi, kad galutinai įbauginsi panašius į jį, 
kurie šiaip, galimas daiktas, panorėtų eiti jo pėdomis. Tikriausiai ir 
kardinolo Federigo ranka, prisidėjusi prie šito atsivertimo, ir jo var- 
das, tariamas kartu su atsivertusiojo vardu, saugojo pastarąjį tartum 
šventas skydas. Turint galvoje tuometinę situaciją ir tuometines 
pažiūras, savotiškus santykius, susidariusius tarp dvasinės ir 
pasaulietinės valdžios, kurios taip dažnai kovojo tarp savęs, tačiau 
niekada nesistengė viena kitos sunaikinti, o atvirkščiai, priešiškus 
veiksmus nuolat derino su savitarpio pripažinimo ir pagarbos aktais, 
dažnai netgi kartu ėjo į bendrą tikslą, nors niekad, beje, negyveno 
santarvėje,— turint visa tai galvoje, daugmaž galėjo atrodyti, kad 
piktadario susitaikymas su dvasine valdžia, kuri viena pasiekė šitą 
abiem pusėms pageidaujamą rezultatą, paskatins ir pasaulietinę val- 
džią užmiršti nuodėmes, jeigu ir ne visiškai jas atleisti. 

Tai va šito žmogaus, kurį pirma, jei tik jis būtų suklupęs, būtų per 
kits kitą puolę trypti dideli ir maži, dabar, kai jis pats savo valia atsi- 
gulė ant žemės, visi gailėjosi, o daugelis netgi jam lenkėsi. 

Tiesa, buvo daug ir tokių, kuriems šita triukšminga permaina su- 
teikė daug ko, bet tik ne malonumo: tai buvo samdomieji nusikaltė- 
liai, daugybės piktadarybių bendrininkai, dabar praradę tą didžiulę 
jėgą, kuria paprastai remdavosi. Juk staiga išsyk nutrūko seniai rez- 
gamų pinklių siūlai, ir gal kaip tik tuo metu, kai jau buvo laukiama 
žinios apie jų surezgimą. Bet mes jau matėme, kokius skirtingus jau- 
smus sužadino šitas atsivertimas galvažudžiams, kurie tuo metu buvo 
Bevardžio pilyje ir kurie apie tai išgirdo iš jo paties lūpų: nuostabą, 

gėlą, nusiminimą, apmaudą — viską, ko tik nori, tik ne panieką ir ne- 
apykantą. Tą patį pajuto ir kiti jo talkininkai, išsibarstę įvairiose vie- 
tose, lygiai kaip ir aukštesnio rango bendrai, patyrę baisią žinią, — 
ir visi dėl tos pačios priežasties. Užtat kiek neapykantos teko kardi- 
nolui Federigui, kaip kad matyti iš kitoje vietoje cituotų Ripamončio 
žodžių. Į Federigą žiūrėjo kaip į žmogų, kuris įsikišęs į svetimus rei- 
kalus ir juos sugadinęs; o Bevardis norėjęs tiktai išgelbėti savo sielą, 
ir tuo niekas neturėjo teisės skųstis. 

Pamažu daugumas samdomųjų žmogžudžių, neįstengdami prisi- 
taikyti prie naujos tvarkos ir nesitikėdami, kad ji gali pasikeisti, pa- 
liko pilį. Kas iškeliavo ieškoti kito šeimininko, gal netgi tarp ankstes- 
niųjų paliekamo žmogaus draugų; kas įstojo į kokią nors- ispanų ar 
Mantujos „terciją“*, kaip tada sakydavo, ar tapo kurios kitos kovo- 
jančios šalies kariu; kas išėjo į vieškelį ir plėšikavo pats vienas; kas 
tenkinosi šiaip sau sukčiavimu laisvėje. Taip pasielgė, reikia manyti, 
ir visi tie, kuriuos jis turėjo savo žinioje kituose kraštuose. Daugu- 
mas tų, kurie buvo gimę slėnyje ir jau pripratę prie naujo gyvenimo 
būdo arba savo noru jį priėmę, grįžo į laukus ar prie savo amato, iš- 
mokto dar ankstyvoje jaunystėje ir paskui pamesto, o atvykėliai pasi- 
liko pilyje už tarnus. Ir vieni, ir kiti, tartum vėl sulaukę palaimos kar- 
tu su šeimininku, gyveno, kaip ir jis, nieko neskriausdami ir niekieno 
neskriaudžiami, beginkliai ir visų gerbiami. 

O kai užplūdo vokiečių pulkai ir kai kurie bėgliai iš užimtų ir pa- 
vojun patekusių kaimų atkeliavo į pilį prašyti prieglobsčio, Bevardis, 
patenkintas, kad silpnieji ieško užuoglaudos tarp tų pačių sienų, į ku- 
rias taip ilgai žiūrėjo iš tolo tartum į milžinišką pabaisą, priėmė pa- 
bėgėlius greičiau su dėkingumu negu su paprastu paslaugumu. Lie- 
pė duoti žinią, kad jo namai atviri kiekvienam, kas panorės prisiglausti, 
ir tučtuojau nuspreridė parengti gynybai ne tik namus, bet ir visą slė- 
nį, jeigu landsknechtams ir kapeletams šautų į galvą ir čia pašeiminin- 
kauti. Surinkęs būrį pasilikusių tarnų, negausų, bet rinktinį kaip Tor- 
čio'?? eilės, pasakė jiems kalbą apie tai, kad Dievas duoda jiems ir jam 
gerą progą padėti artimui, kurį jie kitados taip engė ir baugino. Savo 
įprastu valdingu balsu, kurio neklausyti buvo neįmanoma, jis išdėstė, 
ko apskritai reikalauja iš jų, ir ypač smulkiai nusakė, kaip elgtis, kad 
žmonės, kurie ateina čionai prisiglausti, žiūrėtų į juos tik kaip į bičiu- 
lius ir gynėjus. Paskui liepė atnešti iš palėpės šaunamųjų, kertamųjų 

ir duriamųjų ginklų, kurie jau tiek laiko gulėjo ten suversti į krūvą, 
ir juos išdalijo. Savo sodiečiams ir nuomininkams slėnyje jis liepė pa- 
sakyti, kad kiekvienas, kas tik nori, ateitų apsiginklavęs į pilį, o kas 
ginklo neturėjo, tam davė savo. Kelis paskyrė lyg kokiais vadais ir 
pavedė jų žiniai kitus; pastatė postus prie visų tarpeklių ir kitose slė- 
nio vietose, prie kelio įkalnėje, prie pilies vartų; nustatė sargybos kei- 
timosi valandas ir tvarką, kaip tai daroma tikroje karo stovykloje ir 
kaip buvo įprasta daryti pačioje pilyje jo nusikalstamo gyvenimo 
laikais. 

Vienoje šitos pačios palėpės kertėje atskirai stovėjo sustatyti prie 
sienos ar gulėjo ant grindų ginklai, kuriuos vartojo tik jis pats. Čia bu- 
vo garsusis jo karabinas, muškietos, špagos, kalavijai, pistoletai, lenkti 
peiliai, durklai. Niekas iš tarnų-jų nelietė; bet jie ryžosi paklausti šei- 
mininką, kokį ginklą atnešti 'jatti. „Jokio“, — atsakė jis ir, gal laiky- 
damasis kokio įžado, gal tyčia, visada vaikščiojo be ginklo šios savo- 
tiškos įgulos priešakyje. 

Kartu jis liepė tarnams ir valdiniams, vyrams ir moterims, įrengti 
pilyje patalpas kuo didesniam skaičiui žmonių, pastatyti lovas, patiesti 
čiužinius bei demblius kambariuose ir salėse, paverstose miegamaisiais. 
Taip pat įsakė atvežti apsčiai maisto produktų, kad galėtų išmaitinti 
svečius, kuriuos Dievas atsiųs ir kurių diena po dienos iš tikrųjų dau- 
gėjo ir daugėjo. Jis pats niekada nesėdėjo be darbo. Sukosi pilies vi- 
duje ir lauke, kopė keliu aukštyn ir žemyn, vaikščiojo po visą slėnį, 
visur davinėjo nurodymus, drąsino žmones, lankė postus, žodžiais, 
žvilgsniu ir netgi vien savo pasirodymu darė ir palaikė tvarką. Na- 
muose ir kelyje sutikdavo atvykstančiuosius. Ir visi, tie, kur matė jį 
pirmą kartą, ir tie, kur buvo susidūrę anksčiau, susižavėję žiūrėjo į 
jį, akimirką užmiršę sielvartą ir baimę, kuri atvarė juos čia į aukštu- 
mą, ir atsigręždavo dar kartą pasižiūrėti, kai jis, palikęs juos, žengda- 
vo savo keliu. 

Nors daugiausia žmonių į slėnį plūdo ne iš tos pusės, iš kurios ar- 
tinosi trys mūsų bėgliai, o iš priešingos, vis dėlto prie jų dažnai prisi- 
jungdavo naujų kelionės ir nelaimės draugų, kurie jau buvo išėję ar- 
ba dar tik ėjo iš keliukų ir siaurų lauko takų į vieškelį. Tokiomis ap- 

linkybėmis susitikę žmonės jaučiasi kaip seni pažįstami. Kiekvieną 
kartą, kai vežimas pasivydavo kokį nors pėsčią žmogų, iš abiejų pusių 
pabirdavo klausimai ir atsakymai. Kas pabėgo iš anksto, kaip ir mūsų 
keleiviai, nelaukę, kol pasirodys kareiviai; kas jau girdėjo būgnų ir 
trimitų garsus; kas netgi buvo spėjęs pamatyti pačius kareivius ir vai- 
zdavo juos taip, kaip paprastai vaizduoja baisybes išsigandę žmonės. 

— Mes dar laimingos, — kalbėjo abi moterys, — dėkokime Die- 
vui. Bala nematė daiktų, džiaukimės, kad bent pačios išsigelbėjom. 

Bet donui Abondijui buvo neaišku, kodėl reikėtų taip džiaugtis. 
Atvirkščiai, žmonių pulkai, kurie iš kitos pusės, kaip buvo girdėti, 
plūdo dar didesni, ėmė kelti jam nerimą. 

— Na ir istorija! — bambėjo jis abiem moterims, kai aplinkui 
nieko nebuvo.— Na ir istorija! Argi nesuprantate, kad rinktis tokiai 
daugybei žmonių vienoje vietoje — tai ne kas kita kaip tyčia vilioti 
čionai kareivius? Visi slapsto, velka savo turtą, namuose nelieka 
nieko; kareiviai ir pagalvos, kad čia viršuje — gausybė lobių! Ir ateis, 
tikrai ateis. Ak, vargas man! Kur aš pakliuvau! 

— Et! Ko jiems čia eiti? — prieštaravo Perpetuja.— Jie turi sa- 
vo kelią. Be to, gi sako žmonės, kad pavojuje geriau, kai žmonių 
daugiau. 

— Daugiau! Daugiau! — mėgdžiojo ją donas Abondijas.— Vargšė 
moteriškė! Argi nežinot, kad vienas landsknechtas suės mūsų visą 
šimtą. O jeigu jie dar pradės kvailioti, tai bent bus malonumas. Pa- 
kliūsim į mūšį! Ak, vargas man! Jau geriau eiti stačiai į kalnus. Ir rei- 
kėjo visiems susigrūsti į vieną vietą!.. Ak, prakeiktieji! — murmėjo jis 
kiek tyliau.— Visi taip ir lenda, taip ir lenda vienas paskui kitą kaip 
avys, be jokio proto. 

— Bet ir jie, — pasipriešino Anjezė,— gali pasakyti lygiai tą patį 
apie mus. 

— Patylėkit nors kiek,— tarė donas Abondijas,— plepalai čia 
nieko nepadės. Kas padaryta, tai padaryta. Jeigu mes jau čia, tai čia 
reikia ir likti. Bus taip, kaip Apvaizda panorės. Tepadeda mums 
dangus. 

Bet jo nuotaika dar pablogėjo, kai palei tarpeklį, atsiveriantį į slė- 
nį, jis pamatė didelę ginkluotą sargybą prie kažkokio namo durų ir 
apatiniame jo aukšte. Atrodė panašu į kareivines. Jis pašnairavo ton 
pusėn. Čia buvo nebe tie veidai, kuriuos jam teko matyti anoje baisio- 
je kelionėje, o jei ir buvo kas iš ano meto pažįstamų, tai smarkiai pasi- 
keitę. Ir vis dėlto sunku apsakyti, kokį nerimą jam sukėlė tas reginys. 

„Ak, vargas man! — pagalvojo jis.— Štai ir prasideda kvailiojimai. 
O kitaip ir būti negali, — iš tokio žmogaus to ir reikėjo laukti. Bet ką 
gi jis mano daryti? Kariauti? Dėtis karalium? Ak, vargas man! To- 
kiomis aplinkybėmis, kai norisi tiesiog dingti, kiaurai žemę prasmegti, 
jis visaip stengiasi patraukti į save dėmesį, taip ir lenda į akis — rodos, 
taip ir vilioja kareivius!“ 

— Štai matot, šeimininke, — pasakė jam Perpetuja,— ir čia yra 
drąsių žmonių, kurie mokės mus apginti. Tegu ateina dabar kareiviai. 
Čia žmonės ne tokie kaip mūsų bailiai, kurie tik žiūri, kaip pasprukti. 

— Tylėkit! — negarsiai, bet piktai atsakė donas Abondijas.— 
Tylėkit! Jūs pati nežinote, ką kalbate. Melskitės, kad kareiviai sku- 
biai trauktų tolyn ir neužeitų pažiūrėti, kas čia darosi ir kaip iš šios 
vietos mes norime padaryti tikrą tvirtovę. Argi nežinote, kad kareivių 
amatas yra imti tvirtoves? Kitko jiems nereikia. Jiems pulti tvirtovę — 
vis tiek kaip važiuoti į vestuves: juk viskas, ką ras, teks jiems, o žmones 
išbadys, ir tiek! Ak, vargas man! Na, vis tiek, pasižiūrėsim, ar nega- 
lima pasislėpti kur nors šitose uolose. Bet į mūšį manęs neįvilios, ne, 
neįvilios! 

— Na, jeigu jau bijot savo gynėjų ir globėjų... — pradėjo Per- 
petuja. 

Bet donas Abondijas pertraukė ją, nors ir pakuždomis: 

— Tylėkite ir, žiūrėkite, nesumanykite išpasakoti šitų kalbų. At- 
siminkite, kad čia visada reikia šypsotis ir sutikti su visais, kuriuos 
pamatysite. 

„Baisiojoje naktyje“ rado kitą būrį ginkluotų žmonių. Jiems do- 
nas Abondijas mandagiai nusilenkė, mintyse kartodamas: „Vargas 
man, vargas, — patekau į tikrą karo stovyklą!“ 

Čia vežimas sustojo. Visi išlipo. Donas Abondijas skubiai užsimo- 
kėjo ir atleido vežėją, o paskui ėmė tylėdamas lipti į viršų su dviem sa- 
vo bendrakelionėmis. Pamačius šias vietas, jo atmintyje iškilo prisimi- 
nimai apie nerimą, kurį andai išgyveno čia, bet dabar dar prisidėjo ir 
naujos baimės. Anjezė niekada nebuvo mačiusi šitų vietų, bet vaiz- 
duotėje turėjo susikūrusi fantastišką jų paveikslą, kuris iškildavo kiek- 
vieną kartą, kai pagalvodavo apie baisiąją Liučijos kelionę. Dabar, 
pamačiusi šias vietas savo akimis, ji vėl, ir dar gyviau pergyveno skau- 
džius prisiminimus. 

— O, kunige klebone! — sušuko ji.— Tik pamanykit, mano varg- 
šė Liučija važiavo šituo keliu! 

— Nagi nutilkit pagaliau, turėkit bent kiek proto! — sušuko jai į 

ausį donas Abondijas.— Argi galima čia tokias kalbas varinėti? Ne- 
jaugi nežinote, kad mes jo namuose? Laimė, kad niekas jūsų dabar 
negirdi, bet jeigu jūs ir toliau taip plepėsite... 

— Betgi dabar, kai jis šventas?..— pasakė Anjezė. 

— Tylėkit,— atšovė donas Abondijas, — manote, kad šventiems 
galima drožti visa, kas užeina ant seilės? Geriau pagalvokite, kaip at- 
sidėkoti jam už tą gera, kurį jums padarė. 

— Na, apie tai jau pagalvojau, — o gal jums rodosi, kad aš pado- 
riai elgtis nemoku? 

— Padoriai elgtis — tai nekalbėti to, kas gali nepatikti kam nors, 
ypač tiems, kurie nepratę to klausytis. Ir gerai įsikalkite į galvą, kad 
čia ne vieta paskalas nešioti ir plepėti viską, kas šauna į galvą. Tai žy- 
maus sinjoro namai, jūs jau žinote. „Matote, kiek čia žmonių. Čia atei- 
na visokiausių, todėl ir reikia būti įbrotingesniems; apsvarstykit savo 
žodžius ir, svarbiausia, šnekėkite mažiau, ir tik tada, kai labai reikės. 
Tylėsi — niekad nesuklysi. 

— Nuo tų jūsų... tik sunkiau darosi...— vėl buvo beatsišnekanti 
Perpetuja. 

Bet donas Abondijas tyliai sušvokštė: 

— Užteks pagaliau! — Jis greitai nusiėmė skrybėlę ir žemai nu- 
silenkė, nes, pasižiūrėjęs į viršų, pamatė, kad Bevardis leidžiasi nuo 
kalno jų link. Tas irgi, pastebėjęs ir pažinęs doną Abondiją, atskubėjo 
jų pasitikti. 

— Kunige klebone,— pasakė jis priėjęs, — aš norėčiau pasiūly- 
ti jums savo namus malonesnėmis aplinkybėmis. Bet, šiaip ar taip, 
labai džiaugiuosi, kad galiu būti jums kuo nors naudingas. 

— Aš neabejojau didžiuliu jūsų prakilnybės gerumu, — atsakė 
donas Abondijas, — todėl išdrįsau jus trukdyti tokiu liūdnu metu ir, 
kaip jūsų prakilnybė mato, leidau sau atsivesti visą draugiją. Štai 
mano šeimininkė... 

— Sveika gyva, — tarė Bevardis. 

— O štai čia, — kalbėjo toliau donas Abondijas,— moteris, ku- 
riai jūs jau padarėte gera, tai motina tos... tos... 

— Liučijos,— tarė Anjezė. 

— Liučijos! — sušuko Bevardis, atsigręždamas į Anjezę ir nuleis- 
damas galvą.— Aš padariau gera? Dieve amžinasis! Jūs man darote 
gera, kad atėjote čionai... pas mane... į šiuos namus... Sveika gyva! 
Jūs atnešėte čionai Dievo palaimą. 

— Na, ką jau čia! — pasakė Anjezė.— Ateinu tik jūsų trukdyti. 

Na ir padėkoti jums turiu...— pridūrė prisikišusi kone jam prie 
ausies. 

Bevardis pertraukė ją ir tuoj pat uoliai ėmė klausinėti apie Liuči- 
ją. Sužinojęs visas naujienas, pasuko atgal palydėti į pilį naujų svečių, 
nepaisydamas jų ceremoningo prieštaravimo. Anjezė pažvelgė į doną 
Abondiją, tarytum norėdama pasakyti: „Štai matote, ar reikia jums 
lįsti prie mūsų su savo patarimais...“ 

— O į jūsų parapiją ar jie jau atėjo? — paklausė Bevardis doną 
Abondiją. 

— Ne, sinjore, aš nenorėjau laukti tų velnių, — atsakė donas 
Abondijas.— Vienas Dievas težino, ar būtų man pavykę ištrūkti gyvam 
Iš jų rankų ir ateiti čia trukdyti jūsų prakilnybės. 

— Na gerai, nebijokit,— kalbėjo toliau Bevardis, — dabar jūs 
saugioj vietoj. Čionai jie neateis, o jeigu ir mėgintų, mes pasirengę 
juos sutikti. 

— Tikėkimės, kad neateis, — tarė donas Abondijas.— Bet aš 
jaučiu, — pridūrė jis, rodydamas pirštu į kalnus, kurie juosė slėnį iš 
priešingos pusės, — jaučiu, kad ir iš anos pusės slenka būriai žmonių, 
bet... bet... 

— Teisybė,— atsakė Bevardis, — bet būkite ramūs, mes ir juos 
pasirengę sutikti. 

„Tarp dviejų ugnių,— tarė pats sau donas Abondijas, — tikrai 
tarp dviejų ugnių. Ir kam aš paklausiau! Ir ko? Dviejų plepučių! O 
tas Jaučiasi kaip žuvis vandeny! Ak, kokių Žmonių esama šiame pa- 
saulyje!“ 

Kai jie įžengė į pilį, sinjoras liepė nuvesti Anjezę ir Perpetują į 
vieną iš kambarių patalpoje, skirtoje moterims, užimančioje tris šo- 
nus antrojo kiemo, užpakalinėje pilies dalyje, stovinčioje ant toli išsi- 
kišusios uolos, tiesiog viršum bedugnės. Vyrai buvo įkurdinti dešinia- 
me ir kairiame kito kiemo šone ir toje pilies dalyje, kuri buvo nuo 
esplanados pusės. Didelėje dalyje vidurinio pastato, skiriančio abu 
kiemus, sujungtus plačiu koridoriumi, stačiai priešais didžiuosius var- 
tus buvo maisto atsargos, taip pat sandėlis daiktams, kuriuos pabėgė- 
liai čia norėjo išlaikyti. Vyrų patalpoje buvo keli kambariai dvasinin- 
kams, galintiems ateiti į pilį. Bevardis pats palydėjo ten doną Abondi- 
ją, Ir šis pirmas įsikūrė juose. 

Mūsų pabėgėliai išgyveno pilyje dvidešimt tris ar dvidešimt ketu- 
rias dienas nuolatinėje maišatyje, tarp begalės žmonių, kurių, ypač 
pirmomis dienomis, vis daugėjo. Beje, nieko ypatingo per tas dienas 

neatsitiko. Bet nebuvo turbūt nė vienos dienos, kad nebūtų reikėję 
griebtis ginklo. Štai čia atlindo landsknechtai, štai ten pasirodė kapele- 
tai. Kiekvieną kartą, gavęs žinią, Bevardis siųsdavo savo žmones į 
žvalgybą, o jeigu reikėdavo, pasiimdavo vyrų, kuriuos visada laikė 
parengtus, ir eidavo su jais už slėnio, į tą pusę, iš kur grėsė pavojus. 
Ir keista buvo žiūrėti į būrį žmonių, ginkluotų nuo galvos ligi kojų ir 
išrikiuotų kautynių tvarka, vedamų beginklio žmogaus. Daugiausia 
jie susidurdavo tik su atskirais furažininkais ir būreliais marodierių, 
kurie spėdavo pasprukti. Bet kartą, vydamasis kelis iš jų ir norėda- 
mas pamokyti, kad daugiau į šias vietas nelįstų, Bevardis gavo žinią, 
kad yra užpultas ir plėšiamas nedidelis miestelis. Tai buvo landsknech- 
tai iš įvairių būrių, kurie, likę užnugaryje paplėšikauti, susijungė ir 
ėmė staiga puldinėti kaimus netoli nuo tų vietų, kur stovėjo kariuo- 
menė. Jie grobė gyventojų turtą ir kitaip juos skriaudė. Bevardis pa- 
sakė savo Žmonėms trumpą kalbą ir nuvedė juos į tą miestelį. 

Jie atvyko nelauktai. Kai plėšikai, tikėjęsi lengvo grobio, pama- 
tė, kad juos puola reguliarus būrys, pasirengęs kautis, jie metė laimi- 
kį ir, nelaukdami vienas kito, greitai spruko ten, iš kur atėjo. Gerą 
kelio galą Bevardis juos vijosi, paskui sustojo ir kiek palaukė, ar ne- 
pastebės ko nors naujo. Galiausiai pasuko į namus. Sunku apsakyti, 
su kokiais džiaugsmingais sveikinimais ir laiminimais sutiko gyven- 
tojai savo išvaduotojų būrelį ir jų vadą, kai grįždami jie žygiavo per 
išgelbėtą miestelį. 

Pilyje, toje minioje, atsitiktinai susibūrusioje iš skirtingos padė- 
ties, skirtingų papročių, lyties ir amžiaus žmonių, nė karto nekilo ko- 
kios nors didesnės netvarkos. Bevardis pastatė įvairiose vietose sar- 
gybas, kurios žiūrėjo, kad nebūtų jokių nesusipratimų, ir viskas buvo 
vykdoma taip uoliai kaip kiekvienas darbas, už kurį reikia duoti ata- 
skaitą šeimininkui. 

Be to, jis paprašė dvasininkus ir kitus autoritetingesnius žmones, 
esančius tarp čia prisiglaudusiųjų, vaikščioti ir taip pat žiūrėti tvarkos. 
Kiek galėdamas dažniau apeidavo pilį ir pats Bevardis. Bet netgi ir 
kai jo nebūdavo, kiekvienas, jau vien pagalvojęs, į kieno namus pa- 
kliuvo, valdėsi. O pagaliau juk jie visi buvo pabėgėliai ir jau vien dėl 
to geidė ramybės. Mintys apie namus ir paliktą turtą, kai kam, be to, 
ir apie gimines, bičiulius, atsidūrusius dideliame pavojuje, žinios, atei- 
nančios iš toliau, — visa tai silpnino dvasią, nuolat slėgė čia susibūru- 
sius žmones. 

Tačiau buvo ir lengvapėdžių, ir tvirtesnės dvasios, žvalesnės nuo- 

taikos žmonių, kurie stengėsi praleisti šias dienas kuo linksmiau. Jie 
paliko savo namus neturėdami pakankamai jėgų jiems apginti, bet 
taip pat nebuvo linkę verkšlenti ir dūsauti dėl to, ko vis tiek nesugrą- 
žinsi, vaizduotis ir gaivinti atminty tų nusiaubimų, kuriuos, deja, jiems 
buvo lemta pamatyti savo akimis. Šeimos, pažįstamos viena su kita, 
buvo čia atvykusios kartu arba susitiko dabar, čia atsidūrusios, kitos 
užmezgė naujus draugiškus ryšius, taigi minia pasiskirstė į visokiau- 
sius būrelius pagal nuotaikas ir papročius. Kas turėjo pinigų, ėjo pie- 
tauti į slėnį, kur šia proga greitai atsidarė kelios tavernos. Vienose 
žmonės kiekvieną kąsnelį rijo dūsaudami ir apie nieką daugiau ne- 
kalbėjo, kaip tik apie nelaimes, kitose — atvirkščiai, bėdų neminėjo 
1r sakė, kad nereikia apie jas galvoti. Kas negalėjo ar nenorėjo leisti 
pinigų maistui, pilyje gaudavo duonos, sriubos ir vyno. Be to, kas- 
dien budavo padengiami keli stalai tiems, kuriuos šeimininkas kvies- 
davosi kaip ypatingus svečius. Ir mūsiškiai buvo tarp jų. 
Nenorėdamos dykai valgyti duonos, Anjezė ir Perpetuja padėjo 
aptarnauti pabėgėlius, priimtus su tokiu didžiu svetingumu, ir taip 
joms praeidavo gera dalis dienos. Visą kitą laiką jos plepėdavo su bi- 
čiulėmis, kurių susirado pilyje, ir su nelaiminguoju donu Abondiju. 
Šis visiškai neturėjo ko veikti, bet nenuobodžiavo, nes baimė buvo jo 
nuolatinė palydovė. Tiesioginė baimė, kad gali užpulti kareiviai, ma- 
tyt, praėjo, o jeigu jos kiek ir liko, tai dėl to jis per daug nesijaudino, 
nes, mažumėlę pagalvojęs, galėjo įsitikinti, kad ta baimė nepagrįsta. 
Bet siautėjantys kareiviai, iš visų pusių užplūdę apylinkę, ginklai ir 
ginkluoti žmonės, visą laiką šmėkščiojantys prieš akis, pilis, kaip tik 
toji baisi pilis, mintys apie įvairiausius dalykus, kurie tokiomis aplin- 
kybėmis gali atsitikti bet kuriuo metu,— visa tai jam kėlė neapsakomą 
ir nuolatinį siaubą, nekalbant jau apie širdgėlą, kuri jį graužė pagal- 
vojus apie paliktus namus. Per visą laiką, kurį išgyveno šiame prie- 
globstyje, jis niekada nebuvo nutolęs nuo jo bent per šautuvo šūvį ir 
nė karto nemėgino nusileisti žemyn. Pasivaikščioti išeidavo tik į espla- 
nadą ir dar pasisukinėdavo apie pilį, čia iš vienos, čia iš kitos pusės 
dairydamasis į bedugnes ir tarpeklius, ieškodamas prieigos, nors mažo 
takelio, kuriuo galėtum patekti į kokią saugią vietelę, jei bus labai 
riesta. Visiems savo nelaimės draugams jis žemai lenkėsi, tačiau ben- 
dravo labai mažai su kuo. Dažniausiai, kaip jau sakėme, kalbėjosi su 
abiem moterimis: joms atverdavo savo širdį, rizikuodamas, kad gali 
Jį aprėkti Perpetuja arba sugėdinti Anjezė. Prie stalo, kur sėdėdavo 
neilgai ir šnekėdavo labai mažai, jis sužinodavo visas kasdien gauna- 

mas naujienas apie baisų kariuomenės judėjimą, čia ėjusias iš mieste- 
lio į miestelį, iš lūpų į lupas, čia atneštas kokio nors liudininko, kuris 
iš pradžių nesiryžo palikti namų, bet galų gale spruko, nespėjęs nie- 
ko išgelbėti, ir tik vargais negalais atsidūrė čia. Ir nebuvo dienos, kad 
neateitų Žinių apie kokią nors naują nelaimę. Kai kurie apsigimę pa- 
sakotojai uoliai rinko visus gandus, gvildeno visus pranešimus ir pa- 
skui teikė viską kitiems jau sutirštintomis spalvomis. Kildavo ginčų, 
kokie pulkai visų nuožmiausi, kas blogiau — pėstininkai ar raiteliai; 
sakė, kaip kas mokėjo, žymių kondotjerų vardus. Pasakojo apie jų 
butus darbus, smulkiai vardijo postovių vietas ir žygio kryptis: tą die- 
ną toks pulkas pasklis tokiuose miesteliuose, kitą dieną užgrius kitus, 
tokius ir tokius, kur jau siautėjo ir baisius dalykus išdarinėjo kitas 
pulkas. Kruopščiausiai buvo renkamos žinios apie tuos pulkus, ku- 
rie vienas po kito traukė per Leko tiltą, nes juos galėjai laikyti jau iš- 
ėjusiais už šalies ribų. Prajojo Valenšteino raiteliai, tada pražygiavo 
Merodės pėstininkai, Anhalto raiteliai, Brandenburgo pėstininkai, o 
paskui Montekukolio raiteliai, po jų Ferario raiteliai, nutraukė Altrin- 
geris, Fiurstenbergas, Koloredas, paskui kroatai, Torkvatas Kontis 
ir dar, ir dar kiti; iš dangaus malonės pražygiavo ir Galasas'*",— tas 
buvo paskutinis. Nutolo ir skrajojamasis venecijiečių būrys, ir visa 
šalis pagaliau liko laisva. Tie, kurių kaimai ir miesteliai buvo užimti 
pirmi ir pirmi išsivadavo, jau paliko pilį; ir kasdien traukė iš pilies vis 
nauji ir nauji, panašiai kaip po rudens audros iš didžiulės skaroto me- 
džio lajos į visas puses skrenda joje tūnoję paukščiai. Trys mūsų pa- 
žįstami išėjo kone paskutiniai, ir vis per doną Abondiją, kuris bijojo, 
kad, per anksti sugrįžęs namo, nerastų landsknechtų, atsilikusių nuo 
savo kariuomenės. Perpetuja galėjo kiek tinkama šnekėti, kad kuo il- 
giau gaišuoji, tuo lengviau kaimo nenaudėliams įlįsti į namus ir išgrobti 
likusią mantą, — kai reikėdavo spręsti, kaip išsaugoti savo kailį, donas 
Abondijas ginče visada paimdavo viršų, jeigu tik visiškai nepamesdavo 
galvos dėl neišvengiamo pavojaus. 

Išvykimo dieną Bevardis įsakė parengti prie „Baisiosios nakties“ 
karietą, kur iš anksto liepė įdėti baltinių ryšulį Anjezei. Pasikvietęs ją 
į šalį, brukte įbruko taip pat ritinėlį skudų namams padarytai žalai 
atitaisyti, nors Anjezė, mušdamasi į krūtinę, kartojo, kad dar tu- 
rinti anų. 

— Kai pamatysite, — pasakė jis baigdamas Anjezei,— vargšę sa- 
vo gerąją Liučiją, — aš, žinoma, esu tikras, kad ji meldžiasi už mane, 
nes jai tiek blogo padariau, — tai pasakykite, jog dėkoju jai ir dedu 

viltis į Dievą, kad jos malda ir jai pačiai suteiks dangaus palaimą. 

Paskui jis panoro palydėti visus tris svečius ligi pat karietos. Tegu 
skaitytojas pats įsivaizduoja, kaip nuolankiai ir karštai dėkojo Bevar- 
džiui donas Abondijas ir kokiais žodžiais reiškė savo džiaugsmą Per- 
petuja. Pagaliau karieta pajudėjo. Kaip buvo sutarta, trumpai sustojo, 
netgi neprisėsdami, siuvėjo namuose, kur prisiklausė visokių kalbų 
apie kariuomenės žygiavimą,— įprastų pasakojimų apie plėšimus, 
mušimus, siaubimus, apie visokias niekšybes. Laimė, šiose vietose 
landsknechtai nepasirodė. 

— Ak kunige klebone! — pasakė siuvėjas, padėdamas donui 
Abondijui įlipti į karietą.— Gerai būtų aprašyti knygose tokį sąmyšį. 

Pavažiavę dar galiuką, mūsų keleiviai savo akimis pamatė tai, apie 
ką girdėjo tiek pasakojant. Vynuogynai nuniokoti, bet ne taip, kaip 
po vynuogių derliaus nuėmimo, o tartum po audros su kruša; vynuo- 
gienojai guli ant žemės, apdraskyti, išvartyti, paramsčiai ištraukyti, 
žemė ištrypta, visur pridraikyta šakų, lapų, apdžiūvusių ūgių; medžiai 
aplaužyti, be viršūnių; žalitvorės tarpais iškirstos; varteliai nunešti. O 
kaimuose — durys išverstos, langai išplėšti, šiaudai, skarmalai, druz- 
gai suversti į krūvas, išmėtytas gatvėse; iš namų sklinda slogus oras, 
bjauri smarvė; žmonės valo šiukšles, skubiai taisosi langus, susibūrę 
guodžiasi vienas kitam. Karietai važiuojant pro šalį, į dureles iš visų 
pusių tiesėsi rankos, prašydamos išmaldos. 

Matydami tokius vaizdus ir tikėdamiesi rasti ką nors panašaus ir 
savo namuose, mūsų keleiviai pasiekė savo kaimą ir iš tiesų rado tai, 
ko laukė. 

Anjezė liepė sukrauti visus ryšulius kiemelio kampe, — tai buvo 
švariausia vieta visuose namuose. Paskui ėmė šluoti kambarius, rinkti 
ir valyti išlikusius daiktus. Pasikvietė dailidę ir kalvį pataisyti, kas la- 
biau sugadinta, ir, apžiūrinėdama dovanotus baltinius, skaičiuodama 
naujas aukso monetas, kalbėjo pati sau: „Man dar laimingai pasibaigė; 
ačiū Dievui, Madonai ir tam gerajam sinjorui, iš tiesų galiu pasakyti, 
kad laimingai pasibaigė“. 

Donas Abondijas ir Perpetuja įžengė į namus be jokių raktų. Su- 
lig kiekvienu žingsniu prieškambaryje nuodingas dvokas vis stiprėjo, 
juodu, užsiėmę nosis, šoko atgal; pasuko prie virtuvės durų ir įėjo 
pirštų galais, žiūrėdami, kur statyti koją, kad neužmintų ant išmatų, 
kurių buvo pilna ant grindų. Apsidairė aplink. Sveiko nebėra nieko; 
visose kertėse — tik daiktų likučiai ir nuolaužos; Perpetujos vištų pū- 
kai ir plunksnos, baltinių skutai, lapai iš dono Abondijo kalendoriaus, 

virtuvės puodų ir lėkščių šukės — viskas suversta į krūvas ar išdrai- 
kyta. Vienam tik židiny galėjai pamatyti aibę klaikaus nusiaubimo 
ženklų, surinktų į vieną vietą: tai buvo tarsi frazė, kurią surezgė žmo- 
gus su literatūriniais gabumais ir kuri byloja daugiau negu jos žodžiai. 
Didelių ir mažų nuodėgulių liekanos rodė, kad kitados čia būta krėslo 
atkaltės, stalo kojos, spintos durelių, lovos grįsto, šulelio nuo statinai- 
tės, kur laikyta vynas, taip gerai veikęs dono Abondijo skrandį. Visa 
kita virtę pelenais ir anglimis, kuriomis plėšikai ilsėdamiesi išbraižė 
ir sienas darkiomis figūromis su keturkampėm kepuraitėm, tonzūrom 
ir plačiom stulom — atseit kunigų piešiniais. Piešėjai pasistengė, kad 
figūros atrodytų ir bjaurios, ir juokingos, ir, aiškus daiktas, jų pastan- 
gos neliko bevaisės. 

— Ak, kiaulės! — sušuko Perpetuja. 

— Ak, niekšai! — sušuko donas Abondijas; ir abu galvotrūkčiais 
išbėgo pro kitas duris į daržą. Čia atsikvėpė ir puolė tiesiog prie fig- 
medžio, bet jau iš tolo pamatė, kad žemė išrausta, ir abu vienu balsu 
suriko. Priėję iš tikrųjų rado tik atvirą duobę, o paslėptų brangeny- 
bių nebebuvo. Ir prasidėjo vaidas: donas Abondijas užpuolė Perpetują, 
kad ta gerai nepaslėpė. Gal manote, kad Perpetuja tylėjo? Kai ligi 
valiai prisirėkavo, rodydami smilium į duobę, abu grįžo niurzgėdami 
vidun. Ir žinokite, kad visur rado beveik tą patį vaizdą. Nežinia kiek 
laiko jie plūkėsi, kol aptvarkė ir išvalė namus, juo labiau kad tomis 
dienomis sunku buvo rasti kas padėtų. Ir nežinia kiek laiko jie gyve- 
no kaip kokioje stovykloje, taikydamiesi prie nepatogumų, pamažu 
taisydami duris, baldus, visokius rakandus už skolintus iš Anjezės pi- 
nigus. 

Maža to, ši nelaimė užtraukė ir daugiau nemalonių ginčų. Mat 
Perpetuja, beklausinėdama ir besiteiraudama, besidairydama ir be- 
uostinėdama, sužinojo, kad kai kurie jos šeimininko rakandai, kuriuos 
manė esant kareivių pagrobtus arba sunaikintus, iš tikro sveiki ir sau- 
giai stovi kai kurių kaimo žmonių namuose. Ji ėmė dilginti savo šei- 
mininką, kad jis nesidrovėdamas tai pareikštų ir pareikalautų grąžinti 
pagrobtą turtą. Padaryti didesnį nemalonumą donui Abondijui buvo 
turbūt neįmanoma, nes jo daiktai buvo niekšų rankose, tai yra tokių 
žmonių, su kuriais jis taip troško gyventi gražiuoju. 

— Nieko nenoriu apie tai žinoti, — kalbėjo jis.— Kiek sykių tu- 
riu jums kartoti: kas iš maišo, tas pragaišo. Negi aš dar turiu kankin- 
tis dėl to, kad išplėšė mano namus? 

— Aš taip ir sakau, — atsakydavo Perpetuja: — jūs ir akis leisite 

sau išdraskyti. Vogti iš kitų — nuodėmė, o iš jūsų — nuodėmė ne- 
vogti. 

— Kaip jūs galite kalbėti tokias kvailybes! — atkirsdavo donas 
Abondijas.— Ar nenutilsit? 

Perpetuja nutildavo, bet ne išsyk, ir kiekviena proga viską pra- 
dėdavo iš naujo. Pagaliau vargšas liovėsi krimstis neradęs kokio nors 
daikto kaip tik tuomet, kada jo labiausiai prireikdavo; mat ne kartą jam 
teko išgirsti iš Perpetujos: 

— Eikite pats ir paklauskite tą, kuris jį turi. Argi jis būtų laikęs 
jį lig šiol, jeigu neturėtų reikalo su tokiu žiopliu. 

Kitą, dar didesnį nerimą donui Abondijui kėlė gandai, kad kas- 
dien, kaip jis ir tikėjosi, vis dar praeidavo pavienių kareivių; todėl 
jam visą laiką vaidenosi, kad štai koks kareivis, o gal net visa gauja pa- 
sirodys prie jo namų durų, kurias jis pirmiausia liepė sutaisyti ir labai 
rūpestingai rakino. Bet, ačiū Dievui, to nė karto neatsitiko. Tačiau 
dar nebuvo praėjusi ši baimė, kai užklupo nauja bėda. 

Dabar paliksime mūsų vargšą žmogelį nuošaly. Kalbėsime jau ne 
apie jo bėdas, ne apie kai kurių miestelių negandas, ne apie praei- 
nančias nelaimes. 


XXXI SKYRIUS 


Maras, kurio įsiveržimo į Milano kraštą kartu su vokiečių gau- 
jomis taip bijojo Sanitarijos žinyba, kaip žinoma, iš tikrųjų pasirodė; 
ir jis nesustojo čia, bet išplito ir nusiaubė didelę dalį Italijos. Nepa- 
leisdami pagrindinės mūsų istorijos gijos, dabar papasakosime svar- 
biausius šios baisios nelaimės epizodus, aišku, apsiribodami tik Mi- 
lano sritimi ir netgi beveik išimtinai Milanu, nes šios epochos metraš- 
čiai kalba beveik vien apie miestą: ar tas gerai, ar blogai, bet metraš- 
tininkai taip daro kone visada ir visur. Ir šis mūsų pasakojimas po tei- 
sybei turi tikslą ne tik parodyti padėtį, į kurią pateks mūsų herojai, 
bet drauge ir kuo trumpiau supažindinti skaitytojus, kiek leis mūsų 
jėgos, su garsingu, bet menkai ištirtu mūsų tėvynės istorijos puslapiu. 

Tarp daugelio anų laikų pasakojimų nėra nė vieno, kuris pats sa- 
vaime galėtų duoti nors kiek ryškesnį ir pilnesnį to meto vaizdą, ly- 
gia dalia nėra nė vieno, kuris negalėtų padėti jo susidaryti. Kiekvie- 

name iš šių pasakojimų, neišskiriant nė Ripamončio analų*, kurie pra- 
lenkia visus kitus pateiktų faktų skaičiumi ir jų atranka, o dar labiau 
jų nušvietimu, nutylimi esminiai įvykiai, užrašyti kitų autorių. Kiek- 
viename yra faktinių klaidų, kurias galima išaiškinti ir ištaisyti, nau- 
dojantis kokiu nors kitu aprašymu arba nedaugeliu išlikusių vyriau- 
sybės aktų, išleistų ir neišleistų. Dažnai viename pasakojime randi 
priežastis to, kas kitame yra rezultatas, tarytum pakibęs ore. Užtat vi- 
suose keistai painiojamas įvykių laikas ir patys faktai. Nuolatinis šo- 
kinėjimas nuo vieno dalyko prie kito, tarytum aklas, be bendro ir be 
smulkaus plano, — tai, beje, viena iš įprastų ypatybių, labiausiai krin- 
tančių į akis visose tos epochos knygose, ypač tose, kur parašytos liau- 
dies kalba, bent Italijoje. Ar taip yra visoje Europoje, tai težino moks- 
lininkai, o mes tuo abejojame. Nė vienas vėlesnių laikų rašytojas ne- 
sistengė susipažinti su šiais memuarais ir jų palyginti, kad galėtų susi- 
daryti nenutrūkstamos įvykių grandinės vaizdą ir parengti nuoseklią 
maro istoriją; todėl jo nušvietimas neišvengiamai netikslus ir gana 
painus. Neaiškus yra požiūris į didžiąją negandą ir ją sukėlusias di- 
džias klaidas, kurių, tiesą sakant, buvo daugiau, negu galima įsivaiz- 
duoti. Tas požiūris paremtas greičiau samprotavimais negu faktais, 
o pateikiami faktai dažnai nesusiję su būdingiausiomis epochos aplin- 
kybėmis, stinga įvykių priežasčių ir eigos nuoseklumo. Itin uoliai ana- 
lizuodami ir lygindami visus išleistus ir kai kuriuos neišleistus atsimi- 
nimus, taip pat daugelį vadinamųjų oficialių dokumentų (ne kažin 
kiek jų ir išlikę), mes stengėmės sudaryti iš jų visų kad ir ne tai, ko, 
aišku, norėtume, bet vis dėlto kažką tokio, kas ligi šiol dar nebuvo 
padaryta. Mes neketiname pateikti visų viešųjų aktų ir netgi vi- 
sų daugiau ar mažiau minėtinų įvykių. Tačiau neketiname pirš- 
ti minties, kad skaityti originalių šaltinių neverta tam, kas nori 
susikurti pilnesnį šio įvykio vaizdą: mes per daug gerai jaučia- 
me, kokia gyva, betarpiška, didžiulė jėga slypi tokiuose kūriniuo- 
se, kad ir kieno jie būtų sumanyti ir parašyti. Mes tiktai pamė- 
ginome išaiškinti ir patikslinti bendresnius ir svarbesnius faktus, 
nuosekliai juos išdėstyti, kiek tai įmanoma, įžvelgti jų tarpusavio san- 
tykius ir duoti glaustą, bet tikrovišką ir nuoseklų šios negandos 
vaizdą, kol kas nors padarys tai geriau už mus. 

Taigi visoje teritorijoje, kur žygiavo kariuomenė, namuose arba 


* Džuzepė Ripamontis, kanauninkas, Milano miesto metraštininkas. „Apie 1630 
metų marą“. Penkios knygos. Milanas, 1640, Malatesto leid. (Autoriaus past.) 


407 XXXI skyrius 


ir stačiai ant kelio gulėjo lavonai. Greitai čia viename, čia kitame so- 
džiuje ėmė sirgti ir mirti pavieniai žmonės ir ištisos šeimos baisia, 
keista liga, kurios požymiai daugumai gyventojų buvo nežinomi. Ta- 
čiau buvo žmonių, kuriems šie požymiai neatrodė nauji: vienas kitas 
dar atsiminė marą, prieš penkiasdešimt trejus metus nusiaubusį taip 
pat didelę dalį Italijos ir ypač Milano sritį, kur jis buvo pavadintas ir 
ligi šios dienos vadinamas švento Karolio maru. Tokia jau gailestingu- 
mo galia! Vieno žmogaus atminimą jis galėjo iškelti aukščiau už dide- 
lės, visuotinės negandos atminimą, nes tam žmogui įkvėpė jausmų ir 
poelgių, dar labiau atmintinų negu pati nelaimė; galėjo įrėžti jo var- 
dą į protus kaip tų kančių simbolį, paversdamas jį visų vadovu ir ram- 
sčiu, visiems pavyzdžiu ir savanoriška auka; iš visuotinės nelaimės 
galėjo padaryti tarsi areną šio žmogaus veiklai ir pavadinti jo vardu 
pačią tą nelaimę, lyg kokį užkariavimą ar didį atradimą. 

Vyriausiasis gydytojas Lodovikas Setala, kuris ne tik pergyveno 
tą marą, bet buvo vienas pačių veikliausių, drąsiausių ir, nepaisant 
jaunumo, vienas žymiausių jo gydytojų, numatė ir šito maro artėjimą. 
Jis visą laiką budėjo, atidžiai rinko žinias apie jį ir spalio 20 dieną 
pranešė Sanitarijos žinybai, kad Kjuzo rajone (kraštiniame Leko teri- 
torijoje, palei pat Bergamą), be abejonės, pasireiškė užkrečiama liga. 
Bet jokio nutarimo, kaip kad aiškiai matyti iš Tadino „Pranešimo“ *, 
nebuvo padaryta. 

Bet štai atėjo panašūs pranešimai iš Leko ir Belano. Tada Sanita- 
rijos žinyba nutarė tiktai nusiųsti komisarą, kuris turėjo pakeliui pa- 
imti Kome gydytoją ir aplankyti su juo nurodytas vietas. Abu jie „dėl 
savo tamsumo ar dėl ko kito leidosi vieno seno ir nemokšos Belano 
barzdaskučio įtikinami, kad šita liga — visai ne maras“**, kad kai 
kuriose vietose ji ne sykį yra kilusi nuo pelkių garavimo rudenį, oO šį 
kartą — nuo vargų ir kančių, iškentėtų per vokiečių antplūdį. Tokia 
nuomonė buvo pranešta žinybai, ir toji, matyt, tuo pasitenkino. 

Bet kadangi iš visų pusių nuolat ėjo vis nauji ir nauji pra- 
nešimai apie didėjantį mirštamumą, tai buvo nusiųsti dar du dele- 
gatai visko ištirti ir imtis priemonių. Tai buvo minėtasis Tadinas 
ir vienas Sanitarijos žinybos auditorius''. Kai jie nuvažiavo į vietą, 
liga buvo jau taip smarkiai išplitusi, kad įrodymai buvo kuo aiškiausi, 
ieškoti jų nereikėjo. Aplankė Leko teritoriją, Valsasiną, Komo ežero 


* P. 24. (Autoriaus past.) 
** Tadinas, ten pat. (Autoriaus past.) 

pakrantes, apygardas, vadinamas Monte di Brianca ir Džera d'Ada, ir 
visur rado kaimus atitvertus tvorelėmis arba beveik ištuštėjusius, 
nes gyventojai buvo išbėgioję ir apsistoję laukuose arba visai iš- 
krikę. „Ir jie pasirodė mums,— sako Tadinas,— lyg kokie lauki- 
niai, kas su mėta, kas su rūta, kas su rozmarinu, o kas su acto!“ 
buteliuku rankoje“. Delegatai pasiteiravo, kiek mirė, — skaičius buvo 
baisus; apžiūrėjo ligonius bei lavonus ir visur rado bjaurių, baisių 
maro žymių. Tuojau laiškais pranešė kraupią žinią Sanitarijos žinybai, 
ir ši tą pačią dieną, būtent spalio 30-ąją, įsakė, kaip rašo tas pats 
Tadinas, įvesti sanitarinius leidimus, kad būtų galima užkirsti kelią 
į miestą Žmonėms, ateinantiems iš kaimų, kuriuose pasirodė maras. 
O kol „rengė įsaką“, iš anksto buvo duoti bendri nurodymai mui- 
tinių valdininkams. 

Tuo tarpu delegatai skubiai ėmėsi priemonių, kurios jiems at- 
rodė geriausios, ir grįžo su liūdnu įsitikinimu, kad to neužteks 
sustabdyti ligai, taip jau paplitusiai ir virtusiai epidemija. 

Lapkričio 14 dieną delegatai grįžo ir pateikė Žinybai žodinį, 
o paskui raštišką pranešimą. Jiems buvo pavesta prisistatyti gu- 
bernatoriui ir viską papasakoti. Jie nuėjo ir parnešė tokį atsakymą: 
jam buvę labai nesmagu išgirsti tokias žinias, ir jis labai susijaudinęs, 
tačiau karo rūpesčiai esą vis tiek svarbesni: sed belli graviores 
esse curas. Taip pasakoja Ripamontis, peržiūrėjęs Sanitarijos ži- 
nybos archyvus ir kalbėjęsis su Tadinu, kuriam buvo specialiai 
pavesta šita misija; jeigu skaitytojas atsimena, tai buvo antra tokia 
misija su tokiomis pat pasekmėmis. Po dviejų ar trijų dienų, lap- 
kričio 18-ąją, gubernatorius išleido potvarkį, kuriuo įsakė surengti 
viešą šventę princo Karolio, Pilypo IV pirmojo sūnaus, gimimo 
proga, nė kiek nesirūpindamas pavojumi, kuris grėsė visiems, susibūrus 
tokiomis aplinkybėmis tokiai galybei žmonių. Viskas turėjo būti 
kaip ramiais laikais, tarsi gubernatorius nebūtų nė buvęs perspėtas. 

Tas žmogus. kaip jau sakėme, buvo garsusis Ambrodžas Spi- 
nola, atsiųstas gelbėti pašlijusių karo reikalų, taisyti dono Gon- 
salo klaidų ir, be kita ko, valdyti Milano kunigaikštystės. Taip 
pat čia galime priminti, kad jis mirė po kelių mėnesių, per tą patį 
karą, kuriuo taip rūpinosi, ir mirė ne nuo žaizdų mūšio lauke, 
bet lovoje, iš sielvarto ir susikrimtimo dėl priekaištų, kaltinimų ir 
visokių kliaučių iš tų, kuriems tarnavo. Istorija apverkė jo likimą 
ir pasmerkė anų nedėkingumą. Ji labai stropiai aprašė jo karinius 
ir politinius žygius, išgyrė jo įžvalgumą, veiklumą, ištvermę. Ji 

galėjo taip pat išaiškinti, kur dingo visos šitos ypatybės, kai kilo 
grėsmingas maras, kai masiškai krito gyventojai, pavesti jo globai 
arba, tikriau sakant, jo malonei. 

Tačiau, peikdami šitą žmogų, negalime nepaminėti vienos ap- 
linkybės, idant skaitytojas stebėtųsi ne tiek jo veiksmais, kiek pačių 
gyventojų elgesiu, noriu pasakyti — tos jų dalies, kurios epidemija 
dar nebuvo palietusi ir kuri visai pagrįstai jos turėjo bijoti. Kai 
atėjo žinios iš kaimų, kur liga jau plito visu smarkumu, kaimų, 
lyg kokiu pusračiu juosiančių miestą ir esančių daiktais vos už 
aštuoniolikos — dvidešimties mylių, kas būtų galėjęs pagalvoti, kad jos 
nesužadins tuoj pat visuotinio sujudimo, noro apsisaugoti visokiomis 
priemonėmis, geromis ar nevykusiomis, kad nekils išgąstis, tegul 
1 bevaisis. O vis dėlto, jeigu anų laikų memuarai kuriuo nors 
atžvilgiu ir sutaria, tai būtent tuo, kad tvirtina, jog nieko panašaus 
neįvyko. Praėjusių metų skurdo, kariuomenės plėšikavimo, dvasinių 
sukrėtimų — viso to, rodėsi, pakako per akis dideliam mirštamumui 
paaiškinti. Jeigu aikštėje, krautuvėje ar namuose kas prasitardavo 
apie pavojų ir paminėdavo marą, tuos žodžius visi sutikdavo ne- 
patikliomis pašaipomis ir pikta panieka. Tas pats netikėjimas, geriau 
pasakius, aklumas ir bukumas viešpatavo senate, Dekurionų taryboje, 
kiekvienoje įstaigoje. 

Užtat kardinolas Federigas, tik sužinojęs apie pirmuosius už- 
krečiamos ligos atvejus, ganytojo laiške paliepė klebonams, be visa kita, 
be paliovos nurodinėti liaudžiai, koks didelis artėjantis pavojus, 
ir griežtai įpareigoti visus kelti aikštėn kiekvieną tokį susirgimą, 
rinkti visus užkrėstus ir įtartinus daiktus*. Tai, žinoma, taip pat 
galima priskirti prie jo pagirtinų poelgių. 

Sanitarijos žinyba prašė, maldavo pagalbos, bet gavo jos mažai, 
beveik nieko negavo. O ir pati Žinyba toli gražu nerodė tokio 
aktyvumo, kokio būtinai reikėjo. Kaip ne kartą tvirtina Tadinas 
ir kaip tai dar geriau matyti iš viso jo pranešimo, abu gydytojai, 
įsitikinę, kad pavojus didelis ir neišvengiamas, visą laiką ragino 
šitą įstaigą, kuri paskui turėjo raginti kitus. 

Mes jau matėme, kad valdžios organai ne tik dirbo lėtai, bet ir ži- 
nias rinko, kai gavo pirmuosius pranešimus apie marą. O štai dar 
kitas lėtumo pavyzdys, ne mažiau stebėtinas, jeigu tiktai jo prie- 


+ „Federigo Boromėjo gyvenimas“. Sudarė Frančeskas Rivola. Milanas, 1666, p. 
582. (Autoriaus past.) 

žastis nėra kliūtys, kurias darė aukščiausioji vadovybė: minėtas pot- 
varkis dėl sanitarinių leidimų, priimtas spalio 30 dieną, buvo pat- 
virtintas tik kito mėnesio 23 dieną, o paskelbtas — 29 dieną, kai ma- 
ras jau buvo įsibrovęs į Milaną. 

Abu — ir Tadinas, ir Ripamontis — norėjo pažymėti, kaip vadi- 
nosi Žmogus, pirmas jį atnešęs, ir pateikti daugiau Žinių apie tą 
asmenį ir tą nelemtą įvykį. Iš tikrųjų, kai nori parodyti, kas visų pirma 
kaltas dėl tos didžiulės gausybės aukų, kurių neįmanoma išvar- 
dyti, o ir apskaičiuoti jas įmanoma tik apytikriai, tūkstančiais, kyla 
kažkoks keistas smalsumas sužinoti tuos keletą pirmųjų vardų, ku- 
riuos būtų galima pažymėti ir išsaugoti. Šitas savotiškas jų išskyri- 
mas, tarsi jiems suteikta pirmenybė mirti leidžia mums įžvelgti 
jų likimo, kitais atžvilgiais gal niekuo neįdomaus, fatališkumą ir 
ypatingumą. 

Abu istorikai sako, kad tai buvo italų kareivis, tarnavęs ispanų 
kariuomenėje. Dėl viso kito, netgi dėl vardo, jie labai nesutaria. 
Tadino nuomone, tai buvo kažkoks Pjetras Antonijas Lovatas, iš 
kariuomenės, stovėjusios Leko teritorijoje; Ripamončio nuomone — 
kažkoks Pjeras Paolas Lokatis — iš Kjavenoje stovėjusių būrių. 
Skirtingai jie nurodo ir datą, kada jis pateko į Milaną: pirmasis 
sako, kad spalio 22 dieną, antrasis — tą pačią dieną, tik tolesnio 
mėnesio. Negalima remtis nei vienu, nei kitu. Abi šios datos prieš- 
tarauja kitoms, patikimesnėms, nors Ripamontis, rašęs Generalinės 
dekurionų tarybos pavedimu, tikriausiai turėjo savo žinioje daug 
priemonių reikiamoms žinioms surinkti, o ir Tadinas, eidamas tokias 
pareigas, galėjo būti geriau apie viską informuotas negu kas ki- 
tas. Beje, sugretinus kitas datas, kurios, kaip sakėme, mums atrodo 
tikslesnės, aiškėja, kad tai atsitiko prieš paskelbiant potvarkį dėl 
leidimų, ir, jeigu reikėtų, būtų galima įrodyti ar beveik įrodyti, 
kad tai tikriausiai atsitiko pirmomis to mėnesio dienomis, bet, galima 
manyti, skaitytojas iš mūsų to nereikalaus. 

Kad ir kaip ten būtų, tas nelemtas pėstininkas, atnešęs nelemtį, 
atėjo į Milaną su dideliu ryšuliu drabužių, pirktų ar vogtų iš vokiečių 
kareivių. Jis sustojo savo giminaičių namuose, Rytų vartų priemiestyje, 
netoli kapucinų vienuolyno. Vos tik atėjęs susirgo. Jį nuvežė į 
ligoninę. Bubonas, iškilęs kareiviui po pažastimi, sukėlė jo gydy- 
tojui įtarimą, kas čia per liga. Ketvirtą dieną ligonis mirė. 

Sanitarijos žinyba liepė izoliuoti visus jo giminaičius ir neiš- 
leisti iš namų. Jo drabužiai ir guolis, kuriame jis gulėjo ligoninėje, 

buvo sudeginti. Du tarnai, kurie jį slaugė, ir gerasis vienuolis, 
kuris jį laidojo, taip pat po kelių dienų susirgo — visi trys maru. 
Įtarimai dėl ligos, iš pat pradžių kilę ligoninėje, ir atsargumo prie- 
monės, kurių buvo imtasi, neleido epidemijai čia išplisti. 

Bet kareivis paliko jos sėklų už ligoninės sienų, ir tos netru- 
kus išleido daigus. Pirmasis, kuriam prilipo maras, buvo tų namų, 
kur gyveno kareivis, šeimininkas, kažkoks Karlas Kolona, liutni- 
ninkas. Tada visi šių namų gyventojai Sanitarijos žinybos įsakymu 
buvo nuvežti į ligoninę. Daugumas jų susirgo, kai kurie greitai 
mirė su aiškiais maro požymiais. 

Tačiau antkrytis, kurį jau buvo pasėję jie patys, jų drabužiai, bal- 
dai, išgrobstyti giminių, įnamių, tarnų, paslėpti daiktai, kuriuos Žinyba 
buvo įsakiusi konfiskuoti ir sudeginti, o ypač nauji epidemijos židi- 
niai, atsiradę dėl netobulų įsakymų, nerūpestingo jų vykdymo ir 
mokėjimo juos apeiti, tų metų gale ir pirmaisiais kitų — 1630 metų 
mėnesiais iš lėto plito po miestą. Čia viename, čia kitame miesto 
kvartale tolydžio kas nors užsikrėsdavo ir mirdavo. Bet šie atsi- 
tikimai buvo reti, tad niekas nesuprato, kas čia iš tiesų darosi, ir netgi 
atvirkščiai — liaudyje vis stiprėjo kvailas ir žalingas įsitikinimas, kad 
jokio maro nėra, kad jo apskritai niekada nebuvo. Be to, daugelis 
gydytojų, klausydami liaudies balso (ar buvo jis šiuo atveju Dievo 
balsas?), juokėsi iš tų nedaugelio, kurie skelbė grėsmingas pra- 
našystes ir baugius įspėjimus. Kai juos pakviesdavo pas žmogų, 
ištiktą maro, jie visada gebėjo pasakyti kokios nors paprasčiausios 
ligos pavadinimą, kad ir kokie būtų buvę susirgimo simptomai ir 
požymiai. 

Jei pranešimai apie šiuos atsitikimus ir pasiekdavo Sanitarijos 
žinybą, tai dažniausiai per vėlai, ir būdavo anaiptol netikslūs. Bijodami 
karantino ir ligoninės, žmonės visaip gudravo: apie ligonius nepra- 
nešdavo, duobkasius ir teismo atstovus papirkdavo, iš pačios Žinybos 
valdininkų, paskirtų lavonams apžiūrėti, gaudavo už pinigus suk- 
lastotus liudijimus. 

Tačiau kai Žinybai vis dėlto pasisekdavo atrasti tokių ligonių, 
ji įsakydavo jų daiktus sudeginti, užantspauduodavo namus ir pa- 
siųsdavo šeimas į ligoninę. Tad nesunku suprasti, kaip tūžo ir 
murmėjo gyventojai, „didžiūnai, pirkliai 1r prastuomenė“, pasak 
Tadino: visi buvo įsitikinę, kad tai nereikalingos ir beprasmės prie- 
kabės. Pyktis krito pirmiausiai ant abiejų gydytojų: minėtojo Ta- 
dino ir Senatorės Setalos, vyriausiojo gydytojo sūnaus, ir prieita 

ligi to, kad vos tik jie pasirodydavo aikštėje, juos visi imdavo 
plūsti, o kai kada ir akmenimis mėtyti. Sąlygos, kuriomis jie kelis 
mėnesius dirbo, buvo ypač sudėtingos ir nepaprastos. Pamatę be- 
siartinant baisią nelaimę, jie iš paskutiniųjų stengėsi ją nukreipti, 
bet sutikdavo tik kliūtis ten, kur tikėjosi ryžtingos paramos, ir dar tapo 
paskalų objektu, net buvo praminti tėvynės priešais — pro patriae 
hostibus, kaip sako Ripamontis. 

Ta neapykanta iš dalies nukrypo ir prieš kitus gydytojus, kurie, 
kaip ir šitie, įsitikinę, kad epidemijos grėsmė reali, primygtinai 
siūlė imtis atsargumo priemonių ir stengėsi visiems įteigti savo liūdną 
įsitikinimą. Atsargesni žmonės kaltino juos lengvatikybe ir užsispyri- 
mu. Visi kiti neabejojo, kad tai apgavikai ir intrigantai, norį pa- 
sipelnyti iš visuotinės baimės. 

Vyriausiasis gydytojas Lodovikas Setala, tuo metu beveik aštuo- 
niasdešimt metų senis, medicinos profesorius Pavijos universitete, 
o paskui moralinės filosofijos profesorius Milane, daugelio to meto 
įžymių darbų autorius, išgarsėjęs tuo, kad buvo kviestas užimti 
katedras kituose universitetuose, Ingolštate, Pizoje, Bolonijoje, Pa- 
duvoje, ir visų kvietimų atsisakė, buvo, be abejo, vienas iš au- 
toritetingiausių savo meto žmonių. Žmonės gerbė jį ne tik už mokslo 
darbus, bet ir už pavydėtiną gyvenimą, o mylėjo už didžiulį gai- 
lestingumą, su kuriuo jis gydė vargšus ir jiems padėjo. Bet yra 
viena aplinkybė, liūdinanti mus ir temdanti pagarbą, kurią žadina 
tos dorybės, nors anais laikais, beje, ši aplinkybė turėjo kelti jam 
pagarbą dar didesnę ir gilesnę: vargšas laikėsi labiausiai paplitusių 
žalingų savo amžininkų prietarų. Jis buvo pažangus žmogus, bet 
nemokėjo atitrūkti nuo minios, o juk per tai ir kyla visokių bėdų, 
per tai prarandama dorai pelnyta įtaka. Ir vis dėlto didžiulio jo 
autoriteto šiuo atveju nepakako ne tik įveikti tiems, kuriuos poetai 
vadina „prastuolių minia“ !?*, o teatrų direktoriai — „gerbiamąja pub- 
lika“, bet ir apsisaugoti nuo priešiškumo ir plūdimų, kurių jam 
negailėjo tam tikra jos dalis, lengviausiai pereinanti nuo žodžių 
prie puolamųjų veiksmų. 

Kartą, kai jis neštuvais vyko lankyti savo ligonių, jį apsupo 
žmonės, šaukdami, kad jis vadovaująs tiems, kurie stengiasi užkrėsti 
Milaną maru: jis, girdi, tyčia gąsdinąs miestą savo niūrumu ir 
savo baisia barzda, kad turėtų darbo gydytojai. Minia ir jos įtū- 
žimas vis didėjo: nešikai, pamatę, kad viskas gali prastai baigtis, 
paslėpė savo šeimininką arti pasitaikiusiuose jo bičiulių namuose. 

Toks buvo atlygis už tai, kad jis aiškiai matė, kas dedasi, sakė 
tai, ką galvojo, ir norėjo išgelbėti nuo maro tūkstančius žmonių. 
O štai kitą sykį, kai jis savo nelemtu patarimu prisidėjo prie to, 
kad viena vargšė, nelaiminga moteris buvo kankinama, draskoma 
įkaitintomis žnyplėmis ir sudeginta kaip burtininkė tik todėl, kad 
jos šeimininką kamavo kažkokie keisti pilvo skausmai, o kitas, ankstes- 
nis jos šeimininkas, buvo ją smarkiai įsimylėjęs*, — tada už savo 
išmintį jis susilaukė iš publikos naujų pagyrimų ir — to jau nega- 
lima net įsivaizduoti — nusipelniusio piliečio vardo. 

Bet kovo mėnesio gale pirmiausia Rytų vartų priemiestyje, o 
paskui ir visuose kituose miesto kvartaluose žmonės vis dažniau ėmė 
sirgti ir mirti liga su ypatingais požymiais: keistais mėšlungiais, 
smarkiu širdies plakimu, letargija, kliedesiu, baisiomis mėlynėmis 
ir votimis. Mirtis beveik visada ateidavo greitai, neretai ūmai, be 
jokių išankstinių ligos reiškinių. Gydytojai, prieštaravę nuomonei, 
kad čia epidemija, dabar nenorėjo pripažinti to, ką anksčiau iš- 
juokė, tačiau, turėdami duoti kokį bendrą vardą naujai ligai, per- 
nelyg jau dažnai ir pernelyg akivaizdžiai, kad būtų galima apsi- 
eiti be jokio vardo, pavadino ją piktybiniu drugiu, maro drugiu,— 
niekinga apgaulė, tuščias žodžių žaismas, kuris tačiau darė didžiulę 
žalą — skleidė nuomonę, kad teisybė surasta, ir neleido pripažinti 
to, ką būtinai reikėjo aiškiai pripažinti, — būtent, kad liga Žmonės 
užsikrečia prisilietę prie ligonio. Valdžia, tarytum pabudusi iš kieto 
miego, ėmė daugiau paisyti Sanitarijos žinybos nurodymų ir pa- 
siulymų, vykdyti jos nutarimus, uždėti tos juridinės instancijos nu- 
rodytiems namams sekvestrą'“? ir karantiną. O toji nuolatos rei- 
kalavo pinigų apmokėti vis didėjančioms kasdieninėms ligoninės ir 
kitų įstaigų išlaidoms. Reikalavo jų iš dekurionų, kol bus nutarta 
(rodos, tai niekad ir nebuvo nutarta, o susitvarkė savaime), ar tos 
išlaidos turi tekti miesto, ar karaliaus iždui. Dekurionus puolė pats 
didysis kancleris, taip pat gavęs įsakymą iš gubernatoriaus, kuris 
vėl išsirengė į tos nelaimingosios Kazalės apgulimą; puolė ir senatas, 
reikalaudamas pagalvoti, kaip aprūpinti miestą maistu, kol neatkirstas 
susisiekimas su kitais miestais, kur epidemija gali taip pat paplisti, 
ir surasti lėšų išlaikyti daugumai gyventojų, kurie liko be darbo. 
Dekurionai pildė savo iždą iš paskolų bei mokesčių ir iš to, ką 


* Grafo Pjetro Verio'““* „Milano istorija“. Milanas, 1825, t. 4, p. 155. (Au- 
toriaus past.) 

surinkdavo, duodavo šiek tiek Sanitarijos žinybai, šiek tiek varg- 
šams, taip pat pirkdavo grūdų, žodžiu, stengėsi tenkinti visus porei- 
kius. Bet pačios didžiosios negandos dar buvo priešaky. 

Ligoninei, kurios gyventojų skaičius, nors maro ir kasdien ma- 
žinamas, kasdien didėjo, iškilo ir kitas sunkus uždavinys — sutvarkyti 
aptarnavimą ir drausmę, atskirti vienus ligonius nuo kitų, žodžiu, 
išlaikyti ar, tikriau sakant, įvesti tvarką, nustatytą Sanitarijos Ži- 
nybos. Ligoninėje nuo pat pradžios viešpatavo baisiausia netvarka, 
nes uždaryti žmonės savavaliavo, o tarnautojai niekuo nesirūpino, į 
viską žiūrėjo pro pirštus. Sanitarijos žinyba ir dekurionai, netekę 
galvų, sumanė kreiptis į kapucinus ir maldauti provincijos tėvą 
komisarą, pavaduojantį neseniai mirusį provinciolą, kad teiktųsi 
duoti jiems žmonių, tinkamų valdyti šiai nevilties karalystei. Ko- 
misaras pasiūlė jiems viršininku kažkokį tėvą Feličę Kazatį, žmogų 
jau pagyvenusį, kuris garsėjo artimo meile, energingumu, romumu, 
o kartu ir dvasios tvirtumu,— ir visiškai pelnytai, kaip pamatysime 
toliau. Jam pavaduoti ir padėti pasiūlė kažkokį tėvą Mikelę Poco- 
bonelį, žmogų dar jauną, bet rimtą ir griežtą tiek savo galvosena, 
tiek ir elgesiu. Pasiūlymas buvo priimtas su dideliu džiaugsmu, ir 
kovo trisdešimtą dieną juodu pasirodė ligoninėje. Sanitarijos žinybos 
pirmininkas juos apvedžiojo po ligoninę, tartum įvesdindamas į 
pareigas, ir, sušaukęs visus tarnus ir tarnautojus, paskelbė jiems, 
kad nuo šiol tėvas Feličė būsiąs ligoninės viršininku ir turėsiąs aukš- 
čiausią ir neribotą valdžią. Nelaimingųjų skaičiui ligoninėje vis 
didėjant, pamažu į ją ėmė traukti ir kiti kapucinai. Jie tapo pri- 
žiūrėtojais, išpažinčių klausytojais, administratoriais, gailestingaisiais 
broliais, virėjais, rūbininkais, skalbėjais,— žodžiu, viskuo, ko tik 
prireikė. Tėvas Feličė, amžinai skubantis ir amžinai nuvargęs, dieną 
ir naktį vaikščiojo galerijomis, po palatas, po visas didžiules vidaus 
patalpas, kartais su lazda rankoje, o kartais šarvuotas tik ašutine. 
Visus jis drąsino, visur darė tvarką, ramino bruzdėjimus, nagrinėjo 
skundus, grasino, baudė, barė, guodė, šluostė ir liejo ašaras. Iš 
pat pradžios jis susigriebė marą, bet pasveiko ir su naujomis jėgomis 
ėmėsi to paties darbo. Daugelis jo brolių čia atsisveikino su gy- 
venimu — ir nė vienas dėl to nesigailėjo. 

Žinoma, tokia diktatūra buvo nepaprasta išeitis iš padėties — 
nepaprasta, kaip ir pati nelaimė, kaip ir patys laikai. Net jeigu 
neturėtume apie tai jokių kitų žinių, pakankamai tvirtas to įrodymas 
būtų faktas, kad tie, kuriems buvo skirta tvarkyti tą grubią ir 

nesutramdomą visuomenę, nematė kitos išeities kaip perduoti valdžią 
žmonėms, kurių prigimčiai valdymas buvo visai svetimas daiktas. 
O iš to, kaip drąsiai šie žmonės nešė tokią naštą, aiškiai matome, 
kokią galią turi ir kiek sugeba artimo meilė visais laikais ir vi- 
sokiomis aplinkybėmis. Gražu jau vien tai, jog šito darbo jie ėmėsi 
tik todėl, kad neatsirado nė vieno, kas būtų sutikęs jį dirbti, ir 
neturėjo kito tikslo kaip tik tarnauti žmonėms, kitos vilties šiame 
pasaulyje — kaip tik mirties, kur kas labiau pavydėtinos negu trokš- 
tamos. Gražu ir tai, jog šis darbas jiems buvo pasiūlytas tik todėl, 
kad buvo sunkus ir pavojingas, o jie, kaip visi manė, privalėjo 
turėti ištvermės ir šalto kraujo, kurių taip reikia ir taip retai pasi- 
taiko tokiais laikais. Todėl šių vienuolių darbai ir pasiaukojimas 
yra nusipelnę, kad juos minėtume su pasigėrėjimu, su meile, su 
tuo ypatingu dėkingumu, kurį visi kartu turime reikšti už didžias 
paslaugas, padarytas Žmonių žmonėms, ypač tų, kurie nelaukė jokio 
atpildo. „Jei tenai nebūtų buvę tų tėvų, — sako Tadinas,— visas 
miestas tikriausiai būtų buvęs sunaikintas, nesgi tiesiog nuostabu, 
kad jie per tokį trumpą laiką padarė tiek daug visuomenės gerovei, 
negaudami iš miesto jokios pagalbos, 0 jei ir gaudami, tai labai 
mažą, kad savo uolumu ir išmintingumu išlaikė ligoninėje tiek tūks- 
tančių vargšų“. Pasak Ripamončio, žmonių, priglaustų šioje vietoje 
per tuos septynis mėnesius, kol valdžią turėjo tėvas Feličė, buvo 
apie penkiasdešimt tūkstančių. Ripamontis teisybę sako, kad apie 
tokį žmogų jis turėtų kalbėti, net jeigu ne miesto negandas aprašinė- 
tų, o pasakotų apie darbus, galinčius jį išgarsinti. 

Pagaliau atkaklus maro neigimas pačių gyventojų tarpe ėmė 
nykti, nes liga plito, ir, aišku, per sąlytį ir bendravimą su ligo- 
niais, — o be to, kurį laiką pasiautėjusi tik varguomenėje, įsisuko ir į 
žymesnius žmones. Tarp jų buvo ir vyriausiasis gydytojas Setala, 
labai pagarsėjęs jau tada, o ir dabar vertas didžiausio dėmesio. 
Ar bent tada žmonės pripažino, kad vargšas senis sakė teisybę? 
Kas žino. Maru apsirgo jis pats, žmona, du sūnūs, septyni tarnai. 
Jis pats ir vienas iš sūnų išliko gyvi, kiti mirė. „Šie atsitikimai, — 
sako Tadinas,— pasitaikę mieste, kilmingose šeimose, privertė ir di- 
duomenę, ir plebėjus susimąstyti, o nepatiklūs gydytojai ir tamsi, 
neprotinga minia sučiaupė lūpas, sukando dantis ir ėmė iš nuos- 
tabos kilnoti antakius“. 

Tačiau įveiktas užsispyrimas mėgsta griebtis gudrybių ir, taip 
sakant, keršyti, tad kartais geriau, kad jis liktų ligi galo tvirtas 

ir nepalaužiamas, nepaisydamas proto ir akivaizdžios tiesos. Štai 
tada ir pasitaikė vienas iš tokių atvejų. Žmonės, taip ryžtingai 
ir taip ilgai neigę, kad šalia jų, tarp jų esama ligos daigų, kurie, 
aišku, ims vešėti ir siautėti, jau nebeįstengė nuginčyti, jog epide- 
mija plinta. Bet, nesiryždami pripažinti ligos plitimo tikrosios prie- 
žasties (juk tai būtų reiškę pripažinti savo didelę klaidą ir didelę 
kaltę), jie stengėsi kaip įmanydami rasti kokį nors kitą paaiškinimą ir 
būtų mielai palaikę kiekvieną, kas būtų tokį pateikęs. Deja, vienas 
toks paaiškinimas jau egzistavo pažiūrose ir tradicijose, viešpatavu- 
siose tada ne tik pas mus, bet ir kiekviename Europos kampelyje: 
apdavai, velnio pinklės, slapti sąmokslai platinti marui visokiais 
užkrečiamais nuodais ir kerais. Apie tokius ar panašius dalykus 
jau buvo kalbama, buvo jais tikima ir per daugelį kitų maro epide- 
mijų, o ypač kai siautė maras pas mus prieš pusę amžiaus. Prie 
to reikia pridurti, kad praėjusių metų gale gubernatorius gavo 
karaliaus Pilypo IV pasirašytą depešą, įspėjančią, kad iš Madrido 
pabėgo keturi prancūzai, įtariami nuodingų užkrečiamų tepalų plati- 
nimu: tegu atseit gubernatorius akylai žiūri, ar kartais jie nepa- 
sirodys Milane. Gubernatorius perdavė depešą senatui ir Sanita- 
rijos žinybai, bet, matyt, daugiau ja nesirūpino. Tačiau kada maras 
kilo ir jau buvo pripažintas, kai kas atsiminė ir tą įspėjimą, esą patvirti- 
nantį įtarimus dėl piktadariškų kėslų ir esą galėjusį tuos įtarimus 
sužadinti. 

Bet štai du įvykiai, kurių vieną sukėlė akla ir nenumaldoma 
baimė, o kitą — kažkoks piktas kėslas, šitą miglotą spėliojimą apie 
galimą pasikėsinimą pavertė įtarimu, o daugeliui — ir tvirtu įsiti- 
kinimu, kad rengiamas tikras pasikėsinimas ir realus sąmokslas. 
Būtent, gegužės 17 dieną kai kuriems asmenims pasirodė, jog kaž- 
kokie žmonės kažkuo ištepė katedroje pertvarą, skiriančią vyrų 
ir moterų vietas. Jie liepė išnešti naktį iš bažnyčios pertvarą ir 
daugelį suolų. Sanitarijos žinybos pirmininkas, atėjęs su keturiais 
kolegijos nariais, apžiūrėjo pertvarą, suolus, indus su švęstu vandeniu 
ir, neradęs nieko, kas galėtų patvirtinti kvailą įtarimą dėl pasikė- 
sinimo su nuodais, nusprendė, įsiteikdamas kitų svaičiojimams, veikiau 
iš per didelio atsargumo negu iš reikalo, kartoju, nusprendė, kad 
pakanka tik nuplauti pertvarą. Tačiau tokia krūva daiktų, suverstų 
vienas ant kito, sukėlė didžiausią paniką minioje, kurios akyse bet 
kas lengvai tampa logišku įrodymu. Prasidėjo kalbos, ir visi pati- 
kėjo, kad katedroje buvo ištepti visi suolai, sienos ir netgi varpų 

virvės. Ir šnekėjo apie tai ne tik tada: visi amžininkų memuarai, 
minintys tą įvykį (iš jų kai kurie buvo parašyti po daugelio metų), 
kalba apie jį su tuo pačiu įsitikinimu, bet apie tikrąją jo istoriją 
reikėtų tiktai spėlioti, jeigu ji nebūtų papasakota gubernatoriui vie- 
name Sanitarijos žinybos laiške, laikomame vadinamajame San Fede- 
lės archyve, iš kur ją paėmėm ir mes, pabraukdami cituojamą 
iš ten vietą. 

Kitą rytą naujas ir dar keisiesnis, dar labiau atmintinas reginys 
apstulbino miestiečių akis ir protus. Visose miesto dalyse ant namų 
durų ir sienų atsirado kažkokie gelsvai balzgani dryžiai, tartum 
kempine nuteplioti. Gal tai buvo kažkieno kvailas noras sukelti 
triukšmą ir visuotinę baimę, gal jau labiau nusikalstamas sumanymas 
įdirginti liaudį, gal dar kas nors, bet atsitikimas taip gausiai paliu- 
dytas, jog manytume, kad tai iš tikro ne masinės psichozės pa- 
sekmė, o nedaugelio asmenų darbas, šitoks, beje, ne pirmas ir ne 
paskutinis. Ripamontis, kuris dažnai pajuokia, o dar dažniau ap- 
verkia liaudies lengvatikybę, tvirtina pats matęs tą teplionę 
ir ją aprašo*. Ir minėtame laiške Sanitarijos žinybos valdininkai 
apie tai pasakoja tais pat žodžiais. Jie kalba apie apžiūras, apie tų 
medžiagų bandymą su šunimis, kuriems nieko nepakenkė, ir pri- 
duria, kad, jų nuomone, tokia paikystė — greičiau išdykumo, o ne 
pikto kėslo vaisius. Iš tų žodžių galima spręsti, kad jie ligi tol 
buvo gana ramūs ir nematė to, ko nebuvo. Kiti anų laikų memuarai, 
atpasakodami tą įvykį, taip pat pažymi, jog iš pradžių daugelis 
laikėsi tos nuomonės, kad tai pajuokavimas, kvaila išdaiga. Jokie 
memuarai neužsimena, kad kas būtų tai paneigęs, o tai, be abejo, 
būtų buvę padaryta, jeigu tokių paneigėjų būtų atsiradę, — bent 
jie būtų buvę pavadinti keistuoliais. Aš pagalvojau, kad ne pro šalį 
čia bus atskleisti ir paskelbti tas garsaus paklaikimo smulkmenas, iš 
dalies mažai žinomas, iš dalies visai negirdėtas, nes man atrodo, 
kad, tiriant paklydimus, o ypač masinius, įdomiausia ir naudingiausia 


* et nos guogue ivimus visere. Maculae erant sparsim inaegualitergue ma- 
nantes, veluti si guis haustam spongia saniem adspersisset, impressissetve parieti: 
et ianuae passim, ostiague aedium eadem adsperginae contaminata cernebantur. 
P. 75. (Autoriaus past.) 

„if mes taip pat buvome nuėję pasižiūrėti. Vietomis buvo nelygiai išmė- 
tytos dėmės, tarytum kas būtų aptaškęs sieną puvėsių prisisunkusia kempine arba 
išspaudęs kempinę ant sienos; šen ir ten matėsi namų durys ir įėjimai, apteršti tokiu 
pat būdu“. P. 75 (lot.). 

yra stebėti, kaip jie randasi, kokį pavidalą įgauna, kaip įsismelkia 
į protus ir juose įsivyrauja. 

Mieste, kuris jau ir taip buvo sujudęs, viskas apvirto aukštyn 
kojom. Namų šeimininkai degino išteptas vietas šiaudais. Praeiviai 
sustoję žiūrėdavo į tai ir baisėdavosi. Svetimšalius, kurie jau vien 
tuo buvo įtartini ir kuriuos tais laikais buvo lengva pažinti iš dra- 
bužių, žmonės stabdė gatvėje ir vedė į teismą. Būdavo apklausinė- 
jami, kvočiami ir sulaikytiėji, ir sulaikiusieji, ir liudininkai. Kal- 
tų nerasta: protai dar gebėjo abejoti, svarstyti, suprasti. Sanitarijos 
žinyba paskelbė įsaką, kuriuo pažadėjo piniginę premiją ir ne- 
liečiamybę tam, kas ras nusikaltėlį ar nusikaltėlius. Mieku būdu 
negalėdami sutikti, — sako tie ponai mūsų cituotame laiške, pažymė- 
tame gegužės 21 dienos data, bet parašytame, matyt, 19 dieną, 
kaip nurodyta spausdintame įsake,— kad šis nusikaltimas galėtų likti 
vienaip ar kitaip nenubaustas, ypač tokiais pavojingais ir neramiais 
laikais, mes, norėdami apmaldyti ir nuraminti liaudį, taip pat gauti 
kokių nors žinių apie šį nusikaltimą, šiandien paskelbėme įsaką 
ir t. t. Tačiau pačiame įsake kiek aiškiau neužsimenama apie tą 
protingą ir raminančią prielaidą, kuri buvo išdėstyta gubernatoriui. 
Tas nutylėjimas tarsi patvirtina liaudies įsitikinimą ir drauge liu- 
dija pačios Žinybos nuolaidumą, tuo labiau smerktiną, kuo daugiau 
žalos jis galėjo padaryti. 

Kol valdininkai tyrinėjo, daugelis gyventojų, kaip paprastai būna 
tokiais atvejais, pasidarė savas išvadas. Iš tų, kurie manė, kad tas 
tepalas nuodingas, vieni įžiūrėjo Gonsalo Fernandeso de Kordovos 
kerštą už įžeidimą jam išvažiuojant, kiti — kardinolo Rišeljė klas- 
tingą kėslą išnaikinti Milano gyventojus ir be jokio vargo jį pa- 
imti, treti nežinia dėl kokių priežasčių kaltininku laikė grafą di 
Kolaltą, Valenšteiną ar kai ką iš Milano diduomenės. Netrūko, kaip 
sakėme, ir tokių, kuriems tai tebuvo kvailas pokštas, iškrėstas mokinių, 
ponų ar karininkų, kuriems nusibodo Kazalės apgulimas. O kai 
pasirodė, kad visuotinis apsikrėtimas ir mirimai, kurių taip bijota, 
neprasidėjo, pirmoji baimė ėmė pamažu slūgti, ir visa, kas atsitiko, 
buvo užmiršta ar bent atrodė, kad užmiršta. 

Vis dėlto būta daug žmonių, kurie netikėjo, kad čia maras. O ka- 
dangi ir ligoninėje, ir mieste vienas kitas vis dėlto išgydavo, tai 
(visada įdomu žinoti paskutiniuosius argumentus, skirtus pagrįsti 
nuomonei, kurią sugriovė akivaizdi tiesa) „liaudis, taip pat ir sava- 
naudžiai gydytojai ėmė kalbėti, kad čia netikras maras, — šiaip visi 

būtų išmirę“*. Norėdama išsklaidyti dvejones, Sanitarijos žinyba rado 
išeitį, atitinkančią aplinkybes, visiškai akivaizdžią įtikinimo priemonę, 
vieną iš tų, kurių kaip tik galėjo pareikalauti ir pasiūlyti anie laikai. 
Vieną Sekminių dieną miesto gyventojai paprastai traukdavo į švento 
Grigaliaus kapines už Rytų vartų pasimelsti už mirusius per pra- 
ėjusią maro epidemiją ir palaidotus šioje vietoje. Daugeliui šis mal- 
dingas paprotys buvo proga pasilinksminti ir šiaip sau pažiopsoti, 
todėl visi eidavo ten išsipustę kuo turėdami. Tą dieną, be daugelio 
kitų, mirė nuo maro visa šeima. Didžiausio žmonių suėjimo metu 
tarp karietų, raitelių ir pėsčiųjų pasirodė vežimas: Sanitarijos žinybos 
įsakymu į kapines vežė plikus tos šeimos lavonus, kad minia pa- 
matytų aiškias maro epidemijos žymes. Pasišlykštėjimo ir siaubo 
šauksmai kilo visur, kur tik važiavo tas vežimas. Minia, palydėjusi 
Jį, dar ilgai šurmuliuodavo jam iš paskos, ir toks pat šurmulys 
pasigirsdavo priekyje. Maru imta labiau tikėti. Beje, jis ir pats 
kasdien vis aiškiau reiškėsi, o ir minėtas žmonių suėjimas tikriausiai 
gerokai padėjo jam plisti. 

Taigi iš pradžių — maro nėra, absoliučiai nėra, nieku būdu, 
draudžiama netgi tą žodį ištarti. Paskui — maro drugys: sąvoka iš- 
reikšta netiesiogiai, tas žodis — tik pažyminys. Dar toliau — netikras 
maras; žinoma, maras, bet tik tam tikra šio Žodžio prasme; ne 
tikrasis maras, o kažkas, kam negalima rasti kito pavadinimo. Ir 
pagaliau — neabejotinas maras, neginčijamas; bet kaip tik tada radosi 
nauja mintis, mintis apie apnuodijimą ir piktadariškus kėslus, iš- 
kreipianti ir painiojanti pagrindinę sąvoką, išreikštą žodžiu, kurio 
jau negalima buvo atšaukti. 

Man atrodo, nebūtina daug nusimanyti apie sąvokų ir žodžių 
istoriją, kad pamatytume, jog daugelis jų nuėjo panašų kelią. Ačiū 
Dievui, mes ne tiek jau daug turime tokių sąvokų ir žodžių, kurie 
savo reikšmę įgavo šitokia brangia kaina ir kurie susiję su to- 
kiomis aplinkybėmis. Tačiau, spręsdami tiek mažus, tiek didelius 
dalykus, dažnai galėtume išvengti tokio ilgo ir vingiuoto kelio, jei 
nepamirštume seniai išmėginto metodo: stebėti, klausytis, lyginti ir 
galvoti, o jau paskui kalbėti. 

Tačiau kalbėti juk yra daug lengviau negu visa kita, užtat 
mes — turiu galvoje visą žmonių giminę — esame verti ir šiokio 
tokio atlaidumo. 


* Tadinas, p. 93. (Autoriaus past.) 

Kadangi vis sunkiau darėsi susidoroti su apgailėtinais padėties 
sunkumais, Dekurionų taryba gegužės 4 dieną nusprendė kreiptis pa- 
galbos į gubernatorių. Ir štai 22 dieną į kariuomenės stovyklą buvo 
pasiųsti du tarybos atstovai, turėję supažindinti gubernatorių su mies- 
to negandom ir vargais: milžiniškos išlaidos, tuščias iždas, praskolintos 
ateinančių metų pajamos, nesurinkti einamieji mokesčiai — bėda, ku- 
rios šaltinis — visuotinis nuskurdimas dėl daugybės priežasčių, o ypač 
dėl karo. Toliau reikėjo parodyti gubernatoriui, kad pagal įstatymus, 
įsigalėjusius papročius ir pagal ypatingą Karolio V dekretą išlai- 
das dėl maro turi padengti iždas: sakysim, per 1576 metų maro 
epidemiją gubernatorius markizas Ajamontė ne tik panaikino visus 
mokesčius iždui, bet dar suteikė miestui keturiasdešimt tūkstančių 
skudų subsidiją iš to paties iždo. Pagaliau buvo pavesta prašyti 
gubernatorių keturių dalykų: kad atšauktų mokesčius, kaip buvo 
padaryta aną kartą; kad duotų pinigų iš iždo; kad praneštų karaliui 
apie miesto ir provincijos skurdą; kad nebebūtų naujų kariuomenės 
postovių krašte, jau nusiaubtame ankstesniųjų. Gubernatorius atsakė 
raštu, kuriame pareiškė užuojautą ir pateikė naujų pamokymų; jam 
esą labai gaila, kad negalės būti mieste ir visokeriopai padėti nu- 
kentėjusiems, bet turįs viltį, kad ponai dekurionai savo uolumu 
jį užvaduosią. Laikai dabar tokie, kad išlaidos didelės ir reikia 
mokėti suktis iš bėdų. O dėl pateiktų reikalavimų, tai procuerė 
en el mejor modo gue el tiempo y necesidades presentes permitie- 
ren*. Ir apačioje suraitytas parašas, kuris turėjo reikšti: „Ambro- 
džas Spinola“, toks pat aiškus kaip ir jo pažadai. Didysis kancleris 
Fereras parašė jam, kad šis atsakymas buvo perskaitytas dekurionams 
con grand desconsuelo**. Paskui — naujos kelionės, nauji prašymai 
ir atsakymai; bet nėra duomenų, kad būtų buvęs priimtas koks aiškes- 
nis nutarimas. Po kiek laiko, per patį marą, gubernatorius oficialiu 
raštu perdavė savo valdžią Fererui, nes jam pačiam reikią, rašė jis, 
rūpintis karu. O tas karas nusinešė, neskaitant kareivių, ne mažiau 
kaip milijoną Žmonių, žuvusių nuo epidemijos Lombardijoje, Ve- 
necijos srityje, Pjemonte, Toskanoje ir iš dalies Romanijoje, ir nunio- 


* Jis pasirūpinsiąs kiek galėdamas, kiek leis laikas ir kasdieniniai reikalai (isp.). 
** Su didžiu liūdesiu (isp.). 

kojo, kaip matėme anksčiau, vietoves, per kurias traukė kariuo- 
menė. Galite įsivaizduoti, kokios buvo to pasekmės. Paėmus ir 
žiauriai apiplėšus Mantują, karas baigėsi tuo, kad visi pripažino 
naująjį kunigaikštį!'““, kuriam pašalinti jis ir buvo pradėtas. Tačiau 
reikia pasakyti, kad jis turėjo perleisti Savojos kunigaikščiui dalį 
Monferato su penkiolika tūkstančių skudų pajamų, o Ferantei, Gvas- 
talos kunigaikščiui, — kitas žemes su šešiais tūkstančiais pajamų; 
taip pat buvo sudaryta ir atskira visiškai slapta sutartis, pagal kurią 
minėtasis Savojos kunigaikštis perleido Prancūzijai Pinerolą; tik 
ta sutartis buvo įvykdyta vėliau kitu pretekstu, su visokiais gud- 
riais manevrais. 

Kartu su šiuo nutarimu dekurionai priėmė ir kitą: prašyti kardi- 
nolą-arkivyskupą, kad su iškilminga procesija būtų pernešti per 
miestą švento Karolio palaikai. 

Gerasis prelatas atsisakė dėl daugelio priežasčių. Jam nepatiko, 
kad žmonės deda viltis į savo pačių prasimanytą priemonę, jis 
taip pat būgštavo, kad neišsipildę lūkesčiai nepapiktintų žmonių, 
jeigu procesija, kaip jis numatė, neduotų pageidaujamų vaisių*. 
Bet labiausiai jis būgštavo, kad jeigu tų piktadarių tepliotojų vis 
dėlto esama, tai toji procesija gali tapti pernelyg patogia proga 
nusikaltėliams veikti. O jeigu jų nėra, tai tas žmonių suėjimas 
tik dar labiau padės plisti epidemijai — pavojus kur kas reales- 
nis**. Mat pamirštas įtarimas dėl teplionių tuo metu vėl atgijo, pasida- 
rė kone visuotinis ir atkaklesnis negu pirma. 

Žmonės pradėjo vėl matyti, o gal šį kartą tik rodėsi, kad mato, 
ištepliotas sienas, visuomeninių pastatų vartus, namų duris, durų 
plaktukus. Garsas apie tai sklido iš lūpų į lūpas, ir, kaip dažniausiai 
būna, kai žmonės yra kuo nors įsitikinę iš anksto, tai, ką išgirdo, jie 
tarėsi ir matę savo akimis. Žmonės, prislėgti aibės bėdų, įniršę 
dėl nesibaigiančio pavojaus, juo lengviau patikėdavo tais svaičio- 
jimais: juk pyktis ieško atpirkimo ožio ir, kaip kandžiai pasakė 


+ „Memorija apie įžymius įvykius Milane ryšium su 1630 metų epidemija, 
ir t.t., surinktus tėvo Pijo la Kročės“, Milanas, 1730. Tai, matyt, ištrauka iš maro 
laikais gyvenusio autoriaus neišleisto kūrinio, bet gali būti ir ne paprastas pub- 
likavimas, o veikiausiai nauja kompiliacija. (Autoriaus past.) 

** Si unguenta scelerata et unctores in urbe essent... Si non essent... Cer- 
tiusgue adeo malum. Ripamonti, p. 185. (Autoriaus past.) 

panašia proga vienas protingas žmogus*, labiau linkęs priskirti 
visokias negandas žmogaus sugedimui, kuriam galima keršyti, negu 
pripažinti tokią priežastį, su kuria belieka susitaikinti. Nuodai stip- 
rūs, greitai veikiantys, visur įsiskverbiantys — šių žodžių buvo daugiau 
nei užtektinai baisiai ligos galiai ir visoms nesamoms ir netikėtoms 
jos savybėms paaiškinti. Kalbėjo, kad tie nuodai susidedą iš var- 
lių, gyvačių, maru sergančio seilių ir pūlių, ir dar iš kažko bjau- 
resnio, žodžiu, iš pačių nešvariausių ir baisiausių dalykų, kokių 
begali sukurti nenormali, pakrikusi vaizduotė. Paskui dar pridėjo 
burtus, kurie viską galį padaryti, visas kliūtis įveikti, 0 jiems niekas 
negalį pasipriešinti. Kad pirmosios teplionės išsyk nedavusios vaisių, 
tatai suprantama: tai buvęs nesėkmingas nuodytojų — dar naujokų — 
mėginimas. Dabar jų menas ištobulėjęs, o pragariški kėslai pasi- 
darę dar atkaklesni. Nuo šiol kiekvienas, kas dar tvirtino, kad tai 
pokštas, ir neigė sąmokslą, buvo laikomas žabalium ir užsispyrėliu 
ar net įtariamas esąs pats suinteresuotas atitraukti visuomenės dė- 
mesį nuo tiesos, esąs pats bendrininkas, tepliotojas. Šitas žodis labai 
greitai paplito, įgavo grėsmingą prasmę. Kada visi įsitikino, kad 
esama tepliotojų, šie turėjo beveik neišvengiamai būti surasti, — visi 
buvo akyli, kiekvienas poelgis kėlė įtarimą. O įtarimas greitai virs- 
davo įsitikinimu, įsitikinimas — tūžmu. 

Ripamontis, norėdamas tai įrodyti, aprašo du atsitikimus, įspė- 
damas, jog pasirinko juos ne todėl, kad tai patys baisiausi iš tų, 
kur vyksta kasdien, o tik todėl, kad, deja, ir vieną, ir kitą matė 
savo akimis. 

Švento Antano bažnyčioje kažkokių iškilmių dieną kažkoks senis 
aštuoniasdešimties metų, 0 gal ir senesnis, pasimeldęs kurį laiką 
klūpomis, panoro atsisėsti ir pirma nušluostė apsiausto skvernu dul- 
kes nuo suolo. „Tas senis teplioja suolus!“ — sušuko vienu balsu 
kelios moterys, pamačiusios jo mostą. Žmonės bažnyčioje (bažny- 
čioje!) užpuolė senį: čiupo jį už žilų plaukų, ėmė kumščiuoti ir 
spardyti ir, nutempę prie durų, išstūmė laukan. Ir jeigu jo čia 
pat nepribaigė, tai tik todėl, kad norėjo nutempti leisgyvį į kalė- 
jimą, teisėjams, kankinimams. „Aš mačiau, kaip jį vilko, — sako 
Ripamontis, — ir daugiau apie jį nieko nežinau. Manau, jis vargiai 
po to galėjo išgyventi dar kelias minutes“. 


* P. Veris, „Pastabos apie kankinimus“. Italų rašytojai apie politinę ekono- 
miją; naujieji laikai, t. 17, p. 203. (Autoriaus past.) 

Antras atsitikimas (įvykęs kitą dieną) buvo ne mažiau keistas, 
bet ne toks kraupus. Trys jauni draugai prancūzai — mokslininkas, 
tapytojas ir mechanikas, atkeliavę pamatyti Italijos, susipažinti su 
jos senove ir, pasitaikius progai, užsidirbti, priėjo prie kažkurios 
katedros sienos ir ėmė atidžiai ją apžiūrinėti: Kažkoks praeivis, 
pamatęs juos, sustojo ir linktelėjo galva kitam, paskui dar kitiems, 
einantiems pro šalį. Susirinko visas būrys ir žvelgė įdėmiai į tuos 
žmones, nes drabužiai, šukuosena ir krepšiai rodė, kad čia sve- 
timšaliai, ir — dar blogiau — prancūzai. Jie ištiesė rankas ir palietė 
sieną, tarytum norėdami įsitikinti, kad čia marmuras. To pakako. 
Juos apsupo, sugriebė, primušė ir daužydami nutempė į kalėjimą. 
Jų laimė, teisingumo rūmai buvo netoli katedros, ir, dar didesnė 
laimė, juos pripažino nekaltais ir paleido. 

Tokie dalykai dėjosi ne tik mieste: beprotybė plito kaip epi- 
demija. Keleivis, sodiečių sutiktas nuošaliai nuo vieškelio ar net 
šiaip iš lėto Žžingsniuojantis keliu, ar prigulęs ant žemės pailsėti, 
nepažįstamas žmogus, pasirodęs keistas, įtartinas iš veido ar dra- 
bužių,— vis tai buvo „tepliotojai“. Vos tik kas perspėdavo apie tai, 
vos tik sušukdavo koks vaikėzas, tuoj suskambėdavo aliarmo varpai, iš 
visų pusių subėgdavo gyventojai, nelaiminguosius apmėtydavo ak- 
menimis arba čiupdavo ir visu būriu vesdavo į kalėjimą. Apie tai 
rašo pats Ripamontis. Taigi kalėjimas kurį laiką buvo išsigelbėjimo 
prieglobstis. 

Tačiau dekurionai, nenusiminę dėl išmintingojo prelato atsakymo, 
1r toliau atkakliai prašė, triukšmingai palaikomi visų gyventojų. Fede- 
rigas nenusileido dar kiek laiko, vis mėgindavo įtikinti juos, — štai ir 
viskas, ką galėjo padaryti vieno žmogaus protas, stojęs prieš laiko 
dvasią ir daugelio užsispyrimą. Turint galvoje tuometinį visuome- 
nės nusiteikimą, netikusį;, miglotą, prieštaringą, anaiptol ne tokį 
aiškų kaip dabar pavojaus supratimą, nesunku suvokti, kaip teisin- 
gus Federigo argumentus, net jo paties sąmonėje, galėjo paveikti 
kitų klaidinga nuomonė. Ar nuolaidumas, kurį jis parodė, reiškė 
tam tikrą valios silpnumą — tai žmogaus širdies paslaptis. Žinoma, 
jeigu kada nors atrodo, jog dėl klaidos galima apkaltinti vien protą 
ir pateisinti sąžinę, tai tas tinka vien tiems nedaugeliui žmonių 
(o jis, aišku, buvo iš jų), kurie visą gyvenimą klauso tik sąžinės balso, 
nėmaž nepaisydami žemiškos naudos. Taigi jis neatsispyrė pakar- 
totiniams prašymams ir leido surengti procesiją, be to, patenkino 
visų milaniečių karštą norą, kad karstas su švento Karolio palaikais 

būtų padėtas po to ištisą savaitę laiko ant didžiojo katedros al- 
toriaus. 


Aš niekur nerandu duomenų, kad Sanitarijos žinyba ar kas 
nors kitas būtų pareiškęs tuo nepasitenkinimą ar kaip nors tam 
prieštaravęs. Minėtoji Žinyba tiktai įsakė imtis šiokių tokių atsar- 
gumo priemonių, kurios, nešalindamos pavojaus, terodė jo baimę. 
Ji nustatė griežtesnes žmonių leidimo į miestą taisykles, o kad 
jų būtų laikomasi, įsakė užrakinti miesto vartus, taip pat į ka- 
rantiną pakliuvusių namų duris, idant nepatektų, kiek tas įmanoma, 
į procesiją įtartini ir užsikrėtę asmenys. O tokių namų, jei aps- 
kritai šiuo atveju galima tikėti vieno rašytojo, nors ir anų laikų 
liudininko, paprastu tvirtinimu, buvo apie penkis šimtus*. 

Trys dienos praėjo besirengiant. Skirtą dieną, birželio 11-ąją, 
auštant procesija išėjo iš katedros. Priešakyje slinko ilgas žmonių 
srautas, daugiausia moterys, užsidengusios veidus plačiais šydais, 
daugelis basos, su ašutinėmis. Paskui ėjo cechai su savo vėliavomis, 
brolijos įvairių fasonų ir spalvų drabužiais; už jų vienuolių or- 
dinai, po to — dvasininkai nevienuoliai, kiekvienas su savo laipsnio 
ženklu ir su žvake ar torčetu'“' rankoje. Viduryje, tarp gausybės švie- 
sų, garsiai aidint giesmėms, po brangiu baldakimu slinko į priekį 
karstas, kurį nešė keturi puošniai apsirengę kanauninkai, kartkartė- 
mis pasikeisdami. Pro krištolą buvo matyti garbinamieji palaikai pui- 
kiais arkivyskupo rūbais, su mitra ant galvos; pasikeitusiuose, iškrypu- 
siuose bruožuose dar buvo galima įžiūrėti kai ką iš buvusio veido, 
koks jis vaizduojamas portretuose ir kokį jį prisiminė tie, kas matė ir 
gerbė jį gyvą. Pirmas paskui mirusio ganytojo palaikus (taip sako Ri- 
pamontis, kurio aprašymu mes daugiausia ir naudojamės), kaip ir de- 
rėjo pagal nuopelnus, kilmę ir titulą, taip pat ir pagarbą jo asmeniui, 
žingsniavo arkivyskupas Federigas. Po jo ėjo kiti dvasininkai, pas- 
kui — valdininkai ypatingais iškilmių drabužiais, paskui didžiūnai, 
vieni — ištaigiais rūbais, atitinkančiais apeigų iškilmingumą, kiti juo- 
dais drabužiais, ženklinančiais atgailą, o kai kurie basi ir su apsiaus- 
tais, su gobtuvais ant veido; ir visi su torčetais rankose. Procesijos 
gale traukė marga minia. 

Visa gatvė buvo šventiškai papuošta. Turtingieji išstatė aikštėn sa- 


* „Milano valstybės padėtis ir t. t.“, Kavatijo dela Somaljos veikalas. Milanas, 
1653, p. 482. (Autoriaus past.) 

vo pačius brangiausius daiktus. Neturtingųjų namų fasadai buvo iš- 
dabinti pasiturinčių kaimynų arba visuomenės lėšomis, kai kur vietoj 
papuošalų, o kai kur viršum jų karojo žalios šakos. Abiejose pusėse 
kabojo paveikslai, įrašai, herbai; ant palangių stovėjo vazos, įvairios 
senienos, visokiausios retenybės, ir visur — žvakės. Pro daugelį langų 
uždaryti karantine ligoniai žiūrėjo į procesiją ir lydėjo ją maldomis. 
Kitos gatvės buvo tuščios, tylios; nebent tik kas pasižiūrėdavo pro lan- 
gą ir įdėmiai klausydavosi tolstančio šurmulio; buvo ir tokių — tarp 
jų galėjai pamatyti netgi vienuolių, — kurie užlipo ant stogų, kad bent 
iš tolo galėtų pamatyti šventojo karstą, didžiąją procesiją ar šiaip 
ką nors. 

Procesija perėjo visus miesto kvartalus. Prie kiekvienos sankry- 
žos arba aikštelės (tada jos dar tebeturėjo seną pavadinimą karobiai '**, 
dabar išlikusį tik vienai iš jų), nuo kurių didžiosios gatvės eina į prie- 
miesčius, sustodavo ir padėdavo karstą prie kryžiaus, pastatyto švento 
Karolio per praėjusį marą kiekvienoje tokioje sankryžoje (kai kurie 
tų kryžių tebestovi ir dabar). Taigi į katedrą grįžo gerokai po vidu- 
dienio. 

Ir štai rytojaus dieną, kai dar viešpatavo viltis, o daugeliui netgi 
fanatiškas įsitikinimas, kad procesija turi sustabdyti marą, mirusių- 
jų visuose miesto gyventojų sluoksniuose, visose miesto dalyse pa- 
daugėjo taip smarkiai, taip staigiai, jog nebebuvo žmogaus, kuris ne- 
būtų pamatęs, kad kalta dėl to ar atsakinga už tai pati procesija. Bet 
kokia įstabi ir apgailėtina visuotinio įsitikinimo galia! Daugumas ma- 
nė, kad epidemija įsisiautėjo ne dėl to, kad buvo susibūrę tiek daug 
žmonių, taip ilgai ėjusių vienas prie kito, ne dėl to, kad jie labai dažnai 
vienas kitą atsitiktinai paliesdavo,— ne, viskuo buvo kaltinama ta 
laisvė, kurią turėję „tepliotojai“, lengvai galėję vykdyti savo nuodė- 
mingas užmačias. Imta šnekėti, kad, girdi, jie įsimaišę į minią ir už- 
krėtę savo tepalais ką tik galėję. Bet kadangi neatrodė, kad šitas bū- 
das pakankamas ir tinkamas sukelti tokiam dideliam mirštamumui 
visuose visuomenės sluoksniuose, ir, kiek galima spręsti, netgi pačioms 
atidžiausioms ir drauge įtarumo apakintoms akims nepasisekė įžiūrėti 
Jokių pėdsikų ant sienų ar kur kitur, — tai šiam faktui paaiškinti grieb- 
tasi kito pramano, gyvavusio jau nuo seno ir tais laikais pripažinto Eu- 
ropos moksle, būtent — pramano apie nuodingus ir žalingus miltelius. 
Kilo kalbos, kad tokių miltelių buvę pribarstyta gatvėse ir ypač susto- 
jimo vietose, ir jie lipę prie drabužių, o tuo labiau prie kojų, nes žmo- 
nės tą dieną daugiausia ėjo basi. „Tai taip pati procesijos diena — 

sako vienas anų laikų rašytojas*,— regėjo, kaip dievotumas grūmėsi 
su bedievybe, klastingumas — su nuoširdumu, nedora — su skais- 
tybe“. O iš tikrųjų vargšas žmogaus protas grūmėsi su savo paties su- 
sikurtomis šmėklomis. 

Nuo tos dienos liga ėmė siausti vis labiau ir labiau: per trumpą lai- 
ką beveik neliko namų, kurių ji nebūtų palietusi. Per kelias dienas 
žmonių ligoninėje, pasak minėto Somaljos, nuo dviejų tūkstančių pa- 
daugėjo iki dvylikos. Vėliau, kaip teigia visi autoriai, prisirinko ligi 
šešiolikos tūkstančių. Iki liepos 4 dienos, kaip matyti iš kito Sanitari- 
jos žinybos laiško gubernatoriui, dienos mirimų skaičius išaugo iki 
penkių šimtų su viršum. Dar vėliau, pačiame maro įkarštyje, tas skai- 
čius pasiekė tūkstantį du šimtus, tukstantį penkis šimtus ir netgi pus- 
ketvirto tūkstančio su viršum, jeigu tikėsime Tadinu. O jis tvirtina, 
kad „pagal apskaičiavimus“ per marą Milano gyventojų sumažėjo 
iki šešiasdešimt keturių tūkstančių žmonių su viršum, kai anksčiau 
jų buvo daugiau kaip du šimtai penkiasdešimt tūkstančių. Pasak Ri- 
pamončio, jų tada buvo tik du šimtai tūkstančių; taigi išeina, kad mirė 
šimtas keturiasdešimt tūkstančių, sprendžiant pagal miesto gyventojų 
sąrašus, atseit be tų, kurių negalima buvo suskaičiuoti. Kiti šaltiniai 
nurodo, tikriausiai spėtinai, didesnį ar mažesnį skaičių. 

Pagalvokite dabar, kokioje beviltiškoje padėtyje atsidūrė dekurio- 
nai, kurie vieni turėjo nešti visuomenės reikalų naštą, taisyti tai, ką 
dar buvo galima pataisyti užgriuvus tokiai nelaimei. Reikėjo kasdien 
keisti, kasdien didinti visokių visuomeninių tarnautojų skaičių: mo- 
natų, skelbėjų, komisarų. Pirmieji turėjo dirbti sunkiausius ir pavo- 
jingiausius epidemijos meto darbus: rinkti lavonus iš namų, gatvių, 
ligoninės; vežti juos vežimais prie duobių ir laidoti; nešti ar vesti į li- 
goninę ligonius ir juos slaugyti; deginti, švarinti užkrėstus ir įtartinus 
daiktus. Patį jų pavadinimą Ripamontis kildina iš graikiško žodžio 
monos — vienas; Gasparė Bugatis (viename ankstesnio maro aprašy- 
me) — iš lotyniško monere — įkalbinėti; bet kartu dvejoja, ir ne be 
pagrindo, ar tai ne vokiškas žodis, nes tuos žmones daugiausia ver- 
buodavo Šveicarijoje ir Gridžonyje. Iš tikrųjų nebūtų jokia nesąmo- 
nė tarti, jog tai iškreiptas vokiškas žodis monathlich (mėnesinis), nes, 
nežinant, kaip ilgai reikės tokių Žmonių, sutartis su jais būdavo suda- 
roma kiekvieną kartą mėnesiui laiko. Skelbėjų speciali pareiga buvo 


* Agostinas Lampunjanas, „Maras, kilęs Milane 1630 metais“. Milanas, 1634, p. 
44. (Autoriaus past.) 

eiti vežimų priešaky ir varpeliu perspėdinėti praeivius, kad pasitrau- 
ktų. Komisarai tvarkė ir vienus, ir kitus, tiesiogiai vykdydami Sanita- 
rijos žinybos įsakymus. Reikėjo aprūpinti ligonines gydytojais, chi- 
rurgais, vaistais, maistu, visokiais reikmenimis; reikėjo ieškoti ir rengti 
naujas patalpas ligoniams, nes jų kasdien ateidavo naujų. Tam tiks- 
lui greitai iš rąstų ir šiaudų buvo suremti barakai vidiniame ligoninės 
kieme; buvo pastatyta nauja ligoninė iš barakų, aptvertų paprasta 
tvora, joje tilpo keturi tūkstančiai žmonių. Kadangi vietų vis tiek ne- 
pakako, nutarta pastatyti dar dvi, prasidėjo darbai, bet pritrūko lėšų, 
ir jos liko nebaigtos. Ir lėšų, ir žmonių, ir drąsos — visko mažėjo, o 
visko reikėjo vis daugiau. 

Niekas nespėjo vykdyti nutarimų ir įsakymų. Daugelio svarbių 
poreikių niekas nepaisė, net nekalbėjo apie juos. Negana to, prieita 
ligi tokio bejėgiškumo ir nevilties, jog į daugelį tų poreikių, didžiai ap- 
gailėtinų ir neatidėliotinų, niekas nė dėmesio nekreipė. Pavyzdžiui, 
mirdavo daugybė benamių vaikų, kurių motinos žuvo nuo maro. Sa- 
nitarijos žinyba pasiūlė įsteigti tokiems vaikams ir gimdančioms mo- 
terims prieglaudą, kad bent kiek būtų galima jiems padėti, — ir nie- 
ko neįstengė pasiekti. „Vis dėlto, — sako Tadinas,-- reikėjo užjausti 
ir miesto dekurionus, kuriuos slėgė, dirgino ir kamavo nedrausminga, 
palaida kariauna. O dar blogiau buvo visoje nelaimingoje kunigaikš- 
tystėje, juoba kad iš gubernatoriaus nebuvo galima gauti jokios pa- 
galbos, jokio mitalo,— jis tiktai kalbėjo, kad dabar karo metas ir kad 
reikia gerai užlaikyti kareivius“*. Štai kaip svarbu buvo paimti Ka- 
zalę! Štai kokia svaigi atrodė pergalės šlovė, kad ir kaip abejotina bu- 
vo karo dingstis ir jo tikslas! 

Todėl, kai vienintelė didžiulė duobė, iškasta prie ligoninės, buvo 
pilna, kai ne tik ligoninėje, bet ir visur mieste tysojo nepalaidoti lavo- 
nai ir jų kasdien vis daugėjo, miesto valdžia, ilgai ir bergždžiai 1eš- 
kojusi darbininkų šiam liūdnam darbui, turėjo pripažinti, kad neiš- 
mano, ką daryti toliau. Nežinia, kaip viskas būtų pasibaigę, jeigu ne- 
būtų atėjusi ypatinga pagalba. Nusiminęs Sanitarijos žinybos pirmi- 
ninkas kreipėsi su ašaromis akyse į tuos du šaunius vienuolius, kurie 
valdė ligoninę, ir tėvas Mikelė apsiėmė per keturias dienas išgabenti 
iš miesto lavonus, o per aštuonias — iškasti tiek griovių, kad užtektų 
ne tik dabartiniams poreikiams, bet ir ateičiai, turint galvoje, kad gali 
būti dar blogiau. Lydimas vieno brolio ir kelių žmonių iš Žinybos, 

kuriuos jam davė pirmininkas, jis išėjo į užmiestį ieškoti sodiečių ir, 
iš dalies Sanitarijos žinybos autoriteto, iš dalies savo abito ir savo iš- 
kalbos dėka surinko apie du šimtus žmonių ir liepė jiems iškasti tris 
didžiulius griovius. Paskui iš ligoninės nusiuntė į miestą monatus 
surinkti mirusiųjų, ir iki nustatytos dienos jo pažadas buvo ište- 
sėtas. 

Kartą ligoninė liko visai be gydytojų. Ir tik pažadėjus gerai atly- 
ginti ir gražiai pagerbti, vargais negalais, ir ne išsyk pasisekė vėl jų 
surasti, bet daug mažiau, negu reikėjo. Dažnai atrodydavo, kad tuoj 
pristigs maisto produktų, todėl apimdavo baimė, ar neteks ligoniams 
ir badu mirti. Ir ne kartą, kai visi suko galvą, kur gauti tai, ko labiau- 
siai reikėjo, laiku ateidavo nelaukta gausi kokio nors gailestingo 
žmogaus pagalba. Kai viešpatauja visuotinis sukrėtimas, visiškas abe- 
jingumas kitų kančioms, kai žmogus nuolat bijo dėl savęs, visada atsi- 
randa širdžių, pasirengusių padėti artimui; esti ir kitokių, kuriems ar- 
timo meilė randasi tada, kai jiems baigiasi visi žemės džiaugsmai; ly- 
giai taip pat, kai žūsta ir traukiasi daugelis, kurie turi daryti tvarką 
ir imtis reikiamų priemonių, vis dėlto pasitaiko ir tokių sveiko kūno 
ir tvirtos dvasios Žmonių, kurie lieka savo vietoje. Ir pagaliau esti 
žmonių, kurie, skatinami gailestingumo, visiškai nežiūri pavojaus 
ir su pasiaukojimu rūpinasi nelaimingaisiais, nors tai ir nėra jų 
pareiga. 

Bet labiausiai šiomis aplinkybėmis krito į akis gyvas ir nepalenkia- 
mas visų dvasininkų atsidavimas savo pareigai. Ligoninėse, pačiame 
mieste niekada jie nevengė padėti kam reikėjo. Jie pasirodydavo ten, 
kur žmonės kamavosi, juos visada galėjai pamatyti tarp kenčiančių 
ir mirštančių, o kartais jie ir patys netekdavo jėgų ir žūdavo. Teik- 
dami dvasinę pagalbą, teikė kiek galėdami ir materialinę, ir šiaip vi- 
sokias paslaugas, kokių tik reikalavo aplinkybės. Vien tik mieste nuo 
epidemijos mirė daugiau kaip šešiasdešimt parapijų klebonų — maž- 
daug aštuoni iš devynių. 

Federigas, kaip ir reikėjo laukti, visus drąsino savo pavyzdžiu. 
Kai beveik visi artimi jam žmonės mirė, o giminės, aukšti pareigūnai, 
taip pat aplinkiniai kunigaikščiai primygtinai prašė jį pasišalinti nuo 
pavojaus, pasitraukti į kokią vilą, arkivyskupas atmetė šiuos prašy- 
mus — pasipriešino su tokiu pat ryžtingumu, su kokiu rašė parapijų 
klebonams: „Būkite pasirengę verčiau palikti šį laikiną gyvenimą 
negu mūsų šeimą, mūsų vaikus. Su meile eikite pasitikti maro tartum 
atpildo, tartum naujo gyvenimo, jeigu galite tuo laimėti Kristui nors 

vieną žmogaus sielą“*. Jis buvo atsargus, jeigu tai netrukdė jam at- 
likti pareigos (netgi dvasininkams jis negailėjo atitinkamų nurodymų 
ir pamokymų); tačiau nepaisydavo pavojaus, rodės, netgi nematy- 
davo jo, kai, darydamas gerus darbus, su juo susidurdavo. Nekalbant 
jau apie dvasininkus, tarp kurių jis nuolat būdavo, skatino juos ir 
kreipė jų uolumą reikiama vaga, ragino tuos, kurie dirbo be pasiau- 
kojimo, siuntė juos užimti žuvusiųjų konfratrų vietų, — jis norėjo, kad 
pas jį būtų atviras kelias kiekvienam, kam to reikėjo. Lankė ligonines, 
guodė ligonius ir drąsino personalą. Važinėdamas po miestą, teikė 
pagalbą nelaimingiesiems, uždarytiems namuose, sustojęs prie durų, 
po langais, išklausydavo jų skundus, tardavo kelis paguodos ir vilties 
žodžius. Trumpai sakant, gyveno pačiame epidemijos židinyje ir pa- 
galiau pats stebėjosi, kad išėjo iš jo nepaliestas. 

Taip užgriuvus visuotinei nelaimei ir ilgam sutrikus įprastai tvar- 
kai, visada atgyja, pakyla dorybingumas, bet, deja, kartu iškeroja — 
ir beveik visur — visokios ydos. Taip atsitiko ir šį kartą. Piktadariai, 
kurių maras pasigailėjo ir neįbaugino, kilus visuotinei suirutei ir su- 
silpnėjus valdžiai, gavo naują progą savo veiklai išplėsti ir nuo baus- 
mės apsisaugoti. Negana to, valdžios leidžiamų įsakymų vykdymas 
atsidūrė daugiausia blogiausiųjų jos atstovų rankose. Į monatų ir skel- 
bėjų tarnybą paprastai ėjo tik tie, kuriems grobimo ir savavaliavimo 
pagunda buvo stipresnė už epidemijos baimę, stipresnė už bet kokį na- 
tūuralų pasišlykštėjimą. Jiems buvo nustatytos griežčiausios taisyklės, 
paskelbtos žiauriausios bausmės, paskirtos tam tikros vietos, jie turė- 
jo viršininkus — komisarus. Vieniems ir kitiems, kaip jau sakėme, 
kiekviename miesto kvartale vadovavo delegatai iš pareigūnų ir di- 
duomenės atstovų, įgalioti imtis reikiamų skubių priemonių, jei kur 
kas pažeis tvarką. Iš pradžių tokia tvarka sėkmingai laikėsi. Bet ka- 
dangi mirštančių, pasitraukiančių ir galvos netenkančių žmonių kas- 
dien daugėjo, galų gale beveik nieko neliko, kas tuos monatus ir skel- 
bėjus sudraustų. Ypač savavaliavo monatai. Kaip šeimininkai ir kaip 
priešai įžengdavo jie į namus, ir, nekalbant jau apie plėšimą ir baisų 
elgesį su nelaimingaisiais, kuriuos maras atidavė jų malonei, jie savo 
užkrėstomis, šlykščiomis rankomis stvarstydavo sveikuosius vaikus, 
tėvus, žmonas, vyrus, grasindami nutempsią juos į ligoninę, jeigu jie 
neišsipirksią pinigais. Kartais prekiaudavo savo paslaugomis — atsi- 
sakydavo išvežti jau pūvančius lavonus, jei nebus užmokėta tiek ir tiek 

skudų. Buvo kalbama (tikėti ar netikėti tuo, kai vieni lengvatikiai, 
o kiti klastingi, lygiai pavojinga),— ir Tadinas tai patvirtina*,— kad 
monatai ir skelbėjai mėtė nuo vežimų užkrėstus daiktus, tuo platinda- 
mi ir saugodami marą, tapusį jiems pajamų šaltiniu, jų valda, jų šven- 
te. Kiti nedorėliai prisirišdavo prie kojos varpelį, kuriuo monatai, 
kaip buvo nustatyta, duodavo žinią apie save, įspėdami, jog ateina, 
braudavosi į namus ir šeimininkaudavo juose kaip tinkami. Kai kur 
į namus, atdarus ir jau ištuštėjusius arba gyvenamus tik kokių sunkių 
ligonių ar mirštančiųjų, įsmukdavo vagys ir ramiai sau darbuodavo- 
si. Kitus namus užpuldavo policininkai — tie elgdavosi lygiai taip 
pat ir dar blogiau. 

Gendant papročiams, stiprėjo ir visuotinė psichozė: visi daugiau 
ar mažiau paplitę klaidingi įsitikinimai ir prietarai itin suvešėjo to- 
mis siaubo ir sąmyšio dienomis, ir jų pasekmės buvo tiesiog netikė- 
tos ir pavojingos. Per tai augo ir didėjo ypatinga „tepliotojų“ baimė, 
kurios poveikis ir apraiškos buvo, kaip jau matėme, tarsi nauja suge- 
dimo forma. Šita tariamo pavojaus baimė slėgė ir kamavo žmonių 
sielas kur kas smarkiau negu realus, akivaizdus pavojus. „Ir tuo me- 
tu, kai visur, kur tik pasisukai, tysojo lavonai, ištisos lavonų krūvos, — 
sako Ripamontis, — kai visas miestas perdėm virto lavonine, dar bjau- 
resnį ir kraupesnį įspūdį darė ta pagieža, tas nežabotas, baisus įtaru- 
mas... Įtarinėjo ne tik kaimyną, draugą, svečią, — pavojingi atrodė 
net artimiausi žmonės, susieti stipriausiais meilės ryšiais: vyras ir žmo- 
na, tėvas ir sūnus, brolis ir sesuo... Siaubas ir gėda: net valgis namie, 
vedybinis guolis buvo tartum klastingos pinklės, slepiančios siaubin- 
gus nuodus“. 

Įsivaizduojamas platus nepaprasto sąmokslo užmojis jaudino vi- 
sus protus, griovė tarpusavio pasitikėjimo pamatus. Iš pradžios ma- 
nyta, kad spėjami piktadariai veikia iš garbėtroškos ir godumo; pas- 
kui imta vaizduotis ir tikėti, kad juos kursto kažkoks velniškas geis- 
mas, kažkokia pikta pagunda, stipresnė už valią. Kliedesys ligonių, 
kurie kaltino patys save tuo, ko su baime laukė iš kitų, atrodė lyg at- 
skleidimas paslapties, ir visiems tai buvo tarsi skatinimas viskuo tikė- 
ti. Bet labiau už visokius prisipažinimus turėjo stulbinti maru sergan- 
čiųjų elgesys, kada kliedėdami jie darė tą pat, ką turėjo, kaip jiems 
rodėsi, daryti „tepliotojai“,— tai visiškai tikėtinas dalykas, geriausiai 
galįs paaiškinti šį visuotinį įsitikinimą ir daugelio rašytojų tvirtinimus. 


*P. 102. (Autoriaus past.) 

Sakysim, tais ilgais ir liūdnais amžiais, kai būdavo rengiami raganų 
procesai, kaltinamųjų prisipažinimai, ne visada išgauti prievarta, ne- 
mažai padėdavo paplisti ir sustiprėti nuomonei, įsigalėjusiai šioje sri1- 
tyje. Mat kai kokia nors nuomonė viešpatauja ilgą laiką ir didelėje 
pasaulio dalyje, ji galiausiai randa plyšių visur įlįsti, įsibeldžia į visas 
duris, panaudoja visas įtikinimo priemones, pereina visas įtikinimo 
stadijas. O jeigu didelė dalis pasaulio atkakliai tiki, kad esama kaž- 
kokios nelemtos veiklos, visados galų gale atsiras žmonių, kurie pati- 
kės, jog ir patys joje dalyvauja. 

Iš legendų, sukurtų šio kliedesio apie tepliones, vieną verta pami- 
nėti, nes ji buvo laikoma tikra ir labai paplito. Buvo pasakojama, ži- 
noma, ne visų vienodai (vienodumas būtų pernelyg jau girtina tokių 
pasakų savybė), bet maždaug taip: esą kažkoks žmogus tokią ir tokią 
dieną pamatė, kaip į Katedros aikštę įvažiavo šešetu arklių pakinky- 
ta karieta, kurioje, be kitų, sėdėjo kažkokia įžymi asmenybė niūriu, 
įraudusiu veidu, žibančiomis akimis, pasišiaušusiais plaukais ir grės- 
mingai sučiauptomis lūpomis. Kol tas žmogus žiūrėjo įsmeigęs akis, 
karieta sustojo, ir vežėjas pakvietė jį sėsti į ją. Iš baimės tas neįstengė 
atsisakyti. Ilgai jie suko po miestą, pagaliau išlipo prie kažkokių rūmų. 
Įėjęs vidun kartu su kitais, žmogus pamatė visokių malonių ir bai- 
sių dalykų, dykumų ir sodų, olų ir salių, kurių vienoje sėdėjo ir ta- 
rėsi šmėklos. Pagaliau jam parodė didžiules skrynias su pinigais ir 
pasakė, kad pasiimtų kiek nori, bet su salyga, kad pasiimsiąs ir ne- 
didelį indą su tepalu, vaikščiosiąs po miestą ir tepliosiąs namų sienas. 
Bet jis nepanorėjo su tuo sutikti, užtat akies mirksniu atsidūrė toje pa- 
čioje vietoje, kur sėdo į karietą. Ši legenda, visų žmonių pripažinta 
ir, Ripamončio žodžiais tariant, nepakankamai išjuokta mokytųjų*, 
paplito po visą Italiją ir už jos sienų. Vokietijoje ji net buvo pavaiz- 
duota graviūroje. Mainco kurfiurstas arkivyskupas parašė kardinolui 
Federigui laišką, klausdamas apie nepaprastus įvykius Milane, apie 
kuriuos visur kalbama, ir gavo atsakymą, kad visa tai prasimanymai. 

Tokios pat vertės ir tokie pat pragaištingi, tik, žinoma, kitokio 
pobūdžio, buvo ir mokslininkų prasimanymai. Daugumas mokslininkų 
laikė nelaimės ženklu ir kartu priežastimi 1628 metais pasirodžiusią 
kometą ir Saturno konjunkciją su Jupiteriu, „kuri, — kaip rašo Ta- 
dinas, — taip aiškiai paveikė šiuos 1630 metus, jog kiekvienas galėjo 


* Apud prudentium plerosgue, non sicut debuerat irrisa. „De peste etc.“, p. 77. 
(Autoriaus past.) 

tai pajusti. Mortales parat morbos, miranda videntur*. Šita pranašys- 
tė, paimta, kaip buvo sakoma, iš knygos „Tobulų pranašysčių veid- 
rodis“, išspausdintos 1623 metais Turine, ėjo iš lūpų į lūpas. Kita ko- 
meta, pasirodžiusi birželio mėnesį, paties maro metais, buvo sutikta 
kaip naujas įspėjimas, netgi kaip aiškus tepliojimų įrodymas. Rausė- 
si knygose — ir, deja, ten rado kiek nori „sukelto“ maro pavyzdžių. 
Citavo Livijų, Tacitą, Dioną'““, bet ką aš sakau — Homerą, Ovidijų 
19 daugelį kitų senovės autorių, kurie pasakojo ar minėjo panašius 
faktus. O šių dienų autorių apie tai rašoma kur kas daugiau. Citavo 
šimtus kitų autorių, kurie moksliškai aiškino arba atsitiktinai kalbė- 
jo apie nuodus, burtus, tepalus, miltelius: Čezalpiną, Kardaną, Gre- 
veną, Saliją, Parė, Šenką, Dzakiją ir pagaliau nelemtąjį Delriją““, 
kuris, jeigu autorių šlovė būtų proporcinga jų kūrinių padarytam gė- 
riui ir blogiui, turėtų būti laikomas vienu iš žymiausių, — tą Delriją, 
kurio naktų darbas pareikalavo daugiau žmonių gyvybių negu kokio 
nors konkistadoro žygis; tą Delriją, kurio „Magijos tyrinėjimai“ (trum- 
pa apžvalga viso to, kas šioje srityje pripaistyta ligi jo laikų), tapę 
autoritetingiausiu ir neginčijamu šaltiniu, daugiau kaip šimtmetį kur- 
stė „teisėtas“ klaikias ir ilgalaikes žudynes. 

Iš paprastos liaudies prasimanymų mokyti žmonės ėmė tai, ką 
buvo galima suderinti su jų pačių mintimis; iš mokytų Žmonių prasi- 
manymų paprasta liaudis ėmė tai, ką galėjo suprasti ir ką suprato sa- 
vaip; ir iš visko susidarė didžiulis ir painus visuomeninės beprotybės 
kamuolys. 

Bet dar didesnę nuostabą kelia gydytojų elgesys — tų gydytojų, 
kurie iš pat pradžios tikėjo, kad tai maras. Turiu galvoje ypač Tadiną: 
Jis marą išpranašavo, matė jį pasirodant, nenuleido, taip sakant, akių 
nuo jo plitimo, kalbėjo ir skelbė, kad čia tikrai maras, kad juo užsi- 
krečiama nuo prisilietimo ir kad jeigu su juo nekovosi, jis apims visą 
kraštą, — o paskui pats iš matytų dalykų daro neabejotiną išvadą 
apie nuodingų ir pražūtingų tepalų vartojimą; stebėjęs, kaip kliedėjo 
Karlas Kolona, antras žmogus, miręs Milane maru, ir laikęs kliede- 
sį šios ligos simptomu, jis vėliau tepliojimams ir velniškam sąmokslui 
įrodyti pateikia tokį faktą: du žmonės paliudijo girdėję savo sergan- 
čio bičiulio pasakojimą, kad vieną naktį į jo kambarį įėję kažkokie 
žmonės ir pasisiūlę ji išgydyti ir dar duoti pinigų, jeigu jis sutiksiąs iš- 
teplioti aplinkinius namus, kad jis atsisakęs ir jie išėję, bet jų vietoj 


* Rengia mirtinas ligas ir kitus stebėtinus dalykus (lot.). 

likęs vilkas po lova ir trys katinai ant lovos, „kurie ten ir išbuvo ligi 
aušros“ *. 

Jeigu tik kas vienas būtų paistęs tokias nesąmones, galėtum pasa- 
kyti, kad jam šulo trūksta, arba visiškai nevertėtų apie jį šnekėti; bet 
kadangi tokių buvo daug, ko gero, netgi visi, tai šitas dalykas jau pri- 
klauso žmogaus dvasios istorijai, kurioje galima stebėti, kaip viena 
darni grupė protingų minčių gali būti supainiota kitos grupės minčių, 
visiškai joms prieštaringų. O betgi Tadinas buvo vienas iš pačių gar- 
siausių savo laiko žmonių. 

Du žymūs ir nusipelnę rašytojai tvirtino, kad kardinolas Federigas 
abejojo pačiu tepliojimo faktu**. Mes džiaugtumės proga dar labiau 
išgirti jo šlovingą ir brangų atminimą ir parodyti, kad gerasis prelatas 
pranoko daugumą savo amžininkų tiek šiuo, tiek daugeliu kitų atve- 
jų, bet turime pažymėti, jog reikia laikyti jį pavyzdžiu, kaip paplitusi 
nuomonė paveikia netgi pačius tauriausius protus. Mums jau žinoma, 
bent iš to, ką sako apie tai Ripamontis, kad iš pradžios jis tikrai abe- 
jojo, o paskui visada laikėsi tos nuomonės, kad prie šios pažiūros su- 
sidarymo labai daug prisidėjo lengvatikybė, tamsumas, baimė, noras 
pasiteisinti, kodėl taip vėlai buvo atpažinta epidemija ir kodėl nesiimta 
priemonių prieš ją; kad čia daug kas išpūsta, bet kartu vis tiek yra 
kiek tiesos. Ambrozianos bibliotekoje yra nedidelis kūrinys apie šį 
marą, parašytas jo paties ranka, ir tokia mintis keliama ten dažnai, o 
vienoj vietoj net visai aiškiai išreikšta. „Vyravo nuomonė, — maždaug 
taip sako jis, — kad šie tepalai buvo gaminami įvairiose vietose ir kad 
buvo daug jų vartojimo būdų; kai kas iš to atrodo mums tikra, kai 
kas — prasimanyta“. Štai jo žodžiai: Unguenta vero haec aiebant 
componi conficigue multifariam, fraudisgue vias fuisse complures; 
guarum sane fraudum, et artium, aliis guidem assentimur, alias vero 
fictas fuisse commentitiasgue arbitramur***. 

Tačiau buvo ir tokių, kurie ligi pat savo mirties manė, kad visa 
tai — grynas vaizduotės vaisius. Ir mes žinome tai ne iš jų pačių, nes 
niekas neturėjo drąsos atvirai pasakyti savo nuomonės, tokios prie- 


* P. 123, 124. (Autoriaus past.) 
** Muratoris, „Apie kovą su maru“. Milanas, 1714, p. 117. P. Veris, min. veik., 
p. 261. (Autoriaus past.) 
+++ „De Pestilentia guae Mediolani anno 1630 magnam stragem edidit*. Cap. V. 
(Autoriaus past.) 
„Apie marą, kuris 1630 metais Milane nusinešė daugybę žmonių“, sk. 5. 

šingos visuotiniam įsitikinimui,— mes sužinome apie tai iš rašytojų, 
kurie ją išjuokė, pasmerkė ar atmetė kaip kai kurių asmenų prietarą, 
kaip suklydimą, kurio niekas nesiryžo iškelti ir viešai apsvarstyti, bet 
kurio vis tiek būta. Tai žinoma taip pat iš tų, kuriems tą nuomonę patei- 
kė tik kaip kitų pasakojimą. „,„Aš sutikau Milane protingų žmonių,— 
sako padorusis Muratoris minėtoje vietoje, — kurie gavo iš protėvių 
patikimų žinių ir nelabai buvo įsitikinę, kad iš tikrųjų tų nuodingų 
tepalų buta“. Matyti, kad tiesa išaiškėdavo slapčia, ją išsakydavo vie- 
nas kitam tik šeimos nariai. Sveikas protas gyvavo, bet jis turėjo slaps- 
tytis, bijodamas visuotinės nuomonės. 

Pareigūnai, kurių kasdien vis mažėjo, visiškai suglumę ir netekę 
galvų, su visa energija, kiek jiems dar buvo jos likę, ieškojo „teplio- 
tojų“. Tarp maro laikų dokumentų, saugomų jau minėtame archyve, 
yra laiškas (be kokių nors kitų papildomų dokumentų), kuriuo didy- 
sis kancleris rimtai ir labai skubiai praneša gubernatoriui gavęs žinią, 
kad vienuose Milano bajorų brolių Džirolamo i1r Džulijo Mončių už- 
miesčio namuose gaminama tiek nuodų, jog en este exercicio* dirba 
keturiasdešimt žmonių, ir kad joje dalyvauja keli Brešos riteriai, ku- 
rie gauna medžiagų para la fabrica del veneno** iš Venecijos valdų. 
Jis priduria, kad labai slaptai ėmęsis reikiamų priemonių — nuspren- 
dęs pasiųsti tenai Milano podestą ir Sanitarijos žinybos auditorių su 
trisdešimt raitų kareivių, bet, deja, vienas iš brolių buvęs laiku perspė- 
tas, turbūt to paties auditoriaus, savo draugo, todėl spėjęs likviduoti 
nusikaltimo pėdsakus, o auditorius ėmęs išsisukinėti, kad nereikėtų 
važiuoti, bet podesta su kareiviais vis dėlto iškeliavęs a reconocer la 
casa, y a ver si hallara algunos vestigios ***, taip pat surinkti žinių 
ir suimti visų kaltųjų. 

Viskas tikriausiai baigėsi be rezultatų, nes to meto kūriniai, kur 
kalbama apie įtarimus, kritusius ant tų bajorų, nepateikia nė vieno 
konkretaus fakto. Deja, kitur yra paliudyta, kad tokių faktų būta. 

Procesai, surengti ryšium su tuo, buvo, žinoma, ne pirmi tokie, 
jų negalima laikyti retenybe jurisprudencijos istorijoje. Jeigu nekal- 
bėsime apie senovę ir paminėsime tik šį tą iš laikų, artimesnių tiems, 
apie kuriuos kalbame, tai Palerme 1526 metais, Ženevoje 1530, o 
paskui 1545 ir vėl 1574, Kazalėje Monferate 1536, Paduvoje 1555, 


* Toje gamyboje (isp.). 
** Taisyti nuodams (isp.). 
*** Apieškoti namų ir apžiūrėti, ar neatsiras kokių nors pėdsakų (isp.). 

Turine 1599 ir vėl 1630 metais buvo teisiami ir nuteisti kankinti, dau- 
giausia labai žiauriai, vienur atskiri asmenys, o kitur daugelis nelai- 
mingųjų, apkaltintų maro platinimu milteliais arba tepalais, arba bur- 
tais, arba viskuo kartu. Tačiau vadinamųjų Milano tepliotojų pro- 
cesas buvo ne tik pats garsiausias, bet turbūt ir akivaizdžiausias, ir ge- 
riausiai prieinamas tyrinėtojui, nes yra išlikę išsamesni autentiški jo 
dokumentai. Ir nors vienas rašytojas, kurį mes pagyrėme truputį 
anksčiau, ėmėsi tyrinėti šį procesą, užsibrėžęs tikslą ne tiek pateikti 
pačią jo istoriją, kiek susirasti jame tai, kas aiškiau ar bent tiesiogiai 
patvirtintų tam tikrus jo argumentus, mums pasirodė, kad šita isto- 
rija gali tapti siužetu naujam pasakojimui. Bet tam kelių žodžių toli 
gražu nepakaktų, ir čionai nėra vietos išdėstyti ją taip, kaip ji to nu- 
sipelno. Be to, skaitytojas, užtrukęs prie šių įvykių, ko gero, nebetu- 
rėtų noro sužinoti tai, kas mums dar liko papasakoti. Todėl, palikę šių 
įvykių tyrinėjimą ir aprašymą kitai knygai, grįšime galų gale prie sa- 
vo herojų ir jau nebesiskirsime su jais ligi pat galo. 


XXXIII SKYRIUS 


Vieną naktį rugpjūčio pabaigoje, kai maras siautėjo visu smar- 
kumu, donas Rodrigas grįžo į savo namus Milane, lydimas ištikimo- 
jo Grizo, vieno iš trijų ar keturių likusių gyvų iš visų savo samdinių. 
Grįžo iš susitikimo su draugais, kurie paprastai visi kartu lėbaudavo, 
vildamiesi išblaškyti visur tuo metu viešpatavusią niūrią nuotaiką, — 
ir kiekvieną kartą tarp puotaujančių pasirodydavo naujų žmonių, 
bet būdavo dingę kai kas iš senųjų. Tą dieną donas Rodrigas buvo vie- 
nas iš linksmiausių ir, be kitko, smarkiai prajuokino visą draugiją sa- 
votiška pagiriamąja laidotuvių kalba grafui Atilijui, kurį prieš dvi die- 
nas nusinešė maras. 

Tačiau kelyje jis pajuto kažkokią negalią, nuovargį, kojos buvo 
lyg nutirpusios, sunku darėsi kvėpuoti, o vidų degino kažkoks karš- 
tis. Jam labai norėjosi kaltę dėl to suversti vien tik vynui, nemigai, 
kaitrai. Visą kelią donas Rodrigas neatvėrė lūpų, ir pirmas žodis, 
kurį jis ištarė namie, buvo paliepimas Grizui uždegti žiburį ir palydėti 
Jį į miegamąjį. Kai juodu tenai įžengė, Grizas pamatė, kad šeimininko 
veidas pasikeitęs — visas iškaitęs, akys išsprogusios ir keistai žiba. Ir 

jis pasitraukė atokiau, nes tokiomis aplinkybėmis kiekvienas pašlemė- 
kas turi, kaip sakoma, daktarišką akį. 

— Aš sveikas,— tarė donas Rodrigas, įžvelgęs Grizo judesyje 
mintį, atėjusią šiam į galvą.— Visiškai sveikas, tik išgėriau, ir išgė- 
riau turbūt per daug. Kokia buvo vernača'*''! Bet gerai išsimiegosiu, 
ir viskas praeis. Baisiai noriu miego... Paimk tą žiburį, jis taip man 
spigina į akis... ir erzina!.. 

— Žinoma, tai nuo vernačos, — pritarė Grizas, laikydamasis ato- 
kiau.— Tik gulkitės greičiau į lovą, miegas jus atgaivins. 

— Teisybę sakai: kad tik užmigčiau... O šiaip jaučiuosi gerai. Dėl 
visa ko padėk arčiau varpelį, — jeigu kartais šiąnakt man ko prirei- 
ktų... tik žiūrėk, nežiopsok, jeigu išgirsi, kad skambinu. Bet nieko man 
nereikės... Na, greičiau paimk tą prakeiktą žiburį, — pridūrė jis. Ir kai 
Grizas vykdė paliepimą, vengdamas bent kiek priartėti prie šeiminin- 
ko, tasai sušuko: — Po velnių, kaip jis mane erzina! 

Grizas paėmė žiburį ir, palinkėjęs šeimininkui labos nakties, grei- 
tai išėjo, o donas Rodrigas palindo po apklotu. 

Bet apklotas jam pasirodė sunkus lyg kalnas. Donas Rodrigas jį 
nusimetė ir susirietė, stengdamasis užmigti. Jis iš tikrųjų baisiai norėjo 
miego... Bet, vos sudėjęs akis, vėl budo, tarytum kas tyčia visą laiką 
jį būtų purtęs. Jautė, kad karštis degina dar stipriau, o širdį slegia dar 
didesnis nerimas. Mintyse kaltino ir rugpjūčio kaitrą, ir vernačą, ir 
girtą pokylį, — visą kaltę ir norėjo primesti jiems. Bet šias mintis ne- 
jučiom stelbė toji, kuri tuo metu slėgė visų žmonių sąmonę, temdė, 
taip sakant, visus jausmus, skverbėsi ir į visas lėbautojų kalbas, nes tą 
mintį turbūt lengviau buvo nuleisti juokais negu nutylėti, — tai buvo 
mintis apie marą. 

Ilgai pasivartęs, donas Rodrigas pagaliau užmigo, bet tada jį 
apniko patys bjauriausi ir neramiausi sapnai. Štai jis stovi didžiulėje 
bažnyčioje, kažkur priekyje, žmonių minioje, ir nesupranta, kaip 
tenai pateko, kaip galėjo jam ateiti į galvą tokia mintis, ypač tokiu 
laiku, — ir visa tai jį siutina. Žiūri į žmones aplinkui: išgeltę, sunykę 
veidai, pastėrusios vaiduoklių akys, atvipusios lūpos; drabužiai prasti, 
tikri skarmalai, pro skyles matosi mėlynės ir votys. Rodos, šaukia 
jiems: „Traukitės, šunsnukiai!“ ir žiūri grėsminga mina į bažnyčios du- 
ris, O jos toli toli, bet niekaip negali pajudėti iš vietos ir tiktai gūžiasi 
visas, stengdamasis nesiliesti prie tų bjaurių kūnų, kurie slenka vis 
artyn iš visų pusių. Bet nė vienas iš tų pamišėlių nerodo jokio noro 
trauktis nuo jo, net nežymu, kad būtų išgirdę jo šauksmą. Priešingai, 

jie dar labiau spraudžiasi prie jo, o svarbiausia — kažkuris jų alkūne 
ar dar kažkuo niuksi jam į kairįjį šoną, tarp širdies ir pažasties, ir jis 
junta toj vietoj skausmingą dūrį, o paskui lyg kokį sunkulį. Jis 
muistosi, mėgina nusimesti tą svorį, bet staiga kažkas kitas skaudžiai 
beda jam į tą pačią vietą. Įniršęs jis jau nori griebtis špagos, bet 
ūmai pamato, kad jo špaga spūstyje pakilusi į viršų ir kaip tik 
jos rankena jį baksnoja. Griebęs už skaudamos vietos ranka, jis 
ten špagos neranda, o tik pajunta dar smarkesnį dūrį. Jis perpyksta, 
dūsta, nori surikti dar garsiau, ir staiga jam pasirodo, jog visi 
veidai pasigręžė į vieną pusę. Jis taip pat pažvelgia tenai ir pamato 
sakyklą, o viršum jos krašto — kažką išgaubtą, lygų, spindintį, paskui 
jau aiškiai pasirodo plika galva, paskui dvi akys, veidas, ilga žila barz- 
da, — sakykloje stovi ligi juosmens iškilęs brolis Kristoforas. Donui 
Rodrigui vaidenasi, kad brolis Kristoforas, greitai apžvelgęs visą minią, 
įsmeigia į jį akis ir kartu pakelia ranką — lygiai kaip anuomet 
žemutinėje jo rūmų salėje. Tada ir donas Rodrigas kilsteli ranką, 
lyg norėdamas prasibrauti į priekį ir stverti pakeltą brolio Kris- 
toforo ranką; balsas, dusliai gargaliavęs jam gerklėje, staiga pra- 
siveržia šaižiu riksmu,— ir donas Rodrigas nubunda. Nuleidžia ranką, 
kurią iš tikrųjų buvo pakėlęs, šiaip be taip atsipeikėja ir atmerkia 
akis, nes dienos šviesa, jau plūstanti pro langus, jį erzina, lygiai 
kaip ir žiburio šviesa vakare. Jis pažįsta savo lovą, savo kambarį 
ir supranta, kad tai buvo sapnas: ir bažnyčia, ir žmonės, ir vie- 
nuolis — viskas dingo, viskas, liko tik va tas skausmas kairiajame 
šone. Kartu jis pajuto smarkesnį, sunkesnį širdies plakimą, dusulį, 
spengimą ir ūžesį ausyse, karštį viduriuose, visus sąnarius kaustantį 
sunkumą — kur kas didesnį negu vakare. Jis ne iš karto ryžosi pa- 
žiurėti į tą vietą, kur skaudėjo, bet pagaliau atidengė ją, išgąstingai 
pasižiūrėjo ir pamatė bjaurų tamsiai violetinį tvinkulį. 

Ir suprato pražuvęs. Jį sukaustė mirties siaubas, bet gal dar 
didesnė buvo baimė, kad jis taps monatų auka, kad bus iš čia iš- 
neštas ir įmestas į ligoninę. Ir, sukdamas galvą, kaip išvengti šio 
baisaus likimo, juto, kaip maišosi ir painiojasi mintys, kaip artina- 
si akimirka, kada sąmonę užtemdys visiška neviltis. Pagriebė var- 
pelį ir stipriai pakratė. Tuoj pat atbėgo Grizas, visą laiką budėjęs, 
atsistojo kuo atokiau nuo lovos, atidžiai pažiūrėjo į šeimininką ir 
įsitikino, kad jo spėjimas buvo teisingas. 

— (Grizai! — tarė donas Rodrigas, sunkiai keldamasis ir sėsda- 
masis lovoje.— Tu man buvai visada ištikimas. 

— Taip, sinjore. 

— Aš visada buvau tau geras. 

— Tokia jūsų malonė. 

— Galiu tavim pasitikėti!.. 

— Aišku, po velnių! 

— Man sunku, Grizai. 

— Matau. 

— Jei išgysiu, padarysiu tau daug daugiau gero, negu esu pa- 
daręs. 

Grizas nieko nesakė, laukė, kuo baigsis ta įžanga. 

— Nenoriu niekuo daugiau pasitikėti, tik tavimi, — kalbėjo donas 
Rodrigas, — padaryk man paslaugą, Grizai. 

— Sakykit, — atsakė Grizas įprastu žodžiu į neįprastus šeimi- 
ninko žodžius. 

— Ar žinai, kur gyvena chirurgas Kjodas? 

— Puikiausiai. 

— Jis padorus žmogus ir, jeigu jam gerai užmokėsi, ligonio 
neišduos. Pašauk jį. Pasakyk, kad aš sumokėsiu jam keturis, šešis 
skudus už vizitą, arba ir daugiau, jeigu paprašys. Tik kad ateitų 
greičiau. Ir žiūrėk, pasistenk, kad niekas nepamatytų. 

— (Gerai sumanyta,— pasakė Grizas.— Einu ir tuojau grįžtu. 

— Klausyk, Grizai, paduok man pirma truputį vandens. Mane 
taip degina, negaliu tverti. 

— Ne, sinjore,— atsakė Grizas, — be gydytojo patarimo negaliu. 
Juk ligos tokios kaprizingos. Negaliu gaišti nė valandėlės. Būkit 
ramus — kaipmat būsiu čia su Kjodu. 

Taip taręs, išėjo ir uždarė duris. 

Vėl atsigulęs, donas Rodrigas mintimis lydėjo Grizą į Kjodo 
namus, skaičiuodamas žingsnius ir sekundes. Retkarčiais vėl apžiū- 
rinėjo savo tvinkulį, bet tuojau pasišlykštėjęs gręžėsi į kitą pusę. 
Po kiek laiko ėmė klausytis, ar neateina chirurgas. Įtempus dė- 
mesį, sumažėjo skausmas, pašviesėjo mintys. Staiga išgirdo tolumoj 
varpelį, tačiau jam pasirodė, kad aidi kambariuose, o ne gatvėje. 
Jis visas suklūsta, skambčioja vis smarkiau, vis arčiau, ir kartu jau 
girdėti kojų trepsėjimas; baisus įtarimas dingteli donui Rodrigui. 
Jis atsisėda lovoje ir dar labiau įsitempęs klausosi. Gretimam kam- 
bary kažkas sunkiai dunksteli, tartum kas būtų padėjęs ant grindų 
kokį sunkų daiktą. Jis kelia iš lovos kojas, lyg norėtų atsistoti, 
žiūri pro duris ir mato, kaip prasivėrusių durų tarpe pasirodo ir 

žengia artyn du nusitrynę, nešvarūs raudoni apsiaustai, du pra- 
keikti veidai — žodžiu, du monatai. Šmėsteli ir Grizo veidas: tas 
žvilgčioja iš už pravirų durų. 

— Ak, tu niekše, išdavike!.. Lauk iš čia, šunsnuki! Bjondinai, 
Karlotai! Gelbėkit! Užmuš! — surinka donas Rodrigas. Jis kyšteli 
ranką po pagalve, ieško pistoleto, apčiuopia jį ir išsitraukia. Bet 
vos tik sušunka, monatai prišoka prie lovos. Vikresnysis užgula 
jį nespėjusį atsitokėti, ištraukia jam iš rankų pistoletą, sviedžia ša- 
lin, o patį Rodrigą parverčia aukštielninką, prispaudžia ir sušunka 
piktai, tyčiodamasis iš parblokštojo: 

— Ak tu rupuže! Prieš monatus! Prieš valdžios įsakymus! Prieš 
gailestingus darbus! 

— Gerai laikyk, kol išnešiu jį laukan, — tarė jo bendras, eida- 
mas prie skrynios. 

Tada įėjo Grizas ir ėmė kartu su jais laužti užraktą. 

— Nevidonas! — suriko donas Rodrigas, žiūrėdamas iš po užgu- 
lusio monato ir verždamasis iš tvirtų jo rankų.— Leiskite, aš nudėsiu 
tą bjaurybę,— pasakė jis monatams,— o paskui darykit su manim 
ką norite. 

Ir vėl ėmė rėkti visa gerkle, kviesdamas kitus tarnus, bet viskas 
buvo veltui, nes niekingasis Grizas pirma išsiuntė juos iš namų (girdi, 
taip liepęs šeimininkas), o paskui nuėjo pas monatus ir pasiūlė 
jiems imtis šio Žygio ir pasidalyti su juo grobį. 

— Ramiau, ramiau! — kalbėjo nelaimingajam Rodrigui jo kan- 
kintojas, laikęs ligonį prispaustą prie lovos. Paskui, pasukęs veidą 
į abu plėšikus, sušuko: — Na, jūs ten, turėkit sąžinę. 

— Tai tu, tai tu!.. — rėkė donas Rodrigas Grizui, pamatęs, kaip 
tas, išlaužęs užraktą, glemžia pinigus, daiktus ir deda į krūveles.— 
Tu! Tu! Na, palauk!.. Ak, velnio išpera! Juk aš galiu dar pasveikti, 
galiu pasveikti! 

Grizas tylėjo ir stengėsi net nesigręžti į tą pusę, iš kur gir- 
dėjosi tie žodžiai. 

— Tvirtai jį laikyk,— vėl patarė antrasis monatas,— jis visai 
pakvaišęs. 

Taip jau ir buvo. Šaižiai suklykęs ir paskutinį kartą didžiau- 
siomis pastangomis pamėginęs ištrūkti, donas Rodrigas staiga suk- 
niubo, netekęs jėgų ir sąmonės, bet vis tebežiūrėjo padėrusiom 
akim, krūpčiodamas ir dejuodamas. 

Monatai paėmė jį, vienas už kojų, kitas už pečių, ir nunešę 

paguldė ant neštuvų, kuriuos buvo palikę gretimame kambaryje. 
Paskui vienas iš jų sugrįžo grobio. Tada jie pakėlė savo apgai- 
lėtiną naštą ir nusinešė. 

Likęs Grizas paskubom susigraibstė tai, kas jam galėjo praversti. 
Suglemžęs viską į ryšulį, išėjo. Visą laiką saugojęsis bet kokio 
sąlyčio su monatais, jis taip pat žiūrėjo, kad ir jie neprisiliestų prie jo. 
Tačiau paskutinę akimirką, kai paskubomis jau viską buvo išgriozdęs, 
griebė prie lovos sudėtus šeimininko drabužius ir, nieko negalvo- 
damas, juos pakratė: panoro įsitikinti, ar nėra juose pinigų. Tačiau 
apie tai pagalvojo tik rytojaus dieną, kai, lėbaujant vienoje smuk- 
lėje, jį staiga nukrėtė šiurpulys, aptemo akys, ir, netekęs jėgų, 
jis sukniubo ant žemės. Draugų paliktas, pateko į rankas mona- 
tams, tie paėmė iš jo viską, ką tik jis turėjo vertingesnio, ir įmetė 
jį į vežimą. Čia jis ir mirė, nepasiekęs ligoninės, kur prieš tai buvo 
nuneštas jo šeimininkas. 

Palikę doną Rodrigą šiame sielvarto prieglobsty, paieškosim kito 
žmogaus, kurio istorija niekad nebūtų susipynusi su jo istorija, jeigu 
donas Rodrigas nebūtų norėjęs to padaryti prievarta. Ir netgi galima 
tvirtai pasakyti, kad tada nei vienas, nei antras — turiu galvoj Rencą, 
kurį mes palikome naujoje verpykloje, pasivadinusį Antoniju Ri- 
volta,— nebūtų pakliuvę į jokią istoriją. 

Jis ten išbuvo, jei neklystu, penkis ar šešis mėnesius. Tik tada, 
kai pablogėjo santykiai tarp Venecijos respublikos ir Ispanijos ka- 
raliaus ir kartu praėjo bet koks pavojus, jog Milano valdžia pa- 
reikalaus išduoti Rencą ar ims kitaip jį persekioti, Bortolas skubiai 
atsiėmė pusbrolį, 1r tai padarė tiek iš meilės savo giminaičiui, tiek 
dėl to, kad Rencas, kaip gabus ir mitrus amatininkas, buvo pui- 
kiausias meistro padėjėjas ir visiškai nepretendavo tapti meistru, 
nes laimingas atsitiktinumas taip lėmė, kad jis nemokėjo laikyti ran- 
koje plunksnos. 

Kadangi, šiaip ar taip, Bortolas ir tai turėjo galvoje, mes ir 
nusprendėme apie tai užsiminti. Gal Bortolas jums atrodo idealesnis? 
Nežinau, ką jums pasakyti. Pabandykite jį įsivaizduoti kitokį. O 
šis buvo kaip tik toks. 

Paskiau Rencas visą laiką dirbo pas pusbrolį. Ne kartą, ypač 
gavus kokį nelemtą Anjezės laišką, jam buvo atėjus padūkusi mintis 
viską mesti ir eit į karą, nes kaip tik šiuo metu respublikai reikėjo 
kareivių. Rencui ši pagunda pasidarė dar stipresnė, kai pasklido 
gandai apie įsibrovimą į Milano valdas, ir, suprantama, jam rodėsi, jog 

puiku būtų grįžti į savo namus nugalėtoju, vėl pamatyti Liučiją 
ir pagaliau viską su ja išsiaiškinti. Bet Bortolas vis mokėdavo gra- 
žiuoju jį atkalbėti nuo tokio žingsnio. 

— Jeigu jiems prireiks tenai eiti, — sakė jis Rencui, — tai nueis 
ir be tavęs, o tu galėsi nukeliauti tenai ir vėliau, kai stos geresni 
laikai. O jeigu jie grįš iš ten gavę pylos, tai ar ne geriau bus tau 
likti namie? Pramuštgalvių, pasiryžusių lįsti kur nereikia, netrūks. Ir 
kol jie spės įkelti tenai koją... Dėl manęs, tai aš nelabai tuo tikiu. 
Tegu sau loja. Juk Milano valstybė ne toks kąsnelis, kurį taip 
lengva būtų praryti. Čia juk įmaišyta Ispanija, vaikeli! O ar tu žinai, 
kas yra Ispanija? Šventas Morkus stiprus savo namuose, o čia to ne- 
užtenka. Turėk kantrybės. Argi tau čia bloga?.. Žinau, ką tu nori 
pasakyti, bet jeigu jau lemta pasiekti tau savo tikslą, tai būk tik- 
ras, kad pasieksi jį net lengviau, jeigu nedarysi kvailysčių. Koks nors 
šventasis tau padės. Patikėk manim, kad toks žygis ne tau. Tu 
manai, kad turi mesti vyniojęs šilką ir eiti žudyti? Ką tu turi 
bendro su tokiais žmonėmis? Čia reikia žmonių, tyčia tam sut- 
vertų. 

Kartais Rencas nuspręsdavo keliauti namo paslapčiomis, per- 
sirengęs, prasimanytu vardu. Bet ir nuo to Bortolas kiekvieną kartą 
jį atkalbėdavo labai lengvai numanomais argumentais. 

O paskui, kai Milano valdose ir, kaip mes sakėme, prie pat 
Bergamo sienos kilo maras, jis labai greit persimetė ir per ją... 
Bet nenusiminkite, aš neketinu pasakoti jums ir šio maro istorijos. 
Kas norės ją sužinoti, ji yra parašyta kažkokio Lorenco Girarde- 
lio'*", valdžios organų paliepimu; knyga, beje, reta ir mažai žinoma, 
nors joje galbūt yra daugiau faktų negu visuose garsiausiuose maro 
aprašymuose, kartu paėmus... Juk tiek daug aplinkybių lemia knygų 
populiarumą! Bet aš tik norėjau pasakyti, kad Rencas taip pat 
apsirgo maru ir išsigydė nuo jo pats, tai yra nieko nedarydamas; 
jis kone jau merdėjo, bet tvirta jo prigimtis nugalėjo ligą, ir po 
kelių dienų pavojus jam nebegrėsė. Grįžtant į gyvenimą, jo sielą 
dar gausiau užplūdo prisiminimai, norai, viltys, ateities planai,— 
vienu žodžiu, jis daugiau negu kada ligi tol ėmė galvoti apie Liu- 
čiją. Kaip ji gyvena dabar, tokiais laikais, kai likti gyvam — stačiai 
stebuklas? Ji taip netoli, ir nieko negali apie ją žinoti. Ir dievažin 
kiek dar liksi nežinioje. Ir net jeigu nežinia išsisklaidys, jei praeis 
pavojai ir jam pasiseks sužinoti, kad Liučija gyva, — vis tiek liks toji 
kita paslaptis, toji painiava su įžadu. „Eisiu, būtinai eisiu ir išsyk 

viską sužinosiu,— kalbėjo jis pats sau dar gerokai prieš tai, kai jau 
galėjo pastovėti ant kojų.— Kad tik ji būtų gyva! Rasti tai jau 
surasiu. Pagaliau išgirsiu iš jos pačios, kas tai per įžadas, išaiškinsiu 
jai, kad taip elgtis nedera, ir pasiimsiu ir ją, ir vargšę Anjezę, kad 
tik būtų gyva ir ta! Ji visada mylėjo mane, ir tikiu, kad tebemyli ir 
dabar. O įsakymas mane suimti? Et, ką ten! Dabar tiems, kas liko 
gyvi, tikriausiai rūpi kas kita. Čia taip pat ramiausiai vaikštinėja 
visokių žmonių, kuriems irgi gresia pavojus... Nejaugi visur laisvas 
kelias tik niekšams? O Milane — visi sako — sąmyšis dar didesnis. 
Jeigu aš praleisiu tokią gerą progą (— marą! Tik pamanykit, kokiais 
žodžiais mes kartais naudojamės, pasidavę palaimingam instinktui 
rūpintis vien savo interesais ir viską prie jų derinti), kitos tokios 
greit nebebus! 

Turėkim viltį, mano mielas Rencai“. 

Vos atsistojęs ant kojų, jis nukako pas Bortolą, kuris ligi tol 
sugebėjo išsisukti nuo maro ir labai jo saugojosi. Į vidų nėjo, bet, 
sušukęs iš gatvės, pasikvietė pusbrolį prie lango. 

— A, — pasakė Bortolas,— tai išsikapstei! Džiaugiuosi, kad tu 
gyvas. 

— Mano kojos, kaip matai, dar ne visai tvirtos, bet pavojaus, 
atrodo, išvengiau. 

— Norėčiau turėti tavo kojas. Seniau, kai pasakydavai: „Jau- 
čiuosi gerai“, — išsyk viskas būdavo aišku, o dabar tai tušti žodžiai. 
Dabar jei gali pasakyti: „Aš jaučiuosi kur kas geriau“,— tai jau 
puikūs žodžiai. 

Palinkėjęs pusbroliui visokios laimės, Rencas pasakė jam, ką 
nusprendęs. 

— Šį kartą keliauk, ir tegu tave laimina Dievas, — atsakė tas. — 
Sukis nuo teisingumo, kaip aš sukuosi nuo maro; ir jeigu Dievas 
norės, kad mudviem gerai sektųsi, mes dar susitiksim. 

— Aišku, aš grįšiu. Ir gerai būtų grįžti ne vienam. Na, tiek 
to! Turiu vilties. 

— Taip, grįžk ne vienas. Dievas duos, darbo atsiras visiems, 
ir mes dar puikiai pagyvensim. Kad tik rastum mane gyvą ir kad 
baigtųsi tas velnio maras. 

— Mes susitiksim, būtinai susitiksim! 

— Dar kartą sakau: duok Dieve! 

Kelias dienas Rencas vis mankštinosi, bandydamas savo jėgas 
ir trokšdamas kuo greičiau jas atgauti. Kai jam pasirodė, kad jau 

gali keliauti, ėmė rengtis. Susijuosė po drabužiais diržu su įsiū- 
tomis penkiomis dešimtimis skudų, kurių taip ir nepalietė ir apie 
kuriuos niekada niekam neprasitarė, netgi Bortolui. Dar pasiėmė 
truputį pinigėlių, kuriuos susidėjo diena iš dienos viską taupyda- 
mas. Pasibruko po pažastim ryšulį drabužių, įsidėjo kišenėn liu- 
dijimą Antonijo Rivoltos vardu, kurį dėl viso pikto išprašė iš savo 
antrojo šeimininko, įsikišo į kelnių kišenę didelį peilį, kukliausią 
kiekvieno doro žmogaus ginklą tais laikais, ir iškeliavo rugpjūčio 
pabaigoje, praėjus trims dienoms po to, kai donas Rodrigas buvo 
nuneštas į ligoninę. Rencas patraukė Leko link, nes norėjo, leis- 
damasis į Milaną, pereiti per savo kaimą, kur tikėjosi rasti gyvą 
Anjezę ir pirmiausia sužinoti iš jos ką nors apie tai, kas jam la- 
biausiai rūpėjo. 

Tie nedaugelis, kurie išgijo nuo maro, tarp kitų gyventojų buvo 
nelyginant kokia privilegijuota klasė. Daugybė dar gyvų žmonių mer- 
dėjo ir mirė. O tie, kurie ligi to laiko dar nebuvo užsikrėtę maru, 
gyveno surakinti nuolatinės baimės. Vaikščiojo iš lėto, susikaupę, 
atsargiai, įtartinai dairydamiesi, drauge skubėdami ir dvejodami,— 
juk visur galėjo jų tykoti giltinė. O pasveikusieji, atvirkščiai, buvo 
beveik visai ramūs dėl savęs (nes antrą kartą susirgti maru buvo 
ne tik retas, bet tiesiog negirdėtas dalykas). Jie laisvai ir drąsiai 
vaikštinėjo po epidemijos sūkurį, panašiai kaip anie viduramžių 
riteriai, šarvuoti nuo galvos ligi kojų, raiti ant žirgų, taip pat nuo 
viršaus ligi apačios apkaustytų šarvais, traukdavo klajoti po pasaulį 
(iš čia ir garsus jų vardas — „klajojantys“ riteriai), ieškoti nuotykių 
tarp pasigailėtinų pėsčių miestiečių ir kaimiečių, kurie jų smūgius 
galėjo atremti ar sušvelninti vien savo skarmalais. Puikus, protingas 
ir naudingas amatas! Amatas, iš tikrųjų vertas užimti svarbiausiąją 
vietą politinės ekonomijos traktate. 

Kupinas tokio pasitikėjimo savimi, Rencas traukė į gimtąjį kaimą. 
Tą pasitikėjimą, beje, drumstė nerimas, apie kurį skaitytojas jau 
žino, ir širdgėla, sukelta visuotinės nelaimės vaizdų ir įkyrių minčių 
apie ją. Diena buvo graži, kraštas puikus, bet kelyje nieko nesutiko. 
Ir tik nuėjęs liūdnoj vienatvėj geroką kelio galą pamatydavo veikiau 
klaidžiojančių šešėlių, 0 ne gyvų žmonių, arba lavonų, nešamų 
į kapą be iškilmingų procesijų, be giesmių, be palydovų. Apie 
vidurdienį jis sustojo miškelyje užkąsti duonos ir kitko, ko buvo 
pasiėmęs. Pakelėje vaisių buvo daugiau, negu reikėjo: figų, per- 
sikų, slyvų, obuolių — kiek širdis geidė. Tik pasuk į sodą ir skinkis 

arba rinkis po medžiais, vaisių prikritę tartum krušos: mat tais 
metais derliai buvo labai geri, ypač vaisių, 0 prižiūrėti jų beveik 
nebuvo kam. Ir vynuogių kekės, pro kurias, taip sakant, nesimatė 
lapų, buvo paliktos praeivių valiai. 

Pavakare Rencas išvydo savo kaimą. Nors ir buvo tam seniai 
pasirengęs, pajuto, kad jam sugėlė širdį: jį užplūdo daugybė skau- 
džių prisiminimų ir liūdnų nuojautų. Jam vaidenosi, kad ausyse vėl 
skamba tie šiurpūs varpo dūžiai, kurie tarytum lydėjo, persekiojo 
jį, kai jis bėgo iš šių vietų, ir kartu tarsi girdėjo mirtiną tylą, 
viešpataujančią aplinkui. Dar labiau susijaudino įžengęs į aikštelę 
priešais bažnyčią, o skaudžiausios naujienos laukė kelionės galė, 
nes ketino apsistoti tuose namuose, kuriuos kitados buvo pratęs 
vadinti Liučijos namais. Dabar geriausiu atveju tai galėjo būti Anjezės 
namai, ir jis meldė dangų vienintelės malonės — kad rastų ją ten 
gyvą ir sveiką. Tuose namuose jis ketino paprašyti pastogės, pag- 
rįstai manydamas, kad jo paties namelyje tegyvena vienos pelės 
ir kiaunės. 

Nenorėdamas, kad kas jį pamatytų, Rencas pasuko į daržus, į tą 
patį takelį, kuriuo jis ir jo draugai ėjo aną atmintiną naktį, tikė- 
damiesi iš netyčių užklupti kleboną. Maždaug pusiaukelėje vienoj 
tako pusėj buvo Renco vynuogynas, o kitoj — jo namelis, tad, eidamas 
pro šalį, galės valandėlę užsukti ir į savo namus pasižiūrėti, kas 
ten darosi. 

Jis visą laiką žvelgė priešais save, ir norėdamas, ir kartu bi- 
jodamas ką nors sutikti. Iš tikrųjų, už kelių žingsnių pamatė vien- 
marškinį žmogų, sėdintį ant žemės, nugara atsirėmusį į jazminų 
žalitvorę, iš visko sprendžiant — beprotį. Iš jo išvaizdos, taip pat 
iš veido Rencas lyg ir atpažino nelaimingą puskvailį Džervazą, kuris 
buvo antrasis liudininkas nepavykusiame jo žygyje. Bet priėjęs arčiau 
įsitikino, kad tai kaip tik Tonijas, tas pats judrusis Tonijas, kuris 
atsivedė tada Džervazą. Maras, nualinęs jo kūno ir dvasios jėgas, 
įbrėžė jam į veidą ir į kiekvieną judesį anksčiau nepastebėtų, slaptų 
bruožų, primenančių silpnaprotį brolį. 

— Dieve mieliausias, Tonijau! — sušuko Rencas, sustojęs prieš 
Jį. — Ar tai tu? 

Tonijas pakėlė akis, nepajudinęs galvos. 

— Tonijau! Argi manęs nepažįsti? 

— Jau jeigu jis griebia ką, tai griebia,— atsakė Tonijas ir liko 
prasižiojęs. 

— Ir tave prigriebė, vargše Tonijau, taip? Bet tu manęs visai 
nepažįsti? 

— Jau jeigu jis griebia ką, tai griebia,— pakartojo tas ir kaž- 
kaip kvailai šyptelėjo. Pamatęs, kad iš jo nieko daugiau nepeš, 
Rencas, dar liūdnesnis, nuėjo toliau. Bet štai iš už namo kampo 
pasirodė ir pasuko tiesiai į jį kažkokia juoda žmogysta, ir Rencas tuoj 
pažino, kad tai donas Abondijas. Jis vos vos ėjo, pasiramstydamas 
lazda, sunkiai vilkdamas kojas. Jam iš lėto artėjant, iš jo išblyš- 
kusio, sunykusio veido ir iš kiekvieno judesio vis aiškiau buvo 
matyti, kad ir jis išgyveno audrą. Donas Abondijas taip pat su- 
žiuro: ką jis mato? ar tik taip jam pasirodė? Iš drabužių tarytum 
svetimšalis, ir kaip tik iš Bergamo. 

„Taip, jis, ne kas kitas!“ — tarė pats sau donas Abondijas ir, 
nemaloniai nustebęs, pakėlė į dangų rankas; lazda, kurią laikė deši- 
nėje rankoje, pakibo ore, ir pasirodė liesos rankos, kabaliuojančios 
rankovėse, kuriose anksčiau vos ne vos tilpdavo. Rencas, pasparti- 
nęs žingsnį, pasitiko jį ir pagarbiai nusilenkė, nes tai vis tiek tebe- 
buvo jo klebonas, nors jie ir išsiskyrė jums žinomomis aplinky- 
bėmis. 

— Jūs čia? Jūs? — sušuko donas Abondijas. 

— Kaip matote, čia. Ar nežinote ko apie Liučiją? 

— Iš kur žinosi? Niekas apie ją nieko nežino. Ji Milane, jei, 
beje, dar tebėra šiame pasaulyje. Na, o jūs... 

— O Anjezė — gyva? 

— (Gal ir gyva. Bet kas tą gali žinoti? Ji čia negyvena. Bet... 

— Kurgi ji? 

— Ji išėjo gyventi į Valsasiną, pas tuos savo gimines, į Pas- 
tūrą,— jūs gerai juos pažįstate. Ten, sako, maras ne taip siaučia 
kaip čia. Na, o jūs, sakau... 

— Kaip gaila. O tėvas Kristoforas? 

— Jau seniai jo čia nėra. Na, o... 

— Aš tą žinau, man rašė. Bet pagalvojau, gal kartais grįžo į 
mūsų kraštą. 

— O ne, apie tai nieko negirdėti. Na, o jūs... 

— Irgi labai gaila. 

— Na, o jūs, klausiu, — sakykite, ką jūs, dėl Dievo meilės, 
ketinate čia veikti? Argi nežinote apie įsakymą jus suimti? Čia ne 
juokai... 

— Et, niekis... Jie ir be manęs turi darbo. O man irgi užėjo 

noras ateiti bent kartą čionai — pasižiūrėti, kokie čia mano reika- 
lai. Vadinasi, niekas neaišku... 

— Ko norite pasižiūrėti? Dabar čia nieko nėra. Sakau jums, 
kol tebegalioja tas kvailas įsakymas jus suimti, argi ne kvaila ateiti 
čionai, tiesiog į kaimą, vilkui į nasrus? Paklausykite jūs senio, kuris 
turi daugiau sveiko proto negu jūs ir kuris kalba vien iš meilės 
jums: taigi susivarstykite tvirčiau batus ir, kol niekas jūsų nepamatė, 
grįžkite, iš kur atėjęs. O jeigu kas būtų jus jau pamatęs, tai bėkit 
iš čia kiek kojos neša. Negi manote, kad čia galite jaustis kaip 
namie? Argi nežinote, kad jūsų čia ieškojo, išnaršė visas pakampes, 
viską aukštyn kojom apvertė... 

— Deja, žinau... Niekšai! 

— Na, tai va... 

— Bet aš jums sakau, kad man tai nė motais. O anas — ar dar 
gyvas? Ar jis čia? 

— Sakau, kad čia nieko nėra. Sakau jums — nekvaršinkite sau 
galvos, kas ir kaip čia dedasi. Sakau jums, kad... 

— Aš klausiu, ar jis čia, anas? 

— O Dieve šventas! Kalbėkite žmoniškai. Argi po viso to, kas buvo, 
jums vis tokia pat karšta galva? 

— Ar jis čia, ar ne? 

— Liaukitės, jo čia nėra. Juk maras, sūnau mano, maras! Kas 
gi ramiai vaikščioja tokiais laikais? 

— O, jeigu šiame pasaulyje rūpėtų tik maras... Aš kalbu apie 
save: aš marą ištvėriau ir dabar nieko nebijau. 

— Tuo labiau! Tuo labiau! Argi tai ne įspėjimas? Kai žmogus 
išsigelbsti nuo tokios bjaurybės, jis, man rodos, turi dėkoti Viešpa- 
čiui ir... 

— Aš ir dėkoju visa širdimi. 

— Ir neieškoti kitų bėdų, sakau aš. Darykite kaip aš... 

— O jūs, jeigu neklystu, taip pat sirgot, kunige klebone? 

— Ir dar kaip sirgau. Sunkiai ir bjauriai... Tiesiog per ste- 
buklą likau gyvas... Matote, kaip mane maras suniokojo. Dabar 
man reikia ramybės, kad greičiau atgaučiau jėgas. Ir turiu pasakyti, 
jaučiuosi jau kiek geriau... Bet jūs, dėl Dievo meilės, ką jūs čia 
veiksite? Grįžkit... 

— Na jau, na, įsikandote tą savo „grįžkit“. Jeigu jau grįžti, 
tai verčiau buvo visai nejudėti iš vietos. Jūs vis klausiate: ko čia 
atėjote, ko jums reikia? Nieko sau! Juk aš parėjau į savo namus. 

— Jūsų namai... 

— Sakykit, ar daug čia mirė žmonių? 

— Ėė... — atsiduso donas Abondijas ir, pradėjęs nuo Perpetu- 
jos, išvardijo daugel žmonių ir ištisų šeimų. Rencas, žinoma, kažko 
panašaus ir tikėjosi, bet, išgirdęs tiek pažįstamų vardų — bičiulių, gi- 
minaičių, stovėjo susisielojęs, nuleidęs galvą ir tolydžio šūkčiojo: 

— Vargšas! Vargšelė! Vargšai! 

— Na, matote! — kalbėjo donas Abondijas. — Ir tai dar ne visi. 
Jeigu tie, kurie išliko gyvi, neateis į protą ir neišmes iš galvos 
kvailysčių, tikrai bus pasaulio galas. 

— Nesirūpinkit, aš visai nemanau čia likti. 

— Ak, ačiū Dievui, kad nepametat galvos. Ir, žinoma, gerai 
padarysite, jei grįšite į Bergamą. 

— Dėl to jau nesijaudinkit. 

— Kaip? Ar tik neketinate iškrėsti kokios nors išdaigos, bjau- 
resnės už aną? 

— Sakau jums, tuo galite nesirūpinti. Čia mano reikalas. Aš 
nebe vaikas, pats žinau, ką daryti. Šiaip ar taip, tikiuosi, jūs niekam 
nepasakysite, kad mane matėte. Juk jūs — ganytojas; o aš — viena 
iš Jūsų avelių, ir jūs nenorėsite manęs išduoti. 

— Aišku,— pasakė donas Abondijas, piktai atsidusdamas,— vis- 
kas aišku. Jūs norite pražudyti save, o kartu ir mane. Jums negana 
to, ką pats iškentėjote. Negana to, ką iškentėjau aš. Aišku, viskas 
aišku. 

Ir, toliau murmėdamas pro dantis paskutiniuosius žodžius, donas 
Abondijas nuėjo savo keliu. 

Rencas stovėjo vietoje, liūdnas, susikrimtęs, ir svarstė, kur jam 
apsistoti. Tarp mirusiųjų donas Abondijas paminėjo ir vieną šeimą, 
kurią visą nušlavė maras, be vieno tik jaunėlio, maždaug vienmečio 
su Rencu, jo bičiulio nuo pat vaikystės. Jo namai buvo tuoj už kaimo. 
Rencas nusprendė nueiti tenai. 

Kai ėjo pro savo vynuogyną, vien tik pažvelgęs į jį išsyk suprato, 
kas iš jo belikę. Viršum tvoros nesimatė jokios viršūnės, jokios 
žalios šakelės tų vynmedžių, kuriuos anuomet buvo čia palikęs. Jeigu 
kas ir matėsi, tai viskas buvo išaugę jam nesant. Priėjo prie buvusių 
pintų vartelių (jų net vyrių nebuvo likę), apsidairė aplinkui: vargšas 
vynuogynas! Dvi žiemas pagrečiui viso kaimo žmonės ėjo malkų 
„į vargšo vyruko dvarą“, kaip sakydavo. Vynuogienojai, šilkmedžiai 
ir visokiausi vaismedžiai buvo negailestingai išrauti ar nukirsti pa- 

lei pat žemę. Tačiau vis dar buvo žymu, kad čia kadaise būta šeiminin- 
ko. Kreivos jaunų atžalų eilės dar rodė nuniokotų ežių vietas; šen bei 
ten stiebėsi šilkmedžių, figmedžių, persikų, vyšnių, slyvų strėlės 
ir ūgliai; bet viskas buvo padrika, viską stelbė nauja, marga ir 
tarpi karta, sužėlusi ir užaugusi be žmogaus rankų pagalbos. Tame 
vešliame brūzgyne kerojo dilgėlės, paparčiai, svidrės, varpučiai, ba- 
landos, tuščiosios avižos, burnotės, levažandžiai, rūgštynės, laukinės 
soros ir kitos nenaudos, — noriu pasakyti, tie augalai, kuriuos sodie- 
čiai priskiria ypatingai klasei, vadindami juos piktžolėmis arba kaip 
nors panašiai. Raizginys visokių stiebų, kurie vienas per kitą kilo 
į viršų ar brovės į priekį, šliaužė žeme, plėtės į visas puses. Tikra 
pinkliava visokiausių spalvų, formų bei dydžio lapų, žiedų, vaisių: 
varpų, šluotelių, kekių, pumpurų, galvenų, žiedynų — baltų, raudonų, 
geltonų, melsvų. Tame atvašyne matėsi keletas aukštesnių augalų, 
kurie labiau traukė akį, betgi nebuvo vertingesni už kitus. Aukš- 
čiau už visus buvo išstypę turkiški vynmedžiai, plačiai išskleidę raus- 
vas šakas su dideliais ir puošniais tamsiai žaliais lapais, kurių kraštai 
kur ne kur jau buvo purpuriniai, nusvarinę sunkias kekes, lipte 
aplipusias uogomis, apačioj violetinėmis, aukščiau — skaisčiai raudo- 
nomis, paskui žaliomis, o pačioje viršūnėje — balzganais žiedeliais; 
tūbės su dideliais pūkuotais lapais, nudrykusiais palei pat žemę, tiesiu 
ir aukštu stiebu, gausiai nusagstytu pailgom varpom lyg skaisčiai 
geltonom žvaigždėm; dagiai, visur su spygliais — ir tarp šakų, ir 
tarp lapų, ir aplink taureles, iš kurių kyšojo balti ar rausvi žiedai 
arba kuokšteliai sidabrinių pūkų, kurie, papūsti vėjo, lakstė ap- 
linkui, lengvučiai kaip plunksnos. O štai daugybė vijoklių, apsi- 
raičiusių apie jaunas šilkmedžio atžalas ir kopiančių į viršų, — jie 
visas jas tankiai apraizgę savo virpančiais lapeliais ir nukarusiais nuo 
viršūnių tyrais ir švelniais katilėliais; ten — laukinis moliūgas su 
ryškiai raudonomis sėklomis, apsivijęs apie jaunus vynuogienojo 
ūglius, kurie, veltui ieškoję tvirtos atramos, patys kibo į jį savo 
ūseliais, pynėsi tarpusavy savo gležnais stiebais ir beveik vienodais 
lapais, traukė vienas kitą žemyn, kaip kad dažnai daro silpni žmonės, 
kurie laukia iš kits kito paspirties. Gervuogės augo visur: jos ran- 
gėsi nuo vieno augalo prie kito, smelkės į viršų, ringavo žemyn, 
lenkė ar tiesė savo šakas kur tik galėdamos ir, perlipusios varte- 
lius, tartum ryžosi pastoti kelią netgi pačiam šeimininkui. 

Bet vaikinas neturėjo nė mažiausio noro žengti į tokį vynuo- 
gyną ir turbūt išstovėjo prie jo mažiau laiko, negu mes sugaišome 

šiam neilgam aprašymui. Rencas žengė tolyn. Čia pat buvo jo 
namai. Jis perėjo daržą, brisdamas ligi kelių per tankią žolę,— 
daržas buvo užžėlęs, lygiai kaip ir vynuogynas. Rencas atsistojo 
ant vieno iš dviejų kambarių slenksčio žemutiniame aukšte. Jo 
žingsnių aidas išgąsdino žiurkes,— tos spruko į visus pašalius ir 
susislapstė po mėšlu, kurio krūvos kūpsojo visur ant grindų, — lands- 
knechtų naktigulto liekanos. Pasižiūrėjo į sienas — apsilupusios, pur- 
vinos, aprūkusios. Pakėlė akis į lubas — tikra vorų karalystė. Ir 
nieko daugiau. Jis išėjo iš čia, susiėmęs rankomis už galvos, tuo 
pačiu taku, kurį buvo ką tik išmynęs žolėje. Paėjęs keliolika žings- 
nių, pasuko į kairę, į kitą gatvelę, kuri vedė į laukus, bet, nepa- 
matęs ir neišgirdęs nė gyvos dvasios, žengė prie trobelės, kurioj 
manė apsistoti. Jau ėmė temti. Jo draugas sėdėjo ant medinio suo- 
lelio prie durų, susinėręs ant krūtinės rankas ir įsmeigęs akis į 
dangų kaip žmogus, kurį pribloškė nelaimė ir kuris vienatvėje pasi- 
darė laukinis. Išgirdęs žingsnius, jis atsigręžė pažiūrėti, kas čia galėtų 
ateiti, ir, atsistojęs ir iškėlęs rankas, garsiai tarė žmogui, kurį, atrodė, 
pažino, pamatęs prietemoj pro šakas ir lapus: 

— Argi aš čia vienas? Argi vakar negana dirbau? Leiskit man 
nors kiek pailsėti — tai irgi bus gailestingas darbas. 

Nesuprasdamas, ką visa tai reiškia, Rencas pašaukė jį vardu. 

— Rencai! — sušuko tas lyg ir klausdamas. 

— Aš pats, — pasakė Rencas, ir jie puolė vienas prie kito. 

— Tikrai tu! — tarė bičiulis, kai juodu jau stovėjo šalimais.— Ak, 
kaip malonu tave matyti! Kas galėjo pamanyti? O juk aš tave 
palaikiau duobkasiu Paolinu, kuris nuolat čia ateina ir mane kamuo- 
ja — varo laidot mirusiųjų. Turbūt žinai, kad aš likau vienas, vienas 
kaip pirštas? 

— Deja, žinau, — atsakė Rencas. 

Ir taip, skubiai pasisveikinę ir apibėrę kits kitą klausimais ir 
atsakymais, juodu įėjo į trobelę. Tenai, vis nesiliaudamas kalbėti, 
bičiulis ėmė triūsti, norėdamas padoriai priimti Rencą, bent jau 
taip, kaip tas buvo įmanoma šitaip netikėtai susitikus ir dar tokiu 
metu. Jis užkaitė puodą kukurūzų košei, bet paskui padavė mentu- 
rį Rencui ir liepė maišyti, o pats išėjo taręs: 

— Likau vienas! Ak, likau vienas! 

Jis sugrįžo su nedideliu kibirėliu pieno, gabaliuku džiovintos 
mėsos, pora ožkos pieno sūrelių, figomis ir persikais. Kai viskas 
buvo sudėta priešais svečią ir košė iškrėsta į medinį dubenį, bi- 

čiuliai susėdo prie stalo, dėkodami vienas kitam, vienas — už ap- 
lankymą, antras — už svetingumą. Ir po nepilnų dvejų metų nesi- 
matymo išsyk pasijuto dar didesni bičiuliai negu anais laikais, kai 
susitikdavo kone kasdien. Tai todėl, kad vienam ir kitam, — sako čia 
mūsų rankraštis, — teko pakelti tokius išmėginimus, kurie išmoko 
žmones suprasti, koks balzamas sielai yra tikras palankumas — 
tiek tas, kurį pats jauti kitiems, tiek ir tas, kurį rodo tau kiti. 

Žinoma, Rencui niekas negalėjo atstoti Anjezės nei paguosti, 
kad jos čia nėra, ir ne vien todėl, kad ji nuo seno saviškai jį my- 
lėjo, bet ir todėl, kad tarp klausimų, kuriuos jam rūpėjo kuo grei- 
čiau išsiaiškinti, buvo vienas, kurio raktas buvo tik jos rankose. 
Valandėlę jis netgi suabejojo, ar tuoj keliauti toliau, ar pirmiau 
susirasti Anjezę, nes ligi jos buvo visai netoli. Tačiau, pagalvojęs, 
kad Anjezė vis tiek nieko nežinos apie Liučijos sveikatą, jis liko 
prie savo pirniojo nusistatymo — traukti tiesiai ir išsiaiškinti visas 
abejones, išgirsti sau nuosprendį ir paskui jau pačiam pranešti visas 
naujienas motinai. Tačiau jau iš savo bičiulio jis sužinojo daug 
dalykų, apie kuriuos nebūtų nė pagalvojęs. Daug kas jam paaiškėjo, 
ko anksčiau nežinojo,— ir Liučijos nuotykiai, ir kaip jo paties 
ieškojo, ir kaip donas Rodrigas turėjo sprukti pabrukęs uodegą, 
ir kaip po to jis daugiau nepasirodė šiose apylinkėse,— žodžiu, 
vaikinas sužinojo visus šiuos painius įvykius. Taip pat sužinojo 
(ši Žinia jam buvo gan svarbi) tikrą dono Ferantės pavardę, mat, 
nors Anjezė per savo sekretorių ir buvo liepusi pranešti jam šią 
pavardę, bet Dievas težino, kaip ji buvo parašyta. Šiaip ar taip, tas 
bergamietis, kur skaitė jam laišką, padarė iš tos pavardės tokį 
žodį, kad jeigu Rencas būtų ėjęs ieškoti Milane namų pagal tą 
adresą, tai, ko gero, nebūtų sutikęs nė vieno žmogaus, kuris būtų 
supratęs, kas čia turima galvoj. O juk tai buvo vienintelis siūlas 
jo rankose surasti Liučijai. Dėl teismo nuosprendžio, tai jis įsiti- 
kino, kad dabar šis pavojus gana tolimas ir neverta apie jį galvoti: 
sinjoras podesta miręs maru, ir dar nežinia, kada į jo vietą bus 
atsiųstas kitas, daugumas policininkų taip pat išmirę, o tie, kurie 
likę gyvi, turi užtektinai naujų bėdų ir negalvoja apie senąsias. 

Savo ruožtu jis papasakojo bičiuliui apie savo negandas, o iš 
jo vėl išgirdo daugybę visokiausių istorijų — apie tai, kaip ėjo ka- 
riuomenė, apie marą, apie tepliotojus, apie stebuklus. 

— Siaubingi dalykai, — kalbėjo bičiulis, lydėdamas Rencą į kam- 
barį, po maro ištuštėjusį, — tokie dalykai, kurių, rodėsi, niekada nė 

nepamatysi šiame pasaulyje. Jie gali tau atimti visokį gyvenimo džiaug- 
smą, tačiau kai pašneki apie juos su gerais draugais, iškart pasidaro 
lengviau. 

Auštant abu susitiko virtuvėje. Rencas — su kelionės apranga, 
su juosta, paslėpta po striuke, su peiliu kelnių kišenėje. Savo ry- 
šulėlį, kad būtų lengviau eiti, paliko bičiuliui pasaugoti. 

— Jeigu viskas seksis gerai, —-pasakė jam.— jeigu ją rasiu gyvą, 
jeigu... na, tiek to... Tada vėl grįšiu pro čia. Nubėgsiu į Pastūrą 
su gera naujiena pas mūsų vargšę Anjeze, o paskui... paskui... 
Bet jeigu, saugok Viešpatie, būtų ištikusi kokia nors nelaimė... Tada jau 
nežinau, ką darysiu, kur eisiu. Tiktai, žinoma, šiuose kraštuose 
manęs nebematysit. 

Jis taip kalbėjo stovėdamas jau ant slenksčio ir, iškėlęs galvą, 
švelniai ir kartu liūdnai žvelgė į aušrą, kurios savo gimtinėje taip 
seniai nebuvo matęs. Jo draugas, kaip ir priderėjo, visaip jį drą- 
sino, prikalbėjo pasiimti nors kiek maisto, palydėjo truputį keliu 
ir išsiskyrė, dar kartą palinkėjęs laimingos kelionės. 

Rencas traukė keliu neskubėdamas, nes manė lengvai spėsiąs 
dar tą pačią dieną pasiekti Milaną, 0 rytoj iš pat ryto įžengti į 
miestą ir tuojau pradėti ieškojimus. Kelionėje jokių nuotykių ne- 
buvo, ir niekas nedrumstė Renco minčių, nebent jau įprasti skurdo 
ir sielvarto vaizdai. Kaip ir vakar, jis sustojo miškelyje užkąsti ir 
pailsėti. Eidamas Moncoje pro atidarytą parduotuvę, kurios lange 
buvo matyti duonos kepalėliai, sustojo ir paprašė dviejų bandelių, 
kad prireikus turėtų ko valgyti. Kepėjas neleido jam įeiti į vidų, 
o padėjo ant mentelės nedidelį dubenėlį su vandeniu ir actu ir 
liepė įmesti ten pinigus; kai vaikinas įmetė, jis kažkokiom žnyp- 
lėm padavė vieną po kitos abi bandeles, ir Rencas susibruko jas į 
kišenes. 

Vakarop pasiekė Greką, nors, beje, nežinojo miestelio vardo. 
Bet šiek tiek prisiminė aną savo kelionę ir, sumetęs, kiek nuėjo 
kelio nuo Moncos, nusprendė, kad miestas jau visai netoli, todėl 
pasuko iš vieškelio į laukus pasiieškoti kokio nors kašinoto!“? per- 
nakvoti. Rencas nebeturėjo noro prasidėti su tavernomis. Ir rado 
šį tą geresnio, negu tikėjosi: pamatė spragą tvoroje, kuri juosė kaž- 
kokios sodybos kiemą, ir įlindo vidun. Kieme nieko nebuvo. Šone 
jis pamatė didelę pašiūrę, po kuria buvo sukrauta kupeta šieno, 
ir atremtas kopėčias. Apsidairęs aplink, apgraibom užlipo į viršų. Pasi- 
taisęs guolį, iš tikrųjų greitai užmigo ir išmiegojo ligi aušros. Rytą 

prišliaužė prie savo didžiulio patalo krašto, iškišo galvą ir, nieko nepa- 
matęs, nulipo, pro kur vakar buvo užlipęs, išlindo pro tą pačią 
spragą, kur buvo įlindęs, ir nužingsniavo siaurais takučiais. Mila- 
no katedra buvo jam kelrodė žvaigždė. Netrukus atsidūrė prie 
pat Milano sienų, tarp Rytų ir Naujųjų vartų, kiek arčiau pas- 
tarųjų. 


XXXIV SKYRIUS 


Reikėjo pagalvoti, kaip patekti į miestą. Rencas jau buvo gir- 
dėjęs, kad galioja griežčiausias įsakymas nieko neįleisti į miestą 
be sveikatos pažymėjimo, bet vis dėlto tenai puikiausiai prasmunka 
kiekvienas, kuris turi bent kiek apsukrumo ir moka nutaikyti progą. 
Taip iš tikrųjų ir buvo. Netgi neminint bendrų priežasčių, dėl 
kurių tais laikais įsakymai buvo blogai vykdomi, neminint atskirų 
priežasčių, taip trukdžiusių griežtai juos vykdyti, reikia pasakyti, 
kad Milanas buvo atsidūręs jau tokioj būklėj, kad nebebuvo pras- 
mės jo saugoti. O ir nuo ko? Kiekvienas, kuris į jį patekdavo, 
greičiau rizikavo savo gyvybe, o ne kėlė pavojų miestiečių svei- 
katai. 

Turėdamas visa tai galvoje, Rencas sumanė įsigauti į miestą 
pro pirmus pasitaikiusius vartus, 0 jeigu atsirastų kokia kliūtis, 
eiti toliau pasieniu, kol aptiks kitus, lengviau įeinamus. Vienas Dievas 
težino, kiek, jo išmanymu, galėjo turėti Milanas vartų. Taigi. pri- 
ėjęs prie pat sienos, sustojo ir ėmė dairytis aplinkui kaip žmogus, 
kuris nežino, kur link jam eiti, ir žiūri, ar nepamatys kokio ženklo. 
Bet ir dešinėje, ir kairėje matė tik vingiuotas kelio juostas, o tiesiog 
prieš save — dalį sienos. Niekur nė mažiausio gyvybės ženklo, 
tik šen bei ten nuo žemės pylimo kilo tirštas juodų dūmų stulpas, 
kuris aukščiau vis plėtėsi, virsdamas didžiuliais kamuoliais, nykstan- 
čiais sustingusiame pilkame ore: čia buvo deginami drabužiai, pata- 
lynė ir kitokia maru užkrėsta manta. Ir šie liūdni laužai nuolat 
liepsnojo ne tik šioj vietoj, bet ir visur, prie visų miesto sienų. 

Diena buvo ūkanota, oras slogus, visas dangus apsitraukęs de- 
besim ar greičiau lygiu sustingusiu šydu, kuris, rodės, visiškai už- 
dengė saulę, nežadėdamas, beje, nė trupučio lietaus. Aplinkui — lau- 
kai, dalis jų nesuarta ir ištisai nudeginta, žaluma sunykusi, ant 

nuvytusių ir nusvirusių lapų nė lašo rasos. Be to, vienatvė ir tyla 
prie pat didelio miesto savo ruožtu kėlė nerimą Renco sieloje, kuri 
ir taip jau buvo sudrumsta, ir jo mintys darėsi juo niūresnės. 

Šiek tiek pastovėjęs, jis patraukė spėtinai į dešinę, link Nau- 
Jųjų vartų, — nors pats to nežinojo,— kurių, kad ir būdamas taip 
arti, negalėjo pamatyti per bastioną. Žengęs keletą žingsnių, pa- 
galiau išgirdo skambinant varpeliais, kurie čia nutildavo, čia vėl 
sudindėdavo, o paskui ir atskirus žmonių balsus. Paėjo į priekį 
ir, pasukęs už bastiono kampo, iškart pamatė medinę būdelę, o 
ant jos slenksčio — sargybinį, parimusį ant muškietos kažkokiu nu- 
vargusiu ir abejingu veidu. Užpakaly buvo statinių tvora, o už jos 
vartai, tikriau sakant, du mūriniai stulpai su stogeliu nuo lietaus. 
Vartai buvo atlapoti ligi galo, kaip ir grotiniai varteliai statinių 
tvoroje. Tačiau kaip tik prieš pat įėjimą ant žemės gulėjo, užt- 
vėrę kelią, nelemti neštuvai, ant kurių du monatai guldė kažkokį 
vargšą, ketindami nešti jį šalin. Tai buvo muitinės sargybos vir- 
šininkas, kuriam ką tik pasireiškė maro požymiai. Rencas sustojo, 
laukdamas, kas bus toliau. Kai konvojus nuėjo ir niekas neatėjo užsk- 
lęsti vartelių, Rencas pamanė, kad dabar geriausia proga smukti 
pro juos. Bet sargybinis tuoj piktai suriko: 

— Ei, kur eini? 

Rencas vėl sustojo ir, mirktelėjęs sargybiniui, išsiėmė ir parodė 
jam pusės dukato monetą. Gal sargybinis jau buvo persirgęs maru, 
gal jo baimė buvo silpnesnė už meilę pusdukačiams, bet jis davė 
ženklą Rencui sviesti jam pinigą ir, vos tik šiam nukritus prie jo 
kojų, sušnibždėjo: „Na, eik, tik greičiau!“ Rencui nereikėjo kartoti, 
ir jis praėjo pro tvorą, paskui pro vartus ir — nužingsniavo toliau. 
Niekas jo nepastebėjo ir neatkreipė dėmesio. Tiktai kai jau buvo 
nuėjęs gal keturiasdešimt žingsnių, vėl išgirdo: „Ei, kur eini!“ Tai 
sušuko jam iš paskos muitininkas. Bet šį kartą Rencas apsimetė 
nieko neišgirdęs ir net neatsigręždamas paspartino žingsnį. „Ei!“ — 
vėl sušuko muitininkas, tačiau tokiu balsu, kuris greičiau liudijo 
susierzinimą, 0 ne norą priversti ką nors paklusti. Pamatęs, kad jo 
neklauso, jis patraukė pečiais ir grįžo į savo buūdelę kaip žmogus, 
kuriam svarbiau būti kuo toliau nuo praeivių, o ne juos kaman- 
tinėti. 

Gatvė, kuria pasuko Rencas anuomet, kaip ir dabar, ėjo tie- 
siai Naviljo kanalo link. Abipus traukėsi daržai, apsodinti gyvatvo- 
rėm ir apvedžioti mūro sienom, už kurių stūksojo bažnyčios ir 

vienuolynai, kai kur — namai. Gale šios gatvės, kuri rėmėsi į kitą, 
einančią palei pat kanalą, stovėjo aukšta kolona su kryžiumi, žinoma 
švento Euzebijaus vardu. O kadangi Rencas visą laiką žiūrėjo į 
priekį, jis ir matė tik šią koloną. Priėjęs sankryžą, dalijančią gatvę 
beveik perpus, ir pasižiūrėjęs į šalis, dešinėje, gatvėje, vadinamoje 
didžiuoju šventos Teresės prospektu, pamatė kažkokį miestietį, kuris 
ėjo tiesiai į jį. „Pagaliau bent vienas krikščionis!“ — pagalvojo Ren- 
cas ir tuoj pat pasuko praeivio link, ketindamas jį pasiklausti kelio. 
Tas taip pat pamatė besiartinantį svetimšalį ir ėmė žiūrėti į jį 
įtariu žvilgsniu, ypač kai pastebėjo, kad tas, užuot ėjęs savo keliu, 
suka prie jo. Kai jie suėjo arčiau, Rencas su būdingu kalnėnui pa- 
garbumu nusiėmė skrybėlę ir, laikydamas ją kairėje rankoje, deši- 
niąją mašinaliai įkišo į jos vidų ir jau stačiai žengė prie nepa- 
žįstamojo. Bet tas, išpūtęs akis, ėmė trauktis atbulas, iškėlė gumbuotą 
lazdą ir, nukreipęs ją geležiniu galu Rencui stačiai į pilvą, su- 
šuko: 

— Šalin! Šalin! Šalin! 

— Oho! — sušuko jaunikaitis. Jis vėl užsidėjo skrybėlę ant gal- 
vos ir, kadangi tuo metu — kaip sakė jis paskui, pasakodamas apie 
šį įvykį, — anaiptol netroško su niekuo kivirčytis, nusigręžė nuo šio 
keistuolio ir nuėjo savo keliu, arba, geriau pasakius, tuo keliu, kuris 
jam pasitaikė. 

Anas taip pat nuėjo savo keliu, drebėdamas iš baimės ir nuo- 
lat atsigręždamas. O parėjęs namo papasakojo, kad prie jo pris- 
tojęs tepliotojas, pažiūrėti ramus ir kuklus, bet iš veido — nedoras 
šarlatanas, ir jo rankose buvusi lyg tepalo dėžutė, lyg krepšiukas 
su milteliais (jis tikrai nežinąs kas), o vieną ranką laikęs skry- 
bėlėje ir tikrai būtų jam iškrėtęs pokštą, jeigu jis būtų prisileidęs 
jį arčiau. „Jeigu jis būtų dar vieną žingsnį žengęs į mane,— pri- 
dūrė jis, — būčiau iš karto jį persmeigęs, nespėjus; man ką nors 
padaryti. Niekšas! Visa nelaimė, kad mes buvom tokioj nuošalioj 
vietoj, 0 jeigu kur nors Milano centre, aš būčiau sušaukęs žmones, 
ir būtume sučiupę jį bematant. Neabejoju, kad jo skrybėlėje buvo 
tų prakeiktų tepalų. Bet ką gi, buvau vienas prieš vieną, ir gana 
jau to, kad jį pagąsdinau, nerizikuodamas įsivelti į bėdą, nes už- 
berti žiupsnį tų miltelių gana lengva, o jie tam labai įgudę, ir 
dar jiems pats velnias padeda. Dabar jis tikriausiai vaikšto sau po 
Milaną, ir kas žino, kiek bėdos jis ten pridarys!“ Ir visą gyvenimą, — 
O gyveno jis dar ilgai, — kai tik imdavo kalbėti apie tepliotojus, vis 

kartojo savo istoriją, pridurdamas: „O tie, kurie drįsta tvirtinti, 
kad tai netiesa, tegu man to nesako, nes aš visa tai mačiau savo 
akimis“. 

Rencas, neturėdamas supratimo, kokio pavojaus jis išvengė, ir 
greičiau įpykęs negu išsigandęs, keliavo toliau, galvodamas, kaip su 
juo pasielgta, ir daugmaž nutuokdamas, ką pamanė apie jį ne- 
pažįstamasis. Bet visa tai jam rodėsi neįtikėtina, ir jis nusprendė, 
kad praeivis — matyt, koks puskvailis. Ir vis dėlto pagalvojo: „Pra- 
džia nekokia. Tokia jau, matyt, nelaiminga mano dalia tame Mi- 
lane. Patekti į miestą man lyg ir pasisekė, o paskui, kai jau atsidūriau 
viduje, iš pirmo žingsnio — vieni nemalonumai. Na ką gi! Su Dievo 
padėjimu... jei tik rasiu... jei pavyks rasti... ech, tada viskas bus 
vieni niekai“. 

Priėjęs tiltą, jis nedvejodamas pasuko į kairę, į švento Mor- 
kaus gatvę, nes jam pasirodė,— ir jis neklydo,— kad ji turi eiti į 
miesto centrą. Ir žingsniuodamas dairėsi į šalis, ar nesutiks kokios 
nors žmogiškos būtybės, bet pamatė tik pūvantį lavoną negiliame 
griovyje, iškastame tarp retų namų (tais laikais jų buvo dar mažiau) 
ir gatvės. 

Paėjęs toliau, išgirdo balsą: „Palaukit, žmogau!“ — Atsigręžęs 
į tą pusę, pamatė netoli, nedideliame vienišo namelio balkone, vargšę 
moterį su būreliu vaikų. Jinai šaukė jį ir mojo ranka. Rencas skubiai 
nubėgo prie jos, ir kai buvo jau visai arti, moteris jam pasakė: 

— Jaunikaiti, dėl jums brangių mirusiųjų, malonėkit nueiti pas 
komisarą ir pranešti jam, kad mus čia pamiršo. Mus uždarė namuose 
kaip įtartinus, kai mirė mano vargšas vyras. Jūs matote — užkalė 
duris, ir nuo vakar ryto niekas mums neatnešė valgyti. Štai jau kele- 
tas valandų, kai mes čia stovim, ir kad nors vienas krikščionis, pate- 
kęs čionai, būtų mūsų pasigailėjęs, o mano nekalti vargšeliai miršta 
badu. 

— Badu! — sušuko Rencas ir ištraukė iš kišenių dvi bandeles, 
sakydamas: — Klausykite, nuleiskite man čionai ką nors, kur aš ga- 
lėčiau įdėti duoną. 

— "Tegu atlygina jums Dievas! Palaukit valandėlę, — pasakė mo- 
teris ir nuėjo paieškoti krepšio ir virvės. Suradusi nuleido krepšį že- 
myn. O Rencas atsiminė tas bandeles, kurias rado prie kryžiaus, pirmą 
kartą atėjęs į Milaną, ir pagalvojo: „Štai ir grąžinu, ir galbūt taip ge- 
riau, negu kad būčiau jas grąžinęs tikrajam šeimininkui, nes čia — 
iš tikrųjų gailestingas darbas“. 

— O dėl komisaro, mano miela, — pasakė jis, įdėjęs bandeles į 
krepšį, — nieko negaliu jums padėti, nes, teisybę pasakius, aš ne vie- 
rinis ir visai nepažįstu miesto. Bet jeigu sutiksiu kokį malonesnį, pa- 
doresnį žmogų, su kuriuo galėčiau pasišnekėti, aš jam pasakysiu. 

Moteris paprašė jį taip ir padaryti ir pasakė savo gatvę, kad pri- 
reikus jis galėtų ją nurodyti. 

— Ogi ir jūs, — kalbėjo Rencas,— manau, galėtumet be didelio 
vargo padaryti man paslaugą, tikrai gerą darbą. Ar negalėtumėt pa- 
sakyti, kur čia yra vienų žymių žmonių, didelių sinjorų *** namai? 

— Žinau, kad Milane yra tokie namai, bet kur, teisybę sakant, 
neatsimenu. Visą laiką eikite tiesiai, ana tenai, gal ką nors sutiksite, 
kas parodys. Tik nepamirškit pasakyti ir apie mus. 

— Būkit rami,— tarė Rencas ir nuėjo toliau. 

Kas žingsnis Rencas girdėjo, kaip stiprėja ir artinasi triukšmas, 
pasiekęs jo ausis jau tada, kai jis stovėjo gatvėje ir kalbėjosi: ratų ir 
arklių dundesys, varpelių skambėjimas, kartkartėmis botagų pliauk- 
šėjimas, šauksmai. Žiūrėjo į priekį, bet nieko nematė. Kai priėjo gatvės 
galą ir priešais atsivėrė švento Morkaus aikštė, pirmiausia jam krito į 
akis du stulpai su virve ir kažkokiais skridiniais; ir išsyk pažino (tais 
laikais tai buvo įprastas dalykas) šlykštų kankinimo įrenginį. Jis buvo 
pastatytas šioje vietoje, ir ne tik šioje, bet ir visose aikštėse ir platesnė- 
se gatvėse, tam, kad kvartalo deputatai, turėdami didžiausius įgalio- 
jimus, galėtų nedelsdami paliepti kankinti kiekvieną. kas atrodytų 
jiems vertas bausmės, ar tai būtų ligoniai, uždaryti namuose ir išdrįsę 
išeiti, ar eiliniai tarnautojai, nevykdę savo pareigų, ar dar kas kitas. 
Tai buvo viena iš kraštutinių, bet neveiksmingų priemonių, kurios 
tais laikais, o ypač tokiais momentais, buvo vartojamos itin dažnai. 

Ir kol Rencas apžiūrinėjo tą įrenginį, galvodamas, kam jis galėjo 
būti čia pastatytas, vis artėjo, vis aiškiau girdėjosi triukšmas, ir jis pa- 
matė, kaip iš už bažnyčios kampo pasirodė žmogus, mosuojantis var- 
peliu. Tai buvo skelbėjas, o už jo — du arkliai, kurie, ištiesę kaklus ir 
taukšnodami kanopomis, sunkiai žengė į priekį. Jie traukė vežimą, 
priverstą lavonų, už jo važiavo kitas, o paskui dar ir dar. Iš abiejų pu- 
sių greta arklių ėjo monatai, ragindami juos botagais, kumščiais ir 
keiksmais. Lavonai, beveik visi nuogi ar bet kaip apmuturiuoti 
kažkokiais skarmalais, buvo suversti kaip pakliuvo, susirangę tartum 
kamuolys gyvačių, kurios iš lėto ima raivytis, pajutusios pavasario 
šilumą. Kiekvieną kartą, kai trinkteli ratai ir vežimas pasvyra, matyti, 
kaip šios klaikios krūvos šlykščiai sukrunta ir ima virsti nuo vežimo: 

galvos mataruoja, moteriški plaukai išsidraiko, rankos nusvyra ir 
daužosi į ratus. Matydamos visa tai, siaubo kupinos akys baiminasi, 
kad toks reginys visados gali pasidaryti dar liūdnesnis, dar klaikesnis. 

Jaunikaitis sustojo aikštės kampe, prie kanalo turėklų, ir ėmė 
melstis už nežinomus numirėlius. Staiga baisi mintis dingtelėjo jam 
į galvą: „O kas, jeigu ten, kartu su... po jais... O Viešpatie! Padaryk, 
kad to nebūtų! Padaryk taip, kad aš apie tai negalvočiau!“ 

Kai tik laidotuvių procesija dingo iš akių, Rencas žengė tolyn. 
Perėjo aikštę ir leidosi palei kanalą į kairę tik todėl, kad procesija 
nutraukė į dešinę. Paėjęs keletą žingsnių tarp bažnyčios šoninės sie- 
nos ir kanalo, jis pamatė dešinėje Marčelino tiltą, pasuko į jį ir pa- 
siekė Borgo Nuovą. Ir, žiūrėdamas į priekį, vis tikėdamasis sutikti ką 
nors, kas parodytų jam kelią, pamatė kitame gatvės,gale kunigą su 
liemene, su lazdele rankoje, stovintį prie pravirų durų, nuleidusį gal- 
vą ir prikišusį ausį prie plyšio, ir netrukus pamatė, kaip jis pakėlė ran- 
ką laimindamas. Rencas spėjo — ir neklydo,— kad kunigas baigė 
klausyti kažkieno išpažinties, ir nusprendė širdyje: „,„Tokio žmogaus 
man kaip tik ir reikia. Jeigu jau kunigas, eidamas ganytojo pareigas, 
neparodys nė trupučio gailestingumo, nė trupučio meilės ir nuošir- 
daus palankumo, tai turėsiu pasakyti, kad viso to nebėra šiame pa- 
saulyje“. 

Tuo tarpu kunigas, pasitraukęs nuo durų, žengė Renco pusėn, vi- 
są laiką uoliai laikydamasis gatvės vidurio. Kai jis visai prisiartino, 
Rencas nusiėmė skrybėlę, tuo rodydamas, jog nori su juo pasikalbėti, 
ir sustojo kuo atokiau, — kunigas turi suprasti, kad jis visai neketina 
artintis. Tas irgi sustojo, pasirengęs klausyti, tačiau įsmeigė priešais 
save į žemę lazdelę, pasidarydamas lyg kokią užtvarą. Rencas išdės- 
tė savo prašymą, ir kunigas tuoj pat jį patenkino: ne tik pasakė gatvę, 
kur buvo namai, bet, matydamas, kad vargšeliui labai to reikia, nu- 
pasakojo ir kelią. Išskaičiavęs daug visokių „dešinėn“ ir „kairėn“, 
daug bažnyčių ir kryžių, nurodė tas šešias ar aštuonias gatves, kurio- 
mis vaikinas turėjo eiti į savo tikslą. 

— "Tesaugo jus Dievas sveiką ir šiais laikais, ir per amžius, — ta- 
rė Rencas. Ir kai kunigas jau buvo benueinąs, Rencas pridūrė: — 
Prašyčiau padaryti dar vieną gerą darbą, — ir papasakojo jam apie 
vargšę pamirštą moterį. Gerasis kunigas padėkojo, kad Rencas suteikė 
jam progą padaryti tokį reikalingą gailestingumo darbą, ir, pasakęs, 
jog pranešiąs kam reikia, nuėjo. Rencas taip pat patraukė toliau ir 
eidamas vis kartojo pats sau nurodytą kelią, kad nereikėtų vėl klausi- 

nėti prie kiekvieno kampo. Bet jūs negalit nė įsivaizduoti, kaip jam 
tai buvo sunku, ir ne tiek dėl to, kad toks dalykas savaime keblus, kiek 
dėl to, kad jo sieloje kilo naujas nerimas, kai jis sužinojo gatvės pa- 
vadinimą ir tikslų maršrutą. Betgi tų nurodymų jis pats norėjo ir pra- 
šė, be jų apsieiti jokiu būdu negalėjo. O kunigas juk nieko nepasakė, 
ką būtų galima palaikyti nelemta pranašyste. Bet ką gi padarysi? Vien 
mintis apie tai, kad kelionės galas arti ir greitai visos jo sunkios abe- 
jonės išsisklaidys, kai jis išgirs: ji gyva arba, atvirkščiai, mirusi, — ši 
mintis taip jį sukrėtė, jog tą valandėlę jis vėl norėjo klaidžioti tamso- 
je, nieko nežinodamas, būti vos pradėjęs kelionę, į kurios galą dabar 
artinosi. Bet Rencas sukaupė visas jėgas ir tarė pats sau: „Et, jeigu 
dabar elgsiuos kaip vaikas, tai kas bus toliau?“ Kiek padrąsėjęs, jis 
keliavo tolyn, vis labiau artėdamas prie miesto centro. 

Kaip jis atrodo dabar, šitas miestas! Kuo jis pavirto, netgi paly- 
ginus su anuo, koks buvo prieš metus, kai siautė badas! 

Rencui reikėjo pereiti kaip tik vieną niūriausių ir tuščiausių Mi- 
lano kvartalų, tą gatvių sankryžos aikštelę, kuri buvo vadinama Nau- 
jųjų vartų karobiu. (Anuomet tenai, viduryje, stovėjo kryžius, o prie- 
šais jį, ties ta vieta, kur dabar yra švento Pranciškaus iš Paolo bažny- 
čia, stovėjo senovinė šventos Anastazijos bažnytėlė.) Epidemijos pa- 
vojus ir paliktų lavonų dvokas čia buvo tokie baisūs, jog ir tie nedau- 
gelis, kur liko gyvi, turėjo iš ten išsikraustyti. Todėl šios dykos ir ap- 
leistos vietos vaizdas praeiviui kėlė liūdesį, o neseniai čia buvusio 
gyvenimo pėdsakai ir liekanos — siaubą ir pasišlykštėjimą. Rencas pa- 
spartino žingsnį, drąsindamasis mintimi, kad jo tikslas dar toli, ir tikė- 
damasis, kad kol pasieks jį, vaizdas bent kiek pasikeis. Ir iš tikrųjų 
greitai jis pateko į tokią vietą, kurią būtų buvę galima, ko gero, pava- 
dinti gyvųjų miestu,— bet, Dieve, kas čia buvo per miestas ir kas per 
gyventojai! Visos namų durys iš baimės ar įtarumo užrakintos, išsky- 
rus tas, kurios atlapos ligi galo, — namuose, paliktuose likimo valiai 
ar išplėštuose. Vienos užkaltos ir užantspauduotos — namuose, kur 
buvo mirusių arba sergančių maru, kitos paženklintos kryžiumi, nu- 
brėžtu anglimi, kad monatai žinotų, jog čia yra numirėlių, kuriuos 
reikia išnešti. Bet viskas padaryta aplamai — padaryta turbūt kokio 
nors Sanitarijos žinybos komisaro ar kito tarnautojo, panorusio įvyk- 
dyti įsakymą ar pakankinti žmones. Visur skarmalai ir — kas dar 
bjauriau už bet kokius skarmalus — pūliuoti tvarsčiai, dvokiantys 
patiesalai arba išmestos pro langus paklodės. Kur ne kur lavonai 
žmonių, mirusių staiga gatvėje ir ten likusių, kol atvažiuos ir paims 

vežimas, arba nusiritusių nuo vežimų, arba tiesiog išmestų pro langus. 
Taip sužvėrėjo žmonės, kai juos ištiko atkakli ir žiauri neganda, nu- 
slopinusi visokį jų gailestingumą, visokią pagarbą bendriems intere- 
sams! Visur nutilo krautuvių šurmulys, karietų dardėjimas, parda- 
vėjų šauksmai, praeivių šnekos. Mirtiną tylą tik retkarčiais sudrums- 
davo laidotuvių vežimų bildesys, elgetų maldavimai, graudžios ligo- 
nių aimanos, klaikūs išprotėjusių klyksmai, monatų šūkavimai. Auš- 
tant, vidurdienį ir vakare katedros varpai šaukė parapijiečius kalbė- 
ti specialias arkivyskupo nustatytas maldas. Į tą garsą atsakydavo ki- 
tų bažnyčių varpai, ir tada galėjai pamatyti, kaip žmonės, iškišę gal- 
vas pro langus, visi drauge siuntė į dangų savo maldas; galėjai girdė- 
ti balsų šnabždesį ir gailias, liūdnas aimanas, kuriose, beje, buvo justi 
ir viltis. š 

Tada turbūt du trečdaliai miestiečių jau buvo išmirę, gera dalis 
kitų — palikę miestą arba sirgo, ir visiškai mažai teatkeliaudavo iš 
kitur, o tarp tų nedaugelio, kurie išeidavo į gatves, nebent atsitiktinai, 
ir tik ilgai vaikščiodamas, galėjai pamatyti žmogų, kuris neturėtų ko- 
kių nors keistybių, liudijančių, kaip pražūtingai pasikeitė gyvenimo 
aplinkybės. Patys kilmingieji miesto žmonės pasirodydavo gatvėje be 
ilgos mantijos ir kapišono — būtinų tais laikais aprangos atributų. 
Kunigai — be sutanų, ir netgi vienuoliai vaikščiojo vien su lieme- 
nėmis. Apskritai nevilkėta drabužių, kurie būtų galėję plaikstydamiesi 
ko nors prisiliesti ar kuriuos lengviau pasiekti tepliotojams (to bijo- 
ta labiausiai). Beje, nors visi vaikščiojo kuo standžiau susiveržę ir 
apsijuosę, kiekvieno veidas rodė apsileidimą ir nevalyvumą: ilgų il- 
giausiom barzdom buvo apžėlę tie, kurie jas nešiojo, o tie, kurie vi- 
sada skusdavosi, dabar jas užsiželdė; plaukai taip pat ilgi ir susitaršę, 
ir ne vien iš aplaidumo, kuriam pasiduoda žmonės, puolę į visišką ne- 
viltį, bet ir dėl to, kad įtariai žiūrėta į barzdaskučius, iš kurių vienas, 
Džandžakomas Mora, buvo suimtas ir nuteistas kaip žinomas teplio- 
tojas. Jo vardas, kurį laiką mieste taip gėdingai garsėjęs, turėtų susi- 
laukti kur kas platesnio atminimo ir amžinos užuojautos. Daugelis 
žmonių vienoj rankoj turėjo lazdą ar netgi pistoletą, rūsčiai grasin- 
dami kiekvienam, kas įsigeistų per daug prisiartinti, o kitoj — kve- 
piančias pastiles arba metalinius ar medinius tuščiavidurius rutulius 
su kempinėm, išmirkytom gydomajame acte, ir nuolat juos kaišio- 
davo prie nosies arba ir visai nuo jos neatitraukdavo. Kai kurie ne- 
šiojosi, pasirišę po kaklu, buteliuką su trupučiu gyvsidabrio, įsitikinę, 
kad jis turi galią sugerti ir sulaikyti visokius užkrečiamus garus, ir rū- 

pestingai keitė tą gyvsidabrį kas keletas dienų. Įžymūs žmonės pasi- 
rodydavo ne tik be įprastos palydos, bet neretai ir su pintine rankoje, 
kai eidavo pirktis maisto produktų. Bičiuliai, susitikę gatvėje netgi 
akis į akį, tyliai sveikindavosi, skubiai linktelėdami vienas kitam iš to- 
lo. Praeiviai turėjo apeiti visokias šlykščias pražūtingas kliūtis, ku- 
riomis buvo nusėta, o kai kur tiesiog užgriozdinta visa žemė. Kiekvie- 
nas stengėsi eiti gatvės viduriu — bijojo tiek pamazgų ar kokių nors 
dar baisesnių atmatų, kurios galėjo staiga pasipilti pro bet kurį langą, 
tiek nuodingų miltelių, kurie esą nuolat iš ten pabirdavo ant praeivių, 
tiek sienų, kurios galėjo būti išteptos. Taip tamsumas, po laiko tapęs 
pernelyg atsargus, sėjo vis naują ir naują nerimastį ir kėlė apgaulingą 
siaubą vietoj protingos ir išganingos baimės, atmestos iš pat pradžių. 

Mes pavaizdavome tik tai, kas iš viso to, ką galėjai matyti ap- 
linkui, žadino patį mažiausią šiurpą ir liūdesį: kalbėjome tik apie svei- 
kus, turtingus žmones. Atskleidę tokią daugybę kančios vaizdų ir tu- 
rėdami galvoj dar baisesnius, kuriuos turėsim parodyti skaitytojui, 
mes dabar negaišime laiko pasakodami, kaip atrodė maru užsikrėtę, 
vos velkantys kojas ar gulintys gatvėse neturtėliai, vaikai, moterys. Šis 
vaizdas buvo toks, kad kiekvienas jo liudininkas galėjo turbūt pasi- 
semti liūdnos paguodos iš to, kas būsimoms kartoms darys itin didelį 
ir slogų įspūdį, — paguodos, kartoju, iš supratimo, kaip mažai žmonių 
teliko gyvų. 

Rencas nuėjo jau didoką kelio galą per šią nevilties viešpatiją, tik 
staiga, būdamas dar gana toli nuo gatvės, į kurią turėjo pasukti, iš- 
girdo toj pusėj neaiškų gaudesį, kuriame galėjai išskirti pažįstamą ir 
baisų varpelio dindesį. 

Priėjęs gatvės kampą, — o ji buvo viena iš plačiausių,— pamatė 
stovinčius jos vidury keturis vežimus. Ir kaip javų turguj Žmonės 
bruzda, zuidami šen ir ten, kraudami ir vartydami maišus, taip pat 
bruzdėjo ir šioje vietoje: vieni monatai ėjo į namus, kiti ėjo iš ten su 
naštom ant pečių ir krovė jas į vieną ar kitą vežimą. Kai kurie lavo- 
nai buvo raudonais uniforminiais drabužiais, kiti be šio ypatingo žen- 
klo, daugelis su dar gėdingesniais ženklais — įvairiaspalviais sulto- 
nais ir kutais, kuriais pasipuošę tie niekšingi padarai linksminosi di- 
džiulio visuotinio sielvarto laikais. Čia pro vieną, čia pro kitą langą 
sklido kraupūs balsai: ,,Monatai, čionai!“ Ir iš šio niūraus sambūrio 
dar kraupiau atsiliepdavo šiurkštus balsas: „Tuojau, tuojau!“ Gal tai 
buvo įnamiai, kurie nekantravo, ragino skubėti, o monatai atsakinėjo 
jiems keiksmais. 

Išėjęs į gatvę, Rencas paspartino žingsnį, stengdamasis nežiūrė- 
ti į šias kliūtis, nebent tik tada pažvelgdamas, kai turėjo jas aplenkti. 
Bet staiga išvydo kažką nepaprasto, kas pripildė jo širdį gailesčio, to- 
kio gailesčio, kuris nejučiom prikausto dėmesį, ir Rencas beveik 
prieš savo norą sustojo. 

Pro vienas duris išėjo ir pasuko link liūdnosios procesijos moteris, 
kurios išvaizda liudijo vėlyvą, bet dar nepraėjusią jaunystę. Jos veide 
pro graudulio ir sielvarto šydą buvo matyti grožio pėdsakų — grožio, 
kurio nesunaikino sunki kančia ir begalinė širdgėla, to švelnaus ir 
kartu didingo grožio, kuris taip būdingas lombardiečių padermės 
žmonėms. Jos eisena nuvargusi, bet neišglebusi, akyse nebuvo ašarų, 
bet galėjai numanyti, kad ji išliejusi jų nemaža; jos skausmas buvo kaž- 
koks romus ir uždaras — matyt, jos širdis aiškiai suvokė savo nelaimę 
ir buvo pasiryžusi ją iškentėti. Bet ne vien jos išvaizda šioje sielvarto 
jūroje žadino didį gailestį jai ir gaivino šį jausmą, tuo metu seniai jau 
užgesusį nualintose širdyse. Ji nešė savo glėby mirusią kokių devy- 
nerių metų mergytę, gražiai aprengtą, sklastymu perskirtais plaukais, 
baltais kaip sniegas rūbeliais, tartum savo rankomis išpuoštą šven- 
tėms, jau seniai jai žadėtoms ir pagaliau atėjusioms. Ir mergytė ne gu- 
lėjo jai ant rankų, o sėdėjo, prisiglaudusi krūtine prie motinos krūti- 
nės tartum gyva, ir tik balta kaip vaškas rankutė, sunki ir negyva, ka- 
rojo šalimais, ir galva svyrėjo ant motinos peties, sustingusi labiau 
negu miegant. Kad tai buvo motina, aiškiai liudijo ne tik abiejų pa- 
našumas, bet ir išraiška tos iš jų, kuri dar galėjo ką nors jausti. 

Vienas šlykštus monatas priėjo paimti mergytės moteriai iš rankų, 
tačiau su kažkokia jam neįprasta pagarba, lyg dvejodamas. Bet ji žing- 
telėjo atgal ir, nerodydama nei pykčio, nei paniekos, pasakė: 

— Ne, palaukit, kol kas jos nelieskit. Aš pati turiu paguldyti ją į 
vežimą. Štai imkit.— Tai sakydama ji atgniaužė saują ir, parodžiusi 
piniginę, metė ją rankon, kurią laikė atkišęs monatas. Paskui pri- 
dūrė: — Pažadėkite man nenuimti nuo jos nė vieno siūlelio ir neleisti, 
kad kiti išdrįstų tai daryti. Palaidokit ją tokią, kokia ji yra dabar. 

Monatas pridėjo ranką prie krūtinės ir paskubom, galima sakyti, 
pagarbiai, greičiau pasidavęs jam nežinomam jausmui, kuris tartum 
užvaldė jį, negu paakintas netikėto atlyginimo, ėmė ruošti vežime vie- 
telę mažajai numirėlei. Pabučiavusi dukterį į kaktą, motina paguldė 
ją ten tartum į lovelę, pataisė guolį, užtiesė balta marška ir ištarė 
paskutinius žodžius: 

— Sudieu, Čečilija, ilsėkis ramybėje! Šį vakarą ateisim ir mes, ir 

jau niekada nebesiskirsim. Dabar“ melskis už mus, o aš melsiuos už 
tave ir už kitus. — Paskui, vėl atsigręžusi į monatą, tarė: — Pavakare, 
kai važiuosite pro šalį, užlipkite į viršų paimti manęs, ir ne tik manęs. 

Tai pasakiusi, ji grįžo į namus ir po valandėlės pasirodė lange, lai- 
kydama glėby kitą mergytę, mažesnę, bet jau mirties paženklintu 
veidu. Stovėjo ir žiūrėjo į skurdžias savo vyresniosios dukters laido- 
tuves, kol vežimas pajudėjo iš vietos ir dingo jai iš akių. Paskui mote- 
ris pasitraukė nuo lango. Ir kas jai beliko daryti, jei ne paguldyti į lo- 
vą savo vienintelę gyvą dukrelę, pačiai gultis šalia ir numirti drauge? 
Lygiai taip nuo dalgio, šienaujančio pievą, drauge krinta ir vešliai iš- 
siskleidęs ant stiebo žiedas, ir tik sprogstantis pumpuras. 

— O Viešpatie! — sušuko Rencas.— Išklausyk ją, priimk pas sa- 
ve ir ją, ir jos mažytę. O, kiek jos iškentėjo, kiek iškentėjo! 

Atsipeikėjęs nuo nepaprasto sukrėtimo ir stengdamasis atsiminti 
savo maršrutą, nes reikėjo nuspręsti, ar sukti jam į pirmąją gatvę ir 
kurion būtent pusėn — dešinėn ar kairėn, jis staiga išgirdo artėjantį 
iš ten naują nepermanomą triukšmą: rėksmingi įsakinėjimai skambė- 
jo pramaišui su dusliomis aimanomis, moterų raudomis, vaikų spie- 
gimu. 

Jis traukė toliau liūdnos nuojautos prislėgta širdimi. Priėjęs san- 
kryžą, pamatė iš vienos pusės slenkančią netvarkingą minią ir susto- 
jo praleisti jos. Tai buvo ligoniai, varomi į ligoninę. Vieni, grubiai 
stumdomi, veltui mėgino priešintis, šaukė norį numirti savo lovoje 
ir bergždžiai svaidė prakeikimus plūstantiems ir įsakinėjantiems mo- 
natams. Kiti ėjo tylėdami, nerodydami nei sielvarto, nei kokio nors 
kito jausmo, tartum būtų išprotėjęs Ėjo moterys su kūdikiais ant ran- 
kų. Vaikai, išgąsdinti riksmų, įsakymų ir visos šios susigrūdusios mi- 
nios labiau negu migloto mirties nujautimo, garsiai klykė ir šaukėsi 
motinų, pasigedę jų glamonių ir paliktų namų. Deja, motina, kuri, 
kaip jiems atrodė, turėjo miegoti namie savo lovoje, galbūt sukniubo 
ant jos, staiga pakirsta maro, ir guli dabar ten be sąmonės, kol ją iš- 
veš į ligoninę arba tiesiog į kapus, jeigu vežimas atvažiuos per vėlai. 
O gal — o, nelaimė, verta dar graudesnių ašarų! — toji motina, pri- 
slėgta savo pačios kančių, pamiršo viską, net savo vaikus, ir turėjo 
tiktai vieną mintį: ramiai numirti. Vis dėlto ir šiame visuotiniame są- 
myšyje galėjai pamatyti daug ištvermės ir žmogiškos meilės pavyzdžių: 
tėvai, motinos, broliai, sūnūs, vyrai ir žmonos padėjo brangiems arti- 
miesiems ir guodė juos užuojautos žodžiais, ir ne vien suaugusieji, bet 
ir mažos mergytės ir berniukai, vesdami savo jaunesniuosius broliu- 

kus, išmintingai, kaip suaugę, ramino ir maldė juos, mokė būti pak- 
lusnius, tikindami, kad jie einą į tokią vietą, kur būsią slaugomi ir 
gydomi. 

Žiūrint į šį liūdną ir graudų reginį, viena mintis nedavė ramybės 
mūsų keleiviui ir be paliovos jį jaudino. Juk namai, kurių jis ieškojo, 
turi būti kažkur arti, ir kas žino, gal toj pačioj minioj... Bet kai visa 
procesija praėjo pro šalį ir ši abejonė išsisklaidė, Rencas, atsigręžęs į 
monatą, einantį iš paskos, paklausė, kur jo ieškoma gatvė ir dono Fe- 
rantės namai. 

— Eik velniop, gvėra! — pasigirdo atsakymas. Rencas nė nepa- 
manė duoti deramą atkirtį. Pamatęs už poros žingsnių komisarą. kuris 
ėjo pats paskutinis ir šiek tiek žmoniškiau atrodė, to paties paklau- 
sė ir jį. 

Komisaras, rodydamas lazda atgal, iš kur pats ėjo, tarė: 

— Pirmoji gatvė į dešinę, paskutinis didelis namas kairėje. 

Su nauju ir dar didesniu nerimu širdyje vaikinas pasuko į nuro- 
dytą pusę. Štai jis jau toje gatvėje, štai ir tas namas tarp kitų, žemes- 
nių ir prastesnių. Rencas priėjo prie uždarytų durų, uždėjo ranką ani 
plaktuko ir palaikė jį kiek laiko suėmęs, tarytum būtų delsęs prie ur- 
nos prieš traukdamas bilietą, kuriame bus parašyta: „gyvenimas“ ar- 
ba „mirtis“. Pagaliau pakėlė plaktuką, ir nuaidėjo garsus dūžis. 

Po valandėlės prasivėrė langelis, ir kažkokia moteris pažiūrėjo 
pro plyšį, kas čia galėtų būti. Išsigandęs jos veidas tartum klausė: „Mo- 
natai? Valkatos? Komisarai? Tepliotojai? Velniai?“ 

— (Gerbiama ponia,— žvelgdamas į ją, tarė Rencas nelabai drą- 
siu balsu, — ar čia negyvena tarnaitė, kaimo mergina, vardu Liučija? 

— Jos čia nebėra, eikit sau,— atsakė moteris ir jau buvo beuž- 
daranti langą. 

— Palaukit, dėl Dievo meilės. Nejaugi jos čia nebėra? Kurgi ji? 

— Ligoninėje,— ir ji vėl norėjo uždaryti langą. 

— Bet palaukit, dėl Dievo meilės! Ji serga maru? 

— Žinoma. Pamanykit tik, rado kuo stebėtis? Eikit sau! 

— Aiman! Būkit maloni! Ar ji sunkiai serga? Ar seniai?.. 

Bet šį kartą langas iš tikrųjų užsidarė. 

— Gerbiama ponia! Gerbiama ponia, tik vieną žodelį, dėl Dievo 
meilės! Dėl mirusių jūsų artimųjų! Juk aš nieko daugiau nenoriu iš 
Jūsų sužinoti. Paklausykite! 

Bet visi jo maldavimai buvo lyg balsas tyruose. 

Sukrėstas liūdnos žinios ir įniršęs dėl tokio elgesio, Rencas vėl grie- 

bė plaktuką ir, įsirėmęs ranka į duris, gniaužė ir vartė jį, galiausiai 
pakėlė, iš sielvarto ryždamasis dar kartą pabelsti, bet taip ir nenulei- 
do. Šitaip įsijaudinęs, atsigręžė pasižiūrėti, ar nėra arti kokio kaimy- 
no, iš kurio gal pavyktų gauti tikslesnių Žinių, išgirsti kokį patarimą 
ar paaiškinimą. Bet pirmas ir vienintelis žmogus, kurį pamatė už ko- 
kių dvidešimties žingsnių, buvo kita moteris. Jos veidas reiškė siaubą, 
neapykantą, nekantravimą ir apmaudą, akys neramiai lakstė, žiūrė- 
damos ir į Rencą, ir kažkur į tolį. Plačiai prasižiojusi burna, rodėsi, 
tuoj suriks klaikiu balsu, bet buvo matyti, kad moteris tarytum nete- 
kusi žado. Ji iškėlė į viršų liesas rankas, čia skėsdama, čia gniauždama 
raukšlėtus, riestus lyg nagai pirštus, tarytum taikydamasi kažką su- 
griebti. Iš visko galėjai spręsti, kad ji nori sušaukti žmones, bet taip, 
kad nepažįstamasis to nepastebėtų. Kai jų žvilgsniai susitiko, jos 
veidas dar labiau persikreipė, ji sudrebėjo tartum užklupta nusikal- 
timo vietoje. 

— Kas per velniava, — tarė Rencas, taip pat atkišęs rankas į mo- 
ters pusę, bet toji, netekusi vilties sučiupti jį netikėtai, paleido gerklę, 
kurią ligi šiol atkakliai tramdė: 

— Tepliotojas! Laikykit jį, laikykit tepliotoją! 

— Kas? Aš? Ak tu, melage ragana! Tylėk! — sušuko Rencas ir 
prišoko prie jos pagąsdinti ir nutildyti. 

Bet tuoj pat suprato, kad turbūt geriausia bus pagalvoti apie savo 
kailį. Išgirdę senės klyksmą, iš visų pusių ėmė bėgti žmonės, tiesa, ne 
tiek daug kaip tokiais atvejais prieš tris mėnesius, bet daugiau negu 
pakankamai, kad galėtų susidoroti su vienu žmogumi. Tuo metu vėl 
atsidarė langas ir ana storžievė, šį kartą visai iškišusi galvą laukan, 
taip pat ėmė šaukti: 

— Čiupkit jį, čiupkit! Jis tikriausiai vienas iš tų niekšų, kur val- 
kiojas ir teplioja dorų žmonių duris! 

Rencas ilgai negalvojo: išsyk suprato, kad geriau sprukti nuo įnir- 
šusios minios negu jai aiškintis. Pažvelgė į dešinę, į kairę, sumetė, kur 
mažiau žmonių, ir smuko į tą pusę. Pastūmęs ir pargriovęs pirmąjį, 
pastojusį jam kelią, smarkiu smūgiu į krūtinę nubloškė už aštuonių 
ar dešimties žingsnių ir kitą, atbėgusį jam priešais, ir pasileido kiek 
kojos neša, mojuodamas krumpliuotu, kietai sugniaužtu kumščiu, gra- 
sindamas kiekvienam, kas pasipainios po kojų. Priekyje gatvė buvo 
tuščia, bet užpakaly jis girdėjo trepsėjimą ir dar piktesnius riksmus: 

— Laikykit, laikykit jį! Laikykit tepliotoją! 

Rencas nežinojo, kada jo persekiotojai atstos, nematė, kur gali- 

ma būtų nuo jų išsigelbėti. Jo pyktis virto įniršiu, nerimas — nevil- 
timi. Jam akys aptemo, jis griebė peilį, ištraukė iš makštų, sustojo ir 
atsigręžė tokiu nuožmiu, žvėrišku veidu, kokio niekad gyvenime 
nebuvo parodęs. Ir, ištiesęs ranką, mojuodamas ore blizgančiais aš- 
menimis, suriko: 

— Kas turi drąsos, eikit šen, šunsnukiai! Aš šituo daikčiuku taip 
patepsiu, kad ilgai atsiminsit! 

Ūmai Rencas nustebo ir lyg apsiramino: pamatė, kad jo persekio- 
tojai jau sustojo ir stovi nesiryždami. Nepaliaudami šūkauti, mojuoda- 
mi rankomis tarytum velnio apsėsti, jie davė kažkokius signalus žmo- 
nėms, kurie buvo toli už jo. Rencas apsigręžė ir pamatė besiartinantį 
vežimą (prieš valandėlę jis iš susijaudinimo jo nepastebėjo), tikriau 
sakant, ištisą virtinę laidotuvių vežimų su įprasta palyda, o už jų, kiek 
atokiau,— kitą būrelį žmonių, kurie taip pat, matyt, norėjo užpulti tep- 
liotoją ir susidoroti su juo, bet šiuo tarpu susidūrė su kliūtimi. Atsidū- 
rus tarp dviejų ugnių, Rencui šovė į galvą, kad tai, kas juos gąsdina, 
jam gali būti išsigelbėjimas. Taip, pasirinkimo nėra. Įsikišęs peilį į 
makštis, šastelėjo į šalį ir pasileido bėgti prie vežimų. Praleidęs pir- 
mąjį, pamatė antrajame daug laisvos vietos. Prisitaikė, šoko ant vir- 
šaus ir tvirtai atsistojo dešine koja, kairiąją palikęs kaboti ore, aukštyn 
iškėlęs rankas. 

— Vyras! Čia tai vyras! — vienu balsu sušuko monatai, kurių 
vieni lydėjo procesiją pėsti, kiti sėdėjo vežimuose, treti (net baisu sa- 
kyti) tiesiog ant lavonų gėrė iš didelio butelio, einančio per rankas. — 
Šaunus vyras! Puikus šuolis! 

— Monatai — geriausia apsauga! Jauskis čia kaip bažnyčioj, — 
pasakė vienas iš dviejų, sėdinčių vežime, kur užlipo Rencas. 

Daugumas priešų, artinantis gurguolei, pasileido bėgti ir dingo, 
vis šaukdami: „Laikykit, laikykit tepliotoją!“ Kiti traukėsi lėčiau, tar- 
pais sustodami, ir, piktais veidais atsigręžę į Rencą, jam grūmojo. O 
jis atsakinėjo jiems nuo vežimo, purtydamas ore kumščius. 

— Leiskit man,— tarė vienas monatas. Nuplėšęs nuo kažkokio 
lavono nešvarų skudurą, greitai jį sumezgė ir, nutvėręs už vieno ga- 
lo, iškėlęs lyg kokią laidynę, užsimojo į atkakliuosius persekioto- 
jus. Dėdamasis ketinąs mesti skudurą į juos, sušuko: — Palaukit, 
niekšai! 

Monatui mostelėjus, visi pasibaisėję ėmė bėgti, ir Rencas pamatė 
tik priešų nugaras ir kulnus, mirgančius tarytum veliamosios mašinos 
krumpliai. 

Monatai palydėjo bėgančiuosius pergalingais riksmais, griaus- 
mingu kvatojimu, niekinamais šūksniais. 

— Aha! Matai, kaip mes mokam ginti gerus žmones, — pasakė 
Rencui monatas, išvaikęs minią.— Kiekvienas iš mūsų vertesnis už 
šimtą tų bailių. 

— Teisybė. Galiu pasakyti, jūs išgelbėjote man gyvybę,— atsa- 
kė Rencas.— Ačiū iš visos širdies. 

— Už ką? — tarė monatas.— Tu to vertas, — iškart matyti, at- 
sakantis vyrukas. Gerai darai, kad teplioji tuos šunsnukius. Tepliok, 
naikink iš peties. Jie tik tada ir būna šio to verti, kai padvesia. O mus, 
atsimokėdami už gyvenimą, kuris mums teko, jie tik keikia ir sako, 
kad visus mus iškars, kai baigsis maras. Na, bet jiems visiems ateis ga- 
las pirma negu marui. O monatai vieni tik ir išliks gyvi. Dainuosim 
pergalės dainą ir puotausim visam Milane. 

— Tegyvuoja maras, mirtis tamsiai miniai! — sušuko kitas ir, 
pasiūlęs tokį puikų tostą, prisikišo prie lūpų didžiulį butelį, laikyda- 
mas jį abiem rankom, ir, vežimui kratantis per duobes, išgėrė gerą 
gurkšnį, o paskui butelį padavė Rencui, sakydamas: — Išgerk į mūsų 
sveikatą. 

— Visiems jums linkiu sveikatos iš visos širdies, — pasakė Ren- 
cas,— bet aš nesu ištroškęs, ir didelio noro gerti tokiu laiku neturiu. 

— Tu, matyt, smarkiai išsigandai,— tarė monatas.— Iš tavęs 
turbut ne kažin kas per vyras. Neatrodo, kad būtum tepliotojas. 

— Kiekvienas sukas, kaip išmano, — pridūrė kitas. 

— Nagi, duok man,— pasakė vienas iš tų, kurie ėjo pėsti šalia 
vežimo, — aš taip pat noriu sriūbtelėti dar vieną gurkšnį į sveikatą ši- 
to butelio savininko, kuris pateko čionai į šią puikią draugiją... Štai 
ten, kaip tik toje gražioje karietoje. 

Ir jis, šlykščiai, begėdiškai nusišiepęs, parodė į vežimą, važiuo- 
jantį prieš tą, kur sėdėjo vargšas Rencas. Paskui, nutaisęs rimtą mi- 
ną. kuri darė jį dar baisesnį ir klastingesnį, ir pagarbiai nusilenkęs į 
tą pusę, varė toliau: 

— Gal leisite, gerbiamas pone, vargšui monatėliui paragauti 
vyno iš jūsų rūsio? Matote, kaip būna gyvenime: mums teko garbė pa- 
sodinti jus į karietą ir štai nuvežti vasaroti į kaimą. Betgi ponams vy- 
nas dažnai kenkia, o štai vargšų monatų skrandis geresnis. 

Ir, draugams kvatojant, paėmė butelį, pakėlė jį, bet, prieš gerda- 
mas, atsigręžė į Rencą, įdėmiai į jį pasižiūrėjo ir pasakė su kažkokiu 
niekinamu atlaidumu: 

— Turbūt velnias, su kuriuo tu sudarei sutartį, dar visai jaunas: 
jeigu mes nebutume pasipainioję, jis nelabai būtų tave išgelbėjęs. 

Ir, skambant skardžiam juokui, prisikišo butelį prie lūpų. 

— O mums? O mums kaip? — sušuko keletas balsų nuo vežimo 
priekyje. Šelmis, atsigėręs ligi valiai, abiem rankomis padavė butelį 
savo bendrams, ir tie leido jį iš rankų į rankas. Pagaliau vienas, išgė- 
ręs iki dugno, paėmė butelį už kaklelio, apsuko ir, sušukęs: „Tegyvuo- 
ja maras!“ — taip trenkė į grindinį, kad tik šukės pasipylė. Paskui 
užtraukė monatų dainušką, ir ją tuoj pat pagavo kiti šlykštaus choro 
balsai. Pragariška melodija, sumišusi su varpelių dindėjimu, vežimų 
girgždesiu ir arklių kanopų kaukšėjimu, skambėjo tylioje gatvių tuš- 
tumoje, smelkės į namus, graudino nedaugelio išlikusių gyventojų 
širdis. 

Bet kas tiktai kartais neišeina į gera? Kas tiktai nesuteikia mums 
kai kada malonumo? Vos prieš valandėlę Rencui grėsęs pavojus pa- 
darė tą mirusiųjų ir gyvųjų draugiją daugiau negu pakenčiamą. O da- 
bar ši daina, išgelbėjusi jį nuo tokios kokčios šnekos su monatais, 
skambėjo jo ausyse, drįstu pasakyti, kaip įstabi muzika. Dar ne visai 
atsipeikėjęs, susijaudinęs, jis širdyje karštai dėkojo Apvaizdai, kad 
išsisuko iš tokios keblios padėties, nenukentėjęs pats ir nepadaręs blo- 
go kitiems. Ir dabar meldė Apvaizdą, kad padėtų jam išsivaduoti iš sa- 
vo gelbėtojų. Rencas žiūrėjo akylai, dairydamasis į juos ir į gatvę, vis 
laukė progos tyliai nušokti, kad jie nepakeltų triukšmo, nepadarytų 
skandalo, kuris galėtų sužadinti praeivių įtarimą. 

Staiga viename gatvės kampe Rencui pasirodė, kad ta vieta jam 
pažįstama. Pasižiūrėjo atidžiau: taip ir yra. O žinote, kur jis buvo? 
Rytų vartų prospekte, toje pačioje gatvėje, kuria prieš dvidešimt mė- 
nesių taip ramiai įžengė į Milaną ir taip skubiai iš jo pasišalino. Iškart 
prisiminė, kad kelias iš čia eina tiesiai į ligoninę. Ir, atsidūręs be jokių 
ieškojimų ir klausinėjimų reikiamoje gatvėje, pagalvojo, kad tai Ap- 
vaizdos valia ir geras ženklas ateičiai. Čia kaip tik prieš vežimus žen- 
gė Žinybos komisaras, šaukdamas monatams sustoti ir dar kažką pa- 
daryti. Šiaip ar taip, procesija sustojo, ir daina virto triukšmingais 
barniais. Vienas iš monatų, buvęs vežime, kur važiavo Rencas, nušo- 
ko žemėn, o Rencas pasakė kitam: 

— Ačiū jums už jūsų gerumą, tegu atlygina jums už tai Dievas, — 
ir nušoko į kitą pusę. 

— Eik, eik sau, vargše tepliotojau,— atsakė tas,— kur jau tau 
susidoroti su Milanu. 

Laimė, nieko nebuvo šalia, kas būtų galėjęs išgirsti tuos žodžius. 
Procesija sustojo kairėje prospekto pusėje, Rencas paskubom perėjo 
į kitą pusę ir palei pat sieną tekinas nubėgo prie tilto. Perėjęs per jį ir 
žengdamas toliau per priemiestį, pažino kapucinų vienuolyną. Priė- 
jęs vartus, pamatė ligoninės kampą, įžengė pro vartelius, ir prieš jį 
atsiskleidė viso išorinio aptvaro vaizdas: tik kraštelis, tik mažytė da- 
lelė maro ligoninės — ir vis dėlto didžiulis, sukrečiantis, neapsakomas 
reginys. 

Palei dvi sienas, kurios matėsi žiūrint į ligoninę iš šios vietos, 
knibždėte knibždėjo žmonių. Ligoniai būriais traukė į ligoninę. Kai 
kurie sėdėjo ar gulėjo palei griovį, juosiantį pastatą. Gal jiems pri- 
trūko jėgų įžengti į pastato vidų, o gal jie, išėję iš ten, puolę į neviltį, 
jau nebevaliojo judėti. Buvo ir tokių nelaimingųjų, kurie dūlinėjo 
kaip pakvaišę, ir daugelis jų iš tikrųjų nesitvėrė piktumu: vienas įsi- 
karščiavęs pasakojo savo svaičiojimus kitam nelaimingajam, kuris 
gulėjo čia pat, parblokštas ligos; antras įtūžęs rėkavo; trečias šypsoda- 
masis dairėsi į šalis, tartum žiūrėdamas linksmą spektaklį. Bet turbūt 
keisčiausias dalykas, ypač ausį rėžiantis šioje liūdnoje linksmybėje, 
buvo nepaliaujamas garsus dainavimas. Negalėjai patikėti, kad galėtų 
kas dainuoti šioje skurdžioje minioje, ir vis dėlto daina stelbė visus 
kitus balsus. Tai buvo kaimiška dainelė apie linksmą ir nerūpestingą 
meilę, viena iš tų, kurios vadinamos vilanelomis. Jei panorėjai sužino- 
ti, kas gi gali linksmintis tokiu laiku ir tokioje vietoje, ir metei žvilgsnį 
ta kryptimi, iš kur sklido daina, galėjai pamatyti nelaimingąjį, kuris, 
ramiai sėdėdamas griovio dugne, traukė visa gerkle, atlošęs galvą. 

Vos Rencas žengė kelis žingsnius palei pietinę pastato pusę, minio- 
je kilo nepaprastas triukšmas ir pasigirdo balsai: „Saugokitės! Lai- 
kykit jį!“ Pasistiebęs ant pirštų galų, Rencas pamatė šuoliais lekiantį 
arkliūkštį, ant kurio sėdėjo labai jau keistas raitelis. Pasirodė, kažkoks 
pamišėlis, pamatęs prie vežimo palaidą ir niekieno nesaugomą arklį, 
greitai užšoko ant jo be balno ir, daužydamas kumščiais per kaklą, 
spardydamas pašones kulnais, ginė jį kiek įkabina. Iš paskos rėkdami 
lėkė monatai, ir viską gaubė dulkių debesis, plaukiantis tolyn. 

Rencas, sukrėstas, pavargęs nuo tokių kančių reginio, pasiekė 
vartus — tą vietą, kur kančių buvo susitelkę turbūt žymiai daugiau, 
negu jis matė jų šen bei ten visame nueitame kelyje. Atsidūręs priešais 
vartus, žengė po skliautu ir sustingo valandėlę kolonados vidury. 

Tegu skaitytojas įsivaizduoja ligononės kiemą, gyvenamą šešio- 
likos tūkstančių maru užsikrėtusių Žmonių, grūste prigrūstą čia pa- 
lapinių ir barakų, čia vežimų, čia tiesiog ligonių. Dešinėje ir kairė- 
je traukėsi begalinės anfilados portikų, kur gulėjo ant čiužinių ar ant 
šiaudų daugybė žmonių kartu su lavonais. Viršum viso šio beveik ne- 
aprėpiamo guolio tvyrojo nepaliaujantis šurmulys, panašus į bangų 
ošimą: į visas puses zujo žmonės, bėgo, stojo, lankstėsi, kėlėsi sveiks- 
tantieji, kliedintieji, tie, kas slaugė ligonius. Toks buvo vaizdas, išsyk 
patraukęs Renco dėmesį ir sukaustęs jį vietoje, prislėgtą ir susikrim- 
tusį. Mes, žinoma, neketiname aprašinėti šio vaizdo su visomis smulk- 
menomis,— kažin ar skaitytojas to norėtų; tiktai, sekdami paskui 
mūsų jaunikaitį jo kančių kelyje, sustosime tarpais kartu su juo ir 
papasakosime kai ką iš to, ką jis pamatys, idant būtų galima suprasti, 
ką jis veikė ir kas jam atsitiko. 

Nuo vartų, kur Rencas sustojo, ligi pat koplyčios viduryje ir nuo 
ten ligi priešingų vartų tiesėsi lyg kokia alėja, kur nebuvo nei palapi- 
nių, nei kokių nuolatinių pastatų. Dar kartą pažvelgęs į tą pusę, paste- 
bėjo, kad čia rieda vežimai, nešami į šalis daiktai, lyg ir laisvinamas 
kelias. Tą darbą rikiavo kapucinai ir pasauliečiai, vaikydami šalin vi- 
sus pašalinius. Bijodamas, kad ir jo nepavarytų, Rencas smuko į pro- 
tarpį tarp palapinių, į tą pusę, kur atsitiktinai buvo pasigręžęs, 
būtent — į dešinę. 

Ieškodamas vietos kojai pastatyti, slinko jis nuo palapinės prie pa- 
lapinės, įkišdamas galvą į kiekvieną, neaplenkdamas nė lovų, stovinčių 
lauke. Žiūrėdamas į veidus, išvargintus kančių, iškreiptus mėšlungio 
arba amžinai sustingusius, ieškojo tarp jų to veido, kurį betgi taip bi- 
jojo rasti. Nuėjo jau gerą kelio galą, atkakliai ir liūdnai žvalgydamasis, 
bet nepamatė nė vienos moters. Todėl nusprendė, kad moterys veikiau- 
siai guli atskirai. Jis spėjo teisingai, bet kur jų patalpa, sunku buvo 
numanyti, — jokių nuorodų. Tolydžio sutikdavo tarnautojų, tiek pat 
nepanašių vienas į kitą savo išvaizda, elgesiu ir drabužiais, kiek, matyt, 
skirtingos ir priešingos buvo paskatos, teikiančios jiems jėgų gyventi 
ir dirbti tokioje vietoje. Vieni buvo visiškai netekę bet kokio gailesčio, 
o kitų gailestis buvo tiesiog antžmogiškas. Bet jis nesiryžo klausti nei 
vienų, nei kitų, bijodamas pakliūti į keblią padėtį, ir nusprendė ieško- 
ti tol, kol pavyks rasti moterų. Eidamas nesiliovė dairęsis į šalis, bet 
retkarčiais turėjo atitraukti į šoną savo liūdnas akis, tarytum apaku- 

sias nuo baisių kančių. Bet kur turėjo nukreipti jas, kur pailsinti — 
nebent prie naujų kančių? 

Dangus ir slogus oras darė šiuos reginius dar niūresnius, jeigu tik 
tas dar buvo įmanoma. Rūkas pamažu sutirštėjo ir susikaupė į didelius 
debesis, kurie, pamažu vis tamsėdami, pranašavo audringą naktį. Tik 
niūriai kybančiame dangaus skliaute, beveik jo vidury, lyg pro tankų 
šydą blankiai švietė saulės rutulys ir, skleisdamas aplinkui dumsią, 
blyškią prieblandą, liejo į žemę sunkią, visa, kas gyva, slopinančią 
kaitrą. Retkarčiais pro nepaliaujamą padriką šios Žmonių minios 
erzelį sudundėdavo griaustinis, trūkčiojantis, nesmarkus, ir net ištem- 
pus ausis sunku buvo suprasti, iš kur jis ataidi. Galėjai pamanyti, kad 
tolumoje darda ir staiga sustoja vežimai. Aplink laukuose nejudėjo 
nė viena šakelė, netūpė ir nekilo joks paukštelis; tik kregždė, staiga 
pasirodžiusi viršum ligoninės stogo, išskėstais sparnais šastelėjo že- 
myn, tarytum norėdama paliesti žemę, bet, išsigandusi žmonių skruz- 
dėlyno, greitai šovė aukštyn ir dingo danguje. Žodžiu, oras buvo toks, 
kai keleivių būry niekam neateina į galvą sudrumsti tylos; kai medžio- 
tojas vaikšto susimąstęs, įsmeigęs akis į žemę; kai kaimietė, dirbdama 
lauke su kauptuku, nejučiom nustoja dainavus. Žodžiu, oras prieš 
audrą, kai gamta, pažiūrėti tarytum nutilusi, tik sunerimusi dėl kažko- 
kio vidinio sąjūdžio, rodos, ima slėgti kiekvieną gyvą padarą, sunkinti 
kiekvieną veiksmą, ir net poilsį, ir net patį egzistavimą. O šioje vie- 
toje, ir šiaip skirtoje kančioms ir mirčiai, žmogus, grumdamasis su liga, 
galutinai suklupdavo po šia nauja našta. Šimtų žmonių būklė smar- 
kiai blogėjo, jų paskutinės grumtynės darėsi vis sunkesnės, o aimanos, 
nepaisant didėjančių kančių, vis duslesnės. Galbūt dar niekada kančių 
vieta nebuvo patyrusi tokios žiaurios valandos. 

Gana ilgai ir bergždžiai pavaikštinėjus šiame palapinių labirin- 
te, pro dejones ir nedarnų klegesį Rencui pasigirdo lyg ir kūdikių rik- 
smas drauge su ožkų mekenimu. Jis priėjo prie skylėtos, prastai su- 
kaltos pertvaros, pro kurią sklido šie keisti garsai. Pažvelgęs pro platų 
plyšį tarp dviejų lentų, pamatė aptvertą plotą su padrikai išmėtyto- 
mis palapinėmis. Jose, kaip ir visoje šioje nedidelėje aikštėje, buvo 
ligoninė, bet ne tokia kaip visos: ant čiužinių, pagalvių, ištiestų pa- 
klodžių ir vystyklų čia gulėjo kūdikiai. Prie jų triūsė žindyvės ir kitos 
moterys; ir — kas labiausiai stebino ir traukė žvilgsnį — čia pat tarp 
jų vaikščiojo ir joms talkino ožkos. Žodžiu, tai buvo kūdikių prie- 
glauda, kokią buvo galima įsteigti tokioj vietoj ir tokiu laiku. Ir kar- 
toju, keista buvo matyti, kaip viena iš tų ožkų, ramiai stovėdama virš 

kūdikio, laikydavo atkišusi jam tešmenį, o kita, išgirdusi vaiko riksmą, 
atbėgdavo su motinišku rūpestingumu prie mažojo augintinio, steng- 
davosi kuo patogiau atsistoti virš jo ir mekendavo, gręžiodavosi, ta- 
rytum prašydama, kad ateitų kas į pagalbą jiems abiem. 

Šen ir ten sėdėjo žindyvės su kūdikiais prie krūties. Kai kurios pe- 
nėjo su tokia meile, kad kiekvienas, pamatęs jas, imdavo abejoti, ar 
jas čionai atviliojo uždarbis, ar tas instinktyvus gailestingumas, kuris 
pats ieško vargstančių ir kenčiančių. Viena iš jų gailia mina atitraukė 
nuo išsekusios krūtinės verkiantį mažytį ir liūdna nuėjo ieškoti ož- 
kos, kuri galėtų ją užvaduoti. Kita meiliom akim žiūrėjo į užmigusį prie 
jos krūties kūdikį ir, švelniai pabučiavusi jį, nuėjo į palapinę pagul- 
dyti jo ant čiužinėlio. O štai trečia, padavusi krūtį svetimam vaikučiui, 
lyg su kokiu rūpesčiu, lyg su slaptu liūdesiu įbedė akis į dangų. Apie 
ką galvojo ji? Apie ką bylojo visa jos povyza ir tos akys? Gal apie tą, 
kuris buvo gimęs iš jos pačios įsčių, kuris dar neseniai žindo tą pačią 
krūtį ir galbūt prie jos ir mirė. Vyresnio amžiaus moterys dirbo kitus 
darbus. Viena pribėgo, išgirdusi išalkusio kūdikio riksmą, ėmė jį ant 
rankų, nešė prie ožkos, skabančios kuokštelį jaunos žolės, ir kišo ma- 
žytį po jos speniais, bardama ir kartu glostydama nepratusį gyvulį, 
kad romiai atliktų savo pareigą. Kita skubėjo gelbėti vargšelio, kurį 
ožka, labai stropiai žindydama kitą, spardė kanopa. Trečia nešiojo 
savąjį, liūliuodama, čia migdydama dainele, čia ramindama švelniais 
žodžiais, vadindama vardu, kurį čia pat ir pramanė. Šit kaip tik atėjo 
kapucinas baltutėle barzda, nešdamas po pažastimis du klykiančius 
kūdikius, ką tik paimtus nuo mirusių motinų. Viena moteris greitai 
juos priėmė ir nuėjo ieškoti tarp savo draugių ir ožkų, ar neatsiras kas 
nors tuoj pat, kas galėtų užvaduoti jiems motiną. 

Pirmutinio, svarbiausio savo rūpesčio genamas, mūsų jaunikaitis 
ne kartą buvo nukreipęs akis nuo to reginio ir beeinąs, bet ir vėl 
kišo akį artyn — dar valandėlę pasižiūrėti. 

Pagaliau atsitraukęs nuo plyšio, jis nužingsniavo palei pertvarą, 
kol priėjo nedidelę eilę palapiniu, stovinčių prie šios pertvaros, ir tu- 
rėjo pasukti į šalį. Tada žengė palei palapines, ketindamas paskui vėl 
grįžti prie pertvaros, pasiekti patį jos galą ir patekti į naują vietą. Ir 
štai, kai žiūrėjo į priekį, galvodamas, kur eiti, netikėtai ir trumpai, tik 
akimirką pasirodžiusi žmogysta krito jam į akis ir sukrėtė jo sielą. Už 
kokio šimto žingsnių nuo jo praėjo ir tuoj pat dingo tarp palapinių ka- 
pucinas, net iš tolo savo eisena, judesiais, visa išvaizda panašus į tėvą 
Kristoforą. Galite įsivaizduoti, su kokiu susijaudinimu šoko Rencas į 

tą pusę ir ėmė sukinėtis ten, ieškodamas pasirodžiusio vienuolio. I|- 
gai klaidžiojo jis po tą labirintą, išnaršė jį skersai ir išilgai ir pagaliau, 
dideliam savo džiaugsmui, išvydo to paties vienuolio: figūrą. Pamatė 
jį netoliese, — jis ėjo nuo katilo ir su dubeniu rankoje pasuko į vieną 
palapinę. Paskui pamatė, kaip jis atsisėdo ant slenksčio, peržegnojo 
dubenį, laikydamas jį prieš save, ir, dairydamasis į šalis kaip žmogus, 
visada turįs budėti, ėmė valgyti. Tai tikrai buvo tėvas Kristoforas. 

Jo istoriją nuo to momento, kai mes išleidome jį iš akių, iki šio su- 
sitikimo galima papasakoti pora žodžių. Jis taip ir nepajudėjo iš Rimi- 
nio, o ir nemanė judėti, bet Milane kilęs maras jam pateikė progą, ku- 
rios jis visada troško, — paaukoti savo gyvenimą artimui. Su dideliu at- 
kaklumu jis ėmė prašytis atgal, kad galėtų padėti maru užkrėstiesiems 
ir juos slaugyti. Dėdė grafas buvo miręs, be to, dabar labiau reikėjo 
sanitarų negu politikų, todėl jo prašymas buvo greitai patenkintas. 
Jis tuojau atkeliavo į Milaną, įstojo į ligoninę ir ten išbuvo jau apie 
tris mėnesius. 

Bet Renco džiaugsmas, kad vėl atrado savo gerąjį vienuolį, neli- 
ko nesudrumstas: net kai akylai jį stebėjo, norėdamas įsitikinti, ar tai 
tikrai tėvas Kristoforas, negalėjo nematyti, kaip smarkiai jis pasikei- 
tęs. Sulinkęs ir nuvargęs stotas, sulysęs ir išbalęs veidas. Iš visko buvo 
matyti, kad jo jėgos išsekusios, kūnas paliegęs ir susenęs, ir tiktai ne- 
palaužiama dvasios stiprybė jį palaiko. 

Tėvas Kristoforas taip pat įsmeigė akis į einantį artyn jaunikaitį, 
kuris, nesiryždamas jo prakalbinti, stengėsi mostais patraukti dėmesį, 
kad jį pažintų. 

— O tėve Kristoforai! — tarė jis pagaliau, prisiartinęs prie vie- 
nuolio tiek, kad galėjo kalbėtis nekeldamas balso. 

— Tu čia? — tarė vienuolis, dėdamas ant žemės dubenį ir sto- 
damasis. 

— Na, kaip jūs, tėve, laikotės? 

— Geriau negu daugumas tų vargšų, kuriuos tu čia matai, — at- 
sakė vienuolis, ir jo balsas skambėjo dusliai ir kimiai — buvo pasikei- 
tęs, kaip ir visa kita. Tiktai akys buvo tokios kaip pirmiau, net gyvesnės 
1r labiau spindinčios. Tartum gailestingumas, pasiekęs šiame paskuti- 
niame žygdarbyje aukščiausią laipsnį ir džiaugsmingai suvokdamas, 
kad artinasi prie savo amžinojo prado, degė jo akyse kaitresne ir skai- 
dresne ugnimi negu ta, kurią pamažu gesino kūno paliegimas. 

— O tu,— klausė vienuolis, — kaipgi tu čia patekai? Kodėl tu 
lendi marui į nagus? 

— Aš jau persirgau, ačiū Dievui. Aš atėjau... ieškoti... Liučijos. 

— Liučijos? Argi ji čia? 

— Čia. Noriu tikėti, kad ji dar čia ir kad jos neapleido Dievas. 

— Ji — tavo žmona? 

— O brangusis tėve! Ne, ji man ne žmona. Tai jūs nieko nežino- 
te, kas atsitiko? 

— Ne, sūnau mano. Nuo to laiko, kai Dievas atskyrė mane nuo 
jūsų, aš nieko daugiau nežinau. Bet dabar, kai jis siunčia man tave, 
pasakysiu teisybę, labai noriu viską sužinoti. Na, o... įsakymas tave 
suimti? 

— Tai, vadinasi, jūs žinote, ką jie man padarė? 

— O tu ką padarei? 

— "Tai paklausykit. Jei sakyčiau dabar, kad tą dieną Milane ge- 
rai pasielgiau, tai meluočiau; bet ir nieko blogo nepadariau. 

— Tikiu tavimi, kaip tikėjau ir anksčiau. 

— Vadinasi, dabar galiu papasakoti jums viską. 

— Palauk, — tarė vienuolis ir, paėjęs kelis žingsnius nuo pala- 
pinės, pašaukė: — Tėve Vitore! 

Po valandėlės pasirodė jaunas kapucinas, ir tėvas Kristoforas jam 
pasakė: 

— Būkit geras, tėve Vitore, pažiūrėkite ir šituos mūsų vargšelius. 
Aš tuo tarpu pasitraukiu, o jeigu kam nors manęs reikėtų, pakvieski- 
te mane. Ypač va šitas, — kai tik jis atgaus sąmonę, tuoj pat praneški- 
te man, dėl Dievo meilės. 

— Būkit ramus, — atsakė jaunasis vienuolis. Ir senis, atsigręžęs į 
Rencą, tarė: 

— Einam čionai. Bet...— pridūrė jis sustojęs, — man rodos, tu 
gerokai pavargęs, tau reikia pavalgyti. 

— Teisybė,— pasakė Rencas,— dabar, kai jūs man pasakėt, atsi- 
miniau, kad šiandien dar nė trupinio burnoj neturėjau. 

— Palauk,— tarė vienuolis ir, paėmęs kitą dubenį, nuėjo prie 
katilo. Grįžęs padavė jį kartu su šaukštu Rencui, pasodino jį ant šiau- 
dinio čiužinio, kuris atstojo lovą, paskui priėjo prie kampe stovinčios 
statinaitės, prileido taurę vyno ir pastatė ją ant stalo priešais svečią. 
Tada vėl paėmė savo dubenį ir atsisėdo šalia. 

— Ak tėve Kristoforai,— tarė Rencas,— argi tuo jums rūpintis? 
Bet jūs vis toks pat. Ačiū jums iš visos širdies. 

— Ne man dėkok,— tarė vienuolis, — čia vargšų turtas, o dabar 
tu juk irgi vargšas. Dabar pasakok apie tai, ko aš nežinau, papasakok 

apie tą mūsų vargšelę, tik paskubėk, nes laiko mažai, o darbo, 
pats matai, daug! 

Srėbdamas šaukštą po šaukšto, Rencas pradėjo pasakoti Liučijos 
istoriją. Kaip ją paslėpė Moncoje, vienuolyne, kaip pagrobė... 
Vaizduodamasis visas šias kančias ir pavojus, galvodamas apie tai, 
kad būtent jis pasiuntė nekaltą vargšelę į tą vietą, gerasis vienuolis 
klausėsi užgniaužęs kvapą, bet lengviau atsiduso išgirdęs, kaip ji ste- 
buklingu būdu buvo išvaduota, sugrąžinta motinai ir jos įkurdinta 
pas doną Prasedę. 

— Dabar papasakosiu apie save,— kalbėjo Rencas ir trumpai 
papasakojo, kokią dieną jis praleido Milane, kaip pabėgo ir kaip 
visą laiką gyveno toli nuo namų, o dabar, kai viskas apvirto aukštyn 
kojom, surizikavo nukeliauti tenai; kaip nerado ten Anjezės; 
kaip Milane sužinojo, kad Liučija ligoninėje.— Ir štai aš čia, — bai- 
gė jis,— noriu susirasti ją, sužinoti, ar ji gyva ir ar nori tekėti 
už manęs... nes... juk kartais... 

— Bet ar tu turi kokių nors žinių, kur ji paguldyta, kaip 
pakliuvo čionai? 

— Jokių, brangusis tėve. Žinau tik, kad ji čia, jeigu, žinoma, 
dar gyva, Dieve duok. 

— Ak vargšeli! Bet kaipgi tu jos ligi šiol ieškojai čia!? 

— Nagi, vaikščiojau visur; bet, tiesa, visur mačiau tik vyrus. 
Tada pagalvojau, kad moterys turėtų būti atskiroje vietoje, bet 
niekaip negalėjau nusigauti ten. Jūs man dabar parodysit tą vietą. 

— O argi tu nežinai, sūnau mano, kad vyrams ten įeiti drau- 
džiama, jeigu lankytis tenai nėra jų pareiga? 

“ — Na, o kas man atsitiks, jeigu aš įsibrausiu tenai? 

— Įstatai šventi ir teisingi, mano brangusis sūneli, ir jeigu aibės 
sunkių rūpesčių neleidžia mums griežtai jų laikvtis, tai argi tas 
duoda teisę padoriam žmogui juos laužyti? 

— Bet, tėve Kristoforai, — sušuko Rencas,— Liučija turėjo būti 
mano Žžmona,— juk žinote, kaip mus perskyrė. Jau dvidešimt mė- 
nesių aš kantriai kenčiu; ir atėjau čionai, nepaisydamas daugybės 
pavojų, vienas už kitą didesnių... o dabar... 

— Nežinau, ką tau ir pasakyti, — vėl prašneko vienuolis, atsa- 
kydamas greičiau į savo mintis, negu į vaikino žodžius.— Tu eini su 
gerais norais, ir Dieve duok, kad visi, kas gali laisvai patekti į tą 
vietą, elgtųsi ten taip, kaip, manau, elgsiesi tu... Viešpats, be abejo, 
laimina tavo prisirišimą, tavo ištikimybę, su kuria ieškai tos, kurią 

jis tau davė, ir Viešpats, griežtesnis už žmones, bet ir gailestin- 
gesnis, neapkaltins tavęs, kad, ieškodamas jos, griebeisi ne visai 
tinkamų priemonių. Atmink tik viena, kad už tavo elgesį toje vie- 
toje mes abudu būsime atsakingi: žmonėms galbūt ir ne, bet Die- 
vui tikrai. Eik su manim! 

Sulig tais žodžiais jis atsistojo, o kartu su juo ir Rencas, kuris, visą 
laiką klausydamasis jo žodžių, vis tiek nusprendė nesakyti, kaip 
buvo manęs, apie Liučijos įžadą. „Jeigu jis sužinos ir apie tai,— 
pagalvojo Rencas, — aišku, darys man naujų kliūčių. Arba ją rasiu, 
ir tada spėsim pakalbėti apie tai; arba... na, tada kam čia ir sakyti?“ 

Atvedęs jaunuolį prie palapinės angos, žiūrinčios į šiaurę, vie- 
nuolis vėl prašneko: 

— Klausyk, mūsų tėvas Feličė,— jis šios ligoninės viršininkas, — 
šiandien iškelia į kitą vietą atbūti karantino tuos nedaugelį ligonių, 
kurie pasveiko čia nuo maro. Ar matai bažnyčią štai ten vidu- 
ryje? — Pakėlęs liesą drebančią ranką, jis parodė į dūluojantį po 
kairei ukanotame ore koplyčios kupolą, kuris stiebėsi į viršų tarp 
skurdžių palapinių, ir kalbėjo:— Jie dabar renkasi štai ten, aplink 
bažnyčią, ir išeis visi kartu pro tuos vartus, pro kuriuos tu tikriausiai 
įėjai. 

— A, suprantu, tad štai kodėl ten darbavosi — laisvino kelią. 

— Taigi. Ir turbūt girdėjai skambinant varpais? 

— Girdėjau vieną dūžį. 

— Tai buvo antras. Kai skambtelės trečią kartą, visi jie bus 
susirinkę, tėvas Feličė pasakys jiems trumpą pamokslą ir paskui 
eis drauge su jais. Išgirdęs varpą, eik ir tu tenai. Pasistenk atsis- 
toti užpakaly tų Žmonių, šalia kelio, iš kur, niekam nekliudyda- 
mas ir niekieno nepastebėtas, galėsi pamatyti visus einančius pro 
šalį. Ir žiūrėk... įdėmiai žiūrėk, ar ten jos nėra. Jeigu Dievas neno- 
rėjo, kad ji būtų ten, tai va toji namo pusė,— ir jis pakėlė ranką, 
rodydamas į tą pastato galą, kuris buvo prieš juos, — ta namo pusė 
ir dalis sklypo greta yra paskirta moterims. Tu pamatysi statinių 
tvorą, kuri skiria tą vietą nuo šios, bet kai kur ji išgriuvusi, kai 
kur yra spragų, tai tau bus nesunku ten patekti. O kai būsi jau 
ten, niekas tikriausiai tau nė žodžio nesakys, jeigu nepadarysi nieko, 
kas galėtų sukelti kam nors įtarimą. Bet jeigu tau atsiras kokia 
kliūtis, tai pasakyk, kad tėvas Kristoforas iš *** pažįsta tave ir ga- 
rantuoja už tave. Ieškok jos ten. Ieškok su viltim... ir su nusiže- 
minimu. Atmink, kad atėjai ieškoti čia ne menkniekio: tu ieškai 

gyvo žmogaus maro ligoninėje! Ar tu žinai, kiek sykių mano akyse 
keitėsi mano vargšai žmoneliai? Kiek jų išnešė iš čia ir kiek mažai 
jų išėjo patys! Eik ir būk pasirengęs visokiai aukai... 

— Taip, aš viską suprantu, — pertraukė jį Rencas, nusukęs akis į 
šalį ir išbalęs,— aš suprantu. Klausykit, aš einu, žvalgysiuos, ieš- 
kosiu vienoj vietoj, kitoj, išvaikščiosiu visą ligoninę skersai ir iš- 
ilgai... ir jeigu jos nerasiu!.. 

— O jeigu nerasi? — tarė vienuolis rimta ir nekantraujančia 
mina, įspėjančiu žvilgsniu. 

Bet Rencui, vien pagalvojus apie tokią nesėkmę, iš pykčio aptemo 
akys, jis pakartojo savo žodžius ir kalbėjo toliau: 

— Jeigu jos nerasiu, pasistengsiu surasti aną. Milane arba pra- 
keiktuose jo rūmuose, arba pasaulio krašte, arba nors pačiam pra- 
gare vis tiek surasiu tą niekšą, kuris mus išskyrė; jeigu ne tas 
šunsnukis, tai jau dvidešimt mėnesių Liučija būtų mano žmona. 
Ir jeigu mums buvo lemta mirti, bent būtume mirę drauge. Jeigu 
jis dar gyvas, aš jį surasiu!.. 

— Rencai! — tarė vienuolis, griebdamas jį už rankos ir dar 
griežčiau žiūrėdamas į jį. 

— Ir jeigu jį surasiu,— kalbėjo Rencas, visai apakintas pyk- 
čio, — jeigu maras dar nesusidorojo su juo... Praėjo laikai, kai nie- 
kingas bailys su savo bravais galėjo stumti žmones į neviltį ir dar 
tyčiotis iš jų. Atėjo laikas mums susitikti akis į akį, ir jau aš 
atsiskaitysiu su juo! 

— Nelaimingas žmogau! — sušuko tėvas Kristoforas, ir jo balsas 
buvo toks pat stiprus ir skardus kaip kadaise. — O, nelaimingas 
žmogau! 

Ir jo nusvirusi galva pakilo, skruostus vėl užliejo gyvastingas 
raudonis, o akyse užsiplieskė kraupi ugnis. 

— Žiūrėk, nelaimingas žmogau! — Viena ranka spausdamas ir 
smarkiai kratydamas Renco ranką, kita jis mostelėjo prieš save, 
rodydamas kuo plačiau graudų reginį aplink.— Žiūrėk, kas baudžia! 
Kas teisia, pats niekieno neteisiamas! Kas plaka ir atleidžia! O tu, žemės 
kirmine, tu nori teisti! Ar tu žinai, kas yra teisingumas? Eik, nelai- 
mingas žmogau, eik iš čia! Aš maniau... taip, aš maniau, kad prieš 
mirtį Viešpats suteiks man paguodos — kad išgirsiu, jog mano vargšė 
Liučija gyva, o gal ir pamatysiu ją, išgirsiu jos pažadą, kad ji 
melsis prie kapo, kur būsiu palaidotas. Eik sau, tu atėmei man šią 
viltį. Dievas nepaliko jos Žemėje tau, ir tu, žinoma, neišdrįsi manyti, 

Jog esi vertas, kad Dievas teiktųsi atsiųsti iš aukštybių tau paguo- 
dos. O apie ją Dievas, žinoma, pagalvojo, nes ji viena iš tų sielų, 
kurioms skirta amžina palaima. Eik! Aš neturiu daugiau laiko klau- 
sytis tavęs. 

Ir sulig šiais žodžiais, atstūmęs Renco ranką. jis pasuko į pa- 
lapinę, kur gulėjo ligoniai. 

— Tėve! — sušuko Rencas, žengdamas jam iš paskos, maldauja- 
mu tonu.— Nejaugi taip ir pavarysite mane? 

— Kaip? — vis tokiu pat rūsčiu balsu kalbėjo kapucinas. — Tu 
turi drąsos reikalauti, kad aš skirčiau mažiau laiko šitiems ken- 
čiantiesiems, kurie laukia mano žodžio apie visuotinį Dievo atlei- 
dimą, ir klausyčiausi tavo piktų kalbų, tavo kerštingų sumanymų? 
Aš klausiausi tavęs, kai tu ieškojai paguodos ir pagalbos. Aš palikau 
vieną gailestingumo darbą dėl kito. Bet dabar tavo širdy viešpa- 
tauja keršto troškimas. Ko gi tu nori iš manęs? Eik sau. Čia mano 
akyse mirė nuskriaustieji, atleidę jiems padarytą blogį, čia skriau- 
dikai sielojosi, negalėdami išmaldauti atleidimo iš nuskriaustųjų, ir 
aš verkiau su vienais ir kitais. Bet ką gi man daryti su tavimi? 

— O, aš atleidžiu jam, tikrai atleidžiu, atleidžiu amžinai! — 
sušuko jaunikaitis. 

— Rencai! — tarė vienuolis rimtai ir kiek ramiau.— Pagalvok 
dar ir pasakyk man. kiek kartų jam atleidai? — Ir, kurį laiką ne- 
sulaukęs atsakymo, staiga nuleido galvą ir dusiiu balsu lėtai praš- 
neko vėl: — Ar žinai, kam aš Gėviu šiais drabužiais? 

Rencas atsakė ne išsyk. 

— "Tu žinai! — vėl pasakė senis. 

— Taip, žinau,— atsakė Rencas. 

— Aš taip pat nekenčiau. Dabar aš padariau tau priekaištą 
tik už vieną mintį, už vienintelį žodį, — o juk aš pats nužudžiau 
žmogų, kurio nekenčiau iš visos širdies, nekenčiau labai ilgai. 

— Taip, bet juk tai buvo tironas, vienas iš tų... 

— Tylėk! — pertraukė jį vienuolis. — Nejaugi tu manai, kad 
jeigu dėl to būčiau galėjęs kaip nors pasiteisinti, aš nebūčiau tokio 
pasiteisinimo radęs prieš trisdešimt metų? Ak, kad aš galėčiau dabar 
įkvėpti tau į širdį tai, ką visada paskui jaučiau, o ir dabar tebe- 
jaučiu žmogui, kurio nekenčiau! Kad galėčiau! Aš negaliu, bet 
Dievas gali, ir tegu padaro jis tai!.. Jis trokšta tau daugiau gero, 
negu tu pats nori jo sau. Tu galėjai sugalvoti kerštą, bet jis turi 
pakankamai jėgos ir pakankamai gailestingumo tau sukliudyti! Jis 

teikia tau malonę, kurios anas buvo visiškai nevertas. Atsimeni — 
tu ne kartą sakei, kad jis gali sulaikyti tirono ranką. Bet žinok, kad 
jis gali sulaikyti ir keršytojo ranką. Nejaugi manai, kad jeigu tu 
vargšas ir nuskriaustas, tai jis negali apginti nuo tavęs Žmogaus, 
kurį sukūrė pagal savo paveikslą ir panašumą? Manai, kad jis leis 
tau daryti viską, ką tu panorėsi? Ne! O ar žinai, ką tu gali sau 
blogo pasidaryti? Tu neapkęsi ir tuo pražudysi save. Šiuo jausmu 
tu atstumsi nuo savęs visokį palaiminimą. Kad ir kaip tau gyvenimas 
klotųsi, kad ir kokios laimės susilauktum, žinok, — viskas bus tau 
už bausmę, kol tu atleisi jam taip, kad jau niekados daugiau nerei- 
kėtų pasakyti: „Aš jam atleidžiu“. 

— Taip, taip, — pasakė Rencas, didžiai susijaudinęs ir galutinai 
sumišęs, — aš suprantu, kad niekada tikrai jam neatleidau. Suprantu, 
kad mano lūpomis kalbėjo žvėris, o ne krikščionis; ir štai dabar 
iš Viešpaties malonės, taip, aš atleidžiu jam iš visos širdies. 

— O jeigu jį pamatytum? 

— Melsčiau Viešpatį, kad suteiktų man kantrybės ir sujaudintų 
jo širdį. 

— Atmink, kad Viešpats įsakė mums ne tik atleisti savo prie- 
šams, bet ir mylėti juos! Atmink, kad jis pats juos mylėjo taip, 
kad mirė už juos. 

— Atminsiu su jo padėjimu. 

— Na, tai eik su manim. Tu pasakei: „Aš jį surasiu“. Ir tu 
Jį surasi. Eik, ir tu pamatysi tą, kurio neapkentei, kuriam geidei 
pikto ir kuriam pats norėjai padaryti pikta, kurio gyvybės šeimi- 
ninku tu norėjai tapti. 

Paėmęs Rencą už rankos ir suspaudęs ją kaip koks jaunas, 
stiprus vyras, jis leidosi eiti. Rencas, nedrįsdamas nieko klausinėti, 
nuėjo paskui jį. 

Žengęs vos kelis žingsnius, vienuolis sustojo prie vienos palapinės 
angos, pažiūrėjo rimtu ir šventu žvilgsniu į Rencą ir įsivedė į 
vidų. 

Pirmas daiktas, kuris krito į akis, buvo ligonis, sėdintis ant 
šiaudų palapinės gale. Tačiau sirgo jis nesunkiai, ir net galėjo 
atrodyti, kad greit pasveiks. Pamatęs vienuolį, jis papurtė galvą, 
tarytum norėdamas pasakyti: „Ne“. Vienuolis nuleido galvą, reikš- 
damas liūdesį ir nuolankumą. Tuo metu Rencas, su neramiu smal- 
sumu apžiūrinėdamas visa kita, pamatė tris ar keturis ligonius, 
kurių vienas patraukė jo žvilgsnį. Tas gulėjo nuošaliau ant čiu- 

žinio, suvyniotas į paklodę, ant kurios buvo užtiestas puošnus ap- 
siaustas vietoj antklodės. Akylai pasižiūrėjęs į jį, Rencas pažino 
doną Rodrigą ir nejučiom atšlijo atgal. Bet vienuolis, vėl stipriai 
suspaudęs vaikinui ranką, pavedėjo jį prie skurdaus guolio kojūgalio 
ir, ištiesęs viršum jo kitą ranką, parodė į priešais gulintį žmogų. 

Nelaimingasis nejudėjo. Plačiai atvertos jo akys nieko nematė. 
Veidas buvo išbalęs ir išmuštas juodom dėmėm. Lūpos išbrinkusios 
ir pajuodavusios. Galėjai pasakyti, kad tai jau lavonas, jeigu staigūs 
veido traukuliai nebūtų rodę, kad gyvybė dar vis atkakliai kovoja. 
Jo krūtinė kartkartėmis kilnojosi, sunkiai alsuodama. Sulenkti, pa- 
mėlynavę ir galuose jau pajuodę dešinės rankos pirštai, išlindę iš 
po apsiausto, mėšlungiškai gniaužė krūtinę prie pat širdies. 

— Dabar matai! — tyliu ir iškilmingu balsu tarė vienuolis. — Gal 
tai bausmė, o gal — gailestingumas. Su jausmu, kurį tu dabar pa- 
rodysi šiam žmogui, įžeidusiam tave (aš tai žinau), — su tuo pačiu 
jausmu Paskutinio teismo dieną sutiks tave Viešpats Dievas, kurį 
tu juk taip pat įžeidei. Palaimink jį, ir pats būsi palaimintas. Jau 
keturios dienos jis čia, kokį tu jį matai, be jokių sąmonės žymių. 
Gal Viešpats yra pasirengęs dovanoti jam atgailos valandą, bet jis 
nori, kad tu prašytum jį to. Gal jis nori, kad tu prašytum jį to 
kartu su ta nekalta mergina. Gal jis suteiks jam malonę už vieną 
tavo maldą, už įžeistos ir nuolankios širdies maldą. Gal šio žmogaus 
ir tavo paties išganymas dabar pareina nuo tavęs, nuo tavo atlei- 
dimo, gailestingumo... meilės! 

Jis nutilo, sudėjo rankas, nuleido galvą ir ėmė melstis. Tą pat 
padarė ir Rencas. 

Valandėlę jie stingsojo šia poza, bet staiga suskambėjo varpas. 
Abu, tartum susitarę, atsitiesė ir išėjo. Vienas nieko neklausė, kitas 
taip pat tylėjo, — už juos bylojo jų veidai. 

— Dabar eik, — tarė tėvas Kristoforas, — eik ir būk pasiren- 
gęs viskam: arba susilaukti malonės, arba pasiaukoti. Ir garbink 
Viešpatį, kad ir kaip baigtųsi tavo ieškojimai. Bet kad ir kaip jie 
baigtųsi, ateik pasakyti man, — mes kartu jį pagarbinsim. 

Tada jie išsiskyrė, nepasakę daugiau nė žodžio. Vienas grįžo 
prie savo ligonių, kitas pasuko tiesiog į koplyčią, kuri buvo ne 
toliau kaip už šimto žingsnių. 

Kas būtų galėjęs pasakyti Rencui prieš kelias valandas, kad 
pačiame jo ieškojimų įkaršty, kai ateis neramiausias ir svarbiausias 
momentas, jo širdis blaškysis tarp Liučijos ir dono Rodrigo? O 
vis dėlto buvo kaip tik taip: šis vaizdas dabar, jam einant, pynėsi 
su kitais vaizdais, brangiais ar baisiais, kurie vienas po kito kilo 
jam prieš akis, vilties ar baimės pažadinti. Žodžiai, jo išgirsti prie 
mirštančiojo patalo, atkakliai terpėsi į grumtynes tarp „taip“ ir „ne“ 
jo sąmonėje. Ir kiekviena malda už tai, kad laimingai baigtųsi 
didysis išbandymas, jungėsi su malda, kurią jis pradėjo ten ir kurią 
nutraukė varpo duūužis. 

Aštuoniakampė koplyčia ligoninės vidury, stovinti ant kelių pako- 
pų postamento, kadaise buvo atvira iš visų pusių ir paremta tik pi- 
liastrais ir kolonomis, — pastatas, taip sakant, ažūrinis. Iš lauko kiek- 
vienas šonas atrodė kaip arka tarp dviejų kolonų. Viduje buvo 
portikas, juosęs žiedu tai, ką iš tikrųjų buvo galima pavadinti baž- 
nyčia, kurią sudarė aštuonios arkos, atitinkančios išorines arkas, 
ir kupolas viršuje, taigi jos viduryje pastatytą altorių galėjai matyti 
pro kiekvieną ligoninės langą ir beveik iš kiekvienos kiemo vietos. 
Dabar, kai pasikeitė koplyčios paskirtis, išorinės angos buvo už- 
muūrytos, bet iš seno karkaso, kuris liko nepaliestas, galėjai aiškiai 
spręsti, kaip koplyčia atrodė pirma ir kam ji tada buvo skirta. 

Vos žengęs keletą žingsnių, Rencas pamatė tėvą Feličę, šmėkš- 
telėjusį po koplyčios portiku ir pasirodžiusį vidurinėje arkoje nuo 
miesto pusės. Apačioje prieš koplyčią, kaip tik svarbiausioje alėjoje, 
buvo susirinkęs nedidelis būrys sveikstančiųjų. Iš visos tėvo Feličės 
laikysenos Rencas išsyk suprato, kad jis pradėjęs pamokslą. 

Rencas pasuko į šoninius takelius, kad atsidurtų už susirinkusių 
klausytojų, kaip jam patarė tėvas Kristoforas. Tenai sustojo, bijo- 
damas ir pajudėti, ir ėmė dairytis į minią. Bet iš savo vietos matė 
tik galvas — sakytum kokį galvų grindinį. Vidury kai kurios mo- 
terys ryšėjo skepetaitėmis ar šydais. [ tas jis ir ėmė žiūrėti su 
didžiausia atida. Bet nieko čia neįžvelgė, tada įsmeigė akis ten, 
kur žiūrėjo, neatitraukdami akių, visi kiti. Kilnus pamokslininko 
veidas sujaudino jį ir sužadino jam nusižeminimą; ir su didžiausiu 
dėmesiu, kokį tik galėjo sutelkti tokio laukimo valandą, Rencas 
išklausė iškilmingą vienuolio pamokslą. 

— Prisiminkime tuos daugel, daugel tūkstančių, kurie iškeliavo 

štai tuo keliu,— ir, pakėlęs pirštą, tėvas Feličė parodė pro petį 
į vartus, vedančius į vadinamąsias švento Grigaliaus kapines, jau 
virtusias, galima sakyti, didžiuliu bendru kapinynu.— Pažvelkime į 
daugel tūkstančių, kurie lieka čia, dar nežinodami, kur jiems teks 
eiti. Pažvelkime patys į save, į šitą negausų būrelį išeinančių, gyvų ir 
sveikų. Palaimintas Viešpats! Palaimintas, kad teisingas, palai- 
mintas, kad gailestingas! Palaimintas, kad siunčia mirtį, palaimintas, 
kad siunčia gyvenimą! Palaimintas, kad pasirinko mus! O kodėl gi, 
vaikeliai mano, jis pasirinko mus? Argi ne todėl, kad nori išsau- 
goti sau būrelį žmonių, apvalytą skausmo, įkvėptą dėkingumo? Argi 
ne tam pasirinko, kad mes dar gyviau pajustume, jog gyvenimas — 
jo dovana, išmoktume vertinti jį taip, kaip nusipelno visa, kas jo 
duota, ir nuveiktume darbus, kuriuos galėtume jam paaukoti? Argi 
ne tam, kad, minėdami savo kančias, darytumės gailestingi ir bū- 
tume visada pasiryžę padėti savo artimui? Ir tegul tie, su kuriais 
drauge kentėjom, vylėmės, drebėjom, tarp kurių paliekam bičiulių 
ir artimųjų, kurie pagaliau visi yra mūsų broliai, — tegu jie dabar 
pamato, kaip mes praeisime pro juos, tegu juos paguodžia mintis, 
kad juk išeina kai kurie iš čia gyvi, ir tegu jie pasimoko iš mūsų 
elgesio. Dievas nenori, kad jie pamatytų mus triukšmingai džiau- 
giantis, žemiškai džiaugiantis dėl to, jog išvengėme mirties, su kuria 
jis dar turi kovoti. Tegu pamato, kad mes išeiname dėkodami už 
save ir melsdamiesi už juos. Tegu pasako: net ir už šių sienų tie 
žmonės prisimins mus, melsis už mus, nelaimingus. Tad nuo šios 
savo kelionės, nuo pirmųjų savo žingsnių, pradėkim gyvenimą, ku- 
piną artimo meilės. Tie, kuriems grižo ankstesnės jėgos, paduo- 
kite brolišką ranką silpnesniems. Jauni, padėkite seniems. Tie, kurie 
netekote vaikų, apsidairykite aplinkui — kiek vaikų liko be tėvų! Už- 
vaduokite jiems tėvus! Ir ši artimo meilė, atpirkdama jūsų kaltes, 
palengvins ir jūsų skausmus. 

Duslus verksmo ir raudų šurmulys, vis didėjantis tarp susirin- 
kusiųjų, staiga nutilo, kai visi pamatė, kad pamokslininkas užsimetė 
ant kaklo virvę ir puolė ant kelių. Stojo didi tyla. Visi laukė, ką jis 
pasakys. 

— Už save, — bylojo jis,— už visus savo brolius, kuriems be 
kokių nors nuopelnų teko garbė tarnauti jums, o per jus — Kristui, 
aš nuolankiai prašau jus atleisti, jeigu mes tinkamai neatlikome tokios 
kilnios pareigos. Jeigu dėl savo kūno tingumo ir neklusnumo mes 
buvome ne tokie atidūs jūsų reikalams, ne taip greitai atsiliepda- 

vom jūsų šaukiami; jeigu be reikalo susierzinę, nusikalstamai su- 
pykę mes kartais pasirodydavome jūsų akivaizdoje nepatenkinti, 
rūstūs; jeigu kartais, turėdami galvoje, kad esame reikalingi jums, 
buvome nepakankamai jums nuolankūs, jeigu per savo silpnumą 
ėmėmės kokių nors veiksmų, kurie papiktino jus, — atleiskite mums! 
Tegul Viešpats atleidžia ir jums jūsų nuodėmes ir laimina jus.— 
Ir, plačiai peržegnojęs klausytojus, atsistojo. 

Mes galėjome atpasakoti jeigu ne tikslius žodžius, tai bent prasmę 
ir esmę to, ką jis iš tikrųjų pasakė, tačiau kaip tie žodžiai buvo 
ištarti, neįmanoma aprašyti. Pamokslininkas kalbėjo kaip žmogus, 
kuris tarnavimą apsikrėtusiems maru iš tikrųjų laiko ir vadina 
didžiule palaima; kuris gailisi, kad nepakankamai pasirengęs tokiam 
tarnavimui, nes iš tikrųjų jaučiasi jo nevertas; kuris prašo atleidimo, 
nes yra tvirtai įsitikinęs, kad to reikėjo. Dabar įsivaizduokite, ko- 
kiomis raudomis ir ašaromis atsakė į tuos žodžius žmonės, kurie 
matė aplinkui kapucinus, tarnaujančius vien tik jiems, matė, kaip 
daugelis iš jų čia mirė, o tą, kuris dabar kalbėjo už visus, visada- 
matė pirmą, tiek dirbantį, tiek kitus rikiuojantį, jeigu tik pats ne- 
buvo prie mirties slenksčio. Nuostabusis vienuolis paėmė paskui 
didelį kryžių, kuris buvo atremtas į piliastrą, pakėlė prieš save, 
nusiavė prie išorinio portiko sandalus, nulipo laipteliais ir, perėjęs 
per pagarbiai prasiskyrusią minią, žengė į eisenos priekį. 

Rencas, apsiašarojęs, tarytum pats būtų buvęs vienas iš tų, ku- 
riuos tėvas Feličė prašė to savotiško atleidimo, pasitraukė ir at- 
sistojo prie kažkokios palapinės. Stovėjo ten ir laukė, galima sakyt, 
nematomas aplinkinių žmonių, iškišęs į priekį tik galvą, išplėtęs 
akis. Širdis smarkiai plakė, bet kartu jį perėmė kažkoks naujas, 
nepaprastas pasitikėjimas, sukeltas, manau, to graudulio, kurį suža- 
dino jam pamokslas ir visuotinio graudulio reginys. 

Ir štai pasirodė tėvas Feličė, basas, su virve ant kaklo, su iš- 
keltu ilgu, sunkiu kryžium. Išbalęs ir sulysęs jo veidas rodė atgailą 
ir kartu drąsą. Ėjo jis lėtu, bet tvirtu žingsniu, kaip žmogus, kuriam 
terūpi vien, kaip pagailėti kito silpnybių. Visa jo išvaizda bylojo, 
kad itin dideli darbai ir vargai kaip tik ir teikia jam jėgų pakelti 
itin sunkią jo tarnybos naštą. Paskui jį ėjo paaugę vaikai, beveik 
visi basi, tik nedaugelis kaip reikiant apsirengę, o daugumas — vien- 
marškiniai. Toliau žingsniavo moterys, kone visos vedėsi už rankos 
po mergaitę ir, įstodamos viena po kitos, giedojo Miserere. Silpnas 
jų balsų skambesys, išbalę ir sumenkę veidai galėjo sužadinti gai- 

lestį kiekvienam paprastam žiūrovui. Rencas įdėmiai žvelgė į pra- 
einančius, žiūrėjo gretą po gretos, veidą po veido, nepraleisdamas nė 
vieno: procesija ėjo lėtai, tad stebėti jis galėjo visai patogiai. Žmonės 
vis eina ir eina, o jis žiūri ir žiūri, bet viskas veltui. Rencas grei- 
tomis peržvelgė dar likusias gretas. Jų jau nedaug; štai paskutinė; 
praėjo visos; ir visi veidai nepažįstami. Bejėgiškai nuleidęs rankas 
ir panarinęs galvą, Rencas palydėjo akimis galinę moterų gretą, 
o tuo metu pro jį ėjo jau vyrų greta. Jis vėl įtempė dėmesį, vėl 
jam gimė viltis, kai po vyrų pasirodė keli vežimai su sveikstan- 
čiais, bet dar negalinčiais vaikščioti. Čia moterys važiavo paskutinės, 
ir visa eisena judėjo taip lėtai, kad Rencas puikiausiai galėjo pama- 
tyti visas, nė viena neliko jo nepastebėta. Ir ką gi? Jis akylai pasi- 
žiūri į pirmąjį vežimą, į antrąjį, į trečiąjį, 0 rezultatas vis tas 
patš ligi paskutinio, už kurio jau nieko nesimatė, tik dar vienas 
kapucinas rimtu veidu, su lazda rankoje, visos eisenos tvarkytojas. 
Tai buvo tas pats tėvas Mikelė, kuris, kaip jau sakėme, padėjo 
tėvui Feličei vadovauti ligoninei. 

Taip vėjais nuėjo brangi viltis, ne tik nusinešdama šviesią pa- 
guodą, bet, kaip beveik visada kad būna, palikdama žmogų dar 
didesniame sielvarte negu pirma. Dabar geriausiu atveju jis galėjo 
rasti Liučiją sergančią. Tačiau nors prie šios naujos vilties dabar 
prisidėjo vis didėjanti baimė, vargšas vis tiek visomis sielos ga- 
liomis įsikibo į šį menką, silpną šiaudelį. Dabar jau laisvu keliu 
jis nužingsniavo į tą pusę, iš kur atėjo procesija. Atsidūręs kop- 
lyčios papėdėje, atsiklaupė ant paskutinės pakopos ir ėmė melstis. 
Tai buvo keista malda — kažkoks rezginys nebaigtų žodžių, 
padrikų sakinių, šauksmų, prašymų, skundų, pažadų. Tai buvo viena 
iš tų kalbų, kuriomis negalėtume kreiptis į žmones, nes jie ne 
tik nesugebėtų jų perprasti, bet ir neturėtų kantrybės jas išklausyti. 
Žmonės nėra tokie dideli, kad galėtų be paniekos atjausti tą, kuris 
taip meldžia. 

Jis atsistojo kiek padrąsėjęs, apėjo aplink koplyčią ir įžengė į kitą, 
jo lig šiol nepastebėtą kelią, vedantį į kitus vartus. Po kelių Žžing- 
snių pamatė statinių tvorą, apie kurią jam kalbėjo vienuolis. Tvora 
šen bei ten buvo su tarpais, lygiai kaip pasakojo tėvas Kristoforas. 
Rencas įlindo pro vieną iš spragų ir atsidūrė moterų skyriuje. 
Vos žengęs žingsnį, pamatė ant žemės varpelį, tokį, kur monatai 
prisiriša prie kojos. Jam šovė į galvą, kad toks daiktas galėtų 
jam čia būti kaip savotiškas leidimas. Pakėlė jį, apsidairė, ar niekas 

nemato, ir prisirišo taip, kaip nešioja monatai. Ir tuoj pat leidosi 
vėl ieškoti, bet reikėjo apžiūrėti tokią daugybę dalykų, kad jeigu 
net jie būtų buvę ir kitokie, vis tiek būtų buvę labai sunku. Jis 
ėmė stebėti ir stengėsi pažinti naujus sielvartus, iš dalies panašius 
į Jau matytus, iš dalies skirtingus: nors nelaimė buvo ta pati, čia 
žmonės kitaip kentėjo, kitaip silpo, kitaip aimanavo, kitoks buvo 
jų škausmas, užuojauta ir pagalba vieno kitam. Ir tas, kas tai regėjo, 
jautė kitokį gailestingumą ir kitokį pasišlykštėjimą. 

Nežinia kiek Rencas vaikščiojo be jokios sėkmės ir nutikimų, 
kol išgirdo užpakaly balsą: „Ei!“ — skirtą, matyt, jam. Atsigręžęs 
pamatė netoli komisarą, kuris, modamas ranka, matyt, jam, su- 
šuko: 

— Štai aname kambaryje dar reikia pagalbos, o šičia valyti jau 
baigta. 

Rencas iškart suprato, kuo jį palaikė ir kas šio nesusipratimo 
priežastis. Jis išvadino save asilu, kad pagalvojo tik apie tuos nemalo- 
numus, nuo kurių varpelis galėjo jį apsaugoti, o pamiršo tuos, 
kurių jis galėjo užtraukti. Bet tuoj pat sugalvojo, kaip jam greitai 
atsikratyti komisaru. Linktelėjęs galva, tarytum norėdamas pasakyti, 
kad viską suprato ir klauso, jis dingo komisarui iš akių — pasuko į 
šoną ir įsmuko tarp palapinių. 

Nusprendęs, kad jau bus gana toli nuėjęs, jaunuolis ryžosi pa- 
šalinti įvykusio nesusipratimo priežastį. Kad niekas nepastebėtų, Ren- 
cas įlindo į siaurą tarpą tarp dviejų palapinių, kurios stovėjo, taip 
sakant, nusigręžusios viena nuo kitos. Pasilenkė ir ėmė rištis var- 
pelį, galva prisiglaudęs prie vienos palapinės šiaudinės sienos. Ir 
staiga ten pasigirdo balsas... Dieve mano! Ar gali taip būti? Jis 
sukluso, sulaikė kvapą... Taip, taip! Čia jos balsas! 

— Ko gi bijoti? — kalbėjo tas švelnus balsas. — Iškentėme var- 
gą, baisesnį už bet kokią audrą. Kas mus saugojo ligi šiol, saugos 
ir dabar. 

Jeigu Rencas ir nesušuko, tai ne iš baimės, kad jo nepastebėtų, 
o todėl, kad jam užgniaužė kvapą. Keliai linko, akys aptemo, bet 
tik akimirką. Jis tuoj pašoko, pasijutęs žvalesnis ir tvirtesnis negu 
lig tol, trim šuoliais apsuko aplink palapinę, atsidūrė prie angos 
ir pamatė tą, kuri kalbėjo, pasilenkusi prie skurdžios lovelės. Ji 
atsigręžė, išgirdusi triukšmą; žiūri ir savo akimis netiki: ar čia tik 
ne sapnas? Pasižiūri atidžiau ir sušunka: 

— O Dieve maloningas! 

— Liučija! Aš atradau jus! Nejaugi čia jūs? Jūs gyva! — sušuko 
Rencas, žengdamas prie jos, visas drebėdamas iš susijaudinimo. 

— Dieve maloningas! — pakartojo dar labiau drebėdama Liu- 
čija.— Jūs? Kaip tai gali būti? Kaip jūs čionai patekote? Kodėl?.. 
Juk aplink maras! 

— Aš jau persirgau. O jūs?.. 

— Ak! Aš taip pat. O kaip mano motina?.. 

— Aš jos nemačiau, ji Pastūre, bet manau, kad sveika. Bet 
jūs... kokia jūs išbalusi! Ir tokia, man atrodo, silpna! Bet vis tiek 
pagijote, jūk teisybė, pagijote? 

— Viešpats panorėjo palikti mane dar šiame pasaulyje. Ak 
Rencai, kodėl jūs čia atėjote? 

— Kodėl? — sušuko Rencas, priėjęs dar arčiau.— Jūs dar klau- 
siate kodėl? Kodėl aš atėjau čionai? Nejaugi turiu jums tai pasakyti? 
Apie ką gi aš galiu daugiau galvoti? Argi aš ne Rencas? O jūs — argi 
jūs ne Liučija? 

— Ak, ką jūs sakote, ką jūs sakote! Bet argi mano motina jums 
nerašė? 

— Rašė. Deja, ji man rašė. Nieko sau naujienas ji parašė ne- 
laimingam, išvargusiam klajūnui, vaikinui, kuris, šiaip ar taip, nie- 
kuo jūsų nenuskriaudė. 

— Bet Rencai, Rencai! Jeigu žinojot... tai ko gi atėjot?.. Ko? 

— Ko atėjau? O Liučija! Ir jūs man dar sakote: ko atėjau? 
Kai tiek vienas kitam prisižadėjome? Bet argi mes jau nebe mes? 
Ir jūs jau nieko nebeatsimenate? Ko gi mums trūko? 

— O Viešpatie,— sudejavo Liučija, sudėjusi rankas ir pakėlusi 
akis į dangų, — kodėl tu nesuteikei man malonės ir nepasiėmei 
pas save? O Rencai, ką jūs padarėte? Juk aš jau buvau ėmusi ti- 
kėtis, kad... po kiek laiko... pamiršiu... 

— Puiki viltis! Puikus dalykas sakyti man tai tiesiog į akis! 

— Ak, ką jūs padarėt! Atėjot, ir į tokią vietą! Kur tokios kan- 
čios, tokie reginiai! Čia, kur žmonėms prieš akis tik mirtis, jūs ga- 
lėjot... 

— Už tuos, kurie miršta, reikia melstis ir turėti viltį, kad jie 
ras amžiną išganymą. Bet argi teisinga, kad dėl mirštančių gyvieji 
gyventų baisioj nevilty! 

— Bet Rencai, Rencai! Jūs negalvojate, ką sakote. Įžadas Ma- 
donai!.. Įžadas! 

— O aš jums sakau, kad tokie įžadai neturi jokios vertės. 

— O Viešpatie! Ką jūs sakote? Kur buvote visą tą laiką? Su 
kuo bendravote? Kaip jūs kalbate! 

— Aš kalbu kaip geras krikščionis; ir manau, kad Madona 
geresnė, negu jums atrodo, nes vargu ar jai patinka įžadai, kurie 
daro žalą artimui. Jeigu Madona pati būtų pasakiusi, na, tada kas 
kita. O dabar kas? Viskas tik jūsų fantazija. Žinote, ką jūs turite 
pažadėti Madonai? Pažadėkite, kad pirmą savo dukterį pavadinsi- 
me Marija: tą ir aš galiu pažadėti. Iš to kur kas daugiau bus garbės 
Madonai. Toks šventas darbas kur kas prasmingesnis, be to, jis niekam 
nepadarys žalos. 

— Ne, ne, nekalbėkite taip, jūs nesižinote, ką kalbate, jūs neži- 
note, kas yra duoti įžadą, jūs nebuvote tokioje baisioje būklėje, 
jūs to nepajutote. Eikite sau, eikite, dėl Dievo meilės! 

Ir ji skubiai atsitraukė nuo jo, žengė prie skurdžios lovelės. 

— Liučija! — tarė Rencas, nejudėdamas iš vietos. — Bent pasa- 
kykite man, pasakykite gi: jeigu ne šita priežastis... jūs būtumėt man 
tokia kaip pirma? 

— Beširdis jūs žmogus! — atsakė Liučija atsigręžusi, sunkiai 
tramdydama ašaras.— Jeigu jums pasisektų priversti mane ištarti 
nereikalingus žodžius, žodžius, kurie mane įskaudintų, žodžius, gal- 
būt stačiai nuodėmingus, tada jūs būtumėt patenkintas! Eikite gi, 
eikite! Pamirškite mane: matyt, mes nebuvome kits kitam skirti! 
Mes pasimatysime ten: juk ne taip jau ilgai būsim šiame pasaulyje. 
Eikite... Pasistenkit pranešti mano motinai, kad aš pasveikau, kad 
Dievas ir čia man padėjo, kad aš radau gerą žmogų, va šitą pui- 
kią moterį, kuri man kaip tikra motina. Pasakykite jai, kad aš 
tikiuosi, jog ir ji išvengs tos ligos ir mes greit pasimatysime su ja, 
kai Dievas to panorės ir kaip jis panorės... Eikite, dėl Dievo meilės, 
ir negalvokite daugiau apie mane... nebent kada melsitės. 

Ir, aiškiai rodydama, kad daugiau nebeturi ko sakyti, kad nieko 
daugiau nenori girdėti ir tiktai nori pasišalinti nuo pavojaus, ji 
dar arčiau žengė prie lovelės, kur gulėjo moteris, apie kurią ji ką 
tik kalbėjo. 

— Klausykite, Liučija, klausykite! — tarė Rencas, bet jau ne- 
besiartindamas prie jos. 

— Ne, ne, eikite sau, dėl Dievo meilės! 

— Klausykite, tėvas Kristoforas... 

— Na? 

— Jis čia. 

— Čia? Kur? Iš kur žinote? 

— Aš visai neseniai kalbėjau su juo, pabuvau pas jį gana ilgai. 
Ir toks šventas vienuolis kaip jis, manau... 

— Jis čia? Žinoma, padeda vargšams, užsikrėtusiems maru. O 
kaip jis pats? Ar jau persirgo maru? 

— Ak Liučija! Aš taip bijau... — Ir tuo metu, kai Rencas svy- 
ravo, nedrįsdamas ištarti žodžio, tokio skaudaus jam ir, ko gero, 
ne mažiau skaudaus ir Liučijai, ji vėl atsitraukė nuo lovos ir pri- 
siartino prie Renco,— bijau, kad kaip tik dabar jam ir prasideda. 

— O, vargšas šventas žmogus! Bet ką aš sakau: vargšas! Tai 
mes vargšai. Bet kaip jis jaučiasi? Guli? Ar jį kas slaugo? 

— Jis dar neguli, vaikščioja, padeda kitiems. Bet kad jūs bū- 
tumėt mačiusi, kaip jis atrodo,— vos gyvas! Kai tiek daug tokių 
esi matęs, deja, sunku suklysti! 

— Ak, vargšai mes! Ir jis tikrai čia? 

— Ir visai netoli. Nedaug toliau kaip nuo jūsų namų ligi mano... 
jeigu dar atsimenate!.. 

— O Mergele švenčiausioji! 

— Taip, nedaug toliau. Ir, žinoma, mes kalbėjome apie jus. 
Jis man pasakė tokių dalykų... Kad jūs žinotumėt, ką jis man pa- 
rodė! Bet klausykite: iš pradžių aš papasakosiu, ką jis pats pasakė 
savo lūpomis. Jis man pasakė, kad aš gerai padariau, kad atėjau 
ieškoti jūsų, ir kad toks mano elgesys patinka Viešpačiui ir kad jis 
padės man rasti jus, — taip iš tikrųjų ir buvo. Ką gi, juk jis šventas. 
Taigi pati matote... 

— Bet jeigu jis taip kalbėjo, tai todėl, kad nežino... 

— O iš kur jis gali žinoti, ką jūs ten pati prasimanėte, nieko 
negalvodama, niekieno nepasiklaususi patarimo? Toks rimtas žmo- 
gus, žmogus toks protingas kaip jis nė galvoti nenorės apie tai. Bet 
ką jis man parodė! 

Ir Rencas papasakojo apie savo apsilankymą toje palapinėje. 
Ir nors Liučijos širdis ir protas ligoninėje buvo tikriausiai pripra- 
tę prie pačių stipriausių įspūdžių, vis dėlto siaubas ir gailestis visiškai 
sukrėtė ją. 

— Jis ir ten kalbėjo kaip šventasis, — pasakojo Rencas,— jis 
pasakė, kad galbūt Viešpats nusprendė atleisti tam nelaimingajam 
(aš dabar tiesiog negaliu jo kitaip pavadinti)... kad jis ketina pa- 
siimti jį gerą valandą, bet nori, kad mes kartu pasimelstume už 


jį... Kartu! Suprantate? 

— Taip, taip! Mes pasimelsim už jį ten, kur Viešpats paskirs 
būti kiekvienam iš mūsų... Viešpats pats mokės sujungti mūsų maldas. 
— Bet juk aš jums kartoju paties tėvo Kristoforo žodžius!.. 

— Bet, Rencai, juk jis nežino... 

— Bet argi jūs nesuprantate, kad kai kalba šventasis, tai jo lūpomis 
kalba pats Viešpats? Ar jis taip kalbėtų, jeigu iš tikrųjų taip nebūtų... 
O kaip to vargšo sielai? Aš, žinoma, meldžiausi ir melsiuos už jį 
iš visos širdies lyg už tikrą brolį. Bet kaipgi bus tam vargšui aname 
pasaulyje, jeigu šiame nebus sutvarkyti jo reikalai, jeigu nebus atitai- 
sytas jo padarytas blogis? Jeigu jūs paklausysite proto, viskas bus 
kaip anksčiau. Kas buvo, tas buvo; jis jau ir čia gavo atpildą... 

— Ne, Rencai, ne. Viešpats nenori, kad mes pasielgtume blogai 
ir paskui lauktume gailestingumo. Palikim viską jo valiai. O mūsų 
pareiga viena: melstis. Jeigu aš tą naktį būčiau mirusi, nejaugi 
Viešpats nebūtų galėjęs jam atleisti? Ir jeigu aš nemiriau, jeigu mane 
išvadavo... 

— O jūsų motina, vargšė Anjezė, kuri visada buvo man tokia 
palanki ir taip krimtosi, kad mes negalime tapti vyras ir žmona, 
argi ir jinai nesakė jums, kad jūs klystate? Juk ne sykį ji mokėjo 
atvesti jus į protą, nes apie kai ką nusimano geriau už jus... 

— Mano motina! Jūs norite, kad mano motina patartų man 
sulaužyti įžadą! Rencai, kas jums yra, jūs pats nežinote, ką kalbate... 

— Kad taip, tai štai ką jums pasakysiu. Jūs, moterys, tų dalykų 
suprasti negalite. Tėvas Kristoforas liepė man grįžti pas jį ir pasa- 
kyti, ar radau jus. Tai ir einu: paklausysim, ką jis pasakys... 

— Taip, taip. Eikite pas tą šventą žmogų, pasakykite jam, kad 
aš meldžiuosi už jį ir kad jis už mane pasimelstų, man labai to 
reikia. Bet, dėl Dievo meilės, dėl jūsų ir mano sielos išganymo, 
negrįžkite čionai, neskaudinkite manęs... negundykite manęs. Tėvas 
Kristoforas mokės jums viską išaiškinti, padės jums atsitokėti, grą- 
žins ramybę jūsų sielai. 

— Ramybę mano sielai! Na, tą jau išmeskite iš galvos. Tokius 
žodelius jūs man rašėte ir laiške. Ir tik aš vienas žinau, kiek jie 
sukėlė man kančių. Ir dabar jūs turite drąsos juos man pakartoti. 
O aš, atvirkščiai, aiškiai ir tvirtai sakau jums, kad nenusiraminsiu 
niekada. Jūs norite mane užmiršti, o aš nenoriu jūsų užmiršti. Ir 
perspėju, kad jeigu dėl jūsų neteksiu galvos, tai jau niekada jos 
ir neturėsiu. Velniop amatą, velniop gerą vardą! Jūs norite, kad aš 
likčiau pakvaišėlis visą gyvenimą? Na ką gi, tai ir būsiu pakvai- 

šėlis. O tas nelaimingasis! Viešpats žino, kad aš atleidau jam iš visos 
širdies, o štai jūs... Tai jūs norite priversti mane visą gyvenimą 
galvoti, kad jeigu ne jis... Liučija! Jūs pasakėt, kad aš pamirščiau 
jus, bet argi aš galiu jus pamiršti! Kaipgi tai padaryti? Apie ką, 
kaip jūs manote, aš galvojau visą tą laiką?.. Ir kai tiek visa ko iš- 
gyvenome! Kai tiek vienas kitam prisižadėjome! Ką aš jums pada- 
riau po to, kai mes išsiskyrėme? Argi už tai, kad aš tiek kentėjau, 
jūs taip elgiatės su manimi? Už tai, kad patyriau tiek nelaimių? 
Už tai, kad visi mane persekiojo? Už tai, kad taip ilgai buvau trem- 
tyje, tiek liūdėjau toli nuo jūsų? Už tai, kad pirma proga puoliau 
jūsų ieškoti? 

Kai pro verksmą Liučija įstengė ir prakalbėti, ji sušuko, vėl 
sudėjusi rankas ir pakėlusi į dangų ašarotas akis: 

— O Mergele švenčiausioji, padėk man! Tu žinai, kad po tos 
nakties aš niekada nepatyriau tokios sunkios valandos kaip dabar. 
Tu suteikei man pagalbą tada, o, suteik man ją ir dabar! 

— "Taip, Liučija, gerai darote, kad šaukiatės Madonos. Bet ko- 
dėl gi jūs norite tikėti, kad jai, tokiai gerai, jai, gailestingai Motinai, 
gali būti malonu kankinti mus... bent jau mane... dėl vieno žodžio, 
ištrūkusio jums tokią akimirką, kai nesižinojote, ką kalbate? Jūs 
norite tikėti, jog tada ji mums padėjo, kad paskui mes patektume 
į tokią painiavą? Bet gal čia tik atsikalbėjimas, gal jūs tiesiog manęs 
ėmėte neapkęsti... pasakykite man... kalbėkite aiškiai. 

— Dėl Dievo meilės, Rencai, dėl brangių jūsų mirusiųjų, nusto- 
kite, nustokite, nežudykite manęs... Dabar ne laikas. Eikite pas tėvą 
Kristoforą, papasakokite jam apie mane ir nebegrįžkite daugiau 
čia, nebegrįžkite. 

— Aš einu, tik nemanykite, kad negrįšiu! Aš grįšiu, nors ir iš 
pasaulio krašto, būtinai grįšiu. 

Ir jis dingo. | 

Liučija atsisėdo, tikriau sakant, sukniubo žemėje šalia lovelės 
ir, įsikniaubusi į ją galva, pravirko balsu. Moteris, kuri viską matė 
ir viską girdėjo, kuri ligi šiol žiūrėjo išpūtusi akis ir klausėsi ištem- 
„pusi ausis, užgniaužusi kvapą, paklausė, ką reiškia šis atsilanky- 
mas, šis ginčas, šis verksmas. Bet gal skaitytojas savo ruožtu paklaus, 
o kas gi ta moteris? Jo smalsumui patenkinti daug žodžių nereikės. 

Tai buvo turtingo pirklio žmona, gal trisdešimties metų. Per 
kelias dienas jos akyse mirė vyras ir visi vaikai. Greitai ir ji su- 
sirgo maru. Ją atvežė į ligoninę ir paguldė šioje mažytėje palapi- 

nėje, kaip tik tuo metu, kai Liučija, nejučiomis nugalėjusi smar- 
kiausius ligos priepuolius ir pergyvenusi — taip pat nejučiomis — 
daug draugių, ėmė sveikti ir atgavo nuovoką, kurią nuo pat ligos 
pradžios, dar gyvendama dono Ferantės namuose, buvo tarytum 
praradusi. Palapinėje tilpo tik du žmonės. Ir šios moterys — pris- 
lėgtos, apleistos, baimingos, vienišos tokioje daugybėje žmonių — 
greitai suartėjo, švelniai prisirišo viena prie kitos, kaip vargu ar 
būtų prisirišusios net ilgai gyvendamos drauge. Netrukus Liučija 
jau galėjo padėti kaimynei, kurios būklė buvo labai sunki. Dabar, 
kai pavojus abiem moterims praėjo, jos susidraugavo, drąsino viena 
kitą, budėjo viena prie kitos. Jos pasižadėjo išeiti iš ligoninės tik 
drauge ir susitarė išvis daugiau nesiskirti. Pirklio našlė buvo pave- 
dusi vienam iš savo brolių, Sanitarijos žinybos komisarui, saugoti 
gražiai sutvarkytus jos namus, parduotuvę ir kasą, ir dabar tapo 
vienintele, liūdna savininke turtų, kur kas didesnių, negu reikėjo 
pasiturinčiam pragyvenimui, ir panoro turėti Liučiją prie savęs 
kaip dukterį ar seserį. Galite įsivaizduoti, su kokiu dėkingumu 
jai ir Apvaizdai Liučija priėmė jos pasiūlymą, nors galutinį sutiki- 
mą pasakė duosianti tada, kai gausianti žinią apie savo motiną ir 
sužinosianti, kaip tikėjosi, jos valią. Beje, būdama santūri, .ji nė 
žodžiu neprasitarė nei apie sužadėtuves, nei apie kitus nepaprastus 
savo nutikimus. Bet dabar, didžiam jausmų sąmyšy, jai užkilo no- 
ras išlieti širdį, toks pat stiprus kaip ir bičiulės noras ją išklausyti. : 
Spausdama abiem rankom jos dešinę, Liučija išsyk patenkino jos 
prašymą, ir tik verksmas kartkartėmis pertraukdavo jos pasakojimą. 

Tuo metu Rencas skubėjo į tą ligoninės skyrių, kur dirbo gera- 
sis vienuolis. Ne be vargo ir ne be klaidžiojimų vaikinas galiausiai 
vėl pateko į tą vietą. Surado palapinę, bet tėvo Kristoforo ten ne- 
buvo. Tačiau, pavaikščiojęs ir paieškojęs aplinkui, pamatė jį vie- 
name barake: pasilenkęs kone prie žemės, vienuolis guodė mirš- 
tantį. Rencas sustojo ir tylėdamas ėmė jo laukti. Netrukus jis pa- 
matė, kaip tėvas Kristoforas užspaudė vargšui akis, paskui atsi- 
klaupė, truputį pasimeldė ir atsistojo. Tada Rencas žengė prie jo. 

— A! — sušuko vienuolis, pamatęs besiartinantį vaikiną.— Na 
kaip? 

— Ji ten, aš ją radau. 

— Kokia jos būklė? 

— Ji pasveikusi, bent jau pakilusi ant kojų. 

— Palaimintas Viešpats! 

— Bet... — kalbėjo Rencas, priėjęs tiek arti, kad galėjo kal- 
bėti pusbalsiu, — yra kita kliūtis. 

— Kokia? 

— Aš noriu pasakyti, kad... Juk jūs žinote, kokia ji gera, ta 
vargšelė. Bet kartais ji šiek tiek užsispyrusi. Po visų pažadų, po viso 
to, ką ir jūs gerai žinote, ji dabar tikina negalinti tekėti už manęs, 
nes... iš kur aš galiu žinoti?.. Sako, kad tą baisią naktį jai apsisuko 
galva ir ji, kaip čia pasakius, paaukojo save Madonai. Juk tas ne- 
turi jokios galios, ar ne teisybė? Tas tinka žmonėms, kurie išmano 
tokius dalykus ir žino, kam to reikia, o mums, žmonėms prastiems, 
gerai nenutuokiantiems, kaip tas daroma... juk teisybė, kad mums 
tas netinka? 

— Sakyk man: ar ji toli nuo čia? 

— O ne, vos keli žingsniai už bažnyčios. 

— Palauk manęs valandėlę čia, — pasakė vienuolis,— o paskui 
mes kartu eisim tenai. 

— Tai jūs jai paaiškinsit... 

— Nieko nežinau, sūneli, man reikia ją išklausyti. 

— Suprantu,— pasakė Rencas. 

Įsmeigęs akis į žemę ir susinėręs ant krūtinės rankas, stovėjo 
jis, galvodamas apie savo padėtį, vis tokią pat neaiškią kaip ir ligi 
tol. Vienuolis vėl užsuko pas tą patį tėvą Vitorę paprašyti, kad tas 
dar kartą jį pavaduotų, paskui užėjo į savo palapinę, išėjo iš ten 
su krepšiu rankoje, grįžo prie Renco ir, taręs jam: „Einam“, žengė 
prie tos palapinės, kur jie neseniai buvo drauge. Šį kartą jis užėjo 
tenai vienas ir po valandėlės vėl pasirodė, sakydamas: 

— Nieko naujo. Turime melstis, melstis ir melstis! — Paskui 
pridūrė: — Na, dabar vesk mane tu. 

Ir jie nuėjo, nepasakę daugiau nė žodžio. 

Dangus vis labiau niaukėsi ir dabar jau aiškiai pranašavo ne- 
tolimą audrą. Žaibai vienas po kito skrodė tirštą tamsą ir, staigiai 
tvykstelėję, apšviesdavo begalinius portikų stogus ir arkas, koplyčios 
kupolą, žemus palapinių stogelius; ir griausmai, trenkę netikėtai, 
dundėjo grumėdami nuo vieno dangaus krašto ligi kito. Rencas 
žengė pirmas, atidžiai žiūrėdamas kelio, smarkiai nekantraudamas, 
kad greičiau nusigautų į vietą, ir vis dėlto lėtindamas žingsnį — 
taikydamasis prie savo palydovo jėgų. O tasai, išvargintas darbų, 
nusilpnintas ligos, pailsęs nuo kaitros, pėdino sunkiai, tolydžio pa- 

keldamas į dangų savo sunykusį veidą — gal norėdamas pagauti 
grynesnio oro. 

Pamatęs palapinę, Rencas sustojo ir, atsigręžęs į savo palydo- 
vą, tarė drebančiu balsu: 

— Čia. 

Juodu įėjo... 

— Štai jie! — šūktelėjo moteris lovoje. 

Liučija atsigręžė, greit atsistojo ir, prišokusi prie senelio, sušuko: 

— O, ką aš matau! Tėvas Kristoforas! 

— Na, Liučija! Kiek bėdų atitolino nuo jūsų Viešpats. Jūs 
turite būti laiminga, kad visada tvirtai tikėjote juo. 

— O, žinoma! Na, o jūs, tėve Kristoforai? Dieve mano, kaip 
jūs pasikeitęs! Kaip jaučiatės? Na, sakykite, kaip jaučiatės? 

— Kaip Dievas nori ir kaip per jo malonę noriu ir aš, — nu- 
švitusiu veidu atsakė vienuolis ir, pasivedęs ją į šalį, pridūrė: — 
Klausykite, aš galiu čia pabūti iik valandėlę. Ar sutinkate pasiti- 
kėti manim, kaip ir anksčiau? 

— O, argi ne jūs visada buvote ir esate man tėvas? 

— Tai va, dukrele mano, kas tai per įžadas, apie kurį man 
kalbėjo Rencas? 

— Tai įžadas, kurį aš padariau Madonai... o, didelėje nelai- 
mėje!.. [Įžadas netekėti. 

— Vargšele! Bet ar tada pagalvojot, kad jūs esate davusi žodį? 

— Juk aš kreipiausi į Viešpatį ir į Madoną! Apie tai negalvojau. 

— Dukrele mano, Viešpats priima aukas ir dovanas, kai mes 
aukojame jas nuo savęs. Jam reikia mūsų širdies, mūsų geros va- 
lios. Bet jūs negalėjote paaukoti valios kito žmogaus, su kuriuo 
jau buvote surišta žodžiu. 

— Ar aš blogai padariau? 

— Ne, vargšele, taip nemanykite. Aš netgi tikiu, kad švenčiau- 
siajai Mergelei patiko jūsų iškamuotos širdies troškimas ir ji galbūt 
užtarė jus prieš Dievą. Bet sakykite man: jūs niekad ir su niekuo 
dėl to nesitarėte? 

— Aš nemaniau, kad tai blogas pasielgimas ir kad man reikia 
pasisakyti per išpažintį. O jeigu padarai ką nors gero, apie tai, kaip 
žinoma, pasakotis nereikia. 

— Ir nėra jokios kitos priežasties, dėl kurios negalėtumėte te- 
sėti pažadą, duotą Rencui? 

— Kitos?.. Man atrodo... kokia dar kita priežastis? Negalėčiau 

pasakyti... — atsakė Liučija neryžtingai, kas galėjo liudyti ką nori, 
tik ne abejojimą savo žodžiais; ir jos veidas, dar visiškai išbalęs 
nuo ligos, staiga nukaito skaisčiu raudoniu. 

— Ar jūs tikite, — klausė senasis vienuolis, nuleidęs galvą, — 
kad Dievas davė Bažnyčiai teisę dovanoti ir panaikinti skolas ir 
įsipareigojimus, kuriuos žmonės yra prisiėmę, jeigu iš to tikrai dau- 
giau bus gero? 

— Taip, tikiu. 

— Tai žinokite, kad mums, įgaliotiems šiame pasaulyje rūpin- 
tis žmonių sielomis, yra suteiktos dėl visų, kurie kreipiasi į Baž- 
nyčią, plačiausios teisės ir kad, vadinasi, aš galiu, jeigu jūs papra- 
šysite mane, atleisti jus nuo bet kokio įsipareigojimo, kurį galėjote 
prisiimti, duodama įžadą. 

— Bet ar ne nuodėmė trauktis atgal, gailėtis dėl įžado Madonai? 
Juk tada aš jį padariau iš tyros širdies... — tarė Liučija, staiga 
smarkiai sujaudinta tokios netikėtos, bet vis dėlto — reikia tai pa- 
sakyti — vilties ir kartu užplūsta baimės, kurią didino mintys, tiek 
jau laiko nedavusios ramybės jos sielai. 

— Nuodėmė, dukrele mano? — tarė vienuolis. — Nuodėmė kreip- 
tis į Bažnyčią ir prašyti jos tarną, kad jis pasinaudotų valdžia, kurią 
gavo iš Bažnyčios, o ši — iš Dievo? Aš mačiau, kaip radosi tie sai- 
tai, kurie jus sujungė, ir, žinoma, jeigu kada nors man atrodė, jog 
du žmonės yra verti, kad juos sujungtų Dievas, tai tie žmonės buvote 
jūs. Ir dabar aš nematau, kodėl Viešpats būtų norėjęs jus perskir- 
ti. Ir aš dėkoju jam už tai, kad jis davė man, menkam tarnui, ga- 
lią kalbėti jo vardu ir grąžinti jums jūsų žodį. Ir jeigu prašysite 
mane, kad atleisčiau jus nuo šio įžado, aš nedvejodamas tai padary- 
siu. Ir aš net noriu, kad jūs to paprašytumėt. 

— Jei taip... tai... aš jus to prašau,— pasakė Liučija, ir tariant 
šiuos žodžius, jos veidas reiškė tik drovumą. 

Vienuolis ženklu pakvietė vaikiną, kuris stovėjo toliausiame kam- 
pelyje, atidžiai sekdamas (nieko kito jam neliko) taip jam rūpimą 
pokalbį. Kai Rencas priėjo, tėvas Kristoforas pasakė jau garsiau, 
kreipdamasis į Liučiją: 

— Remdamasis galia, kurią man davė Bažnyčia, skelbiu, kad 
jūs laisva nuo skaistybės įžado, kad negalioja tai, kas buvo tame 
įžade neapgalvota, ir atleidžiu jus nuo bet kokio pasižadėjimo, 
kurį galėjote duoti, darydama tą įžadą. 

Tegu skaitytojas įsivaizduoja, kokia muzika skambėjo šie žo- 

džiai Renco ausiai. Jo akys karštai dėkojo tam, kuris ištarė juos, 
ir tuoj pat ėmė ieškoti Liučijos akių, bet veltui. 

— Su pasitikėjimu ir ramybe grįžkite prie ankstesnių savo su- 
manymų,— kalbėjo, kreipdamasis į ją, kapucinas,— vėl prašykite 
Viešpatį malonės, kurios prašėte norėdama tapti dora žmona; ir 
tikėkite, kad jis dar gausiau apdovanos jus malonėmis dabar, po 
tiekos vargų. O tu, sūnau mano,— tarė jis, atsigręžęs į Rencą,— 
atmink, kad jeigu Bažnyčia grąžina tau draugę, tai ji tą daro ne 
tavo laikinam žemiškam džiaugsmui, kuris, net jeigu būtų begalinis 
ir sielvarto nesudrumstas, turi virsti didžiuliu skausmu atsiskyri- 
mo valandą. Ji daro tai norėdama nukreipti jus abu į begalinės 
paguodos kelią. Mylėkite vienas kitą kaip kelionės bičiuliai, kurie 
žino, kad reikės kada nors skirtis, ir kurie tikisi susijungti amžinai. 
Dėkokite dangui už tai, kad jis atvedė į dabartinę būklę ne per 
triukšmingus ir greitai praeinančius džiaugsmus, o per kančias ir 
vargus, idant jus parengtų dideliam ir ramiam džiaugsmui. Jeigu 
Dievas duos jums vaikų, pasistenkite juos išauklėti jo vaikais, įkvėp- 
ti jiems meilę jam ir visiems žmonėms; tada jiems ir visa kita gerai 
seksis. Liučija, ar jis jums sakė,— ir tėvas Kristoforas linktelėjo 
į Rencą,— ką čia matė? 

— Taip, tėve, sakė! 

— Melskitės už jį! Melskitės karštai. Pasimelskite ir už manel!.. 
Vaikeliai mano! Aš noriu, kad jūs visada prisimintumėte vargšą vie- 
nuolį.— Tai pasakęs, išsiėmė iš krepšio paprasto medžio dėžutę, bet 
nudailintą ir nupoliruotą su nepaprastu kapucinų kruopštumu, ir 
kalbėjo toliau: — Čia yra gabalėlis duonos... pirmas, kurį aš gavau 
kaip išmaldą,— duona, apie kurią jūs girdėjote. Aš ją palieku jums: 
saugokite ją, parodykite savo vaikams. Jie ateis į liūdną pasaulį 
ir liūdnais laikais, gyvens tarp išpuikėlių ir gundytojų. Pasakykite 
jiems, kad jie visada atleistų, visada ir viską, viską! Ir tegu taip pat 
meldžiasi už vargšą vienuolį! 

Jis padavė dėžutę Liučijai, ir ši paėmė ją su pagarba lyg kokią 
brangią relikviją. Paskui tėvas Kristoforas prakalbėjo jau ramesniu 
balsu: 

— Dabar sakykite man, ar turite čia, Milane, kokią atramą? 
Kur manote prisiglausti, kai išeisite iš čia? Ir kas palydės jus pas 
motiną, kurią, reikia manyti, Dievas išsaugojo sveiką? 

— Štai ši gera ponia kol kas atstoja man motiną: mes išeisime 
iš čia kartu, dviese, ir ji viskuo pasirūpins. 

— Telaimina jus Viešpats, — pasakė vienuolis, artindamasis prie 
lovelės. 

— Ir aš dėkoju jums, — atsakė našlė, — už džiaugsmą, kurį jūs 
suteikėte šiems vargšams jaunuoliams. Tiesa, aš ketinau visam lai- 
kui pasilikti pas save mūsų mieląją Liučiją, bet nors trumpai ją 
palaikysiu, paskui palydėsiu į kaimą, atiduosiu jos motinai ir,— 
pridūrė tyliu balsu, — sutaisysiu jai kraitį. Turiu turto net per daug, 
o iš tų, kas galėjo juo naudotis kartu su manim, nebeliko nė vieno. 

— Taip jūs galėsite,— atsakė vienuolis, — padaryti didelę auką 
Viešpačiui ir daug gero artimui. Rekomenduoti jums šios mergi- 
nos nereikia: matau, jinai jums kaip sava. Bereikia tik šlovinti 
Viešpatį, kuris ir bausdamas lieka tėvas, kuris leido jums abiein 
rasti vienai kitą ir tuo parodė savo meilę ir vienai, ir kitai. — Pas- 
kui, atsigręžęs į Rencą ir paėmęs jį už rankos, kalbėjo: — Na, o 
dabar einam. Mudviem nebėra čia kas veikti, mudu ir taip jau čia 
per ilgai užsibuvom. Eime. 

— O tėve! — pasakė Liučija.— Ar dar pamatysiu jus? Aš pa- 
sveikau, nors jokio gero šiame pasaulyje nedarau, o jūs... 

— Jau seniai, — atsakė senelis rimtu ir švelniu balsu,— aš pra- 
šau Viešpatį malonės, ir labai didelės: užbaigti savo dienas tarnau- 
jant artimui. Jeigu jis dabar panorėtų suteikti man šią malonę, visi, 
kurie mane myli, turėtų padėti man atsidėkoti jam. Einam. Pasa- 
kykite Rencui, kokią žinią perduoti norite savo motinai. 

— Papasakokite jai, ką matėte,— tarė Liučija savo sužadėti- 
niui: — kad aš čia radau antrąją motiną, kad atvažiuosiu su ja kuo 
greičiau ir kad tikiuosi rasti savo motiną sveiką. 

— Jeigu jums reikia pinigų,— pasakė Rencas,— tai aš pasiė- 
miau visus, kuriuos man atsiuntėt, ir... 

— Ne, ne,— pertraukė našlė, — aš jų turiu net per daug. 

— Na, einam, — pakartojo vienuolis. 

— Iki pasimatymo, Liučija! Likit sveika ir jūs, geroji ponia, — 
pasakė Rencas, nerasdamas žodžių išreikšti savo jausmams. 

— Kas žino, ar Dievas leis susitikti mums visiems kartu! — 
sušuko Liučija. 

— Tebūnie jis visada su jumis ir telaimina jus, — tarė brolis 
Kristoforas abiem draugėms ir išėjo su Rencu iš palapinės. 

Artėjo vakaras, ir, matyt, tuoj turėjo prasidėti audra. Kapuci- 
nas vėl pasisiūlė vaikinui priglausti jį šią naktį savo barake. 

— Būti su tavim aš negalėsiu, bet tu nors turėsi pastogę. 


Sužadėtiniai 496 


Tačiau Rencas nesitvėrė noru leistis į kelionę ir jau nenorėjo 
likti ilgiau tokioje vietoje, juoba kad nebegalėjo nei pasimatyti 
su Liučija, nei pabūti nors kiek su geruoju vienuoliu. O dėl vėlaus 
laiko ir oro, tai jam šiuo metu, galima sakyt, viskas buvo vis tiek: 
dieną ar naktis, saulė ar lietus, zefyras ar tramontana'“'. Tad 
padėkojo vienuoliui, pasakęs, kad nori kuo greičiau susirasti Anjezę. 

Kai jie atsidūrė didžiojoje alėjoje, vienuolis paspaudė jam ranką 
ir pasakė: 

— Jeigu tu, Dievas duos, rasi mūsų gerąją Anjezę, pasveikink 
ją ir mano vardu — ją ir visus tuos, kas liko gyvi ir prisimena 
brolį Kristoforą. Tegu meldžiasi už jį. Tegu Dievas tave lydi ir 
laimina tave amžinai! 

— Brangusis tėve!.. Mes dar pasimatysim? Juk pasimatysim? 

— Ten, aukštybėse, tikiuosi. 

Ir sulig šiais žodžiais jis išsiskyrė su Rencu. Tasai stovėjo ir 
ilgai Žiūrėjo jam iš paskos, kol pametė jį iš akių, paskui greitai 
žengė į vartus, paskutinį kartą apžvelgdamas kupinu užuojautos 
žvilgsniu šią kančių vietą. Aplink buvo kažkoks neįprastas samb- 
rūzdis: bėgiojo monatai, nešiojo kažkokius daiktus, taisė barakų 
stogus, sveikstantieji kiūtino vidun ir po portikais, — artėjo audra. 

Iš tikrųjų, vos tik Rencas peržengė ligoninės slenkstį ir pasuko 
į dešinę, ieškodamas tako, kuriuo rytą ėjo prie miesto sienų, ėmė 
kristi reti lietaus lašai, stambūs ir sunkūs; atsimušę į baltą išdžiū- 
vusį kelią, jie atšokdavo, keldami lengvas dulkes; po valandėlės jie 
sutankėjo, ir, nespėjus Rencui pasiekti tako, jau pylė kaip iš kibiro. 
Bet jam lietus buvo nė motais: jis maudėsi tuose srautuose, mėga- 
vosi ta gaivia vėsa, tuo šniokštimu, šnarančia žole ir lapais, virpan- 
čiais, žvilgančiais nuo vandens lašų, vėl gražiai sužaliavusiais; kvė- 
pavo visa krūtine, ir šioje oro permainoje laisviau ir gyviau pajuto 
tą lūžį, kuris įvyko ir jo paties likime. 

Bet nepalyginti ryškesnis ir galingesnis būtų buvęs šis pojūtis, 
jeigu Rencas būtų galėjęs atspėti, kas atsitiks po kelių dienų: juk 
ši liūtis nuplovė ir epidemiją. Po jos ligoninė, jeigu ir negalėjo 

grąžinti į gyvenimą visų tų, kurie joje buvo, tai bent liovėsi ryti 
naujus. Po savaitės vėl atsidarė namų ir parduotuvių durys, apie 
karantiną žmonės beveik nustojo šnekėję, o maro kur ne kur bebuvo 
tik menki pėdsakai, kurių visada lieka po tokios nelaimės. 

Taigi mūsų keleivis žingsniavo linksmai nusiteikęs, negalvoda- 
mas, kur, kada ir kaip gaus nakvynę, ir ar jos reikia jam apskritai, — 
tarsi lėkte lėkė, kad tik greičiau pasiektų savo gimtąjį kaimą, rastų 
ten su kuo pasikalbėti, kam viską papasakoti, o svarbiausia — kad 
tik greičiau nukaktų į Pastūrą ir susiieškotų Anjezę. Šios dienos 
įvykiai jam visiškai sumaišė galvą. Bet pro tuos sielvartus, siau- 
bus ir pavojus tolydžio prasimušdavo viena džiaugsminga mintis: 
„Aš ją radau; ji gyva; ji mano!“ Ir tada jis imdavo šokinėti, jog 
net purslai tiško nuo jo į visas šalis kaip nuo pudelio, išlindusio 
iš vandens; o kartais tik lengvai pasitrindavo rankas — ir ženg- 
davo tolyn dar smagiau negu pirma. Žiūrėdamas į kelią, jis sakytum 
rankiojo mintis, kurias čia paliko vakar rytą, kai ėjo į Milaną, 
ir su didžiausiu malonumu kaip tik tas, kurias tada stengėsi nuvyti: 
abejones ir galvosūkius, kaip ją rasti, o jeigu rasi, tai ar ji gyva 
tarp tokios daugybės mirusių ir mirštančių! „Ir radau ją gyvą!“ — 
užbaigdavo jis. Mintimis grįždavo prie baisiausių tos dienos valandų, 
vaizduodavosi laikąs durų plaktuką rankoje — ar ji čia, ar ne? — 
girdįs nelinksmą atsakymą; vos spėja jį perprasti, staiga užpuola 
įniršusi pamišėlių niekšų gauja; paskui ligoninė, ištisa kančių jūra, 
ir ten jis ieško jos; ir suranda! Prisiminė ir tą valandėlę, kai baigėsi 
pasveikusiųjų procesija: kokia tai buvo akimirka! Koks skausmas, 
kai ten jos nerado! O dabar — viso to lyg nebūta. Betgi tas moterų 
skyrius! Ten, už tos palapinės, kai visai to nesitikėjo, staiga išgirdo 
tą balsą, jos balsą! O paskui — pamatė ją, pamatė stovinčią! Na, 
o toliau? Juk buvo ir tas įžado mazgas, suveržtas standžiau negu 
pirma. Dabar atrištas ir jis. Ir ta neapykanta donui Rodrigui, ta 
amžina pagieža, kuri tik aitrino visus skausmus ir nuodijo visus 
džiaugsmus, — dingo ir ji. Sunku būtų ir įsivaizduoti didesnę laimę, 
jeigu ne abejonė dėl Anjezės likimo, liūdna nuojauta dėl tėvo 
Kristoforo ir dar mintis, kad maras vis tebesiaučia. 

Pavakare Rencas atėjo į Sestą. Liūtis, rodėsi, nė neketino nu- 
stoti. Permirkęs lig paskutinio siūlelio, bet jausdamasis žvalus kaip 
niekada ir žinodamas, kaip sunku rasti prieglobstį, o dar tokiam 
sulytam ir purvinam, Rencas nė nepagalvojo apie nakvynę. Vienin- 
telis dalykas, kuris jam nedavė ramybės, tai atsiradęs apetitas: džiu- 

gi nuotaika būtų padėjusi greitai suvirškinti ne tik tą skystą sriubą, 
kuria jį pavaišino kapucinas. Apsidairė į šalis, ar nepamatys kur 
arti kepyklos, ir pamatė. Su žnyplėmis ir kitomis ceremonijomis 
gavo dvi bandeles. Įsikišo vieną į kišenę, kitą į burną ir — pirmyn. 

Kai ėjo per Moncą, jau buvo naktis. Vis dėlto jam pavyko 
rasti vartus išeiti į reikiamą kelią. Tai buvo, žinoma, didelė sėkmė, 
bet galite įsivaizduoti, koks tai buvo kelias ir koks jis darėsi minu- 
tė po minutės. Jis rangėsi tarp dviejų šlaitų (kaip visi čionykščiai 
keliai, — apie tai mes tikriausiai jau esame kalbėję kitoj vietoj) 
tartum upės vaga, ir dabar jį galėjai pavadinti jeigu ne upe, tai 
bent klampiu kanalu. Kas žingsnis smukai į tokią duobę, kad tik 
su dideliu vargu galėjai ištraukti kojas, nekalbant jau apie batus. 
Bet Rencas stūmėsi į priekį be jokio nekantravimo, nesiplūsdamas 
ir negieždamas apmaudo, galvodamas, kad kiekvienas žingsnis, nors 
ir kiek reikalauja jėgų, veda jį pirmyn ir kad liūtis su Dievo padė- 
jimu praeis, ir kad ilgainiui išauš diena, ir kad kelias, kuriuo jis 
dabar eina, tada bus jau nueitas. 

Pasakysiu taip pat, kad jis galvojo apie tai vien tada, kai nebe- 
galėjo galvoti apie ką nors kita. Tai buvo tarsi prasiblaškymas, 
o šiaip jam nėjo iš minties liūdni praėjusių metų įvykiai: juk praei- 
tyje — tiek visokiausių sunkumų, tiek kliūčių, tiek akimirkų, kai 
jis buvo jau netenkąs bet kokios vilties, kai viskas atrodė prarasta. 
O dabar jis svajojo apie visai kitokią ateitį: kaip parvažiuos Liu- 
čija, kaip juodu kels vestuves, tvarkys savo namus, pasakos vienas 
kitam apie praėjusius įvykius ir kaip toliau gyvens. 

Ką jis darė priėjęs du kelius? Gal šioks toks vietovės pažinimas, 
gal silpna prieblandos šviesa jam visą laiką padėjo rasti tikrą kelią, 
o gal nuspėdavo jį netyčia, — negaliu jums pasakyti. Paprastai jis 
pasakodavo savo istoriją labai smulkiai ir net gerokai ištęsdavo 
(tai leidžia manyti, kad mūsų anonimas ją bus girdėjęs iš jo paties 
lūpų, ir ne kartą), bet šioje vietoje sakydavo, kad tą naktį pri- 
simenąs lyg per sapną. Šiaip ar taip, nakčiai baigiantis jis atsidūrė 
ant Ados kranto. 

Pliaupė be paliovos, bet vienu metu iš liūties paliko lietutis, 
o paskui ėmė dulkti visai smulki, rami ir lygi dulksna. Aukšti pra- 
retėję debesys dengė visą dangų ištisine, bet lengva ir vaiskia skrais- 
te, ir brėkštanti diena leido Rencui pamatyti apylinkes. Čia buvo 
jo gimtinė, ir tai, ką jis pajuto ją pamatęs, neįmanoma aprašyti. 
Galiu tiktai pasakyti, kad visi tie kalnai, netolima Rezegonė, visa 

Leko teritorija, viskas buvo jam be galo miela ir artima. Pasižiū- 
rėjo ir į save ir įsitikino, kad atrodo labai keistai. Teisybę sakant, 
jau iš savo savijautos suprato, kaip turi dabar atrodyti: visi dra- 
bužiai permirkę ir prilipę prie kūno; nuo galvos ligi juostos žliaugia 
čiurkšlės kaip iš nutekamojo vamzdžio: nuo juostos ligi padų viskas 
dumblina, lyg mažytės dėmelės tėra vietos, neapsidėjusios dumblo 
sluoksniu. Ir jeigu jis būtų pamatęs save veidrodyje visu ūgiu, su 
permirkusiais ir nulinkusiais skrybėlės kraštais, užkritusiais ant veido 
ir prilipusiais plaukais, tai būtų pasirodęs pats sau dar juokingesnis. 
Dėl nuovargio, tai gal ir buvo nuvargęs, bet jis to nejautė, o ryto 
vėsa po gaivios nakties ir lietaus maudyklės tiktai kutrino jį ir 
žadino norą žengti dar greičiau. 

Štai jis ir Peskatėje; eina paskutinį kelio galą Ados krantu, 
liūdnai žiūrėdamas į Peskareniką; pereina tiltą; keliais ir laukais 
pasiekia savo svetingo bičiulio namus. Tas, ką tik atsikėlęs, stovi 
tarpdury ir žiūri, koks oras. Pakėlė akis į žmogystą, ligi paskuti- 
nio siūlo permirkusią, visą purvais apsitaškiusią, pasakysim tiesiai — 
baisų murzių, nors ir žvalų ir nėmaž nesivaržantį: kaip gyvas jis 
nebuvo sutikęs neišvaizdesnio ir labiau patenkinto žmogaus. 

— Ėhė! — pasakė jis,— tu jau čia? Tokiu oru? Na, kaip? 

— Ji ten! — sušuko Rencas.— Ji ten! Ten! 

— Sveika? 

— Pasveikusi, tai dar geriau. Visą gyvenimą dėkosiu Viešpa- 
čiui ir Madonai. Bet kas ten dedasi, — baisūs dalykai! Aš paskui 
tau viską papasakosiu. 

— Bet ir atrodai tu! 

— Gražiai, ką? 

— Teisybę pasakius, jeigu išgręžtum vandenį iš tavo drabu- 
žių viršutinės pusės, būtų galima išplauti visą apatinę. Bet pala, 
pala, aš tau tuoj užkursiu ugnį. 

— Na, ką gi, ne pro šalį bus. Žinai, kur lietus mane užklupo? 
Prie pat ligoninės vartų. Niekis! Oras daro savo, o aš — savo. 

Bičiulis išėjo ir grįžo su dviem pundeliais žagarų. Vieną padėjo 
ant žemės, kitą — į židinį ir, papūtęs į krūvelę iš vakaro likusių 
žarijų, greitai užkūrė kaitrią ugnį. Tuo tarpu Rencas nusiėmė skry- 
bėlę ir, porą kartų ją papurtęs, numetė ant grindų. Ne taip lengva 
buvo nusivilkti striukę. Paskui išsitraukė iš kelnių kišenės peilį. 
Makštys buvo visiškai sugadintos, tartum būtų išgulėjusios kurį laiką 
vandenyje. Jis padėjo jas ant suolelio ir pasakė: 

— Na, joms taip pat gerai kliuvo, bet užtat koks lietus, koks 
lietus! Reikia tik Dievui dėkoti! O juk aš vos vos... Paskui tau pa- 
pasakosiu.— Ir Rencas pasitrynė rankas.— Dabar padaryk man dar 
vieną paslaugą, — pridūrė jis.— Atsimeni, aš palikau kambary ryšu- 
lėlį, nueik ir atnešk jį man, nes kol išdžius viskas, kas ant manęs... 

Grįžęs su ryšulėliu, bičiulis tarė: 

— Manau, kad būsi ir gerokai išalkęs. Suprantu, kad gerti tau 
kelyje netrūko, bet valgyt... 

— Vakar vėlai vakare gavau nusipirkti dvi bandeles, bet, tei- 
sybę sakant, man tas buvo tik ant vieno danties. 

— Tai aš jau tuo pasirūpinsiu,— tarė bičiulis. Jis įpylė į kati- 
lėlį vandens, pakabino ant grandinės ir pridūrė: — Einu melžti, 
kai grįšiu su pienu, vanduo bus užviręs, išsivirsim skanios kukurūzų 
košės. O tu kol kas tvarkykis. 

Likęs vienas, Rencas vargais negalais nusivilko kitus drabužius, 
kurie buvo tiesiog prilipę prie kūno. Nusišluostęs persirengė nuo 
galvos ligi kojų. Bičiulis sugrįžo ir ėmėsi triūsti prie katilėlio. Ren- 
cas atsisėdo ir laukė pusryčių. 

— Dabar jaučiu, kad nuvargęs,— tarė jis,— nieko sau kelio 
galą įveikiau. Bet viskas niekis. Visos dienos neužtektų, kol išpasako- 
čiau, kas pasidarė Milane! Tą reikia pamatyti savo akimis, paliesti 
savo rankomis. Nuo to pats sau šlykštus pasidarai! Galiu pasakyti, 
kad ši pirtis man teko pačiu laiku. O ką tie ponai norėjo ten man 
padaryti! Palauk, išgirsi. Bet kad tu būtum matęs ligoninę! Gali 
visai netekti galvos toje kančių jūroje. Na, tiek to. Paskui- viską 
tau papasakosiu... O ji ten, ir atvažiuos čionai, ir bus mano žmona, 
ir tu turėsi būti liudininku, ir tegu sau siaučia maras, o mes pasilinks- 
minsim valandą kitą. 

Beje, Rencas išlaikė duotą bičiuliui žodį ir visą dieną pasakojo 
jam, ką matė. Juoba kad lijo be perstojo ir bičiulis praleido visą 
dieną namie: čia sėdėjo šalia svečio, čia plušo prie nedidelio kubilo 
ir statinaitės — rengėsi doroti vynuogių derlių. Rencas, žinoma, 
jam talkino, nes, kaip jis sakėsi, buvo iš tokių, kurie labiau pavargsta 
nuo dykinėjimo negu nuo darbo. Tačiau nesusilaikė nenubėgęs 
trumpam prie Anjezės namų ir nepažvelgęs į mielą langelį. Trin- 
damasis iš džiaugsmo rankas, grįžo niekieno nepastebėtas ir išsyk 
nuėjo gulti. Atsikėlė prieš dieną ir, pamatęs, kad lietus nustojęs, 
nors dangus dar ne visai giedras, išėjo į Pastūrą. 

Dar buvo anksti, kai jis ten nukako: juk norą kuo greičiau pa- 

siekti kelionės galą turėjo turbūt ne mažesnį kaip skaitytojas. Pasi- 
klausė apie Anjezę ir sužinojo, kad ji sveika. Jam parodė atkampų 
namelį, kuriame ji gyveno. Jis patraukė tenai ir iš gatvės pašaukė 
šeimininkę. Išgirdusi jo balsą, Anjezė tekina pribėgo prie lango, 
ir kol ji pravėrė burną kažką pasakyti ar sušukti, jis užbėgo jai 
už akių: 

— Liučija pasveiko. Mačiau ją užvakar. Ji siunčia jums labas 
dienas ir greitai grįš. O aš turiu daug, labai daug ko jums papasa- 
koti. 

Nustebinta Renco pasirodymo, apsidžiaugusi jo atnešta žinia 
ir trokšdama sužinoti viską kuo greičiau, Anjezė čia šūkavo, čia 
klausė, bet nieko kaip reikiant negalėjo pasakyti. Paskui, pamir- 
šusi visas atsargumo priemones, kurias jau seniai naudojo, Anjezė 
tarė: 

— Tuoj atidarysiu duris. 

— Palaukite: o maras? — tarė Rencas.— Jūs turbūt nesirgote? 

— Aš tai ne. O jūs? 

— Sirgau. Todėl būkit atsargi. Aš tiesiai iš Milano. Ir ten, gali- 
ma sakyti, murdžiausi po epidemiją. Tiesa, aš visus apdarus pa- 
keičiau, nuo galvos ligi kojų. Bet juk ta bjaurybė lipni kaip kokie 
apžavai. Ir kadangi Viešpats jus saugojo ligi šiol, norėčiau, kad 
būtumėt kuo atsargesnė, kol epidemija pasibaigs. Juk jūs — mūsų 
miela mamytė, ir aš noriu, kad mes linksmai pagyventume drauge 
kuo ilgiau ir susilauktume atpildo už mūsų, bent jau mano, patirtas 
kančias. 

— Bet... — buvo bepradedanti Anjezė. 

— Na, na,— pertraukė Rencas,— jokių „bet“. Aš žinau, ką 
jūs norite pasakyti. Paklausykite ir pamatysite, kad jokių „bet“ 
negali būti. Einam kur nors į gryną orą, kur galima pasišnekėti 
ramiai ir be jokio pavojaus, ir jūs viską sužinosit. 

Anjezė, parodžiusi jam sodelį už tvoros, pridūrė: 

— Eikit ten. Pamatysite du suolelius vieną priešais kitą, jie 
lyg tyčia ten pastatyti. Aš tuoj ateinu. 

Rencas nuėjo į sodelį ir atsisėdo ant vieno suolelio. Po valandėlės 
ant kito prisėdo Anjezė. Ir aš tvirtai tikiu, kad jeigu skaitytojas, 
gerai Žinantis visus ankstesnius įvykius, būtų atsidūręs ten trečias 
ir savo akimis pamatęs, kaip jie gyvai kalba, savo ausimis išgirdęs 
visus karštus jų žodžius, klausimus, aiškinimus, džiaugsmingus šūks- 
nius, užuojautas, sveikinimus, pasakojimus ir apie doną Rodrigą, 

ir apie tėvą Kristoforą, ir apie visa kita, ir visus jų ateities gyvenimo 
planus, tokius aiškius ir tikslius kaip ir praeities vaizdai, — aš tvirtai 
tikiu, kad jam būtų buvę labai įdomu ir jis būtų pakilęs nuo suo- 
lelio paskutinis. Bet matyti visą šį pokalbį prieš save popieriuje, 
surašytą nebyliais žodžiais rašalu, ir nerasti jame nė vieno naujo 
įvykio, aš manau, jam vargu ar bus įdomu — geriau jam patiks 
pačiam tai įsivaizduoti. Baigdami jie nusprendė, kad įsikurs visi 
kartu Bergame, tame kaime, kur Rencas jau buvo įkėlęs koją. Kada 
tai bus, dabar dar nebuvo galima nutarti, nes viskas parėjo nuo 
maro ir nuo kitų aplinkybių. Kai tiktai praeis pavojus, Anjezė grįš 
namo ir lauks Liučijos, arba Liučija lauks jos tenai. Tuo metu Ren- 
cas ne kartą apsilankys Pastūre, matysis su jos motina ir prane- 
šinės jai viską, kas atsitiks. 

Prieš nueidamas jis ir Anjezei pasiūlė pinigų, sakydamas: 

— Štai matote, tebeturiu visus tuos pinigus. Aš taip pat daviau 
žodį jų neliesti, kol viskas paaiškės. Dabar, jeigu jums jų reikia, 
atneškit čionai dubenėlį su vandeniu ir actu. Aš sumesiu į jį visus 
šituos penkiasdešimt skudų — tokius gražius ir šveitrius. 

— Nereikia, nereikia, — atsakė ji,— aš dar turiu pinigų, ir net 
daugiau, negu man reikia. Pasilaikykit savo dalį, jie jums pravers, 
kai tvarkysitės ūkį. 

Rencas grįžo į Peskaię, džiaugdamasis, kad rado gyvą ir sveiką 
tokį brangų žmogų. Likusią dienos dalį ir visą naktį jis praleido 
savo bičiulio namuose. Rytojaus dieną — vėl kelionėn, bet jau į 
kitą pusę, kitaip sakant, į naujai pasirinktą tėvynę. 

Jis rado Bortolą taip pat visai sveiką ir jau ne taip bijantį maro, 
nes per tas kelias dienas padėtis ir ten pagerėjo. Žmonių jau apsirg- 
davo kur kas mažiau, o ir liga buvo jau nebe ta. Dingo mirtinos mė- 
lynės ir smarkūs priepuoliai, liko tik nedidelis karščiavimas, daugiau- 
sia grįžtamasis, iškildavo nedideli bespalviai gumbai, kuriuos buvo 
galima išgydyti kaip paprastas šunvotes. Visa aplinkui, rodėsi, staiga 
pasikeitė, — likę gyvi ėmė išeidinėti iš namų, skaičiuoti, kiek kai- 
mynų nebėra jų tarpe, reikšti vieni kitiems užuojautas ir sveikintis. 
Ėmė šnekėti jau, kad metas vėl pradėti darbą dirbtuvėse: šeiminin- 
kai jau ieškojo darbininkų ir siūlė jiems rankpinigių, ypač tuose 
darbuose, kur ir prieš marą jų stigo, pavyzdžiui, šilko gamyboje. 
Be ilgų prašymų Rencas pusbroliui pažadėjo (jeigu jo nutarimui 
būsią pritarta) vėl stoti į darbą, kai tiktai grįšiąs su saviškėmis ir 
apsigyvensiąs čia. O tuo tarpu jis tvarkė būtiniausius reikalus: susirado 

didesnį namą, kas dabar, deja, buvo lengva ir nebrangu, įsigijo 
baldų ir virtuvės rakandų. Šį kartą Rencas jau eikvojo savo išteklius, 
beje, nelabai juos sumažindamas, nes viskas buvo pigu: daiktų buvo 
žymiai daugiau negu žmonių, juos perkančių. 

Po kažkiek dienų jis vėl grįžo į gimtąjį kaimą ir jį rado labai 
smarkiai pasikeitusį į gerąją pusę. Tuojau nubėgo į Pastūrą. Anjezė 
buvo visiškai nusiraminusi ir pasirengusi bet kada grįžti namo, todėl 
jis pats ir palydėjo ją tenai. Nepasakosime, ką jie jautė, ką kalbėjo, 
kartu vėl pamatę pažįstamas vietas. 

Anjezė rado viską, kaip buvo palikusi, todėl negalėjo susilaikyti 
nepasakiusi, kad šį kartą vargšės našlės ir vargšės merginos namus 
saugojo patys angelai. 

— O aną kartą, — pridūrė ji, — ko gero, galėjai pagalvoti, kad 
Viešpaties žvilgsnis buvo nukreiptas kitur ir jis nesirūpino mumis, 
nes leido išgrobstyti mūsų menką mantą. Bet va, žiūrėk, iš kitos 
pusės jis atsiuntė man gražaus pinigo, ir aš galėjau viską susitvarkyti. 
Sakau — viską, nors, žinoma, taip nėra. Juk jie kartu su kitais 
daiktais išnešė ir Liučijos kraitį, gerą ir naują, ir dabar mes jo 
taip pasigendame. Bet va žiūrėkit, ir kraitis mums atkeliauja — 
iš kitos pusės. Na, kas būtų galėjęs man pasakyti, kai aš iš kailio 
nėriausi, taisydama pirmąjį jos kraitį: „Tu manai, kad dirbi Liu- 
čijai, ech tu, vargše moterėle! Dirbi, o nežinai kam: vienas dangus 
težino, kas per sutvėrimai vilkės tais baltiniais, tomis suknelėmis. 
O jos tikrąjį kraitį, kuris atiteks kaip tik Liučijai, patieks viena 
gera ponia, apie kurią tu netgi nežinai, kad ji gyvena šiame pa- 
saulyje“. 

Pirmiausia Anjezė pasirūpino paruošti savo vargingame name- 
lyje kiek galint padoresnį kambarėlį tai gerajai poniai. Paskui nuėjo 
ieškoti šilko vyniojimui ir, įsitraukusi į darbą, ne taip nuobodžiai leido 
laiką. 

Rencas taip pat nedykinėjo šiomis dienomis, dabar jam be galo 
ilgomis. Laimė, jis mokėjo du amatus, taigi vėl ėmėsi lauko darbų. 
Tarpais padėdavo savo šeimininkui, kuriam buvo tikra laimė, kad 
tokiomis karštomis dienomis gavo darbininką, ir dar tokį sumanų; 
tarpais kasinėjo, tikriau sakant, iš naujo įdirbo Anjezės darželį, 
visiškai apleistą, kai jos čia nebuvo. Savo paties sklypo visai ne- 
žiūrėjo — sakė, kad tas perukas per daug sutaršytas ir kad jam 
sutvarkyti dviejų rankų nepakanka. Ir nekėlė kojos nei ten, nei į 
savo namus: jam buvo skaudu žiūrėti į tą nusiaubimą, ir jis jau 

tvirtai nusprendė žūt būt atsikratyti sklypu ir namais, o už gautus 
pinigus kurtis naujoje tėvynėje. 

Jeigu likusieji gyvi atrodė vienas kitam tarytum prisikėlę iš numi- 
rusių, tai Rencas savo kaimo gyventojams prisikėlė, taip sakant, du 
kartus. Visi nuoširdžiai priimdavo ir sveikindavo jį, kiekvienas no- 
rėjo išgirsti jo istoriją iš jo paties. Jūs gal paklausite: o kaipgi 
įsakymas jį suimti? Dalykas čia paprastas: Rencas beveik visai pa- 
miršo jį, manydamas, kad tie, kas galėtų jį vykdyti, visiškai apie 
jį negalvoja, — ir jis neklydo. Ir taip buvo ne tik dėl maro, kuris 
daug ką palaidojo, bet ir išvis tais laikais (kaip matėte įvairiose 
mūsų istorijos vietose) buvo įprastas reiškinys, kad dekretai, tiek 
bendro pobūdžio, tiek ir privataus, išleisti prieš atskirus asmenis, 
dažnai likdavo be padarinių, o išsyk jie būdavo įvykdomi tik tuo 
atveju, kai būdavo įpainiota asmeninė kokio nors galingo žmogaus 
neapykanta, kuri suteikdavo dekretams gyvybingumo ir galios. Čia 
būdavo visai taip, kaip esti su šautuvo kulkomis, kurios, nepatai- 
kiusios į taikinį, mėtosi žemėje, niekam nekenkdamos. Tai neišven- 
giama pasekmė to, kad dekretai buvo kepami labai jau lengvai. 
Žmogaus energija turi ribas: per daug uoliai leidžiant įsakymus, 
nelikdavo laiko jiems vykdyti. Siūsi plačias rankoves — nustriukinsi 
skvernus. 

Tam, kas norėtų taip pat sužinoti, kaip šiuo metu Rencas sugy- 
veno su donu Abondiju, pasakysiu, kad abu vengė vienas kito. 
Donas Abondijas bijojo, kad vėl neužeitų kalba apie jungtuves: 
vien tik pagalvojus apie jas, prieš akis jam iškildavo iš vienos pusės 
donas Rodrigas su savo bravais, o iš kitos — kardinolas su savo 
pamokymais; o Rencas nusprendė nieko jam nesakyti ligi pat jung- 
tuvių, mat nenorėjo suteikti jam dingsties iš anksto purkštauti ir 
išradinėti, ko gero, kokių nors naujų kliūčių arba privelti keblumų 
nereikalingais plepalais. Donas Abondijas be paliovos šnekėjo apie 
tai su Anjeze. „Kaip jūs manote, ar greitai ji parvažiuos?“ — 
klausdavo vienas. „Manau, greitai“,— atsakydavo kita. Ir neretai 
tas, kas atsakydavo, netrukus pats to paties klausdavo. Tokiomis 
ir panašiomis išmoningomis kalbomis jie stengėsi nustumti laiką, 
kuris jiems rodėsi begalinis, nors ir kasdien trumpėjo. 

O skaitytojui laukimo laiką sutrumpinsim ligi vienos akimirkos: 
trumpai papasakosim, kad, praėjus kelioms dienoms po to, kai Ren- 
cas apsilankė ligoninėje, Liučija išėjo iš ten kartu su gerąja našle, 
o kadangi buvo paskelbtas visuotinis karantinas, tai jos ir atbuvo 

Jį drauge, užsidariusios našlės namuose. Dalį laiko jos praleido 
taisydamos Liučijai kraitį: kad ir kiek varžydamasi, čia darbavosi 
ir ji pati. Karantinui pasibaigus, našlė pavedė parduotuvę ir namus 
saugoti tam pačiam broliui komisarui ir pradėjo rengtis kelionei. 
Čia mes išsyk galėtume pridurti: iškeliavo, nuvažiavo ir taip toliau. 
Bet kad ir kaip skubėtume žengti koja kojon su nekantriu skaitytoju, 
negalime apeiti tylomis trijų šio laiko tarpo aplinkybių. Bent jau 
dviejų, mums atrodo, neturime teisės praleisti, — to skaitytojas mums 
nedovanotų. 

Pirmoji — ta, kad kai Liučija vėl ėmė našlei pasakoti savo nutiki- 
mus, jau smulkiau ir nuosekliau negu pirmą kartą, — tada mat 
buvo pernelyg susijaudinusi, — kai aiškiau nušvietė tą sinjorą, kuri 
ją buvo priglaudusi Moncos vienuolyne, ji sužinojo iš našlės tokių 
dalykų, kurie padėjo jai atskleisti daug paslapčių ir kartu persmel- 
kė jai širdį skaudžia nuostaba ir siaubu. Ji iš našlės sužinojo, kad 
nelaimingoji buvo įtarta baisiomis piktadarybėmis ir kardinolo įsa- 
kymu perkelta į vieną iš Milano vienuolynų; kad ten ilgai dūko 
ir gynėsi, bet galiausiai ėmė atgailauti ir prisipažino kalta, ir kad 
po to jos gyvenimas tapo savanoriška kankyne, tokia žiauria, jog 
nieko baisesnio niekas nebūtų galėjęs sugalvoti, — nebent tik jai 
būtų neleidę taip gyventi. Kas norėtų kiek plačiau susipažinti su 
šia liudna istorija, tas ras ją toje knygoje ir toje vietoje, kurią mes 
jau nurodėme anksčiau, kalbėdami apie tą asmenį*. 

Antroji aplinkybė — ta, kad Liučija, klausinėdama apie tėvą 
Kristoforą visus kapucinus, kuriuos tik matė ligoninėje, sužinojo, 
greičiau su širdgėla negu su nuostaba, kad jis mirė maru. 

Pagaliau prieš išvažiuodama Liučija norėjo ką nors sužinoti 
apie savo ankstesniuosius globėjus ir, kaip ji sakė, atlikti savo pa- 
reigą jiems, jeigu kuris iš jų liko gyvas. Našlė palydėjo ją į namus, 
ir čia jos patyrė, kad abu jie nukeliavę į kitą pasaulį. Pasakyti 
apie doną Prasedę, kad ji mirė,— tai pasakyti viską. O apie doną 
Ferantę, kadangi jis buvo mokytas žmogus, mūsų anonimas tarė 
būsiant reikalinga pakalbėti plačiau, ir mes savo atsakomybe ir 
rizika nurašysim beveik viską, ką jis parašė apie tai. 

Taigi jis sako, kad kai tik kilo kalbos apie marą, donas Ferantė 
tapo vienu iš pačių uoliausių jo neigėjų ir ligi pat galo tvirtai rėmė 
šią nuomonę, bet ne triukšmingais pareiškimais, kaip liaudis, o sam- 


* Ripamontis, Tėvynės istorija. Dek. V, kn. VI, sk. III. (Autoriaus past.) 

protavimais, apie kuriuos niekas bent nepasakys, kad jie nelogiški. 

— In rerum naturu*.— kalbėjo jis,— yra tik dvi daiktų rūšys: 
substancijos ir akcidencijos, ir jeigu aš įrodysiu, kad epidemija ne- 
gali būti nei viena, nei kita, tai tuo įrodysiu, kad jos visai nėra, 
kad ji — chimera. Taigi pradedu. Substancijos esti arba dvasinės, 
arba materialinės. Kad epidemija būtų dvasinė substancija,— tai 
tokia nesąmonė, kurios niekas nebandys įrodinėti, apie tai neverta 
ir kalbėti. Materialinės substancijos esti arba paprastos, arba sudė- 
tingos. Epidemija nėra paprasta substancija, ir tai galima įrodyti 
keturiais žodžiais: ji nėra oro substancija, nes jeigu būtų tokia, ji, 
užuot perėjusi iš vieno kūno į kitą, iš karto išsklistų į savo sferą; 
j1 nėra vandens substancija, nes tada ji galėtų pati drėkinti ir džiūti 
vėjyje; ji nėra ugnies substancija, nes tada ji degintų; ir nėra žemės 
substancija, nes tuo atveju būtų matoma. Bet ji nėra ir sudėtinga 
substancija. nės tada, šiaip ar taip. ji turėtų būti suvokiama ir re- 
gėjimu, ir lytėjimu. O kas gi matė epidemiją? Kas ją lytėjo? Belie- 
ka patyrinėti, ar ji gali būti akcidencija. Tai jau visai kvaila. Ponai 
daktarai teigia, kad ji pereina iš vieno kūno į kitą: čia jų koziris, 
čia pretekstas visiems jų beprasmiškiems įsakymams. Taigi, many- 
dami, kad epidemija yra akcidencija, turėtume sutikti, kad ji — 
perduodamoji akcidencija. Du žodžiai. prieštaraujantys vienas kitam: 
visoje filosofijoje nieko nėra aiškesnio ir tikresnio kaip teiginys, 
kad akcidencija negali pereiti iš vieno daikto į kitą. O jeigu jie, 
norėdami išvengti šios Scilės, sakys, kad epidemija yra išvestinė 
akcidencija, tai jie paklius pas Charibdę. nes jeigu ji išvestinė, tai, 
vadinasi, ji nepersiduoda, neplinta, kaip jie plepa. Nustačius šiuos 
principus, kokia prasmė kalbėti apie mėlynes, išbėrimus, votis?.. 

— Tai nesąmonės,— pareiškė kažkuris iš jo pašnekovų. 

— Ne, ne,— atkirto donas Ferantė,— aš to nesakau: mokslas 
yra mokslas, reikia tiktai mokėti juo naudotis. Mėlynės, išbėrimai, 
votys, seilių liaukų uždegimai, violetiniai patinimai, juodi furun- 
kulai — vis tai pagarbos verti žodžiai, turintys aiškią ir tikslią pras- 
mę, bet aš sakau, kad jie neturi nieko bendro su šiuo klausimu. 
Kas gi neigia, kad tokių dalykų gali būti ir kad jų netgi esama? 
Svarbiausia yra žinoti, kokia jų kilmė. 

Čia prasidėjo nemalonumai ir donui Ferantei. Kol jis vien tik 
neigė nuomonę, kad čia epidemija, jis visur rasdavo atidžių ir pa- 

lankių klausvtojų, nes sunku net apsakyti, koks didelis yra profe- 
sionalaus mokslininko autoritetas, kai jis nori kitiems įrodyti tai, kuo 
jie jau yra įsitikinę. Bet kai jis pabandė iškelti skirtybę ir panoro 
įrodyti, kad gydytojai klydo ne tvirtindami, jog tai baisi ir visuo- 
tinė liga, o nusakydami jos priežastį, — tada (aš kalbu apie pačią 
pradžią, kai apie marą niekas nenorėjo nė girdėti) vietoj palankių 
ausų jis susidurdavo tiktai su atžagariais ir nesukalbamais liežuviais. 
Atėjo galas jo ilgiausiems pamokymams, ir savo teoriją jis dabar 
galėjo dėstyti vien tik nuotrupomis ir fragmentais. 

— Tikroji priežastis, deja, yra,— sakė jis — ir ją pripažinti 
turi netgi tie, kurie kabinasi už kitų, išlaužtų iš piršto... Tegul jie 
pamėgina, jei gali, paneigti tą lemtingą Saturno konjunkciją su Ju- 
piteriu. Ir kur girdėta, kad įtaka plinta?.. Ir tegu šie ponai pamė- 
gina man nuneigti įtaką!.. Gal jie net ims neigti, kad yra dangaus 
šviesuliai? O gal jie sumanys tvirtinti, kad šviesuliai danguje šiaip 
sau laikosi, kaip į pagalvėlį įsmeigtų segtukų galvutės?.. Bet atleiskite, 
ko aš niekaip negaliu suprasti, tai tų ponų medikų: jie pripažįsta, 
kad mus veikia tokia klastinga konjunkcija, o paskui ateina ir ramiau- 
siai pareiškia: neprisilieskite čia, neprisilieskite ten ir išvengsite 
pavojaus! Tarytum toks vengimas materialiai prisiliesti žemiškų kū- 
nų galėtų panaikinti slaptą dangaus kūnų poveikį! Ir pluša deginda- 
mi kažkokius skudurus! Vargšai žmonės! Nejaugi jūs sudeginsite 
Jupiterį? Sudeginsite Saturną?'*? 

His fretus*, kitaip tariant, pasitikėdamas savo išmoningais argu- 
mentais, jis nesiėmė jokių atsargumo priemonių prieš marą, užsi- 
krėtė juo ir atsigulė į lovą mirti nelyginant Metastazijo'“" herojus, 
susiginčijęs su žvaigždėmis. 

O jo garsioji biblioteka? Ji galbūt ir dabar tebėra išmėtyta ant 
bukinistų prekystalių. 

Vieną vakarą Anjezė išgirdo, kaip prie vartų sustojo karieta. 
„Turbut ji!“ Iš tikrųjų tai buvo Liučija kartu su gerąja našle. Kaip 
jos pasisveikino, tegul skaitytojas įsivaizduoja pats. 


* Remdamasis tuo (lot.). 

Kitą rytą, labai anksti, pasirodė Rencas,— nieko nežinodamas, 
jis atėjo pasiguosti Anjezei, kad taip ilgai neparvažiuoja Liučija. 
Viską, ką jis darė ir kalbėjo, atsidūręs akis į akį su ja, mes taip pat 
paliekame skaitytojo vaizduotei. O Liučijos elgesys su juo, priešingai, 
buvo toks, kad jam aprašyti nereikės daug laiko. 

— Sveiki, kaip gyvuojate? — tarė ji, nuleidusi akis, bet nė kiek 
nesumišusi. Nepamanykite, kad Rencui toks elgesys pasirodė per 
daug šaltas ir kad jis užsigavo. Jis puikiai permanė tų žodžių tikrą- 
ją prasmę. Panašiai kaip išauklėtų žmonių tarpe komplimentų nie- 
kas nesupranta pažodžiui, taip ir jis gerai žinojo, kad tie Žodžiai 
neišreiškia viso to, kas dedasi Liučijos širdyje. Be to, nesunku buvo 
pastebėti, kad ji dvejopai taria šiuos Žodžius: vienaip — Rencui, 
kitaip — visiems kitiems Žmonėms. 

— Labai gerai, kai jus matau,— atsakė jaunikaitis nuvalkiotu 
posakiu, kurį betgi šią valandėlę galėjo ir pats sugalvoti. 

— Vargšas mūsų tėvas Kristoforas... — tarė Liučija.— Mels- 
kitės už jo sielos išganymą; nors galima tikrai pasakyti, kad šiuo 
metu jis meldžiasi ten už mus. 

— Deja, to buvo galima laukti,— tarė Rencas. 

Ir tai buvo ne vienintelė liūdna styga, kurią jie palietė kalbėdami. 
Bet ką ten! Nors ir ką jie būtų šnekėję, pokalbis visada jam rodėsi 
nuostabus. Kaip tie risti žirgai, kurie čia kasa kanopomis žemę, 
čia šasteli į vieną pusę, čia į kitą, trypia kojomis, nejudėdami iš 
vietos, išdarinėja visokias išdaigas, kol žengia pirmą žingsnį, o paskui 
jau šoka iš vietos ir lekia, tarytum vėjo nešami,— toks pasidarė 
Rencui laikas: iš pradžių minutės atrodė kaip valandos, o paskui 
valandos kaip minutės. 

Našlė ne tik nevaržė draugijos, bet ir pati greit su ja apsiprato. 
Kai Rencas matė ją skurdžioje ligoninės lovelėje, jis, žinoma, nega- 
lėjo įsivaizduoti, kad ji tokio draugiško ir linksmo būdo. Bet juk 
ligoninė ir sodžius, mirtis ir vestuvės — ne tas pat. Su Anjeze ji 
tuoj susibičiuliavo; o matyti ją su Liučija buvo vienas malonumas: 
švelni, bet mėgstanti paišdykauti, ji meiliai pajuokaudavo iš bičiulės, 
jos neužgaudama, leisdama sau pasakyti tik tai, kas paskatintų Liu- 
čiją parodyti visą džiaugsmą, slypintį jos širdyje. 

Galiausiai Rencas pasisakė einąs pas doną Abondiją susitarti 
dėl jungtuvių. Jis nuėjo tenai ir prakalbo, truputį šypsodamasis, bet 
kartu ir pagarbiai: 

— Kunige klebone, turbūt jums praėjo tas galvos skausmas, 

kuris, kaip sakėte, trukdė mus sujungti? Laikas atėjo. Nuotaka 
čia, ir aš noriu sužinoti, kada jums bus patogiau. Bet šį kartą pra- 
šyčiau paskubėti. 

Donas Abondijas neatsisakė, bet vėl ėmė išsisukinėti, atsikal- 
binėti, daryti kažkokias užuominas: kam lįsti visiems į akis ir gar- 
sinti savo vardą, kai gresia suėmimas? Juk lygiai gerai galima tai 
padaryti kur nors kitur. Ir dar šis, ir dar tas... 

— Suprantu,— tarė Rencas,— jums vis dar truputį skauda 
galvą. Bet paklausykit manęs, paklausykit.— Ir ėmė pasakoti, kokį 
matė vargšą doną Rodrigą.— Dabar jis jau tikriausiai nukeliavęs 
į aną pasaulį. Tikėkimės, — baigė jis,— kad Viešpats parodė jam 
gailestingumą. 

— Kam gi tai minėti? — tarė donas Abondijas.— Argi aš atsi- 
sakau? Aš nė nemaniau atsisakyti; aš kalbu... aš įkalbinėju visai 
į Mane: juk aš — suskilęs puodas; ir taip pat viena koja stovėjau 
greičiau grabe negu ant žemės, o vis dėlto aš čia, ir... jeigu manęs 
neužpuls bėdos... Na, tiek to... Gal dar kiek pagyvensiu. Be to, pa- 
galvokit, juk visokio būdo žmonių yra. Beje, kartoju, kam gi tai 
minėti? 

Po ilgų ginčų ir prieštaravimų, tiek pat menkai įtikinamų, Rencas 
mandagiai nusilenkė, grįžo pas saviškes, joms viską papasakojo ir 
baigė tokiais žodžiais: 

— Aš išėjau, nes man jis įkyrėjo ligi gyvo kaulo ir aš bijojau, 
kad, netekęs kantrybės, galiu jį įžeisti. Tarpais jis rodėsi lygiai 
toks pat kaip seniau: tie patys išsisukinėjimai, tie patys išvedžioji- 
mai. Esu tikras, kad jeigu mūsų pokalbis būtų dar kiek užtrukęs, 
jis tikriausiai vėl būtų ėmęs kaišioti lotyniškus žodžius. Matau, kad 
vėl pradės vilkinti. Geriau jau darykime taip, kaip pataria jis: va- 
žiuokim tuoktis ten, kur ketiname gyventi. 

— Žinot, ką padarysim? — tarė našlė.— Nueisim mes, moterys, 
dar kartą pamėginti. Pažiūrėsim, gal mums geriau pasiseks. Man 
bus malonu susipažinti su tuo žmogumi ir įsitikinti, ar jis iš tikrųjų 
toks, kaip sakote. Nueisim po pietų,— nereikia tuoj pat užpulti 
antrą kartą. O tuo tarpu, ponas jauniki, nuveskit mus truputį pa- 
sivaikščioti, mus abi, kol Anjezė užsiėmusi. Aš pabūsiu Liučijai už 
motiną. Baisiai noriu kuo geriau apžiūrėti šį ežerą, šiuos kalnus — 
apie juos tiek daug esu girdėjusi. Mačiau tik mažumėlį, ir tai man 
pasirodė nuostabiai gražu. 

Rencas pirmiausia jas nusivedė į savo šeimininko namus, ir ta 
proga čia įvyko tikra šventė. Išeidamos jos pakvietė šeimininką ne 
tik tądien, bet ir kitomis dienomis, kada galės, ateiti pas jas pietų. 


Po pasivaikščiojimo buvo pietūs, po to Rencas išėjo, nepasakęs 
kur. Moterys valandėlę pasišnekučiavo, pasitarė, kaip geriau paimti 
į nagą doną Abondiją, ir pagaliau susirengė į puolimą. 

— Štai ir jos čia, — tarė pats sau donas Abondijas, bet tuoj pat 
nutaisė abejingą miną. Liučiją jis maloniai pasveikino sugrįžimo 
proga, Anjezei linktelėjo, o atvykėlei mandagiai pareiškė pagarbą. 
Paskiau pakvietė jas sėstis ir tuoj pat prakalbo apie marą, ėmė klau- 
sinėti Liučiją, kaip ji persirgo tokiomis baisiomis aplinkybėmis. Pa- 
minėjus ligoninę, radosi proga įsiterpti į pokalbį ir poniai, su kuria 
Liučija taip susibičiuliavo. Paskui, aišku, donas Abondijas ėmė kal- 
bėti ir apie savo paties patirtą audrą, po to pagyrė Anjezę, kad taip 
lengvai išsisuko iš maro nagų. Pokalbis užtruko. Jau nuo pat pradžių 
abi vyresniosios moterys nerimavo, tykojo tinkamos progos pradėti 
rūpimą kalbą. Pagaliau kažkuri iš jų dviejų pralaužė ledus. Bet kur 
tau! Tuo klausimu donas Abondijas buvo kurčias. Ne, stačiai jis 
nepasakė „ne“. Bet vėl ėmė išsisukinėti, kreipti kalbą kitur, šokinėjo 
kaip paukščiukas nuo vienos šakos ant kitos. 

— Reikėtų, — kalbėjo jis, — kaip nors pasirūpinti, kad būtų pa- 
naikintas įsakymas suimti Rencą. Štai jūs, ponia, kaip Milano gy- 
ventoja, tikriausiai žinote, kokios čia galimybės: tikriausiai turite 
gerų protekcijų, kokį nors įtakingą riterį. Juk tokiu būdu galima 
išsisukti iš visų bėdų. Arba galima eiti ir trumpiausiu keliu, nesipai- 
niojant į jokias istorijas. Kadangi jaunieji, o kartu ir Anjezė, jau 
tvirtai nusprendė išsikelti iš savo tėvynės (prieš tai aš nieko negaliu 
pasakyti: kur gera, ten ir tėvynė), tai man rodos, kad verčiau susi- 
tvarkyti ten, kur negalioja tas įsakymas. Aš tiesiog laukiu nesulaukiu, 
kada tos jungtuvės įvyks, bet noriu, kad jos įvyktų gražiai, ramiai. 
Teisybę sakant, čia, kur veikia tas įsakymas, aš turbūt negalėčiau 
ramia širdim ištarti sakykloje Lorenco Tramaljino vardo: aš per 
daug jį myliu ir bijočiau jam padaryti blogą paslaugą. Pagalvokite, 
ponia, pagalvokite abi. 

Tada iš vienos pusės Anjezė, iš kitos — našlė ėmė griauti tuos 
išvedžiojimus, bet donas Abondijas vėl juos kėlė, jau kitu pavidalu; 
taip viskas ir ėjo ratu, kol staiga tvirtu žingsniu, su kažkokios 
naujienos atspindžiu veide įžengė Rencas ir tarė: 

— Atvažiavo sinjoras markizas ***. 

— Ką tai reiškia? Kur atvažiavo? — atsistojęs paklausė donas 
Abondijas. 

— Atvažiavo į savo rūmus, kurie anksčiau priklausė donui Ro- 
drigui, nes sinjoras markizas yra, kaip sakoma, patikėto turto pa- 
veldėtojas!“', taigi čia abejonių nebėra. Aš iš savo pusės būčiau 
patenkintas, jei Žinočiau, kad las vargšas žmogus mirė kaip krikš- 
čionis. Šiaip ar taip, ligi šiol aš kalbėjau už jį „Tėve mūsų“, o dabar 
imsiu kalbėti „De profundis“'“. O šitas sinjoras markizas labai 
puikus žmogus. 

— Be abejo,— pasakė donas Abondijas.— Aš ne kartą esu gir- 
dėjęs jį vadinant tikrai kilniu sinjoru, senoviškų pažiūrų žmogumi. 
Bet ar tikrai taip yra?.. 

— O savo zakristijonu ar jūs tikite? 

— O kas? 

— Ogi jis savo akimis jį matė. Aš buvau ten netoliese — tei- 
sybę sakant, nuėjau vien dėl to, kad pagalvojau: ką nors jie ten 
turi žinoti. Ir ne vienas man sakė vis tą patį. Paskui sutikau Ambro- 
džą, jis kaip tik leidosi nuo kalno ir pats matė, sakau jums, kaip 
markizas ten šeimininkauja. Ar norite išklausyti Ambrodžą? Aš 
tam tyčia paprašiau jį palaukii kieme. 

— Gerai, paklausysim,— tarė donas Abondijas. 

Rencas nuėjo pakviesti zakristijono. Tas viską tiksliai patvirtino 
ir pridūrė dar vieną kitą smulkmeną. Išsklaidęs visas abejones, 
jis išėjo. 

— A, tai jis, vadinasi, mirė! Iškeliavo į amžinybę! — sušuko 
donas Abondijas.— Matot, vaikeliai mano, kokį galą Apvaizda pa- 
ruošia kai kuriems žmonėms. Žinote, tai didelis dalykas, kad dabar 
gali lengviau atsikvėpti visa mūsų nelaiminga apylinkė! Juk per 
Jį gyvenimo nebuvo. Maras buvo skaudi rykštė, bet jis buvo ir gera 
šluota — iššlavė laukan kai kuriuos žmones, nuo kurių, vaikeliai 
mano, mes nieku. nebūtume išsivadavę,— stiprius, žvalius, klestin- 
čius: galėjai pasakyti, kad tie, kas turėjo už juos laikyti gedulingas 
pamaldas, dar seminarijoj sėdi, lotynų kalbos mokosi. Ir per akimirką 
šimtai dingo. Mes nebematysime dono Rodrigo, kaip jis vaikščioja 
su savo galvažudžiais. pasiputęs, išdidus, iš aukšto žiūrėdamas į 
žmones, tarytum visi šiame pasaulyje gyventų vien iš jo malonės. 
Ir štai jo nebėra, o mes gyvi. Daugiau jau jis nebesiuntinės pas 

do1us Žmones savo pasiuntinių. Daug daug rūpesčių jis pridarė 
visiems — dabar apie tai jau galima šnekėti atvirai. 

— Aš jam atleidau iš visos širdies, — pasakė Rencas. 

— Tu atlikai savo pareigą, — atsakė donas Abondijas,— bet ga- 
lima ir padėkoti dangui, kad išgelbėjo mus nuo jo. Dabar, grįž- 
damas prie mūsų reikalų, kartoju: darykit, kaip norit. Jeigu norite, 
kad jus sujungčiau, mielai jums patarnausiu. Jeigu jums patogiau 
tvarkytis kitaip, jūsų dalykas. O dėl įsakymo apie suėmimą, tai 
aš ir pats matau, kad jeigu nėra daugiau nieko, kas ant jūsų dantį 
griežtų ir norėtų jums kenkti, tai nėra ko dėl jo daug rūpintis, juo 
labiau kad per tą laiką buvo išleistas malonės dekretas šviesiausiojo 
i(nfanto gimimo proga. O be to — ir maras! Maras! Gerai jis kai 
ką apvalė, tas maras! Tad jeigu norite... šiandien ketvirtadienis... 
sekmadienį aš paskelbsiu užsakus,— mat anie užsakai jau nebega- 
lioja, juk praėjo tiek laiko, — o paskui su džiaugsmu sutuoksiu jus. 

— Jūs gerai žinote, kad kaip tik to mes ir atėjom,— tarė Rencas. 

— Puiku. Sutuoksiu. Ir tuojau pranešiu jo eminencijai. 

— O kas tas jo eminencija? — paklausė Anjezė. 

— Jo eminencija,— atsakė donas Abondijas,— tai mūsų kardi- 
nolas, tesaugo jį Viešpats. 

— Na, jūs jau man atleiskit,— atkirto Anjezė: — nors aš ir 
vargšė, moteris nemokyta, bet galiu jus patikinti, kad niekas jo 
taip nevadina. Kai mes antrą kartą kalbėjomės su juo, kaip aš su 
jumis dabar, vienas iš kunigų pasivedėjo mane į šalį ir pamokė, 
kaip reikia su tokiu aukštu dvasiškiu elgtis ir kad jam reikia sakyti 
„Jūsų šviesiausioji malonybe“ arba „monsinjore“. 

— O jeigu jam tektų mokyti jus dabar, jis pasakytų, kad kar- 
dinolui reikia sakyti „jūsų eminencija“. Ar supratot? Mat popiežius, 
tesaugo jį Dievas, įsakė, kad nuo birželio mėnesio kardinolai būtų 
šitaip tituluojami. Ir žinot, kodėl jis taip nutarė? Todėl, kad titulas 
„Ššviesiausiasis“, kuris priklausė tik kardinolams ir kai kuriems kuni- 
gaikščiams, dabar jūs patys matot kuo pavirto: kam tik jo neduoda 
ir kas tik juo nesinaudoja. Ką gi turėjo daryti popiežius? Atimti 
jį iš visų? Prasidės skundai, prašymai, nepasitenkinimai, nuoskaudos, 
ir pagaliau viskas liks kaip buvę. Štai jis ir surado puikiausią išeitį. 
Pamažu eminencijomis ims vadinti vyskupus, paskui šio titulo panorės 
abatai, paskui vienuolynų vyresnieji, nes tokia jau žmonių prigimtis: 
He nori vis kilti ir kilti; paskui ateis eilė kanauninkams... 

— Paskui klebonams,— tarė našlė. 

— Tai jau ne,— pasipriešino donas Abondijas,— jų darbas — 
traukti vežimą. Nebijokit, klebonų neišpaikins; „dvasiškas tėvas“ — 
ir taip ligi pat pasaulio pabaigos... Aš nė kiek nenustebčiau, jeigu 
riteriai, pripratę, kad juos vadintų šviesiausiaisiais, norėdami susily- 
ginti su kardinolais, vieną gražią dieną įsigeistų eminencijos titulo. 
O jeigu jie to panorės, patikėkite, atsiras žmonių, kurie taip juos 
ir ims tituluoti. Ir tada tas, kas bus tuomet popiežium, ras kardino- 
lams ką nors kita. Na, bet grįžkim prie mūsų reikalų: vadinasi, 
sekmadienį aš paskelbsiu jūsų užsakus. O tuo tarpu — žinote, kaip 
aš sugalvojau jums padėti? Mes išrūpinsim leidimą, kad nereikėtų 
kitų dvejų užsakų. Jiems ten, kurijoj, daug darbo su tais leidimais, 
jeigu visur taip yra kaip čia. Sekmadieniui jau turiu vienerius... 
dvejus... trejus, neskaitant jūsų, o ir dar kas gali pasitaikyti. O pa- 
matysit, kas bus toliau: nė vienas neturi likti be poros. Labai apsi- 
riko Perpetuja, kad numirė kaip tik dabar: juk atėjo tokie laikai, 
kad ir jai kas nors būtų pasipiršęs... O ir Milane, ponia, aš manau, 
dedasi tas pat... 

— Aišku! Įsivaizduokit, vien mano parapijoj praėjusį sekmadienį 
buvo penkiasdešimt užsakų. 

— Aš apie tai ir kalbu, žmonių giminė nenori išnykti. Na, 
o kaip jūs, ponia, argi apie jus dar nepradėjo suktis pulkas kava- 
lierių? 

— Ne, ne. Aš apie tai negalvoju, nė nenoriu galvoti. 

— O kodėl ne? Nejaugi norėsite likti viena? Ir Anjezė taip pat, 
pažiūrėkit, ir Anjezė... 

— Ak, ir mėgstate gi jūs juokauti,— tarė Anjezė. 

— Žinoma, aš mėgstu pajuokauti, ir, man rodos, pagaliau tam 
atėjo metas. Išgyvenom blogus laikus, ar ne, jaunuoliai? Blogus 
laikus išgyvenom, ir, galima tikėtis, tos dienelės, kurias dar mums 
lemta praleisti šiam pasauly, bus kiek geresnės. Vis dėlto jūs laimin- 
gi: jeigu neatsitiks kokia nauja bėda, jūs metų metais galėsite šnekėti 
apie praėjusias nelaimes. Mano reikalai prastesni, mano laikrodis 
rodo jau be ketvirčio dvyliktą, ir... Niekšai gali mirti, nuo maro 
galima pagyti, o nuo senatvės vaistų nėra. Kaip sakoma, senectus 
ipsa est morbus*. 


* Pati senatvė — liga (lot.). Cicerono posakis. 

— Na, dabar galite kalbėti sau lotyniškai kiek norit, man vis 
tiek,— tarė Rencas. 

— Tau, matau, vis dar kliūva lotynų kalba. Na, gerai, aš tau 
parodysiu: ateisi pas mane su šia miela mergina kaip tik išgirsti kai 
kurių lotyniškų žodelių, 0 aš tau pasakysiu: tau nepatinka lotynų 
kalba, keliauk sau sveikas. Pažiūrėsim, kaip tau patiks. 

— Ė, aš žinau, ką kalbu, — atsakė Rencas.— Ana lotynų kalba 
manęs negąsdina, ji garbinga, šventa kaip lotynų kalba per mišias: 
kunigai taip ir turi skaityti, kaip parašyta knygoj. Aš kalbu apie 
tą netikusią, nebažnytinę lotynų kalbą, kuri niekingai įsiterpia į 
padoriausią pokalbį. Pavyzdžiui, dabar, kai mes čia, kai viskas 
pasibaigė, paaiškinkit paprastais žodžiais, ką reiškia ta lotynų kalba, 
kurią jūs įterpėt andai štai čia, šitame pačiame kampe: turbūt no- 
rėjote duoti man suprasti, kad nesutinkate, kad reikia dar kaž- 
kokio galo. 

— Nutilk tu, juokdary, nutilk, neprimink tų dalykų. Juk jeigu 
mes imtume dabar suvedinėti sąskaitas, nežinau, kieno būtų viršus. 
Aš viską atleidau. ir nebekalbėsim apie tai. Bet ir jūs man kai ką 
padarėt! Dėl tavęs, tai aš visai nesistebiu, juk tu geras šelmis. Aš 
kalbu apie ją: iš pažiūros — tykesnės nerasi, tikra šventuolėlė, mažy- 
tė nekalta madona, kiekvienam, atrodo, būtų nuodėmė jos bijoti! 
Bet aš tai gerai žinau, kas ją primokė, žinau, žinau. 

Tai sakydamas, parodė į Anjezę tuo pačiu pirštu, kurį pirma 
buvo nukreipęs į Liučiją. Ir reikėjo matyti, kaip nuoširdžiai, kaip 
maloniai jis priekaištavo. Išgirdus aną žinią jam atsipalaidavo lie- 
žuvis, jis pasidarė šnekus, koks jau seniai bebuvęs, ir mes kažin 
kada baigtume savo pasakojimą, jeigu norėtume išdėstyti tolesnį 
pokalbį, kurį jis visaip stengėsi užtęsti, ne kartą sulaikydamas visą 
draugiją, jau pakilusią eiti, ir netgi ją suturėjo prie pat durų, vis 
plepėdamas visokius niekus. 

Rytojaus dieną jį aplankė svečias, juo malonesnis, kad visai 
netikėtas. Tai buvo sinjoras markizas, apie kurį jau kalbėjome,— 
pusamžis žmogus, kurio išvaizda aiškiai liudijo tai, kas apie jį buvo 
kalbama: atviras, mandagus, ramus, kuklus, -orus, romiai liūdno 
veido. 

— Aš atėjau jums perduoti kardinolo arkivyskupo sveikinimų, — 
tarė jis. 

— O, kokia malonė iš jo ir iš jūsų pusės! 

— Atsisveikindamas šis nepaprastas žmogus, kuris teikiasi lai- 

kyti mane savo bičiuliu, kalbėjo man apie du jūsų parapijos jaunus 
sužadėtinius, kurie turėjo daug širdies skausmo per nelaimingąjį 
doną Rodrigą. Monsinjoras norėtų sužinoti apie juos. Ar jie gyvi? 
Ar susitvarkė jų reikalai? 

— Viskas sutvarkyta. Aš netgi ketinau parašyti apie tai jo emi- 
nencijai, bet dabar, kai turiu garbę... 

— Ar jie čia? 

— Čia, ir labai greitai bus vyras ir žmona. 

— Aš labai prašau jus pasakyti, ar negalėčiau padaryti jiems 
ką nors gero, ir kartu nurodyti, kaip tinkamiausiai tai atlikti. Šiomis 
negandų dienomis aš netekau dviejų sūnų ir jų motinos ir gavau 
tris didelius palikimus. Jau ir pirma turėjau daugiau, negu man rei- 
kėjo, taigi, kaip matote, duodamas man mintį, kaip galėčiau panaudoti 
savo turtą tokiam darbui kaip šitas, jūs tikrai man padarysit pa- 
slaugą. 

— Telaimina jus dangus! Kodėl visi kiti ne tokie kaip jūs?.. 
Bet — gana. Leiskit ir man iš visos širdies padėkoti jums už tuodu 
mano vaikus. Ir jeigu jūsų šviesybė toks malonus, tai galiu nurodyti 
vieną galimybę, kuri galbūt jums patiks. Matot, žinau, kad tie geri 
žmonės nusprendė įsikurti kažkur kitur ir parduoti tą menką turtą, 
kurį čia turi: vaikinas — mažutį vynuogyną, devynių, gal dešimties 
pertikų'*? ploto, jeigu neklystu, bet labai apleistą, todėl reikia tu- 
rėti galvoje tik patį sklypą, nieko daugiau. Be to, jis turi namelį, 
o kitą turi sužadėtinė, — dvi pelių lindynės. Toks sinjoras kaip jūsų 
malonybė, aišku, negali žinoti, kaip sunku būna vargšams, kai jie 
nori atsikratyti savo menku turtu. Galiausiai jis visada patenka į 
nasrus kokiam nors sukčiui, kuris gal jau seniai tyko to sklypelio, 
bet kai sužino, kad savininkui būtinai reikia jį parduoti, tai trau- 
kiasi atatupstas, sako, kad jam praėjęs noras pirkti; ir štai bėgiok 
jam iš paskos ir atiduok už skatikus, ypač tokiomis aplinkybėmis 
kaip dabar. Sinjore markize, manau, jūs jau supratote, kur krypsta 
mano kalba. Didžiausia geradarybė, kokią jūsų šviesybė gali pada- 
ryti tiems žmonėms, tai padėti jiems išsipainioti iš keblios padėties — 
nupirkti visą jų nedidelį turtą. Teisybę sakant, duodamas jums 
šį patarimą, aš tikiuosi ir sau naudos, nes noriu turėti tokį para- 
pijietį kaip sinjoras markizas. Bet jūsų malonybė nuspręs tą dalyką 
savo nuožiūra, o aš tiktai klausau jūsų įsakymo. 

Markizas labai išgyrė šitą patarimą ir, padėkojęs donui Abondijui, 
paprašė jį būti tarpininku ir nustatyti kuo didesnę kainą. O kai 

markizas pasiūlė jam tuoj pat nueiti drauge į sužadėtinės namus, kur 
tikriausiai esąs ir sužadėtinis, donas Abondijas visiškai apstulbo. 

Kelyje donui Abondijui, kuris, kaip jūs lengvai galite įsivaizduoti, 
džiūgaute džiūgavo, atėjo į galvą nauja mintis, kurią jis ir išsakė: 

— Kadangi jūsų šviesybė taip norite padaryti gera tiems žmo- 
nėms, tai būtų pageidautina dar viena paslauga. Yra išleistas įsaky- 
mas suimti tą vaikiną, kažkas panašaus į užakinį nuteisimą už kažkokį 
kvailą išsišokimą Milane prieš porą metų, tą didžiojo maišto dieną. 
Be piktos valios, tiesiog nieko nesuprasdamas, jis įsipainiojo ten į 
kažkokią istoriją, pakliuvo kaip pelė į spąstus. Tikėkit manim, nieko 
rimto nebuvo: vaikėziškas poelgis, išdaiga, nes padaryti iš tikrųjų 
ką nors bloga jis negali; ir aš galiu tai patvirtinti, juk aš jį krikštijau, 
mano akyse jis užaugo. Pagaliau, jeigu jūsų malonybė nori pra- 
mogos dėlei pasiklausyti tų gerų žmonių, kaip jie atviraširdiškai 
samprotauja, jūs galite paprašyti patį Rencą papasakoti šią istoriją, 
ir viską išgirsite. Visa tai — seni dalykai, ir dabar niekas ramybės 
jam nedrumsčia. Be to, kaip jau sakiau, jis ketina išvažiuoti iš mūsų 
krašto. Bet po kiek laiko — iš kur gali žinoti? — jis, ko gero, grįš 
čionai, ar dar kas atsitiks, tai pagalvokite patys, ar ne geriau būtų, 
kad jo visai nebūtų mūsų knygose. Sinjoras markizas, kaip ir dera, 
teikiasi garsėti Milane kaip šaunus riteris ir didelis žmogus... Ne, 
ne, jau leiskit man pasakyti,— kas teisybė, tai teisybė. Užtarimas, 
vienas žodelis tokio žmogaus kaip jūs — to pakaks jam visiškai 
išteisinti. 

— O svarbių kaltinimų prieš tą jaunuolį nėra? 

— Ne, ne, nemanau. Iš pat pradžių jį smarkiai buvo užpuolę, 
bet dabar, man atrodo, liko vien paprastas formalumas. 

— Jeigu taip, tai reikalas nesunkus, ir aš su mielu noru jo 
1msiuos. 

— Ir po viso šito jūs nenorite, kad jus kas vadintų dideliu žmo- 
gumi? Aš taip sakau ir sakysiu, prieš jūsų valią sakysiu. Ir net jeigu 
tylėčiau, iš to nieko neišeitų, nes visi taip sako, o juk vox populi, 
vox Dei*. 

Jie iš tikrųjų rado namuose visas tris moteris ir Rencą. Ką šie 
pajuto — tai palieku spręsti jums patiems. Manau, kad net plikos 
grublėtos sienos ir langų rėmai, ir kėdutės, ir indai — viskas nustebo 
pasirodžius tokiam nepaprastam svečiui. Jis pats pradėjo kalbą, 


* Liaudies balsas — Dievo balsas (lot.). 

su nuoširdžiu atvirumu, bet kartu mandagiai ir atsargiai, užsimin- 
damas apie kardinolą ir apie kitus dalykus. Paskui markizas pateikė 
savo pasiūlymą, dėl kurio ir atėjo. Čia į priekį žengė donas Abon- 
dijas, kurį sinjoras paprašė nustatyti kainą. Po ilgų ceremonijų 
ir atsiprašinėjimų — girdi, tai ne jo išmanymui, jis galįs spręsti tik 
apgraibom, jis kalbąs tik iš paklusnumo ir visiškai pasikliaująs sin- 
joru markizu — pasakė kažkokią neįtikėtiną sumą. Pirkėjas pareiš- 
kė, kad jis iš savo pusės visiškai patenkintas, ir, dėdamasis netei- 
singai supratęs, nustatė dvigubą kainą. Apie jokias derybas jis neno- 
rėjo nė kalbėti ir nutraukė visas tolesnes kalbas, pakviesdamas 
visą draugiją rytojaus dieną po vestuvių pietų į jo rūmus, — ten būsią 
galima sudaryti sutartį pagal visus formalumus. 

„Ak,— kalbėjo pats sau donas Abondijas, grįžęs namo,— jeigu 
maras visada ir visur taip tvarkytų visus reikalus, dievaži, būtų 
tiesiog nuodėmė jį minėti blogu žodžiu. Ko gero, galėtum norėti, 
kad jis pasirodytų bent sykį kiekvienos kartos gyvenime, galėtum 
net sutartį pasirašyti, bet su viena sąlyga — kad būtinai pasveiksi“. 

Atėjo leidimas iš arkivyskupo, atėjo išteisinimo nuosprendis, atė- 
jo ir palaimintoji diena: džiūgaujantys sužadėtiniai su pergalingu 
pasitikėjimu nuėjo į savo parapijos bažnyčią, ir čia juodu sutuokė 
donas Abondijas. Kitas didelis džiaugsmas, ir žymiai įspūdingesnis, 
jiems buvo tas, kad juodu apsilankė dono Rodrigo rūmuose. Ir 
palieku jums patiems įsivaizduoti, kokios buvo jų mintys, kai jie 
lipo į kalną, kai žengė pro tuos vartus, ir ką jie kalbėjo, kiekvienas 
pagal savo charakterį. Pasakysiu tiktai, kad, visiems besilinksminant, 
čia vienas, čia kitas prasitardavo, kad šventės džiaugsmui apvaini- 
kuoti trūksta tik vargšo Kristoforo. Beje, tuoj pat pridurdavo: 

— Betgi jam dabar, žinoma, geriau negu mums. 

Markizas surengė jiems šaunią puotą. Nuvedė į puikų valgo- 
mąjį, pasodino prie stalo jaunavedžius kartu su Anjeze ir našle ir, 
prieš išeidamas su donu Abondiju pietauti kitur, panoro pabūti 
kurį laiką su svečiais ir netgi pats padėjo juos aptarnauti. Tikiuosi, 
niekam neateis į galvą pasakyti, kad kur kas paprasčiau buvo tiesiog 
surengti vieną bendrą stalą. Juk aš pristačiau jums markizą tiesiog 
kaip gerą žmogų, o visai ne kaip originalą, kaip sakoma šiais lai- 
kais. Aš jums sakiau, kad jis buvo kuklus, bet nesakiau, kad jis — 
įsikūnijęs kuklumas. Tas kuklumas ir vertė jį laikyti save žemesniu 
už tuos gerus žmones ir neleido jam lygintis su jais. 

Kai abeji pietūs baigėsi, juristas sudarė sutartį. Tai buvo jau ne 

mūsų pažįstamas daktaras Kliautininkas. Pastarasis, geriau pasakius — 
jo palaikai, buvo tuo laiku, kaip ir tebėra ligi šiol, Kanterelyje. 
Suprantu, kad tiems, kurie kilę iš tų apylinkių, reikia kai ką pa- 
aiškinti. 

Apie pusę mylios nuo Leko, Kastelo apygardos pasienyje, yra 
vietovė, kurioje kertasi du vieškeliai. Tos vietovės vardas — Kante- 
relis. Netoli nuo kryžkelės matyti aukštuma, tartum kokia dirbtinė 
kalva su kryžiumi viršuje. Tai ne kas kita kaip paskutiniojo maro aukų 
bendras kapas. Po teisybei pavadinimas kalba apskritai apie maro 
aukas, bet čia tikriausiai aukos būtent šitos, paskutinės, pačios pra- 
žūtingiausios epidemijos, apie kurią prisiminimas išliko ligi šių dienų. 
Jūs žinote, kad padavimai, jeigu jų nepapildysi, patys savaime visada 
pernelyg mažai pasako. 

Grįžtant atgal vienas nepatogumas buvo tas, kad Rencas tu- 
rėjo neštis daug pinigų. Bet, kaip žinote, mūsų herojui kartais 
būdavo ir didesnių sunkumų. Aš jau nekalbu apie jį slėgusią ne- 
menką minčių naštą: juk reikėjo apgalvoti, kaip gauti iš tų pinigų dau- 
giau pelno. Jei būtum susipažinęs su planais, kurių buvo pilna jo gal- 
va, Su apmąstymais ir numatymais, su argumentais už ir prieš — už 
žemdirbystę ir už amatą, tai būtum pamanęs, jog dalyvauji dviejų 
praėjusio amžiaus akademijų susitikime!?“. Beje, keblumas jam buvo 
ypač realus, nes jeigu jis būtų buvęs ir vienišas žmogus, jis nebūtų 
galėjęs pasakyti: ko čia rinktis? Gerai ir viena, ir kita; priemonės, 
iš esmės imant, tos pačios; šie abu dalykai — tartum dvi kojos: 
abi kartu eina geriau už vieną. 

Dabar nieko daugiau ir neliko kaip tik susikrauti mantą ir 
keliauti: Tramaljino šeimai — į naują tėvynę, o našlei — į Milaną. 
Galo nebuvo ašaroms, padėkoms, pažadams atvažiuoti ir pasimatyti. 
Ne mažiau graudžiai — tik be ašarų — Rencas atsisveikino ir su 
visa bičiulio šeimininko šeima. Ir nemanykite, kad su donu Abon- 
diju atsisveikinimas buvo šaltas. Šie geri žmoneliai visada buvo 
pagarbiai prisirišę prie savo klebono, o ir jis sielos gilumoje visada 
troško jiems gero. Tik tie prakeikti reikalai gadina gerus santykius. 

Jeigu kas paklaus, ar jiems nebuvo skaudu skirtis su gimtuoju 
sodžium, su savais kalnais, reikės pasakyti: žinoma, buvo skaudu. 
Juk sielvarto, galima sakyti, pasaulyje visur yra po truputį. Tačiau 
reikia manyti, kad atsiskyrimas nebuvo toks jau sunkus dabar, kai 
buvo pašalintos abi didžiausios kliūtys — donas Rodrigas ir įsakymas 
suimti Rencą: jie lengvai būtų galėję jo išvengti ir likti gyventi 

namie. Bet visi trys jau kuris laikas buvo įpratę laikyti sava tą šalį, 
į kurią ketino keliauti. Rencas mokėjo palenkti moteris į savo pu- 
sę, pasakodamas joms apie lengvatas, kurių ten turi darbininkai, 
ir šimtus tenykščio gyvenimo patogumų. Be to, visi jie buvo patyrę 
daug nemalonių valandėlių tame krašte, su kuriuo dabar skyrėsi, 
o liūdni prisiminimai pagaliau visada aptemdo vietas, su kuriomis 
jie susiję; O jeigu tai vietos, kur esame gimę, tai tokiuose prisimini- 
muose tikriausiai esti dar kažko žiauraus ir skaudaus. Juk ir kūdikis, 
sako mūsų rankraštis, mielai glaudžiasi prie savo maitintojos krūti- 
nės, godžiai ir patikliai ieškodamas spenelių, kurie švelniai jį maitino 
ligi šiol, bet jeigu maitintoja, norėdama jį atpratinti, patrina juos 
pelynais, kūdikis atitraukia lūputes, pamėgina dar kartą ir pagaliau 
nusigręžia nuo jų; verkia, žinoma, bet vis tiek nusigręžia. 

Bet ką jūs pasakysite, jei sužinosite, kad, vos spėjęs atvykti ir 
įsikurti naujame krašte, Rencas susilaukė ten nemalonumų, tarytum 
tyčia jam parengtų? Smulkmenos, bet kiek nedaug tereikia sudrumsti 
šviesiai nuotaikai! Štai, trumpai sakant, kas atsitiko. 

Kalbos apie Liučiją sklido po sodžių dar gerokai prieš jai atva- 
žiuojant. Visi žinojo, kad Rencas daug iškentėjo dėl šios merginos 
ir vis dėlto visada tvirtai liko ištikimas jai. Galimas daiktas, visuo- 
tinį smalsumą greičiau pamatyti jaunąją moterį ir susidomėjimą jos 
grožiu sužadino ir koks nors karštas žodis, ištartas kurio bičiulio, 
ištikimo Rencui ir susirūpinusio jo reikalais. O jūs juk žinote, kokie 
tie lūkesčiai: jie visada perdėti, lengvapėdiški, beatodairiški, o paskui, 
kai laukiamas objektas pasirodo, — reiklūs, užgaidingi; jiems visada 
ko nors trūksta, nors iš esmės jie patys nežino, ko nori, ir neretai 
negailestingai priverčia brangiai užmokėti už tą palankumą, kurį 
patys be jokio pagrindo rodė. Taigi, išvydę pačią Liučiją, dauge- 
lis iš tų, kurie galbūt manė, kad jos plaukai iš gryno aukso, veidai 
žydi kaip rožės, o akys — viena už kitą gražesnės, ėmė traukyti 
pečiais, raukti nosį ir kalbėti: „Tik tokia? Tiek laiko laukus, pri- 
siklausius tiek šnekų, norėjosi pamatyti ką nors gražesnio. O iš 
tikrųjų kaip yra? Sodietė, kaip ir daugelis kitų. Et, tokių, ir dar 
gražesnių, visur yra“. Paskui ėmė atidžiau ją tyrinėti, kas paste- 
bėjo vieną trūkumą, kas — kitą; atsirado ir tokių, kurie ją palaikė 
visiškai negražia. 

Bet kadangi niekas to nesakė Rencui stačiai į akis, tai lig laiko 
dėl to nieko blogo ir nebuvo. Blogo pridarė tie, kurie apie visas 
tas šnekas pranešė jam; na, o Rencui — suprantate — buvo paliesta 

opi vieta. Jis paėmė į širdį, apmaudingai ginčijosi su tais, kurie apie 
tai užsimindavo. O dar labiau apmaudavo pats vienas. „O kas jums 
darbo? Kas jums liepė kažko laukti? Argi aš kada nors kalbėjau 
jums apie tai? Ar sakiau, kad ji gražuolė? O kai jūs patys pradė- 
davote šneką, argi aš neatsakydavau jums tik tiek, kad ji šauni 
mergina? Taip, ji sodietė! Argi aš kada jums sakiau, kad atsivešiu 
čionai princesę? Nepatinka ji jums? Tai nežiūrėkite. Jūs turite savo 
gražuolių — na, ir grožėkitės jomis“. 

Ir štai pažiūrėkite, kaip kartais koks niekas gali nulemti visą 
tolesnį žmogaus likimą. Jeigu Rencas, kaip buvo iš pradžių sumanęs, 
būtų turėjęs praleisti visą savo gyvenimą šiame sodžiuje, tas gyveni- 
mas tikriausiai būtų buvęs nelabai linksmas. Pasijutęs užgautas, 
jis pradėjo ir pats visus užgaulioti. Pasidarė šiurkštus visiems, nes 
juk kiekvienas galėjo būti iš tų, kurie peikė Liučiją. Nepasakysi, 
kad būtų nesilaikęs gero elgesio taisyklių, bet juk žinote, kokių 
išdaigų galima pridaryti neperžengiant tų taisyklių: net pilvą per- 
pjauti. Kiekvienas jo žodis dabar skambėjo tulžingai, visur jis ieš- 
kojo priekabių. Prieita ligi to, kad jeigu dvi dienas iš eilės būdavo 
prastas oras, jis sakydavo: „Ir ko norėti tokiame krašte!“ Reikia 
pasakyti, kad atsirado nemaža tokių, kurie jo ėmė tiesiog neapkęsti. 
Šnairavo net kai kas iš tų, kurie pradžioje jam buvo palankūs, todėl 
ilgainiui jis būtų, taip sakant, susiriejęs kone su visu sodžium, ko 
gero, beje, nė pats nesuprasdamas, kur čia tokio didelio priešišku- 
mo šaknis. 

Bet maras, kaip atrodė, ėmėsi taisyti tas paikystes. Jis nusinešė 
vienos verpyklos, įsikūrusios beveik prie pat Bergamo vartų, šei- 
mininką, ir įpėdinis, jaunas lengvapėdis, visoje toje įmonėje neradęs 
nieko patrauklaus, ne šiaip sau nusprendė, bet tiesiog užsidegė par- 
duoti viską nors ir už pusę kainos, tik reikalavo iš karto visų pinigų, 
geisdamas tuoj pat paleisti juos vėjais. Kai ta žinia pasiekė Bortolo 
ausis, jis nuskubėjo pažiūrėti verpyklos ir ėmė derėtis. Geresnio 
pasiūlymo nebuvo galima tikėtis, bet reikalavimas iškart sumokėti 
visą sumą viską gadino, nes pinigų, kuriuos buvo atidėjęs po truputį 
taupydamas, Bortolui toli gražu neužteko. Netaręs pardavėjui ga- 
lutinio žodžio, jis skubiai grįžo namo, papasakojo viską pusbroliui 
ir pasiūlė jam pirkti verpyklą iš pusės. Toks viliojantis pasiūlymas 
iškart išsklaidė visas Renco ūkines abejones, ir jis tuoj pat sutiko, 
nusprendęs atsidėti amatui. Jie nukeliavo tenai kartu ir sudarė 
sutartį. Kai paskui jaunieji šeimininkai įsikūrė naujoje vietoje, Liu- 

čijos čia niekas nepeikė, nes nieko ypatingo ir nebuvo tikėtasi. 
Negana to, ji, galima sakyti, visiems patiko, ir Rencui ne vieną kartą 
teko girdėti kalbant: 

— O ar matėt gražią mulkę“ ,, kuri pasirodė pas mus? 

Epitetas darė mielą ir daiktavardį. 

O iš nemalonumų, patirtų ankstesnėje vietoje, jis gerai pasimokė. 
Pirma kiek per griežtai spręsdavo apie viską ir mielai pakritikuo- 
davo svetimas moteris ir visa kita. Dabar suprato, kad vienas dalykas 
yra ištarti žodžius, o kitas — juos išgirsti. Ir pamažu įprato pirma 
apgalvoti savo žodžius, o paskui juos ištarti. 

Bet nemanykite, kad čia jau nebuvo nemalonumų. Žmogus (taip 
sako mūsų anonimas, o jūs jau iš patyrimo žinote, kad jis turėjo 
keistoką polinkį viską lyginti; bet atleiskime jam tai, juo labiau 
kad čia paskutinis kartas), žmogus, kol jis gyvena šiame pasaulyje, — 
sakytum ligonis, gulintis ne visai patogioje lovoje: jis mato aplink 
save kitas, iš pažiūros patogesnes, lygesnes, puresnes lovas ir vaiz- 
duojasi, kad va jose tai jau labai gera gulėti. Bet jeigu jam pasiseka 
pakeisti lovą, tai kai tik atsigula naujoje, tuoj ima jausti čia duriantį 
šiaudelį, čia spaudžiantųį gumburėlį. Taigi pasikartoja beveik ta pati 
istorija. Štai kodėl, priduria mūsų anonimas, turėtume daugiau gal- 
voti, kad reikia gerai elgtis, o ne kad gerai gyventi, — tada ir gyve- 
nimas būtų lengvesnis. Palyginimas kiek nenatūralus, jis trenkia 
septynioliktuoju amžiumi, bet iš esmės tai teisybė. Beje, sako jis 
toliau, bėdų ir rūpesčių, tokių didelių, kaip jau pasakojome, mūsų 
gerieji pažįstami daugiau nebepatyrė. Nuo šio momento jų gyveni- 
mas buvo vienas iš ramiausių, laimingiausių, labiausiai pavydėtinų,— 
jeigu man tektų apie jį pasakoti, jūs turbūt mirtumėt iš nuobodulio. 

Reikalai klostėsi kuo puikiausiai: iš pradžių buvo šiokių tokių 
rūpesčių dėl darbininkų stokos ir dėl to, kad per daug reikalavo 
tie, kurie liko gyvi. Buvo paskelbti ediktai, apriboję darbininkų 
uždarbį. Nors čia valdžia ir visaip padėjo, bet viskas grįžo į senas 
vėžes, nes pagaliau kitaip nė negalėjo būti. Iš Venecijos atėjo nau- 
jas ediktas, šiek tiek protingesnis: dešimčiai metų atleisti nuo turto 
ir asmeninių mokesčių visus svetimšalius, kurie atsikels gyventi į 
šią valstybę. Mūsų herojams tai buvo nauja didelė lengvata. 

Nepraėjus nė metams, kai Rencas vedė, dienos šviesą išvydo 
gražus kūdikis, ir, lyg tyčia, kad iš karto Rencas galėtų įvykdyti 
savo kilniaširdišką pažadą, tai buvo mergytė. Ir, kaip numanote, 
jai davė Marijos vardą. Paskui ilgainiui vaikų atsirado nežinia 

kiek, ir vienos, ir kitos lyties, ir Anjezė nieko daugiau neveikė, 
tik nešiojo juos vieną po kito ir vadino bjaurybėmis, tačiau taip 
smarkiai bučiuodavo, jog mažyčių veiduose likdavo kurį laiką bal- 
tos dėmės. Vaikai visi buvo geros prigimties, ir Rencas norėjo, kad 
visi išmoktų skaityti ir rašyti, — sakė, kad jeigu jau šita šelmystė 
yra pasaulyje, tai tegu jie ir naudosis ja. 

Ir gražu buvo klausytis, kai jis pasakodavo savo nutikimus. 
O baigdamas visada išvardydavo didžius dalykus, kurių išmoko ir 
kurie padėjo vėliau jam protingai elgtis. „Aš išmokau,— sakydavo 
jis, — nesikišti į jokius neramumus; išmokau nekalbėti aikštėse; iš- 
mokau žiūrėti, su kuo šneku; išmokau per daug negerti; išmokau 
nelaikyti rankose durų plaktuko, kai aplinkui karštagalviai Žmonės; 
išmokau nesirišti prie kojos varpelio nepagalvojęs, kas iš to gali 
išeiti“. Ir dar daug ko. 

Tačiau Liučija, nors ir nesakė, kad tie pamokymai jai atrodo 
nevykę, jais tačiau nesižavėjo — vis mėklino, kad jiems kažko trūksta. 
Klausydamasi vis tos pačios jo giesmės, jinai tolydžio mąstė apie 
tuos dalykus, o vieną sykį pasakė savo moralistui: 

— Na, o aš, jūsų nuomone, ko išmokau? Aš neieškojau nelai- 
mių, jos pačios susirasdavo mane. Jeigu tik, žinoma, jūs nenorite 
pasakyti, — pridūrė ji, meiliai nusišypsojusi, — kad aš padariau klai- 
dą pamildama jus ir duodama jums žodį. 

Rencas iš pradžių sumišo. Tačiau po ilgų ginčų ir svarstymų 
jie padarė išvadą, kad nelaimes, aišku, dažnai sukelia kokia paša- 
linė priežastis ir kad nė atsargiausias ir nekalčiausias elgesys kartais 
nuo jų neišgelbi, ir kad kai jos užgriūva, per jūsų kaltę ar be jokios 
kaltės, pasitikėjimas Dievu jas palengvina ir padeda grumtis dėl 
geresnio gyvenimo. Ši išvada, nors padaryta ir paprastų žmonių, 
mums pasirodė tokia teisinga, jog mes nusprendėme pateikti ją čia 
kaip visos šios istorijos moralą. 

Jeigu istorija jums nors kiek patiko, būkite dėkingi tam, kas 
ją parašė, na, ir truputį tam, kas ją aptvarkė. O jeigu, atvirkščiai, 
mes įvarėme jums tik nuobodulį, tai patikėkite, kad tokio noro 
anaiptol neturėjome. 

DIDYSIS ITALŲ ROMANTIKAS 


Alesandro Mandzonio (1785— 1873), žymiausiojo XIX a. italų rašytojo, 
romanas „Sužadėtiniai“ užima svarbią vietą ne tik italų, bet ir pasaulinėje 
literatūroje. Italai jį laiko savo nacionaliniu romanu, antrąja knyga po 
Dantės „Dieviškosios komedijos“. Lyrinės romano ištraukos „Atsisveiki- 
nimas su tėviške“ atmintinai mokosi kiekvienas Italijos moksleivis. 

„Sužadėtiniai“ pasirodė Risordžimento (Italijos atgimimo) laikotarpiu, 
kai italų patriotai stojo į kovą su Austrijos imperija, pasiryžę išvaduoti 
šalį iš okupantų priespaudos ir ją suvienyti. Rašytojo gyvenamasis metas 
buvo kupinas audringų įvykių: pirmieji generolo Bonaparto žygiai ir aus- 
trų išvijimas iš Italijos (1796—1797); respublikų atsiradimas; Napoleono 
imperijos žlugimas (1813); Vienos kongresas (1814—1815) ir reakcijos 
grįžimas; karbonarų sąmokslai ir sukilimai Pjemonte ir Neapoly (1820— 
1821); Dž. Madzinio vadovaujamos revoliucinės „Jaunosios Italijos“ įkūrimas 
(1831); 1848— 1849 m. buržuazinė revoliucija; karai dėl Italijos nepriklau- 
somybės, Dž. Garibaldžio žygiai (1848—1870), K. Kavūro diplomatiniai 
manevrai; pagaliau Italijos suvienijimas (1871). 

A. Mandzonio kūryba artimai susijusi su kova dėl nacionalinės Italijos 
nepriklausomybės ir vienybės. Ta kova nulėmė jo veikalų idėjinį turinį 
ir geriausių jo kūrinių patosą, estetinių pažiūrų brendimą. Tačiau minė- 
tieji svarbūs politiniai įvykiai tiesiogiai mažai tepalietė A. Mandzonio bio- 
grafiją. Jis nedalyvavo karo žygiuose, nesigrūmė barikadose, nepriklausė 
pogrindinei karbonarų organizacijai. Betgi jo kūryba anaiptol neliko nuo- 
šaly nuo Risordžimento sąjūdžio, ji žadino kovotojų dvasią, skambėjo kaip 
kariškas himnas. 

Gimė A. Mandzonis Milane. Jo tėvas priklausė kilmingajam luomui 
(nors ir nebuvo grafas, kaip kai kas teigia) ir valdė didžiulius žemės plotus 
Komo ežero apylinkėse (ten ir vyksta „Sužadėtinių“ veiksmas). Būsimasis 
rašytojas anksti neteko namų židinio šilumos. Kai jis turėjo šešerius metus, 
jo motina išsiskyrė su vyru ir išvyko į Paryžių. A. Mandzonis pasiliko Milane 
ir čia baigė koledžą. Milane veikė švietėjų būrelis, kurio seniausias narys 
buvo A. Mandzonio senelis, įžymus juristas ČC. Bekarija, išgarsėjęs visoje 

Europoje traktatu „Apie nusikaltimus ir bausmes“, parašytu XVIII a. švie- 
timo idėjų dvasia, reikalavusiu panaikinti mirties bausmes ir skelbusiu visų 
piliečių lygybę prieš įstatymus. Č. Bekarija mirė 1794 m., bet švietėjai dar 
ilgai jautė jo idėjinę įtaką. Švietėjų būrelis, taip pat kai kurie žymūs to 
meto rašytojai klasicistai — poetas V. Montis, šlovinęs laisvę, V. Alfjeris, 
tironus smerkiančių tragedijų autorius, satyrikas Dž. Parinis, švietėjas de- 
mokratas, demaskavęs aristokratijos moralinį smukimą, — padarė didelį po- 
veikį A. Mandzonio pasaulėžiūros formavimuisi: atitolęs nuo aristokratijos, 
jis tapo respublikonu; palikęs abejingas religijai, smerkė karingą jėzuitų 
politiką ir popiežiaus pretenzijas į pasaulietinę valdžią. Labai reikšmingas 
A. Mandzoniui buvo ir bendravimas su Neapolio emigrantais, patyrusiais Par- 
tenopėjos respublikos žlugimą 1799 m. Emigrantai degė neapykanta Burbo- 
nams ir jų talkininkams, kurie sugrąžino į valdžią liaudies išvytą Ferdinandą 
IV. Ši neapykanta, kuria užsikrėtė ir A. Mandzonis, siejosi su išsivadavimo 
viltimi, įsižiebusia italų patriotų širdyse po tų smūgių, kuriuos Austrijos 
Habsburgų monarchijai sudavė Napoleono armija (mūšis prie Marengo 
1800 m.). 

Tam metui ir priklauso pirmieji A. Mandzonio poetiniai bandymai. 
Iš jų pažymėtina poema „Laisvės triumfas“ (Del Trionfo della Liberta, 
1801), įkvėpta Prancūzijos didžiosios revoliucijos siekių ir Napoleono per- 
galės prieš austrus, aukštinanti Laisvę ir jos sąjungininkus — Taiką, Lygybę, 
Tėvynės Meilę ir Karą (išsivaduojamąjį). Poema, aišku,. negalėjo būti 
išspausdinta. 

1805 m. A. Mandzonis persikėlė į Paryžių pas motiną ir čia išgyveno 
penketą metų. Paryžiuje dvidešimtmetis jaunuolis pateko į filosofo Ž. de 
Kondorsė našlės saloną, kur tebeviešpatavo Voltero ir enciklopedistų dva- 
sia, susipažino su to meto mokslininkais, su XVIII a. materialistine filosofija, 
taip pat su naujais vėjais literatūroje ir estetikoje, kurie parengė dirvą jo 
perėjimui į romantizmo stovyklą. Žymiausi šio laikotarpio kūriniai: odė 
„Karlui Imbonačiui mirus“ (In morte di Carlo Imbonati, 1806), skirta 
vieno iš milaniečių švietėjų, artimo jo motinos draugo, atminimui, ir poema 
mitologiniais motyvais „Uranija“ (L'Urania, 1809). 

1808 m. A. Mandzonis vedė šešiolikmetę kalvinę Enriketę Blondel, 
Ženevos bankininko dukterį. Netrukus po to įvyko gana staigus posūkis 
jo moralinėse ir visuomeninėse pažiūrose, kurio priežasčių rašytojo biogra- 
fai taip ir neįstengia dorai išaiškinti: jis pasidarė uoliu kataliku. Tai sutapo 
su jo žmonos perėjimu į katalikų tikėjimą. Be abejo, čia daug lėmė katali- 
kiška aplinka, be to, religijoje rašytojas ieškojo kelio opiems socialiniams 
klausimams spręsti (sunki tėvynės padėtis, „engėjų ir engiamųjų“ problema 
ir kt.). Tačiau ortodoksaliu kataliku, jėzuitų ir popiežiaus šalininku 
A. Mandzonis vis dėlto netapo. 

1814 m. A. Mandzonis su motina, žmona ir dviem vaikais persikėlė 
į Milaną. Čia jis nusipirko namą ir jame išgyveno iki amžiaus galo. 

Tais metais Austrija vėl okupavo Lombardiją ir paėmė į savo rankas 
du trečdalius visos Italijos teritorijos. Pietuose įsiviešpatavo Burbonai. Vėl 
atgijo absoliutizmas ir feodalinė santvarka. Liaudis vėl buvo engiama ir 
terorizuojama. Bet kilo ir pasipriešinimo jėgos. Lombardijos buržuazijoje 
stiprėjo liberalinė opozicija, patriotai būrėsi į revoliucines karbonarų drau- 
gijas. Šiuo laikotarpiu susiklostė A. Mandzonio politinės pažiūros: jis pri- 
tapo prie liberalinės opozicijos, priimdamas italų buržuazijos kovos prog- 
ramą. Išsivadavimo sąjūdžiui plečiantis, vis ryžtingiau smerkė feodalinę 
sistemą, vis didesnę reiškė neapykantą svetimšaliams pavergėjams, karštai 
remdamas Dž. Madzinio ir Dž. Garibaldžio politines ir karines akcijas. 

Sustiprėjęs patriotinis sąjūdis persimetė ir į literatūrą. XIX a. pradžioje 
Italijoje, kaip ir daugelyje Europos šalių, vis aktyviau ėmė skintis kelią 
romantizmas, stojęs prieš klasicizmą ir ėmęs skelbti kovos už Italijos na- 
cionalinį išsivadavimą ir susivienijimą idėjas. Italų romantinio sąjūdžio židinys 
buvo Milanas, Italijos karalystės sostinė ir kultūros centras. Atsisakę anti- 
kinių siužetų, romantikai atsigręžė į Italijos istoriją, ypač į Renesanso 
epochą, kada visa Italija buvo laisva respublika, kultūringiausia šalis Euro- 
poje. 1816 metais italų romantikai išleido savo manifestą, kurį parašė poetas 
Dž. Beršė. Po dvejų metų buvo pradėtas leisti romantikų žurnalas Conci- 
liatore („Taikintojas“), kurio tikslas buvo suburti visas patriotines jėgas 
literatūroje. 


Romantizmo idėjos atitiko pilietinius ir patriotinius A. Mandzonio 
siekius, todėl jis nesvyruodamas įsijungė į romantikų gretas. Dar 1815 m. 
eilėraštyje „Riminio atsišaukimas“ (Proclama di Rimini) jis kvietė visus 
tautiečius telktis į kovą dėl vieningos, stiprios valstybės sukūrimo. Viena 
jo eilutė — „Laisvi mes nebūsim, jei nebūsim vieningi“ — tapo sparnuota 
fraze, patriotų šūkiu. Klasicizmo principus jis galutinai paneigė satyrinėje 
kanconoje „Apolono rūstybė“ (L'Ira di Apollo). Jo odės skambėjo kovingai, 
jos tiesė kelią penktojo —septintojo dešimtmečio patriotinei italų poezijai. 

„Šventuosiuose himnuose“ (Inni Sacri, 1812—1822), iš kurių geriau- 
sias „Sekminės“ (La Pentecoste, 1822), poetas kvietė visų tautų ir rasių 
žmones į draugystę, solidarumą. 


1821 m., po nepasisekusio pjemontiečių patriotų bandymo išvaduoti 
Lombardiją, A. Mandzonis sukūrė aistringą odę „1821 metų kovas“ (Marzo 
1821). Savo vaizduotėje poetas regi: visa Italija pakilusi į kilnią išsivada- 
vimo kovą, ir visos laisvę mylinčios Europos tautos solidarizuojasi su ja. 
Paskutiniajame posme skamba ypač karštas patriotinis šauksmas: kova yra 
ne tik pareiga, bet ir didžiausia žmogaus laimė. Kai kurie A. Mandzonio 
kūrybos tyrinėtojai tvirtino, kad šis posmas buvęs prirašytas 1848 m., didvy- 
riško milaniečių sukilimo prieš austrų maršalą Radeckį metu. Tada odė, 
antrąkart atgimusi, plačiai paplito nuorašais, o A. Mandzonis, gulėdamas 
ligos patale, pasiuntė visus savo sūnus į mūšį barikadose. 1821 m. ši odė ne- 

galėjo būti išspausdinta, nes jau 1819 m. buvo uždraustas žurnalas Conci- 
liatore ir įvesta griežta cenzūra. Dienos šviesą ji išvydo tik 1856 m. 

1816—1822 m. Mandzonis parašė eilėmis dvi istorines romantines tra- 
gedijas — „Grafas Karmanjola“ (J! conte di Carmagnola) ir „Adelkis“ 
(L' Adelchi), kuriose atsisakė klasicizmo, literatūroje vyravusios vietos, laiko 
ir veiksmo vienovės ir kurioms siužetus, reikšdamas patriotines Risordži- 
mento nuotaikas, paėmė ne iš senovės graikų ar romėnų gyvenimo, kaip 
buvo įprasta, bet iš Italijos istorijos. Tragedijoje „Grafas Karmanjola“, 
kurios veiksmas vyksta XV amžiuje, autorius parodo, kaip šalies susiskal- 
dymas ir kivirčai tarp atskirų miestų bei sričių pražudo dorą ir garbingą 
vyrą, narsų karį ir talentingą karvedį. Tragedijoje „Adelkis“ pasakojama 
apie du Italijos užkariavimus — langobardų 568 m. ir Karolio Didžiojo 
776 m. Ji pagrįsta jauno istoriko O. Tjeri, vieno iš naujos, romantinės 
istoriografijos kūrėjų, teorija apie tai, kad dėl feodalinės sistemos negerovių — 
priespaudos ir išnaudojimo — kalti pirmieji germanų užkariavimai. A. Man- 
dzonis rado šioje teorijoje Italijos nesėkmių paaiškinimą: langobardai — 
patys baisiausi jo šalies priešai. Sutriuškinti Karolio Didžiojo, langobardai 
gauna pelnytą atpildą už savo protėvių nuodėmę. Abiejuose kūriniuose 
daug tėvynės likimo apmąstymų, kuriuose betgi kalbama daugiau apie 
Italijos dabartį negu apie jos praeitį. Tragedijose rašytojas ryškiai pavaiz- 
davo, kokia sunkia našta gula ant liaudies pečių svetimšalių jungas. 

Sumanęs pateikti platesnę liaudies gyvenimo panoramą, A. Mandzonis 
tam pasirinko romantikų pamėgtą istorinio romano žanrą. 1821 —1822 m. jis 
ir parašė romaną „Sužadėtiniai“, atnešusį jam pasaulinę šlovę (išleido 
1825— 1827 m.). Tuo A. Mandzonio grožinė kūryba faktiškai baigėsi. Ket- 
virtajame dešimtmetyje, beje, jis dar gerokai padirbėjo, rengdamas antrąjį 
romano leidimą, išėjusį 1840 — 1842 m. Ypač kruopščiai taisė savo veikalo kal- 
bą, šalindamas lombardiškus dialektizmus ir siekdamas priartinti ją prie toska- 
niečių dialekto, italų literatūrinės kalbos pagrindo, kad romanas būtų su- 
prantamas visiems italams. 

Po „Sužadėtinių“ A. Mandzonis paskelbė nemažai straipsnių ir studijų 
literatūros teorijos, kalbos istorijos, religijos ir kitais klausimais. Iš jų pažy- 
mėtini: „Laiškas p. Šovė apie laiko ir vietos vienovę tragedijoje“ (La lettre 
d M. Chauvet sur Uunitė de temps et de lieu dans la tragėdie, 1823); 
„Laiškas apie romantizmą“ (Lettera sul romanticismo, 1823, išspausdintas 
1846); „Apie katalikų moralę“ (Le osservazioni sulla morale cattolica, I t., 
1834); „Gėdos stulpo istorija“ (Storia della Colonna infame, 1842) — istori- 
nis veikalas apie maro epidemijas ir apie pražūtingą tamsuolių veiklą jų metu; 
„Apie istorinį romaną“ (Del romanzo storico, 1845); „Apie romantizmą“ 
(Del romanticismo, 1846); „Apie kalbos vienovę ir priemones jai diegti“ 
(Dell'unitū della lingua e dei mezzi di diffonderla, 1868); „Laiškas dėl žody- 
no“ (Lettera intorno al vocabolario). 

A. Mandzonio gyvenimo būdas buvo gan uždaras, jis vengė gausesnių 

draugijų, susitikinėjo tik su artimais bičiuliais, tarp kurių buvo žinomi poetai 
romantikai Dž. Džustis ir Dž. Leopardis, dramaturgas Dž. Nikolinis, vene- 
cijietis patriotas A. Poerijas. 1933 m. mirė A. Mandzonio žmona Enriketė, 
pagimdžiusi jam devynetą vaikų (tik du iš jų pergyveno tėvą). 1850 m. 
A. Mandzonis buvo paskirtas senatoriumi. 1872 m. gavo Romos — suvie- 
nytos Italijos sostinės — garbės piliečio vardą. Mirė 1873 m., sulaukęs 
88 m. amžiaus. 


* "į * 


Jeigu abiejose A. Mandzonio istorinėse tragedijose itin žymus litera- 
tūrinės išmonės elementas, tai „Sužadėtiniuose“ pateiktas jau tikroviškas 
ispanų valdomos XVII amžiaus Lombardijos gyvenimo vaizdas, daug kur 
paremtas ir autentiškais istoriniais dokumentais. Rašydamas romaną, A. 
Mandzonis kruopščiai išstudijavo daugybę literatūrinių šaltinių — istorikų 
Dž. Ripamončio, A. Muratorio, M. Džojos, P. Verio istorinius darbus ir apskri- 
tai visa, kas susiję su Milano kunigaikštystės istorija. Tačiau to jam nepakako. 
Norint teisingai pavaizduoti paprastų XVII a. žmonių gyvenimą, reikėjo 
geriau pažinti realius visuomeninius santykius. Taip rašytojo meninis me- 
todas įgavo naujų bruožų, artimesnių veikiau realizmui negu romantizmui. 
„Kaip įmanydamas stengiuosi, — rašė A. Mandzonis viename laiške,— per- 
siimti epochos dvasia, įsijausti į ją... Dėl įvykių raidos, intrigos, tai aš manau, 
kad čia geriausias metodas — daryti atvirkščiai, negu darė kiti: įdėmiai 
išnagrinėti žmonių santykius realiame gyvenime, kaip tik sutelkiant dėmesį 
į tai, kas juose priešinga romantiškai dvasiai“'. A. Mandzonis kritikuoja 
romantikus už savavališkus prasimanymus, nerealias aplinkybes ir nemo- 
tyvuotus nuotykius. Jis atsisako kelti į pirmą planą karalius, karvedžius ir 
kitus „didvyrius apgavikus“. Jo romanas ilgai, iki pat Dž. Vergos romanų, 
buvo realistiškiausias kūrinys italų literatūroje. 

Romano veiksmas vyksta 1628— 1630 m. Milano kunigaikštystėje, tada 
valdomoje ispanų, ir gretimoje Bergamo provincijoje, priklausiusioje Vene- 
cijos respublikai. Persikėlęs per Ados upę, skiriančią šias sritis, išsigelbėjo 
nuo persekiotojų Lombardijos kaimo valstietis-amatininkas Rencas Tra- 
maljinas. 

Rencas ir jo sužadėtinė Liučija Mondela — svarbiausieji romano vei- 
kėjai, o šių dviejų jaunuolių meilės istorija, pasakojimas apie kliūtis, kurias 
jie turėjo įveikti, kol sujungė savo likimus, — svarbiausioji siužeto linija. 
Tačiau tos kliūtys — ne atsitiktinės, jos tėra atskiros apraiškos tų nepa- 
keliamai sunkių gyvenimo sąlygų, į kurias buvo patekusi visos Italijos liau- 
dis, nuo XVI a. vilkusi svetimšalių — ispanų, prancūzų, austrų — jungą. 
Sužadėtiniai, kaip ir visa liaudis, kenčia tiek nuo vietinių feodalų savava- 
liavimo, tiek nuo pavergėjų priespaudos. Ispanų viešpatavimas nusmukdė 


|! Manzoni A. Osservazioni sul romanticismo.— Milano.— 1962.— P. 15. 


528 


ekonomiką, įstūmė kraštą į badą. Negana to, Italija tapo karo veiksmų 
arena: trejus metus čia grūmėsi imperatoriaus Ferdinando II, prancūzų 
ir ispanų armijos dėl bevaikio kunigaikščio Vinčenco Gonzagos, mirusio 
1627 m., valdų (vadinamasis Mantujos karas, 1628—1631). Liuteronai lan- 
dsknechtai, žiauriai plėšikaudami, alino kraštą. Maža to, jie atnešė maro epi- 
demiją. A. Mandzonis realistiniais vaizdais atkuria siaubingą Milano maro 
istoriją, paremdamas savo pasakojimą apie žmonių kančias gausia dokumen- 
tine medžiaga. 

Šių istorinių įvykių fone ir traukiasi sužadėtinių negandų virtinė. 
Beje, po aibės nutikimų ir pergyventų pavojų teisybė galų gale paima 
viršų, ir romanas baigiasi šviesiu Renco ir Liučijos šeimyninio gyvenimo 
vaizdu: jie susilaukia vaikų ir dirba laimingi savo pačių verpykloje. A. Man- 
dzonis, svajojęs apie klestinčią suvienytos Italijos ekonomiką, tatai vaizduoja 
su dideliu pasitenkinimu. 

Romane tikroviškai parodyta liaudies neapykanta svetimšaliams engė- 
jams ir gaivališki liaudies masių maištai dėl duonos, vykę Milane 1628 m. 
Su atviru džiugesiu ir kandžia ironija autorius vaizduoja, kaip dreba ne- 
kenčiami okupantai ir jų pakalikai, matydami įsirūstinusią minią, grėsmingai 
didėjantį jos pasipiktinimą. Ispanijos vietininkas Fereras, suspaustas minios, 
tetrokšta vien ištrūkti gyvas, o Atilijas, Liučiją persekiojančio tirono dono 
Rodrigo pagalbininkas, bijo ir koją kelti į maištaujantį Milaną. A. Man- 
dzonis stačiai žavisi laisvai siautėjančios, vergišką klusnumą pamiršusios 
liaudies jėga. " 

Tačiau rašytojas atskleidžia ne tik platų ir dramatišką Italijos liaudies 
nelaimių ir kančių paveikslą. Drauge jis griežtai pasmerkia feodalų sava- 
valiavimą, aristokratijos parazitizmą ir moralinę degradaciją. Despotiški 
susiskaldžiusios šalies feodaliniai kunigaikštukai tenkina kiekvieną savo už- 
gaidą, gerai žinodami, kad niekas nenubaus už jų nusikaltimus. Toks yra 
donas Rodrigas, persekiojantis Liučiją,— pasipūtėlis, ištvirkėlis, cinikas. Jis, 
beje, romane vis dėlto susilaukia pelnytos bausmės, nors ir ne teisme, o 
maro ištiktųjų ligoninėje. Kitai tironų atmainai atstovauja Bevardis, kurio 
aiškus prototipas buvo įtakingas Milano feodalas Bernardinas Viskontis. 
Pasak vieno italų istoriko, B. Viskontis buvo sukūręs „slaptą baisių sumanymų 
ir žiaurių žygių bendriją“. Bevardis, gyvenąs nuošalioje pilyje „kaip erelis 
savo kruviname lizde“, nėmaž ne geresnis už savo prototipą. Terorizuoti 
gyventojus, savavaliauti ir donui Rodrigui, ir Bevardžiui padeda samdyti 
galvažudžiai — kuoduoti „bravai“. Palei kalną, ant kurio stovi Bevardžio 
pilis, — ištisas bravų kaimas, visame slėnyje knibžda tų nedorėlių. Prieš 
bravus ispanų valdžia leido įsakus, vieną už kitą ilgesnius, bet tie įsakai 
buvo bejėgiai. Juos suvaldyti trukdė, pasak A. Mandzonio, „prieglaudos teisė 
ir kai kurių klasių privilegijos“. Policininkai (sbirai) neturėjo teisės įeiti 
į vienuolyną ar įžymaus sinjoro rūmus, kuriuose slėpėsi nusikaltėlis. Su 
sinjorais ispanų administracija vaidytis vengė, kad lengviau būtų valdyti 

šalį, tad ir patys sinjorai, ir jų samdiniai galėjo be baimės siautėti, nepai- 
sydami valdžios įsakų. Dvasininkai taip pat dažnai atsisakydavo ginti pa- 
prastus Žmones nuo sinjorų savivalės. Antai bailus klebonas donas Abondi- 
jas, dono Rodrigo bravų spiriamas, sugalvoja visokių kliūčių, kad nereikėtų 
sutuokti Renco ir Liučijos, o paskui, prasidėjus svetimos kariuomenės ant- 
plūdžiui, vienas iš pirmųjų sprunka iš kaimo, palikęs savo ganomuosius 
likimo valiai. 

Moralinį aristokratijos smukimą ypač ryškiai atskleidžia su dideliu 
meniniu įtaigumu sukurtas pasakojimas apie moterų vienuolyno „sinjorą“, 
kuri priglaudžia Liučiją, pabėgusią nuo dono Rodrigo persekiojimų, o 
paskui ją išduoda. Puikus papročių žinovas ir įžvalgus psichologas, A. Man- 
dzonis parodo ne tik XVII amžiaus, bet ir savo meto didikų tikrąjį veidą, 
drąsiai nuo jo nuplėšdamas padorumo ir gero tono kaukę. „Sinjoros“ 
istorija — nemenkas atotrūkis nuo pagrindinės siužeto linijos, ji galėtų su- 
daryti atskirą apsakymą. „Sužadėtiniuose“ yra ne viena tokia vieta, kur 
autorius tarsi nesusidoroja su surinkta gausia istorine medžiaga (šitas siuže- 
tas irgi pasiskolintas iš istorikų A. Muratorio ir Dž. Ripamončio veikalų), 
ir toji medžiaga, nebetilpdama romano rėmuose, stabdo jo veiksmą. J. V. Gėtė 
yra pasakęs, kad „istorija iškrėtė poetui negerą pokštą“. Bet, kita vertus, 
išsamiai dėstydamas šią istoriją ir atskleisdamas jos ištakas, autorius galėjo 
ne vien aiškiai motyvuoti atskirų personažų charakterius, bet ir realistiškai 
pavaizduoti pačią socialinę aplinką, kurioje susiformavo tokia keista, val- 
dinga vienuolė su iškrypusia psichika. Su neslepiamu pasibjaurėjimu auto- 
rius charakterizuoja didikus — niekšingo sąmokslo prieš niekuo nekaltą 
mergaitę dalyvius: senąjį kunigaikštį, veidmainį dėdę, jaunąjį kunigaikštuką. 
Be to, šitokios istorijos skaitytojui ne mažiau įdomios kaip, sakysim, Sten- 
dalio „Italų kronikos“. 

Bendrame aristokratijos degradacijos fone keistai atrodo nuožmaus 
despoto ir užkietėjusio nusikaltėlio Bevardžio ūmus atsivertimas: šį epizodą 
galima palaikyti literatūriškai silpnu, psichologiškai nepateisinamu. Tačiau 
italų skaitytojui katalikui tokie dalykai anaiptol nėra keisti: jis iš mažens 
prisiklausęs panašių istorijų. O dėl autoriaus, tai jis, žinoma, tiki, kad viską 
pasaulyje valdo Dievo ranka, kuri gali padaryti ir stebuklą — sugrąžinti 
žmogų iš klystkelio. Viešpaties pasiuntinys, kuriam skirta išgelbėti Bevardį, 
šiuo atveju yra kardinolas Federigas Boromėjas. Kardinolo paveikslas neabe- 
jotinai idealizuotas. Tai ne tik aktyvus krikščionybės apaštalas, bet ir didis 
mąstytojas, žmogus, kuriam būdinga aukštos moralinės savybės, tvirtas ti- 
kėjimas, pamaldumas, teisingumo jausmas, užuojauta engiamiesiems ir paže- 
mintiesiems. A. Mandzonis šiam personažui priskyrė tikrus ir legendinius 
dviejų istorinių asmenų bruožus. Pirmasis — kardinolas Karlas Boromė- 
jas, Bažnyčios paskelbtas šventuoju, įėjęs į Milano kunigaikštystės istoriją 
kaip įstatymų leidėjas, kaip ryžtingas ir veiklus organizatorius, pasižymėjęs 
ypač 1576—1577 m. maro epidemijos metu. Antrasis — jo pusbrolis, kardi- 

nolas Federigas Boromėjas, miręs tuoj po kitos, šiame romane aprašytos, 
1630 metų maro epidemijos, buvo labiau linkęs į mokslinius, literatūrinius 
darbus. Sujungdamas į vieną personažą šiuos du asmenis, A. Mandzonis 
sukūrė jam taip reikalingą romantinį herojų, kilnaus aristokrato idealą. 

Kaip priešingybę degradavusiai aristokratijai autorius iškelia teigiamus 
trečiojo luomo atstovus, iš kurių ryškiausias — verpėjas Rencas Tramal- 
jinas. A. Mandzonis nuolat pabrėžia jam imponuojantį Renco ūkiškumą, 
sumanumą, propaguoja pramonės plėtojimą: darbštusis jo herojus galų gale 
įsteigia savo verpyklą. 

Su kandžia ironija demaskuoja A. Mandzonis „teisingumo“ organus. 
Romane jiems atstovauja teisės žinovas, advokatas, žmonių vadinamas „dak- 
taru Kliautininku“. Neprityręs Rencas veltui kreipiasi į jį pagalbos prieš 
įsisiautėjusį; doną Rodrigą, kuris verčia parapijos kleboną nevykdyti savo 
pareigos, netuokti Renco su Liučija. Kai „daktaras“ sužino, kad Rencas — 
ne koks nusikaltėlis, norįs išsisukti nuo bausmės, o atvirkščiai — pats nu- 
kentėjęs nuo galingo sinjoro, jo tonas staiga pasikeičia, jis grubiai išvaro 
savo klientą, net sugrąžina jo atneštus gaidžius. Taigi advokatas tarnauja 
tik engėjams, o paprastam žmogui teisingumas nepasiekiamas. 

Liberalinės ir katalikiškos autoriaus tendencijos romane itin ryškios. 
Jos perdėm įsipynusios į visą meninį veikalo audinį ir daug kur lemia siužeto 
plėtotę ir personažų sąveiką, o ypač akivaizdžiai iškyla aikštėn autoriniuose 
nukrypimuose. Didelę reikšmę autorius skiria dangiškajam teisingumui. Ta- 
čiau A. Mandzonis nebuvo fanatiškas krikščionis, tikėjimas Apvaizda jam ne- 
atskiriamas nuo tikėjimo žmogumi. Nors ir tiki, kad nelaimes ir kančias, 
lygiai kaip ir džiaugsmus, žmonėms siunčia Dievas, jis vis dėlto neverčia 
savo herojų nuolankiai kęsti likimo smūgius: jie aktyviai grumiasi dėl savo 
laimės. Tačiau yra vietų, kur Mandzonis moralistas prieštarauja Mandzoniui 
menininkui, atidžiai išstudijavusiam žmonių tarpusavio santykius. Tas aiškiai 
matyti visų pirma minėtame Bevardžio atsivertimo epizode. Kitas pavyzdys: 
„Sinjoros“ istorijoje nedviprasmiškai demaskavęs aristokratų luominę mo- 
ralę, akivaizdžiai parodęs, jog „sinjoros“ kančių priežastis yra priverstinis 
jos atplėšimas nuo pasaulio, autorius pagaliau netikėtai pareiškia, jog vienuo- 
lė pati kalta dėl savo kančių: ji galėjusi susitaikinti, nusiraminti ir taip 
susikurti palaimingą gyvenimą. Ir dar: gerasis tėvas Kristoforas, siekdamas 
padėti vargšei Liučijai, bando gražiuoju paveikti doną Rodrigą, grauden- 
damas ir prašydamas jį atsisakyti nedorų kėslų prieš Liučiją, tačiau tironas 
tik pasityčioja iš vienuolio, iš jo gerų norų. 

„Sužadėtiniai“, pirmasis istorinis ir socialinis italų romanas, ugdė italų 
tautos visuomeninį sąmoningumą, žadino pilietinius amžininkų jausmus, todėl 
italų tautos laisvės priešai kaip įmanydami slopino jo įtaką. Rašytoją ir 
istoriką ČC. Kantu, „Sužadėtinių“ komentaruose (1832) iškėlusį patriotinę 
romano reikšmę, austrų valdžia įmetė į kalėjimą. 

Tuoj po A. Mandzonio šiuo literatūros žanru susidomėjo ištisa auto- 

rių plejada: M. D'Adzelijas, Č. Kantu, T. Grosis, D. Gveracis. Istorinio 
romano tradicijas tęsė ir R. Džovanjolis (,,Spartakas“). Šių rašytojų pa- 
grindinė tema — liaudis, kovojanti dėl savo laisvės ir laimės. Bet nė vienas 
Iš jų taip nuosekliai nekritikavo feodalų savivalės, taip ryškiai neatskleidė 
socialinių konfliktų kaip A. Mandzonis, nė vienas nepateikė taip meistriškai 
sukurtų herojų charakterių. A. Mandzonis kai kuriais aspektais lyginamas 
su garsiuoju istorinių romanų kūrėju V. Skotu, kurį jis pats laikė savo mo- 


kytoju. 
A. Mandzoniu žavėjosi daugelis įžymių rašytojų. J. V. Gėtė sakė, kad 
„Sužadėtiniai“ — geriausias to meto beletristikos kūrinys. Prancūzų roman- 


tizmo atstovas F. R. de Šatobrianas rašė: „Valteris Skotas didis; Mandzonis — 
kažkas dar daugiau“. Dar gyvas A. Mandzonis Italijoje buvo paskelbtas 
Didžiuoju. Savo reikšmės „Sužadėtiniai“ nėra praradę iki šiol, humanisti- 
nė šio kūrinio prasmė didžiai vertinama ir mūsų laikais. 

Iš viso A. Mandzonio kūrybinio palikimo į pasaulinės literatūros aukso 
fondą pateko tik „Sužadėtiniai“. Pirmasis romano vertimas į lietuvių kalbą 
pasirodė 1934 m. (vertė A. Barčius), antrasis — 1971 m. (vertė A. Vaiš- 
noras). 


ALGIMANTAS VAIŠNORAS 

PAAIŠKINIMAI 


' Katalikiškasis Karalius — Ispanijos karalius Pilypas IV (1621—1665). Saulė, 
niekada nenusileidžianti,— Karolis V, kurio laikais Ispanija buvo prisigrobusi 
daugybę svetimų žemių. Prakilniosios Genties Herojus — Ispanijos karaliaus vie- 
tininkas Milano kunigaikštystėje Gonsalas Fernandesas di Kordova, palikuonis 
žymaus ispanų karvedžio ir politinio veikėjo Gonsalo Fernandeso di Kordovos, 
išgarsėjusio maurų valdomos Granados paėmimu (1492) ir pergalėmis prieš 
prancūzus Italijoje. 

* Argas ir Briarėjas (graikų mitologijoje) — pabaisos, kurių viena turinti šimtą 
akių, o kita — šimtą rankų. 

akcidencijos (XVII — XVIII a. filosofijos terminologijoje) — atsitiktinės, neesmi- 
nės daiktų savybės. 

* „„baigsiu herojišką darbą ir perrašysiu šią istoriją...— Mandzonis teigia, kad, 
rašydamas Šį romaną, naudojęsis XVII a. nežinomo italų rašytojo rankraščiais. 
Ši ištrauka esanti tiksliai nurašyta iš to anonimo originalo ir perteikianti pom- 
pastišką to amžiaus literatūrinį stilių. Kalbos įmantrumas ir iškilmingas pasa- 
kojimo tonas sustiprina aštrią autoriaus ironiją, nukreiptą prieš svetimšalių 
ispanų viešpatavimą, vokiečių gaujų antplūdžius ir feodalizmą. 

* Komo ežero atšaka — vadinamasis Leko ežeras, prie kurio, tėvų viloje, rašyto- 
jas praleido vaikystę ir atostogaudavo jaunystėje. 

6 „„donas Abondijas...— Šventasis Abondijas laikomas Komo apylinkių globėju. 

" bravai (it. bravo — „drąsuolis“) — taip XVII a. Italijoj buvo vadinami samdomi 
galvažudžiai, tarnaujantys bajorams, didžiūnams ir jų paliepimu terorizuojantys 
paprastus Žmones. 

Š konetablis (Prancūzijoje XIII—XVII a.) — vyriausiasis kariuomenės vadas; 
čia: aukščiausias karinis laipsnis. 

9 jo katalikiškoji didenybė — Pilypas II, Ispanijos karalius (1555—1598). 

'? Henrikas IV — Prancūzijos karalius (1589—1610), pasižymėjęs hugenotų 
persekiojimu ir kovomis su jais. 

!! Savojos kunigaikštis — Karolis Emanuelis I (1562—1630), kunigaikštis nuo 
1580 m. 

'? kunigaikštis Bironas (Šarlis de Gonto, 1561—1602) — Prancūzijos karvedys. 
Per karą su Savoja kartu su Karoliu Emanueliu I buvo sudaręs sąmokslą prieš 
Henriką IV. Sąmokslas buvo išaiškintas, Bironas atsidūrė Bastilijoje, ir čia jam 
buvo nukirsta galva. 

13 sbiras — inkvizicijos žemesnysis tarnas, vėliau — policininkas Italijoje; niekinama 
policijos agento pravardė. 

!š kas... tiesiog vilkėjo livrėją...— tai yra priklausė žymaus didiko palydai. Iš liv- 
rėjos buvo galima pažinti, iš kurio sinjoro palydos yra bravas. 

B peržengė keturiasdešimt metų — „sinodinio“ amžiaus — ribą...— Tridento Baž- 
nyčios susirinkimo (1545—1563) nutarimu buvo uždrausta dvasininkams laiky- 
ti šeimininkę, jaunesnę kaip keturiasdešimties metų amžiaus. 

'$ Luji II de Burbonas, kunigaikštis de Kondė (1621—1686) — prancūzų kar- 
vedys, Rokrua slėnyje Ardėnuose 1643 m. sumušęs ispanus. 

" „emigravo į kaimynines italų respublikas...— Italija XVII a. buvo susiskaldžiusi 
į atskiras smulkias valstybes, priklausiusias Ispanijai. Laisva tebuvo Venecijos 
respublika, Pjemontas, priklausęs Savojos kunigaikštystei, ir Popiežiaus sritis. 

Iš Tėvo Kristoforo paveikslas turi savo prototipą — tai Liudovikas Pičenardis, 
kilęs iš Kremonos ir miręs 1630 m. nuo maro Milane. 

'" dvylika cezarių — Romos valdovai, apie kuriuos kalbama istoriko Svetonijaus 
(apie 60— 141) „Dvylikos cezarių gyvenimo aprašymuose“,— nuo Gajaus Ju- 
lijaus Cezario (100—44 pr. m. e.) ligi Domiciano (81—96). Vardas „Cezaris“, 
iš pradžių priklausęs vienai patricijų Julijų giminės šakai, tapo sudedamąja ir 
kitų Romos imperatorių titulo dalimi. 

20 chunta — kolegija, ispanų administracinis organas. 

*! Juozapato pakalnė (Biblijoje) — Paskutinio teismo vieta tarp Jeruzalės ir 
Alyvų kalno. 

22 Skudas — stambi auksinė arba sidabrinė Italijos moneta. 

3 pasaulietis kapucinas — vienuolis kapucinas, kuris laikosi ordino įstatų, bet 
negyvena vienuolyne. 

* tėvo provinciolo kviečiamas.— Kapucinų ordino valdos buvo suskirstytos 
provincijomis, kurioms vadovavo provinciolai. 

2 „stovėjo jam akyse kaip Banko šešėlis Makbetui...— Makbetas, to paties pava- 
dinimo Šekspyro tragedijos herojus, įžengęs į Škotijos sostą, įsakė nužudyti 
karvedį Banką, kuriam buvo išpranašauta, kad jis taps „karalių protėviu“, tai 
yra pradės naują karalių giminę. 

* amfitrionas — vaišingas šeimininkas. 

?" durlindana (durindana) buvo vadinamas kalavijas, su kuriuo kovojo riteris 
Orlandas, mėgstamas Italijos viduramžių riterių poemų herojus; atitinka Rolando 
kardą Diurandalį senajame prancūzų epe „Rolando giesmė“. 

28 seksta — maldos, giedamos šeštąją dienos valandą, t. y. vidurdienį. 

*9 podesta — aukščiausias administracijos pareigūnas viduramžių Italijos miestuose. 

V Taso autoritetas neparemia jūsų tvirtinimo...— Torkvatas Tasas (1544—1595) — 
žymus vėlyvojo Renesanso italų poetas, parašęs garsią riterių poemą „Išvaduo- 
toji Jeruzalė“. Tasas taip pat yra Dialogų moralės ir etiketo klausimais autorius. 

3! „liepia Arganto pasiuntiniui... prašyti dievobaimingąjį Bujonietį leidimo...— Kal- 
bama apie epizodą iš Taso poemos (VI giesmė), kur pasakojama apie pirmąjį 
kryžiaus žygį. Argantas — musulmonų karys, kunigaikštis Gotfridas Bujonietis — 
kryžiuočių vadas. 

3? fecialai — senovės romėnų dvasininkai, tam tikromis religinėmis apeigomis 
šventinę karo veiksmų pradžią, taikos sudarymą, ėję pasiuntinių pareigas, 
prižiūrėję, kaip vykdomi teisiniai aktai. 

33 „kova dėl to, kam atiteks Mantujos kunigaikštystė...— Kalbama apie vadinamąjį 
Mantujos karą (1628— 1631), vieną iš Trisdešimties metų karo epizodų. 

4 kardinolas Rišeljė (1585—1642) — Liudviko XIII pirmasis ministras, labai daug 
prisidėjęs prie Prancūzijos absoliutizmo stiprinimo, 1624—1642 m. iš tikrųjų 
valdęs Prancūziją. 

3 grafas Olivaresas (1587—1645) — Pilypo IV pirmasis ministras, ligi 1643 m. 
tvarkęs visus Ispanijos monarchijos reikalus. Jis buvo kur kas menkesnis diplomatas 
už kardinolą Rišeljė. 

* investitūra (feodalizmo epochoje) — vasalo įvedimas tam tikromis ceremonijomis 
į feodo valdymą. 

37 kaštelionas — čia: Leko įgulos komendantas. 

38 „popiežius, labai susirūpinęs taika, pasiūlė..— Tuo metu popiežiumi buvo 
Urbonas VIII (1623—1644), kuris anaiptol nenorėjo taikos: palaikydamas Ne- 
vero kunigaikščio ir kardinolo Rišeljė pretenzijas, jis kartu slaptai tiekė ginklus 
jų priešams. 

3 Valdistanas, Valistajus, Valjensteinas — itališkai iškreiptas vardas Vokietijos 
imperijos karvedžio Albrechto Valenšteino (1583—1634), suformavusio Trisde- 
šimties metų kare didelę samdomąją landsknechtų armiją, kuri buvo naudojama 
antifeodaliniams ir išsivadavimo sąjūdžiams malšinti. Ši armija išlaikė pati save, 
grobdama užimtų kraštų turtą. 1634 m. Valenšteinas buvo apkaltintas išda- 
"vyste, suimtas ir savo karininkų nužudytas. Šio karvedžio žygiai ir mirtis įkvėpė 
Šilerį, jis parašė to paties pavadinimo dramų trilogiją. 

** di Ričilju — de Rišeljė. 

*! Heliogabalas — Romos imperatorius (218—222), pagarsėjęs despotizmu ir iš- 
tvirkavimu. 

*2 Protėjas (graikų mitologijoje) — jūrų dievas, gebėjęs pranašauti. Kadangi jis 
to vengdavo, keisdamas savo išvaizdą, reikėdavo jį surišti ir jėga priversti 
pranašauti. 

*3 parpaljolė — smulki sidabrinė moneta, buvusi apyvartoj Italijoje XV — XVII a. 

** Natanas (Biblijoje) — pranašas, apkaltinęs Dovydą, kad šis svetimoteriavęs 
ir nužudęs Uriją, savo meilužės vyrą (II Karalių, 12). 

* švento Martyno diena — katalikų šventė lapkričio mėnesį. Tą dieną Italijoje 
būdavo sudaromos visokios sutartys, suvedamos sąskaitos. 

*9 Grizas — it. „pilkas; niūrus, rūstus“. 

*" „kad jo pagalba nebūtų po laiko, kaip piziečiams...— Posakis „pagalba Pizai“, 
kuris reiškia nereikalingą, pavėluotą pagalbą, tapo priežodžiu. Italų istorikas 
Antonijas Muratoris (1672—1750) „Italijos metraščiuose“ pasakoja, kad Vokie- 
tijos imperatorius Maksimilijonas daug kartų žadėjo Pizai padėti prieš Florenciją, 
bet pažado neįvykdė. 

** mora — senovės žaidimas, italų paveldėtas iš romėnų: vienas žaidėjas greitai 
ištiesia į priekį kumščius, kartu atlenkdamas kelis pirštus, kiti sušunka mažesnį 
už dešimt skaičių; laimi tas, kas pasakė skaičių, atitinkantį atlenktų pirštų skaičių. 

* „kaip pasakė vienas genialus barbaras...— Autorius cituoja Bruto žodžius 
Šekspyro tragedijoje „Julijus Cezaris“ (II veiksmas, I scena; vertė A. Churgi- 
nas) ir kartu šaiposi iš charakteristikos, kurią didžiajam anglų dramaturgui 
davė žymusis prancūzų filosofas švietėjas Volteras. 

** Karneadas (apie 214—129 pr. m. e.) — senovės graikų filosofas, stoikų ir epi- 
kūrininkų priešininkas, nuosaikaus skepticizmo šalininkas. 

?! papalina — maža apvali dvasininkų kepuraitė plokščiu dugnu, su kutu. 

*Ž konsulas — čia: kaimo, miestelio seniūnas. 

3 ilgais plaukais tarytum pirmieji frankų karaliai...— Merovingų, pirmosios 
dinastijos, karaliai, valdę frankų valstybę V— VIII a., barbarų pavyzdžiu nešiojo 
ilgus plaukus, — tai buvo karališkojo orumo požymis. 

** Džuzepė Ripamontis (Giuseppe Ripamonti, 1573—1643) — garsus italų isto- 
rikas ir metraštininkas, kurio veikalai Mandzoniui buvo labai vertingas šaltinis, 
rašant „Sužadėtinius“. 

“2 Ji buvo jauniausia duktė kunigaikščio ***...— Kunigaikštytės prototipas buvo 
Mariana de Leiva, XVI a. stambaus Milano feodalo duktė. Ji įsimylėjo jauną 
turtingą vaikiną Džaną Paolą Oziją ir susilaukė nuo jo dviejų vaikų. Su juo 
kartu padarė nemaža nusikaltimų. Kai viskas išaiškėjo, abudu buvo nubausti: 
jam nukirsta galva, ji užmūryta į celę, kur praleido trylika metų. Kurdamas šį 
paveikslą, Mandzonis pasinaudojo italų istorikų Dž. Ripamončio ir A. Mura- 
torio duomenimis. 

?6 „apvilkti jaunuolį vyro toga.— Senovės Roinoje jaunuolis, sulaukęs 17 metų 
amžiaus, gaudavo teisę nešioti togą. 

*7 kapitula — kurio nors vienuolių ordino ar kitos dvasininkų korporacijos narių 
visuotinis susirinkimas. 

?8 Edžidijo prototipas — Džanas Paolas Ozijas (žr. paaišk. 55). 

?9 „ne toli, bet čia pat.— Lavonas buvo užkastas namo, kuriame gyveno Ozijas, 
rūsyje. 

60 „pasitraukė Olandijon...— atseit į protestantų kraštą. Katalikų šalyse pabėgusieji 
iš vienuolynų buvo teisiami kaip nusikaltėliai. 

*! Sfredžatas — „bjaurusis“, Tiradritas — „šauk taikliai“. 

62 „knygos apie kryžiaus karus ir lombardiečius...— A. Mandzonis cituoja savo 
draugo poeto romantiko Tomazo Grosio (1791—1853) poemą „Lombardiečiai 
pirmajame kryžiaus kare“ (1826). 

* Kazale del Monferatas — Monferato kunigaikštystės sostinė. Į šią kunigaikš- 
tystę karo dėl Mantujos paveldėjimo metu pretendavo Karolis Gonzaga, re- 
miamas Liudviko XIII ir kardinolo de Rišeljė, ir Savojos kunigaikštis Karolis 
Emanuelis I. Ispanijos monarchija, varžydamasi su prancūzų Burbonais, teikė 
pagalbą Savojos kunigaikščiui, kuris žadėjo jai atiduoti dalį Monferato su Kaza- 
lės miestu. 

9* modijas — senas romėnų biralų saikas, lygus 1,5 hektolitro. 

“> dekurionai — kolegija iš 60 asmenų, skiriamų gubernatoriaus (Ispanijos vieti- 
ninko). 

i Eičių tarmė — italų literatūrinės kalbos pagrindas. 

*' donas Pilypas — Ispanijos karalius Pilypas II (1556—1598), žiaurus ir fana- 
tiškas valdovas, savo vidaus politikoje rėmęsis inkvizicija. Jo paveikslą įamžino 
F. Šileris dramoje „Don Karlas“ ir V. Alfjeris dramoje „Pilypas“. 

8 Džanas Andrėja Bifis (Gian Andrea Biffi, m. 1630) — Milano skulptorius. 

*9 epitafija — antkapio įrašas. Rencas painioja žodžių reikšmes. 

"9 Pindas — kalnas Graikijoje, kur gyvenusios meno mūzos, vadovaujamos saulės 
dievo, meno globėjo Apolono. 

"| Saliamono mazgas — susipynusi linija, kurios nematyti nei pradžios, nei galo. Vidur- 
amžiais šis posakis turėjo kabalistinę prasmę. 

"? Psichė — senovės graikų deivė. Jos vyras, meilės dievas Erotas (Amūras), prašė 

ją niekados į jį nežiūrėti. Bet vieną naktį ji, atsinešusi žibintą, ryžosi pamatyti 
jo veidą šviesoje. Vyras pabudo ir tuoj pat ją paliko. 

“3 eufemizmas — stilistinė figūra, kai vietoj šiurkštaus arba nešvankaus posakio 
pavartojamas švelnesnis. Itališkai antrankiai — manichini, t. y. „rankogaliai“. 

“* strakinas — minkštas milanietiškas sūris. 

"2 gerosios mirties broliai — brolija, įsteigta slaugyti ligoniams, laidoti mirusiems, 
dalyvauti nuteistųjų mirti egzekucijose ir t. t. 

"6 navariečiai — prancūzai, frankofilai (pagal karaliaus Henriko IV Navariečio 
[1562—1610] prievardį). 

“" dvidešimt ketvirtą valandą — apie pusę šešių po pietų. 

"8 vienuoliktą — apie penktą valandą ryto. 

"9 švento Morkaus žemė — Venecijos respublika, kuriai priklausė Bergamas (šven- 
tas Morkus — šios respublikos globėjas). 

*0 soma — italų biralų saikas. Bergame jis buvo lygus 171 litrui. 

Š! staja — italų biralų saikas, Venecijoje lygus maždaug 83 litrams. 

82 „švento Pranciškaus virvė...— Vienuoliai pranciškonai ir kapucinai, sekdami 
pranciškonų ordino įsteigėju Pranciškum Asyžiečiu, juosėdavo virve. 

3 Eskurialas (arba Eskorialas) — didžiuliai rūmai netoli Madrido, kuriuos XVI a. 
antroje pusėje pasistatydino karalius Pilypas II kaip vasaros rezidenciją. 

54 baisus žmogus — Bevardis, kurio prototipas — garsus feodalas Frančeskas 
Bernardinas Viskontis, kartu su savo broliu Galeacu Marija siautėjęs plačioje 
srityje. 

5 Džuzepė Ripamontis... penktos dekados penktoje knygoje...— Milano inetrašti- 
ninko Dž. Ripamončio „Tėvynės istorija“ susideda iš 60 knygų. Dekada — de- 
šimt knygų. 

86 „atkreipkite dėmesį į tas gražias pravardes...— Tiradritas reiškia „šauk taik- 
liai“, Montanarolas — „kalnėnukas“, Tanabuzas — „urvinis“, Skvinternolas -—— 
„suluošintas“, toliau minimas Nibijas — „peslys“. 

Š' Federigas Boromėjas (Federigo Borromeo, 1564—1631) — Milano arkivysku- 
pas, tapęs kardinolu 23 metų amžiaus. Nesugyveno su ispanų valdžia. 1609 m. 
įsteigė garsiąją „„Ambrozianos“ biblioteką Milane, kuri veikia ir dabar. 

* Palikime devyniasdešimt devynias avis... su ta, kuri buvo nuklydusi.— Evangeli- 
ios posakio parafrazė (plg. Mato, 18, 12—13). 

Š? Izaijo, 11, 6. 

* Čia jis dedasi šventu Antanu dykumoje, čia — tikru Olofernu.— Antanas 
(251—356) — pirmasis Tebaidės atsiskyrėlis, kuris, kaip sako legenda, atsilaikė 
prieš velnio gundymus (Tebaidė — sritis Egipte, nuo III a. mėgstama krikščio- 
nių atsiskyrėlių vieta). Olofernas (Biblijoje) — nuožmus Asirijos karaliaus 
Nabuchodonosaro karvedys. 

*! Maleboldžė (it. „piktos griovos“) — vietos pavadinimas, minimas Dantės „Pra- 

garo“ XVIII g. pradžioje. Tai aštuntasis pragaro ratas, kuriame kankinasi ap- 

gavikai. 

„Šventųjų gyvenimai“ — viena iš daugelio viduramžių knygų apie šventuosius 

ir kankinius. „Vergas Gverinas“ ir „Prancūzijos karalių kronika“ — riterių 

romanai, labai mėgstami liaudies, į italų kalbą išversti Andrėjos da Barberino 

(1370— 1431). Pirmasis — viduramžių apysaka apie karaliaus sūnų, tapusį vergu, 

bet savo sumanumu ir valia susigrąžinusį senąją padėtį; antrasis — romanas 

proza, prancūzų poemų apie Karolį Didįjį ir jo riterius kompiliacija. 

3 Lucijus Sergijus Katilina (Lucius Sergius Catilina, 108—62 pr. m. e.) — seno- 
vės Romos politinis veikėjas. Romos respublikai atsidūrus kritiškoje padėtyje, 
mėgino užgrobti valdžią ir įvesti diktatūrą. Atskleidus sąmokslą, turėjo bėgti iš 
Romos į Etrūriją. 

** dvidešimt antrą valandą — apie trečią valandą po pietų. 

* Bova d Antonas — vienas iš „Prancūzijos karalių kronikos“ personažų. 

*“ „kaip kad Romos senatas elgėsi su Hanibalu.— Kartaginos karvedys Hani- 
balas (apie 247—183 pr. m. e.) laimėjo daug mūšių prieš romėnus antrejame 
Punų kare. 202 m. jis buvo Scipiono nugalėtas prie Zamos, o 195 m. turėjo bėgti 
iš Kartaginos į Siriją, paskui į Bitiniją. Romos senatas, ir toliau laikydamas 
Hanibalą pavojingu priešu, reikalavo iš Sirijos, o paskui iš Bitinijos karaliaus 
Jį išduoti. Sužinojęs, kad Bitinijos karalius rengiasi jį išduoti, Hanibalas nusi- 
nuodijo. 

“užsiėmęs Larošelės apgulimu ir karu su Anglija...— Larošelė — tvirtovė prie 
Atlanto vandenyno, buvusi protestantų hugenotų rankose ir Prancūzijos— Angli- 
jos kare 1627 m. stojusi Anglijos pusėn. 1628 metais Prancūzijos karaliaus 
kariuomenė tvirtovę paėmė. 

“* Marija Mediči (1573— 1642) — Henriko IV našlė, Liudviko XIII motina. Ji vado- 
vavo feodalų aristokratų opozicijai Langedoke ir rengė maištą prieš absoliutizmą 
ir Rišeljė valdžią, bet buvo priversta emigruoti. 

2 entelechija (Aristotelio terminas) — teologinė sąvoka, reiškianti tikslo siekimą, 
kurį vykdo nematerialus veiklus pradas, tariamai lemiantis materijos vystymąsi. 

'00 Džerolamas Kardanas (Gerolamo Cardano, 1501— 1576) — italų matematikas, 
filosofas ir gydytojas. Jo natūrfilosofinėje sistemoje greta astrologijos ir magijos 
elementų yra ir gamtos mokslo idėjų. Jo filosofija išdėstyta daugiausia knygoje 
„Apie daiktų subtilumą“ (De subtilitate rerum, 1547). 

'"! Alkabicijus (X a.) — arabų astrologas, autorius plačiai žinomo Europoje „Įva- 
do į astrologiją“, išversto į lotynų kalbą XIV a. ir daug kartų perspausdinto. 

'02 Diogenas Laertietis (III a.) — graikų filosofas, parašęs kompiliacinį 10 knygų 
veikalą „Apie garsiųjų filosofų gyvenimą ir pažiūras“. 

193 beripatetikas — Aristotelio filosofijos pasekėjas. Pavadinimas kilęs iš to, kad 
Aristotelis, pasak padavimo, buvo pratęs dėstyti savo filosofiją per pasivaikščio- 
jimus (gr. peripatetikos — vaikštinėjantis). Viduriniais amžiais peripatetikais buvo 
vadinami scholastų ir bažnytininkų iškreiptos Aristotelio filosofijos šalininkai, 
kurie iš šios filosofijos pašalino materialistinius elementus. 

'03 natūrfilosofija — „gamtos filosofija“. Prieš susiformuojant šių laikų gamtos 
mokslui, gamtą tyrinėjo atskira filosofijos disciplina, kurioje kovojo dvi kryptys — 
materialistinė ir idealistinė. 

'*5 Džambatista dela Porta (Giambattista della Porta, 1535—1615) — italų fizikas 
ir natūrfilosofas, parašęs 25 knygas bendru pavadinimu „Magia naturalis“ („Gam- 
tos magija“). 

'06 Albertas Didysis — Albertas fon Bolštetas (1193—1280) — vokiečių teologas 
ir filosofas scholastas, vienas iš feodalinės santvarkos ideologų („Didžiojo“ var- 
dą jam suteikė katalikų teologai). 

'“ Martinas Delrijas (Martino Delrio, 1551—1608) — teologas jėzuitas, gimęs 
Antverpene, parašęs „Magijos tyrinėjimus“. 

'08 Džovanis Tarkanjota (Giovanni Tarcagnota, m. 1566) — graikų kilmės italų 
rašytojas, jo veikalas — „Pasaulio istorija“. Liudovikas Dolčė (Ludovico Dolce, 

1508—1568) — italų rašytojas ir istorikas, „Karolio V istorijos ir gyvenimo“ 
autorius. Gasparė Bugatis (Gaspare Bugatti, XVI a.) — „Universalinės isto- 
rijos“ autorius. Čezarė Kampana (Cesare Campana, m. 1606) — Tarkanjotos 
„Pasaulio istorijos“ tęsėjas. Markas Gvacas (Marco Guazzo, 1496—1556) — 
„1524—1540 m. svarbiausių įvykių istorijos“ autorius. 

Žanas Bodenas (Jean Bodin, 1530— 1596) — prancūzų visuomenės veikėjas, 
teisininkas ir publicistas, traktato „Apie valstybę“ autorius. Bartolomėjas Ka- 
valkantis (Bartolomeo Cavalcanti, 1503—1562) — „Traktato apie geriausias 
senovės ir šių laikų valstybių valdymo formas“ autorius. Frančeskas Tatis 
Sansovinas (Francesco Tatti Sansovino, 1521—1583) — Romos istorikas ir teisės 
mokslų žinovas, traktato „Apie senovės ir šių laikų karalysčių ir respublikų 
valdymą“ autorius. Paolas Paruta (Paolo Paruta, 1540—1598) — Venecijos 
istorikas ir politinis veikėjas, „Politinių pokalbių“ ir „Venecijos istorijos“ autorius. 
Trajanas Bokalinis (Traiano Boccalini, 1556—1613) — žymus italų publicis- 
tas ir satyrikas, nužudytas inkvizicijos. Jo žymiausi veikalai — „Žinios iš Parna- 
so“ ir „Politikos kertinis akmuo“. 

įžymus Florencijos sekretorius — Nikolas Makiavelis (Nicolo Machiavelli, 1469— 
1527), italų politinis veikėjas, rašytojas ir istorikas, Dešimties kolegijos sekreto- 
rius. Traktate „Valdovas“ („Kunigaikštis“), „Svarstymuose apie pirmąją Tito 
Livijaus dekadą“ ir kituose veikaluose gynė absoliutinę monarchiją, teisindamas 
visokias valdymo priemones, kovojo prieš katalikų Bažnyčios viešpatavimą 
Italijoj. 

Džovanis Boteras (Giovanni Botero, m. 1617) — kontrreformacijos epochos 
rašytojas, jėzuitas. Dešimties tomų veikale „Valstybės interesai“ kovojo su Ma- 
kiaveliu; kosmopolitinius Bažnyčios interesus kėlė aukščiau už italų tautos nacio- 
nalinius interesus. 


"'* Valerianas Kastiljonė (Valeriano Castiglione, 1593— 1668) — pamokslininkas, 


istorikas, traktato „Valdovas prie valdžios vairo“ autorius. 


"5 Paridė dal Pocas (Paride dal Pozzo, i413—1493) — Milano juriskonsultas 


ir generalinis inkvizitorius, traktatų apie dvikovą autorius. Sebastianas Faustas 
da Londžanas (Sebastiano Fausto da Longiano, XVI a.) — traktatų „Apie 
bajorą“ ir „Apie dvikovą“ autorius. Džirolamas Urėja (Girolamo Urrea, XVI a.) — 
ispanų karvedys, veikalo „Apie garbės ir sąžinės sutaikinimą“ autorius. Dži- 
rolamas Mucijas (Girolamo Muzio, 1496—1576) — dvikovą ginančių veikalų 
autorius. Anibalė Romejis (Annibale Romei, XVI a.) — „Riteriškų pokalbių 
septynioms dienoms“ autorius. Fabijas Albergatas (Fabio Albergato, m. apie 
1625) — traktato „Apie susidūrimų tarp privačių asmenų sutaikinimą“ autorius. 


"4 „abu Torkvato Taso Dialogus... bet kurią ištrauką ir iš „Išvaduotosios Jeru- 


zalės“, ir iš „Užkariautosios“...— „Užkariautoji Jeruzalė“ — perdirbta „Išvaduo- 
toji Jeruzalė“. Šio darbo autorius ėmėsi savo gyvenimo pabaigoje, sustiprėjus 
katalikų reakcijai. Torkvatas Tasas (1544—1595) buvo riterystės klausimų 
žinovas, ir tai matyti iš abiejų poemų ir iš jo Dialogų apie kilnumą. 


"'* Frančeskas Biragas (Francesco Birago, (1562—1640) — Milano rašytojas. 


Žymiausias jo traktatas — „Riterystės patarimai“. 


** Džovanis Batista Olevanas (Giovanni Battista Olevano. XVI -—XVII a) — daug 


1“ 1/ 


kartų perspausdinto traktato „Kaip taikingai išspręsti ginčus dėl garbės“ autorius. 
bus siunčiami į galeras... Milano kunigaikštystė būtų turėjusi jūroje tiek žmonių, 

kiek dabar turi Didžioji Britanija.— „Į galeras“ — t. y. į katorgą (galera — 
senovinis karinis laivas, kuriam irkluotojais buvo imami vergai ir nusikaltėliai; 
vėliau galeromis buvo vadinami apskritai katorgos darbai). Komizmas čia tas, kad 
Milanas neturėjo nei uostų, nei laivų. 

"Iš Vienoje šalyje... buvo imtasi panašių priemonių...— Kalbama apie Konvento 
priemones kainoms sureguliuoti Prancūzijos didžiosios revoliucijos metu (XVIII a. 
pabaigoje). 

'!* Enrikas Ačerbis (Enrico Acerbi, 1735— 1827) — Milano gydytojas, A. Mandzonio 
bičiulis ir šeimos gydytojas. Svarbiausias jo veikalas — „Teorinis ir praktinis moks- 
las apie dėmėtąją šiltinę“. 

'20 džulijas — sidabrinė 56 čentezimų vertės moneta, išleista popiežiaus Julijaus II 
laikais (XVI a. pradžioje). 

'2! Klaudijas Akilinis (Claudio Achillini, 1574—1640) — italų poetas, įmantraus 
aristokratinio stiliaus, vadinamojo marinizmo, atstovas. Šis sonetas, XVII a. reto- 
rikos pavyzdys, garbsto ir aukština Liudviką XIII, paėmusį Larošelę ir įžengusį į 
Italiją. 

'22 Benedetas Varkis (Benedetto Varchi, 1503—1565) — italų istorikas, „Florenci- 
jos istorijos“ autorius. 

123 Lodovikas Setala (Lodovico Settala, 1552—1633) — Milano vyriausiasis gydy- 
tojas, traktato „Apie marą“ autorius. Jo sūnus Senatorė Setala mirė 1636 m. 

124 „prisidėjo prie visiems žinomo jo liūdno galo.— Žr. paaišk. 39. 

123 arionai — Aleksandrijos dvasininko Arijaus (m. IV a.), atmetusio Bažnyčios 
mokymą apie Trejybę, pasekėjai. 

126 kapeletai — albanų kareiviai, tarnaujantys Venecijos respublikai ir dėvintys 
savotiškas skrybėlės (cappello — it. „skrybėle“ ). 

127 „turėjau būti ir Morta, ir Magdalena.— Užuomina į Biblijos pasakojimą (Luko 
10, 38—42) apie Mortą ir Mariją, dvi seseris, kurių viena rūpinosi žemiškais, 
kita — aukštesniais dalykais. Vardų supainiojimas daro komišką efektą. 

Š „apie maurų antplūdį į Prancūziją.— VIII a. arabai buvo įsiveržę iš Ispanijos 
į Prancūziją, juos atrėmė Karolis Martelis (mūšis prie Puatjė, 732). 

'2 Džovanis Tortis (Giovanni Torti, 1774—1852) — italų poetas romantikas, A. Man- 

dzonio bičiulis. 

V Valenšteinas, Merodė, Montekukolis, Feraris, Altringeris, Fiurstenbergas, Kolo- 
redas, Torkvatas, Kontis, Galasas — Mantujos įpėdinystės karo (1628—1631), 
vieno iš Trisdešimties metų karo epizodų, karvedžiai. Matija Galasas iš Tridento 
(1589—1647) po Valenšteino suėmimo tapo Šv. Romos imperijos kariuomenės 
vyriausiuoju vadu. 

3! auditorius — žemesnysis miesto valdybos tarnautojas. 

132 mėta, rūta, rozmarinas, actas — tuometiniai vaistai nuo užkrečiamų ligų. 

'33 „prastuolių minia“ — citata iš Horacijaus (Giesmės, III, 1, 1). 

133 Pjetras Veris (Pietro Verri, 1728—1797) — italų istorikas, ekonomistas, litera- 
tūros kritikas, švietėjas, „Milano istorijos“ autorius. 

'33 sekvestras — šiuo atveju — draudimas naudotis maro aukų daiktais. 

139 „baigėsi tuo, kad visi pripažino naująjį kunigaikštį...— Mantuja buvo Šv. Romos 

imperijos kariuomenės paimta 1630 m., bet pagal Rėgensburgo taikos sutartį, 

ratifikuotą Pjemonte kitais metais, atiteko Karoliui Gonzagai Neveriečiui. 
torčetas — keturių žvakių žibintas. 

'38 karobis (carrobi) — lombardiečių žodis (guadruvium — lot. „kryžkelė“ ). 

'39 Kasijus Dionas (Cassius Dion, 163—229) — Romos istorikas, „Romos istorijos“ 
autorius. 

'*9 Andrėja Čezalpinas (Andrea Cesalpino, 1519— 1603) — italų gydytojas, gamti- 
ninkas ir filosofas. Kardanas — žr. paaišk. 100. Žakas Grevenas (Jacgues Grėvin, 
1538—1570) — prancūzų gydytojas, poetas, dramaturgas, traktato „Apie nuo- 
dus“ autorius. Pjetras Salijas (Pietro Salio, XVI a.) — knygos „Apie maro kar- 
štinę ir jos gydymą“ autorius. Ambruazas Parė (Ambroise Parė, 1517—1590) — 
prancūzų chirurgas, traktato apie marą autorius. Johanas Šenkas (Johannes 
Schenck, 1531—1598) — vokiečių gydytojas, medicinos vadovėlio autorius. 
Paolas Dzakija (Paolo Zachia, 1584— 1659) — popiežiaus Inocento X leibmedi- 
kas, medicinos veikalų autorius. Delrijas — žr. paaišk. 107. 

'*! vernača — stiprus saldus baltasis vynas. 

42 Lorencas Girardelis (Lorenzo Ghirardelli, 1600—1641) — italų istorikas, vei- 
kalo „Atmintina epidemija, ištikus: Bergamą 1630 metais“ autorius. 

'43 kašinotas — lūšnelė iš šakų ir šiaudų. 

'4* zefyras — šiltas vakarų vėjas; t/ramontana — šaltas šiaurės ir šiaurės rytų vėjas. 

'45 Šitas scholastinis samprotavimas autoriaus paimtas iš Klaudijo Akilinio (žr. paaišk. 
121) veikalo. 

"49 Pjetras Metastazijas (Pietro Metastasio, 1698—1782) — italų poetas, XVIII 
amžiuje populiarių poetinių melodramų autorius. 

!47 „patikėto turto paveldėtojas..— Kalbama apie fideikomisą — tokią paveldėji- 
mo rūšį, kada įpėdinis neturi teisės paveldėto turto parduoti, dovanoti, įkeisti ir t. t. 

“8 De profundis — „Iš [savo nuodėmių] gilybės [šaukiuosi]“ (Iot.) — pradžia 
CXXIX psalmės, kalbamos maldose už mirusius. 

'49 pertika — žemės ploto matas, lygus 6,5 aro. 

29 „dalyvauji dviejų praėjusio amžiaus akademijų susitikime.— Kalbamaapie XVIII a. 
pabaigoje kilusį ginčą tarp fiziokratų, kurie žemę ir žemdirbystę pripažino vie- 
ninteliais liaudies turto šaltiniais, ir merkantilistų, kurie laikėsi nuomonės, kad 
turto šaltinis — apyvarta, o ne gamyba. 

'>! mulkiai — milaniečių pravardė (žr. XVII skyriaus pabaigą). 

